॥ ज्योतिषम् ॥

यात्रावर्णनम्

सर्वयात्रां प्रवक्ष्यामि राजधर्मसमाश्रयात् । अस्तं गते नीचगते विकले रिपुराशिगे ॥२३३/१॥

प्रतिलोमे च विध्वस्ते शुक्रे यात्रां विसर्जयेत् । प्रतिलोमे बुधे यात्रां दिक्पतौ च तथा च ग्रहे ॥२३३/२॥

वैधृतौ च व्यतीपाते नागे च शकुनौ तथा । चतुष्पादे च किंस्तुघ्ने तथा यात्रां विवर्जयेत् ॥२३३/३॥

विपत्तारे नैधने च प्रत्यरौ चाथ जन्मनि । गण्डे विवर्जयेद्यात्रां रिक्तायां च तिथावपि ॥२३३/४॥

उदीची च तथा प्राची तयोरैक्यं प्रकीर्तितम् । पश्चिमा दक्षिणा या दिक्तयोरैक्यं तथैव च ॥२३३/५॥

वाय्वग्निदिक्समुद्भूतं परिघं न तु लङ्घयेत् । आदित्यचन्द्रसौरास्तु दिवसाश्च न शोभनाः ॥२३३/६॥

कृत्तिकाद्यानि पूर्वेण मघाद्यानि च याम्यतः । मैत्राद्यान्यपरे चाथ वासवाद्यानि वाप्युदक् ॥२३३/७॥

सर्वद्वाराणि शस्तानि छायामानं वदामि ते । आदित्ये विंशतिर्ज्ञेयाश्चन्द्रे षोडश कीर्त्तिताः ॥२३३/८॥

भौमे पञ्चदशैवोक्ताश्चतुर्दश तथा बुधे । त्रयोदश तथा जीवे शुक्रे द्वादश कीर्तिताः ॥२३३/९॥

एकादश तथा सौरे सर्वकर्मसु कीर्तिताः । जन्मलग्ने शक्रचापे सम्मुखे न व्रजेन्नरः ॥२३३/१०॥

शकुनादौ शुभे यायाज्जयाय हरिमास्मरन् । वक्ष्ये मण्डलचिन्तां ते कर्तव्यं राजरक्षणम् ॥२३३/११॥

स्वाम्यमात्यस्तथा दुर्गः कोषो दण्डस्तथैव च । मित्रं जनपदश्चैव राज्यं सप्ताङ्गमुच्यते ॥२३३/१२॥

सप्ताङ्गस्य तु राज्यस्य विघ्नकर्तॄन्विनाशयेत् । मण्डलेषु च सर्वेषु वृद्धिः कार्या महीक्षिता ॥२३३/१३॥

आत्ममण्डलमेवात्र प्रथमं मण्डलं भवेत् । सामन्तास्तस्य विज्ञेया रिपवो मण्डलस्य तु ॥२३३/१४॥

उपेतस्तु सुहृज्ज्ञेयः शत्रुमित्रमतः परम् । मित्रमित्रं ततो ज्ञेयं मित्रमित्ररिपुस्ततः ॥२३३/१५॥

एतत्पुरस्तात् कथितं पश्चादपि निबोध मे । पार्ष्णिग्राहस्ततः पश्चात्ततस्त्वाक्रन्द उच्यते ॥२३३/१६॥

आसारस्तु ततोऽन्यः स्यादाक्रन्दासार उच्यते । जिगीषोः शत्रुयुक्तस्य विमुक्तस्य तथा द्विज ॥२३३/१७॥

नात्रापि निश्चयः शक्यो वक्तुं मनुजपुङ्गव । निग्रहानुग्रहे शक्तो मध्यस्थः परिकीर्त्तितः ॥२३३/१८॥

निग्रहानुग्रहे शक्तः सर्वेषामपि यो भवेत् । उदासीनः स कथितो बलवान्पृथिवीपतिः ॥२३३/१९॥

न कस्यचिद्रिपुर्मित्रं कारणाच्छत्रुमित्रके । मण्डलं तव सम्प्रोक्तमेतद्द्वादशराजकम् ॥२३३/२०॥

त्रिविधा रिपवो ज्ञेयाः कुल्यानन्तरकृत्रिमाः । पूर्वपूर्वो गुरुस्तेषां दुश्चिकित्स्यतमो मतः ॥२३३/२१॥

अनन्तरोऽपि यः शत्रुः सोऽपि मे कृत्रिमो मतः । पार्ष्णिग्राहो भवेच्छत्रोर्मित्राणि रिपवस्तथा ॥२३३/२२॥

पार्ष्णिग्राहमुपायैश्च शमयेच्च तथा स्वकम् । मित्रेण शत्रोरुच्छेदं प्रशंसन्ति पुरातनाः ॥२३३/२३॥

मित्रञ्च शत्रुतामेति सामन्तत्वादनन्तरम् । शत्रुं जिगोषुरुच्छिन्द्यात्स्वयं शक्नोति चेद्यदि ॥२३३/२४॥

प्रतापवृद्धौ तेनापि नामित्राज्जायते भयम् । यथास्य नोद्विजेल्लोको विश्वासश्च यथा भवेत् ॥२३३/२५॥

जिगीषुर्धर्मविजयी तथा लोकं वशं नयेत् ॥२३३/२६॥