जरासन्धरुद्धानां राज्ञां कारागृहान् मोचनम् -  
  
श्रीशुक उवाच -  
( अनुष्टुप् )  
अयुते द्वे शतान्यष्टौ निरुद्धा युधि निर्जिताः ।  
 ते निर्गता गिरिद्रोण्यां मलिना मलवाससः ॥ १ ॥  
 क्षुत्क्षामाः शुष्कवदनाः संरोधपरिकर्शिताः ।  
 ददृशुस्ते घनश्यामं पीतकौशेयवाससम् ॥ २ ॥  
 श्रीवत्साङ्कं चतुर्बाहुं पद्मगर्भारुणेक्षणम् ।  
 चारुप्रसन्नवदनं स्फुरन्मकरकुण्डलम् ॥ ३ ॥  
 पद्महस्तं गदाशङ्ख रथाङ्‌गैरुपलक्षितम् ।  
 किरीटहारकटक कटिसूत्राङ्‌गदाञ्चितम् ॥ ४ ॥  
 भ्राजद्वरमणिग्रीवं निवीतं वनमालया ।  
 पिबन्त इव चक्षुर्भ्यां लिहन्त इव जिह्वया ॥ ५ ॥  
 जिघ्रन्त इव नासाभ्यां रम्भन्त इव बाहुभिः ।  
 प्रणेमुर्हतपाप्मानो मूर्धभिः पादयोर्हरेः ॥ ६ ॥  
 कृष्णसन्दर्शनाह्लाद ध्वस्तसंरोधनक्लमाः ।  
 प्रशशंसुर्हृषीकेशं गीर्भिः प्राञ्जलयो नृपाः ॥ ७ ॥  
 राजान ऊचुः -  
नमस्ते देवदेवेश प्रपन्नार्तिहराव्यय ।  
 प्रपन्ना पाहि नः कृष्ण निर्विण्णान् घोरसंसृतेः ॥ ८ ॥  
 नैनं नाथानुसूयामो मागधं मधुसूदन ।  
 अनुग्रहो यद्‌ भवतो राज्ञां राज्यच्युतिर्विभो ॥ ९ ॥  
 राज्यैश्वर्यमदोन्नद्धो न श्रेयो विन्दते नृपः ।  
 त्वन्मायामोहितोऽनित्या मन्यते सम्पदोऽचलाः ॥ १० ॥  
 मृगतृष्णां यथा बाला मन्यन्त उदकाशयम् ।  
 एवं वैकारिकीं मायां अयुक्ता वस्तु चक्षते ॥ ११ ॥  
( मिश्र )  
वयं पुरा श्रीमदनष्टदृष्टयो  
     जिगीषयास्या इतरेतरस्पृधः ।  
 घ्नन्तः प्रजाः स्वा अतिनिर्घृणाः प्रभो  
     मृत्युं पुरस्त्वाविगणय्य दुर्मदाः ॥ १२ ॥  
 त एव कृष्णाद्य गभीररंहसा  
     दुरन्तवीर्येण विचालिताः श्रियः ।  
 कालेन तन्वा भवतोऽनुकम्पया  
     विनष्टदर्पाश्चरणौ स्मराम ते ॥ १३ ॥  
 अथो न राज्यम्मृगतृष्णिरूपितं  
     देहेन शश्वत् पतता रुजां भुवा ।  
 उपासितव्यं स्पृहयामहे विभो  
     क्रियाफलं प्रेत्य च कर्णरोचनम् ॥ १४ ॥  
( अनुष्टुप् )  
तं नः समादिशोपायं येन ते चरणाब्जयोः ।  
 स्मृतिर्यथा न विरमेद् अपि संसरतामिह ॥ १५ ॥  
 कृष्णाय वासुदेवाय हरये परमात्मने ।  
 प्रणतक्लेशनाशाय गोविन्दाय नमो नमः ॥ १६ ॥  
 श्रीशुक उवाच -  
संस्तूयमानो भगवान् राजभिर्मुक्तबन्धनैः ।  
 तानाह करुणस्तात शरण्यः श्लक्ष्णया गिरा ॥ १७ ॥  
 श्रीभगवानुवाच -  
अद्य प्रभृति वो भूपा मय्यात्मन्यखिलेश्वरे ।  
 सुदृढा जायते भक्तिः बाढमाशंसितं तथा ॥ १८ ॥  
 दिष्ट्या व्यवसितं भूपा भवन्त ऋतभाषिणः ।  
 श्रीयैश्वर्यमदोन्नाहं पश्य उन्मादकं नृणाम् ॥ १९ ॥  
 हैहयो नहुषो वेनो रावणो नरकोऽपरे ।  
 श्रीमदाद्‌ भ्रंशिताः स्थानाद् देवदैत्यनरेश्वराः ॥ २० ॥  
 भवन्त एतद्‌ विज्ञाय देहाद्युत्पाद्यमन्तवत् ।  
 मां यजन्तोऽध्वरैर्युक्ताः प्रजा धर्मेण रक्षथ ॥ २१ ॥  
 संतन्वन्तः प्रजातन्तून् सुखं दुःखं भवाभवौ ।  
 प्राप्तं प्राप्तं च सेवन्तो मच्चित्ता विचरिष्यथ ॥ २२ ॥  
 उदासीनाश्च देहादौ आत्मारामा धृतव्रताः ।  
 मय्यावेश्य मनः सम्यङ्‌ मां अन्ते ब्रह्म यास्यथ ॥ २३ ॥  
 श्रीशुक उवाच -  
इत्यादिश्य नृपान् कृष्णो भगवान् भुवनेश्वरः ।  
 तेषां न्ययुङ्क्त पुरुषान् स्त्रियो मज्जनकर्मणि ॥ २४ ॥  
 सपर्यां कारयामास सहदेवेन भारत ।  
 नरदेवोचितैर्वस्त्रैः भूषणैः स्रग्विलेपनैः ॥ २५ ॥  
 भोजयित्वा वरान्नेन सुस्नातान् समलङ्कृतान् ।  
 भोगैश्च विविधैर्युक्तान् तांबूलाद्यैर्नृपोचितैः ॥ २६ ॥  
 ते पूजिता मुकुन्देन राजानो मृष्टकुण्डलाः ।  
 विरेजुर्मोचिताः क्लेशात् प्रावृडन्ते यथा ग्रहाः ॥ २७ ॥  
 रथान् सदश्वान् आरोप्य मणिकाञ्चनभूषितान् ।  
 प्रीणय्य सुनृतैर्वाक्यैः स्वदेशान् प्रत्ययापयत् ॥ २८ ॥  
 त एवं मोचिताः कृच्छ्रात् कृष्णेन सुमहात्मना ।  
 ययुस्तमेव ध्यायन्तः कृतानि च जगत्पतेः ॥ २९ ॥  
 जगदुः प्रकृतिभ्यस्ते महापुरुषचेष्टितम् ।  
 यथान्वशासद्‌ भगवान् तथा चक्रुरतन्द्रिताः ॥ ३० ॥  
 जरासन्धं घातयित्वा भीमसेनेन केशवः ।  
 पार्थाभ्यां संयुतः प्रायात् सहदेवेन पूजितः ॥ ३१ ॥  
 गत्वा ते खाण्डवप्रस्थं शङ्खान् दध्मुर्जितारयः ।  
 हर्षयन्तः स्वसुहृदो दुर्हृदां चासुखावहाः ॥ ३२ ॥  
 तच्छ्रुत्वा प्रीतमनस इन्द्रप्रस्थनिवासिनः ।  
 मेनिरे मागधं शान्तं राजा चाप्तमनोरथः ॥ ३३ ॥  
 अभिवन्द्याथ राजानं भीमार्जुनजनार्दनाः ।  
 सर्वमाश्रावयां चक्रुः आत्मना यदनुष्ठितम् ॥ ३४ ॥  
 निशम्य धर्मराजस्तत् केशवेनानुकम्पितम् ।  
 आनन्दाश्रुकलां मुञ्चन् प्रेम्णा नोवाच किञ्चन ॥ ३५ ॥  
  
  
इति श्रीमद्‍भागवते महापुराणे पारमहंस्यां  
संहितायां दशमस्कन्धे उत्तरार्धे  
 कृष्णाद्यागमने नाम त्रिसप्ततितमोऽध्यायः ॥ ७३ ॥  
 हरिः ॐ तत्सत् श्रीकृष्णार्पणमस्तु ॥