राजसूयान्तेऽवभृथस्नानमहोत्सवः; मयनिर्मितायां युधिष्ठिरसभायां दुर्योधनस्यावमाननं च -  
  
श्रीराजोवाच -  
( अनुष्टुप् )  
अजातशत्रोस्तं दृष्ट्वा राजसूयमहोदयम् ।  
 सर्वे मुमुदिरे ब्रह्मन् नृदेवा ये समागताः ॥ १ ॥  
 दुर्योधनं वर्जयित्वा राजानः सर्षयः सुराः ।  
 इति श्रुतं नो भगवन् तत्र कारणमुच्यताम् ॥ २ ॥  
 श्रीबादरायणिरुवाच -  
पितामहस्य ते यज्ञे राजसूये महात्मनः ।  
 बान्धवाः परिचर्यायां तस्यासन् प्रेमबंधनाः ॥ ३ ॥  
 भीमो महानसाध्यक्षो धनाध्यक्षः सुयोधनः ।  
 सहदेवस्तु पूजायां नकुलो द्रव्यसाधने ॥ ४ ॥  
 गुरुशुश्रूषणे जिष्णुः कृष्णः पादावनेजने ।  
 परिवेषणे द्रुपदजा कर्णो दाने महामनाः ॥ ५ ॥  
 युयुधानो विकर्णश्च हार्दिक्यो विदुरादयः ।  
 बाह्लीकपुत्रा भूर्याद्या ये च सन्तर्दनादयः ॥ ६ ॥  
 निरूपिता महायज्ञे नानाकर्मसु ते तदा ।  
 प्रवर्तन्ते स्म राजेन्द्र राज्ञः प्रियचिकीर्षवः ॥ ७ ॥  
( वसंततिलका )  
ऋत्विक् सदस्यबहुवित्सु सुहृत्तमेषु  
     स्विष्टेषु सूनृतसमर्हणदक्षिणाभिः ।  
 चैद्ये च सात्वतपतेश्चरणं प्रविष्टे  
     चक्रुस्ततस्त्ववभृथ स्नपनं द्युनद्याम् ॥ ८ ॥  
( अनुष्टुप् )  
मृदङ्‌गशङ्खपणव धुन्धुर्यानकगोमुखाः ।  
 वादित्राणि विचित्राणि नेदुरावभृथोत्सवे ॥ ९ ॥  
 नर्तक्यो ननृतुर्हृष्टा गायका यूथशो जगुः ।  
 वीणावेणुतलोन्नादः तेषां स दिवमस्पृशत् ॥ १० ॥  
 चित्रध्वजपताकाग्रैः इभेन्द्रस्यन्दनार्वभिः ।  
 स्वलङ्कृतैर्भटैर्भूपा निर्ययू रुक्ममालिनः ॥ ११ ॥  
 यदुसृञ्जयकाम्बोज कुरुकेकयकोशलाः ।  
 कम्पयन्तो भुवं सैन्यैः यजनपुरःसराः ॥ १२ ॥  
 सदस्यर्त्विग्द्‌विजश्रेष्ठा ब्रह्मघोषेण भूयसा ।  
 देवर्षिपितृगन्धर्वाः तुष्टुवुः पुष्पवर्षिणः ॥ १३ ॥  
 स्वलंकृता नरा नार्यो गन्धस्रग् भूषणाम्बरैः ।  
 विलिंपन्त्यो अभिसिंच विजह्रुर्विविधै रसैः ॥ १४ ॥  
 तैलगोरसगन्धोद हरिद्रासान्द्रकुंकुमैः ।  
 पुम्भिर्लिप्ताः प्रलिंपन्त्यो विजह्रुर्वारयोषितः ॥ १५ ॥  
( वसंततिलका )  
गुप्ता नृभिर्निरगमन्नुपलब्धुमेतद्  
     देव्यो यथा दिवि विमानवरैर्नृदेव्यः ।  
 ता मातुलेयसखिभिः परिषिच्यमानाः  
     सव्रीडहासविकसद् वदना विरेजुः ॥ १६ ॥  
 ता देवरानुत सखीन् सिन्सिषिचुर्दृतीभिः  
     क्लिन्नाम्बरा विवृतगात्रकुचोरुमध्याः ।  
 औत्सुक्यमुक्त कवरा च्च्यवमानमाल्याः  
     क्षोभं दधुर्मलधियां रुचिरैर्विहारैः ॥ १७ ॥  
( अनुष्टुप् )  
स सम्राड् रथमारुढः सदश्वं रुक्ममालिनम् ।  
 व्यरोचत स्वपत्‍नीभिः क्रियाभिः क्रतुराडिव ॥ १८ ॥  
 पत्‍नीसंयाजावभृथ्यैः चरित्वा ते तमृत्विजः ।  
 आचान्तं स्नापयां चक्रुः गंगायां सह कृष्णया ॥ १९ ॥  
 देवदुन्दुभयो नेदुः नरदुंदुभिभिः समम् ।  
 मुमुचुः पुष्पवर्षाणि देवर्षिपितृमानवाः ॥ २० ॥  
 सस्नुस्तत्र ततः सर्वे वर्णाश्रमयुता नराः ।  
 महापातक्यपि यतः सद्यो मुच्येत किल्बिषात् ॥ २१ ॥  
 अथ राजाहते क्षौमे परिधाय स्वलङ्कृतः ।  
 ऋत्विक् सदस्य विप्रादीन् आनर्चाभरणाम्बरैः ॥ २२ ॥  
 बन्धूञ्ज्ञातीन् नृपान् मित्र सुहृदोऽन्यांश्च सर्वशः ।  
 अभीक्ष्णं पूजयामास नारायणपरो नृपः ॥ २३ ॥  
( वसंततिलका )  
सर्वे जनाः सुररुचो मणिकुण्डलस्रग्  
     उष्णीषकञ्चुक दुकूलमहार्घ्यहाराः ।  
 नार्यश्च कुण्डलयुगालकवृन्दजुष्ट  
     वक्त्रश्रियः कनकमेखलया विरेजुः ॥ २४ ॥  
( अनुष्टुप् )  
अथ ऋत्विजो महाशीलाः सदस्या ब्रह्मवादिनः ।  
 ब्रह्मक्षत्रियविट्शुद्रा राजानो ये समागताः ॥ २५ ॥  
 देवर्षिपितृभूतानि लोकपालाः सहानुगाः ।  
 पूजितास्तं अनुज्ञाप्य स्वधामानि ययुर्नृप ॥ २६ ॥  
 हरिदासस्य राजर्षे राजसूयमहोदयम् ।  
 नैवातृप्यन् प्रशंसन्तः पिबन् मर्त्योऽमृतं यथा ॥ २७ ॥  
 ततो युधिष्ठिरो राजा सुहृत् संबंन्धि बान्धवान् ।  
 प्रेम्णा निवारयामास कृष्णं च त्यागकातरः ॥ २८ ॥  
 भगवानपि तत्राङ्‌ग न्यवात्सीत् तत्प्रियंकरः ।  
 प्रस्थाप्य यदुवीरांश्च साम्बादींश्च कुशस्थलीम् ॥ २९ ॥  
 इत्थं राजा धर्मसुतो मनोरथमहार्णवम् ।  
 सुदुस्तरं समुत्तीर्य कृष्णेनासीद् गतज्वरः ॥ ३० ॥  
 एकदान्तःपुरे तस्य वीक्ष्य दुर्योधनः श्रियम् ।  
 अतप्यद् राजसूयस्य महित्वं चाच्युतात्मनः ॥ ३१ ॥  
( वसंततिलका )  
यस्मिन् नरेन्द्रदितिजेन्द्र सुरेन्द्रलक्ष्मीः  
     नाना विभान्ति किल विश्वसृजोपकॢप्ताः ।  
 ताभिः पतीन्द्रुपदराजसुतोपतस्थे  
     यस्यां विषक्तहृदयः कुरुराडतप्यत् ॥ ३२ ॥  
 यस्मिन् तदा मधुपतेर्महिषीसहस्रं  
     श्रोणीभरेण शनकैः क्वणदङ्‌घ्रिशोभम् ।  
 मध्ये सुचारु कुचकुङ्कुमशोणहारं  
     श्रीमन्मुखं प्रचलकुण्डलकुन्तलाढ्यम् ॥ ३३ ॥  
( अनुष्टुप् )  
सभायां मयकॢप्तायां क्वापि धर्मसुतोऽधिराट् ।  
 वृतोऽनुगैर्बन्धुभिश्च कृष्णेनापि स्वचक्षुषा ॥ ३४ ॥  
 आसीनः काञ्चने साक्षात् आसने मघवानिव ।  
 पारमेष्ठ्यश्रीया जुष्टः स्तूयमानश्च वन्दिभिः ॥ ३५ ॥  
 तत्र दुर्योधनो मानी परीतो भ्रातृभिर्नृप ।  
 किरीटमाली न्यविशद् असिहस्तः क्षिपन् रुषा ॥ ३६ ॥  
 स्थलेऽभ्यगृह्णाद् वस्त्रान्तं जलं मत्वा स्थलेऽपतत् ।  
 जले च स्थलवद् भ्रान्त्या मयमायाविमोहितः ॥ ३७ ॥  
 जहास भीमस्तं दृष्ट्वा स्त्रियो नृपतयोऽपरे ।  
 निवार्यमाणा अप्यङ्‌ग राज्ञा कृष्णानुमोदिताः ॥ ३८ ॥  
( मिश्र )  
स व्रीडितोऽवाग्वदनो रुषा ज्वलन्  
     निष्क्रम्य तूष्णीं प्रययौ गजाह्वयम् ।  
 हाहेति शब्दः सुमहानभूत् सतां  
     अजातशत्रुर्विमना इवाभवत् ।  
 बभूव तूष्णीं भगवान्भुवो भरं  
     समुज्जिहीर्षुर्भ्रमति स्म यद् दृशा ॥ ३९ ॥  
( अनुष्टुप् )  
एतत्तेऽभिहितं राजन् यत्पृष्टोऽहमिह त्वया ।  
 सुयोधनस्य दौरात्म्यं राजसूये महाक्रतौ ॥ ४० ॥  
  
  
इति श्रीमद्‍भागवते महापुराणे पारमहंस्यां  
संहितायां दशमस्कन्धे उत्तरार्धे  
 दुर्योधनमानभंगो नाम पञ्चसप्ततितमोऽध्यायः ॥ ७५ ॥  
 हरिः ॐ तत्सत् श्रीकृष्णार्पणमस्तु ॥