शाल्वस्य यदुभिः सह युद्धम् -  
  
श्रीशुक उवाच -  
( अनुष्टुप् )  
अथान्यदपि कृष्णस्य श्रृणु कर्माद्‌भुतं नृप ।  
 क्रीडानरशरीरस्य यथा सौभपतिर्हतः ॥ १ ॥  
 शिशुपालसखः शाल्वो रुक्मिण्युद्‌वाह आगतः ।  
 यदुभिर्निर्जितः सङ्ख्ये जरासन्धादयस्तथा ॥ २ ॥  
 शाल्वः प्रतिज्ञामकरोत् श्रृण्वतां सर्वभूभुजाम् ।  
 अयादवां क्ष्मां करिष्ये पौरुषं मम पश्यत ॥ ३ ॥  
 इति मूढः प्रतिज्ञाय देवं पशुपतिं प्रभुम् ।  
 आराधयामास नृपः पांसुमुष्टिं सकृद् ग्रसन् ॥ ४ ॥  
 संवत्सरान्ते भगवान् आशुतोष उमापतिः ।  
 वरेण च्छन्दयामास शाल्वं शरणमागतम् ॥ ५ ॥  
 देवासुरमनुष्याणां गन्धर्वोरगरक्षसाम् ।  
 अभेद्यं कामगं वव्रे स यानं वृष्णिभीषणम् ॥ ६ ॥  
 तथेति गिरिशादिष्टो मयः परपुरंजयः ।  
 पुरं निर्माय शाल्वाय प्रादात् सौभमयस्मयम् ॥ ७ ॥  
 स लब्ध्वा कामगं यानं तमोधाम दुरासदम् ।  
 ययस्द्‌वारवतीं शाल्वो वैरं वृष्णिकृतं स्मरन् ॥ ८ ॥  
 निरुध्य सेनया शाल्वो महत्या भरतर्षभ ।  
 पुरीं बभञ्जोपवनान् उद्यानानि च सर्वशः ॥ ९ ॥  
 सगोपुराणि द्वाराणि प्रासादाट्टालतोलिकाः ।  
 विहारान् स विमानाग्र्यान् निपेतुः शस्त्रवृष्टयः ॥ १० ॥  
 शिला द्रुमाश्चाशनयः सर्पा आसारशर्कराः ।  
 प्रचण्डश्चक्रवातोऽभूत् रजसाच्छादिता दिशः ॥ ११ ॥  
 इत्यर्द्यमाना सौभेन कृष्णस्य नगरी भृशम् ।  
 नाभ्यपद्यत शं राजन् त्रिपुरेण यथा मही ॥ १२ ॥  
 प्रद्युम्नो भगवान् वीक्ष्य बाध्यमाना निजाः प्रजाः ।  
 म भैष्टेत्यभ्यधाद्‌ वीरो रथारूढो महायशाः ॥ १३ ॥  
 सात्यकिश्चारुदेष्णश्च साम्बोऽक्रूरः सहानुजः ।  
 हार्दिक्यो भानुविन्दश्च गदश्च शुकसारणौ ॥ १४ ॥  
 अपरे च महेष्वासा रथयूथपयूथपाः ।  
 निर्ययुर्दंशिता गुप्ता रथेभाश्वपदातिभिः ॥ १५ ॥  
 ततः प्रववृते युद्धं शाल्वानां यदुभिः सह ।  
 यथासुराणां विबुधैः तुमुलं लोमहर्षणम् ॥ १६ ॥  
 ताश्च सौभपतेर्माया दिव्यास्त्रै रुक्मिणीसुतः ।  
 क्षणेन नाशयामास नैशं तम इवोष्णगुः ॥ १७ ॥  
 विव्याध पञ्चविंशत्या स्वर्णपुङ्खैरयोमुखैः ।  
 शाल्वस्य ध्वजिनीपालं शरैः सन्नतपर्वभिः ॥ १८ ॥  
 शतेनाताडयच्छाल्वं एकैकेनास्य सैनिकान् ।  
 दशभिर्दशभिर्नेतॄन् वाहनानि त्रिभिस्त्रिभिः ॥ १९ ॥  
 तदद्‌भुतं महत् कर्म प्रद्युम्नस्य महात्मनः ।  
 दृष्ट्वा तं पूजयामासुः सर्वे स्वपरसैनिकाः ॥ २० ॥  
 बहुरूपैकरूपं तद् दृश्यते न च दृश्यते ।  
 मायामयं मयकृतं दुर्विभाव्यं परैरभूत् ॥ २१ ॥  
 क्वचिद्‌भूमौ क्वचिद्‌ व्योम्नि गिरिमूर्ध्नि जले क्वचित् ।  
 अलातचक्रवद्‌ भ्राम्यत् सौभं तद् दुरवस्थितम् ॥ २२ ॥  
 यत्र यत्रोपलक्ष्येत ससौभः सहसैनिकः ।  
 शाल्वः ततस्ततोऽमुञ्चन् शरान् सात्वतयूथपाः ॥ २३ ॥  
 शरैरग्न्यर्कसंस्पर्शैः आशीविषदुरासदैः ।  
 पीड्यमानपुरानीकः शाल्वोऽमुह्यत् परेरितैः ॥ २४ ॥  
 शाल्वानीकपशस्त्रौघैः वृष्णिवीरा भृशार्दिताः ।  
 न तत्यजू रणं स्वं स्वं लोकद्वयजिगीषवः ॥ २५ ॥  
 शाल्वामात्यो द्युमान् नाम प्रद्युम्नं प्राक् प्रपीडितः ।  
 आसाद्य गदया मौर्व्या व्याहत्य व्यनदद् बली ॥ २६ ॥  
 प्रद्युम्नं गदया शीर्ण वक्षःस्थलमरिंदमम् ।  
 अपोवाह रणात् सूतो धर्मविद् दारुकात्मजः ॥ २७ ॥  
 लब्धसंज्ञो मुहूर्तेन कार्ष्णिः सारथिमब्रवीत् ।  
 अहो असाध्विदं सूत यद् रणान्मेऽपसर्पणम् ॥ २८ ॥  
 न यदूनां कुले जातः श्रूयते रणविच्युतः ।  
 विना मत्क्लीबचित्तेन सूतेन प्राप्तकिल्बिषात् ॥ २९ ॥  
 किं नु वक्ष्येऽभिसङ्‌गम्य पितरौ रामकेशवौ ।  
 युद्धात् सम्यगपक्रान्तः पृष्टस्तत्रात्मनः क्षमम् ॥ ३० ॥  
 व्यक्तं मे कथयिष्यन्ति हसन्त्यो भ्रातृजामयः ।  
 क्लैब्यं कथं कथं वीर तवान्यैः कथ्यतां मृधे ॥ ३१ ॥  
 सारथिरुवाच -  
धर्मं विजानताऽऽयुष्मन् कृतमेतन्मया विभो ।  
 सूतः कृच्छ्रगतं रक्षेद् रथिनं सारथिं रथी ॥ ३२ ॥  
 एतद्‌ विदित्वा तु भवान् मयापोवाहितो रणात् ।  
 उपसृष्टः परेणेति मूर्च्छितो गदया हतः ॥ ३३ ॥  
  
  
इति श्रीमद्‍भागवते महापुराणे पारमहंस्यां  
संहितायां दशमस्कन्धे उत्तरार्धे  
 शाल्वयुद्धे षट्सप्ततितमोऽध्यायः ॥ ७६ ॥  
 हरिः ॐ तत्सत् श्रीकृष्णार्पणमस्तु ॥