अथैकषष्ट्यधिकशततमोऽध्यायः ।

**यतिधर्माः ।**पुष्कर उवाच ।  
यतिर्धर्मं प्रवक्ष्यामि ज्ञानमोक्षादिदर्शकम् ।   
चतुर्थमायुषो भागं प्राप्य[[1]](#footnote-2) सङ्गात्परिव्रजेत् ॥१॥  
यदह्नि विरजेद्धीरस्तदह्नि च परिव्रजेत् ।   
प्राजापत्यां निरूप्येष्टिं सर्वदेवसदक्षिणाम् ॥२॥   
आत्मन्यग्नीन्समारोप्य प्रव्रजेद्ब्राह्मणो गृहात् । एक एव चरेन्नित्यं ग्रासमन्नार्थमाश्रयेत् ॥३॥   
उपेक्षकोऽससञ्चयिको मुनिर्ज्ञान[[2]](#footnote-3)समन्वितः ।   
कपालं वृक्षमूलं च कुचेल[[3]](#footnote-4)मसहायाता ॥४॥   
समता चैव सर्वस्मिन्नेतन्मुक्तस्य लक्षणम् ।   
नाभिनन्देत मरणं नाभिनन्देत जीवनम् ॥५॥   
कालमेव प्रतीक्षेत निदेशं भृतको यथा ।   
दृष्टिपूतं न्यसेत्पादं वस्त्रपूतं जलं पिबेत् ॥६॥   
सत्यपूतां वदेद्वाचं मनःपूतं समाचरेत् ।   
अलावुदारुपत्राणि मृण्मयं वैष्णवं यतेः ॥७॥   
विधूमे न्यस्त[[4]](#footnote-5)मुसले व्यङ्गारे भुक्तवज्जने ।   
वृत्ते शरावसम्पाते भिक्षां नित्यं यतिश्चरेत् ॥८॥   
माधूकरमसङ्क्लृप्तं प्राक्प्रणीतमयाचितम् ।   
तात्कालिकञ्चोपपन्नं भैक्षं पञ्चविधं स्मृतम् ॥९॥  
पाणिपात्री भवेद्वापि पात्रे पात्रात्समाचरेत् ।   
अवेक्षेत गतिं नॄणां कर्मदोषसमुद्भवाम् ॥१०॥   
शुद्धभावश्चरेद्धर्मं यत्र तत्राश्रमे रतः ।   
समः सर्वेषु भूतेषु न लिङ्गं धर्मकारणम् ॥११॥  
फलं कतकवृक्षस्य यद्यप्यम्बुप्रसादकम् ।   
न नामग्रहणादेव तस्य वारि प्रसीदति ॥१२॥ अजिह्मः पण्डकः[[5]](#footnote-6) पङ्गुरन्धो बधिर एव च ।   
सद्भिश्च[[6]](#footnote-7) मुच्यतेऽसद्भिरज्ञानात्संसृतो द्विजः ॥१३॥   
अह्नि रात्र्यां च यान् जन्तून्हिनस्त्यज्ञानतो यतिः ।   
तेषां स्नात्वा विशुद्ध्यर्थं प्राणायामान्षडाचरेत् ॥१४॥   
अस्थिस्थूणं स्नायुयुतं मांसशोणितलेपनम् ।   
चर्मावनद्धं दुर्गन्धं पूर्णं मूत्रपुरीषयोः ॥१५॥   
जराशोकसमाविष्टं रोगायतनमातुरम् ।   
रजस्वलमनित्यं च भूतावासमिमं त्यजेत् ॥१६॥   
धृतिः क्षमा दमोऽस्तेयं शौचमिन्द्रियनिग्रहः ।   
ह्रीर्विद्या सत्यमक्रोधो दशकं धर्मलक्षणम् ॥१७॥   
चतुर्विधं भैक्षवस्तु कुटीचकबहूदकौ ।   
हंसः परमहंसश्च यो यः पश्चात् स उत्तमः ॥१८॥   
एकदण्डी त्रिदण्डी वा योगी मुच्यते बन्धनात् ।   
अहिंसा सत्यमस्तेयं ब्रह्मचर्यापरिग्रहौ ॥१९॥   
यमाः पञ्चाथ नियमाः शौचं सन्तोषणं तपः ।   
स्वाध्यायेश्वरपूजा च पद्मकाद्यासनं यतेः ॥२०॥   
प्राणायामस्तु द्विविधः सगर्भोऽगर्भ एव च ।   
जपध्यानयुतो गर्भो विपरीतस्त्वगर्भकः ॥२१॥   
प्रत्येकं त्रिविधः सोऽपि पूरकुम्भकरेचकैः ।   
पूरणात् पूरको वायोर्न्निश्चलत्वाच्च कुम्भकः ॥२२॥

रेचनाद्रेचकः प्रोक्तो मात्राभेदेन च त्रिधा ।   
द्वादशात्तु चतुर्विंशः षट्त्रिंशन्मात्रिकोऽपरः ॥२३॥   
तालो लघ्वक्षरो मात्रा प्रणवादि चरेच्छनैः ।   
प्रत्याहारो जापकानां ध्यानमीश्वरचिन्तनम् ॥२४॥   
मनोधृतिर्धारणा स्यात्समाधिर्ब्रह्मणि स्थितिः ।   
अयमात्मा परं ब्रह्म सत्यं ज्ञानमनन्तकम् ॥२५॥   
विज्ञानमानन्दं ब्रह्म तत्त्वमस्यहमस्मि तत् ।   
परं ब्रह्म ज्योतिरात्मा वासुदेवो विमुक्त ओम् ॥२६॥   
देहेन्द्रियमनोबुद्धिप्राणाहङ्कारवर्जितम् ।   
जाग्रत्स्वप्नसुषुप्त्यादिमुक्तं ब्रह्म तुरीयकम् ॥२७॥   
नित्यशुद्धबुद्धमुक्तसत्यमानन्दमद्वयम् ।   
अहं ब्रह्म परं ज्योतिरक्षरं सर्वगं हरिः ॥२८॥   
योऽसावादित्यपुरुषः सोऽसावहमखण्ड ओम् ।   
सर्वारम्भपरित्यागी समदुःखसुखः क्षमी ॥२९॥   
भावशुद्धश्च ब्रह्माण्डं भित्त्वा ब्रह्म भवेन्नरः ।   
आषढ्यां पौर्णमास्यां च चातुर्मास्यं व्रतं चरेत् ॥३०॥   
ततो व्रजेन्नवम्यादौ ह्यृतुसन्धिषु वापयेत् ।   
प्रायश्चित्तं यतीनां च ध्यानं वायुयमस्तथा ॥३१॥

इत्याग्नेये महापुराणे यतिधर्मकथनं नामैकषष्ट्यधिकशततमोऽध्यायः ॥

अथ द्विषष्ट्यधिकशततमोऽध्यायः ।

**धर्मशास्त्रकथनम् ।**पुष्कर उवाच ।  
मनुर्विष्णुर्याज्ञवल्क्यो हारीतोऽत्रि[[7]](#footnote-8)र्यमोऽङ्गिराः ।   
वसिष्ठदक्षसंवर्तशातातपपराशराः ॥१॥   
आपस्तम्बोशनोव्यासाः कात्यायनबृहस्पती ।   
गोतमः शङ्खलिखितौ धर्ममेते यथाब्रुवन् ॥२॥   
तथा वक्ष्ये समासेन भुक्तिमुक्तिप्रदं शृणु ।   
प्रवृत्तं च निवृत्तं च द्विविधं कर्म वैदिकम् ॥ ३॥  
काम्यं कर्म प्रवृत्तं स्यान्निवृत्तं ज्ञानपूर्वकम् ।   
वेदाभ्यासस्तपो ज्ञानमिन्द्रियाणां च संयमः ॥४॥   
अहिंसा गुरुसेवा च निःश्रेयसकरं परम् ।   
सर्वेषामपि चैतेषामात्मज्ञानं परं स्मृतम् ॥५॥   
तच्चाग्र्यं[[8]](#footnote-9) सर्वविद्यानां प्राप्यते ह्यमृतं ततः ।   
सर्वभूतेषु चात्मानं सर्वभूतानि चात्मनि ॥६॥   
समं पश्यन्नात्मयाजी स्वाराज्यमधिगच्छति ।   
आत्मज्ञाने समे च स्याद्वेदाभ्यासे च यत्नवान् ॥७॥   
एतद्द्विजन्मसामर्थ्यं ब्राह्मणस्य विशेषतः । वेदशास्त्रार्थतत्त्वज्ञो यत्र तत्राश्रमे वसन् ॥८॥   
इहैव लोके तिष्ठन्हि ब्रह्मभूयाय कल्प्यते ।   
स्वाध्यायानामुपाकर्म श्रावण्यां श्रावणेन तु ॥९॥   
हस्ते चौषधिवारे च[[9]](#footnote-10) पञ्चम्यां श्रावणस्य वा ।   
पौषमासस्य[[10]](#footnote-11) रोहिण्यामष्टकायामथापि वा ॥१०॥  
जलान्ते छन्दसां कुर्यादुत्सर्गं विधिवद्बहिः ।   
त्र्यहं प्रेतेष्वनध्यायः शिष्यर्त्विग्गुरु[[11]](#footnote-12)बन्धुषु ॥११॥   
उपाकर्मणि चोत्सर्गं स्वशाखाश्रोत्रिये तथा ।   
सन्ध्यागर्जितनिर्घाते भूकम्पोल्कानिपातने ॥१२॥   
समाप्य वेदं ह्यनिशमारण्यकमधीत्य च ।   
पञ्चदश्यां चतुर्द्दश्यामष्टम्यां राहुसूतके ॥१३॥   
ऋतुसन्धिषु भुक्त्वा वा श्राद्धिकं प्रतिगृह्य च ।   
पशुमण्डूकनकुलश्वाहिमार्जारशूकरैः ॥१४॥   
कृतेऽन्तरे त्वहोरात्रं शक्रपाते तथोच्छ्रिये ।   
श्वक्रोष्टुगर्धभोलूकमासवाणर्तु[[12]](#footnote-13)निस्वने ॥१५॥   
अमेध्यशवशूद्रान्त्यश्मशानपतितान्तिके ।   
अशुभासु च तारासु विद्युत्स्तनितसम्प्लवे ॥१६॥   
भुक्त्वार्द्रपाणिरम्भोन्तरर्धरात्रेऽतिमारुते ।   
पांशुवर्षे दिशां दाहे सन्ध्यानीहारभीतिषु ॥१७॥   
धावतः प्राणिबाधे च विशिष्टे गृहमागते ।

खरोष्ट्रयानहस्त्यश्वनौकावृक्षादिरोहणे ॥   
सप्तत्रिंशदनध्यायानेतांस्तात्कालिकान्विदुः ॥१८॥   
इत्याग्नेये महापुराणे धर्मशास्त्रवर्णनं नाम द्विषष्ट्यधिकशततमोऽध्यायः ॥

अथ त्रिषष्ट्यधिकशततमो ऽध्यायः ।

**श्राद्धकल्पकथनम् ।**पुष्कर उवाच ।  
श्राद्धकल्पं प्रवक्ष्यामि भुक्तिमुक्तिप्रदं शृणु ।   
निमन्त्र्य विप्रान्पूर्वेद्युः स्वागतेनापराह्णतः ॥१॥   
प्रार्च्योपवेशयेत्पीठे युग्मान्दैवेऽथ पित्रके ।   
अयुग्मान् प्राङ्मुखान्दैवे त्रीन्पित्र्ये चैकमेव वा ॥२॥   
मातामहानामप्येवं तन्त्रं वा वैश्वदेविकम् ।   
पाणिप्रक्षालनं दत्त्वा विष्टरार्थं कुशानपि ॥३॥   
आवाहयेदनुज्ञातो विश्वे देवास इत्यृचा ।   
यवैरन्ववकीर्याथ भाजने सपवित्रके ॥४॥   
शं नो देव्या पयः क्षिप्त्वा यवोऽसीति यवांस्तथा ।   
या दिव्या इतिमन्त्रेण हस्ते ह्यर्घं विनिक्षिपेत् ॥५॥   
दत्वोदकं गन्धमाल्यं धूपदानं प्रदीपकम् ।   
अपसव्यं ततः कृत्वा पितॄणामप्रदक्षिणम् ॥६॥   
द्विगुणांस्तु कुशान् कृत्वा ह्युशन्तस्त्वेत्यृचा पितॄन् ।   
आवाह्य तदनुज्ञातो जपेदायान्तु नस्ततः ॥७॥   
यवार्थास्तु[[13]](#footnote-14) तिलैः कार्याः कुर्यादर्घ्यादि पूर्ववत् ।   
दत्त्वार्घ्यं संस्रवान् शेषान् पात्रे कृत्वा विधानतः ॥८॥   
पितृभ्यः स्थानमसीति न्युब्जं पात्रं करोत्यधः ।   
अग्नौ करिष्य आदाय पृच्छत्यन्नं घृतप्लुतम् ॥९॥   
कुरुष्वेति ह्यनुज्ञातो हुत्वाग्नौ पितृयज्ञवत् ।   
हुतशेषं प्रदद्यात्तु भाजनेषु समाहितः ॥१०॥   
यथालाभोपपन्नेषु रौप्येषु तु विशेषतः ।   
दत्वान्नं पृथिवीपात्रमिति पात्राभिमन्त्रणम् ॥११॥   
कृत्वेदं विष्णुरित्यन्ने द्विजाङ्गुष्ठं निवेशयेत् ।   
सव्याहृतिकां गायत्रीं मधु वाता इति त्यृ(तृ)चम् ॥१२॥   
जप्त्वा यथासुखं वाच्यं भुञ्जीरंस्तेऽपि वाग्यताः ।   
अन्नमिष्टं हविष्यं च दद्याज्जप्त्वा पवित्रकम् ॥१३॥   
अन्नमादाय तृप्ताः स्थ शेषं चैवान्नमस्य च[[14]](#footnote-15) ।   
तदन्नं विकिरेद्भूमौ दद्याच्चापः सकृत्सकृत् ॥१४॥   
सर्वमन्नमुपादाय सतिलं दक्षिणामुखः ।   
उच्छिष्टसन्निधौ पिण्डान्प्रदद्यात् पितृयज्ञवत् ॥१५॥   
मातामहानामप्येवं दद्यादाचमनं ततः ।   
स्वस्ति वाच्यं ततः कुर्यादक्षय्योदकमेव च ॥१६॥   
दत्वा तु दक्षिणां शक्त्या स्वधाकारमुदाहरेत् ।   
वाच्यतामित्यनुज्ञातः स्वपितृभ्यः स्वधोच्यताम् ॥१७॥

कुर्यु[[15]](#footnote-16)रस्तु स्वधेत्युक्ते भूमौ सिञ्चेत्ततो जलम् ।   
प्रीयन्तामिति वा दैवं विश्वे देवा जलं ददेत्[[16]](#footnote-17) ॥१८॥   
दातारो नोऽभिवर्धन्तां वेदाः सन्ततिरेव च ।   
श्रद्धा च नो मा व्यगमद्बहुदेयं च नोऽस्त्विति ॥१९॥   
इत्युक्त्वा तु प्रिया वाचः प्रणिपत्य विसर्जयेत् ।   
वाजे वाज इति प्रीत[[17]](#footnote-18)पितृपूर्वं विसर्जनम् ॥२०॥   
यस्मिंस्तु संस्रवाः पूर्वमर्घपात्रे निपातिताः ।   
पितृपात्रं तदुत्तानं कृत्वा विप्रान्विसर्जयेत् ॥२१॥   
प्रदक्षिणमनुव्रज्य भुक्त्वा तु पितृसेवितम् ।   
ब्रह्मचारी भवेत्तां तु रजनीं ब्राह्मणैः सह ॥२२॥   
एवं प्रदक्षिणं कृत्वा वृद्धौ नान्दीमुखान्पितॄन् ।   
यजेत दधिकर्कन्धुमिश्रान्पिण्डान्यवैः क्रिया ॥२३॥   
एकोद्दिष्टं दैवहीनमेकार्घैकपवित्रकम् ।   
आवाहनाग्नौकरणरहितं ह्यपसव्यवत् ॥२४॥   
उपतिष्ठतामित्यक्षय्यस्थाने पितृविसर्जने ।   
अभिरम्यतामिति वदेद्ब्रूयुस्तेऽभिरताः स्म ह ॥२५॥   
गन्धोदकतिलैर्युक्तं कुर्यात्पात्रचतुष्टयम् ।   
अर्घार्थपितृ[[18]](#footnote-19)पात्रेषु प्रेतपात्रं प्रसेचयेत् ॥२६॥   
ये समाना इति द्वाभ्यां शेषं पूर्ववदाचरेत् ।   
एतत् सपिण्डीकरणमेकोद्दिष्टं स्त्रिया सह ॥२७॥   
अर्वाक्सपिण्डीकरणं यस्य संवत्सराद्भवेत् ।

तस्याप्यन्नं सोदकुम्भं दद्यात्संवत्सरं द्विजे ॥२८॥   
मृताहनि च कर्तव्यं प्रतिमासं तु वत्सरम् ।   
प्रतिसंवत्सरं कार्यं श्राद्धं वै मासिकान्नवत् ॥२९॥   
हविष्यान्नेन वै मासं पायसेन तु वत्सरम् ।   
मात्स्यहारिणकौरभ्रशाकुनच्छागपार्षतैः ॥३०॥   
ऐणरौरववाराहशाशैर्मांसैर्यथाक्रमम् ।   
मासवृद्ध्याभितृप्यन्ति दत्तैरेव पितामहाः ॥३१॥   
खड्गामिषं महाशल्कं मधुयुक्तान्नमेव च ।   
लोहामिषं कालशाकं मांसं वार्धीनसस्य च ॥३२॥   
यद्ददाति गयास्थश्च सर्वमानन्त्यमुच्यते ।   
तथा वर्षात्रयोदश्यां मघासु च न संशयः ॥३३॥   
कन्यां प्रजां वन्दिनश्च पशून् मुख्यान् सुतानपि ।   
घृतं कृषिं च वाणिज्यं द्विशफैकशफं तथा ॥३४॥   
ब्रह्मवर्चस्विनः पुत्रान् स्वर्णरूप्ये सकुप्यके ।   
ज्ञातिश्रैष्ठ्यं सर्वकामानाप्नोति श्राद्धदः सदा ॥३५॥   
प्रतिपत्प्रभृतिष्वेतान्वर्जयित्वा चतुर्दशीम् ।   
शस्त्रेण तु हता ये वै तेषां तत्र प्रदीयते ॥३६॥   
स्वर्गं ह्यपत्यमोजश्च शौर्यं क्षेत्रं बलं तथा ।   
पुत्रश्रैष्ठ्यं ससौभाग्यमपत्यं मुख्यतां सुतान् ॥३७॥

प्रवृत्तचक्रतां पुत्रान् वाणिज्यं प्रसुतां तथा ।   
अरोगित्वं यशो वीतशोकतां परमाङ्गतिम् ॥३८॥   
धनं विद्यां भिषक्सिद्धिं रूप्यं गाश्चाप्यजाविकम् ।   
अश्वानायुश्च विधिवद्यः श्राद्धं सम्प्रयच्छति ॥३९॥   
कृत्तिकादिभरण्यन्ते स कामानाप्नुयादिमान् ।   
वसुरुद्रादितिसुताः पितरः श्राद्धदेवताः ॥४०॥   
प्रीणयन्ति मनुष्याणां पितॄन् श्राद्धेन तर्पिताः ।   
आयुः प्रजां धनं विद्यां स्वर्गं मोक्षं सुखानि च ॥४१॥   
प्रयच्छन्ति तथा राज्यं प्रीता नॄणां पितामहाः ॥४२॥

इत्याग्नेये महापुराणे श्राद्धकल्पवर्णनं नाम त्रिषष्ट्यधिकशततमोऽध्यायः ॥

अथ चतुःषष्ट्यधिकशततमो ऽध्यायः ।

**नवग्रहहोमः ।**पुष्कर उवाच ।  
श्रीकामः शान्तिकामो वा ग्रहयज्ञं समारभेत् ।   
दृष्ट्यायुः पुष्टिकामो वा तथैवाभिचरन्पुनः ॥१॥

सूर्यः सोमो मङ्गलश्च बुधश्चाथ बृहस्पतिः ।   
शुक्रः शनैश्चरो राहुः केतुश्चेति ग्रहाः स्मृताः ॥२॥   
ताम्रकात्स्फटिकाद्रक्तचन्दनात्स्वर्णकादुभौ ।   
रजतादयसः सीसात् ग्रहाः कार्याः क्रमादिमे ॥३॥   
सुवर्णैर्वा यजेल्लिख्य गन्धमण्डलकेषु वा ।   
यथावर्णं प्रदेयानि वासांसि कुसुमानि च ॥४॥   
गन्धाश्च बलयश्चैव धूपो देयस्तु गुग्गुलुः ।   
कर्तव्या मन्त्रवन्तश्च चरवः प्रतिदैवतम् ॥५॥   
आ कृष्णेन इमं देवा अग्निर्मूर्धा दिवः ककुत् ।   
उद्बुध्यस्वेति च ऋचो यथासङ्ख्यं प्रकीर्तिताः ॥६॥   
वृहस्पते अति यदर्यस्तथैवाल्पात्परिश्रुतः ।   
शं नो देवीस्तथा काण्डात्केतुं कृण्वन्निमास्तथा ॥७॥  
(अर्कः पलाशः खदिरो ह्यपामार्गोऽथ पिप्पलः ।   
उदुम्बरः शमी दूर्वा कुशाश्च समिधः क्रमात् ॥८॥   
एकैकस्यामष्टशतमष्टाविंशतिरेव वा) ।   
होतव्या मधुसर्पिर्भ्यां दध्ना चैव समन्विताः ॥९॥   
गुडौदनं पायसं च हविष्यं क्षीरयष्टिकम्[[19]](#footnote-20) ।   
दध्योदनं हविः पूपान्मांसं चित्रान्नमेव च ॥१०॥   
दद्याद्ग्रहक्रमादेतद्द्विजेभ्यो भोजनं बुधः ।   
शक्तितो वा यथालाभं सत्कृत्य विधिपूर्वकम् ॥११॥   
धेनुः शङ्खस्तथानड्वान्हेम वासो हयस्तथा ।

कृष्णा गौरायसश्छाग एता वै दक्षिणाः क्रमात् ॥१२॥   
यश्च यस्य यदा दूष्यः[[20]](#footnote-21) स तं यत्नेन पूजयेत् ।   
ब्रह्मणैषां वरो दत्तः पूजिताः पूजितस्य च[[21]](#footnote-22) ॥१३॥   
ग्रहाधीना नरेन्द्राणामुच्छ्रयाः पतनानि च ।   
भावाभावो च जगतस्तस्मात् पूज्यतमा ग्रहाः ॥१४॥

इत्याग्नेये महापुराणे नवग्रहहोमो नाम चतुःषष्ट्यधिकशततमोऽध्यायः ॥

अथ पञ्चषष्ट्यधिकशततमोऽध्यायः ।

**नानाधर्माः ।**अग्निरुवाच ।  
ध्येय आत्मा स्थितो योऽसौ हृदये दीपवत्प्रभुः ।   
अनन्यविषयं कृत्वा मनो बुद्धिस्मृतीन्द्रियम् ॥१॥   
श्राद्धं तु ध्यायिने देयं गव्यं दधि घृतं पयः ।   
प्रियङ्गवो मसूराश्च वार्ताकुः कोद्रवो न हि ॥२॥   
सैंहिकेयो यदा सूर्यं ग्रसते पर्वसन्धिषु ।   
हस्तिच्छाया तु सा ज्ञेया श्राद्धदानादिकेऽक्षया ॥३॥

पित्रे चैव यदा सोमो हंसे चैव करे स्थिते ।   
तिथिर्वैवस्वती नाम सा छाया कुञ्जरस्य तु ॥३॥   
अग्नौकरणशेषं तु न दद्याद्वैश्वदेविके ।   
अग्न्यभावे तु विप्रस्य हस्ते दद्यात्तु दक्षिणे ॥५॥   
न स्त्री दुष्यति जारेण न विप्रो वेदकर्माणा ।   
बलात्कारोपभुक्ता चेद्वैरि[[22]](#footnote-23)हस्तगतापि वा ॥६॥   
सन्त्यजेद्दूषितां नारीमृतुकाले न शुद्ध्यति ।   
य आत्मव्यतिरेकेण द्वितीयं नात्र पश्यति ॥७॥   
ब्रह्मभूतः स एवेह योगी चात्मरतोऽमलः ।   
विषयेन्द्रियसंयोगात्केचिद्योगं वदन्ति वै ॥८॥   
अधर्मो धर्मबुद्ध्या तु गृहीतस्तैरपण्डितैः ।   
आत्मनो मनसश्चैव संयोगं च तथा परे ॥९॥   
वृत्तिहीनं मनः कृत्वा क्षेत्रज्ञं परमात्मनि ।   
एकीकृत्य विमुच्येत बन्धाद्योगोऽयमुत्तमः ॥१०॥   
कुटुम्बैः पञ्चभिर्ग्रामः षष्ठस्तत्र महत्तरः[[23]](#footnote-24) ।   
देवासुरमनुष्यैर्वा स जेतुं नैव शक्यते ॥११॥   
वहिर्मुखानि सर्वाणि कृत्वा चाभिमुखानि वै ।   
मनस्येवेन्द्रियग्रामं मनश्चात्मनि योजयेत् ॥१२॥   
सर्वभावविनिर्मुक्तं क्षेत्रज्ञं ब्रह्मणि न्यसेत् ।   
एतज्ज्ञानं च ध्यानं च शेषोऽन्यो ग्रन्थविस्तरः[[24]](#footnote-25) ॥१३॥

यन्नास्ति सर्वलोकस्य तदस्तीति विरुध्यते ।   
कथ्यमानं तथान्यस्य हृदये नावतिष्ठते ॥१४॥   
स्वसंवेद्यं हि तद्ब्रह्म कुमारी स्त्रीसुखं यथा ।   
अयोगी नैव जानाति जात्यन्धो हि घटं यथा ॥१५॥   
सत्र्यसन्तं द्विजं दृष्ट्वा स्थानाच्चलति भास्करः ।   
एष मे मण्डलं भित्त्वा परं ब्रह्माधिगच्छति ॥१६॥   
उपवासव्रतं चैव स्नानं तीर्थं फलं तपः ।   
द्विजसम्पादनं चैव सम्पन्नं तस्य तत्फलम् ॥१७॥   
एकाक्षरं परं ब्रह्म प्राणायामः परं तपः ।   
सावित्र्यास्तु परं नास्ति पावनं परमं स्मृतम् ॥१८॥   
पूर्वं स्त्रियः सुरैर्भुक्ताः सोमगन्धर्ववह्निभिः ।   
भुञ्जते मानुषाः पश्चान्नैता दुष्यन्ति केनचित् ॥१९॥   
असवर्णेन यो गर्भः स्त्रीणां योनौ निषिच्यते ।   
अशुद्धा तु भवेन्नारी यावच्छल्यं न मुञ्चति ॥२०॥   
निःसृते तु ततः शल्ये रजसा शुध्यते ततः ।   
ध्यानेन सदृशं नास्ति शोधनं पापकर्मणाम् ॥२१॥   
श्वपाकेष्वपि भुञ्जानो ध्यानेन हि विशुद्ध्यति ।   
आत्मा ध्याता मनो ध्यानं ध्येयो विष्णुः फलं हरिः ॥२२॥   
अक्षयाय यतिः श्राद्धे पङ्क्तिपावनपावनः ।   
आरूढो नैष्ठिकं धर्मं यस्तु प्रच्यवते द्विजः ॥२३॥

प्रायश्चित्तं न पश्यामि येन शुध्येत्स आत्महा ।   
ये च प्रव्रजिताः पत्न्यां या चैषां बीजसन्ततिः ॥२४॥   
विदुरा नाम चण्डाला जायन्ते नात्र संशयः ।   
शतिको म्रियते गृध्रः श्वासी द्वादशिकस्तथा ॥ २५॥  
चापो विंशतिवर्षाणि सूकरो दशभिस्तथा ।   
अपुष्पो विफलो वृक्षो जायते कण्टकावृतः ॥२६॥   
ततो दावाग्निदग्धस्तु स्थाणुर्भवति सानुगः ।   
ततो वर्षशतान्यष्टौ द्वे च तिष्ठत्यचेतनः ॥२७॥   
पूर्णे वर्षसहस्रे तु जायते ब्रह्मराक्षसः ।   
प्लवेन लभते मोक्षं कुलस्योत्सादनेन वा ॥   
योगमेव निषेवेत नान्यं[[25]](#footnote-26) मन्त्रमघापहम् ॥२८॥  
इत्याग्नेये महापुराणे नानाधमा नाम पञ्चषष्ट्यधिकशततमोऽध्यायः ॥

अथ षट्षष्ट्यधिकशततमोऽध्यायः ।

**वर्णधर्मादिकथनम् ।**पुष्कर उवाच ।  
वेदस्मार्तं प्रवक्ष्यामि धर्मं वै पञ्चधा स्मृतम् ।   
वर्णत्वमेकमाश्रित्य योऽधिकारः प्रवर्तते ॥१॥

वर्णधर्मः स विज्ञेयो यथोपनयनं त्रिषु ।   
यस्त्वाश्रमं समाश्रित्य पदार्थः संविधीयते ॥२॥   
उक्त आश्रमधर्मस्तु भिन्नपिण्डादिको यथा ।   
उभयेन निमित्तेन यो विधिः सम्प्रवर्तते ॥३॥   
नैमित्तिकः स विज्ञेयः प्रायश्चित्तविधिर्यथा ।   
ब्रह्मचारी गृही वापि वानप्रस्थो यतिर्नृप ॥४॥   
उक्त आश्रमधर्मस्तु धर्मः स्यात्पञ्चधा परः ।   
षाड्गुण्यस्याभिधाने यो दृष्टार्थः स उदाहृतः ॥५॥   
स त्रेधा मन्त्रयागाद्यदृष्टार्थ इति मानवाः ।   
उभयार्थो व्यवहारो[[26]](#footnote-27) दण्डधारणमेव च ॥६॥   
तुल्यार्थानां विकल्पः स्याद्यागमूलः प्रकीर्तितः ।   
वेदे तु विहितो धर्मः स्मृतौ तादृश एव च ॥७॥   
अनुवादं स्मृतिः सूते कार्यार्थमिति मानवाः ।   
गुणार्थः परिसङ्ख्यार्थो वानुवादो विशेषतः ॥८॥   
विशेषदृष्ट एवासौ फलार्थ इति मानवाः ।   
स्यादष्टचत्वारिंशद्भिः संस्कारैर्ब्रह्मलोकगः ॥९॥  
गर्भाधानं पुंसवनं सीमन्तोन्नयनं ततः ।   
जातकर्म नामकृतिरन्नप्राशनचूडकम् ॥१०॥   
संस्कारश्चोपनयनं वेदव्रतचतुष्टयम् ।   
स्नानं स्वधर्मचारिण्या योगः स्याद्यज्ञपञ्चकम् ॥११॥

देवयज्ञः पितृयज्ञो मनुष्यभूतयज्ञकौ ।   
ब्रह्मयज्ञः सप्तपाकयज्ञसंस्थाः पुरोष्टकाः ॥१२॥   
पार्वणश्राद्धं श्रावण्याग्रहायणी च चैत्र्यपि ।   
आश्वयुजी सप्तहविर्यज्ञसंस्थास्ततः स्मृताः ॥१३॥   
अग्न्याधेयमग्निहोत्रं दर्शः स्यात्पौर्णमासकः ।   
चातुर्मास्याग्रहायणेष्टिर्निरूढः पशुबन्धकः ॥१४॥   
सौत्रामणिः सप्तसोमसंस्थाग्निष्टोम आदितः ।   
अत्यग्निष्टोम उक्थ्यश्च[[27]](#footnote-28) षोडशी वाजपेयकः ॥१५॥   
अतिरात्रोऽथाप्तोर्यामो ह्यष्टौ चात्मगुणास्ततः ।   
दया क्षमानसूया च अनायासोऽथ मङ्गलम् ॥१६॥   
अकार्पण्यास्पृहाशौचं यस्यैते स परं व्रजेत् ।   
प्रचारे मैथुने चैव प्रस्रावे दन्तधावने ॥१७॥   
स्नानभोजनकाले च षट्सु मौनं समाचरेत् ।   
पुनर्दानं पृथक्पाकं सामिषं पायसान्वितम्[[28]](#footnote-29) ॥१८॥   
दन्तच्छेदनमुष्णं च[[29]](#footnote-30) सप्त शत्रुषु वर्जयेत् ।   
स्नात्वा पुष्पं न गृह्णीयाद् देवायोग्यं तदीरितम् ॥१९॥   
अन्यगोत्रोऽप्यसम्बद्धः प्रेतस्याग्निं ददाति यः ।   
पिण्डं चोदकदानं च स दशाहं समापयेत् ॥२०॥   
उदकं च तृणं भस्म द्वारं पन्थास्तथैव च ।

एभिरन्तरितं कृत्वा पङ्क्तिदोषो न विद्यते ॥२१॥   
पञ्च प्राणाहुतीर्द्दद्यादनामाङ्गुष्ठयोगतः ॥२२॥

इत्याग्नेये महापुराणे वर्णधर्म्मादिर्नाम षट्षष्ट्यधिकशततमोऽध्यायः ॥

अथ सप्तषष्ट्यधिकशततमोऽध्यायः ॥

**अयुतलक्षकोटिहोमाः ।**अग्निरुवाच ।  
श्रीशान्तिविजयाद्यर्थं ग्रहयज्ञं पुनर्वदे ।   
ग्रहयज्ञोऽयुतहोमलक्षकोट्यात्मकस्त्रिधा ॥१॥   
वेदेरैशे ह्यग्निकुण्डाद्ग्रहानावाह्य मण्डले ।   
सौम्ये गुरुर्बुधश्चैशे शुक्रः पूर्वदले शशी ॥२॥   
आग्नेये दक्षिणे भौमो मध्ये स्याद्भास्करस्तथा ।   
शनिराप्येऽथ नैरृत्ये राहुः केतुश्च वायवे ॥३॥   
ईशश्चोमा गुहो विष्णुर्ब्रह्मेन्द्रौ यमकालकौ ।   
चित्रगुप्तश्चाधिदेवा अग्निरापः क्षितिर्हरिः ॥४॥   
इन्द्र ऐन्द्री देवता च प्रजेशोऽहिर्विधिः क्रमात् ।   
एते प्रत्यधिदेवाश्च गणेशो दुर्गयानिलः ॥५॥   
खमश्विनौ च सम्पूज्य यजेद्वीजैश्च वेदजैः ।   
अर्कः पलाशः खदिरो ह्यपामार्गश्च पिप्पलः ॥६॥   
उदुम्बरः शमी दुर्वा कुशाश्च समिधः क्रमात् ।   
मध्वाज्यदधिसंमिश्रा होतव्याश्चाष्टधा शतम् ॥७॥   
एकाष्टचतुरः कुम्भान्पूर्य[[30]](#footnote-31) पूर्णाहुतिं तथा ।   
वसोर्धारां ततो दद्याद्दक्षिणां च ततो ददेत् ॥८॥   
यजमानं चतुर्भिस्तैरभिषिञ्चेत् समन्त्रकैः ।   
सुरास्त्वामभिषिञ्चन्तु ब्रह्मविष्णुमहेश्वराः ॥९॥   
वासुदेवो जगन्नाथस्तथा सङ्कर्षणः प्रभुः ।   
प्रद्युम्नश्चानिरुद्धश्च भवन्तु विजयाय ते ॥१०॥   
आखण्डलोऽग्निर्भगवान्यमो वै नैरृतस्तथा ।   
वरुणः पवनश्चैव धनाध्यक्षस्तथा शिवः ॥११॥   
ब्रह्मणा सहितः शेषो दिक्पालाः पान्तु वः सदा ।   
कीर्तिर्लक्ष्मीर्धृतिर्म्मेधा पुष्टिः श्रद्धा क्रिया मतिः ॥१२॥   
बुद्धिर्लज्जा वपुः शान्तिस्तुष्टिः कान्तिश्च मातरः ।   
एतास्त्वामभिषिञ्चन्तु धर्मपत्न्यः समागताः ॥१३॥   
आदित्यश्चन्द्रमा भौमो बुधजीवशितार्कजाः ।   
ग्रहास्त्वामभिषिञ्चन्तु राहुः केतुश्च तर्पिताः ॥१४॥   
देवदानवगन्धर्वा यक्षराक्षसपन्नगाः ।   
ऋषयो मनवो गावो देवमातर एव च ॥१५॥   
देवपत्न्यो द्रुमा नागा दैत्याश्चाप्सरसां गणाः ।   
अस्त्राणि सर्वशास्त्राणि राजानो वाहनानि च ॥१६॥   
औषधानि च रत्नानि कालस्यावयवाश्च ये ।   
सरितः सागराः शैलास्तीर्थानि जलदा नदाः ॥१७॥   
एते त्वामभिषिञ्चन्तु सर्वकामार्थसिद्धये ।   
अलङ्कृतस्ततो दद्याद्धेमगोन्नभुवादिकम् ॥१८॥   
कपिले सर्वदेवानां पूजनीयासि रोहिणि ।   
तीर्थदेवमयी यस्मादतः शान्तिं प्रयच्छ मे ॥१९॥   
पुण्यस्त्वं शङ्ख पुण्यानां मङ्गलानां च मङ्गलम् ।   
विष्णुना विधृतो नित्यमतः शान्तिं प्रयच्छ मे ॥२०॥   
धर्म त्वं वृषरूपेण जगदानन्दकारकः ।   
अष्टमूर्तेरधिष्ठानमतः शान्तिं प्रयच्छ मे ॥२१॥   
हिरण्यगर्भगर्भस्थं हेमबीजं विभावसोः ।   
अनन्तपुण्यफलदमतः शान्तिं प्रयच्छ मे ॥२२॥   
पीतवस्त्रयुगं यस्माद्वासुदेवस्य वल्लभम् ।   
प्रदानात्तस्य वै विष्णुरतः शान्तिं प्रयच्छ मे ॥२३॥   
विष्णुस्त्वं मत्स्यरूपेण यस्मादमृतसम्भवः ।   
चन्द्रार्कवाहनो नित्यमतः शान्तिं प्रयच्छ मे ॥२४॥   
यस्मात्त्वं पृथिवी सर्वा धेनुः केशवसन्निभा ।   
सर्वपापहरा नित्यमतः शान्तिं प्रयच्छ मे ॥२५॥   
यस्मादायसकर्माणि तवाधीनानि सर्वदा ।   
लाङ्गलाद्यायुधादीनि अतः शान्तिं प्रयच्छ मे ॥२६॥   
यस्मात्त्वं सर्वयज्ञानामङ्गत्वेन व्यवस्थितः ।   
योनिर्विभावसोर्नित्यमतः शान्तिं प्रयच्छ मे ॥२७॥   
गवामङ्गेषु तिष्ठन्ति भुवनानि चतुर्दश ।   
यस्मात्तस्माच्छिवं मे स्यादिह लोके परत्र च ॥२८॥

यस्मादशून्यं शयनं केशवस्य शिवस्य च ।   
शय्या ममाप्यशून्यास्तु दत्ता जन्मनि जन्मनि ॥२९॥   
यथा रत्नेषु सर्वेषु सर्वे देवाः प्रतिष्ठिताः ।   
तथा शान्तिं प्रयच्छन्तु रत्नदानेन मे सुराः ॥३०॥   
यथा भूमिप्रदानस्य कलां नार्हन्ति षोडशीम् ।   
दानान्यन्यानि मे शान्तिर्भूमिदानाद्भवत्विह ॥३१॥   
ग्रहयज्ञोऽयुतहोमो दक्षिणाभी रणे जितिः ।   
विवाहोत्सवयज्ञेषु प्रतिष्ठादिषु कर्मषु ॥३२॥   
सर्वकामाप्तये लक्षकोटिहोमद्वयं मतम् ।   
गृहदेशे मण्डपेऽथ अयुते हस्तमात्रकम् ॥३३॥   
मेखलायोनिसंयुक्तं कुण्डञ्चत्वार ऋत्विजः ।   
स्वयमेकोऽपि वा लक्षे सर्वं दशगुणं हि तत् ॥३४॥   
चतुर्हस्तं द्विहस्तं वा तार्क्ष्यं चात्राधिकं यजेत् ।   
सामध्वनिशरीरस्त्वं वाहनं परमेष्ठिनः ॥३५॥   
विषयापहरो नित्यमतः शान्तिं प्रयच्छ मे ।   
पूर्ववत्कुण्डमामन्त्र्य लक्षहोमं समाचरेत् ॥३६॥   
वसोर्धारां ततो दद्याच्छय्याभूषादिकं ददेत् ।   
तत्रापि दश चाष्टौ च लक्षहोमे तथर्त्विजः ॥३७॥   
पुत्रान्नराज्य[[31]](#footnote-32)विजयभुक्तिमुक्त्यादि चाप्नुयात् ।   
दक्षिणाभिः फलेनास्माच्छत्रुघ्नः कोटिहोमकः ॥३८॥

चतुर्हस्तं चाष्टहस्तं कुण्डं द्वादश च द्विजाः ।   
पञ्चविंशं षोडशं वा पटे द्वारे चतुष्टयम् ॥३९॥   
कोटिहोमी सर्वकामी विष्णुलोकं स गच्छति ।   
होमस्तु ग्रहमन्त्रैर्वा गायत्र्या वैष्णवैरपि ॥४०॥   
जातवेदोमुखैः शैवैर्वैदिकैः प्रथितैरपि ।   
तिलैर्यवैर्घृतैर्धान्यैरश्वमेधफलादिभाक् ॥४१॥   
विद्वेषणाभि[[32]](#footnote-33)चारेषु त्रिकोणं कुण्डमिष्यते ।   
समिधो वामहस्तेन श्येनास्थ्यनल[[33]](#footnote-34)संयुताः ॥४२॥   
रक्तभूषै[[34]](#footnote-35)र्मुक्तकेशैर्ध्यायद्भिरशिवं रिपोः ।   
दुर्मित्रियास्तस्मै सन्तु यो द्वेष्टि हुं फडिति च ॥४३॥   
छिन्द्यात्क्षुरेण प्रतिमां पिष्टरूपं रिपुं हनेत्[[35]](#footnote-36) ।   
यजेदेकं पीडकं वा यः स कृत्वा दिवं व्रजेत् ॥४४॥

इत्याग्नेये महपुराणे ऽयुतलक्षकोटिहोमा नाम सप्तषष्ट्यधिकशततमो ऽध्यायः ॥

अथाष्टषष्ट्यधिकशततमोऽध्यायः ।

**महापातकादिकथनम् ।**पुष्कर उवाच ।  
दण्डं कुर्यान्नृपो नॄणां प्रायश्चित्तमकुर्वताम् ।   
कामतोऽकामतो वापि प्रायश्चित्तं कृतं चरेत् ॥१॥

मत्तक्रुद्धातुराणां च न भुञ्जीत कदाचन ।   
महापातकिना स्पृष्टं यच्च स्पृष्टमुदक्यया ॥२॥   
गणान्नं गणिकान्नं च वार्धुषेर्गायकस्य च ।   
अभिशप्तस्य षण्ढस्य[[36]](#footnote-37) यस्याश्चोपप[[37]](#footnote-38)तिर्गृहे ॥३॥   
रजकस्य नृशंसस्य वन्दिनः कितवस्य च ।   
मिथ्यातपस्विनश्चैव चौरदण्डिक[[38]](#footnote-39)योस्तथा ॥४॥   
कुण्डगोलस्त्रीजितानां वेदविक्रयिणस्तथा ।   
शैलूषतन्त्रवायान्नं कृतघ्नस्यान्नमेव च ॥५॥   
कर्मारस्य निषादस्य चेलनिर्णेजकस्य च ।   
मिथ्याप्रव्रजितस्यान्नं पुंश्चल्यास्तैलिकस्य च ॥६॥   
आरूढपतितस्यान्नं विद्विष्टान्नं च वर्जयेत् ।   
तथैव ब्राह्मणस्यान्नं ब्राह्मणेनानिमन्त्रितः ॥७॥   
ब्राह्मणान्नं च शूद्रेण नाद्याच्चैव निमन्त्रितः ।   
एषामन्यतमस्यान्नममत्या वा[[39]](#footnote-40) त्र्यहं क्षपेत् ॥८॥   
मत्या भुक्त्वाचरेत् कृच्छ्रं रेतोविण्मूत्रमेव च ।   
चण्डालश्वपचान्नं तु भुक्त्वा चान्द्रायणं चरेत् ॥९॥   
अनिर्दशं च प्रेतान्नं गवाघ्रातं तथैव च ।   
शूद्रोच्छिष्टं शुनोच्छिष्टं पतितान्नं तथैव च ॥१०॥   
तप्तकृच्छ्रं प्रकुर्वीत अशौचे कृच्छ्रमाचरेत् ।   
अशौचे यस्य यो भुङ्क्ते सोऽप्यशुद्धस्तथा भवेत् ॥११॥   
मृतपञ्चनखात्कूपादमेध्येन सकृद्युतात् ।

अपः पीत्वा त्र्यहं तिष्ठेत् सोपवासो द्विजोत्तमः ॥१२॥   
सर्वत्र शूद्रे पादः स्याद्द्वित्रयं वैश्यभूपयोः ।   
विड्वराहखरोष्ट्राणां गोमायोः कपिकाकयोः ॥१३॥   
प्राश्य मूत्रपुरीषाणि द्विजश्चान्द्रायणं चरेत् ।   
शुष्काणि जग्ध्वा मांसानि प्रेतान्नं करकाणि च ॥१४॥  
क्रव्यादशूकरोष्ट्राणां गोमायोः कपिकाकयोः ।   
गोनराश्वखरोष्ट्राणां छत्राकं ग्रामकुक्कुटम् ॥१५॥   
मांसं जग्ध्वा कुञ्जरस्य तप्तकृच्छ्रेण शुद्ध्यति ।   
आमश्राद्धे तथा भुक्त्वा ब्रह्मचारी मधु त्वदन् ॥१६॥   
लशुनं गृञ्जनं चाद्यात् प्राजापत्यादिना शुचिः ।   
भुक्त्वा चान्द्रायणं कुर्यान्मांसं चात्मकृतं तथा[[40]](#footnote-41) ॥१७॥   
पेलु[[41]](#footnote-42)गव्यं च पेयूषं तथा श्लेष्मातकं मृदम् ।   
वृथा कृशरसंयावपायसापूपशष्कुलीः ॥१८॥   
अनुपाकृतमांसानि देवान्नानि हवींषि च ।   
गवां च महिषीणां च वर्जयित्वा तथाप्यजाम् ॥१९॥   
सर्वक्षीराणि वर्ज्यानि तासां चैवाप्यनिर्दशम् ।   
शशकः शल्यकी गोधा खड्गः कूर्मस्तथैव च ॥२०॥   
भक्ष्याः पञ्चनखाः प्रोक्ताः परिशेषाश्च वर्जिताः ।   
पाठीनरोहितान्मत्स्यान्सिंहतुण्डांश्च भक्षयेत् ॥२१॥   
यवगोधूमजं सर्वं पयसश्चैव विक्रियाः ।   
वागषाड्गवचक्रादी[[42]](#footnote-43)न् सस्नेहमुषितं तथा ॥२२॥

अग्निहोत्रपरीद्धाग्निर्ब्राह्मणः कामचारतः ।   
चान्द्रायणं चरेन्मासं वीरहत्यासमं हि तत्[[43]](#footnote-44) ॥२३॥   
ब्रह्महत्या सुरापानं स्तेयं गुर्वङ्गनागमः ।   
महान्ति पातकान्याहुः संयोग[[44]](#footnote-45)श्चैव तैः सह ॥२४॥   
अनृते च समुत्कर्षो राजगामि च पैशुनम् ।   
गुरोश्चालीकनिर्बन्धः समानं ब्रह्महत्यया ॥२५॥   
ब्रह्मोज्झ्य[[45]](#footnote-46)वेदनिन्दा च कौटसाक्ष्यं सुहृद्बधः ।   
गर्हितान्नाज्ययोर्जग्धिः सुरापानसमानि षट् ॥२६॥   
निक्षेपस्यापहरणं नराश्वरजतस्य च ।   
भूमिवज्रमणीनां च रुक्मस्तेयसमं स्मृतम् ॥२७॥   
रेतःसेकः स्व[[46]](#footnote-47)योनीषु कुमारीष्वन्त्यजासु च ।   
सख्युः पुत्रस्य च स्त्रीषु गुरुतल्पसमं विदुः ॥२८॥   
गोवधोऽयाज्यसंयाज्यं पारदार्यात्मविक्रियः ।   
गुरुमातृपितृत्यागः स्वाध्ययाग्न्योः सुतस्य च ॥२९॥   
परिवेत्ता[[47]](#footnote-48) तानुजेन परिवेदनमेव च ।   
तयोर्दानं च कन्यायास्तयोरेव च याजनम् ॥३०॥   
कन्याया दूषणं चैव वार्धुष्यं व्रतलोपनम् ।   
तडागारामदाराणामपत्यस्य च विक्रियः ॥३१॥   
व्रात्यता बान्धवत्यागो भृताध्यापनमेव च ।   
भृताच्चाध्ययनादानमविक्रेयस्य विक्रयः ॥३२॥

सर्वाकारेष्वधीकारो[[48]](#footnote-49) महायन्त्र[[49]](#footnote-50)प्रवर्तनम् ।   
हिंसौषधीनां स्त्र्याजीवः[[50]](#footnote-51) क्रियालङ्घन[[51]](#footnote-52)मेव च ॥३३॥   
इन्धनार्थमशुष्काणां द्रुमाणां चैव पातनम् ।   
योषितां ग्रहणं चैव स्त्रीनिन्दकसमागमः ॥३४॥   
आत्मार्थं च क्रियारम्भो निन्दितान्नादनं तथा ।   
अनाहिताग्नितः स्तेयमृतानां चातपक्रिया ॥३५॥   
असच्छास्त्राधिगमनं दौःशील्यं व्यसनक्रिया[[52]](#footnote-53) ।   
धान्यकुप्यपशुस्तेयं मद्यपस्त्रीनिषेवणम् ॥३६॥   
स्त्रीशूद्रविट्क्षत्रवधो नास्तिक्यं चोपपातकम् ।   
ब्राह्मणस्य रुजः कृत्यं घ्रातिरघ्रेयमद्ययोः ॥३७॥   
भैक्ष्यं[[53]](#footnote-54) पुंसि च मैथुन्यं जातिभ्रंशकरं स्मृतम् ।   
श्वखरोष्ट्रमृगेन्द्राणामजाव्योश्चैव मारणम् ॥३८॥   
सङ्कीर्णकरणं ज्ञेयं मीनाहिनकुलस्य च ।   
निन्दितेभ्यो धनादानं वाणिज्यं शूद्रसेवनम् ॥३९॥   
अपात्रीकरणं ज्ञेयमसत्यस्य च भाषणम् ।   
कृमिकीटवयोर्हत्या मद्यानुगतभोजनम् ॥   
फलैधःकुसुमस्तेयमधैर्यं च मलावहम् ॥४०॥

इत्याग्नेये महापुराणे महापातकादिकथनं नामाष्टषष्ट्यधिकशततमोऽध्यायः ॥

अथैकोनसप्तत्यधिकशततमो ऽध्यायः ।

**प्रायश्चित्तानि ।**पुष्कर उवाच ।  
एतत्प्रभृतिपापानां प्रायश्चित्तं वदामि ते ।   
ब्रह्महा द्वादशाब्दानि कुटीं कृत्वा वने वसेत् ॥१॥   
भिक्षेतात्मविशुद्ध्यर्थं कृत्वा शवशिरोध्वजम् ।   
प्रास्येदात्मान[[54]](#footnote-55)मग्नौ वा समिद्धेत्त्रिरवाक्शिराः ॥२॥   
यजेत वाश्वमेधेन स्वर्जिता गोसवेन वा ।   
जपन्वान्यतमं वेदं योजनानां शतं व्रजेत् ॥३॥   
सर्वस्वं वा वेदविदे ब्राह्मणायोपपादयेत् ।   
व्रतैरेतैर्व्यपोहन्ति महापातकिनो मलम् ॥४॥   
उपपातकसंयुक्तो गोघ्नो मासं यवान् पिवेत् ।   
कृतवापो वसेद्गोष्ठे चर्मणा तेन संवृतः ॥५॥   
चतुर्थकालमश्नीयादक्षारलवणं मितम् ।   
गोमूत्रेण चरेत्स्नानं द्वौ मासौ[[55]](#footnote-56) नियतेन्द्रियः ॥६॥   
दिवानुगच्छेद्गाश्चैव तिष्ठन्नूर्ध्वं रजः पिबेत् ।   
वृषभैकादश गास्तु दद्याद्विचरितव्रतः ॥७॥   
अविद्यमाने सर्वस्वं वेदविद्भ्यो निवेदयेत् ।   
पादमेकञ्चरेद्रोधे द्वौ पादौ बन्धने चरेत् ॥८॥

योजने पादहीनं स्याच्चरेत्सर्वं निपातने ।   
कान्तारेष्वथ दुर्गेषु विषमेषु भयेषु च ॥९॥   
यदि तत्र विपत्तिः स्यादेकपादो विधीयते ।   
घण्टाभरणदोषेण तथैवार्धं विनिर्दिशेत् ॥१०॥   
दमने दामने[[56]](#footnote-57) रोधे शकटस्य नियोजने ।   
स्तम्भशृङ्खलपाशेषु मृते पादोनमाचरेत् ॥११॥   
शृङ्गभङ्गेऽस्थिभङ्गे च लाङ्गूलच्छेदने तथा ।   
यावकं[[57]](#footnote-58) तु पिवेत्तावद्यावत्सुस्था तु गौर्भवेत् ॥१२॥   
गोमतीं च जपेद्विद्यां गोस्तुतिं गोमतीं स्मरेत् ।   
एका चेद्बहुभिर्दैवाद्यत्र व्यापादिता भवेत् ॥१३॥   
पादं पादं तु हत्यायाश्चरेयुस्ते पृथक्पृथक् ।   
उपकारे क्रियमाणे विपत्तौ नास्ति पातकम् ॥१४॥   
एतदेव व्रतं कुर्युरुपपातकिनस्तथा ।   
अवकीर्णी च शुद्ध्यर्थं चन्द्रायणमथापि वा ॥१५॥   
अवकीर्णी तु कालेन गर्दभेन चतुष्पथे ।   
पाकयज्ञविधानेन यजेत निर्ऋतिं निशि ॥१६॥   
कृत्वाग्निं विधिवद्धीमानन्ततस्तु समित्यृचा ।   
चन्द्रेन्द्रगुरुवह्नीनां जुहुयात्सर्पिषाहुतिम् ॥१७॥   
अथ वा गार्धभं चर्म वसित्वाब्दं चरेन्महीम् ।   
हत्वा गर्भमविज्ञातं ब्रह्महत्याव्रतं चरेत् ॥१८॥

सुरां पीत्वा द्विजो मोहादग्निवर्णां सुरां पिबेत् ।   
गोमूत्रमग्निवर्णं वा पिवेदुदकमेव वा ॥१९॥   
सुवर्णस्तेयकृद्विप्रो राजानमभिगम्य तु ।   
स्वकर्म ख्यापयन्व्रूयान्मां भवाननुशास्त्विति ॥२०॥   
गृहीत्वा मुशलं राजा सकृद्धन्यात्स्वयं गतम् ।   
बधेन[[58]](#footnote-59) शुद्ध्यते स्तेनो[[59]](#footnote-60) ब्राह्मणस्तपसैव वा ॥२१॥   
गुरुतल्पो निकृत्यैव शिश्नं च वृषणं स्वयम् ।   
निधाय चाञ्चलौ गच्छेदानिपाताच्च नैर्ऋतिम् ॥२२॥   
चान्द्रायणान्वा[[60]](#footnote-61) त्रीन्मासानभ्यसेन्नियतेन्द्रियः ।   
जातिभ्रंशकरं कर्म कृत्वान्यतममिच्छया ॥२३॥   
चरेच्छान्तपनं कृच्छ्रं प्राजापत्यमनिच्छया ।   
सङ्करीपात्रकृत्यासु मासं शोधनमैन्दवम् ॥२४॥   
मलिनीकरणीयेषु तप्तं स्याद्यावकं त्र्यहम् ।   
तुरीयो ब्रह्महत्यायाः क्षत्रियस्य वधे स्मृतः ॥२५॥   
वैश्येऽष्टमांशो वृत्तस्थे शूद्रे ज्ञेयस्तु षोडशः ।   
मार्जरनकुलौ हत्वा चापं[[61]](#footnote-62) मण्डूकमेव च ॥२६॥   
श्वगोधोलूककाकांश्च शूद्रहत्याव्रतं चरेत् ।   
चतुर्णामपि वर्णानां नारीं हत्वानवस्थिताम्[[62]](#footnote-63) ॥२७॥   
अमत्यैव प्रमाथ्य स्त्रीं शूद्रहत्याव्रतं चरेत् ।   
सर्पादीनां[[63]](#footnote-64) वधे नक्तमनस्थ्नां वायुसंयमः ॥२८॥   
द्रव्याणामल्पसाराणां स्तेयं कृत्वान्यवेश्मतः ।   
चरेच्छान्तपनं कृच्छ्रं व्रतं निर्वाप्य सिद्ध्यति ॥२९॥   
भक्षभोज्यापहरणे यानशय्यासनस्य च ।   
पुष्पमूलफलानां च पञ्चगव्यं विशोधनम् ॥३०॥   
तृणकाष्ठद्रुमाणां तु शुष्कान्न­­­स्य गुडस्य च ।   
चेलचर्मा[[64]](#footnote-65)मिषाणां तु त्रिरात्रं स्यादभोजनम् ॥३१॥   
मणिमुक्ताप्रवालानां ताम्रस्य रजतस्य च ।   
अयःकांस्योपलानाञ्च द्वादशाहं कणा[[65]](#footnote-66)न्नभुक् ॥३२॥   
कार्पासकीटजीर्णानां द्विशफैकशफस्य च ।   
पक्षिगन्धौषधीनां तु रज्वा चैव[[66]](#footnote-67) त्र्यहम्पयः ॥३३॥   
गुरुतल्पव्रतं कुर्याद्रेतः सिक्त्वा स्वयोनिषु ।   
सख्युः पुत्रस्य च स्त्रीषु कुमारीष्वन्त्यजासु च ॥३४॥   
पितृस्व(ष्व)स्रेयीं भगिनीं स्वस्रीयां मातुरेव च ।   
मातुश्च भ्रातुराप्तस्य गत्वा चान्द्रायणं चरेत् ॥३५॥   
अमानुषीषु पुरुष उदक्यायामयोनिषु ।   
रेतः सिक्त्वा जले चैव कृच्छ्रं सांतपनं चरेत् ॥३६॥   
मैथुनं तु समासेव्य पुंसि योषिति वा द्विजः ।   
गोयानेऽप्सु दिवा चैव सवासाः स्नानमाचरेत् ॥३७॥   
चण्डालान्त्यस्त्रियोर्गत्वा भुक्त्वा च प्रतिगृह्य च ।   
पतत्यज्ञानतो विप्रो ज्ञानात्साम्यं तु गच्छति ॥३८॥   
विप्रदुष्टां स्त्रियं भर्ता निरुन्ध्यादेकवेश्मनि ।   
यत्पुंसः परदारेषु तदेनां चारयेद्व्रतम् ॥३९॥   
सा चेत्पुनः प्रदुष्येत सदृशेनोपमन्त्रिता ।   
कृच्छ्रं चान्द्रायणं चैव तदस्याः पावनं स्मृतम् ॥४०॥

यत्करोत्येकरात्रेण वृषलीसेवनं द्विजः ।   
तद्भैक्ष्यभुग्जपेन्नित्यं त्रिभिर्वर्षैर्व्यपोहति ॥४१॥

इत्याग्नेये महापुराणे प्रायश्चित्तानि नाम एकोनसप्तत्यधिकशततमो ऽध्यायः ॥

अथ सप्तत्यधिकशततमो ऽध्यायः ।

**प्रायश्चित्तानि ।**पुष्कर उवाच ।  
महापापानुयुक्तानां[[67]](#footnote-68) प्रायश्चित्तानि वच्मि ते ।   
संवत्सरेण पतति पतितेन सहाचरन् ॥१॥   
याजनाध्यापनाद्यौनान्न तु[[68]](#footnote-69) यानाशनासनात् ।   
यो येन पतितेनैषां संसर्गं याति मानवः ॥२॥   
स तस्यैव व्रतं कुर्यात्तत्संसर्गस्य शुद्धये ।   
पतितस्योदकं कार्यं सपिण्डैर्बान्धवैः सह ॥३॥   
निन्दितेऽहनि सायाह्णे ज्ञात्यृत्विग्गुरुसन्निधौ ।   
दासी घटमपां पूर्णं पर्यस्ये[[69]](#footnote-70)त्प्रेतवन्सदा ॥४॥   
अहोरात्रमुपासीरन्नशौचं बान्धवैः सह ।   
निवर्तयेरंस्तस्मात्तु ज्येष्ठांशं भाषणादिके[[70]](#footnote-71) ॥५॥   
ज्येष्ठांशं प्राप्नुयाच्चास्य यवीयान्गुणतोऽधिकः ।

प्रायश्चित्ते तु चरिते पूर्णं कुम्भमपां नवम् ॥६॥   
तेनैव सार्धं प्राश्येयुः स्नात्वा पुण्यजलाशये ।   
एवमेव विधिं कुर्युर्योषित्सु पपितास्वपि ॥७॥   
वस्त्रान्नपानं देयं तु वसेयुश्च गृहान्तिके ।   
तेषां द्विजानां सावित्री नानूद्येत यथाविधि ॥८॥   
तांश्चारयित्वा त्रीन्कृछ्रान्यथाविध्युपनाययेत् ।   
विकर्मस्थाः परित्यक्तास्तेषामप्येतदादिशेत् ॥९॥   
जपित्वा त्रीणि सावित्र्याः सहस्त्राणि समाहितः ।   
मासं गोष्ठे पयः पीत्वा मुच्यतेऽसत्परिग्रहात् ॥१०॥   
व्रात्यानां याजनं कृत्वा परेषामन्त्यकर्म च ।   
अभिचारमहीनाना त्रिभिः कृच्छैर्व्यपोहति ॥११॥   
शरणागतं परित्यज्य वेदं विप्लाव्य च द्विजः ।   
संवत्सरं यताहारस्तत्पापमपसेधति ॥१२॥   
श्वशृगालखरैर्दष्टो ग्राम्यैः क्रव्याद्भिरेव च ।   
नरोष्ट्राश्वैर्वराहैश्च[[71]](#footnote-72) प्राणायामेन शुद्ध्यति ॥१३॥   
स्नातकव्रतलोपे च कर्मत्यागो ह्यभोजनम् ।   
हुङ्कारं ब्राह्मणस्योक्त्वा त्वंकारं च गरीयसः ॥१४॥   
स्नात्वानश्नन्नहःशेषमभिवाद्य प्रसादयेत् ।   
अवगूर्य[[72]](#footnote-73) चरेत्कृच्छ्रमतिकृच्छ्रं निपातने ॥१५॥   
कृच्छ्रातिकृच्छ्रं कुर्वीत विप्रस्योत्पाद्य शोणितम् ।

चाण्डालादिरविज्ञातो यस्य तिष्ठेत वेश्मनि ॥१६॥   
सम्यग्ज्ञातस्तु कालेन तस्य कुर्वीत शोधनम् ।   
चान्द्रायणं पराकं वा द्विजानां तु विशोधनम् ॥१७॥   
प्राजापत्यं तु शूद्राणां शेषं तदनुसारतः ।   
गुंडं कुसुम्भं लवणं तथा धान्यानि यानि च ॥१८॥   
कृत्वा गृहे ततो द्वारि तेषां दद्याद्धुताशनम् ।   
मृन्मयानां तु भाण्डानां त्याग एव विधीयते ॥१९॥   
द्रव्याणां परिशेषाणां द्रव्यशुद्धिर्विधीयते ।   
कूपैकपानसक्ता ये स्पर्शा[[73]](#footnote-74)त्सङ्कल्पदूषिताः ॥२०॥   
शुद्धेयुरुपवासेन पञ्चगव्येन वाप्यथ ।   
यस्तु संस्पृश्य चण्डालमश्नीयाच्च स्वकामतः ॥२१॥   
द्विजश्चान्द्रायणं कुर्यात्तप्तकृच्छ्रमथापि वा ।   
भाण्डसंकुलसंगीर्णश्चाण्डालादिजुगुप्सितैः ॥२२॥   
भुक्त्वा पीत्वा तथा तेषां षड्रात्रेण विशुद्ध्यति ।   
अन्त्यानां भुक्तशेषं तु भक्षयित्वा द्विजातयः ॥२३॥   
व्रतं चान्द्रायणं कुर्युस्त्रिरात्रं शूद्र एव तु ।   
चण्डालकूपभाण्डेषु अज्ञानात्पिबते जलम् ॥२४॥   
द्विजः शान्त(सांत)पनं कुर्याच्छूद्रश्चोपवसेद्दिनम् ।   
चण्डालेन तु संस्पृष्टो यस्त्वपः पिबते द्विजः ॥२५॥   
त्रिरात्रं तेन कर्तव्यं शूद्रश्चोपवसेद्दिनम् ।   
उच्छिष्टेन यदि स्पृष्टः शुना शूद्रेण वा द्विजः ॥२६॥

उपोष्य रजनीमेकां पञ्चगव्येन शुद्ध्यति ।   
वैश्येन क्षत्रियेणैव स्नानं नक्तं समाचरेत् ॥२७॥   
अध्वानं प्रस्थितो विप्रः कान्तारे यद्यनूदके ।   
पक्वान्नेन गृहीतेन मूत्रोच्चारं करोति वै ॥२८॥   
अनिधायैव तद्द्रव्यमङ्के कृत्वा तु संस्थितम् ।   
शौचं कृत्वान्नमभ्युक्ष्य अर्कस्याग्नेश्च दर्शयेत् ॥२९॥   
म्लेच्छैर्गतानां[[74]](#footnote-75) चौरैर्वा कान्तारे वा प्रवासिनाम् ।   
भक्ष्याभक्ष्यविशुद्ध्यर्थं तेषां वक्ष्यामि निष्कृतिम् ॥३०॥   
पुनः प्राप्य स्वदेशं च वर्णानामनुपूर्वशः ।   
कृच्छ्रस्यान्ते ब्राह्मणस्तु पुनः संस्कारमर्हति ॥३१॥   
पादोनान्ते क्षत्रियश्च अर्धान्ते वैश्य एव च ।   
पादं कृत्वा तथा शूद्रो दानं दत्वा विशुद्ध्यति ॥३२॥   
उदक्या तु सवर्णा या स्पृष्टा चेत् स्यादुदक्यया ।   
तस्मिन्नेवाहनि स्नाता शुद्धिमाप्नोत्यसंशयम् ॥३३॥   
रजस्वला तु नाश्नीयात् संस्पृष्टा हीनवर्णया ।   
यावन्न शुद्धिमाप्नोति शुद्धस्नानेन शुद्ध्यति ॥३४॥   
मूत्रं कृत्वा व्रजन्वर्त्म स्मृतिभ्रंशाज्जलं पिबेत् ।   
अहोरात्रोषितो भूत्वा पञ्चगव्येन शुद्ध्यति ॥३५॥   
मूत्रोच्चारं द्विजः कृत्वा अकृत्वा शौचमात्मनः ।   
मोहाद्भुक्त्वा त्रिरात्रन्तु यवान्पीत्वा विशुद्ध्यति ॥३६॥   
ये प्रत्यवसिता विप्राः प्रव्रज्यादिबलात्तथा ।

अनाशकनिवृताश्च तेषां शुद्धिः प्रचक्ष्यते ॥३७॥   
चारयेत्त्रीणि कृच्छ्राणि चान्द्रायणमथापि वा ।   
जातकर्मादिसंस्कारैः संस्कुर्यात्तं तथा पुनः ॥३८॥   
उपानहममेध्यं च यस्य संस्पृशते मुखम् ।   
मृत्तिकागोमये तत्र पञ्चगव्यं च शोधनम् ॥३९॥   
वापनं विक्रयं चैव नीलवस्त्रादिधारणम् ।   
तपनीयं[[75]](#footnote-76) हि विप्रस्य त्रिभिः कृच्छ्रैर्विशुद्ध्यति ॥४०॥   
अन्त्यजातिश्वपाकेन संस्पृष्टा स्त्री रजस्वला ।   
चतुर्थेऽहनि शुद्धा सा त्रिरात्रं तत्र आचरेत् ॥४१॥   
चाण्डालश्वपचौ स्पृष्ट्वा तथा पूयं च[[76]](#footnote-77) सूतिकाम् ।   
शवं तत्स्पर्शिनं स्पृष्ट्वा सद्यः स्नानेन शुद्ध्यति ॥४२॥   
नारं स्पृष्ट्वा तु[[77]](#footnote-78) सस्नेहं स्नात्वा विप्रो विशुद्ध्यति ।   
रथ्याकर्दमतोयेन अधो नाभेर्मृदोदकैः ॥४३॥   
वान्तो विरिक्तः[[78]](#footnote-79) स्नात्वा तु घृतं[[79]](#footnote-80) प्राश्य विशुद्ध्यति ।   
स्नानात्क्षुरकर्मकर्ता कृच्छ्रकृद्ग्रहणेऽन्नभुक् ॥४४॥   
अपाङ्क्तेयाशी गव्याशी शुना दष्टस्तथा शुचिः ।   
कृमिदष्टश्चात्मघाती कृच्छ्राज्जप्याच्च होमतः[[80]](#footnote-81) ॥४५॥   
होमाद्यैश्चानुतापेन पूयन्ते पापिनोऽखिलाः ॥४६॥

इत्याग्नेये महापुराणे प्रायश्चित्तकथनं नाम सप्तत्यधिकशततमोऽध्यायः ॥

अथैकसप्तत्यधिकशततमोऽध्यायः ।

**प्रायश्चित्तानि ।**पुष्कर उवाच ।  
प्रायश्चित्तं रहस्यादि वक्ष्ये शुद्धिकरं परम् ।   
पौरुषेण तु सूक्तेन मासं जप्यादिनाघहा ॥१॥   
मुच्यते पातकैः सर्वैर्ज्जप्त्वा त्रिरघमर्षणम् ।   
वेदजप्याद्वायुयमाद्गायत्र्या व्रततोऽद्यहा ॥२॥   
मुण्डनं[[81]](#footnote-82) सर्वकृच्छ्रेषु स्नानं होमो हरेर्यजिः ।   
उत्थितस्तु दिवा तिष्ठेदुपविष्टस्तथा निशि ॥३॥   
एतद्वीरासनं प्रोक्तं कृच्छ्रकृत्तेन पापहा ।   
अष्टभिः प्रत्यहं ग्रासैर्यतिचान्द्रायणं स्मृतम् ॥४॥   
प्रातश्चतुर्भिः सायं च शिशुचान्द्रायणं स्मृतम् ।   
यथाकथञ्चित्पिण्डानां चत्वारिंशच्छतद्वयम् ॥५॥   
मासेन भक्षयेदेतत्सुरचान्द्रायणं चरेत् ।   
त्र्यहमुष्णं पिवेदापस्त्र्यहमुष्णं पयः पिवेत् ॥६॥   
त्र्यहमुष्णं घृतं पीत्वा वायुभक्षी भवेत्त्र्यहम् ।   
तप्तकृच्छ्रमिदं प्रोक्तं शीतैः शीतं प्रकीर्तितम् ॥७॥   
कृच्छ्रातिकृच्छ्रं पयसा दिवसानेकविंशतिम् ।   
गोमूत्रं गोमयं क्षीरं दधि सर्पिः कुशोदकम् ॥८॥

एकरात्रोपवासश्च कृच्छ्रं सांतपनं स्मृतम् ।   
एतच्च[[82]](#footnote-83) प्रत्यहाभ्यस्तं महासांतपनं स्मृतम् ॥९॥   
त्र्यहाभ्यस्तमथैकैकमतिसांतपनं स्मृतम् ।   
कृच्छ्रं पराकसञ्ज्ञं स्याद्द्वादशाहमभोजनम् ॥१०॥   
एकभक्तं त्र्यहाभ्यस्तं क्रमान्नक्तमयाचितम् ।   
प्राजापत्यमुपोष्यान्ते पादः स्यात्कृच्छ्रपादकः ॥११॥   
फलैर्मासं फलं कृच्छ्रं बिल्वैः श्रीकृच्छ्र ईरितः ।   
पद्माक्षैः स्यादामलकैः पुष्पकृच्छ्रं तु पुष्पकैः ॥१२॥   
पत्रकृच्छ्रं तथा पत्रैस्तोयकृच्छ्रं जलेन तु ।   
मूलकृच्छ्रं तथा मूलैर्दध्ना क्षीरेण तक्रतः ॥१३॥   
मासं वायव्यकृच्छ्रं स्यात्पाणिपूरान्नभोजनात् ।   
तिलैर्द्वादशरात्रेण कृच्छ्रमाग्नेयमार्तिनुत् ॥१४॥   
पक्षं[[83]](#footnote-84) प्रसृत्या लाजानां ब्रह्मकूर्चं[[84]](#footnote-85) तथा भवेत् ।   
उपोषितश्चतुर्दश्यां पञ्चदश्यामनन्तरम् ॥१५॥   
पञ्चगव्यं समश्नीयाद्धविष्याशीत्यनन्तरम् ।   
मासेन द्विर्नरः कृत्वा सर्वपापैः प्रमुच्यते ॥१६॥   
श्रीकामः पुष्टिकामश्च स्वर्गकामोऽघनष्टये ।   
देवताराधनपरः कृच्छ्रकारी स सर्वभाक् ॥१७॥

इत्याग्नेये महापुराणे रहस्यादिप्रायश्चित्तवर्णनं नामैकसप्तत्यधिकशततमोऽध्यायः ॥

अथ द्विसप्तत्यधिकशततमोऽध्यायः ।

**सर्वपापप्रायश्चित्तानि ।**पुष्कर उवाच ।  
परदारपरद्रव्यजीवहिंसादिके यदा ।   
प्रवर्तते नृणां चित्तं प्रायश्चित्तं स्तुतिस्तदा ॥१॥   
विष्णवे विष्णवे नित्यं विष्णवे विष्णवे नमः ।   
नमामि विष्णुं चित्तस्थमहङ्कारगतं[[85]](#footnote-86) हरिम् ॥२॥   
चित्तस्थमीशमव्यक्तमनन्तमपराजितम् ।   
विष्णुमीड्यमशेषेण ह्यनादिनिधनं विभुम् ॥३॥   
विष्णुश्चित्तगतो यन्मे विष्णुर्बुद्धिगतश्च[[86]](#footnote-87) यत् ।   
यच्चाहङ्कारगो विष्णुर्यद्विष्णुर्मयि संस्थितः ॥४॥   
करोति कर्मभूतोऽसौ[[87]](#footnote-88) स्थावरस्य चरस्य च ।   
तत्पापं नाशमायातु तस्मिन्नेव हि चिन्तिते ॥५॥   
ध्यातो हरति यत्पापं स्वप्ने दृष्टस्तु भावनात् ।   
तमुपेन्द्रमहं विष्णुं प्रणतार्तिहरं हरिम् ॥६॥   
जगत्यस्मिन्निराधारे[[88]](#footnote-89) मज्जमाने तमस्यधः ।   
हस्तावलम्बनं विष्णुं प्रणमामि परात्परम् ॥७॥   
सर्वेश्वरेश्वर विभो परमात्मन्नधोक्षज ।   
हृषीकेश हृषीकेश हृषीकेश नमोऽस्तु ते ॥८॥   
नृसिंहानन्त गोविन्द भूतभावन केशव ।

दुरुक्तं दुष्कृतं ध्यातं शमयाघं नमोऽस्तुते ॥९॥   
यन्मया चिन्तितं दुष्टं स्वचित्तवशवर्तिना ।   
अकार्यम[[89]](#footnote-90)हदत्युग्रं तच्छमं नय केशव ॥१०॥   
ब्रह्मण्यदेव गोविन्द परमार्थपरायण ।   
जगन्नाथ जगद्धातः पापं प्रशमयाच्युत ॥११॥   
यथापराह्णे सायाह्णे मध्याह्णे च तथा निशि ।   
कायेन मनसा वाचा कृतं पापमजानता ॥१२॥   
जानता च हृषीकेश पुण्डरीकाक्ष माधव ।   
नामत्रयोच्चारणतः पापं यातु[[90]](#footnote-91) मम क्षयम् ॥१३॥   
शारीरं मे हृषीकेश पुण्डरीकाक्ष माधव[[91]](#footnote-92) ।   
पापं प्रशमयाद्य त्वं वाक्कृतं[[92]](#footnote-93) मम माधव ॥१४॥   
यद्भुञ्जन्यत्स्वपंस्तिष्ठन्गच्छञ्जाग्रद्यदास्थितः ।   
कृतवान्पापमद्याहं[[93]](#footnote-94) कायेन मनसा गिरा ॥१५॥   
यत्स्वल्पमपि यत्स्थूलं कुयोनिनरकावहम् ।   
तद्यातु प्रशमं सर्वं वासुदेवानुकीर्तनात् ॥१६॥   
परं ब्रह्म परं धाम पवित्रं परमं च यत् ।   
तस्मिन्प्रकीर्तिते विष्णौ यत्पापं तत्प्रणश्यतु ॥१७॥   
यत्प्राप्य न निवर्तन्ते गन्धस्पर्शादिवर्जितम् ।   
सूरयस्तत्पदं विष्णोस्तत्सर्वं शमयत्वघम् ॥१८॥   
पापप्रणाशनं स्तोत्रं यः पठेच्छृणुयादपि ।

शारीरैर्म्मानसैर्वाग्जैः कृतैः पापैः प्रमुच्यते ॥१९॥   
सर्वपापग्रहादिभ्यो याति विष्णोः परं पदम् ।   
तस्मात्पापे कृते जप्यं स्तोत्रं सर्वाघमर्दनम् ॥२०॥   
प्रायश्चित्तमघौघानां स्तोत्रं व्रतकृते वरम् ।   
प्रायश्चित्तैः स्तोत्रजपैर्व्रतैर्नश्यति पातकम् ॥२१॥   
ततः कार्याणि संसिद्ध्यै तानि वै भुक्तिमुक्तये ॥२२॥

इत्याग्नेये महापुराणे सर्वपापप्रायश्चित्ते पापनाशनस्तोत्रवर्णनं नाम द्विसप्तत्यधिकशततमोऽध्यायः ॥

अथ त्रिसप्तत्यधिकशततमोऽध्यायः ।

**प्रायश्चित्तम् ।**अग्निरुवाच ।  
प्रायश्चित्तं ब्रह्मणोक्तं वक्ष्ये पापोपशान्तिदम् ।   
स्यात्प्राणवियोगफलो व्यापारो हननं स्मृतम् ॥१॥   
रागाद्द्वेषात्प्रमादाच्च स्वतः परत एव वा ।   
ब्राह्मणं घातयेद्यस्तु स भवेद्ब्रह्मघातकः ॥२॥   
बहूनामेककार्याणां सर्वेषां शस्त्रधारिणाम् ।   
यद्येको घातकस्तत्र सर्वे ते घातकाः स्मृताः ॥३॥   
आक्रोशितस्ताडितो वा धनैर्वा[[94]](#footnote-95) परिपीडितः[[95]](#footnote-96) ।

यमुद्दिश्य त्यजेत्प्राणांस्तमाहुर्ब्रह्मघातकम् ॥४॥   
औषधाद्युपकारे तु न पापं स्यात्कृते मृते ।   
पुत्रं शिष्यं तथा भार्यां शासतो न मृते ह्यघम् ॥५॥   
देशं कालं वयः शक्तिं पापं चावेक्ष्य यत्नतः ।   
प्रायश्चित्तं प्रकल्प्यं स्याद्यत्र चोक्ता न निष्कृतिः ॥६॥   
गवार्थे ब्राह्मणार्थे वा सद्यः प्राणान्परित्यजेत् ।   
प्रास्येदात्मानमग्नौ वा मुच्यते ब्रह्महत्यया ॥७॥  
शिरःकपाली ध्वजवान्भैक्षाशी कर्म वेदयन् ।   
ब्रह्महा द्वादशाब्दानि मितभुक्शुद्धिमाप्नुयात् ॥८॥   
षड्भिर्वर्षैः शुद्धचारी[[96]](#footnote-97) ब्रह्महा पूयते नरः ।   
विहितं यदकामानां कामात्तु द्विगुणं स्मृतम् ॥९॥   
प्रायश्चित्तं प्रवृत्तस्य बधे स्यात्तु त्रिवार्षिकम्[[97]](#footnote-98) ।   
ब्रह्मघ्नि क्षत्रे द्विगुणं विट्च्छूद्रे द्विगुणं त्रिधा ॥१०॥   
अन्यत्र विप्रे सकलं पादोनं क्षत्रिये मतम् ।   
वैश्येऽर्धपादं क्षत्रे[[98]](#footnote-99) स्याद्वृद्धस्त्रीबालरोगिषु ॥११॥   
तुरीयो ब्रह्महत्यायाः क्षत्रियस्य वधे स्मृतम् ।   
वैश्येऽष्टमांशो वृत्तस्थे शूद्रे ज्ञेयस्तु षोडशः ॥१२॥   
अप्रदुष्टां स्त्रियं हत्वा शूद्रहत्याव्रतं चरेत् ।   
पञ्चगव्यं पिवेद्गोघ्नो मासमासीत संयतः[[99]](#footnote-100) ॥१३॥   
गोष्ठे शयो गोनुगामी गोप्रदानेन शुद्ध्यति ।   
कृच्छ्रं चैवातिकृच्छ्रं वा पादह्रासो नृपादिषु ॥१४॥   
अतिवृद्धामतिकृशामतिबालां च रोगिणीम् ।

हत्वा पूर्वविधानेन चरेदर्धं व्रतं द्विजः[[100]](#footnote-101) ॥१५॥   
ब्राह्मणान्भोजयेच्छक्त्या दद्याद्धेमतिलादिकम् ।   
मुष्टिचपेटकीलेन तथा शृङ्गादिमोटने ॥१६॥   
लगुडादिप्रहारेण गोवधं तं वि[[101]](#footnote-102)निर्दिशेत् ।   
दमेन दामने चैव शकटादौ च योजने[[102]](#footnote-103) ॥१७॥   
स्तम्भशृङ्खलपाशैर्वा मृते पादोनमाचरेत् ।   
काष्ठे सांतपनं कुर्यात्प्राजापत्यं तु लोष्टके ॥१८॥   
तप्तकृच्छ्रं तु पाषाणे शस्त्रे चाप्यतिकृच्छ्रकम् ।   
मार्जारगोधानकुलमण्डूकश्वपतत्रिणः ॥१९॥   
हत्वा त्र्यहं पिवेत्क्षीरं कृच्छ्रं चान्द्रायणं चरेत् ।   
व्रतं रहस्ये रहसि प्रकाशेऽपि प्रकाशकम् ॥२०॥   
प्राणायामशतं कार्यं सर्वपापापनुत्तये ।   
पानकं द्राक्षमधुकं खार्जूरं तालमैक्षवम् ॥२१॥   
माध्वीकं टङ्कमाध्वीकं मैरेयं नारिकेलजम् ।   
न मद्या[[103]](#footnote-104)न्यपि मद्यानि पैष्टी मुख्या सुरा स्मृता ॥२२॥   
त्रैवर्णस्य[[104]](#footnote-105) निषिद्धानि पीत्वा तप्तं ह्ययः[[105]](#footnote-106) शुचिः ।   
कणान्वा भक्षयेदब्दं पिण्याकं वा सकृन्निशि ॥२३॥   
सुरापाणापनुत्यर्थं वनवासी[[106]](#footnote-107) जटी ध्वजी ।   
अज्ञानात्प्राश्य विण्मूत्रं सुरासंस्पृष्टमेव च ॥२४॥   
पुनः संस्कारमर्हन्ति त्रयो वर्णा द्विजातयः ।   
मद्यभाण्डस्थिताश्चापः पीत्वा सप्तदिनं व्रती ॥२५॥   
चाण्डालस्य तु पानीयं पीत्वा स्यात्षड्दिनं व्रती ।   
चण्डालकूपभाण्डेषु पीत्वा सांतपनं चरेत् ॥२६॥   
पञ्चगव्यं त्रिरात्रान्ते पीत्वा चान्त्यजलं द्विजः ।   
मत्स्यकण्टकशम्बूक[[107]](#footnote-108)शङ्खशुक्तिकपर्दकान् ॥२७॥   
पीत्वा नवोदकं चैव पञ्चगव्येन शुद्ध्यति ।   
शवकूपोदकं[[108]](#footnote-109) पीत्वा त्रिरात्रेण विशुद्ध्यति ॥२८॥   
अन्त्यावसायिनामन्नं भुक्त्वा चान्द्रायणं चरेत् ।   
आपत्काले शूद्रगृहे मनस्तापेन शुद्ध्यति ॥२९॥   
शूद्रभाजनभुक् विप्रः पञ्चगव्यादुपोषितः ।   
कटुपक्वं स्नेहपक्वं स्नेहं च दधिसक्तवः ॥३०॥   
शूद्रादनिन्द्यान्येतानि गुडक्षीररसादिकम् ।   
अस्नातभुक्चोपवासी दिनान्ते तु जपाच्छुचिः ॥३१॥   
मूत्रोच्चार्यशुचिर्भुक्त्वा त्रिरात्रेण विशुद्ध्यति ।   
केशकीटावपन्नं च पादस्पृष्टं च कामतः ॥३२॥   
भ्रूणघ्नावेक्षितं चैव संस्पृष्टं वाप्युदक्यया ।   
काकाद्यैरवलीढं च शुनासंस्पृष्टमेव च ॥३३॥   
गवाद्यैरन्नमाघ्रातं भुक्त्वा त्र्यहमुपावसेत् ।   
रेतोविण्मूत्रभक्षी तु प्राजापत्यं समाचरेत् ॥३४॥   
चान्द्रायणं नवश्राद्धे पराको मासिके मतः ।   
पक्षत्रयेऽतिकृच्छ्रं स्यात्षण्मासे कृच्छ्रमेव च ॥३५॥   
आब्दिके पादकृच्छ्रं स्यादेकाहः पुनराब्दिके ।   
पूर्वेद्युर्वार्षिकं श्राद्धं परेद्युः पुनराब्दिकम् ॥३६॥   
निषिद्धभक्षणे भुक्ते प्रायश्चित्तमुपोषणम् ।   
भूस्तृणं लशुनं भुक्त्वा शिग्रुकं[[109]](#footnote-110) कृच्छ्रमाचरेत् ॥३७॥

अभोज्यानां तु भुक्त्वान्नं स्त्रीशूद्रोच्छिष्टमेव च ।   
जग्ध्वा मांसमभक्ष्यं च सप्तरात्रं पयः पिबेत् ॥३८॥   
मधु मांसं च योऽश्नीयाच्छावं सूतकमेव वा ।   
प्राजापत्यं चरेत् कृच्छ्रं ब्रह्मचारी यतिर्व्रती ॥३९॥   
अन्यायेन परस्वापहरणं स्तेयमुच्यते ।   
मुसलेन हतो राज्ञा स्वर्णस्तेयी विशुद्ध्यति ॥४०॥   
अधःशायी जटाधारी पर्णमूलफलाशनः ।   
एककालं समश्नानो द्वादशाब्दे विशुद्ध्यति ॥४१॥   
रुक्मस्तेयी सुरापश्च ब्रह्महा गुरुतल्पगः ।   
स्तेयं कृत्वा सुरां पीत्वा कृच्छ्रञ्चाब्दं चरेन्नरः ॥४२॥   
मणिमुक्ताप्रवालानां ताम्रस्य रजतस्य च ।   
अयस्कांस्योपलानां च द्वादशाहं कणान्नभुक् ॥४३॥   
मनुष्याणां तु हरणे स्त्रीणां क्षेत्रगृहस्य च[[110]](#footnote-111) ।   
वापीकूपतडागानां शुद्धिश्चान्द्रायणं स्मृतम् ॥४४॥   
भक्ष्यभोज्यापहरणे यान[[111]](#footnote-112)शय्यासनस्य च ।   
पुष्पमूलफलानां च पञ्चगव्यं विशोधनम् ॥४५॥   
तृणकाष्ठद्रुमाणां च शुष्कान्नस्य गुडस्य च ।   
चेलचर्मामिषाणां च त्रिरात्रं स्यादभोजनम् ॥४६॥   
पितुः पत्नीं च भगिनीमाचार्यतनयां तथा ।   
आचार्याणीं(नीं) सुतां स्वां च[[112]](#footnote-113) गच्छंश्च गुरुतल्पगः ॥४७॥   
गुरुतल्पेऽभिभाष्यैनस्तप्ते स्वर्णाद्ययोमये ।   
सूर्मीं ज्वलन्तीं चाश्लिष्य मृत्युना स विशुद्ध्यति ॥४८॥   
चान्द्रायणान्वा त्रीन्मासानभ्यस्य गुरुतल्पगः ।   
एवमेव विधिं कुर्याद् योषित्सु पतितास्वपि ॥४९॥   
यत्पुंसः परदारेषु तच्चैनां कारयेद्व्रतम् ।   
रेतः सिक्त्वा कुमारीषु चाण्डालीषु सुतासु च ॥५०॥   
सपिण्डापत्यदारेषु प्राणत्यागो विधीयते ।   
यत्करोत्येकरात्रेण वृषलीसेवनं[[113]](#footnote-114) द्विजः ॥५१॥   
तद्भैक्ष्यभुग्जपन्नित्यं त्रिभिर्वर्षैर्व्यपोहति ।   
पितृव्यदारगमने भ्रातृभार्यागमे तथा ॥   
चाण्डालीं पुक्कसीं वापि[[114]](#footnote-115) स्नुषां च भगिनीं सखीम् ।   
मातुः पितुः स्वसारं च निक्षिप्तां शरणागताम् ॥५३॥   
मातुलानीं स्वसारं च सगोत्रामन्यमिच्छतीम् ।   
शिष्यभार्यां गुरोर्भार्यां गत्वा चान्द्रायणं चरेत् ॥५४॥

इत्याग्नेये महापुराणे प्रायश्चित्तवर्णनं नाम त्रिसप्तत्यधिकशततमोऽध्यायः ॥

अथ चतुःसप्तत्यधिकशततमो ऽध्यायः ।

**प्रायश्चित्तानि ।**अग्निरुवाच ।  
देवाश्रमा[[115]](#footnote-116)र्चनादीनां प्रायश्चित्तं तु[[116]](#footnote-117) लोपतः ।   
पूजालोपे चाष्टशतं जपेद्द्विगुणपूजनम् ॥१॥   
पञ्चोपनिषदैर्मन्त्रैर्हुत्वा ब्राह्मणभोजनम् ।   
सूतिकान्त्यजकोदक्यास्पृष्टे देवे शतं जपेत् ॥२॥   
पञ्चोपनिषदैः पूजां द्विगुणं[[117]](#footnote-118) स्नानमेव च ।   
विप्रभोज्यं होमलोपे होमस्नानं तथार्चनम् ॥३॥   
होमद्रव्ये मूषिकाद्यैर्भक्षिते कीटसंयुते ।   
तावन्मात्रं परित्यज्य प्रोक्ष्य[[118]](#footnote-119) देवादि पूजयेत् ॥४॥   
अङ्कुरार्पणमात्रं तु छिन्नं भिन्नं परित्यजेत् ।   
अस्पृश्यैश्चैव[[119]](#footnote-120) संस्पृष्टे अन्यपात्रे तदर्पणम् ॥५॥   
देवमानुषविघ्नघ्नं[[120]](#footnote-121) पूजाकाले तथैव च ।   
मन्त्रद्रव्यादिव्यत्यासे[[121]](#footnote-122) मूलं जप्त्वा पुनर्जपेत्[[122]](#footnote-123) ॥६॥   
कुम्भे नष्टे शतजपो देवे तु पतिते करात् ।   
भिन्ने नष्टे चोपवासः शतहोमाच्छुभं[[123]](#footnote-124) भवेत् ॥७॥

कृते पापेऽनुतापो वै यस्य पुंसः प्रजायते ।   
प्रायश्चित्तं तु तस्यैकं हरिसंस्मरणं परम् ॥८॥   
चान्द्रायणं पराको वा प्राजापत्यमघौघनुत् ।   
सूर्येशशक्तिश्रीशादिमन्त्रजप्यमघौघनुत् ॥९॥   
गायत्रीप्रणवस्तोत्रमन्त्रजप्यमघान्तकम् ।   
काद्यैरावीज[[124]](#footnote-125)संयुक्तैराद्यैराद्यैस्तदन्तकैः ॥१०॥   
सूर्येशशक्तिश्रीशादिमन्त्राः कोट्यधिकाः पृथक् ।   
ओं ह्रीमाद्याश्चतुर्थ्यन्ता नमोन्ताः सर्वकामदाः ॥११॥   
नृसिंहद्वादशाष्टार्ण[[125]](#footnote-126)मालामन्त्राद्यघौघनुत् ।   
आग्नेयस्य पुराणस्य पठनं श्रवणादिकम् ॥१२॥   
द्विविद्यारूपको विष्णुरग्निरूपस्तु गीयते ।   
परमात्मा देव[[126]](#footnote-127)मुखं सर्ववेदेषु गीयते ॥१३॥   
प्रवृत्तौ तु निवृत्तौ तु इज्यते[[127]](#footnote-128) भुक्तिमुक्तिदः ।   
अग्निरूपस्य विष्णोर्हि हवनं ध्यानमर्चनम् ॥१४॥   
जप्यं स्तुतिश्च प्रणतिः शारीरस्थाद्यघौघनुत् ।   
दशस्वर्णानि दानानि[[128]](#footnote-129) धान्यद्वादशमेव च ॥१५॥   
तुलापुरुषमुख्यानि महादानानि षोडश ।   
अन्नदानानि मुख्यानि सर्वाण्यघहराणि हि ॥१६॥   
तिथिवारर्क्षसङ्क्रान्तियोगमन्वादिकालके[[129]](#footnote-130) ।   
व्रतादि सूर्येशशक्तिश्रीशादेरघघातनम् ॥१७॥  
गङ्गा गया प्रयागश्च काश्ययोध्या ह्यवन्तिका ।

कुरुक्षेत्रं पुष्करञ्च नैमिषं पुरुषोत्तमः ॥१८॥   
शालग्रामप्रभासाद्यं तीर्थं चाघौघघातकम् ।   
अहं ब्रह्म परं ज्योतिरितिध्यानमघौघनुत् ॥१९॥   
पुराणं ब्रह्म चाग्नेयं ब्रह्मा विष्णुर्महेश्वरः ।   
अवताराः सर्वपूजाः प्रतिष्ठाप्रतिमादिकम् ॥२०॥   
ज्योतिःशास्त्रपुराणानि स्मृतयस्तु तपो व्रतम् ।   
अर्थशास्त्रं च सर्गाद्या आयुर्वेदो धनुर्मतिः ॥२१॥   
शिक्षा छन्दो व्याकरणं निरुक्तं चाभिधानकम् ।   
कल्पो न्यायश्च मीमांसा ह्यन्यत्सर्वं हरिः प्रभुः ॥२२॥   
एके द्वयोर्यतो यस्मिन् यः सर्वमिति वेद यः ।   
तं दृष्ट्वान्यस्य पापानि विनश्यन्ति हरिश्च सः ॥२३॥   
विद्याष्टादशरूपश्च सूक्ष्मस्थूलो[[130]](#footnote-131)ऽपरो हरिः ।   
ज्योतिः सदक्षरं ब्रह्म परं विष्णुश्च निर्मलः ॥२४॥

इत्याग्नेये महापुराणे प्रायश्चित्तकथनं नाम चतुःसप्तत्यधिकशततमोऽध्यायः ॥

अथ पञ्चसप्तत्यधिकशततमोऽध्यायः ।

**व्रतपरिभाषा ।**अग्निरुवाच ।  
तिथिवारर्क्षदिवसमासर्त्वब्दार्कसङ्क्रमे ।   
नृस्त्रीव्रतादि[[131]](#footnote-132) वक्ष्यामि वसिष्ठ शृणु तत्क्रमात् ॥१॥

शास्त्रोदितो हि नियमो व्रतं तच्च तपो मतम् ।   
नियमास्तु विशेषास्तु व्रतस्यैव दमादयः ॥२॥   
व्रतं हि कर्तृसन्तापात्तप इत्यभिधीयते ।   
इन्द्रियग्रामनियमान्नियमश्चाभिधीयते ॥३॥   
अनग्नयस्तु ये विप्रास्तेषां श्रेयोऽभिधीयते ।   
व्रतोपवासनियमैर्नानादानैस्तथा द्विजः(जाः) ॥४॥   
ते स्युर्देवादयः प्रीता भुक्तिमुक्तिप्रदायकाः ।   
उपावृत्तस्य पापेभ्यो यस्तु वासो गुणैः सह ॥५॥   
उपवासः स विज्ञेयः सर्वभोगविवर्जितः ।   
कांस्यं मांसं[[132]](#footnote-133) मसूरं च चणकं कोरदूषकम् ॥६॥   
शाकं मधु परान्नं च त्यजेदुपवसन्स्त्रियम् ।   
पुष्पालङ्कारवस्त्राणि धूपगन्धानुलेपनम् ॥७॥   
उपवासे न शस्यन्ति[[133]](#footnote-134) दन्तधावनमञ्जनम् ।   
दन्तकाष्ठं पञ्चगव्यं कृत्वा प्रातर्व्रतं चरेत् ॥८॥   
असकृज्जलपानाच्च ताम्बूलस्य च भक्षणात् ।   
उपवासः प्रदुष्येत दिवा स्वप्नाच्च[[134]](#footnote-135) मैथुनात् ॥९॥   
क्षमा सत्यं दया दानं शौचमिन्द्रियनिग्रहः ।   
देवपूजाग्निहरणं सन्तोषोऽस्तेयमेव च ॥१०॥   
सर्वव्रतेष्वयं धर्मः सामान्यो दशधा स्मृतः ।   
पवित्राणि जपेच्चैव जुहुयाच्चैव शक्तितः ॥११॥

नित्यस्नायी मिताहारो गुरुदेवद्विजार्चकः ।   
क्षारं क्षौद्रं च लवणं मधु मांसानि वर्जयेत् ॥१२॥   
तिलमुद्गादृते शस्यं शस्ये[[135]](#footnote-136) गोधूमकोद्रवौ ।   
चीनकं देवधान्यं च शमीधान्यं तथैक्षवम् ॥१३॥   
शितधान्यं[[136]](#footnote-137) तथा पण्यं मूलं क्षारगणः स्मृतः ।   
व्रीहिषष्टिकमुद्गाश्च कलायाः सतिला यवाः ॥१४॥   
श्यामाकश्चैव नीवारा गोधूमाद्या व्रते हिताः ।   
कुष्माण्डालाबुवार्ताकान्पालङ्कीं पूतिकां त्यजेत् ॥१५॥   
चरुभैक्ष्यं सक्तुकणाः शाकं दधि घृतं पयः ।   
श्यामाकशालिनीवारा यवकं मूलतण्डुलम् ॥१६॥   
हविष्यं व्रतनक्तादावग्निकार्यादिके हितम् ।   
मधु मांसं विहायान्यद्व्रते वा हितमीरितम् ॥१७॥   
त्र्यहं प्रातस्त्र्यहं सायं त्र्यहमद्यादयाचितम् ।   
त्र्यहं परञ्च[[137]](#footnote-138) नाश्नीयात् प्राजापत्यञ्चरन् द्विजः ॥१८॥   
एकैकं ग्रासमश्नीयात् त्र्यहाणि त्रीणि पूर्ववत् ।   
त्र्यहं चोपवसेदन्त्यमतिकृच्छ्रं चरन्द्विजः ॥१९॥   
गोमूत्रं गोमयं क्षीरं दधि सर्पिः कुशोदकम् ।   
एकरात्रोपवासश्च कृच्छ्रं सांतपनं[[138]](#footnote-139) स्मृतम् ॥२०॥   
पृथक्सांतपनं द्रव्यैः षडहः सोपवासकः ।   
सप्ताहेन तु कृच्छ्रोऽयं महाशान्तपनोऽघहा ॥२१॥   
द्वादशाहोपवासेन पराकः सर्वपापहा ।

महापराकस्त्रिगुणस्त्वयमेव प्रकीर्तितः ॥२२॥   
पौर्णमास्यां पञ्चदशग्रास्यमावास्य[[139]](#footnote-140)भोजनः ।   
एकापाये ततो वृद्धौ चान्द्रायणमतोऽन्यथा ॥२३॥   
कपिलागोः पलं मूत्रमर्धाङ्गुष्ठं च गोमयम् ।   
क्षीरं सप्तपलं दद्याद्दध्नश्चैव पलद्वयम् ॥२४॥   
घृतमेकपलन्दद्यात्पलमेकं कुशोदकम् ।   
गायत्र्यागृह्य गोमूत्रं गन्धद्वारेति गोमयम् ॥२५॥   
आप्यायस्वेति च क्षीरं दधिक्राव्णेति वै दधि ।   
तेजोऽसीति तथा चाज्यं देवस्येति कुशोदकम् ॥२६॥   
ब्रह्मकूर्चो भवत्येवमापो हि ष्ठेत्यृचं जपेत् ।   
अघमर्षणसूक्तेन संयोज्य प्रणवेन वा ॥२७॥   
पीत्वा[[140]](#footnote-141) सर्वाघनिर्मुक्तो विष्णुलोकी[[141]](#footnote-142) ह्युपोषितः ।   
उपवासी सायम्भोजी यतिः षष्ठात्मका[[142]](#footnote-143)लवान् ॥२८॥   
मांसवर्जी चाश्वमेधी सत्यवादी दिवं व्रजेत् ।   
अग्न्याधेयं प्रतिष्ठां च यज्ञदानव्रतानि च ॥२९॥   
देवव्रतवृषोत्सर्गचूडाकरणमेखलाः ।   
माङ्गल्यमभिषेकं च मलमासे विवर्जयेत् ॥३०॥  
दर्शाद्दर्शस्तु चान्द्रः स्यात्त्रिंशाहश्चैव सावनः ।   
मासः सौरस्तु सङ्क्रान्तेर्नाक्षत्रो भविवर्तनात् ॥३१॥   
सौरो मासो विवाहादौ यज्ञादौ सावनः स्मृतः ।

आव्दिके पितृकार्ये च चान्द्रो मासः प्रशस्यते ॥३२॥   
आषाढीमवधिं कृत्वा यः स्यात्पक्षस्तु पञ्चमः ।   
कुर्याच्छ्राद्धं तत्र रविः कन्यां[[143]](#footnote-144) गच्छतु वा न वा ॥३३॥   
मासि संवत्सरे चैव तिथिद्वैधं[[144]](#footnote-145) यदा भवेत् ।   
तत्रोत्तरोत्तमा ज्ञेया पूर्वा तु स्यान् मलिम्लुचा ॥३४॥   
उपोषितव्यं नक्षत्रं येनास्तं याति भास्करः ।   
दिवा पुण्यास्तु तिथयो रात्रौ नक्तव्रते शुभाः ॥३५॥   
युग्माग्निकृतभूतानि षण्मुन्योर्वसुरन्ध्रयोः ।   
रुद्रेण द्वादशी युक्ता चतुर्द्दश्याथ पूर्णिमा ॥३६॥   
प्रतिपदा त्वमावास्या तिथ्योर्युग्मं महाफलम् ।   
एतद्व्यस्तं महाघोरं[[145]](#footnote-146) हन्ति पुण्यं पुराकृतम् ॥३७॥   
नरेन्द्रमन्त्रिव्रतिनां विवाहोपद्रवादिषु ।   
सद्यः शौचं समाख्यातं कान्तारापदि संसदि[[146]](#footnote-147) ॥३८॥   
आरब्धदीर्घतपसां न राजा व्रतहा[[147]](#footnote-148) स्त्रियाः ।   
गर्भिणी सूतिका नक्तं कुमारी च रजस्वला ॥३९॥   
यदाशुद्धा तदान्येन कारयेत क्रियाः सदा ।   
क्रोधात्प्रमादाल्लोभाद्वा व्रतभङ्गो भवेद्यदि ॥४०॥   
दिनत्रयं न भुञ्जीत मुण्डनं शिरसोऽथ वा ।   
असामर्थ्ये व्रतकृतौ पत्नीं वा कारयेत्सुतम् ॥४१॥   
सूतके मृतके कार्यं प्रारब्धं पूजनोज्झितम्[[148]](#footnote-149) ।   
व्रतस्थं मूर्च्छितं दुग्धपानाद्यैरुद्धरेद्गुरुः ॥४२॥

अष्टौ तान्यव्रतघ्नानि आपो मूलं फलं पयः ।   
हविर्ब्राह्मणकाम्या च गुरोर्वचनमौषधम् ॥४३॥   
कीर्तिसन्ततिविद्यादिसौभाग्यारोग्यवृद्धये ।   
नैर्मल्यभुक्तिमुक्त्यर्थं कुर्वे व्रतपते व्रतम् ॥४४॥   
इदं व्रतं मया श्रेष्ठं गृहीतं पुरतस्तव ।   
निर्विघ्नां सिद्धिमायातु त्वत्प्रसादात् जगत्पते ॥४५॥   
गृहीतेऽस्मिन् व्रतवरे यद्यपूर्णे म्रिये ह्यहम् ।   
तत्सर्वं पूर्णमेवास्तु प्रसन्ने त्वयि सत्पतौ ॥४६॥   
व्रतमूर्तिं जगद्भूतिं मण्डले सर्वसिद्धये ।   
आवाहये नमस्तुभ्यं सन्निधीभव केशव[[149]](#footnote-150) ॥४७॥   
मनसा कल्पितैर्भक्त्या पञ्चगव्यैर्जलैः शुभैः ।   
पञ्चामृतैः स्नापयामि त्वं मे च भव पापहा ॥४८॥   
गन्धपुष्पोदकैर्युक्तमर्घ्यमर्घ्यपते शुभम् ।   
गृहाण पाद्यमाचाममर्घ्यार्हङ्कुरु मां सदा ॥४९॥   
वस्त्रं वस्त्रपते पुण्यं गृहाण कुरु मां सदा ।   
भूषणाद्यैः सुवस्त्राद्यैश्छादितं व्रतसत्पते ॥५०॥   
सुगन्धिगन्धं विमलं गन्धमूर्ते गृहाण वै ।   
पापगन्धविहीनं मां कुरु त्वं हि सुगन्धिकम् ॥५१॥   
पुष्पं गृहाण पुष्पादिपूर्ण मां कुरु सर्वदा ।   
पुष्पगन्धं सुविमलमायुरारोग्यवृद्धये ॥५२॥   
दशाङ्गं गुग्गुलुघृतयुक्तं धूपं गृहाण वै ।   
सधूपधूपितं मां त्वं कुरु धूपित सत्पते ॥५३॥

दीपमूर्ध्वशिखं दीप्तं गृहाणाखिलभासकम् ।   
दीपमूर्ते प्रकाशाढ्यं सर्वदोर्ध्वगतिं कुरु ॥५४॥   
अन्नादिकं च नैवेद्यं गृहाणान्नादि सत्पते ।   
अन्नादिपूर्णं कुरु मामन्नदं सर्वदायकम् ॥५५॥   
मन्त्रहीनं क्रियाहीनं भक्तिहीनं मया प्रभो ।   
यत्पूजितं व्रतपते परिपूर्णं तदस्तु मे ॥५६॥   
धर्मं देहि धनं देहि सौभाग्यं गुणसन्ततिम् ।   
कीर्तिं विद्यां देहि चायुः स्वर्गं मोक्षं च देहि मे ॥५७॥   
इमां पूजां व्रतपते गृहीत्वा व्रज साम्प्रतम् ।   
पुनरागमनायैव वरदानाय वै प्रभो ॥५८॥   
स्नात्वा व्रतवता सर्वव्रतेषु व्रतमूर्तयः ।   
पूज्याः सुवर्णजास्ता वै शक्त्या वै भूमिशायिना ॥५९॥   
जपो होमश्च सामान्यव्रतान्ते दानमेव च ।   
चतुर्विंशा द्वादश वा पञ्च वा त्रय एककः[[150]](#footnote-151) ॥६०॥   
विप्राः प्रपूज्या गुरवो भोज्याः शक्त्या तु दक्षिणा ।   
देया गावः सुवर्णाद्याः पादुकोपानहौ पृथक् ॥६१॥  
जलपात्रं चान्नपात्रमृत्तिकाछत्र[[151]](#footnote-152)मासनम् ।   
शय्या वस्त्रयुगं कुम्भाः परिभाषेयमीरिता ॥६२॥

इत्याग्नेये महापुराणे व्रतपरिभाषावर्णनं नाम पञ्चसप्तत्यधिकशततमो ऽध्यायः ॥

अथ षट्सप्तत्यधिकशततमो ऽध्यायः ।

**प्रतिपद्व्रतानि ।**अग्निरुवाच ।  
वक्ष्ये प्रतिपदादीनि व्रतान्यखिलदानि ते ।   
कार्तिकाश्वयुजे चैत्रे प्रतिपद्ब्रह्मणस्तिथिः ॥१॥   
पञ्चदश्यां निराहारः प्रतिपद्यर्चयेदजम् ।   
ओं तत्सद्ब्रह्मणे नमो गायत्र्या वाब्दमेककम् ॥२॥   
अक्षमालां स्रुवं दक्षे वामे स्रुचकमण्डलुम्[[152]](#footnote-153) ।   
लम्बकूर्चं च जटिलं हैमं ब्रह्माणमर्चयेत् ॥३॥   
शक्त्या क्षीरं प्रदद्यात्तु ब्रह्मा मे प्रीयतामिति ।   
निर्मलो भोगभुक्स्वर्गे भूमौ विप्रो धनी भवेत् ॥४॥   
धन्यं व्रतं प्रवक्ष्यामि अधन्यो धन्यतां व्रजेत् ।   
मार्गशीर्षे प्रतिपदि नक्तं हुत्वा[[153]](#footnote-154)प्युपोषितः ॥५॥   
अग्नये नम इत्यग्निं प्रार्च्याव्दं सर्वभाग्भवेत् ।   
प्रतिपद्येकभक्ताशी समाप्ते कपिलाप्रदः ॥६॥   
वैश्वानरपदं याति शिखिव्रतमिदं स्मृतम् ॥७॥

इत्याग्नेये महापुराणे प्रतिपद्व्रतवर्णनं नाम षट्सप्तत्यधिकशततमोऽध्यायः ॥

अथ सप्तसप्तत्यधिकशततमोऽध्यायः ।

**द्वितीयाव्रतानि ।**अग्निरुवाच ।  
द्वितीयाव्रतकं वक्ष्ये भुक्तिमुक्त्यादिदायकम् ।   
पुष्पाहारो द्वितीयायामश्विनौ पूजयेत्सुरौ ॥१॥   
अब्दं स्वरूपसौभाग्यं स्वर्गभाग्जायते व्रती ।   
कार्तिके शुक्लपक्षस्य द्वितीयायां यमं यजेत् ॥२॥   
अब्दमुपोषितः स्वर्गं गच्छेन्न नरकं व्रती ।   
अशून्यशयनं वक्ष्ये अवैधव्यादिदायकम् ॥३॥   
कृष्णपक्षे द्वितीयायां श्रावणास्य चरेदिदम् ।   
श्रीवत्सधारिन् श्रीकान्त श्रीधामन् श्रीपतेऽव्यय ॥४॥   
गार्हस्थ्यं मा प्रणाशं मे यातु धर्मार्थकामदम् ।   
अग्नयो मा प्रणश्यन्तु मा प्रणश्यन्तु देवताः ॥५॥   
पितरो मा प्रणश्यन्तु मत्तो दाम्पत्यभेदतः ।   
लक्ष्म्या वियुज्यते देवो न कदाचिद्यथा भवान् ॥६॥   
तथा कलत्रसम्बन्धो देव मा मे विभिद्यताम् ।   
लक्ष्म्या न शून्यं वरद यथा ते शयनं विभो ॥७॥   
शय्या ममाप्यशून्यास्तु तथैव मधुसूदन ।   
लक्ष्मीं विष्णुं यजेदव्दं दद्याच्छय्यां फलानि च ॥८॥   
प्रतिमासं च सोमाय दद्यादर्घ्यं समन्त्रकम् ।

गगनाङ्गणसन्दीप दुग्धाब्धिमथनोद्भव ॥९॥   
भाभा[[154]](#footnote-155)सितादिगाभोग रामानुज नमोऽस्तु ते ।   
ॐ श्रं[[155]](#footnote-156) श्रीधराय नमः सोमात्मानं हरिं यजेत् ॥१०॥   
घं टं हं सं श्रियै नमो दशरूपमहात्मने ।   
घृतेन होमो नक्तं च शय्यां दद्याद्द्विजातये[[156]](#footnote-157) ॥११॥   
दीपान्नभाजनैर्युक्तं छत्रोपानहमासनम् ।   
सोदकुम्भं च प्रतिमां विप्रायाथ च पात्रकम् ॥१२॥   
यत एवं कुरुते भुक्तिमुक्तिमवाप्नुयात् ।   
कान्तिव्रतं[[157]](#footnote-158) प्रवक्ष्यामि कार्तिकस्य सिते चरेत् ॥१३॥   
नक्तभोजी द्वितीयायां पूजयेद्बलकेशवौ ।   
वर्षं प्राप्नोति वै कान्तिमायुरारोग्यकादिकम् ॥१४॥   
अथ विष्णुव्रतं वक्ष्ये मनोवाञ्छितदायकम् ।   
पौषशुक्लद्वितीयादि कृत्वा दिनचतुष्टयम् ॥१५॥   
पूर्वं सिद्धार्थकैः स्नानं ततः कृष्णतिलैः स्मृतम् ।   
वचया च तृतीयेऽह्नि सर्वौषध्या चतुर्थके ॥१६॥   
मुरा मांसी वचा कुष्ठं शैलेयं रजनीद्वयम् ।   
सटी चम्पकमुस्तं च सर्वौषधिगणः स्मृतः ॥१७॥   
नाम्ना कृष्णाच्युतानन्त हृषीकेशेति पूजयेत् ।   
पादे नाभ्यां चक्षुषि च क्रमाच्छिरसि पुष्पकैः ॥१८॥   
शशिचन्द्रशशाङ्केन्दुसञ्ज्ञाभिश्चार्घ्य इन्दवे ।   
नक्तं भुञ्जीत च नरो यावत्तिष्ठति चन्द्रमाः ॥१९॥

षण्मासं[[158]](#footnote-159) पारनं चाब्दं प्राप्नुयात्सकलं व्रती ।   
एतद्व्रतं नृपैः स्त्रीभिः कृतं पूर्वं सुरादिभिः ॥२०॥

इत्याग्नेये महापुराणे द्वितीयाव्रतकथनं नाम सप्तसप्तत्यधिकशततमोऽध्यायः ॥

अथाष्टसप्तत्यधिकशततमोऽध्यायः ।

**तृतीयाव्रतानि ।**अग्निरुवाच ।  
तृतीयाव्रतान्याख्यास्ये भुक्तिमुक्तिप्रदानि ते ।   
ललितायां तृतीयायां मूलगौरीव्रतं[[159]](#footnote-160) शृणु ॥१॥   
तृतीयायां चैत्रशुक्ले ऊढा गौरी हरेण हि ।   
तिलस्नातोऽर्चयेच्छम्भुं गौर्या हैमफलादिभिः[[160]](#footnote-161) ॥२॥   
नमोऽस्तु पाटलायै च पादौ देव्याः[[161]](#footnote-162) शिवस्य च ।   
शिवायेति च सङ्कीर्त्य जयायै गुल्फयोर्यजेत् ॥३॥   
त्रिपुरघ्नाय रुद्राय भवान्यै जङ्घयोर्द्वयोः ।   
शिवं रुद्राये[[162]](#footnote-163)श्वराय विजयायैव जानुनी ॥४॥   
ईशायेति कटिं देव्याः शङ्करायेति शङ्करम् ।

कुक्षिद्वयं च कोटव्यै शूलिनं शूलपाणये ॥५॥   
मङ्गलायै नमस्तुभ्यमुदरं चाभिपूजयेत् ।   
सवात्मने नमो रुद्रमैशान्यै च कुचद्वयम् ॥६॥   
शिवं[[163]](#footnote-164) देवात्मने तद्वद्ह्रादिन्यै कण्ठमर्चयेत् ।   
महादेवाय च शिवमनन्तायै करद्वयम् ॥७॥   
त्रिलोचनायेति हरं बाहुं[[164]](#footnote-165) कालानलप्रिये ।   
सौभाग्यायै महेशाय भूषणानि प्रपूजयेत् ॥८॥   
अशोकमधुवासिन्यै ईश्वरायेति चौष्ठकौ ।   
चतुर्मुखप्रिया चास्यं हराय स्थाणवे नमः ॥९॥   
नमोऽर्धनारीशहरममिताङ्ग्यै च नासिकाम् ।   
नम उग्राय लोकेशं ललितेति पुनर्भ्रुवौ ॥१०॥   
शर्वाय पुरहन्तारं वासन्त्यै[[165]](#footnote-166) चैव तालुकम् ।   
नमः श्रीकण्ठनाथायै[[166]](#footnote-167) शितिकण्ठाय केशकम् ॥११॥   
भीमोग्राय सुरूपिण्यै शिरः सर्वात्मने नमः ।   
मल्लिकाशोककमलकुन्दं तगरमालती ॥१२॥   
कदम्बं करवीरं च बाणमम्लानकुङ्कुमम् ।   
सिन्धुवारं च मासेषु सर्व्वेषु क्रमशः स्मृतम् ॥१३॥   
उमामहेश्वरौ पूज्य सौभाग्याष्टकमग्रतः ।

स्थापयेद्घृतनिष्पावकुसुम्भक्षीरजीरकम्[[167]](#footnote-168) ॥१४॥   
तृणराजे[[168]](#footnote-169)क्षुलवणं कुस्तुम्बुरुमथाष्टकम् ।   
चैत्रे शृङ्गोदकं प्राश्य देवदेव्यग्रतः स्वपेत् ॥१५॥   
प्रातः स्नात्वा समभ्यर्च्य विप्रदाम्पत्यमर्चयेत्[[169]](#footnote-170) ।   
तदष्टकं द्विजे दद्याल्ललिता प्रीयतां मम ॥१६॥   
शृङ्गो[[170]](#footnote-171)दकं गोमयं च मन्दारं बिल्वपत्रकम् ।   
कुशोदकं दधि क्षीरं कार्तिके पृषदाज्यकम् ॥१७॥   
गोमूत्राज्यं कृष्णतिलं पञ्चगव्यं क्रमाशनम्[[171]](#footnote-172) ।   
ललिता विजया भद्रा भवानी कुमुदा शिवा ॥१८॥   
वासुदेवी तथा गौरी मङ्गला कमला सती ।   
चैत्रादौ दानकाले च प्रीयतामिति वाचयेत् ॥१९॥   
फलमेकं परित्याज्यं व्रतान्ते शयनं[[172]](#footnote-173) ददेत् ।   
उमामहेश्वरं हैमं[[173]](#footnote-174) वृषभं च गवा सह ॥२०॥   
गुरुं च मिथुनान्यर्च्य वस्त्राद्यैर्भुक्तिमुक्तिभाक् ।   
सौभाग्यारोग्यरूपायुः सौभाग्यशयनव्रतात् ॥२१॥   
नभस्ये वाथ वैशाखे कुर्यान्मार्गशिरस्यथ ।

शुक्लपक्षे तृतीयायां ललितायै नमो यजेत् ॥२२॥   
प्रतिपक्षं ततः प्रार्च्य व्रतान्ते मिथुनानि च ।   
चतुर्विंशतिमभ्यर्च्य वस्त्राद्यैर्भुक्तिमुक्तिभाक् ॥२३॥   
उक्तो मार्गो द्वितीयोऽयं सौभाग्यव्रतमावदे ।   
फाल्गुनादितृतीयायां लवणं यस्तु वर्जयेत् ॥२४॥   
समाप्ते शयनं दद्याद्गृहं चोपस्करान्वितम् ।   
सम्पूज्य विप्रमिथुनं[[174]](#footnote-175) भवानी प्रीयतामिति ॥२५॥   
सौभाग्यार्थं तृतीयोक्ता गौरीलोकादिदायिनी ।   
माघे भाद्रे च वैशाखे तृतीयाव्रतकृत्तथा ॥२६॥   
दमनकतृतीयाकृच्चैत्रे[[175]](#footnote-176) दमनकैर्यजेत् ।   
आत्मतृतीया मार्गस्य[[176]](#footnote-177) प्रार्च्येच्छाभोजनादिना ॥२७॥   
गौरी काली उमा भद्रा दुर्गा कान्तिः सरस्वती ।   
वैष्णवी लक्ष्मीः प्रकृतिः शिवा नारायणी क्रमात् ॥   
मार्गतृतीयामारभ्य सौभाग्यं स्वर्गमाप्नुयात् ॥२८॥

इत्याग्नेये महापुराणे तृतीयाव्रतानि नाम अष्टसप्तत्यधिकशततमो ऽध्यायः ॥

अथैकोनाशीत्यधिकशततमो ऽध्यायः ॥

**चतुर्थीव्रतानि ।**अग्निरुवाच ।  
चतुर्थी व्रतान्याख्यास्ये भुक्तिमुक्तिप्रदानि ते ।   
माघे शुक्लचतुर्थ्यां तु उपवासी यजेद्गणम्[[177]](#footnote-178) ॥१॥   
पञ्चम्यां च तिलान्नादी वर्षान्निर्विघ्नतः[[178]](#footnote-179) सुखी ।   
गं स्वाहा मूलमन्त्रोऽयं गामाद्यं हृदयादिकम् ॥२॥   
आगच्छोल्काय चावाह्य गच्छोल्काय विसर्जनम् ।   
उल्कान्तैर्गादिगन्धाद्यैः पूजयेन्मोदकादिभिः ॥३॥   
ओं महोल्काय विद्महे वक्रतुण्डाय धीमहि तन्नो दन्ती प्रचीदयात् ।  
मासि भाद्रपदे चापि चतुर्थीकृच्छिवं व्रजेत् ॥४॥   
चतुर्थ्यङ्गारकेऽभ्यर्च्य गणं सर्वमवाप्नुयात् ।   
चतुर्थ्यां फाल्गुने नक्तमविघ्नाख्या चतुर्थ्यपि ॥५॥   
चतुर्थ्यां दमनैः पूज्य चैत्रे प्रार्च्य गणं सुखी ॥६॥

इत्याग्नेये महपुराणे चतुर्थीव्रतकथनं नामैकोनाशीत्यधिकशततमोऽध्यायः ॥१७९॥

अथाशीत्यधिकशततमो ऽध्यायः ।

**पञ्चमीव्रतानि ।**अग्निरुवाच ।  
पञ्चमीव्रतकं[[179]](#footnote-180) वक्ष्ये आरोग्यस्वर्गमोक्षदम् ।   
नभोनभस्याश्विने च कार्तिके शुक्लपक्षके ॥१॥   
वासुकिस्तक्षकः पूज्यः कालीयो मणिभद्रकः[[180]](#footnote-181) ।   
ऐरावतो धृतराष्ट्रः कर्कोटकधनञ्जयौ ॥२॥   
एते प्रयच्छन्त्यभयमायु[[181]](#footnote-182)र्विद्यायशः श्रियम् ॥३॥

इत्याग्नेये महापुराणे पञ्चमीव्रतकथनं नाम अशीत्यधिकशततमोऽध्यायः ॥

अथैकाशीत्यधिकशततमो ऽध्यायः ॥

**षष्ठीव्रतानि ।**अग्निरुवाच ।  
षष्ठीव्रतानि वक्ष्यामि कार्तिकादौ समाचरेत् ।   
षष्ठ्यां फलाशनोऽर्घ्याद्यैर्भुक्तिमुक्तिमवाप्नुयात् ॥१॥

स्कन्दषष्ठीव्रतं प्रोक्तं भाद्रे षष्ठ्यामथाक्षयम् ।   
कृष्णषष्ठीव्रतं वक्ष्ये मार्गशीर्षे चरेच्च तत् ।  
अनाहारो वर्षमेकं भुक्तिमुक्तिमवाप्नुयात् ॥२॥

इत्याग्नेये महापुराणे षष्ठीव्रतकथनं नामैकाशीत्यधिकशततमोऽध्यायः ॥

अथ द्व्यशीत्यधिकशततमो ऽध्यायः ॥

**सप्तमीव्रतानि ।**अग्निरुवाच ।  
सप्तमीव्रतकं वक्ष्ये सर्वेषां भुक्तिमुक्तिदम् ।   
माघमासेऽब्जके[[182]](#footnote-183) शुक्ले सूर्यं प्रार्च्य विशोकभाक् ॥१॥   
सर्वावाप्तिस्तु सप्तम्यां मासि भाद्रेऽर्कपूजनात् ।   
पौषे मासि सितेऽनश्नन्प्रार्च्यार्कं पापनाशनम् ॥२॥   
कृष्णपक्षे तु माघस्य सर्वावाप्तिस्तु सप्तमी ।   
फाल्गुने तु सिते नन्दा सप्तमी चार्कपूजनात् ॥३॥   
मार्गशीर्षे सिते प्रार्च्य सप्तमी चापराजिता ।   
मार्गशीर्षे सिते चाब्दं पुत्रीया सप्तमी स्त्रियाः ॥४॥

इत्याग्नेये महापुराणे सप्तमीव्रतकथनं नाम द्व्यशीत्यधिकशततमोऽध्यायः ॥

अथ त्र्यशीत्यधिकशततमो ऽध्यायः ।

**अष्टमीव्रतानि ।**अग्निरुवाच ।  
वक्ष्ये व्रतानि चाष्टम्यां रोहिण्यां प्रथमं व्रतम् ।   
मासि भाद्रपदेऽष्टम्यां[[183]](#footnote-184) रोहिण्यामर्धरात्रके ॥१॥   
कृष्णो जातो यतस्तस्यां जयन्ती स्यात्ततोऽष्टमी ।   
सप्तजन्मकृतात् पापान्मुच्यते चोपवासतः ॥२॥   
कृष्णपक्षे भाद्रपदे अष्टम्यां रोहिणीयुते ।   
उपाषितोऽर्चयेत् कृष्णं भुक्तिमुक्तिप्रदायकम् ॥३॥   
आवाहयाम्यहं कृष्णं बलभद्रं च देवकीम् ।   
वसुदेवं यशोदां गाः पूजयामि नमोऽस्तुते ॥४॥   
योगाय योगपतये योगेशाय नमो नमः ।   
योगादिसम्भावायैव गोविन्दाय नमो नमः ॥५॥   
स्नानं कृष्णाय दद्यात्तु अर्घ्यं चानेन दापयेत् ।   
यज्ञाय यज्ञेश्वराय यज्ञानां पतये नमः ॥६॥   
यज्ञादिसम्भवायैव गोविन्दाय नमो नमः ।   
गृहाण देव पुष्पाणि सुगन्धीनि प्रियाणि ते ॥४॥   
सर्वकामप्रदो देव भव मे देववन्दित ।   
धूपधूपित धूपं त्वं धूपितैस्त्वं गृहाण मे ॥५॥   
सुगन्ध धूपगन्धाढ्यं कुरु मां सर्वदा हरे ।

दीपदीप्त महादीपं दीपदीप्तद सर्वदा ॥९॥   
मया दत्तं गृहाण त्वं कुरु चोर्द्ध्वगतिं च माम् ।   
विश्वाय विश्वपतये विश्वेशाय नमो नमः ॥१०॥   
विश्वादिसम्भवायैव गोविन्दाय निवेदितम् ।   
धर्माय धर्मपतये सर्वेशाय नमो नमः ॥११॥   
धर्म्मादिसम्भवायैव गोविन्द शयनं कुरु ।   
सर्वाय सर्वपतये सर्वेशाय नमो नमः ॥१२॥  
सर्वादिसम्भवायैव गोविन्दाय च पावनम् ।   
क्षीरोदार्णवसम्भूत अत्रिनेत्रसमुद्भव ॥१३॥   
गृहाणार्घ्यं शशाङ्केदं रोहिण्या सहितो मम ।   
स्थण्डिले स्थापयेद्देवं सचन्द्रां रोहिणीं यजेत् ॥१४॥   
देवकीं वसुदेवं च यशोदां नन्दकं बलम् ।   
अर्धरात्रे पयोधाराः पातयेद्गुडसर्पिषा[[184]](#footnote-185) ॥१५॥   
वस्त्रहेमादिकं दद्याद्ब्राह्मणान्भोजयेद्व्रती ।   
जन्माष्टमीव्रतकरः पुत्रवान्विष्णुलोकभाक् ॥१६॥   
वर्षे वर्षे तु यः कुर्यात्पुत्रार्थी वेत्ति नो भयम् ।   
पुत्रान् देहि धनं देहि आयुरारोग्यसन्ततिम्[[185]](#footnote-186) ॥१७॥   
धर्मं कामं च सौभाग्यं स्वर्गं मोक्षं च देहि मे ॥१८॥

इत्याग्नेये महापुराणे जयन्त्यष्टमीव्रतकथनं नाम त्र्यशीत्यधिकशततमोऽध्यायः ॥

अथ चतुरशीत्यधिकशततमो ऽध्यायः ।

**अष्टमीव्रतानि ।**अग्निरुवाच ।  
ब्रह्मादि[[186]](#footnote-187)मातृयजनाज्जपेन्मातृगणाष्टमीम् ।   
कृष्णाष्टम्यां चैत्रमासे पूज्याब्दं कृष्णमर्थभाक् ॥१॥   
कृष्णाष्टमीव्रतं वक्ष्ये मासे मार्गशिरे(शीर्षे) चरेत् ।   
नक्तं कृत्वा शुचिर्भूत्वा गोमूत्रं प्राशयेन्निशि ॥२॥   
भूमिशायी निशायां च शङ्करं पुजयेद्व्रती ।   
पौषे शम्भुं घृतं प्राश्य माघे क्षीरं महेश्वरम् ॥३॥   
महादेवं फाल्गुने च तिलाशी समुपोषितः ।   
चैत्रे स्थाणुं यवाशी च वैशाखेऽथ शिवं[[187]](#footnote-188) यजेत् ॥४॥   
कुशोदाशी पशुपतिं ज्येष्ठे शृङ्गोदकाशनः ।   
आषाढे गोमयाश्युग्रं[[188]](#footnote-189) श्रावणे सर्वमर्कभुक्[[189]](#footnote-190) ॥५॥   
त्र्यम्बकं च भाद्रपदे बिल्वपत्राशनो निशि ।   
तण्डुलाशी चाश्वयुजे ईशं रुद्रं तु कार्तिके ॥६॥   
दध्याशी होमकारी स्याद्वर्षान्ते मण्डले यजेत् ।   
गोवस्त्रहेम गुरवे दद्याद्विप्रेभ्य ईदृशम् ॥७॥   
प्रार्थयित्वा द्विजान्भोज्य भुक्तिमुक्तिमवाप्नुयात् ।

नक्ताशी त्वष्टमीषु स्याद्वत्सरान्ते च धेनुदः ॥८॥   
पौरन्दरं पदं याति स्वर्गति[[190]](#footnote-191)व्रतमुच्यते ।   
अष्टमी बुधवारेण पक्षयोरुभयोर्यदा ॥९॥   
तदा व्रतं प्रकुर्वीत अथ वा सगुडाशिता ।   
तस्यां नियमकर्तारो न स्युः खण्डितसम्पदः ॥१०॥   
तण्डुलस्याष्टमुष्टीनां वर्जयित्वाङ्गुलीद्वयम् ।   
भक्तं[[191]](#footnote-192) कृत्वा चाम्रपुटे सकुशे सकुलाम्बिकाम् ॥११॥   
सात्त्विकं पूजयित्वाङ्गं भुञ्जीत च कथाश्रवात् ।   
शक्तितो दक्षिणां दद्यात्कर्कटीन्तण्डुलान्विताम् ॥१२॥   
धीरो द्विजोऽस्य भार्यास्ति रम्भा पुत्रस्तु कौशिकः ।   
दुहिता विजया तस्य धीरस्य धनदो वृषः ॥१३॥   
कौशिकस्तं गृहीत्वा तु गोपालैश्चारयन्वृषम् ।   
गङ्गायां स्नानकृत्येऽथ नीतश्चौरैर्वृषस्तदा ॥१४॥   
स्नात्वा वृषमपश्यन्स वृषं मार्गितुमागतः ।   
विजयाभगिनीयुक्तो ददर्श स सरोवरे ॥१५॥   
दिव्यस्त्रीयोषितां वृन्दमब्रवीद्देहि भोजनम् ।   
स्त्रीवृन्दमूचे व्रतकृद्भुङ्क्ष्व त्वमतिथिर्यतः ॥१६॥   
व्रतं कृत्वा स बुभुजे प्राप्तवान्वनपालकम् ।

गतो धीरः सवृषभो विजयासहितस्तदा ॥१७॥   
धीरेण विजया दत्ता यमायान्तरितः पिता ।   
व्रतभावात् कौशिकोऽपि ह्ययोध्यायां नृपोऽभवत् ॥१८॥   
पित्रोस्तु नरके दृष्ट्वा विजयार्तिं यमे गता ।   
मृगयामागतं प्रोचे मुच्यते नरकात्कथम् ॥१९॥   
व्रतद्वयाद्यमः प्रोचे प्राप्य तत्कौशिको ददौ ।   
बुधाष्टमीद्वयफलं स्वर्गतौ पितरौ ततः ॥२०॥   
विजया हर्षिता चक्रे व्रतं भुक्त्यादिसिद्धये ।   
अशोककलिकाश्चाष्टौ ये पिबन्ति पुनर्वसौ ॥२१॥   
चैत्रे मासि सिताष्टम्यां न ते शोकमवाप्नुयुः ।   
त्वामशोकहराभीष्ट मधुमाससमुद्भव ॥२२॥   
पिबामि शोकसन्तप्तो मामशोकं सदा कुरु ।   
चैत्रादौ मातृपूजाकृदष्टम्यां जयते रिपून् ॥२३॥

इत्याग्नेये महापुराणे अष्टमीव्रतकथनं नाम चतुरशीत्यधिकशततमोऽध्यायः ॥

अथ पञ्चाशीत्यधिकशततमो ऽध्यायः ।

**नवमीव्रतानि ॥**अग्निरुवाच ।  
नवमीव्रतकं वक्ष्ये भुक्तिमुक्त्यादिसिद्धिदम् ।   
देवी पूज्याश्विने शुक्ले गौर्याख्यानवमीव्रतम् ॥१॥

पिष्टकाख्या तु नवमी पिष्टाशी देवपूजनात् ।   
अष्टम्यामाश्विने शुक्ले कन्यार्के मूलभे यदा ॥२॥   
अघार्दना सर्वदा वै महती नवमी स्मृता ।   
दुर्गा तु नवगेहस्था एकागारस्थिताथवा ॥३॥   
पूजिताष्टादशभुजा शेषाः षोडशसत्कराः ।   
शेषाः षोडशहस्ताः स्युरञ्जनं डमरुं तथा ॥४॥   
रुद्रचण्डा प्रचण्डा च चण्डोग्रा चण्डनायिका ।   
चण्डा चण्डवती पूज्या चण्डरूपातिचण्डिका ॥५॥   
क्रमान्मध्ये चोग्रचण्डा दुर्गा महिषमर्दिनी ।   
ओं दुर्गे दुर्गे रक्षणि स्वाहा दशाक्षरो मन्त्रः ॥६॥   
दीर्घाकारादिमन्त्रादिर्नवनेत्रो नमोन्तकः ।   
षड्भिः पदैर्नमःस्वधावषट्कारहृदादिकम् ॥७॥   
अङ्गुष्ठादिकनिष्ठान्तं न्यस्याङ्गानि जपेच्छिवाम् ।   
एवं जपति यो गुह्यं नासौ केनापि बाध्यते ॥८॥   
कपालं खेटकं घण्टां दर्पणं तर्जनीं धनुः ।   
ध्वजं डमरुकं पाशं वामहस्तेषु विभ्रतीम् ॥९॥   
शक्तिमुद्गरशूलानि वज्रं खड्गं च कुन्तकम् ।   
शङ्खं चक्रं शलाकां च आयुधानि च पूजयेत् ॥१०॥   
पशुं च काली कालीति जप्त्वा खड्गेन घातयेत् ।   
कालि कालि वज्रेश्वरि लौहदण्डायै नमः ॥११॥

तदुत्थं रुधिरं मांसं पूतनायै च नैर्ऋते ।   
वायव्यां पापराक्षस्यै चरक्यै नम ईश्वरे ॥१२॥   
विदारिकायै चाग्नेय्यां महाकौशिकमग्नये[[192]](#footnote-193) ।   
तस्याग्रतो नृपः स्नायाच्छत्रुं पिष्टमयं हरेत् ॥१३॥   
दद्यात्स्कन्दविशाखाभ्यां ब्राह्म्याद्या निशि ता यजेत् ।   
जयन्ती मङ्गला काली भद्रकाली कपालिनी ॥१४॥   
दुर्गा शिवा क्षमा धात्री स्वाहा स्वधा नमोऽस्तु ते ।   
देवीं पञ्चामृतैः स्नाप्य पूजयेच्चार्हणादिना ।   
ध्वजादिरथयात्रादिबलिदानं वरादिकृत् ॥१५॥

इत्याग्नेये महापुराणे नवमीव्रतकथनं नाम पञ्चाशीत्यधिकशततमोऽध्यायः ॥१८५॥

अथ षडशीत्यधिकशततमो ऽध्यायः ।

**दशमीव्रतम् ।**अग्निरुवाच ।  
दशमीव्रतकं वक्ष्ये धर्मकामादिदायकम् ।   
दशम्यामेकभक्ताशी समाप्ते दशधेनुदः ।   
दिशश्च काञ्चनीर्दद्याद्ब्राह्मणाधिपतिर्भवेत् ॥१॥

इत्याग्नेये महापुराणे दशमीव्रतकथनं नाम षडशीत्यधिकशततमोऽध्यायः ॥

अथ सप्ताशीत्यधिकशततमो ऽध्यायः ।

**एकादशीव्रतम् ।**अग्निरुवाच ।  
एकादशीव्रतं वक्ष्ये भुक्तिमुक्तिप्रदायाकम् ।   
दशम्यां नियताहारो मांसमैथुनवर्जितः ॥१॥   
एकादश्यां न भुञ्जीत पक्षयोरुभयोरपि ।   
द्वादश्येकादशी यत्र तत्र सन्निहितो हरिः ॥२॥   
तत्र क्रतुशतं पुण्यं त्रयोदश्यां तु पारणे[[193]](#footnote-194) ।   
एकादशीकला यत्र परतो द्वादशो गता ॥३॥   
तत्र क्रतुशतं पुण्यं त्रयोदश्यां तु पारणे ।   
दशम्येकादशीमिश्रा नोपोष्या नरकप्रदा ॥४॥   
एकादश्यां निराहारो भुक्त्वा चैवापरेऽहनि ।   
भोक्ष्येऽहं पुण्डरीकाक्ष शरणं मे भवाच्युत ॥५॥   
एकादश्यां सिते पक्षे पुष्यर्क्षं तु यदा भवेत् ।   
सोपोष्याक्षय्यफलदा प्रोक्ता सा पापनाशिनी ॥६॥   
एकादशी द्वादशी या श्रवणेन च संयुता ।   
विजया सा तिथिः प्रोक्ता भक्तानां विजयप्रदा ॥७॥   
एषैव फाल्गुने मासि पुष्यर्क्षेण च संयुता ।

विजया प्रोच्यते सद्भिः कोटिकोटिगुणोत्तरा[[194]](#footnote-195) ॥४॥   
एकादश्यां विष्णुपूजा कार्या सर्वोपकारिणी ।   
धनवान्पुत्रवाल्लोँके विष्णुलोके महीयते ॥९॥

इत्याग्नेये महापुराणे एकादशीव्रतं नाम सप्ताशीत्यधिकशततमो ऽध्यायः ॥

अथाष्टाशीत्यधिकशततमो ऽध्यायः ।

**द्वादशीव्रतानि ।**अग्निरुवाच ।  
द्वादशीव्रतकं वक्ष्ये भुक्तिमुक्तिप्रदायकम् ।   
एकभक्तेन नक्तेन तथैवायाचितेन च ॥१॥   
उपवासेन भैक्ष्येण चैवं द्वादशिकव्रती[[195]](#footnote-196) ।   
चैत्रे मासि सिते पक्षे द्वादश्यां मदनं हरिम् ॥२॥   
पूजयेद्भुक्तिमुक्त्यर्थी मदनद्वादशीव्रती ।   
माघशुक्ले तु द्वादश्यां भीमद्वादशिकव्रती ॥३॥   
नमो नारायणायेति यजेद्विष्णुं स सर्वभाक् ।   
फाल्गुने च सिते पक्षे गोविन्दद्वादशीव्रती ॥४॥   
विशोकद्वादशीकारी यजेदाश्वयुजे हरिम् ।   
लवणं मार्गशीर्षे तु कृष्णमभ्यर्च्य यो नरः ॥५॥   
ददाति शुक्लद्वादश्यां स सर्वरसदायकः ।

गोवत्सं पूजयेद्भाद्रे गोवत्सद्वादशीव्रती ॥६॥   
माघ्यां तु समतीतायां श्रवणेन तु संयुता ।   
द्वादशी या भवेत्कृष्णा प्रोक्ता सा तिलद्वादशी ॥७॥   
तिलैः स्नानं तिलैर्होमो नैवेद्यं तिलमोदकम् ।   
दीपश्च तिलतैलेन तथा देयं तिलोदकम् ॥८॥   
तिलाश्च देया विप्रेभ्यः फलं[[196]](#footnote-197) होमोपवासतः ।   
ओं नमो भगवतेऽथो वासुदेवाय वै यजेत् ॥९॥   
सुकलः स्वर्गमाप्नोति षट्तिलद्वादशीव्रती[[197]](#footnote-198) ।   
मनोरथद्वादशीकृत्फाल्गुने तु सितेऽर्चयेत् ॥१०॥   
नामद्वादशीव्रतकृत्केशवाद्यैश्च नामभिः ।   
वर्षं यजेद्धरिं स्वर्गी न भवेन्नारकी नरः ॥११॥   
फाल्गुनस्य सितेऽभ्यर्च्य सुमतिद्वादशीव्रती ।   
मासि भाद्रपदे शुक्ले अनन्तद्वादशीव्रती ॥१२॥   
अश्लेषर्क्षे[[198]](#footnote-199) तु मूले वा माघे कृष्णाय वै नमः ।   
यजेत्तिलांश्च जुहुयात्तिलद्वादशीकृन्नरः ॥१३॥   
सुगतिद्वादशीकारी फाल्गुने तु सिते यजेत् ।   
जय कृष्ण नमस्तुभ्यं वर्षं स्याद्भुक्तिमुक्तिगः ।   
पौषशुक्ले तु द्वादश्यां सम्प्राप्तिद्वादशीव्रती ॥ १४॥

इत्याग्नेये महापुराणे नानाद्वादशीव्रतकथनं नामाष्टाशीत्यधिकशततमोऽध्यायः ॥

अथैकोननवत्यधिकशततमोऽध्यायः ।

**श्रवणद्वादशीव्रतम् ।**अग्निरुवाच ।  
श्रवणद्वादशीं वक्ष्ये मासि भाद्रपदे सिते ।   
श्रवणेन युता श्रेष्ठा[[199]](#footnote-200) महती सा ह्युपोषिता ॥१॥   
सङ्गमे सरितां स्नानाच्छ्रवणद्वादशो[[200]](#footnote-201)फलम् ।   
बुधश्रवणसंयुक्ता दानादौ सुमहाफला ॥२॥   
निषिद्धमपि कर्तव्यं त्रयोदश्यां तु पारणम् ।   
द्वादृश्यां च निराहारो वामनं पूजयाम्यहम् ॥३॥   
उदकुम्भे स्वर्णमयं त्रयोदश्यां तु पारणम् ।   
आवाहयाम्यहं विष्णुं वामनं शङ्खचक्रिणम् ॥४॥   
सितवस्त्रयुगच्छन्ने घटे सच्छत्रपादुके ।   
स्नापयामि जलैः शुद्धैर्विष्णुं पञ्चामृतादिभिः ॥५॥   
छत्रदण्डधरं विष्णुं वामनाय नमो नमः ।   
अर्घ्यं ददामि देवेश अर्घ्यार्हाद्यैः सदार्चितः ॥६॥   
भुक्तिमुक्तिप्रजाकीर्तिसर्वैश्वर्ययुतं कुरु ।   
वामनाय नमो गन्धं होमोऽनेनाष्टकं शतम् ॥७॥

ओं नमो वासुदेवाय शिरः सम्पूजयेद्धरेः ।   
श्रीधराय मुखं तद्वत्कण्ठे कृष्णाय वै नमः ॥८॥   
नमः श्रीपतये वक्षो भुजौ सर्वास्त्रधारिणे ।   
व्यापकाय नमो नाभिं वामनाय नमः कटिम् ॥९॥   
त्रैलोक्यजननायेति[[201]](#footnote-202) मेढ्रं जङ्घे यजेद्धरेः ।   
सर्वाधिपतये पादौ विष्णोः सर्वात्मने नमः ॥१०॥   
घृतपक्वं च नैवेद्यं दद्याद्दध्योदनैर्घटान् ।   
रात्रौ च जागरं कृत्वा प्रातः स्नात्वा च सङ्गमे ॥११॥   
गन्धपुष्पादिभिः पूज्य वदेत्पुष्पाञ्जलिस्त्विदम् ।   
नमो नमस्ते गोविन्द बुधश्रवणसंज्ञित ॥१२॥   
अघौघसङ्क्षयं कृत्वा सर्वसौख्यप्रदो भव ।   
प्रीयतां देव देवेश मम नित्यं जनार्दन ॥१३॥   
वामनो बुद्धिदो दाता द्रव्यस्थो वामनः स्वयम् ।   
वामनः प्रतिगृह्णाति वामनो मे ददाति च ॥१४॥   
द्रव्यस्थो वामनो नित्यं वामनाय नमो नमः ।   
प्रदत्तदक्षिणो विप्रान्सम्भोज्यान्नं स्वयं चरेत् ॥१५॥

इत्याग्नेये महापुराणे श्रवणद्वादशीव्रतकथनं नामैकोननवत्यधिकशततमोऽध्यायः ॥

अथ नवत्यधिकशततमो ऽध्यायः ।

**अखण्डद्वादशीव्रतम् ।**अग्निरुवाच ।  
अखण्डद्वादशीं वक्ष्ये व्रतसम्पूर्णताकृतम् ।   
मार्गशीर्षे सिते विष्णुं द्वादश्यां समुपोषितः ॥१॥   
पञ्चगव्यजले स्नातो यजेत्तत्प्राशनो व्रती ।   
यवव्रीहियुतं पात्रं द्वादश्यां हि द्विजेऽर्पयेत् ॥२॥   
सप्तजन्मनि यत्किञ्चिन्मया खण्डं व्रतं कृतम् ।   
भगवंस्त्वत्प्रसादेन तदखण्डमिहास्तु मे ॥३॥   
यथाऽखण्डं जगत्सर्वं त्वमेव पुरुषोत्तम ।   
तथाखिलान्यखण्डानि व्रतानि मम सन्तु वै ॥४॥   
एवमेवानुमासं च चातुर्मास्यो विधिः स्मृतः ।   
अन्यच्चैत्रादिमासेषु सक्तुपात्राणि चार्पयेत् ॥५॥   
श्रावणादिषु चारभ्य कार्तिकान्तेषु पारणम् ।   
सप्तजन्मसु वैकल्यं व्रतानां सफलं कृते ॥   
आयुरारोग्यसौभाग्यराज्यभोगादिमाप्नुयात् ॥६॥

इत्याग्नेये महापुराणे अखण्डद्वादशीव्रतं नाम नवत्यधिकशततमो ऽध्यायः ॥

अथैकनवत्यधिकशततमोऽध्यायः ।

त्रयोदशीव्रतानि ।  
अग्निरुवाच ।  
त्रयोदशीव्रतानीह सर्वदानि वदामि ते ।   
अनङ्गेन कृतामादौ वक्ष्येऽनङ्गत्रयोदशीम् ॥१॥   
त्रयोदश्यां मार्गशीर्षे शुक्लेऽनङ्गं हरं[[202]](#footnote-203) यजेत् ।   
मधु सम्प्राशयेद्रात्रौ घृतहोमस्तिलाक्षतैः ॥२॥   
पौषे योगेश्वरं प्रार्च्य चन्दनाशी कृताहुतिः[[203]](#footnote-204) ।   
महेश्वरं[[204]](#footnote-205) मौक्तिकाशी माघेऽभ्यर्च्य दिवं व्रजेत् ॥३॥   
काकोलं प्राश्य नीरं[[205]](#footnote-206) तु फाल्गुने पूजयेद्व्रती ।   
कर्पूराशी स्वरूपं च चैत्रे सौभाग्यवान्भवेत् ॥४॥   
महारूपं तु वैशाखे यजेज्जातीफलाश्यपि ।   
लवङ्गाशी ज्येष्ठमासे[[206]](#footnote-207) प्रद्युम्नं पूजयेद्व्रती ॥५॥   
तिलोदाशी तथाषाढे उमाभर्तारमर्चयेत् ।   
श्रावणे गन्धतोयाशी पूजयेच्छूलपाणिनम् ॥६॥   
सद्योजातं भाद्रपदे प्राशिता गुरुमर्चयेत् ।   
सुवर्णवारि संप्राश्य आश्विने त्रिदशाधिपम् ॥७॥

विश्वेश्वरं कार्तिके तु मदनाशी यजेद्व्रती ।   
शिवं हैमं तु वर्षान्ते संछाद्याम्रदलेन तु ॥८॥   
वस्त्रेण पूजयित्वा तु दद्याद्विप्राय गां तथा ।   
शयनं छत्रकलशान्पादुकारसभाजनम् ॥९॥   
त्रयोदश्यां सिते चैत्रे रतिप्रीतियुतं स्मरन् ।   
अशोकाख्यं नगं लिख्य सिन्दूररजनीमुखैः ॥१०॥   
अब्दं यजेत्तु कामार्थी कामत्रयोदशीव्रतम् ॥११॥

इत्याग्नेये महापुराणे त्रयोदशी व्रतानि नामैकनवत्यधिकशततमो ऽध्यायः ॥

अथ द्विनवत्यधिकशततमो ऽध्यायः ।

**चतुर्दशीव्रतानि ।**अग्निरुवाच ।  
व्रतं वक्ष्ये चतुर्दश्यां भुक्तिमुक्तिप्रदायकम् ।   
कार्तिके तु चतुर्दश्यां निराहारो यजेच्छिवम् ॥१॥   
वर्षं भोगधनायुष्मान् कुर्वन् शिवचतुर्दशीम् ।   
मार्गशीर्षे सितेऽष्टम्यां तृतीयायां मुनिव्रतः ॥२॥

द्वादश्यां वा चतुर्दश्यां फलाहारो यजेत्सुरम् ।   
त्यक्त्वा फलानि दद्यात्तु कुर्वन्फलचतुर्दशीम् ॥३॥   
चतुर्दश्यामथाष्टम्यां पक्षयोः शुक्लकृष्णयोः ।   
अनश्नन्पूजयेच्छम्भुं स्वर्ग्युभयचतुर्दशीम् ॥४॥   
कृष्णाष्टम्यां तु नक्तेन तथा कृष्णचतुर्दशीम् ।   
इह भोगानवाप्नोति परत्र च शुभां गतिम् ॥५॥   
कार्तिके च चतुर्दश्यां कृष्णायां स्नानकृत्सुखी ।   
आराधिते महेन्द्रे तु ध्वजाकारासु यष्टिषु ॥६॥   
ततः शुक्लचतुर्दश्यामनन्तं पूजयेद्धरिम् ।   
कृत्वादर्भमयं चैव वारिधानीसमन्वितम् ॥७॥   
शालिप्रस्थस्य पिष्टस्य पूपनाम्नः कृतस्य च ।   
अर्धं विप्राय दातव्यमर्धमात्मनि योजयेत्[[207]](#footnote-208) ॥८॥   
कर्तव्यं सरितां चान्ते कथां कृत्वा हरेरिति ।   
अनन्तसंसारमहासमुद्रे मग्नान्समभ्युद्धर वासुदेव ॥९॥   
अनन्तरूपे विनियोजयस्व ह्यनन्तरूपाय[[208]](#footnote-209) नमो नमस्ते ।   
अनेन पूजयित्वाथ सूत्रं बद्ध्वा तु मन्त्रितम् ।   
स्वके करे वा कण्ठे वा त्वनन्तव्रतकृत्सुखी ॥१०॥

इत्याग्नेये महापुराणे नानाचतुर्दशीव्रतकथनं नाम द्विनवत्यधिकशततमोऽध्यायः ॥१९२॥

अथ त्रिनवत्यधिकशततमो ऽध्यायः ।

**शिवरात्रिव्रतम् ।**अग्निरुवाच ।  
शिवरात्रिव्रतं वक्ष्ये भुक्तिमुक्तिप्रदं शृणु ।   
माघफाल्गुनयोर्मध्ये कृष्णा या तु चतुर्दशी ॥१॥   
कामयुक्ता तु सोपोष्या कुर्वन् जागरणं व्रती ।   
शिवरात्रिव्रतं कुर्वे चतुर्दश्यामभोजनम् ॥२॥   
रात्रिजागरणेनैव पूजयामि शिवं व्रती ।   
आवाहयाम्यहं शम्भुं भुक्तिमुक्तिप्रदायकम् ॥३॥   
नरकार्णवकोत्तारनावं शिव नमोऽस्तु ते ।   
नमः शिवाय शान्ताय प्रजाराज्यादिदायिने ॥४॥   
सौभाग्यारोग्यविद्यार्थं[[209]](#footnote-210) स्वर्गमार्गप्रदायिने ।   
धर्मं देहि धनं देहि कामभोगादि देहि मे ॥५॥   
गुणकीर्तिसुखं देहि स्वर्गं मोक्षं च देहि मे ।   
लुब्धकः प्राप्तवान्पुण्यं पापी सुन्दरसेनकः ॥६॥

इत्याग्नेये महापुराणे शिवरात्रिव्रतकथनं नाम त्रिनवत्यधिकशततमोऽध्यायः ॥

अथ चतुर्नवत्यधिकशततमो ऽध्यायः ।

**अशोकपूर्णिमादिव्रतम् ।**अग्निरुवाच ।  
अशोकपूर्णिमां वक्ष्ये भूधरं च भुवं यजेत् ।   
फाल्गुन्यां सितपक्षायां वर्षं स्याद्भुक्तिमुक्तिभाक् ॥१॥   
कार्तिक्यां तु वृषोत्सर्गं कृत्वा नक्तं समाचरेत् ।   
शैवं पदमवाप्नोति वृषव्रतमिदं परम् ॥२॥   
पित्र्या यामावसी तस्यां पितॄणां दत्तमक्षयम् ।   
उपोष्याब्दं पितॄनिष्ट्वा निष्पापः स्वर्गमाप्नुयात् ॥३॥   
पञ्चदश्यां च माघस्य पूज्याजं सर्वमाप्नुयात् ।   
वक्ष्ये सावित्र्यमावास्यां भुक्तिमुक्तिकरीं शुभाम् ॥४॥   
पञ्चदश्यां व्रती ज्यैष्ठे वटमूले महासतीम् ।   
त्रिरात्रोपोषिता नारी सप्तधान्यैः प्रपूजयेत् ॥५॥   
प्ररूढैः कण्ठसूत्रैश्च रजन्यां कुङ्कुमादिभिः ।   
वटावलम्बनं कृत्वा नृत्यगीतैः प्रभातके ॥६॥   
नमः सावित्र्यै सत्यवते नैवेद्यं चार्पयेद्द्विजे ।   
वेश्म गत्वा द्विजान्भोज्य स्वयं भुक्त्वा विसर्जयेत् ॥७॥   
सावित्री प्रीयतां देवी सौभाग्यादिकमाप्नुयात् ॥८॥

इत्याग्नेये महापुराणे तिथिव्रतवर्णनं नाम चतुर्नवत्यधिकतशततमोऽध्यायः ॥१९४॥

अथ पञ्चनवत्यधिकशततमो ऽध्यायः ।

वारव्रतानि ।  
अग्निरुवाच ।  
वारव्रतानि वक्ष्यामि भुक्तिमुक्तिप्रदानि हि ।   
करः[[210]](#footnote-211) पुनर्वसुः सूर्ये स्नाने सर्वौषधी शुभा ॥१॥   
श्राद्धी चादित्यवारे तु सप्तजन्मस्वरोगभाक् ।   
सङ्क्रान्तौ सूर्यवारो यः सोऽर्कस्य हृदयः शुभः ॥२॥   
कृत्वा हस्ते सूर्यवारं नक्तेनाब्दं स सर्वभाक् ।   
चित्राभसोमवाराणि सप्त कृत्वा सुखी भवेत् ॥३॥   
स्वात्यां गृहीत्वा चाङ्गारं सप्तनक्त्यार्तिवर्जितः ।   
विशाखायां बुधं गृह्य[[211]](#footnote-212) सप्तनक्ती ग्रहार्तिनुत् ॥४॥   
अनुराधे देवगुरुं सप्तनक्ती ग्रहार्तिनुत् ।   
शुक्रं ज्येष्ठासु सङ्गृह्य सप्तनक्ती ग्रहार्तिनुत् ॥   
मूले शनैश्चरं गृह्य सप्तनक्ती ग्रहार्तिनुत् ॥६॥

इत्याग्नेये महापुराणे वारव्रतवर्णनं नाम पञ्चवनत्यधिकशततमोऽध्यायः ॥

अथ षण्णवत्यधिकशततमोऽध्यायः ।

नक्षत्रव्रतानि ।  
अग्निरुवाच ।  
नक्षत्रव्रतकं वक्ष्ये भे हरिः पूजितोऽर्थदः ।   
नक्षत्रपुरुषं चादौ चैत्रमासे हरिं यजेत् ॥१॥   
मूले पादौ यजेज्जङ्घे रोहिणीष्वर्चयेद्धरिम् ।   
जानुनी चाश्विनीयोगे आषाढासूरुसञ्ज्ञके ॥२॥   
मेढ्रं पूर्व्वोत्तरास्वेव कटिं वै कृत्तिकासु च ।   
पार्श्वे भाद्रपदाभ्यां तु कुक्षिं वै रेवतीषु च ॥३॥   
स्तनौ चैवानुराधासु धनिष्ठासु च पृष्ठकम् ।   
भुजौ पूज्यौ विशाखासु पुनर्वस्वङ्गुलीर्यजेत् ॥४॥   
अश्लेषासु नखान्पूज्य कण्ठं ज्येष्ठासु पूजयेत् ।   
श्रोत्रे विष्णोश्च श्रवणे मुखं पुष्ये हरेर्यजेत् ॥५॥   
यजेत्स्वातिषु दन्ताग्रमास्यं वारुणभेऽर्चयेत् ।   
मघासु नासां नयने मृगशीर्षे ललाटकम् ॥६॥   
चित्रासु चार्द्रासु कचानब्दान्ते[[212]](#footnote-213) स्वर्णकं हरिम् ।   
गुडपूर्णे घटेऽभ्यर्च्य शय्यागोर्थादि दक्षिणा ॥७॥   
नक्षत्रपुरुषो विष्णुः पूजनीयः शिवात्मकः ।

शाम्भवायनीयव्रतकृन्मासभे पूजयेद्धरिम् ॥८॥   
कार्तिके कृत्तिकायां च मृगशीर्षे मृगास्यके ।   
नामभिः केशवाद्यैस्तु अच्युताय नमोऽपि वा ॥९॥   
कार्त्तिके कृत्तिकाभेऽह्नि मासनक्षत्रगं हरिम् ।   
शाम्भवायनीयव्रतकं करिष्ये भुक्तिमुक्तिदम् ॥१०॥   
केशवादि महामूर्तिमच्युतं सर्वदायकम् ।   
आवाहयाम्यहं देवमायुरारोग्यवृद्धिदम् ॥११॥   
कार्त्तिकादौ सदा देयमन्नं मासचतुष्टयम् ।   
फाल्गुनादौ च कुशरमाषाढादौ च पायसम् ॥१२॥   
देवाय ब्राह्मणेभ्यश्च नक्तन्नैवेद्यमाशयेत् ।   
पञ्चगव्यजले स्नातस्तस्यैव प्राशनाच्छुचिः ॥१३॥   
अर्वाग्विसर्जनाद्द्रव्यं नैवेद्यं सर्वमुच्यते ।   
विसर्जिते जगन्नाथे निर्माल्यं भवति क्षणात् ॥१४॥   
नमो नमस्तेऽच्युत मे क्षयोऽस्तु पापस्य वृद्धिं समुपैतु पुण्यम् ।   
ऐश्वर्यावित्तादि सदाक्षयं मे क्षयं च मा सन्ततिरभ्यपैतु ॥१५॥   
यथाच्युतस्त्वं परतः परस्तात्स ब्रह्मभूतः परतः परात्मन् ।

तथाच्युतं त्वं कुरु वाञ्छितं मे मया कृतं पापहराप्रमेय ॥१६॥   
अच्युतानन्द गोविन्द प्रसीद यदभीप्सितम्[[213]](#footnote-214) ।   
अक्षयं माममेयात्मन्कुरुष्व पुरुषोत्तम ॥१७॥   
सप्त वर्षाणि सम्पूज्य भुक्तिमुक्तिमवापुनुयात् ।   
अनन्तव्रतमाख्यास्ये नक्षत्रव्रतकेऽर्थदम् ॥१८॥   
मार्गशीर्षे मृगशिरे गोमूत्राशी यजेद्धरिम् ।   
अनन्तं सर्वकामानामनन्तो भगवान्फलम् ॥१९॥   
ददात्यनन्तं च पुनस्तदेवान्यत्र जन्मनि ।   
अनन्तपुण्योपचयं करोत्येतन्महाव्रतम् ॥२०॥   
यथाभिलषितप्राप्तिं करोत्यक्षयमेव च ।   
पादादि पूज्य नक्ते तु भुञ्जीयात्तैलवर्जितम् ॥२१॥   
घृतेनानन्तमुद्दिश्य होमो मासचतुष्टयम् ।   
चैत्रादौ शालिना होमः पयसा श्रावणादिषु ॥२२॥   
मान्धाताभूद्युवनाश्वादनन्तव्रतकात्सुतः ॥२३॥

इत्याग्नेये महापुराणे नक्षत्रव्रतवर्णनं नाम षण्णवत्यधिकशततमोऽध्यायः ॥

अथ सप्तनवत्यधिकशततमो ऽध्यायः ।

**दिवसव्रतानि ।**अग्निरुवाच ।  
दिवसव्रतकं वक्ष्ये ह्यादौ धेनुव्रतं वदे ।   
यश्चोभयमुखीं दद्यात्प्रभूतकनकान्विताम् ॥१॥   
दिनं पयोव्रतस्तिष्ठेत्स याति परमं पदम् ।   
त्र्यहं पयोव्रतं कृत्वा काञ्चनं कल्पपादपम् ॥२॥   
दत्वा ब्रह्मपदं याति कल्पवृक्षव्रतं स्मृतम् ।   
दद्याद्विंशत्पलादू[[214]](#footnote-215)र्ध्वं महीं कृत्वा तु काञ्चनीम् ॥३॥   
दिनं पयोव्रतस्तिष्ठेद्रुद्रगः स्याद्दिवाव्रती ।   
पक्षे पक्षे त्रिरात्रं तु भक्तेनैकेन यः क्षपेत् ॥४॥   
विपुलं धनमाप्नोति त्रिरात्रव्रतकृद्दिनम् ।   
मासे मासे त्रिरात्राशी एकभक्ती[[215]](#footnote-216) गणेशताम् ॥५॥   
यस्त्रिरात्रं व्रतं कुर्यात्समुदिश्य जनार्दनम् ।   
कुलानां शतमादाय स याति भवनं हरेः ॥६॥   
नवम्यां च सिते[[216]](#footnote-217) पक्षे नरो मार्गशिरस्यथ ।   
प्रारभेत त्रिरात्राणां व्रतं[[217]](#footnote-218) तु विधिवद्व्रती[[218]](#footnote-219) ॥७॥

ओं नमो [[219]](#footnote-220)वासुदेवाय सहस्रं वा शतं जपेत् ।   
अष्टम्यामेकभक्ताशी दिनत्रयमुपावसेत् ॥८॥   
द्वादश्यां पूजयेद्विष्णुं कार्तिके कार[[220]](#footnote-221)येद् व्रतम् ।   
विप्रान्सम्भोज्य वस्त्राणि शयनान्यासनानि च ॥९॥   
छत्रोपवीतपात्राणि ददत्सम्प्रा[[221]](#footnote-222)र्थयेद्द्विजान् ।   
व्रतेऽस्मिन्दुष्करे चापि विकलं यदभून्मम ॥१०॥   
भवद्भिस्तदनुज्ञातं परिपूर्णं भवत्विति ।   
भुक्तभोगो व्रजेद्विष्णुं त्रिरात्रव्रत[[222]](#footnote-223)कत्रती ॥११॥   
कार्तिकव्रतकं वक्ष्ये भुक्तिमुक्तिप्रदायकम् ।   
दशम्यां पञ्चगव्याशी एकादश्यामुपोषितः ॥१२॥   
कार्तिकस्य सितेऽभ्यर्च्य विष्णुं देवो विमानगः ।   
चैत्रे त्रिरात्रं नक्ताशी अजा[[223]](#footnote-224)पञ्चप्रदः सुखी ॥१३॥   
त्रिरात्रं पयसः पानमुपवासपरस्त्र्यहम् ।   
षष्ठ्यादि कार्तिके शुक्ले कृच्छ्रो माहेन्द्र उच्यते ॥१४॥   
पञ्चरात्रं पयः पीत्वा दध्याहारो ह्युपोषितः ।   
एकादश्यां कार्तिके तु कृच्छ्रोऽयं भास्करोऽर्थदः[[224]](#footnote-225) ॥१५॥   
यवागूं यावकं शाकं दधि क्षीरं घृतं जलम् ।   
पञ्चम्यादि सिते पक्षे कृच्छ्रः सांतपनः स्मृतः ॥१६॥

इत्याग्नेये महापुराणे दिवसव्रतकथनं नाम सप्तनवत्यधिकशततमोऽध्यायः ॥

अथाष्टनवत्यधिकशततमो ऽध्यायः ।

**मासव्रतानि ।**अग्निरुवाच ।  
मासव्रतकमाख्यास्ये भुक्तिमुक्तिप्रदायकम् ।   
आषाढादिचतुर्मासमभ्यङ्गं वर्जयेत्सुधीः[[225]](#footnote-226) ॥१॥   
वैशाखे पुष्पलवणं त्यक्त्वा गोदो नृपो भवेत् ।   
गोदो मासोपवासी च भीमव्रतकरो हरिः ॥२॥   
आषाढादिचतुर्मासं प्रातःस्नायी च विष्णुगः ।   
माघे मास्यथ चैत्रे वा गुडधेनुप्रदो भवेत् ॥३॥   
गुडव्रतस्तृतीयायां गौरीशः स्यान्महाव्रती ।   
मार्गशीर्षादिमासेषु नक्तकृद्विष्णुलोकभाक् ॥४॥   
एकभक्तव्रती तद्वद्द्वादशीव्रतकं पृथक् ।   
फलव्रती चतुर्मासं फलं त्यक्त्वा प्रदापयेत् ॥५॥   
श्रावणादिचतुर्मासं व्रतैः सर्वं लभेद्व्रती ।   
आषाढस्य सिते पक्षे एकादश्यामुपोषितः ॥६॥   
चातुर्मास्यव्रतानां तु कुर्वीत परिकल्पनम् ।   
आषाढ्यां चाथ[[226]](#footnote-227) सङ्क्रान्तौ कर्कटस्य हरिं यजेत् ॥७॥   
इदं व्रतं मया देव गृहीतं पुरतस्तव ।

निर्विघ्नां सिद्धिमायातु प्रसन्ने त्वयि केशव ॥८॥   
गृहीतेऽस्मिन् व्रते देव यद्यपूर्णे म्रिये ह्यहम् ।   
तन्मे भवतु सम्पूर्णं त्वत्प्रसादाज्जनार्दन ॥९॥   
मांसादि[[227]](#footnote-228) त्यक्त्वा विप्रः स्यात्तैलत्यागी हरिं यजेत् ।   
एकान्तरोपवासी च त्रिरात्री[[228]](#footnote-229) विष्णुलोकभाक् ॥१०॥   
चान्द्रायणी विष्णुलोकी मौनी स्यान्मुक्तिभाजनम् ।   
प्राजापत्यव्रती स्वर्गी सक्तुयावकभक्षकः ॥११॥   
दुग्धाद्याहारवान्स्वर्गी पञ्चगव्याम्बुभुक्तथा ।   
शाकमूलफलाहारी नरो विष्णुपुरीं व्रजेत् ॥१२॥   
मांसवर्जी यवाहारो रसवर्जी हरिं व्रजेत् ।   
कौमुदव्रतमाख्यास्ये आश्विने समुपोषितः ॥१३॥   
द्वादश्यां पूजयेद्विष्णुं प्रलिप्याब्जोत्पलादिभिः ।   
घृतेन तिलतैलेन दीपनैवेद्यमर्पयेत् ॥१४॥   
ओं नमो वासुदेवाय मालत्या मालया यजेत् ।   
धर्मकामार्थमोक्षांश्च प्राप्नुयात्कौमुदव्रती ॥१५॥   
सर्वं लभेद्धरिं प्रार्च्य मासोपवासकव्रती ॥१६॥

इत्याग्नेये महापुराणे मासव्रतकथनं नामाष्टनवत्यधिकशततमोऽध्यायः ॥

अथ नवनवत्यधिकशततमोऽध्यायः ।

**नानाव्रतानि ।**अग्निरुवाच ।  
ऋतुव्रतान्यहं वक्ष्ये भुक्तिमुक्तिप्रदानि ते ।   
इन्धनानि तु यो दद्याद्वर्षादिचतुरो ह्यृतून् ॥१॥   
घृतधेनुप्रदश्चान्ते ब्राह्मणोऽग्निव्रती भवेत् ।   
कृत्वा मौनं तु सन्ध्यायां मासान्ते घृतकुम्भदः ॥२॥   
तिलघण्टावस्त्रदाता सुखी[[229]](#footnote-230) सारस्वतव्रती ।   
पञ्चामृतेन स्नपनं कृत्वाब्दं धेनुदो नृपः ॥३॥   
एकादश्यां तु नक्ताशी चैत्रे भक्तं निवेदयेत् ।   
हैमं विष्णोः पदं याति मासान्ते विष्णुसद्व्रती ॥४॥   
पायसाशी गोयुगदः श्रीभाग्देवीव्रती भवेत् ।   
निवेद्य पितृदेवेभ्यो यो भुङ्क्ते स भवेन्नृपः ॥५॥   
वर्षव्रतानि चोक्तानि सङ्क्रान्तिव्रतकं वदे ।   
सङ्क्रान्तौ स्वर्गलोकी स्याद्रात्रिजागरणान्नरः ॥६॥   
अमावास्यां तु सङ्क्रान्तौ शिवार्कयजनात्तथा ।   
उत्तरे त्वयने चेज्यः प्रातःस्नानेन केशवम् ॥७॥

द्वात्रिंशत्पलमानेन सर्वपापैः प्रमुच्यते ।   
घृतक्षीरादिनास्नाप्य प्राप्नोति विषुवादिषु ॥८॥   
स्त्रीणामुमाव्रतं श्रीदं तृतीयास्वष्टमीषु च ।   
गौरीं महेश्वरं चापि यजेत् सौभाग्यमाप्नुयात् ॥९॥   
उमामहेश्वरौ प्रार्च्य अवियोगादि चाप्नुयात् ।   
मूलव्रतकरी स्त्री च उमेशव्रतकारिणी ॥१०॥   
सूर्यभक्ता तु या नारी ध्रुवं सा पुरुषो भवेत् ॥११॥

इत्याग्नेये महापुराणे नानाव्रतवर्णनण् नाम नवनवत्यधिकशततमोऽध्यायः ॥

अथ द्विशततमोऽध्यायः ।

**दीपदानव्रतम् ।**अग्निरुवाच ।  
दीपदानव्रतं वक्ष्ये भुक्तिमुक्तिप्रदायकम् ।   
देवद्विजातिकगृहे दीपदोऽब्दं स सर्वभाक् ॥१॥   
चतुर्मासे(सं) विष्णुलोकी कार्तिके स्वर्गलोक्यपि ।   
दीपदानात्परं नास्ति न भूतं न भविष्यति ॥२॥   
दीपेनायुश्च चक्षुष्मान्दीपाल्लक्ष्मीसुतादिकम् ।   
सौभाग्यं दीपदः प्राप्य स्वर्गलोके महीयते ॥३॥   
विदर्भराजदुहिता ललिता दीपदान[[230]](#footnote-231)भाक् ।   
चारुधर्मक्ष्मापपत्नी शतभार्यादिकाभवत् ॥४॥   
ददौ दीपसहस्रं सा विष्णोरायतने सती ।   
पृष्टा सा दीपमाहात्म्यं सपत्नीभ्य उवाच ह ॥५॥   
ललितोवाच ।  
सौवीरराजस्य पुरा मैत्रेयोऽभूत्पुरोहितः ।   
तेन चायतनं विष्णोः कारितं देविकातटे ॥६॥   
कार्तिके दीपकस्तेन दत्तः संप्रेरितो मया ।   
वक्त्रप्रान्तेन नश्यन्त्या मार्जारस्य तदा भयात् ॥७॥   
निर्वाणवान्प्रदीप्तोऽभूद्वर्त्या मूषिकया तदा ।   
मृता राजात्मजा जाता राजपत्नी शताधिका ॥८॥   
असङ्कल्पितमप्यस्य प्रेरणं यत्कृतं मया ।   
विष्ण्वायतनदीपस्य तस्येदं भुज्यते फलम् ॥९॥   
जातिस्मरा ह्यतो दीपान्प्रयच्छामि त्वहर्निशम् ।   
एकादश्यां दीपदो वै विमाने दिवि मोदते ॥१०॥   
जायते दीपहर्ता तु मूको वा जड एव च ।   
अन्धे तमसि दुष्पारे नरके पतते किल ॥११॥   
विक्रोशमानांश्च नरान्यमकिङ्कर आह तान् ।   
विलापैरलमत्रापि किं वो विलपिते फलम् ॥१२॥   
यदा प्रमादिभिः पूर्वमत्यन्तसमुपेक्षितः ।   
जन्तुर्जन्मसहस्रेभ्यो ह्येकस्मिन्मानुषो यदि ॥१३॥   
तत्राप्यतिविमूढात्मा किं भोगानभिधावति ।   
स्वहितं[[231]](#footnote-232) विषयास्वादैः क्रन्दनं तदिहागतम् ॥१४॥

भुज्यते च कृतं पूर्वमेतत्किं वो न चिन्तितम् ।   
परस्त्रीषु कुचाभ्यङ्गं[[232]](#footnote-233) प्रीतये दुःखदं हि वः ॥१५॥   
मुहूर्तविषयास्वादोऽनेककोट्यव्ददुःखदः ।   
परस्त्रीहारि यद्गीतं हा मातः किं विलप्यते ॥१६॥   
कोऽतिभारो हरेर्नाम्नि जिह्वया परिकीर्तने ।   
वर्तितैलेऽल्पमूल्येऽपि यदग्निर्लभ्यते सदा ॥१७॥   
दानाशक्तैर्हरेर्दीपो हृतस्तद्वोऽस्ति दुःखदम् ।   
इदानीं किं विलापेन सहध्वं यदुपागतम् ॥१८॥   
अग्निरुवाच ।  
ललितोक्तं च ताः श्रुत्वा दीपदानाद्दिवं ययुः ।   
तस्माद्दीपप्रदानेन व्रतानामधिकं फलम् ॥१९॥

इत्याग्नेये महापुराणे दीपदानव्रतवर्णनं नाम द्विशततमोऽध्यायः ॥

1. त्यक्त्वा [↑](#footnote-ref-2)
2. उत्पक्षको मुनिर्ज्ञानं तथा चैव [↑](#footnote-ref-3)
3. कयानं वृक्षमूलानि कुबेर [↑](#footnote-ref-4)
4. सन्नमुसले [↑](#footnote-ref-5)
5. खञ्जकः [↑](#footnote-ref-6)
6. षड्भिश्च [↑](#footnote-ref-7)
7. मरीचोऽत्रि [↑](#footnote-ref-8)
8. तत्त्वाश्री [↑](#footnote-ref-9)
9. वौषधिभावे [↑](#footnote-ref-10)
10. माघस्य [↑](#footnote-ref-11)
11. अहं ज्योतिरनाध्यायशिष्यत्वं क्रतुब [↑](#footnote-ref-12)
12. सामवाणार्तनि [↑](#footnote-ref-13)
13. यवाद्यैस्तु [↑](#footnote-ref-14)
14. चैवानुमान्य च [↑](#footnote-ref-15)
15. ब्रूयु [↑](#footnote-ref-16)
16. ददत् [↑](#footnote-ref-17)
17. प्रीत्या [↑](#footnote-ref-18)
18. अर्घार्थमभि [↑](#footnote-ref-19)
19. क्षीरषष्टिकम् [↑](#footnote-ref-20)
20. दुष्टः [↑](#footnote-ref-21)
21. दत्तो यत्नेन पूजयिष्यथ [↑](#footnote-ref-22)
22. चौरहस्त [↑](#footnote-ref-23)
23. कूटस्थैः पञ्चभिर्ग्रामैः सद्योगश्च तथापरे [↑](#footnote-ref-24)
24. शेषान्ये ग्रन्थविस्तराः [↑](#footnote-ref-25)
25. नान्योपायमघापहम् [↑](#footnote-ref-26)
26. व्यवहारस्तु [↑](#footnote-ref-27)
27. उक्थश्च [↑](#footnote-ref-28)
28. क्पानमाज्येन यपसा निशि [↑](#footnote-ref-29)
29. मुष्टं च [↑](#footnote-ref-30)
30. न्पूज्य पृष्टास्ततो ददेत् [↑](#footnote-ref-31)
31. पुत्रान्स्वराज्य [↑](#footnote-ref-32)
32. षणातिचारेषु [↑](#footnote-ref-33)
33. श्येनास्थिलक्षसं [↑](#footnote-ref-34)
34. रक्तभूमौ [↑](#footnote-ref-35)
35. हरेत् [↑](#footnote-ref-36)
36. खण्डस्य [↑](#footnote-ref-37)
37. यस्य चोपपति [↑](#footnote-ref-38)
38. चौरदाम्भिक [↑](#footnote-ref-39)
39. त्याद्य [↑](#footnote-ref-40)
40. मांसं क्रव्यभुजस्तथा [↑](#footnote-ref-41)
41. शेलुं [↑](#footnote-ref-42)
42. रागखाण्डवचूकादी [↑](#footnote-ref-43)
43. वीरवध्यासनं [↑](#footnote-ref-44)
44. संयोगाश्चैव [↑](#footnote-ref-45)
45. ब्रह्मोज्ञं वे [↑](#footnote-ref-46)
46. रजकाश्मयो [↑](#footnote-ref-47)
47. परिवृत्ता अनु [↑](#footnote-ref-48)
48. सर्वाकारायधाकारो [↑](#footnote-ref-49)
49. महामन्त्र [↑](#footnote-ref-50)
50. हिंस्रौषधीनां स्रीजी [↑](#footnote-ref-51)
51. क्रियालम्बन [↑](#footnote-ref-52)
52. कौशाढ्यं वामन [↑](#footnote-ref-53)
53. ब्राह्म्यं [↑](#footnote-ref-54)
54. प्राणे दातारम [↑](#footnote-ref-55)
55. यामौ [↑](#footnote-ref-56)
56. वामने [↑](#footnote-ref-57)
57. पावकं [↑](#footnote-ref-58)
58. बन्धेन [↑](#footnote-ref-59)
59. स्तेयो [↑](#footnote-ref-60)
60. चान्द्रायणं वा [↑](#footnote-ref-61)
61. वार्ष मण्डूक / वार्षमन्त्रक [↑](#footnote-ref-62)
62. व्रतस्थिताम् [↑](#footnote-ref-63)
63. सर्वादीनां [↑](#footnote-ref-64)
64. वेणुवर्मा [↑](#footnote-ref-65)
65. गणान्न [↑](#footnote-ref-66)
66. लाजाश्चैव [↑](#footnote-ref-67)
67. महापापोपपापानां [↑](#footnote-ref-68)
68. याजनाध्ययनादौ वा न तु / याजनाध्यापनादीनामनु याना [↑](#footnote-ref-69)
69. प्रयस्ये [↑](#footnote-ref-70)
70. श्रेष्ठसंभाषणादिकम् [↑](#footnote-ref-71)
71. नानाश्वोष्ट्रैर्व [↑](#footnote-ref-72)
72. अवगुह्य च [↑](#footnote-ref-73)
73. स्पर्श [↑](#footnote-ref-74)
74. म्लेञ्च्छैः कृता / म्लेच्छैर्हृता [↑](#footnote-ref-75)
75. पतनीयं [↑](#footnote-ref-76)
76. तथास्पृश्य च [↑](#footnote-ref-77)
77. नावं स्पृष्ट्वास्थि [↑](#footnote-ref-78)
78. विविक्तः [↑](#footnote-ref-79)
79. घृतस्नानेन [↑](#footnote-ref-80)
80. कृच्छ्राज्जाप्याच्च कामतः [↑](#footnote-ref-81)
81. मण्डलं [↑](#footnote-ref-82)
82. एकभक्तं त्र्यहा [↑](#footnote-ref-83)
83. पाक्षं [↑](#footnote-ref-84)
84. ब्रह्मकृच्छ्रं [↑](#footnote-ref-85)
85. गतिं [↑](#footnote-ref-86)
86. विष्णुः शुद्धमनः स्वयम् [↑](#footnote-ref-87)
87. कर्तृभूतोऽसौ [↑](#footnote-ref-88)
88. त्यस्मिंस्त्रिधाकारे [↑](#footnote-ref-89)
89. अकार्ष [↑](#footnote-ref-90)
90. स्वप्ने यातु [↑](#footnote-ref-91)
91. मानसम् [↑](#footnote-ref-92)
92. सञ्चितं [↑](#footnote-ref-93)
93. कृतं वा पापमर्थार्थं कृतं वा पापमन्नार्थं [↑](#footnote-ref-94)
94. वा बन्धैर्वा [↑](#footnote-ref-95)
95. धनैर्वापि वियोजितः [↑](#footnote-ref-96)
96. कृच्छ्रचारी [↑](#footnote-ref-97)
97. त्रिवार्षिके [↑](#footnote-ref-98)
98. शूद्रे [↑](#footnote-ref-99)
99. संयुतः [↑](#footnote-ref-100)
100. चरेदेकं व्रतं च यत् [↑](#footnote-ref-101)
101. तत्र निर्दिशेत् [↑](#footnote-ref-102)
102. योजिते [↑](#footnote-ref-103)
103. न सेव्यान्यपि [↑](#footnote-ref-104)
104. त्रिवर्णस्य [↑](#footnote-ref-105)
105. तप्ता ह्यपः [↑](#footnote-ref-106)
106. बालवासा [↑](#footnote-ref-107)
107. कण्टककीटास्थि [↑](#footnote-ref-108)
108. शवोदकं गृहीत्वा तु [↑](#footnote-ref-109)
109. शिशुकं [↑](#footnote-ref-110)
110. यानशय्यासनस्य च [↑](#footnote-ref-111)
111. परि [↑](#footnote-ref-112)
112. आचार्यस्य स्नुषां चैव [↑](#footnote-ref-113)
113. वृषलीसेवनाद् [↑](#footnote-ref-114)
114. व्याधीं [↑](#footnote-ref-115)
115. देवाश्रया [↑](#footnote-ref-116)
116. प्रायश्चित्तमशेषतः [↑](#footnote-ref-117)
117. द्विगुणां [↑](#footnote-ref-118)
118. प्रेक्ष्य [↑](#footnote-ref-119)
119. स्पृशेच्चैव तु [↑](#footnote-ref-120)
120. विप्रघ्नं [↑](#footnote-ref-121)
121. मन्त्रद्रव्यादि चाभ्यासे [↑](#footnote-ref-122)
122. पुनर्यजेत् [↑](#footnote-ref-123)
123. शतं होमो वभवसौ [↑](#footnote-ref-124)
124. काष्ठैरात्राञ्जसं [↑](#footnote-ref-125)
125. द्वादशस्तोत्रमाला / द्वादशार्णं तु माला [↑](#footnote-ref-126)
126. सर्व [↑](#footnote-ref-127)
127. प्रवृत्तैस्तु निवृत्तैस्तु भुज्य [↑](#footnote-ref-128)
128. शतस्वर्णादिपानानि धान्यानि [↑](#footnote-ref-129)
129. मन्वादिलग्नके [↑](#footnote-ref-130)
130. मूर्तस्थूलो [↑](#footnote-ref-131)
131. राज्यव्रतादि [↑](#footnote-ref-132)
132. माषं [↑](#footnote-ref-133)
133. दुष्यन्ति [↑](#footnote-ref-134)
134. स्वप्नाक्ष [↑](#footnote-ref-135)
135. शाम्बं मत्स्य [↑](#footnote-ref-136)
136. स्विन्नं धान्यं [↑](#footnote-ref-137)
137. त्र्यहमन्नं च [↑](#footnote-ref-138)
138. चान्द्रायणं [↑](#footnote-ref-139)
139. स्यमावास्याम [↑](#footnote-ref-140)
140. नीत्वा [↑](#footnote-ref-141)
141. ब्रह्मलोक [↑](#footnote-ref-142)
142. यश्च षष्ठान्नका [↑](#footnote-ref-143)
143. कन्यागर्भे [↑](#footnote-ref-144)
144. द्वैतं [↑](#footnote-ref-145)
145. महादोषं [↑](#footnote-ref-146)
146. संयति / संपदि [↑](#footnote-ref-147)
147. न रजो व्रतहं [↑](#footnote-ref-148)
148. च न चोज्झति [↑](#footnote-ref-149)
149. सिद्धये [↑](#footnote-ref-150)
150. एव वा [↑](#footnote-ref-151)
151. पात्रं च मुद्रां च मुद्रिकाद्रवमा [↑](#footnote-ref-152)
152. दण्डकमण्डलुम् [↑](#footnote-ref-153)
153. कृत्वा [↑](#footnote-ref-154)
154. भासा सि [↑](#footnote-ref-155)
155. श्रीं [↑](#footnote-ref-156)
156. द्वितीयके [↑](#footnote-ref-157)
157. ऊर्जव्रतं [↑](#footnote-ref-158)
158. षण्मासात्पार [↑](#footnote-ref-159)
159. मूलागौरी [↑](#footnote-ref-160)
160. हेमफलार्थिभिः [↑](#footnote-ref-161)
161. देव्यै [↑](#footnote-ref-162)
162. भद्राये [↑](#footnote-ref-163)
163. वेदार्थतत्त्वज्ञं रूपिण्यै [↑](#footnote-ref-164)
164. चान्तकाला [↑](#footnote-ref-165)
165. च तथालक [↑](#footnote-ref-166)
166. सितकेशाय दोहयेत् [↑](#footnote-ref-167)
167. जीवकम् [↑](#footnote-ref-168)
168. पञ्चराजेक्षु [↑](#footnote-ref-169)
169. पूजयेच्चापि कुम्भकम् [↑](#footnote-ref-170)
170. कूपोदकं [↑](#footnote-ref-171)
171. कुशासनम् [↑](#footnote-ref-172)
172. तर्पणं [↑](#footnote-ref-173)
173. उमामहेश्वरो हैमो [↑](#footnote-ref-174)
174. अलङ्काराणि सर्वाणि [↑](#footnote-ref-175)
175. दमनस्य तृतीया च चैत्रे [↑](#footnote-ref-176)
176. मद्राक्षे [↑](#footnote-ref-177)
177. यजेद्गुरुम् [↑](#footnote-ref-178)
178. वर्ष निर्वि [↑](#footnote-ref-179)
179. व्रतमाख्यास्ये [↑](#footnote-ref-180)
180. सर्वसौख्यप्रदायकः [↑](#footnote-ref-181)
181. मात्मविद्या [↑](#footnote-ref-182)
182. मासे कुजे [↑](#footnote-ref-183)
183. कृष्णे [↑](#footnote-ref-184)
184. घृतसर्पिषा [↑](#footnote-ref-185)
185. रोग्यसन्मतिं [↑](#footnote-ref-186)
186. ब्रह्म्यादि [↑](#footnote-ref-187)
187. विधुं [↑](#footnote-ref-188)
188. गोमयं क्षौद्रं [↑](#footnote-ref-189)
189. शर्कराज्यभुक् [↑](#footnote-ref-190)
190. सुशान्ति [↑](#footnote-ref-191)
191. भुक्तं [↑](#footnote-ref-192)
192. महाकौशिकमाश्रये [↑](#footnote-ref-193)
193. द्वादश्यां पारणे कृते [↑](#footnote-ref-194)
194. कोटिकोटिफलप्रदा [↑](#footnote-ref-195)
195. नैव द्वादशिको भवेत् [↑](#footnote-ref-196)
196. विप्रेभ्यस्तिलहोमो [↑](#footnote-ref-197)
197. षट्कुलं द्वादशीव्रतम् [↑](#footnote-ref-198)
198. आषाढर्क्षेषु [↑](#footnote-ref-199)
199. समायुक्ता [↑](#footnote-ref-200)
200. द्वादशद्वादशी [↑](#footnote-ref-201)
201. जनकायेति [↑](#footnote-ref-202)
202. हरिं [↑](#footnote-ref-203)
203. हुताहुतिः [↑](#footnote-ref-204)
204. नाद्येश्वरं [↑](#footnote-ref-205)
205. चीनं [↑](#footnote-ref-206)
206. ज्येष्ठदिने [↑](#footnote-ref-207)
207. भोजयेत् [↑](#footnote-ref-208)
208. अनन्तसूत्राय [↑](#footnote-ref-209)
209. विद्यान्नस्वर्ग [↑](#footnote-ref-210)
210. करं [↑](#footnote-ref-211)
211. पूज्य [↑](#footnote-ref-212)
212. करावब्दाने [↑](#footnote-ref-213)
213. पदमीप्सितम् / परमेश्वर [↑](#footnote-ref-214)
214. दद्याद्विसर्जनादू [↑](#footnote-ref-215)
215. एकभुक्तिगणेश्वरम् [↑](#footnote-ref-216)
216. नवम्यां चादिमे प [↑](#footnote-ref-217)
217. शतं [↑](#footnote-ref-218)
218. विधिरब्रवीत् [↑](#footnote-ref-219)
219. भगवते [↑](#footnote-ref-220)
220. कार्तिक्यां पार [↑](#footnote-ref-221)
221. दश संप्रार्थ [↑](#footnote-ref-222)
222. त्रिरात्रशतक [↑](#footnote-ref-223)
223. स्रजां [↑](#footnote-ref-224)
224. भास्करोऽन्नदः [↑](#footnote-ref-225)
225. सुखी [↑](#footnote-ref-226)
226. वृष संक्रान्तौ [↑](#footnote-ref-227)
227. मांसत्यागी तु विप्र [↑](#footnote-ref-228)
228. त्रिरात्रं [↑](#footnote-ref-229)
229. सुधीः [↑](#footnote-ref-230)
230. दीपदार्थभा [↑](#footnote-ref-231)
231. हसितं [↑](#footnote-ref-232)
232. कुचाद्यङ्गं [↑](#footnote-ref-233)