अथैकाधिकद्विशततमोऽध्यायः ।

**नवव्यूहार्चनम् ।**अग्निरुवाच ।  
नवव्यूहार्चनं वक्ष्ये नारदाय हरीरितम् ।   
मण्डलेऽब्जेऽर्चयेन्मध्ये अवीजं वासुदेवकम् ॥१॥   
आबीज च सङ्कर्षणं प्रद्युम्नं च दक्षिणे ।   
अः अनुरुद्धं नैर्ऋते ओं नारायणमप्सु च ॥२॥   
तत्सद्ब्रह्माणमनिले ह्रूं[[1]](#footnote-2) विष्णुं क्षौं नृसिंहकम् ।   
उत्तरे भूर्वराहं च ईशे द्वारि च[[2]](#footnote-3) पश्चिमे ॥३॥   
कं टं सं शं गरुत्मन्तं पूर्ववक्त्रं[[3]](#footnote-4) च दक्षिणे ।   
खं छं वं हुं[[4]](#footnote-5) फडिति च खं ठं फं शं गदां विधौ ॥४॥   
बं णं मं क्षं कोणेशञ्च घं दं[[5]](#footnote-6) भं हं श्रियं यजेत् ।   
दक्षिणे चोत्तरे पुष्टिं गं डं बं शं स्वबीजकम् ॥५॥   
पीठस्य पश्चिमे धं वं वनमालां च पश्चिमे ।   
श्रीवत्सं चैव सं हं लं छं तं यं कौस्तुभं जले ॥६॥   
दशमाङ्ग[[6]](#footnote-7)क्रमाद्विष्णोर्नमोऽनन्तमधोऽर्चयेत् ।   
दशाङ्गादिमहेन्द्रादीन्पूर्वादौ चतुरो घटान् ॥७॥   
तोरणानि वितानं च अग्न्यनिलेन्दुवीजकैः ।   
मण्डलानि क्रमाद्ध्यात्वा तनुं[[7]](#footnote-8) वन्द्य ततः प्लवेत् ॥८॥   
अम्बरस्थं[[8]](#footnote-9) ततो ध्यात्वा सूक्ष्मरूपमथात्मनः ।   
सितामृते निमग्नं च चन्द्रबिम्बात् स्रुतेन च ॥९॥   
तदेव चात्मनो बीजममृतं प्लवसंस्कृतम् ।   
उत्पद्यमानं पुरुषमात्मानमुपकल्पयेत् ॥१०॥   
उत्पन्नोऽस्मि स्वयं विष्णुर्बीजं द्वादशकं न्यसेत् ।   
हृच्छिरस्तु शिखा चैव कवचं चास्त्रमेव च ॥११॥   
वक्षोमूर्धशिखापृष्ठलोचनेषु न्यसेत्पुनः ।   
अस्त्रं करद्वये न्यस्य ततो दिव्यतनुर्भवेत् ॥१२॥

यथात्मनि तथा देवे शिष्यदेहे न्यसेत्तथा ।   
अनिर्माल्या स्मृता पूजा यद्धरेः पूजनं हृदि ॥१३॥   
सनिर्माल्या मण्डलादौ बद्धनेत्राश्च शिष्यकाः ।   
पुष्पं क्षिपेयुर्यन्मूर्त्तौ तस्य तन्नाम कारयेत् ॥१४॥   
निवेश्य वामतः शिष्यांस्तिलव्रीहिघृतं हुनेत् ।   
शतमष्टोत्तरं हुत्वा सहस्रं कायशुद्धये[[9]](#footnote-10) ॥१५॥   
नवव्यूहस्य मूर्तीनामङ्गानां च शताधिकम् ।   
पूर्णान्दत्त्वा दीक्षयेत्तान्गुरुः पूज्यश्च तैर्धनैः ॥१६॥

इत्याग्नेये महापुराणे नवव्यूहार्चनं नामैकाधिकद्विशततमोऽध्यायः ॥ ॥

अथ द्व्यधिकद्विशततमोऽध्यायः ।

**पुष्पाध्यायकथनम् ।**अग्निरुवाच ।  
पुष्पगन्धधूपदीपनैवेद्यैस्तुष्यते हरिः ।   
पुष्पाणि देवयोग्यानि ह्ययोग्यानि वदामि ते ॥१॥   
पुष्पं श्रेष्ठं मालती च तमालो भुक्तिमुक्तिमान् ।   
मल्लिका सर्वपापघ्नी यूथिका विष्णुलोकदा ॥२॥   
अतिमुक्तमयं तद्वत्पाटला विष्णुलोकदा ।   
करवीरैर्विष्णुलोकी जवापुष्पैश्च पुण्यवान् ॥३॥   
पावन्ती[[10]](#footnote-11)कुब्जकाद्यैश्च तगरैर्विष्णुलोकभाक् ।   
कर्णिकारैर्विष्णुलोकः कुरुण्ठैः[[11]](#footnote-12) पापनाशनम् ॥४॥   
पद्मैश्च केतकीभिश्च कुन्दपुष्पैः परा गतिः ।   
बाणपुष्पैर्वर्वराभिः कृष्णाभिर्हरिलोकभाक् ॥५॥   
अशोकैस्तिलकैस्तद्वदाटरूषभवैस्तथा ।   
मुक्तिभागी बिल्वपत्रैः शमीपत्रैः परा गतिः ॥६॥   
विष्णुलोकी भृङ्गराजैस्तमालस्य दलैस्तथा ।   
तुलसी कृष्णगौराख्या कल्हारोत्पलकानि च ॥७॥   
पद्मं कोकनदं पुण्यं शताब्जमालया हरिः ।   
नीपार्जुनकदम्बैश्च बकुलैश्च सुगन्धिभिः ॥८॥   
किंशुकैर्मुनिपुष्पैस्तु गोकर्णैर्नागकर्णकैः ।   
सन्ध्यापुष्पैर्बिल्वतकै रञ्जनीकेतकीभवैः ॥९॥   
कुष्माण्डतिमिरोत्थैश्च कुशकाशशरोद्भवैः[[12]](#footnote-13) ।   
द्यूतादिभिर्मरुवकैः[[13]](#footnote-14) पत्रैरन्यैः सुगन्धकैः ॥१०॥   
भुक्तिर्मुक्तिः पापहानिर्भक्त्या सर्वैस्तु तुष्यति ।   
स्वर्णलक्षाधिकं पुष्पं माला कोटिगुणाधिका ॥११॥   
स्ववनेऽन्यवने पुष्पैस्त्रिगुणं वनजैः[[14]](#footnote-15) फलम् ।   
विशीर्णैर्नार्चयेद्विष्णुं नाधिकाङ्गैर्न मोटितैः ॥१२॥   
काञ्चनारैस्तथोन्मत्तैर्गिरिकर्णिकया तथा ।

कुटजैः शाल्मलीयैश्च शिरीषैर्न्नरकादिकम् ॥१३॥   
सुगन्धैर्ब्रह्मपद्मैश्च पुष्पैर्नीलोत्पलैर्हरिः ।   
अर्कमन्दारधुस्तूरकुसुमैरर्च्यते हरः ॥१४॥   
कुटजैः कर्कटीपुष्पैः केतकीं न शिवे ददेत् ।   
कुष्माण्डनिम्बसम्भूतं पैशाचं गन्धवर्जितम् ॥१५॥   
अहिंसा इन्द्रियजयः क्षान्तिर्ज्ञानं दया श्रुतम् ।   
भावाष्टपुष्पैः सम्पूज्य देवान्स्याद्भुक्तिमुक्तिभाक् ॥१६॥   
अहिंसा प्रथमं पुष्पं पुष्पमिन्द्रियनिग्रहः ।   
सर्वपुष्पं दया भूते पुष्पं शान्तिर्विशिष्यते ॥१७॥   
शमः पुष्पं तपः पुष्पं ध्यानं पुष्पं च सप्तमम् ।   
सत्यं चैवाष्टमं पुष्पमेतैस्तुष्यति केशवः ॥१८॥   
एतैरेवाष्टभिः पुष्पैस्तुष्यत्येवार्चितो हरिः ।   
पुष्पान्तराणि सन्त्यत्र बाह्यानि मनुजोत्तम ॥१९॥   
भक्त्या दयान्वितैर्विष्णुः पूजितः परितुष्यति ।   
वारुणं सलिलं[[15]](#footnote-16) पुष्पं सौम्यं घृतपयोदधि ॥२०॥   
प्राजापत्यं तथान्नादि आग्नेयं धूपदीपकम् ।   
फलपुष्पादिकं चैव वानस्पत्यं तु पञ्चमम् ॥२१॥   
पार्थिवं कुशमूलाद्यं वायव्यं गन्धचन्दनम् ।

श्रद्धाख्यं विष्णुपुष्पं च सर्वदा चाष्टपुष्पिका ॥२२॥   
आसनं मूर्तिपञ्चाङ्गं विष्णुर्वा चाष्टपुष्पिकाः ।   
विष्णोस्तु वासुदेवाद्यैरीशानाद्यैः शिवस्य वा ॥२३॥

इत्याग्नेये महापुराणे पुष्पवर्गवर्णनं नाम द्व्यधिकद्विशततमोऽध्यायः ॥

अथ त्र्यधिकद्विशततमो ऽध्यायः ।

**नरकस्वरूपम् ।**अग्निरुवाच ।  
पुष्पाद्यैः पूजनाद्विष्णोर्न याति नरकान्वदे ।   
आयुषोऽन्ते नरः प्राणैरनिच्छन्नपि मुच्यते ॥१॥   
जलमग्निर्विषं शस्त्रं क्षुद्व्याधिः पतनं गिरेः ।   
निमित्तं किञ्चिदासाद्य देही प्राणैर्विमुच्यते ॥२॥   
अन्यच्छरीरमादत्ते यातनीयं स्वकर्मभिः ।   
भुङ्क्तेऽथ पापकृद्दुःखं सुखं धर्माय सङ्गतः ॥३॥   
नीयते यमदूतैस्तु यमं प्राणिभयङ्करैः ।   
कुपथे दक्षिणद्वारि धार्मिकः पश्चिमादिभिः ॥४॥   
यमाज्ञप्तैः किङ्करैस्तु पात्यते नरकेषु च ।

स्वर्गे तु नीयते धर्माद् वसिष्ठाद्युक्तिसंश्रयात् ॥५॥   
गोघाती तु महावीच्यां[[16]](#footnote-17) वर्षलक्षन्तु पीड्यते ।   
ताम्रकुम्भे महादीप्ते ब्रह्महा[[17]](#footnote-18) भूमिहारकः ॥६॥   
महाप्रलयकं यावद्रौरवे पीड्यते शनैः ।   
स्त्रीबालवृद्धहन्ता तु यावदिन्द्राश्चतुर्दश ॥७॥   
महारौरवके रौद्रे गृहक्षेत्रादिदीपकः ।   
दह्यते कल्पमेकं स चौरस्तामिस्रके पतेत् ॥८॥   
नैककल्पं तु शूलाद्यैर्भिद्यते यमकिङ्करैः ।   
महातामिस्रके सर्प[[18]](#footnote-19)जलौकाद्यैश्च पीड्यते ॥९॥   
यावद्भूमिर्मातृहाद्या असिपत्रवनेऽसिभिः ।   
नैककल्पन्तु नरके करम्भवालुकासु च ॥१०॥   
येन दग्धो जनस्तत्र दह्यते वालुकादिभिः ।   
काकोले कृमिविष्ठाशी एकाकी मिष्टभोजनः ॥११॥   
कुट्टले मूत्ररक्ताशी पञ्चयज्ञक्रियोज्झितः ।   
सुदुर्गन्धे रक्तभोजी भवेच्चाभक्ष्यभक्षकः ॥१२॥   
तैलपाके तु तिलवत् पीड्यते परपीडकः ।   
तैलपाके तु पच्येत शरणागतघातकः ॥१३॥   
निरुच्छ्वासे दाननाशी रसविक्रयकोऽध्वरे ।   
नाम्ना वज्रकटाहे[[19]](#footnote-20) महापाते तदाऽनृती ॥१४॥   
महाज्वाले पापबुद्धिः क्रकचेऽगम्यगामिनः ।   
सङ्करी गुडपाके च प्रतुदेत् परमर्मकृत् ॥१५॥

क्षारह्रदे[[20]](#footnote-21) प्राणिहन्ता[[21]](#footnote-22) क्षुरधारे च भूमिहृत् ।   
अम्बरीषे गोस्वर्णहृद्द्रुमच्छिद्वज्रशस्त्रके ॥१६॥   
मधुहर्ता परीतापे कालसूत्रे परार्थहृत्[[22]](#footnote-23) ।   
कश्मलेऽत्यन्तमांसाशी उग्रगन्धे[[23]](#footnote-24) ह्यपिण्डदः ॥१७॥   
दुर्धरे ह्युत्कोचभक्षी बन्दिग्राहरता[[24]](#footnote-25)श्च ये ।   
मञ्जूषे[[25]](#footnote-26) नरके लोहे ऽप्रतिष्ठे श्रुतिनिन्दकः ॥१८॥   
पूतिवक्त्रे[[26]](#footnote-27) कूटसाक्षी परिलुण्ठेद्धनापहा ।   
बालस्त्रीवृद्धघाती च कराले ब्राह्मणार्तकृत् ॥१९॥   
विलेपे मद्यपो विप्रो महाप्रेते तु भेदिनः।   
तथाक्रम्य पारदारान् ज्वलन्तीमायसीं शिलाम् ॥२०॥   
शाल्मलाख्ये तमालिङ्गेन्नारी बहुनरङ्गमा ।   
आस्फोटजिह्वोद्धरणं स्त्रीक्षणान्नेत्रभेदनम् ॥२१॥   
अङ्गारराशौ क्षिप्यन्ते मातृपुत्र्यादिगामिनः ।   
चौराः क्षुरैश्च भिद्यन्ते स्वमांसाशी च मांसभुक् ॥२२॥   
मासोपवासकर्ता वै न याति नरकं नरः ।   
एकादशीव्रतकरो भीष्मपञ्चकसद् व्रती ॥२३॥

इत्याग्नेये महापुराणे नरकस्वरूपवर्णनं नाम त्र्यधिकद्विशततमोऽध्यायः ॥

अथ चतुरधिकद्विशततमो ऽध्यायः ।

**मासोपवासव्रतम् ।**अग्निरुवाच ।  
व्रतं मासोपवासं[[27]](#footnote-28) च सर्वोत्कृष्टं वदामि ते ।   
कृत्वा तु वैष्णवं यज्ञं गुरोराज्ञामवाप्य च ॥१॥   
कृच्छ्राद्यैः स्वबलं बुद्ध्वा कुर्यान्मासोपवासकम् ।   
वानप्रस्थो यतिर्वाथ नारी वा विधवा मुने ॥२॥   
आश्विनस्यामले पक्षे एकादश्यामुपोषितः ।   
व्रतमेतत्तु गृह्णीयाद्यावत्त्रिंशद्दिनानि तु ॥३॥   
अद्यप्रभृत्यहं विष्णो यावदुत्थानकं तव ।   
अर्चये त्वामनश्नन्हि यावत् त्रिंशद्दिनानि तु ॥४॥   
कार्तिकाश्विनयोर्विष्णोर्यावदुत्थानकं तव ।   
म्रिये यद्यन्तरालेऽहं व्रतभङ्गो न मे भवेत् ॥५॥   
त्रिकालं पूजयेद्विष्णुं त्रिःस्नातो गन्धपुष्पकैः ।   
विष्णोर्गीतादिकं जप्यन्ध्यानं कुर्य्याद् व्रती नरः ॥६॥   
वृथावादं परिहरेदर्थाकाङ्क्षां विवर्जयेत् ।   
नाव्रतस्थं स्पृशेत्कञ्चिद्विकर्मस्थान्न चालयेत् ॥७॥

देवतायतने तिष्ठेद्यावत्त्रिंशद्दिनानि तु ।   
द्वादश्यां पूजयित्वा तु भोजयित्वा द्विजान्व्रती ॥८॥   
समाप्य दक्षिणां दत्त्वा पारणं तु समाचरेत् ।   
भुक्तिमुक्तिमवाप्नोति कल्पांश्चैव त्रयोदश[[28]](#footnote-29) ॥९॥   
कारयेद्वैष्णवं यज्ञं यजेद्विप्रांस्त्रयोदश ।   
तावन्ति वस्त्रयुग्मानि भाजनान्यासनानि च ॥१०॥   
छत्राणि सपवित्राणि तथोपानद्युगानि च ।   
योगपट्टोपवीतानि दद्याद्विप्राय तैर्मतः ॥११॥   
अन्यविप्राय शय्यायां हैमं विष्णुं प्रपूज्य च ।   
आत्मनश्च तथामूर्तिं वस्त्राद्यैश्च प्रपूजयेत् ॥१२॥   
सर्वपापविनिर्मुक्तो विप्रविष्णु[[29]](#footnote-30)प्रसादतः ।   
विष्णुलोकं गमिष्यामि विष्णुरेव भवाम्यहम् ॥१३॥   
व्रज व्रज देवबुद्धे विष्णोः स्थानमनामयम् ।   
विमानेनामलस्तत्र तिष्ठे विष्णुस्वरूपधृक् ॥१४॥   
द्विजानुक्त्वाथ[[30]](#footnote-31) तां शय्यां गुरवेऽथ निवेदयेत् ।   
कुलानां शतमुद्धृत्य विष्णुलोकन्नयेद् व्रती ॥१५॥   
मासोपवासी यद्देशे स देशो निर्मलो भवेत् ।   
किं पुनस्तत्कुलं सर्वं यत्र मासोपवासकृत् ॥१६॥   
व्रतस्थं मूर्छितं दृष्ट्वा क्षीराज्यं चैव पाययेत् ।   
नैते व्रतं विनिघ्नन्ति हविर्विप्रानुमोदितम् ॥१७॥

क्षीरं गुरोर्हितौषध्य आपो मूलफलानि च ।   
विष्णुर्महौषधं कर्ता व्रतमस्मात्समुद्धरेत् ॥१८॥

इत्याग्नेये महापुराणे मासोपवासव्रतकथनं नाम चतुरधिकद्विशततमोऽध्यायः ॥

अथ पञ्चाधिकद्विशततमो ऽध्यायः ।

**भीष्मपञ्चकव्रतम् ।**अग्निरुवाच ।  
भीष्मपञ्चकमाख्यास्ये व्रतराजं तु सर्वदम् ।   
कार्तिकस्यामले पक्षे एकादश्यां समाचरेत् ॥१॥   
दिनानि पञ्च त्रिःस्नायी पञ्च[[31]](#footnote-32)व्रीहितिलैस्तथा ।   
तर्पयेद्देवपित्रादीन्मौनी सम्पूजयेद्धरिम् ॥२॥   
पञ्चगव्येन संस्नाप्य देवं पञ्चामृतेन च ।   
चन्दनाद्यैः समालिप्य गुग्गुलुं सघृतं दहेत् ॥३॥   
दीपं दद्याद्दिवारात्रौ नैवेद्यं परमान्नकम् ।   
ओं नमो वासुदेवाय जपेदष्टोत्तरं शतम् ॥४॥

जुहुयाच्च घृताभ्यक्तांस्तिलव्रीहींस्ततो व्रती ।   
षडक्षरेण मन्त्रेण स्वाहाकारान्वितेन च ॥५॥   
कमलैः पूजयेत्पादौ द्वितीये विल्वपत्रकैः ।   
जानु सक्थि तृतीयेऽथ नाभिं भृङ्गरजेन तु ॥६॥   
बाणविल्वजपाभिस्तु चतुर्थे पञ्चमेऽहनि ।   
मालत्या भूमिशायी स्यादेकादश्यां तु गोमयम् ॥७॥   
गोमूत्रं दधि दुग्धं च पञ्चमे पञ्चगव्यकम् ।   
पौर्णमास्यां चरेन्नक्तं भुक्तिं मुक्तिं लभेद्व्रती ॥८॥   
भीष्मः कृत्वा हरिं प्राप्तस्तेनैव भीष्मपञ्चकम् ।   
ब्रह्मणः पूजनात्पञ्चउ(को)पवासादि(त्म)कं व्रतम् ॥९॥

इत्याग्नेये महापुराणे भीष्मपञ्चकव्रतकथनं नाम पञ्चाधिकद्विशततमोऽध्यायः ॥२०५॥

अथ षडधिकद्विशततमो ऽध्यायः ।

**अगस्त्यार्घ्यदानकथनम् ।**अग्निरुवाच ।  
अगस्त्यो भगवान्विष्णुस्तमभ्यर्च्याप्नुया[[32]](#footnote-33)द्धरिम् ।   
अप्राप्ते भास्करे कन्यां सत्रिभागैस्त्रिभिर्दिनैः ॥१॥

अर्घ्यं दद्यादगस्त्याय पूजयित्वा ह्युपोषितः ।   
काशपुष्पमयीं मूर्तिं प्रदोषे विन्यसेद्घटे ॥२॥   
मुनेर्यजेत्तां[[33]](#footnote-34) कुम्भस्थां रात्रौ कुर्यात्प्रजागरम् ।   
अगस्त्य मुनिशार्दूल तेजोराशे महामते[[34]](#footnote-35) ॥३॥   
इमां मम कृतां पूजां गृह्णीष्व प्रियया सह ।   
आवाह्यार्घ्यं च सांमुख्यं प्रार्चयेच्चन्दनादिना ॥४॥   
जलाशयसमीपे तु प्रातर्नीत्वार्घ्यमर्पयेत् ।   
काशपुष्पप्रती[[35]](#footnote-36)काश अग्निमारुतसंभव ॥५॥   
मित्रावरुणयोः पुत्र कुम्भयोने नमोऽस्तु ते ।   
आतापिर्भक्षितो येन वातापिश्च महासुरः ॥६॥   
समुद्रः शोषितो येन सोऽगस्त्यः संमुखोऽस्तु मे ।   
अगस्तिं प्रार्थयिष्यामि कर्मणा मनसा गिरा ॥७॥   
अर्चयिष्याम्यहं मैत्रं[[36]](#footnote-37) परलोकाभिकाङ्क्षया ।   
द्वीपान्तरसमुत्पन्नं देवानां परमं प्रियम् ॥८॥   
राजानं सर्ववृक्षाणां चन्दनं प्रतिगृह्यताम् ।   
धर्मार्थकाममोक्षाणां भाजनी पापनाशनी ॥९॥   
सौभाग्यारोग्यलक्ष्मीदा पुष्पमाला प्रगृह्यताम् ।   
धूपोऽयं गृह्यतां देव भक्तिं मे ह्यचलां कुरु ॥१०॥   
ईप्सितं मे वरं देहि परत्र च शुभां गतिम् ।   
सुरासुरै[[37]](#footnote-38)र्मुनिश्रेष्ठ सर्वकामफलप्रद ॥११॥

वस्त्रव्रीहिफलैर्हेम्ना दत्तस्त्वर्घ्यो ह्ययं मया ।   
अगस्त्यं बोधयिष्यामि[[38]](#footnote-39) यन्मया मनसोद्धृतम्[[39]](#footnote-40) ॥   
फलैरर्घ्यं प्रदास्यामि गृहाणार्घ्यं महामुने ॥ १२॥  
अगस्त्य एवं खननाद्धरित्रीं पूजामपत्यं बलमीहमानः ।   
उभौ कर्णा[[40]](#footnote-41)वृषिरुग्रः पुपोष सत्या देवेष्वाशिषो जगाम ॥१३॥   
राजपुत्रि नमस्तुभ्यं मुनिपत्नि महाव्रते ।   
अर्घ्यं गृह्णीष्व देवेशि लोपामुद्रे यशस्विनि ॥१४॥   
पञ्चरत्नसमायुक्तं हेमरूप्यसमन्वितम् ।   
सप्तधान्यवृतं[[41]](#footnote-42) पात्रं दधिचन्दनसंयुतम् ॥१५॥   
अर्घ्यं दद्यादगस्त्याय स्त्रीशूद्राणामवैदिकम् ।   
अगस्त्य मुनिशार्दूल तेजोराशे च सर्वद ॥१६॥   
इमां मम कृतां पूजां गृहीत्वा व्रज[[42]](#footnote-43) शान्तये ।   
त्यजेदगस्त्यमुद्दिश्य धान्यमेकं फलं रसम् ॥१७॥   
ततोऽन्नं भोजयेद्विप्रान्घृतपायसमोदकान् ।   
गां वासांसि[[43]](#footnote-44) सुवर्णं च तेभ्यो दद्याच्च दक्षिणाम् ॥१८॥   
घृतपायसयुक्तेन पात्रेणाच्छादिताननम् ।   
सहिरण्यं च तं कुम्भं ब्राह्मणायोपकल्पयेत्[[44]](#footnote-45) ॥१९॥

सप्तवर्षाणि दत्वार्घ्यं सर्वे सर्वमवाप्नुयुः ।   
नीरा पुत्रांश्च सौभाग्यं पतिं कन्या नृपो भुवम् ॥२०॥

इत्याग्नेये महापुराणे अगस्त्यार्घ्यदानकथनं नाम षडधिकद्विशततमोऽध्यायः ॥

अथ सप्ताधिकद्विशततमो ऽध्यायः ।

**कौमुदव्रतम् ।**अग्निरुवाच ।  
कौमुदाख्यं मयोक्तं च चरेदाश्वयुजे सिते ।   
हरिं यजेन्मासमेकमेकादश्यामुपोषितः ॥१॥   
आश्विने शुक्लपक्षेऽहमेकाहारो हरिं जपन् ।   
मासमेकं भुक्तिमुक्त्यै करिष्ये कौमुदं व्रतम् ॥२॥   
उपोष्य विष्णुं द्वादश्यां यजेद्देवं[[45]](#footnote-46) विलिप्य च ।   
चन्दनागुरुकाश्मीरैः कमलोत्पलपुष्पकैः ॥३॥   
कह्लारैर्वाथ मालत्या दीपं तैलेन वाग्यतः ।   
अहोरात्रं च नैवेद्यं पायसापूपमोदकैः ॥४॥   
ओं नमो वासुदेवाय विज्ञाप्याथ क्षमापयेत् ।   
भोजनादि द्विजे दद्याद्यावद्देवः प्रबुध्यते ॥५॥   
तावन्मासोपवासः स्यादधिकं फलमप्यतः[[46]](#footnote-47) ॥६॥

इत्याग्नेये महापुराणे कौमुदव्रतं नाम सप्ताधिकद्विशततमो ऽध्यायः ॥ ॥

अथाष्टाधिकद्विशततमो ऽध्यायः ।

**व्रतदानादिसमुच्चयः ।**अग्निरुवाच ।  
व्रतदानानि सामान्यं प्रवदामि समासतः ।   
तिथौ प्रतिपदादौ च सूर्यादौ कृत्तिकासु च ॥१॥   
विष्कु(ष्क)म्भादौ च मेषादौ काले च ग्रहणादिके ।   
यत्काले यद्व्रतं दानं यद्द्रव्यं नियमादि यत् ॥२॥   
तद्द्रव्याख्यं च कालाख्यं सर्वं वै विष्णुदैवतम् ।   
रवीशब्रह्मलक्ष्म्याद्याः[[47]](#footnote-48) सर्वे विष्णोर्विभूतयः ॥३॥   
तमुद्दिश्य व्रतं दानं पूजादि स्यात्तु सर्वदम् ।   
जगत्पते समागच्छ आसनं पाद्यमर्घ्यकम् ॥४॥   
मधुपर्कं तथाचामं स्नानं वस्त्रं च गन्धकम् ।

पुष्पं धूपश्च दीपश्च नैवेद्यादि नमोऽस्तु ते ॥५॥   
इति पूजाव्रते दाने दानवाक्यं समं शृणु ।   
अद्यामुकसगोत्राय विप्रायामुकशर्मणे ॥६॥   
एतद्द्रव्यं विष्णुदैवं सर्वपापोपशान्तये।   
आयुरारोग्यवृद्ध्यर्थं सौभाग्यादिविवृद्धये ॥७॥   
गोत्रसन्तति[[48]](#footnote-49)वृद्ध्यर्थं विजयाय धनाय च ।   
धर्मायैश्वर्यकामाय तत्पापशमनाय च ॥८॥   
संसारमुक्तये दानं तुभ्यं संप्रददे ह्यहम् ।   
एतद्दानप्रतिष्ठार्थं तुभ्यमेतद्ददाम्यहम् ॥९॥   
एतेन प्रीयतां नित्यं सर्वलोकपतिः प्रभुः ।   
यज्ञदानव्रतपते विद्याकीर्त्यादि देहि मे ॥१०॥   
धर्मकामार्थमोक्षांश्च देहि मे मनसेप्सितम् ।   
यः पठेच्छृणुयान्नित्यं व्रतदानसमुच्चयम् ॥११॥   
स प्राप्तकामो विमलो भुक्तिमुक्तिमवाप्नुयात् ।   
तिथिवारर्क्षसङ्क्रान्तियोगमन्वादिकं व्रतम् ॥   
नैकधा वासुदेवादेर्नियमात्पूजनाद्भवेत् ॥१२॥

इत्यागेन्ये महापुराणे व्रतदानसमुच्चयकथनं नामाष्टाधिकद्विशततमोऽध्यायः ॥

अथ नवाधिकद्विशततमोऽध्यायः ।

**दानपरिभाषाकथनम् ।**अग्निरुवाच ।  
दानधर्मान्प्रवक्ष्यामि भुक्तिमुक्तिप्रदान् शृणु ।   
दानमिष्टं तथा पूर्तं धर्मं कुर्वन्हि सर्वभाक् ॥१॥   
वापीकूपतडागानि देवतायतनानि च ।   
अन्नप्रदानमारामाः पूर्तं धर्मं च मुक्तिदम् ॥२॥   
अग्निहोत्रं तपः सत्यं वेदानां चानुपालनम् ।   
आतिथ्यं वैश्वदेवं च प्राहुरिष्टं च नाकदम् ॥३॥   
ग्रहो[[49]](#footnote-50)परागे यद्दानं सूर्यसङ्क्रमणेषु च ।   
द्वादश्यादौ च यद्दानं पूर्तं तदपि नाकदम् ॥४॥   
देशे काले च पात्रे च दानं कोटिगुणं भवेत् ।   
अयने विषुवे पुण्ये व्यतीपाते दिनक्षये ॥५॥   
युगादिषु च सङ्क्रान्तौ चतुर्दश्यष्टमीषु च ।   
सितपञ्चदशीसर्वद्वादशीष्वष्टकासु च ॥६॥   
यज्ञोत्सवविवाहेषु तथा मन्वन्तरादिषु ।   
वैधृते दृष्टदुःखप्ने द्रव्यब्राह्मणलाभतः ॥७॥   
श्रद्धा वा यद्दिने तत्र सदा वा दानमिष्यते ।   
अयने द्वे विषुवे द्वे चतस्रः षडशीतयः ॥८॥   
चतस्रो विष्णुपद्यश्च सङ्क्रात्यो द्वादशोत्तमाः ।   
कन्यायां मिथुने मीने धनुष्यपि रवेर्गतिः ॥९॥   
षडशीतिमुखाः प्रोक्ताः षडशीतिगुणाः फलैः ।   
अतीतानागते पुण्ये द्वे उदग्दक्षिणायने ॥१०॥   
त्रिंशत्कर्कटके नाड्यो मकरे विंशती[[50]](#footnote-51) स्मृताः ।   
वर्तमाने तुलामेषे नाड्यास्तूभयतो दश ॥११॥   
षडशीत्यां व्यतीतायां षष्टिरुक्तास्तु नाडिकाः ।   
पुण्याख्या विष्णुपाद्यां च प्राक्पश्चादपि षोडश ॥१२॥   
श्रवणाश्विधनिष्ठासु नागदैवतमस्तके ।   
यदा स्याद्रविवारेण व्यतीपातः स उच्यते ॥१३॥   
नवम्यां शुक्लपक्षस्य कार्तिके निरगात्कृतम् ।   
त्रेता सिततृतीयायां वैशाखे द्वापरं युगम् ॥१४॥   
दर्शे वै माघमासस्य त्रयोदश्यां नभस्यके ।   
कृष्णे कलिं विजानीयाज्ज्ञेया मन्वन्तरादयः ॥१५॥   
अश्वयुकक्शुक्लनवमी द्वादशी कार्तिके तथा ।   
तृतीया चैव माघस्य तथा भाद्रपदस्य च ॥१६॥   
फाल्गुनस्याप्यमावास्या पौषस्यैकादशी तथा ।   
आषाढस्यापि दशमी माघमासस्य सप्तमी ॥१७॥   
श्रावणे चाष्टमी कृष्णा तथाषाढे च पूर्णिमा ।   
कार्तिके फाल्गुने तद्वज्ज्येष्ठे पञ्चदशी तथा ॥१८॥   
ऊर्ध्वे[[51]](#footnote-52) चैवाग्रहायण्या अष्टकास्तिस्र ईरिताः ।   
अष्टकाख्या चाष्टमी स्यादासु दानानि चाक्षयम् ॥१९॥

गयागङ्गाप्रयागादौ तीर्थे देवालयादिषु ।   
अप्रार्थितानि दानानि विद्यान्न कन्यकानि हि ॥२०॥   
दद्यात्पूर्वमुखो दानं गृह्णीयादुत्तरामुखः ।   
आयुर्विवर्धते दातुर्ग्रहीतुः क्षीयते न तत् ॥२१॥   
नाम गोत्रं समुच्चार्य सम्प्रदानस्य चात्मनः ।   
सम्प्रदेयं प्रयच्छन्ति कन्यादाने पुनस्त्रयम् ॥२२॥   
स्नात्वाभ्यर्च्य व्याहृतिभिर्दद्याद्दानं तु सोदकम् ।   
कनकाश्वतिला नागा दासीरथमहीगृहाः ॥२३॥   
कन्या च कपिला धेनुर्महादानानि वै दश ।   
श्रुतशौर्यतपःकन्यायाज्यशिष्यादुपागतम् ॥२४॥   
शुल्कं धनं हि सकलं[[52]](#footnote-53) शुल्कं शिल्पानु[[53]](#footnote-54)वृत्तितः ।   
कुसीदकृषिवाणिज्यप्राप्तं यदुपकारतः ॥२५॥   
पाशकद्यूत[[54]](#footnote-55)चौर्यादिप्रतिरूपकसाहसैः ।   
व्याजेनोपार्जितं कृत्स्नं त्रिविधं त्रिविधं फलम् ॥२६॥   
अध्यग्न्यध्यावाहनिकं दत्तं च प्रीति[[55]](#footnote-56)कर्मणि ।   
भ्रातृमातृपितृप्राप्तं षड्विधं स्त्रीधनं स्मृतम् ॥२७॥   
ब्रह्मक्षत्रविशां द्रव्यं शूद्रस्यैषामनुग्रहात् ।   
बहुभ्यो न प्रदेयानि गौर्गृहं शयनं स्त्रियः ॥२८॥   
कुला[[56]](#footnote-57)नां तु शतं हन्यादप्रयच्छन्प्रतिश्रुतम् ।   
देवानां च गुरूणां च मातापित्रोस्तथैव च ॥२९॥   
पुण्यं देयं प्रयत्नेन यत्पुण्यं चार्जितं क्वचित् ।

प्रतिलाभेच्छया दत्तं यद्धनं तदपार्थकम् ॥३०॥   
श्रद्धया साध्यते धर्मो दत्तं वार्यपि चाक्षयम् ।   
ज्ञानशीलगुणोपेतः परपीडाबहिष्कृतः ॥३१॥   
अज्ञानां पालनात्त्राणात्तत्पात्रं परमं स्मृतम् ।   
मातुः शतगुणं दानं सहस्रं पितुरुच्यते ॥३२॥   
अनन्तं दुहितुर्दानं सोदर्ये दत्तमक्षयम् ।   
अमनुष्ये समं दानं पापे ज्ञेयं महाफलम् ॥३३॥   
वर्णसङ्करे द्विगुणं शूद्रे दानं चतुर्गुणम् ।   
वैश्ये चाष्टगुणं क्षत्रे षोडशत्वं द्विजब्रुवे ॥३४॥   
वेदाध्याये शतगुणमनन्तं वेदबोधके ।   
पुरोहिते याजकादौ दानमक्षयमुच्यते ॥३५॥   
श्रीविहीनेषु यद्दत्तं तदनन्तं च यज्वनि ।   
अतपस्व्यनधीयानः प्रतिग्रहरुचिर्द्विजः ॥३६॥   
अम्भस्यश्मप्लवेनैव सह तेनैव मज्जति ।   
स्नातः सम्यगुपस्पृश्य गृह्णीयात्प्रयतः शुचिः ॥३७॥   
प्रतिग्रहीता सावित्रीं सर्वदैव प्रकीर्तयेत् ।   
ततस्तु कीर्तयेत्सार्धं द्रव्येण सह दैवतम् ॥३८॥   
प्रतिग्राही पठेदुच्चैः प्रतिगृह्य द्विजोत्तमात् ।   
मन्दं पठेत् क्षत्रियात्तु उपांशु च तथा विशः ॥३९॥

मनसा च तथा शूद्रात् स्वस्तिवाचनकं तथा ।   
अभयं सर्वदैवत्यं भूमिर्वै विष्णुदेवता ॥४०॥   
कन्या दासस्तथा दासी प्राजापत्याः प्रकीर्तिताः ।   
प्राजापत्यो गजः प्रोक्तस्तुरगो यमदैवतः ॥४१॥   
तथा चैकशफं सर्वं याम्यश्च महिषस्तथा ।   
उष्ट्रश्च नैर्ऋतो धेनू रौद्री छागोऽनलस्तथा ॥४२॥   
आप्यो मेषो हरिः क्रोड आरण्याः पशवोऽनिलाः ।   
जलाशयं वारुणं स्याद्वारिधानीघटादयः ॥४३॥   
समुद्रजानि रत्नानि हेमलौहानि चानलः ।   
प्राजापत्यानि सस्यानि पक्वान्नमपि सत्तम ॥४४॥   
गान्धर्वं गन्धमित्याहुर्वस्त्रं बार्हस्पतं स्मृतम् ।   
वायव्याः पक्षिणः सर्वे विद्या ब्राह्मी तथाङ्गकम् ॥४५॥   
सारस्वतं पुस्तकादि विश्वकर्मा तु शिल्पके ।   
वनस्पतिर्द्रुमादीनां द्रव्यदेवा हरेस्तनुः ॥४६॥   
छत्रं कृष्णाजिनं शय्या रथ आसनमेव च ।   
उपानहौ तथा यानमुत्तानाङ्गिर ईरितम् ॥४७॥   
रणो[[57]](#footnote-58)पकरणं शस्त्रं ध्वजाद्यं सर्वदैवतम् ।   
गृहं च सर्वदैवत्यं सर्वेषां विष्णुदेवता ॥४८॥   
शिवो वा न ततो द्रव्यं व्यतिरिक्तं यतोऽस्ति हि ।   
द्रव्यस्य नाम गृह्णीयाद्ददामीति तथा वदेत् ॥४९॥   
तोयं दद्यात्ततो हस्ते दाने विधिरयं स्मृतः ।

विष्णुर्दाता विष्णुर्द्रव्यं प्रतिगृह्णामि वै वदेत् ॥५०॥   
स्वस्ति प्रतिग्रहं धर्मं भुक्तिमुक्ती फलद्वयम् ।   
गुरून्भृत्यानुज्जिहीर्षुरर्च्चिष्यन्देवताः पितॄन् ॥५१॥   
सर्वतः प्रतिगृह्णीयान्न तु तृप्येत्स्वयं ततः ।   
शूद्रीयं न तु यज्ञार्थं धनं शूद्रस्य तत्फलम् ॥५२॥   
गुडतक्ररसाद्याश्च शूद्राद्ग्राह्या[[58]](#footnote-59) निवर्तिना ।   
सर्वतः प्रतिगृह्णीयादवृत्या कर्षितो द्विजः ॥५३॥   
नाध्यापनाद्याजनाद्वा गर्हिताद्वा प्रतिग्रहात् ।   
दोषो भवति विप्राणां ज्वलनार्कसमा हि ते ॥५४॥   
कृते तु दीयते गत्वा त्रेतास्वानीय दीयते ।   
द्वापरे याचमानाय कलौ त्वनुगमान्विते[[59]](#footnote-60) ॥५५॥   
मनसा पात्रमुद्दिश्य जलं भूमौ विनिक्षिपेत् ।   
विद्यते सागरस्यान्तो नान्तो दानस्य विद्यते ॥५६॥   
अद्य सोमार्कग्रहणसङ्क्रान्त्यादौ च कालके ।   
गङ्गागयाप्रयागादौ तीर्थदेशे महागुणे ॥५७॥   
तथा चामुकगोत्राय तथा चामुकशर्मणे ।   
वेदवेदाङ्गयुक्ताय पात्राय सुमहात्मने ॥५८॥   
यथानाम महाद्रव्यं विष्णुरुद्रादिदैवतम् ।   
पुत्रपौत्रगृहैश्वर्यपत्नीधर्मार्थसद्गुणाः ॥५९॥   
कीर्तिविद्यामहाकामसौभाग्यारोग्यवृद्धये ।   
सर्वपापोपशान्त्यर्थं स्वर्गार्थं भुक्तिमुक्तये ॥६०॥

एतत्तुभ्यं सम्प्रददे प्रीयतां मे हरिः शिवः ।   
दिव्यान्तरिक्षभौमादिसमुत्पातौघघातकृत् ॥६१॥   
धर्मार्थकाममोक्षाप्त्यै ब्रह्मलोकप्रदोऽस्तु मे ।   
यथानामसगोत्राय विप्रायामुकशर्मणे ॥६२॥   
एतद्दानप्रतिष्ठार्थं सुवर्णं दक्षिणां ददे ।   
अनेन दानवाक्येन सर्वदानानि वै ददेत्[[60]](#footnote-61) ॥६३॥

इत्याग्नेये महापुराणे दानपरिभाषावर्णनं नाम नवाधिकद्विशततमोऽध्यायः ॥

अथ दशाधिकद्विशततमोऽध्यायः ।

**महादानानि ।**अग्निरुवाच ।  
सर्वदानानि वक्ष्यामि महादानानि षोडश ।   
तुलापुरुष आद्यं तु हिरण्यगर्भदानकम् ॥१॥   
ब्रह्माण्डं कल्पवृक्षश्च गोसहस्रं च पञ्चमम् ।   
हिरण्यकामधेनुश्च हिरण्याश्वश्च सप्तमम्[[61]](#footnote-62) ॥२॥   
हिरण्याश्वरथस्तद्वद्धेमहस्तिरथस्तथा ।   
पञ्चलाङ्गल[[62]](#footnote-63)कं तद्वद्धरादानं तथैव च ॥३॥

विश्वचक्रं कल्पलता सप्तसागरकं परम्[[63]](#footnote-64) ।   
रत्नधेनुर्महाभूतघटं शुभदिनेऽर्पयेत् ॥४॥   
मण्डपे मण्डले दानं देवान्प्रार्च्यार्पयेद्द्विजे[[64]](#footnote-65) ।   
मेरुदानानि पुण्यानि मेरवो दश ता[[65]](#footnote-66)न् शृणु ॥५॥   
धान्यद्रोणसहस्रेण उत्तमोऽर्धार्धतः परौ ।   
उत्तमः षोडशद्रोणः कर्तव्यो लवणाचलः ॥६॥   
दशभारैर्गुडाद्रिः स्यादुत्तमोऽर्धार्धतः परौ ।   
उत्तमः पलसाहस्रैः[[66]](#footnote-67) स्वर्णमेरुस्तथा परौ[[67]](#footnote-68) ॥७॥   
दशद्रोणैस्तिलाद्रिः स्यात्पञ्चभिश्च त्रिभिः क्रमात् ।   
कार्पासपर्वतो विंशभारैश्च दशपञ्चभिः ॥८॥   
विंशत्या घृतकुम्भानामुत्तमः स्याद्घृताचलः ।   
दशभिः पलसाहस्रैरुत्तमो रजताचलः ॥९॥   
अष्टभारैः शर्कराद्रिर्मध्योमन्दोऽर्धतोऽर्धतः ।   
दश धेनूः प्रवक्ष्यामि या दत्त्वा मुक्तिभुक्तिभाक् ॥१०॥   
प्रथमा गुडधेनुः स्याद्घृतधेनुस्तथापरा ।   
तिलधेनुस्तृतीया च चतुर्थी जलधेनुका ॥११॥   
क्षीरधेनुर्मधुधेनुः शर्करादधिधेनुके ।   
रसधेनुः स्वरूपेण दशमी विधिरुच्यते ॥१२॥   
कुम्भाः स्युर्द्रवधेनूनामितरासां तु राशयः ।   
कृष्णाजिनं चतुर्हस्तं प्राग्ग्रीवं विन्यसेद्भुवि ॥१३॥   
गोमयेनानुलिप्तायां दर्भानास्तीर्य सर्वतः ।

लघ्वैणकाजिनं तद्वद्वत्सस्य परिकल्पयेत् ॥१४॥   
प्राङ्मुखीं कल्पयेद्धेनुमुदक्पादां सवत्सकाम् ।   
उत्तमा गुडधेनुः स्यात्सदा भारचतुष्टयात् ॥१५॥   
वत्सं भारेण कुर्वीत भाराभ्यां मध्यमा स्मृता ।   
अर्धभारेण वत्सः स्यात्कनिष्ठा भारकेण तु ॥१६॥   
चतुर्थांशेन वत्सः स्याद्गुडवित्तानुसारतः ।   
पञ्चकृष्णलको माषस्ते सुवर्णस्तु षोडश ॥१७॥   
पलं सुवर्णाश्चत्वारस्तुला पलशतं स्मृतम् ।   
स्याद्भारो विंशतितुला द्रोणस्तु चतुराढकः ॥१८॥   
धेनुवत्सौ गुडस्योभौ सितसूक्ष्माम्बरावृतौ ।   
शुक्तिकर्णाविक्षुपादौ शुचिमुक्ताफलेक्षणौ ॥१९॥   
सितसूत्रशिरालौ च सित[[68]](#footnote-69)कम्बलकम्बलौ ।   
ताम्रगड्डुक[[69]](#footnote-70)पृष्ठौ तौ सितचामररोमकौ ॥२०॥   
विद्रुमभ्रूयुगावेतौ नवनीतस्तनान्वितौ ।   
क्षौमपुच्छौ कांस्यदोहाविन्द्रनीलकतारकौ ॥२१॥   
सुवर्णशृङ्गाभरणौ रजत[[70]](#footnote-71)क्षुरसंयुतौ ।   
नानाफलमया दन्ता गन्धघ्राणप्रकल्पितौ ॥२२॥   
रचयित्वा यजेद्धेनुमिमैर्मन्त्रैर्द्विजोत्तम ।   
या लक्ष्मीः सर्वभूतानां या च देवेष्ववस्थिता ॥२३॥   
धेनुरूपेण सा देवी मम शान्तिं प्रयच्छतु ।   
देहस्था या च रुद्राणी शङ्करस्य सदा प्रिया ॥२४॥   
धेनुरूपेण सा देवी मम पापं व्यपोहतु ।   
विष्णुवक्षसि या लक्ष्मीः स्वाहा या च विभावसोः ॥२५॥   
चन्द्रार्कऋक्षशक्तिर्या धेनुरूपास्तु सा श्रिये ।   
चतुर्मुखस्य या लक्ष्मीर्या लक्ष्मीर्धनदस्य च ॥२६॥   
लक्ष्मीर्या लोकपालानां सा धेनुर्वरदास्तु मे ।   
स्वधा त्वं पितृमुख्यानां स्वाहा यज्ञभुजां यतः ॥२७॥   
सर्वपापहरा धेनुस्तस्माच्छान्तिं प्रयच्छ मे ।   
एवमामन्त्रितां धेनुं ब्राह्मणाय निवेदयेत् ॥२८॥   
समानं सर्वधेनूनां विधानं चैतदेव हि ।   
सर्वयज्ञफलं प्राप्य निर्मलो भुक्तिमुक्तिभाक् ॥२९॥   
स्वर्णशृङ्गी शफै रौप्यैः सुशीला वस्त्रसंयुता ।   
कांस्योपदोहा दातव्या क्षीरिणी गौः सदक्षिणा ॥३०॥   
दातास्याः स्वर्गमाप्नोति वत्सरान्रोमसम्मितान् ।   
कपिला चेत्तारयति भूयश्चासप्तमं कुलम् ॥३१॥   
स्वर्णशृङ्गीं रौप्यखुरां कांस्यदोहनकान्विताम् ।   
शक्तितो दक्षिणायुक्तां दत्त्वा स्याद्भुक्तिमुक्तिभाक् ॥३२॥   
सवत्सरोमतुल्यानि युगान्युभयतोमुखीम् ।   
दत्त्वा स्वर्गमवाप्नोति पूर्वेण विधिना ददेत् ॥३३॥   
आसन्नमृत्युना देया सवत्सा गौस्तु पूर्ववत् ।   
यमद्वारे महाघोरे[[71]](#footnote-72) तप्ता वैतरणी नदी ॥   
तां तर्तुं च ददाम्येनां कृष्णां वैतरणीं च गाम् ॥३४॥

इत्याग्नेये महापुराणे महादानवर्णनं नाम दशाधिकद्विशततमोऽध्यायः ॥

अथैकादशाधिकद्विशततमो ऽध्यायः ।

**नानादानानि ।**अग्निरुवाच ।  
एकां गां दशगुर्दद्याद्दश दद्याच्च गोशती ।   
शतं सहस्रगुर्दद्यात्सर्वे तुल्यफला हि ते ॥१॥   
प्रासादा यत्र सौवर्णा वसोर्धारा च यत्र सा ।   
गन्धर्वाप्सरसो यत्र तत्र यान्ति सहस्रदाः ॥२॥   
गवां शतप्रदानेन मुच्यते नरकार्णवात् ।   
दत्त्वा वत्सतरीं चैव स्वर्गलोके महीयते ॥३॥   
गोदानादायुरारोग्यसौभाग्यस्वर्गमाप्नुयात् ।   
इन्द्रादिलोकपालानां या राजमहिषी शुभा ॥४॥   
महिषीदानमाहात्म्यादस्तु मे सर्वकामदा ।   
धर्मराजस्य साहाय्ये[[72]](#footnote-73) यस्याः पुत्रः प्रतिष्ठितः ॥५॥   
महिषासुरस्य जननी या सास्तु वरदा मम ।   
महिषीदानाच्च[[73]](#footnote-74) सौभाग्यं वृषदानाद्दिवं व्रजेत् ॥६॥   
संयुक्तहलपङ्क्त्याख्यं दानं सर्वफलप्रदम् ।   
पङ्क्तिर्दशहला प्रोक्ता दारुजा वृषसंयुता ॥७॥   
सौवर्णपट्टसन्नद्धा दत्वा स्वर्गे महीयते ।

दशानां कपिलानां तु दत्तानां ज्येष्ठपुष्करे ॥८॥   
तत्फलं चाक्षयं प्रोक्तं वृषभस्य तु मोक्षणे ।   
धर्मोऽसि त्वं चतुष्पादश्चतस्रस्ते प्रिया इमाः ॥९॥   
नमो ब्रह्मण्यदेवेश पितृभूतर्षिपोषक ।   
त्वयि[[74]](#footnote-75) मुक्तेऽक्षया लोका मम सन्तु निरामयाः ॥१०॥   
मा मे ऋणोऽस्तु दैवत्यो भौतः पैत्रोऽथ मानुषः ।   
धर्मस्त्वं त्वत्प्रपन्नस्य या गतिः साऽस्तु मे ध्रुवा ॥११॥   
अङ्गयेच्चक्रशूलाभ्यां मन्त्रेणानेन चोत्सृजेत् ।   
एकादशाहे प्रेतस्य यस्य चोत्सृज्यते वृषः ॥१२॥   
मुच्यते प्रेतलोकात्तु षण्मासे चाब्दिकादिषु ।   
दशहस्तेन दण्डेन त्रिंशद्दण्डा[[75]](#footnote-76)न्निवर्तनम् ॥१३॥   
तान्येव दशविस्ताराद्गोचर्मैतत्प्रदोऽघभित् ।   
गोभूहिरण्यसंयुक्तं कृष्णाजिनं तु योऽर्पयेत् ॥१४॥   
सर्वदुष्कृतकर्मापि सायुज्यं ब्रह्मणो व्रजेत् ।   
भाजनं तिलसम्पूर्णं मधुना पूर्णमेव च ॥१५॥   
दद्यात् कृष्णतिलानां च प्रस्थमेकं च मागधम् ।   
शय्यां दत्त्वा तु सगुणां भुक्तिमुक्तिमवाप्नुयात् ॥१६॥   
हैमीं प्रतिकृतिं कृत्वा दत्त्वा स्वर्गस्तथात्मनः ।   
विपुलं तु गृहं कृत्वा दत्त्वा स्याद्भुक्तिमुक्तिभाक् ॥१७॥

गृहं मठं सभां स्वर्गी दत्त्वा स्याच्च प्रतिश्रियम् ।   
दत्त्वा कृत्वा गोगृहं च निष्पापः स्वर्गमाप्नुयात् ॥१८॥   
यममाहिषदानात्तु निष्पापः स्वर्गमाप्नुयात् ।   
ब्रह्मा हरो हरिर्देवैर्मध्ये च यमदूतकः ॥१९॥   
पाशी तस्य शिरश्छित्त्वा तं दद्यात्स्वर्गभाग्भवेत् ।   
त्रिमुखाख्यमिदं दानं गृहीत्वा तु द्विजोऽघभाक् ॥२०॥   
चन्द्रं[[76]](#footnote-77) रूप्यमयं कृत्वा के धृत्वा तत् प्रदापयेत्[[77]](#footnote-78) ।   
होम[[78]](#footnote-79)युक्तं द्विजायैतत्कालचक्रमिदं महत् ॥२१॥   
आत्मतुल्यं तु यो लौहं ददेन्न नरकं व्रजेत् ।   
पञ्चाशत्पलसंयुक्तं लौहदण्डं तु योऽर्पयेत् ॥२२॥   
वस्त्रेणाच्छाद्य विप्राय यमदण्डो न विद्यते ।   
मूलं फलादि वा द्रव्यं संहतं वाथ चैकशः ॥२३॥   
मृत्युञ्जयं समुद्दिश्य दद्यादायुर्विवृद्धये[[79]](#footnote-80) ।   
पुमान्कृष्णतिलैः कार्यो रौप्यदन्तः[[80]](#footnote-81) सुवर्णदृक् ॥२४॥   
खड्गोद्यतकरो दीर्घो जपाकुसुममण्डलः ।   
रक्ताम्वरधरः स्रग्वी शङ्खमालाविभूषितः ॥२५॥   
उपानद्युगयुक्ताङ्घ्रिः कृष्णकम्बल[[81]](#footnote-82)पार्श्वकः ।   
गृहीतमांसपिण्डश्च वामे वै कालपूरुषः ॥२६॥   
सम्पूज्य तं च गन्धाद्यैर्ब्राह्मणायोपपादयेत् ।   
मरणव्याधिहीनः स्याद्राजराजेश्वरो भवेत् ॥२७॥   
गोवृषौ तु द्विजे दत्त्वा भुक्तिमुक्तिमवाप्नुयात् ।

हेमन्ता[[82]](#footnote-83)धिष्ठितं चाश्वं हैमं दत्त्वा न मृत्युभाक् ॥२८॥   
घण्टादि[[83]](#footnote-84)पूर्णमप्येकं दत्त्वा स्याद्भुक्तिमुक्तिभाक् ।   
सर्वान्कामानवाप्नोति यः प्रयच्छति काञ्चनम् ॥२९॥   
सुवर्णे दीयमाने तु रजतं दक्षिणेष्यते ।   
अन्येषामपि दानानां सुवर्णं दक्षिणा स्मृता ॥३०॥   
सुवर्णं रजतं ताम्रं तण्डुलं धान्यमेव च ।   
नित्यश्राद्धं देवपूजा सर्वमेतददक्षिणम् ॥३१॥   
रजतं दक्षिणा पित्रे धर्मकामार्थसाधनम् ।   
सुवर्णं रजतं ताम्रं मणिमुक्तावसूनि च ॥३२॥   
सर्वमेतन्महाप्राज्ञो ददाति वसुधां ददत् ।   
पितॄंश्च पितृलोक[[84]](#footnote-85)स्थान्देवस्थाने च देवताः ॥३३॥   
सन्तर्पयति शान्तात्मा यो ददाति वसुन्धराम् ।   
खर्वटं खेटकं वापि ग्रामं वा सस्यशालिनम्[[85]](#footnote-86) ॥३४॥   
निवर्तनशतं वापि तदर्धं वा गृहादिकम् ।   
अपि गोचर्ममात्रां वा दत्त्वोर्वीं सर्वभाग्भवेत् ॥३५॥   
तैलबिन्दुर्यथा चाप्सु प्रसर्पेद्भूगतं तथा ।   
सर्वेषामेव दानानमेकजन्मानुगं फलम् ॥३६॥   
हाटकक्षितिगौरीणां सप्तजन्मानुगं फलम् ।   
त्रिसप्तकुलमुद्धृत्य कन्यादो ब्रह्मलोकभाक् ॥३७॥   
गजं सदक्षिणं दत्त्वा निर्मलः स्वर्गभाग्भवेत् ।   
अश्वं दत्त्वायुरारोग्यसौभाग्यस्वर्गमाप्नुयात् ॥३८॥

दासीं दत्त्वा द्विजेन्द्राय अप्सरोलोकमाप्नुयात् ।   
दत्त्वा ताम्रमयीं स्थालीं पलानां पञ्चभिः शतैः ॥३९॥   
अर्धैस्तदर्धैरर्धैर्वा भुक्तिमुक्तिमवाप्नुयात् ।   
शकटं वृषसंयुक्तं दत्त्वा यानेन नाकभाक् ॥४०॥   
वस्त्रदानाल्लभेदायुरारोग्यं स्वर्गमक्षयम् ।   
धान्यगोधूमकलमयवादीन्स्वर्गभाग्ददत् ॥४१॥   
आसनं तैजसं पात्रं लवणं गन्धचन्दनम् ।   
धूपं दीपं च ताम्वूलं लोहं रूप्यं च रत्नकम् ॥४२॥   
दिव्यानि[[86]](#footnote-87) नानाद्रव्याणि दत्त्वा स्याद् भुक्तिमुक्तिभाक् ।   
तिलांश्च तिलपात्रं च दत्त्वा स्वर्गमवाप्नुयात् ॥४३॥   
अन्नदानात्परं नास्ति न भूतं न भविष्यति ।   
हस्त्यश्वरथदानानि दासीदासगृहाणि च ॥४४॥   
अन्नदानस्य सर्वाणि कलां नार्हन्ति षोडशीम् ।   
कृत्वापि सुमहत्पापं यः पश्चादन्नदो भवेत् ॥४५॥   
सर्वपापविनिर्मुक्तो लोकानाप्नोति चाक्षयान् ।   
पानीयं च प्रपां दत्त्वा भुक्तिमुक्तिमवाप्नुयात् ॥४६॥   
अग्निं काष्ठञ्च मार्गादौ दत्त्वा सर्वमाप्नुयात् ।   
देवगन्धर्वनारीभिर्विमाने सेव्यते दिवि ॥४७॥   
घृतं तैलं च लवणं दत्त्वा सर्वमवाप्नुयात् ।

छत्रोपानहकाष्ठादि दत्त्वा स्वर्गे सुखी वसेत् ॥४८॥   
प्रतिपत्तिथिमुख्येषु विष्कुम्भादिषु योगके ।   
चैत्रादौ वत्सरादौ च अश्विन्यादौ हरिं हरम् ॥४९॥   
ब्रह्माणं लोकपालादीन्प्रार्च्य दानं महाफलम् ।   
वृक्षारामान्भोजनादीन्मार्गसंवाहनादिकान् ॥५०॥   
पादाभ्यङ्गादिकं दत्त्वा भुक्तिमुक्तिमवाप्नुयात् ।   
त्रीणि तुल्यफलानीह गावः पृथ्वी सरस्वती ॥५१॥   
ब्राह्मीं सरस्वतीं दत्त्वा निर्मलो ब्रह्मलोकभाक् ।   
सप्तद्वीपमहीदः स ब्रह्मज्ञानं ददाति यः ॥५२॥   
अभयं सर्वभूतेभ्यो यो दद्यात्सर्वभाङ्नरः ।   
पुराणं भारतं वापि रामायणमथापि वा ॥५३॥   
लिखित्वा पुस्तकं दत्त्वा भुक्तिमुक्तिमवाप्नुयात् ।   
वेदशास्त्रं नृत्यगीतं योऽध्यापयति नाकभाक् ॥५४॥   
वृत्तिं दद्यादुपाध्याये छात्राणां भोजनादिकम् ।   
किमदत्तं भवेत्तेन धर्मकामादिदर्शिना ॥५५॥   
वाजपेयसहस्रस्य सम्यग्दत्तस्य यत्फलम् ।   
तत्फलं सर्वमाप्नोति विद्यादानन्न संशयः ॥५६॥   
शिवालये विष्णुगृहे सूर्यस्य भवने तथा ।   
सर्वदानप्रदः स स्यात्पुस्तकं वाचयेत्तु यः ॥५७॥   
त्रैलोक्ये चतु(त्वा)रो वर्णाश्चत्वारश्चाश्रमाः पृथक् ।   
ब्रह्माद्या देवताः सर्वा विद्यादाने प्रतिष्ठताः ॥५८॥

विद्या कामदुघा[[87]](#footnote-88) धेनुर्विद्या चक्षुरनुत्तमम् ।   
उपवेदप्रदानेन गन्धर्वैः सह मोदते ॥५९॥   
वेदाङ्गानां च दानेन स्वर्गलोकमवाप्नुयात् ।   
धर्मशास्त्रप्रदानेन धर्मेण सह मोदते ॥६०॥   
सिद्धान्तानां प्रदानेन मोक्षमाप्नोत्यसंशयम् ।   
विद्यादानमवाप्नोति प्रदानात्पुस्तकस्य तु ॥६१॥   
शास्त्राणि च पुराणानि दत्त्वा सर्वमवाप्नुयात् ।   
शिष्यांश्च शिक्षयेद्यस्तु पुण्डरीकफलं लभेत् ॥६२॥   
येन जीवति तद्दत्त्वा फलस्यान्तो न विद्यते ।   
लोके श्रेष्ठतमं सर्वमा[[88]](#footnote-89)त्मनश्चापि यत्प्रियम् ॥६३॥   
सर्वं पितॄणां दातव्यं तेषामेवाक्षयार्थिना ।   
विष्णुं रुद्रं पद्मयोनिं देवीविघ्नेश्वरादिकान् ॥६४॥   
पूजयित्वा प्रदद्याद्यः पूजाद्रव्यं स सर्वभाक् ।   
देवालयं च प्रतिमां कारयन्सर्वमाप्नुयात् ॥६५॥   
सम्मार्जनं चोपलेपं कुर्वन्स्यान्निर्मलः पुमान् ।   
नानामण्डलकार्यग्रे मण्डलाधिपतिर्भवेत् ॥६६॥   
गन्धं पुष्पं धूपदीपं नैवेद्यं च प्रदक्षिणम् ।   
घण्टाध्वजवितानं च प्रेक्षणं वाद्यगीतकम् ॥६७॥   
वस्त्रादि दत्त्वा देवाय भुक्तिमुक्तिमवाप्नुयात् ।   
कस्तूरिकां सिह्लकं च श्रीखण्डमगुरूं तथा ॥६८॥   
कर्पूरं च तथा मुस्तं गुग्गुलं विजयं ददेत्[[89]](#footnote-90) ।

घृतप्रस्थेन संस्थाप्य सङ्क्रान्त्यादौ स सर्वभाक् ॥६९॥   
स्नानं पलशतं ज्ञेयमभ्यङ्गं पञ्चविंशतिः ।   
पलानां तु सहस्रेण महास्नानं प्रकीर्तितम् ॥७०॥   
दशापराधास्तोयेन क्षीरेण स्नापनाच्छतम् ।   
सहस्रं पयसा दध्ना घृतेनायुतमिष्यते ॥७१॥   
दासीदासमलङ्कारं गोभूम्यश्वगजादिकम् ।   
देवाय दत्त्वा सौभाग्यं धनायुष्मान् व्रजेद्दिवम् ॥७२॥

इत्याग्नेये महापुराणे नानादानमहिमवर्णनं नामैकादशाधिकद्विशततमोऽध्यायः ॥

अथ द्वादशाधिकद्विशततमोऽध्यायः ।

**मेरुदानानि ।**अग्निरुवाच ।  
काम्यदानानि वक्ष्यामि सर्वकामप्रदानि ते ।   
नित्यपूजां मासि मासि कृत्वाथो[[90]](#footnote-91) काम्यपूजनम् ॥१॥   
व्रतार्हणं गुरोः पूजा वत्सरान्ते महार्चनम् ।   
अश्वं वै मार्गशीर्षे तु कमलं पिष्टसम्भवम् ॥२॥   
शिवाय पूज्य यो दद्यात्सूर्यलोके चिरं वसेत् ।

गजं पौषे पिष्टमयं त्रिसप्तकुलमुद्धरेत् ॥३॥   
माघे चाश्वरथं पैष्ठं दत्त्वा न नरकं व्रजेत् ।   
फाल्गुने तु वृषं पैष्टं स्वर्गभुक्स्यान्महीपतिः ॥४॥   
चैत्रे चेक्षुमयागारं[[91]](#footnote-92) दासदासीसमन्विताम् ।   
दत्त्वा स्वर्गे चिरं स्थित्वा तदन्ते स्यान्महीपतिः ॥५॥   
सप्त व्रीहींश्च वैशाखे दत्त्वा शिवमयो भवेत् ।   
बलिमण्डलकं चान्नैः[[92]](#footnote-93) कृत्वाषाढे शिवो भवेत् ॥६॥   
विमानं श्रावणे पौष्पं दत्त्वा स्वर्गी ततो नृपः ।   
शतद्वयं फलानां तु दत्त्वोद्धृत्य कुलं नृपः ॥७॥   
गुग्गुलादि दहेद्भाद्रे स्वर्गी स स्यात्ततो नृपः ।   
क्षीरसर्पिर्भृतं पात्रमाश्विने स्वर्गदं भवेत् ॥८॥   
कार्तिके गुडखण्डाज्यं दत्त्वा स्वर्गी ततो नृपः ।   
मेरुदानं द्वादशकं वक्ष्येऽहं भुक्तिमुक्तिदम् ॥९॥   
मेरुव्रते तु कार्तिक्यां रत्नमेरुं ददेद्द्विजे ।   
सर्वेषां चैव मेरूणां प्रमाणं क्रमशः शृणु ॥१०॥   
वज्रपद्ममहानीलनीलस्फटिकसञ्ज्ञितः ।   
पुष्पं मरकतं मुक्ता प्रस्थमात्रेण चोत्तमः ॥११॥   
मध्योऽर्धः स्यात्तदर्धोऽधो वित्तशाठ्यं विवर्जयेत् ।   
कार्णिकायां न्यसेन्मेरुं ब्रह्मविष्ण्वीशदैवतम् ॥१२॥   
माल्यवान्पूर्वतः[[93]](#footnote-94) पूज्यस्तत्पूर्वे भद्रसञ्ज्ञितः ।   
अश्वरक्षस्ततः प्रोक्तो निषधो मेरुदक्षिणे ॥१३॥   
हेमकूटोऽथ हिमवान् त्रयं सौम्ये तथा त्रयम् ।   
नीलः श्वेतश्च शृङ्गी च पश्चिमे गन्धमादनः ॥१४॥   
वैकङ्कः[[94]](#footnote-95) केतुमालः स्यान्मेरुर्द्वादशसंयुतः ।   
सोपवासोऽर्चयेद्विष्णुं शिवं वा स्नानपूर्वकम् ॥१५॥   
देवाग्रे प्रार्च्य मेरुं च मन्त्रैर्विप्राय वै ददेत् ।   
विप्रायामुकगोत्राय मेरुं द्रव्यमयं परम् ॥१६॥   
भुक्त्यै मुक्त्यै निर्मलत्वे विष्णुदैवं ददामि ते ।   
इन्द्रलोके ब्रह्मलोके शिवलोके हरेः पुरे ॥१७॥   
कुलमुद्धृत्य क्रीडेत विमाने देवपूजितः[[95]](#footnote-96) ।   
अन्येष्वपि च कालेषु सङ्क्रान्त्यादौ प्रदापयेत् ॥१८॥   
पलानां तु सहस्रेण महा[[96]](#footnote-97)मेरुं प्रकल्पयेत् ।   
शृङ्गत्रयसमायुक्तं ब्रह्मविष्णुहरान्वितम् ॥१९॥   
एकैकं पर्वतं तस्य शतैकैकेन कारयेत् ।   
मेरुणा सह शैलास्तु ख्यातास्तत्र त्रयोदश ॥२०॥   
अयने ग्रहणादौ च विष्ण्वग्रे हरिमर्च्य च ।   
स्वर्णमेरुं द्विजायार्प्य विष्णुलोके चिरं वसेत् ॥२१॥   
परमाणवो यावन्त इह राजा भवेच्चिरम् ।   
रौप्यमेरुं द्वादशाद्रियुतं सङ्कल्पतो ददेत् ॥२२॥   
प्रागुक्तं च फलं तस्य विष्णुं विप्रं प्रपूज्य च ।   
भूमिमेरुं च विषयं मण्डलं ग्राममेव च ॥२३॥   
परिकल्प्याष्टमांशेन शेषांशाः पूर्ववत्फलम् ।   
द्वादशाद्रिसमायुक्तं हस्तिमेरुस्वरूपिणम् ॥२४॥

ददेत्त्रिपुरुषैर्युक्तं दत्त्वानन्तं फलं लभेत् ।   
त्रिपञ्चाश्वैरश्वमेरुं हयद्वादशसंयुतम् ॥२५॥   
विष्ण्वादीन्पूज्य तं दत्त्वा भुक्तभोगो नृपो भवेत् ।   
अश्वसङ्ख्याप्रमाणेन गोमेरुं पूर्ववद्ददेत् ॥२६॥   
पट्टवस्त्रैर्भारमात्रैर्वस्त्रमेरुश्च मध्यतः ।   
शैलैर्द्वादशवस्त्रैश्च दत्त्वा तं चाक्षयं फलम् ॥२७॥   
घृतपञ्चसहस्रैश्च पलानामाज्यपर्वतः ।   
शतैः पञ्चभिरेकैकः पर्वतेऽस्मिन् हरिं यजेत् ॥२८॥   
विष्ण्वग्रे ब्राह्मणायार्प्य सर्वं प्राप्य हरिं व्रजेत् ।   
एवं च खण्डमेरुं च कृत्वा दत्त्वाप्नुयात्फलम् ॥२९॥   
धान्यमेरुः पञ्चखारोऽपर एकैकखारकाः ।   
स्वर्णत्रिशृङ्गकाः सर्वे ब्रह्मविष्णुमहेश्वरान् ॥३०॥   
सर्वेषु पूज्य विष्णुं वा विशेषादक्षयं फलम् ।   
एवं दशांशमानेन तिलमेरुं प्रकल्पयेत् ॥३१॥   
शृङ्गाणि पूर्ववत्तस्य तथैवान्यनगेषु च ।   
तिलमेरुं प्रदायाथ बन्धुभिर्विष्णुलोक[[97]](#footnote-98)भाक् ॥३२॥   
नमो विष्णुस्वरूपाय धराधराय वै नमः ।   
ब्रह्मविष्ण्वीशशृङ्गाय धरानाभिस्थिताय च ॥३३॥   
नग[[98]](#footnote-99)द्वादशनाथाय सर्वपापापहारिणे ।   
विष्णुभक्ताय शान्ताय त्राणं मे कुरु सर्वथा ॥३४॥   
निष्पापः पितृभिः सार्धं विष्णुं गच्छामि ओं नमः ।

त्वं हरिस्तु हरेरग्रे अहं विष्णुश्च विष्णवे ॥   
निवेदयामि भक्त्या तु भुक्तिमुक्त्यर्थहेतवे ॥३५॥

इत्याग्नेये महापुराणे मेरुदानवर्णनं नाम द्वादशाधिकद्विशततमोऽध्यायः ॥

अथ त्रयोदशाधिकद्विशततमो ऽध्यायः ।

**पृथ्वीदानानि ।**अग्निरुवाच ।  
पृथ्वीदानं प्रवक्ष्यामि पृथिवी त्रिविधा मता ।   
शतकोटिर्योजनानां सप्तद्वीपा ससागरा[[99]](#footnote-100) ॥१॥   
जम्बुद्वीपावधिः सा च उत्तमा मेदिनीरिता[[100]](#footnote-101) ।   
उत्तमा पञ्चभिर्भारैः काञ्चनैश्च प्रकल्पयेत् ॥२॥   
तदर्धान्तरजं कूर्मं तथा पद्मं समादिशेत् ।   
उत्तमा कथिता पृथ्वी द्व्यंशेनैव तु मध्यमा ॥३॥   
कन्यसा च त्रिभागेन(ण) त्रिहान्या कूर्मपङ्कजे ।   
पलानां तु सहस्रेण कल्पयेत्कल्पपादपम् ॥४॥   
मूलदण्डं सपत्रं च फलपुष्पसमन्वितम् ।

पञ्चस्कन्धं तु सङ्कल्प्य पञ्चानां दापयेत्सुधीः ॥५॥   
एतद्दाता ब्रह्मलोके पितृभिर्मोदते चिरम् ।   
विष्ण्वग्रे कामधेनुं तु पलानां पञ्चभिः शतैः ॥६॥   
ब्रह्मविष्णुमहेशाद्या देवा धेनौ व्यवस्थिताः ।   
धेनुदानं सर्वदानं सर्वद ब्रह्मलोकदम् ॥७॥   
विष्ण्वग्रे कपिलां दत्त्वा तारयेत्सकलं कुलम् ।   
अलङ्कृत्य स्त्रियं दद्यादश्वमेधफलं लभेत् ॥८॥   
भूमिं दत्त्वा सर्वभाक्स्यात्सर्वसस्यप्ररोहिणीम् ।   
ग्रामं वाथ पुरं वापि खेटकं च ददत्सुखी ॥९॥   
कार्तिक्यादौ वृषोत्सर्गं कुर्वंस्तारयते कुलम् ॥१०॥

इत्याग्नेये महापुराणे पृथ्वीदानवर्णनं नाम त्रयोदशाधिकद्विशततमोऽध्यायः ॥

अथ चतुर्दशाधिकद्विशततमो ऽध्यायः ।

**नडीचक्रकथनम् ।**अग्निरुवाच ।  
नाडीचक्रं प्रवक्ष्यामि यज्ज्ञानाज्ज्ञायते हरिः ।   
नाभेरधस्ताद्यत्कन्दमङ्कुरास्तत्र निर्गताः ॥१॥

द्वासप्ततिसहस्राणि नाभिमध्ये व्यवस्थिताः ।   
तिर्यगूर्ध्वमधश्चैव व्याप्तं ताभिः समन्ततः ॥२॥   
चक्रवत्संस्थिता ह्येताः प्रधाना दश नाडयः ।   
इडा च पिङ्गला चैव सुषुम्णा च तथैव च ॥३॥   
गान्धारी हस्तिजिह्वा च पृथा[[101]](#footnote-102) चैव यशा तथा ।   
अलम्बुषा हुहुश्चैव[[102]](#footnote-103) शङ्खिनी दशमी स्मृता ॥४॥   
दश प्राणवहा ह्येता नाडयः परिकीर्तिताः ।   
प्राणोऽपानः समानश्च उदानो व्यान एव च ॥५॥   
नागः कूर्मोऽथ कृकरो देवदत्तो धनञ्जयः ।   
प्राणस्तु प्रथमो वायुर्दशानामपि स प्रभुः ॥६॥   
प्राणः प्राणयते प्राणं विसर्गात्पूरणं प्रति ।   
नित्यमापूरयत्येष प्राणिनामुरसि स्थितः ॥७॥   
निःश्वासोच्छ्वासकासैस्तु प्राणो जीवसमाश्रितः[[103]](#footnote-104) ।   
प्रयाणं कुरुते यस्मात्तस्मात्प्राणः प्रकीर्तितः ॥८॥   
अधो नयत्यपानस्तु आहारं च नृणामधः ।   
मूत्रशुक्रवहो वायुरपानस्तेन कीर्तितः ॥९॥   
पीतभक्षितमाघ्रातं रक्तपित्तकफानिलम् ।   
समं नयति गात्रेषु समानो नाम मारुतः ॥१०॥   
स्पन्दयत्यधरं वक्त्रं नेत्ररागप्रकोपनम् ।   
उद्वेजयति मर्माणि उदानो नाम मारुतः ॥११॥   
व्यानो विनामयत्यङ्गं व्यानो व्याधिप्रकोपनः ।   
प्रतिदानं तथा कण्ठाद्व्यापनाद्व्यान उच्यते ॥१२॥   
उद्गारे नाग इत्युक्तः कूर्मश्चोन्मीलने स्थितः ।   
कृकरो भक्षणे चैव देवदत्तो विजृम्भिते ॥१३॥   
धनञ्जयः स्थितो घोषे मृतस्यापि न मुञ्चति ।   
जीवः प्रयाति दशधा नाडीचक्रं हि तेन तत् ॥१४॥   
सङ्क्रान्तिर्विषुवं चैव अहोरात्रायनानि च ।   
अधिमास ऋणं चैव ऊनरात्रधनं तथा ॥१५॥   
ऊनरात्रं भवेद्धिक्का अधिमासो विजृम्भिका ।   
ऋणं चात्र भवेत्कासो निश्वासो धनमुच्यते ॥१६॥   
उत्तरं दक्षिणं ज्ञेयं वामं दक्षिणसञ्ज्ञितम् ।   
मध्ये तु विषुवं प्रोक्तं पुटद्वयविनिःसृतम् ॥१७॥   
सङ्क्रान्तिः पुनरस्यैव स्वस्थानात्स्थानयोगतः ।   
सुषुम्णा मध्यमे ह्यङ्ग इडा वामे प्रतिष्ठिता ॥१८॥   
पिङ्गला दक्षिणे विप्र ऊर्ध्वं प्राणो ह्यहः स्मृतम् ।   
अपानो रात्रिरेवं स्यादेको वायुर्दशात्मकः[[104]](#footnote-105) ॥१९॥   
आयामो देहमध्यस्थः सोमग्रहणमिष्यते ।   
देहातितत्त्व[[105]](#footnote-106)मायाममादित्यग्रहणं विदुः ॥२०॥   
उदरं पूरयेत्तावद्वायुना यावदीप्सितम् ।   
प्राणायामी भवेदेष पूरको देहपूरकः ॥२१॥   
पिधाय सर्वद्वाराणि निश्वासोच्छ्वासवर्जितः ।   
संपूर्णकुम्भवत्तिष्ठेत्प्राणायामः स कुम्भकः ॥२२॥   
मुञ्चेद्वायुं[[106]](#footnote-107) ततस्तूर्द्ध्वं श्वासेनैकेन मन्त्रवित् ।  
उच्छ्वासयोगयुक्तश्च वायुमूर्ध्वं विरेचयेत् ॥२३॥

उच्चरति स्वयं यस्मात्स्वदेहावस्थितः शिवः ।   
तस्मात्तत्त्वविदां चैव स एव जप उच्यते ॥२४॥   
अयुते द्वे सहस्रैकं षट्शतानि तथैव च ।   
अहोरात्रेण योगीन्द्रो जपसङ्ख्यां करोति सः ॥२५॥   
अजपा नाम गायत्री ब्रह्मविष्णुमहेश्वरी ।   
अजपां जपते यस्तां पुनर्जन्म न विद्यते ॥२६॥   
चन्द्राग्निरविसंयुक्ता आद्या कुण्डलिनी मता ।   
हृत्प्रदेशे तु सा ज्ञेया अङ्कुराकारसंस्थिता ॥२७॥   
सृष्टिन्यासो भवेत्तत्र स वै सर्गावलम्बनात् ।   
स्रवन्तं चिन्तयेत्तस्मिन्नमृतं सात्त्विकोत्तमः ॥२८॥   
देहस्थः सकलो ज्ञेयो निष्कलो देहवर्जितः ।   
हंस हंसेति यो ब्रूयाद्धंसो नाम सदाशिवः ॥२९॥   
तिलेषु च यथा तैलं पुष्पे गन्धः समाश्रितः ।   
पुरुषस्य तथा देहे सबाह्याभ्यन्तरं स्थितः ॥३०॥   
ब्रह्मणो हृदये स्थानं कण्ठे विष्णुः समाश्रितः ।   
तालुमध्ये स्थितो रुद्रो ललाटे तु महेश्वरः ॥३१॥   
प्राणाग्रं तु शिवं विद्यात्तस्यान्ते तु परापरम् ।   
पञ्चधा सकलः प्रोक्तो विपरीतस्तु निष्फलः ॥३२॥   
प्रासादं नादमुत्थाप्य शततन्तु जपेद्यदि ।   
षण्मासात्सिद्धिमाप्नोति योगयुक्तो न संशयः ॥३३॥   
गमागमस्य ज्ञानेन सर्वपापक्षयो भवेत् ।

अणिमादिगुणैश्वर्यं षड्भिर्मासैरवाप्नुयात् ॥३४॥   
स्थूलः सूक्ष्मः परश्चेति प्रासादः कथितो मया ।   
ह्रस्वो दीर्घः प्लुतश्चेति प्रासादं लक्षयेत्त्रिधा ॥३५॥   
ह्रस्वो दहति पापानि दीर्घो मोक्षप्रदो भवेत् ।   
आप्यायने प्लुतश्चेति मूर्द्ध्नि विन्दुविभूषितः ॥३६॥   
आदावन्ते च ह्रस्वस्य फट्कारो मारणे हितः ।   
आदावन्ते च हृदयमाकृष्टौ सम्प्रकीर्तितम् ॥३७॥   
देवस्य दक्षिणां मूर्तिं पञ्चलक्षं स्थितो जपेत् ।   
जपान्ते घृतहोमस्तु दशसाहस्रिको भवेत् ॥३८॥   
एवमाप्यायितो मन्त्रो वश्योच्चाटादि कारयेत् ।   
ऊर्द्ध्वे शून्यमधः शून्यं मध्ये शून्यं निरामयम् ॥३९॥   
त्रिशून्यं यो विजानाति मुच्यतेऽसौ ध्रुवं द्विजः ।   
प्रासादं यो न जानाति पञ्चमन्त्रमहातनुम् ॥४०॥   
अष्टत्रिंशत्कलायुक्तं न स आचार्य उच्यते ।   
तथोङ्कारं च गायत्रीं रुद्रादीन्वेत्त्यऽसौ गुरुः ॥४१॥

इत्याग्नेये महापुराणे नाडीचक्रकथनं नाम चतुर्दशाधिकद्विशततमोऽध्यायः ॥

अथ पञ्चदशाधिकद्विशततमो ऽध्यायः ।

**सन्ध्याविधिः ।**अग्निरुवाच ।  
ओङ्कारं यो विजानाति स योगी स हरिः पुमान् ।   
ओङ्कारमभ्यसेत्तस्मान्मन्त्रसारन्तु सर्वदम् ॥१॥   
सर्वमन्त्रप्रयोगेषु प्रणवः प्रथमः स्मृतः ।   
तेन संपरिपूर्णं यत्तत्पूर्णं कर्म नेतरत् ॥२॥   
ओङ्कारपूर्विकास्तिस्रो महाव्याहृतयोऽव्ययाः ।   
त्रिपदा चैव सावित्री विज्ञेयं ब्रह्मणी मुखम् ॥३॥   
योऽधीतेऽहन्यहन्येतास्त्रीणि वर्षाण्यतन्द्रितः[[107]](#footnote-108) ।   
स ब्रह्मपरमभ्येति वायुभूतः खमूर्तिमान् ॥४॥   
एकाक्षरं परं ब्रह्म प्राणायामः परं[[108]](#footnote-109) तपः ।   
सावित्र्यास्तु परन्नास्ति मौनात्सत्यं विशिष्यते ॥५॥   
सप्तावर्ता पापहरा दशभिः प्रापयेद्दिवम् ।   
विंशावर्ता तु सा देवी नयते हीश्वरालयम् ॥६॥   
अष्टोत्तरशतं जप्त्वा तीर्णः संसारसागरात् ।   
रुद्रकुष्माण्डजप्येभ्यो गायत्री तु विशिष्यते ॥७॥   
न गायत्र्याः परं जप्यं न व्याहृतिसमं हुतम् ।   
गायत्र्याः पादमप्यर्धमृगर्धमृचमेव वा ॥८॥   
ब्रह्महत्या सुरापानं सुवर्णस्तेयमेव च ।   
गुरुदारागमश्चैव जप्येनैव पुनाति सा ॥९॥   
पापे कृते तिलैर्होमो गायत्रीजप ईरितः ।   
जप्त्वा सहस्रं गायत्र्या उपवासी स पापहा ॥१०॥   
गोघ्नः पितृघ्नो मातृघ्नो ब्रह्महा गुरुतल्पगः ।   
ब्रह्मघ्नः स्वर्णहारी च सुरापो लक्षजप्यतः ॥११॥   
शुध्यते वाथ वा स्नात्वा शतमन्तर्जले जपेत् ।   
अपः शतेन पीत्वा तु गायत्र्याः पापहा भवेत् ॥१२॥   
शतं जप्ता तु गायत्री पापोपशमनी स्मृता ।   
सहस्रं जप्ता सा देवी उपपातकनाशिनी ॥१३॥   
अभीष्टदा कोटिजप्ता देवत्वं राजतामियात् ।   
ओङ्कारं पूर्वमुच्चार्य भूर्भुवः स्वस्तथैव च ॥१४॥   
गायत्री प्रणवश्चान्ते जपे चैवमुदाहृतम् ।   
विश्वामित्र ऋषिच्छन्दो गायत्रं सविता तथा ॥१५॥   
देवतोपनये जप्ये विनियोगो हुते तथा ।   
अग्निर्वायू रविर्विद्युद्यमो जलपतिर्गुरुः ॥१६॥   
पर्जन्य इन्द्रो गन्धर्वः पूषा च तदनन्तरम् ।   
मित्रोऽथ वरुणस्त्वष्टा वसवो मरुतः शशी ॥१७॥   
अङ्गिरा विश्वनासत्यौ कस्तथा सर्वदेवताः ।   
रुद्रो ब्रह्मा च विष्णुश्च क्रमशोऽक्षरदेवताः ॥१८॥   
गयत्र्या जपकाले तु कथिताः पापनाशनाः ।   
पादाङ्गुष्ठौ च गुल्फौ च नलकौ जानुनी तथा ॥१९॥   
जङ्घे शिश्नश्च वृषणौ कटिर्नाभिस्तथोदरम् ।

स्तनौ च हृदयं ग्रीवा मुखं तालु च नासिका[[109]](#footnote-110) ॥२०॥   
चक्षुषी च भ्रुवोर्मध्यं ललाटं पूर्वमाननम् ।   
दक्षिणोत्तरपार्श्वे द्वे शिर आस्यमनुक्रमात् ॥२१॥   
पीतः श्यामश्च कपिलो मरकतोऽग्नि[[110]](#footnote-111)सन्निभः ।   
रुक्मविद्युद्धूम्रकृष्णरक्तगौरेन्द्रनीलभाः ॥२२॥   
स्फाटिकस्वर्णपाण्ड्वाभाः पद्मरागोऽखिलद्युतिः ।   
हेमधूम्ररक्तनीलरक्तकृष्णसुवर्णभाः ॥२३॥   
शुक्लकृष्णपालाशाभा गायत्र्या वर्णकाः क्रमात् ।   
ध्यानकाले पापहरा हुतैषा सर्वकामदा ॥२४॥   
गायत्र्या तु तिलैर्होमः सर्वपापप्रणाशनः ।   
शान्तिकामो यवैः कुर्यादायुष्कामो घृतेन च ॥२५॥   
सिद्धार्थकैः कर्मसिद्ध्यै पयसा ब्रह्मवर्चसे ।   
पुत्रकामस्तथा दध्ना धान्यकामस्तु शालिभिः ॥२६॥   
क्षीरवृक्षसमिद्भिस्तु ग्रहपीडोपशान्तये ।   
धनकामस्तथा बिल्वैः श्रीकामः कमलैस्तथा ॥२७॥   
आरोग्यकामो दूर्वाभिर्गुरूत्पाते स एव हि ।   
सौभाग्येच्छुर्गुग्गुलुना विद्यार्थी पायसेन च ॥२८॥   
अयुतेनोक्तसिद्धिः स्याल्लक्षेण मनसेप्सितम् ।   
कोट्या ब्रह्मवधान्मुक्तः कुलोद्धारी हरिर्भवेत् ॥२९॥   
ग्रहयज्ञमुखो वापि होमोऽयुतमुखोऽर्थकृत् ।

आवाहनं च गायत्र्यास्तत ओङ्कारमभ्यसेत् ॥३०॥   
स्मृत्वोङ्कारं तु गायत्र्या निबध्नीयाच्छिखां ततः ।   
पुनराचम्य हृदयं नाभिं स्कन्धौ च संस्पृशेत् ॥३१॥   
प्रणवस्य ऋषिर्ब्रह्मा गायत्री छन्द एव च ।   
देवोऽग्निः परमात्मा स्याद्योगो वै सर्वकर्मसु ॥३२॥   
शुक्ला चाग्निमुखी दिव्या कात्यायनसगोत्रजा ।   
त्रैलोक्यवरणा दिव्या पृथिव्याधारसंयुता ॥३३॥   
अक्षरसूत्रधरा देवी पद्मासनगता शुभा ।   
ओं तेजोऽसि सहोऽसि[[111]](#footnote-112) बलमसि भ्राजोऽसि देवानां धामनामासि । विश्वमसि विश्वायुः सर्वमसि सर्वायुरोमभिभूः ॥३४॥

आगच्छ वरदे देवि जप्ये(पे) मे सन्निधौ भव । [गायन्तं त्रायसे यस्माद्गायत्री त्वं ततः स्मृता] ॥३५॥  
व्याहृतीनां तु सर्वासामृषिरेव प्रजापतिः ।   
व्यस्ताश्चैव समस्ताश्च ब्राह्ममक्षरमोमिति ॥३६॥   
विश्वामित्रो जमदग्निर्भरद्वाजोऽथ गौतमः[[112]](#footnote-113) ।   
ऋषिरत्रिर्वसिष्ठश्च काश्यपश्च यथाक्रमम् ॥३७॥   
अग्निर्वायू रविश्चैव वाक्पतिर्वरुणस्तथा ।   
इन्द्रो विष्णुर्व्याहृतीनां दैवतानि यथाक्रमम् ॥३८॥   
गायत्र्युष्णिगनुष्टुप् च बृहती पङ्क्तिरेव च ।   
त्रिष्टुप् च जगती चेति छन्दांस्याहुरनुक्रमात् ॥३९॥   
विनियोगे व्याहृतीनां प्राणायामे च होमके ।   
आपो हि ष्ठेत्यृचा चापो द्रुपदादीति वा स्मृता ॥४०॥

तथा हिरण्यवर्णाभिः पावमानीभिरन्ततः ।   
विप्रुपोऽष्टौ क्षिपेदूर्द्ध्वमाजन्मकृतपापजित् ॥४१॥   
अन्तर्जल ऋतं चेति जपेत्त्रिरघमर्षणम् ।   
आपो हि ष्ठेतित्यृचस्य[[113]](#footnote-114) सिन्धुद्वीप ऋषिः स्मृतः ॥४२॥   
ब्रह्मस्नानाय[[114]](#footnote-115) छन्दोऽस्य गायत्री देवता जलम् ।   
मार्जने विनियोगोऽस्य[[115]](#footnote-116) हयावभृथके क्रतोः ॥४३॥   
अघमर्षणसूक्तस्य ऋषिरेवाघमर्षणम् ।   
अनुष्टुप् च भवेच्छन्दो भाववृत्तस्तु[[116]](#footnote-117) दैवतम् ॥४४॥   
आपो ज्योती रस इति गायत्र्यास्तु शिरः स्मृतम् ।   
ऋषिः प्रजापतिस्तस्य छन्दोहीनं यजुर्यतः ॥४५॥   
ब्रह्माग्निवायुसूर्याश्च देवताः परिकीर्तिताः ।   
प्राणरोधात्तु वायुः स्याद्वायोरग्निश्च जायते ॥४६॥   
अग्नेरापस्ततः शुद्धिस्ततश्चाचमनं चरेत् ।   
अन्तश्चरति भूतेषु गुहायां विश्वमूर्तिषु ॥४७॥   
तपो यज्ञो वषट्कार आपो ज्योती रसोऽमृतम् ।   
उदु त्यं जातवेदसमृषिः प्रस्कण्व[[117]](#footnote-118) उच्यते ॥४८॥   
गायत्री छन्द आख्यातं सूर्यश्चैव तु दैवतम् ।   
अतिरात्रे नियोगः स्यादग्नीषोमो(ग्निष्टोमे) नियोगकः ॥४९॥   
चित्रं देवेति ऋच[[118]](#footnote-119) ऋषिः कौत्स उदाहृतः ।   
त्रिष्टुप् छन्दो दैवतं च सूर्योऽस्याः परिकीर्तितम् ॥५०॥

इत्याग्नेये महापुराणे सन्ध्याविधिकथनं नाम पञ्चदशाधिकद्विशततमोऽध्यायः ॥

अथ षोडशाधिकद्विशततमो ऽध्यायः ।

**गायत्रीनिर्वाणम् ।**अग्निरुवाच ।  
एवं सन्ध्याविधिं कृत्वा गायत्रीं च जपेत्स्मरेत् ।   
गायञ्च्छिष्यान् यतस्त्रायेत्कायः[[119]](#footnote-120) प्राणांस्तथैव च ॥१॥   
ततः स्मृतेयं गायत्री सावित्रीयं ततो यतः ।   
प्रकाशनात्सा सवितुर्वाग्रूपत्वात्सरस्वती ॥२॥   
तज्ज्योतिः परमं ब्रह्म भर्गस्तेजो यतः स्मृतम् ।   
भा दीप्ताविति रूपं हि भ्रस्जः पाकेऽथ तत्स्मृतम् ॥३॥   
ओषध्यादिकं पचति भ्राजृ दीप्तौ तथा भवेत् ।   
भर्गः स्याद्भ्राजत इति बहुलं छन्द ईरितम् ॥४॥   
वरेण्यं सर्वतेजोभ्यः श्रेष्ठं वै परमं पदम् ।   
स्वर्गापवर्गकामैर्वा वरणीयं सदैव हि ॥५॥   
वृणोतेर्वरणार्थत्वाज्जाग्रत्स्वप्नादिवर्जितम् ।   
नित्यं शुद्धं बुद्धमेकं सत्यं तद्धीमहीश्वरम् ॥६॥   
अहं ब्रह्म परं ज्योतिर्ध्यायेमहि विमुक्तये ।   
तज्ज्योतिर्भगवान्विष्णुर्जगज्जन्मादिकारणम् ॥७॥   
शिवं केचित्पठन्ति स्म शक्तिरूपं पठन्ति च ।   
केचित् सूर्यं केचिदग्निं वेदगा अग्निहोत्रिणः ॥८॥

अग्न्यादिरूपी विष्णुर्हि वेदादौ ब्रह्म गीयते ।   
तत्पदं परमं विष्णोर्देवस्य सवितुः स्मृतम् ॥९॥   
महदाद्यं सूयते हि स्वयंज्योतिर्हरिः प्रभुः ।   
पर्जन्यो वायुरादित्यः शीतोष्णाद्यैश्च पाचयेत् ॥१०॥   
अग्नौ प्रास्ताहुतिः सम्यगादित्यमुपतिष्ठते ।   
आदित्याज्जायते वृष्टिर्वृष्टेरन्नं ततः प्रजाः ॥११॥   
दधातेर्वा धीमहीति मनसा धारयेमहि ।   
नोऽस्माकं यश्च भर्गश्च सर्वेषां प्राणिनां धियः ॥१२॥   
चोदयात् प्रेरयेद्बुद्धीर्भोक्तॄणां सर्वकर्मसु ।   
दृष्टादृष्टविपाकेषु विष्णुसूर्याग्निरूपवान् ॥१३॥   
ईश्वरप्रेरितो गच्छेत्स्वर्गं वा श्वभ्रमेव वा ।   
ईशावास्यमिदं सर्वं महदादिजगद्धरिः[[120]](#footnote-121) ॥१४॥   
स्वर्गाद्यैः क्रीडते देवो यो हंसः पुरुषः प्रभुः ।   
आदित्यान्तर्गतं यच्च भर्गाख्यं वै मुमुक्षुभिः ॥१५॥   
जन्ममृत्युविनाशाय दुःखस्य त्रिविधस्य च ।   
ध्यानेन पुरुषोऽयं च द्रष्टव्यः सूर्यमण्डले ॥१६॥   
तत्त्वं सदसि चिद्ब्रह्म विष्णोर्यत्परमं पदम् ।   
देवस्य सवितुर्भर्गो वरेण्यं हि तुरीयकम् ॥१७॥   
देहादिजाग्रदाब्रह्म अहं[[121]](#footnote-122) ब्रह्मेति धीमहि ।   
योऽसावादित्ये पुरुषः सोऽसावहमनन्त ओम् ॥   
ज्ञानानि[[122]](#footnote-123) शुभकर्मादीन्प्रवर्तयति यः सदा ॥१८॥

इत्याग्नेये महापुराणे गायत्रीनिर्वाणं नाम षोडशाधिकद्विशततमोऽध्यायः ॥

अथ सप्तदशाधिकद्विशततमोऽध्यायः ।

**गायत्रीनिर्वाणम् ।**अग्निरुवाच ।  
लिङ्गमूर्तिं शिवं स्तुत्वा गायत्र्या योगमाप्तवान् ।   
निर्वाणं परमं ब्रह्म वसिष्ठोऽन्यश्च[[123]](#footnote-124) शङ्करात् ॥१॥   
नमः कनकलिङ्गाय वेदलिङ्गाय वै नमः ।   
नमः परमलिङ्गाय[[124]](#footnote-125) व्योमलिङ्गाय वै नमः ॥२॥   
नमः सहस्रलिङ्गाय वह्निलिङ्गाय वै नमः ।   
नमः पुराणलिङ्गाय श्रुतिलिङ्गाय वै नमः ॥३॥   
नमः पाताललिङ्गाय ब्रह्मलिङ्गाय वै नमः ।   
नमो रहस्यलिङ्गाय सप्तद्वीपोर्ध्वलिङ्गिने ॥४॥   
नमः सर्वात्मलिङ्गाय सर्वलोकाङ्गलिङ्गिने ।   
नमस्त्वव्यक्तलिङ्गाय बुद्धिलिङ्गाय वै नमः ॥५॥   
नमोऽहङ्कारकिङ्गाय भूतलिङ्गाय वै नमः ।   
नम इन्द्रियलिङ्गाय नमस्तन्मात्रलिङ्गिने ॥६॥   
नमः पुरुषलिङ्गाय भावलिङ्गाय वै नमः ।

नमो रजोर्धलिङ्गाय सत्त्वलिङ्गाय वै नमः ॥७॥   
नमस्ते भवलिङ्गाय नमस्त्रैगुण्यलिङ्गिने ।   
नमोऽनागतलिङ्गाय तेजोलिङ्गाय वै नमः ॥८॥   
नमो वायूर्ध्व[[125]](#footnote-126)लिङ्गाय श्रुतिलिङ्गाय वै नमः ।   
नमस्तेऽथर्व[[126]](#footnote-127)लिङ्गाय सामलिङ्गाय वै नमः ॥९॥   
नमो यज्ञाङ्गलिङ्गाय यज्ञलिङ्गाय वै नमः ।   
नमस्ते तत्त्व[[127]](#footnote-128)लिङ्गाय देवानुगतलिङ्गिने ॥१०॥   
दिश नः परमं योगमपत्यं मत्समं तथा ।   
ब्रह्म चैवाक्षयं देव शमं चैव परं विभो ॥११॥   
अक्षयत्वं च वंशस्य धर्मे च मतिमक्षयाम् ॥१२॥   
अग्निरुवाच ।  
वसिष्ठेन स्तुतः शम्भुस्तुष्टः श्रीपर्वते पुरा ।वसिष्ठाय वरं दत्त्वा तत्रैवान्तरधीयत ॥१३॥

इत्याग्नेये महापुराणे गायत्रीनिर्वाणकथनं नाम सप्तदशाधिकद्विशततमोऽध्यायः ॥२१७॥

अथाष्टादशाधिकद्विशततमो ऽध्यायः ।

राजाभिषेककथनम् ।  
अग्निरुवाच ।  
पुष्करेण च रामाय राजधर्मं हि पृच्छते ।   
यथादौ कथितं तद्वद्वसिष्ठ कथयामि ते ॥१॥   
पुष्कर उवाच ।  
राजधर्मं प्रवक्ष्यामि सर्वस्माद्राजधर्मतः ।   
राजा भवे[[128]](#footnote-129)च्छत्रुहन्ता प्रजापालः सुदण्डवान्[[129]](#footnote-130) ॥२॥   
पालयिष्यामि[[130]](#footnote-131) वः सर्वान्धर्मस्थान्व्रतमाचरेत् ।   
संवत्सरं स वृणुयात्पुरोहितमथ[[131]](#footnote-132) द्विजम् ॥३॥   
मन्त्रिणश्चाखिलात्मज्ञान्महिषीं धर्मलक्षणाम् ।   
सांवत्सरं नृपः काले ससम्भारोऽभिषेचनम् ॥४॥   
कुर्यान्मृते नृपे नात्र कालस्य नियमः स्मृतः ।   
तिलैः सिद्धार्थकैः स्नानं सांवत्सरपुरोहितैः ॥५॥   
घोषयित्वा जयं राज्ञो राजा भद्रासने स्थितः ।   
अभयं घोषयेद्बद्धा[[132]](#footnote-133)न्मोचयेद्राज्यपालके[[133]](#footnote-134) ॥६॥   
पुरोधसाभिषेकात्प्राक्कार्यैन्द्री शान्तिरेव च ।   
उपवास्यभिषेकाहे वेद्यग्नौ जुहुयान्मनून् ॥७॥

वैष्णवानैन्द्रमन्त्रांस्तु सावित्रीन्वैश्वदैवतान् ।   
सौम्यान्स्वस्त्ययनं शर्म आयुष्याभयदान्मनून् ॥८॥   
अपराजितां च कलशं वह्नेर्दक्षिणपार्श्वगम् ।   
सम्पातवन्तं हैमं च पूजयेद्गन्धपुष्पकैः ॥९॥   
प्रदक्षिणावर्तशिखस्तप्तजाम्बूनदप्रभः ।   
रथौघमेघनिर्घोषो विधूमश्च हुताशनः ॥१०॥   
अनुलोमः सुगन्धिश्च स्वस्तिकाकारसन्निभः ।   
प्रसन्नार्चिर्महाज्वालः स्फुलिङ्गरहितो हितः ॥११॥   
न व्रजेयुश्च मध्येन मार्जारमृगपक्षिणः ।   
पर्वताग्रमृदा तावन्मूर्धानं शोधयेन्नृपः ॥१२॥   
वल्मीकाग्रमृदा कर्णौ वदनं केशवालयात् ।   
इन्द्रालयमृदा ग्रीवां हृदयं तु नृपाजिरात् ॥१३॥   
करिदन्तोद्धृतमृदा दक्षिणं तु तथा भुजम् ।   
वृषशृङ्गोद्धृतमृदा वामञ्चैव तथा भुजम् ॥१४॥   
सरोमृदा[[134]](#footnote-135) तथा पृष्ठमुदरं सङ्गमान्मृदा ।   
नदीतटद्वयमृदा पार्श्वे संशोधयेत्तथा ॥१५॥   
वेश्याद्वारमृदा राज्ञः कटिशौचं विधीयते ।   
यज्ञस्थानात्तथैवोरू गोस्थानाज्जानुनी तथा ॥१६॥   
अश्वस्थानात्तथा जङ्घे रथचक्रमृदाङ्घ्रिके ।   
मूर्धानं पञ्चगव्येन भद्रासनगतं नृपम् ॥१७॥   
अभिषिञ्चेदमात्यानां चतुष्टयमथो घटैः ।

पूर्वतो हेमकुम्भेन घृतपूर्णेन ब्राहणः ॥१८॥   
रूप्यकुम्भेन(ण) याम्ये च क्षीरपूर्णेन क्षत्रियः ।   
दध्ना च ताम्रकुम्भेन वैश्यः पश्चिमगेन च ॥१९॥   
मृण्मयेन जलेनोदक् शूद्रामात्योऽभिषिचयेत् ।   
ततोऽभिषेकं नृपतेर्बह्वृचप्रवरो द्विजः ॥२०॥   
कुर्वीत मधुना विप्रश्छन्दोगश्च कुशोदकैः ।   
सम्पातवन्तं कलशं तथा गत्वा पुरोहितः ॥२१॥   
विधाय वह्निरक्षां तु सदस्येषु यथाविधि ।   
राजश्रियाभिषेके च ये मन्त्राः परिकीर्तिताः ॥२२॥   
तैस्तु दद्यान्महाभाग ब्राह्मणानां स्वनैस्तथा ।   
ततः पुरोहितो गच्छेद्वेदिमूलं तदेव तु ॥२३॥   
शतच्छिद्रेण पात्रेण सौवर्णेनाभिषेचयेत् ।   
या ओषधीत्योषधीभीरथेत्युक्त्वेति[[135]](#footnote-136) गन्धकैः ॥२४॥   
पुष्पैः पुष्पवतीत्येव ब्राह्मणेति च वीजकैः[[136]](#footnote-137) ।   
रत्नैराशुः शिशानश्च ये देवाश्च कुशोदकैः ॥२५॥   
यजुर्वेद्यथर्ववेदी गन्धद्वारेति संस्पृशेत् ।   
शिरः कण्ठं रोचनया सर्वतीर्थोदकैर्द्विजाः ॥२६॥   
गीतवाद्यादिनिर्घोषैश्चामरव्यजनादिभिः ।   
सर्वौषधिमयं कुम्भं धारयेयुर्नृपाग्रतः ॥२७॥   
तं पश्येद्दर्पणं राजा घृतं वै मङ्गलादिकम् ।   
अभ्यर्च्य विष्णुं ब्रह्माणमिन्द्रादींश्च ग्रहेश्वरान् ॥२८॥

व्याघ्रचर्मोत्तरां शय्यामुपविष्टः पुरोहितः ।   
मधुपर्कादिकं दत्त्वा पट्टबन्धं प्रकारयेत् ॥२९॥   
राज्ञो मुकुटबन्धश्च पञ्चचर्म्मोत्तरं ददेत्[[137]](#footnote-138) ।   
ध्रुवाद्यैरिति च विशेद्वृषजं वृषभांशजम्[[138]](#footnote-139) ॥३०॥   
द्वीपिजं सिंहजं व्याघ्रजातं चर्म तदासने ।   
अमात्यसचिवादींश्च प्रतीहारः प्रदर्शयेत् ॥३१॥   
गोजाविगृहदानाद्यैः सांवत्सरपुरोहितौ ।   
पूजयित्वा द्विजान्प्रार्च्य ह्यन्यभूगोन्नमुख्यकैः ॥३२॥   
वह्निं प्रदक्षिणीकृत्य गुरुं नत्वाथ पृष्ठतः ।   
वृषमालभ्य गां वत्सं पूजयित्वाथ मन्त्रितम् ॥३३॥   
अश्वमारुह्य नागं च पूजयेत्तं समारुहेत् ।   
परिभ्रमेद्राजमार्गे बलयुक्तः प्रदक्षिणम् ॥३४॥   
पुरं विशेच्च दानाद्यैः प्रार्च्य[[139]](#footnote-140) सर्वान् विसर्जयेत् ॥३५॥

इत्याग्नेये महापुराणे राजाभिषेककथनं नामाष्टादशाधिकद्विशततमोऽध्यायः ॥

अथैकोनविंशत्यधिकद्विशततमोऽध्यायः ।

**अभिषेकमन्त्राः ।**पुष्कर उवाच ।  
राजदेवाद्यभिषेकमन्त्रान्वक्ष्येऽघमर्दनान् ।   
कुम्भात्कुशोदकैः सिञ्चेत्तेन सर्वं हि सिद्ध्यति ॥१॥   
सुरास्त्वामभिषिञ्चन्तु ब्रह्मविष्णुमहेश्वराः ।   
वासुदेवः सङ्कर्षणः प्रद्युम्नश्चानिरुद्धकः ॥२॥   
भवन्तु विजयायैत इन्द्राद्या दशदिग्गताः ।   
रुद्रो धर्मो मनुर्दक्षो रुचिः श्रद्धा च सर्वदा ॥३॥   
भृगुरत्रिर्वसिष्ठश्च सनकश्च सनन्दनः ।   
सनत्कुमारोऽङ्गिराश्च पुलस्त्यः पुलहः क्रतुः ॥४॥   
मरीचिः कश्यपः पातु[[140]](#footnote-141) प्रजेशं[[141]](#footnote-142) पृथिवीपतिम्[[142]](#footnote-143) ।   
प्रभासुरा बर्हिषद अग्निष्वात्ताश्च पान्तु ते ॥५॥   
क्रव्यादाश्चोपहूताश्च आज्यपाश्च सुकालिनः ।   
अग्निभिश्चाभिषिञ्चन्तु लक्ष्म्याद्या धर्मवल्लभाः ॥६॥   
आदित्याद्याः कश्यपस्य बहुपुत्रस्य[[143]](#footnote-144) वल्लभाः ।   
कृशाश्वस्याग्निपुत्रस्य भार्याश्चारिष्टनेमिनः ॥७॥   
अश्विन्याद्याश्च चन्द्रस्य पुलहस्य[[144]](#footnote-145) तथा प्रियाः ।   
भूता च कपिशा दंष्ट्री सुरसा सरमा दनुः ॥८॥   
श्येनी भासी तथा क्रौञ्ची धृतराष्ट्री शुकी तथा ।   
एतास्त्वा[[145]](#footnote-146)मभिषिञ्चन्तु अरुणश्चार्कसारथिः ॥९॥   
आयतिर्नियती रात्रिर्निद्रा लोकस्थितौ स्थिताः ।   
उमा मेना शची पान्तु धूमोर्णा निर्ऋतिर्जये ॥१०॥   
गौरी शिवा च ऋद्धिश्च वेला चैव नड्वला ।   
असिक्नी च तथा ज्योत्स्ना देवपत्न्यो वनस्पतिः ॥११॥   
महाकल्पश्च कल्पश्च मन्वन्तरयुगाणि च ।

संवत्सराणि वर्षाणि पान्तु त्वामयनद्वयम् ॥१२॥   
ऋतवश्च तथा मासाः पक्षा रात्र्यहनी तथा ।   
सन्ध्यातिथिमुहूर्ताश्च कालस्यावयवाश्च ये[[146]](#footnote-147) ॥१३॥   
सूर्याद्याश्च ग्रहाः पान्तु मनुः स्वायम्भुवादिकः ।   
स्वायम्भुवः स्वारोचिष[[147]](#footnote-148) उत्तमस्तामसो मनुः ॥१४॥   
रैवतश्चाक्षुषः षष्ठो वैवस्वत इहेरितः ।   
सावर्णि[[148]](#footnote-149)र्ब्रह्मपुत्रश्च धर्मपुत्रश्च रुद्रजः ॥१५॥   
दक्षजो रौच्यभौत्यौ च मनवस्तु चतुर्दश ।   
विश्वभुक्च विपश्चिच्च सुचित्तिश्च शिखी विभुः ॥१६॥   
मनोजवस्तथौजस्वी बलिरद्भुतशान्तयः ।   
वृषश्च ऋतधामा च दिवस्पृक्कविरिन्द्रकः ॥१७॥   
रैवन्तश्च कुमारश्च तथा वत्सविनायकः ।   
वीरभद्रश्च नन्दी च विश्वकर्मा पुरोजवः ॥१८॥   
एते त्वामभिषिञ्चन्तु सुरमुख्याः समागताः ।   
नासत्यौ देवभिषजौ ध्रुवाद्या वसवोऽष्ट च ॥१९॥   
दश चाङ्गिरसो वेदास्त्वा भिषिञ्चन्तु सिद्धये ।   
आत्मा ह्यायुर्मनो दक्षो मदः प्राणस्तथैव च ॥२०॥   
हविष्मांश्च गरिष्ठश्च ऋतः सत्यश्च पान्तु वः ।   
क्रतुर्दक्षो वसुः सत्यः कालकामो[[149]](#footnote-150) धुरिर्जये ॥२१॥   
पुरूरवा[[150]](#footnote-151) आर्द्रवाश्च विश्वे देवाश्च रोचनः ।   
अङ्गारकाद्याः सूर्यस्त्वां निर्ऋतिश्च तथा यमः ॥२२॥   
अजैकपादहिर्बुध्न्यो धूमकेतुश्च रुद्रजाः[[151]](#footnote-152) ।

भरतश्च तथा मृत्युः कापालिरथ किङ्किणिः ॥२३॥   
भवनो भावनः पान्तु स्वजन्यः स्वजनस्तथा ।   
क्रतुश्रवाश्च मूर्धा च याजनोऽभ्युशनास्तथा ॥२४॥   
प्रसवश्चाव्ययश्चैव दक्षश्च भृगवः सुराः ।   
मनोनुमन्ता प्राणश्च नवो[[152]](#footnote-153)ऽपानश्च वीर्यवान् ॥२५॥   
वीतिहोत्रो नयः साध्यो हंसो नारायणोऽवतु ।   
विभुश्चैव प्रभुश्चैव देवश्रेष्ठा[[153]](#footnote-154) जगद्धिताः ॥२६॥   
धाता मित्रोऽर्यमा पूषा शक्रोऽथ वरुणो भगः ।   
त्वष्टा विवस्वान्सविता विष्णुर्द्वादश भास्कराः ॥२७॥   
एकज्योतिश्च द्विज्योतिस्त्रिश्चतुर्ज्योतिरेव च ।   
एकशक्रो द्विशक्रश्च त्रिशक्रश्च महाबलः ॥२८॥   
इन्द्रश्च मेत्यादिशतु ततः प्रतिमकृत्तथा ।   
मितश्च सम्मितश्चैव अमितश्च महाबलः ॥२९॥   
ऋतजित्सत्यजिच्चैव सुषेणः सेनजित्तथा ।   
अतिमित्रोऽनुमित्रश्च पुरुमित्रोऽपराजितः ॥३०॥   
ऋतश्च ऋतवाग्धाता विधाता धारणो ध्रुवः ।   
विधारणो महातेजा वासवस्य परः सखा ॥३१॥   
ईदृक्षश्चाप्यदृक्षश्च एतादृगमिताशनः ।   
क्रीडितश्च सदृक्षश्च सरभश्च महातपाः ॥३२॥

धर्ता धुर्यो धुरिर्भीम अभिमुक्तोऽक्षपात्सहः ।   
धृतिर्वसुरनाधृष्यो रामः कामो जयो विराट् ॥३३॥   
देवा एकोनपञ्चाशन्मरुतस्त्वामवन्तु ते ।   
चित्राङ्गदश्चित्ररथश्चित्रसेनश्च वै कलिः ॥३४॥   
ऊर्णायुरुग्रसेनश्च धृतराष्ट्रश्च नन्दकः ।   
हाहा हूहूर्नारदश्च विश्वावसुश्च तुम्बुरुः ॥३५॥   
एते त्वामभिषिञ्चन्तु गन्धर्वा विजयाय ते ।   
पान्तु ते मुनयो[[154]](#footnote-155) मुख्या दिव्याश्चाप्सरसाङ्गणाः ॥३६॥   
अनवद्या सुकेशी च मेनका सह जन्यया ।   
क्रतुस्थला घृताची च विश्वाची पुञ्जिकस्थला ॥३७॥   
प्रम्लोचा चोर्वशी रम्भा पञ्चचूडा तिलोत्तमा ।   
चित्रलेखा लक्ष्मणा च पुण्डरीका च वारुणी ॥३८॥   
प्रह्लादो विरोचनोऽथ बलिर्बाणोऽथ तत्सुतः[[155]](#footnote-156) ।   
एते चान्येऽभिषिञ्चन्तु दानवा राक्षसास्तथा ॥३९॥   
हेतिश्चैव प्रहेतिश्च विद्युत्स्फुर्जथुरग्रकाः ।   
यक्षः सिद्धात्मकः पातु मणिभद्रश्च नन्दनः ॥४०॥   
पिङ्गाक्षो द्युतिमांश्चैव पुष्पवन्तो जयावहः ।   
शङ्खः पद्मश्च मकरः कच्छपश्च निधिर्जये ॥४१॥   
पिशाचा ऊर्ध्वकेशाद्या भूता भूम्यादिवासिनः ।   
महाकालं पुरस्कृत्य नरसिंहं च मातरः ॥४२॥

गुहः स्कन्दो विशाखस्त्वां नैगमेयोऽभिषिञ्चतु ।   
डाकिन्यो याश्च योगिन्यः खेचरा भूचराश्च याः ॥४३॥   
गरुडश्चारुणः पान्तु संपातिप्रमुखाः खगाः ।   
अनन्ताद्या महानागाः शेषवासुकितक्षकाः ॥४४॥   
ऐरावतो महापद्मः कम्बलाश्वतरावुभौ ।   
शङ्खः कर्कोटकश्चैव धृतराष्ट्रो धनञ्जयः ॥४५॥   
कुमुदैरावणौ पद्मः पुष्पदन्तोऽथ वामनः ।   
सुप्रतीकोऽञ्जनो नागाः पान्तु त्वां सर्वतः सदा ॥४६॥   
पैतामहस्तथा हंसो वृषभः शङ्करस्य च ।   
दुर्गासिंहश्च पान्तु त्वां यमस्य महिषस्तथा ॥४७॥   
उच्चैःश्रवाश्चाश्वपतिस्तथा धन्वन्तरिः सदा ।   
कौस्तुभः शङ्कराजश्च[[156]](#footnote-157) वज्रं शूलञ्च चक्रकम् ॥४८॥   
नन्दकोऽस्त्राणि रक्षन्तु धर्मश्च व्यवसायकः ।   
चित्रगुप्तश्च दण्डश्च पिङ्गलो मृत्युकालकौ ॥४९॥   
बालखिल्यादिमुनयो व्यासवाल्मीकिमुख्यकाः ।   
पृथुर्दिलीपो भरतो दुष्यन्तः शत्रुजिद्बली[[157]](#footnote-158) ॥५०॥   
मनुः[[158]](#footnote-159) ककुत्स्थश्चानेन युवनाश्वो[[159]](#footnote-160) जयद्रथः ।   
मान्धाता मुचुकुन्दश्च पान्तु त्वां च पुरूरवाः ॥५१॥   
वास्तुदेवाः[[160]](#footnote-161) पञ्चविंशत्तत्त्वानि विजयाय ते ।   
रुक्मभौमः शिलाभौमः पातालो नीलमूर्तिकः ॥५२॥

पीतरक्तः क्षितिश्चैव श्वेतभौमो रसातलम् ।   
भूर्लोकोऽथ भुवर्मुख्या जम्वूद्वीपादयः[[161]](#footnote-162) श्रिये ॥५३॥   
उत्तराः कुरवः पान्तु रम्या हिरण्यकस्तथा ।   
भद्राश्वः केतुमालश्च वर्षश्चैव बलाहकः ॥५४॥   
हरिवर्षः किम्पुरुष इन्द्रद्वीपः कशेरुमान् ।   
ताम्रवर्णो गभस्तिमान्नागद्वीपश्च सौम्यकः ॥५५॥   
गन्धर्वो वारुणो यश्च नवमः पातु राज्यदः ।   
हिमवान्हेमकूटश्च निषधो नील एव च ॥५६॥   
श्वेतश्च शृङ्गवान्मेरुर्माल्यवान्गन्धमादनः ।   
महेन्द्रो मलयः सह्यः शक्तिमानृक्षवान्गिरिः ॥५७॥   
विन्ध्यश्च पारिपात्रश्च गिरयः शान्तिदास्तु ते ।   
ऋग्वेदाद्याः षडङ्गानि इतिहासपुराणकम् ॥५८॥   
आयुर्वेदश्च गन्धर्वधनुर्वेदोपवेदकाः ।   
शिक्षा कल्पो व्याकरणं निरुक्तं ज्योतिषां गतिः ॥५९॥   
छन्दोऽङ्गानि च वेदाश्च मीमांसा न्यायविस्तरः ।   
धर्मशास्त्रं पुराणं च विद्या ह्येताश्चतुर्दश ॥६०॥   
साङ्ख्यं योगः पाशुपतं वेदा वै पञ्चरात्रकम् ।   
कृतान्तपञ्चकं ह्येतद्गायत्री च शिवा तथा ॥६१॥   
दुर्गा विद्या च गान्धारी पान्तु त्वां शान्तिदाश्च ते ।   
लवणेक्षुसुरासर्पिदधिदुग्धजलाब्धयः ॥६२॥   
चत्वारः सागराः पान्तु तीर्थानि विविधानि च ।

पुष्करश्च प्रयागश्च प्रभासो नैमिषः परः ॥६३॥   
गयाशीर्षो ब्रह्मशिरस्तीर्थमुत्तरमानसम् ।   
कालोदको नन्दिकुण्डस्तीर्थं पञ्चनदस्तथा ॥६४॥   
भृगुतीर्थं प्रभासं च तथा चामरकण्टकम् ।   
जम्बूमार्गश्च विमलः कपिलस्य तथाश्रमः ॥६५॥   
गङ्गाद्वारकुशावर्तौ विन्ध्यको नीलपर्वतः ।   
वराहपर्वतश्चैव तीर्थं कनखलं तथा ॥६६॥   
कालञ्जरश्च केदारो रुद्रकोटिस्तथैव च ।   
वाराणसी महातीर्थं बदर्याश्रम एव च ॥६७॥   
द्वारका श्रीगिरिस्तीर्थं तीर्थं च पुरुषोत्तमः ।   
शालग्रामोऽथ वाराहः सिन्धुसागरसङ्गमः ॥६८॥   
फल्गुतीर्थं बिन्दुसरः करवीराश्रमस्तथा ।   
नद्यो गङ्गासरस्वत्यः शतद्रुर्गण्डकी तथा ॥६९॥   
अच्छोदा च विपाशा च वितस्ता देविका नदी ।   
कावेरी वरुणा[[162]](#footnote-163) चैव निश्चरा गोमती नदी ॥७०॥   
पारा[[163]](#footnote-164) चर्मण्वती रूपा मन्दाकिनी महानदी ।   
तापी पयोष्णी वेणा च गौरी वैतरणी तथा ॥७१॥   
गोदावरी भीमरथी तुङ्गभद्रारणी[[164]](#footnote-165) तथा ।   
चन्द्रभागा शिवा गौरी अभिषिञ्चन्तु पान्तु च[[165]](#footnote-166) ॥७२॥

इत्याग्नेये महापुराणे अभिषेकमन्त्रकथनं नामैकोनविंशत्यधिकद्विशततमोऽध्यायः ॥

अथ विंशत्यधिकद्विशततमो ऽध्यायः ।

**सहायसम्पत्तिः ।**पुष्कर उवाच ।  
सोऽभिषिक्तः सहामात्यो जयेच्छत्रून्नृपोत्तमः ।   
राज्ञा सेनापतिः कार्यो ब्राह्मणः क्षत्रियोऽथ वा ॥१॥   
कुलीनो नीतिशास्त्रज्ञः प्रतीहारश्च नीतिवित् ।   
दूतश्च प्रियवादी स्यादक्षीणोऽतिबलान्वितः ॥२॥   
ताम्बूलधारी ना स्त्री वा भक्तः[[166]](#footnote-167) क्लेशसहः प्रियः ।   
सान्धिविग्रहिकः कार्यः षाड्गुण्यादिविशारदः ॥३॥   
खड्गधारी रक्षकः स्यात्सारथिः स्याद्बलादिवित् ।   
सूदाध्यक्षो हितो विज्ञो महानसगतो हि सः ॥४॥   
सभासदस्तु धर्मज्ञा लेखकोऽक्षरविद्धितः[[167]](#footnote-168) ।   
आह्वानकालविज्ञाः स्युर्हिता दौवारिका जनाः ॥५॥   
रत्नादिज्ञो धनाध्यक्षो ह्यर्थद्वारे[[168]](#footnote-169) हितो नरः ।   
स्यादायुर्वेदविद्वैद्यो गजध्यक्षोऽथ हस्तिवित् ॥६॥   
जितश्रमो गजारोहो हयाध्यक्षो हयादिवत् ।   
दुर्गाध्यक्षो हितो धीमान्स्थपति[[169]](#footnote-170)र्वास्तुवेदवित् ॥७॥   
यन्त्रमुक्ते पाणिमुक्ते अमुक्ते मुक्तधारिते ।   
अस्त्राचार्यो नियुद्धे च कुशलो नृपतेर्हितः ॥८॥   
वृद्धश्चान्तःपुराध्यक्षः पञ्चाशद्वार्षिकाः स्त्रियः ।   
सप्तत्यव्दास्तु पुरुषाश्चरेयुः सर्वकर्मसु ॥९॥   
जाग्रत्स्यादायुधागारे ज्ञात्वा वृत्तिर्विधीयते ।   
उत्तमाधममध्यानि बुद्ध्वा कर्माणि पार्थिवः ॥१०॥   
उत्तमाधममध्यानि पुरुषाणि नियोजयेत् ।   
जयेच्छुः पृथिवीं राजा सहायाननयेद्धितान्[[170]](#footnote-171) ॥११॥   
धर्मिष्ठान्धर्मकायेषु शूरान्सङ्ग्रामकर्मसु ।   
निपुणानर्थ[[171]](#footnote-172)कृत्येषु सर्वत्र च तथा शुचीन् ॥१२॥   
स्त्रीषु षण्ढान्नियुञ्जीत तीक्ष्णान्दारुणकर्मसु ।   
यो यत्र विदितो[[172]](#footnote-173) राज्ञा शुचित्वेन तु तं नरम् ॥१३॥   
धर्मे चार्थे च कामे च नियुञ्जीताधमेऽधमान् ।   
राजा यथार्हं कुर्याच्च उपधाभिः परीक्षितान् ॥१४॥   
समन्त्री च यथान्यायात्कुर्याद्धस्तिवनेचरान् ।   
तत्पदान्वेषणे यत्तानध्यक्षांस्तत्र कारयेत् ॥१५॥   
यस्मिन्कर्मणि कौशल्यं यस्य तस्मिन्नियोजयेत् ।   
पितृपैतामहान्भृत्यान्सर्वकर्मसु योजयेत् ॥१६॥   
विना दायादकृत्येषु तत्र ते हि समा मताः[[173]](#footnote-174) ।   
परराजगृहात्प्राप्तान् जनान् संश्रयकाम्यया ॥१७॥   
दुष्टानप्यथ वादुष्टान् संश्रयेत प्रयत्नतः ।   
दुष्टं ज्ञात्वा विश्वसेन्न तद्वृत्तिं वर्तयेद्वशे ॥१८॥   
देशान्तरा[[174]](#footnote-175)गतान् पार्श्वे चारैर्ज्ञात्वा हि पूजयेत् ।   
शत्रवोऽग्निर्विषं सर्पो निस्त्रिंशमपि चैकतः ॥१९॥

भृत्या विशिष्टं विज्ञेयाः कुभृत्याश्च तथैकतः ।   
चारचक्षुर्भवेद्राजा नियुञ्जीत सदा चरान् ॥२०॥   
जनस्याविहितान् सौम्यांस्तथाज्ञातान् परस्परम् ।   
वणिजो मन्त्रकुशलान् सांवत्सरचिकित्सकान् ॥२१॥   
तथा प्रव्रजिताकारान्बलाबलविवेकिनः ।   
नैकस्य राजा श्रद्दध्याच्छ्रद्दध्याद्बहुवाक्यतः ॥२२॥   
रागापरागौ भृत्यानां जनस्य च गुणागुणान् ।   
शुभानामशुभानां च ज्ञानं कुर्याद्वशाय च ॥२३॥   
अनुरागकरं कर्म चरेज्जह्माद्विरागजम् ।   
जनानुरागया लक्ष्म्या राजा स्याज्जनरञ्जनात् ॥२४॥

इत्याग्नेये महापुराणे सहायसम्पत्तिवर्णनं नाम विंशत्यधिकद्विशततमोऽध्यायः ॥

अथैकविंशाधिकद्विशततमो ऽध्यायः ।

अनुजीविवृत्तम्

पुष्कर उवाच ।  
भृत्यः कुर्यात्तु राजाज्ञां शिष्यवत्सुस्त्रियः[[175]](#footnote-176) पतेः ।   
न[[176]](#footnote-177) क्षिपेद्वचनं राज्ञो अनुकूलं प्रियं वदेत् ॥१॥   
रहोगतस्य वक्तव्यमप्रियं यद्धितं भवेत् ।   
न नियुक्तो हरेद्वित्तं नोपेक्षेत्तस्य[[177]](#footnote-178) मानकम् ॥२॥   
राज्ञश्च न तथा कार्यं वेशभाषाविचेष्टितम् ।   
अन्तःपुरचराध्यक्षो वैरभूतै[[178]](#footnote-179)र्निराकृतैः ॥३॥   
संसर्गं न व्रजेद्भृत्यो राज्ञो गुह्यं च गोपयेत् ।   
प्रदर्श्य कौशलं किञ्चिद्राजानं तु[[179]](#footnote-180) विशेषयेत् ॥४॥   
राज्ञा यच्छ्रावितं गुह्यं न तल्लोके प्रकाशयेत् ।   
आज्ञाप्यमाने वान्यस्मिन्किं करोमीति वा वदेत् ॥५॥   
वस्त्रं रत्न[[180]](#footnote-181)मलङ्कारं राज्ञा दत्तं च धारयेत् ।   
नानिर्दिष्टो[[181]](#footnote-182) द्वारि विशेन्नायोग्ये भुवि राजदृक् ॥६॥   
जृम्भा निष्ठीवनं कासं कोपं पर्यङ्कि[[182]](#footnote-183)काश्रयम् ।   
भृकुटीं वातमुद्गारं तत्समीपे विवर्जयेत् ॥७॥   
स्वगुणाख्यापने युक्त्या परानेव नियोजयेत् ।   
शाठ्यं लौल्यं सपैशून्यं नास्तिक्यं क्षुद्रता तथा ॥८॥   
चापल्यं च परित्याज्यं नित्यं राजानुजीविना ।   
श्रुतेन विद्याशिल्पैश्च संयोज्यात्मानमात्मना ॥९॥   
राजसेवां ततः कुर्याद्भूतये भूतिवर्धनः ।   
नमस्कार्याः सदा चास्य पुत्रवल्लभमन्त्रिणः ॥१०॥   
सचिवैर्नास्य विश्वासो राजचित्तप्रियं चरेत् ।   
त्यजेद्विरक्तं रक्तात्तु वृत्तिमीहेत राजवित् ॥११॥   
अपृष्टश्चास्य न ब्रूयात्कामं कुर्यात्तथापदि[[183]](#footnote-184) ।   
प्रसन्नो वाक्यसङ्ग्राही रहस्ये न च शङ्कते ॥१२॥

कुशलादिपरिप्रश्नं सम्प्रयच्छति चासनम् ।   
तत्कथाश्रवणाद्धृष्टो अप्रियाण्यपि नन्दते ॥१३॥   
अल्पं दत्तं प्रगृह्णाति स्मरेत् कथान्तरेष्वपि ।   
इति रक्तस्य कर्तव्या[[184]](#footnote-185) सेवान्यस्य विवर्जयेत् ॥१४॥

इत्याग्नेये महापुराणे अनुजीविवृत्तकथनं नामैकविंशत्यधिकद्विशततमोऽध्यायः ॥ ॥

अथ द्वाविंशत्यधिकद्विशततमोऽध्यायः ।

दुर्गसम्पत्तिः ।  
पुष्कर उवाच ।  
दुर्गसम्पत्तिमाख्यास्ये दुर्गदेशे वसेन्नृपः ।   
वैश्यशूद्रजनप्रायो ह्यनाहार्यस्तथा परैः ॥१॥   
किञ्चिद्ब्राह्मणसंयुक्तो बहुकर्मकरस्तथा ।   
अदेवमातृको भक्तजलो[[185]](#footnote-186) देशः प्रशस्यते ॥२॥   
परैरपीडीतः पुष्पफलधान्यसमन्वितः ।   
अगम्यः परचक्राणां व्यालतस्कर[[186]](#footnote-187)वर्जितः ॥३॥   
षण्णामेकतमं दुर्गं तत्र कृत्वा वसेद्बली ।   
धनुर्दुर्गं महीदुर्गं[[187]](#footnote-188) नरदुर्गं[[188]](#footnote-189) तथैव च ॥४॥   
वार्क्षं चैवाम्बुदुर्गं च गिरिदुर्गं च भार्गव ।   
सर्वोत्तमं शैलदुर्गमभेद्यं चान्यभेदनम् ॥५॥

पुरं तत्र च हट्टाद्यं देवतायतनादिकम् ।   
अनुयन्त्रायुधोपेतं सोदकं दुर्गमुत्तमम् ॥६॥   
राजरक्षां प्रवक्ष्यामि रक्ष्यो भूपो विषादितः ।   
पञ्चाङ्गस्तु शिरीषः स्यान्मूत्रपिष्टो विषार्दनः ॥७॥   
शतावरी छिन्नरुहा विषघ्नी तण्डुलीयकम् ।   
कोषातकी च कल्हारी ब्राह्मी चित्रपटोलिका ॥८॥   
मण्डूकपर्णी वाराही धात्र्यानन्दकमेव च ।   
उन्मादिनी सोमराजी विषघ्नं रत्नमेव च ॥९॥   
वास्तुलक्षणसंयुक्ते वसन्दुर्गे सुरान्यजेत् ।   
प्रजाश्च पालयेद्दुष्टाञ्जयेद्दानानि दापयेत् ॥१०॥   
देवद्रव्यादिहरणात्कल्पं तु नरके वसेत् ।   
देवालयानि कुर्वीत देवपूजारतो नृपः ॥११॥   
सुरालयाः पालनीयाः स्थापनीयाश्च देवताः ।   
मृण्मयाद्दारुजं पुण्यं दारुजादिष्टकामयम् ॥१२॥   
ऐष्टकाच्छैलजं पुण्यं शैलजात्स्वर्णरत्नजम् ।   
क्रीडन्सुरगृहं कुर्वन्भुक्तिमुक्तिमवाप्नुयात् ॥१३॥   
चित्रकृद्गीतवाद्यादिप्रेक्षणीयादिदानकृत् ।   
तैलाज्यमधुदुग्धाद्यैः स्नाप्य देवं दिवं व्रजेत् ॥१४॥   
पूजयेत्पालयेद्विप्रान् द्विजस्वं न हरेन्नृपः ।   
सुवर्णमेकं गामेकां भूमेरप्येकमङ्गुलम् ॥१५॥   
हरन्नरकमाप्नोति यावदाभूतसम्प्लवम् ।   
दुराचारं न द्विषेच्च सर्वपापेष्वपि स्थितम् ॥१६॥   
नैवास्ति ब्राह्मणवधात् पापं गुरुतरं क्वचित् ।   
अदैवं दैवतं कुर्युः कुर्युर्दैवमदैवतम् ॥१७॥   
ब्राह्मणा हि महाभागास्तान्नमस्ये[[189]](#footnote-190)त्सदैव तु ।   
ब्राह्मणी रुदती हन्ति कुलं राज्यं प्रजास्तथा ॥१८॥   
साध्वी स्त्रीणां पालनं च राजा कुर्याच्च धार्मिकः ।   
स्त्रिया प्रहृष्टया भाव्यं गृहकार्यैकदक्षया ॥१९॥   
सुसंस्कृतोपस्करया व्यये चामुक्तहस्तया ।   
यस्मै दद्यात्पिता त्वेनां शुश्रूषेत्तं पतिं सदा ॥२०॥   
मृते भर्त्तरि स्वर्यायाद्ब्रह्मचर्ये स्थिताङ्गना ।   
परवेश्मरुचिर्न स्यान्न स्यात्कलहशालिनी ॥२१॥   
मण्डनं वर्जयेन्नारी तथा प्रोषितभर्तृका ।   
देवताराधनपरा तिष्ठेद्भर्तृहिते रता ॥२२॥   
धारयेन्मङ्गलार्थाय किञ्चिदाभरणं तथा ।   
भर्त्राग्निं या विशेन्नारी सापि स्वगमवाप्नुयात् ॥२३॥   
श्रियः सम्पूजनं कार्यं गृहसम्मार्जनादिकम् ।   
द्वादश्यां कार्तिके विष्णुं गां सवत्सां ददेत्तथा ॥२४॥   
सावित्र्या रक्षितो भर्ता सत्याचार[[190]](#footnote-191)व्रतेन च ।   
सप्तम्यां मार्गशीर्षे तु सितेऽभ्यर्च्य दिवाकरम् ॥२५॥   
पुत्रानाप्नोति च स्त्रीह नात्र कार्या विचारणा ॥२६॥

इत्याग्नेये महापुराणे दुर्गसंपत्तिवर्णनं नाम द्वाविंशत्यधिकद्विशततमोऽध्यायः ॥

अथ त्रयोविंशत्यधिकद्विशततमोऽध्यायः ।

राजधर्माः ।  
पुष्कर उवाच ।  
ग्रामस्याधिपतिं कुर्याद्दशग्रामाधिपं नृपः ।   
शतग्रामाधिपं चान्यं तथैव विषयेश्वरम् ॥१॥   
तेषां भोगविभागश्च भवेत्कर्मानुरूपतः ।   
नित्यमेव तथा कार्यं तेषां चारैः परीक्षणम् ॥२॥   
ग्रामे दोषान्समुत्पन्नान्ग्रामेशः प्रशमं नयेत् ।   
अशक्तो दशपालस्य स तु गत्वा निवेदयेत् ॥३॥   
श्रुत्वापि दशपालो ऽपि तत्र युक्तिमुपाचरेत् ।   
वित्ताद्याप्नोति राजा वै विषयात्तु सुरक्षितात् ॥४॥   
धनवान्धर्ममाप्नोति धनवान्काममश्नुते ।   
उच्छिद्यन्ते विना ह्यर्थैः क्रिया ग्रीष्मे सरिद्यथा ॥५॥   
विशेषो नास्ति लोकेषु पतितस्याधनस्य च ।   
पतितान्न तु गृह्णन्ति दरिद्रो न प्रयच्छति ॥६॥   
धनहीनस्य भार्यापि नैव स्याद्वश[[191]](#footnote-192)वर्तिनी ।   
राष्ट्रपीडाकरो राजा नरके वसते चिरम् ॥७॥   
नित्यं राज्ञा तथा भाव्यं गर्भिणी सहधर्मिणी ।   
यथा स्वं सुखमुत्सृज्य गर्भस्य सुखमावहेत् ॥८॥

किं यज्ञैस्तपसा तस्य प्रजा यस्य[[192]](#footnote-193) न रक्षिताः ।   
सुरक्षिताः प्रजा यस्य स्वर्गस्तस्य गृहोपमः ॥९॥   
अरक्षिताः प्रजा यस्य नरकं तस्य मन्दिरम् ।   
राजा षड्भागमादत्ते सुकृताद्दुष्कृतादपि ॥१०॥   
धर्मागमो रक्षणाच्च पापमाप्नोत्यरक्षणात् ।   
सुभगा विटभीतेव राजवल्लभतस्करैः ॥११॥   
भक्ष्यमाणाः प्रजा रक्ष्याः कायस्थैश्च विशेषतः ।   
रक्षिता तद्भयेभ्यस्तु राज्ञो भवति सा प्रजा ॥१२॥   
अरक्षिता सा भवति तेषामेवेह भोजनम् ।   
दुष्टसम्मर्दनं कुर्याच्छास्त्रोक्तं करमाददेत् ॥१३॥   
कोषे प्रवेशयेदर्धं नित्यं चार्धं द्विजे ददेत् ।   
निधिं द्विजोत्तमः प्राप्य गृह्णीयात्सकलं तथा ॥१४॥   
चतुर्थमष्टमं भागं तथा षोडशमं द्विजः ।   
वर्णक्रमेण दद्याच्च निधिं पात्रे तु धर्मतः ॥१५॥   
अनृतं तु वदन्दण्ड्यः सुवित्तस्यांशमष्टमम् ।   
प्रनष्टस्वामिकमृक्थं राजा त्र्यब्दं निधापयेत् ॥१६॥   
अर्वाक्त्र्यब्दाद्धरेत्स्वामी परेण नृपतिर्हरेत् ।   
ममेदमिति यो ब्रूयात्सोऽर्थयुक्तो यथाविधि ॥१७॥   
सम्पाद्य रूपसङ्ख्यादीन् स्वामी तद्द्रव्यमर्हति ।

बालदायादिकमृक्थं तावद्राजानुपालयेत् ॥१८॥   
यावत्स्यात्स समावृत्तो यावद्वातीतशैशवः ।   
बालपुत्रासु चैवं स्याद्रक्षणं निष्कुलासु च ॥१९॥   
पतिव्रतासु च स्त्रीषु विधवास्वातुरासु च ।   
जीवन्तीनां तु तासां ये संहरेयुश्च बान्धवाः ॥२०॥   
ताञ्छिष्याच्चौरदण्डेन धार्मिकः पृथिवीपतिः ।   
सामान्यतो हृतं चौरैस्तद्वै दद्यात्स्वयं नृपः ॥२१॥   
चौररक्षाधिकारिभ्यो राजापि हृतमाप्नुयात् ।   
अहृते यो हृतं ब्रूयान्निःसार्यो दण्ड्य एव सः ॥२२॥   
न तद्राज्ञा प्रदातव्यं गृहे यद्गृहगैर्हृतम् ।   
स्वराष्ट्रपण्यादादद्याद्राजा विंशतिमं द्विज ॥२३॥   
शुल्कांशं परदेशाच्च क्षयव्ययप्रकाशकम् ।   
ज्ञात्वा सङ्कल्पयेच्छुल्कं लाभं वणिग्यथाप्नुयात् ॥२४॥   
विंशांशं लाभमादद्याद्दण्डनीयस्ततोऽन्यथा ।   
स्त्रीणां प्रव्रजितानां च तरशुल्कं विवर्जयेत् ॥२५॥   
तरेषु दासदोषेण नष्टं दासात्तु[[193]](#footnote-194) दापयेत् ।   
शूकधान्येषु षड्भागं शिम्बिधान्ये तथाष्टमम् ॥२६॥   
राजा वन्यार्थमादद्याद्देशकालानुरूपकम् ।   
पञ्चषड्भागमादद्याद्राजा पशुहिरण्ययोः ॥२७॥   
गन्धौषधिरसानां च पुष्पमूलफलस्य[[194]](#footnote-195) च ।

पत्रशाकतृणानां च वंशवैणवचर्मणाम् ॥२८॥   
वैदलानां च भाण्डानां सर्वस्याश्ममयस्य च ।   
षड्भागमेव चादद्यान्मधुमांसस्य सर्पिषः ॥२९॥   
प्रियं चापि[[195]](#footnote-196) न वादद्याद्ब्राह्मणेभ्यस्तथा करम् ।   
यस्य राज्ञस्तु विषये श्रोत्रियः सीदति क्षुधा ॥३०॥   
तस्य सीदति तद्राष्ट्रं व्याधिदुर्भिक्षतस्करैः ।   
श्रुतं वृत्तं तु विज्ञाय वृत्तिं तस्य प्रकल्पयेत् ॥३१॥   
रक्षेच्च सर्वतस्त्वेनं पिता पुत्रमिवौरसम् ।   
संरक्ष्यमाणो राज्ञा यः कुरुते धर्ममन्वहम् ॥३२॥   
तेनायुर्वर्धते राज्ञो द्रविणं राष्ट्रमेव च ।   
कर्म कुर्युर्नरेन्द्रस्य मासेनैकं च शिल्पिनः ॥३३॥   
भुक्तमात्रेण ये चान्ये स्वशरीरोपजीविनः ॥३४॥

इत्याग्नेये महापुराणे राजधर्मकथनं नाम त्रयोविंशत्यधिकद्विशततमोऽध्यायः ॥२२३॥

अथ चतुर्विंशत्यधिकद्विशततमोऽध्यायः ।

**राजधर्माः ।**पुष्कर उवाच ।  
वक्ष्येऽन्तःपुरचिन्तां च धर्माद्याः पुरुषार्थकाः ।   
अन्योन्यरक्षया तेषां सेवा कार्या स्त्रिया नृपैः ॥१॥

धर्ममूलोऽर्थविटपस्तथा कामफलो[[196]](#footnote-197) महान् ।   
त्रिवर्गपादपस्तत्र रक्षया फलभाग्भवेत् ॥२॥   
कामाधीनाः[[197]](#footnote-198) स्त्रियो राम तदर्थं रत्नसङ्ग्रहः ।   
सेव्यास्ता नातिसेव्याश्च भूभुजा विषयैषिणा ॥३॥   
आहारो मैथुनं निद्रा सेव्या नाति हि रुग्भवेत् ।   
मञ्चाधिकारे[[198]](#footnote-199) कर्तव्याः स्त्रियः सेव्याः स्वरात्मिकाः[[199]](#footnote-200) ॥४॥   
दुष्टान्याचरते या तु नाभिनन्दति तत्कथाम् ।   
ऐक्यं द्विषद्भिर्व्रजति गर्वं वहति चोद्धता ॥५॥   
चुम्बिता मार्ष्टि वदनं दत्तं न बहु मन्यते ।   
स्वपित्यादौ प्रसुप्तापि तथा पश्चाद्विबुध्यते ॥६॥   
स्पृष्टा धुनोति गात्राणि गात्रं च विरुणद्धि या ।   
ईषच्छृणोति वाक्यानि प्रियाण्यपि पराङ्मुखी ॥७॥   
न पश्यत्यग्रदत्तं तु जघनं च निगूहति ।   
दृष्टे विवर्णवदना मित्रेष्वथ पराङ्मुखी ॥८॥   
तत्कामितासु च स्त्रीषु मध्यस्थेव च लक्ष्यते ।   
ज्ञातमण्डनकालापि न करोति च मण्डनम् ॥९॥   
या सा विरक्ता तां त्यक्त्वा सानुरागां स्त्रियं भजेत् ।   
दृष्ट्वैव हृष्टा भवति वीक्षते[[200]](#footnote-201) च पराङ्मुखी ॥१०॥

दृश्यमाना तथान्यत्र दृष्टिं क्षिपति चञ्चलाम् ।   
तथाप्युपावर्तयितुं नैव शक्नोत्यशेषतः ॥११॥   
विवृणोति तथाङ्गानि स्वस्या गुह्यानि भार्गव ।   
गर्हितं च तथैवाङ्गं प्रयत्नेन निगूहति ॥१२॥   
तद्दर्शने च कुरुते बालालिङ्गनचुम्बनम्[[201]](#footnote-202) ।   
आभाष्यमाणा भवति सत्यवाक्या तथैव च ॥१३॥   
स्पृष्टा पुलकितैरङ्गैः स्वेदेनैव[[202]](#footnote-203) च भज्यते ।   
करोति च तथा राम सुलभद्रव्ययाचनम् ॥१४॥   
ततः स्वल्पमपि प्राप्य करोति परमां मुदम् ।   
नामसङ्कीर्तनादेव मुदिता बहु मन्यते ॥१५॥   
करजाङ्काङ्कितान्यस्य फलानि प्रेषयत्यपि ।   
तत्प्रेषितं च हृदये विन्यसत्यपि चादरात् ॥१६॥   
आलिङ्गनैश्च गात्राणि लिम्पतीवामृतेन या ।   
सुप्ते स्वपित्यथादौ च तथा तस्य विबुध्यते ॥१७॥   
उरू स्पृशति चात्यर्थं सुप्तं चैनं विबुध्यते ।   
कपित्थचूर्णयोगेन तथा दध्नः स्रजा तथा ॥१८॥   
घृतं सुगन्धि भवति दुग्धैः क्षिप्तैस्तथा यवैः ।   
भोज्यस्य कल्पनैवं स्याद्गन्धमुक्तिः प्रदर्श्यते ॥१९॥   
शौचमाचमनं[[203]](#footnote-204) राम तथैव च विरेचनम् ।   
भावना चैव पाकश्च[[204]](#footnote-205) बोधनं धूपनन्तथा ॥२०॥   
वासनं चैव निर्दिष्टं कर्माष्टकमिदं स्मृतम् ।   
कपित्थबिल्वजम्ब्वाम्रकरवीरकपल्लवैः ॥२१॥   
कृत्वोदकं तु यद्द्रव्यं शौचितं शौचनं तु तत् ।   
एषामभावे शौचं तु मृगदर्पाम्भसा भवेत् ॥२२॥   
नखं कुष्ठं घनं मांसी स्पृक्कशैलेयजं जलम् ।   
तथैव कुङ्कुमं लाक्षा चन्दनागुरुनीरदम् ॥२३॥   
सरलं देवकाष्ठं च कर्पूरं कान्तया सह ।   
बालः कुन्दुरुक[[205]](#footnote-206)श्चैव गुग्गुलुः श्रीनिवासकः ॥२४॥   
सह सर्जरसेनैवं धूपद्रव्यैकविंशतिः ।   
धूपद्रव्यगणादस्मादेकविंशाद्यथेच्छया ॥२५॥   
द्वे द्वे द्रव्ये समादाय सर्जभागै[[206]](#footnote-207)र्नियोजयेत् ।   
नखपिण्याकमलयैः संयोज्य मधुना तथा ॥२६॥   
धूपयोगा भवन्तीह यथावत्स्वेच्छया कृताः ।   
त्वचं नाडीं फलं तैलं कुङ्कुमं ग्रन्थिपर्वकम्[[207]](#footnote-208) ॥२७॥   
शैलेयं तगरं क्रान्तां चोलं कर्पूरमेव च ।   
मांसीं सुरां च कुष्ठं च स्नानद्रव्याणि निर्दिशेत् ॥२८॥   
एतेभ्यस्तु समादाय द्रव्यत्रयमथेच्छया ।   
मृगदर्पयुतं स्नानं कार्यं कन्दर्पवर्धनम् ॥२९॥   
त्वङ्मुरानलदैस्तुल्यैर्वालकार्धसमायुतैः ।   
स्नानमुत्पलगन्धि स्यात् सतैलं कुङ्कुमायते ॥३०॥   
जातीपुषसुगन्धि स्यात्तगरार्धेन योजितम् ।   
सद्व्यामकं स्याद्बकुलैस्तुल्यगन्धि मनोहरम् ॥३१॥

मञ्जिष्ठा तगरं चोलं त्वचं व्यघ्रनखं नखम् ।   
गन्धपत्रं च विन्यस्य गन्धतैलं भवेच्छुभम् ॥३२॥   
तैलं निपीडितं राम तिलैः पुष्पाधिवासितैः ।   
वासनात्पुष्पसदृशं गन्धेन तु भवेद्ध्रुवम्[[208]](#footnote-209) ॥३३॥   
एलालवङ्गकक्कोलजातीफलनिशाकराः ।   
जातीपत्रिकया सार्धं स्वतन्त्रा मुखवासकाः ॥३४॥   
कर्पूरं कुङ्कुमं कान्ता मृगदर्पं हरेणुकम् ।   
कक्कोलैलालवङ्गं च जातीकोशकमेव च ॥३५॥   
त्वक्पत्रं त्रुटिमुस्तौ च लतां कस्तूरिकं तथा ।   
कण्टकानि लवङ्गस्य फलपत्रे च जातितः ॥३६॥   
कटुकं च फलं राम कार्षिकाण्युपकल्पयेत् ।   
तच्चूर्णे खदिरं सारं दद्यात्तुर्यं तु वासितम् ॥३७॥   
सहकाररसेनास्य कर्तव्या गुटिकाः शुभाः ।   
मुखन्यस्ताः सुगन्धास्ता मुखरोगविनाशनाः ॥३८॥   
पूगं प्रक्षालितं सम्यक्पञ्चपल्लववारिणा ।   
शक्त्या तु गुटिकाद्रव्यैर्वासितं मुखवासकम् ॥३९॥   
कटुकं दन्तकाष्ठं च गोमूत्रे वासितं त्र्यहम् ।   
कृतं च पूगवद्राम मुखसौगन्धिकारकम् ॥४०॥   
त्वक्पथ्ययोः समावंशौ शशिभागार्धसंयुतौ ।   
नागवल्लीसमो भाति मुखवासो मनोहरः ॥४१॥

एवं कुर्यात्सदा स्त्रीणां रक्षणं पृथिवीपतिः ।   
न चासां विश्वसेज्जातु पुत्रमातुर्विशेषतः ॥   
न स्वपेत्स्त्रीगृहे रात्रौ विश्वासः कृत्रिमो भवेत् ॥४२॥

इत्याग्नेये महापुराणे राजधर्मकथनं नाम चतुर्विंशत्यधिकद्विशततमोऽध्यायः ॥

अथ पञ्चविंशत्यधिकद्विशततमोऽध्यायः ।

**राजधर्माः ।**पुष्कर उवाच ।  
राजपुत्रस्य रक्षा च कर्तव्या पृथिवीक्षिता ।   
धर्मार्थकामशास्त्राणि[[209]](#footnote-210) धनुर्वेदं च शिक्षयेत् ॥१॥   
शिल्पानि शिक्षयेच्चैनमाप्तैर्मिथ्याप्रियंवदैः ।   
शरीररक्षाव्याजेन रक्षिणोऽस्य नियोजयेत् ॥२॥   
न चास्य सङ्गो दातव्यः क्रुद्धलुब्धविमानितैः ।   
अशक्यं तु गुणाधानं कर्तुं तं बन्धयेत्सुखैः ॥३॥   
अधिकारेषु सर्वेषु विनीतं विनियोजयेत् ।   
मृगयां पानमक्षांश्च राज्यनाशांस्त्यजेन्नृपः ॥४॥   
दिवास्वप्नं वृथाट्यां च[[210]](#footnote-211) वाक्पारुष्यं विवर्जयेत् ।   
निन्दां च दण्डपारुष्यमर्थदूषणमुत्सृजेत् ॥५॥   
आकाराणां समुच्छेदो दुर्गादीनामसत्क्रिया ।   
अर्थानां दूषणं प्रोक्तं विप्रकीर्णत्वमेव च ॥६॥   
अदेशकाले यद्दानमपात्रे दानमेव च ।   
अर्थेषु दूषणं प्रोक्तमसत्कर्मप्रवर्तनम् ॥७॥   
कामं क्रोधं मदं मानं लोभं दर्पं[[211]](#footnote-212) च वर्जयेत् ।   
ततो भृत्यजयं कृत्वा पौरजानपदं जयेत् ॥८॥   
जयेद्बाह्यानरीन्पश्चाद्बाह्याश्च त्रिविधारयः ।   
गुरवस्ते यथापूर्वं कुल्यानन्तरकृत्रिमाः ॥९॥   
पितृपैतामहं मित्रं सामन्तश्च तथा रिपोः ।   
कृत्रिमं च महाभाग मित्रं त्रिविधमुच्यते ॥१०॥   
स्वाम्यमात्यो जनपदा दुर्गो दण्डस्तथैव च ।   
कोषो मित्रं च धर्मज्ञ सप्ताङ्गं राज्यमुच्यते ॥११॥   
मूलं स्वामी स वै रक्ष्यस्तस्माद्राज्यं विशेषतः ।   
राज्याङ्गद्रोहिणं हन्यात्काले तीक्ष्णो मृदुर्भवेत् ॥१२॥   
एवं लोकद्वयं राज्ञो भृत्यैर्हासं विवर्जयेत् ।   
भृत्याः परिभवन्तीह नृपं हर्षणसत्कथम् ॥१३॥   
लोकसङ्ग्रहणार्थाय कृतकव्यसनो[[212]](#footnote-213) भवेत् ।   
स्मितपूर्वाभिभाषी स्याल्लोकानां रञ्जनं चरेत् ॥१४॥   
दीर्घसूत्रस्य नृपतेः कर्महानिर्ध्रुवं भवेत् ।   
रागे दर्पे च माने च द्रोहे पापे च कर्मणि ॥१५॥   
अप्रिये चैव वक्तव्ये दीर्घसूत्रः प्रशस्यते[[213]](#footnote-214) ।   
गुप्तमन्त्रो भवेद्राजा नापदो गुप्तमन्त्रतः ॥१६॥

ज्ञायते हि कृतं कर्म नारब्धं तस्य राज्यकम् ।   
आकारैरिङ्गितैर्गत्या चेष्टया भाषितेन च ॥१७॥   
नेत्रवक्त्रविकाराभ्यां गृह्यतेऽन्तर्गतं पुनः ।   
नैकस्तु मन्त्रयेन्मन्त्रं न राजा बहुभिः सह ॥१८॥   
बहुभिर्मन्त्रयेत्कामं राजा मन्त्रान्पृथक्पृथक् ।   
मन्त्रिणामपि नो कुर्यान्मन्त्री मन्त्रप्रकाशनम् ॥१९॥   
क्वापि कस्यापि विश्वासो भवतीह सदा नृणाम् ।   
निश्चयश्च तथा मन्त्रे कार्य एकेन सूरिणा ॥२०॥   
नश्येदविनयाद्राजा राज्यं[[214]](#footnote-215) च विनयाल्लभेत् ।   
त्रैविद्येभ्यस्त्रयीं विद्यां दण्डनीतिं च शाश्वतीम् ॥२१॥   
आन्वीक्षिकीं चार्थविद्यां वार्तारम्भांश्च लोकतः ।   
जितेन्द्रियो हि शक्नोति वशे स्थापयितुं प्रजाः ॥२२॥   
पूज्या देवा द्विजाः सर्वे दद्याद्दानानि तेषु च ।   
द्विजे दानं चाक्षयोऽयं निधिः कैश्चिन्न नाश्यते ॥२३॥   
सङ्ग्रामेष्वनिवर्तित्वं प्रजानां परिपालनम् ।   
दानानि ब्राह्मणानां च राज्ञो निःश्रेयसं परम् ॥२४॥   
कृपणानाथवृद्धानां विधवानां च योषिताम् ।   
योगक्षेमं च वृत्तिं च तथैव परिकल्पयेत् ॥२५॥   
वर्णाश्रमव्यवस्थानं कार्यं तापसपूजनम् ।   
न विश्वसेच्च सर्वत्र तापसेषु च विश्वसेत् ॥२६॥   
विश्वासयेच्चापि परं तत्त्वभूतेन हेतुना ।

बकविच्चिन्तयेदर्थं सिंहवच्च पराक्रमेत् ॥२७॥   
वृकवच्चावलुम्पेत शशवच्च विनिष्पतेत् ।   
दृढप्रहारी च भवेत् तथा शूकरवन्नृपः ॥२८॥   
चित्रकारश्च शिखिवद्दृढभक्तिस्तथाश्ववत् ।   
भवेच्च मधुराभाषी तथा कोकिलवन्नृपः ॥२९॥   
काकशङ्की भवेन्नित्यमज्ञातां[[215]](#footnote-216) वसतिं वसेत् ।   
नापरीक्षितपूर्वं च भोजनं शयनं स्पृशेत् ॥३०॥   
नाविज्ञातां स्त्रियं गच्छेन्नाज्ञातं नावमारुहेत् ।   
राष्ट्रकर्षी भ्रस्यते च राज्यार्थाच्चैव जीवितात् ॥३१॥   
भृतो वत्सो जातबलः कर्मयोग्यो यथा भवेत् ।   
तथा राष्ट्रं महाभाग भृतं कर्मसहं भवेत् ॥३२॥   
सर्वं कर्मेदमायत्तं विधाने दैवपौरुषे ।   
तयोर्दैवमचिन्त्यं हि पौरुषे विद्यते क्रिया ॥   
जनानुरागप्रभवा राज्ञो राज्यमहीश्रियः ॥३३॥

इत्याग्नेये महापुराणे राजधर्मकथनं नाम पञ्चविंशत्यधिकद्विशततमोऽध्यायः ॥

अथ षड्विंशत्यधिकद्विशततमोऽध्यायः ।

**सामाद्युपायकथनम् ।**पुष्कर उवाच ।  
स्वमेव कर्म दैवाख्यं विद्धि देहान्तरार्जितम् ।   
तस्मात्पौरुषमेवेह श्रेष्ठमाहुर्मनीषिणः ॥१॥   
प्रतिकूलं तथा दैवं पौरुषेण विहन्यते ।   
सात्त्विकात्कर्मणः पूर्वात्सिद्धिः स्यात्पौरुषं विना ॥२॥   
पौरुषं दैवसम्पत्त्या काले फलति भार्गव ।   
दैवं पुरुषकारश्च द्वयं पुंसः फलावहम् ॥३॥   
कृषेर्वृष्टिसमायोगात्काले स्युः फलसिद्धयः ।   
सधर्मं पौरुषं कुर्यान्नालसो न च दैववान् ॥४॥   
सामादिभिरुपायैस्तु सर्वे सिद्ध्यन्त्युपक्रमाः ।   
साम चोपप्रदानं च भेददण्डौ तथापरौ ॥५॥   
मायोपेक्षेन्द्रजालं च उपायाः सप्त ताञ्छृणु ।   
द्विविधं कथितं साम तथ्यं चातथ्यमेव च ॥६॥   
तत्राप्यतथ्यं साधूनामाक्रोशायैव जायते ।   
महाकुलीना ह्यृजवो धर्मनित्या जितेन्द्रियाः ॥७॥   
सामसाध्या अतथ्यैश्च गृह्यन्ते राक्षसा अपि ।   
तथा तदुपकाराणां[[216]](#footnote-217) कृतानां[[217]](#footnote-218) चैव वर्णनम्[[218]](#footnote-219) ॥८॥   
परस्परं तु ये द्विष्टाः क्रुद्धभीतावमानिताः ।   
तेषां भेदं प्रयुञ्जीत परमं दर्शयेद्भयम् ॥९॥   
आत्मीयां दर्शयेदाशां येन दोषेण बिभ्यति ।   
परास्तेनैव ते भेद्या रक्ष्यो वै ज्ञातिभेदकः ॥१०॥   
सामन्तकोषो वाह्यस्तु मन्त्रामात्यात्मजादिकः ।   
अन्तःकोषं[[219]](#footnote-220) ञ्चोपशाम्यं कुर्वन् शत्रोश्च तं जयेत् ॥११॥   
उपायश्रेष्ठं दानं स्याद्दानादुभयलोकभाक् ।   
न सोऽस्ति नाम दानेन वशगो यो न जायते ॥१२॥

दानवानेव शक्नोति संहतान्भेदितुं परान् ।   
त्रयासाध्यं साधयेत्तं दण्डेन च कृतेन च ॥१३॥   
दण्डे सर्वं स्थितं दण्डो नाशयेद्दुष्पणीकृतः[[220]](#footnote-221) ।   
अदण्ड्यान्दण्डयन्नश्येद्दण्ड्यान्राजाप्यदण्डयन् ॥१४॥   
दैवदैत्योरगनराः सिद्धा भूताः पतत्रिणः ।   
उत्क्रमेयुः स्वमर्यादां यदि दण्डान्न पालयेत् ॥१५॥   
यस्माददान्तान्दमयत्यदण्ड्यान्दण्डयत्यपि ।   
दमनाद्दण्डनाच्चैव तस्माद्दण्डं विदुर्बुधाः ॥१६॥   
तेजसा दुर्निरीक्ष्यो हि राजा भास्करवत्ततः ।   
लोकप्रसादं[[221]](#footnote-222) गच्छेत दर्शनाच्चन्द्रवत्ततः ॥१७॥   
जगद्व्याप्नोति वै चारैरतो राजा समीरणः ।   
दोषनिग्रहकारित्वाद्राजा वैवस्वतः प्रभुः ॥१८॥   
यदा दहति दुर्बुद्धिं तदा भवति पावकः ।   
यदा दानं द्विजातिभ्यो दद्यात्तस्माद्धनेश्वरः[[222]](#footnote-223) ॥१९॥   
धनधाराप्रवर्षित्वाद्देवादौ वरुणः स्मृतः ।   
क्षमया धारयंल्लोकान्पार्थिवः पार्थिवो भवेत् ॥   
उत्साहमन्त्रशक्त्याद्यै रक्षेद्यस्माद्धरिस्ततः ॥२०॥

इत्याग्नेये महापुराणे सामाद्युपायकथनं नाम षड्विंशत्यधिकद्विशततमोऽध्यायः ॥

अथ सप्तविंशत्यधिकद्विशततमोऽध्यायः ।

**दण्डप्रणयनम् ।**  
पुष्कर उवाच ।  
दण्डप्रणयनं वक्ष्ये येन राज्ञः परा गतिः ।   
त्रियवं कृष्णलं विद्धि माषस्तत्पञ्चकं भवेत् ॥१॥   
कृष्णलानां तथा षष्ट्या कर्षार्धं राम कीर्तितम् ।   
सुवर्णश्च विनिर्दिष्टो राम षोडशमापकः ॥२॥   
निष्कः सुवर्णाश्चत्वारो धरणं दशभिस्तु तैः ।   
ताम्ररूप्यसुवर्णानां मनमेतत् प्रकीर्तितम् ॥३॥   
ताम्रिकैः कार्षिको राम प्रोक्तः कार्षापणो बुधैः ।   
पणानां द्वे शते सार्धं प्रथमः साहसः स्मृतः ॥४॥   
मध्यमः पञ्च विज्ञेयः सहस्रमपि चोत्तमः ।   
चौरैरमूषितो यस्तु मूषितोऽस्मीति भाषते ॥५॥   
तत्प्रदातरि भूपाले स दण्ड्यस्तावदेव तु ।   
यो यावद्विपरीतार्थं मिथ्या वा यो वदेत्तु तम् ॥६॥   
तौ नृपेण ह्यधर्मज्ञौ दाप्यौ तद्द्विगुणं दमम् ।   
कूटसाक्ष्यं तु कुर्वाणांस्त्रीन्वर्णांश्च प्रदापयेत् ॥७॥   
विवासयेद्ब्राह्मणं तु भोज्यो विधिर्न हीरितः ।   
निक्षेपस्य समं मूल्यं दण्ड्यो निक्षेपभुक्तथा ॥८॥

वस्त्रादिकस्य धर्मज्ञ तथा धर्मो न हीयते ।   
यो निक्षेपं घातयति यश्चानिक्षिप्य याचते ॥९॥   
तावुभौ चौरवच्छास्यौ दण्ड्यौ वा द्विगुणं दमम् ।   
अज्ञानाद्यः पुमान्कुर्यान्परद्रव्यस्य विक्रयम् ॥१०॥   
निर्द्दोषो ज्ञानपूर्वं तु चौरवद्दण्डमर्हति ।   
मूल्यमादाय यः शिल्पं न दद्याद्दण्ड्य एव सः ॥११॥   
प्रतिश्रुत्याप्रदातारं सुवर्णं दण्डयेन्नृपः ।   
भृतिं गृह्य न कुर्याद्यः कर्माष्टौ कृष्णला दमः ॥१२॥   
अकाले तु त्यजन् भृत्यं दण्ड्यः स्यात्तावदेव तु ।   
क्रीत्वा विक्रीय वा किञ्चिद्यस्येहानुशयो भवेत् ॥१३॥   
सोऽन्तर्दशाहात्तत्स्वामी दद्याच्चैवाददीत च ।   
परेण तु दशाहस्य नादद्यान्नैव दापयेत् ॥१४॥   
आददद्धि ददच्चैव राज्ञा दण्ड्यः शतानि षट् ।   
वरे दोषानविख्याप्य यः कन्यां वरयेदिह ॥१५॥   
दत्ताप्यदत्ता सा तस्य राज्ञा दण्ड्यः शतद्वयम् ।   
प्रदाय कन्यां योऽन्यस्मै पुनस्तां सम्प्रयच्छति ॥१६॥   
दण्डः कार्यो नरेन्द्रेण तस्याप्युत्तमसाहसः ।   
सत्यङ्कारेण वाचा च युक्तं पुण्यमसंशयम् ॥१७॥   
लुब्धोऽन्यत्र च विक्रेता षट्शतं दण्डमर्हति ।   
दद्याद्धेनुं न यः पालो गृहीत्वा भक्त[[223]](#footnote-224)वेतनम् ॥१८॥   
स तु दण्ड्यः शतं राज्ञा सुवर्णं वाप्यरक्षिता ।

धनुःशतं परीणाहो ग्रामस्य तु समन्ततः ॥१९॥   
द्विगुणं त्रिगुणं वापि नगरस्य च कल्पयेत् ।   
वृतिं तत्र प्रकुर्वीत यामुष्ट्रो नावलोकयेत् ॥२०॥   
तत्रापरिवृते धान्ये हिंसिते नैव दण्डनम् ।   
गृहं तडागमारामं क्षेत्रं वा भीषया हरन् ॥२१॥   
शतानि पञ्च दण्ड्यः स्यादज्ञानाद्द्विशतो दमः ।   
मर्यादाभेदकाः सर्वे दण्ड्याः प्रथमसाहसम् ॥२२॥   
शतं ब्राह्मणमानस्य क्षत्रियो दण्डमर्हति ।   
वैश्यश्च द्विशतं राम शूद्रश्च बन्धमर्हति ॥२३॥   
पञ्चाशद्ब्राह्मणो दम्यः क्षत्रियस्याभिशंसने ।   
वैश्ये वाप्यर्धपञ्चाशच्छूद्रे द्वादशको दमः ॥२४॥   
क्षत्रियस्याप्नुयाद्वैश्यः साहसं पूर्वमेव तु ।   
शूद्रः क्षत्रियमाक्रुश्य जिह्वाच्छेदनमाप्नुयात् ॥२५॥   
धर्मोपदेशं विप्राणां शूद्रः कुर्वंश्च दण्डभाक् ।   
श्रुतदेशादिवितथी दाप्यो द्विगुणसाहसम् ॥२६॥   
उत्तमः साहसस्तस्य यः पापैरुत्तमान्क्षिपेत् ।   
प्रमादाद्यैर्मया प्रोक्तं प्रीत्या दण्डार्धमर्हति ॥२७॥   
मातरं पितरं ज्येष्ठं भ्रातरं श्वशुरं गुरुम् ।   
आक्षारयञ्च्छतं दण्ड्यः पन्थानं चाददद्गुरोः ॥२८॥   
अन्त्यजातिर्द्विजातिं तु येनाङ्गेनापराध्नुयात् ।   
तदेवच्छेदयेत्तस्य क्षिप्रमेवाविचारयन् ॥२९॥   
अवनिष्ठीवतो दर्पाद्द्वावोष्ठौ छेदयेन्नृपः ।   
अपमूत्रयतो मेढ्रमपशब्दयतो गुदम् ॥३०॥   
उत्कृष्टासनसंस्थस्य नीचस्याधो निकृन्तनम् ।   
यो यदङ्गं च रुजयेत्तदङ्गं तस्य कर्तयेत् ॥३१॥   
अर्धपादकराः कार्या गोगजाश्वोष्ट्रघातकाः ।   
वृक्षं तु विफलं कृत्वा सुवर्णं दण्डमर्हति ॥३२॥   
द्विगुणं दापयेच्छिन्ने पथि सीम्नि जलाशये ।   
द्रव्याणि यो हरेद्यस्य ज्ञानतोऽज्ञानतोऽपि वा ॥३३॥   
स तस्योत्पाद्य तुष्टिं तु राज्ञे दद्यात्ततो दमम् ।   
यस्तु रज्जुं घटं कूपाद्धरेच्छिन्द्याच्च तां प्रपाम् ॥३४॥   
स दण्डं प्राप्नुयान्मासं दण्ड्यः स्यात्प्राणिताडने ।   
धान्यं दशभ्यः कुम्भेभ्यो हरतोऽभ्यधिकं वधः ॥३५॥   
शेषेऽप्येकादशगुणं तस्य दण्डं प्रकल्पयेत् ।   
सुवर्णरजतादीनां नृस्त्रीणां हरणे वधः ॥३६॥   
येन येन यथाङ्गेन स्तेनो नृषु विचेष्टते ।   
तत्तदेव हरेदस्य प्रत्यादेशाय पार्थिवः ॥३७॥   
ब्राह्मणः शाकधान्यादि ह्यल्पं गृह्णन्न दोषभाक् ।   
गोदेवार्थं हरंश्चापि हन्याद्दुष्टं वधोद्यतम् ॥३८॥   
गृहक्षेत्रापहर्तारं तथा पत्न्यभिगामिनम् ।   
अग्निदं गरदं हन्यात्तथा चाभ्युद्यतायुधम् ॥३९॥   
राजा गवाभिचारेभ्यो हन्याच्चैवाततायिनः ।   
परस्त्रियं न भाषेत प्रतिषिद्धो विशेन्न हि ॥४०॥   
अदण्ड्या स्त्री भवेद्राज्ञा वरयन्ती पतिं स्वयम् ।   
उत्तमां सेवमानः स्त्रीं जघन्यो वधमर्हति ॥४१॥   
भर्तारं लङ्घयेद्या तां श्वभिः सङ्घातयेत्स्त्रियम् ।   
सवर्णदूषितां कुर्यात्पिण्डमात्रोपजीविनीम् ॥४२॥   
ज्यायसा दूषिता नारी मुण्डनं समवाप्नुयात् ।   
वैश्यागमे तु विप्रस्य क्षत्रियस्यान्त्यजागमे ॥४३॥   
क्षत्रियः प्रथमं वैश्यो दण्ड्यः शूद्रागमे भवेत् ।   
गृहीत्वा वेतनं वेश्या लोभादन्यत्र गच्छति ॥४४॥   
वेतनं द्विगुणं दद्याद्दण्डं च द्विगुणं तथा ।   
भार्या पुत्राश्च दासाश्च शिष्यो भ्राता च सोदरः ॥४५॥   
कृतापराधास्ताड्याः स्यू रज्ज्वा वेणुदलेन वा ।   
पृष्ठे न मस्तके हन्याच्चौरस्याप्नोति किल्विषम् ॥४६॥   
रक्षार्थाधिकृतैर्यैस्तु प्रजाभ्योऽर्थो विलुप्यते ।   
तेषां सर्वस्वमादाय राजा कुर्यात्प्रवासनम् ॥४७॥   
ये नियुक्ताः स्वकार्येषु हन्युः कार्याणि कर्मिणाम् ।   
निर्घृणाः क्रूरमनसस्तान्निःस्वान्कारयेन्नृपः ॥४८॥   
अमात्यः प्राड्विवाको वा यः कुर्यात्कार्यमन्यथा ।   
तस्य सर्वस्वमादाय तं राजा विप्रवासयेत् ॥४९॥   
गुरुतल्पे भगः कार्यः सुरापाने सुराध्वजः ।   
स्तेयेषु श्वपदं विद्याद्ब्रह्महत्याशिरः पुमान् ॥५०॥   
शूद्रादीन्घातयेद्राजा पापान्विप्रान्प्रवासयेत् ।   
महापातकिनां वित्तं वरुणायोपपादयेत् ॥५१॥   
ग्रामेष्वपि च ये केचिच्चौराणां भक्तदायकाः ।   
भाण्डारकोषदाश्चैव सर्वांस्तानपि घातयेत् ॥५२॥   
राष्ट्रेषु राष्ट्राधिकृतान्सामन्तान्पापिनो हरेत् ।   
सन्धिं कृत्वा तु ये चौर्यं रात्रौ कुर्वन्ति तस्कराः ॥५३॥   
तेषां च्छित्वा नृपो हस्तौ तीक्ष्णे शूले निवेशयेत् ।   
तडागदेवतागारभेदकान्घातयेन्नृपः ॥५४॥   
समुत्सृजेद्राजमार्गे यस्त्वमेध्यमनापदि ।   
स हि कार्षापणं दण्ड्यस्तममेध्यं च शोधयेत् ॥५५॥   
प्रतिमासङ्क्रमभिदो दद्युः पञ्चशतानि ते ।   
समैश्च विषमं यो वा चरते मूल्यतोऽपि वा ॥५६॥   
समाप्नुयान्नरः पूर्वं दमं मध्यममेव वा ।   
द्रव्यमादाय वणिजामनर्घेणावरुन्धताम् ॥५७॥   
राजा पृथक्पृथक्कुर्याद्दण्डमुत्तमसाहसम् ।   
द्रव्याणां दूषको यश्च प्रतिच्छन्दकविक्रयी ॥५८॥   
मध्यमं प्राप्नुयाद्दण्डं कूटकर्ता तथोत्तमम् ।   
कलहापकृतं देयं दण्डश्च द्विगुणस्ततः ॥५९॥   
अभक्ष्यभक्ष्ये विप्रे वा शूद्रे वा कृष्णलो दमः ।   
तुलाशासनकर्ता च कूटकृन्नाशकस्य च ॥६०॥   
एभिश्च व्यवहर्ता यः स दाप्यो दममुत्तमम् ।   
विषाग्निदां पतिगुरुविप्रापत्यप्रमापिणीम्[[224]](#footnote-225) ॥६१॥   
विकर्णकरनासौष्ठीं कृत्वा गोभिः प्रवासयेत् ।   
क्षेत्रवेश्मग्रामवनविदारकास्तथा नराः ॥६२॥   
राजपत्न्यभिगामी च दग्धव्यास्तु कटाग्निना ।   
ऊनं वाप्यधिकं वापि लिखेद्यो राजशासनम् ॥६३॥   
पारजायिकचौरौ च मुञ्चतो दण्ड उत्तमः ।   
राजयानासनारोढुर्दण्ड उत्तमसाहसः ॥६४॥   
यो मन्येताजितोऽस्मीति न्यायेनापि पराजितः ।   
तमायान्तं पुनर्जित्वा[[225]](#footnote-226) दण्डयेद्द्विगुणं दमम् ॥६५॥   
आह्वानकारी वध्यः स्यादनाहूतमथाह्वयन् ।   
दाण्डिकस्य च यो हस्तादभिमुक्तः पलायते ॥६६॥   
हीनः पुरुषकारेण तं दण्ड्याद्दाण्डिको धनम् ॥६७॥

इत्याग्नेये महापुराणे दण्डप्रणयनकथनं नाम सप्तविंशत्यधिकद्विशततमोऽध्यायः ॥

1. हूं [↑](#footnote-ref-2)
2. वराहश्च हस्ते वामे च [↑](#footnote-ref-3)
3. कं ठं च सं गुरुं सत्त्वं पूर्वचक्रं च [↑](#footnote-ref-4)
4. जं लं सं हं फ [↑](#footnote-ref-5)
5. चन्द्रपक्षं क्षौणसुखं त्वं ढं भं [↑](#footnote-ref-6)
6. दशमार्गं [↑](#footnote-ref-7)
7. तरुं दग्ध्वा [↑](#footnote-ref-8)
8. अनवस्थं [↑](#footnote-ref-9)
9. कार्यमुद्वहेत् [↑](#footnote-ref-10)
10. पाटलाकुब्जका [↑](#footnote-ref-11)
11. कुरवैः [↑](#footnote-ref-12)
12. शतोद्भवैः [↑](#footnote-ref-13)
13. कृतारामैश्चमरुकैः [↑](#footnote-ref-14)
14. निजैः [↑](#footnote-ref-15)
15. वानिलं [↑](#footnote-ref-16)
16. महावाप्यां [↑](#footnote-ref-17)
17. ब्रह्मस्वकृमिहा [↑](#footnote-ref-18)
18. सद्यो [↑](#footnote-ref-19)
19. कवाटेन [↑](#footnote-ref-20)
20. क्षारकूपे कवाटेन [↑](#footnote-ref-21)
21. प्राणहर्ता [↑](#footnote-ref-22)
22. परान्नहृत् [↑](#footnote-ref-23)
23. गर्ते [↑](#footnote-ref-24)
24. हवनाश्च [↑](#footnote-ref-25)
25. मञ्जिष्ठे [↑](#footnote-ref-26)
26. यूतिवृक्षे [↑](#footnote-ref-27)
27. मासोपवासाख्यं [↑](#footnote-ref-28)
28. कुर्वात्तां तु त्रयोदशीम् [↑](#footnote-ref-29)
29. विष्णुव्रत [↑](#footnote-ref-30)
30. द्विजान्नत्वाथ [↑](#footnote-ref-31)
31. यवव्री [↑](#footnote-ref-32)
32. भ्यर्च्य स्तुया [↑](#footnote-ref-33)
33. निमज्जयेत्तां /मूले यजेत् [↑](#footnote-ref-34)
34. महाद्युते [↑](#footnote-ref-35)
35. काशवह्निमा [↑](#footnote-ref-36)
36. मन्त्रैः [↑](#footnote-ref-37)
37. प्रशस्तवैमुनि [↑](#footnote-ref-38)
38. वाचयिष्यामि [↑](#footnote-ref-39)
39. मनसेप्सितम् [↑](#footnote-ref-40)
40. वर्णा [↑](#footnote-ref-41)
41. धान्यं घृतं / धान्यभृतं [↑](#footnote-ref-42)
42. व्रतशान्तये [↑](#footnote-ref-43)
43. प्रतिमां च [↑](#footnote-ref-44)
44. योपपादये [↑](#footnote-ref-45)
45. यजेदेवं [↑](#footnote-ref-46)
46. फलमाप्यते [↑](#footnote-ref-47)
47. ब्रह्मलोकाद्याः [↑](#footnote-ref-48)
48. गोत्रसंपत्तिवृ [↑](#footnote-ref-49)
49. महो [↑](#footnote-ref-50)
50. विंशतिः [↑](#footnote-ref-51)
51. ऊर्जे [↑](#footnote-ref-52)
52. शबलं [↑](#footnote-ref-53)
53. शुल्कशिष्यार्थवृ [↑](#footnote-ref-54)
54. प्रार्थिकद्यूत / प्रार्थकद्यूत [↑](#footnote-ref-55)
55. प्रति [↑](#footnote-ref-56)
56. फला [↑](#footnote-ref-57)
57. रसो [↑](#footnote-ref-58)
58. शूद्राद्भोज्यं [↑](#footnote-ref-59)
59. तदनिगामिने [↑](#footnote-ref-60)
60. वदेत् [↑](#footnote-ref-61)
61. सप्तमः [↑](#footnote-ref-62)
62. पञ्चशार्ङ्गाल [↑](#footnote-ref-63)
63. वरम् [↑](#footnote-ref-64)
64. प्रार्च्याथ विक्षिपेत् [↑](#footnote-ref-65)
65. दशधा [↑](#footnote-ref-66)
66. सहस्रः [↑](#footnote-ref-67)
67. परः [↑](#footnote-ref-68)
68. रालेभ्य आसिक [↑](#footnote-ref-69)
69. गडुक [↑](#footnote-ref-70)
70. राजत [↑](#footnote-ref-71)
71. महाघोरा / महाकष्टा [↑](#footnote-ref-72)
72. माहात्म्याद्यस्याः [↑](#footnote-ref-73)
73. हिषीसर्वसौ [↑](#footnote-ref-74)
74. दत्तेऽक्ष [↑](#footnote-ref-75)
75. त्रिदण्डेन निवर्त [↑](#footnote-ref-76)
76. चक्रं [↑](#footnote-ref-77)
77. कृत्वा व्यापकत्वात्प्रदापयेत् / भृत्वा तत्प्रदापयेत् [↑](#footnote-ref-78)
78. हेम [↑](#footnote-ref-79)
79. विवर्धते [↑](#footnote-ref-80)
80. दण्डः [↑](#footnote-ref-81)
81. कृष्णः कमलपा [↑](#footnote-ref-82)
82. रेवन्ता [↑](#footnote-ref-83)
83. जप्यादि [↑](#footnote-ref-84)
84. सर्वलोक [↑](#footnote-ref-85)
85. सस्यमालिनम् [↑](#footnote-ref-86)
86. विद्यादि [↑](#footnote-ref-87)
87. कामोद्वहा धेनु [↑](#footnote-ref-88)
88. यच्च आत्म [↑](#footnote-ref-89)
89. दहेत् [↑](#footnote-ref-90)
90. कृत्वार्थे [↑](#footnote-ref-91)
91. मयीं गावं [↑](#footnote-ref-92)
92. रात्रौ [↑](#footnote-ref-93)
93. वान्पर्वतह् [↑](#footnote-ref-94)
94. वौषट्कं [↑](#footnote-ref-95)
95. देवपूजिते [↑](#footnote-ref-96)
96. हेममे [↑](#footnote-ref-97)
97. ब्रह्मलोक [↑](#footnote-ref-98)
98. दश [↑](#footnote-ref-99)
99. द्वीपावसानतः [↑](#footnote-ref-100)
100. उत्तमाद्रिः समीरिता [↑](#footnote-ref-101)
101. पूषा [↑](#footnote-ref-102)
102. कुहूश्चैव [↑](#footnote-ref-103)
103. जीवनो नाम मारुतः [↑](#footnote-ref-104)
104. स्वर्गचार्थकः [↑](#footnote-ref-105)
105. देहातीतभ्र [↑](#footnote-ref-106)
106. मुञ्चेच्छ्वासं [↑](#footnote-ref-107)
107. तन्त्रितः [↑](#footnote-ref-108)
108. प्राणायामपरं [↑](#footnote-ref-109)
109. नासिके [↑](#footnote-ref-110)
110. कपिलः कबरः शिवसन्निभः [↑](#footnote-ref-111)
111. महोऽसि [↑](#footnote-ref-112)
112. गोतमः [↑](#footnote-ref-113)
113. आपो हि ष्ठेत्यृचोस्याश्च [↑](#footnote-ref-114)
114. ब्रह्मज्ञानाय [↑](#footnote-ref-115)
115. विनियोगस्य [↑](#footnote-ref-116)
116. भाववृत्तं च [↑](#footnote-ref-117)
117. प्रख्यश्च / प्रष्कन्न [↑](#footnote-ref-118)
118. ऋचक [↑](#footnote-ref-119)
119. स्त्रायेत् भार्यां [↑](#footnote-ref-120)
120. जगद्धरेः [↑](#footnote-ref-121)
121. दास्वर्गमहं [↑](#footnote-ref-122)
122. यज्ञादि शुभ [↑](#footnote-ref-123)
123. वसिष्ठोऽप्येव [↑](#footnote-ref-124)
124. पवनलिङ्गाय [↑](#footnote-ref-125)
125. वागूर्ध्व [↑](#footnote-ref-126)
126. नमस्ते सर्व / नमस्ते श्रुति [↑](#footnote-ref-127)
127. भव [↑](#footnote-ref-128)
128. राजा हरिः [↑](#footnote-ref-129)
129. सदण्डवान् [↑](#footnote-ref-130)
130. पालयिष्यति [↑](#footnote-ref-131)
131. मथर्त्विज [↑](#footnote-ref-132)
132. घोषयेद्दुर्गान्मो [↑](#footnote-ref-133)
133. द्राज्यकालिके [↑](#footnote-ref-134)
134. सदोमृदा [↑](#footnote-ref-135)
135. अक्षेति [↑](#footnote-ref-136)
136. जीवकैः [↑](#footnote-ref-137)
137. पञ्चवर्मोत्तरच्छदे [↑](#footnote-ref-138)
138. वृषदंशजम् [↑](#footnote-ref-139)
139. प्रार्थ्य [↑](#footnote-ref-140)
140. पान्तु [↑](#footnote-ref-141)
141. प्रजेशाः [↑](#footnote-ref-142)
142. पृथिवीपतिः [↑](#footnote-ref-143)
143. देवपुत्रस्य [↑](#footnote-ref-144)
144. पुलस्त्यस्य [↑](#footnote-ref-145)
145. पत्न्यस्त्वा [↑](#footnote-ref-146)
146. वयवाकृतिः [↑](#footnote-ref-147)
147. औत्तमिस्ता [↑](#footnote-ref-148)
148. सावर्णो [↑](#footnote-ref-149)
149. कालः कामो [↑](#footnote-ref-150)
150. वा माद्रवा [↑](#footnote-ref-151)
151. रुद्रकाः [↑](#footnote-ref-152)
152. नरो [↑](#footnote-ref-153)
153. देवज्येष्ठा [↑](#footnote-ref-154)
154. कुरवो / कुरुपा /कुरूपा [↑](#footnote-ref-155)
155. तत्सुताः [↑](#footnote-ref-156)
156. पाञ्चजन्यश्च [↑](#footnote-ref-157)
157. शक्रजि [↑](#footnote-ref-158)
158. मल्लः [↑](#footnote-ref-159)
159. पावनाश्वो [↑](#footnote-ref-160)
160. वासुदेवः [↑](#footnote-ref-161)
161. दयश्च ये [↑](#footnote-ref-162)
162. वरदा [↑](#footnote-ref-163)
163. परा [↑](#footnote-ref-164)
164. भद्राग्रणी [↑](#footnote-ref-165)
165. वः [↑](#footnote-ref-166)
166. भुक्तः [↑](#footnote-ref-167)
167. रक्षको हितः [↑](#footnote-ref-168)
168. अ(स्त्व) नुद्वा [↑](#footnote-ref-169)
169. स्थाप्यते वास्तु [↑](#footnote-ref-170)
170. नयेद्द्विजान् [↑](#footnote-ref-171)
171. नपुणान्गृह [↑](#footnote-ref-172)
172. विहितो [↑](#footnote-ref-173)
173. समागताः [↑](#footnote-ref-174)
174. देशान्तर [↑](#footnote-ref-175)
175. वत्सच्छ्रियः [↑](#footnote-ref-176)
176. नाक्षिपे [↑](#footnote-ref-177)
177. नोपेक्षेन्नास्य [↑](#footnote-ref-178)
178. वरैर्भृत्यै [↑](#footnote-ref-179)
179. न [↑](#footnote-ref-180)
180. पत्र [↑](#footnote-ref-181)
181. निर्दिष्टे [↑](#footnote-ref-182)
182. पर्यन्तिका [↑](#footnote-ref-183)
183. ब्रूयाद्यथा विधि [↑](#footnote-ref-184)
184. कर्तव्यं [↑](#footnote-ref-185)
185. भुक्तजनो [↑](#footnote-ref-186)
186. व्यालसूकर [↑](#footnote-ref-187)
187. महादुर्गं [↑](#footnote-ref-188)
188. नखदुर्गं [↑](#footnote-ref-189)
189. स्तान्नहिंस्यात् [↑](#footnote-ref-190)
190. सत्यवान्सुव्र [↑](#footnote-ref-191)
191. स्यादुप [↑](#footnote-ref-192)
192. येन [↑](#footnote-ref-193)
193. दासांस्तु [↑](#footnote-ref-194)
194. फलपुष्पौषधीषु [↑](#footnote-ref-195)
195. म्रियन्नपि [↑](#footnote-ref-196)
196. कर्मफलो [↑](#footnote-ref-197)
197. कामाधाराः [↑](#footnote-ref-198)
198. नवाधिकारे / न चाधिकारे [↑](#footnote-ref-199)
199. स्वरामिकाः [↑](#footnote-ref-200)
200. वीक्षिते [↑](#footnote-ref-201)
201. चुम्बने [↑](#footnote-ref-202)
202. सा स्वेदैर्न च [↑](#footnote-ref-203)
203. शौचं च वमनं [↑](#footnote-ref-204)
204. पाकस्य [↑](#footnote-ref-205)
205. कुरुन्दक [↑](#footnote-ref-206)
206. सर्वगन्धैर्नि [↑](#footnote-ref-207)
207. ग्रन्थिजन्तुकम् [↑](#footnote-ref-208)
208. भवेच्छुभम् [↑](#footnote-ref-209)
209. कामसूत्राणि [↑](#footnote-ref-210)
210. वृथावाचं [↑](#footnote-ref-211)
211. हर्षं [↑](#footnote-ref-212)
212. भृतकव्यसनो [↑](#footnote-ref-213)
213. प्रणश्यति [↑](#footnote-ref-214)
214. वृद्धिं [↑](#footnote-ref-215)
215. न्नित्यं नाज्ञा [↑](#footnote-ref-216)
216. तदुक्त का [↑](#footnote-ref-217)
217. कृतीनां [↑](#footnote-ref-218)
218. वर्तनम् [↑](#footnote-ref-219)
219. अन्तकोपं [↑](#footnote-ref-220)
220. पणीतकः [↑](#footnote-ref-221)
221. प्रसादमिच्छे [↑](#footnote-ref-222)
222. धनश्वरः [↑](#footnote-ref-223)
223. भुक्त [↑](#footnote-ref-224)
224. प्रमाथिनीम् [↑](#footnote-ref-225)
225. पराजित्य [↑](#footnote-ref-226)