अथैकाधिकद्विशततमोऽध्यायः ।

**नवव्यूहार्चनम् ।**अग्निरुवाच ।  
नवव्यूहार्चनं वक्ष्ये नारदाय हरीरितम् ।   
मण्डलेऽब्जेऽर्चयेन्मध्ये अवीजं वासुदेवकम् ॥१॥   
आबीज च सङ्कर्षणं प्रद्युम्नं च दक्षिणे ।   
अः अनुरुद्धं नैर्ऋते ओं नारायणमप्सु च ॥२॥   
तत्सद्ब्रह्माणमनिले ह्रूं[[1]](#footnote-2) विष्णुं क्षौं नृसिंहकम् ।   
उत्तरे भूर्वराहं च ईशे द्वारि च[[2]](#footnote-3) पश्चिमे ॥३॥   
कं टं सं शं गरुत्मन्तं पूर्ववक्त्रं[[3]](#footnote-4) च दक्षिणे ।   
खं छं वं हुं[[4]](#footnote-5) फडिति च खं ठं फं शं गदां विधौ ॥४॥   
बं णं मं क्षं कोणेशञ्च घं दं[[5]](#footnote-6) भं हं श्रियं यजेत् ।   
दक्षिणे चोत्तरे पुष्टिं गं डं बं शं स्वबीजकम् ॥५॥   
पीठस्य पश्चिमे धं वं वनमालां च पश्चिमे ।   
श्रीवत्सं चैव सं हं लं छं तं यं कौस्तुभं जले ॥६॥   
दशमाङ्ग[[6]](#footnote-7)क्रमाद्विष्णोर्नमोऽनन्तमधोऽर्चयेत् ।   
दशाङ्गादिमहेन्द्रादीन्पूर्वादौ चतुरो घटान् ॥७॥   
तोरणानि वितानं च अग्न्यनिलेन्दुवीजकैः ।   
मण्डलानि क्रमाद्ध्यात्वा तनुं[[7]](#footnote-8) वन्द्य ततः प्लवेत् ॥८॥   
अम्बरस्थं[[8]](#footnote-9) ततो ध्यात्वा सूक्ष्मरूपमथात्मनः ।   
सितामृते निमग्नं च चन्द्रबिम्बात् स्रुतेन च ॥९॥   
तदेव चात्मनो बीजममृतं प्लवसंस्कृतम् ।   
उत्पद्यमानं पुरुषमात्मानमुपकल्पयेत् ॥१०॥   
उत्पन्नोऽस्मि स्वयं विष्णुर्बीजं द्वादशकं न्यसेत् ।   
हृच्छिरस्तु शिखा चैव कवचं चास्त्रमेव च ॥११॥   
वक्षोमूर्धशिखापृष्ठलोचनेषु न्यसेत्पुनः ।   
अस्त्रं करद्वये न्यस्य ततो दिव्यतनुर्भवेत् ॥१२॥

यथात्मनि तथा देवे शिष्यदेहे न्यसेत्तथा ।   
अनिर्माल्या स्मृता पूजा यद्धरेः पूजनं हृदि ॥१३॥   
सनिर्माल्या मण्डलादौ बद्धनेत्राश्च शिष्यकाः ।   
पुष्पं क्षिपेयुर्यन्मूर्त्तौ तस्य तन्नाम कारयेत् ॥१४॥   
निवेश्य वामतः शिष्यांस्तिलव्रीहिघृतं हुनेत् ।   
शतमष्टोत्तरं हुत्वा सहस्रं कायशुद्धये[[9]](#footnote-10) ॥१५॥   
नवव्यूहस्य मूर्तीनामङ्गानां च शताधिकम् ।   
पूर्णान्दत्त्वा दीक्षयेत्तान्गुरुः पूज्यश्च तैर्धनैः ॥१६॥

इत्याग्नेये महापुराणे नवव्यूहार्चनं नामैकाधिकद्विशततमोऽध्यायः ॥ ॥

अथ द्व्यधिकद्विशततमोऽध्यायः ।

**पुष्पाध्यायकथनम् ।**अग्निरुवाच ।  
पुष्पगन्धधूपदीपनैवेद्यैस्तुष्यते हरिः ।   
पुष्पाणि देवयोग्यानि ह्ययोग्यानि वदामि ते ॥१॥   
पुष्पं श्रेष्ठं मालती च तमालो भुक्तिमुक्तिमान् ।   
मल्लिका सर्वपापघ्नी यूथिका विष्णुलोकदा ॥२॥   
अतिमुक्तमयं तद्वत्पाटला विष्णुलोकदा ।   
करवीरैर्विष्णुलोकी जवापुष्पैश्च पुण्यवान् ॥३॥   
पावन्ती[[10]](#footnote-11)कुब्जकाद्यैश्च तगरैर्विष्णुलोकभाक् ।   
कर्णिकारैर्विष्णुलोकः कुरुण्ठैः[[11]](#footnote-12) पापनाशनम् ॥४॥   
पद्मैश्च केतकीभिश्च कुन्दपुष्पैः परा गतिः ।   
बाणपुष्पैर्वर्वराभिः कृष्णाभिर्हरिलोकभाक् ॥५॥   
अशोकैस्तिलकैस्तद्वदाटरूषभवैस्तथा ।   
मुक्तिभागी बिल्वपत्रैः शमीपत्रैः परा गतिः ॥६॥   
विष्णुलोकी भृङ्गराजैस्तमालस्य दलैस्तथा ।   
तुलसी कृष्णगौराख्या कल्हारोत्पलकानि च ॥७॥   
पद्मं कोकनदं पुण्यं शताब्जमालया हरिः ।   
नीपार्जुनकदम्बैश्च बकुलैश्च सुगन्धिभिः ॥८॥   
किंशुकैर्मुनिपुष्पैस्तु गोकर्णैर्नागकर्णकैः ।   
सन्ध्यापुष्पैर्बिल्वतकै रञ्जनीकेतकीभवैः ॥९॥   
कुष्माण्डतिमिरोत्थैश्च कुशकाशशरोद्भवैः[[12]](#footnote-13) ।   
द्यूतादिभिर्मरुवकैः[[13]](#footnote-14) पत्रैरन्यैः सुगन्धकैः ॥१०॥   
भुक्तिर्मुक्तिः पापहानिर्भक्त्या सर्वैस्तु तुष्यति ।   
स्वर्णलक्षाधिकं पुष्पं माला कोटिगुणाधिका ॥११॥   
स्ववनेऽन्यवने पुष्पैस्त्रिगुणं वनजैः[[14]](#footnote-15) फलम् ।   
विशीर्णैर्नार्चयेद्विष्णुं नाधिकाङ्गैर्न मोटितैः ॥१२॥   
काञ्चनारैस्तथोन्मत्तैर्गिरिकर्णिकया तथा ।

कुटजैः शाल्मलीयैश्च शिरीषैर्न्नरकादिकम् ॥१३॥   
सुगन्धैर्ब्रह्मपद्मैश्च पुष्पैर्नीलोत्पलैर्हरिः ।   
अर्कमन्दारधुस्तूरकुसुमैरर्च्यते हरः ॥१४॥   
कुटजैः कर्कटीपुष्पैः केतकीं न शिवे ददेत् ।   
कुष्माण्डनिम्बसम्भूतं पैशाचं गन्धवर्जितम् ॥१५॥   
अहिंसा इन्द्रियजयः क्षान्तिर्ज्ञानं दया श्रुतम् ।   
भावाष्टपुष्पैः सम्पूज्य देवान्स्याद्भुक्तिमुक्तिभाक् ॥१६॥   
अहिंसा प्रथमं पुष्पं पुष्पमिन्द्रियनिग्रहः ।   
सर्वपुष्पं दया भूते पुष्पं शान्तिर्विशिष्यते ॥१७॥   
शमः पुष्पं तपः पुष्पं ध्यानं पुष्पं च सप्तमम् ।   
सत्यं चैवाष्टमं पुष्पमेतैस्तुष्यति केशवः ॥१८॥   
एतैरेवाष्टभिः पुष्पैस्तुष्यत्येवार्चितो हरिः ।   
पुष्पान्तराणि सन्त्यत्र बाह्यानि मनुजोत्तम ॥१९॥   
भक्त्या दयान्वितैर्विष्णुः पूजितः परितुष्यति ।   
वारुणं सलिलं[[15]](#footnote-16) पुष्पं सौम्यं घृतपयोदधि ॥२०॥   
प्राजापत्यं तथान्नादि आग्नेयं धूपदीपकम् ।   
फलपुष्पादिकं चैव वानस्पत्यं तु पञ्चमम् ॥२१॥   
पार्थिवं कुशमूलाद्यं वायव्यं गन्धचन्दनम् ।

श्रद्धाख्यं विष्णुपुष्पं च सर्वदा चाष्टपुष्पिका ॥२२॥   
आसनं मूर्तिपञ्चाङ्गं विष्णुर्वा चाष्टपुष्पिकाः ।   
विष्णोस्तु वासुदेवाद्यैरीशानाद्यैः शिवस्य वा ॥२३॥

इत्याग्नेये महापुराणे पुष्पवर्गवर्णनं नाम द्व्यधिकद्विशततमोऽध्यायः ॥

अथ त्र्यधिकद्विशततमो ऽध्यायः ।

**नरकस्वरूपम् ।**अग्निरुवाच ।  
पुष्पाद्यैः पूजनाद्विष्णोर्न याति नरकान्वदे ।   
आयुषोऽन्ते नरः प्राणैरनिच्छन्नपि मुच्यते ॥१॥   
जलमग्निर्विषं शस्त्रं क्षुद्व्याधिः पतनं गिरेः ।   
निमित्तं किञ्चिदासाद्य देही प्राणैर्विमुच्यते ॥२॥   
अन्यच्छरीरमादत्ते यातनीयं स्वकर्मभिः ।   
भुङ्क्तेऽथ पापकृद्दुःखं सुखं धर्माय सङ्गतः ॥३॥   
नीयते यमदूतैस्तु यमं प्राणिभयङ्करैः ।   
कुपथे दक्षिणद्वारि धार्मिकः पश्चिमादिभिः ॥४॥   
यमाज्ञप्तैः किङ्करैस्तु पात्यते नरकेषु च ।

स्वर्गे तु नीयते धर्माद् वसिष्ठाद्युक्तिसंश्रयात् ॥५॥   
गोघाती तु महावीच्यां[[16]](#footnote-17) वर्षलक्षन्तु पीड्यते ।   
ताम्रकुम्भे महादीप्ते ब्रह्महा[[17]](#footnote-18) भूमिहारकः ॥६॥   
महाप्रलयकं यावद्रौरवे पीड्यते शनैः ।   
स्त्रीबालवृद्धहन्ता तु यावदिन्द्राश्चतुर्दश ॥७॥   
महारौरवके रौद्रे गृहक्षेत्रादिदीपकः ।   
दह्यते कल्पमेकं स चौरस्तामिस्रके पतेत् ॥८॥   
नैककल्पं तु शूलाद्यैर्भिद्यते यमकिङ्करैः ।   
महातामिस्रके सर्प[[18]](#footnote-19)जलौकाद्यैश्च पीड्यते ॥९॥   
यावद्भूमिर्मातृहाद्या असिपत्रवनेऽसिभिः ।   
नैककल्पन्तु नरके करम्भवालुकासु च ॥१०॥   
येन दग्धो जनस्तत्र दह्यते वालुकादिभिः ।   
काकोले कृमिविष्ठाशी एकाकी मिष्टभोजनः ॥११॥   
कुट्टले मूत्ररक्ताशी पञ्चयज्ञक्रियोज्झितः ।   
सुदुर्गन्धे रक्तभोजी भवेच्चाभक्ष्यभक्षकः ॥१२॥   
तैलपाके तु तिलवत् पीड्यते परपीडकः ।   
तैलपाके तु पच्येत शरणागतघातकः ॥१३॥   
निरुच्छ्वासे दाननाशी रसविक्रयकोऽध्वरे ।   
नाम्ना वज्रकटाहे[[19]](#footnote-20) महापाते तदाऽनृती ॥१४॥   
महाज्वाले पापबुद्धिः क्रकचेऽगम्यगामिनः ।   
सङ्करी गुडपाके च प्रतुदेत् परमर्मकृत् ॥१५॥

क्षारह्रदे[[20]](#footnote-21) प्राणिहन्ता[[21]](#footnote-22) क्षुरधारे च भूमिहृत् ।   
अम्बरीषे गोस्वर्णहृद्द्रुमच्छिद्वज्रशस्त्रके ॥१६॥   
मधुहर्ता परीतापे कालसूत्रे परार्थहृत्[[22]](#footnote-23) ।   
कश्मलेऽत्यन्तमांसाशी उग्रगन्धे[[23]](#footnote-24) ह्यपिण्डदः ॥१७॥   
दुर्धरे ह्युत्कोचभक्षी बन्दिग्राहरता[[24]](#footnote-25)श्च ये ।   
मञ्जूषे[[25]](#footnote-26) नरके लोहे ऽप्रतिष्ठे श्रुतिनिन्दकः ॥१८॥   
पूतिवक्त्रे[[26]](#footnote-27) कूटसाक्षी परिलुण्ठेद्धनापहा ।   
बालस्त्रीवृद्धघाती च कराले ब्राह्मणार्तकृत् ॥१९॥   
विलेपे मद्यपो विप्रो महाप्रेते तु भेदिनः।   
तथाक्रम्य पारदारान् ज्वलन्तीमायसीं शिलाम् ॥२०॥   
शाल्मलाख्ये तमालिङ्गेन्नारी बहुनरङ्गमा ।   
आस्फोटजिह्वोद्धरणं स्त्रीक्षणान्नेत्रभेदनम् ॥२१॥   
अङ्गारराशौ क्षिप्यन्ते मातृपुत्र्यादिगामिनः ।   
चौराः क्षुरैश्च भिद्यन्ते स्वमांसाशी च मांसभुक् ॥२२॥   
मासोपवासकर्ता वै न याति नरकं नरः ।   
एकादशीव्रतकरो भीष्मपञ्चकसद् व्रती ॥२३॥

इत्याग्नेये महापुराणे नरकस्वरूपवर्णनं नाम त्र्यधिकद्विशततमोऽध्यायः ॥

अथ चतुरधिकद्विशततमो ऽध्यायः ।

**मासोपवासव्रतम् ।**अग्निरुवाच ।  
व्रतं मासोपवासं[[27]](#footnote-28) च सर्वोत्कृष्टं वदामि ते ।   
कृत्वा तु वैष्णवं यज्ञं गुरोराज्ञामवाप्य च ॥१॥   
कृच्छ्राद्यैः स्वबलं बुद्ध्वा कुर्यान्मासोपवासकम् ।   
वानप्रस्थो यतिर्वाथ नारी वा विधवा मुने ॥२॥   
आश्विनस्यामले पक्षे एकादश्यामुपोषितः ।   
व्रतमेतत्तु गृह्णीयाद्यावत्त्रिंशद्दिनानि तु ॥३॥   
अद्यप्रभृत्यहं विष्णो यावदुत्थानकं तव ।   
अर्चये त्वामनश्नन्हि यावत् त्रिंशद्दिनानि तु ॥४॥   
कार्तिकाश्विनयोर्विष्णोर्यावदुत्थानकं तव ।   
म्रिये यद्यन्तरालेऽहं व्रतभङ्गो न मे भवेत् ॥५॥   
त्रिकालं पूजयेद्विष्णुं त्रिःस्नातो गन्धपुष्पकैः ।   
विष्णोर्गीतादिकं जप्यन्ध्यानं कुर्य्याद् व्रती नरः ॥६॥   
वृथावादं परिहरेदर्थाकाङ्क्षां विवर्जयेत् ।   
नाव्रतस्थं स्पृशेत्कञ्चिद्विकर्मस्थान्न चालयेत् ॥७॥

देवतायतने तिष्ठेद्यावत्त्रिंशद्दिनानि तु ।   
द्वादश्यां पूजयित्वा तु भोजयित्वा द्विजान्व्रती ॥८॥   
समाप्य दक्षिणां दत्त्वा पारणं तु समाचरेत् ।   
भुक्तिमुक्तिमवाप्नोति कल्पांश्चैव त्रयोदश[[28]](#footnote-29) ॥९॥   
कारयेद्वैष्णवं यज्ञं यजेद्विप्रांस्त्रयोदश ।   
तावन्ति वस्त्रयुग्मानि भाजनान्यासनानि च ॥१०॥   
छत्राणि सपवित्राणि तथोपानद्युगानि च ।   
योगपट्टोपवीतानि दद्याद्विप्राय तैर्मतः ॥११॥   
अन्यविप्राय शय्यायां हैमं विष्णुं प्रपूज्य च ।   
आत्मनश्च तथामूर्तिं वस्त्राद्यैश्च प्रपूजयेत् ॥१२॥   
सर्वपापविनिर्मुक्तो विप्रविष्णु[[29]](#footnote-30)प्रसादतः ।   
विष्णुलोकं गमिष्यामि विष्णुरेव भवाम्यहम् ॥१३॥   
व्रज व्रज देवबुद्धे विष्णोः स्थानमनामयम् ।   
विमानेनामलस्तत्र तिष्ठे विष्णुस्वरूपधृक् ॥१४॥   
द्विजानुक्त्वाथ[[30]](#footnote-31) तां शय्यां गुरवेऽथ निवेदयेत् ।   
कुलानां शतमुद्धृत्य विष्णुलोकन्नयेद् व्रती ॥१५॥   
मासोपवासी यद्देशे स देशो निर्मलो भवेत् ।   
किं पुनस्तत्कुलं सर्वं यत्र मासोपवासकृत् ॥१६॥   
व्रतस्थं मूर्छितं दृष्ट्वा क्षीराज्यं चैव पाययेत् ।   
नैते व्रतं विनिघ्नन्ति हविर्विप्रानुमोदितम् ॥१७॥

क्षीरं गुरोर्हितौषध्य आपो मूलफलानि च ।   
विष्णुर्महौषधं कर्ता व्रतमस्मात्समुद्धरेत् ॥१८॥

इत्याग्नेये महापुराणे मासोपवासव्रतकथनं नाम चतुरधिकद्विशततमोऽध्यायः ॥

अथ पञ्चाधिकद्विशततमो ऽध्यायः ।

**भीष्मपञ्चकव्रतं ।**अग्निरुवाच ।  
भीष्मपञ्चकमाख्यास्ये व्रतराजन्तु सर्वदं ।   
कार्त्तिकस्यामले पक्षे एकादश्यां समाचरेत् ॥ ॥   
दिनानि पञ्च त्रिःस्नायी पञ्चव्रीहितिलैस्तथा 1।   
तर्पयेद्देवपित्रादीन् मौनी सम्पूजयेद्धरिं ॥ ॥   
पञ्चगव्येन संस्नाप्य देवं पञ्चामृतेन च ।   
चन्दनाद्यैः समालिप्य गुग्गुलुं सघृतन्दहेत् ॥ ॥   
दीपं दद्याद्दिवारात्रौ नैवेद्यं परमान्नकं ।   
ओं नमो वासुदेवाय जपेदष्टोत्तरं शतं ॥ ॥

1 यवव्रीहितिलैस्तथेति घ॰ , ङ॰ , छ॰ , ज॰ च ।   
[Image-P.248](http://www.aa.tufs.ac.jp/~tjun/data/gicas/img/ap1_248.png)

जुहुयाच्च घृताभ्यक्तांस्तिलव्रीहींस्ततो व्रती ।   
षड़क्षरेण मन्त्रेण स्वाहाकारान्वितेन च ॥ ॥   
कमलैः पूजयेत् पादौ द्वितीये विल्वपत्रकैः ।   
जानु सक्थि तृतीये ऽथ नाभिं भृङ्गरजेन तु ॥ ॥   
वाणविल्वजवाभिस्तु चतुर्थे पञ्चमे ऽहनि ।   
मालत्या भूमिशायी स्यादेकादश्यान्तु गोमयं ॥ ॥   
गोमूत्रं दधि दुग्धं च पञ्चमे पञ्चगव्यकं ।   
पौर्णमास्याञ्चरेन्नक्तं भुक्तिं मुक्तिं लभेद् व्रती ॥ ॥   
भीष्मः कृत्वा हरिं प्राप्तस्तेनैव 1भीष्मपञ्चकं ।   
ब्रह्मणः पूजनाद्यैश्च उपवासादिकं व्रतं 2॥ ॥

इत्याग्नेये महापुराणे भीष्मपञ्चकं नाम पञ्चाधिकद्विशततमो ऽध्यायः ॥ ॥

**Chapter 206**

अथ षड़धिकद्विशततमो ऽध्यायः ।

अगस्त्यार्घ्यदानकथनं ।  
अग्निरुवाच ।  
अगस्त्यो भगवान्विष्णुस्तमभ्यर्च्याप्नुयाद्धरिं ।   
अप्राप्ते भास्करे कन्यां सत्रिभागैस्त्रिभिर्द्दिनैः ॥ ॥

1 हरिं लेभे तेनैतदिति ग॰ । हरिं प्राप तेनैतदिति ङ॰ । हरिं प्राप्तस्तेनैतदिति ज॰ , ट॰ च ।   
2 पूजनात्पञ्च उपवासादजव्रतमिति ग॰ , घ॰ , ङ॰ , ज॰ , ञ॰ , ट॰ च ।   
[Image-P.249](http://www.aa.tufs.ac.jp/~tjun/data/gicas/img/ap1_249.png)

अर्घ्यं दद्यादगस्त्याय पूजयित्वा ह्युपोषितः ।   
काशपुष्पमयीं मूर्त्तिं प्रदोषे विन्यसेद् घटे ॥ ॥   
मुनेर्यजेत्तां कुम्भस्थां रात्रौ कुर्य्यात् प्रजागरं ।   
अगस्त्य मिनिशार्द्दूल तेजोराशे महामते 1॥ ॥   
इमां मम कृतां पूजां गृह्णीष्व प्रियया सह ।   
आवाह्यार्घ्ये च सम्मुख्यं प्रार्च्चयेच्चन्दनादिना ॥ ॥   
जलाशयसमीपे तु प्रातर्नीत्वार्घ्यमर्पयेत् ।   
काशपुष्पप्रतीकाश अग्निमारुतसम्भव 2॥ ॥   
मित्रावरुणयोः पुत्र कुम्भयोने नमो ऽस्तु ते ।   
आतापिर्भक्षितो येन वातापिश्च महासुरः ॥ ॥   
समुद्रः शोषितो येन सो ऽगस्त्यः सम्मुखो ऽस्तु मे ।   
अगस्तिं प्रार्थयिष्यामि कर्म्मणा मनसा गिरा ॥ ॥   
अर्च्चयिस्याम्यहं मैत्रं परलोकाभिकाङ्क्षया ।   
द्वीपान्तरसमुत्पन्नं देवानां परमं प्रियं ॥ ॥   
राजानं सर्व्ववृक्षाणां चन्दनं प्रतिगृह्यतां 3।   
धर्म्मार्थकाममोक्षाणां भाजनी पापनाशनी ॥ ॥   
सौभाग्यारोग्यलक्ष्मीदा पुष्पमाला प्रगृह्यतां ।   
धूपो ऽयं गृह्यतां देव भक्तिं मे ह्यचलाङ्कुरु ॥ ॥   
ईप्सितं मे वरं देहि परत्र च शुभाङ्गतिं ।   
सुरासुरैर्मुनिश्रेष्ठ सर्व्वकामफलप्रद ॥ ॥

1 तेजोराशे महाद्युते इति ग॰ , घ॰ , छ॰ , ज॰ , झ॰ , ञ॰ , ट॰ च । तेजोराशे जगत्पते इति ङ॰ ।   
2 वह्निमारुतसम्भवेति झ॰ ।   
3 चन्दनं मे प्रगृह्यनामिति ज॰ , ञ॰ च ।   
[Image-P.250](http://www.aa.tufs.ac.jp/~tjun/data/gicas/img/ap1_250.png)

वस्त्रव्रीहिफलैर्हेम्ना दत्तस्त्वर्घ्यो ह्ययं 1मया ।   
अगस्त्यं बोधयिष्यामि यन्मया मनसोद्धृतं 2॥ ॥   
फलैरर्घ्यं प्रदास्यामि गृहाणार्घ्यं महामुने ।   
अगस्त्य एवं खनमानः खनित्रैः प्रजामपत्यं बलमीहमानः । 13cd   
उभौ कर्णावृषिरुग्रतेजाः पुपोष सत्या देवेष्वाशिषो जगाम ॥ ॥ 13॥ ॥ 13ef   
राजपुत्रि नमस्तुभ्यं मुनिपत्नी महाव्रते ।   
अर्घ्यं गृह्णीष्व देवेशि लोपामुद्रे यशस्विनि ॥ ॥   
पञ्चरत्नसमायुक्तं हेमरूप्यसमन्वितं ।   
सप्तधान्यवृतं 3पात्रं दधिचन्दनसंयुतं ॥ ॥   
अर्घ्यं दद्यादगस्त्याय स्त्रीशूद्राणामवैदिकं ।   
अगस्त्य मुनिशार्द्दूल तेजोराशे च सर्वद ॥ ॥   
इमां मम कृतां पूजां गृहीत्वा व्रज शान्तये ।   
त्यजेदगस्त्र्यमुद्दिश्य धान्यमेकं फलं रसं ॥ ॥   
ततो ऽन्नं भोजयेद्विप्रान् घृतपायसमोदकान् ।   
गां वासांसि सुवर्णञ्च 4तेभ्यो दद्याच्च दक्षिणां ॥ ॥   
घृतपायसयुक्तेन पात्रेणाच्छादिताननं ।   
सहिरण्यञ्च तं कुम्भं ब्राह्मणायोपकल्पयेत् 5॥ ॥

1 दत्तस्त्वर्घ्यो ऽक्षय इति ङ॰ ।   
2 मनसेप्सितमिति ग॰ , घ॰ , झ॰ च । मनसेहितमिति ङ॰ ।   
3 सप्तधान्ययुतमिति ज॰ ।   
4 प्रतिमाञ्च सुवर्णञ्चेति क॰ ।   
5 ब्राह्मणायोपपादयेदिति घ॰ , ङ॰ , ज॰ , ञ॰ च ।   
[Image-P.251](http://www.aa.tufs.ac.jp/~tjun/data/gicas/img/ap1_251.png)

सप्तवर्षाणि दत्वार्घ्यं सर्व्वे सर्वमवाप्नुयुः ।   
नीरा पुत्रांश्च सौभाग्यं पतिं कन्या नृपोद्भवं ॥ ॥

इत्याग्नेये महापुराणे अगस्त्यार्घ्यदानव्रतं नाम षडधिकद्विशततमो ऽध्यायः ॥ ॥

**Chapter 207**

अथ सप्ताधिकद्विशततमो ऽध्यायः ।

कौमुदव्रतं ।  
अग्निरुवाच ।  
कौमुदाख्यं मयोक्तञ्च चरेदाश्वयुजे सिते ।   
हरिं यजेन् मासमेकमेकादश्यामुपोषितः ॥ ॥   
आश्विने शुक्लपक्षेहमेकाहारो हरिं जपन् ।   
मासमेकं भुक्तिमुक्त्यै करिष्ये कौमुदं व्रतं ॥ ॥   
उपोष्य विष्णुं द्वादश्यां यजेद्देवं विलिप्य च ।   
चन्दनागुरुकाश्मीरैः कमलोत्पलपुष्पकैः ॥ ॥   
कल्हारैर्व्वाथ मालत्या दीपं तैलेन वाग्यतः ।   
अहोरात्रं च नैवेद्यं पायसापूपमोदकैः ॥ ॥   
ओं नमो वासुदेवाय विज्ञाप्याथ क्षमापयेत् ।   
[Image-P.252](http://www.aa.tufs.ac.jp/~tjun/data/gicas/img/ap1_252.png)

भोजनादि 1द्विजे दद्याद्यावद् देवः प्रबुद्ध्यते ॥ ॥   
तावन्मासोपवासः स्यादधिकं फलमप्यतः ।

इत्याग्नेये महापुराणे कौमुदव्रतं नाम सप्ताधिकद्विशततमो ऽध्यायः ॥ ॥

**Chapter 208**

अथाष्टाधिकद्विशततमो ऽध्यायः ।

व्रतदानादिसमुच्चयः ।  
अग्निरुवाच ।  
व्रतदानानि सामान्यं प्रवदामि समासतः ।   
तिथौ प्रतिपदादौ च सूर्य्यादौ कृत्तिकासु च ॥ ॥   
विष्कम्भादौ च मेषादौ काले च ग्रहणादिके ।   
यत् काले यद् व्रतं दानं यद् द्रव्यं नियमादि यत् ॥ ॥   
तद् द्रव्याख्यञ्च कालाख्यं सर्वं वै विष्णुदैवतं ।   
रवीशब्रह्मलक्ष्म्याद्याः 2सर्वे विष्णोर्विभूतयः ॥ ॥   
तमुद्दिश्य व्रतं दानं पूजादि स्यात्तु सर्वदं ।   
जगत्पते समागच्छ आसनं पाद्यमर्घ्यकं ॥ ॥   
मधुपर्कं तथाचामं स्नानं वस्त्रञ्च गन्धकं ।

1 भोजनानि इति ग॰ , ज॰ च ।   
2 रवीशब्रह्मलोकेशा इति ज॰ ।   
[Image-P.253](http://www.aa.tufs.ac.jp/~tjun/data/gicas/img/ap1_253.png)

पुष्पं धूपश्च दीपश्च नैवेद्यादि नमो ऽस्तु ते ॥ ॥   
इति पूजाव्रते दाने दानवाक्यं समं शृणु ।   
अद्यामुकसगोत्राय विप्रायामुकशर्म्मणे ॥ ॥   
एतद् द्रव्यं विष्णुदैवं सर्वपापोपशान्तये।   
आयुरारोग्यवृद्ध्यर्थं सौभाग्यादिविवृद्धये 1॥ ॥   
गोत्रसन्ततिवृद्ध्यर्थं विजयाय धनाय च ।   
धर्म्मायैश्वर्यकामाय तत्पापशमनाय च ॥ ॥   
संसारमुक्तये दानन्तुभ्यं सम्प्रददे ह्यहं ।   
एतद्दानप्रतिष्ठार्थं तुभ्यमेतद् ददाम्यहं ॥ ॥   
एतेन प्रीयतां नित्यं सर्व्वलोकपतिः प्रभुः ।   
यज्ञदानव्रतपते विद्याकीर्त्त्यादि देहि मे ॥ ॥   
धर्म्मकामार्थमोक्षांश्च देहि मे मनसेप्सितं ।   
यः पठेच्छृणुयान्नित्यं व्रतदानसमुच्चयं ॥ ॥   
स प्राप्तकामो विमलो भुक्तिमुक्तिमवाप्नुयात् ।   
तिथिवारर्क्षसङ्क्रान्तियोगमन्वादिकं व्रतं ॥ ॥   
नैकधा वासुदेवादेर्नियमात् पूजनाद्भवेत् ।

इत्यागेन्ये महापुराणे व्रतदानसमुच्चयो नाम अष्टाधिकद्विशततमो ऽध्यायः ॥ ॥

1 सौभाग्याय सुष्टद्वये इति क॰ , छ॰ , ट, च । सौभाग्याय सुबुद्धये इति घ॰ , ज॰ , ञ॰ च ।   
[Image-P.254](http://www.aa.tufs.ac.jp/~tjun/data/gicas/img/ap1_254.png)

**Chapter 209**

अथ नवाधिकद्विशततमो ऽध्यायः ।

दानपरिभाषाकथनं ।  
अग्निरुवाच ।  
दानधर्म्मान् प्रवक्ष्यामि भुक्तिमुक्तिदान् शृणु ।   
दानमिष्टं तथा पूर्त्तं धर्म्मं कुर्व्वन् हि सर्वभाक् ॥ ॥   
वापीकूपतड़ागानि देवतायतनानि च ।   
अन्नप्रदानमारामाः पूर्त्तं धर्मं च मुक्तिदं ॥ ॥   
अग्निहोत्रं तपः सत्यं वेदानाञ्चानुपालनं ।   
आतिथ्यं वैश्वदेवञ्च प्राहुरिष्टञ्च नाकदं ॥ ॥   
ग्रहोपरागे यद्दानं सूर्य्यसङ्क्रमणेषु च ।   
द्वादश्यादौ च यद्दानं पूर्त्तं तदपि नाकदं ॥ ॥   
देशे काले च पात्रे च दानं कोटिगुणं भवेत् ।   
अयने विषुवे पुण्ये व्यतीपाते दिनक्षये ॥ ॥   
युगादिषु च सङ्क्रान्तौ चतुर्द्दश्यष्टमीषु च ।   
सितपञ्चदशीसर्वद्वादशीष्वष्टकासु च ॥ ॥   
यज्ञोत्सवविबाहेषु तथा मन्वन्तरादिषु ।   
वैधृते दृष्टदुःखप्ने द्रव्यब्राह्मणलाभतः ॥ ॥   
श्रद्धा वा यद्दिने तत्र सदा वा दानमिष्यते ।   
अयने द्वे विपुवे द्वे चतस्रः षड़शीतयः ॥ ॥   
चतस्रो विष्णुपद्यश्च सङ्क्रात्यो द्वादशोत्तमाः ।   
[Image-P.255](http://www.aa.tufs.ac.jp/~tjun/data/gicas/img/ap1_255.png)

कन्यायां मिथुने मीने धनुष्यपि रवेर्गतिः ॥ ॥   
षड़शीतिमुखाः प्रोक्ताः षड़शीतिगुणाः फलैः ।   
अतीतानागते पुण्ये द्वे उदग्दक्षिणायने ॥ ॥   
त्रिंशत् कर्कटके नाड्यो मकरे विंशतिः स्मृताः ।   
वर्त्तमाने तुलामेषे नाड्यास्तुभयतो दश ॥ ॥   
षडशीत्यां व्यतीतायां षष्टिरुक्तास्तु नाडिकाः ।   
पुण्याख्या विष्णुपाद्याञ्च प्राक्पश्चादपि षोड़श ॥ ॥   
श्रवणाश्विधनिष्ठासु नागदैवतमस्तके ।   
यदा स्याद्रविवारेण व्यतीपातः स उच्यते ॥ ॥   
नवम्यां शुक्लपक्षस्य कार्त्तिके निरगात् कृतं ।   
त्रेता सिततृतीयायां वैशाखे द्वापरं युगं ॥ ॥   
दर्शे वै माघमासस्य त्रयोदश्यां नभस्यके ।   
कृष्णे कलिं विजानीयाज् ज्ञेया मन्वन्तरादयः ॥ ॥   
अश्वयुकच्छुक्लनवमी द्वादशी कार्त्तिके तथा ।   
तृतीया चैव माघस्य तथा भाद्रपदस्य च ॥ ॥   
फाल्गुनस्याप्यमावास्या पौषस्यैकादशी तथा ।   
आषाढ़स्यापि दशमी माघमासस्य सप्तमी ॥ ॥   
आवाणे चाष्टमी कृष्णा तथाषाढे च पूर्णिमा ।   
कार्त्तिके फाल्गुने तद्वज् ज्यैष्ठे पञ्चदशी तथा ॥ ॥   
ऊर्ध्वे चैवाग्रहायण्या अष्तकास्तिस्र ईरिताः ।   
अष्टकाख्या चाष्टमी स्यादासु 1दानानि चाक्षयं ॥ ॥

1 स्यादत्रेति ग॰ , घ॰ , ज॰ , ञ॰ च ।   
[Image-P.256](http://www.aa.tufs.ac.jp/~tjun/data/gicas/img/ap1_256.png)

गयागङ्गाप्रयागादौ तीर्थे देवालयादिषु ।   
अप्रार्थितानि दानानि विद्यार्थं कन्यका न हि ॥ ॥   
दद्यात् पूर्वमुखो दानं गृह्णीयादुत्तरामुखः ।   
आयुर्विवर्द्धते दातुर्ग्रहीतुः क्षीयते न तत् ॥ ॥   
नाम गोत्रं समुच्चार्य्य सम्प्रदानस्य चात्मनः ।   
सम्प्रदेयं प्रयच्छन्ति कन्यादाने पुनस्त्रयं ॥ ॥   
स्नात्वाभ्यर्च्च्य व्याहृतिभिर्दद्याद्दानन्तु सोदकं ।   
कनकाश्वतिला नागा दासीरथमहीगृहाः ॥ ॥   
कन्या च कपिला धेनुर्महादानानि वै दश ।   
श्रुतशौर्य्यतपःकन्यायाज्यशिष्यादुपागतं ॥ ॥   
शुल्कं धनं हि सकलं शुल्कं शिल्पानुवृत्तितः ।   
कुशीदकृषिवाणिज्यप्राप्तं यदुपकारतः ॥ ॥   
पाशकद्यूतचौर्य्यादिप्रतिरूपकसाहसैः ।   
व्याजेनोपावर्जितं कृत्स्नं त्रिविधं त्रिविधं फलं ॥ ॥   
अध्यग्न्यध्यावाहनिकं दत्तञ्च प्रीतिकर्म्मणि ।   
भ्रातृमातृपितृप्राप्तं षड्विधं स्त्रीधनं स्मृतं 1॥ ॥   
ब्रह्मक्षत्रविशां द्रव्यं शूद्रस्यैषामनुग्रहात् ।   
बहुभ्यो न प्रदेयानि गौर्गृहं शयनं स्त्रियः ॥ ॥   
कुलानान्तु शतं हन्यादप्रयच्छन् प्रतिश्रुतं ।   
देवानाञ्च गुरूणाञ्च मातापित्रोस्तथैव च ॥ ॥   
पुण्यं देयं प्रयत्नेन यत् पुण्यञ्चार्जितं क्वचित् ।

1 कुशोदेत्यादिः स्त्रीधनं स्मृतमित्यन्तः पाठः छ॰ पुस्तके नास्ति ।   
[Image-P.257](http://www.aa.tufs.ac.jp/~tjun/data/gicas/img/ap1_257.png)

प्रतिलाभेच्छया दत्तं यद्धनं तदपार्थकं ॥ ॥   
श्रद्धया साध्यते धर्म्मो दत्तं वार्य्यपि चाक्षयं ।   
ज्ञानशीलगुणोपेतः परपीड़ावहिष्कृतः ॥ ॥   
अज्ञानां पालनात्त्राणात्तत् पात्रं परमं स्मृतं ।   
मातुः शतगुणं दानं सहस्रं पितुरुच्यते ॥ ॥   
अनन्तं दुहितुर्द्दानं सोदर्ये दत्तमक्षयं ।   
अमनुष्ये समं दानं पापे ज्ञेयं महाफलं ॥ ॥   
वर्णसङ्करे द्विगुणं शूद्रे दानं चतुर्गुणं ।   
वैश्ये चाष्टगुणं क्षत्रे षोड़शत्वं द्विजव्रुवे ॥ ॥   
वेदाध्याये शतगुणमनन्तं वेदबोधके 1।   
पुरोहिते याजकादौ 2दानमक्षयमुच्यते ॥ ॥   
श्रीविहीनेषु यद्दत्तं तदनन्तं च यज्वनि ।   
अतपस्व्यनधीयानः प्रतिग्रहरुचिर्द्विजः ॥ ॥   
अम्भस्यश्मप्लवेनैव सह तेनैव मज्जति ।   
स्नातः सम्यगुपस्पृश्य गृह्णीयात् प्रयतः शुचिः ॥ ॥   
प्रतिग्रहीता सावित्रीं सर्वदैव प्रकीर्त्तयेत् 3।   
ततस्तु कीर्त्तयेत्सार्द्धं द्रव्येण सह दैवतं ॥ ॥   
प्रतिग्राही पठेदुच्चैः प्रतिगृह्य द्विजोत्तमात् ।   
मन्दं पठेत् क्षत्रियात्तु उपांशु च तथा विशः ॥ ॥

1 ब्रह्मबोधके इति घ॰ , ङ॰ , ज॰ , ञ॰ , ट॰ च ।   
2 पुरोहिते याचकादाविति ख॰ , छ॰ , ट॰ च ।   
3 सर्व्वत्रैव प्रकीर्त्तयेदिति ख॰ , ग॰ , घ॰ , ङ॰ , ज॰ , ञ॰ , ट॰ च ।   
[Image-P.258](http://www.aa.tufs.ac.jp/~tjun/data/gicas/img/ap1_258.png)

मनसा च तथा शूद्रात् स्वस्तिवाचनकं तथा ।   
अभयं सर्वदैवत्यं भूमिर्वै विष्णुदेवता ॥ ॥   
कन्या दासस्तथा दासी प्राजापत्याः प्रकीर्त्तिताः ।   
प्राजापत्यो गजः प्रोक्तस्तुरगो यमदैवतः ॥ ॥   
तथा चैकशफं सर्वं याम्यश्च महिषस्तथा ।   
उष्ट्रश्च नैरृतो धेनू रौद्री छागो ऽनलस्तथा ॥ ॥   
आप्यो मेषो हरिः क्रीड़ आरण्याः पशवो ऽनिलाः ।   
जलाशयं वारुणं स्याद्वारिधानीघटादयः ॥ ॥   
समुद्रजानि रत्नानि हेमलौहानि चानलः ।   
प्राजापत्यानि शस्यानि पक्वान्नमपि सत्तम ॥ ॥   
गान्धर्व्वं गन्धमित्याहुर्वस्त्रं वार्हस्पतं स्मृतं ।   
वायव्याः पक्षिणः सर्व्वे विद्या ब्राह्मी तथाङ्गकं ॥ ॥   
सारस्वतं पुस्तकादि विश्वकर्म्मा तु शिलप्के ।   
वनस्पतिर्द्रुमादीनां द्रव्यदेवा हरेस्तनुः ॥ ॥   
छत्रं कृष्णाजिनं शय्या रथ आसनमेव च ।   
उपानहौ तथा यानमुत्तानाङ्गिर ईरितं ॥ ॥   
रणोपकरणं शस्त्रं ध्वजाद्यं सर्वदैवतं ।   
गृहञ्च सर्वदैवत्यं सर्वेषां विष्णुदेवता ॥ ॥   
शिवो वा न ततो द्रव्यं व्यतिरिक्तं यतो ऽस्ति हि 1।   
द्रव्यस्य नाम गृह्णीयाद्ददानीति तथा वदेत् ॥ ॥   
तोयं दद्यात्ततो हस्ते दाने विधिरयं स्मृतः ।

1 यातोत्र हीति ज॰ ।   
[Image-P.259](http://www.aa.tufs.ac.jp/~tjun/data/gicas/img/ap1_259.png)

विष्णुर्दाता विष्णुर्द्रव्यं प्रतिगृह्णामि वै वदेत् ॥ ॥   
स्वस्ति प्रतिग्रहं धर्म्मं भुक्तिमुक्ती फलद्वयं ।   
गुरून् भृत्यान्न जिहीर्षुरर्च्चिष्यन् देवताः पितॄन् ॥ ॥   
सर्वतः प्रतिगृह्णीयान्न तु तृप्येत् स्वयन्ततः ।   
शूद्रीयन्न तु यज्ञार्थं धनं शूद्रस्य तत्फलं ॥ ॥   
गुड़तक्ररसाद्याश्च शूद्राद्ग्राह्या निवर्त्तिना ।   
सर्वतः प्रतिगृह्णीयादवृत्याकर्षितो द्विजः ॥ ॥   
नाध्यापनाद्याजनाद्वा गर्हिताद्वा प्रतिग्रहात् ।   
दोषो भवति विप्राणां ज्वलनार्क्कसमा हि ते ॥ ॥   
कृते तु दीयते गत्वा त्रेतास्वानीय दीयते ।   
द्वापरे याचमानाय कलौ त्वनुगमान्विते ॥ ॥   
मनसा पात्रमुद्दिश्य जलं भूमौ विनिक्षिपेत् ।   
विद्यते सागरस्यान्तो नान्तो दानस्य विद्यते 1॥ ॥   
अद्य सोमार्कग्रहणसङ्क्रान्त्यादौ च कालके ।   
गङ्गागयाप्रयागादौ तीर्थदेशे महागुणे ॥ ॥   
तथा चामुकगोत्राय तथा चामुकशर्म्मणे ।   
वेदवेदाङ्गयुक्ताय पात्राय सुमहात्मने ॥ ॥   
यथानाम महाद्रव्यं विष्णुरुद्रादिदैवतं ।   
पुत्रपौत्रगृहैश्वर्य्यपत्नीधर्म्मार्थसद्गुणा ॥ ॥   
कीर्त्तिविद्यामहाकामसौभाग्यारोग्यवृद्धये ।   
सर्व्वपापोपशान्त्यर्थं स्वर्गार्थं भुक्तिमुक्तये ॥ ॥

1 न तद्दानस्य विद्यते इति ख॰ , ग॰ , घ॰ , ङ॰ , छ॰ , ज॰ , ञ॰ , ट॰ च ।   
[Image-P.260](http://www.aa.tufs.ac.jp/~tjun/data/gicas/img/ap1_260.png)

एतत्तुभ्यं सम्प्रददे प्रीयतां मे हरिः शिवः ।   
दिव्यान्तरीक्षभौमादिसमुत्पातौघघातकृत् 1॥ ॥   
धर्म्मार्थकाममोक्षाप्त्यै ब्रह्मलोकप्रदो ऽस्तु मे ।   
यथानामसगोत्राय विप्रायामुकशर्म्मणे ॥ ॥   
एतद्दानप्रतिष्ठार्थं सुवर्णं दक्षिणां ददे ।   
अनेन दानवाक्येन सर्व्वदानानि वै ददेत् ॥ ॥

इत्याग्नेये महापुराणे दानपरिभाषा नाम नवाधिकद्विशततमो ऽध्यायः ॥ ॥

**Chapter 210**

अथ दशाधिकद्विशततमो ऽध्यायः ।

महादानानि ।  
अग्निरुवाच ।  
सर्व्वदानानि वक्ष्यामि महादानानि षोड़श ।   
तुलापुरुष आद्यन्तु हिरण्यगर्भदानकं ॥ ॥   
ब्रह्माण्डं कल्पवृक्षश्च गोसहस्रञ्च पञ्चमं ।   
हिरण्यकामधेनुश्च हिरण्याश्वश्च सप्तमं ॥ ॥   
हिरण्याश्वरथस्तद्वद्धेमहस्तिरथस्तथा ।   
पञ्चलाङ्गलकन्तद्वद्धरादानं तथैव च ॥ ॥

1 समुत्पाताद्यपापहृत् इति ङ॰ । समुत्पातादिपापहृदिति घ॰ ।   
[Image-P.261](http://www.aa.tufs.ac.jp/~tjun/data/gicas/img/ap1_261.png)

विश्वचक्रं कल्पलता सप्तसागरकं परं ।   
रत्नधेनुर्महाभूतघटः शुभदिने ऽर्पयेत् ॥ ॥   
मण्डपे मण्डले दानं देवान् प्रार्च्यार्पयेद्द्विजे ।   
मेरुदानानि पुण्यानि मेरवो दश तान् शृणु ॥ ॥   
धान्यद्रोणसहस्रेण उत्तमो ऽर्द्धार्द्धतः परौ ।   
उत्तमः षोड़शद्रोणः कर्त्तव्यो लवणाचलः ॥ ॥   
दशभारैर्गुड़ाद्रिः स्यादुत्तमो ऽर्द्धार्द्धतः परौ ।   
उत्तमः पलसाहस्रैः स्वर्णमेरुस्तथा परौ ॥ ॥   
दशद्रोणैस्तिलाद्रिः स्यात् पञ्चभिश्च त्रिभिः क्रमात् ।   
कार्पासपर्वतो विंशभारैश्च दशपञ्चभिः ॥ ॥   
विंशत्या घृतकुम्भानामुत्तमः स्याद् घृताचलः 1।   
दशभिः पलसाहस्रैरुत्तमो रजताचलः ॥ ॥   
अष्टभारैः शर्क्कराद्रिर्म्मध्योमन्दो ऽर्द्धतो ऽर्द्धतः ।   
दश धेनूः प्रवक्ष्यामि या दत्त्वा भुक्तिमुक्तिभाक् ॥ ॥   
प्रथमा गुड़धेनुः स्याद् घृतधेनुस्तथा ऽपरा ।   
तिलधेनुस्तृतोया च चतुर्थी जलधेनुका ॥ ॥   
क्षीरधेनुर्म्मधुधेनुः शर्करादधिधेनुके ।   
रसधेनुः स्वरूपेण दशमी विधिरुच्यते ॥ ॥   
कुम्भाः स्युर्द्रवधेनूनामितरासान्तु राशयः ।   
कृष्णाजिनञ्चतुर्हस्तं प्राग्ग्रीवं विन्यसेद्भुवि ॥ ॥   
गोमयेनानुलिप्तायां दर्भानास्तीर्य्य सर्व्वतः ।

1 अत्र रत्नाचलबोधकपाठः पतितः दशविधाचलविभागस्य प्रतिज्ञातत्वात् मत्स्यपुराणीयसप्तसप्तत्यध्याये रत्नशैलस्तथाष्टम इत्यनेन रत्नाचलस्य दशविधाचलान्तर्गतत्वेनोल्लेखनाच्च ।   
[Image-P.262](http://www.aa.tufs.ac.jp/~tjun/data/gicas/img/ap1_262.png)

लघ्वैणकाजिनं तद्वद्वत्सस्य परिकल्पयेत् ॥ ॥   
प्राङ्मुखीं कल्पयेद्धेनुमुदक्पादां सवत्सकां ।   
उत्तमा गुडधेनुः स्यात् सदा भारचतुष्टयात् ॥ ॥   
वत्सं भारेण कुर्व्वीत भाराभ्यां मध्यमा स्मृता ।   
अर्द्धभारेण वत्सः स्यात् कनिष्ठा भारकेण तु ॥ ॥   
चतुर्थांशेन वत्सः स्याद् गुड़वित्तानुसारतः ।   
पञ्च कृष्णलका माषस्ते सुवर्नस्तु षोडश ॥ ॥   
पलं सुवर्णाश्चत्वारस्तुला पलशतं स्मृतं ।   
स्याद्भारो विंशतितुला द्रोणस्तु चतुराढकः ॥ ॥   
धेनुवत्सौ गुडस्योभौ सितसूक्ष्माम्बरावृतौ ।   
शुक्तिकर्णाविक्षुपादौ शुचिमुक्ताफलेक्षणौ ॥ ॥   
सितसूत्रशिरालौ च सितकम्बलकम्वलौ ।   
ताम्रगड्डुकपृष्ठौ तौ सितचामररोमकौ ॥ ॥   
विद्रुमभ्रूयुगावेतौ नवनीतस्तनान्वितौ ।   
क्षौमपुच्छौ कांस्यदोहाविन्द्रनीलकतारकौ ॥ ॥   
सुवर्णशृङ्गाभरणौ रजतक्षुरसंयुतौ ।   
नानाफलमया दन्ता गन्धघ्राणप्रकल्पितौ ॥ ॥   
रचयित्वा यजेद्धेनुमिमैर्म्मन्त्रैर्द्विजोत्तम ।   
या लक्ष्मीः सर्वभूतानां या च देवेष्ववस्थिता ॥ ॥   
धेनुरूपेण सा देवी मम शान्तिं प्रयच्छतु ।   
देहस्था या च रुद्राणी शङ्करस्य सदा प्रिया ॥ ॥   
धेनुरूपेण सा देवी मम पापं व्यपोहतु ।   
विष्णुवक्षसि या लक्ष्मीः स्वाहा या च विभावसोः ॥ ॥   
[Image-P.263](http://www.aa.tufs.ac.jp/~tjun/data/gicas/img/ap1_263.png)

चन्द्रार्क्कqक्षशक्तिर्या धेनुरूपास्तु सा श्रिये ।   
चतुर्मुखस्य या लक्ष्मीर्या लक्ष्मीर्धनदस्य च ॥ ॥   
लक्ष्मीर्या लोकपालानां सा धेनुर्वरदास्तु मे ।   
स्वधा त्वं पितृमुख्यानां स्वाहा यज्ञभुजां यतः ॥ ॥   
सर्वपापहरा धेनुस्तस्माच्छान्तिं प्रयच्छ मे ।   
एव मामन्त्रितां धेनुं ब्राह्मणाय निवेदयेत् ॥ ॥   
समानं सर्वधेनूनां विधानं चैतदेव हि ।   
सर्वयज्ञफलं प्राप्य निर्म्मलो भुक्तिमुक्तिभाक् ॥ ॥   
स्वर्णशृङ्गी शफै रौप्यैः सुशीला वस्त्रसंयुता ।   
कांस्योपदोहा दातव्या क्षोरिणौ गौः सदक्षिणा ॥ ॥   
दातास्याः स्वर्गमाप्नोति वत्सरान् सोमसम्मितान् ।   
कपिला चेत्तारयति भूयश्चासप्तमं कुलं ॥ ॥   
स्वर्णशृङ्गीं रौप्यखुरां कांस्यदोहनकान्वितां ।   
शक्तितो दक्षिणायुक्तां दत्त्वा स्याद्भुक्तिमुक्तिभाक् ॥ ॥   
सवत्सरोमतुल्यानि युगान्युभयतोमुखीं ।   
दत्त्वा स्वर्गमवाप्नोति पूर्व्वेण विधिना ददेत् ॥ ॥   
आसन्नमृत्युना देया सवत्सा गौस्तु पूर्व्ववत् ।   
यमद्वारे महावीरे तप्ता वैतरणी 1नदी ॥ ॥   
तान्तर्त्तुञ्च ददाम्येनां 2कृष्णां वैतरणीञ्च गां ।

इत्याग्नेये महापुराणे महादानानि नाम दशाधिकद्विशततमो ऽध्यायः ॥ ॥

1 कृष्णा वैतरणी इति ज॰ , झ॰ , ट॰ च ।   
2 तान्तर्त्तुं वै ददाम्येनामिति छ॰ ।   
[Image-P.264](http://www.aa.tufs.ac.jp/~tjun/data/gicas/img/ap1_264.png)

**Chapter 211**

अथैकादशाधिकद्विशततमो ऽध्यायः ।

नानादानानि ।  
अग्निरुवाच ।  
एकाङ्गां दशगुर्द्दद्याद्दश दद्याच्च गोशती ।   
शतं सहस्रगुर्दद्यात् सर्वे तुल्यफला हि ते ॥ ॥   
प्रासादा यत्र सौवर्णा वसोर्द्धारा च यत्र सा ।   
गन्धर्वाप्सरसो यत्र तत्र यान्ति सहस्रदाः ॥ ॥   
गवां शतप्रदानेन मुच्यते नरकार्णवात् ।   
दत्त्वा वत्सतरीं चैव स्वर्गलोके महीयते ॥ ॥   
गोदानादायुरारोग्यसौभाग्यस्वर्गमाप्नुयात् ।   
इन्द्रादिलोकपालानां या राजमहिषी शुभा ॥ ॥   
महिषीदानमाहात्म्यादस्तु मे सर्वकामदा 1।   
धर्म्मराजस्य साहाय्ये 2यस्याः पुत्रः प्रतिष्ठितः ॥ ॥   
महिषासुरस्य जननी या सास्तु वरदा मम ।   
महिषीदानाच्च सौभाग्यं वृषदानाद्दिवं व्रजेत् ॥ ॥   
संयुक्तहलपङ्क्त्याख्यं दानं सर्वफलप्रदं ।   
पङ्क्तिर्दशहला प्रोक्ता दारुजा वृषसंयुता ॥ ॥   
सौवर्णपट्टसन्नद्धान्दत्त्वा स्वर्गे महीयते ।

1 गवां शतप्रदानेनेत्यादिः, सर्वकामदा इत्यन्तः पाठः झ॰ पुस्तके नास्ति ।   
2 धर्मराजस्य माहात्म्ये इति ज॰ ।   
[Image-P.265](http://www.aa.tufs.ac.jp/~tjun/data/gicas/img/ap1_265.png)

दशानां कपिलानां तु दत्तानां ज्येष्ठपुष्करे ॥ ॥   
तत् फलञ्चाक्षयं प्रोक्तं 1वृषभस्य तु मोक्षणे 2।   
धर्म्मो ऽसित्वञ्चतुष्पादश्चतस्रस्ते प्रिया इमाः ॥ ॥   
नमो ब्रह्मण्यदेवेश पितृभूतर्षिपोषक ।   
त्वयि मुक्ते ऽक्षया लोका मम सन्तु निरामयाः ॥ ॥   
मा मे ऋणो ऽस्तु दैवत्यो 3भौतः पैत्रो ऽथ मानुषः ।   
धर्म्मस्त्वं त्वत्प्रपन्नस्य या गतिः सा ऽस्तु मे ध्रुवा ॥ ॥   
अङ्गयेच्चक्रशूलाभ्यां मन्त्रेणानेन चोत्सृजेत् ।   
एकादशाहे प्रेतस्य यस्य चोत्सृज्यते वृषः ॥ ॥   
मुच्यते प्रेतलोकात्तु षण्मासे चाव्दिकादिषु ।   
दशहस्तेन कुण्डेन त्रिंशत्कुण्डान्निवर्त्तनं ॥ ॥   
तान्येव दशविस्ताराद्गोचर्मे तत्प्रदो ऽघभित् 4।   
गोभूहिरण्यसंयुक्तं कृष्णाजिनन्तु यो ऽर्पयेत् 5॥ ॥   
सर्वदुष्कृतकर्म्मापि सायुज्यं ब्रह्मणो व्रजेत् ।   
भाजनन्तिलसम्पूर्णं मधुना पूर्णमेव च ॥ ॥   
दद्यात् कृष्णतिलानाञ्च प्रस्थमेकञ्च मागधं ।   
शय्यां दत्त्वा तु सगुणां 6भुक्तिमुक्तिमवाप्नुयात् ॥ ॥   
हैमीं प्रतिकृतिं कृत्वा दत्त्वा स्वर्गस्तथात्मनः ।   
विपुलन्तु गृहं कृत्वा दत्त्वा स्याद्भुक्तिमुक्तिभाक् ॥ ॥

1 तत्फलं चाक्षयं स्याद्वै इति ट॰ ।   
2 वृषभस्य विमोक्षणे इति ख॰ । वृषभस्य च मोक्षणादिति ज॰ ।   
3 दैवो ऽथेति ख॰ , छ॰ च ।   
4 तत्प्रदो ऽघनुदिति ग॰ । तत्प्रदो ऽघजिदिति घ॰ , ङ॰ च ।   
5 यस्तु कृष्णाजिनं ददेदिति ट॰ ।   
6 दत्त्वोत्तमगुणामिति घ॰ ।   
[Image-P.266](http://www.aa.tufs.ac.jp/~tjun/data/gicas/img/ap1_266.png)

गृहं मठं सभां स्वर्गी दत्त्वा स्याच्च प्रतिश्रियं ।   
दत्त्वा कृत्वा गोगृहञ्च निष्पापः स्वर्गमाप्नुयात् ॥ ॥   
यममाहिषदानात्तु निष्पापः स्वर्गमाप्नुयात् ।   
ब्रह्मा हरो हरिर्देवैर्म्मध्ये च यमदूतकः ॥ ॥   
पाशी 1तस्य शिरश्छित्त्वा तं दद्यात् स्वर्गभाग्भवेत् ।   
त्रिमुखाख्यमिदं दानं गृहीत्वा तु द्विजो ऽघभाक् ॥ ॥   
चक्रं रूप्यमयं कृत्वा के धृत्वा तत् प्रदापयेत् ।   
हेमयुक्तं द्विजायैतत् कालचक्रमिदम्महत् ॥ ॥   
आत्मतुल्यन्तु यो लौहं ददेन्न नरकं व्रजेत् ।   
पञ्चाशत्पलसंयुक्तं लौहदण्डं तु यो ऽर्पयेत् ॥ ॥   
वस्त्रेणाच्छाद्य विप्राय यमदण्डो न विद्यते ।   
मूलं फलादि वा द्रव्यं संहतं वाथ चैकशः ॥ ॥   
मृत्युज्जयं समुद्दिश्य दद्यादायुर्विवर्द्धये ।   
पुमान् कृष्णतिलैः कार्य्यो रौप्यदन्तः सुवर्णदृक् ॥ ॥   
खड्गोद्यतकरो दीर्घो जवाकुसुममण्डलः ।   
रक्ताम्वरधरः स्रग्वी शङ्कमालाविभूषितः ॥ ॥   
उपानद्युगयुक्ताङ्घ्रिः कृष्णकम्बलपार्श्वकः ।   
गृहीतमांसपिण्डश्च वामे वै कालपूरुषः ॥ ॥   
सम्पूज्य तञ्च गन्धाद्यैः 2ब्राह्मणायोपपादयेत् ।   
मरणव्याधिहीनः स्याद्राजराजेश्वरो भवेत् ॥ ॥   
गोवृषौ तु द्विजे दत्त्वा भुक्तिमुक्तिमवाप्नुयात् ।

1 पापो इति ख॰ , छ॰ , ज॰ च ।   
2 सम्पूज्य वस्त्रगन्धाद्यैरिति ङ॰ ।   
[Image-P.267](http://www.aa.tufs.ac.jp/~tjun/data/gicas/img/ap1_267.png)

रेवन्ताधिष्ठितञ्चाश्वं हैमं दत्त्वा न मृत्य्भाक् ॥ ॥   
घण्टादिपूर्णमप्येकं दत्त्वा स्याद्भुक्तिमुक्तिभाक् ।   
सर्वान् कामानवाप्नोति यः प्रयच्छति काञ्चनं ॥ ॥   
सुवर्णे दीयमाने तु रजतं दक्षिणेष्यते ।   
अन्येषामपि दानानां सुवर्णं 1दक्षिणा स्मृता ॥ ॥   
सुवर्णं रजतं ताम्रं तण्डुलं धान्यमेव च ।   
नित्यश्राद्धं देवपूजा सर्वमेतददक्षिणं ॥ ॥   
रजतं दक्षिणा पित्रे धर्मकामार्थसाधनं ।   
सुवर्णं रजतं ताम्रं मणिमुक्तावसूनि च ॥ ॥   
सर्वमेतन्महाप्राज्ञो ददाति वसुधान्ददत् ।   
पितॄंश्च पितृलोकस्थान् देवस्थाने च देवताः ॥ ॥   
सन्तर्पयति शान्तात्मा यो ददाति वसुन्धराम् ।   
खर्वटं खेटकं वापि ग्रामं वा शस्यशालिनं ॥ ॥   
निवर्त्तनशतं वापि तदर्द्धं वा गृहादिकं ।   
अपि गोचर्ममात्राम्बा दत्त्वोर्वीं सर्वभाग् भवेत् ॥ ॥   
तैलविन्दुर्यथा चाप्सु प्रसर्पेद् भूगतं तथा ।   
सर्वेषामेवदानानमेकजन्मानुगं फलं ॥ ॥   
हाटकक्षितिगौरीणां सप्तजन्मानुगं फलं ।   
त्रिसप्तकुलमुद्धृत्य कन्यादो ब्रह्मलोकभाक् ॥ ॥   
गजं सदक्षिणं दत्त्वा निर्मलः स्वर्गभाग् भवेत् ।   
अश्वं दत्त्वायुरारोग्यसौभाग्यस्वर्गमाप्नुयात् ॥ ॥

1 हिरण्यमिति ट॰ ।   
[Image-P.268](http://www.aa.tufs.ac.jp/~tjun/data/gicas/img/ap1_268.png)

दासीं दत्त्वा द्विजेन्द्राय अप्सरोलोकमाप्नुयात् ।   
दत्त्वा ताम्रमयीं स्थालीं पलानां पञ्चभिः शतैः ॥ ॥   
अर्द्धैस्तदर्द्धैरर्द्धैर्वा भुक्तिमुक्तिमवाप्नुयात् 1।   
शकटं वृषसंयुक्तं दत्त्वा यानेन नाकभाक् ॥ ॥   
वस्त्रदानाल्लभेदायुरारोग्यं स्वर्गमक्षयं ।   
धान्यगोधूमकलमयवादीन् स्वर्गभाग् ददत् ॥ ॥   
आसनं तैजसं पात्रं लवणं गन्धचन्दनं ।   
धूपं दीपञ्च ताम्वूलं लोहं रूप्यञ्च रत्नकं 2॥ ॥   
दिव्यानि नानाद्रव्याणि दत्त्वा स्याद् भुक्तिमुक्तिभाक् ।   
तिलांश्च तिलपात्रञ्च दत्त्वा स्वर्गमवाप्नुयात् ॥ ॥   
अन्नदानात् परं नास्ति न भूतं न भविष्यति ।   
हस्त्यश्वरथदानानि दासीदासगृहाणि च ॥ ॥   
अन्नदानस्य सर्वाणि कलां नार्हन्ति षोडशीं ।   
कृत्वापि सुमहत्पापं यः पश्चादन्नदो भवेत् ॥ ॥   
सर्वपापविनिर्मुक्तो लोकानाप्नोति चाक्षयान् ।   
पानीयञ्च प्रपान्दत्त्वा भुक्तिमुक्तिमवाप्नुयात् ॥ ॥   
अग्निं काष्ठञ्च मार्गादौ दत्त्वा दीप्त्यादिमाप्नुयात् 3।   
देवगन्धर्वनारीभिर्विमाने सेव्यते दिवि ॥ ॥   
घृतं तैकञ्च लवणं दत्त्वा सर्वमवाप्नुयात् ।

1 ततोर्द्ध्वतस्तदर्द्धार्द्धैर्युक्तां भुक्तिमवाप्नुयात् इति छ॰ ।   
2 धूपदीपञ्च नैवेद्यं ताम्वूलं लोहरत्नकमिति ख॰ ।   
3 दीप्ताग्निमाप्नुयादिति ङ॰ ।   
[Image-P.269](http://www.aa.tufs.ac.jp/~tjun/data/gicas/img/ap1_269.png)

छत्रोपानहकाष्ठादि दत्त्वा स्वर्गे सुखी वसेत् 1॥ ॥   
प्रतिपत्तिथिमुख्येषु विष्कुम्भादिकयोगके ।   
चैत्रादौ वत्सरादौ च अश्विन्यादौ हरिं हरं ॥ ॥   
ब्रह्माणं लोकपालादीन् प्रार्च्य दानं महाफलं ।   
वृक्षारामान् भोजनादीन् मार्गसंवाहनादिकान् ॥ ॥   
पादाभ्यङ्गादिकं दत्त्वा भुक्तिमुक्तिमवाप्नुयात् ।   
त्रीणि तुल्यफलानीह गावः पृथ्वी सरस्वती ॥ ॥   
व्राह्मीं सरस्वतीन्दत्त्वा निर्मलो ब्रह्मलोकभाक् ।   
सप्तद्वीपमहीदः स ब्रह्मज्ञानं ददाति यः ॥ ॥   
अभयं सर्वभूतेभ्यो यो दद्यात् सर्वभाङ् नरः ।   
पुराणं भारतं वापि रामायणमथापि वा ॥ ॥   
लिखित्वा पुस्तकं दत्त्वा भुक्तिमुक्तिमवाप्नुयात् ।   
वेदशास्त्रं नृत्यगीतं यो ऽध्यापयति नाकभाक् ॥ ॥   
वित्तं दद्यादुपाध्याये छात्राणां भोजनादिकं ।   
किमदत्तं भवेत्तेन धर्मकामादिदर्शिना ॥ ॥   
वाजपेयसहस्रस्य सम्यग्दत्तस्य यत् फलं ।   
तत्फलं सर्वमाप्नोति विद्यादानन्न संशयः ॥ ॥   
शिवालये विष्णुगृहे सूर्य्यस्य भवने तथा ।   
सर्वदानप्रदः स स्यात् पुस्तकं वाचयेत्तु यः ॥ ॥   
त्रैलोक्ये चतुरो वर्णाश्चत्वारश्चाश्रमाः पृथक् ।   
ब्रह्माद्या देवताः सर्वा विद्यादाने प्रतिष्ठताः ॥ ॥

1 स्वर्गे महीयते इति ग॰ । स्वर्गे सुखी भवेदेति घ॰ , ङ॰ च ।   
[Image-P.270](http://www.aa.tufs.ac.jp/~tjun/data/gicas/img/ap1_270.png)

विद्या कामदुघा धेनुर्विद्या चक्षुरनुत्तमं ।   
उपवेदप्रदानेन गन्धर्वैः सह मोदते ॥ ॥   
वेदाङ्गानाञ्च दानेन स्वर्गलोकमवाप्नुयात् ।   
धर्मशास्त्रप्रदानेन धर्मेण सह मोदते ॥ ॥   
सिद्धान्तानां प्रदानेन मोक्षमाप्नोत्यसंशयं ।   
विद्यादानमवाप्नोति प्रदानात् पुस्तकस्य तु ॥ ॥   
शास्त्राणि च पुराणानि दत्त्वा सर्वमवाप्नुयात् ।   
शिष्यांश्च शिक्षयेद्यस्तु पुण्डलीकफलं लभेत् ॥ ॥   
येन जीवति तद्दत्त्वा फलस्यान्तो न विद्यते ।   
लोके स्रेष्ठतमं सर्वमात्मनश्चापि यत् प्रियं ॥ ॥   
सर्वं पितॄणां दातव्यं तेषामेवाक्षयार्थिना ।   
विष्णुं रुद्रं पद्मयोनिं देवीविघ्नेश्वरादिकान् ॥ ॥   
पूजयित्वा प्रदद्याद्यः पूजाद्रव्यं स सर्वभाक् ।   
देवालयं च प्रतिमां कारयन् सर्वमाप्नुयात् ॥ ॥   
सम्मार्जनं चोपलेपं कुर्वन् स्यान्निर्मलः पुमान् ।   
नानामण्डलकार्य्यग्रे मण्डलाधिपतिर्भवेत् 1॥ ॥   
गन्धं पुष्पं धूपदीपं नैवेद्यञ्च प्रदक्षिणं ।   
घण्टाध्वजवितानञ्च प्रेक्षणं वाद्यगौतकं ॥ ॥   
वस्त्रादिदत्त्वादेवाय भुक्तिमुक्तिमवाप्नुयात् ।   
कस्तूरिकां शिह्लकञ्च श्रीखण्डमगुरून्तथा ॥ ॥   
कर्पूरञ्च तथामुस्तं गुग्गुलुं विजयं ददेत् ।

1 सम्मार्जनमित्यादिः मण्डलाधिपतिर्भवेदित्यन्तः पाठः ज॰ पुस्तके नास्ति ।   
[Image-P.271](http://www.aa.tufs.ac.jp/~tjun/data/gicas/img/ap1_271.png)

घृतप्रस्थेन संस्थाप्य सङ्क्रान्त्यादौ स सर्वभाक् ॥ ॥   
स्नानं पलशतं ज्ञेयमभ्यङ्गं पञ्चविंशतिः ।   
पलानान्तु सहस्रेण महास्नानं प्रकीर्त्तितं ॥ ॥   
दशापराधास्तोयेन क्षीरेण स्नापनाच्छतं ।   
सहस्रं पयसा दध्ना घृतेनायुतमिष्यते ॥ ॥   
दासीदासमलङ्कारं गोभूम्यश्वगजादिकं ।   
देवाय दत्त्वा सौभाग्यं धनायुष्मान् व्रजेद्दिवं ॥ ॥

इत्याग्नेये महापुराणे नानादानानि नामैकादशाधिकद्विशततमो ऽध्यायः ॥ ॥

**Chapter 212**

अथ द्वादशाधिकद्विशततमो ऽध्यायः ।

मेरुदानानि ।  
अग्निरुवाच ।  
काम्यदानानि वक्ष्यामि सर्वकाम प्रदानि ते ।   
नित्यपूजां मासि मासि कृत्वाथो काम्यपूजनं ॥ ॥   
व्रतार्हणं गुरोः पूजा वत्सरान्ते महार्चनं ।   
अश्वं वै मार्गशीर्षे तु कमलं पिष्टसम्भवं ॥ ॥   
शिवाय पूज्य यो दद्यात् सूर्यलोके चिरं वसेत् 1।

1 स्वर्गलोके चिरं वसेदिति ग॰ , घ॰ , ङ॰ , ट॰ च । शिवलोके चिरं वसेदिति झ॰ ।   
[Image-P.272](http://www.aa.tufs.ac.jp/~tjun/data/gicas/img/ap1_272.png)

गजं पौषे पिष्टमयं त्रिसप्तकुलमुद्धरेत् ॥ ॥   
माघे चाश्वरथं पैष्ठं दत्त्वा नरकं व्रजेत् ।   
फाल्गुने तु वृषं पैष्टं स्वर्गभुक् स्यान्महीपतिः ॥ ॥   
चैत्रे चेक्षुमयीं गावन्दासदासीसमन्वितां ।   
दत्त्वा स्वर्गे चिरं स्थित्वा तदन्ते स्यान्महीपतिः ॥ ॥   
सप्तव्रीहींश्च वैशाखे दत्त्वा शिवमयो भवेत् ।   
बलिमण्डलकञ्चान्नैः कृत्वाषाढे शिवो भवेत् ॥ ॥   
विमानं श्रावणे पौष्पं दत्त्वा स्वर्गी ततो नृपः ।   
शतद्वयं फलानान्तु दत्त्वोद्धृत्य कुलं नृपः ॥ ॥   
गुग्गुलादि दहेद्भाद्रे स्वर्गी स स्यात्ततो नृपः ।   
क्षीरसर्पिर्भृतं पात्रमाश्विने स्वर्गदम्भवेत् ॥ ॥   
कार्त्तिके गुड़खण्डाज्यं दत्त्वा स्वर्गी ततो नृपः ।   
मेरुदानं द्वादशकं वक्ष्ये ऽहं भुक्तिमुक्तिदं ॥ ॥   
मेरुव्रते तु कार्त्तिक्यां रत्नमेरुन्ददेद् द्विजे ।   
सर्व्वेषाञ्चैव मेरूणां प्रमाणं क्रमशः शृणु ॥ ॥   
वज्रपद्ममहानीलनीलस्फटिकसञ्ज्ञितः ।   
पुष्पं मरकतं मुक्ता प्रस्थमात्रेण चोत्तमः ॥ ॥   
मध्यो ऽर्द्धः स्यात्तदर्द्धो ऽधो वित्तशाठ्यं विवर्जयेत् ।   
कार्णिकायां न्यसेन्मेरुं ब्रह्मविष्ण्वीशदैवतं ॥ ॥   
माल्यवान् पूर्वतः पूज्यस्तत्पूर्वे भदरसञ्ज्ञितः ।   
अश्वरक्षस्ततः प्रोक्तो निषधो मेरुदक्षिणे ॥ ॥   
हेमकूटो ऽथ हिमवान् त्रयं सौम्ये तथा त्रयं ।   
नीलः श्वेतश्च शृङ्गी च पश्चिमे गन्धमादनः ॥ ॥   
[Image-P.273](http://www.aa.tufs.ac.jp/~tjun/data/gicas/img/ap1_273.png)

वैकङ्कः केतुमालः स्यान्मेरुर्द्वादशसंयुतः ।   
सोपवासो ऽर्च्चयेद्विष्णुं शिवं वा स्नानपूर्वकं ॥ ॥   
देवाग्रे चार्च्य मेरुञ्च मन्त्रैर्व्विप्राय वै ददेत् ।   
विप्रायामुकगोत्राय मेरुन्द्रव्यमयम्परं ॥ ॥   
भुक्त्यै मुक्त्यै निर्म्मलत्वे विष्णुदैवं ददामि ते ।   
इन्द्रलोके ब्रह्मलोके शिवलोके हरेः पुरे ॥ ॥   
कुलमुद्धृत्य क्रीडेत विमाने देवपूजितः ।   
अन्येष्वपि च कालेषु सङ्क्रान्त्यादौ प्रदापयेत् ॥ ॥   
पलानान्तु सहस्रेण हेममेरुम्प्रकल्पयेत् ।   
शृङ्गत्रयसमायुक्तं ब्रह्मविष्णुहरान्वितं ॥ ॥   
एकैकं पर्व्वतन्तस्य शतैकैकेन कारयेत् ।   
मेरुणा सह शैलास्तु ख्यातास्तत्र त्रयोदश ॥ ॥   
अयने ग्रहणादौ च विष्ण्वग्रे हरिमर्च्य च ।   
स्वर्णमेरुं द्विजायार्प्य विष्णुलोके चिरं वसेत् ॥ ॥   
परमाणवो यावन्त इह राजा भवेच्चिरं ।   
रौप्यमेरुं द्वादशाद्रियुतं सङ्कल्पतो ददेत् 1॥ ॥   
प्रागुक्तं च फलं तस्य विष्णुं विप्रम्प्रपूज्य च ।   
भूमिमेरुञ्च विषयं मण्डलं ग्राममेव च 2॥ ॥   
परिकल्प्याष्टमांशेन शेषांशाः 3पूर्ववत् फलं ।   
द्वादशाद्रिसमायुक्तं हस्तिमेरुस्वरूपिणं ॥ ॥

1 सङ्कल्प्य तद्ददेदिति ग॰ , घ॰ , ङ॰ , ञ॰ च ।   
2 मण्डलं ग्राममेव वेति ग॰ , झ॰ , ट॰ च ।   
3 शेषाङ्गा इति ख॰ ।   
[Image-P.274](http://www.aa.tufs.ac.jp/~tjun/data/gicas/img/ap1_274.png)

ददेत्त्रिपुरुषैर्युक्तं दत्त्वानन्तं फलं लभेत् ।   
त्रिपञ्चाश्वैरश्वमेरुं हयद्वादशसंयुतं ॥ ॥   
विष्ण्वादीन् पूज्य तं दत्त्वा भुक्तभोगो नृपो भवेत् ।   
अश्वसङ्ख्याप्रमाणेन गोमेरुं पूर्ववद्ददेत् ॥ ॥   
पट्टवस्त्रैर्भारमात्रैर्वस्त्रमेरुश्च मध्यतः ।   
शैलैर्द्वादशवस्त्रैश्च दत्त्वा तञ्चाक्षयं फलं ॥ ॥   
घृतपञ्चसहस्रैश्च पलानामाज्यपर्वतः ।   
शतैः पञ्चभिरेकैकः पर्वते ऽस्मिन् हरिं यजेत् ॥ ॥   
विष्ण्वग्रे ब्राह्मणायार्प्य सर्वं प्राप्य हरिं व्रजेत् ।   
एवं च खण्डमेरुञ्च कृत्वा दत्त्वाप्नुयात् फलं ॥ ॥   
धान्यमेरुः पञ्चखारो ऽपर एकैकखारकाः ।   
स्वर्णत्रिशृङ्गकाः सर्वे ब्रह्मविष्णुमहेश्वरान् ॥ ॥   
सर्वेषु पूज्य विष्णुं वा विशेषादक्षयं फलं ।   
एवं दशांशमानेन तिलमेरुं प्रकल्पयेत् ॥ ॥   
शृङ्गाणि पूर्ववत्तस्य तथैवान्यनगेषु च ।   
तिलमेरुं प्रदायाथ बन्धुभिर्विष्णुलोकभाक् 1॥ ॥   
नमो विष्णुस्वरूपाय धराधराय वै नमः ।   
ब्रह्मविष्ण्वीशशृङ्गाय धरानाभिस्थिताय च ॥ ॥   
नगद्वादशनाथाय सर्वपापापहारिणे ।   
विष्णुभक्ताय शान्ताय त्राणं मे कुरु सर्वथा ॥ ॥   
निष्पापः पितृभिः सार्द्धं विष्णुं गच्छामि ओं नमः ।

1 बन्धुभिर्ब्रह्मलोकभागिति झ॰ ।   
[Image-P.275](http://www.aa.tufs.ac.jp/~tjun/data/gicas/img/ap1_275.png)

त्वं हरिस्तु हरेरग्रे अहं विष्णुश्च विष्णवे ॥ ॥   
निवेदयामि भक्त्या तु भुक्तिमुक्त्यर्थहेतवे ।

इत्याग्नेये महापुराणे मेरुदानानि नाम द्वादशाधिकद्विशततमो ऽध्यायः ॥ ॥

**Chapter 213**

अथ त्रयोदशाधिकद्विशततमो ऽध्यायः ।

पृथ्वीदानानि ।  
अग्निरुवाच ।  
पृथ्वीदानं प्रवक्ष्यामि पृथिवी त्रिविधा मता ।   
शतकोटिर्योजनानां सप्तद्वीपा ससागरा ॥ ॥   
जम्बुद्वीपावधिः सा च उत्तमा मेदिनीरिता ।   
उत्तमां पञ्चभिर्भारैः काञ्चनैश्च प्रकल्पयेत् ॥ ॥   
तदर्द्धान्तरजं कूर्म्मं तथा पद्मं समादिशेत् ।   
उत्तमा कथिता पृथ्वी द्व्यंशेनैव तु मध्यमा ॥ ॥   
कन्यसा च त्रिभागेन 1त्रिहान्या कूर्म्मपङ्कजे ।   
पलानान्तु सहस्रेण कल्पयेत् कल्पपादपं ॥ ॥   
मूलदण्डं सपत्रञ्च फलपुष्पसमन्वितं ।

1 स्वल्पा सा तु त्रिभागेनेति ङ॰ , ट॰ च ।   
[Image-P.276](http://www.aa.tufs.ac.jp/~tjun/data/gicas/img/ap1_276.png)

पञ्चस्कन्धन्तु सङ्कल्प्य पञ्चानान्दापयेत् सुधीः ॥ ॥   
एतद्दाता ब्रह्मलोके पितृभिर्मोदते चिरं ।   
विष्ण्वग्रे कामधेनुन्तु पलानां पञ्चभिः शतैः ॥ ॥   
ब्रह्मविष्णुमहेशाद्या देवा धेनौ व्यवस्थिताः ।   
धेनुदानं सर्वदानं सर्वद ब्रह्मलोकदं ॥ ॥   
विष्ण्वग्रे कपिलां दत्त्वा तारयेत् सकलं कुलं ।   
अलङ्कृत्य स्त्रियं दद्यादश्वमेधफलं लभेत् 1॥ ॥   
भूमिं दत्त्वा सर्वभाक् स्यात् सर्वशस्यप्ररोहिणीम् ।   
ग्रामं वाथ पुरं वापि 2खेटकञ्च ददत् सुखी ॥ ॥   
कार्त्तिक्यादौ 3वृषोत्सर्गं कुर्वंस्तारयते कुलं 4॥ ॥ 10॥ ॥ 10ab

इत्याग्नेये महापुराणे पृथ्वीदानानि नाम त्रयोदशाधिकद्विशततमो ऽध्यायः ॥ ॥

**Chapter 214**

अथ चतुर्दशाधिकद्विशततमो ऽध्यायः ।

मन्त्रमाहत्म्यकथनं ।  
अग्निरुवाच ।  
नाडीचक्रं प्रवक्ष्यामि यज्ज्ञानाज् ज्ञायते हरिः ।   
नाभेरधस्ताद्यत् कन्दमङ्कुरास्तत्र निर्गताः ॥ ॥

1 नरमेधफलं लभेदिति ग॰ , ङ॰ , ञ॰ च ।   
2 पुरीं वापीति ख॰ ।   
3 कार्त्तिकादाविति ख॰ , ट॰ च ।   
4 कुर्व्वन् सन्तारयेत् कुलमिति ग॰ , घ॰ , ङ॰ , ट॰ च ।   
[Image-P.277](http://www.aa.tufs.ac.jp/~tjun/data/gicas/img/ap1_277.png)

द्वासप्ततिसहस्राणि नाभिमध्ये व्यवस्थिताः ।   
तिर्य्यगूर्द्ध्वमधश्चैव व्याप्तन्ताभिः समन्ततः ॥ ॥   
चक्रवत्संस्थिता ह्येताः प्रधाना दशनाडयः ।   
इड़ा च पिङ्गला चैव सुसुम्णा च तथैव च ॥ ॥   
गान्धारी हस्तिजिह्वा च पृथा चैव यथा तथा ।   
अलम्बुषा हुहुश्चैव शङ्खिनी दशमी स्मृता ॥ ॥   
दश प्राणवहा ह्येता नाडयः परिकीर्त्तिताः ।   
प्राणो ऽपानः समानश्च उदानो व्यान एव च ॥ ॥   
नागः कूर्म्मो ऽथ कृकरो देवदत्तो धनञ्जयः ।   
प्राणस्तु प्रथमो वायुर्दशानामपि स प्रभुः ॥ ॥   
प्राणः प्राणयते प्राणं विसर्गात् पूरणं प्रति ।   
नित्यमापूरयत्येष प्राणिनामुरसि स्थितः ॥ ॥   
निःश्वासोच्छ्वासकासैस्तु प्राणो जीवसमाश्रितः ।   
प्रयाणं कुरुते यस्मात्तस्मात् प्राणः प्रकीर्त्तितः ॥ ॥   
अधो नयत्यपानस्तु आहारञ्च नृणामधः ।   
मूत्रशुक्रवहो वायुरपानस्तेन कीर्त्तितः ॥ ॥   
पीतभक्षितमाघ्रातं रक्तपित्तकफानिलं ।   
समन्नयति गात्रेषु समानो नाम मारुतः ॥ ॥   
स्पन्दयत्यधरं वक्त्रं नेत्ररागप्रकोपनं ।   
उद्वेजयति मर्म्माणि उदानो नाम मारुतः ॥ ॥   
व्यानो विनामयत्यङ्गं व्यानो व्याधिप्रकोपनः ।   
प्रतिदानं तथा कण्ठाद्व्यापनाद्व्यान उच्यते ॥ ॥   
उद्गारे नाग इत्युक्तः कूर्मश्चोन्मीलने स्थितः ।   
[Image-P.278](http://www.aa.tufs.ac.jp/~tjun/data/gicas/img/ap1_278.png)

कृकरो भक्षणे चैव देवदत्तो विजृम्भिते ॥ ॥   
धनञ्जयः स्थितो घोषे मृतस्यापि न मुञ्चति ।   
जीवः प्रयाति दशधा नाड़ीचक्रं हि तेन तत् ॥ ॥   
सङ्क्रान्तिर्विषुवञ्चैव अहोरात्रायनानि च ।   
अधिमास ऋणञ्चैव ऊनरात्र धनन्तथा 1॥ ॥   
ऊनरात्रं भवेद्धिक्का अधिमासो विजृम्भिका ।   
ऋणञ्चात्र भवेत् कासो निश्वासो धनमुच्यते 2॥ ॥   
उत्तरं दक्षिणं ज्ञेयं वामं दक्षिणसञ्ज्ञितं ।   
मध्ये तु विषुवं प्रोक्तं पुटद्वयविनिःस्मृतं ॥ ॥   
सङ्क्रान्तिः पुनरस्यैव स्वस्थानात् स्थानयोगतः ।   
सुसुम्णा मध्यमे ह्यङ्गे इड़ा वामे प्रतिष्ठिता ॥ ॥   
पिङ्गला दक्षिणे विप्र ऊर्द्ध्वं प्राणो ह्यहः स्मृतं ।   
अपानो रात्रिरेवं स्यादेको वायुर्दशात्मकः ॥ ॥   
आयामो देहमध्यस्थः सोमग्रहणमिष्यते ।   
देहातितत्त्वमायामं आदित्यग्रहणं विदुः ॥ ॥   
उदरं पूरयेत्तावद्वायुना यावदीप्सितं ।   
प्राणायामी भवेदेष पूरका देहपूरकः ॥ ॥   
पिधाय सर्व्वद्वाराणि निश्वासोच्छ्वासवर्जितः ।   
सम्पूरणकुम्भवत्तिष्ठेत् प्राणायामः स कुम्भकः ॥ ॥   
मुञ्चेद्वायुं ततस्तूर्द्ध्वं श्वासेनैकेन मन्त्रवित् ।   
उच्छ्वासयोगयुक्तश्च वायुमूर्द्वं विरेचयेत् ॥ ॥

1 बलन्तथेति ञ॰ ।   
2 बलमुच्यते इति ञ॰ , झ॰ च ।   
[Image-P.279](http://www.aa.tufs.ac.jp/~tjun/data/gicas/img/ap1_279.png)

उच्चरति स्वयं यस्मात् स्वदेहावस्थितः शिवः ।   
तस्मात् तत्त्वविदाञ्चैव स एव जप उच्यते ॥ ॥   
अयुते द्वे सहस्रैकं षट्शतानि तथैव च ।   
अहोरात्रेण योगीन्द्रो जपसङ्ख्यां करोति सः ॥ ॥   
अजपा नाम गायत्री ब्रह्मविष्णुमहेश्वरी ।   
अजपां जपते यस्तां पुनर्जन्म न विद्यते ॥ ॥   
चन्द्राग्निरविसंयुक्ता आद्या कुण्डलिनी मता ।   
हृत्प्रदेशे तु सा ज्ञेया अङ्कुराकारसंस्थिता ॥ ॥   
सृष्टिन्यासो भवेत्तत्र स वै सर्गावलम्बनात् ।   
स्रवन्तं चिन्तयेत्तस्मिन्नमृतं सात्त्विकोत्तमः ॥ ॥   
देहस्थः सकलो ज्ञेयो निष्फलो देहवर्जितः 1।   
हंसहंसेति यो ब्रूयाद्धंसो देवः सदाशिवः ॥ ॥   
तिलेषु च यथा तैलं पुष्पे गन्धः समश्रितः ।   
पुरुषस्य तथा देहे स वाह्याभ्यन्तरां स्थितः ॥ ॥   
ब्रह्मणो हृदये स्थानं कण्ठे विष्णुः समाश्रितः ।   
तालुमध्ये 2स्थितो रुद्रो ललाटे तु महेश्वरः ॥ ॥   
प्राणाग्रन्तु शिवं विद्यात्तस्यान्ते तु परापरं ।   
पञ्चधा सकलः प्रोक्तो विपरीतस्तु निष्फलः ॥ ॥   
प्रासादं नादमुत्थाप्य शततन्तु जपेद्यदि ।   
षण्मासात्सिद्धिमाप्नोति योगयुक्तो न संशयः ॥ ॥   
गमागमस्य ज्ञानेन सर्व्वपापक्षयो भवेत् ।

1 देहपूजित इति ख॰ , घ॰ , छ॰ च ।   
2 तालुमूले इति ख॰ ।   
[Image-P.280](http://www.aa.tufs.ac.jp/~tjun/data/gicas/img/ap1_280.png)

अणिमादिगुणैश्वर्य्यं षड्भिर्म्मासैरवाप्नुयात् ॥ ॥   
स्थूलः सूक्ष्मः परश्चेति प्रासादः कथितो मया ।   
ह्रस्वो दीर्घः प्लुतश्चेति प्रासादं लक्षयेत्त्रिधा ॥ ॥   
ह्रस्वो दहति पापानि दीर्घो मोक्षप्रदो भवेत् ।   
आप्यायने प्लुतश्चेति मूर्द्ध्नि विन्दुविभूषितः ॥ ॥   
आदावन्ते च ह्रस्वस्य फट्कारो मारणे हितः ।   
आदावन्ते च हृदयमाकृष्टौ सम्प्रकीर्त्तितम् ॥ ॥   
देवस्य दक्षिणां मूर्त्तिं पञ्चलक्षं स्थितो जपेत् ।   
जपान्ते घृतहोमस्तु दशसाहस्रिको भवेत् ॥ ॥   
एवमाप्यायितो मन्त्रो वश्योच्चाटादि कारयेत् ।   
ऊर्द्ध्वे शून्यमधः शून्यं मध्ये शून्यं निरामयं ॥ ॥   
त्रिशून्यं यो विजानाति मुच्यते ऽसौ ध्रुवं द्विजः ।   
प्रासादं यो न जानाति पञ्चमन्त्रमहातनुं ॥ ॥   
अष्टत्रिंशत्कलायुक्तं न स आचार्य्य उच्यते ।   
तथोङ्कारञ्च गायत्रीं रुद्रादीन् वेत्त्यऽसौ गुरुः ॥ ॥

इत्याग्नेये महापुराणे मन्त्रमाहात्म्यं नाम चतुर्दशाधिकद्विशततमो ऽध्यायः ॥ ॥  
[Image-P.281](http://www.aa.tufs.ac.jp/~tjun/data/gicas/img/ap1_281.png)

**Chapter 215**

अथ पञ्चदशाधिकद्विशततमो ऽध्यायः ।

सन्ध्याविधिः ।  
अग्निरुवाच ।  
ओङ्कारं यो विजानाति स योगी स हरिः पुमान् ।   
ओङ्कारमभ्यसेत्तस्मान्मन्त्रसारन्तु सर्वदं ॥ ॥   
सर्वमन्त्रप्रयोगेषु प्रणवः प्रथमः स्मृतः ।   
तेन सम्परिपूर्णं यत्तत् पूर्णं कर्म्म नेतरत् ॥ ॥   
ओङ्कारपूर्व्विकास्तिस्रो महाव्याहृतयो ऽव्ययाः ।   
त्रिपदा चैव सावित्री विज्ञेयं ब्रह्मणी मुखं ॥ ॥   
यो ऽधीते ऽहन्यहन्येतास्त्रीणि वर्षाण्यतन्त्रितः ।   
स ब्रह्मपरमभ्येति वायुभूतः खमूर्त्तिमान् ॥ ॥   
एकाक्षरं परं ब्रह्म प्राणायामपरन्तपः ।   
सावित्र्यास्तु परन्नास्ति मौनात् सत्यं विशिष्यते ॥ ॥   
सप्तावर्त्ता पापहरा दशभिः प्रापयेद्दिवं ।   
विंशावर्त्ता तु सा देवी नयते हीश्वरालयं ॥ ॥   
अष्टोत्तरशतं जप्त्वा तीर्णः संसारसागरात् ।   
रुद्रकुष्माण्डजप्येभ्यो गायत्री तु विशिष्यते ॥ ॥   
न गायत्र्याः परञ्जप्यं न व्याहृतिसमं हुतं ।   
गायत्र्याः पादमप्यर्द्धमृगर्द्धमृचमेव वा ॥ ॥   
ब्रह्महत्या सुरापानं सुवर्णस्तेयमेव च ।   
गुरुदारागमश्चैव जप्येनैव पुनाति सा ॥ ॥   
[Image-P.282](http://www.aa.tufs.ac.jp/~tjun/data/gicas/img/ap1_282.png)

पापे कृते तिलैर्होमो गायत्रीजप ईरितः ।   
जप्त्वा सहस्रं गायत्र्या उपवासी स पापहा 1॥ ॥   
गोघ्नः पितृघ्नो मातृघ्नो ब्रह्महा गुरुतल्पगः ।   
ब्रह्मघ्नः स्वर्णहारी च सुरापो लक्षजप्यतः ॥ ॥   
शुध्यते वा ऽथ वा स्नात्वा शतमन्तर्ज्जले जपेत् ।   
अपः शतेन पीत्वा तु गायत्र्याः पापहा भवेत् ॥ ॥   
शतं जप्ता तु गायत्री पापोपशमनी स्मृता ।   
सहस्रं शप्ता सा देवी उपपातकनाशिनी ॥ ॥   
अभीष्टदा कोटिजप्या देवत्वं राजतामियात् ।   
ओङ्कारं पूर्व्वमुच्चार्य्य भूर्भुवः स्वस्तथैव च ॥ ॥   
गायत्री प्रणवश्चान्ते जपे चैवमुदाहृतं ।   
विश्वामित्र ऋषिच्छन्दो गायत्रं सविता तथा ॥ ॥   
देवतोपनये जप्ये विनियोगो हुते तथा ।   
अग्निर्व्वायू रविर्व्विद्युत् यमो जलपतिर्गुरुः ॥ ॥   
पर्जन्य इन्द्रो गन्धर्वः पूषा च तदनन्तरं ।   
मित्रो ऽथ वरुणस्त्वष्टा वसवो मरुतः शशी ॥ ॥   
अङ्गिरा विश्वनासत्यौ कस्तथा सर्वदेवताः ।   
रुद्रो ब्रह्मा च विष्णुश्च क्रमशो ऽक्षरदेवताः ॥ ॥   
गयत्र्या जपकाले तु कथिताः पापनाशनाः ।   
पादाङ्गुष्ठौ च गुल्फौ च नलकौ जानुनी तथा ॥ ॥   
जङ्घे शिश्नश्च वृषणौ कटिर्न्नाभिस्तथोदरं ।

1 उपपातकपापहेति ग॰ , घ॰ , ङ॰ च ।   
[Image-P.283](http://www.aa.tufs.ac.jp/~tjun/data/gicas/img/ap1_283.png)

स्तनौ च हृदयं ग्रीवा मुखन्तालु च नासिके ॥ ॥   
चक्षुषी च भ्रुवोर्मध्यं ललाटं पूर्वमाननं ।   
दक्षिणोत्तरपार्श्वे द्वे शिर आस्यमनुक्रमात् ॥ ॥   
पीतः श्यामश्च कपिलो मरकतो ऽग्निसन्निभः ।   
रुक्मविद्युद्धूम्रकृष्णरक्तगौरेन्द्रनीलभाः ॥ ॥   
स्फाटिकस्वर्णपाण्ड्वाभाः पद्मरागो ऽखिलद्युतिः 1।   
हेमधूम्ररक्तनीलरक्तकृष्णसुवर्णभाः ॥ ॥   
शुक्लकृष्णपालाशाभा 2गायत्र्या वर्णकाः क्रमात् ।   
ध्यानकाले पापहरा हुतैषा सर्वकामदा ॥ ॥   
गायत्र्या तु तिलैर्होमः सर्वपापप्रणाशनः ।   
शान्तिकामो यवैः कुर्य्यादायुष्कामो घृतेन च ॥ ॥   
सिद्धार्थकैः कर्मसिद्ध्यै पयसा ब्रह्मवर्च्चसे ।   
पुत्रकामस्तथा दध्ना धान्यकामस्तु शालिभिः ॥ ॥   
क्षीरवृक्षसमिद्भिस्तु ग्रहपीडोपशान्तये ।   
धनकामस्तथा विल्वैः श्रीकामः कमलैस्तथा ॥ ॥   
आरोग्यकामो दूर्वाभिर्गुरूत्पाते स एव हि ।   
सौभाग्येच्छुर्गुग्गुलुना विद्यार्थी पायसेन च ॥ ॥   
अयुतेनोक्तसिद्धिः स्याल्लक्षेण मनसेप्सितं ।   
कोट्या ब्रह्मबधान् मुक्तः कुलोद्धारी हरिर्भवेत् ॥ ॥   
ग्रहयज्ञमुखो वापि होमो ऽयुतमुखो ऽर्थकृत् ।

1 पद्मरागो ऽमलद्युतिरिति ख॰ , छ॰ , ज॰ , ट॰ च ।   
2 शुक्लपद्मपलाशाभेति ङ॰ , ञ॰ च ।   
[Image-P.284](http://www.aa.tufs.ac.jp/~tjun/data/gicas/img/ap1_284.png)

आवाहनञ्च गायत्र्यास्तत ओङ्कारमभ्यसेत् ॥ ॥   
स्मृत्वौङ्कारन्तु गायत्र्या निबध्नीयाच्छिखान्ततः ।   
पुनराचम्य हृदयं नाभिं स्कन्धौ च संस्पृशेत् ॥ ॥   
प्रणवस्य ऋषिर्ब्रह्मा गायत्रीच्छन्द एव च ।   
देवो ऽग्निः परमात्मा स्याद्योगो वै सर्वकर्मसु ॥ ॥   
शुक्ला चाग्निमुखी देव्या कात्यायनसगोत्रजा ।   
त्रैलोक्यवरणा दिव्या पृथिव्याधारसंयुता ॥ ॥   
अक्षरसूत्रधरा देवी पद्मासनगता शुभा ।   
ओं तेजो ऽसि महो ऽसि बलमसि भ्राजो ऽसि देवानान्धामनामासि । विश्वमसि विश्वायुः सर्वमसि सर्व्वायुः ओं अभि भूः ।  
आगच्छ वरदे देवि जप्ये मे सन्निधौ भव ॥ ॥   
व्याहृतीनान्तु सर्वासामृषिरेव प्रजापतिः ।   
व्यस्ताश्चैव समस्ताश्च ब्राह्ममक्षरमोमिति ॥ ॥   
विश्वामित्रो यमदग्निर्भरद्वाजो ऽथ गोतमः ।   
ऋषिरत्रिर्वशिष्ठश्च काश्यपश्च यथाक्रमं ॥ ॥   
अग्निर्वायू रविश्चैव वाक्पतिर्वरुणस्तथा ।   
इन्द्रो विष्णुर्व्याहृतीनां दैवतानि यथाक्रमं ॥ ॥   
गायत्र्यष्टिगनुष्टुप् च वृहती पङ्क्तिरेव च ।   
त्रिष्टुप् च जगती चेति छन्दांस्याहुरनुक्तामात् ॥ ॥   
विनियोगे व्याहृतीनां प्राणायामे च होमके ।   
आपोहिष्ठेत्यृचा चापान्द्रुपदादीति वा स्मृता 1॥ ॥

1 द्रुपदादीनि वाप्यृचा इति ङ॰ , ज॰ , ञ॰ च ।   
[Image-P.285](http://www.aa.tufs.ac.jp/~tjun/data/gicas/img/ap1_285.png)

तथा हिरण्यवर्णाभिः पावमानीभिरन्ततः ।   
विप्रुषो ऽष्टौ क्षिपेदूर्द्ध्वमाजन्मकृतपापजित् ॥ ॥   
अन्तर्जले ऋतञ्चेति जपेत्त्रिरघमर्षणं ।   
आपोहिष्ठेत्यृचो ऽस्याश्च सिन्धुद्वीप ऋषिः स्मृतः ॥ ॥   
ब्रह्मस्नानाय छन्दो ऽस्य गायत्री देवता जलं ।   
मार्जने विनियोगस्य हयावभृथके क्रतोः ॥ ॥   
अघमर्षणसूक्तस्य ऋषिरेवाघमर्षणं ।   
अनुष्टुप् च भवेच्छन्दो भाववृत्तस्तु दैवतं ॥ ॥   
आपोज्योरीरस इति गायत्र्यास्तु शिरः स्मृतं ।   
ऋषिः प्रजापतिस्तस्य छन्दोहीनं यजुर्यतः ॥ ॥   
ब्रह्माग्निवायुसूर्य्याश्च देवताः परिकीर्त्तिताः ।   
प्राणरोधात्तु वायुः स्याद्वायोरग्निश्च जायते ॥ ॥   
अग्नेरापस्ततः शुद्धिस्ततश्चाचमनञ्चरेत् ।   
अन्तश्चरति भूतेषु गुहायां विश्वमूर्त्तिषु ॥ ॥   
तपोयज्ञवषट्कार आपो ज्योती रसो ऽमृतं ।   
उदुत्यं जातवेदसमृषिः प्रष्कन्न उच्यते ॥ ॥   
गायत्रीच्छन्द आख्यातं सूर्य्यश्चैव तु दैवतम् ।   
अतिरात्रे नियोगः स्यादग्नीषोमो नियोगकः ॥ ॥   
चित्रं देवेति ऋचके ऋषिः कौत्स उदाहृतः ।   
त्रिष्टुप् छन्दो दैवतञ्च सूर्य्यो ऽस्याः परिकीर्त्तितं ॥ ॥

इत्याग्नेये महापुराणे सन्ध्याविधिर्नाम पञ्चदशाधिकद्विशततमो ऽध्यायः ॥ ॥  
[Image-P.286](http://www.aa.tufs.ac.jp/~tjun/data/gicas/img/ap1_286.png)

**Chapter 216**

अथ षोड़शाधिकद्विशततमो ऽध्यायः ।

गायत्रीनिर्वाणं ।  
अग्निरुवाच ।  
एवं सन्ध्याविधिं कृत्वा गायत्रीञ्च जपेत् स्मरेत् ।   
गायञ्च्छिष्यान् यतस्त्रायेत् भार्य्यां प्राणांस्तथैव च 1॥ ॥   
ततः स्मृतेयं गायत्री सावित्रीय ततो यतः ।   
प्रकाशनात्सा सवितुर्वाग्रूपत्वात् सरस्वती ॥ ॥   
तज् ज्योतिः परमं ब्रह्म भर्गस्तेजो यतः स्मृतं ।   
भा दीप्ताविति रूपं हि भ्रस्जः पाके ऽथ तत् स्मृतं ॥ ॥   
ओषध्यादिकं पचति भ्राजृ दीप्तौ तथा भवेत् ।   
भर्गः स्याद् भ्राजत इति बहुलं छन्द ईरितं ॥ ॥   
वरेण्यं सर्वतेजोभ्यः श्रेष्ठं वै परमं पदं ।   
स्वर्गापवर्गकामैर्व्वा वरणीयं सदैव हि ॥ ॥   
वृणोतेर्व्वरणार्थत्वाज्जाग्रत्स्वप्नादिवर्जितं ।   
नित्यशुद्धबुद्धमेकं सत्यन्तद्धीमहीश्वरं ॥ ॥   
अहं ब्रह्म परं ज्योतिर्द्ध्ययेमहि विमुक्तये ।   
तज् ज्योतिर्भगवान् विष्णुर्जगज्जन्मादिकारणं ॥ ॥   
शिवं केचित् पठन्ति स्म शक्तिरूपं पठन्ति च ।   
केचित् सूर्य्यङ्केचिदग्निं वेदगा अग्निहोत्रिणः ॥ ॥

1 कायान् प्राणांस्तथैव चेति ञ॰ ।   
[Image-P.287](http://www.aa.tufs.ac.jp/~tjun/data/gicas/img/ap1_287.png)

अग्न्यादिरूपो विष्णुर्हि वेदादौ ब्रह्म गीयते ।   
तत् पदं परमं विष्णोर्द्देवस्य सवितुः स्मृतं ॥ ॥   
महदाज्यं सूयते हि स्वयं ज्योतिर्हरिः प्रभुः ।   
पर्जन्यो वायुरादित्यः शीतोष्णाद्यैश्च पाचयेत् ॥ ॥   
अग्नौ प्रास्ताहुतिः सम्यगादित्यमुपतिष्ठते ।   
आदित्याज्जायते वृष्टिर्वृष्टेरन्नन्ततः प्रजाः ॥ ॥   
दधातेर्व्वा धीमहीति मनसा धारयेमहि ।   
नो ऽस्माकं यश्च भर्गश्च सर्वेषां प्राणिनां धियः ॥ ॥   
चोदयात् प्रेरयेद् बुद्धीर्भोक्तॄणां सर्वकर्मसु ।   
दृष्टादृष्टविपाकेषु विष्णुसूर्य्याग्निरूपवान् ॥ ॥   
ईश्वरप्रेरितो गच्छेत् स्वर्गं वा ऽश्वभ्रमेव वा ।   
ईशावास्यमिदं सर्वं महदादिजगद्धरिः ॥ ॥   
स्वर्गाद्यैः क्रीड़ते देवो यो ऽहं स पुरुषः प्रभुः ।   
आदित्यान्तर्गतं यच्च भर्गाख्यं वै मुमुक्षुभिः ॥ ॥   
जन्ममृत्युविनाशाय दुःखस्य त्रिविधस्य च ।   
ध्यानेन पुरुषो ऽयञ्च द्रष्टव्यः सूर्य्यमण्डले ॥ ॥   
तत्त्वं सदसि चिद्ब्रह्म विष्णोर्यत् परमं पदं ।   
देवस्य सवितुर्भर्गो वरेण्यं हि तुरीयकं ॥ ॥   
देहादिजाग्रदाब्रह्म अहं ब्रह्मेति धीमहि ।   
यो ऽसावादित्यपुरुषः सो ऽसावहमनन्त ओं ॥ ॥   
ज्ञानानि शुभकर्मादीन् प्रवर्त्तयति यः सदा ॥ ॥ 19॥ ॥ 19ab

इत्याग्नेये महापुराणे गायत्रीनिर्वाणं नाम षोड़शाधिकद्विशततमो ऽध्यायः ॥ ॥  
[Image-P.288](http://www.aa.tufs.ac.jp/~tjun/data/gicas/img/ap1_288.png)

**Chapter 217**

अथ सप्तदशाधिकद्विशततमो ऽध्यायः ।

गायत्रीनिर्वाणं ।  
अग्निरुवाच ।  
लिङ्गमूर्त्तिं शिवं स्तुत्वा गायत्र्या योगमाप्तवान् ।   
निर्वाणं 1परमं ब्रह्म वसिष्ठो ऽन्यश्च शङ्करात् 2॥ ॥   
नमः कनकलिङ्गाय 3वेदलिङ्गाय वै नमः ।   
नमः परमलिङ्गाय 4व्योमलिङ्गाय वै नमः ॥ ॥   
नमः सहस्रलिङ्गाय वह्निलिङ्गाय वै नमः ।   
नमः पुराणलिङ्गाय श्रुतिलिङ्गाय वै नमः ॥ ॥   
नमः पाताललिङ्गाय ब्रह्मलिङ्गाय वै नमः ।   
नमो रहस्यलिङ्गाय सप्तद्वीपोर्द्धलिङ्गिने ॥ ॥   
नमः सर्वात्मलिङ्गाय सर्वलोकाङ्गलिङ्गिने ।   
नमस्त्वव्यक्तलिङ्गाय बुद्धिलिङ्गाय वै नमः ॥ ॥   
नमो ऽहङ्कारकिङ्गाय भूतलिङ्गाय वै नमः ।   
नम इन्द्रियलिङ्गाय नमस्तन्मात्रलिङ्गिने ॥ ॥   
नमः पुरुषलिङ्गाय भावलिङ्गाय वै नमः ।

1 निर्म्मलमिति ख॰ ।   
2 वशिष्तोप्येव शङ्करादिति ख॰ , घ॰ च ।   
3 कमललिङ्गायेति ट॰ ।   
4 नमः पवनलिङ्गायेति ख॰ , ग॰ , घ॰ , ङ॰ , ट॰ च ।   
[Image-P.289](http://www.aa.tufs.ac.jp/~tjun/data/gicas/img/ap1_289.png)

नमो रजोर्द्धलिङ्गाय सत्त्वलिङ्गाय 1वै नमः 2॥ ॥   
नम्स्ते भवलिङ्गाय नमस्त्रैगुण्यलिङ्गिने ।   
नमो ऽनागतलिङ्गाय तेजोलिङ्गाय वै नमः ॥ ॥   
नमो वायूर्द्ध्वलिङ्गाय 3श्रुतिलिङ्गाय वै नमः ।   
नमस्ते ऽथर्वलिङ्गाय सामलिङ्गाय 4वै नमः ॥ ॥   
नमो यज्ञाङ्गलिङ्गाय यज्ञलिङ्गाय वै नमः ।   
नमस्ते तत्त्वलिङ्गाय देवानुगतलिङ्गिने 5॥ ॥   
दिश नः परमं योगमपत्यं मत्समन्तथा ।   
ब्रह्म चैवाक्षयं देव शमञ्चैव परं विभो 6॥ ॥   
अक्षयन्त्वञ्च वंशस्य धर्मे च मतिमक्षयां ।   
अग्निरुवाच ।  
वसिष्ठेन स्तुतः शम्भुस्तुष्टः श्रीपर्वते पुरा ॥ ॥   
वसिष्ठाय वरं दत्त्वा तत्रैवान्तरधीयत ॥ ॥ 13॥ ॥ 13ab

इत्याग्नेये महापुराणे गायत्रीनिर्वाणं नाम सप्तदशाधिकद्विशततमो ऽध्यायः ॥ ॥

1 तत्त्वलिङ्गायेति ख॰ , छ॰ च ।   
2 नम इन्द्रियलिङ्गायेत्यादिः सत्त्वलिङ्गाय वै नम इत्यन्तः पाठः ज॰ पुस्तके नास्ति ।   
3 नमो वागूर्द्ध्वलिङ्गायेति घ॰ ।   
4 नमस्ते सर्व्वलिङ्गाय नामलिङ्गायेति ख॰ , छ॰ च ।   
5 नमो ऽनागतलिङ्गायेत्यादिः देवानुगतलिङ्गिने इत्यन्तः पाठः ज॰ पुस्तके नास्ति ।   
6 परमात्मा परंविभो इति ज॰ ।   
[Image-P.290](http://www.aa.tufs.ac.jp/~tjun/data/gicas/img/ap1_290.png)

**Chapter 218**

अथाष्टादशाधिकद्विशततमो ऽध्यायः ।

राजाभिषेककथनं ।  
अग्निरुवाच ।  
पुष्करेण च रामाय राजधर्म्मं हि पृच्छते ।   
यथादौ कथितं तद्वद्वशिष्ट कथयामि ते ॥ ॥   
पुष्कर उवाच ।  
राजधर्मं प्रवक्ष्यामि सर्वस्मात् राजधर्मतः ।   
राजा भवेत् 1शत्रुहन्ता प्रजापालः सुदण्डवान् ॥ ॥   
पालयिष्यति वः सर्वान् धर्म्मस्थान् व्रतमाचरेत् ।   
संवत्सरं स वृणुयात् पुरोहितमथ द्विजं 2॥ ॥   
मन्त्रिणश्चाखिलात्मज्ञान्महिषीं धर्म्मलक्षणां ।   
संवत्सरं नृपः काले ससम्भारो ऽभिषेचनं ॥ ॥   
कुर्य्यान्मृते नृपे नात्र कालस्य नियमः स्मृतः ।   
तिलैः सिद्धार्थकैः स्नानं सांवत्सरपुरोहितौ ॥ ॥   
घोषयित्वा जयं राज्ञो राजा भद्रासने स्थितः ।   
अभयं घोषयेद् दुर्गान्मोचयेद्राज्यपालके ॥ ॥   
पुरोधसा ऽभिषेकात् प्राक् कार्य्यैन्द्री शान्तिरेव च ।   
उपवास्यभिषेकाहे वेद्यग्नौ जुहुयान्मनून् 3॥ ॥

1 राजा हरिति छ॰ , ख॰ , घ॰ , ज॰ , ञ॰ , ट॰ च ।   
2 पुरोहितमथर्त्त्विजमिति ख॰ , घ॰ , छ॰ , ज॰ , ट॰ च ।   
3 जुहुयादमूनिति ङ॰ ।   
[Image-P.291](http://www.aa.tufs.ac.jp/~tjun/data/gicas/img/ap1_291.png)

वैष्णवानैन्द्रमन्त्रांस्तु सावित्रीन् वैश्वदैवतान् ।   
सौम्यान् स्वस्त्ययनं शर्म्मायुष्याभयदान्मनून् ॥ ॥   
अपराजिताञ्च कलसं वह्नेर्दक्षिणपार्श्वगं ।   
सम्पातवन्तं हैमञ्च पूजयेद्गन्धपुष्पकैः ॥ ॥   
प्रदक्षिणावर्त्तशिखस्तप्तजाम्बूनदप्रभः ।   
रथौघमेघनिर्घोषो विधूमश्च हुताशनः ॥ ॥   
अनुलोमः सुगन्धश्च स्वस्तिकाकारसन्निभः ।   
प्रसन्नार्चिर्म्महाज्वालः स्फुलिङ्गरहितो हितः ॥ ॥   
न व्रजेयुश्च मध्येन मार्जारमृगपक्षिणः ।   
पर्वताग्रमृदा तावन्मूर्द्धानं शोधयेन्नृपः ॥ ॥   
वल्मीकाग्रमृदा कर्णौ वदनं केशवालयात् ।   
इन्द्रालयमृदा 1ग्रीवां हृदयन्तु नृपाजिरात् ॥ ॥   
करिदन्तोद्धृतमृदा दक्षिणन्तु तथा भुजं ।   
वृषशृङ्गोद्धृतमृदा वामञ्चैव तथा भुजं ॥ ॥   
सरोमृदा तथा पृष्ठमुदरं सङ्गमान् मृदा ।   
नदीतटद्वयमृदा पार्श्वे संशोधयेत्तथा 2॥ ॥   
वेश्याद्वारमृदा राज्ञः कटिशौचं विधीयते ।   
यज्ञस्थानात्तथैवोरू गोस्थानाज्जानुनी तथा ॥ ॥   
अश्वस्थानात्तथा जङ्घे रथचक्रमृदाङ्घ्रिके ।   
मूर्द्धानं पञ्चगव्येन भद्रासनगतं नृपं ॥ ॥   
अभिषिञ्चेदमात्यानां चतुष्टयमथो घटैः ।

1 चन्द्रालयमृदेति ज॰ ।   
2 सरोमृदेत्यादिः संशोधयेत्तथेत्यन्तः पाठः ज॰ पुस्तके नास्ति ।   
[Image-P.292](http://www.aa.tufs.ac.jp/~tjun/data/gicas/img/ap1_292.png)

पूर्वतो हेमकुम्भेन घृतपूर्णेन ब्राहणः ॥ ॥   
रूप्यकुम्भेन याम्ये च क्षीरपूर्णेन क्षत्रियः ।   
दध्ना च ताम्रकुम्भेन वैश्यः पश्चिमगेन च ॥ ॥   
मृण्मयेन जलेनोदक् शूद्रामात्यो ऽभिषिचयेत् ।   
ततो ऽभिषेकं नृपतेर्बह्वृचप्रवरो द्विजः ॥ ॥   
कुर्वीत मधुना विप्रश्छन्दोगश्च कुशोदकैः ।   
सम्पातवन्तं कलशं तथा गत्वा पुरोहितः ॥ ॥   
विधाय वह्निरक्षान्तु सदस्येषु यथाविधि ।   
राजश्रियाभिषेके च ये मन्त्राः परिकीर्त्तिताः ॥ ॥   
तैस्तु दद्यान्महाभाग ब्राह्मणानां स्वनैस्तथा ।   
ततः पुरोहितो गच्छेद्वेदिमूलन्तदेव तु 1॥ ॥   
शतच्छिद्रेण पात्रेण सौवर्णेनाभिषेचयेत् ।   
या ओषधीत्योषधीभीरथेत्युक्त्वेति गन्धकैः ॥ ॥   
पुष्पैः पुष्पवतीत्येव ब्राह्मणेति च वीजकैः 2।   
रत्नैराशुः शिशानश्च ये देवाश्च कुशोदकैः ॥ ॥   
यजुर्वेद्यथर्व्ववेदी 3गन्धद्वारेति संस्पृशेत् ।   
शिरः कण्ठं रोचनया सर्वतीर्थोदकैर्द्विजाः ॥ ॥   
गीतवाद्यादिनिर्घोषैश्चामरव्यजनादिभिः ।   
सर्वौषधिमयं कुम्भं धारयेयुर्नृपाग्रतः ॥ ॥   
तं पश्येद्दर्पणं राजा घृतं वै मङ्गलादिकं ।   
अभ्यर्च्य विष्णुं ब्रह्माणमिन्द्रादींश्च ग्रहेश्वरान् 4॥ ॥

1 वेदिमूलन्तथैव तु इरि ख॰ ।   
2 दीपकैरिति ङ॰ ।   
3 यजुर्वेद्यथ ऋग्वेदी इति ङ॰ ।   
4 ग्रहादिकानिति ख॰ , ग॰ , घ॰ च ।   
[Image-P.293](http://www.aa.tufs.ac.jp/~tjun/data/gicas/img/ap1_293.png)

व्याघ्रचर्म्मोत्तरां शय्यामुपविष्टः पुरोहितः ।   
मधुपर्क्कादिकं दत्त्वा पट्टबन्धं प्रकारयेत् ॥ ॥   
राज्ञोमुकुटबन्धञ्च पञ्चचर्म्मोत्तरं ददेत् ।   
ध्रुवाद्यैरिति च विशेद् वृषजं वृषदंशजं ॥ ॥   
द्वीपिजं सिंहजं व्याघ्रजातञ्चर्म्म तदासने ।   
अमात्यसचिवादींश्च प्रतीहारः प्रदर्शयेत् ॥ ॥   
गोजाविगृहदानाद्यैः सांवत्सरपुरोहितौ ।   
पूजयित्वा द्विजान् प्रार्च्य ह्यन्यभूगोन्नमुख्यकैः ॥ ॥   
वह्निं प्रदक्षिणीकृत्य गुरुं नत्वाथ पृष्ठतः ।   
वृषमालभ्य गां वत्सां पूजयित्वाथ मन्त्रितं ॥ ॥   
अश्वमारुह्य नागञ्च पूजयेत्तं समारुहेत् ।   
परिभ्रमेद्राजमार्गे बलयुक्तः प्रदक्षिणं ॥ ॥   
पुरं विशेच्च दानाद्यैः प्रार्च्य सर्वान् विसर्ज्जयेत् ॥ ॥ 35॥ ॥ 35ab

इत्याग्नेये महापुराणे राजाभिषेको नाम अष्टादशाधिकद्विशततमो ऽध्यायः ॥ ॥

**Chapter 219**

अथोनविंशाधिकद्विशततमो ऽध्यायः ।

अभिषेकमन्त्राः ।  
पुष्कर उवाच ।  
राजदेवाद्यभिषेकमन्त्रान्वक्ष्ये ऽघमर्द्दनान् ।   
कुम्भात् कुशोदकैः सिञ्चेत्तेन सर्वं हि सिद्ध्यति ॥ ॥   
[Image-P.294](http://www.aa.tufs.ac.jp/~tjun/data/gicas/img/ap1_294.png)

सुरास्त्वामभिषिञ्चन्तु ब्रह्मविष्णुमहेश्वराः ।   
वासुदेवः सङ्कर्षणः प्रद्युम्नश्चानिरुद्धकः ॥ ॥   
भवन्तु विजयायैते इन्द्राद्या दशदिग्गताः ।   
रुद्रो धर्मो मनुर्द्दक्षो रुचिः श्रद्धा च सर्वदा ॥ ॥   
भृगुरत्रिर्वसिष्ठश्च सनकश्च सनन्दनः ।   
सनत्कुमारो ऽङ्गिराश्च पुलस्त्यः पुलहः क्रतुः ॥ ॥   
मरीचिः कश्यपः पान्तु प्रजेशाः पृथिवीपतिः ।   
प्रभासुरा वहिर्षद अग्निष्वात्ताश्च पान्तु ते ॥ ॥   
क्रव्यादाश्चोपहूताश्च आज्यपाश्च सुकालिनः ।   
अग्निभिश्चाभिषिञ्चन्तु लक्ष्म्याद्या धर्म्मवल्लभाः ॥ ॥   
आदित्याद्याः कश्यपस्य बहुपुत्रस्य 1वल्लभाः ।   
कृशाश्वस्याग्निपुत्रस्य भार्य्याश्चारिष्ठनेमिनः ॥ ॥   
अश्विन्याद्याश्च चन्द्रस्य पुलहस्य 2तथा प्रियाः ।   
भूता च कपिशा दंष्ट्री सुरसा सरमा दनुः ॥ ॥   
श्येनी भासी तथा क्रौञ्ची धृतराष्ट्री शुकी तथा ।   
पत्न्यस्त्वामभिषिञ्चन्तु अरुणश्चार्क्कसारथिः ॥ ॥   
आयतिर्न्नियतीरात्रिर्न्निद्रा लोकस्थितौ स्थिताः ।   
उमा मेना शची पान्तु धूमोर्न्नानिरृतिर्ज्जये ॥ ॥   
गौरी शिवा च ऋद्धिश्च वेला चैव नड्वला ।   
अशिक्नी च 3तथा ज्योत्स्ना देवपत्न्यो वनस्पतिः ॥ ॥   
महाकल्पश्च कल्पश्च मन्वन्तरयुगानि च ।

1 देवपुत्रस्येति ज॰ ।   
2 पुलस्त्यस्येति ग॰ , घ॰ , ज॰ च ।   
3 असिता चेति ङ॰ ।   
[Image-P.295](http://www.aa.tufs.ac.jp/~tjun/data/gicas/img/ap1_295.png)

संवत्सराणि वर्षाणि पान्तु त्वामयनद्वयं ॥ ॥   
ऋतवश्च तथा मासा पक्षा रात्र्यहनी तथा ।   
सन्ध्यातिथिमुहूर्त्ताश्च कालस्यावयवाकृतिः ॥ ॥   
सूर्य्याद्याश्च ग्रहाः पान्तु मनुः स्वायम्भुवादिकः ।   
स्वायम्भुवः स्वारोचिष औत्तमिस्तामसो मनुः ॥ ॥   
रैवतश्चाक्षुषः षष्ठो वैवस्वत इहेरितः ।   
सावर्णो ब्रह्मपुत्रश्च धर्मपुत्रश्च रुद्रजः ॥ ॥   
दक्षजो रौच्यभौत्यौ च मनवस्तु चतुर्द्दश ।   
विश्वभुक् च विपश्चिच्च सुचित्तिश्च शिखी विभुः ॥ ॥   
मनोजवस्तथौजस्वी बलिरद्भुतशान्तयः ।   
वृषश्च ऋतधामा च दिवस्पृक् कविरिन्द्रकः ॥ ॥   
रेवन्तश्च कुमारश्च तथा वत्सविनायकः ।   
वीरभद्रश्च नन्दी च विश्वकर्मा पुरोजवः ॥ ॥ 18cb   
एते त्वामभिषिञ्चन्तु सुरमुख्याः समागताः ।   
नासत्यौ देवभिषजौ ध्रुवाद्या वसवो ऽष्ट च ॥ ॥   
दश चाङ्गिरसो वेदास्त्वाभिषिञ्चन्तु सिद्धये ।   
आत्मा ह्यायुर्मनो दक्षो मदः प्राणस्तथैव च ॥ ॥   
हविष्मांश्च गरिष्ठश्च ऋतः सत्यश्च पान्तु वः ।   
क्रतुर्द्दक्षो वसुः सत्यः कालकामो धुरिर्जये ॥ ॥   
पुरूरवा माद्रवाश्च विश्वेदेवाश्च रोचनः ।   
अङ्गारकाद्याः सूर्य्यस्त्वान्निरृतिश्च तथा यमः ॥ ॥   
अजैकपादहिर्व्रध्रो धूमकेतुश्च रुद्रजाः 1।

1 रुद्रका इति ग॰ , घ॰ , ङ॰ , ञ॰ च ।   
[Image-P.296](http://www.aa.tufs.ac.jp/~tjun/data/gicas/img/ap1_296.png)

भरतश्च तथा मृत्युः कापालिरथ किङ्किणिः ॥ ॥   
भवनो भावनः पान्तु स्वजन्यः स्वजनस्तथा 1।   
क्रतुश्रवाश्च मूर्द्धा च याजनो ऽभ्युशनास्तथा ॥ ॥   
प्रसवश्चाव्ययश्चैव दक्षश्च भृगवः सुराः ।   
मनो ऽनुमन्ता प्राणश्च नवोपानश्च वीर्य्यवान् ॥ ॥   
वीतिहोत्रो नयः साध्यो हंसो नारायणो ऽवतु ।   
विभुश्चैव प्रभुश्चैव देवश्रेष्ठा जगद्धिताः ॥ ॥   
धाता मित्रो ऽर्यमा पूषा शक्रो ऽथ वरुणो भगः ।   
त्वष्टा विवस्वान् सविता विष्णुर्द्वादश भास्कराः ॥ ॥   
एकज्योतिश्च द्विज्योतिस्त्रिश्चतुर्ज्योतिरेव च ।   
एकशक्रो द्विशक्रश्च त्रिशक्रश्च महाबलः ॥ ॥   
इन्द्रश्च मेत्यादिशतु ततः प्रतिमकृत्तथा ।   
मितश्च सम्मितश्चैव अमितश्च महाबलः ॥ ॥   
ऋतजित् सत्यजिच्चैव सुषेणः सेनजित्तथा ।   
अतिमित्रो ऽनुमित्रश्च पुरुमित्रो ऽपराजितः ॥ ॥   
ऋतश्च ऋतवाग् धाता विधाता 2धारणो ध्रुवः ।   
विधारणो महातेजा वासवस्य परः सखा ॥ ॥   
ईदृक्षश्चाप्यदृक्षश्च 3एतादृगमिताशनः ।   
क्रीड़ितश्च सदृक्षश्च सरभश्च महातपाः ॥ ॥

1 सुजनस्तथेति ख॰ , घ॰ च ।   
2 विश्वात्मेति ङ॰ ।   
3 ईदृक्षश्चान्यदृक्षश्चेति छ॰ ।   
[Image-P.297](http://www.aa.tufs.ac.jp/~tjun/data/gicas/img/ap1_297.png)

धर्त्ता धुर्य्यो धुरिर्भीम अभिमुक्तः क्षपात्सह 1।   
धृतिर्व्वसुरनाधृष्यो 2रामः कामो जयो विराट् ॥ ॥   
देवा एकोनपञ्चाशन्मरुतस्त्वामवन्तु ते ।   
चित्राङ्गदश्चित्ररथः चित्रसेनश्च वै कलिः ॥ ॥   
उर्णायुरुग्रसेनश्च धृतराष्ट्रश्च नन्दकः ।   
हाहा हूहूर्नारदश्च विश्वावसुश्च तुम्बुरुः ॥ ॥   
एते त्वामभिषिञ्चन्तु गन्धर्वा विजयाय ते ।   
पान्तु ते कुरुपा मुख्या दिव्याश्चाप्सरसाङ्गणाः ॥ ॥   
अनवद्या सुकेशी च मेनकाः सह जन्यया 3।   
क्रतुस्थला घृताची च विश्वाची पुञ्जिकस्थला ॥ ॥   
प्रम्लोचा चोर्व्वशी रम्भा पञ्चचूड़ा तिलोत्तमा ।   
चित्रलेखा लक्ष्मणा च पुण्डरीका च वारुणी ॥ ॥   
प्रह्लादो विरोचनो ऽथ बलिर्व्वाणो ऽथ तत्सुताः ।   
एते चान्ये ऽभिषिञ्चन्तु दानवा राक्षसास्तथा ॥ ॥   
हेतिश्चैव प्रहेतिश्च विद्युत्स्फुर्जथुरग्रकाः ।   
यक्षः सिद्धार्मकः पातु माणिभद्रश्च नन्दनः ॥ ॥   
पिङ्गाक्षो द्युतिमांश्चैव पुष्पवन्तो जयावहः ।   
शङ्खः पद्मश्च मकरः कच्छपश्च निधिर्जये ॥ ॥   
पिशाचा ऊर्द्ध्वकेशाद्या भूता भूम्यादिवासिनः ।   
महाकालं पुरस्कृत्य नरसिंहञ्च मातरः ॥ ॥

1 अभिमुक्तः क्षमासहेति ङ॰ ।   
2 अनाधृष्त इति ग॰ , घ॰ ,ञ॰ च ।   
3 सह कन्ययेति ज॰ ।   
[Image-P.298](http://www.aa.tufs.ac.jp/~tjun/data/gicas/img/ap1_298.png)

गुहः स्कन्दो विशाखस्त्वान्नैगमेयो ऽभिषिञ्चतु ।   
डाकिन्यो याश्च योगिन्यः खेचरा भूचराश्च याः ॥ ॥   
गरुड़श्चारुणः पान्तु सम्पातिप्रमुखाः खगाः ।   
अनन्ताद्या महानागाः शेषवासुकितक्षकाः ॥ ॥   
ऐरावतो महापद्मः कम्बलाश्वतरावुभौ ।   
शङ्खः कर्कोटकश्चैव धृतराष्ट्रो धनञ्जयः ॥ ॥   
कुमुदैरावणौ पद्मः पुष्पदन्तो ऽथ वामनः ।   
सुप्रतीको ऽञ्जनो नागाः पान्तु त्वां सर्व्वतः सदा ॥ ॥   
पैतामहस्तथा हंसो वृषभः शङ्करस्य च ।   
दुर्गासिंहश्च पान्तु त्वां यमस्य महिषस्तथा ॥ ॥   
उच्चैःश्रवाश्चाश्वपतिस्तथा धन्वन्तरिः सदा ।   
कौस्तुभः शङ्कराजश्च वज्रं शूलञ्च चक्रकं ॥ ॥   
नन्दको ऽस्त्राणि रक्षन्तु धर्म्मश्च व्यवसायकः ।   
चित्रगुप्तश्च दण्डश्च पिङ्गलो मृत्युकालकौ ॥ ॥   
बालखिल्यादिमुनयो व्यासवाल्मीकिमुख्यकाः ।   
पृथुर्दिलीपो भरतो दुष्यन्तः शक्रजिद्वली 1॥ ॥   
मल्लः ककुत्स्थश्चानेन युवनाश्वो जयद्रथः ।   
मान्धाता मुचुकुन्दश्च पान्तु त्वाञ्च पुरूरवाः ॥ ॥   
वास्तुदेवाः पञ्चविंशत्तत्त्वानि विजयाय ते ।   
रुक्मभौमः शिलाभौमः पतालो नीलमूर्त्तिकः 2॥ ॥

1 शत्रुजिद्वलो इति क॰ , ख॰ च ।   
2 नीलमृत्तिक इति ख॰ , घ॰ , छ॰ , ज॰ , ञ॰ , ट॰ च । नीलमूर्द्धज इति ङ॰ ।   
[Image-P.299](http://www.aa.tufs.ac.jp/~tjun/data/gicas/img/ap1_299.png)

पीतरक्तः क्षितिश्चैव श्वेतभौमो रसातलं ।   
भूल्लोको ऽथ भुवर्मुख्या जम्वूद्वीपादयः श्रिये ॥ ॥   
उत्तराः कुरवः पान्तु रम्या हिरण्यकस्तथा 1।   
भद्राश्वः केतुमालश्च वर्षश्चैव वलाहकः ॥ ॥   
हरिवर्षः किम्पुरुष इन्द्रद्वीपः कशेरुमान् ।   
ताम्रवर्णो गभस्तिमान् नागद्वीपश्च सौम्यकः ॥ ॥   
गन्धर्वो वरुणो यश्च नवमः पान्तु राज्यदाः ।   
हिमवान् हेमकूटश्च निषधो नील एव च ॥ ॥   
श्वेतश्च शृङवान् मेरुर्माल्यवान् गन्धमादनः ।   
महेन्द्रो मलयः सह्यः शक्तिमानृक्षवान् गिरिः ॥ ॥   
विन्ध्यश्च पारिपात्रश्च गिरयः शान्तिदास्तु ते ।   
ऋग्वेदाद्याः षडङ्गानि इतिहासपुराणकं ॥ ॥   
आयुर्वेदश्च गन्धर्व्वधनुर्वेदोपवेदकाः ।   
शिक्षा कल्पो व्याकरणं निरुक्तं ज्योतिषाङ्गतिः ॥ ॥   
छन्दोगानि च वेदाश्च मीमांसा न्यायविस्तरः ।   
धर्मशास्त्रं पुराणञ्च विद्या ह्येताश्चतुर्दश ॥ ॥   
साङ्ख्यं योगः पाशुपतं वेदा वै पञ्चरात्रकं ।   
कृतान्तपञ्चकं ह्येतद् गायत्री च शिवा तथा ॥ ॥   
दुर्गा विद्या च गान्धारी पान्तु त्वां शान्तिदाश्च ते ।   
लवणेक्षुसुरासर्पिदधिदुग्धजलाब्धयः ॥ ॥   
चत्वारः सागराः पान्तु तीर्थानि विविधानि च ।

1 हैरण्यकस्तथेति घ॰ , ङ॰ , ज॰ च । हिरण्मयश्तथेति छ॰ ।   
[Image-P.300](http://www.aa.tufs.ac.jp/~tjun/data/gicas/img/ap1_300.png)

पुष्करश्च प्रयागश्च प्रभासो नैमिषः परः ॥ ॥   
गयाशीर्षो ब्रह्मशिरस्तीर्थमुत्तरमानसं ।   
कालोदको नन्दिकुण्डस्तीर्थं पञ्चनदस्तथा ॥ ॥   
भृगुतीर्थं प्रभासञ्च तथा चामरकण्टकं ।   
जम्बुमार्गश्च विमलः कपिलस्य तथाश्रमः ॥ ॥   
गङ्गाद्वारकुशावर्त्तौ विन्ध्यको नीलपर्वतः ।   
वराहपर्वतश्चैव तीर्थङ्कणखलं तथा ॥ ॥   
कालञ्जरश्च केदारो रुद्रकोटिस्तथैव च ।   
वाराणसी महातीर्थं वदर्य्याश्रम एव च ॥ ॥   
द्वारका श्रीगिरिस्तीर्थं तीर्थञ्च पुरुषोत्तमः ।   
शालग्रामोथ वाराहः सिन्धुसागरसङ्गमः ॥ ॥   
फल्गुतीर्थं विन्दुसरः करवीराश्रमस्तथा ।   
नद्यो गङ्गासरस्वत्यः शतद्रुगण्डकी तथा ॥ ॥   
अच्छोदा च विपाशा च वितस्ता देविका नदी ।   
कावेरी वरुणा चैव निश्चरा गोमती नदी ॥ ॥   
पारा चर्मण्वती रूपा मन्दाकिनी महानदी ।   
तापी पयोष्णी वेणा च गौरी वैतरणी तथा ॥ ॥   
गोदावरी भीमरथी तुङ्गभद्रा प्रणी तथा ।   
चन्द्रभागा शिवा गौरी अभिषिञ्चन्तु पान्तु वः 1॥ ॥

इत्याग्नेये महापुराणे अभिषेकमन्त्रा नामोनविंशत्यधिकद्विशततमो ऽध्यायः ॥ ॥

1 अभिषिञ्चन्तु पान्त चेति ख॰ , ग॰ , घ॰ , ङ॰ , छ॰ , ज॰ , ञ॰ , ट॰ च ।   
[Image-P.301](http://www.aa.tufs.ac.jp/~tjun/data/gicas/img/ap1_301.png)

**Chapter 220**

अथ विंशत्यधिकद्विशततमो ऽध्यायः ।

सहायसम्पत्तिः ।  
पुष्कर उवाच ।  
सो ऽभिषिक्तः सहामात्यो जयेच्छत्रून्नृपोत्तमः ।   
राज्ञा सेनापतिः कार्यो ब्राह्मणः क्षत्रियो ऽथ वा ॥ ॥   
कुलीनो नीतिशास्त्रज्ञः प्रतीहारश्च नीतिवित् ।   
दूतश्च प्रियवादी स्यादक्षीणो ऽतिबलान्वितः ॥ ॥   
ताम्बूलधारी ना स्त्री वा भक्तः क्लेशसहप्रियः ।   
सान्धिविग्रहिकः कार्य्यः षाड्गुण्यादिविशारदः ॥ ॥   
खड्गधारी रक्षकः स्यात्सारथिः स्याद्बलादिवित् ।   
सूदाध्यक्षो हितो विज्ञो महानसगतो हि सः ॥ ॥   
सभासदस्तु धर्मज्ञा लेखको ऽक्षरविद्धितः ।   
आह्वानकालविज्ञाः स्युर्हिता दौवारिका जनाः ॥ ॥   
रत्नादिज्ञो धनाध्यक्षः अनुद्वारे हितो नरः ।   
स्यादायुर्वेदविद्वैद्यो गजध्यक्षो ऽथ हयादिवित् ॥ ॥   
जितश्रमो गजारोहो हयाध्यक्षो हयादिवत् ।   
दुर्गाध्यक्षो हितो धीमान् स्थपतिर्वास्तुवेदवित् ॥ ॥   
यन्त्रमुक्ते पाणिमुक्ते अमुक्ते मुक्तधारिते ।   
अस्त्राचार्य्यो नियुद्धे च कुशलो नृपतेर्हितः ॥ ॥   
वृद्धश्चान्तःपुराध्यक्षः पञ्चाशद्वार्षिकाः स्त्रियः ।   
[Image-P.302](http://www.aa.tufs.ac.jp/~tjun/data/gicas/img/ap1_302.png)

सप्तत्यव्दास्तु पुरुषाश्चरेयुः सर्वकर्मसु ॥ ॥   
जाग्रत्स्यादायुधागारे ज्ञात्वा वृत्तिर्विधीयते ।   
उत्तमाधममध्यानि बुद्ध्वा कर्माणि पार्थिवः ॥ ॥   
उत्तमाधममध्यानि पुरुषाणि नियोजयेत् ।   
ज्येच्छुः पृथिवीं राजा सहायाननयोद्धितान् ॥ ॥   
धर्मिष्ठान् धर्मकायेषु शूरान् सङ्ग्रामकर्मसु ।   
निपुणानर्थकृत्येषु 1सर्वत्र च तथा शुचीन् ॥ ॥   
स्त्रीषु षण्डान्नियुञ्जीत तीक्ष्णान् दारुणकर्मसु ।   
यो यत्र विदितो राज्ञा शुचित्वेन तु तन्नरं ॥ ॥   
धर्मे चार्थे च कामे च नियुञ्जीताधमे ऽधमान् ।   
राजा यथार्हं कुर्य्याच्च उपाधाभिः परीक्षितान् ॥ ॥   
समन्त्रो च यथान्यायात् कुर्य्याद्धस्तिवनेचरान् ।   
तत्पदान्वेषणे यत्तानध्यक्षांस्तत्र कारयेत् ॥ ॥   
यस्मिन् कर्मणि कौशल्यं यस्य तस्मिन् नियोजयेत् ।   
पितृपैतामहान् भृत्यान् सर्वकर्मसु योजयेत् ॥ ॥   
विना दायादकृत्येषु तत्र ते हि समागताः ।   
परराजगृहात् प्राप्तान् जनान् संश्रयकाम्यया 2॥ ॥   
दुष्टानप्यथ वा ऽदुष्टान् संश्रयेत प्रयत्नतः ।   
दुष्टं ज्ञात्वा विश्वसेन्न तद्वृत्तिं वर्त्तयेद्वशे ॥ ॥   
देशान्तरागतान् पार्श्वे चारैज्ञात्वा हि पूजयेत् ।   
शत्रवो ऽग्निवर्षं सर्पो निस्त्रिंशमपि चैकतः ॥ ॥

1 रिपननर्थकृत्येष्विति ख॰ ।   
2 जनानाश्रयकाम्ययेति ख॰ ।   
[Image-P.303](http://www.aa.tufs.ac.jp/~tjun/data/gicas/img/ap1_303.png)

भृत्या वशिष्टं विज्ञेयाः कुभृट्याश्च तथैकतः ।   
चारचक्षुर्भवेद्राजा नियुञ्जीत सदाचरान् ॥ ॥   
जनस्याविहितान् सौम्यांस्तथाज्ञातान् परस्परं ।   
वणिजो मन्त्रकुशलान् सांवत्सरचिकित्सकान् ॥ ॥   
तथा प्रव्रजिताकारान् बलाबलविवेकिनः ।   
नैकस्य राजा श्रद्दध्याच्छ्रद्दध्याद् बहुवाक्यतः ॥ ॥   
रागापरागौ भृत्यानां जनस्य च गुणागुणान् ।   
शुभानामशुभानाञ्च ज्ञानङ्कुर्य्याद्वशाय च ॥ ॥   
अनुरागकरं कर्म्म चरेज्जह्माद्विरागजं ।   
जनानुरागया लक्ष्म्या राजा स्याज्जनरञ्जनात् ॥ ॥

इत्याग्नेये महापुराणे सहायसम्पत्तिर्नाम विंशत्यधिकद्विशततमो ऽध्यायः ॥ ॥

**{221A}**

अथ एकविंशाधिकद्विशततमो ऽध्यायः ।

पुष्कर उवाच ।  
भृत्यः कुर्यात्तु राजाज्ञां शिष्यवत्सच्छ्रियः पतेः ।   
न क्षिपेद्वचनं राज्ञो अनुकूलं प्रियं वदेत् ॥ ॥   
रहोगतस्य वक्तव्यमप्रियं यद्धितं भवेत् ।   
न नियुक्तो हरेद्वित्तं नोपेक्षेत्तस्य मानकं ॥ ॥   
राज्ञश्च न तथाकार्य्यं वेशभाषाविचेष्टितं ।   
अन्तःपुरचराध्यक्षो वैरभूतैर्न्निराकृतैः ॥ ॥   
[Image-P.304](http://www.aa.tufs.ac.jp/~tjun/data/gicas/img/ap1_304.png)

संसर्गं न व्रजेद्भृत्यो राज्ञो गुह्यञ्च गोपयेत् ।   
प्रदर्श्य कौशलं किञ्चिद्राजानन्तु विशेषयेत् ॥ ॥   
राज्ञा यच्छ्रावितं गुह्यं न तल्लोके प्रकाशयेत् ।   
आज्ञाप्यमाने वान्यस्मिन् किङ्करोमीति वा वदेत् ॥ ॥   
वस्त्रं रत्नमलङ्कारं राज्ञा दत्तं च धारयेत् 1।   
नानिर्द्दिष्टो 2द्वारि विशेन्नायोग्ये भुवि राजदृक् ॥ ॥   
जृम्भान्निष्ठीवनङ्कासं कोपं पर्य्यन्तिकाश्रयं ।   
भृकुटीं वातमुद्गारं तत्समीपे विसर्जयेत् 3॥ ॥   
स्वगुणाख्यापने युक्त्या परानेव प्रयोजयेत् 4।   
शाठ्यं लौल्यं सपैशून्यं नास्तिक्यं क्षुद्रता तथा ॥ ॥   
चापल्यञ्च परित्याज्यं नित्यं राजानुजीविना ।   
श्रुतेन विद्याशिल्पैश्च संयोज्यात्मानमात्मना ॥ ॥   
राजसेवान्ततः कुर्याद्भूतये भूतिवर्द्धनः 5।   
नमस्कार्याः सदा चास्य पुत्रवल्लभमन्त्रिणः ॥ ॥   
सचिवैर्न्नास्य विश्वासो राजचित्तप्रियञ्चरेत् ।   
त्यजेद्विरक्तं रक्तात्तु वृत्तिमीहेत राजवित् ॥ ॥   
अपृष्टश्चास्य न ब्रूयात् कामं कुर्य्यात्तथापदि ।   
प्रसन्नो वाक्यसङ्ग्राही रहस्ये न च शङ्कते ॥ ॥

1 राज्ञा ऽदत्तं न धारयेदिति ख॰ ।   
2 नानिर्दिष्ते इति ख॰ , ग॰ , घ॰ , ञ॰ च ।   
3 विवर्जयेदिति ग॰ , घ॰ , ज॰ , ट॰ च ।   
4 नियोजयेदिति ग॰ , घ॰ , ञ॰ च ।   
5 भूतिवर्द्धिनीमिति ग॰ , ट॰ च ।   
[Image-P.305](http://www.aa.tufs.ac.jp/~tjun/data/gicas/img/ap1_305.png)

कुशलादिपरिप्रश्नं सम्प्रयच्छति चासनं ।   
तत्कथाश्रवणाद्धृष्टो अप्रियाण्यपि नन्दते ॥ ॥   
अल्पं दत्तं प्रगृह्णाति स्मरेत् कथान्तरेष्वपि ।   
इति रक्तस्य कर्त्तव्यं सेवामन्यस्य वर्जयेत् ॥ ॥

इत्याग्नेये महापुराणे अनुजीविवृत्तं नाम विंशत्यधिकद्विशततमो ऽध्यायः ॥ ॥

**{221B}**

अथैकविंशत्यधिकद्विशततमो ऽध्यायः ।

दुर्गसम्पत्तिः ।  
पुष्कर उवाच ।  
दुर्गसम्पत्तिमाख्यास्ये दुर्गदेशे वसेन्नृपः ।   
वैश्यशूद्रजनप्रायो ऽह्यनाहार्य्यस्तथापरैः ॥ ॥   
किञ्चिद्ब्राह्मणसंयुक्तो बहुकर्म्मकरस्तथा ।   
अदेवमातृको भक्तजलो देशः प्रशस्यते ॥ ॥   
परैरपीडीतः पुष्पफलधान्यसन्वितः 1।   
अगम्यः परचक्राणां व्यालतस्करवर्जितः ॥ ॥   
षण्णामेकतमं दुर्गं तत्र कृत्वा वसेद्बली ।   
धनुर्दुर्गं महीदुर्गं नरदुर्गं तथैव च ॥ ॥   
वार्क्षञ्चैवाम्बुदुर्गञ्च गिरिदुर्गञ्च भार्गव ।   
सर्वोत्तमं शैलदुर्गमभेद्यं चान्यभेदनं ॥ ॥

1 पुष्पफलधान्यधनान्वित इति ग॰ , घ॰ , ञ॰ , ट॰ च ।   
[Image-P.306](http://www.aa.tufs.ac.jp/~tjun/data/gicas/img/ap1_306.png)

पुरन्तत्र च हट्टाद्यदेवतायतनादिकं ।   
अनुयन्त्रायुधोपेतं सोदकं दुर्गमुत्तमं ॥ ॥   
राजरक्षां प्रवक्ष्यामि रक्ष्यो भूपो विषादितः ।   
पञ्चाङ्गस्तु शिरीषः स्यान्मूत्रपिष्टो विषार्द्दनः ॥ ॥   
शतावरी छिन्नरुहा विषघ्नी तण्डुलीयकं ।   
कोषातकी च कल्हारी ब्राह्मी चित्रपटोलिका ॥ ॥   
मण्डूलपर्णी वाराही धात्र्यानन्दकमेव च ।   
उन्मादिनी सोमराजी विषघ्नं रत्नमेव च ॥ ॥   
वास्तुलक्षणसंयुक्ते वसन् दुर्गे सुरान्यजेत् ।   
प्रजाश्च पालयेद्दुष्टाञ्जयेद्दानानि दापयेत् ॥ ॥   
देवद्रव्यादिहरणात् कल्पन्तु नरके वसेत् ।   
देवालयानि कुर्वीत देवपूजारतो नृपः ॥ ॥   
सुरालयाः पालनीयाः स्थापनीयाश्च देवताः ।   
मृण्मयाद्दारुजं पुण्यं दारुजादिष्टकामयं ॥ ॥   
ऐष्टकाच्छैलजं पुण्यं शैलजात् स्वर्णरत्नजं ।   
क्रीडन् सुरगृहं कुर्वन् भुक्तिमुक्तिमवाप्नुयात् ॥ ॥   
चित्रक्वद् गीतवाद्यादिप्रेक्षणीयादिदानकृत् ।   
तैलाज्यमधुदुग्धाद्यैः स्नाप्य देवं दिवं व्रजेत् ॥ ॥   
पूजयेत् पालयेद्विप्रान् द्विजस्वन्न हरेन्नृपः ।   
सुवर्णमेकं गामेकां भूमेरप्येकमङ्गुलं ॥ ॥   
हरन्नरकमाप्नोति यावदाहूतसम्प्लवं ।   
दुराचारन्न द्विषेच्च सर्वपापेष्वपि स्थितं ॥ ॥   
नैवास्ति ब्राह्मणबधात् पापं गुरुतरं क्वचित् ।   
[Image-P.307](http://www.aa.tufs.ac.jp/~tjun/data/gicas/img/ap1_307.png)

अदैवं दैवतं कुर्य्युः कुर्य्युर्द्दैवमदैवतं ॥ ॥   
ब्राह्मणा हि महाभागास्तान्नमस्येत्सदैव तु 1।   
ब्राह्मणी रुदती हन्ति कुलं राज्यं प्रजास्तथा ॥ ॥   
साध्वीस्त्रीणां पालनञ्च राजा कुर्य्याच्च धार्मिकः ।   
स्त्रिया प्रहृष्टया भाव्यं गृहकार्यैकदक्षया ॥ ॥   
सुसंस्कृतोपस्करया व्यये चामुक्तहस्तया ।   
यस्मै दद्यात्पिता त्वेनां शुश्रूषेत्तं पतिं सदा ॥ ॥   
मृते भर्त्तरि स्वर्य्यायात् ब्रह्मचर्ये स्थिताङ्गना ।   
परवेश्मरुचिर्न्नस्यान्न स्यात् कलहशालिनी ॥ ॥   
मण्डनं वर्जयेन्नारी तथा प्रोषितभर्तृका ।   
देवताराधनपरा तिष्ठेद्भर्तृहिते रता ॥ ॥   
धारयेन्मङ्गलार्थाय किञ्चिदाभरणन्तथा ।   
भर्त्राग्निं या विशेन्नारी सापि स्वगमवाप्नुयात् ॥ ॥   
श्रियः सम्पूजनङ्कार्य्यं गृहसम्मार्जनादिकं ।   
द्वादश्यां कार्त्तिके विष्णुं गां सवत्सां ददेत्तथा ॥ ॥   
सावित्र्या रक्षितो भर्त्ता सत्याचारव्रतेन च 2।   
सप्तम्यां मार्गशीर्षे तु सिते ऽभ्यर्च्य दिवाकरं ॥ ॥   
पुत्रानाप्नोति च स्त्रीह नात्र कार्य्या विचारणा ॥ ॥ 26॥ ॥ 26ab

इत्याग्नेये महापुराणे राजधर्मो नाम एकविंशत्यधिकद्विशततमो ऽध्यायः ॥ ॥

1 तान्न हिंस्याद्यदैव तु इति ज॰ ।   
2 सत्यवान् सुव्रतेन चेति घ॰ , ञ॰ च ।   
[Image-P.308](http://www.aa.tufs.ac.jp/~tjun/data/gicas/img/ap1_308.png)

**Chapter 222**

अथ द्वाविंशत्यधिकद्विशततमो ऽध्यायः ।

राजधर्माः ।  
पुष्कर उवाच ।  
ग्रामस्याधिपतिं कुर्य्याद्दशग्रामाधिपं नृपः ।   
शतग्रामाधिपञ्चान्यं तथैव विषयेश्वरं ॥ ॥   
तेषां भोगविभागश्च भवेत् कर्म्मानुरूपतः ।   
नित्यमेव तथा कार्य्यं तेषाञ्चारैः परीक्षणं ॥ ॥   
ग्रामे दोषान् समुत्पन्नान् ग्रामेशः प्रसमं नयेत् ।   
अशक्तो दशपालस्य स तु गत्वा निवेदयेत् ॥ ॥   
श्रुत्वापि दशपालो ऽपि तत्र युक्तिमुपाचरेत् ।   
वित्ताद्याप्नोति राजा वै विषयात्तु सुरक्षितात् ॥ ॥   
धनवान्धर्म्ममाप्नोति धनवान् काममश्नुते ।   
उच्छिद्यन्ते विना ह्यर्थैः 1क्रिया ग्रीष्मे सरिद्यथा ॥ ॥   
विशेषो नास्ति लोकेषे पतितस्याधनस्य च ।   
पतितान्न तु गृह्णन्ति दरिद्रो न प्रयच्छति ॥ ॥   
धनहीनस्य भार्य्यापि नैका स्यादुपवर्त्तिनी 2।   
राष्ट्रपीडाकरो राजा नरके वसते चिरं ॥ ॥   
नित्यं राज्ञा तथा भाव्यं गर्भिणी सहधर्म्मिणी ।   
यथा स्वं सुखमुत्सृज्य गर्भस्य सुखमावहेत् 3॥ ॥

1 विना ह्यर्थमिति घ॰ , ञ॰ च ।   
2 नैव स्याद्वशवर्त्तिनीति ख॰ , ट॰ च । नैव स्याद्वशवर्त्तिनीति घ॰ , ज॰ , ञ॰ च ।   
3 सुखमाहरेदिति ज॰ , ट॰ च ।   
[Image-P.309](http://www.aa.tufs.ac.jp/~tjun/data/gicas/img/ap1_309.png)

किं यज्ञैस्तपसा तस्य प्रजा यस्य न रक्षिताः ।   
सुरक्षिताः प्रजा यस्य स्वर्गस्तस्य गृहोपमः ॥ ॥   
अरक्षिताः प्रजा यस्य नरकं तस्य मन्दिरं ।   
राजा षड्भागमादत्ते सुकृताद्दुष्कृतादपि ॥ ॥   
धर्म्मागमो रक्षणाच्च पापमाप्नोत्यरक्षणात् ।   
सुभगा विटभीतेव राजवल्लभतस्करैः ॥ ॥   
भक्ष्यमाणाः प्रजा रक्ष्याः कायस्थैश्च विशेषतः ।   
रक्षिता तद्भयेभ्यस्तु राज्ञो भवति सा प्रजा 1 12cd   
अरक्षिता सा भवति तेषामेवेह भोजनं ।   
दुष्टसम्मर्द्दनं कुर्य्याच्छास्त्रोक्तं करमाददेत् 2॥ ॥   
कोषे प्रवेशयेदर्द्धं नित्यञ्चार्द्धं द्विजे ददेत् 3।   
निधिं द्विजोत्तमः प्राप्य गृह्णीयात्सकलं तथा ॥ ॥   
चतुर्थमष्टमं भागं तथा षोडशमं द्विजः ।   
वर्णक्रमेण दद्याच्च निधिं पात्रे तु धर्म्मतः ॥ ॥   
अनृतन्तु वदन् दण्ड्यः 4सुवित्तस्यांशमष्टमं ।   
प्रणष्टस्वामिकमृक्थं राजात्र्यब्दं निधापयेत् ॥ ॥   
अर्वाक् त्र्यब्दाद्धरेत् स्वामी परेण नृपतिर्हरेत् ।   
ममेदमिति यो ब्रूयात् सो ऽर्थयुक्तो यथाविधि ॥ ॥   
सम्पाद्य रूपसङ्ख्यादीन् स्वामी तद् द्रव्यमर्हति ।

1 सत्प्रजा इति घ॰ , ञ॰ च ।   
2 सुभगा विटभीतेवेत्यादिः, करमाददेदित्यन्तः पाठः झ॰ पुस्तके नास्ति ।   
3 द्विजे ऽर्पयेदिति ञ॰ , ट॰ च ।   
4 अनृतं वदतो ग्राह्यमिति ट॰ ।   
[Image-P.310](http://www.aa.tufs.ac.jp/~tjun/data/gicas/img/ap1_310.png)

बालदायादिकमृक्थं 1तावद्राजानुपालयेत् ॥ ॥   
यावत्स्यात्स समावृत्तो यावद्वातीतशैशवः ।   
बालपुत्रासु चैवं स्याद्रक्षणं निष्कलासु च ॥ ॥   
पतिव्रतासु च स्त्रीषु विधबास्वातुरासु च ।   
जीवन्तीनान्तु तासां ये संहरेयुः स्ववान्धवाः ॥ ॥   
ताञ्छिष्याच्चौरदण्डेन धार्म्मिकः पृथिवीपतिः ।   
सामान्यतो हृतञ्चौरैस्तद्वै दद्यात् स्वयं नृपः ॥ ॥   
चौररक्षाधिकारिभ्यो राजापि हृतमाप्नुयात् ।   
अहृते यो हृतं ब्रूयान्निःसार्यो दण्ड्य एव सः ॥ ॥   
न तद्राज्ञा प्रदातव्यं गृहे यद् गृहगैर्हृतं ।   
स्वराष्ट्रपण्यादादद्याद्राजा विंशतिमं द्विज ॥ ॥   
शुल्कांशं परदेशाच्च क्षयव्ययप्रकाशकं ।   
ज्ञात्वा सङ्कल्पयेच्छुल्कं लाभं वणिग्यथाप्नुयात् ॥ ॥   
विंशांशं लाभमादद्याद्दण्डनीयस्ततो ऽन्यथा ।   
स्त्रीणां प्रव्रजितानाञ्च 2तरशुल्कं विवर्जयेत् ॥ ॥   
तरेषु दासदोषेण नष्टं दासांस्तु दापयेत् ।   
शूकधान्येषु षड्भागं शिम्बिधान्ये तथाष्टमं ॥ ॥   
राजा वन्यार्थमादद्याद्देशकालानुरूपकं ।   
पञ्चषड्भागमादद्याद् राजा पशुहिरण्ययोः ॥ ॥   
गन्धौषधिरसानाञ्च पुष्पमूलफलस्य च ।

1 बालदायादिकं युक्तमिति ख॰ , ग॰ , घ॰ , ञ॰ च ।   
2 स्त्रीणाञ्चैव द्विजातीनामिति ट॰ ।   
[Image-P.311](http://www.aa.tufs.ac.jp/~tjun/data/gicas/img/ap1_311.png)

पत्रशाकतृणानाञ्च वंशवैणवचर्म्मणां ॥ ॥   
वैदलानाञ्च भाण्डानां सर्वस्याश्ममयस्य च ।   
षड्भागमेव चादद्यान् मधुमांसस्य सर्पिषः ॥ ॥   
म्रियन्नपि न चादद्याद् ब्राह्मणेभ्यस्तथा करं ।   
यस्य राज्ञस्तु विषये श्रोत्रियः सीदति क्षुधा ॥ ॥   
तस्य सीदति तद्राष्ट्रं व्याधिदुर्भिक्षतस्करैः ।   
श्रुतं वृत्तन्तु विज्ञाय वृत्तिं तस्य प्रकल्पयेत् ॥ ॥   
रक्षेच्च सर्वतस्त्वेनं पिता पुत्रमिवौरसं ।   
संरक्ष्यमाणो राज्ञा यः कुरुते धर्ममन्वहं ॥ ॥   
तेनायुर्वर्द्धते राज्ञो द्रविणं राष्ट्रमेव च ।   
कर्म्म कुर्युर्न्नरेन्द्रस्य मासेनैकञ्च 1शिल्पिनः ॥ ॥   
भुक्तमात्रेण ये चान्ये स्वशरीरोपजीयिनः ॥ ॥ 34॥ ॥ 34ab

इत्याग्नेये महापुराणे राजधर्मो नाम द्वाविंशत्यधिकद्विशततमो ऽध्यायः ॥ ॥

**Chapter 223**

अथ त्रयोविंशत्यधिकद्विशततमो ऽध्यायः ।

राजधर्माः ।  
पुष्कर उवाच ।  
वक्ष्ये ऽन्तःपुरचिन्तां च धर्माद्याः पुरुषार्थकाः ।   
अन्योन्यरक्षया तेषां सेवा कार्या स्त्रिया नृपैः ॥ ॥

1 मासेनैकेनेति छ॰ , ज॰ च ।   
[Image-P.312](http://www.aa.tufs.ac.jp/~tjun/data/gicas/img/ap1_312.png)

धर्ममूलो ऽर्थविटपस्तथा कर्म्मफलो महान् ।   
त्रिवर्गपादपस्तत्र रक्षया फलभाग् भवेत् ॥ ॥   
कामाधीनाः 1स्त्रियो राम तदर्थं रत्नसङ्ग्रहः ।   
सेव्यास्ता नातिसेव्याश्च भूभुजा विषयैषिणा ॥ ॥   
आहारो मैथुनन्निद्रा सेव्या नाति हि रुग् भवेत् ।   
मञ्चाधिकारे 2कर्त्तव्याः स्त्रियः सेव्याः स्वरामिकाः 3॥ ॥   
दुष्टान्याचरते 4या तु नाभिनन्दति तत्कथां ।   
ऐक्यं द्विषद्भिर्व्रजति गर्वं वहति चोद्धता ॥ ॥   
चुम्बिता मार्ष्टि वदनं दत्तन्न बहु मन्यते ।   
स्वपित्यादौ प्रसुप्तापि तथा पश्चाद्विबुध्यते ॥ ॥   
स्पृष्टा धुनोति गात्राणि गात्रञ्च विरुणद्धि या ।   
ईषच्छृणोति वाक्यानि प्रियाण्यपि पराङ्मुखी ॥ ॥   
न पश्यत्यग्रदत्तन्तु जघनञ्च निगूहति ।   
दृष्टे विवर्णवदना मित्रेष्वथ पराङ्मुखी 5॥ ॥   
तत्कामितासु च स्त्रीसु मध्यस्थेव च लक्ष्यते ।   
ज्ञातमण्डनकालापि न करोति च मण्डनं ॥ ॥   
या सा विरक्ता तान्त्यक्त्वा सानुरागां स्त्रियम्भजेत् 6।   
दृष्ट्वैव हृष्टा भवति वीक्षिते च पराङ्मुखी ॥ ॥

1 कामाधरा इति घ॰ , ञ॰ च ।   
2 लज्जाधिकारे इति ख॰ , छ॰ च ।   
3 सुवासिका इति क॰ ।   
4 द्विष्टान्याचक्षते इति ञ॰ ।   
5 न पश्यत्यग्रदत्तन्त्वित्यादिः, मित्रेष्वथ पराङ्मुखीत्यन्तः पाठः ज॰ पुस्तके नास्ति ।   
6 स्त्रियं व्रजेदिति घ॰ , ञ॰ च ।   
[Image-P.313](http://www.aa.tufs.ac.jp/~tjun/data/gicas/img/ap1_313.png)

दृश्यमाना तथा ऽन्यत्र दृष्टिं क्षिपति चञ्चलां ।   
तथाप्युपावर्त्तयितुं नैव शक्नोत्यशेषतः ॥ ॥   
विवृणीति तथाङ्गानि स्वस्या गुह्यानि भार्गव ।   
गर्हितञ्च तथैवाङ्गं प्रयत्नेन निगूहति ॥ ॥   
तद्दर्शने च कुरुते बालालिङ्गनचुम्बनं ।   
आभाष्यमाणा भवति सत्यवाक्या तथैव च ॥ ॥   
स्पृष्टा पुलकितैरङ्गैः स्वेदेनैव च भुज्यते ।   
करोति च तथा राम सुलभद्रव्ययाचनं ॥ ॥   
ततः स्वल्पमपि प्राप्य करोति परमां मुदं ।   
नामसङ्कीर्त्तनादेव मुदिता बहु मन्यते ॥ ॥   
करजाङ्काङ्कितान्यस्य फलानि प्रेषयत्यपि ।   
तत्प्रेषितञ्च हृदये विन्यसत्यपि चादरात् ॥ ॥   
आलिङ्गनैश्च गात्राणि लिम्पतीवामृतेन या ।   
सुप्ते स्वपित्यथादौ च तथा तस्य विबुध्यते ॥ ॥   
उरू स्पृशति चात्यर्थं सुप्तञ्चैनं विबुध्यते ।   
कपित्थचूर्णयोगेन तथा दघ्नः स्रजा तथा ॥ ॥   
घृतं सुगन्धि भवति दुग्धैः क्षिप्तैस्तथा यवैः ।   
भोज्यस्य कल्पनैवं स्याद्गन्धमुक्तिः प्रदर्श्यते ॥ ॥   
शौचमाचमनं राम तथैव च विरेचनं ।   
भावना चैव पाकश्च बोधनं धूपनन्तथा ॥ ॥   
वासनञ्चैव निर्द्दिष्टं कर्म्माष्टकमिदं स्मृतं ।   
कपित्थविल्वजम्वाम्रकरवीरकपल्लवैः ॥ ॥   
कृत्वोदकन्तु यद्द्रव्यं शौचितं शौचनन्तु तत् ।   
[Image-P.314](http://www.aa.tufs.ac.jp/~tjun/data/gicas/img/ap1_314.png)

तेषामभावे शौचन्तु मृगदर्पाम्भसा भवेत् ॥ ॥   
नखं कुष्ठं घनं मांसी स्पृक्कशैलेयजं जलं ।   
तथैव कुङ्कुमं लाक्षा चन्दनागुरुनीरदं 1॥ ॥   
सरलं देवकाष्ठञ्च 2कर्पूरं कान्तया सह ।   
बालः कुन्दुरुकश्चैव गुग्गुलुः श्रीनिवासकः ॥ ॥   
सह सर्जरसेनैवं धूपद्रव्यैकविंशतिः ।   
धूपद्रव्यगणादस्मादेकविंशाद्यथेच्छया ॥ ॥   
द्वे द्वे द्रव्ये समादाय सर्जभागैर्न्नियोजयेत् ।   
नखपिण्याकमलयैः संयोज्य मधुना तथा ॥ ॥   
धूपयोगा भवन्तीह यथावत् स्वेच्छया कृताः ।   
त्वचन्नाडीं फलन्तैलं कुङ्कुमं ग्रन्थि प्रवर्तकं 3॥ ॥   
शैलेयन्तगरं क्रान्तां चोलङ्कर्पूरमेव च 4।   
मांसीं सुराञ्च कुष्ठञ्च स्नानद्रव्याणि निर्दिशेत् ॥ ॥   
एतेभ्यस्तु समादाय द्रव्यत्रयमथेच्छया ।   
मृगदर्पयुतं स्नानं कार्यं कन्दर्पवर्द्धनं ॥ ॥   
त्वङ्मुरानलदैस्तुल्यैर्वालकार्द्धसमायुतैः ।   
स्नानमुत्पलगन्धि स्यात् सतैलं कुङ्कुमायते ॥ ॥   
जातीपुषसुगन्धि स्यात् तगरार्द्धेन योजितं ।   
सद्ध्यामकं स्याद्वकुलैस्तुल्यगन्धि मनोहरं ॥ ॥

1 चन्दनागुरुशैलजमिति ख॰ , छ॰ च ।   
2 देवदारुश्चेति घ॰ , ञ॰ च ।   
3 ग्रन्थिपर्णकमिति ग॰ , घ॰ , ञ॰ च ।   
4 सह सर्जरसेनेत्यादिः चोलं कर्पूरमेव चेत्यन्तः पाठः ट॰ पुस्तके नास्ति ।   
[Image-P.315](http://www.aa.tufs.ac.jp/~tjun/data/gicas/img/ap1_315.png)

मञ्जिष्ठातगरं चोलं त्वचं व्यघ्रनखं नखं ।   
गन्धपत्रञ्च विन्यस्य गन्धतैलं भवेच्छुभं ॥ ॥   
तैलं निपीडितं राम तिलैः पुष्पाधिवासितैः ।   
वासनात् पुष्पसदृशं गन्धेन तु भवेद् ध्रुवं ॥ ॥   
एलालवङ्गकक्कोलजातीफलनिशाकराः ।   
जातीपत्रिकया सार्द्धं स्वतन्त्रा मुखवासकाः ॥ ॥   
कर्पूरं कुङ्कुमं कान्ता मृगदर्पं हरेणुकं ।   
कक्कोलैलालवङ्गञ्च जातौ कोशकमेव च ॥ ॥   
त्वक्पत्रं त्रुटिमुस्तौ च लतां कस्तूरिकं तथा ।   
कण्टकानि लवङ्गस्य फलपत्रे च जातितः ॥ ॥   
कटुकञ्च 1फलं राम कार्षिकाण्युपकल्पयेत् ।   
तच्चूर्णे खदिरं सारं दद्यात्तुर्यं तु वासितं 2॥ ॥   
सहकाररसेनास्मात् कर्त्तव्या गुटिकाः शुभाः 3।   
मुख न्यस्ताः सुगन्धास्ता मुखरोगविनाशनाः ॥ ॥   
पूगं प्रक्षालितं सम्यक् पञ्चपल्लववारिणा ।   
शक्त्या तु गुटिकाद्रव्यैर्वासितं मुखवासकं ॥ ॥   
कटुकं दन्तकाष्ठञ्च गोमूत्रे वासितं त्र्यहं ।   
कृतञ्च पूगवद्राम मुखसौगन्धिकारकं ॥ ॥   
त्वक्पथ्ययोः समावंशौ शशिभागार्द्धसंयुतौ ।   
नागवल्लीसमो भाति मुखवासो मनोहरः ॥ ॥

1 कन्दुकञ्चेति ख॰ , छ॰ च ।   
2 दद्यात्तुर्थं तुलोन्मितमिति ट॰ , छ॰ च ।   
3 कक्कोलैलेत्यादिः गुटिकाः शुभा इत्यन्तः पाठः घ॰ , ज॰ पुस्तकद्वये नास्ति ।   
[Image-P.316](http://www.aa.tufs.ac.jp/~tjun/data/gicas/img/ap1_316.png)

एवं कुर्यात् सदा स्त्रीणां रक्षणं पृथिवीपतिः ।   
न चासां विश्वसेज्जातु पुत्रमातुर्विशेषतः ॥ ॥   
न स्वपेत् स्त्रीगृहे रात्रौ विश्वासः कृत्रिमो भवेत् ॥ ॥ 43॥ ॥ 43ab

इत्याग्नेये महाoपुराणे स्त्रीरक्षादिकामशास्त्रं नाम त्रयोविंशत्यधिकद्विशततमो ऽध्यायः ॥ ॥

**Chapter 224**

अथ चतुर्विंशत्यधिकद्विशततमो ऽध्यायः ।

राजधर्माः ।  
पुष्कर उवाच ।  
राजपुत्रस्य रक्षा च कर्त्तव्या पृथिवीक्षिता ।   
धर्मार्थकामशास्त्राणि धनुर्वेदञ्च शिक्षयेत् ॥ ॥   
शिल्पानि शिक्षयेच्चैवमाप्तैर्मिथ्याप्रियंवदैः ।   
शरीररक्षाव्याजेन रक्षिणो ऽस्य नियोजयेत् ॥ ॥   
न चास्य सङ्गो दातव्यः क्रुद्धलुब्धविमानितैः ।   
अशक्यन्तु गुणाधानं कर्त्तुं तं बन्धयेत् मुखैः ॥ ॥   
अधिकारेषु सर्वेषु विनीतं विनियोजयेत् ।   
मृगयां पानमक्षांश्च राज्यनाशंस्त्यजेन्नृपः ॥ ॥   
दिवास्वप्नं वृथाट्याञ्च वाक्पारुष्यं विवर्जयेत् ।   
निन्दाञ्च दण्डपारुष्यमर्थदूषणमुत्सृजेत् ॥ ॥   
आकाराणां समुछेदो दुर्गादीनामसत्क्रिया ।   
[Image-P.317](http://www.aa.tufs.ac.jp/~tjun/data/gicas/img/ap1_317.png)

अर्थानां दूषणं प्रोक्तं विप्रकीर्णत्वमेव च ॥ ॥   
अदेशकाले यद्दानमपात्रे दानमेव च ।   
अर्थेषु दूषणं प्रोक्तमसत्कर्मप्रवर्त्तनं ॥ ॥   
कामं क्रोधं मदं मानं लोभं दर्पञ्च वर्जयेत् ।   
ततो भृत्यजयङ्कृत्वा पौरजानपदं जयेत् ॥ ॥   
जयेद्वाह्यानरीन् पश्चाद्वाह्याश्च त्रिविधारयः ।   
गुरवस्ते यथा पूर्वं कुल्यानन्तरकृत्रिमाः ॥ ॥   
पितृपैतामहं मित्रं सामन्तञ्च तथा रिपोः ।   
कृत्रिमञ्च महाभाग मित्रन्त्रिविधमुच्यते ॥ ॥   
स्वाम्यमात्यञ्जनपदा दुर्गं दण्दस्तथैव च ।   
कोषो मित्रञ्च धर्मज्ञ सप्ताङ्गं राज्यमुच्यते ॥ ॥   
मूलं स्वामी स वै रक्ष्यस्तस्माद्राज्यं 1विशेषतः ।   
राज्याङ्गद्रोहिणं हन्यात्काले तीक्ष्णो मृदुर्भवेत् ॥ ॥   
एवं लोकद्वयं राज्ञो भृत्यैर्हासं विवर्जयेत् ।   
भृत्याः परिभवन्तीह नृपं हर्षणसत्कथं ॥ ॥   
लोकसङ्ग्रहणार्थाय कृतकव्यसनो भवेत् ।   
स्मितपूर्वाभिभाषी स्यात् लोकानां रञ्जनं चरेत् ॥ ॥   
दीर्घसूत्रस्य नृपतेः कर्महानिर्ध्रुवं भवेत् ।   
रागे दर्पे च माने च द्रोहे पापे च कर्मणि ॥ ॥   
अप्रिये चैव वक्तव्ये दीर्घसूत्रः प्रशस्यते ।   
गुप्तमन्त्रो भवेद्राजा नापदो गुप्तमन्त्रतः ॥ ॥

1 तस्माद्राष्ट्रमिति ख॰ , ग॰ , घ॰ , छ॰ , ज॰ , ञ॰ , ट॰ च ।   
[Image-P.318](http://www.aa.tufs.ac.jp/~tjun/data/gicas/img/ap1_318.png)

ज्ञायते हि कृतं कर्म्म नारब्धं तस्य राज्यकं 1।॰ 17ab   
आकारैरिङ्गितैर्गत्या चेष्टया भाषितेन च ॥ ॥   
नेत्रवक्तविकाराभ्यां गृह्यते ऽन्तर्गतं पुनः ।   
नैकस्तु मन्त्रयेन् मन्त्रं न राजा बहुभिः सह ॥ ॥   
बहुभिर्मन्त्रयेत् कामं राजा मन्त्रान् पृथक् पृथक् ।   
मन्त्रिणामपि नो कुर्यान् मन्त्री मन्त्रप्रकाशनं ॥ ॥   
क्वापि कस्यापि 2विश्वासो भवतीह सदा नृणां ।   
निश्चयश्च तथा मन्त्रे कार्य्य एकेन सूरिणा ॥ ॥   
नश्येदविनयाद्राजा राज्यञ्च विनयाल्लभेत् ।   
त्रैविद्येभ्यस्त्रयीं विद्यां दण्डनीतिञ्च शाश्वतीं ॥ ॥   
आन्वीक्षिकीञ्चार्थविद्यां वार्त्तारम्भांश्च लोकतः ।   
जितेन्द्रियो हि शक्नोति वशे स्थापयितुं प्रजाः ॥ ॥   
पूज्या देवा द्विजाः सर्वे दद्याद्दानानि तेषु च ।   
द्विजे दानञ्चाक्षयो ऽयं निधिः कैश्चिन्न नाश्यते ॥ ॥   
सङ्ग्रामेष्वनिवर्त्तित्वं प्रजानां परिपालनं ।   
दानानि ब्राह्मणानाञ्च राज्ञो निःश्रेयसम्परं ॥ ॥   
कृपणानाथवृद्धानां विधवानाञ्च योषितां ।   
योगक्षेमञ्च वृत्तिञ्च तथैव परिकल्पयेत् ॥ ॥   
वर्णाश्रमव्यवस्थानं कार्यन्तापसपूजनं ।   
न विश्वसेच्च सर्वत्र तापसेषु च विश्वसेत् ॥ ॥   
विश्वासयेच्चापि परन्तत्त्वभूतेन हेतुना ।

1 तस्य कर्मकमिति ख॰ ।   
2 क्वचित् कस्यापि इति ख॰ , ग॰ , घ॰ , ज॰ , ट॰ च ।   
[Image-P.319](http://www.aa.tufs.ac.jp/~tjun/data/gicas/img/ap1_319.png)

वकविच्चिन्तयेदर्थं सिंहवच्च पराक्रमेत् ॥ ॥   
वृकवच्चावलुम्पेत शशवच्च विनिष्पतेत् ।   
दृढप्रहारी च भवेत् तथा शूकरवन्नृपः ॥ ॥   
चित्रकारश्च शिखिवद् दृढभक्तिस्तथाश्ववत् ।   
भवेच्च मधुराभाषी तथा कोकिलवन्नृपः ॥ ॥   
काकशङ्की भवेन्नित्यमज्ञातां वसतिं वसेत् ।   
नापरीक्षितपूर्वञ्च भोजनं शयनं स्पृशेत् ॥ ॥   
नाविज्ञातां स्त्रियं गच्छेन्नाज्ञातां नावमारुद्वेत् ।   
राष्ट्रकर्षी भ्रस्यते च राज्यार्थाच्चैव जीवितात् ॥ ॥   
भृतो वत्सो जातबलः कर्मयोग्यो यथा भवेत् ।   
तथा राष्ट्रं महाभाग भृतं कर्मसहं भवेत् ॥ ॥   
सर्वं कर्मेदमायत्तं विधाने दैवपौरुषे ।   
तयोर्दैवमचिन्त्यं हि पौरुषे विद्यते क्रिया ॥ ॥   
जनानुरागप्रभवा राज्ञो राज्यमहीश्रियः ॥ ॥ 34॥ ॥ 34ab

इत्याग्नेये महापुराणे राजधर्मो नाम चतुर्विंशत्यधिकद्विशततमो ऽध्यायः ॥ ॥

**Chapter 225**

अथ पञ्चविंशत्यधिकद्विशततमो ऽध्यायः ।

राजधर्माः ।  
पुष्कर उवाच ।  
स्वमेव कर्म दैवाख्यं विद्धि देहान्तरार्जितं ।   
तस्मात् पौरुषमेवेह श्रेष्ठमाहुर्मनीषिणः ॥ ॥   
[Image-P.320](http://www.aa.tufs.ac.jp/~tjun/data/gicas/img/ap1_320.png)

प्रतिकूलं तथा दैवं पौरुषेण विहन्यते ।   
सात्त्विकात् कर्म्मणः पूर्वात् सिद्धिः स्यात्पौरुषं विना ॥ ॥   
पौरुषं दैवसम्पत्त्या काले फलति भार्गव ।   
दैवं पुरुषकारश्च द्वयं पुंसः फलावहं ॥ ॥   
कृषेर्वृष्टिसमायोगात् काले स्युः फलसिद्धयः ।   
सधर्म्मं पौरुषं कुर्यान्नालसो न च दैववान् ॥ ॥   
सामादिभिरुपायैस्तु सर्वे सिद्ध्यन्त्युपक्रमाः ।   
साम चोपप्रदानञ्च भेददण्डौ तथापरौ ॥ ॥   
मायोपेक्षेन्द्रजालञ्च उपायाः सप्त ताञ्छृणु ।   
द्विविधं कथितं साम तथ्यञ्चातथ्यमेव च ॥ ॥   
तत्राप्यतथ्यं साधूनामाक्रोशायैव जायते ।   
महाकुलीना ह्यृजवो धर्मनित्या जितेन्द्रियाः ॥ ॥   
सामसाध्या अतथ्यैश्च गृह्यन्ते राक्षसा अपि ।   
तथा तदुप्रकाराणां कृतानाञ्चैव वर्णनं ॥ ॥   
परस्परन्तु ये द्विष्टाः क्रुद्धभीतावमानिताः ।   
तेषान्भेदं प्रयुञ्जीत परमं दर्शयेद्भयं 1॥ ॥   
आत्मीयान् दर्शयेदाशां येन दोषेण बिभ्यति ।   
परास्तेनैव ते भेद्या रक्ष्यो वै ज्ञातिभेदकः ॥ ॥   
सामन्तकोषो वाह्यस्तु मन्त्रामात्यात्मजादिकः 2।   
अन्तःकोषञ्चोपशाम्य कुर्वन् शत्रोश्च तं जयेत् ॥ ॥   
उपायश्रेष्ठं दानं स्याद्दानादुभयलोकभाक् ।   
न सो ऽस्ति नाम दानेन वशगो यो न जायते ॥ ॥

1 परस्माद्दर्शयेद्भयमिति ञ॰ ।   
2 मन्त्रामात्यानुजादिक इति ञ॰ ।   
[Image-P.321](http://www.aa.tufs.ac.jp/~tjun/data/gicas/img/ap1_321.png)

दानवानेव शक्नोति संहतान् भेदितुं परान् ।   
त्रयासाध्यं साधयेत्तं दण्डेन च कृतेन च ॥ ॥   
दण्डे सर्वं स्थितं दण्डो नाशयेद्दुष्प्रणीकृतः ।   
अदण्ड्यान् दण्डयन्नश्येद्दण्ड्यान्राजाप्यदण्डयन् ॥ ॥   
दैवदैत्योरगनराः सिद्धा भूताः पतत्रिणः ।   
उत्क्रमेयुः स्वमर्यादां यदि दण्डान् न पालयेत् ॥ ॥   
यस्माददान्तान् दमयत्यदण्ड्यान्दण्डयत्यपि ।   
दमनाद्दण्डनाच्चैव तस्माद्दण्ड विदुर्बुधाः ॥ ॥   
तेजसा दुर्न्निरीक्ष्यो हि राजा भास्करवत्ततः ।   
लोकप्रसादं गच्छेत दर्शनाच्चन्द्रवत्ततः ॥ ॥   
जगद्व्याप्नोति वै चारैरतो राजा समीरणः ।   
दोषनिग्रहकारित्वाद्राजा वैवस्वतः प्रभुः ॥ ॥   
यदा दहति दुर्बुद्धिं तदा भवति पावकः ।   
यदा दानं द्विजातिभ्यो दद्यात् तस्माद्धनेश्वरः ॥ ॥   
धनधाराप्रवर्षित्वाद्देवादौ वरुणः स्मृतः ।   
क्षमया धारयंल्लोकान् पार्थिवः पार्थिवो भवेत् ॥ ॥   
उत्साहमन्त्रशक्त्याद्यै रक्षेद्यस्माद्धरिस्ततः ॥ ॥ 21॥ ॥ 21ab

इत्याग्नेये महापुराणे सामाद्युपायो नाम पञ्चविंशत्यधिकद्विशततमो ऽध्यायः ॥ ॥  
[Image-P.322](http://www.aa.tufs.ac.jp/~tjun/data/gicas/img/ap1_322.png)

**Chapter 226**

अथ षड्विंशत्यधिकद्विशततमो ऽध्यायः ।

राजधर्माः ।  
पुष्कर उवाच ।  
दण्डप्रणयनं वक्ष्ये येन राज्ञः परा गतिः ।   
त्रियवं कृष्णलं विद्धि माषस्तत्पञ्चकं भवेत् ॥ ॥   
कृष्णलानां तथा षष्ट्या 1कर्षार्धं राम कीर्त्तितं ।   
सुवर्णश्च विनिर्द्दिष्टो राम षोडशमापकः ॥ ॥   
निष्कः सुवर्णाश्चत्वारो धरणं दशभिस्तु तैः ।   
ताम्ररूप्यसुवर्णानां मनमेतत् प्रकीर्त्तितं ॥ ॥   
ताम्रकैः कार्षिको राम प्रोक्तः कार्षापणो बुधैः ।   
पणानां द्वे शते सार्द्धं प्रथमः साहसः स्मृतः 2॥ ॥   
मध्यमः पञ्च विज्ञेयः सहस्रमपि चोत्तमः ।   
चौरैरमूषितो यस्तु मूषितो ऽस्मीति भाषते ॥ ॥   
तत्प्रदातरि भापाले स दण्ड्यस्तावदेव तु ।   
यो यावद्विपरीतार्थं मिथ्या वा यो वदेत्तु तं ॥ ॥   
तौ नृपेण ह्यधर्मज्ञौ दाप्यौ तद्द्विगुणं दमं 3।   
कूटसाक्ष्यन्तु कुर्वाणांस्त्रीन् वर्णांश्च प्रदापयेत् ॥ ॥   
विवासयेद्ब्राह्मणन्तु भोज्यो विधिर्न्न हीरतः ।   
निक्षेपस्य समं मूल्यं दण्ड्यो निक्षेपभुक् तथा ॥ ॥

1 तथा चाष्टौ इति छ॰ , ज॰ च ।   
2 ताम्रिकैः कार्षिक इत्यादिः, साहसः स्मृत इत्यन्तः पाठः झ॰ पुस्तके नास्ति ।   
3 यो यावदित्यादिः, तद्द्विगुणं दममित्यन्तः पाठः झ॰ पुस्तके नास्ति ।   
[Image-P.323](http://www.aa.tufs.ac.jp/~tjun/data/gicas/img/ap1_323.png)

वस्त्रादिकस्य धर्म्मज्ञ तथा धर्मो न हीयते ।   
यो निक्षेपं घातयति यश्चानिक्षिप्य याचते ॥ ॥   
तावुभौ चौरवच्छास्यौ दण्ड्यौ वा द्विगुणं दम ।   
अज्ञानाद्यः पुमान् कुर्य्यात् परद्रव्यस्य विक्रयं ॥ ॥   
निर्द्दोषो ज्ञानपूर्वकन्तु चौरवद्दण्डमर्हति 1।   
मूल्यमादाय यः शिल्पं न दद्याद् दण्ड्य एव सः ॥ ॥   
प्रतिश्रुत्याप्रदातारं सुवर्णं दण्डयेन्नृपः ।   
भृतिं गृह्य न कुर्य्याद्यः कर्माष्टौ कृष्णला दमः ॥ ॥   
अकाले तु त्यजन् भृत्यं दण्ड्यः स्यात्तावदेव तु ।   
क्रीत्वा विक्रीय वा किञ्चिद्यस्येहानुशयो भवेत् ॥ ॥   
सो ऽन्तर्दशाहात्तत्स्वामी दद्याच्चैवाददीत च ।   
परेण तु दशाहस्य नादद्यान्नैव दापयेत् ॥ ॥   
आददद्धि ददच्चैव राज्ञा दण्ड्यः शतानि षट् ।   
वरे दोषानविख्याप्य यः कन्यां वरयेदिह 2॥ ॥   
दत्ताप्यदत्ता सा तस्य राज्ञा दण्ड्यः शतद्वयं ।   
प्रदाय कन्यां यो ऽन्यस्मै पुनस्तां सम्प्रयच्छति ॥ ॥   
दण्डः कार्य्यो नरेन्द्रेण तस्याप्युत्तमसाहसः ।   
सत्यङ्कारेण वाचा च युक्तं पुण्यमसंशयं ॥ ॥   
लुब्धो ऽन्यत्र च विक्रेता षट्शतं दण्डमर्हति ।   
दद्याद्धेनुं न यः पालो गृहीत्वा भक्तवेतनं ॥ ॥   
स तु दण्ड्यः शतं राज्ञा सुवर्णं वाप्यरक्षिता ।

1 चौरवद्वधमर्हतोति घ॰ , ञ॰ च ।   
2 वरयेद्यदि इति घ॰ , ञ॰ च ।   
[Image-P.324](http://www.aa.tufs.ac.jp/~tjun/data/gicas/img/ap1_324.png)

धनुःशतं परीणाहो ग्रामस्य तु समन्ततः ॥ ॥   
द्विगुणं त्रिगुणं वापि नगरस्य च कल्पयेत् ।   
वृतिं तत्र प्रकुर्वीत यामुष्ट्रो नावलोकयेत् ॥ ॥   
तत्रापरिवृते धान्ये हिंसिते नैव दण्डनं ।   
गृहन्तडागमारामं क्षेत्रं वा भीषया हरन् ॥ ॥   
शतानि पञ्च दण्ड्याः स्यादज्ञानाद् द्विशतो दमः ।   
मर्यादाभेदकाः सर्वे दण्ड्याः प्रथमसाहसं ॥ ॥   
शतं ब्राह्मणमाक्रुश्य क्षत्रियो दण्डमर्हति ।   
वैश्यश्च द्विशतं राम शूद्रश्च बधमर्हति ॥ ॥   
पञ्चाशद्ब्राह्मणो दण्ड्यः क्षत्रियस्याभिशंसने ।   
वैश्ये वाप्यर्द्धपञ्चाशच्छूद्रे द्वादशको दमः ॥ ॥   
क्षत्रियस्याप्नुयाद्वैश्यः साहसं पूर्वमेव तु ।   
शूद्रः क्षत्रियमाक्रुश्य जिह्वाच्छेदनमाप्नुयात् ॥ ॥   
धर्मोपदेशं विप्राणां शूद्रः कुर्वंश्च दण्डभाक् ।   
श्रुतदेशादिवितथी दाप्यो द्विगुणसाहसं ॥ ॥   
उत्तमः साहसस्तस्य यः पापैरुत्तमान् क्षिपेत् ।   
प्रमादाद्यैर्मया प्रोक्तं प्रीत्या दण्डार्द्धमर्हति ॥ ॥   
मातरं पितरं ज्येष्ठं भ्रातरं श्वशुरं गुरुं ।   
आक्षारयञ्च्छतं दण्ड्यः पन्थानं चाददद्गुरोः ॥ ॥   
अन्त्यजातिर्द्विजातिन्तु येनाङ्गेनापराध्नुयात् ।   
तदेवच्छेदयेत्तस्य क्षिप्रमेवाविचारयन् ॥ ॥   
अवनिष्ठीवतो दर्पाद् द्वावोष्ठौ छेदयेन्नृपः ।   
अपमूत्रयतो मेढ्रमपशब्दयतो गुदं ॥ ॥   
[Image-P.325](http://www.aa.tufs.ac.jp/~tjun/data/gicas/img/ap1_325.png)

उत्कृष्टासनसंस्थस्य नीचस्याधोनिकृन्तनं ।   
यो यदङ्गं च रुजयेत्तदङ्गन्तस्य कर्त्तयेत् ॥ ॥   
अर्द्धपादकराः कार्या गोगजाश्वोष्ट्रघातकाः ।   
वृक्षन्तु विफलं कृत्त्वा सुवर्णं दण्डमर्हति ॥ ॥   
द्विगुणं दापयेच्छिन्ने पथि सीम्नि जलाशये ।   
द्रव्याणि यो हरेद्यस्य ज्ञानतो ऽज्ञानतो ऽपिवा ॥ ॥   
स तस्योत्पाद्य तुष्टिन्तु राज्ञे दद्यात्ततो दमं ।   
यस्तु रज्जुं घटं कूपाद्धरेच्छिन्द्याच्च तां प्रपां ॥ ॥   
स दण्डं प्राप्नुयान् मासं दण्ड्यः स्यात् प्राणिताड़ने ।   
धान्यं दशभ्यः कुम्भेभ्यो हरतो ऽभ्यधिकं बधः ॥ ॥   
शेषे ऽप्येकादशगुणं तस्य दण्डं प्रकल्पयेत् ।   
सुवर्णरजतादीनां नृस्त्रीणां हरणे बधः ॥ ॥   
येन येन यथाङ्गेन स्तेनो नृषु विचेष्टते ।   
तत्तदेव हरेदसय् प्रत्यादेशाय पार्थिवः ॥ ॥   
ब्राह्मणः शाकधान्यादि अल्पं गृह्णन्न दोषभाक् ।   
गोदेवार्थं हरंश्चापि हन्याद्दुष्टं बधीद्यतं ॥ ॥   
गृहक्षेत्रापहर्त्तारं तथा पत्न्यभिगामिनं ।   
अग्निदं गरदं हन्यात्तथा चाभ्युद्यतायुधं ॥ ॥   
राजा गवाभिचाराद्यं हन्याच्चैवाततायिनः ।   
परस्त्रियं न भाषेत प्रतिषिद्धो विशेन्न हि ॥ ॥   
अदण्ड्या स्त्री भवेद्राज्ञा वरयन्तो पतिं स्वयं ।   
उत्तमां सेवमानः स्त्रीं जघन्यो बधमर्हति ॥ ॥   
भर्त्तारं लङ्घयेद्या तां श्वभिः सङ्घातयेत् स्त्रियं ।   
[Image-P.326](http://www.aa.tufs.ac.jp/~tjun/data/gicas/img/ap1_326.png)

सवर्णदूषितां कुर्य्यात् पिण्डमात्रोपजीविनीं ॥ ॥   
ज्यायसा दूषिता नारी मुण्डनं समवाप्नुयात् ।   
वैश्यागमे तु विप्रस्य क्षत्रियस्यान्त्यजागमे ॥ ॥   
क्षत्रियः प्रथमं वैश्यो दण्ड्यः शूद्रागमे भवेत् ।   
गृहीत्वा वेतनं वेश्या लोभादन्यत्र गच्छति ॥ ॥   
वेतनन्द्विगुणं दद्याद्दण्दञ्च द्विगुणं तथा ।   
भार्या पुत्राश्च दासाश्च शिष्यो भ्राता च सोदरः ॥ ॥   
कृतापराधास्ताड्याः स्यूरज्वा वेणुदलेन वा ।   
पृष्ठे न मस्तके हन्याच्चौरस्याप्नोति किल्विषं ॥ ॥   
रक्षास्वधिकृतैयस्तु प्रजा ऽत्यर्थं विलुप्यते ।   
तेषां सर्वस्वमादाय राजा कुर्य्यात् प्रवासनं ॥ ॥   
ये नियुक्ताः स्वकार्येषु हन्युः कार्याणि कर्मिणां ।   
निर्घृणाः क्रूरमनसस्तान्निःस्वान् कारयेन्नृपः ॥ ॥   
अमात्यः प्राड्विवाको वा यः कुर्य्यात् कार्य्यमन्यथा ।   
तस्य सर्वस्वमादाय तं राजा विप्रवासयेत् ॥ ॥   
गुरुतल्पे भयः कार्य्यः सुरापाणे सुराध्वजः ।   
स्तेयेषु श्वपदं विद्याद् ब्रह्महत्याशिरः पुमान् ॥ ॥   
शूद्रादीन् घातयेद्राजा पापान् विप्रान् प्रवासयेत् ।   
महापातकिनां वित्तं वरुणायोपपादयेत् ॥ ॥   
ग्रामेष्वपि च ये केचिच्चौराणां भक्तदायकाः ।   
भाण्डारकोषदाश्चैव सर्वांस्तानपि घातयेत् ॥ ॥   
राष्ट्रेषु राष्ट्राधिकृतान् सामन्तान् पापिनो हरेत् ।   
सन्धिं कृत्वा तु ये चौर्यं रात्रौ कुर्वन्ति तस्कराः ॥ ॥   
[Image-P.327](http://www.aa.tufs.ac.jp/~tjun/data/gicas/img/ap1_327.png)

तेषां च्छित्वा नृपो हस्तौ तीक्ष्णे शूले निवेशयेत् ।   
तड़ागदेवतागारभेदकान् घातयेन्नृपः ॥ ॥   
समुत्सृजेद्राजमार्गे यस्त्वमेध्यमनापदि ।   
स हि कार्षापणन्दण्ड्यस्तममेध्यञ्च शोधयेत् ॥ ॥   
प्रतिमासङ्क्रमभिदो दद्युः पञ्चशतानि ते ।   
समैश्च विषमं यो वा चरते मूल्यतो ऽपि वा ॥ ॥   
समाप्नुयान्नरः पूर्वं दमं मध्यममेव वा ।   
द्रव्यमादाय वणिजामनर्घेणावरुन्धतां ॥ ॥   
राजा पृथक् पृथक् कुर्य्याद्दण्डमुत्तमसाहसं ।   
द्रव्याणां दूषको यश्च प्रतिच्छन्दकविक्रयी ॥ ॥   
मध्यमं प्राप्नुयाद्दण्डं कूटकर्त्ता तथोत्तमं ।   
कलहापकृतं देयं दण्डश्च द्विगुणस्ततः ॥ ॥   
अभक्ष्यभक्ष्ये विप्रे वा शूद्रे वा कृष्णलो दमः ।   
तुलाशासनकर्त्ता च कूटकृन्नाशकस्य च ॥ ॥   
एभिश्च व्यवहर्त्ता यः स दाप्यो दममुत्तमं ।   
विषाग्निदां पतिगुरुविप्रापत्यप्रमापिणीं ॥ ॥   
विकर्णकरनासौष्ठी कृत्वा गोभिः प्रवासयेत् ।   
क्षेत्रवेश्मग्रामवनविदारकास्तथा नराः ॥ ॥   
राजपत्न्यभिगामी च दग्धव्यास्तु कटाग्निना ।   
ऊनं वाप्यधिकं वापि लिखेद्यो राजशासनं ॥ ॥   
पारजायिकचौरौ च मुञ्चतो दण्ड उत्तमः ।   
राजयानासनारोढुर्दण्ड उत्तमसाहसः ॥ ॥   
यो मन्येताजितो ऽस्मीति न्यायेनापि पराजितः ।   
[Image-P.328](http://www.aa.tufs.ac.jp/~tjun/data/gicas/img/ap1_328.png)

तमायान्तं पराजित्य 1दण्डयेद् द्विगुणं दमं ॥ ॥   
आह्वानकारी बध्यः स्यादनाहूतमथाह्वयन् ।   
दाण्डिकस्य च यो हस्तादभिमुक्तः पलायते ॥ ॥   
हीनः पुरुषकारेण तद् दद्याद्दाण्डिको धनं ॥ ॥ 67॥ ॥ 67ab

इत्याग्नेये महापुराणे दण्डप्रणयनं नाम षड्विंशत्यधिकद्विशततमो ऽध्यायः ॥ ॥

1. हूं [↑](#footnote-ref-2)
2. वराहश्च हस्ते वामे च [↑](#footnote-ref-3)
3. कं ठं च सं गुरुं सत्त्वं पूर्वचक्रं च [↑](#footnote-ref-4)
4. जं लं सं हं फ [↑](#footnote-ref-5)
5. चन्द्रपक्षं क्षौणसुखं त्वं ढं भं [↑](#footnote-ref-6)
6. दशमार्गं [↑](#footnote-ref-7)
7. तरुं दग्ध्वा [↑](#footnote-ref-8)
8. अनवस्थं [↑](#footnote-ref-9)
9. कार्यमुद्वहेत् [↑](#footnote-ref-10)
10. पाटलाकुब्जका [↑](#footnote-ref-11)
11. कुरवैः [↑](#footnote-ref-12)
12. शतोद्भवैः [↑](#footnote-ref-13)
13. कृतारामैश्चमरुकैः [↑](#footnote-ref-14)
14. निजैः [↑](#footnote-ref-15)
15. वानिलं [↑](#footnote-ref-16)
16. महावाप्यां [↑](#footnote-ref-17)
17. ब्रह्मस्वकृमिहा [↑](#footnote-ref-18)
18. सद्यो [↑](#footnote-ref-19)
19. कवाटेन [↑](#footnote-ref-20)
20. क्षारकूपे कवाटेन [↑](#footnote-ref-21)
21. प्राणहर्ता [↑](#footnote-ref-22)
22. परान्नहृत् [↑](#footnote-ref-23)
23. गर्ते [↑](#footnote-ref-24)
24. हवनाश्च [↑](#footnote-ref-25)
25. मञ्जिष्ठे [↑](#footnote-ref-26)
26. यूतिवृक्षे [↑](#footnote-ref-27)
27. मासोपवासाख्यं [↑](#footnote-ref-28)
28. कुर्वात्तां तु त्रयोदशीम् [↑](#footnote-ref-29)
29. विष्णुव्रत [↑](#footnote-ref-30)
30. द्विजान्नत्वाथ [↑](#footnote-ref-31)