अथैकषष्ट्यधिकशततमोऽध्यायः ।

**यतिधर्माः ।**  
पुष्कर उवाच ।  
यतिर्धर्मं प्रवक्ष्यामि ज्ञानमोक्षादिदर्शकम् ।   
चतुर्थमायुषो भागं प्राप्य[[1]](#footnote-2) सङ्गात्परिव्रजेत् ॥१॥  
यदह्नि विरजेद्धीरस्तदह्नि च परिव्रजेत् ।   
प्राजापत्यां निरूप्येष्टिं सर्वदेवसदक्षिणाम् ॥२॥   
आत्मन्यग्नीन्समारोप्य प्रव्रजेद्ब्राह्मणो गृहात् । एक एव चरेन्नित्यं ग्रासमन्नार्थमाश्रयेत् ॥३॥   
उपेक्षकोऽससञ्चयिको मुनिर्ज्ञान[[2]](#footnote-3)समन्वितः ।   
कपालं वृक्षमूलं च कुचेल[[3]](#footnote-4)मसहायाता ॥४॥   
समता चैव सर्वस्मिन्नेतन्मुक्तस्य लक्षणम् ।   
नाभिनन्देत मरणं नाभिनन्देत जीवनम् ॥५॥   
कालमेव प्रतीक्षेत निदेशं भृतको यथा ।   
दृष्टिपूतं न्यसेत्पादं वस्त्रपूतं जलं पिबेत् ॥६॥   
सत्यपूतां वदेद्वाचं मनःपूतं समाचरेत् ।   
अलावुदारुपत्राणि मृण्मयं वैष्णवं यतेः ॥७॥   
विधूमे न्यस्त[[4]](#footnote-5)मुसले व्यङ्गारे भुक्तवज्जने ।   
वृत्ते शरावसम्पाते भिक्षां नित्यं यतिश्चरेत् ॥८॥   
माधूकरमसङ्क्लृप्तं प्राक्प्रणीतमयाचितम् ।   
तात्कालिकञ्चोपपन्नं भैक्षं पञ्चविधं स्मृतम् ॥९॥  
पाणिपात्री भवेद्वापि पात्रे पात्रात्समाचरेत् ।   
अवेक्षेत गतिं नॄणां कर्मदोषसमुद्भवाम् ॥१०॥   
शुद्धभावश्चरेद्धर्मं यत्र तत्राश्रमे रतः ।   
समः सर्वेषु भूतेषु न लिङ्गं धर्मकारणम् ॥११॥  
फलं कतकवृक्षस्य यद्यप्यम्बुप्रसादकम् ।   
न नामग्रहणादेव तस्य वारि प्रसीदति ॥१२॥ अजिह्मः पण्डकः[[5]](#footnote-6) पङ्गुरन्धो बधिर एव च ।   
सद्भिश्च[[6]](#footnote-7) मुच्यतेऽसद्भिरज्ञानात्संसृतो द्विजः ॥१३॥   
अह्नि रात्र्यां च यान् जन्तून्हिनस्त्यज्ञानतो यतिः ।   
तेषां स्नात्वा विशुद्ध्यर्थं प्राणायामान्षडाचरेत् ॥१४॥   
अस्थिस्थूणं स्नायुयुतं मांसशोणितलेपनम् ।   
चर्मावनद्धं दुर्गन्धं पूर्णं मूत्रपुरीषयोः ॥१५॥   
जराशोकसमाविष्टं रोगायतनमातुरम् ।   
रजस्वलमनित्यं च भूतावासमिमं त्यजेत् ॥१६॥   
धृतिः क्षमा दमोऽस्तेयं शौचमिन्द्रियनिग्रहः ।   
ह्रीर्विद्या सत्यमक्रोधो दशकं धर्मलक्षणम् ॥१७॥   
चतुर्विधं भैक्षवस्तु कुटीचकबहूदकौ ।   
हंसः परमहंसश्च यो यः पश्चात् स उत्तमः ॥१८॥   
एकदण्डी त्रिदण्डी वा योगी मुच्यते बन्धनात् ।   
अहिंसा सत्यमस्तेयं ब्रह्मचर्यापरिग्रहौ ॥१९॥   
यमाः पञ्चाथ नियमाः शौचं सन्तोषणं तपः ।   
स्वाध्यायेश्वरपूजा च पद्मकाद्यासनं यतेः ॥२०॥   
प्राणायामस्तु द्विविधः सगर्भोऽगर्भ एव च ।   
जपध्यानयुतो गर्भो विपरीतस्त्वगर्भकः ॥२१॥   
प्रत्येकं त्रिविधः सोऽपि पूरकुम्भकरेचकैः ।   
पूरणात् पूरको वायोर्न्निश्चलत्वाच्च कुम्भकः ॥२२॥

रेचनाद्रेचकः प्रोक्तो मात्राभेदेन च त्रिधा ।   
द्वादशात्तु चतुर्विंशः षट्त्रिंशन्मात्रिकोऽपरः ॥२३॥   
तालो लघ्वक्षरो मात्रा प्रणवादि चरेच्छनैः ।   
प्रत्याहारो जापकानां ध्यानमीश्वरचिन्तनम् ॥२४॥   
मनोधृतिर्धारणा स्यात्समाधिर्ब्रह्मणि स्थितिः ।   
अयमात्मा परं ब्रह्म सत्यं ज्ञानमनन्तकम् ॥२५॥   
विज्ञानमानन्दं ब्रह्म तत्त्वमस्यहमस्मि तत् ।   
परं ब्रह्म ज्योतिरात्मा वासुदेवो विमुक्त ओम् ॥२६॥   
देहेन्द्रियमनोबुद्धिप्राणाहङ्कारवर्जितम् ।   
जाग्रत्स्वप्नसुषुप्त्यादिमुक्तं ब्रह्म तुरीयकम् ॥२७॥   
नित्यशुद्धबुद्धमुक्तसत्यमानन्दमद्वयम् ।   
अहं ब्रह्म परं ज्योतिरक्षरं सर्वगं हरिः ॥२८॥   
योऽसावादित्यपुरुषः सोऽसावहमखण्ड ओम् ।   
सर्वारम्भपरित्यागी समदुःखसुखः क्षमी ॥२९॥   
भावशुद्धश्च ब्रह्माण्डं भित्त्वा ब्रह्म भवेन्नरः ।   
आषढ्यां पौर्णमास्यां च चातुर्मास्यं व्रतं चरेत् ॥३०॥   
ततो व्रजेन्नवम्यादौ ह्यृतुसन्धिषु वापयेत् ।   
प्रायश्चित्तं यतीनां च ध्यानं वायुयमस्तथा ॥३१॥

इत्याग्नेये महापुराणे यतिधर्मकथनं नामैकषष्ट्यधिकशततमोऽध्यायः ॥

अथ द्विषष्ट्यधिकशततमोऽध्यायः ।

**धर्मशास्त्रकथनम् ।**  
पुष्कर उवाच ।  
मनुर्विष्णुर्याज्ञवल्क्यो हारीतोऽत्रि[[7]](#footnote-8)र्यमोऽङ्गिराः ।   
वसिष्ठदक्षसंवर्तशातातपपराशराः ॥१॥   
आपस्तम्बोशनोव्यासाः कात्यायनबृहस्पती ।   
गोतमः शङ्खलिखितौ धर्ममेते यथाब्रुवन् ॥२॥   
तथा वक्ष्ये समासेन भुक्तिमुक्तिप्रदं शृणु ।   
प्रवृत्तं च निवृत्तं च द्विविधं कर्म वैदिकम् ॥ ३॥  
काम्यं कर्म प्रवृत्तं स्यान्निवृत्तं ज्ञानपूर्वकम् ।   
वेदाभ्यासस्तपो ज्ञानमिन्द्रियाणां च संयमः ॥४॥   
अहिंसा गुरुसेवा च निःश्रेयसकरं परम् ।   
सर्वेषामपि चैतेषामात्मज्ञानं परं स्मृतम् ॥५॥   
तच्चाग्र्यं[[8]](#footnote-9) सर्वविद्यानां प्राप्यते ह्यमृतं ततः ।   
सर्वभूतेषु चात्मानं सर्वभूतानि चात्मनि ॥६॥   
समं पश्यन्नात्मयाजी स्वाराज्यमधिगच्छति ।   
आत्मज्ञाने समे च स्याद्वेदाभ्यासे च यत्नवान् ॥७॥   
एतद्द्विजन्मसामर्थ्यं ब्राह्मणस्य विशेषतः । वेदशास्त्रार्थतत्त्वज्ञो यत्र तत्राश्रमे वसन् ॥८॥   
इहैव लोके तिष्ठन्हि ब्रह्मभूयाय कल्प्यते ।   
स्वाध्यायानामुपाकर्म श्रावण्यां श्रावणेन तु ॥९॥   
हस्ते चौषधिवारे च[[9]](#footnote-10) पञ्चम्यां श्रावणस्य वा ।   
पौषमासस्य[[10]](#footnote-11) रोहिण्यामष्टकायामथापि वा ॥१०॥  
जलान्ते छन्दसां कुर्यादुत्सर्गं विधिवद्बहिः ।   
त्र्यहं प्रेतेष्वनध्यायः शिष्यर्त्विग्गुरु[[11]](#footnote-12)बन्धुषु ॥११॥   
उपाकर्मणि चोत्सर्गं स्वशाखाश्रोत्रिये तथा ।   
सन्ध्यागर्जितनिर्घाते भूकम्पोल्कानिपातने ॥१२॥   
समाप्य वेदं ह्यनिशमारण्यकमधीत्य च ।   
पञ्चदश्यां चतुर्द्दश्यामष्टम्यां राहुसूतके ॥१३॥   
ऋतुसन्धिषु भुक्त्वा वा श्राद्धिकं प्रतिगृह्य च ।   
पशुमण्डूकनकुलश्वाहिमार्जारशूकरैः ॥१४॥   
कृतेऽन्तरे त्वहोरात्रं शक्रपाते तथोच्छ्रिये ।   
श्वक्रोष्टुगर्धभोलूकमासवाणर्तु[[12]](#footnote-13)निस्वने ॥१५॥   
अमेध्यशवशूद्रान्त्यश्मशानपतितान्तिके ।   
अशुभासु च तारासु विद्युत्स्तनितसम्प्लवे ॥१६॥   
भुक्त्वार्द्रपाणिरम्भोन्तरर्धरात्रेऽतिमारुते ।   
पांशुवर्षे दिशां दाहे सन्ध्यानीहारभीतिषु ॥१७॥   
धावतः प्राणिबाधे च विशिष्टे गृहमागते ।

खरोष्ट्रयानहस्त्यश्वनौकावृक्षादिरोहणे ॥   
सप्तत्रिंशदनध्यायानेतांस्तात्कालिकान्विदुः ॥१८॥   
इत्याग्नेये महापुराणे धर्मशास्त्रवर्णनं नाम द्विषष्ट्यधिकशततमोऽध्यायः ॥

अथ त्रिषष्ठ्यधिकशततमो ऽध्यायः ।

**श्राद्धकल्पकथनम् ।**  
पुष्कर उवाच ।  
श्राद्धकल्पं प्रवक्ष्यामि भुक्तिमुक्तिप्रदं शृणु ।   
निमन्त्र्य विप्रान्पूर्वेद्युः स्वागतेनापराह्णतः ॥१॥   
प्रार्च्योपवेशयेत्पीठे युग्मान्दैवेऽथ पित्रके ।   
अयुग्मान् प्राङ्मुखान्दैवे त्रीन्पित्र्ये चैकमेव वा ॥२॥   
मातामहानामप्येवं तन्त्रं वा वैश्वदेविकम् ।   
पाणिप्रक्षालनं दत्त्वा विष्टरार्थं कुशानपि ॥३॥   
आवाहयेदनुज्ञातो विश्वे देवास इत्यृचा ।   
यवैरन्ववकीर्याथ भाजने सपवित्रके ॥४॥   
शं नो देव्या पयः क्षिप्त्वा यवोऽसीति यवांस्तथा ।   
या दिव्या इतिमन्त्रेण हस्ते ह्यर्घं विनिक्षिपेत् ॥५॥   
दत्वोदकं गन्धमाल्यं धूपदानं प्रदीपकम् ।   
अपसव्यं ततः कृत्वा पितॄणामप्रदक्षिणम् ॥६॥   
द्विगुणांस्तु कुशान् कृत्वा ह्युशन्तस्त्वेत्यृचा पितॄन् ।   
आवाह्य तदनुज्ञातो जपेदायान्तु नस्ततः ॥७॥   
यवार्थास्तु[[13]](#footnote-14) तिलैः कार्याः कुर्यादर्घ्यादि पूर्ववत् ।   
दत्त्वार्घ्यं संस्रवान् शेषान् पात्रे कृत्वा विधानतः ॥८॥   
पितृभ्यः स्थानमसीति न्युब्जं पात्रं करोत्यधः ।   
अग्नौ करिष्य आदाय पृच्छत्यन्नं घृतप्लुतम् ॥९॥   
कुरुष्वेति ह्यनुज्ञातो हुत्वाग्नौ पितृयज्ञवत् ।   
हुतशेषं प्रदद्यात्तु भाजनेषु समाहितः ॥१०॥   
यथालाभोपपन्नेषु रौप्येषु तु विशेषतः ।   
दत्वान्नं पृथिवीपात्रमिति पात्राभिमन्त्रणम् ॥११॥   
कृत्वेदं विष्णुरित्यन्ने द्विजाङ्गुष्ठं निवेशयेत् ।   
सव्याहृतिकां गायत्रीं मधु वाता इति त्यृ(तृ)चम् ॥१२॥   
जप्त्वा यथासुखं वाच्यं भुञ्जीरंस्तेऽपि वाग्यताः ।   
अन्नमिष्टं हविष्यं च दद्याज्जप्त्वा पवित्रकम् ॥१३॥   
अन्नमादाय तृप्ताः स्थ शेषं चैवान्नमस्य च[[14]](#footnote-15) ।   
तदन्नं विकिरेद्भूमौ दद्याच्चापः सकृत्सकृत् ॥१४॥   
सर्वमन्नमुपादाय सतिलं दक्षिणामुखः ।   
उच्छिष्टसन्निधौ पिण्डान्प्रदद्यात् पितृयज्ञवत् ॥१५॥   
मातामहानामप्येवं दद्यादाचमनं ततः ।   
स्वस्ति वाच्यं ततः कुर्यादक्षय्योदकमेव च ॥१६॥   
दत्वा तु दक्षिणां शक्त्या स्वधाकारमुदाहरेत् ।   
वाच्यतामित्यनुज्ञातः स्वपितृभ्यः स्वधोच्यताम् ॥१७॥

कुर्यु[[15]](#footnote-16)रस्तु स्वधेत्युक्ते भूमौ सिञ्चेत्ततो जलम् ।   
प्रीयन्तामिति वा दैवं विश्वे देवा जलं ददेत्[[16]](#footnote-17) ॥१८॥   
दातारो नोऽभिवर्धन्तां वेदाः सन्ततिरेव च ।   
श्रद्धा च नो मा व्यगमद्बहुदेयं च नोऽस्त्विति ॥१९॥   
इत्युक्त्वा तु प्रिया वाचः प्रणिपत्य विसर्जयेत् ।   
वाजे वाज इति प्रीत[[17]](#footnote-18)पितृपूर्वं विसर्जनम् ॥२०॥   
यस्मिंस्तु संस्रवाः पूर्वमर्घपात्रे निपातिताः ।   
पितृपात्रं तदुत्तानं कृत्वा विप्रान्विसर्जयेत् ॥२१॥   
प्रदक्षिणमनुव्रज्य भुक्त्वा तु पितृसेवितम् ।   
ब्रह्मचारी भवेत्तां तु रजनीं ब्राह्मणैः सह ॥२२॥   
एवं प्रदक्षिणं कृत्वा वृद्धौ नान्दीमुखान्पितॄन् ।   
यजेत दधिकर्कन्धुमिश्रान्पिण्डान्यवैः क्रिया ॥२३॥   
एकोद्दिष्टं दैवहीनमेकार्घैकपवित्रकम् ।   
आवाहनाग्नौकरणरहितं ह्यपसव्यवत् ॥२४॥   
उपतिष्ठतामित्यक्षय्यस्थाने पितृविसर्जने ।   
अभिरम्यतामिति वदेद्ब्रूयुस्तेऽभिरताः स्म ह ॥२५॥   
गन्धोदकतिलैर्युक्तं कुर्यात्पात्रचतुष्टयम् ।   
अर्घार्थपितृ[[18]](#footnote-19)पात्रेषु प्रेतपात्रं प्रसेचयेत् ॥२६॥   
ये समाना इति द्वाभ्यां शेषं पूर्ववदाचरेत् ।   
एतत् सपिण्डीकरणमेकोद्दिष्टं स्त्रिया सह ॥२७॥   
अर्वाक्सपिण्डीकरणं यस्य संवत्सराद्भवेत् ।

तस्याप्यन्नं सोदकुम्भं दद्यात्संवत्सरं द्विजे ॥२८॥   
मृताहनि च कर्तव्यं प्रतिमासं तु वत्सरम् ।   
प्रतिसंवत्सरं कार्यं श्राद्धं वै मासिकान्नवत् ॥२९॥   
हविष्यान्नेन वै मासं पायसेन तु वत्सरम् ।   
मात्स्यहारिणकौरभ्रशाकुनच्छागपार्षतैः ॥३०॥   
ऐणरौरववाराहशाशैर्मांसैर्यथाक्रमम् ।   
मासवृद्ध्याभितृप्यन्ति दत्तैरेव पितामहाः ॥३१॥   
खड्गामिषं महाशल्कं मधुयुक्तान्नमेव च ।   
लोहामिषं कालशाकं मांसं वार्धीनसस्य च ॥३२॥   
यद्ददाति गयास्थश्च सर्वमानन्त्यमुच्यते ।   
तथा वर्षात्रयोदश्यां मघासु च न संशयः ॥३३॥   
कन्यां प्रजां वन्दिनश्च पशून् मुख्यान् सुतानपि ।   
घृतं कृषिं च वाणिज्यं द्विशफैकशफं तथा ॥३४॥   
ब्रह्मवर्चस्विनः पुत्रान् स्वर्णरूप्ये सकुप्यके ।   
ज्ञातिश्रैष्ठ्यं सर्वकामानाप्नोति श्राद्धदः सदा ॥३५॥   
प्रतिपत्प्रभृतिष्वेतान्वर्जयित्वा चतुर्दशीम् ।   
शस्त्रेण तु हता ये वै तेषां तत्र प्रदीयते ॥३६॥   
स्वर्गं ह्यपत्यमोजश्च शौर्यं क्षेत्रं बलं तथा ।   
पुत्रश्रैष्ठ्यं ससौभाग्यमपत्यं मुख्यतां सुतान् ॥३७॥

प्रवृत्तचक्रतां पुत्रान् वाणिज्यं प्रसुतां तथा ।   
अरोगित्वं यशो वीतशोकतां परमाङ्गतिम् ॥३८॥   
धनं विद्यां भिषक्सिद्धिं रूप्यं गाश्चाप्यजाविकम् ।   
अश्वानायुश्च विधिवद्यः श्राद्धं सम्प्रयच्छति ॥३९॥   
कृत्तिकादिभरण्यन्ते स कामानाप्नुयादिमान् ।   
वसुरुद्रादितिसुताः पितरः श्राद्धदेवताः ॥४०॥   
प्रीणयन्ति मनुष्याणां पितॄन् श्राद्धेन तर्पिताः ।   
आयुः प्रजां धनं विद्यां स्वर्गं मोक्षं सुखानि च ॥४१॥   
प्रयच्छन्ति तथा राज्यं प्रीता नॄणां पितामहाः ॥४२॥

इत्याग्नेये महापुराणे श्राद्धकल्पवर्णनं नाम त्रिषष्ट्यधिकशततमोऽध्यायः ॥

अथ चतुःषष्ट्यधिकशततमो ऽध्यायः ।

**नवग्रहहोमः ।**पुष्कर उवाच ।  
श्रीकामः शान्तिकामो वा ग्रहयज्ञं समारभेत् ।   
दृष्ट्यायुः पुष्टिकामो वा तथैवाभिचरन्पुनः ॥१॥

सूर्यः सोमो मङ्गलश्च बुधश्चाथ बृहस्पतिः ।   
शुक्रः शनैश्चरो राहुः केतुश्चेति ग्रहाः स्मृताः ॥२॥   
ताम्रकात्स्फटिकाद्रक्तचन्दनात्स्वर्णकादुभौ ।   
रजतादयसः सीसात् ग्रहाः कार्याः क्रमादिमे ॥३॥   
सुवर्णैर्वा यजेल्लिख्य गन्धमण्डलकेषु वा ।   
यथावर्णं प्रदेयानि वासांसि कुसुमानि च ॥४॥   
गन्धाश्च बलयश्चैव धूपो देयस्तु गुग्गुलुः ।   
कर्तव्या मन्त्रवन्तश्च चरवः प्रतिदैवतम् ॥५॥   
आ कृष्णेन इमं देवा अग्निर्मूर्धा दिवः ककुत् ।   
उद्बुध्यस्वेति च ऋचो यथासङ्ख्यं प्रकीर्तिताः ॥६॥   
वृहस्पते अति यदर्यस्तथैवाल्पात्परिश्रुतः ।   
शं नो देवीस्तथा काण्डात्केतुं कृण्वन्निमास्तथा ॥७॥  
(अर्कः पलाशः खदिरो ह्यपामार्गोऽथ पिप्पलः ।   
उदुम्बरः शमी दूर्वा कुशाश्च समिधः क्रमात् ॥८॥   
एकैकस्यामष्टशतमष्टाविंशतिरेव वा) ।   
होतव्या मधुसर्पिर्भ्यां दध्ना चैव समन्विताः ॥९॥   
गुडौदनं पायसं च हविष्यं क्षीरयष्टिकम्[[19]](#footnote-20) ।   
दध्योदनं हविः पूपान्मांसं चित्रान्नमेव च ॥१०॥   
दद्याद्ग्रहक्रमादेतद्द्विजेभ्यो भोजनं बुधः ।   
शक्तितो वा यथालाभं सत्कृत्य विधिपूर्वकम् ॥११॥   
धेनुः शङ्खस्तथानड्वान्हेम वासो हयस्तथा ।

कृष्णा गौरायसश्छाग एता वै दक्षिणाः क्रमात् ॥१२॥   
यश्च यस्य यदा दूष्यः[[20]](#footnote-21) स तं यत्नेन पूजयेत् ।   
ब्रह्मणैषां वरो दत्तः पूजिताः पूजितस्य च[[21]](#footnote-22) ॥१३॥   
ग्रहाधीना नरेन्द्राणामुच्छ्रयाः पतनानि च ।   
भावाभावो च जगतस्तस्मात् पूज्यतमा ग्रहाः ॥१४॥

इत्याग्नेये महापुराणे नवग्रहहोमो नाम चतुःषष्ट्यधिकशततमोऽध्यायः ॥

अथ पञ्चषष्ट्यधिकशततमो ऽध्यायः ।

**नानाधर्माः ।**  
अग्निरुवाच ।  
ध्येय आत्मा स्थितो योऽसौ हृदये दीपवत्प्रभुः ।   
अनन्यविषयं कृत्वा मनो बुद्धिस्मृतीन्द्रियम् ॥१॥   
श्राद्धं तु ध्यायिने देयं गव्यं दधि घृतं पयः ।   
प्रियङ्गवो मसूराश्च वार्ताकुः कोद्रवो न हि ॥२॥   
सैंहिकेयो यदा सूर्यं ग्रसते पर्वसन्धिषु ।   
हस्तिच्छाया तु सा ज्ञेया श्राद्धदानादिकेऽक्षया ॥३॥

पित्रे चैव यदा सोमो हंसे चैव करे स्थिते ।   
तिथिर्वैवस्वती नाम सा छाया कुञ्जरस्य तु ॥३॥   
अग्नौकरणशेषं तु न दद्याद्वैश्वदेविके ।   
अग्न्यभावे तु विप्रस्य हस्ते दद्यात्तु दक्षिणे ॥५॥   
न स्त्री दुष्यति जारेण न विप्रो वेदकर्माणा ।   
बलात्कारोपभुक्ता चेद्वैरि[[22]](#footnote-23)हस्तगतापि वा ॥६॥   
सन्त्यजेद्दूषितां नारीमृतुकाले न शुद्ध्यति ।   
य आत्मव्यतिरेकेण द्वितीयं नात्र पश्यति ॥७॥   
ब्रह्मभूतः स एवेह योगी चात्मरतोऽमलः ।   
विषयेन्द्रियसंयोगात्केचिद्योगं वदन्ति वै ॥८॥   
अधर्मो धर्मबुद्ध्या तु गृहीतस्तैरपण्डितैः ।   
आत्मनो मनसश्चैव संयोगं च तथा परे ॥९॥   
वृत्तिहीनं मनः कृत्वा क्षेत्रज्ञं परमात्मनि ।   
एकीकृत्य विमुच्येत बन्धाद्योगोऽयमुत्तमः ॥१०॥   
कुटुम्बैः पञ्चभिर्ग्रामः षष्ठस्तत्र महत्तरः[[23]](#footnote-24) ।   
देवासुरमनुष्यैर्वा स जेतुं नैव शक्यते ॥११॥   
वहिर्मुखानि सर्वाणि कृत्वा चाभिमुखानि वै ।   
मनस्येवेन्द्रियग्रामं मनश्चात्मनि योजयेत् ॥१२॥   
सर्वभावविनिर्मुक्तं क्षेत्रज्ञं ब्रह्मणि न्यसेत् ।   
एतज्ज्ञानं च ध्यानं च शेषोऽन्यो ग्रन्थविस्तरः[[24]](#footnote-25) ॥१३॥

यन्नास्ति सर्वलोकस्य तदस्तीति विरुध्यते ।   
कथ्यमानं तथान्यस्य हृदये नावतिष्ठते ॥१४॥   
स्वसंवेद्यं हि तद्ब्रह्म कुमारी स्त्रीसुखं यथा ।   
अयोगी नैव जानाति जात्यन्धो हि घटं यथा ॥१५॥   
सत्र्यसन्तं द्विजं दृष्ट्वा स्थानाच्चलति भास्करः ।   
एष मे मण्डलं भित्त्वा परं ब्रह्माधिगच्छति ॥१६॥   
उपवासव्रतं चैव स्नानं तीर्थं फलं तपः ।   
द्विजसम्पादनं चैव सम्पन्नं तस्य तत्फलम् ॥१७॥   
एकाक्षरं परं ब्रह्म प्राणायामः परं तपः ।   
सावित्र्यास्तु परं नास्ति पावनं परमं स्मृतम् ॥१८॥   
पूर्वं स्त्रियः सुरैर्भुक्ताः सोमगन्धर्ववह्निभिः ।   
भुञ्जते मानुषाः पश्चान्नैता दुष्यन्ति केनचित् ॥१९॥   
असवर्णेन यो गर्भः स्त्रीणां योनौ निषिच्यते ।   
अशुद्धा तु भवेन्नारी यावच्छल्यं न मुञ्चति ॥२०॥   
निःसृते तु ततः शल्ये रजसा शुध्यते ततः ।   
ध्यानेन सदृशं नास्ति शोधनं पापकर्मणाम् ॥२१॥   
श्वपाकेष्वपि भुञ्जानो ध्यानेन हि विशुद्ध्यति ।   
आत्मा ध्याता मनो ध्यानं ध्येयो विष्णुः फलं हरिः ॥२२॥   
अक्षयाय यतिः श्राद्धे पङ्क्तिपावनपावनः ।   
आरूढो नैष्ठिकं धर्मं यस्तु प्रच्यवते द्विजः ॥२३॥

प्रायश्चित्तं न पश्यामि येन शुध्येत्स आत्महा ।   
ये च प्रव्रजिताः पत्न्यां या चैषां बीजसन्ततिः ॥२४॥   
विदुरा नाम चण्डाला जायन्ते नात्र संशयः ।   
शतिको म्रियते गृध्रः श्वासी द्वादशिकस्तथा ॥ २५॥  
चापो विंशतिवर्षाणि सूकरो दशभिस्तथा ।   
अपुष्पो विफलो वृक्षो जायते कण्टकावृतः ॥२६॥   
ततो दावाग्निदग्धस्तु स्थाणुर्भवति सानुगः ।   
ततो वर्षशतान्यष्टौ द्वे च तिष्ठत्यचेतनः ॥२७॥   
पूर्णे वर्षसहस्रे तु जायते ब्रह्मराक्षसः ।   
प्लवेन लभते मोक्षं कुलस्योत्सादनेन वा ॥   
योगमेव निषेवेत नान्यं[[25]](#footnote-26) मन्त्रमघापहम् ॥२८॥  
इत्याग्नेये महापुराणे नानाधमा नाम पञ्चषष्ट्यधिकशततमोऽध्यायः ॥

अथ षट्षष्ट्यधिकशततमोऽध्यायः ।

**वर्णधर्मादिकथनम् ।**  
पुष्कर उवाच ।  
वेदस्मार्तं प्रवक्ष्यामि धर्मं वै पञ्चधा स्मृतम् ।   
वर्णत्वमेकमाश्रित्य योऽधिकारः प्रवर्तते ॥१॥

वर्णधर्मः स विज्ञेयो यथोपनयनं त्रिषु ।   
यस्त्वाश्रमं समाश्रित्य पदार्थः संविधीयते ॥२॥   
उक्त आश्रमधर्मस्तु भिन्नपिण्डादिको यथा ।   
उभयेन निमित्तेन यो विधिः सम्प्रवर्तते ॥३॥   
नैमित्तिकः स विज्ञेयः प्रायश्चित्तविधिर्यथा ।   
ब्रह्मचारी गृही वापि वानप्रस्थो यतिर्नृप ॥४॥   
उक्त आश्रमधर्मस्तु धर्मः स्यात्पञ्चधा परः ।   
षाड्गुण्यस्याभिधाने यो दृष्टार्थः स उदाहृतः ॥५॥   
स त्रेधा मन्त्रयागाद्यदृष्टार्थ इति मानवाः ।   
उभयार्थो व्यवहारो[[26]](#footnote-27) दण्डधारणमेव च ॥६॥   
तुल्यार्थानां विकल्पः स्याद्यागमूलः प्रकीर्तितः ।   
वेदे तु विहितो धर्मः स्मृतौ तादृश एव च ॥७॥   
अनुवादं स्मृतिः सूते कार्यार्थमिति मानवाः ।   
गुणार्थः परिसङ्ख्यार्थो वानुवादो विशेषतः ॥८॥   
विशेषदृष्ट एवासौ फलार्थ इति मानवाः ।   
स्यादष्टचत्वारिंशद्भिः संस्कारैर्ब्रह्मलोकगः ॥९॥  
गर्भाधानं पुंसवनं सीमन्तोन्नयनं ततः ।   
जातकर्म नामकृतिरन्नप्राशनचूडकम् ॥१०॥   
संस्कारश्चोपनयनं वेदव्रतचतुष्टयम् ।   
स्नानं स्वधर्मचारिण्या योगः स्याद्यज्ञपञ्चकम् ॥११॥

देवयज्ञः पितृयज्ञो मनुष्यभूतयज्ञकौ ।   
ब्रह्मयज्ञः सप्तपाकयज्ञसंस्थाः पुरोष्टकाः ॥१२॥   
पार्वणश्राद्धं श्रावण्याग्रहायणी च चैत्र्यपि ।   
आश्वयुजी सप्तहविर्यज्ञसंस्थास्ततः स्मृताः ॥१३॥   
अग्न्याधेयमग्निहोत्रं दर्शः स्यात्पौर्णमासकः ।   
चातुर्मास्याग्रहायणेष्टिर्निरूढः पशुबन्धकः ॥१४॥   
सौत्रामणिः सप्तसोमसंस्थाग्निष्टोम आदितः ।   
अत्यग्निष्टोम उक्थ्यश्च[[27]](#footnote-28) षोडशी वाजपेयकः ॥१५॥   
अतिरात्रोऽथाप्तोर्यामो ह्यष्टौ चात्मगुणास्ततः ।   
दया क्षमानसूया च अनायासोऽथ मङ्गलम् ॥१६॥   
अकार्पण्यास्पृहाशौचं यस्यैते स परं व्रजेत् ।   
प्रचारे मैथुने चैव प्रस्रावे दन्तधावने ॥१७॥   
स्नानभोजनकाले च षट्सु मौनं समाचरेत् ।   
पुनर्दानं पृथक्पाकं सामिषं पायसान्वितम्[[28]](#footnote-29) ॥१८॥   
दन्तच्छेदनमुष्णं च[[29]](#footnote-30) सप्त शत्रुषु वर्जयेत् ।   
स्नात्वा पुष्पं न गृह्णीयाद् देवायोग्यं तदीरितम् ॥१९॥   
अन्यगोत्रोऽप्यसम्बद्धः प्रेतस्याग्निं ददाति यः ।   
पिण्डं चोदकदानं च स दशाहं समापयेत् ॥२०॥   
उदकं च तृणं भस्म द्वारं पन्थास्तथैव च ।

एभिरन्तरितं कृत्वा पङ्क्तिदोषो न विद्यते ॥२१॥   
पञ्च प्राणाहुतीर्द्दद्यादनामाङ्गुष्ठयोगतः ॥२२॥

इत्याग्नेये महापुराणे वर्णधर्म्मादिर्नाम षट्षष्ट्यधिकशततमोऽध्यायः ॥

अथ सप्तषष्ट्यधिकशततमो ऽध्यायः ॥

**अयुतलक्षकोटिहोमाः ।**  
अग्निरुवाच ।  
श्रीशान्तिविजयाद्यर्थं ग्रहयज्ञं पुनर्वदे ।   
ग्रहयज्ञो ऽयुतहोमलक्षकोट्यात्मकस्त्रिधा ॥   
वेदेरैशे ह्यग्निकुण्डाद् ग्रहानावाह्य मण्डले ।   
सौम्ये गुरुर्बुधश्चैशे शुक्रः पूर्वदले शशी ॥   
आग्नेये दक्षिणे भौमो मध्ये स्याद्भास्करस्तथा ।   
शनिराप्ये ऽथ नैरृत्ये राहुः केतुश्च वायवे ॥   
ईशश्चोमा गुहो विष्णुर्ब्रह्मेन्द्रौ यमकालकौ ।   
चित्रगुप्तश्चाधिदेवा अग्निरापः क्षितिर्हरिः ॥   
इन्द्र ऐन्द्री देवता च प्रजेशो ऽहिर्विधिः क्रमात् ।   
एते प्रत्यधिदेवाश्च गणेशो दुर्गयानिलः ॥   
खमश्विनौ च सम्पूज्य यजेद्वीजैश्च वेदजैः ।   
[Image-P.162](http://www.aa.tufs.ac.jp/~tjun/data/gicas/img/ap1_162.png)

अर्कः पलाशः खदिरो ह्यपामार्गश्च पिप्पलः ॥   
उदुम्बरः शमी दुर्व्वा कुशाश्च समिधः क्रमात् ।   
मध्वाज्यदधिसंमिश्रा होतव्याश्चाष्टधा शतम् ॥   
एकाष्टचतुरः कुम्भान् पूर्य्य पूर्णाहुतिन्तथा ।   
वसोर्द्धारान्ततो दद्याद्दक्षिणाञ्च ततो ददेत् ॥   
यजमानं चतुर्भिस्तैरभिषिञ्चेत् समन्त्रकैः ।   
सुरास्त्वामभिषिञ्चन्तु ब्रह्मविष्णुमहेश्वराः ॥   
वासुदेवो जगन्नाथस्तथा सङ्कर्षणः प्रभुः ।   
प्रद्युम्नश्चानिरुद्धश्च भवन्तु विजयाय ते ॥   
आखण्डलो ऽग्निर्भगवान् यमो वै नैरृतस्तथा ।   
वरुणः पवनश्चैव धनाध्यक्षस्तथा शिवः ॥   
ब्रह्मणा सहितः शेषो दिक्पालाः पान्तु वः सदा ।   
कीर्त्तिर्लक्ष्मीर्धृतिर्म्मेधा पुष्टिः श्रद्धा क्रिया मतिः ॥   
बुद्धिर्ल्लज्जा वपुः शान्तिस्तुष्टिः कान्तिश्च मातरः ।   
एतास्त्वामभिषिञ्चन्तु धर्म्मपत्न्यः समागताः ॥   
आदित्यश्चन्द्रमा भौमो बुधजीवशितार्क्कजाः ।   
ग्रहास्त्वामभिषिञ्चन्तु राहुः केतुश्च तर्पिताः ॥   
देवदानवगन्धर्वा यक्षराक्षसपन्नगाः ।   
ऋषयो मनवो गावो देवमातर एव च ॥   
देवपत्न्यो द्रुमा नागा दैत्याश्चाप्सरसाङ्गणाः ।   
अस्त्राणि सर्वशास्त्राणि राजानो वाहनानि च ॥   
औषधानि च रत्नानि कालस्यावयवाश्च ये ।   
सरितः सागराः शैलास्तीर्थानि जलदा नदाः ॥   
[Image-P.163](http://www.aa.tufs.ac.jp/~tjun/data/gicas/img/ap1_163.png)

एते त्वामभिषिञ्चन्तु सर्व्वकामार्थसिद्धये 1।   
अलङ्कृतस्ततो दद्याद्धेमगोन्नभुवादिकं ॥   
कपिले सर्वदेवानां पूजनीयासि रोहिणि ।   
तीर्थदेवमयी यस्मादतःशान्तिं प्रयच्छ मे ॥   
पुण्यस्त्वं शङ्ख पुण्यानां मङ्गलानाञ्च मङ्गलं ।   
विष्णुना विधृतो नित्यमतः शान्तिं प्रयच्छ मे ॥   
धर्म्म त्वं वृषरूपेण जगदानन्दकारकः ।   
अष्टमूर्त्तेरधिष्टानमतः शान्तिं प्रयच्छ मे ॥   
हिरण्यगर्भगर्भस्थं हेमवीजं विभावसोः ।   
अनन्तपुण्यफलदमतः शान्तिं प्रयच्छ मे ॥   
पीतवस्त्रयुगं यस्माद्वासुदेवस्य वल्लभं ।   
प्रदानात्तस्य वै विष्णुरतः शान्तिं प्रयच्छ मे ॥   
विष्णुस्त्वं मत्स्यरूपेण यस्मादमृतसम्भवः ।   
चन्द्रार्कवाहनो नित्यमतः शान्तिं प्रयच्छ मे ॥   
यस्मात्त्वं पृथिवी सर्वा धेनुः केशवसन्निभा ।   
सर्वपापहरा नित्यमतः शान्तिं प्रयच्छ मे ॥   
यस्मादायसकर्म्माणि तवाधीनानि सर्वदा ।   
लाङ्गलाद्यायुधादीनि अतः शान्तिं प्रयच्छ मे ॥   
यस्मात्त्वं सर्वयज्ञानामङ्गत्वेन व्यवस्थितः ।   
योनिर्विभावसोर्नित्यमतः शान्तिं प्रयच्छ मे ॥   
गवामङ्गेषु तिष्ठन्ति भुवनानि चतुर्दश ।   
यस्मात्तस्माच्छिवं मे स्यादिह लोके परत्र च ॥

1 धर्म्मकामार्थसिद्धये इति ख॰ ।   
[Image-P.164](http://www.aa.tufs.ac.jp/~tjun/data/gicas/img/ap1_164.png)

यस्मादशून्यं शयनं केशवस्य शिवस्य च ।   
शय्या ममाप्यशून्या ऽस्तु दत्ता जन्मनि जन्मनि 1॥   
यथा रत्नेषु सर्वेषु सर्वे देवाः प्रतिष्ठिताः ।   
तथा शान्तिं प्रयच्छन्तु रत्नदानेन मे सुराः ॥   
यथा भूमिप्रदानस्य कलां नार्हन्ति षोड़शीं ।   
दानान्यन्यानि मे शान्तिर्भूमिदानाद्भवत्विह ॥   
ग्रहयज्ञो ऽयुतहोमो दक्षिणाभी रणे जितिः ।   
विवाहोत्सवयज्ञेषु प्रतिष्ठादिषु कर्म्मषु ॥   
सर्वकामाप्तये लक्षकोटिहोमद्वयं मतं ।   
गृहदेशे मण्डपे ऽथ 2अयुते हस्तमात्रकं ॥   
मेखलायोनिसंयुक्तं कुण्डञ्चत्वार ऋद्विजः ।   
स्वयमेको ऽपि वा लक्षे सर्वं दशगुणं हि तत् ॥   
चतुर्हस्तं द्विहस्तं वा तार्क्षञ्चात्राधिकं यजेत् ।   
सामध्वनिशरीरस्त्वं वाहनं परमेष्ठिनः ॥   
विषयापहरो नित्यमतः शान्तिं प्रयच्छ मे ।   
पूर्ववत् कुण्डमामन्त्र्य लक्षहोमं समाचरेत् ॥   
वसोर्द्धारां ततो दद्याच्छय्याभूषादिकं ददेत् ।   
तत्रापि दश चाष्टौ च लक्षहोमे तथर्त्विजः ॥   
पुत्रान्नराज्यविजयभुक्तिमुक्त्यादि 3चाप्नुयात् ।   
दक्षिणाभिः फलेनास्माच्छत्रुघ्नः कोटिहोमकः ॥

1 तथा जन्मनि जन्मनीति ङ॰ ।   
2 गृहादौ मण्डपे वाथेति ख॰ । गृहादौ मण्डपे चैवमिति ञ॰ ।   
3 पुत्रार्थराज्यविजयभुक्तिमुक्त्यादीति ख॰ , ङ॰ च ।   
[Image-P.165](http://www.aa.tufs.ac.jp/~tjun/data/gicas/img/ap1_165.png)

चतुर्हस्तं चाष्टहस्तं कुण्डन्द्वादश च द्विजाः ।   
पञ्चविंशं षोडशं वा पटे द्वारे चतुष्टयं ॥   
कोटिहोमी सर्वकामी विष्णुलोकं स गच्छति ।   
होमस्तु ग्रहमन्त्रैर्व्वा गायत्र्या वैष्णवैरपि ॥   
जातवेदोमुखैः शैवैः 1वैदिकैः प्रथितैरपि ।   
तिलैर्यवैर्घृतैर्द्धान्यैरश्वमेधफलादिभाक् ॥   
विद्वेषणाभिचारेषु त्रिकोणं कुण्डमिष्यते ।   
समिधो वामहस्तेन श्येनास्थ्यनलसंयुताः ॥   
रक्तभूषैर्मुक्तकेशैर्ध्यायद्भिरशिवं रिपोः ।   
दुर्म्मित्रियास्तस्मै सन्तु यो द्वेष्टि हुं फडिति च ॥   
छिन्द्यात् क्षुरेण प्रतिमां पिष्टरूपं रिपुं हनेत् 2।   
यजेदेकं पीड़कं वा यः स कृत्वा दिवं व्रजेत् ॥

इत्याग्नेये महपुराणे ऽयुतलक्षकोटिहोमा नाम सप्तषष्ट्यधिकशततमो ऽध्यायः ॥

Chapter 168

अथाष्टषष्ट्यधिकशततमो ऽध्यायः ।

महापातकादिकथनम् ।  
पुष्कर उवाच ।  
दण्डं कुर्य्यान्नृपो नॄणां प्रायश्चित्तमकुर्वतां ।   
कामतो ऽकामतो वापि प्रायश्चित्तं कृतं चरेत् ॥

1 जातवेदोमुखैः सौरैरिति ख॰ ।   
2 रिपुं हरेदिति ङ॰ , ञ॰ च ।   
[Image-P.166](http://www.aa.tufs.ac.jp/~tjun/data/gicas/img/ap1_166.png)

मत्तक्रुद्धातुराणां च न भुञ्जीत कदाचन ।   
महापातकिनां स्पृष्टं यच्च स्पृष्टमुदक्यया ॥   
गणान्नं गणिकान्नं च 1वार्द्धुषेर्गायनस्य च ।   
अभिशप्तस्य षण्डस्य यस्याश्चोपपतिर्गृहे ॥   
रजकस्य नृशंसस्य वन्दिनः कितवस्य च ।   
मिथ्यातपस्विनश्चैव चौरदण्डिकयोस्तथा 2॥   
कुण्डगोलस्त्रीजितानां वेदविक्रयिणस्तथा ।   
शैलूषतन्त्रवायान्नं कृतघ्नस्यान्नमेव च ॥   
कर्म्मारस्य निषादस्य चेलनिर्णेजकस्य च ।   
मिथ्याप्रव्रजितस्यान्नम्पुंश्चल्यास्तैलिकस्य च ॥   
आरूढपतितस्यान्नं विद्विष्टान्नं च वर्ज्जयेत् ।   
तथैव ब्राह्मणस्यान्नं ब्राह्मणेनानिमन्त्रितः ॥   
ब्राह्मणान्नञ्च शूद्रेण नाद्याच्चैव निमन्त्रितः ।   
एषामन्यतमस्यान्नममत्या वा त्र्यहं क्षपेत् ॥   
मत्या भुक्त्वा चरेत् कृच्छ्रं रेतोविण्मूत्रमेव च ।   
चण्डालश्वपचान्नन्तु भुक्त्वा चान्द्रायणं चरेत् ॥   
अनिर्दशं च प्रेतान्नं गवाघ्रातं तथैव च ।   
शूद्रोच्छिष्टं शुनोच्छिष्टं पतितान्नं तथैव च ॥   
तप्तकृच्छ्रं प्रकुर्व्वीत अशौचे कृच्छ्रमाचरेत् ।   
अशौचे यस्य यो भुङ्क्ते सोप्यशुद्धस्तथा भवेत् ॥   
मृतपञ्चनखात् कूपादमेध्येन सकृद्युतात् ।

1 गणानां गणिकानाञ्चेति ङ॰ , ञ॰ च ।   
2 चौरदाम्भिकयोस्तथेति ञ॰ ।   
[Image-P.167](http://www.aa.tufs.ac.jp/~tjun/data/gicas/img/ap1_167.png)

अपः पीत्वा त्र्यहं तिष्ठेत् सोपवासो द्विजोत्तमः ॥   
सर्वत्र शूद्रे पादः स्याद् द्वित्रयं वैश्यभूपयोः 1।   
विड्वराहखरोष्ट्राणां गोमायोः कपिकाकयोः ॥   
प्राश्य मूत्रपुरीषाणि द्विजश्चान्द्रायणं चरेत् ।   
शुष्काणि जग्ध्वा मांसानि 2प्रेतान्नं करकाणि च ॥   
क्रव्यादशूकरोष्ट्राणां गोमायोः कपिकाकयोः ।   
गोनराश्वखरोष्ट्राणां छत्राकं ग्रामकुक्कुटं ॥   
मांसं जग्ध्वा कुञ्जरस्य तप्तकृच्छ्रेण शुद्ध्यति ।   
आमश्राद्धे तथा भुक्त्वा ब्रह्मचारी मधु त्वदन् ॥   
लशुनं गृञ्जनं चाद्यात् प्राजापत्यादिना शुचिः 3।   
भुक्त्वा चान्द्रायणं कुर्य्यान् मांसञ्चात्मकृतन्तथा ॥   
पेलुगव्यञ्च पेयूषं तथा श्लेष्मातकं मृदं ।   
वृथाकृशरसंयावपायसापूपशष्कुलीः ॥   
अनुपाकृतमांसानि देवान्नानि हवींषि च ।   
गवाञ्च महिषीणां च वर्ज्जयित्वा तथाप्यजां ॥   
सर्वक्षीराणि वर्ज्याणि तासाञ्चैवाप्यन्निर्दशं ।   
शशकः शल्यकी गोधा खड्गः कूर्म्मस्तथैव च ॥   
भक्ष्याः पञ्चनखाः प्रोक्ताः परिशेषाश्च वर्ज्जिताः ।   
पाठीनरोहितान्मत्स्यान् सिंहतुण्डांश्च भक्षयेत् ॥   
यवगोधूमजं सर्व्वं पयसश्चैव विक्रियाः ।   
वागषाड्गवचक्रादीन् सस्नेहमुषितं तथा ॥

1 द्वितीयं वैश्यशूद्रयोरेति क॰ , ख॰ , ङ॰ , ञ॰ च ।   
2 शुष्काणि दग्धमांसानि इति ङ॰ ।   
3 प्राजापत्याद्द्विजः शुचिरिति ख॰ ।   
[Image-P.168](http://www.aa.tufs.ac.jp/~tjun/data/gicas/img/ap1_168.png)

अग्निहोत्रपरीद्धाग्निर्ब्राह्मणः कामचारतः ।   
चान्द्रायणं चरेन्मासं वीरवध्वासनं हितं ॥   
ब्रह्महत्या सुरापानं स्तेयं गुर्वङ्गनागमः ।   
महान्ति पातकान्याहुः संयोगश्चैव तैः सह ॥   
अनृते च समुत्कर्षो राजगामि च पैशुनं ।   
गुरोश्चालीकनिर्बन्धः समानं ब्रह्महत्यया 1॥   
ब्रह्मोज्झ्यवेदनिन्दा च कौटसाक्ष्यं सुहृद्बधः ।   
गर्हितान्नाज्ययोर्जग्धिः 2सुरापानसमानि षट् ॥   
निक्षेपस्यापहरणं नराश्वरजतस्य च ।   
भूमिवज्रमणीनाञ्च रुक्मस्तेयसमं स्मृतं ॥   
रेतःसेकः स्वयोन्याषु कुमारीष्वन्त्यजासु च ।   
सख्युः पुत्रस्य च 3स्त्रीषु गुरुतल्पसमं विदुः ॥   
गोबधो ऽयाज्य संयाज्यं पारदार्य्यात्मविक्रियः ।   
गुरुमातृपितृत्यागः स्वाध्ययाग्न्योः सुतस्य च ॥   
परिवित्तितानुजेन परिवेदनमेव च ।   
तयोर्द्दानञ्च कन्यायास्तयोरेव च याजनं ॥   
कन्याया दूषणञ्चैव वार्द्धुष्यं व्रतलोपनं ।   
तडागारामदाराणामपत्यस्य च विक्रियः ॥   
व्रात्यता बान्धवत्यागो भृताध्यापनमेव च ।   
भृताच्चाध्ययनादानमविक्रेयस्य विक्रयः ॥

1 समानि ब्रह्महत्ययेति ख॰ , ङ॰ , ञ॰ च ।   
2 गर्हितानामन्नजग्धिरिति ङ॰ ।   
3 सख्युः सुतस्य चेति ङ॰ ।   
[Image-P.169](http://www.aa.tufs.ac.jp/~tjun/data/gicas/img/ap1_169.png)

सर्वाकारेष्वधीकारो महायन्त्रप्रवर्त्तनं ।   
हिंसौषधीनां स्त्र्याजीवः क्रियालङ्गनमेव च ॥   
इन्धनार्थमशुष्काणां दुमाणाञ्चैव पातनं ।   
योषितां ग्रहणञ्चैव स्त्रीनिन्दकसमागमः ॥   
आत्मार्थञ्च क्रियारम्भो निन्दितान्नादनन्तथा ।   
अनाहिताग्नितास्तेयमृणानाञ्चानपक्रिया ॥   
असच्छास्त्राधिगमनं दौःशील्यं व्यसनक्रिया ।   
धान्यकुप्यपशुस्तेयं मद्यपस्त्रीनिषेवणं ॥   
स्त्रीशूद्रविट्क्षत्रबधो नास्तिक्यञ्चोपपातकं ।   
ब्राह्मणस्य रुजः कृत्यं घ्रातिरघ्रेयमद्ययोः ॥   
जैम्भं पुंसि च मैथुन्यं जातिभ्रंशकरं स्मृतं ।   
श्वखरोष्ट्रमृगेन्द्राणामजाव्योश्चैव मारणं 1॥   
सङ्कीर्णकरणं ज्ञेयं मीनाहिनकुलस्य च ।   
निन्दितेभ्यो धनादानं बाणिज्यं शूद्रसेवनं ॥   
अपात्रीकरणं ज्ञेयमसत्यस्य च भाषणं ।   
कृमिकीटवयोहत्या मद्यानुगतभोजनं ॥   
फलैधःकुसुमस्तेयमधैर्य्यञ्च मलावहं ॥ 41॥ 41ab

इत्याग्नेये महापुराणे महापातकादिकथनं नामाष्टषष्ट्यधिकशततमो ऽध्यायः ॥

1 मार्जारस्यैव मारणमिति ङ॰ ।   
[Image-P.170](http://www.aa.tufs.ac.jp/~tjun/data/gicas/img/ap1_170.png)

Chapter 169

अथैकोनसप्तत्यधिकशततमो ऽध्यायः ।

प्रायश्चित्तानि ।  
पुष्कर उवाच ।  
एतत्प्रभृतिपापानां प्रायश्चित्तं वदामि ते ।   
ब्रह्महा द्वादशाब्दानि कुटीङ्कृत्वा वने वसेत् ॥   
भिक्षेतात्मविशुद्ध्यर्थं कृत्वा शवशिरोध्वजं ।   
प्रास्येदात्मानमग्नौ वा समिद्धे त्रिरवाक्शिराः ॥   
यजेत वाश्वमेधेन स्वर्जिता गोसवेन वा ।   
जपन्वान्यतमं वेदं योजनानां शतं ब्रजेत् ॥   
सर्वस्वं वा वेदविदे ब्राह्मणायोपपादयेत् ।   
व्रतैरेतैर्व्यपोहन्ति महापातकिनो मलं ॥   
उपपातकसंयुक्तो गोघ्नो मासं यवान् पिवेत् ।   
कृतवापो वसेद्गोष्ठे चर्म्मणा तेन संवृतः ॥   
चतुर्थकालमश्रीयादक्षारलवणं मितं ।   
गोमूत्रेण चरेत् स्नानं द्वौ मासौ नियतेन्द्रियः ॥   
दिवानुगच्छेद्गाश्चैव तिष्ठन्नूर्द्ध्वं रजः पिवेत् ।   
वृषभैकादशा गास्तु दद्याद्विचारितव्रतः 1॥   
अविद्यमाने सर्वस्वं वेदविद्भ्यो निवेदयेत् ।   
पादमेकञ्चरेद्रोधे द्वौ पादौ बन्धने चरेत् ॥

1 दद्यात् सुचरितव्रत इति ङ॰ ।   
[Image-P.171](http://www.aa.tufs.ac.jp/~tjun/data/gicas/img/ap1_171.png)

योजने पादहीनं स्याच्चरेत् सर्वं निपातने ।   
कान्तारेष्वथ दुर्गेषु विषमेषु भयेषु च ॥   
यदि तत्र विपत्तिः स्यादेकपादो विधीयते ।   
घण्टाभरणदोषेण तथैवार्द्धं विनिर्द्दिशेत् ॥   
दमने दमने रोधे शकटस्य नियोजने ।   
स्तम्भशृङ्खलपाशेषु मृते पादोनमाचरेत् ॥   
शृङ्गभङ्गे ऽस्थिभङ्गे च लाङ्गूलच्छेदने तथा ।   
यावकन्तु पिवेत्तावद्यावत् सुस्था तु गौर्भवेत् ॥   
गोमतीञ्च जपेद्विद्यां गोस्तुतिं गोमतीं स्मरेत् ।   
एका चेद्बहुभिर्द्दैवाद् यत्र व्यापादिता भवेत् ॥   
पादं पादन्तु हत्यायाश्चरेयुस्ते पृथक् पृथक् ।   
उपकारे क्रियमाणे विपत्तौ नास्ति पातकं ॥   
एतदेव व्रतं कुर्य्युरुपपातकिनस्तथा ।   
अवकीर्णिवर्जं शुद्ध्यर्थञ्चान्द्रायणमथापि वा ॥   
अवकीर्णी तु कालेन गर्द्धभेन चतुष्पथे ।   
पाकयज्ञविधानेन यजेत निरृतिं निशि ॥   
कृत्वाग्निं विधिवद्धीमानन्ततस्तु समित्तृचा ।   
चन्द्रेन्द्रगुरुवह्नीनां जुहुयात् सर्पिषाहुतिं 1॥   
अथवा गार्द्धभञ्चर्म्म वसित्वाब्दञ्चरेन्महीं ।   
हत्वा गर्भमविज्ञातं ब्रह्महत्याव्रतं चरेत् ॥

1 जुहुयात्सर्पिषाहुतीरिति ख॰ , ङ॰ , ज॰ च ।   
[Image-P.172](http://www.aa.tufs.ac.jp/~tjun/data/gicas/img/ap1_172.png)

सरां पीत्वा द्विजो मोहादग्निवर्णां सुरां पिवेत् ।   
गोमूत्रमग्निवर्णं वा पिवेदुदकमेव वा ॥   
सुवर्णस्तेयकृद्विप्रो राजानमभिगम्य तु ।   
स्वकर्म्म ख्यापयन् व्रूयान्मां भवाननुशास्त्विति ॥   
गृहीत्वा मुशलं राजा सकृद्धन्यात् स्वयङ्गतं ।   
बधेन शुद्ध्यते स्तेयो ब्राह्मणस्तपसैव वा ॥   
गुरुतल्पो निकृत्यैव शिश्नञ्च वृषणं स्वयं ।   
निधाय चाञ्चलौ गच्छेदानिपाताच्च नैरृतिं ॥   
चान्द्रायणान् वा त्रीन्मासानभ्यसेन्नियतेन्द्रियः ।   
जातिभ्रंशकरं कर्म कृत्वान्यतममिच्छया ॥   
चरेच्छान्तपनं कृच्छ्रं प्राजापत्यमनिच्छया ।   
सङ्करीपात्रकृत्यासु मासं शोधनमैन्दवं ॥   
मलिनीकरणीयेषु तप्तं स्याद्यावकं त्र्यहं ।   
तुरीयो ब्रह्महत्यायाः क्षत्रियस्य बधे स्मृतः ॥   
वैश्ये ऽष्टमांशे वृत्तस्थे शूद्रे ज्ञेयस्तु षोडशः ।   
मार्जरनकुलौ हत्वा चासं मण्डूकमेव च ॥   
श्वगोधोलूककाकांश्च शूद्रहत्याव्रतं चरेत् ।   
चतुर्णामपि वर्णानां नारीं हत्वानवस्थितां ॥   
अमत्यैव प्रमाप्य स्त्रीं शूद्रहत्याव्रतं चरेत् ।   
सर्पादीनां बधे नक्तमनस्थ्नां वायुसंयमः ॥   
द्रव्याणामल्पसाराणां स्तेयं कृत्वान्यवेश्मतः ।   
चरेच्छान्तपनं कृच्छं व्रतं निर्वाप्य सिद्ध्यति ॥   
[Image-P.173](http://www.aa.tufs.ac.jp/~tjun/data/gicas/img/ap1_173.png)

भक्षभोज्यापहरणे यानशय्यासनस्य च ।   
पुष्पमूलफलानाञ्च पञ्चगव्यं विशोधनं ॥   
तृणकाष्ठद्रुमाणान्तु शुष्कान्नस्य गुडस्य च ।   
चेलचर्म्मामिषाणान्तु 1त्रिरात्रं स्यादभोजनं ॥   
मणिमुक्ताप्रवालानां ताम्रस्य रजतस्य च ।   
अयःकांस्योपलानाञ्च द्वादशाहं कणान्नभुक् ॥   
कार्पासकीटजीर्णानां द्विशफैकशफस्य च ।   
पक्षिगन्धौषधीनान्तु रज्वा चैव त्र्यहम्पयः ॥   
गुरुतल्पव्रतं कुर्य्याद्रेतः सिक्त्वा स्वयोनिषु ।   
सख्युः पुत्रस्य च स्त्रीषु कुमारोष्वन्त्यजासु च ॥   
पितृस्वस्रेयीं भगिनीं स्वस्रीयां मातुरेव च ।   
मातुश्च भ्रातुराप्तस्य गत्वा चान्द्रायणञ्चरेत् ॥   
अमानुषीषु पुरुष उदक्यायामयोनिषु ।   
रेतः सिक्त्वा जले चैव कृच्छ्रं शान्तपनञ्चरेत् ॥   
मैथुनन्तु समासेव्य पुंसि योषिति वा द्विजः ।   
गोयाने ऽप्सु दिवा चैव सवासाः स्नानमाचरेत् ॥   
चण्डालान्त्यस्त्रियो गत्वा भुक्त्वा च प्रतिगृह्य च ।   
पतत्यज्ञानतो विप्रो ज्ञानात् साम्यन्तु गच्छति ॥   
विप्रदुष्टां स्त्रियं भर्त्ता निरुन्ध्यादेकवेश्मनि ।   
यत् पुंसः परदारेषु तदेनाञ्चारयेद्व्रतं ॥   
साचेत्पुनः प्रदुष्येत सदृशेनोपमन्त्रिता ।   
कृच्छ्रञ्चाद्रायणञ्चैव तदस्याः पावनं स्मृतं ॥

1 वेणुचर्मामिषाणाञ्चेति झ॰ ।   
[Image-P.174](http://www.aa.tufs.ac.jp/~tjun/data/gicas/img/ap1_174.png)

यत् करोत्येकरात्रेण वृषलीसेवनं द्विजः ।   
तद्भैक्ष्यभुक् जपेन्नित्यं त्रिभिर्वर्षैर्व्यपोहति ॥

इत्याग्नेये महापुराणे प्रायश्चित्तानि नाम एकोनसप्तत्यधिकशततमो ऽध्यायः ॥

Chapter 170

अथ सप्तत्यधिकशततमो ऽध्यायः ।

प्रायश्चित्तानि ।  
पुष्कर उवाच ।  
महापापानुयुक्तानां 1प्रायश्चित्तानि 2वच्मिते ।   
संवत्सरेण पतति पतितेन सहाचरन् ॥   
याजनाद्ध्यापनाद्यौनान्न तु यानाशनासनात् ।   
यो येन पतितेनैषां संसर्गं याति मानवः ॥   
स तस्यैव व्रतं कुर्य्यात्तत्संसर्गस्य शुद्धये ।   
पतितस्योदकं कार्य्यं सपिण्डैर्बान्धवैः सह ॥   
निन्दिते ऽहनि सायाह्णे ज्ञात्यृत्विग् गुरुसन्निधौ ।   
दासो घटमपां पूर्णं पर्य्यस्येत् प्रेतवत्पदा 3॥   
अहोरात्रमुपासीतन्नशौचं बान्धवैः सह ।   
निवर्त्तयेरंस्तस्मात्तु ज्येष्ठांशम्भाषणादिके ॥   
ज्येष्ठांशम्प्राप्नुयाच्चास्य यवीयान् गुणतो ऽधिकः ।

1 महापापोपपन्नानामिति ङ॰ ।   
2 प्रायश्चित्तं वदामि त इति झ॰ ।   
3 प्रेतवत् सदेति ख॰ , ग॰ , घ॰ , ङ॰ च ।   
[Image-P.175](http://www.aa.tufs.ac.jp/~tjun/data/gicas/img/ap1_175.png)

प्रायश्चित्ते तु चरिते पूर्णं कुम्भमपां नवं ॥   
तेनैव सार्द्धं प्राश्येयुः स्नात्वा पुण्यजलाशये ।   
एवमेव विधिं कुर्युर्योषित्सु पपितास्वपि ॥   
वस्त्रान्नपानन्देयन्तु वसेयुश्च गृहान्तिके ।   
तेषां द्विजानां सावित्री नानूद्येत 1यथाविधि ॥   
तांश्चारयित्वा त्रीन् कृछ्रान् यथाविध्युपनाययेत् ।   
विकर्मस्थाः परित्यक्तास्तेषां मप्येतदादिशेत् ॥   
जपित्वा त्रीणि सावित्र्याः सहस्त्राणि समाहितः ।   
मासङ्गोष्ठे पयः पीत्वा मुच्यते ऽसत्प्रतिग्रहात् ॥   
ब्रात्यानां याजनं कृत्वा परेषामन्त्यकर्म च ।   
अभिचारमहीनानान्त्रिभिः कृच्छैर्व्यपोहति 2॥   
शरणागतं परित्यज्य वेदं विप्लाव्य च द्विजः ।   
संवत्सं यताहारस्तत्पापमपसेधति ॥   
श्वशृगालखरैर्दष्टो ग्राम्यैः क्रव्याद्भिरेव च ।   
नरोष्ट्राश्वैर्वराहैश्च 3प्राणायामेन शुद्ध्यति ॥   
स्नातकव्रतलोपे च कर्मत्यागे ह्यभोजनं ।   
हुङ्कारं 4ब्राह्मणस्योक्त्वा त्वङ्करञ्च गरीयसः ॥   
स्नात्वानश्नन्नहःशेषमभिवाद्य प्रसादयेत् ।   
अवगूर्य्य चरेक्षच्छ्रमतिकृच्छ्रन्निपातने ॥   
कृच्छ्रातिकृच्छ्रं कुर्वीत विप्रस्योत्पाद्य शोणितं ।

1 न युज्येतेति ख॰ ।   
2 कृच्छ्रैर्विशुद्ध्यति इति ग॰ , घ॰ , ङ॰ च ।   
3 नरोष्टविड्वराहैश्चेति ङ॰ ।   
4 क्रूङ्कारमिति ख॰ , घ॰ , छ॰ च । ओङ्कारमिति ग॰ , ङ॰ च । हङ्कारञ्चेति ख॰ ।   
[Image-P.176](http://www.aa.tufs.ac.jp/~tjun/data/gicas/img/ap1_176.png)

चाण्डालादिरविज्ञातो यस्य तिष्ठेत वेश्मनि ॥   
सम्यग् ज्ञातस्तु कालेन तस्य कुर्वीत शोधनं ।   
चान्द्रायणं पराकं वा द्विजानान्तु विशोधनं ॥   
प्राजापत्यन्तु शूद्राणां शेषन्तदनुसारतः ।   
गुंडङ्कुसुम्भं लवणं तथा धान्यानि यानि च ॥   
कृत्वा गृहे ततो द्वारि तेषान्दद्याद्धुताशनं ।   
मृणमयानान्तु भाण्डानां त्याग एव विधीयते ॥   
द्रव्याणां परिशेषाणां द्रव्यशुद्धिर्विधीयते ।   
कूपैकपानसक्ता ये स्पर्शात्सङ्कल्पदूषिताः 1॥   
शुद्ध्येयुरुपवासेन पञ्चगव्येन वाप्यथ ।   
यस्तु संस्पृश्य चण्डालमश्नीयाच्च स्वकामतः ॥   
द्विजश्चान्द्रायणं कुर्य्यात्तप्तकृच्छ्रमथापि वा ।   
भाण्डसङ्कलसङ्कीर्णश्चाण्डालादिजुगुप्सितैः ॥   
भुक्त्वापीत्वा तथा तेषां षड्रात्रेण विशुद्ध्यति ।   
अन्त्यानां भुक्तशेषन्तु भक्षयित्वा द्विजातयः ॥   
व्रतं चान्द्रायणं कुर्य्युस्त्रिरात्रं शूद्र एव तु ।   
चण्डालकूपभाण्डेषु अज्ञानात्पिवते जलं ॥   
द्विजः शान्तपनं कुर्य्याच्छूद्रश्चोपवसेद्दिनं ।   
चण्डालेन तु संस्पृष्टो 2यस्त्वपः पिवते द्विजः ॥   
त्रिरात्रन्तेन कर्त्तव्यं शूद्रश्चोपवसेद्दिनं ।   
उच्छिष्टेन यदि 3स्पृष्टः शुना शूद्रेण वा द्विजः ॥

1 स्पर्शसङ्कल्पभूषिता इति झ॰ ।   
2 संसृष्ट इति क॰ ।   
3 यदेति ख॰ , ग॰ , घ॰ , ङ॰ , छ॰ च ।   
[Image-P.177](http://www.aa.tufs.ac.jp/~tjun/data/gicas/img/ap1_177.png)

उपोष्य रजनीमेकां पञ्चगव्येन शुद्ध्यति ।   
वैश्येन क्षत्रियेणैव स्नानं नक्तं समाचरेत् ॥   
अध्वानं प्रस्थितो विप्रः कान्तारे यद्यनूदके ।   
पक्वान्नेन गृहीतेन मूत्रोच्चारङ्करोति वै ॥   
अनिधायैव तद्द्रव्यं अङ्गे कृत्वा तु संस्थितं ।   
शौचं कृत्वान्नमभ्युक्ष्य अर्कस्याग्नेश्च दर्शयेत् ॥   
म्लेच्छैर्गतानां चौरैर्वा कान्तारे वा प्रवासिनां ।   
भक्ष्याभक्ष्यविशुद्ध्यर्थं 1तेषां वक्ष्यामि निष्कृतिं ॥   
पुनः प्राप्य स्वदेशञ्च वर्णानामनुपूर्वशः ।   
कृच्छ्रस्यान्ते ब्राह्मणस्तु पुनः संस्कारमर्हति ॥   
पादोनान्ते क्षत्रियश्च अर्द्धान्ते वैश्य एव च ।   
पादं कृत्वा तथा शूद्रो दानं दत्वा विशुद्ध्यति ॥   
उदक्या तु सवर्णा या स्पृष्टा चेत् स्यादुदक्यया ।   
तस्मिन्नेवाहनि स्नाता शुद्धिमाप्नोत्यसंशयं ॥   
रजस्वला तु नाश्नीयात् संस्पृष्टा हीनवर्णया ।   
यावन्न शुद्धिमाप्नोति शुद्धस्नानेन शुद्ध्यति ॥   
मूत्रं कृत्वा व्रजन्वर्त्म स्मृतिभ्रंशाज्जलं पिवेत् ।   
अहोरात्रोषितो भूत्वा पञ्चगव्येन शुद्ध्यति ॥   
मूत्रोच्चारं द्विजः कृत्वा अकृत्वा शौचमात्मनः ।   
मोहाद्भुक्त्वा 2त्रिरात्रन्तु यवान् पीत्वा विशुद्ध्यति ॥   
ये प्रत्यवसिता विप्राः प्रव्रज्यादिबलात्तथा ।

1 भक्ष्यभोज्यविशुद्ध्यर्थमिति झ॰ ।   
2 लोभाद्भुक्त्वेति ख॰ , ग॰ , घ॰ , ङ॰ , छ॰ च ।   
[Image-P.178](http://www.aa.tufs.ac.jp/~tjun/data/gicas/img/ap1_178.png)

अनाशकनिवृताश्च तेषां शुद्धिः प्रचक्ष्यते ॥   
चारयेत्त्रीणि कृच्छ्राणि चान्द्रायणमथापि वा ।   
जातकर्म्मादिसंस्कारैः संस्कुर्यात्तं तथा पुनः ॥   
उपानहममेध्यं च यस्य संस्पृशते मुखं ।   
मृत्तिकागोमयौ तत्र पञ्चगव्यञ्च शोधनं ॥   
वापनं विक्रयञ्चैव नीलवस्त्रादिधारणं ।   
तपनीयं हि विप्रस्य त्रिभिः कृछ्रैर्व्विशुद्ध्यति ॥   
अन्त्यजातिश्वपाकेन 1संस्पृष्टा स्त्री रजस्वला ।   
चतुर्थे ऽहनि शुद्धा सा त्रिरात्रं तत्र आचरेत् 2॥   
चाण्डालश्वपचौ स्पृष्ट्वा तथा पूयञ्च सूतिकां ।   
शवं तत्स्पर्शिनं स्पृष्ट्वा 3सद्यः स्नानेन शुद्ध्यति ॥   
नारं स्पृष्ट्वास्थि सस्नेहं स्नात्वा विप्रो विशुद्ध्यति ।   
रथ्यार्कद्दमतोयेन अधोनाभेर्मृदोदकैः ॥   
वान्तो विविक्तः स्नात्वा तु घृतं प्राश्य विशुद्ध्यति ।   
स्नानात् क्षुरकर्मकर्त्ता कृच्छ्रकृद्ग्रहणे ऽन्नभुक् ॥   
अपाङ्क्तेयाशी गव्याशी शुना दष्टस्तथा शुचिः ।   
कृमिदष्टश्चात्मघाती कृच्छ्राज्जप्याच्च होमतः ॥   
होमाद्यैश्चानुतापेन पूयन्ते पापिनो ऽखिलाः 4॥ 46॥ ।

इत्याग्नेये महापुराणे प्रायश्चित्तानि नाम सप्तत्यधिकशततमो ऽध्यायः ॥

1 अन्त्यजैश्च स्वपाकेनेति ङ.।   
2 अन्त्यजातिश्वपाकेनेत्यादिः, तत्र आचरेदित्यन्तः पाठः छ॰ पुस्तके नास्ति ।   
3 शवन्तत्स्पर्शिनं श्वानमिति ख॰ । शवन्तत्स्पृष्टिनं श्वानमिति घ॰ , ज॰ च ।   
4 मूत्रोच्चारं द्विजः कृत्वेत्यादिः, पूयन्ते पापिनो ऽखिला इत्यन्तः पाठः ज॰ , झ॰ पुस्तके नास्ति ।   
[Image-P.179](http://www.aa.tufs.ac.jp/~tjun/data/gicas/img/ap1_179.png)

Chapter 171

अथ एकसप्तत्यधिकशततमो ऽध्यायः ।

प्रायश्चित्तानि ।  
पुष्कर उवाच ।  
प्रायश्चित्तं रहस्यादि वक्ष्ये शुद्धिकरं पर ।   
पौरुषेण तु सूक्तेन मासं जप्यादिनाघहा ॥   
मुच्यते पातकैः सर्व्वैर्ज्जप्त्वा त्रिरघमर्षणं ।   
वेदजप्याद्वायुयमाद् गायत्र्या व्रततो ऽद्यहा 1॥   
मुण्डनं सर्वकृच्छ्रेषु स्नानं होमो हरेर्यजिः ।   
उत्थितस्तु दिवा तिष्ठेदुपविष्टस्तथा निशि ॥   
एतद्वीरासनं प्रोक्तं कृच्छ्रकृत्तेन पापहा ।   
अष्टभिः प्रत्यहं ग्रासैर्यतिचान्द्रायणं स्मृतं ॥   
प्रातश्चतुर्भिः सायञ्च शिशुचान्द्रायणं स्मृतं ।   
यथाकथञ्चित् पिण्डानां चत्वारिंशच्छतद्वयं ॥   
मासेन भक्षयेदेतत् सुरचान्द्रायणं चरेत् ।   
त्र्यहमुष्णं पिवेदापस्त्यहमुष्णं पयः पिवेत् ॥   
त्र्यहमुष्णं घृतं पीत्वा वायुभक्षी भवेत् त्र्यहं ।   
तप्तकृच्छ्रमिदं प्रोक्तं शीतैः शीतं प्रकीर्त्तितं ॥   
कृच्छ्रातिकृच्छ्रं पयसा दिवसानेकविंशतिं ।   
गोमूत्रं गोमयं क्षीरं दधि सर्पिः कुशोदकं ॥

1 जपतो ऽधहेति ख॰ , घ॰ , ज॰ च ।   
[Image-P.180](http://www.aa.tufs.ac.jp/~tjun/data/gicas/img/ap1_180.png)

एकरात्रोपवासश्चकृच्छ्रं शान्तपनं स्मृतं ।   
एतच्च प्रत्यहाभ्यस्तं महाशान्तपनं स्मृतं ॥   
त्र्यहाभ्यस्तमथैकैकमतिशान्तपनं स्मृतं ।   
कृच्छ्रं पराकसञ्ज्ञं स्याद्द्वादशाहमभोजनं ॥   
एकभक्तं त्र्यहाभ्यस्तं क्रमान्नक्तमयाचितं ।   
प्राजापत्यमुपोष्यान्ते पादः स्यात् कृच्छ्रपादकः ॥   
फलैर्म्मासं फलं कृच्छ्रं विल्वैः श्रीकृच्छ्र ईरितः ।   
पद्माक्षैः स्यादामलकैः पुष्पकृच्छ्रं तु पुष्पकैः ॥   
पत्रकृच्छ्रन्तथा पत्रैस्तोयकृच्छ्रं जलेन तु ।   
मूलकृच्छ्रन्तथा मूलैर्दृध्ना क्षीरेण तक्रतः ॥   
मासं वायव्यकृच्छ्रं स्यात्पाणिपूरान्नभोजनात् ।   
तिलैर्द्वादशरात्रेण कृच्छ्रमाग्नेयमार्त्तिनुत् ॥   
पाक्षं प्रसृत्या लाजानां ब्रह्मकूर्च्चं तथा भवेत् ।   
उपोषितश्चतुर्दृश्यां पञ्चदश्यामनन्तरं ॥   
पञ्चगव्यं समश्नीयाद्धविष्याशीत्यनन्तरं ।   
मासेन द्विर्न्नरः कृत्वा सर्वपापैः प्रमुच्यते ॥   
श्रीकामः पुष्टिकामश्च स्वर्गकामो ऽघनष्टये ।   
देवताराधनपरः कृच्छ्रकारी स सर्वभाक् ॥

इत्याग्नेये महापुराणे रहस्यादिप्रायश्चित्तं नाम एकसप्तत्यधिकशततमो ऽध्यायः ॥  
[Image-P.181](http://www.aa.tufs.ac.jp/~tjun/data/gicas/img/ap1_181.png)

Chapter 172

अथ द्विसप्तत्यधिकशततमो ऽध्यायः ।

सर्वपापप्रायश्चित्तानि ।  
पुष्कर उवाच ।  
परदारपरद्रव्यजीवहिंसादिके यदा ।   
प्रवर्त्तते नृणां चित्तं प्रायश्चित्तं स्तुतिस्तदा ॥   
विष्णवे विष्णवे नित्यं विष्णवे विष्णवे 1नमः ।   
नमामि विष्णुं चित्तस्थमहङ्कारगतिं हरिं ॥   
चित्तस्थमीशमव्यक्तमनन्तमपराजितं ।   
विष्णुमीड्यमशेषेण अनादिनिधनं विभुं ॥   
विष्णुश्चित्तगतो यन्मे विष्णुर्बुद्धिगतश्च यत् ।   
यच्चाहङ्कारगो विष्णुर्यद्विष्णुर्मयि संस्थितः ॥   
करोति कर्मभूतो ऽसौ स्थावरस्य चरस्य च ।   
तत् पापन्नाशमायातु तस्मिन्नेव हि चिन्तिते ॥   
ध्यातो हरति यत् पापं स्वप्ने दृष्टस्तु भावनात् ।   
तमुपेन्द्रमहं विष्णुं प्रणतार्त्तिहरं हरिं ॥   
जगत्यस्मिन्निराधारे मज्जमाने तमस्यधः ।   
हस्तावलम्बनं विष्णुं प्रणमामि परात् परं ॥   
सर्वेश्वरेश्वर विभो परमात्मन्नधोक्षज ।   
हृषीकेश हृषीकेश हृषीकेश नमो ऽस्तु ते ॥   
नृसिंहानन्त गोविन्द भूतभावन केशव ।

1 विष्णवे विष्णवे इति ज॰ , ञ॰ च ।   
[Image-P.182](http://www.aa.tufs.ac.jp/~tjun/data/gicas/img/ap1_182.png)

दुरुक्तं दुष्कृतं ध्यातं शमयाघन्नमो ऽस्तुते ॥   
यन्मया चिन्तितं दुष्टं स्वचित्तवशवर्त्तिना ।   
अकार्य्यमहदत्युग्रन्तच्छमन्नय केशव ॥   
ब्रह्मण्यदेव गोविन्द परमार्थपरायण ।   
जगन्नाथ जगद्धातः पापं प्रशमयाच्युत ॥   
यथापराह्णे सायाह्णे मध्याह्णे च तथा निशि ।   
कायेन मनसा वाचा कृतं पापमजानता ॥   
जानता च हृषीकेश पुण्डरीकाक्ष माधव ।   
नामत्रयोच्चारणतः स्वप्ने यातु मम क्षयं ॥   
शारीरं मे हृषीकेश पुण्डरीकाक्ष माधव ।   
पापं प्रशमयाद्य त्वं 1बाक्कृतं मम माधव ॥   
यद्भुञ्जन्यत्स्वपंस्तिष्ठन् गच्छन् जाग्रद् यदास्थितः ।   
कृतवान् पापमद्याहं कायेन मनसा गिरा ॥   
यत् स्वल्पमपि यत् स्थूलं कुयोनिनरकाबहं ।   
तद्यातु प्रशमं सर्व्वं वासुदेवानुकीर्त्तनात् ॥   
परं ब्रह्म परं धाम पवित्रं परमञ्च यत् ।   
तस्मिन् 2प्रकीर्त्तिते विष्णौ यत् पापं तत् प्रणश्यतु ॥   
यत् प्राप्य न निवर्त्तन्ते गन्धस्पर्शदिवर्जितं ।   
सूरयस्तत् पदं विष्णोस्तत् सर्वं शमयत्वघं 3॥   
पापप्रणाशनं स्तोत्रं यः पठेच्छृणुयादपि 4।

1 प्रशमात्यर्थमिति ख॰ , घ॰ , ज॰ च ।   
2 अस्मिन्निति घ॰ ।   
3 सर्वं गमयत्वघमिति झ॰ ।   
4 यः पटेच्छ्रद्धया नर इति ज॰ , झ॰ च । यः पठेच्छृणुयान्नर इति ञ॰ ।   
[Image-P.183](http://www.aa.tufs.ac.jp/~tjun/data/gicas/img/ap1_183.png)

शारीरैर्म्मानसैर्व्वाग्जैः कृतैः पापैः प्रमुच्यते ॥   
सर्व्वपापग्रहादिभ्यो याति विष्णोः परं पदं ।   
तस्मात् पापे कृते जप्यं स्तोत्रं सर्वाघमर्द्दनं ॥   
प्रायश्चित्तमघौघानां स्तोत्रं व्रतकृते वरं ।   
प्रायश्चित्तैः स्तोत्रजपैर्व्रतैर्न्नश्यति पातकं ॥   
ततः कार्य्याणि 1संसिद्ध्यै तानि वै भुक्तिमुक्तये ॥ 22॥ 22ab

इत्याग्नेये महापुराणे सर्व्वपापप्रायश्चित्ते पापनाशनस्तोत्रं नाम द्विसप्तत्यधिकशततमो ऽध्यायः ॥

Chapter 173

अथ त्रिसप्तत्यधिकशततमो ऽध्यायः ।

प्रायश्चित्तं ।  
अग्निरुवाच ।  
प्रायश्चित्तं ब्रह्णोक्तं वक्ष्ये पापोपशान्तिदं ।   
स्यात् प्राणवियोगफलो व्यापारो हननं स्मृतं ॥   
रागाद् द्वेषात् प्रमादाच्च स्वतः परत एव वा ।   
ब्राह्मणं घातयेद्यस्तु स भवेद्ब्रह्मघातकः ॥   
बहूनामेककार्य्याणां सर्व्वेषां शस्त्रधारिणां ।   
यद्येको घातकस्तत्र सर्व्वे ते घातकाः स्मृताः ॥   
आक्रोशितस्ताडितो वा धनैव्वा परिपीडितः ।

1 ततः कर्माणीति ख॰ , ग॰ , घ॰ , छ॰ च ।   
[Image-P.184](http://www.aa.tufs.ac.jp/~tjun/data/gicas/img/ap1_184.png)

यमुद्दिश्य त्यजेत् प्राणांस्तमाहुर्ब्रह्मघातकं ॥   
औषधाद्युपकारे तु न पापं स्यात् कृते मृते ।   
पुत्रं शिष्यन्तथा भार्य्यां शासते न मृते ह्यघं ॥   
देशं कालञ्च यः शक्तिं पापञ्चावेक्ष्य यत्नतः ।   
प्रायश्चित्तं प्रकल्प्यं स्याद्यत्र चोक्ता न निष्कृतिः 1॥   
गवार्थे ब्राह्मणार्थे वा सद्यः प्राणान् परित्यजेत् ।   
प्रास्येदात्मानमग्नौ वा मुच्यते ब्रह्महत्यया ॥   
शिरःकपाली ध्वजवान् भैक्षाशी कर्म्म वेदयन् ।   
ब्रह्महा द्वादशाब्दानि मितभुक् शुद्धिमाप्नुयात् ॥   
षड्भिर्वर्षैः शुद्धचारी ब्रह्महा पूयते नरः ।   
विहितं यदकामानां कामात्तु द्विगुणं स्मृतं ॥   
प्रायश्चित्तं प्रवृत्तस्य बधे स्यात्तु 2त्रिवार्षिकं ।   
ब्रह्मघ्नि क्षत्रे द्विगुणं विट्च्छूद्रे द्विगुणं त्रिधा ॥   
अन्यत्र विप्रे सकलं पादोनं क्षत्रिये मतं ।   
वैश्ये ऽर्द्धपादं क्षत्रे स्याद्वृद्धस्त्रीबालरोगिषु ॥   
तुरीयो ब्रह्महत्यायाः क्षत्रियस्य बधे स्मृतं ।   
वैश्ये ऽष्टमांशो वृत्तस्थे शूद्रे ज्ञेयस्तु षोड़शः ॥   
अप्रदुष्टां स्त्रियं हत्वा शूद्रहत्याव्रतं चरेत् ।   
पञ्चगव्यं पिवेद्गोघ्नो मासमासीत संयतः ॥   
गोष्ठे शयो गो ऽनुगामी गोप्रदानेन शुद्ध्यति ।   
कृच्छ्रञ्चैवातिकृच्छ्रं वा पादह्रासो नृपादिषु ॥   
अतिवृद्धामतिकृशामतिबालाञ्च रोगिणीं ।

1 न संस्कृतिरिति छ॰ ।   
2 बधे ऽस्य तु इति छ॰ ।   
[Image-P.185](http://www.aa.tufs.ac.jp/~tjun/data/gicas/img/ap1_185.png)

हत्वा पूर्व्वविधानेन चरेदर्द्धव्रतं द्विजः ॥   
ब्राह्मणान् भोजयेच्छक्त्या दद्याद्धेमतिलदिकं ।   
मुष्टिचपेटकीलेन तथा शृङ्गादिमोटने ॥   
लगुडादिप्रहारेण गोबधं तत्र निर्दिशेत् ।   
दमेन दामने चैव शकटादौ च योजने ॥   
स्तम्भशृङ्खलपाशैर्वा मृते पादोनमाचरेत् ।   
काष्ठे शान्तपनं कुर्य्यात् प्राजापत्यन्तु लोष्ठके ॥   
तप्तकृच्छ्रन्तु पाषाणे शस्त्रे चाप्यतिकृच्छ्रकं ।   
मार्ज्जारगोधानकुलमण्डूकश्वपतत्रिणः ॥   
हत्वा त्र्यहं पिवेत् क्षीरं कृच्छ्रं चान्द्रायणं चरेत् ।   
व्रतं रहस्ये रहसि प्रकाशे ऽपि प्रकाशकं ॥   
प्राणायामशतं कार्य्यं सर्व्वपापापनुत्तये ।   
पानकं द्राक्षमधुकं खार्ज्जरन्तालमैक्षवं ॥   
माध्वीकं टङ्कमाध्वीकं मैरेयं नारिकेलजं ।   
न मद्यान्यपि मद्यानि पैष्टी मुख्या सुरा स्मृता ॥   
त्रैवर्णस्य निषिद्धानि पीत्वा तप्त्वाप्यपः शुचिः ।   
कणान् वा भक्षयेदब्दं पिण्याकं वा सकृन्निशि ॥   
सुरापाणापनुत्यर्थं बालवासा जटी ध्वजी ।   
अज्ञानात् प्राश्य विण्मूत्रं सुरासंस्पृष्टमेव च ॥   
पुनः संस्कारमर्हन्ति त्रयो वर्णा द्विजातयः ।   
मद्यमाण्डस्थिता आपः पीत्वा सप्तदिनं व्रती ॥   
चाण्डालस्य तु पानीयं पीत्वा स्यात् षड्दिनं व्रती ।   
चण्डालकूपभाण्डेषु पीत्वा शान्तपनं चरेत् ॥   
[Image-P.186](http://www.aa.tufs.ac.jp/~tjun/data/gicas/img/ap1_186.png)

पञ्चगव्यं त्रिरान्ते पीत्वा चान्त्यजलं द्विजः ।   
मत्स्यकण्टकशम्बूकशङ्खशुक्तिकपर्दकान् ॥   
पीत्वा नवोदकं चैव पञ्चगव्येन शुद्ध्यति ।   
शवकूपोदकं पीत्वा त्रिरात्रेण विशुद्ध्यति ॥   
अन्त्यावसायिनामन्नं भुक्त्वा चान्द्रायणं चरेत् ।   
आपत्काले शूद्रगृहे मनस्तापेन शुद्ध्यति ॥   
शूद्रभाजनभुक् विप्रः पञ्चगव्यादुपोषितः ।   
कन्दुपक्वं स्नेहपक्वं स्नेहं च दधिशक्तवः ॥   
शूद्रादनिन्द्यान्येतानि गुडक्षीररसादिकं ।   
अस्नातभुक् चोपवासी दिनान्ते तु जपाच्छुचिः ॥   
मूत्रोच्चार्य्यशुचिर्भुक्त्वा त्रिरात्रेण विशुद्ध्यति ।   
केशकीटावपन्नं च पादस्पृष्टञ्च कामतः ॥   
भ्रूणघ्नावेक्षित्तं चैव सस्पृष्टं वाप्युदक्यया ।   
काकाद्यैरवलीढं च शुनासंस्पृष्टमेव च ॥   
गवाद्यैरन्नमाघ्रातं भुक्त्वा त्र्यहमुपावसेत् ।   
रेतोविण्मूत्रभक्षी तु प्राजापत्यं समाचरेत् ॥   
चान्द्रायण नवश्राद्धे पराको मासिके मतः ।   
पक्षत्रये ऽतिकृच्छ्रं स्यात् षण्मासे कृच्छ्रमेव च ॥   
आब्दिके पादकृच्छ्रं स्यादेकाहः पुनराव्दिके ।   
पूर्व्वेद्युर्व्वार्षिकं श्राद्धं परेद्युः पुनराव्दिकं ॥   
निषिद्धभक्षणे भुक्ते प्रायश्चित्तमुपोषणं ।   
भूस्तृणं लशुनं भुक्त्वा 1शिशुकं कृच्छ्रमाचरेत् 2॥

1 लशुनं गृञ्जनं भुक्त्वेति ङ॰ ।   
2 शिशुकृच्छ्रं समाचरेदिति ख॰ ।   
[Image-P.187](http://www.aa.tufs.ac.jp/~tjun/data/gicas/img/ap1_187.png)

अभोज्यानान्तु भुक्त्वान्नं स्त्रीशूद्रोच्छिष्टमेव च ।   
जग्ध्वा मांसमभक्ष्यञ्च सप्तरात्रं पयः पिवेत् ॥   
मधु मांसञ्च यो ऽश्नीयाच्छावं सूतकमेव वा ।   
प्राजापत्यं चरेत् कृच्छ्रं ब्रह्मचारी यतिर्व्रती ॥   
अन्ययेन परस्वापहरणं स्तेयमुच्यते ।   
मुसलेन हतो राज्ञा स्वर्णस्तेयी विशुद्ध्यति ॥   
अधःशायी जटाधारी पर्णमूलफलाशनः ।   
एककालं समश्नानो द्वादशाब्दे विशुद्ध्यति ॥   
रुक्मस्तेयी सुरापश्च ब्रह्महा गुरुतल्पगः ।   
स्तेयं कृत्वा सुरां पीत्वा कृच्छ्रञ्चाब्दं चरेन्नरः ॥   
मणिमुक्ताप्रवालानां ताम्रस्य रजतस्य च ।   
अयस्कांस्योपलानाञ्च द्वादशाहं कणान्नभुक् ॥   
मनुष्याणान्तु हरणे स्त्रीणां क्षेत्रगृहस्य च ।   
वापीकूपतडागानां शुद्धिश्चान्द्रायणं स्मृतं ॥   
भक्ष्यभोज्यापहरणे यानशय्यासनस्य च ।   
पुष्पमूलफलानाञ्च पञ्चगव्यं विशोधनं ॥   
तृणकाष्ठद्रुमाणाञ्च शुष्कान्नस्य गुडस्य च ।   
चेलचर्म्मामिषाणाञ्च त्रिरात्रं स्यादभोजनं ॥   
पितुः पत्नीञ्च भगिनीमाचार्य्यतनयान्तथा ।   
आचार्य्याणीं सुतां स्वाञ्च गच्छंश्च गुरुतल्पगः ॥   
गुरुतल्पे ऽभिभाष्यैनस्तप्ते पच्यादयोमये ।   
शूमीं ज्वलन्तीञ्चाश्लिष्य मृतुना स विशुद्ध्यति ॥   
चान्द्रायणान् वा त्रीन्मासानभ्यस्य गुरुतल्पगः ।   
[Image-P.188](http://www.aa.tufs.ac.jp/~tjun/data/gicas/img/ap1_188.png)

एवमेव विधिं कुर्य्याद् योषित्सुपतितास्वपि ॥   
यत् पुंसः परदारेषु तच्चैनां कारयेद्व्रतं ।   
रेतः सिक्त्वा कुमारीषु चाण्डालीषु सुतासु च ॥   
सपिण्डापत्यदारेषु प्राणत्यागो विधीयते ।   
यत् करोत्येकरात्रेण वृषलीसेवनं द्विजः ॥   
तद्भैक्ष्यभुग् 1जपन्नित्यं त्रिभिर्वर्षैर्व्यपोहति ।   
पितृव्यदारगमने भ्रातृभार्य्यागमे 2तथा ॥   
चाण्डालीं पुक्कसीं वापि स्नुषाञ्च भगिनीं सखीं ।   
मातुः पितुः स्वसारञ्च निक्षिप्तां शरणागतां ॥   
मातुलानीं स्वसारञ्च सगोत्रामन्यमिच्छतीं ।   
शिष्यभार्य्यां गुरोर्भार्य्यां गत्वा चान्द्रायणञ्चरेत् ॥

इत्याग्नेये महापुराणे प्रायश्चित्तानि नाम त्रिसप्तत्यधिकशततमो ऽध्यायः ॥

1 हविष्यभुगिति ग॰ ,ट॰ च ।   
2 भातृजायागमे इति ग॰ , छ॰ , ट॰ च ।   
[Image-P.189](http://www.aa.tufs.ac.jp/~tjun/data/gicas/img/ap1_189.png)

Chapter 174

अथ चतुःसप्तत्यधिकशततमो ऽध्यायः ।

प्रायश्चित्तानि ।  
अग्निरुवाच ।  
देवाश्रमार्च्चनादीनां प्रायश्चित्तन्तु लोपतः ।   
पूजालोपे चाष्टशतं जपेद्द्विगुणपूजनं ॥   
पञ्चोपनिषदैर्म्मन्त्रैर्हुत्वा ब्राह्मणभोजनं ।   
सूतिकान्त्यजकोदक्यास्पृष्टे देवे शतं जपेत् 1॥   
पञ्चोपनिषदैः पूजां द्विगुणं स्नानमेव च ।   
विप्रभोज्यं होमलोपे होमस्नानं तथार्च्चनं ॥   
होमद्रव्ये मूषिकाद्यैर्भक्षिते कीटसंयुते ।   
तावन्मात्रं परित्यज्य प्रोक्ष्य देवादि पूजयेत् ॥   
अङ्कुरार्पणमात्रन्तु छिन्नं भिन्नं परित्यजेत् ।   
अस्पृश्यैश्चैव संस्पृष्टे अन्यपात्रे तदर्पणं ॥   
देवमानुषविघ्नघ्नं पूजाकाले तथैव च ।   
मन्त्रद्रव्यादिव्यत्यासे मूलं जप्त्वा पुनर्ज्जपेत् ॥   
कुम्भेनाष्टशतजपो देवे तु पतिते करात् ।   
भिन्ने नष्टे चोपवासः शतहोमाच्छुभं भवेत् 2॥

1 शतं शहुनेदिति ख॰ , छ॰ च ।   
2 शतहोमाच्छुचिर्भवेदिति ख॰ , घ॰ , ञ॰ च ।   
[Image-P.190](http://www.aa.tufs.ac.jp/~tjun/data/gicas/img/ap1_190.png)

कृते पापे ऽनुतापो वै यस्य पुंसः प्रजायते ।   
प्रायश्चित्तन्तु तस्यैकं हरिसंस्मरणं परं ॥   
चान्द्रायणं पराको वा प्राजापत्यमघौघनुत् ।   
सूर्येशशक्तिश्रीशदिमन्त्रजप्यमघौघनुत् ॥   
गायत्रीप्रणवस्तोत्रमन्त्रजप्यमघान्तकं ।   
काद्यैरावीजसंयुक्तैराद्यैराद्यैस्तदन्तकैः ॥   
सूर्य्येशशक्तिश्रीशादिमन्त्राः कोट्यधिकाः पृथक् ।   
ओंह्रीमाद्याश्चतुर्थ्यन्ता नमोन्ताः सर्वकामदाः ॥   
नृसिंहद्वादशाष्टार्णमालामन्त्राद्यघौघनुत् ।   
आग्नेयस्य पुराणस्य पठनं श्रवणादिकं ॥   
द्विविद्यारूपको विष्णुरग्निरूपस्तु गीयते ।   
परमात्मा देवमुखं सर्ववेदेषु गीयते ॥   
प्रवृत्तौ तु निवृत्तौ तु इज्यते भुक्तिमुक्तिदः 1।   
अग्निरूपस्य विष्णोर्हि हवनं ध्यानमर्च्चनं ॥   
जप्यं स्तुतिश्च प्रणतिः शारीराशेषाघौघनुत् ।   
दशस्वर्णानि दानानि धान्यद्वादशमेव च ॥   
तुलापुरुषमुख्यानि महादानानि षोड़श ।   
अन्नदानानि मुख्यानि सर्वाण्यघहराणि हि ॥   
तिथिवारर्क्षसङ्क्रान्तियोगमन्वादिकालके ।   
ब्रतादि सूर्य्येशशक्तिश्रीशादेरघघातनं 2॥   
गङ्गा गया प्रयागश्च काश्ययोध्या ह्यवन्तिका ।

1 प्रवृत्तैस्तु निवृत्तैस्तु इज्यते भुक्तिमुक्तिद इति घ॰ , ङ॰ , झ॰ , ञ॰ च ।   
2 अघनाशनमिति ग॰ ।   
[Image-P.191](http://www.aa.tufs.ac.jp/~tjun/data/gicas/img/ap1_191.png)

कुरुक्षेत्रं पुष्करञ्च नैमिषं पुरुषोत्तमः ॥   
शालग्रामप्रभासाद्यं तीर्थञ्चघौघघातकं ।   
अहं ब्रह्म परं ज्योतिरितिध्यानमघौघनुत् ॥   
पुराणं ब्रह्म चाग्नेयं ब्रह्मा विष्णुर्म्महेश्वरः ।   
अवताराः सर्वपूजाः प्रतिष्ठाप्रतिमादिकं ॥   
ज्योतिःशास्त्रपुराणानि स्मृतयस्तु तपोव्रतं 1।   
अर्थशास्त्रञ्च सर्गाद्या आयुर्वेदो धनुर्म्मतिः ॥   
शिक्षा छन्दो व्याकरणं निरुक्तञ्चाभिधानकं ।   
कल्पो न्यायश्च मीमांसा ह्यन्यत् सर्वं हरिः प्रभुः ॥   
एके द्वयोर्यतो यस्मिन् यः सर्वमिति वेद यः ।   
तं दृष्ट्वान्यस्य पापानि विनश्यन्ति हरिश्च सः ॥   
विद्याष्टादशरूपश्च सूक्ष्मः स्थूलो ऽपरो हरिः ।   
ज्योतिः सदक्षरं ब्रह्म परं विष्णुश्च निर्म्मलः ॥

इत्याग्नेये महापुराणे प्रायश्चित्तानि नाम चतुःसप्तत्यधिकशततमो ऽध्यायः ॥

Chapter 175

अथ पञ्चसप्तत्यधिकशततमो ऽध्यायः ।

व्रतपरिभाषा ।  
अग्निरुवाच ।  
तिथिवारर्क्षदिवसमासर्त्वब्दार्क्कसङ्क्रमे ।   
नृस्त्रीव्रतादि 2वक्ष्यामि वसिष्ठ शृणु तत् क्रमात् ॥

1 स्मृतयः श्रुतयो व्रतमिति क॰ , घ॰ , ङ॰ , ञ॰ च । अहं ब्रह्मेत्यादिः, तपोव्रतमित्यन्तः पाठः ग॰ पुस्तके नास्ति ।   
2 पुंस्त्री व्रतादीति ङ॰ , ञ॰ च ।   
[Image-P.192](http://www.aa.tufs.ac.jp/~tjun/data/gicas/img/ap1_192.png)

शास्त्रोदितो हि नियमो व्रतं तच्च तपो मतं ।   
नियमास्तु विशेषास्तु व्रतस्यैव दमादयः ॥   
व्रतं हि कर्त्तृसन्तापात्तप इत्यभिधीयते ।   
इन्द्रियग्रामनियमान्नियमश्चाभिधीयते ॥   
अनग्नयस्तु ये विप्रास्तेषां श्रेयो ऽभिधीयते ।   
व्रतोपवासनियमैर्नानादानैस्तथा द्विजः ॥   
ते स्युर्द्देवादयः 1प्रीता भुक्तिमुक्तिप्रदायकाः ।   
उपावृत्तस्य पापेभ्यो यस्तु वासो गुणैः सह ॥   
उपवासः स विज्ञेयः सर्वभोगविवर्जितः 2।   
कांस्यं मांसं मसूरञ्च चणकं कोरदूषकं ॥   
शाकं मधु परान्नञ्च 3त्यजेदुपवसन् स्त्रियं ।   
पुष्पालङ्कारवस्त्राणि धूपगन्धानुलेपनं ॥   
उपवासे न शस्यन्ति दन्तधावनमञ्जनं ।   
दन्तकाष्ठं पञ्चगव्यं कृत्वा प्रातर्व्रतञ्चरेत् ॥   
असकृज्जलपानाच्च ताम्बूलस्य च भक्षणात् ।   
उपवासः प्रदुष्येत दिवास्वप्नाच्च मैथुनात् ॥   
क्षमा सत्यन्दया दानं शौचमिन्द्रियनिग्रहः ।   
देवपूजाग्निहरणं 4सन्तोषो ऽस्तेयमेव च ॥   
सर्वव्रतेष्वयं धर्मः सामान्यो दशधा स्मृतः ।   
पवित्राणि जपेच्चैव जुहुयाच्चैव शक्तितः ॥

1 तैः स्युर्देवादय इति ग॰ , छ॰ च ।   
2 सर्वपापविवर्जित इति ज॰ , झ॰ च । सर्वतः परिवर्जित इति छ॰ ।   
3 शाकं दधि परान्नञ्चेति ख॰ , छ॰ च ।   
4 देवपूजाग्निहवनमिति घ॰ , ट॰ च ।

नित्यस्नायी मिताहारो 1गुरुदेवद्विजार्च्चकः ।   
क्षारं क्षौद्रञ्च लवणं मधु मांसानि वर्जयेत् ॥   
तिलमुद्गादृते शस्यं शस्ये गोधूमकोद्रवौ ।   
चीनकं देवधान्यञ्च शमीधान्यं तथैक्षवं 2॥   
शितधान्यं तथा पण्यं मूलं क्षारगणः स्मृतः ।   
व्रीहिषष्टिकमुद्गाश्च कलायाः सतिला यवाः ॥   
श्यामाकाश्चैव नीवारा गोधूमाद्या व्रते हिताः ।   
कुष्माण्डालावुवार्त्ताकून् पालङ्कीम्पूतिकान्त्यजेत् ॥   
चरुभैक्ष्यं शक्तुकणाः शाकन्दधि घृतं पयः ।   
श्यामाकशालिनीवारा यवकं मूलतण्डुलं ॥   
हविष्यं व्रतनक्तादावग्निकार्य्यादिके हितं ।   
मधु मांसं विहायान्यद् व्रते वा हितमीरितं ॥   
त्र्यहं प्रातस्त्र्यहं सायं त्र्यहमद्यादयाचितं ।   
त्र्यहम्परञ्च नाश्नीयात् प्राजापत्यञ्चरन् द्विजः ॥   
एकैकं ग्रासमश्नीयात् त्र्यहाणि त्रीणि पूर्ववत् ।   
त्र्यहञ्चोपवसेदन्त्यमतिकृच्छ्रं चरन् द्विजः ॥   
गोमूत्रं गोमयं क्षीरं दधि सर्पिः कुशोदकं ।   
एकरात्रोपवासश्च कृच्छ्रं शान्तपनं स्मृतं ॥   
पृथक् शान्तपनद्रव्यैः षडहः सोपवासकः ।   
सप्ताहेन तु कृच्छ्रो ऽयं महाशान्तपनो ऽघहा ॥   
द्वादशाहोपवासेन पराकः सर्वपापहा ।

1 यताहार इति घ॰ ।   
2 शमीधान्यं तथैव चेति ग॰ ,झ॰ च ।   
[Image-P.194](http://www.aa.tufs.ac.jp/~tjun/data/gicas/img/ap1_194.png)

महापराकस्त्रिगुणस्त्वयमेव प्रकीर्त्तितः ॥   
पौर्णमास्यां पञ्चदशग्रास्यमावास्यभोजनः ।   
एकापाये ततो वृद्धौ चान्द्रायणमतो ऽन्यथा ॥   
कपिलागोः पलं मूत्रं अर्द्धाङ्गुष्ठञ्च गोमयं ।   
क्षीरं सप्तपलन्दद्याद् दध्नश्चैव पलद्वयं 1॥   
घृतमेकपलन्दद्यात् पलमेकं कुशोदकं ।   
गयत्र्या गृह्य गोमूत्रं गन्धद्वारेति गोमयं ॥   
आप्यायस्वेति च क्षीरं दधिक्राव्णेति वै दधि ।   
तेजो ऽसीति तथा चाज्यं देवस्येति कुशोदकं 2॥   
ब्रह्मकूर्च्चो भवत्येवं आपो हिष्ठेत्यृचं जपेत् ।   
अघमर्षणसूक्तेन संयोज्य प्रणवेन वा ॥   
पीत्वा सर्वाघनिर्मुक्तो विष्णुलोकी ह्युपोषितः ।   
उपवासी सायम्भोजी यतिः षष्ठात्मकालवान् ॥   
मांसवर्जी चाश्वमेधी सत्यवादी दिवं व्रजेत् ।   
अग्न्याधेयं प्रतिष्ठाञ्च यज्ञदानव्रतानि च ॥   
देवव्रतवृषोत्सर्गचूडाकरणमेखलाः ।   
माङ्गल्यमभिषेकञ्च मलमासे विवर्जयेत् ॥   
दर्शाद्दर्शस्तु चान्द्रः स्यात् त्रिंशाहश्चैव सावनः ।   
मासः सौरस्तु सङ्क्रान्तेर्नाक्षत्रो भविवर्त्तनात् ॥   
सौरो मासो विवाहादौ यज्ञादौ सावनः स्मृतः 3।

1 दध्नश्चैव पलत्रयमिति घ॰ , ञ॰ , ट॰ च ।   
2 गायत्र्या इत्यादिः, कुशोदकमित्यन्तः पाठः छ॰ पुस्तके नास्ति ।   
3 सावनो मत इति छ॰ ।   
[Image-P.195](http://www.aa.tufs.ac.jp/~tjun/data/gicas/img/ap1_195.png)

आव्दिके पितृकार्य्ये च चान्द्रो मासः प्रशस्यते ॥   
आषाढीमवधिं कृत्वा यः स्यात्पक्षस्तु पञ्चमः ।   
कुर्य्याच्छ्राद्धन्तत्र रविः कन्यां गच्छतु वा न वा ॥   
मासि संवत्सरे चैव तिथिद्वैधं यदा भवेत् ।   
तत्रोत्तरोत्तमा ज्ञेया पूर्वा तु स्यान् मलिम्लुचा ॥   
उपोषितव्यं नक्षत्रं येनास्तं याति भास्करः ।   
दिवा पुण्यास्तु तिथयो रात्रौ नक्तव्रते शुभाः ॥   
युग्माग्निकृतभूतानि 1षण्मुन्योर्वसुरन्ध्रयोः ।   
रुद्रेण द्वादशो युक्ता चतुर्द्दश्याथ 2पूर्णिमा ॥   
प्रतिपदा त्वमावास्या तिथ्योर्युग्मं महाफलं ।   
एतद्व्यस्तं महाघोरं हन्ति पुण्यं पुराकृतं ॥   
नरेन्द्रमन्त्रिव्रतिनां 3विवाहोपद्रवादिषु ।   
सद्यः शौचं समाख्यातं कान्तारापदि संषदि ॥   
आरब्धदीर्घतपसां न राजा व्रतहा स्त्रियाः ।   
गर्भिणी सूतिका नक्तं कुमारी च रजस्वला ॥   
यदा ऽशुद्धा तदान्येन कारयेत क्रियाः सदा ।   
क्रोधात् प्रमादाल्लोभाद्वा व्रतभङ्गो भवेद्यदि ॥   
दिनत्रयं न भुञ्जीत मुण्डनं शिरसो ऽथ वा ।   
असामर्थ्ये व्रतकृतौ पत्नीं वा कारयेत् सुतं ॥   
सूतके मृतके कार्त्यं प्रारब्धं पूजनोज्झितं ।   
व्रतस्थं मूर्च्छितं दुग्धपानाद्यैरुद्धरेद् गुरुः ॥

1 युग्माग्नियुगभूतानीति ज॰ , झ॰ च ।   
2 चतुर्दश्या चेति ग॰ ।   
3 नरेन्द्रसत्रिव्रतिनामिति ख॰ , घ॰ , ज॰ , ञ॰ च ।   
[Image-P.196](http://www.aa.tufs.ac.jp/~tjun/data/gicas/img/ap1_196.png)

अष्तौ तान्यव्रतघ्नानि आपो मूलं फलं पयः ।   
हविर्ब्राह्मणकाम्या च गुरोर्वचनमौषधं ॥   
कीर्त्तिसन्ततिविद्यादिसौभाग्यारोग्यवृद्धये ।   
नैर्मल्यभुक्तिमुक्त्यर्थं कुर्वे व्रतपते व्रतं ॥   
इदं व्रतं मया श्रेष्ठं गृहीतं पुरतस्तव ।   
निर्विघ्नां सिद्धिमायातु त्वत्प्रसादात् जगत्पते ॥   
गृहीते ऽस्मिन् व्रतवरे 1यद्यपूर्णे म्रिये ह्यहं ।   
तत्सर्वं पूर्णमेवास्तु प्रसन्ने त्वयि सत्पतौ ॥   
व्रतमूर्त्तिं जगद्भूतिं मण्डले सर्वसिद्धये ।   
आवाहये नमस्तुभ्यं सन्निधीभव केशव ॥   
मनसा कल्पितैर्भक्त्या पञ्चगव्यैर्जलैः शुभैः ।   
पञ्चामृतैः स्नापयामि त्वं मे च भव पापहा ॥   
गन्धपुष्पोदकैर्युक्तमर्घ्यमर्घ्यपते शुभं ।   
गृहाण पाद्यमाचाममर्घ्यार्हङ्कुरु मां सदा ॥   
वस्त्रं वस्त्रपते पुण्यं गृहाण कुरु मां सदा ।   
भूषणाद्यैः सुवस्त्राद्यैश्छादितं व्रतसत्पते ॥   
सुगन्धिगन्धं विमलं गन्धमूर्त्ते गृहाण वै ।   
पापगन्धविहीनं मां कुरु त्वं हि सुगन्धिकं ॥   
पुष्पं गृहाण पुष्पादिपूर्ण मां कुरु सर्वदा ।   
पुष्पगन्धं सुविमलं आयुरारोग्यवृद्धये ॥   
दशाङ्गं गुग्गुलुघृतयुक्तं धूपं गृहाण वै ।   
सधूप धूपित मां त्वं कुरु धूपितसत्पते ॥

1 व्रते देव इति ग॰ , घ॰ , ज॰ , झ॰ , ञ॰ , ट॰ च ।   
[Image-P.197](http://www.aa.tufs.ac.jp/~tjun/data/gicas/img/ap1_197.png)

दीपमूर्द्धशिखं दीप्तं गृहाणाखिलभासकं ।   
दीपमूर्त्ते प्रकाशाढ्यं सर्वदोर्द्ध्वगतिं कुरु ॥   
अन्नादिकञ्च नैवेद्यं गृहाणान्नादि सत्पते ।   
अन्नादिपूर्णं कुरु मामन्नदं सर्वदायकं ॥   
मन्त्रहीनं क्रियाहीनं भक्तिहीनं मया प्रभो ।   
यत् पूजितं व्रतपते परिपूर्णन्तदस्तु मे ॥   
धर्मं देहि धनं देहि सौभाग्यं गुणसन्ततिं ।   
कीर्त्तिं विद्यां 1देहि चायुः स्वर्गं मोक्षञ्च देहि मे ॥ । 57cd   
इमां पूजां व्रतपते गृहीत्वा व्रज साम्प्रतं ।   
पुनरागमनायैव वरदानाय वै प्रभो ॥   
स्नात्वा व्रतवता सर्वव्रतेषु व्रतमूर्त्तयः ।   
पूज्याः सुवर्णजास्ता वै शक्त्या वै भूमिशायिना ॥   
जपो होमश्च सामान्यव्रतान्ते दानमेव च ।   
चतुर्विंशा द्वादश वा पञ्च वा त्रय एककः ॥   
विप्राः प्रपूज्या गुरवो 2भोज्याः शक्त्या तु दक्षिणा ।   
देया गावः सुवर्णाद्याः पादुकोपानहौ पृथक् ॥   
जलपात्रञ्चान्नपात्रमृत्तिकाच्छत्रमासनं 3।   
शय्या वस्त्रयुगं कुम्भाः परिभाषेयमीरिता ॥

इत्याग्नेये महापुराणे व्रतपरिभाषानाम पञ्चसप्तत्यधिकशततमो ऽध्यायः ॥

1 कीर्त्तिं वृद्धिमिति ख॰ , छ॰ च ।   
2 विप्राः पूज्याः सगरव इति घ॰ , ज॰ , ट॰ च ।   
3 मुद्रिकाछत्रमासनमिति घ॰ ।   
[Image-P.198](http://www.aa.tufs.ac.jp/~tjun/data/gicas/img/ap1_198.png)

Chapter 176

अथ षट्सप्तत्यधिकशततमो ऽध्यायः ।

प्रतिपद्व्रतानि ।  
अग्निरुवाच ।  
वक्ष्ये प्रतिपदादीनि व्रतान्यखिलदानि ते ।   
कार्त्तिकाश्वयुजे चैत्रे प्रतिपद्ब्रह्मणस्तिथिः ॥   
पञ्चदश्यान्निराहारः प्रतिपद्यर्च्चयेदजं ।   
ओं तत् सद्ब्रह्मणे नमो गायत्र्या वाव्दमेककं ॥   
अक्षमालाश्रुवन्दक्षे 1वामे श्रुचकमण्डलु 2।   
लम्बकूर्चञ्च जटिलं हैमं ब्रह्माणमर्च्चयेत् ॥   
शक्त्या क्षीरं प्रदद्यात्तु ब्रह्मा मे प्रीयतामिति ।   
निर्मलो भोगभुक् स्वर्गे भूमौ विप्रो धनी भवेत् ॥   
धन्यं व्रतं प्रवक्ष्यामि अधन्यो धन्यतां व्रजेत् ।   
मार्गशीर्षे प्रतिपदि नक्तं हुत्वा प्युपोषितः 3॥   
अग्नये नम इत्यग्निं प्रार्च्याव्दं सर्व्वभाग् भवेत् ।   
प्रतिपद्येकभक्ताशी समाप्ते कपिलाप्रदः ॥   
वैश्वानरपदं याति शिखिव्रतमिदं स्मृतं ।

इत्याग्नेये महापुराणे प्रतिपद्व्रतानि नाम षट्सप्तत्यधिकशततमो ऽध्यायः ॥

1 अक्षमालाश्रुचं दक्षे इति छ॰ ।   
2 वामे दण्डकमण्डलु इति छ॰ , झ॰ । वामे श्रुवकमण्डलु इति छ॰ ।   
3 नक्तं कृच्चाभ्युपोषित इति ग॰ ।   
[Image-P.199](http://www.aa.tufs.ac.jp/~tjun/data/gicas/img/ap1_199.png)

Chapter 177

अथ सप्तसप्तत्यधिकशततमो ऽध्यायः ।

द्वितीयाव्रतानि ।  
अग्निरुवाच ।  
द्वितीयाव्रतकं वक्ष्ये भुक्तिमुक्त्यादिदायकं ।   
पुष्पाहारी द्वितीयायामश्विनौ पूजयेत् सुरौ ॥   
अब्दं स्वरूपसौभाग्यं स्वर्गभाग् जायते व्रती ।   
कार्त्तिके शुक्लपक्षस्य 1दितीयायां यमं यजेत् ॥   
अब्दमुपोषितः स्वर्गं गच्छेन्न नरकं व्रती ।   
अशून्यशयनं वक्ष्ये अवैधव्यादिदायकं ॥   
कृष्णपक्षे द्वितीयायां श्रावणास्य चरेदिदं ।   
श्रीवत्सधारिन् श्रीकान्त श्रीधामन् श्रीपते ऽव्यय ॥   
गार्हस्थ्यं मा प्रणाशं मे यातु धर्म्मार्थकामदं ।   
अग्नयी मा प्रणश्यन्तु मा प्रणश्यन्तु देवताः ॥   
पितरो मा प्रणश्यन्तु मत्तो दाम्पत्यभेदतः ।   
लक्ष्म्या वियुज्यते देवो न कदाचिद्यथा भवान् ॥   
तथा कलत्रसम्बन्धो देव मा मे विभिद्यतां ।   
लक्ष्म्या न शून्यं वरद यथा ते शयनं विभो ॥   
शय्या ममाप्यशून्यास्तु तथैव मधुसूदन ।   
लक्ष्मीं विष्णुं यजेदव्दं दद्याच्छय्यां फलानि च ॥   
प्रतिमासं च सोमाय दद्यादर्घ्यं समन्त्रकं ।

1 शुक्तपक्षे तु इति ग॰ ।   
[Image-P.200](http://www.aa.tufs.ac.jp/~tjun/data/gicas/img/ap1_200.png)

गगनाङ्गणसन्दीप दुग्धाब्धिमथनोद्भव ॥   
भाभासितादिगाभोग रामानुज नमो ऽस्तु ते ।   
ओं श्रीं श्रीधराय नमः सोमात्मानं हरिं यजेत् ॥   
घं ढं भं हं श्रियै नमो दशरूपमहात्मने ।   
घृतेन होमो नक्तञ्च शय्यां दद्याद्द्विजातये 1॥   
दीपान्नभाजनैर्युक्तं छत्रोपानहमासनं ।   
सोदकुम्भञ्च प्रतिमां विप्रायाथ च पात्रकं 2॥   
पत्न्या य एवं कुरुते भुक्तिमुक्तिमवाप्नुयात् ।   
कान्तिव्रतं प्रवक्ष्यामि कार्त्तिकस्य सिते चरेत् ॥   
नक्तभोजी द्वितीयायां पूजयेद् बलकेशवौ ।   
वर्षं प्राप्नोति वै कान्तिमायुरारोग्यकादिकं ॥   
अथ शिष्णुव्रतं वक्ष्ये मनोवाञ्छितदायकं ।   
पौषशुक्लद्वितीयादि कृत्वा दिनचतुष्टयं ॥   
पूर्वं सिद्धार्थकैः स्नानं ततः कृष्णतिलैः 3स्मृतं ।   
वचया च तृतीये ऽह्नि सर्वौषध्या चतुर्थके ॥   
मुरामांसी वचा कुष्ठं शैलेयं रजनीद्वयं 4।   
सटी चम्पकमुस्तञ्च सर्वौषधिगणः स्मृतः ॥   
नाम्ना कृष्णाच्युतानन्त हृषीकेशेति पूजयेत् ।   
पादे नाभ्यां चक्षुषि च क्रमाच्छिरसि पुष्पकैः ॥   
शशिचन्द्रशशाङ्केन्दुसञ्ज्ञाभिश्चार्घ्य इन्दवे ।   
नक्तं भुञ्जीत च नरो यावत्तिष्ठति चन्द्रमाः ॥

1 शय्यां दद्याद्द्वितीयके इति ख॰ , ग॰ , घ॰ , ङ॰ , छ॰ , ज॰ , ञ॰ , ट॰ च ।   
2 विप्रायाथ च पानकमिति घ॰ , ञ॰ च ।   
3 शुक्लतिलैरिति ग॰ ।   
4 पूर्वं सिद्धार्थकैरित्यादिः, रजनीद्वयमित्यन्तः पाठः झ॰ पुस्तके नास्ति ।   
[Image-P.201](http://www.aa.tufs.ac.jp/~tjun/data/gicas/img/ap1_201.png)

षण्मासं पावनं चाब्दं प्राप्नुयात् सकलं व्रती ।   
एतद् व्रतं नृपैः स्त्रीभिः कृतं पूर्व्वं सुरादिभिः ॥

इत्याग्नेये महापुराणे द्वितीयाव्रतानि नाम सप्तसप्तत्यधिकशततमो ऽध्यायः ॥

Chapter 178

अथाष्टसप्तत्यधिकशततमो ऽध्यायः ।

तृतीयाव्रतानि ।  
अग्निरुवाच ।  
तृतीयाव्रतान्याख्यास्ये भुक्तिमुक्तिप्रदानि ते ।   
ललितायां तृतीयायां मूलगौरीव्रतं शृणु ॥   
तृतीयायां चैत्रशुक्ले ऊढा गौरी हरेण हि ।   
तिलस्नातो ऽर्च्चयेच्छम्भुं गौर्य्या हैमफलादिभिः ॥   
नमो ऽस्तु पाटलायैव पादौ देव्याः शिवस्य च ।   
शिवायेति च सङ्कीर्त्य जयायै गुल्फयोर्यजेत् ॥   
त्रिपुरघ्नाय रुद्राय भवान्यै जङ्घयोर्द्वयoः ।   
शिवं रुद्रायेश्वराय 1विजयायैव जानुनी ॥   
ईशायेति कटिं देव्याः 2शङ्करायेति शङ्करम् ।

1 शिवं रुद्राय विश्वायेति ख॰ , छ॰ च । शिवं भद्रायेश्वरायेति ज॰ , झ॰ , ञ॰ , ट॰ च ।   
2 ईशाय कट्यां देव्याश्च इति ङ॰ । ईशायेति तातो देव्या इति घ॰ ।   
[Image-P.202](http://www.aa.tufs.ac.jp/~tjun/data/gicas/img/ap1_202.png)

कुक्षिद्वयञ्च कोटव्यै शूलिनं शूलपाणये ॥   
मङ्गलायै नमस्तुभ्यमुदरञ्चाभिपूजयेत् ।   
सर्व्वात्मने नमो रुद्रमैशान्यै च कुचद्वयं ॥   
शिवं देवात्मने तद्वत् ह्रादिन्यै 1कण्ठमर्च्चयेत् ।   
महादेवाय च शिवमनन्तायै करद्वयं ॥   
त्रिलोचनायेति हरं बाहुं कालानलप्रिये 2।   
सौभाग्यायै महेशाय भूषणानि प्रपूजयेत् ॥   
अशोकमधुवासिन्यै ईश्वरायेति चौष्ठकौ ।   
चतुर्मुखप्रिया चास्यं हराय स्थाणवे नमः ॥   
नमो ऽर्द्धनारीशहरममिताङ्ग्यै च नासिकां ।   
नम उग्राय लोकेशं ललितेति पुनर्भ्रुवौ ॥   
सर्वाय पुरहन्तारं 3वासन्त्यै चैव तालुकं 4।   
नमः श्रीकण्ठनाथायै शितिकण्ठाय केशकं ॥   
भीमोग्राय सुरूपिण्यै शिरः सर्व्वात्मने नमः ।   
मल्लिकाशोककमलकुन्दन्तगरमालती 5॥   
कदम्बकरवीरञ्च 6वाणमम्लानकुङ्कुमं ।   
सिन्धुवारञ्च मासेषु सर्व्वेषु क्रमशः स्मृतं ॥   
उमामहेश्वरौ पूज्य सौभाग्याष्टकमग्रतः 7।

1 शिवं वेदात्मने तद्वद्रूपिण्यै इति घ॰ , ज॰ , ञ॰ च ।   
2 हरञ्चान्तकालानलप्रिये इति ख॰ , घ॰ , ज॰ , ञ॰ च ।   
3 पुरहर्त्तारमिति घ॰ ।   
4 वासन्यै च तथालकमिति छ॰ , ट॰ च ।   
5 मल्लिकाशोककमलच्छदं तगरमालती इति ख॰ , घ॰ , ज॰ च ।   
6 कुन्दञ्च करवीरञ्चेति ख॰ , घ॰ , ज॰ च ।   
7 मल्लिकाशोकेत्यादिः, सौभाग्याष्टकमग्रतः इत्यन्तः पाठः छ॰ पुस्तके नास्ति ।   
[Image-P.203](http://www.aa.tufs.ac.jp/~tjun/data/gicas/img/ap1_203.png)

स्थापयेद् 1घृतनिष्पावकुसुम्भक्षीरजीवकं ॥   
तरुराजेक्षुलवणं 2कुस्तुम्बुरुमथाष्टमं ।   
चैत्रे शृङ्गोदकं प्राश्य देवदेव्यग्रतः स्वपेत् ॥   
प्रातः स्नात्वा समभ्यर्च्य विप्रदाम्पत्यमर्च्चयेत् 3।   
तदष्टकं द्विजे दद्याल्ललिता प्रीयतां मम 4॥   
शृङ्गोदकं 5गोमयं च मन्दारं विल्वपत्रकं ।   
कुशोदकं दधि क्षीरं कार्त्तिके पृषदाज्यकम् ॥   
गोमूत्राज्यं कृष्णतिलं पञ्चगव्यं क्रमाशनं ।   
ललिता विजया भद्रा भवानी कुमुदा शिवा ॥   
वासुदेवी तथा गौरी मङ्गला कमला सती ।   
चैत्रादौ दानकाले च प्रीयतामिति वाचयेत् ॥   
फलमेकं पवित्राज्यं 6व्रतान्ते शयनं ददेत् ।   
उमामहेश्वरं हैमं वृषभञ्च गवा सह ॥   
गुरुञ्च मिथुनान्यर्च्य 7वस्त्राद्यैर्भुक्तिमुक्तिभाक् 8।   
सौभाग्यारोग्यरूपायुः सौभाग्यशयनव्रतात् ॥   
नभस्ये वाथ वैशाखे कुर्यान्मार्गशिरस्यथ 9।

1 अर्पयेदिति ख॰ , छ॰ च ।   
2 तृणराजेक्षुलवणमिति ख॰ , छ॰ , ट॰ च ।   
3 द्विजदाम्पत्यमर्चयेदिति ख॰ , घ॰ , छ॰ , ट॰ च ।   
4 ललिता प्रीयतामिति ट॰ ।   
5 पृष्ठोदकमिति ञ॰ । कूपोदकमिति ज॰ , झ॰ च ।   
6 परित्याज्यमिति क॰ , ज॰ , ठ॰ च । परित्यज्येति ख॰ , छ॰ च । परिग्राह्यमिति ङ॰ ।   
7 गुरुं मिथुनमभर्च्येति ङ॰ ।   
8 वस्त्राद्यैः सर्वमाप्नुयादिति ख॰ , घ॰ , ङ॰ , छ॰ , झ॰ , ञ॰ , ट॰ च ।   
9 कुर्याद्वा मार्गशीर्षके इति ङ॰ , ञ॰ च ।   
[Image-P.204](http://www.aa.tufs.ac.jp/~tjun/data/gicas/img/ap1_204.png)

शुक्लपक्षे तृतीयायाम् ललितायै नमो यजेत् ॥   
प्रतिपक्षं ततः प्रार्च्य व्रतान्ते 1मित्युनानि च ।   
चतुर्विंशतिमभ्यर्च्य वस्त्राद्यैर्भुक्तिमुक्तिभाक् ॥   
उक्तो मार्गो द्वितीयो ऽयं सौभाग्यव्रतमावदे ।   
फाल्गुणादितृतीयायां लवणं यस्तु वर्जयेत् ॥   
समाप्ते शयनन्दद्याद्गृहश्चोपस्करान्वितं ।   
सम्पूज्य विप्रमिथुनं भवानी प्रीयतामिति 2॥   
सौभाग्यार्थं तृतीयोक्ता गौरीलोकादिदायिनी ।   
माघे भाद्रे च वैशाखे तृतीयाव्रतकृत्तथा ॥   
दमनकतृतीयाकृत् चैत्रे दमनकैर्यजेत् ।   
आत्मतृतीया मार्गस्य प्रार्च्येच्छाभोजनादिना ॥   
गौरी काली उमा भद्रा दुर्गा कान्तिः सरस्वती ।   
वैष्णवी लक्ष्मीः प्रकृतिः शिवा नारायणी क्रमात् 3॥   
मार्गतृतीयामारभ्य सौभाग्यं स्वर्गमाप्नुयात् ॥ 29॥ 29ab

इत्याग्नेये महापुराणे तृतीयाव्रतानि नाम अष्टसप्तत्यधिकशततमो ऽध्यायः ॥

1 वर्षान्ते इति ख॰ , ङ॰ , ट॰ च ।   
2 अलङ्काराणि सर्वाणि भवानो प्रीयतामिति ट॰ ।   
3 दमनकतृतीयाकृदित्यादिः नारायणी क्रमादित्यन्तः पाठः ज॰ पुस्तके नास्ति ।   
[Image-P.205](http://www.aa.tufs.ac.jp/~tjun/data/gicas/img/ap1_205.png)

Chapter 179

अथैकोनाशीत्यधिकशततमो ऽध्यायः ॥

चतुर्थीव्रतानि ।  
अग्निरुवाच ।  
चतुर्थी व्रतान्याख्यास्ये भुक्तिमुक्तिप्रदानि ते 1।   
माघे शुक्लचतुर्थ्यान्तु उपवासी यजेद् गणं ॥   
पञ्चम्याञ्च तिलान्नादी वर्षान्निर्विघ्नतः 2सुखी ।   
गं स्वाहा 3मूलमन्त्रो ऽयं गामाद्यं हृदयादिकं ॥   
आगच्छोल्काय चावाह्य गच्छोल्काय विसर्जनं ।   
उल्कान्तैर्गादिगन्धाद्यैः पूजयेन्मोदकादिभिः ॥   
ओं महोल्काय विद्महे वक्रतुण्डाय 4धीमहि तन्नो दन्ती प्रचीदयात् ।  
मासि भाद्रपदे चापि चतुर्थीकृच्छिवं व्रजेत् ।   
चतुर्थ्यङ्गारके ऽभ्यर्च्य गणं सर्वमवाप्नुयात् ॥   
चतुर्थ्यां फाल्गुने नक्तमविघ्नाख्या चतुर्थ्यपि ।   
चतुर्थ्यां दमनैः पूज्य चैत्रे प्रार्च्य गणं सुखी ॥

इत्याग्नेये महपुराणे चतुर्थीव्रतानि नाम एकोनाशीत्यधिकशततमो ऽध्यायः ॥

1 चतुर्थी व्रतकं वक्ष्ये भुक्तिमुक्तिप्रदायकमिति ङ॰ ।   
2 वर्षन्निर्विघ्नत इति ङ॰ , ञ॰ च । वर्षन्निर्विघ्नवान् इति ग॰ ।   
3 हां स्वाहेति ख॰ ।   
4 चक्रमुण्डायेति ख॰ , घ॰ च । वक्रमुण्डायेति ङ॰ । रक्ततुण्डायेति ज॰ , झ॰ च ।   
[Image-P.206](http://www.aa.tufs.ac.jp/~tjun/data/gicas/img/ap1_206.png)

Chapter 180

अथाशीत्यधिकशततमो ऽध्यायः ।

पञ्चमीव्रतानि ।  
अग्निरुवाच ।  
पञ्चमीव्रतकं वक्ष्ये आरोग्यस्वर्गमोक्षदं 1।   
नभोनभस्याश्विने च कार्त्तिके शुक्लपक्षके ॥   
वासुकिस्तक्षकः पूज्यः कालीयो मणिभद्रकः ।   
ऐरावतो धृतराष्ट्रः कर्कोटकधनञ्जयौ ॥   
एते प्रयच्छन्त्यभयमायुर्विद्यायशः श्रियं ॥ 3॥ 3ab

इत्याग्नेये महापुराणे पञ्चमीव्रतानि नाम अशीत्यधिकशततमो ऽध्यायः ॥

Chapter 181

अथैकाशीत्यधिकशततमो ऽध्यायः ॥

षष्ठीव्रतानि ।  
अग्निरुवाच ।  
षष्ठीव्रतानि वक्ष्यामि कार्त्तिकादौ समाचरेत् 2।   
षष्ट्यां फलाशनो 3ऽर्घ्याद्यैर्भुक्तिमुक्तिमवाप्नुयात् ॥

1 आरोग्यमुखमोक्षदमिति ङ॰ ।   
2 ऐरावत इत्यादिः, कार्त्तकादौ समाचरेदित्यन्तः पाठः झ॰ पुस्तके नास्ति ।   
3 षष्ट्यां मलाशनो ऽर्घ्याद्यैरिति ट॰ ।   
[Image-P.207](http://www.aa.tufs.ac.jp/~tjun/data/gicas/img/ap1_207.png)

स्कन्दषष्ठीव्रतं प्रोक्तं भाद्रे षष्ट्यामथाक्षयं ।   
कृष्णषष्ठीव्रतं वक्ष्ये मार्गशीर्षे चरेच्च तत् 1॥   
अनाहारो वर्षमेकं भुक्तिमुक्तिमवाप्नुयात् ।

इत्याग्नेये महापुराणे षष्ठीव्रतानि नाम एकाशीत्यधिकशततमो ऽध्यायः ॥

Chapter 182

अथ द्व्यशीत्यधिकशततमो ऽध्यायः ॥

सप्तमीव्रतानि ।  
अग्निरुवाच ।  
सप्तमीव्रतकं वक्ष्ये सर्वेषां भुक्तिमुक्तिदं 2।   
माघमासे ऽब्जके शुक्ले सूर्य्यं प्रार्च्य विशोकभाक् ॥   
सर्वावाप्तिस्तु सप्तभ्यां मासि भाद्रे ऽर्कपूजनात् ।   
पौषे मासि सिते ऽनश्नन् प्रार्च्यार्कं पापनाशनं ॥   
कृष्णपक्षे तु माघस्य सर्वावाप्तिस्तु सप्तमी ।   
फाल्गुने तु सिते नन्दा सप्तमी चार्कपूजनात् ॥   
मार्गशीर्षे सिते प्रार्च्य सप्तमी चापराजिता ।   
मार्गशीर्षे सिते चाव्दं पुत्रीया सप्तमी स्त्रियाः ॥

इत्याग्नेये महापुराणे सप्तमीव्रतानि नाम द्व्यशीत्यधिकशततमो ऽध्यायः ॥

1 मार्गशीर्षे चरेद्व्रतमिति घ॰ , ज॰ , झ॰ , ट॰ च ।   
2 सर्वथा भुक्तिमुक्तिदमिति घ॰ , ज॰ , झ॰ च ।   
[Image-P.208](http://www.aa.tufs.ac.jp/~tjun/data/gicas/img/ap1_208.png)

Chapter 183

अथ त्र्यशीत्यधिकशततमो ऽध्यायः ।

अष्टमीव्रतानि ।  
अग्निरुवाच ।  
वक्ष्ये व्रतानि चाष्टम्यां रोहिण्यां प्रथमं व्रतं ।   
मासि भाद्रपदे ऽष्टम्यां रोहिण्यामर्द्धरात्रके ॥   
कृष्णो जातो यतस्तस्यां जयन्ती स्यात्ततो ऽष्टमी ।   
सप्तजन्मकृतात् पापात् मुच्यते चोपवासतः ॥   
कृष्णपक्षे भाद्रपदे अष्टम्यां रोहिणीयुते ।   
उपाषितोर्च्चयेत् कृष्णं 1भुक्तिमुक्तिप्रदायकं ॥   
आवाहयाम्यहं कृष्णं बलभद्रञ्च देवकीं ।   
वसुदेवं यशोदाङ्गाः 2पूजयामि नमो ऽस्तुते ॥   
योगाय योगपतये योगेशाय नमो नमः ।   
योगादिसम्भावायैव गोविन्दाय नमो नमः ॥   
स्नानं कृष्णाय दद्यात्तु अर्घ्यं चानेन दापयेत् ।   
यज्ञाय यज्ञेश्वराय यज्ञानां पतये नमः ॥   
यज्ञादिसम्भवायैव गोविन्दाय नमो नमः ।   
गृहाण देव पुष्पाणि सुगन्धीनि प्रियाणि ते ॥   
सर्वकामप्रदो देव भव मे देववन्दित ।   
धूपधूपित धूपं त्वं धूपितैस्त्वं गृहाण मे ॥   
सुगन्ध धूपगन्धाढ्यं कुरु मां सर्व्वदा हरे ।

1 विष्णुमिति ट॰ ।   
2 यशोदाञ्चेति ङ॰ , ज॰ च ।   
[Image-P.209](http://www.aa.tufs.ac.jp/~tjun/data/gicas/img/ap1_209.png)

दीपदीप्त महादीपं दीपदीप्तद सर्वदा 1॥   
मया दत्तं गृहाण त्वं कुरु चोर्द्ध्वगतिं च मां ।   
विश्वाय विश्वपतये विश्वेशाय नमो नमः 2॥   
विश्वादिसम्भवायैव गोविन्दाय निवेदितं ।   
धर्म्माय धर्म्मपतये दर्मेशाय नमो नमः ॥   
धर्म्मादिसम्भवायैव गोविन्द शयनं कुरु ।   
सर्व्वाय सर्व्वपतये सर्व्वेशाय नमo नमः ॥   
सर्व्वादिसम्भवायैव गोविन्दाय च पावनं 3।   
क्षीरोदार्णवसम्भूत अत्रिनेत्रसमुद्भव ॥   
गृहाणार्घ्यं शशाङ्केदं रोहिण्या सहितो मम ।   
स्थण्डिले स्थापयेद्देवं सचन्द्रां रोहिणीं यजेत् ॥   
देवकीं वसुदेवं च यशोदां नन्दकं बलं ।   
अर्द्धरात्रे परोधाराः पातयेद् गुड़सर्पिषा ॥   
वस्त्रहेमादिकं दद्याद्ब्राह्मणान् भोजयेद्व्रती ।   
जन्माष्टमीव्रतकरः पुत्रवान्विष्णुलोकभाक् 4॥   
वर्षे वर्षे तु यः कुर्य्यात् पुत्रार्थी वेत्ति नो भयं 5।   
पुत्रान् देहि धनं देहि आयुरारोग्यसन्ततिं ॥   
धर्म्मं कामं च सौभाग्यं स्वर्गं मोक्षं च देहि मे ।

इत्याग्नेये महापुराणे जयन्त्यष्टमीव्रतं नाम त्र्यशीत्यधिकशततमो ऽध्यायः ॥

1 सर्वदा इति घ॰ , ङ॰ च ।   
2 विश्वेशाय नमो ऽस्तु ते इति ज॰ ।   
3 पारगमिति ग॰ । सर्वायेत्यादिः. पावनमित्यन्तः पाठः छ॰ पुस्तके नास्ति ।   
4 कृष्णलोकभागिति छ॰ ।   
5 पुत्रार्थी लभते सुतमिति ज॰ , ट॰ च ।   
[Image-P.210](http://www.aa.tufs.ac.jp/~tjun/data/gicas/img/ap1_210.png)

Chapter 184

अथ चतुरशीत्यधिकशततमो ऽध्यायः ।

अष्टमीव्रतानि ।  
अग्निरुवाच ।  
ब्रह्मादिमातृयजनाज्जपेन् मातृगणाष्टमीं ।   
कृष्णाष्टम्यां चैत्रमासे पूज्याब्दं कृष्णमर्थभाक् ॥   
कृष्णाष्टमीव्रतं वक्ष्ये मासे मार्गशिरे चरेत् ।   
नक्तं कृत्वा शुचिर्भूत्वा गोमूत्रं प्राशयेन्निशि ॥   
भूमिशायी निशायाञ्च शङ्करं पुजयेद् व्रती ।   
पौषे शम्भुं घृतं प्राश्य माघे क्षीरं महेश्वरम् 1॥   
महादेवं फाल्गुने च तिलाशी 2समुपोषितः ।   
चैत्रे स्थाणुं यवाशी च वैशाखे ऽथ शिवं यजेत् ॥   
कुशोदाशी पशुपतिं ज्यैष्ठे शृङ्गोदकाशनः ।   
आषाढे गोमयाश्युग्रं श्रावणे सर्वमर्कभुक् ॥   
त्र्यम्बकं च भाद्रपदे विल्वपत्राशनो निशि ।   
तण्डुलाशी चाश्वयुजे ईशं रुद्रन्तु कार्त्तिके ॥   
दध्याशी होमकारी स्याद्वर्षान्ते मण्डले यजेत् 3।   
गोवस्त्रहेम गुरवे दद्याद्विप्रेभ्य ईदृशं ॥   
प्रार्थयित्वा द्विजान् भोज्य 4भुक्तिमुक्तिमवाप्नुयात् ।

1 माघे क्षीरी महेश्वरमिति घ॰ , छ॰ , ञ॰ च ।   
2 तिलादीति ज॰ ।   
3 वर्षे वर्षे तु मण्डले इति ञ॰ ।   
4 द्विजान् तोष्य इति ज॰ ।   
[Image-P.211](http://www.aa.tufs.ac.jp/~tjun/data/gicas/img/ap1_211.png)

नक्ताशी त्वष्टमीषु स्याद् वत्सरान्ते च धेनुदः ॥   
पौरन्दरं पदं याति स्वर्गतिव्रतमुच्यते 1।   
अष्टमी बुधवारेण पक्षयोरुभयोर्य्यदा ॥   
तदा व्रतं प्रकुर्व्वीत अथवा सगुड़ाशिता ।   
तस्यां नियमकर्त्तारो न स्युः खण्डितसम्पदः ॥   
तण्डुलस्याष्टमुष्टीनां वर्ज्जयित्वाङ्गुलीद्वयं ।   
भक्तं कृत्वा चाम्रपुटे सकुशे सकुलाम्बिकां ॥   
सात्त्विकं पूजयित्वाङ्गं भुञ्जीत च कथाश्रवात् ।   
शक्तितो दक्षिणान्दद्यात् कर्क्कटीन्तण्डुलान्वितां 2॥   
धीरो द्विजो ऽस्य 3भार्य्यास्ति रम्भा पुत्रस्तु कैशिकः ।   
दुहिता विजया तस्य धीरस्य धनदो वृषः 4॥   
कौशिकस्तं गृहीत्वा तु गोपालैश्चारयन् वृषं ।   
गङ्गायां स्नानकृत्ये ऽथ 5नीतश्चौरैर्वृषस्तदा ॥   
स्नात्वा वृषमपश्यन् स वृषं मार्गितुमागतः ।   
विजयाभगिनीयुक्तो ददर्श स सरोवरे ॥   
दिव्यस्त्रीयोषितां वृन्दमव्रवीद्देहि भोजनं ।   
स्त्रीवृन्दमूचे व्रतकृद् भुङ्क्ष्व त्वमतिथिर्यतः ॥   
व्रतं कृत्वा स बुभुजे प्राप्तवान् वनपालकं ।

1 सुगतिव्रतमुच्यते इति ख॰ , घ॰ , छ॰ , ज॰ , ञ॰ , ट॰ च । सुशान्तिव्रतमुच्यते इति ज॰ ।   
2 कर्करीन्तण्डुलान्वितामिति ख॰ , घ॰ , ङ॰ च । गर्गरीन्तण्डुलान्वितामिति झ॰ ।   
3 वीरो द्विजो ऽस्येति ग॰ , घ॰ , ङ॰ , ज॰ , ञ॰ च ।   
4 वीरस्य धनपो वृष इति ख॰ , छ॰ , ट॰ च । वीरस्य धनदो वृष इति घ॰ , ङ॰ , ज॰ , ञ॰ च ।   
5 स्नानकृत्येषु इति ट॰ ।   
[Image-P.212](http://www.aa.tufs.ac.jp/~tjun/data/gicas/img/ap1_212.png)

गतो धीरः 1सवृषभो विजयासहितस्तदा ॥   
धीरेण 2विजया दत्ता यमायान्तरितः पिता ।   
व्रतभावात् कौशिको ऽपि ह्ययोध्यायां नृपो ऽभवत् ॥   
पित्रोस्तु नरके दृष्ट्वा विजयार्तिं यमे गता ।   
मृगयामागतं प्रोचे मुच्यते नरकात् कथं ॥   
व्रतद्वयाद्यमः प्रोचे प्राप्य तत् कैशिको ददौ ।   
बुधाष्टमीद्वयफलं स्वर्गतौ पितरौ ततः 3॥   
विजया हर्षिता चक्रे व्रतं भुक्त्यादिसिद्धये ।   
अशोककलिकाश्चाष्तौ ये पिवन्ति पुनर्वसौ ॥   
चैत्रे मासि सिताष्टम्यां न ते शोकमवाप्नुयुः ।   
त्वामशोकहराभीष्ट मधुमाससमुड़्गव ॥   
पिवामि शोकसन्तप्तो मामशोकं सदा कुरु ।   
चैत्रादौ मातृपूजाकृदष्टम्यां जयते रिपून् ॥

इत्याग्नेये महापुराणे अष्टमीव्रतानि नाम चतुरशीत्यधिकशततमो ऽध्यायः ॥

Chapter 185

अथ पञ्चाशीत्यधिकशततमो ऽध्यायः ।

नवमीव्रतानि ॥  
अग्निरुवाच ।  
नवमीव्रतकं वक्ष्ये भुक्तिमुक्त्यादिसिद्धिदं ।   
देवी पूज्याश्विने शुक्ले गौर्य्याख्यानवमीव्रतं ॥

1 गतो वीर इति ख॰ , ग॰ , घ॰ , ङ॰ , ज॰ , ञ॰ च ।   
2 वीरेणेति ट॰ ।   
3 पितरौ तदेति ख॰ ।   
[Image-P.213](http://www.aa.tufs.ac.jp/~tjun/data/gicas/img/ap1_213.png)

पिष्टकाख्या तु नवमी पिष्टाशी देवपूजनात् ।   
अष्टम्यामाश्विने शुक्ले कन्यार्कमूलभे यदा ॥   
अघार्दना सर्वदा वै महती नवमी स्मृता ।   
दुर्गा तु नवगेहस्था एकागारस्थिता ऽथवा ॥   
पूजिताष्टादशभुजा शेषाः षोड़शमत्कराः 1।   
शेषाः षोड़शहस्ताः स्युरञ्जनं डमरुन्तथा ॥   
रुद्रचण्डा प्रचण्डा च चण्डोग्रा सण्डनायिका ।   
चण्डा चण्डवती पूज्या चण्डरूपातिचण्डिका ॥   
क्रमान्मध्ये चोग्रचण्डा दुर्गा महिषमर्द्दिनी 2।   
ओं दुर्गे दुर्गे रक्षणि स्वाहा दशाक्षरो मन्त्रः ॥   
दीर्घाकारादिमन्त्रादिर्न्नवनेत्रो नमो ऽन्तिकः ।   
षड्भिः पदैर्न्नमःस्वधावषट्कारहृदादिकं ॥   
अङ्गुष्ठादिकनिष्ठान्तं न्यस्याङ्गानि जपेच्छिवां 3।   
एतञ्जपति 4यो गुह्यं नासौ केनापि बाध्यते ॥   
कपालं खेटकं घण्टां दर्पणन्तर्ज्जनीन्धनुः ।   
ध्वजण्डमरुकं पाशं वामहस्तेषु विभ्रतीं ॥   
शक्तिमुद्गरशूलानि वज्रं खड्गञ्च कुन्तकं ।   
शङ्खं चक्रं शलाकां च आयुधानि च पूजयेत् ॥   
पशुञ्च काली कालीति जप्त्वा खड्गेन घातयेत् ।   
कालि कालि वज्रेश्वरि लौहदण्डायै नमः ॥

1 षोडशहस्तका इति ङ॰ ।   
2 क्रमान् मध्ये चोग्रचण्डां कृत्वा महिषमर्दिनीमिति ग॰ ।   
3 दीर्घाकारादीत्यादिः, जपेच्छिवामित्यन्तः पाठः घ॰ , ज॰ , झ॰ , ञ॰ पुस्तके नास्ति ।   
4 एवं जपतीति ज॰ , झ॰ च ।   
[Image-P.214](http://www.aa.tufs.ac.jp/~tjun/data/gicas/img/ap1_214.png)

तदुत्थं रुधिरं मांसं पूतनायै च नैरृते ।   
वायव्यां पापराक्षस्यै चरक्यै नम ईश्वरे ॥   
विदारिकायै चाग्नेय्यां महाकौशिकमग्नये 1।   
तस्याग्रतो नृपः स्नायाच्छत्रुं पिष्टमयं हरेत् 2॥   
दद्यात् स्कन्दविशाखाभ्यां ब्राह्माद्या निशि ता यजेत् ।   
जयन्ती मङ्गला काली भद्रकाली कपालिनी ॥   
दुर्गा शिवा क्षमा धात्री स्वाहा स्वधा नमो ऽस्तु ते ।   
देवीं पञ्चामृतैः स्नाप्य पूजयेच्चार्हणादिना ॥   
ध्वजादिरथयात्रादिबलिदानं वरादिकृत् ।

इत्याग्नेये महापुराणे नवमीव्रतानि नाम पञ्चाशीत्यधिकशततमो ऽध्यायः ॥

Chapter 186

अथ षड़शीत्यधिकशततमो ऽध्यायः ।

दशमीव्रतं ।  
अग्निरुवाच ।  
दशमीव्रतकं वक्ष्ये धर्म्मकामादिदायकं ।   
दशम्यामेकभक्ताशी समाप्ते दशधेनुदः ॥   
दिशश्च काञ्चनीर्द्दद्याद्ब्राह्मणाधिपतिर्भवेत् ।

इत्याग्नेये महापुराणे दशमीव्रतानि नाम षड़शीत्यधिकशततमो ऽध्यायः ॥

1 महाकौशिकं मण्डपे इति घ॰ , ञ॰ च ।   
2 पिष्टमयं हुनेदिति ख॰ , छ॰ च ।   
[Image-P.215](http://www.aa.tufs.ac.jp/~tjun/data/gicas/img/ap1_215.png)

Chapter 187

अथ सप्ताशीत्यधिकशततमो ऽध्यायः ।

एकादशीव्रतं ।  
अग्निरुवाच ।  
एकादशीव्रतं वक्ष्ये भुक्तिमुक्तिप्रदायाकं ।   
दशम्यान्नियताहारो मांसमैथुनवर्जितः 1॥   
एकादश्यां न भुञ्जीत पक्षयोरुभयोरपि ।   
द्वादश्येकादशी यत्र तत्र सन्निहितो हरिः ॥   
तत्र 2क्रतुशतं पुण्यं त्रयोदश्यां तु पारणे ।   
एकादशी कला यत्र परतो द्वादशो गता 3॥   
तत्र क्रतुशतं पुण्यन्त्रयोदश्यान्तु पारणे ।   
दशम्येकादशीमिश्रा नोपोष्या नरकप्रदा ॥   
एकादश्यान्निराहारो भुक्त्वा चैवापरे ऽहनि ।   
भोक्ष्ये ऽहं पुण्डरीकाक्ष शरणं मे भवाच्युत ॥   
एकादश्यां सिते पक्षे पुष्यर्क्षन्तु यदा भवेत् ।   
सोपोष्पाक्षय्यफलदा प्रोक्ता सा पापनाशिनी ॥   
एकादशी द्वादशी या श्रवणेन च संयुता ।   
विजया सा तिथिः प्रोक्ता भक्तानां विजयप्रदा ॥   
एषैव फाल्गुने मासि पुष्यर्क्षेण च संयुता ।

1 मधुमांसैर्विवर्जित इति ग॰ ।   
2 अत्रेति ख॰ , छ॰ , ज॰ च ।   
3 द्वादशी मतेति घ॰ , ञ॰ च । द्वादशी भवेदिति ङ॰ , झ॰ च ।   
[Image-P.216](http://www.aa.tufs.ac.jp/~tjun/data/gicas/img/ap1_216.png)

विजया प्रोच्यते सद्भिः कोटिकोटिगुणोत्तरा 1॥   
एकादश्यां विष्णुपूजा 2कार्य्या सर्व्वोपकारिणी 3।   
धनवान् पुत्रवान् लोके विष्णुलोके महीयते ॥

इत्याग्नेये महापुराणे एकादशीव्रतं नाम सप्ताशीत्यधिकशततमो ऽध्यायः ॥

Chapter 188

अथाष्टाशीत्यधिकशततमो ऽध्यायः ।

द्वादशीव्रतानि ।  
अग्निरुवाच ।  
द्वादशीव्रतकं वक्ष्ये भुक्तिमुक्तिप्रदायकं ।   
एकभक्तेन भक्तेन तथैवायाचितेन च ॥   
उपवासेन भैक्ष्येण चैवं द्वादशिकव्रती ।   
चैत्रे मासि सिते पक्षे द्वादश्यां मदनं हरिं ॥   
पूजयेद् भुक्तिमुक्त्यर्थी 4मदनद्वादशैiव्रती ।   
माघशुक्ले तु द्वादश्यां भीमद्वादशिकव्रती ॥   
नमो नारायणायेति यजेद्विष्णुं स सर्वभाक् ।   
फाल्गुने च सिते पक्षे गोविन्दद्वादशीव्रती ॥   
विशोकद्वादशीकारी यजेदाश्वयुजे हरिं ।   
लवणं मार्गशीर्षे तु कृष्णमभ्यर्च्च्य यो नरः ॥   
ददाति शुक्लद्वादश्यां स सर्व्वरसदायकः ।

1 कीटिकोटिगुणोत्तमेति ख॰ ।   
2 एकादश्यामृषिं पूज्येति ख॰ , छ॰ च । एकदश्यामृषिपूजेति ङ॰ ।   
3 कार्य्या सर्वाघहारिणीति झ॰ , ञ॰ च ।   
4 भुक्तिमुक्त्यर्थमिति छ॰ , ञ॰ च ।   
[Image-P.217](http://www.aa.tufs.ac.jp/~tjun/data/gicas/img/ap1_217.png)

गोवत्सं पूजयेद् भाद्रे गोवत्सद्वादशीव्रती ॥   
माध्यान्तु समतीतायां श्रवणेन तु संयुता ।   
द्वादशी या भवेत् कृष्णा प्रोक्ता सा तिलद्वादशी ॥   
तिलैः स्नानन्तिलैर्होमो नैवेद्यन्तिलमोदकं ।   
दीपश्च तिलतैलेन तथा देयं तिलोदकं ॥   
तिलाश्च देया विप्रेभ्यः फलं होमोपवासतः ।   
ओं नमो भगवते ऽथो वासुदेवाय वै यजेत् ॥   
सुकलः स्वर्गमाप्नोति षट्तिलद्वादशीव्रती ।   
मनोरथद्वादशीकृत् फाल्गुने तु सिते ऽर्च्चयेत् ॥   
नामद्वादशीव्रतकृत् केशवाद्यैश्च नामभिः ।   
वर्षं यजेद्धरिं स्वर्गी न भवेन् नारकी नरः ॥   
फाल्गुनस्य सिते ऽभ्यर्च्च्य सुमतिद्वादशीव्रती ।   
मासि भाद्रपदे शुक्ले अनन्तद्वादशीव्रती 1॥   
अश्लेषर्क्षे तु मूले वा 2माघे कृष्णाय वै नमः ।   
यजेत्तिलांश्च जुहुयात्तिलद्वादशीकृन्नरः ॥   
सुगतिद्वादशीकारी फाल्गुने तु सिते यजेत् ।   
जय कृष्ण नमस्तुभ्यं वर्षं स्याद् भुक्तिमुक्तिगः 3॥   
पौषशुक्ले तु द्वादश्यां सम्प्राप्तिद्वादशीव्रती ।

इत्याग्नेये महापुराणे नानाद्वादशीव्रतानि नामाष्टाशीत्यधिकशततमो ऽध्यायः ॥

1 मनोरथद्वादशीत्यादिः, अनन्तद्वादशी व्रतीत्यन्तः पाठः घ॰ पुस्तके नास्ति ।   
2 आषाढर्क्षे तु मूले वा इति ख॰ , ग॰ , ज॰ , ट॰ च ।   
3 वर्षे स्याद् भुक्तिमुक्तिद इति ग॰ , घ॰ च ।   
[Image-P.218](http://www.aa.tufs.ac.jp/~tjun/data/gicas/img/ap1_218.png)

Chapter 189

अथैकोननवत्यधिकशततमो ऽध्यायः ।

श्रवणद्वादशीव्रतम् ।  
अग्निरुवाच ।  
श्रवणद्वादशीं वक्ष्ये मासि भाद्रपदे सिते ।   
श्रवणेन युता श्रेष्ठा 1महती सा ह्युपोषिता ॥   
सङ्गमे सरितां स्नानाच्छ्रवणद्वादशोफलं 2।   
बुधश्रवणसंयुक्ता दानादौ सुमहाफला ॥   
निषिद्धमपि कर्त्तव्यन्त्रयोदश्यान्तु पारणं ।   
द्वादृश्याञ्च निराहारो वामनं पूजयाम्यहं ॥   
उदकुम्भे स्वर्णमयन्त्रयोदश्यान्तु पारणं ।   
आवाहयाम्यहं विष्णुं वामनं शङ्खचक्रिणं ॥   
सितवस्त्रयुगच्छन्ने घटे सच्छत्रपादुके ।   
स्नापयामि जलैः शुद्धैर्विष्णुं 3पञ्चामृतादिभिः ॥   
छत्रदण्डधरं विष्णुं वामनाय नमो नमः ।   
अर्घ्यं ददामि देवेश अर्घ्यार्हाद्यैः सदार्च्चितः 4॥   
भुक्तिमुक्तिप्रजाकीर्त्तिसर्वैश्वर्य्ययुतं कुरु ।   
वामनाय नमो गन्धं होमो ऽनेनाष्टकं शतं ॥

1 श्रवणेन समायुक्तेति घ॰ ।   
2 द्वादशद्वादशीफलमिति ख॰ , ग॰ , घ॰ , ङ॰ , छ॰ , ञ॰ च ।   
3 शुद्धैर्हरिमिति ग॰ , ट॰ च ।   
4 मुदार्च्चित इति ग॰ ।   
[Image-P.219](http://www.aa.tufs.ac.jp/~tjun/data/gicas/img/ap1_219.png)

ओं नमो वासुदेवाय शिरः सम्पूजयेद्धरेः ।   
श्रीधराय मुखं तद्वत् कण्ठे कृष्णाय वै नमः ॥   
नमःश्रीपतये वक्षो भुजो सर्वास्त्रधारिणे ।   
व्यापकाय नमो नाभिं वामनाय नमः कटिं ॥   
त्रैलोक्यजयकायेति 1मेढ्रं जङ्घे यजेद्धरेः ।   
सर्व्वाधिपतये पादौ विष्णोः सर्व्वात्मने नमः ॥   
घृतपक्वञ्च नैवेद्यन्दद्याद् दध्योदनैर्घटान् ।   
रात्रौ च जागरं कृत्वा प्रातः स्नात्वा च सङ्गमे ॥   
गन्धपुष्पादिभिः पूज्य वदेत् पुष्पाञ्जलिस्त्विदं ।   
नमो नमस्ते गोविन्द बुधश्रवणसञ्ज्ञित ॥   
अघौघसङ्क्षयं कृत्वा सर्वसौख्यप्रदो भव ।   
प्रीयतान्देव देवेश मम नित्यञ्जनार्द्दन ॥   
वामनो बुद्धिदो दाता द्रव्यस्थो वामनः स्वयं ।   
वामनः प्रतिगृह्णाति वामनो मे ददाति च ॥   
द्रव्यस्थो वामनो नित्यं वामनाय नमो नमः ।   
प्रदत्तदक्षिणो विप्रान् सम्भोज्यान्नं स्वयञ्चरेत् ॥

इत्याग्नेये महापुराणे श्रवणद्वादशीव्रतं नामैकोननवत्यधिकशततमो ऽध्यायः ॥

1 त्रैलोक्यजननायेति झ॰ , ञ॰ च । त्रैलोक्यजनकायेति ङ॰ , ट॰ च ।   
[Image-P.220](http://www.aa.tufs.ac.jp/~tjun/data/gicas/img/ap1_220.png)

Chapter 190

अथ नवत्यधिकशततमो ऽध्यायः ।

अखण्डद्वादशीव्रतं ।  
अग्निरुवाच ।  
अखण्डद्वादशीं वक्ष्ये व्रतसम्पूर्णताकृतं ।   
मार्गशीर्षे सिते विष्णुं द्वादश्यां समुपोषितः ॥   
पञ्चगव्यजले स्नातो यजेत्तत्प्राशनो व्रती ।   
यवव्रीहियुतम्पात्रन्द्वादश्यां हि द्विजे ऽर्पयेत् ॥   
सप्तजन्मनि यत् किञ्चिन्मया खण्डं व्रतं कृतं ।   
भगवंस्त्वत्प्रसादेन तदखण्डमिहास्तु मे ॥   
यथा ऽखण्डं जगत् सर्वं त्वमेव पुरुषोत्तम ।   
तथाखिलान्यखण्डानि व्रतानि मम सन्तु वै ॥   
एवमेवानुमासञ्च चातुर्मास्यो विधिः स्मृतः ।   
अन्यच्चैत्रादिमासेषु शक्तुपात्राणि 1चार्पयेत् ॥   
श्रावणादिषु चारभ्य कार्त्तिकान्तेषु पारणं ।   
सप्तजन्मसु वैकल्यं व्रतानां सफलं कृते ॥   
आयुरारोग्यसौभाग्यराज्यभोगादिमाप्नुयात् 2।

इत्याग्नेये महापुराणे अखण्डद्वादशीव्रतं नाम नवत्यधिकशततमो ऽध्यायः ॥

1 स्वर्णपात्राणि इति ख॰ , घ॰ , ञ॰ च ।   
2 अग्निरुवाच । अखण्डद्वादशीं वक्ष्ये इत्यादिः, राज्यभोगादिमाप्नुयादित्यन्तः पाठः झ॰ पुस्तके नास्ति ।   
[Image-P.221](http://www.aa.tufs.ac.jp/~tjun/data/gicas/img/ap1_221.png)

Chapter 191

अथैकनवत्यधिकशततमो ऽध्यायः ।

त्रयोदशीव्रतानि ।  
अग्निरुवाच ।  
त्रयोदशीव्रतानीह सर्वदानि वदामि ते ।   
अनङ्गेन कृतामादौ वक्ष्ये ऽनङ्गत्रयोदशीं ॥   
त्रयोदश्यां मार्गशीर्षे शुक्ले ऽनङ्गं हरं यजेत् 1।   
मध सम्प्राशयेद्रात्रौ घृतहोमस्तिलाक्षतैः ॥   
पौषे योगेश्वरं प्रार्च्य चन्दनाशी कृताहुतिः ।   
महेश्वरं मौक्तिकाशी माघे ऽभ्यर्च्च्य दिवं व्रजेत् ॥   
काकोलं प्राश्य नीरं तु 2फाल्गुने पूजयेद्व्रती ।   
कर्पूराशी स्वरूपं च चैत्रे सौभाग्यवान् भवेत् ॥   
महारूपन्तु वैशाखे यजेज्जातीफलाश्यपि ।   
लवङ्गाशी ज्यैष्ठदिने 3प्रद्युम्नं पूजयेद् व्रती ॥   
तिलोदाशी तथाषाढे उमाभर्त्तारमर्च्चयेत् ।   
श्रावणे गन्धतोयाशी पूजयेच्छूलपाणिनम् ॥   
सद्योजातं भाद्रपदे प्राशिता गुरुमर्च्चयेत् ।   
सुवर्णवारि संप्राश्य आश्विने त्रिदशाधिपम् ॥

1 हरिं यजेदिति छ॰ , ज॰ , ञ॰ च ।   
2 काकोलं प्राश्य चीनञ्चेति घ॰ , ज॰ , झ॰ , ञ॰ च ।   
3 ज्यैष्ठमासे इति ग॰ , घ॰ , ङ॰ , ज॰ , झ॰ , ञ॰ च ।   
[Image-P.222](http://www.aa.tufs.ac.jp/~tjun/data/gicas/img/ap1_222.png)

विश्वेश्वरं कार्त्तिके तु मदनाशी यजेद्व्रती ।   
शिवं हैमन्तु वर्षान्ते सञ्च्छाद्याम्रदलेन तु ॥   
वस्त्रेण पूजयित्वा तु दद्याद्विप्राय गान्तथा ।   
शयनञ्छत्रकलशान् पादुकारसभाजनम् ॥   
त्रयोदश्यां सिते चैत्रे रतिप्रीतियुतं स्मरन् ।   
अशोकाख्यं नगं लिख्य सिन्दूररजनीमुखैः ॥   
अव्धं यजेत्तु कामार्थी कामत्रयोदशीव्रतम् ।

इत्याग्नेये महापुराणे त्रयोदशी व्रतानि नामैकनवत्यधिकशततमो ऽध्यायः ॥

Chapter 192

अथ द्विनवत्यधिकशततमो ऽध्यायः ।

चतुर्दशीव्रतानि ।  
अग्निरुवाच ।  
व्रतं वक्ष्ये चतुर्द्दश्यां भुक्तिमुक्तिप्रदायकम् 1।   
कार्त्तिके तु चतुर्द्दश्यां निराहारो यजेच्छिवम् ॥   
वर्षम्भोगधनायुष्मान् 2कुर्वन् शिवचतुर्द्दशीम् ।   
मार्गशीर्षे सिते ऽष्टम्यां तृतीयायां मुनिव्रतः ॥

1 भुक्तिमुक्तिप्रदं शृणु इति ख॰ , घ॰ , ज॰ , झ॰ , ञ॰ , ट॰ च । भुक्तिमुक्तिसुखप्रदमिति ङ॰ ।   
2 भोगबलायुष्मानिति ङ॰ ।   
[Image-P.223](http://www.aa.tufs.ac.jp/~tjun/data/gicas/img/ap1_223.png)

द्वादश्यां वा चतुर्द्दश्यां फलाहारो यजेत् सुरं 1।   
त्यक्त्वा फलानि दद्यात्तु कुर्व्वन् फलचतुर्द्दशीं ॥   
चतुर्दश्यां मथाष्टम्यां पक्षयोः शुक्लकृष्णयोः ।   
अनश्नन् पूजयेच्छम्भुं स्वर्ग्युभयचतुर्दशीं ॥   
कृष्णाष्टम्यान्तु नक्तेन तथा कृष्णचतुर्दशीं ।   
इह भोगानवाप्नोति परत्र च शुभाङ्गतिं ॥   
कार्तिके च चतुर्दश्यां कृष्णायां स्नानकृत् सुखी ।   
आराधिते महेन्द्रे तु ध्वजाकारासु यष्टिषु 2॥   
ततः शुक्लचतुर्दश्यामनन्तं पूजयेद्धरिं ।   
कृत्वादर्भमयं चैव वारिधानी समन्वितं ॥   
शालिप्रस्थस्य पिष्टस्य पूपनाम्नः कृतस्य च ।   
अर्द्धं विप्राय दातव्यमर्द्धमात्मनि योजयेत् 3॥   
कर्त्तव्यं सरितां चान्ते कथां कृत्वा 4हरेरिति ।   
अनन्तसंसारमहासमुद्रे मग्नान् समभ्युद्धर वासुदेव ॥   
अनन्तरूपे विनियोजयस्व अनन्तरूपाय नमो नमस्ते ।   
अनेन पूजयित्वाथ सूत्रं बद्धा तु मन्त्रितं ॥   
स्वके करे वा कण्ठे वा त्वनन्तव्रतकृत् सुखी ॥ 11॥ 11ab

इत्याग्नेये महापुराणे नानाचतुर्दशीव्रतानि नाम द्विनवत्यधिकशततमो ऽध्यायः ॥

1 यजेत् स्वयमिति घ॰ ।   
2 वर्षं भोगधनायुष्मानित्यादिः ध्वजाकारासु यष्टिषु इत्यन्तः पाठः झ॰ पुस्तके नास्ति ।   
3 भोजनमिति घ॰ , ङ॰ , ज॰ , झ॰ , ञ॰ , ट॰ च ।   
4 कथां श्रुत्वेति झ॰ ।   
[Image-P.224](http://www.aa.tufs.ac.jp/~tjun/data/gicas/img/ap1_224.png)

Chapter 193

अथ त्रिनवत्यधिकशततमो ऽध्यायः ।

शिवरात्रिव्रतम् ।  
अग्निरुवाच ।  
शिवरात्रिव्रतं वक्ष्ये भुक्तिमुक्तिप्रदं शृणु 1।   
माघफाल्गुनयोर्म्मध्ये कृष्णा या तु चतुर्दशी ॥   
कामयुक्ता तु सोपोष्या कुर्वन् जागरणं व्रती ।   
शिवरात्रिव्रतं कुर्व्वे चतुर्दश्यामभोजनं ॥   
रात्रिजागरणेनैव पूजयामि शिवं व्रती ।   
आवाहयाम्यहं शम्भुं भुक्तिमुक्तिप्रदायकं ॥   
नरकार्णवकोत्तारनावं शिव नमो ऽस्तु ते ।   
नमः शिवाय शान्ताय प्रजाराज्यादिदायिने ॥   
सौभाग्यारोग्यविद्यार्थस्वर्गमार्गप्रदायिने 2।   
धर्म्मन्देहि धनन्देहि कामभोगादि देहि मे ॥   
गुणकीर्त्तिसुखं देहि स्वर्गं मोक्षं च देहि मे ।   
लुब्धकः प्राप्तवान् पुण्यं पापी सुन्दरसेनकः ॥

इत्याग्नेये महापुराणे शिवरात्रिव्रतं नाम त्रिनवत्यधिकशततमो ऽध्यायः ॥

1 भुक्तिमुक्तिप्रदायकमिति झ॰ , ट॰ च ।   
2 स्वर्गमोक्षप्रदायिने इति ङ॰ ।   
[Image-P.225](http://www.aa.tufs.ac.jp/~tjun/data/gicas/img/ap1_225.png)

Chapter 194

अथ चतुर्नवत्यधिकशततमो ऽध्यायः ।

अशोकपूर्णिमादिव्रतं ।  
अग्निरुवाच ।  
अशोकपूर्णिमां वक्ष्ये भूधरं च भुवं यजेत् ।   
फाल्गुन्यां सितपक्षायां वर्षं स्याद्भुक्तिमुक्तिभाक् ॥   
कार्त्तिक्यान्तु वृषोत्सर्गं कृत्वा नक्तं समाचरेत् ।   
शैवं पदमवाप्नोति वृषव्रतमिदं परं ॥   
पित्र्या यामावसी तस्यां पितॄणां दत्तमक्ष्यं ।   
उपोष्याब्दं पितॄनिष्ट्वा निष्पापः स्वर्गमाप्नुयात् ॥   
पञ्चदश्यां च माघस्य पूज्याजं सर्व्वमाप्नुयात् ।   
वक्ष्ये सावित्र्यमावास्याम्भुक्तिमुक्तिकरीं शुभां ॥   
पञ्चदश्यां व्रती ज्यैष्ठे वटमूले महासतीं ।   
त्रिरात्रोपोषिता नारी सप्तधान्यैः प्रपूजयेत् ॥   
प्ररूढैः कण्ठसूत्रैश्च रजन्यां कुङ्कुमादिभिः ।   
वटावलम्बनं कृत्वा नृत्यगीतैः प्रभातके ॥   
नमः सावित्र्यै सत्यवते नैवेद्यं चार्पयेद् द्विजे ।   
वेश्म गत्वा द्विजान् भोज्य स्वयं भुक्त्वा विसर्ज्जयेत् ॥   
सावित्री प्रीयतां देवी सौभाग्यादिकमाप्नुयात् ॥ 8॥ 8ab

इत्याग्नेये महापुराणे तिथिव्रतानि नाम चतुर्नवत्यधिकतशततमो ऽध्यायः ॥  
[Image-P.226](http://www.aa.tufs.ac.jp/~tjun/data/gicas/img/ap1_226.png)

Chapter 195

अथ पञ्चनवत्यधिकशततमो ऽध्यायः ।

वारव्रतानि ।  
अग्निरुवाच ।  
वारव्रतानि वक्ष्यामि भुक्तिमुक्तिप्रदानि हि ।   
करं पुनर्व्वसुः सूर्य्ये स्नाने सर्वौषधी शुभा ॥   
श्राद्धौ चादित्यवारे तु सप्तजन्मस्वरोगभाक् ।   
सङ्क्रान्तौ सूर्य्यवारो यः सो ऽर्कस्य हृदयः शुभः ॥   
कृत्वा हस्ते सूर्य्यवारं नक्तेनाब्दं स सर्वभाक् ।   
चित्राभसोमवाराणि सप्त कृत्वा सुखी भवेत् ॥   
स्वात्यां गृहीत्वा चाङ्गारं सप्तनक्त्यार्त्तिवर्जितः ।   
विशाखायां बुधं गृह्य सप्तनक्ती ग्रहार्त्तिनुत् ॥   
अनुराधे देवगुरुं सप्तनक्ती ग्रहार्त्तिनुत् 1।   
शुक्रं ज्येष्ठासु सङ्गृह्य सप्तनक्ती ग्रहार्त्तिनुत् ॥   
मूले शनैश्चरं गृह्य सप्तनक्ती ग्रहार्त्तिनुत् ॥ 6 ॥ 6ab

इत्याग्नेये महापुराणे वारव्रतानि नाम पञ्चवनत्यधिकशततमो ऽध्यायः ॥

1 अनुराधे इत्यादिः ग्रहार्त्तिनुदित्यन्तः पाठः झ॰ पुस्तके नास्ति ।   
[Image-P.227](http://www.aa.tufs.ac.jp/~tjun/data/gicas/img/ap1_227.png)

Chapter 196

अथ षण्णवत्यधिकशततमो ऽध्यायः ।

नक्षत्रव्रतानि ।  
अग्निरुवाच ।  
नक्षत्रव्रतकं वक्ष्ये भे हरिः पूजितो ऽर्थदः 1।   
नक्षत्रपुरुषं चादौ चैत्रमासे हरिं यजेत् ॥   
मूले पादौ यजेज्जङ्घे रोहिणीस्वर्च्चयेद्धरिं ।   
जानुनी चाश्विनीयोगे आषाढासूरुसञ्ज्ञके ॥   
मेढ्रं पूर्व्वोत्तरास्वेव कटिं वै कृत्तिकासु च ।   
पार्श्वे भाद्रपदाभ्यान्तु कुक्षिं वै रेवतीषु च ॥   
स्तनौ चैवानुराधासु धनिष्ठासु च पृष्ठकं ।   
भुजौ पूज्यौ विशाखासु पुनर्व्वस्वङ्गुलीर्यजेत् ॥   
अश्लेषासु नखान् पूज्य कण्ठं ज्येष्ठासु पूजयेत् ।   
श्रोत्रे विष्णोश्च श्रवणे मुखं पुष्ये हरेर्यजेत् ॥   
यजेत् स्वातिषु दन्ताग्रमास्यं वारुणतो ऽर्चयेत् ।   
मघासु नासां नयने मृगशीर्षे ललाटकं ॥   
चित्रासु चार्द्रासु कचानब्दान्ते स्वर्णकं हरिं ।   
गुड़पूर्णे घटे ऽभ्यर्च्य शय्यागोर्थादि दक्षिणा 2॥   
नक्षत्रपुरुषो विष्णुः पूजनीयः शिवात्मकः ।

1 हरिः सर्व्वत्र पूजित इति ग॰ ।   
2 शय्यागोश्चादि दक्षिणा इति ख॰ , ट॰ च । शय्यागोन्नादि दक्षिणा इति घ॰ , ञ॰ , ज॰ च । शय्याधेन्वादि सक्षिणा इति ङ॰ ।   
[Image-P.228](http://www.aa.tufs.ac.jp/~tjun/data/gicas/img/ap1_228.png)

शाम्भवायनीयव्रतकृन्मासभे पूजयेद्धरिं ॥   
कार्त्तिके कृत्तिकायां च मृगशीर्षे मृगास्यके ।   
नामभिः केशवाद्यैस्तु अच्युताय नमो ऽपि वा ॥   
कार्त्तिके कृत्तिकाभे ऽह्नि मासनक्षत्रगं हरिं ।   
शाम्भवायनीयव्रतकं करिष्ये भुक्तिमुक्तिदं ॥   
केशवादि महामूर्त्तिमच्युतं सर्व्वदायकं 1।   
आवाहयाम्यहन्देवमायुरारोग्यवृद्धिदं ॥   
कार्त्तिकादौ सकासारमन्नं 2मासचतुष्टयं 3।   
फाल्गुनादौ च कुशरमाषाढादौ च पायसं ॥   
देवाय ब्राह्मणेभ्यश्च नक्तन्नैवेद्यमाशयेत् 4।   
पञ्चगव्यजलेस्नातस्तस्यैव प्राशनाच्छुचिः ॥   
अर्वाग्विसर्जनाद् द्रव्यं नैवेद्यं सर्वमुच्यते ।   
विसर्जिते जगन्नाथे निर्म्माल्यम्भवति क्षणात् ॥   
नमो नमस्ते ऽच्युत मे क्षयोस्तु पापस्य वृद्धिं समुपैतु पुण्यं ।   
ऐश्वर्य्यवित्तादि सदा ऽक्षयं मे 5क्षयञ्च मा सन्ततिरभ्यपैतु ॥   
यथाच्युतस्त्वम्परतः परस्तात् स ब्रह्मभूतः परतः परात्मन् ।

1 सर्व्वपापहमिति ङ॰ ।   
2 सर्व्वसारमन्नमिति ख॰ , ग॰ , घ॰ च ।   
3 मासचतुष्टकमिति ख॰ ।   
4 नक्तं नैवेद्यमर्पयेदिति झ॰ ।   
5 ऐश्वर्य्यवित्तादि महोदयं मे इति झ॰ ।   
[Image-P.229](http://www.aa.tufs.ac.jp/~tjun/data/gicas/img/ap1_229.png)

तथाच्युतं त्वं कुरु वाञ्छितं मे मया कृतम्पापहराप्रमेय ॥   
अच्युतानन्द गोविन्द प्रसीद यदभीप्सितं ।   
अक्षयं माममेयात्मन् कुरुष्व पुरुषोत्तम ॥   
सप्त वर्षाणि सम्पूज्य भुक्तिमुक्तिमवापुनुयात् ।   
अनन्तव्रतमाख्यास्ये नक्षत्रव्रतकेर्थदं 1॥   
मार्गशीर्षे मृगशिरे गोमूत्राशो यजेद्धरिं ।   
अनन्तं सर्वकामानामनन्तो भगवान् फलं ॥   
ददात्यनन्तञ्च पुनस्तदेवान्यत्र जन्मनि ।   
अनन्तपुन्योपचयङ्करोत्येतन्महाव्रतं ॥   
यथाभिलषितप्राप्तिं करोत्यक्षयमेव च ।   
पादादि पूज्य नक्ते तु भुञ्जीयात्तैलवर्जितं ॥   
घृतेनानन्तमुद्दिश्य होमो मासचतुष्टयं ।   
चैत्रादौ शालिना होमः पयसा श्रावणादिषु ॥   
मान्धाताभूद् युवनाश्वादनन्तव्रतकात् सुतः ॥ 23॥ 23ab

इत्याग्नेये महापुराणे नक्षत्रव्रतकानि नाम षण्णवत्यधिकशततमो ऽध्यायः ॥

1 नक्षत्रव्रतकामदमिति ख॰ , ग॰ , छ॰ । नक्षत्रव्रतके ऽन्नदमिति घ॰ , ङ॰ , ञ॰ च ।   
[Image-P.230](http://www.aa.tufs.ac.jp/~tjun/data/gicas/img/ap1_230.png)

Chapter 197

अथ सप्तनवत्यधिकशततमो ऽध्यायः ।

दिवसव्रतानि ।  
अग्निरुवाच ।  
दिवसव्रतकं वक्ष्ये ह्यादौ धेनुव्रतं वदे ।   
यश्चोभयमुखीन्दद्यात् प्रभूतकनकान्वितां ॥   
दिनं पयोव्रतस्तिष्ठेत् स याति परसम्पदं ।   
त्र्यहं पयोव्रतं कृत्वा काञ्चनं कल्पपादपं ॥   
दत्वा ब्रह्मपदं याति कल्पवृक्षव्रतं स्मृतं ।   
दद्याद्विंशत् पलादूर्द्ध्वं 1महीङ्कृत्वा तु काञ्चनीं ॥   
दिनं पयोव्रतस्तिष्ठेद्रुद्रगः स्याद्दिवाव्रती ।   
पक्षे पक्षे त्रिरात्रन्तु भक्तेनैकेन यः क्षपेत् 2॥   
विपुलं धनमाप्नोति त्रिरात्रव्रतकृद्दिनं ।   
मासे मासे त्रिरात्राशी एकभक्ती गणेशतां ॥   
यस्त्रिरात्रव्रतं 3कुर्य्यात् समुहिश्य जनार्दनं ।   
कुलानां शतमादाय स याति भवनं हरेः ॥   
नवम्याञ्च सिते पक्षे नरो मार्गशिरस्यथ 4।   
प्रारभेत त्रिरात्राणां व्रतन्तु विधिवद् व्रती ॥

1 दद्यात् त्रिंशत्पलादूर्द्ध्वमिति घ॰ , ज॰ , ञ॰ च ।   
2 क्षिपेदिति ख॰ , ग॰ , घ॰ , ङ॰ , ञ॰ च ।   
3 यस्त्रिरात्रशतं कुर्य्यादिति ग॰ , घ॰ , ञ॰ ।   
4 मार्गशिरस्य चेति ख॰ , घ॰ , ज॰ , ञ॰ च ।   
[Image-P.231](http://www.aa.tufs.ac.jp/~tjun/data/gicas/img/ap1_231.png)

ओं नमो वासुदेवाय सहस्रं वा शतं जपेत् ।   
अष्टम्यामेकभक्ताशी दिनत्रयमुपावसेत् ॥   
द्वादश्यां पूजयेद् विष्णुं कार्त्तिके कारयेद् व्रतं ।   
विप्रान् सम्भोज्य वस्त्राणि शयनान्यासनानि च ॥   
छत्रोपवीतपात्राणि ददेत् सम्प्रार्थयेद्द्विजान् ।   
व्रते ऽस्मिन् दुष्करे चापि विकलं यदभून्मम ॥   
भवद्भिस्तदनुज्ञातं परिपूर्णं भवत्विति ।   
भुक्तभोगो व्रजेद् विष्णुं त्रिरात्रव्रतकत्रती 1॥   
कार्त्तिकव्रतकं वक्ष्ये भुक्तिमुक्तिप्रदायकं ।   
दशम्यां पञ्चगव्याशो एकादश्यामुपोषितः ॥   
कार्त्तिकस्य सिते ऽभ्यर्च्य 2विष्णुं देवविमानगः ।   
चैत्रे त्रिरात्रं नक्ताशी अजापञ्चप्रदः सुखी ॥   
त्रिरात्रं पयसः पानमुपवासपरस्त्र्यहं ।   
षष्ठ्यादि कार्त्तिके शुक्ले कृच्छ्रो माहेन्द्र उच्यते ॥   
पञ्चरात्रं पयः पीत्वा दध्याहारो ह्युपोषितः ।   
एकादश्यां कार्त्तिके तु कृच्छ्रो ऽयं भास्करोर्थदः 3॥   
यवागूं यावकं शाकं दधि क्षीरं घृतं जलं ।   
पञ्चम्यादि सिते पक्षे कृच्छ्रः शान्तपनः स्मृतः ॥

इत्याग्नेये महापुराणे दिवसव्रतानि नाम सप्तनवत्यधिकशततमो ऽध्यायः ॥

1 त्रिरात्रशतकव्रतो इति ख॰ , घ॰ , ञ॰ च । त्रिरात्रशतककृद् व्रतो इति ङ॰ ।   
2 कार्त्तिकस्य सिते प्रार्च्य इति ख॰ , ग॰ , घ॰ , ङ॰ , छ॰ , ज॰ , ञ॰ च ।   
3 भास्करो ऽन्नद इति ख॰ , ग॰ , घ॰ , ज॰ , ञ॰ च ।   
[Image-P.232](http://www.aa.tufs.ac.jp/~tjun/data/gicas/img/ap1_232.png)

Chapter 198

अथाष्टनवत्यधिकशततमो ऽध्यायः ।

मासव्रतानि ।  
अग्निरुवाच ।  
मासव्रतकमाख्यास्ये भुक्तिमुक्तिप्रदायकं ।   
आषाढादिचतुर्मासमभ्यङ्गं वर्जयेत् सुधीः ॥   
वैशाखे पुष्पलवणन्त्यक्त्वा गोदो नृपो भवेत् ।   
गोदो मासोपवासी च 1भीमव्रतकरो हरिः 2॥   
आषाढादिचतुर्म्मासं प्रातःस्नायी च विष्णुगः ।   
माघे मास्यथ चैत्रे वा गुडधेनुप्रदो भवेत् ॥   
गुडव्रतस्तृतीयायां गौरीशः स्यान्महाव्रती ।   
मार्गशीर्षादिमासेषु नक्तकृद्विष्णुलोकभाक् ॥   
एकभक्तव्रती तद्वद् द्वादशीव्रतकं पृथक् 3।   
फलव्रती चतुर्म्मासं फलं त्यक्त्वा प्रदापयेत् ॥   
श्रावणादिचतुर्मासं व्रतैः सर्व्वं लभेद्व्रती ।   
आषाढस्य सिते पक्षे एकादश्यामुपोषितः ॥   
चातुर्मास्यव्रतानान्तु कुर्व्वीत परिकल्पनं ।   
आषाढ्याञ्चाथ सङ्क्रान्तौ कर्क्कटस्य 4हरिं यजेत् ॥   
इदं व्रतं मया देव गृहीतं पुरतस्तव ।

1 मासे यवाशो चेति ख॰ ।   
2 भीमव्रतपरो हरिरिति ङ॰ ।   
3 द्वादशीव्रतकं परमिति ङ॰ ।   
4 आषाढगं वृषसङ्क्रान्त्यां कर्कटे चेति झ॰ ।   
[Image-P.233](http://www.aa.tufs.ac.jp/~tjun/data/gicas/img/ap1_233.png)

निर्विघ्नां सिद्धिमायातु प्रसन्नेत्वयि केशव ॥   
गृहीते ऽस्मिन् व्रते देव यद्यपूर्णे म्रिये ह्यहं ।   
तन्मे भवतु सम्पूर्णं त्वत्प्रसादाज्जनार्दन ॥   
मांसादि त्यक्त्वा 1विप्रः स्यात्तैलत्यागी हरिं यजेत् ।   
एकान्तरोपवासी च त्रिरात्रं विष्णुलोकभाक् ॥   
चान्द्रायणी विष्णुलोकी मौनी स्यान् मुक्तिभाजनं ।   
प्राजापत्यव्रती स्वर्गी शक्तुयावकभक्षकः ॥   
दुग्धाद्याहारवान् स्वर्गी पञ्चगव्याम्बुभुक्तथा ।   
शाकमूलफलाहारी नरो विष्णुपुरीं व्रजेत् 2॥   
मांसवर्ज्जी यवाहारो रसवर्ज्जी हरिं व्रजेत् ।   
कौमुदव्रतमाख्यास्ये आश्विने समुपोषितः ॥   
द्वादश्यां पूजयेद्विष्णुं प्रलिप्याब्जोत्पलादिभिः ।   
घृतेन तिलतैलेन दीपनैवेद्यमर्पयेत् ॥   
ओं नमो वासुदेवाय मालत्या मालया यजेत् ।   
धर्म्मकामार्थमोक्षांश्च प्राप्नुयात् कौमुदव्रती ॥   
सर्व्वं लभेद्धरिं प्रार्च्य मासोपवासकव्रती ।

इत्याग्नेये महापुराणे मासव्रतानि नाम अष्टनवत्यधिकशततमो ऽध्यायः ॥

1 मत्स्यादि त्यक्त्वेति ख॰ , घ॰ , छ॰ च । मत्स्यत्यागी तु इति ङ॰ ।   
2 विष्णुपुरं व्रजेदिति ख॰ , ट॰ च ।   
[Image-P.234](http://www.aa.tufs.ac.jp/~tjun/data/gicas/img/ap1_234.png)

Chapter 199

अथैकोनशताधिकशततमो ऽध्यायः ।

नानाव्रतानि ।  
अग्निरुवाच ।  
ऋतुव्रतान्यहं वक्ष्ये भुक्तिमुक्तिप्रदानि ते ।   
इन्धनानि तु यो दद्याद्वर्षादिचतुरो ह्यृतून् ॥   
घृतधेनुप्रदश्चान्ते ब्राह्मणो ऽग्निव्रती भवेत् ।   
कृत्वा मौनन्तु सन्ध्यायां मासान्ते घृतकुम्भदः ॥   
तिलघण्टावस्त्रदाता सुखी सारस्वतव्रती 1।   
पञ्चामृतेन स्नपनं कृत्वाब्दं धेनुदो नृपः ॥   
एकादश्यान्तु नक्ताशी चैत्रे भक्तं निवेदयेत् ।   
हैमं विष्णोः पदं याति मासन्ते विष्णुसद्व्रती ॥   
पायसाशी गोयुगदः श्रीभाग्देवीव्रती भवेत् ।   
निवेद्य पितृदेवेभ्यो यो भुङ्क्ते स भवेन्नृपः ॥   
वर्षव्रतानि चोक्तानि 2सङ्क्रान्तिव्रतकं वदे ।   
सङ्क्रान्तौ स्वर्गलोकी स्याद्रात्रिजागरणान्नरः ॥   
अमावास्यां तु सङ्क्रान्तौ शिवार्क्कयजनात्तथा ।   
उत्तरे त्वयने चाज्यप्रस्थस्नानेन केशवे ॥

1 सुधीः सारस्वतव्रती इति ख॰ , ग॰ , घ॰ , छ॰ , ट॰ च ।   
2 सर्वव्रतानि चोक्तानीति ख॰ , छ॰ , ज॰ च ।   
[Image-P.235](http://www.aa.tufs.ac.jp/~tjun/data/gicas/img/ap1_235.png)

द्वात्रिंशत्पलमानेन सर्वपापैः प्रमुच्यते ।   
घृतक्षीरादिना स्नाप्य प्राप्नोति विषुवादिषु ॥   
स्त्रीणामुमाव्रतं श्रीदं तृतीयास्वष्टमीषु च ।   
गौरीं महेश्वरं चापि यजेत् सौभाग्यमाप्नुयात् ॥   
उमामहेश्वरौ प्रार्च्य अवियोगादि चाप्नुयात् ।   
मूलव्रतकरी स्त्री च उमेशव्रतकारिणी ॥   
सूर्य्यभक्ता तु या नारी ध्रुवं सा पुरुषो भवेत् ।

इत्याग्नेये महापुराणे नानाव्रतानि नाम एकोनशताधिकशततमो ऽध्यायः ॥

Chapter 200

अथ द्विशततमो ऽध्यायः ।

दीपदानव्रतं ।  
अग्निरुवाच ।  
दीपदानव्रतं वक्ष्ये भुक्तिमुक्तिप्रदायकं ।   
देवद्विजातिकगृहे दीपदो ऽब्दं स सर्व्वभाक् ॥   
चतुर्मासं विष्णुलोकी कार्त्तिके स्वर्गलोक्यपि ।   
दीपदानात् परं नास्ति न भूतं न भविष्यति ॥   
दीपेनायुष्यचक्षुष्मान्दीपाल्लक्ष्मीसुतादिकं ।   
सौभाग्यं दीपदः प्राप्य स्वर्गलोके नहीयते ॥   
विदर्भराजदुहिता ललिता दीपदात्मभाक् ।   
[Image-P.236](http://www.aa.tufs.ac.jp/~tjun/data/gicas/img/ap1_236.png)

चारुधर्म्मक्ष्मापपत्नी शतभार्याधिका ऽभवत् ॥   
ददौ दीपसहस्रं सा विष्णोरायतने सती ।   
पृष्टा सा दीपमाहात्म्यं सपत्नीभ्य उवाच ह ॥   
ललितोवाच ।  
सौवीरराजस्य पुरा मैत्रेयो ऽभूत् पुरोहितः ।   
तेन चायतनं विष्णोः कारितं देविकातटे ॥   
कार्त्तिके दीपकस्तेन दत्तः सम्प्रेरितो मया ।   
वक्त्रप्रान्तेन नश्यन्त्या मार्ज्जारस्य तदा भयात् ॥   
निर्व्वाणवान् प्रदीप्तो ऽभूद्वर्त्त्या मूषिकया तदा ।   
मृता राजात्मजा जाता राजपत्नी शताधिका ॥   
असङ्कल्पितमप्यस्य प्रेरणं यत् कृतं मया ।   
विष्णायतनदीपस्य तस्येदं भुज्यते फलं ॥   
जातिस्मरा ह्यतो दीपान् प्रयच्छामि त्वहर्न्निशं ।   
एकादश्यां दीपदो वै विमाने दिवि मोदते ॥   
जायते दीपहर्त्ता तु मूको वा जड़ एव च ।   
अन्धे तमसि दुष्पारे नरके पतते किल ॥   
विक्रोशमानांश्च नरान् यमकिङ्कराहतान् ।   
विलापैरलमत्रापि किं वो विलपिते फलं ॥   
यदा प्रमादिभिः पूर्वमत्यन्तसमुपेक्षितः ।   
जन्तुर्जन्मसहस्रेभ्यो ह्येकस्मिन् मानुषो यदि ॥   
तत्राप्यतिविमूढ़ात्मा किं भोगानभिधावति ।   
स्वहितं 1विषयास्वादैः क्रन्दनं तदिहागतं ॥

1 हर्षितमिति ख॰ , ग॰ , घ॰ च । दूषितमिति ङ॰ ।   
[Image-P.237](http://www.aa.tufs.ac.jp/~tjun/data/gicas/img/ap1_237.png)

भुज्यते च कृतं पूर्वमेतत् किं वो न चिन्तितं ।   
परस्त्रीषु कुचाभ्यङ्गं प्रीतये दुःखदं हि वः ॥   
मुहूर्त्तविषयास्वादो ऽनेककोट्यव्ददुःखदः ।   
परस्त्रीहारियद्गीतं हा मातः किं विलप्यते ॥   
को ऽतिभारो हरेर्नाम्नि जिह्वया परिकीर्त्तने ।   
वर्त्तितैले ऽल्पमूल्ये ऽपि यदग्निर्लभ्यते सदा ॥   
दानाशक्तैर्हरेर्द्दीपो हृतस्तद्वो ऽस्ति दुःखदं ।   
इदानीं किं विलापेन सहध्वं यदुपागतं ॥   
अग्निरुवाच ।  
ललितोक्तञ्च ताः श्रुत्वा दीपदानाद्दिवं ययुः ।   
तस्माद्दीपप्रदानेन व्रतानामधिकं फलं ॥

इत्याग्नेये महापुराणे दीपदानव्रतं नाम द्विशततमो ऽध्यायः ॥

1. त्यक्त्वा [↑](#footnote-ref-2)
2. उत्पक्षको मुनिर्ज्ञानं तथा चैव [↑](#footnote-ref-3)
3. कयानं वृक्षमूलानि कुबेर [↑](#footnote-ref-4)
4. सन्नमुसले [↑](#footnote-ref-5)
5. खञ्जकः [↑](#footnote-ref-6)
6. षड्भिश्च [↑](#footnote-ref-7)
7. मरीचोऽत्रि [↑](#footnote-ref-8)
8. तत्त्वाश्री [↑](#footnote-ref-9)
9. वौषधिभावे [↑](#footnote-ref-10)
10. माघस्य [↑](#footnote-ref-11)
11. अहं ज्योतिरनाध्यायशिष्यत्वं क्रतुब [↑](#footnote-ref-12)
12. सामवाणार्तनि [↑](#footnote-ref-13)
13. यवाद्यैस्तु [↑](#footnote-ref-14)
14. चैवानुमान्य च [↑](#footnote-ref-15)
15. ब्रूयु [↑](#footnote-ref-16)
16. ददत् [↑](#footnote-ref-17)
17. प्रीत्या [↑](#footnote-ref-18)
18. अर्घार्थमभि [↑](#footnote-ref-19)
19. क्षीरषष्टिकम् [↑](#footnote-ref-20)
20. दुष्टः [↑](#footnote-ref-21)
21. दत्तो यत्नेन पूजयिष्यथ [↑](#footnote-ref-22)
22. चौरहस्त [↑](#footnote-ref-23)
23. कूटस्थैः पञ्चभिर्ग्रामैः सद्योगश्च तथापरे [↑](#footnote-ref-24)
24. शेषान्ये ग्रन्थविस्तराः [↑](#footnote-ref-25)
25. नान्योपायमघापहम् [↑](#footnote-ref-26)
26. व्यवहारस्तु [↑](#footnote-ref-27)
27. उक्थश्च [↑](#footnote-ref-28)
28. क्पानमाज्येन यपसा निशि [↑](#footnote-ref-29)
29. मुष्टं च [↑](#footnote-ref-30)