**अथैकोनचत्वारिंशदधिकत्रिशततमोऽध्यायः ।**

शृङ्गारादिरसनिरूपणम् ।

अग्निरुवाच ।  
अक्षरं परमं ब्रह्म सनातनमजं विभुम् । वेदान्तेषु वदन्त्येकं चैतन्यं ज्योतिरीश्वरम् ॥१॥

आनन्दः सहजस्तस्य[[1]](#footnote-2) व्यज्यते[[2]](#footnote-3) स कदाचन । व्यक्तिः सा तस्य चैतन्यचमत्काररसाह्वया ॥२॥

आद्यस्तस्य विकारो यः सोऽहङ्कार इति स्मृतः । ततोऽभिमानस्तत्रेदं समाप्तं भुवनत्रयम् ॥३॥

अभिमानाद्रतिः[[3]](#footnote-4) सा च परिपोषमुपेयुषी[[4]](#footnote-5) । व्यभिचार्य्यादि[[5]](#footnote-6)सामान्याच्छृङ्गार इति गीयते ॥४॥

तद्भेदाः काममितरे हास्याद्या अप्यनेकशः । (स्वस्वस्थायिविशेषोऽथ[[6]](#footnote-7) परिघोषस्वलक्षणाः ॥५॥

सत्त्वादिगुणसन्तानाज्जायन्ते परमात्मनः । रागाद्भवति शृङ्गारो रौद्रस्तैक्ष्णात्प्रजायते ॥६॥

वीरोऽवष्टम्भजः सङ्कोचभूर्बीभत्स इष्यते । शृङ्गाराज्जायते हासो रौद्रात्तु करुणो रसः) ॥७॥

वीराच्चाद्भुतनिष्पत्तिः स्याद्बीभत्साद्भयानकः । शृङ्गारहास्यकरुणा रौद्रवीरभयानकाः ॥८॥

बीभत्साद्भुतशान्ताख्याः स्वभावाच्चतुरो[[7]](#footnote-8) रसाः । लक्ष्मीरिव विना त्यागान्न वाणी भाति नीरसा ॥९॥

अपारे काव्यसंसारे कविरेव प्रजापतिः । यथा वै रोचते विश्वं तथेदं परिवर्तते ॥१०॥

शृङ्गारी चेत्कविः काव्ये जातं रसमयं जगत् । स चेत्कविर्वीतरागो नीरसं व्यक्तमेव तत् ॥११॥

न भावहीनोऽस्ति रसो न भावो रसवर्जितः । भावयन्ति रसानेभिर्भाव्यन्ते च रसा इति ॥१२॥

स्थायिनोऽष्टौ रतिमुखाः स्तम्भाद्या व्यभिचारिणः । मनोऽनुकूलेऽनुभवः[[8]](#footnote-9) सुखस्य रतिरिष्यते ॥१३॥

हर्षादिभिश्च मनसो विकासो हास उच्यते । मनोवैक्लव्यमिच्छन्ति शोकमिष्टक्षयादिभिः ॥१४॥

क्रोधस्तैक्ष्ण्यं प्रबोधश्च प्रतिकूलानुकारिणी । पुरुषानुसमोऽप्यर्थो यः स उत्साह उच्यते ॥१५॥

चित्रादिदर्शनाच्चेतोवैक्लव्यं ब्रुवते भयम् । जुगुप्सा च पदार्थानां निन्दा दौर्भाग्यवाहिनाम् ॥१६॥

विस्मयोऽतिशयेनार्थदर्शनाच्चित्तविस्मृतिः । अष्टौ स्तम्भादयः सत्त्वाद्रजसस्तमसः परम् ॥१७॥

स्तम्भश्चेष्टाप्रतीघातो भयरागाद्युपाहितः । श्रमरागाद्युपेतान्तःक्षोभजन्म वपुर्जलम् ॥१८॥

स्वेदो हर्षादिभिर्देहोच्छ्वासोऽन्तःपुलकोद्गमः । हर्षादिजन्मवान्सङ्गः स्वरभेदो भयादिभिः ॥१९॥

चित्तक्षोभभवोत्तम्भो[[9]](#footnote-10) वेपथुः परिकीर्त्तितः । वैवर्ण्यं च विषादादिजन्मा कान्तिविपर्ययः ॥२०॥

दुःखानन्दादिजं न्नेत्रजलमश्रु च विश्रुतम् । इन्द्रयाणामस्तमयः प्रलयो लङ्घनादिभिः ॥२१॥

वैराग्यादेर्मनःखेदो निर्वेद इति कथ्यते । मनःपीडादिजन्मा च सादो ग्लानिः शरीरगा ॥२२॥

शङ्कानिष्टागमोत्प्रेक्षा स्यादसूया च मत्सरः । मदिराद्युपयोगोत्थं मनःसंमोहनं मदः ॥२३॥

क्रियातिशयजन्मान्तःशरीरोत्थक्लमः श्रमः । शृङ्गारादिक्रियाद्वेषश्चित्तस्यालस्यमुच्यते ॥२४॥

दैन्यं सत्त्वादपभ्रंशश्चिन्तार्थपरिभावनम् । इतिकर्तव्यतोपायादर्शनं मोह उच्यते ॥२५॥

स्मृतिः स्यादनुभूतस्य वस्तुनः प्रतिविम्बनम्[[10]](#footnote-11) । मतिरर्थपरिच्छेदस्तत्त्वज्ञानोपनायितः ॥२६॥

व्रीडानुरागादिभवः सङ्कोचः कोऽपि चेतसः । भवेच्चपलाताऽस्थैर्यं हर्षचि(श्चि)त्तप्रसन्नता ॥२७॥

आवेशश्च प्रतीकाराशया वैधुर्यमात्मनः । कर्तव्ये प्रतिभाभ्रंशो जडतेत्यभिधीयते ॥२८॥

इष्टप्राप्तेरूपचितः सम्पदाभ्युदयो धृतिः । गर्वः परेष्ववज्ञानमात्मन्युत्कर्षभावना ॥२९॥

भवेद्विषादो दैवादेर्विघातोऽभीष्टवस्तुनि । औत्सुक्यमीप्सिताप्राप्तेर्वाञ्छया तरला स्थितिः ॥३०॥

चित्तेन्द्रियाणां स्तैमित्यमपस्मारोनवऽस्थितिः । युद्धे व्याधादि[[11]](#footnote-12)भिस्त्रासो वीप्सा चित्तचमत्कृतिः ॥३१॥

क्रोधस्याप्रशमोऽमर्षः प्रबोधश्चेतनोदयः । अवहित्थं भवेद्गुप्तिरिङ्गिताकारगोचरा ॥३२॥

रोषतो गुरुवाग्दण्डपारुष्यं विदुरुग्रताम् । ऊहो वितर्कः स्याद्व्याधिर्मनोवपुरवग्रहः ॥३३॥

अनिबद्धप्रलापादिरुन्मादो मदनादिभिः । तत्त्वज्ञानादिना चेतःकषायो परमः शमः ॥३४॥

कविभिर्योजनीया वै भावाः काव्यादिके रसाः । विभाव्यते हि रत्यादिर्यत्र येन विभाव्यते ॥३५॥

विभावो नाम स द्वेधालम्बनोद्दीपनात्मकः । रत्यादिभाववर्गोऽयं यमाजीव्योपजायते ॥३६॥

आलम्बनविभावोऽसौ नायकादिभवस्तथा[[12]](#footnote-13) । धीरोदात्तो धीरोद्धतः[[13]](#footnote-14) स्याद्धीरललितस्तथा ॥३७॥

धीरप्रशान्त इत्येवं चतुर्धा नायकः स्मृतः । अनुकूलो दक्षिणश्च शठो धृष्टः प्रवर्तितः ॥३८॥

पीठमर्दो विटश्चैव विदूषक इति त्रयः । शृङ्गारे नर्मसचिवा नायकस्यानुनायकाः ॥३९॥

पीठमर्दस्तु कलशः श्रीमांस्तद्वेशजो विटः । विदूषको वैहसिकअ(स्त्व)ष्टनायकनायिकाः ॥४०॥

स्वकीया परकीया च पुनर्भूरिति कौशिकाः । सामान्या न पुनर्भूरि[[14]](#footnote-15) इत्याद्या बहुभेदतः ॥४१॥

उद्दीपनविभावास्ते संस्कारैर्विविधैः स्थिताः[[15]](#footnote-16) । आलम्बनविभावेषु भावानुद्दीपयन्ति ये ॥४२॥

चतुःषष्टिकला द्वेधा कर्माद्यैर्गीति[[16]](#footnote-17)कादिभिः । कुहकं स्मृतिरप्येषां प्रायो हासोपहारकः ॥४३॥

आलम्बनविभावस्य भावैरुद्बुद्धसंस्कृतैः । मनोवाग्बुद्धिवपुषां स्मृतीच्छाद्वेषयत्नतः ॥४४॥

आरम्भ एव विदुषामनुभाव इति स्मृतः । स चानुभूयते चात्र भवत्युत निरुच्यते ॥४५॥

मनोव्यापारभूयिष्ठो मन आरम्भ उच्यते । द्विविधः पौरुषः स्त्रैण ईदृशोऽपि प्रसिध्यति ॥४६॥

शोभा विलासो माधुर्यं स्थैर्यं गाम्भीर्यमेव च । ललितं च तथौदार्यं तेजोऽष्टाविति पौरुषाः ॥४७॥

नीचनिन्दोत्तमस्पर्धा शौर्यं दाक्षा(क्ष्या)दिकारणम् । मनोधर्मे भवेच्छोभा शोभते भवनं यथा ॥४८॥

भावो हारश्च हेला च शोभा कान्तिस्तथैव च । दीप्तिर्माधुर्यशौर्ये च प्रागल्भ्यं स्यादुदारता ॥४९॥

स्थैर्यं गम्भीरता स्त्रीणां विभावा द्वादशेरिताः । भावो विलासो हावः स्याद्भावः किञ्चिच्च हर्षजः ॥५०॥

वाचो युक्तिर्भवेद्वागारम्भो द्वादश एव सः । तत्राभाषणमालापः प्रलापो वचनं वहु ॥५१॥

विलापो दुःखवचनमनुलापोऽसकृद्वचः । संलाप उक्तप्रत्युक्तमपलापोऽन्यथावचः ॥५२॥

वार्ता प्रयाणं सन्देशो निर्देशः प्रतिपादनम् । तत्त्वदेशोऽतिदेशोऽयम[[17]](#footnote-18)पदेशोऽन्यवर्णनम् ॥५३॥

उपदेशश्च शिक्षावाग्व्याजोक्तिर्व्यपदेशकः[[18]](#footnote-19) । बोधाय एष व्यापारः सुबुद्ध्यारम्भ इष्यते ॥

तस्य भेदास्त्रयस्ते च रीतिवृत्तिप्रवृत्तयः ॥५४॥

इत्याग्नेये महापुराणे अलङ्कारे शृङ्गारादिरसनिरूपणं नामैकोनचत्वारिंशदधिकत्रिशततमोऽध्यायः ॥३३९॥

**अथ चत्वारिंशदधिकत्रिशततमोऽध्यायः ।**

रीतिनिरूपणम् ।

अग्निरुवाच ।  
वाग्विद्यासम्प्रतिज्ञाने रीतिः सापि चतुर्विधा । पाञ्चाली गौडदेशीया वैदर्भी लाटजा तथा ॥१॥

उपचारयुता मृद्वी पाञ्चाली ह्रस्वविग्रहा । अनवस्थितसन्दर्भा गौडीया[[19]](#footnote-20) दीर्घविग्रहा ॥२॥

उपचारैर्न बहुभिरुपचारैर्विवर्जिता[[20]](#footnote-21) । नातिकोमलसन्दर्भा वैदर्भी मुक्तविग्रहा ॥३॥

लाटीया स्फुटसन्दर्भा नातिविस्फुरविग्रहा[[21]](#footnote-22) । परित्यक्ताभिभूयोऽपि रुपचारैरुदाहृता ॥४॥

क्रियास्वविषमा[[22]](#footnote-23) वृत्तिर्भारत्यारभटी तथा । कौशिकी सात्त्वती चेति सा चतुर्धा प्रतिष्ठिता ॥५॥

वाक्प्रधाना नरप्राया स्त्रीयुक्ता प्राकृतोक्तिता । भरतेन प्रणीतत्वाद्भारती रीतिरुच्यते ॥६॥

चत्वार्यङ्गानि भारत्या वीथी प्रहसनन्तथा । प्रस्तावना नाटकादेर्वीथ्यङ्गाश्च त्रयोदश ॥७॥

उद्घातकं तथैव स्याल्लपितं[[23]](#footnote-24) स्याद्द्वितीयकम् । असत्प्रलापो वाक्श्रेणी नालिका विपणं तथा ॥८॥

व्याहारस्तिमतं चैव छलावस्कन्दिते[[24]](#footnote-25) तथा । गण्डोऽथ मृदवश्चैव त्रयोदशमथाचितम् ॥९॥

तापसादेः प्रहसनं परिहासपरं वचः । मायेन्द्रजालयुद्धादिबहुलारभटी स्मृता ॥१०॥

सङ्क्षिप्तकारपातौ च वस्तूत्थापनमेव च ॥११॥

इत्याग्नेये महापुराणे अलङ्कारे रीतिनिरूपणं नाम चत्वारिंशदधिकत्रिशततमोऽध्यायः ॥३४०॥

**अथैकचत्वारिंशदधिकत्रिशततमोऽध्यायः ।**

नृत्यादावङ्गकर्मनिरूपणम् ।

अग्निरुवाच ।  
चेष्टाविशेषमप्यङ्गप्रत्यङ्गे कर्म चानयोः । शरीरारम्भमिच्छन्ति प्रायः पूर्वोऽबलाश्रयः ॥१॥

लीला विलासो विच्छित्तिर्विभ्रमं किलकिञ्चितम् । मोट्टायितं कुट्टमितं विव्वोको ललितं तथा ॥२॥  
विकृतं क्रीडितं केलिरिति द्वादशधैव सः । लीलेष्टजनचेष्टानुकरणं संवृतक्षये ॥३॥

विशेषान्दर्शयन्कि[[25]](#footnote-26)ञ्चिद्विलासः सद्भिरिष्यते । हसितक्रन्दितादीनां सङ्करः किलकिञ्चितं ॥४॥

विकारः कोऽपि विव्वोको ललितं सौकुमार्यतः । शिरः पाणिरुरः पार्श्वं कटिरङ्घ्रिरिति क्रमात् ॥५॥

अङ्गानि भ्रूलतादीनि प्रत्यङ्गान्यभिजायते । अङ्गप्रत्यङ्गयोः कर्म प्रयत्नजनितं विना ॥६॥

न प्रयोगः क्वचिन्मुख्यं तिरश्चीनं च तत्क्वचित् । आकम्पितं कम्पितं च धूतं विधुतमेव च ॥७॥

परिवाहितमाधूतमवधूतमथाचितम् । निकुञ्चितं परावृत्तमुत्क्षिप्तं चाप्यधोगतम् ॥८॥

ललितं चेति विज्ञेयं त्रयोदशविधं शिरः । भ्रूकर्म सप्तधा ज्ञेयं पातनं भ्रूकुटीमुखम् ॥९॥

दृष्टिस्त्रिधा रसस्थायिसञ्चारि[[26]](#footnote-27)प्रतिबन्धना । षट्त्रिंशद्भेदविधुरा[[27]](#footnote-28) रसजा तत्र चाष्टधा ॥१०॥

नवधा तारकाकर्म भ्रमणं चलनादिकम् । षोढा च नासिका ज्ञेया निःश्वासो नवधा मतः ॥११॥

षोढौष्ठकर्मकं पाद्यं सप्तधा चिवुकक्रिया । कलुषादिमुखं[[28]](#footnote-29) षोढा ग्रीवा नवविधा स्मृता ॥१२॥

असंयुतः संयुतश्च भूम्ना हस्तः प्रयुज्यते । पताकस्त्रिपाताकश्च तथा वै कर्तरीमुखः ॥१३॥

अर्धचन्द्रोत्करालश्च शुकतुण्डस्तथैव च । मुष्टिश्च शिखरश्चैव कपित्थः कटकामुखः[[29]](#footnote-30) ॥१४॥

सूच्याम्यः पद्मकोषो हि शिराः[[30]](#footnote-31) समृगशीर्षकः । कामूल[[31]](#footnote-32)कालपद्मौ च चतुरभ्रमरौ तथा ॥१५॥

हंसास्यहंसपक्षौ च सन्दंश[[32]](#footnote-33)मुकुलौ तथा । ऊर्णनाभस्ताम्रचूडश्चतुर्विंशतिरित्यमी ॥१६॥

असंयुतकराः प्रोक्ताः संयुतास्तु त्रयोदश । अञ्जलिश्च कपोतश्च कर्कटः स्वस्तिकस्तथा ॥१७॥

कटको वर्धमानश्चाप्यसङ्गो निषधस्तथा । दोलः पुष्पपुट[[33]](#footnote-34)श्चैव तथा मकर[[34]](#footnote-35) एव च ॥१८॥

गजदन्तो बहिःस्तम्भो[[35]](#footnote-36) वर्धमानोऽपरे कराः । उरः पञ्चविधं स्यात्तु आभुग्ननर्तनादि[[36]](#footnote-37)कम् ॥१९॥

उदरं त्वनतिक्षामं खण्डं[[37]](#footnote-38) पूर्णमिति त्रिधा । पार्श्वयोः पञ्चकर्माणि जङ्घाकर्म च पञ्चधा ॥२०॥

अनेकधा पादकर्म नृत्यादौ नाटके स्मृतम् ॥२१॥

इत्याग्नेये महापुराणे अलङ्कारे नृत्यादावङ्गकर्मनिरूपणं नामैकचत्वरिंशदधिकत्रिशततमोऽध्यायः ॥३४१॥

**अथ द्वाचत्वारिंशदधिकत्रिशततमोऽध्यायः ।**

अभिनयादिनिरूपणम् ।

अग्निरुवाच ।  
आभिमुख्यं नयन्नर्था[[38]](#footnote-39)न्विज्ञेयोऽभिनयो बुधैः । चतुर्धा सम्भवः सत्त्ववा[[39]](#footnote-40)गङ्गाहरणाश्रयः ॥१॥

स्तम्भादिः सात्त्विको वागारम्भो वाचिक[[40]](#footnote-41) आङ्गिकः । शरीरारम्भ आहार्यो बुद्ध्यारम्भप्रवृत्तयः ॥२॥

रसादिविनियोगोऽथ कथ्यते ह्यतिमानतः[[41]](#footnote-42) । तमन्तरेण सर्वेषामपार्थैव स्वतन्त्रता ॥३॥

सम्भोगो विप्रलम्भश्च शृङ्गारो द्विविधः स्मृतः । प्रच्छन्नश्च प्रकाशश्च तावपि द्विविधौ पुनः ॥४॥

विप्रलम्भाभिधानो यः शृङ्गारः स चतुर्विधः । पूर्वानुरागनाख्यः प्रवासकरुणात्मकः[[42]](#footnote-43) ॥५॥

एतेभ्योऽन्यतरं जायमानं सम्भोगलक्षणम् । विवर्तते चतुर्धैव न च प्रागतिवर्तते ॥६॥

स्त्रीपुंसयोस्तद्वदयं[[43]](#footnote-44) तस्य निर्वर्तिका रतिः । निखिलाः सात्त्विकास्तत्र वैवर्ण्यप्रलयौ[[44]](#footnote-45) विना ॥७॥

धर्मार्थकाममोक्षैश्च शृङ्गार उपचीयते । आलम्वनविशेषैश्च तद्विशेषैर्निरन्तरः ॥८॥

शृङ्गारं द्विविधं विद्याद्वाङ्नेपथ्यक्रियात्मकम् । हासश्चतुर्विधोऽलक्ष्यदन्तः स्मित इतीरितः ॥९॥

किञ्चिल्लक्षितदन्ताग्रं हसितं फुल्ललोचनम् । विहसितं[[45]](#footnote-46) सस्वनं स्याज्जिह्मोपहसितं तु तत् ॥१०॥

सशब्दं पापहसितमशब्दमतिहासितम् । यश्चासौ करुणो नाम स रसस्त्रिविधो भवेत् ॥११॥

धर्मोपघातजश्चित्तविलासजनितस्तथा । शोकः शोकाद्भवेत्स्थायी कः स्थायी पूर्वजो मतः[[46]](#footnote-47) ॥१२॥

अङ्गनेपथ्यवाक्यैश्च रौद्रोऽपि त्रिविधो रसः । तस्य निर्वर्तकः क्रोधः स्वेदो रोमाञ्चवेपथुः ॥१३॥

दानवीरो धर्मवीरो युद्धवीर इति त्रयम् । वीरस्तस्य च निष्पत्तिर्हेतुरुत्साह इष्यते ॥१४॥

आरम्भेषु भवेद्यत्र वीरमेवानुवर्त्तते । भयानको नाम रसस्तस्य निर्वर्तकं भयम् ॥१५॥

उद्वेजनः क्षोभन(ण)श्च बीभत्सो द्विविधः स्मृतः । उद्वेजनः स्यात्प्लुत्याद्यैः क्षोभनो(णो) रुधिरादिभिः ॥१६॥

जगुप्सा[[47]](#footnote-48)रम्भिका तस्य सात्त्विकांशो निवर्तते । काव्यशोभाकरान्धर्मानलङ्कारान्प्रचक्ष्यते ॥१७॥

अलङ्करिष्णवस्ते च शब्दमर्थमुभौ त्रिधा । ये व्युत्पत्त्यादिना शब्दमलङ्कर्तुमिह क्षमाः ॥१८॥

शब्दालङ्कारमाहुस्ता[[48]](#footnote-49)न्काव्यमीमांसका विदः[[49]](#footnote-50) । छाया मुद्रा तथोक्तिश्च युक्तिर्गुम्फनया सह ॥१९॥

वाकोवाक्यमनुप्रासश्चित्रं दुष्करमेव च । ज्ञेया नवालङ्कृतयः शब्दानामित्यसङ्करात् ॥२०॥

तत्रान्योक्तेरनुकृतिश्छाया सापि चतुर्विधा । लोकच्छेकार्भकोक्तीनामेकोक्तेरनुकारतः ॥२१॥

आभाणको हि लोकोक्तिः सर्वसामान्य एव ताः । यानुधावति लोकोक्तिश्छायामिच्छन्ति तां बुधाः ॥२२॥

छेका विदग्धा वैदग्ध्यं कलासु कुशला मतिः । तामुल्लिखन्ती छेकोक्तिश्छाया कविभिरिष्यते ॥२३॥

अव्युत्पन्नोक्तिरखिलैरर्भकोक्त्योपलक्ष्यते । तेनार्भकोक्तिश्छाया तन्मात्रोक्तिमनुकुर्वती ॥२४॥

विप्लुताक्षरमश्लीलवचो मत्तस्य तादृशी । या सा भवति मत्तोक्ति[[50]](#footnote-51)श्छायोक्ताप्यतिशोभते ॥२५॥

अभिप्रायविशेषेण कविशक्तिं विवृण्वती । मुत्प्रदायिनीति[[51]](#footnote-52) सा मुद्रा सैव शय्यापि नो[[52]](#footnote-53) मते ॥२६॥

उक्तिः सा कथ्यते यस्यामर्थः कोऽप्युप[[53]](#footnote-54)पत्तिमान् । लोकयात्रार्थविधिना धिनोति हृदयं सताम् ॥२७॥

उभौ विधिनिषेधौ च नियमानियमावपि । विकल्पपरिसङ्ख्ये च तदीयाः षडथोक्तयः[[54]](#footnote-55) ॥२८॥

अयुक्तयोरिव मिथो वाच्यवाचकयोर्द्वयोः । योजनायै कल्प्यमाना युक्तिरुक्ता मनीषिभिः ॥२९॥

पदं चैव पदार्थश्च वाक्यं वाक्यर्थमेव च । विषयोऽस्याः प्रकरणं प्रपञ्चश्चेति षड्विधः ॥३०॥

गुम्फना रचना चार्था[[55]](#footnote-56) शब्दार्थक्रमगोचरा । शब्दानुकारादर्थानुपूर्वार्थेयं[[56]](#footnote-57) क्रमात्त्रिधा ॥३१॥

उक्तिप्रत्युक्तिमद्वाक्यं वाको वाक्यं[[57]](#footnote-58) द्विधैव तत् । ऋजुवक्रोक्तिभेदेन तत्राद्यं सहजं वचः ॥३२॥

सा पूर्वप्रश्निका प्रश्नपूर्विकेति द्विधा भवेत् । वक्रोक्तिस्तु भवेड्भङ्ग्या काकुस्तेन कृता द्विधा ॥३३॥

इत्याग्नेये महापुराणे अभिनयादिनिरूपणं नाम द्वाचत्वारिंशदधिकत्रिशततमोऽध्यायः ॥३४२॥

**अथ त्रिचत्वारिंशदधिकत्रिशततमोऽध्यायः ।**

शब्दालङ्काराः ।

अग्निरुचाच ।  
स्यादावृत्तिरनुप्रासो वर्णानां पदवाक्ययोः । एकवर्णोऽनेकवर्णो वृत्तेर्वर्णगणो द्विधा ॥१॥

एकवर्णगतावृत्तेर्जायन्ते पञ्च वृत्तयः । मधुरा ललिता प्रौढा भद्रा परुषया सह ॥२॥

मधुरायाश्च वर्गान्तादधो वर्ग्यारुणौ स्वनौ[[58]](#footnote-59) । ह्रस्वस्वरेणान्तरितौ संयुक्तत्वं नकारयोः ॥३॥

न कार्या वर्ग्यवर्णा[[59]](#footnote-60)नामावृत्तिः पञ्चमाधिका[[60]](#footnote-61) । महाप्राणोष्मसंयोगप्रविमुक्तलघूत्तरौ ॥४॥

ललिता बलभूयिष्ठा प्रौढा या पणवर्गजा । ऊर्द्ध्वं रेफेण युज्यन्ते नटवर्गो न पञ्चमाः ॥५॥

भद्रायां परिशिष्टाः स्युः परुषा साभिधीयते । भवन्ति यस्यामूष्माणः संयुक्तास्तत्तदक्षरैः ॥६॥

अकारवर्जमावृत्तिः स्वराणामतिभूयसी । अनुस्वारविसर्गौ च पारुष्याय निरन्तरौ ॥७॥

शषसा रेफसंयुक्ताश्चाकारश्चापि भूयसा । अन्तस्था भिन्नमाभ्यां च हः पारुष्याय संयुतः ॥८॥

अन्यथापि गुरुर्वर्णः संयुक्ते परिपन्थिनि । पारुष्यायादिमांस्तत्र पूजिता न तु पञ्चमी ॥९॥

क्षेपे शब्दानुकारे[[61]](#footnote-62) च परुषापि प्रयुज्यते[[62]](#footnote-63) । कर्णाटी कौन्तली कौन्ती कौङ्कणी वामनासिका ॥१०॥

द्रावणी माधवी पञ्चवर्णान्तस्थोष्मभिः क्रमात् । अनेकवर्णा वृत्तिर्या भिन्नार्थप्रतिपादिका ॥११॥

यमकं साव्यपेतं च व्यपेतं चेति तद्द्विधा । आनन्तर्यादव्यपेतं व्यपेतं व्यवधानतः ॥१२॥

द्वैविध्येनानयोः स्थानपादभेदाच्चतुर्विधम् । आदिपादादिमध्यान्तेष्वेकद्वित्रिनियोगतः ॥१३॥

सप्तधा सप्तपूर्वेण चेत्पादे[[63]](#footnote-64)नोत्तरोत्तरः । एकद्वित्रिपदारम्भस्तुल्यः षोढा तदा[[64]](#footnote-65) परम् ॥१४॥

तृतीयं त्रिविधं पादस्यादिमध्यान्तगोचरम् । पादान्तयमकं चैव काञ्चीयमकमेव च ॥१५॥

संसर्गयमकं[[65]](#footnote-66) चैव विक्रान्तयमकं तथा । पादादियमकं चैव तथाम्रेडितमेव च ॥१६॥

चतुर्व्यवसितं चैव मालायमकमेव च । दशधा यमकं श्रेष्ठं तद्भेदा बहवोऽपरे ॥१७॥

स्वतन्त्रस्यान्यतन्त्रस्य पदस्यावर्तनाद्द्विधा । भिन्नप्रयोजनपदस्यावृत्तिं मनुजा विदुः ॥१८॥

द्वयोरावृत्तपदयोः समस्ता स्यात्समासतः । असमासात्तयोर्व्यस्ता पादे त्वेकत्र विग्रहात् ॥१९॥

वाक्यस्यावृत्तिरप्येवं यथासम्भवमिष्यते । अलङ्काराद्यनुप्रासो लघुमप्येवमर्हणात् ॥२०॥

यया कयाचिद्वृत्या यत्समानमनुभूयते । तद्रूपादिपदासत्तिः[[66]](#footnote-67) सानुप्रासा रसावहा ॥२१॥

गोष्ठ्यां कुतूहलाध्यायी[[67]](#footnote-68) वाग्बन्धश्चित्रमुच्यते । प्रश्नः प्रहेलिका गुप्तं युतं दत्ते तथो[[68]](#footnote-69)भयम् ॥२२॥

समस्या[[69]](#footnote-70) सप्त तद्भेदा नानार्थस्यानुयोगतः । यत्र प्रदीयते तुल्यवर्णविन्यासमुत्तरम् ॥२३॥

स प्रश्नः स्यादेकपृष्टद्विपृष्टोत्तरभेदतः । द्विधैकपृष्टो द्विविधः समस्तो व्यस्त एव च ॥२४॥

द्वयोरप्यर्थयोर्गुह्यमान[[70]](#footnote-71)शब्दा प्रहेलिका । सा द्विधार्थी च शाब्दी च तत्रार्थी चार्थबोधतः ॥२५॥

शब्दावबोधतः शाब्दी प्राहुः षोढा प्रहेलिकाम् । यस्मिन्गुप्तेऽपि वाक्याङ्गे भाव्यर्थोऽपारमार्थिकः[[71]](#footnote-72) ॥२६॥

तदङ्गे विहिताकाङ्क्षस्तद्गुप्तं गूढमप्यदः । यत्रार्थान्तरनिर्भासो वाक्याङ्गच्यवनादिभिः[[72]](#footnote-73) ॥२७॥

तदङ्गविहिताकाङ्क्षस्तच्चुतं स्याच्चतुर्विधम् । स्वरव्यञ्जनविन्दूनां विसर्गस्य च विच्युतेः ॥२८॥

दत्तेऽपि यत्र वाक्याङ्गे द्वितीयोऽर्थः प्रतीयते । दण्डं[[73]](#footnote-74) तदाहुस्तद्भेदाः स्वराद्यैः पूर्ववन्मताः ॥२९॥

अपनीताक्षरस्थाने न्यस्ते वर्णान्तरेऽपि च । भासतेऽर्थान्तरं यत्र च्युतदत्तं तदुच्यते ॥३०॥

सुश्लिष्टपद्यमेकं यन्नानाश्लोकांशनिर्मितम् । सा समस्या परस्यात्मपरयोः कृतिसङ्करात् ॥३१॥

दुःखेन कृतमत्यर्थं कविसामर्थ्यसूचकम् । दुष्करं नीरसत्वेपि विदग्धानां महोत्सवः ॥३२॥

नियमाच्च विदर्भाच्च बन्धाच्च भवति त्रिधा । कवेः प्रतिज्ञा निर्माणरम्यस्य[[74]](#footnote-75) नियमः स्मृतः ॥३३॥

स्थानेनापि स्वरेणापि व्यञ्जनेनापि स त्रिधा । विकल्पः प्रातिलोम्यानुलोम्यादेवाभिधीयते ॥३४॥

प्रतिलोम्यानुलोम्यं च शब्देनार्थेन जायते । अनेकधावृत्तवर्णविन्यासैः शिल्पकल्पना ॥३५॥

तत्तत्प्रसिद्धवस्तूनां बन्ध इत्यभिधीयते । गोमूत्रिकार्द्धभ्रमणे[[75]](#footnote-76) सर्वतोभद्रमम्बुजम्[[76]](#footnote-77) ॥३६॥

चक्रं चक्राब्जकं दण्डो मुरजाश्चेति चाष्टधा । प्रत्यर्धं प्रतिपादं स्यादेकान्तरसमाक्षरा ॥३७॥

द्विधा गोमूत्रिकां पूर्वामाहुरश्वपदां परे । अन्त्यां गोमूत्रिकां धेनुं जालबन्धं वदन्ति हि ॥३८॥

अर्धाभ्यामर्धपादैश्च कुर्याद्विन्यासमेतयोः । न्यस्तानामिह वर्णानामधोधः क्रमभागिनाम् ॥३९॥

अधोधःस्थितवर्णानां यावत्तूर्यपदं नयेत् । तुर्यपादान्नयेदूर्ध्वं पादार्धं[[77]](#footnote-78) प्र(प्रा)तिलोम्यतः ॥४०॥

तदेव सर्वतोभद्रं त्रिविधं सरसीरुहम् । चतुष्पत्रं ततो विघ्नं चतुष्पत्रे उभे अपि ॥४१॥

अथ प्रथमपादस्य मूर्धन्यं त्रिपदाक्षरम् । सर्वेषामेव पादानामन्ते तदुपजायते ॥४२॥

प्राक्पदस्यान्तिमं प्रत्यक्पादा[[78]](#footnote-79)दौ प्रातिलोम्यतः । अन्त्यपादान्तिमं चाद्यपादादाव[[79]](#footnote-80)क्षरद्वयम् ॥४३॥

चतुश्छदे[[80]](#footnote-81) भवेदष्टच्छदे वर्णत्रयं[[81]](#footnote-82) पुनः । स्यात्षोडशच्छदे द्व्येकान्तरं चेदेकमक्षरम् ॥४४॥

कर्णिकान्ते लिखे[[82]](#footnote-83)दूर्ध्वं पत्राकाराक्षरावलिम् । प्रवेशयेत्कर्णिकायां चतुष्पत्रसरोरुहे ॥४५॥

कर्णिकायां लिखेदेकं द्वे द्वे दिक्षु विदिक्षु च । प्रवेशनिर्गमौ दिक्षु कुर्यादष्टच्छदेऽम्बुजे ॥४६॥

विश्वग्विषमवर्णानां तावत्पत्रावलीजुषाम् । मध्ये समाक्षरन्यासः सरोजे षोडशच्छदे ॥४७॥

द्विधा चक्रं चतुररं षडरं तत्र चादिमम् । पूर्वार्धे सदृशा वर्णाः पादप्रथमपञ्चमाः ॥४८॥

अयुजोऽश्वयुजश्चैव तुर्यावप्यष्टमावपि । तस्योदक्प्रागवापत्यगरेषु[[83]](#footnote-84) च यथाक्रमम् ॥४९॥

स्यात्पादार्धचतुष्कं तु नाभौ तस्याद्यमक्षरम् । पश्चिमारावधि नयेन्नेमौ शेषे पदद्वयी ॥५०॥

तृतीयं तुर्यपादान्ते प्रथमौ सदृशावुभौ । वर्णौ पादत्रयस्यापि दशमः सदृशो यदि ॥५१॥

प्रथमे चरमे तस्य षड्वर्णाः पश्चिमे यदि । भवन्ति द्व्यन्तरं तर्हि वृहच्चक्रमुदाहृतम् ॥५२॥

समुखारद्वये[[84]](#footnote-85) पादमेकैकं क्रमशो लिखेत् । नाभौ तु वर्णं दशमं नेमौ तुर्यपदं नयेत् ॥५३॥

श्लोकस्याद्यं तु दशमाः समा आद्यन्तिमौ युजौ । आदौ वर्णः समौ तुर्यपञ्चमावाद्यतुर्ययोः ॥५४॥

द्वितीयप्रातिलोम्येन तृतीयं जायते यदि । पदं विदध्यात्पत्रस्य दण्डश्चक्राब्जकं कृतेः[[85]](#footnote-86) ॥५५॥

द्वितीयौ प्राग्दले तुल्यौ सप्तमौ च तथापरौ । सदृशावुत्तरदलौ द्वितीयाभ्यामथार्धयोः[[86]](#footnote-87) ॥५६॥

द्वितीयषष्ठाः सदृशाश्चतुर्थौ पञ्चमावपि । आद्यन्तपादयोस्तुल्यौ परार्धसप्तमावपि ॥५७॥

समौ तुर्यं पञ्चमं तु क्रमेण विनियोजयेत् । तुर्यौ योज्यौ तु तद्वच्च दलान्ताः क्रमपादयोः ॥५८॥

अर्धयोरन्तिमाद्यौ तु मुरजे सदृशावुभौ । पादार्धपतितो[[87]](#footnote-88) वर्णः प्रातिलोम्यानुलोमतः ॥५९॥

अन्तिमं परिबध्नीयाद्यावत्तुर्यमिहादिमत् । पादात्तुर्याद्यदेवाद्यं[[88]](#footnote-89) नवमात्षोडशादपि ॥६०॥

अक्षरात्पुटके मध्ये मध्येऽक्षरचतुष्टयम् । कृत्वा कुर्याद्यथैतस्य मुरजाकारता भवेत् ॥६१॥

द्वितीयं चक्रशार्दूलविक्रीडितकसम्पदम् । गोमूत्रिका सर्ववृत्तैरन्ये बन्धास्त्वनुष्टुभा ॥६२॥

नामधेयं यदि न चेदमीषु कवि[[89]](#footnote-90)काव्ययोः । मित्रधेयानि तुष्य[[90]](#footnote-91)न्ति नामित्रः खिद्यते तथा ॥६३॥

बाणबाणासनव्योमखड्गमुद्गरशक्तयः । द्विचतुर्थत्रिशृङ्गाटा दम्भोलिमुशलाङ्कुशाः ॥६४॥

पदं रथस्य नागस्य पुष्करिण्यसिपुत्रिका । एते बन्धास्तथा चान्ये एवं ज्ञेयाः स्वयं बुधैः ॥६५॥

इत्याग्नेये महापुराणे अलङ्कारे शब्दालङ्कारनिरूपणं नाम त्रिचत्वारिंशदधिकत्रिशततमोऽध्यायः ॥३४३॥

**अथ चतुश्चत्वारिंशदधिकत्रिशततमो ऽध्यायः ।**

अर्थालङ्काराः ।

अग्निरुवाच ।  
अलङ्करणमर्थानामर्था[[91]](#footnote-92)लङ्कार इष्यते । तं[[92]](#footnote-93) विना शब्दसौन्दर्यमपि नास्ति मनोहरम् ॥१॥

अर्थालङ्काररहिता विधवेव सरस्वती । स्वरूपमथ सादृश्यमुत्प्रेक्षातिशयावपि ॥२॥

विभावना विरोधश्च हेतुश्च सममष्टधा । स्वभाव एव भावानां स्वरूपमभिधीयते ॥३॥

निजमागन्तुकं चेति द्विविधं तदुदाहृतम् । सांसिद्धिकं निजं नैमित्तिकमागन्तुकं तथा ॥४॥

सादृश्यं धर्मसामान्यमुपमा रूपकं तथा । सहोक्त्यर्थान्तरन्यासाविति स्यात्तु चतुर्विधम् ॥५॥

उपमा नाम सा यस्यामुपमानोपमेययोः । सत्ता चान्तरसामान्ययोगित्वेऽपि विवक्षितम् ॥६॥

किञ्चिदादाय सारूप्यं लोकयात्रा प्रवर्त्तते । समासेनासमासेन सा द्विधा प्रतियोगिनः ॥७॥

विग्रहादभिधानस्य ससमासाऽन्यथोत्तरा । उपमा द्योतकपदेनोपमेयपदेन च ॥८॥

ताभ्यां च विग्रहात्त्रेधा ससमासान्तिमात् त्रिधा । विशिष्यमाणा उपमा भवन्त्यष्टादश स्फुटाः ॥९॥

यत्र साधारणो धर्मः कथ्यते गम्यतेऽपि वा । ते धर्मवस्तुप्राधान्याद्धर्मवस्तूपमे उभे ॥१०॥

तुल्यमेवोपमीयेते यत्रान्योन्येन धर्मिणौ[[93]](#footnote-94) । परस्परोपमा सा स्यात्प्रसिद्धेरन्यथा[[94]](#footnote-95) तयोः ॥११॥

विपरीतोपमा सा स्याद्व्यावृत्तेर्न्नि[[95]](#footnote-96)यमोपमा । अन्यत्राप्यनुवृत्तस्तु भवेदनियमोपमा ॥१२॥

समुच्चयोपमातोऽन्यधर्मवाहुल्यकीर्तनात् । बहोर्धर्मस्य साम्येऽपि वैलक्षण्यं विवक्षितम्[[96]](#footnote-97) ॥१३॥

यदुच्यतेऽतिरिक्तत्वं व्यतिरेकोपमा तु सा । यत्रोपमा स्याद्वहुभिः सदृशैः सा बहूपमा ॥१४॥

धर्माः प्रत्युपमानं चेदन्ये मालोपमैव सा । उपमानविकारेण तुलना विक्रियोपमा ॥१५॥

त्रिलोक्यासम्भवि किमप्या[[97]](#footnote-98)रोप्य प्रतियोगिनि । कविनोपमीयते या प्रथते साद्भुतोपमा ॥१६॥

प्रतियोगिनमारोप्य तदभेदेन कीर्तनम् । उपमेयस्य सा मोहोपमाऽसौ भ्रान्तिमद्वचः ॥१७॥

उभयोर्धर्मिणोस्तथ्यानिश्चयात्संशयोपमा । उपमेयस्य संशय्य निश्चयान्निश्चयोपमा ॥१८॥

वाक्यार्थनैव वाक्यार्थोपमा स्यादुपमानतः । आत्मनोपमानादुपमा साधारण्यतिशायिनी ॥१९॥

उपमेयं यदन्यस्य तदन्यस्योपमा मता । यद्युत्तरोत्तरं याति तदाऽसौ गमनो[[98]](#footnote-99)पमा ॥२०॥

प्रशंसा चैव निन्दा च कल्पिता सदृशी तथा । किञ्चिच्चासदृशी ज्ञेया उपमा पञ्चधा पुनः ॥२१॥

उपमानेन यत्तत्त्वमुपमेयस्य रूप्यते । गुणानां समतां दृष्ट्वा रूपकं नाम तद्विदुः ॥२२॥

उपमैव तिरोभूतभेदा रूपकमेव वा । सहोक्तिः सहभावेन कथनं तुल्यधर्मिणाम् ॥२३॥

भवेदर्थान्तरन्यासः सादृश्येनोत्तरेण सः । अन्यथोपस्थिता वृत्तिश्चेतनस्येतरस्य च ॥२४॥

अन्यथा मन्यते यत्र तामुत्प्रेक्षां प्रचक्षते । लोकसीमानिवृत्तस्य वस्तुधर्मस्य कीर्तनम् ॥२५॥

भवेदतिशयो नाम सम्भवासम्भवाद्द्विधा । गुणजातिक्रियादीनां यत्र वैकल्य[[99]](#footnote-100)दर्शनम् ॥२६॥

विशेषदर्शनायैव सा विशेषोक्तिरुच्यते । प्रसिद्धहेतुव्यावृत्या यत्किञ्चित् कारणान्तरम् ॥२७॥

यत्र स्वाभाविकत्वं वा विभाव्यं सा विभावना । सङ्गतीकरणं युक्त्या यदसंगच्छमानयोः ॥२८॥

विरोधपूर्वकत्वेन तद्विरोध इति स्मृतम् । सिसा(षा)धयिषितार्थस्य हेतुर्भवति साधकः ॥२९॥

कारको ज्ञापक इति द्विधा सोऽप्युपजायते । प्रवर्तते कारकाख्यः प्राक्पश्चात्कार्यजन्मनः ॥३०॥

पूर्वशेष इति ख्यातस्तयोरेव विशेषयोः । कार्यकारणभावाद्वा स्वभावाद्वा नियामकात् ॥३१॥

अविनाभावनियमो ह्यविनाभावदर्शनात्[[100]](#footnote-101) ।ज्ञापकाख्यस्य भेदोऽस्ति नदीपूरादिदर्शनम् ॥३२॥

इत्याग्नेये महापुराणे अलङ्कारे अर्थालङ्कारनिरूपणं नाम चतुश्चत्वारिंशदधिकत्रिशततमोऽध्यायः ॥३४४॥

**अथ पञ्चत्वारिंशदधिकत्रिशततमोऽध्यायः ।**

शब्दार्थालङ्काराः ।

अग्निरुवाच ।  
शब्दार्थयोरलङ्कारो द्वावलङ्कुरुते[[101]](#footnote-102) समम् । एकत्र निहितो हारः स्तनं ग्रीवामिव स्त्रियाः ॥१॥

प्रशस्तिः कान्तिरौचित्यं संक्षेपो यावदर्थता । अभिव्यक्तिरिति व्यक्तं षड़्भेदास्तस्य जाग्रति ॥२॥

प्रशस्तिः परवन्मर्मद्रवीकरणकर्मणः । वाचो युक्तिर्द्विधा सा च प्रेमोक्तिस्तुतिभेदतः ॥३॥

प्रेमोक्तिस्तुतिपर्यायौ प्रियोक्तिगुणकीर्तने । कान्तिः सर्वमतो रुच्यवाच्यवाचकसङ्गतिः ॥४॥

यथा वस्तु तथा रीतिर्यथा वृत्तिस्तथा रसः । ऊर्जस्विमृदुसन्दर्भादौचित्यमुपजायते ॥५॥

संक्षेपो वाचकैरल्पैर्बहोरर्थस्य सङ्ग्रहः । अन्यूनाधिकता शब्दवस्तुनोर्यावदर्थता ॥६॥

प्रकटत्वमभिव्यक्तिः श्रुतिराक्षेप इत्यपि । तस्या भेदौ श्रुतिस्तत्र शाब्दं स्वार्थ[[102]](#footnote-103)समर्पणम् ॥७॥

भवेन्नैमित्तिकी पारिभाषिकी द्विविधैव सा । सङ्केतः[[103]](#footnote-104) परिभाषेति ततः स्यात्पारिभाषिकी ॥८॥

मुख्यौपचारिकी चेति सा च सा च द्विधा द्विधा । साभिधेयस्खलद्वृत्तिरमुख्यार्थस्य वाचकः ॥९॥

यया शब्दो निमित्तेन केनचित्सौपचारिकी । सा च लाक्षणिकी गौणी लक्षणागुणयोगतः ॥१०॥

अभिधेयाविनाभूतप्र[[104]](#footnote-105)तीतिर्लक्षणोच्यते । अभिधेयेन सम्बन्धात्सामीप्यात्समवायतः ॥११॥

वैपरीत्यात्क्रियायोगाल्लक्षणा पञ्चधा मता । गौणी गुणानामानन्त्यादनन्ता तद्विवक्षया ॥१२॥

अन्यधर्मस्ततोऽन्यत्र लोकसीमानुरोधिना । सम्यगाधीयते यत्र स समाधिरिह स्मृतः ॥१३॥

श्रुतेरलभ्यमानोऽर्थो[[105]](#footnote-106) यस्माद्भाति सचेतनः । स आक्षेपो ध्वनिः स्याच्च ध्वनिना व्यज्यते यतः ॥१४॥

शब्देनार्थेन यत्रार्थः कृत्वा स्वयमुपार्जनम् । प्रतिषेध इवेष्टस्य यो विशेषोऽभिधित्सया ॥१५॥

तमाक्षेपं व्रुवन्त्यत्र स्तुतं स्तोत्रमिदं पुनः । अधिकारादपेतस्य वस्तुनोऽन्यस्य या स्तुतिः ॥१६॥

यत्रोक्तं गम्यतेऽन्योर्थस्तत्समानविशेषणः । सा समासोक्तिरुदिता सङ्क्षेपार्थतया बुधैः ॥१७॥

अपह्नुतिरपह्नुत्य[[106]](#footnote-107) किञ्चिदन्यार्थसूचनम् । पर्यायोक्तं यदन्येन प्रकारेणाभिधीयते ॥

एषामेकतमस्येव[[107]](#footnote-108) समाख्या ध्वनिरित्यतः ॥१८॥

इत्याग्नेये महापुराणे शब्दार्थालङ्कारनिरूपणं नाम पञ्चचत्वारिंशदधिकत्रिशततमोऽध्यायः ॥३४५॥

**अथ षट्चत्वारिंशदधिकत्रिशततमोऽध्यायः ।**

काव्यगुणविवेकः ।

अग्निरुवाच ।  
अलंकृतमपि प्रीत्यै न काव्यं निर्गुणं भवेत् । वपुष्यललिते स्त्रीणां हारो भारायते परम् ॥१॥

न च वाच्यं गुणो दोषो भाव एव[[108]](#footnote-109) भविष्यति । गुणाः श्लेषादयो दोषा गूढार्था[[109]](#footnote-110)द्याः पृथक्कृताः ॥२॥

यः काव्ये महतीं छायामनुगृह्णात्यसौ गुणः । सम्भवत्येष सामान्यो वैशेषिक इति द्विधा ॥३॥

सर्वसाधारणीभूतः सामान्य इति मन्यते । शब्दमर्थमुभौ प्राप्तः सामान्यो भवति त्रिधा ॥४॥

शब्दमाश्रयते काव्यं शरीरं यः स तद्गुणः । श्लोषो लालित्यागाम्भीर्ये सौकुमार्यमुदारता ॥५॥

सत्येव[[110]](#footnote-111) यौगिकी चेति गुणाः शब्दस्य सप्तधा । सुश्लिष्टसन्निवेशत्वं शब्दानां श्लेष उच्यते ॥६॥

गुणा[[111]](#footnote-112)देशादिना पूर्वं पदसम्बद्धमक्षरम् । यत्र सन्धीयते नैव तल्लालित्यमुदाहृतम् ॥७॥

विशिष्टलक्षणोल्लेखलेख्यमु[[112]](#footnote-113)त्तानशब्दकम् । गाम्भीर्यं कथयन्त्यार्यास्तदेवान्येषु शब्दताम् ॥८॥

अनिष्ठुराक्षरप्रायशब्दता सुकुमारता । उत्तानपदतौदर्यं युतं श्लाघ्यैर्विशेषणैः ॥९॥

ओजः समासभूयस्त्वमेतत्पद्यादि[[113]](#footnote-114)जीवितम् । आब्रह्म स्तम्भपर्यन्तमोजसैकेन पौरुषम् ॥१०॥

उच्यमानस्य शब्देन येन केनापि वस्तुनः । उत्कर्षमावहन्नर्थो गुण इत्यभिधीयते ॥११॥

माधुर्यं संविधानं च कोमलत्वमुदारता । प्रौढिसामयिकत्वं च तद्भेदाः षट् चकासति[[114]](#footnote-115) ॥१२॥

क्रोधेर्ष्याकारगाम्भीर्यं माधुर्यं धैर्यगाहिता । संविधानं परिकरः स्यादपेक्षितसिद्धये ॥१३॥

यत्काठिन्यादिनिर्मुक्तसन्निवेशविशिष्टता । तिरस्कृत्यैव मृदुता भाति कोमलतेति सा ॥१४॥

लक्ष्यते स्थूललक्षत्वप्रवृत्तेर्यत्र लक्षणम् । गुणस्य तदुदारत्वमाशयस्यातिसौष्ठवम् ॥१५॥

अभिप्रेतं प्रतिहतं निर्वाहस्योपपादिकाः । युक्तयो[[115]](#footnote-116) हेतुगर्भिण्यः प्रौढा प्रौढिरुदाहृता ॥१६॥

स्वतन्त्र[[116]](#footnote-117)स्यान्यतन्त्रस्य वा(बा)ह्यान्तः[[117]](#footnote-118) समयोगतः । तत्र व्युत्पत्तिरर्थस्य या सामयिकतेति सा ॥१७॥

शब्दार्थावुपकुर्वाणो नाम्नोभयगुणः स्मृतः । तस्य प्रसादः सौभाग्यं यथासङ्ख्यं प्रशस्यता ॥१८॥

पाको राग इति प्राज्ञैः षट्प्रपञ्चविपञ्चिताः । सुप्रसिद्धार्थपदता प्रसाद इति गीयते ॥१९॥

उत्कर्षवान्गुणः कश्चिद्यस्मिन्नुक्ते प्रतीयते । तत्सौभाग्यमुदारत्वं प्रवदन्ति मनीषिणः ॥२०॥

यथासङ्ख्यमनुद्देशः सामान्यमतिदिश्यते । समये वर्णनीयस्य दारुणस्यापि वस्तुनः ॥२१॥

अदारुणेन शब्देन प्राशस्त्यमुपवर्णनम् । उच्चैः परिणतिः कापि पाक इत्यभिधीयते ॥२२॥

मृद्वीकानारिकेलाम्बुपाकभेदाच्चतुर्विधः । आदावन्ते च सौरस्यं मृद्वीकापाक एव सः ॥२३॥

काव्येच्छया विशेषो यः स राग इति गीयते । अभ्यासोपहितः कान्तिं सहजामपि[[118]](#footnote-119) वर्तते ॥२४॥

हारिद्रश्चैव कौसुम्भो नीलीरागश्च स त्रिधा । वैशेषिकः परिज्ञेयो यः स्वलक्षणगोचरः ॥२५॥

इत्याग्नेये महापुराणे काव्यगुणविवेको नाम षट्चत्वारिंशदधिकत्रिशततमोऽध्यायः ॥३४६॥

**अथ सप्तचत्वारिंशदधिकत्रिशततमोऽध्यायः ।**

काव्यदोषविवेकः ।

अग्निरुवाच ।  
उद्वेगजनको दोषः सत्यानां[[119]](#footnote-120) स च सप्तधा । वक्तृवाचकवाच्यानामेकद्वित्रिनियोगतः ॥१॥

तत्र वक्ता कविर्नाम प्रथते[[120]](#footnote-121) स च भेदतः । सन्दिहानोऽविनीतः सन्नज्ञो ज्ञाता चतुर्विधः ॥२॥

निमित्तपरिभाषायामर्थसंस्पर्शिवाचकम् । तद्भेदौ पदवाक्ये द्वे कथितं लक्षणं द्वयोः ॥३॥

असाधुत्वाप्रयुक्त्वे[[121]](#footnote-122) द्वावेव पदनिग्रहौ । शब्दशास्त्रविरुद्धत्वमसाधुत्वं विदुर्बुधाः ॥४॥

व्युत्पन्नैरनिबद्धत्वमप्रयुक्तत्वमुच्यते । छान्दसत्वमविस्पृष्टत्वं च[[122]](#footnote-123) कष्टत्वमेव च ॥५॥

तदसामयिकत्वं च ग्राम्यत्वं चेति पञ्चधा । छान्दसत्वं न भाषायामविस्पृष्ट[[123]](#footnote-124)मबोधतः ॥६॥

गूढार्थता विपर्यस्तार्थता संशयितार्थता । अविस्पष्टार्थता भेदास्तत्र गूढार्थतेति सा ॥७॥

यत्रार्थो दुःखसंवेद्यो विपर्यस्तार्थता पुनः । विवक्षितान्यशब्दार्थप्रतिपत्तिमलीमसा ॥८॥

अन्यार्थत्वासमर्थत्वे एतामेवोपसर्पतः । सन्दिह्यमानवाच्यत्वमाहुः संशयितार्थताम् ॥९॥

दोषत्वमनुबध्नाति सज्जनोद्वेजनादृते । असुखोच्चार्यमाणत्वं कष्टत्वं समयाच्युतिः[[124]](#footnote-125) ॥१०॥

असामयिकता[[125]](#footnote-126) नेया[[126]](#footnote-127)मेतां च मुनयो जगुः । ग्राम्यता तु जघन्यार्थप्रतिपत्तिः खलीकृता ॥११॥

वक्तव्यग्राम्यवाच्यस्य वचनात्स्मरणादपि । तद्वाचकपदेनाभिसाम्याद्भवति सा त्रिधा ॥१२॥

दोषः साधारणः प्रातिस्विको[[127]](#footnote-128)ऽर्थस्य स तु त्रिधा[[128]](#footnote-129) । अनेकभागुपालम्भः साधारण इति स्मृतः ॥१३॥

क्रियाकारकयोर्भ्रंशो विसन्धिः पुनरुक्तता । व्यस्तसम्बन्धिता चेति पञ्च साधारणा मताः ॥१४॥

अक्रियत्वं क्रियाभ्रंशो भ्रष्टकारकतां पुनः । कर्त्रादिकारकाभावो विसन्धिः सन्धिदूषणम् ॥१५॥

विगतो वा विरुद्धो वा सन्धिः स भवति द्विधा । सन्धेर्विरुद्धता कष्टपादादर्थान्तरागमात् ॥१६॥

पुनरुक्तत्वमाभीक्ष्ण्यादभिधानं द्विधैव तत् । अर्थावृत्तिः पदावृत्तिरर्थावृत्तिरपि द्विधा ॥१७॥

प्रयुक्तवरशब्देन तथा शब्दान्तरेण च । नावर्तते पदावृत्तौ वाच्यमावर्त्तते पदम् ॥१८॥

व्यस्तसम्बन्धता सुष्ठु सम्बन्धो व्यवधानतः । सम्बन्धान्तरनिर्भासात्सम्बन्धान्तरजन्मनः ॥१९॥

अभावेऽपि तयोरन्तर्व्यवधानात्रिधैव सा । अन्तरा पदवाक्याभ्यां प्रतिभेदं पुनर्द्विधा ॥२०॥

वाच्यमर्थार्थ्यमा[[129]](#footnote-130)नत्वात्तद्द्विधा पदवाक्ययोः । व्युत्पादितं[[130]](#footnote-131) पूर्ववाच्यं व्युत्पाद्यं चेति भिद्यते ॥२१॥

इष्टव्याघातकारित्वं हेतोः स्यादसमर्थता । असिद्धत्वं विरुद्धत्वमनैकान्तिकता तथा ॥२२॥

एवं सत्प्रतिपक्षत्वं कालातीतत्वसङ्करः । पक्षे सपक्षे नास्तित्वं विपक्षेऽस्तित्वमेव तत् ॥२३॥

काव्येषु परिषद्यानां[[131]](#footnote-132) न भवेदप्यरुन्तुदम् । एकादश निरर्थत्वं दुष्करादौ न दुष्यति ॥२४॥

दुःखीकरोति दोषज्ञान्गूढार्थत्वं न दुष्करे । न ग्राम्यतोद्वेगकारी प्रसिद्धेर्लोकशास्त्रयोः ॥२५॥

क्रियाभ्रंशेन लक्ष्मास्ति क्रियाध्याहारयोगतः । भ्रष्टकारकताक्षेपबलाध्याहृतकारके ॥२६॥

प्रगृह्ये गृह्यते[[132]](#footnote-133) नैव क्षतं विगतसन्धिना[[133]](#footnote-134) । कष्टपाठाद्विसन्धित्वं दुर्वचादौ न दुर्भगम् ॥२७॥

अनुप्रासे पदावृत्तिर्व्यस्तं सम्बन्धिता शुभा । नार्थसंग्रहणे दोषो व्युत्क्रमाद्यैर्न लिप्यते ॥२८॥

विभक्तिसंज्ञा[[134]](#footnote-135) लिङ्गानां यत्रोद्वेगो न धीमताम् । संख्यायास्तत्र भिन्नत्वमुपमानोपमेययोः ॥२९॥

अनेकस्य तथैकेन बहूनां बहुभिः शुभा । कवीनां समुदाचारः समयो नाम गीयते ॥३०॥

समान्यश्च विशिष्टश्च धर्मवद्भवति द्विधा । सिद्धसैद्धान्तिकानां च कवीनां वा विवादतः ॥३१॥

यः प्रसिध्यति सामान्य इत्यसौ समयो मतः । सर्वेसिद्धान्तिका येन सञ्चरन्ति निरत्ययम् ॥३२॥

कियन्त एव वा येन सामान्यस्तेन स द्विधा । छेदसिद्धान्ततोऽन्यः स्या[[135]](#footnote-136)त्केषाञ्चिद्भ्रान्तितो यथा ॥३३॥

तर्कज्ञानं मुनेः कस्य कस्यचित्क्षणभङ्गिका । भूतचैतन्यता कस्य[[136]](#footnote-137) ज्ञानस्य सुप्रकाशता ॥३४॥

प्रज्ञातस्थूलता[[137]](#footnote-138) शब्दानेकान्तत्वं तथार्हतः । शैववैष्णवशाक्तेयसौरसिद्धान्तिनां मतिः ॥३५॥

जगतः कारणं ब्रह्म साङ्ख्यानां सप्रधानकम् । अस्मिन्सरस्वतीलोके सञ्चरन्तः परस्परम् ॥३६॥

बध्नन्ति व्यतिपश्यन्तो यद्विशिष्टः स उच्यते । परिग्रहादप्यसतां सतामेवापरिग्रहात् ॥३७॥

भिद्यमानस्य तस्यायं द्वैविध्यमुपगीयते । प्रत्यक्षादिप्रमाणैर्यद्बाधितं तदसद्विदुः ॥३८॥

कविभिस्तत्प्रतिग्राह्यं ज्ञानस्य द्योतमानता । यदेवार्थक्रियाकारि तदेव परमार्थसत् ॥३९॥

अज्ञानाज्ञाततत्त्वे च ब्रह्मैव[[138]](#footnote-139) परमार्थसत् । विष्णुः स्वर्गादिहेतुः स शब्दालङ्काररूपवान् ॥

अपरा च परा विद्या तां ज्ञात्वा मुच्यते भवात् ॥४०॥

इत्याग्नेये महापुराणे अलङ्कारे काव्यदोषविवेको नाम सप्तचत्वारिंशदधिकत्रिशततमोऽध्यायः ॥३४७॥

**अथाष्टचत्वारिंशदधिकत्रिशततमोऽध्यायः ।**

एकाक्षराभिधानम् ।

अग्निरुवाच ।  
एकाक्षराभिधानं च मातृकं[[139]](#footnote-140) च वदामि ते । अ विष्णुः प्रतिषेधः स्यादा पितामहवाक्ययोः ॥१॥

सीमायामव्ययमा च भवेत्संक्रोधपीडयोः । इः कामे रतिलक्ष्म्योरी उः शिवे रक्षकाद्य ऊः ॥२॥

ऋ शब्दे चादितौ ऋस्यात्ऌ ॡ ते वै दितौ गुहे[[140]](#footnote-141) । ए देवी ऐ योगिनी स्यादो ब्रह्मा औ महेश्वरः ॥३॥

अं कामः अः प्रशस्तः स्यात्को ब्रह्मादौ कु कुत्सिते । खं शून्येन्द्रियमुखं गो गन्धर्वे च विनायके ॥४॥

गं गीते गो गायने स्याद्घो घण्टा किङ्किणीमुखे । ताडने ङश्च विषये स्पृहायां चैव भैरवे ॥५॥

चो दुर्जने[[141]](#footnote-142) निर्मले छश्छेदे जिर्जयने तथा । जं गीते झः प्रशस्ते स्याद्बले ञो गायने च टः ॥६॥

ठश्चन्द्रमण्डले शून्ये शिवे चोद्बन्धने[[142]](#footnote-143) मतः । डश्च रुद्रे ध्वनौ त्रासे ढक्वायां ढो ध्वनौ मतः ॥७॥

णो निष्कर्षे निश्चये च तश्चौरे क्रोडपुच्छके । भक्षणे थश्छेदने दो धारणे शोभने मतः ॥८॥

धो धातरि च धूस्तूरे नो वृन्दे सुगते तथा । प उपवने विख्यातः पूश्च झञ्झानिले मतः ॥९॥

फुः फुत्कारे निष्फले च विः पक्षी भं च तारके । मा श्रीर्मानं च माता स्याद्यागे यो यातरीरिणे[[143]](#footnote-144) ॥१०॥

रो वह्नौ च बलशक्रे च लो विधातरि ईरितः । विश्लेषणे वो[[144]](#footnote-145) वरुणे शयने शश्च शं सुखे ॥११॥

षः श्रेष्ठे सः परोक्षे च सा लक्ष्मीः सं कचे[[145]](#footnote-146) मतः । धारणे हस्तथा रुद्रे क्षः क्षत्रे चाक्षरे मतः ॥१२॥

क्षो नृसिंहे हरौ तद्वत्क्षेत्रपालकयोरपि । मन्त्र एकाक्षरो देवो भुक्तिमुक्तिप्रदायकः ॥१३॥

क्षौं हयशिरसे नमः सर्वविद्याप्रदो मनुः । अकाराद्यास्तथा मन्त्रा मातृकामन्त्र उत्तमः ॥१४॥

एकपद्मेऽर्चयेदेतान्नव दुर्गाश्च पूजयेत् । भगवती कात्यायनी कौशिकी चाथ चण्डिका ॥१५॥

प्रचण्डा सुरनायिका उग्रा पार्वती दुर्गया ॥१६॥

ॐ चण्डिकायै विद्महे भगवत्यै धीमहि । तन्नो दुर्गा प्रचोदयात् ॥१७॥

क्रमादि तु षडङ्गं स्याद्गणो गुरुर्गुरुः क्रमात् । अजितापराजिता चाथ जया च विजया ततः ॥१८॥

कात्यायनी भद्रकाली मङ्गला सिद्धिरेवती । सिद्धादिवटुकाः[[146]](#footnote-147) पूज्या हेतुकश्च कपालिकः ॥१९॥

एकपादो भीमरूपो दिक्पालान्मध्यतो नव । ह्रीं दुर्गे दुर्गे रक्षणि स्वाहा मन्त्रार्थसिद्धये[[147]](#footnote-148) ॥२०॥

गौरी पूज्या च धर्माद्याः स्कन्दाद्याः शक्तयो यजेत् । प्रज्ञा ज्ञानक्रिया वाचा वागीशी ज्वालिनी तथा ॥२१॥

(वामा ज्येष्ठा च रौद्रा च गौरीं ह्रीं च पुरःसरा । ह्रीः सः महागौरी रुद्रदयिते स्वाहेति वा ॥२२॥

ज्ञानशक्तिः क्रियाशक्तिः सुभगा ललिता तथा ।)कामिनी काममाला च इन्द्राद्याः शक्तिपूजनम् ॥२३॥

ॐ गं स्वाहा मूलमन्त्रोऽयं गं वा गणपतये नमः । षडङ्गो रक्तशुक्लश्च दन्ताक्षपरशूत्कटः ॥२४॥

समोदकोऽथ गन्धादि गन्धोल्कायेति च क्रमात् । गजो महागणपतिर्महोल्कः पूज्य एव च ॥२५॥

कुष्माण्डाय एकदन्ताय त्रिपुरान्तकाय श्यामदन्तविकटहरहासाय लम्बनासाननाय पद्मदंष्ट्राय मेघोल्काय धूमोल्काय वक्रतुण्दाय विघ्नेश्वराय विकटोत्कटाय गजेन्द्रगमनाय भुजगेन्द्रहाराय शशाङ्कधराय गणाधिपतये स्वाहा ॥२६॥

एतैर्मनुभिः स्वाहान्तैः पूज्यस्तिलहोमादिनार्थभाक् । काद्यैराबीजसंयुक्तैस्तैराद्यैश्च नमोन्तकैः ॥२७॥

मन्त्राः पृथक्पृथग्वा स्युर्द्विरेफद्विर्मुखाक्षिणः[[148]](#footnote-149) । कात्यायनं स्कन्द आह यत्तद्व्याकरणं वदे ॥२८॥

इत्याग्नेये महापुराणे एकाक्षराभिधानं नामाष्टचत्वारिंशदधिकत्रिशततमोऽध्यायः ॥३४८॥

**अथौकोनपञ्चाशदधिकत्रिशततमोऽध्यायः ।**

व्याकरणसारः ।

स्कन्दउवाच ।  
वक्ष्ये व्याकरणं सारं सिद्धशब्दस्वरूपकम् । कात्यायन विबोधाय[[149]](#footnote-150) बालानां बोधनाय[[150]](#footnote-151) च ॥१॥

प्रत्याहारादिकाः संज्ञाः शास्त्रसंव्यवहारगाः ॥२॥  
अइउण् ऋऌक् एओङ् ऐऔच् हयवरट् लण् ञमङणनम् झभञ् घढधष् जबगडदश् खफछठथचटतव् कपय् शषसर् हल् ॥३॥

इति प्रत्याहारः ॥४॥  
उपदेश इद्धलन्तं भवेदजनुनासिकः । आदिवर्णो गृह्यमाणोऽप्यन्त्येनेता सहैव तु ॥५॥

तयोर्मध्यगतानां स्याद्ग्राहकः स्वस्य तद्यथा ॥६॥  
[[151]](#footnote-152)अण् एङ् अट् यङ् छव् झम् भष् अक् इक्[उक्] अण्[[152]](#footnote-153) इण् यण् परेण[[153]](#footnote-154) णकारेण । अम् यम् ङम् अच् इच् ऐच् अय् मय् झय् खय् जव् झव् खव् चव् शव् अस् हस् वस् भस् अल् हल् बल् रल् झल् शल् इति प्रत्याहारः(राः) ॥७॥

इत्याग्नेये महापुराणे व्याकरणे प्रत्याहारो नामैकोनपञ्चाशदधिकत्रिशततमोऽध्यायः ॥३४९॥

**अथ पञ्चाशदधिकत्रिशततमोऽध्यायः ।**

सन्धिसिद्धरूपम् ।

स्कन्दउवाच ।  
वक्ष्ये सन्धिं[[154]](#footnote-155) सिद्धरूपं स्वरसन्धिमथादितः । दण्डाग्रं सागता दधीदं नदीहते मधूदकम् ॥१॥

पितॄषभः ॡकारश्च तवेदं सकलोदकम्[[155]](#footnote-156) । अर्धर्चोऽयं तवल्कारः सैषा सैन्द्री तवौदनम् ॥२॥

खट्टौघोऽभवदित्येवं व्यसुधीर्वस्वलं कृतम् । पित्रर्थोपवनं दात्री नायको लावको नयः ॥३॥

त इह तयिहेत्यादि तेऽत्र योऽत्र जलेऽकजम् । प्रकृतिं नो अहो एहि अ अवेहि इ इन्द्रकम् ॥४॥

उ उत्तिष्ठ कवी एतौ वायू एतौ वने इमे । अमी एते यज्ञभूते एहि देव इमं नय ॥५॥

वक्ष्ये सन्धिं व्यञ्जनानां वाग्यतो[[156]](#footnote-157)जेकमातृकः । षडेते तदिमे वादि वाङ्नीतिः षण्मुखादिकम् ॥६॥

वाङ्मनसं वग्भावादिर्वाक्श्लक्ष्णं तच्छरीरकम् । तल्लु नाति तच्चरेच्च क्रुङ्ङास्ते च सुगणि(ण्णि)ह ॥७॥

भवांश्चरन्भवांश्छात्रो भवांष्टीका भवांष्ठकः । भवांस्तीर्थं भवांस्थेयान्भवांल्लेखा भवाञ्जयः ॥८॥

भवाञ्छेते भवाञ्च्शेते भवाञ्शेते भवाण्डीनः । त्वम्भर्त्ता त्वङ्करिष्यादिः सन्धिर्ज्ञेयो विसर्गतः ॥९॥

कश्छिन्द्यात्कश्चरेत्कष्टः कष्ठः कस्थश्च कश्चलेत् । कः खनेत् कः करोति स्म कः पठेत्कः फलेत वा ॥१०॥

कश्श्वशुरः कः श्वशुरः कस्स्वरः कः स्वरः । कः फलेत कः शयिता कोऽत्र योधः क उत्तमः ॥११॥

देवा एते भो इह स्वदेवा यान्ति भगो व्रज[[157]](#footnote-158) । सुपूः सुदूरात्रिरत्र[[158]](#footnote-159) वायुर्याति पुनर्न हि ॥१२॥

पुनरेति स यातीह एष याति क ईश्वरः । ज्योतीरूपं तव च्छत्रं म्लेच्छधीश्छिद्रमच्छिदत् ॥१३॥

इत्याग्नेये महापुराणे व्याकरणे सन्धिसिद्धरूपं नाम पञ्चाशदधिकत्रिशततमो ऽध्यायः ॥३५०॥

**अथैकपञ्चाशदधिकत्रिशततमोऽध्यायः ।**

सुब्विभक्तिसिद्धरूपम् ।

स्कन्दउवाच ।  
विभक्तिसिद्धरूपं[[159]](#footnote-160) च कात्यायन वदामि ते । द्वे विभक्ती सुप्तिङश्च सुपः सप्त विभक्तयः ॥१॥

सु औ जसिति प्रथमा अमौट्शसो द्वितीया(यिका) । टा भ्यां भिसिति तृतीया ङेभ्यांभ्यसश्चतुर्थ्यपि ॥२॥

ङसिभ्यांभ्यसः पञ्चमी स्यान्ङ्सोसामिति षष्ठ्यपि । ङिओस्सुविति सप्तमी स्यात्स्युः प्रातिपदिकात्पराः ॥३॥

द्विविधं प्रातिपदिकं ह्यजन्तं च हलन्तकम् । प्रत्येकं त्रिविधं तत्स्यात्पुमान्स्त्री च नपुंसकम् ॥४॥

दृश्यन्ते नायकास्तेषामनुक्तानां च वीर्यतः । वृक्षः सर्वोऽथ पूर्वश्च प्रथमश्च द्वितीयकः ॥५॥

तृतीयः खड्गपा वह्निः सखा पतिरहर्पतिः । पटुर्ना ग्रामणीन्द्रश्च खलपूर्मित्रभूः स्वभूः ॥६॥

सुश्रीः सुधीः पिता भ्राता ना कर्ता क्रोष्टुनप्तृकौ । सुरा रा गौस्तथा द्यौर्ग्लौः स्वरान्ताः पुंसि नायकाः ॥७॥

सुवाक्त्वक्पृषत्सम्राड्जन्मभाक्च सुराडपि । आपो मरुद्भवन्दीव्यन्भवांश्च मघवान्पिबन् ॥८॥

भगवानघवानर्वान्वह्निमत् सर्ववित्सुपृत्[[160]](#footnote-161) । सुसीमा कुण्डी[[161]](#footnote-162) राजा च श्वा युवा मघवा तथा ॥९॥

पूषा सुकर्मा यज्वा च सुवर्मा च सुधर्मणा[[162]](#footnote-163) । अर्यमा वृत्रहा पन्थाः सुककुदादिपञ्च[[163]](#footnote-164) च ॥१०॥

प्रशान्सुतांश्च पञ्चाद्याः सुगौः सुराः सुपूरपि । चन्द्रमाः सुवचाः श्रेयान् विद्वांश्चोशनसा सह ॥११॥

पेचिवान्गौरनड्वान्गोधुङ्मित्रद्रुहोऽश्वलिट् । स्त्रियां जाया जरा बाला एडका सह वृद्धया ॥१२॥

क्षत्रिया बहुराजा च बहुदासार्कबालकाः[[164]](#footnote-165) । माया कौमुदगन्ध्या च सर्वा पूर्वा सहान्यया ॥१३॥

द्वितीया च तृतीया च बुद्धिः स्त्री श्रीर्नदी सुधीः । भवन्ती चैव दीव्यन्ती भाती भान्ती च यान्त्यपि ॥१४॥

शृण्वती तुदती कर्त्री तुदन्ती कुर्वती मही । रुन्धती क्रीडन्ती दान्ती पालयन्ती सुराण्यपि ॥१५॥

गौरी पुत्रवती नौश्च वधुदेवतया भुवा[[165]](#footnote-166) । तिस्रो द्वे कति वर्षाभूः स्वसा माता वरा च गौः ॥१६॥

नौर्वाक्त्वक्प्राच्यवाचीति तिरश्ची समुदीच्यपि । शरद्विद्युत्सरिद्योषिदग्निवित्सस्यदा दृषत्[[166]](#footnote-167) ॥१७॥

यैषा सा वेदवित्संविद्बह्वी राज्ञी त्वया मया[[167]](#footnote-168) । सीमा पञ्चादयो राजा धूः पूश्चैव दिशा गिरा ॥१८॥

चतस्रो विदुषी चैव केयं दिक् दृक्च[[168]](#footnote-169) तादृशी । असौ स्त्रियां नायकाश्च नायकाश्च नपुंसके ॥१९॥

कुण्डं सर्वं सोमपं च दधि वारि खलप्वथ[[169]](#footnote-170) । मधु त्रपु कर्त्तृ भर्तृ अतिभर्तृ पयः पुरः ॥२०॥

प्राक्प्रत्यक्च तिर्यगुदग्जगज्जाग्रत्तथा स(श)कृत् । सुसम्पच्च सुदण्डीह अहः किं चेदमित्यपि ॥२१॥

षट् सर्पिः श्रेयश्चत्वारि अदोऽन्ये हीदृशाः परे । एतेभ्यः प्रथमादयश्च स्युः प्रातिपदिकात्पराः ॥२२॥

धातुप्रत्ययहीनं यत्स्यात्प्रातिपदिकं तु तत् । प्रातिपदिकात्स्वलिङ्गार्थवचने प्रथमा भवेत् ॥२३॥

सम्बोधने च प्रथमा उक्ते कर्मणि कर्तरि । कर्म यत्क्रियते तत्स्याद्द्वितीया कर्मणि स्मृता ॥२४॥

क्रियते येन करणं कर्ता यश्च करोति सः । अनुक्ते तिङ्कृत्तद्धितैस्तृतीया करणे भवेत् ॥२५॥

कारके कर्तरि च सा संप्रदाने चतुर्थ्यपि । यस्मै दित्सा(त्सां) धारयते सम्प्रदानं तदीरितम् ॥२६॥

अपादानं यतोऽपैति आदत्ते च भयं यतः । अपादाने पञ्चमी स्यात्स्वस्वाम्यादौ च षष्ठ्यपि ॥२७॥

आधारो योऽधिकरणं विभक्तिस्तत्र सप्तमी । एकार्थे चैकवचनं द्व्यर्थे द्विवचनं भवेत् ॥२८॥

बहुषु बहुवचनं सिद्धरूपाण्यथो वदे । वृक्षः सूर्योऽम्बुवाहोऽर्को हे रवे हे द्विजातयः ॥२९॥

विप्रौ गजान्महेन्द्रेण यमाभ्यामनिलैः[[170]](#footnote-171) कृतम् । रामाय मुनिवर्याभ्यां केभ्यो धर्माद्धरौ रतिः ॥३०॥

शराभ्यां पुस्तकेभ्यश्च अर्थस्येश्वरयोर्गतिः । बालानां सज्जने प्रीतिर्हंसयोः कमलेषु च ॥३१॥

एवं काममहेशाद्याः शब्दा ज्ञेयाश्च वृक्षवत् । सर्वे विश्वे च सर्वस्मै सर्वस्मात्कतरो मतः ॥३२॥

सर्वेषां स्वं च[[171]](#footnote-172) विश्वस्मिञ्शेषं रूपं च वृक्षवत् । एवं चोभयकतरकतमान्यतरादयः ॥३३॥

पूर्वे पूर्वाश्च पूर्वस्मै पूर्वस्मात्सुसमागतः[[172]](#footnote-173) । पूर्वे बुद्धिश्च पूर्वस्मिञ्शेषरूपं तु सर्ववत् ॥३४॥

एवं परावराद्याश्च दक्षिणोत्तरकान्तराः । अपरश्चाधरो नेमाः प्रथमाः प्रथमेऽर्कवत् ॥३५॥

एवं चरमास्तयान्ता अल्पार्धा नेम आदयः । द्वितीयस्मै द्वितीयाय द्वितीयस्माद्द्वितीयकात् ॥३६॥

द्वितीयस्मिन्द्वितीये च तृतीयश्च तथार्कवत् । सोमपाः सोमपौ ज्ञेयौ सोमपाः सोमपां व्रज ॥३७॥

कीलालपौ सोमपश्च सोमपात्सोमपे दद । सोमपाभ्यां सोमपाभ्यः सोमपः सोमपौ कुलम्[[173]](#footnote-174) ॥३८॥

एवं कीलालपाद्याः स्युः कविरग्निस्तथाऽरयः[[174]](#footnote-175) । हे कवे कविमग्नी तान्हरीन्सात्यकिना हृतम्[[175]](#footnote-176) ॥३९॥

रविभ्यां रविभिर्देहि वह्नये यः समागतः । अग्नेर[[176]](#footnote-177)ग्न्योस्तथाग्नीनां कवौ कव्योः कविष्वथ ॥४०॥

एवं सुसृतिरभ्रान्तिः सुकीर्तिः सुधृतिस्तथा । सखा सखायौ सखायः हे सखे व्रज सत्पतिम् ॥४१॥

सखायं च सखायौ च सखीन्सख्यागतो दद । सख्ये सख्युश्च सख्युश्च सख्योः शेषः कवेरिव ॥४२॥

पत्या पत्ये च पत्युश्च पत्युः पत्योस्तथाग्निवत् । द्वौ द्वौ द्वाभ्यां द्वाभ्यां द्वित्वाद्यर्थे द्वयोर्द्वयोः ॥४३॥

त्रयस्त्रींश्च त्रिभिस्त्रिभ्यस्त्रयाणां च त्रिषु क्रमात् । कविवत्कति कतीति शेषं बहुवचनं स्मृतम् ॥४४॥

नीर्नियौ च नियो हे नीः नियं नियौ नियो निया । नीभ्यां नीभिर्निये नीभ्यो नियां नियि नियोस्तथा ॥४५॥

सुश्रीः सुधीप्रभृतयो ग्रामणीः पूजयेद्धरिम् । ग्रामण्यौ ग्रामण्यो ग्रामण्यं ग्रामण्या ग्रामणीभिः ॥४६॥

ग्रामण्योर्ग्रामण्यामेवं सेनानीप्रमुखाः सुभूः[[177]](#footnote-178) । सुभुवौ च स्वयंभुवः स्वयंभुवं स्वयंभुवः ॥४७॥

स्वयंभुवा स्वयंभुवि एवं प्रतिभुवादयः । खलपूः खलप्वौ श्रेष्ठौ खलप्वं च खलप्वि च ॥४८॥

एवं शरपूमुखाः[[178]](#footnote-179) स्युः क्रोष्टा क्रोष्टार ईरिताः । क्रोष्टूंश्च क्रोष्टुना क्रोष्ट्रा क्रोष्टूनां क्रोष्टरीद्दृशम् ॥४९॥

पिता पितरौ पितरः हे पितः पितरौ शुभौ । पितॄन्पितुः पितुः पित्रोः पितॄणां पितरीदृशम् ॥५०॥

एवं भ्राता च जामातृमुखा नॄणां नृणां तथा । कर्ता कर्तारौ कर्तॄंश्च कर्तॄणां कर्तरीदृशम् ॥५१॥

पितृवच्चैवमुद्गाता स्वसा नप्त्रादयः स्मृताः । सुराः सुरायौ सुरायः सुरायां च सुराय्यपि ॥५२॥

गौः गावौ गां गा गवा च गोर्गवोश्च गवां गवि । एवं द्यौर्ग्लौश्चापि तथा स्वरान्ताः पुंसि नायकाः ॥५३॥

सुवाक्सुवाचौ सुवाचा सुवाग्भ्यां च सुवाक्ष्वपि । एवं दिक्प्रमुखाः प्राङ्च प्राञ्चौ प्राञ्चं च भो व्रज ॥५४॥

प्राग्भ्यां प्राग्भिः प्राचां च प्राचि च प्राङ्षु प्राङ्क्ष्वपि । एवं ह्युदङुदीची वा सम्यङ् प्रत्यक्समीच्यपि ॥५५॥

तिर्यङ्तिरश्च सध्र्यङ् च विश्वद्र्यङ् पूर्ववत्स्मृताः । अदद्र्यङ्ङदमुयङ् स्यात्तथामुमुयङीरितः ॥५६॥

अदद्र्यञ्चो ह्यमुद्री च अदद्र्यग्भ्यां च पूर्ववत् । तत्त्वतृट् तत्त्वतृषौ च तत्त्वतृङ्भ्यां समागतः ॥५७॥

तत्त्वतृषि तत्त्वतृट्सु एवं काष्ठतडादयः । भिषग्भिषग्भ्यां भिषजि जन्मभागादयस्तथा ॥५८॥

मरुत् मरुद्भ्यां मरुति एवं शुत्रुजिदादयः । भवान्भवन्तौ भवतां भवंश्चैव भवन्त्यपि ॥५९॥

महान्महान्तौ महतामेवं भगवदादयः । एवं मघवान्मघवन्तौ अग्निमच्चाग्निमत्यपि ॥६०॥

अग्निचित्स्वेवमेवान्यद्वेदवित्तत्त्ववित्त्वपि । वेदविदामेवमन्यद्यः समस्तेन सर्ववित् ॥६१॥

राजा राजानौ राज्ञः राज्ञि राजनि(च) राजन् । यज्वा यज्वानस्तद्वत्करी दण्डी च दण्डिनौ ॥६२॥

पन्थाः पन्थानौ च पथः पथिभ्यां पथि चेदृशम् । मन्था ऋभुक्षाः पथ्याद्याः पञ्च पञ्च च पञ्चभिः ॥६३॥

प्रतान्प्रतानौ प्रतान्भ्यां हे प्रतांश्च सुशर्मणः । आपोऽपः अद्भिरप्येवं प्रशांश्चैव प्रशाम्यपि ॥६४॥

कः केन सर्ववित्केषु अयं चेमे इमान्नयः[[179]](#footnote-180) । अनेन चाभ्यामेभिश्च अस्मै चेभ्यः स्वमस्य च ॥६५॥

अनयोरेषामेषु स्याच्चत्वारश्चतुरस्तथा । चतुर्णां च चतुर्ष्वस्ति सुगीः श्रेष्ठः सुगीर्ष्वपि ॥६६॥

सुद्यौः सुदिवौ सुद्युभ्यां विड्विषौ विट्सु यादृशः । यादृग्भ्यां चैव विड्भ्यां च षट् षट् षणां च षट्स्वपि ॥६७॥

सुवचाः सुवचसा च सुवचोभ्यामथेदृशम् । हे सुवचो हे उशनन्नुशना वोशनस्यपि ॥६८॥

पुरदंसा अनेहा हे विद्वन् विद्वांस उत्तमाः । विदुषे नमो विद्वद्भ्यां विद्वत्सु च वभूविवान् ॥६९॥

एवं च पेचिवाञ्श्रेयाञ्श्रेयांसौ श्रेयसस्तथा । असौ अमू अमी श्रेष्ठा अमुममूनिहामुना ॥७०॥

अमीभिरमुष्मै वामुष्मादमुष्य वामुयोस्तथा । अमीषाममुष्मिन्नित्येवं गोधुग्भिरागतः ॥७१॥

गोधुक्ष्वित्येवमन्येऽपि मित्रद्रुहो[[180]](#footnote-181) मित्रद्रुहा । मित्रध्रुग्भ्यां मित्रद्रु(ध्रु)ग्भिरेवं चित्तद्रुहादयः ॥७२॥

स्वलिट् स्वलिड्भ्यां स्वलिहि अनड्वाननडुत्सु च । अजन्ताश्च हलन्ताश्च पुंस्यथोऽथ स्त्रियां वदे ॥७३॥

इत्याग्नेये महापुराणे व्याकरणे सुब्विभक्तिसिद्धरूपं नामैकपञ्चाशदधिकत्रिशततमोऽध्यायः ॥३५१॥

**अथ द्विपञ्चाशदधिकत्रिशततमोऽध्यायः ।**

स्त्रीलिङ्गशब्दसिद्धरूपम् ।

स्कन्द उवाच ।  
रमा रमे रमाः शुभा रमां रमे रमास्तथा । रमया च रमाभ्यां च रमाभिः कृतमव्ययम् ॥१॥

रमायै च रमाभ्यां रमायां(या)(श्च) रमयोः शुभम् । रमाणां च रमायां च रमास्वेवं कलादयः ॥२॥

जरा जरसौ जर(रे) इति जरसश्च जरा जराम् । जरसं च जरास्वेवं सर्वा सर्वे च सर्वया ॥३॥

सर्वस्यै देहि सर्वस्याः सर्वस्याः सर्वयोस्तथा । शेषं रमावद्रूपं स्याद्द्वे द्वे तिस्रश्च तिसृणाम् ॥४॥

बुद्धिर्बुद्ध्या बुद्धये च बुद्ध्यै बुद्धेश्च हे मते । कविवत्स्यान्मुनीनां[[181]](#footnote-182) च नदी नद्यौ नदीं नदीः ॥५॥

नद्या नदीभिर्नद्यै च नद्यां चैव नदीषु च । कुमारी जृम्भणीत्येवं श्रीः श्रियौ च श्रियः श्रिया ॥६॥

श्रियै श्रिये स्त्रीं स्त्रियं च स्त्रीश्च स्त्रियः स्त्रिया स्त्रियै । स्त्रियाः स्त्रीणां स्त्रियां च ग्रामण्यां धेन्वै च धेनवे ॥७॥

जम्बूर्जम्ब्वौ च जम्बूश्च जम्बूनां च फलं पिब । वर्षाभ्वौ च पुनर्भ्वौ च मातॄर्वापि च गौश्च नौः ॥८॥

वाग्वाचा वाग्भिश्च वाक्षु स्रग्भ्यां स्रजि स्रजोस्तथा । विद्वद्भ्यां चैव विद्वत्सु भवती स्याद्भवन्त्यपि[[182]](#footnote-183) ॥९॥

दीव्यन्ती भाती भान्ती च तुदन्ती च तुदत्यपि । रुदती रुन्धती देवी गृह्णती चोरयन्त्यपि ॥१०॥

दृषद्दृषद्भ्यां दृषदि विशेषविदुषी[[183]](#footnote-184) कृतिः । समित्समिद्भ्यां समिधि सीमा सीम्नि च सीमनि ॥११॥

दामनीभ्यां ककुद्भ्यां च केयमाभ्यां तथासु च । गीर्भ्यां चैव गिरा गीर्षु सुभूः सुपूः पुरा पुरि ॥१२॥

द्यौर्द्युभ्यां दिवि द्युषु तादृश्या तादृशी दिशः । यादृश्यां यादृशी तद्वत्सुवचोभ्यां सुवचःस्वपि ॥

असौ चामूममूं चामूरमूभिरमुयामुयोः[[184]](#footnote-185) ॥१३॥

इत्याग्नेये महापुराणे व्याकरणे स्त्रीलिङ्गशब्दसिद्धरूपं नाम द्विपञ्चाशदधिकत्रिशततमोऽध्यायः ॥३५२॥

**अथ त्रिपञ्चाशदधिकत्रिशततमोऽध्यायः ।**

नपुंसकशब्दसिद्धरूपम् ।

स्कन्द उवाच ।  
नपुंसके किं के कानि किं के कानि ततो जलम्[[185]](#footnote-186) । सर्वं सर्वे च पूर्वाद्याः सोमपं सोमपानि च ॥१॥

ग्रामणि ग्रामणिनी च ग्रामणि ग्रामणीन्यपि । वारि वारिणी वारीणि वारिणां वारिणीदृशम् ॥२॥

शुचये शुचिने देहि मृदुने मृदवे तथा । त्रपु त्रपुणि त्रपुणां च खलपूनि खलप्वि च ॥३॥

कर्त्रा च कर्तृणे कर्त्रे अतिर्यतिरिणां तथा । अभिन्यभिनिनी चैवे सुवचांसि सुवाक्षु च ॥४॥

यद्यत्विमे तत्कर्माणि इदं चेमे त्विमानि च । ईदृक्त्वदोऽमुनी अमूनि अमुना स्यादमीषु च ॥५॥

अहमावां वयं मां वै आवामस्मान्मया कृतम् । आवाभ्यां च तथास्माभिर्मह्यमस्मभ्यमेव च ॥६॥

मदावाभ्यां मदस्मच्च पुत्रोऽयं मम चावयोः । अस्माकमपि चास्मासु त्वं युवां यूयमीजिरे ॥७॥

त्वां युवां च युष्मांश्च त्वया युष्माभिरीरितम् । तुभ्यं युवाभ्यां युष्मभ्यं त्वत् युवाभ्याञ्च युष्मच्च ॥८॥

तव युवयोर्युष्माकं त्वयि युष्मासु भारती । उपलक्षणमत्रैव अज्झलन्ताश्च ते स्मृताः ॥९॥

इत्याग्नेये महापुराणे व्याकरणे नपुंसकशब्दसिद्धरूपं नाम त्रिपञ्चाशदधिकत्रिशततमोऽध्यायः ॥३५३॥

**अथ चतुष्पञ्चाशदधिकत्रिशततमोऽध्यायः ।**

कारकम् ।

स्कन्द उवाच ।  
कारकं सम्प्रवक्ष्यामि विभक्त्यर्थसमन्वितम्[[186]](#footnote-187) । ग्रामोऽस्ति हेमहार्कोह नौमि विष्णुं[[187]](#footnote-188) श्रिया सह ॥१॥

स्वतन्त्रः कर्ता विद्यानां कृतिनः समुपासते । हेतुकर्ता[[188]](#footnote-189) लम्भयते[[189]](#footnote-190) हितं वै कर्मकर्तरि ॥२॥

स्वयं भिद्येत्प्राकृतधीः स्वयं च च्छिद्यते तरुः । कर्ताभिहित उत्तमः कर्तानभिहितोऽधमः ॥३॥

कर्तानभिहितो धर्मः शिष्ये व्याख्यायते यथा[[190]](#footnote-191) । कर्ता पञ्चविधः प्रोक्तः कर्म सप्तविधं शृणु ॥४॥

ईप्सितं कर्म च यथा श्रद्दधाति हरिं यतिः । अनीप्सितं कर्म यथा अहिं लङ्घयते भृशम् ॥५॥

नैवेप्सितं नानीप्सितं दुग्धं संभक्षयन्रजः । भक्षयेदप्यकथितं गोपालो दोग्धि गां पयः ॥६॥

कर्तृकर्माथ गमयेच्छिष्यं ग्रामं गुरुर्यथा । कर्म चाभिहितं पूजा क्रियते वै श्रिये हरेः ॥७॥

कर्मानभिहितं[[191]](#footnote-192) स्तोत्रं हरेः कुर्यात्तु सर्वदम् । करणं द्विविधं प्रोक्तं बाह्यमभ्यन्तरं तथा ॥८॥

चक्षुषा रूपं गृह्णाति वाह्यं दात्रेण तल्लुनेत् । सम्प्रदानं त्रिधा प्रोक्तं प्रेरकं ब्राह्मणाय गाम् ॥९॥

नरो ददापि नृपतये दासं तदनुमन्तृकम् । अनिराकर्तृकं भर्त्रे दद्यात्पुष्पाणि सज्जनः[[192]](#footnote-193) ॥१०॥

अपादानं द्विधा प्रोक्तं चलमश्वात्तु धावतः । पतितश्चाचलं ग्रामादागच्छति स वैष्णवः ॥११॥

चतुर्धा चाधिकरणं व्यापकं दध्नि वै घृतम् । तिलेषु तैलं देवार्थमौपश्लेषिकमुच्यते ॥१२॥

गृहे तिष्ठेत्कपिर्वृक्षे स्मृतं वैषयिकं यथा । जले मत्स्यो वने सिंहः स्मृतं सामीप्यकं यथा ॥१३॥

गङ्गायां घोषो वसति औपचारिकमीदृशम् । तृतीया वाथ वा षष्ठी स्मृतानभिहिते तथा ॥१४॥  
विष्णुः संपूज्यते लोकैर्गन्तव्यं तेन तस्य वा । प्रथमाऽभिहितकर्तृकर्मणोः प्रणमेद्धरिम् ॥१५॥

हेतौ तृतीया चान्येन वसेद्वृक्षाय वै जलम् । चतुर्थी तादर्थ्येऽभिहिता पञ्चमी पर्युपाङ्मुखैः ॥१६॥

योगे वृष्टः परि ग्रामाद्देवोऽयं बलवत् पुरा । पूर्वो ग्रामादृते विष्णोर्न मुक्तिरितरो हरेः ॥१७॥

पृथग्विनाद्यैस्तृतीया पञ्चमी च तथा भवेत् । पृथग्ग्रामाद्विहारेण विना श्रीश्च श्रिया श्रियः ॥१८॥

कर्मप्रवचनीयाख्यैर्द्वितीया योगतो भवेत् । अन्वर्जुनं च योद्धारो ह्यभितो ग्राममीरितम् ॥१९॥

नमःस्वाहास्वधास्वस्तिवषडाद्यैश्चतुर्थ्यपि । नमो देवाय ते स्वस्ति तुमर्थाद्भावाचिनः ॥२०॥

पाकाय पक्तये याति तृतीया सहयोगके । हेत्वर्थे कुत्सितेऽङ्गे सा तृतीया च विशेषणे ॥२१॥

पिताऽगात्सह पुत्रेण काणोऽक्ष्णा गदया हरिः । अर्थेन निवसेद्भृत्यः काले भावे च सप्तमी ॥२२॥

विष्णौ नते भवेन्मुक्तिर्वसन्ते स गतो हरिम् । नृणां स्वामी नृषु स्वामी नृणामीशः सतां पतिः ॥२३॥

नृणां साक्षी नृषु साक्षी गोषु नाथो गवां पतिः । गोषु सूतो गवां सूतो राज्ञां दायादकोऽस्त्विह ॥२४॥

अन्नस्य हेतोर्वसति षष्ठी स्मृत्यर्थकर्मणि । मातुः स्मरति गोप्तारो नित्यं स्यात् कर्तृकर्मणोः ॥२५॥

अपां भेत्ता तव कृतिर्न निष्ठादिषु षष्ठ्यपि ॥२६॥

इत्याग्नेये महापुराणे व्याकरणे कारकं नाम चतुष्पञ्चाशदधिकत्रिशततमोऽध्यायः ॥३५४॥

**अथ पञ्चपञ्चाशदधिकत्रिशततमोऽध्यायः ।**

समासः ।

स्कन्द उवाच ।  
षोढा समासं वक्ष्यामि अष्टाविंशतिधा पुनः । नित्यानित्यविभागेन लुगलोपेन च द्विधा ॥१॥

कुम्भकारश्च नित्यः स्याद्धेमकारादिकस्तथा । राज्ञः पुमान्राजपुमाननि[[193]](#footnote-194)त्योऽयं समासकः ॥२॥

कष्टश्रितो लुक्समासः कण्ठेकालादिकस्त्वलुक् । स्यादष्टधा तत्पुरुषः प्रथमाद्याः सुपा सह ॥३॥

प्रथमातत्पुरुषोऽयं पूर्वं कायस्य विग्रहे । पूर्वकायोऽपरकायो ह्यधरोत्तरकायकः ॥४॥

अर्धं कणाया अर्धकणा भिक्षातूर्यमथेदृशम् । आपन्नजीविकस्तद्वद्द्वितीया माधवाश्रितः ॥५॥

वर्षं भोग्यो वर्षभोग्यो धान्यार्थश्च तृतीयया । चतुर्थी स्याद्विष्णुबलिर्वृकभीतिश्च पञ्चमी ॥६॥

राज्ञः पुमान्राजपुमान्षष्ठी वृक्षफलं तथा । सप्तमी चाक्षशौण्डोऽयमहितो नञ्समासकः ॥७॥

कर्मधारयः सप्तधा नीलोत्पलमुखाः स्मृताः । विशेषणपूर्वपदो विशेष्योत्तरतस्तथा ॥८॥

वैयाकरणखसूचिः शीतोष्णं द्विपदं शुभम् । उपमानपूर्वपदः शङ्खपाण्डुर इत्यपि ॥९॥

उपमानोत्तरपदः पुरुषव्याघ्र इत्यपि । संभावनापूर्वपदो गुणबुद्धिरितीदृशम् ॥१०॥

गुण इति वृत्तिर्वाच्या सुहृदेव सुबन्धुकः[[194]](#footnote-195) । अवधारणपूर्वपदो बहुब्रीहिश्च सप्तधा ॥११॥

द्विपदश्च बहुव्रीहिरारूढभवनो नरः । अर्चिता[[195]](#footnote-196)शेषपूर्वोऽयं बह्वङ्घ्रिः परिकीर्तितः ॥१२॥

एते विप्राश्चोपदशाः सङ्ख्योत्तरपदस्त्वयम् । सङ्ख्योभयपदो यद्वद्द्वित्रा द्व्येकत्रयो नरः ॥१३॥

सहपूर्वपदोऽयं स्यात्समूलोद्धृतकस्तरुः । व्यतिहारलक्षणोऽर्थः केशाकेशि नखानखि ॥१४॥

दिग्लक्ष्या स्याद्दक्षिणपूर्वा द्विगुराभाषितो द्विधा । एकवद्भावि द्विशृङ्गं पञ्चमूली त्वनेकधा ॥१५॥

द्वन्द्वः समासो द्विविधो हीतरेतरयोगकः । रुद्रविष्णू समाहारो भेरीपटहमीदृशम् ॥१६॥

द्विधाख्यातोऽव्ययीभावो नामपूर्वपदो यथा । शाकस्य मात्रा शाकप्रति यथाव्ययपूर्वकः ॥१७॥

उपकुम्भं चोपरथ्यं प्राधान्येन चतुर्विधः । उत्तरपदार्थमुख्योऽयं द्वन्द्वश्चोभयमुख्यकः ॥१८॥

पूर्वार्थे सोऽव्ययीभावो बहुव्रीहिश्च बाह्यगः ॥१९॥

इत्याग्नेये महापुराणे व्याकरणे समासो नाम पञ्चपञ्चाशदधिकत्रिशततमोऽध्यायः ॥३५५॥

**अथ षट्पञ्चाशदधिकत्रिशततमोऽध्यायः ।**

तद्धितम् ।

स्कन्द उवाच ।  
तद्धितं त्रिविधं[[196]](#footnote-197) वक्ष्ये सामान्या वृत्तिरीदृशी । लच्यंसलो वत्सलः स्यादिलचि स्यात्तुफेनिलम् ॥१॥

लोमशः शे पामनो ने इलचि स्यात्तु पिच्छिलम् । अणि प्राज्ञ आर्चिकः स्याद्दन्ता[[197]](#footnote-198)दुरचि दन्तुरः ॥२॥

रे स्यान्मधुरं सुशिरं वे स्यात्केशव ईदृशम् । हिरण्यं ये मालवो वे वलचि स्याद्रजस्वलः ॥३॥

इनौ धनी करी हस्ती धनिकं टिकनीरितम् । पयस्वी विनि मायावी ऊर्णायुर्युसि ईरितम् ॥४॥

वाग्मी मिनि आलचि स्याद्वाचालश्चाटचीरितम् । फलिनो बर्हिणः केकी वृन्दारकस्तथा कनि ॥५॥

आलुचि शीतं न सहते शीतालुश्चैवमीदृशम् । हिमालुरालुचि स्याच्च हिमं न सहते तथा ॥६॥

रूपं वातादुलचि स्याद्वातुलश्चानपत्यके । वाशिष्ठः कौरवो वासः पाञ्चालः सोऽस्य वासकः ॥७॥

तत्र वासो माधुरः स्याद्वेत्त्यधीते च चान्द्रकः । व्युत्क्रमं वेत्ति क्रमको नरश्चक्राम कौशकः ॥८॥

प्रियङ्गूणां भवं क्षेत्रं प्रैयङ्गवीन(ण)कं खञि । मौद्गीनं कौद्रवीणं च वैदेहश्चानपत्यके ॥९॥

इञि दाक्षिर्दाशरथिः फकि नाडायनादिकम् । आश्वायनः स्याच्च फञि यञि गार्ग्यश्च वात्स्यकः ॥१०॥

ढकि स्याद्वैनतेयादिश्चाटकैरस्तथैरकि । ढ्रकि गौधेरको रूपं गौधारश्चारकीरितम् ॥११॥

क्षत्रियो घे कुलीनः खे ण्ये कौरव्यादयः स्मृताः । यति मूर्धन्यमुख्यादिः सुगन्धिरिति रूपकम् ॥१२॥

तारकादिभ्य इतचि नभस्तारकितादयः । अनङि स्याच्च कुण्डोध्नी पुष्पधन्वसुधन्वनौ[[198]](#footnote-199) ॥१३॥

चुञ्चुपि वित्तचुञ्चुः स्याद्वित्तमस्य च शब्दके । चणपि स्यात्केशचणो रूपे स्यात्पटरूपकम् ॥१४॥

ईयसि च पटीयान्स्यात्तरप्यक्षतरादिकम् । पचतितरां च तरपि तमप्यटतितमामपि ॥१५॥

मृदुकल्पः कल्पपि स्यादिन्द्रकल्पोऽर्ककल्पकः । राजदेशीयो देशीये देश्ये देश्यादिरूपकम् ॥१६॥

पटुजातीयो जातीये जानुमात्रं च मात्रचि । ऊरुद्वयसो द्वयसच्यूरुदघ्नं च दघ्नचि ॥१७॥

तयपि स्यात् पञ्चतयो दौवारकष्ठकीरितम् । सामान्यवृत्तिरुक्ताऽथ अव्ययाख्यश्च तद्धितः ॥१८॥

यस्माद्यतस्तसिलि च यत्र तत्र त्रलीरितम् । अस्मिन्काले ह्यधुना स्यादिदानीं चैव दान्यपि ॥१९॥

सर्वस्मिन्सर्वदा दा स्यात्तस्मिन्काले र्हिलीरितम् । तर्हि होऽस्मिन्काल इह कर्हि[[199]](#footnote-200) कस्मिंश्च कालके ॥२०॥

यथा थालि थमि कथं पूर्वस्यां दिशि सञ्चयेत् । अस्ताति चैव पूर्वस्याः पूर्वादिग्रामणीयकाः ॥२१॥

पुरस्तात्सञ्चरेद्गच्छेत्सद्यस्तुल्येऽहनीरितम् । उतिः पूर्वाब्दे च परुत्पूर्वतरे परार्यपि ॥२२॥

ऐषमोऽस्मिन्संवत्सरे रूपं समसणीरितम् । एद्यवौ परेद्यवि स्यात्परस्मिन्नहनीरितम् ॥२३॥

अद्यास्मिन्नहनि द्ये स्यात्पूर्वेद्युश्च तथैद्युसि । दक्षिणस्यां दिशि वसेद्दक्षिणाद्दक्षिणाद्युभौ[[200]](#footnote-201) ॥२४॥

उत्तरस्यां दिशि वसेदुत्तरादुत्तराद्युभौ । उपरि वसेदुपरिष्टाद् भवेद्रिष्टाति ऊर्ध्वकात् ॥२५॥

उत्तरेण च पित्रोक्तमाचि च स्याच्च दक्षिणा । आहौ दक्षिणाहि वसेद्द्विप्रकारं द्विधा च धा ॥२६॥

ध्यमुञि चैकध्यं कुरु त्वं द्वैधं धमुञि चेदृशम् । द्वौ प्रकारौ द्विधा धाचि आसुसुरतरं यथा[[201]](#footnote-202) ॥२७॥

निपातास्तद्धिताः प्रोक्तास्तद्धितो भाववाचकः । पटोर्भावः पटुत्वं पटुता तलिचेरितम् ॥२८॥

प्रथिमा चेमनि पृथोः सौख्यं सुखात्ष्यञीरितम् । स्तेयं याति च स्तेनस्य ये सख्युः सख्यमीरितम् ॥२९॥

कपेर्भावश्च कापेयं सैन्यं पथ्यं यकीरितम् । आश्वं कौमारकं चाणि रूपं चाणि च यौवनम् ॥

आचार्यकं कनि प्रोक्तमेवमन्येऽपि तद्धिताः ॥३०॥

इत्याग्नेये महापुराणे व्यकरणे तद्धितसिद्धरूपं नाम षट्पञ्चाशदधिकत्रिशततमोऽध्यायः ॥३५६॥

**अथ सप्तञ्चाशदधिकत्रिशततमोऽध्यायः ।**

उणादिसिद्धरूपम् ।

कुमार उवाच ।  
उणादयोऽभिधास्यन्ते प्रत्यया धातुतः परे । उणि कारुश्च शिल्पी[[202]](#footnote-203) स्याज्जायुर्मायुश्च पित्तकम् ॥१॥

गोमायुर्वायुर्वेदेषु बहुलं स्युरुणादयः । आयुः स्वादुश्च हेत्वाद्याः किंशारुर्धान्यशूककः ॥२॥

कृकवाकुः कुक्कुटः स्याद्गुरुर्भर्ता[[203]](#footnote-204) मनुस्तथा । शयुश्चाजगरो ज्ञेयः सरुरायुधमुच्यते ॥३॥

स्वरुर्वज्रं त्रपुः सीसमसारं फल्गुरीरितम् । गृध्नश्च क्रनि किरचि मन्दिरं तिमिरं तमः ॥४॥

इलचि सलिलं वारि कल्याणं भण्डिलं स्मृतम् । बुधो विद्वान्क्वसौ स्याच्च शिबिरं गुप्तसंस्थितिः ॥५॥

ओतुर्बिडालश्च तुनि अभिधानादुगादयः[[204]](#footnote-205) । कर्णः कामी च गृहभूर्वास्तु जैवातृकः स्मृतः ॥६॥

अनड्वान्वहतेर्हिनिः स्याज्जातौ जीवार्णवौषधम्[[205]](#footnote-206) । नौ वह्निरिननि हरिणो मृगः कामी च भाजनम् ॥७॥

कम्बोजो भाजनं भाण्डं सरण्डश्च चतुष्पदः । तरुरेरण्डः सङ्घातो वरूडः साम निर्भरम् ॥८॥

स्फारं प्रभूतं स्यान्नान्तप्रत्यये चीरवल्कलम् । कातरो भीरुरुग्रस्तु प्रचण्डो जवसं तृणम् ॥९॥

जगच्चैव तु भूर्लोको(कः) कृशानुर्ज्योतिरर्ककः । वर्वरः कुटिलो धूर्तश्चत्वरं च चतुष्पथम् ॥१०॥

चीवरं भिक्षुः प्रावृत्तिरादित्यो मित्र ईरितः । पुत्रः सूनुः पिता तातः पृदाकुर्व्याघ्रवृश्चिके ॥११॥

गर्तोऽवटोऽथ भरतो नटोऽपरेऽप्युणादयः ॥१२॥

इत्याग्नेये महापुराणे व्याकरणे उणादिसिद्धरूपं नाम सप्तपञ्चाशदधिकत्रिशततमोऽध्यायः ॥३५७॥

**अथाष्टपञ्चाशदधिकत्रिशततमोऽध्यायः ।**

तिङ्विभक्तिसिद्धरूपं ।

कुमार उवाच ।  
तिङ्विभक्तिं प्रवक्ष्यामि तथादेशं समासतः । तिङस्त्रिष्वपि वर्तन्ते भावे कर्मणि कर्तरि ॥१॥

सकर्मकाकर्मकाच्च कर्तरि द्विपदे स्मृताः । सकर्मकाकर्मणि च तदादेशस्तथेरितः ॥२॥

वर्तमाने लडाख्यातो विध्याद्यर्थे लिङीरितः । विध्यादौ लोडाशिषि च भूतानद्यतने च लङ् ॥३॥

भूते लुङ्लिट् परोक्षेऽथ[[206]](#footnote-207) भाविन्यद्यतने च लुट् । लिङाशिषि च शेषेऽर्थे लृङ्भविष्यति लृङ्भवेत् ॥४॥

लिङ्निमित्ते क्रियातिपत्तौ तङानावात्मनेपदम् । पूर्वं नव परस्मैपदं तिप्तसन्तीति[[207]](#footnote-208) प्रथमः पुमान् ॥५॥

सिप्थस्थ मध्यमनरो मिब्वस्मश्चोत्तमः पुमान् । त आतामन्तात्मने[[208]](#footnote-209) मुख्यस्थासाथां ध्वं च मध्यमः ॥६॥

उत्तम इ वहि महि भू[[209]](#footnote-210)वाद्या धातवः स्मृताः । भुविरेधिः पचिर्नन्दिर्ध्वंसिः श्रंसिः पदिस्त्वदिः ॥७॥

शीङिः क्रीडी[[210]](#footnote-211) जुहोतिश्च जहातिश्च दधात्यपि । दीव्यतिः स्वपितिर्नहिः सुनोतिर्वसिरेव च ॥८॥

तुदिर्मृशतिर्मुञ्चती रुधिर्भुजिस्त्यजिस्तनिः । शवादिके विकरणे मनिश्चैव करोत्यपि ॥९॥

क्रीडतिर्वृङ् ग्रहिश्चोरिः पा नीरर्चिश्च नायकाः । भुवि[[211]](#footnote-212) स्यात्तिङ् भवति स भवतस्तौ भवन्ति ते ॥१०॥

भवसि त्वं युवां भवथो यूयं भवथ चाप्यहम् । भवाम्यावां भवावश्च भवामो ह्येधते कुलम् ॥११॥

एधेते द्वे तथैधन्ते एधसे त्वं हि मेधया । एधेथे च समेधध्वे एधे ह्येधावहे धिया ॥१२॥

एधामहे हरेर्भक्त्या पचतीत्यादि पूर्ववत् । भूयतेऽनुभूयतेऽसौ भावे कर्मणि वै यकि ॥१३॥

वुभूषति सनीत्येवं णिचि भावयती[[212]](#footnote-213)श्वरम् । यङि वोभूयते वाद्यं वोभोति स्याच्च यङ्लुकि ॥१४॥

पुत्रीयति पुत्रकाम्यत्येवं पटपटायते । घटयत्यथ सनि णिचि बुभूषयति रूपकम् ॥१५॥

भवेद्भवेतां च लिङि भवेयुश्च भवेः परे । भवेतं च भवेतैवं भवेयं च भवेव[[213]](#footnote-214) च भवेम च ॥१६॥

एधेत एधेयातामेधेरन्मनसा श्रिया । एधेथाश्च एधेयाथामेधेध्वमेधेय एधेवहि एधेमहि ॥१७॥

अस्तु तावद्भवतां लोटि भवन्तु भवताद्भव । भवतं भवत भवानि भवाव च भवाम च ॥१८॥

एधतामेधेतामेधन्तामेधै पचावहै पचामहै । अभ्यनन्ददपचतामचन्नपचस्तथा ॥१९॥

अभवतमभवतापचमपचावापचाम च । ऐधतैधेतामैधध्वमैधे चैधामहीरितम् ॥२०॥

अभूदभूतामभूवन्नभूश्चाभूवमेव लुङ् । ऐधिष्टैधिषातां नरावैधिष्ठा एधिषीदृशम् ॥२१॥

लिटि बभूव बभूवतुर्बभूवुश्च बभूविथ । बभूवथुर्वभूव च बभूविव बभूविम ॥२२॥

पेचे पेचाते पेचिरे त्वमेधाञ्चकृषे तथा । एधाञ्चक्राथे पेचिध्वे पेचे पेचिमहे तथा[[214]](#footnote-215) ॥२३॥

लुटि भविता भवितारौ भवितारो हरादयः । भवितासि भवितास्थो भवितास्मस्तथा वयम् ॥२४॥

पक्ता पक्तारौ पक्तारः पक्तासि त्वं शुभौदनम् । पक्ताध्वे पक्ताहे चाहं पक्तास्महे हरेश्चरुम् ॥२५॥

लिङाशिषि सुखं भूयात् भूयास्तां हरिशङ्करौ । भूयासुस्ते च भूयास्त्वं युवां भूयास्तमीश्वरौ ॥२६॥

भूयास्त यूयं भूयासमहं भूयास्म सर्वदा । यक्षीष्ट ह्येधिषीयास्तां यक्षीरन्नेधिषीय च ॥२७॥

यक्षीवह्येधिषीमहि लिङि चायक्ष्यतेति लृङ् । अयक्ष्येतामयक्ष्यन्तायक्ष्येऽयक्ष्येथां युवाम् ॥२८॥

अयक्ष्यध्वमैधिष्यावह्यैधिष्यामह्यरेर्वयम् । लृटि स्याद्भविष्यतीति ऐधिष्यामह ईदृशम् ॥२९॥

एवं विभावयिष्यन्ति बोभविष्यति रूपकम् । घटयेत् पटयेत्तद्वत्पुत्रीयति च काम्यति ॥३०॥

इत्याग्नेये महापुराणे व्याकरणे तिङ्सिद्धरूपं नामाष्टपञ्चाशदधिकत्रिशततमोऽध्यायः ॥३५८॥

**अथैकोनषष्ठ्यधिकत्रिशततमोऽध्यायः ।**

कृत्सिद्धरूपम् ।

कुमार उवाच ।  
कृतस्त्रिष्वपि विज्ञेया भावे कर्मणि कर्तरि । अज् ल्युट् क्तिन् घञो भावे युजकारत एव च[[215]](#footnote-216) ॥१॥

अचि धर्मस्य विनय उत्करः प्रकरस्तथा । देवो भद्रः श्रीकरश्च ल्युटि रूपं तु शोभनम् ॥२॥

क्तिनि वृद्धिः स्तुतिमती घञि भावोऽथ युच्यपि । कारणा भावनेत्यादि अकारे च चिकित्सया ॥३॥

तथा तव्यो ह्यनीयश्च कर्तव्यं करणीयकम् । देयं ध्येयं चैव यति ण्यति कार्यं च कृत्यकाः ॥४॥

कर्तरि क्तादयो ज्ञेया भावे कर्मणि च क्वचित् । गतो ग्रामं गतो ग्राम आश्लिष्टश्च गुरुस्त्वया ॥५॥

शतृशानचौ भवन्नेधमानो भवन्त्यपि । ण्वुल्तृचौ सर्वधातुभ्यो भावको भविता तथा ॥६॥

क्विबन्तश्च स्वयम्भूश्च भूते लिटः क्वसुकानच्[[216]](#footnote-217) । बभूविवान्पेचिवांश्च पेचानः श्रद्दधानकः ॥७॥

अणि स्युः कुम्भकाराद्या भूतेऽप्युणादयः स्मृताः । वायुः पायुश्च कारुः स्याद्वहुलं छन्दसीरितम् ॥८॥

इत्याग्नेये महापुराणे व्याकरणे कृत्सिद्धरूपं नामैकोनषष्ठ्यधिकत्रिशततमोऽध्यायः ॥३५९॥

**अथ षष्ठ्यधिकत्रिशततमोऽध्यायः ।**

स्वर्गपातालादिवर्गाः ।

अग्निरुवाच ।  
स्वर्गादिनामलिङ्गो यो हरिस्तं प्रवदामि ते । स्वः स्वर्गनाकत्रिदिवा द्योदिवौ द्वेत्रिविष्टपम् ॥१॥

देवा वृन्दारका लेखा रुद्राद्या गणदेवताः । विद्याधरा(रो)ऽप्सरोयक्षरक्षोगन्धर्वकिन्नराः ॥२॥

पिशाचो गुह्यकः सिद्धो भूतोऽमी देवयोनयः । देवद्विषोऽसुरा दैत्याः सुगतः स्यात्तथागतः ॥३॥

ब्रह्मात्मभूः सुरज्येष्ठो विष्णुर्नारायणो हरिः । रेवतीशो हली रामः कामः पञ्चशरः स्मरः ॥४॥

लक्ष्मीः पद्मालया पद्मा सर्व्वः स(श)र्वः सर्वेश्वरः शिवः । कपर्दोऽस्य जटाजूटः पिनाकोऽजगवं धनुः ॥५॥

प्रमथाः स्युः पारिषदा मृडानी चण्डिकाऽम्बिका । द्वैमातुरो गजास्यश्च सेनानीरग्निभूर्गुहः ॥६॥

आखण्डलः शुनासीरः सूत्रामा च [[217]](#footnote-218)दिवस्पतिः । पुलोमजा शचीन्द्राणी देवी तस्य[[218]](#footnote-219) तु वल्लभा ॥७॥

स्यात्प्रासादो वैजयन्तो जयन्तः पाकशासनिः । ऐरावतोऽभ्रमातङ्गैरावणाभ्रमुवल्लभाः ॥८॥

ह्रादिनी वज्रमस्त्री स्यात्कुलिशं भिदुरं पविः । व्योमयानं विमानोऽस्त्री पीयूषममृतं सुधा ॥९॥

स्यात्सुधर्मा देवसभा स्वर्गङ्गा सुरदीर्घिका । स्त्रियां बहुष्वप्सरसः स्वर्वेश्या उर्वशीमुखाः ॥१०॥

हाहा हूहूश्च गन्धर्वा अग्निर्वह्निर्धनञ्जयः । जातवेदाः कृष्णवर्त्मा आश्रयाशश्च पावकः ॥११॥

हिरण्यरेताः सप्तार्चिः शुक्रश्चैवाशुशुक्षणिः । शुचिरप्पित्तमौर्वस्तु वाडवो वडवानलः ॥१२॥

वह्नेर्द्वयोर्ज्वालकीलावर्चिर्हेतिः शिखा स्त्रियाम् । त्रिषु स्फुलिङ्गोऽग्निकणो धर्मराजः परेतराट् ॥१३॥

कालोऽन्तको[[219]](#footnote-220) दण्डधरः श्राद्धेदेवोऽथ राक्षसः । कौणपास्रपक्रव्यादा यातुधानश्च नैर्ऋतिः ॥१४॥

प्रचेता वरुणः पाशी श्वसनः स्पर्शनोऽनिलः । सदागतिर्मातरिश्वा प्राणो मरुत्समीरणः ॥१५॥

जवो रंहस्तरसी तु[[220]](#footnote-221) लघु क्षिप्रमरं द्रुतम् । सत्वरं चपलं तूर्णमविलम्बितमाशु च ॥१६॥

सततेऽनारताश्रान्तसन्तताविरतानिशम् । नित्यानवरताजस्रमप्यथातिशयो भरः ॥१७॥

अतिवेलभृशात्यर्थातिमात्रोद्गाढनिर्भरम् । तीव्रैकान्तनितान्तानि गाढबाढदृढानि च ॥१८॥

गुह्यकेशो यक्षराजो राजराजो धनाधिपः । स्यात्किन्नरः किंपुरुषस्तुरङ्गवदनो मयुः ॥१९॥

निधिर्ना शेवधिर्व्योम त्वभ्रं पुष्करमम्बरम् । द्योदिवौ[[221]](#footnote-222) चान्तरीक्षं खं काष्ठाशाककुभो दिशः ॥२०॥

अभ्यन्तरं त्वन्तरालं चक्रवालं तु मन्डलम् । तडित्वान्वारिदो मेघस्तनयित्नुर्बलाहकः ॥२१॥

कादम्बिनी[[222]](#footnote-223) मेघमाला स्तनितं गर्जितं तथा । शम्पाशतह्रदाह्रादिन्यैरावत्यः क्षणप्रभा ॥२२॥

तडित्सौदामिनी विद्युच्चञ्चला चपलाऽपि च । स्फूर्जथुर्वज्रनिर्घोषो[[223]](#footnote-224) वृष्टिघातस्त्ववग्रहः ॥२३॥

धारासंपात आसारः शीकरोऽम्बुकणाः स्मृताः । वर्षोपलस्तु करका मेघच्छन्नेऽह्नि दुर्दिनम् ॥२४॥

अन्तर्धा व्यवधा पुंसि त्वन्तर्धिरपवारणम् । अपिधानतिरोधानपिधानच्छादनानि च ॥२५॥

अब्जो जैवातृकः सोमो ग्लौर्मृगाङ्कः कलानिधिः । विधुः कुमुदबन्धुश्च बिम्बोऽस्त्री मण्डलं त्रिषु ॥२६॥

कला तु षोडशो भागो भित्तं शकलखण्डके । चन्द्रिका कौमुदी ज्योत्स्ना प्रसादस्तु प्रसन्नता ॥२७॥

लक्षणं लक्ष्मकं चिह्नं शोभा कान्तिर्द्युतिश्छविः । सुषमा परमा शोभा तुषारस्तुहिनं हिमम् ॥२८॥

अवश्यायस्तु नीहारः प्रालेयः शिशिरो हिमः । नक्षत्रमृक्षं भं तारा तारकाप्युडु वा स्त्रियाम् ॥२९॥

गुरुर्जीव आङ्गिरस उशना भार्गवः कविः । विधुंतुदस्तमो राहुर्लग्नं राश्युदयः स्मृतः ॥३०॥

सप्तर्षयो मरीच्यत्रिमुखाश्चित्रशिखण्डिनः । हरिदश्वब्रध्नपूषद्युमणिर्मिहिरो रविः ॥३१॥

परिवेषस्तु परिधिरुपसूर्यकमण्डले । किरणोस्रमयूखांशुगभस्तिघृणिधृष्णयः[[224]](#footnote-225) ॥३२॥

भानुः करो मरीचिः स्त्रीपुंसयोर्दीधितिः स्त्रियाम् । स्युः प्रभा रुग्रुचिस्त्विड्भा भाश्छविद्युतिदीप्तयः ॥३३॥

रोचिः शोचिरुभे क्लीबे प्रकाशो द्योत आतपः । कोष्णं कवोष्णं मन्दोष्णं कदुष्णं त्रिषु तद्वति ॥३४॥

तिग्मं तीक्ष्णं खरं तद्वद्दिष्टोऽनेहा च कालकः । घस्रो दिनाहनी चैव सायंसन्ध्या पितृप्रसूः ॥३५॥

प्रत्यूषोऽहर्मुखं कल्यमुषःप्रत्यूषसी अपि । प्राह्णापराह्णमध्याह्णास्त्रिसन्ध्यमथ शर्वरी ॥३६॥

यामी[[225]](#footnote-226) तमी तमिस्रा च ज्योत्स्नी[[226]](#footnote-227) चन्द्रिकयान्विता । आगामिवर्तमानाहर्युक्तायां निशि पक्षिणी ॥३७॥

अर्धरात्रनिशीथौ प्रदोषो रजनीमुखम् । स पर्वसन्धिः प्रतिपत्पञ्चदश्योर्यदन्तरम् ॥३८॥

पक्षान्तौ पञ्चदश्यौ द्वे पौर्णमासी तु पूर्णिमा । कलाहीने सानुमतिः पूर्णे राका निशाकरे ॥३९॥

अमावास्या त्वमावस्या दर्शः सूर्येन्दुसङ्गमः । सा दृष्टेन्दुः सिनीवाली सा नष्टेन्दुकला कुहूः ॥४०॥

संवर्तः प्रलयः कल्पः क्षयः कल्पान्त इत्यपि । कलुषं वृजिनैनोघमंहोदुरितदुष्कृतम् ॥४१॥

स्याद्धर्ममस्त्रियां पुण्यश्रेयसी सुकृतं वृषः । मुत्प्रीतिः प्रमदो हर्षः प्रमोदामोदसंमदाः ॥४२॥

स्यादानन्दथुरानन्दः शर्मशातसुखानि च । श्वः श्रेयसं शिवं भद्रं कल्याणं मङ्गलं शुभम् ॥४३॥

भावुकं भविकं भव्यं कुशलं क्षेममस्त्रियाम् । दैवं दिष्टं भागधेयं भाग्यं स्त्री नियतिर्विधिः ॥४४॥

क्षेत्रज्ञ आत्मा पुरुषः प्रधानं प्रकृतिः स्त्रियाम् । हेतुर्ना कारणं वीजं निदानं त्वादिकारणम् ॥४५॥

चित्तं तु चेतो हृदयं स्वान्तं हृन्मानसं मनः । बुद्धिर्मनीषा धिषणा धीः प्रज्ञा शेमुषी मतिः ॥४६॥

प्रेक्षोपलिब्धिश्चित्संवित्प्रतिपज्ज्ञप्तिचेतनाः । धीर्धारणावती मेधा सङ्कल्पः कर्म मानसम् ॥४७॥

सङ्ख्या विचारणा चर्चा विचिकित्सा तु संशयः । अध्याहारस्तर्क ऊहः समौ निर्णयनिश्चयौ ॥४८॥

मिथ्यादृष्टिर्नास्तिकता भ्रान्तिर्मिथ्यामतिर्भ्रमः । अङ्गीकाराभ्युपगमप्रतिश्रवसमाधयः ॥४९॥

मोक्षे धीर्ज्ञानमन्यत्र विज्ञानं शिल्पशास्त्रयोः । मुक्तिः कैवल्यनिर्वाणश्रेयोनिःश्रेयसामृतम् ॥५०॥

मोक्षोऽपवर्गोऽथाज्ञानमविद्याहंमतिः स्त्रियाम् । विमर्दोत्थे परिमलो गन्धे जनमनोहरे ॥५१॥

आमोदः सोऽतिनिर्हारी सुरभिर्घ्राणतर्पणः । शुक्लशुभ्रशुचिश्वेतविशदश्वेतपाण्डराः ॥५२॥

अवदातः सितो गौरो वलक्षो धवलोऽर्जुनः । हरिणः पाण्डुरः पाण्डुरीषत्पाण्डुस्तु धूसरः ॥५३॥

कृष्णे नीलासितश्यामकालश्यामलमेचकाः । पीतो गौरो हरिद्राभः पालाशो हरितो हरित् ॥५४॥

रोहितो लोहितो रक्तः शोणः कोकनदच्छविः । अव्यक्तरागस्त्वरुणः श्वेतरक्तस्तु पाटलः ॥५५॥

श्यावः स्यात्कपिशो धूम्रधूमलौ कृष्णलोहिते । कडारः कपिलः पिङ्गपिशङ्गौकद्रुपिङ्गलौ ॥५६॥

चित्रं किर्मीरकल्माषशबलैताश्च कर्बुरे । व्याहार उक्तिर्लपितमपभ्रंशोऽपशब्दकः ॥५७॥

तिङ्सुवन्तचयो वाक्यं क्रिया वा कारकान्विता । इतिहासः पुरावृत्तं पुराणं पञ्चलक्षणम् ॥५८॥

आख्यायिकोपलब्धार्था प्रबन्धकल्पना कथा । समाहारः संग्रहस्तु प्रवह्लिका प्रहेलिका ॥५९॥

समस्या तु समासार्था स्मृतिस्तु धर्मसंहिता । आख्याह्वे चाभिधानञ्च वार्ता वृत्तान्त ईरितः ॥६०॥

हूतिराकारणाह्वानमुपन्यासस्तु वाङ्मुखम् । विवादो व्यवहारः स्यात् प्रतिवाक्योत्तरे समे ॥६१॥

उपोद्घात उदाहारो ह्यथ मिथ्याभिशंसनम् । अभिशापो यशः कीर्तिः प्रश्नः पृच्छानुयोगकः ॥६२॥

आम्रेडितं द्विस्त्रिरुक्तं कुत्सानिन्दे[[227]](#footnote-228) च गर्हणे । स्यादाभाषणमालापः प्रलापोऽनर्थकं वचः ॥६३॥

अनुलापो मुहुर्भाषा विलापः परिदेवनम् । विप्रलापो विरोधोक्तिः संलापो भाषणं मिथः ॥६४॥

सुप्रलापः सुवचनमपलापस्तु निह्नवः । रुशती[[228]](#footnote-229) वागकल्याणी सङ्गतं हृदयङ्गमम् ॥६५॥

अत्यर्थमधुरं सान्त्वमबद्धं स्यादनर्थकम् । निष्ठुराश्लीलपरुषं ग्राम्यं वै सुनृतं प्रिये ॥६६॥

सत्यं तथ्यमृतं सम्यङ्नादनिःस्वाननिःस्वनाः । आरवारावसंरावविरावा अथ मर्मरः ॥६७॥

स्वनिते वस्त्रपर्णानां भूषणानां तु शिञ्जितम् । वीणाया निक्वणः क्वाणस्तिरश्चां वाशितं रुतम् ॥६८॥

कोलाहलः कलकलो गीतं गानमिमे समे । स्त्री प्रतिश्रुत्प्रतिध्वाने तन्त्रीकण्ठान्निसा(षा)दकः[[229]](#footnote-230) ॥६९॥

काकली तु कले सूक्ष्मे ध्वनौ तु मधुरास्फुटे । कलो मन्त्रस्तु गम्भीरे तारोऽत्युच्चैस्त्रयस्त्रिषु ॥७०॥

समन्वितलयस्त्वेकतालो वीणा तु वल्लकी । विपञ्ची सा तु तन्त्रीभिः सप्तभिः परिवादिनी ॥७१॥

ततं वीणादिकं वाद्यमानद्धं मुरजादिकम् । वंशादिकं तु सुषिरं[[230]](#footnote-231) कांस्यतालादिकं घनम् ॥७२॥

चतुर्विधमिदं वाद्यं वादित्रातोद्यनामकम् । मृदङ्गा मुरजा भेदास्त्वङ्क्यालिङ्ग्योऽर्ध्वकास्त्रयः ॥७३॥

स्याद्यशःपटहो ढक्का भेर्यामानकदुन्दुभिः । आनकः पटहो भेदा झर्झरी[[231]](#footnote-232)डिण्डिमादयः ॥७४॥

मर्द्दलः पणवस्तुल्यौ क्रियामानं तु तालकः । लयः साम्यं ताण्डवं तु नाट्यं लास्यं च नर्तनम् ॥७५॥

तौर्यत्रिकं नृत्यगीतवाद्यं नाट्यमिदं त्रयम् । राजा भट्टारको देवः साभिषेका च देव्यपि ॥७६॥

शृङ्गारवीरकरुणाद्भुतहास्यभयानकाः । वीभत्सरौद्रौ च रसाः शृङ्गारः शुचिरुज्ज्वलः ॥७७॥

उत्साहवर्धनो वीरः कारुण्यं करुणा घृणा । कृपा दया चानुकम्पाऽप्यनुक्रोशोऽप्यथो हसः ॥७८॥

हासो हास्यञ्च वीभत्सं विकृतं त्रिष्विदं द्वयम् । विस्मयो द्भुतमाश्चर्यं चित्रमप्यथ भैरवम् ॥७९॥

दारुणं भीषणं भीष्मं घोरं भीमं भयानकम् । भयङ्करं प्रतिभयं रौद्रं तूग्रममी त्रिषु ॥८०॥

चतुर्दश दरस्त्रासौ भीतिर्भीः साध्वसं भयम् । विकारो मानसो भावोऽनुभावो भावबोधनः ॥८१॥

गर्वोऽभिमानोऽहङ्कारो मानश्चित्तसमुन्नतिः । अनादरः परिभवः परिभाव[[232]](#footnote-233)स्तिरस्क्रिया ॥८२॥

व्रीडा लज्जा त्रपा ह्रीः स्यादभिध्यानं धने स्पृहा । कौतूहलं कौतुकं च कुतुकं च कुतूहलम् ॥८३॥

स्त्रीणां विलासविव्वोकविभ्रमा ललितं तथा । हेला लीलेत्यमी हावाः क्रियाः शृङ्गारभावजाः ॥८४॥

द्रवकेलिपरीहासाः क्रीडा लीला च कूर्दनम् । स्यादाच्छुरितकं हासः सोत्प्रासः समनाक्स्मितम् ॥८५॥

अधोभुवनपातालं छिद्रं श्वभ्रं वपा सुषिः । गर्तावटौ भुवि श्वभ्रे तमिश्रं(स्रं) तिमिरं तमः ॥८६॥

सर्पः पृदाकुर्भुजगो दन्दशूको विलेशयः । विषं क्ष्वेडश्च गरलं निरयो दुर्गतिः स्त्रियाम् ॥८७॥

पयः कीलालममृतमुदकं भुवनं वनम् । भङ्गस्तरङ्ग ऊर्मिर्वा कल्लोलोल्लोलकौ च तौ ॥८८॥

पृषन्ति विन्दुपृषताः कूलं रोधश्च तीरकम् । तोयोत्थितं तत्पुलिनं जम्बालं पङ्ककर्दमौ ॥८९॥

जलोच्छ्वासाः परीवाहाः कूपकास्तु विदारकाः । आतरस्तरपण्यं स्याद्द्रोणी काष्ठाम्बुवाहिनी ॥९०॥

कलुषश्चाविलोऽच्छस्तु प्रसन्नोऽथ गभीरकम् । अगाधं दासकै[[233]](#footnote-234)वर्तौ शम्बूका जलशुक्तयः ॥९१॥

सौगन्धिकं तु कह्लारं नीलमिन्दीवरं कजम् । स्यादुत्पलं कुवलयं सिते कुमुदकैरवे ॥९२॥

शालूकमेषां कन्दः स्यात्पद्मं तामरसं कजम् । नीलोत्पलं कुवलयं रक्तं कोकनदं स्मृतम् ॥९३॥

करहाटः शिफा कन्दः किञ्जल्कः केशरोऽस्त्रियाम् । खनिः स्त्रियामाकरः स्यात्पादाः प्रत्यन्तपर्वताः ॥९४॥

उपत्यकाद्रेरासन्ना भूमिरूर्द्ध्वमधित्यका । स्वर्गपातालवर्गाद्या उक्ता नानार्थकाञ्शृणु ॥९५॥

इत्याग्नेये महापुराणे स्वर्गपातालादिवर्गकथनं नाम षष्ठ्यधिकत्रिशततमोऽध्यायः ॥३६०॥

**अथैकषष्ठ्यधिकत्रिशततमोऽध्यायः ।**

अव्ययवर्गः ।

अग्निरुवाच ।  
आङीषदर्थेऽभिव्याप्तौ सीमार्थे धातुयोगजे । आ प्रगृह्यः स्मृतौ वाक्येऽप्यास्तु स्यात्कोपपीडयोः ॥१॥

पापकुत्सेषदर्थे कु धिङ्निर्भर्त्सन[[234]](#footnote-235)निन्दयोः । चान्वाचयसमाहारेतरेतरसमुच्चये ॥२॥

स्वस्त्याशीः क्षेमपुण्यादौ प्रकर्षे लङ्घनेऽप्यति । स्वित्प्रश्ने च वितर्के च तु स्याद्भेदेऽवधारणे ॥३॥

सकृत्सहैकवारे स्यादाराद्दूरसमीपयोः । प्रतीच्यां चरमे पश्चादुताप्यर्थविकल्पयोः ॥४॥

पुनःसदार्थयोः[[235]](#footnote-236) शश्वत्साक्षात्प्रत्यक्षतुल्ययोः । खेदानुकम्पासंतोषविस्मयामन्त्रणे बत ॥५॥

हन्त हर्षेऽनुकम्पायां वाक्यारम्भविषादयोः । प्रति प्रतिनिधौ वीप्सालक्षणादौ प्रयोगतः ॥६॥

इति हेतुप्रकरण[[236]](#footnote-237)प्रकाशादिसमाप्तिषु । प्राच्यां पुरस्तात्प्रथमे[[237]](#footnote-238) पुरार्थेऽग्रत इत्यपि ॥७॥

यावत्तावच्च साकल्येऽवधौ मानेऽवधारणे । मङ्गलानन्तरारम्भप्रश्नकार्त्स्नेष्वथो अथ ॥८॥

वृथा निरर्थकाविध्योर्नानाऽनेकोभयार्थयोः । नु पृच्छायां विकल्पे च पश्चात्सादृश्ययोरनु ॥९॥

प्रश्नावधारणानुज्ञानु[[238]](#footnote-239)नयामन्त्रणे ननु । गर्हासमुच्चयप्रश्नशङ्कासम्भावनास्वपि ॥१०॥

उपमायां विकल्पे वा सामि त्वर्धे जुगुप्सिते । अमा सह समीपे च कं वारिणि च मूर्धनि ॥११॥

इवेत्थमर्थयोरेवं नूनं तर्केऽर्थनिश्चये । तूष्णीमर्थे सुखे जोषं किम्पृच्छायां जुगुप्सने ॥१२॥

नाम प्राकाश्यसंभाव्यक्रोधोपगमकुत्सने । अलं भूषणपर्य्याप्तिशक्तिवारणवाचकम् ॥१३॥

हूं[[239]](#footnote-240) वितर्के परिप्रश्ने समयान्तिकमध्ययोः । पुनरप्रथमे भेदे निर्निश्चय[[240]](#footnote-241)निषेधयोः ॥१४॥

स्यात्प्रबन्धे चिरातीते निकटागामिके पुरा । उरर्यूरी चोररी च विस्तारेऽङ्गीकृतौ त्रयम् ॥१५॥

स्वर्गे परे च लोके स्वर्वार्तासंभाव्ययोः किल । निषेधवाक्यालङ्कारे जिज्ञासावसरे खलु ॥१६॥

समीपोभयतःशीघ्रसाकल्याभिमुखेऽभितः । नामप्रकाशयोः प्रादुर्मिथोऽन्योन्यं रहस्यपि ॥१७॥

तिरोऽन्तर्धौ तिर्यगर्थे हा विषादशुगर्तिषु । अहहेत्यद्भुते खेदे हि हेताववधारणे ॥१८॥

चिराय चिररात्राय चिरस्यार्था(द्या)श्चिरार्थकाः । मुहुः पुनः पुनः शश्वदभीक्ष्णमसकृत्समाः ॥१९॥

द्राग्झटित्यञ्जसाह्नाय सपदि द्राङ्मङ्क्षु च द्रुते । बलवत्सुष्ठु किमुत विकल्पे किं किमूत च ॥२०॥

तु हि च स्म ह वै पादपूरणे पूजनेऽप्यति[[241]](#footnote-242) । दिवाह्नीत्यथ दोषा च नक्तं च रजनाविति ॥२१॥

तिर्यगर्थे साचि तिरोऽप्यथ सम्बोधनार्थकाः । स्युः प्याट्पाडङ्ग हे है भोः समया निकषा हिरुक् ॥२२॥

अतर्किते तु सहसा स्यात्पुरः पुरतोऽग्रतः । स्वाहा देवहविर्दाने श्रौषड्वौषड्वषट्स्वधा ॥२३॥

किञ्चिदीषन्मनागल्पे प्रेत्यामुत्र भवान्तरे । यथा तथा चैव साम्ये अहो हो इति विस्मये ॥२४॥

मौने तु तूष्णीं तूष्णीकं सद्यः सपदि तत्क्षणे । दिष्ट्या समुपजोषं चेत्यानन्देऽथान्तरेऽन्तरा ॥२५॥

अन्तरेण च मध्ये स्युः प्रसह्य तु हठार्थकम् । युक्ते द्वे साम्प्रतं स्थानेऽभीक्ष्णं शश्वदनारते ॥२६॥

अभावे नह्य नो नापि मा स्म मालं च वारणे । पक्षान्तरे चेद्यदि च तत्त्वे त्वद्धाऽञ्जसा द्वयम् ॥२७॥

प्राकाश्ये प्रादुराविः स्यादोमेवं परमं मते । समन्ततस्तु परितः सर्वतो विश्वगित्यपि ॥२८॥

अकामानुमतौ काममसूयोपगमेऽस्तु च । ननु च स्याद्विरोधोक्तौ कच्चित्कामप्रवेदने ॥२९॥

निःषमं दुःषमं गर्ह्ये यथास्वं[[242]](#footnote-243) तु यथायथम् । मृषा मिथ्या च वितथे यथार्थं तु यथातथम् ॥३०॥

स्युरेवं तु पुनर्वै वेत्यवधारणवाचकाः । प्रागतीतार्थकं नूनमवश्यं निश्चये द्वयम् ॥३१॥

संवद्वर्षेऽवरे त्वर्वागामेवं स्वयमात्मना । अल्पे नीचैर्महत्युच्चैः प्रायो भूम्न्यद्रुते शनैः ॥३२॥

सना[[243]](#footnote-244) नित्ये बहिर्बाह्ये स्मातीतेऽस्तमदर्शने । अस्ति सत्त्वे रुषोक्तावूं प्रश्नेऽ(चा)नुनये त्वयि ॥३३॥

हूं तर्के स्यादुषा रात्रेरवसाने नमो नतौ । पुनरर्थेऽङ्ग निन्दायां दुष्ठु सुष्ठु प्रशंसने ॥३४॥

सायं साये प्रगे प्रातः प्रभाते निकषाऽन्तिके । परुत्परार्यैषमोऽब्दे पूर्वे पूर्वतरे यति ॥३५॥

अद्यात्राह्न्यथ पूर्वेऽह्नीत्यादौ पूर्वोत्तरापरात् । तथाधरान्यान्यतरेतरात्पूर्वेद्युरादयः ॥३६॥

उभयद्युश्चोभयेद्युः परेत्वह्नि परेद्यवि । ह्यो गतेऽनागतेऽह्नि श्वः परश्वः परेऽहनि ॥३७॥

तदा तदानीं युगपदेकदा सर्वदा सदा । एतर्हि सम्प्रतीदानीमधुना साम्प्रतं तथा ॥३८॥

इत्याग्नेये महापुराणे अव्ययवर्गकथनं नामैकषष्ठ्यधिकत्रिशततमोऽध्यायः ॥३६१॥

**अथ द्विषष्ठ्यधिकत्रिशततमोऽध्यायः ।**

नानार्थवर्गः ।

अग्निरुवाच ।  
आकाशे त्रिदिवे नाको लोकस्तु भुवने जने । पद्ये यशसि च श्लोकः शरे खड्गे च सायकः ॥१॥

आनकः पटहो भेरी कलङ्कोऽङ्कापवादयोः । मारुते वेधसि व्रध्ने पुंसि कः कं शिरोऽम्बुनोः ॥२॥

स्यात्पुलाकस्तुच्छधान्ये संक्षेपे भक्तसिक्थके । महेन्द्रगुग्गुलूलूकव्यालग्राहिषु कौशिकः ॥३॥

शालावृकौ कपिश्वानौ मानं स्यान्मितिसाधनम् । सर्गः स्वभावनिर्मोक्षनिश्चयाध्यायसृष्टिषु ॥४॥

योगः संनहनोपायध्यानसङ्गतियुक्तिषु । भोगः सुखे स्त्र्यादिभृतावब्जौ शङ्खनिशाकरौ ॥५॥

काकेभगण्डौ करटौ दुश्चर्मा शिपिविष्टकः । रिष्टं क्षेमाशुभाभावेष्वरिष्टे तु शुभाशुभे ॥६॥

व्युष्टिः काले[[244]](#footnote-245) समृद्धौ च दृष्टिर्ज्ञानेऽक्ष्णि दर्शने । निष्ठानिष्पत्तिनाशान्ताः काष्ठोत्कर्षे स्थितौ दिशि ॥७॥

भूगोवाचस्त्विडा इलाः प्रगाढं भृशकृच्छ्रयोः[[245]](#footnote-246) । भृशप्रतिज्ञयोर्वाढं शक्तस्थूलौ[[246]](#footnote-247) दृढौ त्रिषु ॥८॥

विन्यस्तसंहतौ व्यूढौ कृष्णो व्यासेऽर्जुने हरौ । पणो द्यूतादिषूत्सृष्टे भृशौ मूल्ये धनेऽपि च ॥९॥

मौर्व्यां द्रव्याश्रिते सत्वशुक्लसंध्यादिके गुणः । श्रेष्ठेऽधिपे ग्रामणीः स्याज्जुगुप्सा करुणे घृणे ॥१०॥

तृष्णा[[247]](#footnote-248) स्पृहापिपासे द्वे विपणिः स्याद्वणिक्पथे । विषाभिमरलोहेषु तीक्ष्णं क्लीबे खरे त्रिषु ॥११॥

प्रमाणं हेतुमर्यादाशास्त्रेयत्ताप्रमातृषु । करणं क्षेत्रगात्रादावीरिणं शून्यमूषरम् ॥१२॥

यन्ता हस्तिपके सूते वह्निज्वाले च हेतयः । श्रुतं शास्त्रावभृ(धृ)तयोर्युगपर्याप्तयोः कृतम् ॥१३॥

ख्याते हृष्टे प्रतीतोऽभिजातस्तु कुलजे बुधे । विविक्तौ पूतविजनौ मूर्छितौ मूढसोछ्रयौ ॥१४॥

अर्थोऽभिधेयरैवस्तुप्रयोजननिवृत्तिषु । निदानागमयोस्तीर्थमृषिजुष्टजले गुरौ ॥१५॥

प्राधान्ये राजलिङ्गे च वृषाङ्गे ककुदोऽस्त्रियाम् । स्त्री संविज्ज्ञानसम्भाषाक्रियाकाराजिनामसु ॥१६॥

धर्मे रहस्युपनिषत्स्यादृतौ वत्सरे शरत् । पदं व्यवसितित्राणस्थानलक्ष्माङ्घ्रिवस्तुषु ॥१७॥

त्रिष्वष्टमधुरौ स्वादू मृदू चातीक्ष्णकोमलौ । सत्ये साधौ विद्यमाने प्रशस्तेऽभ्यर्हिते च सत् ॥१८॥

विधिर्विधाने दैवेऽपि प्रणिधिः प्रार्थने चरे । वधूर्जाया स्नुषा स्त्री च सुधा लेपोऽमृतं स्नुही ॥१९॥

स्पृहा सम्प्रत्ययः श्रद्धा पण्डितंमन्यगर्वितौ । ब्रह्मबन्धुरधिक्षेपे भानू रश्मिदिवाकरौ ॥२०॥

ग्रावाणौ शैलपाषाणौ मूर्खनीचौ पृथग्जनौ । तरुशैलौ शिखरिणौ तनुस्त्वग्देहयोरपि ॥२१॥

आत्मा यत्नो धृतिर्बुद्धिः स्वभावो ब्रह्म वर्ष्म च । उत्थानं पौरुषे तन्त्रे व्युत्थानं प्रतिरोधने ॥२२॥

निर्यातनं वैरशुद्धौ दाने न्यासार्पणेऽपि च । व्यसनं विपदि भ्रंशे दोषे कामजकोपजे ॥२३॥

मृगयाक्षो दिवास्वप्नः परिवादः स्त्रियो मदः । तौर्यत्रिकं वृथाट्या च कामजो दशको गणः ॥२४॥

पैशून्यं साहसं द्रोह ईर्ष्यासूयार्थदूषणम् । वाग्दण्डश्चैव पारुष्यं क्रोधजोऽपि गणोऽष्टकः ॥२५॥

अकर्मगुह्ये कौपीनं मैथुनं सङ्गतौ रतौ । प्रधानं परमार्था धीः प्रज्ञानं बुद्धिचिह्नयोः ॥२६॥

क्रन्दने रोदनाह्वाने वर्ष्म देहप्रमाणयोः । आराधनं साधने स्यादवाप्तौ तोषणेऽपि च ॥२७॥

रत्नं स्वजातिश्रेष्ठेऽपि लक्ष्म चिह्नप्रधानयोः । कलापो भूषणे बर्हे तूणीरे संहतेऽपि च ॥२८॥

तल्पं शय्याट्टदारेषु डिम्भौ तु शिशुबालिशौ । स्तम्भौ स्थूणाजडीभावौ सभ्ये[[248]](#footnote-249) संसदि वै सभा ॥२९॥

किरणप्रग्रहौ रश्मी धर्माः पुण्ययमादयः । ललामं पुच्छपुण्ड्राश्वभूषाप्राधान्यकेतुषु ॥३०॥

प्रत्ययोऽधीनशपथज्ञानविश्वासहेतुषु । समयाः शपथाचारकालसिद्धान्तसंविदः ॥३१॥

अत्ययोऽतिक्रमे कृच्छ्रे सत्यं शपथतथ्ययोः । वीर्यं बलप्रभावौ च रूप्यं रूपे प्रशस्तके ॥३२॥

दुरोदरो द्यूतकारे पणे द्यूते दुरोदरम् । महारण्ये दुर्गपथे कान्तारः पुन्नपुंसकम् ॥३३॥

यमानिलेन्द्रचन्द्रार्कविष्णुसिंहादिके हरिः । दरोऽस्त्रियां भये श्वभ्रे जठरः कठिनेऽपि च ॥३४॥

उदारो दातृमहतोरितरस्त्वन्यनीचयोः । चूडा किरीटं केशाश्च संयता मौलयस्त्रयः ॥३५॥

बलिः करोपहारादौ सैन्यस्थैर्यादिके बलम् । स्त्री कटीवस्त्रबन्धेऽपि नीवी परिपणेऽपि च ॥३६॥

शुक्रले मूषिके श्रेष्ठे सुकृते वृषभे वृषः । द्यूताक्षे सारिफलकेऽप्याकर्षोऽथाक्षमिन्द्रिये ॥३७॥

ना द्यूताङ्गे च कर्षे च व्यवहारे कलिद्रुमे । ऊष्णीषः स्यात्किरीटादौ कर्षूः कुल्याभिधायिनी ॥३८॥

प्रत्यक्षेऽधिकृतेऽध्यक्षः सूर्यवह्नी विभावसू । शृङ्गारादौ विषे वीर्ये गुणे रागे द्रवे रसः ॥३९॥

तेजःपुरीषयोर्वर्च आगः पापापराधयोः । छन्दः पद्येऽभिलाषे च साधीयान् साधुबाढयोः ॥४०॥

व्यूहो वृन्देऽप्यहिर्वृत्रेऽप्यग्नीन्द्वर्कास्तमोनुदः ॥४१॥

इत्याग्नेये महापुराणे नानार्थवर्ग नाम द्विषष्ठ्यधिकत्रिशततमोऽध्यायः ॥२६२॥

**अथ त्रिषष्ठ्यधिकत्रिशततमोऽध्यायः ।**

भूमिवनौषध्यादिवर्गाः ।

अग्निरुवाच ।  
वक्ष्ये भूपुराद्रिवनौषधिसिंहादिवर्गकान् । भूरनन्ता क्षमा धात्री क्ष्मापि कुः स्याद्धरित्र्यपि ॥१॥

मृन्मृत्तिका प्रशस्ता तु मृत्स्ना मृत्सा च मृत्तिका । जगत्त्रविष्टपं लोकं भुवनं जगती समा ॥२॥

अयनं वर्त्ममार्गाध्वपन्थानः पदवी सृतिः । सरणिः पद्धतिः पद्या वर्तन्येकपदीति च ॥३॥

पूः स्त्री पुरीनगर्यौ वा पत्तनं पुटभेदनम् । स्थानीयं निगमोऽन्यत्तु यन्मूलनगरात्पुरम् ॥४॥

तच्छाखानगरं वेशो वेश्याजनसमाश्रयः । आपणस्तु निषद्यायां विपणिः पण्यवीथिका ॥५॥

रथ्या प्रतोली विशिखा स्याच्चयो वप्रमस्त्रियाम् । प्राकारो वरणः शालः प्राचीरं प्रान्ततो वृतिः ॥६॥

भित्तिः स्त्री कुड्यमेडूकं यदन्तर्न्यस्तकीकसम् । वासः कूटो द्वयोः शाला सभा सञ्जवनं त्विदम् ॥७॥

चतुःशालं मुनीनां तु पर्णशालोटजोऽस्त्रियाम् । चैत्यमायतनं तुल्ये वाजिशाला तु मन्दुरा ॥८॥

हर्म्यादि धनिनां वासः प्रासादो देवभूभुजाम् । स्त्री द्वार्द्वारं प्रतीहारः स्याद्वितर्दिस्तु वेदिका ॥९॥

कपोतपालिकायां तु विटङ्कं पुंनपुंसकम् । कपाटमररं तुल्ये निःश्रेणिस्त्वधिरोहिणी ॥१०॥

सम्मार्जनी शोधनी स्यात्सङ्करोऽवकरस्तथा । अद्रिगोत्रिगिरिग्रावा गहनं काननं वनम् ॥११॥

आरामः स्यादुपवनं कृत्रिमं वनमेव यत् । स्यादेतदेव प्रमदवनमन्तःपुरोचितम् ॥१२॥

वीथ्यालिरावलिः पङ्क्तिश्रेणीलेखास्तु राजयः । वानस्पत्यः फलैः पुष्पात्तैरपुष्पाद्वनस्पतिः ॥१३॥

ओषध्यः[[249]](#footnote-250) फलपाकान्ताः पलाशी द्रुद्रुमागमाः । स्थाणुर्वा ना ध्रुवः शङ्कुः प्रफुल्लोत्फुल्लसंस्फुटाः ॥१४॥

पलाशं छदनं पर्णमिध्ममेधः[[250]](#footnote-251) समित्स्त्रियाम् । बोधिद्रुमश्चलदलो दधित्थग्राहिमन्मथाः ॥१५॥

तस्मिन्दधिफलः पुष्पफलदन्तशठावपि । उदुम्बरे हेमदुग्धः कोविदारे द्विपत्रकः ॥१६॥

सप्तपर्णो विशालत्वक्कृतमालं सुवर्णकः । आरेवतव्याधिघातसम्पातचतुरङ्गुलाः ॥१७॥

स्याज्जम्बीरे दन्तशठो वरुणे तिक्तशाककः[[251]](#footnote-252) । पुंनागे पुरुषस्तुङ्गः केशरो देववल्लभः ॥१८॥

पारिभद्रे निम्बतरुर्मन्दारः पारिजातकः । वञ्जुलश्चित्रकृच्चाथ द्वौ पीतनकपीतनौ ॥१९॥

आम्रातके मधूके तु गुडपुष्पमधुद्रुमौ । पीलौ गुडफलः स्रंसी नादेयी चाम्बुवेतसः ॥२०॥

शोभाञ्जने[[252]](#footnote-253) शिग्रुतीक्ष्णगन्धकाक्षीरमोचकाः । रक्तोऽसौ मधुशिग्रुः स्यादरिष्टः फेनिलः समौ ॥२१॥

गालवः शावरो लोध्रस्तिरीटस्तिल्वमार्जनौ[[253]](#footnote-254) । शेलुः श्लेष्मातकः शीत उद्दालो बहुवारकः ॥२२॥

वैकङ्कतः[[254]](#footnote-255) स्रुवावृक्षो ग्रन्थिलो व्याघ्रपादपि । तिन्दुकः स्फूर्जकः कालो नादेयी भूमिजम्बुकः[[255]](#footnote-256) ॥२३॥

काकतिन्दौ पीलुकः स्यात्पाटलिर्मोक्षमुष्ककौ । क्रमुकः पट्टिकाख्यः स्यात्कुम्भी कैडर्यकट्फले ॥२४॥

वीरवृक्षोऽरुष्करोऽग्निमुखी भल्लातकीं त्रिषु । सर्जकासनजीवाश्च पीतसालेऽथ मालके ॥२५॥

सर्जाश्वकर्णौ वीरेन्द्राविन्द्रद्रुः ककुभोऽर्जुनः । इङ्गुदी तापसतरुर्मोचा शाल्मलिरेव च ॥२६॥

चिरबिल्वो नक्तमालः करजश्च करञ्जके । प्रकीर्यः पूतिकरजो मर्कट्यङ्गारवल्लरी ॥२७॥

रोही रोहितकः प्लीहशत्रुर्दाडिमपुष्पकः । गायत्री बालतनयः खदिरो दन्तधावनः ॥२८॥

अरिमेदो विट्खदिरे कदरः खदिरे सिते । पञ्चाङ्गुलो वर्द्धमानश्चञ्चुर्गन्धर्वहस्तकः ॥२९॥

पिण्डीतको मरुवकः पीतदारु च दारु च । देवदारुः पूतिकाष्ठं श्यामा तु महिलाह्वया ॥३०॥

लता गोवन्दनी गुन्द्रा प्रियङ्गुः फलिनी फली । मण्डूकपर्णपत्रोर्णनटकट्वङ्गटुण्टुकाः ॥३१॥

श्योनाकशुकनासर्क्षदीर्घवृन्तकुटन्नटाः । पीतद्रुः सरलश्चाथ निचुलोऽम्बुज इज्जलः ॥३२॥

काकोदुम्बरिका फल्गुररिष्टः पिचुमर्दकः । सर्वतोभद्रको निम्बे शिरीषस्तु कपीतनः ॥३३॥

वकुलो वञ्जुलः प्रोक्तः पिच्छिलागुरुशिंशपाः । जया जयन्ती तर्कारी कणिका गणिकारिका ॥३४॥

श्रीपर्णमग्नमन्थः स्याद्वत्सको गिरिमल्लिका । कालस्कन्धस्तमालः स्यात् तण्डुली[[256]](#footnote-257)यो ऽल्पमारिषः ॥३५॥  
सिन्धुवारस्तु निर्गुण्डी सैवास्फीता[[257]](#footnote-258) वनोद्भवा । गणिका[[258]](#footnote-259) यूथिकाऽम्बष्ठा सप्तला नवमालिका[[259]](#footnote-260) ॥३६॥

अतिमुक्तः पुण्ड्रकः स्यात्कुमारी तरणिः सहा । तत्र शोणे कुरुबकस्तत्र पीते कुरुण्टकः ॥३७॥

नीला झिण्टी द्वयोर्वाणा झिण्टी सैरीयकस्तथा । तस्मिन्रक्ते कुरुबकः पीते सहचरी द्वयोः ॥३८॥

धुस्तूरः[[260]](#footnote-261) कितवो धूर्तो रुचको मातुलुङ्गके । समीरणो मरुबकः प्रस्थपुष्पः फणिज्जकः ॥३९॥

कुठेर[[261]](#footnote-262)कस्तु पर्णासेऽथास्फोतो[[262]](#footnote-263) वसुकार्कके । शिवमल्ली पाशुपती वृन्दा वृक्षादनी तथा ॥४०॥

जीवन्तिका वृक्षरुहा गुडूची तन्त्रिकाऽमृता । सोमवल्ली मधुपर्णी मूर्वा तु मोरटी तथा ॥४१॥

मधूलिका मधुश्रेणी गोकर्णी पीलुपर्ण्यपि । पाठाऽम्बष्ठा विद्धकर्णी प्राचीना वनतिक्तिका ॥४२॥

कटुः कटम्भरा चाथ चक्राङ्गी शकुलादनी । आत्मगुप्ता प्रावृषायी[[263]](#footnote-264) कपिकच्छुश्च मर्कटी ॥४३॥

अपामार्गः शैखरिकः प्रत्यक्पर्णी मयूरकः । फञ्जिका[[264]](#footnote-265) ब्राह्मणी भार्गी द्रवन्ती शम्बरी वृषा ॥४४॥

मण्डूकपर्णी भण्डीरी समङ्गा कालमेषिका । रोदनी कच्छुराऽनन्ता समुद्रान्ता दुरालभा ॥४५॥

पृश्निपर्णी पृथक्पर्णी कलशिर्धावनिर्गुहा[[265]](#footnote-266) । निदिग्धिका स्पृशी व्याघ्री क्षुद्रा दुस्पर्शया सह ॥४६॥

अवल्गुजः सोमराजी सुवल्लिः सोमवल्लिका । कालमेषी कृष्णफला वाकुची पूतिफल्यपि[[266]](#footnote-267) ॥४७॥

कणोषणोपकुल्या स्याच्छ्रेयसी गजपिप्पली । चव्यं तु चविका काकचिञ्ची[[267]](#footnote-268) गुञ्जे तु कृष्णला ॥४८॥

विश्वा विषा प्रतिविषा वनशृङ्गाटगोक्षुरौ । नारायणी शतमूली कालेयकहरिद्रवः ॥४९॥

दार्वी पचम्पचा दारु शुक्ला हैमवती वचा । वचोग्रगन्धा षड़्ग्रन्था गोलोमी शतपर्विका ॥५०॥

आस्फोता गिरिकर्णी[[268]](#footnote-269) स्यात्सिंहास्यो वासको वृषः । मिशी मधुरिकाच्छत्रा कोकिलाक्षेक्षुरक्षुरा ॥५१॥

विडङ्गोऽस्त्री कृमिघ्नः स्यात् वज्रद्रुः स्नुक्स्नुही[[269]](#footnote-270) सुधा । मृद्वीका गोस्तनी द्राक्षा वला वाट्यालकस्तथा ॥५२॥

काला मसूरविदला त्रिपुटा त्रिवृता त्रिवृत् । मधुकं क्लीतकं यष्टिमधुका मधुयष्टिका[[270]](#footnote-271) ॥५३॥

विदारी क्षीरशुक्लेक्षुगन्धा क्रोष्ट्री च या सिता । गोपी श्यामा शारिवा स्यादनन्तोत्पलशारिवा ॥५४॥

मोचा रम्भा च कदली भण्टाकी दुष्प्रधर्षिणी[[271]](#footnote-272) । स्थिरा ध्रुवा सालपर्णी[[272]](#footnote-273) शृङ्गी तु वृषभो वृषः ॥५५॥

गाङ्गेरुकी नागबला मुषली[[273]](#footnote-274) तालमूलिका । ज्योत्स्नी पटोलिका जाली अजशृङ्गी विषाणिका ॥५६॥

स्याल्लाङ्गलिक्यग्निशिखा ताम्बूली नागवल्ल्यपि[[274]](#footnote-275) । हरेणू रेणुका कौन्ती ह्रीवेरो दिव्यनागरम्[[275]](#footnote-276) ॥५७॥

कालानुसार्यवृद्धाश्मपुष्पशीतशिवानि तु । शैलेयं तालपर्णी तु दैत्या गन्धकुटी मुरा ॥५८॥

ग्रन्थिपर्णं शुकं वर्हि वला[[276]](#footnote-277) तु त्रिपुटा त्रुटिः । शिवा तामलकी चाथ हनुर्हट्टविलासिनी ॥५९॥

कुटं नटं दशपुरं वानेयं[[277]](#footnote-278) परिपेलवम् । तपस्वनी जटामांसी पृक्का देवी लता लशूः[[278]](#footnote-279) ॥६०॥

कर्चुरको द्राविडको गन्धमूली शठी स्मृता । स्याद्दृक्षगन्धा छगलान्त्रा वेगी वृद्धदारकः[[279]](#footnote-280) ॥६१॥

तुण्डिकेरी रक्तफला विम्बिका पीलुपर्ण्यपि । चाङ्गेरी चुक्रिकाम्बष्ठा स्वर्णक्षीरी हिमावती ॥६२॥

सहस्रवेधी चुक्रोऽम्लवेतसः शतवेध्यपि । जीवन्ती जीवनी जीवा भूमिनिम्वः किरातकः ॥६३॥

कूर्चशीर्षो मधुकरश्चन्द्रः कपिवृकस्तथा[[280]](#footnote-281) । दद्रुघ्नः स्यादेडगजो वर्षाभूः शोथहारिणी ॥६४॥

कुनन्दती निकुम्भस्त्रा यमानी वार्षिका तथा । लशुनं गृञ्जनारिष्टमहाकन्दरसोनकाः ॥६५॥

वाराही वरदा[[281]](#footnote-282) गृष्टिः काकमाची तु वायसी । शतपुष्पा सितच्छत्राऽतिच्छत्रा मधुरा मिसिः ॥६६॥

अवाक्पुष्पी कारवी च सरणा तु प्रसारणी[[282]](#footnote-283) । कटम्भरा[[283]](#footnote-284) भद्रवला कर्बूरश्च शटी ह्यथ ॥६७॥

पटोलः कुलकस्तिक्तः कारवेल्लः कटिल्लकः । कुष्माण्डकस्तु कर्कारुरिर्वारुः[[284]](#footnote-285) कर्कटी स्त्रियौ ॥६८॥

इक्ष्वाकुः कटुतुम्बी स्याद्विशाला त्विन्द्रवारुणी । अर्शोघ्नः सूरणः कन्दो मुस्तकः कुरुविन्दकः ॥६९॥

वंशे त्वक्सारकर्मारवेणुमस्करतेजनाः । छत्रातिच्छत्रपालघ्नौ मालातृणकभूस्तृणे ॥७०॥

तृणराजाह्वयस्तालो घोण्टा क्रमुकपुगकौ । शार्दूलद्वीपिनौ व्याघ्रे हर्यक्षः केशरी[[285]](#footnote-286) हरिः ॥७१॥

कोलः पौत्री वराहः स्यात्कोक ईहामृगो वृकः । लूतोर्णनाभौ तु समौ तन्तुवायश्च मर्कटे ॥७२॥

वृश्चिकः शूककीटः स्यात्सारङ्गस्तोककौ समौ । कृकवाकुस्ताम्रचूडः पिकः कोकिल इत्यपि ॥७३॥

काके तु करटारिष्टौ बकः कह्व[[286]](#footnote-287) उदाहृतः । कोकश्चक्रश्चक्रवाको कादम्बः कलहंसकः ॥७४॥

पतङ्गिका पुत्तिका स्यात्सरघा मधुमक्षिका । द्विरेफपुष्पलिड्भृङ्गषट्पदभ्रमरालयः ॥७५॥

केकी शिख्यस्य वाक्केका शकुन्तिशकुनिद्विजाः । स्त्री पक्षतिः पक्षमूलं चञ्चु[[287]](#footnote-288)स्तोटिरुभे स्त्रियौ ॥७६॥

गतिरुड्डीनसण्डीनौ कुलायो नीडमस्त्रियाम् । पेशी कोषो द्विहीनेऽण्डं पृथुकः शावकः शिशुः ॥७७॥

पोतः पाकोऽर्भको डिम्भः सन्दोहव्यूहकौ गणः । स्तोमौघनिकरव्राता निकुरम्बं कदम्बकम् ॥७८॥

सङ्घातसञ्चयौ वृन्दं पुञ्जराशी तु कूटकम् ॥७९॥

इत्याग्नेये महापुराणे भूमिवनौषध्यादिवर्ग नाम त्रिषष्ठ्यधिकत्रिशततमोऽध्यायः ॥३६३॥

**अथ चतुःषष्ठ्यधिकत्रिशततमोऽध्यायः ।**

नृब्रह्मक्षत्रविट्शूद्रवर्गाः ।

अग्निरुवाच ।  
नृब्रह्मक्षत्रविट्शूद्रवर्गान्वक्ष्येऽथ नामतः । नरः पञ्चजना मर्त्या यद्योषाबला वधूः ॥१॥

कान्तार्थिनी तु या याति सङ्केतं साभिसारिका । कुलटा पुंश्चल्यसती नग्निका स्त्री च कोटवी ॥२॥

कात्यायन्यर्धवृद्धा या सैरिन्ध्री परवेश्मगा । असिक्री स्यादवृद्धा या मलिनी तु रजस्वला ॥३॥

वारस्त्री गणिका वेश्या भ्रातृजायास्तु यातरः । ननान्दा तु स्वसा पत्युः सपिण्डास्तु सनाभयः ॥४॥

समानोदर्यसोदर्यसगर्भसहजाः समाः । सगोत्रबान्धवज्ञातिबन्धुस्वस्वजनाः समाः ॥५॥

दम्पती जम्पती भार्यापती जायापती च तौ । गर्भाशयो जरायुः स्यादुल्वं च कललोऽस्त्रियाम् ॥६॥

गर्भो भ्रूण इमौ तुल्यौ क्लीवं शण्डो(ण्ढो) नपुंसकम् । स्यादुत्तानशया डिम्भा बालो माणवकः स्मृतः ॥७॥

पिचिण्डिलो वृहत्कुक्षिरभ्रटो नतनासिके । विकलाङ्गस्तु पोगण्ड आरोग्यं स्यादनामयम् ॥८॥

स्यादेडे वधिरः कुब्जे गडुलः कुकरे कुनिः[[288]](#footnote-289) । क्षयः शोषश्च यक्ष्मा च प्रतिश्यायस्तु पीनसः ॥९॥

स्त्री क्षुत्क्षुतं क्षवः[[289]](#footnote-290) पुंसि कासस्तु क्षवथुः पुमान् । शोथस्तु श्वयथुः शोफः पादस्फोटो विपादिका ॥१०॥

किलासं सिध्म कच्छां तु पाम पामा विचर्चिका । कोठो मण्डलकं कुष्ठं श्वित्रे दुर्नामकार्शसी ॥११॥

अनाहस्तु विबन्धः स्याद्ग्रहणी रुक्प्रवाहिका । वीजवीर्येन्द्रियं शुक्रं पललं क्रव्यमामिषम् ॥१२॥

वुक्का ऽग्रमांसं हृदयं हन्मेदस्तु वपा वसा । पश्चाद्ग्रीवा शिरा मन्या नाडी तु धमनिः शिरा ॥१३॥

तिलकं क्लोम मस्तिष्कं द्रूषिका नेत्रयोर्मलम् । अन्त्रं पुरी तद्गुल्मस्तु प्लीहा पुंस्यथ वस्नसा ॥१४॥

स्नायुः स्त्रियां कालखण्डयकृती तु समे इमे । स्यात्कर्परः[[290]](#footnote-291) कपालोऽस्त्री कीकसं कुल्यमस्थि च ॥१५॥

स्याच्छरीरास्थ्नि कङ्कालः पृष्ठास्थ्नि तु कशेरुका । शिरोस्थनि करोटिः स्त्री पार्श्वास्थनि तु पर्शुका[[291]](#footnote-292) ॥१६॥

अङ्गं प्रतीकोऽवयवः शरीरं वर्ष्म विग्रहः । कटो ना श्रोणिफलकं कटिः श्रोणिः ककुद्मती ॥१७॥

पश्चान्नितम्बः स्त्रीकट्याः क्लीवे तु जघनं पुरः । कूपकौ तु नितम्बस्थौ द्वयहीने कुकुन्दरे[[292]](#footnote-293) ॥१८॥

स्त्रियां स्फिचौ कटिप्रोथावुपस्थो वक्ष्यमाणयोः । भगं योनिर्द्वयोः शिश्नो मेढ्रो मेहनशेफसी ॥१९॥

पिचिण्डकुक्षी जठरोदरं तुन्दं कुचौ स्तनौ । चूचुकं तु कुचाग्रं स्यान्न ना क्रोडं भुजान्तरम् ॥२०॥

स्कन्धो भुजशिरोंऽसो ऽस्त्री सन्धी तस्यैव जत्रुणी । पुनर्भवः कररुहो नखोऽस्त्री नखरोऽस्त्रियाम् ॥२१॥

प्रादेशतालगोकर्णास्तर्जन्यादियुते तते । अङ्गुष्ठे सकनिष्ठे स्याद्वितस्तिर्द्वादशाङ्गुलः ॥२२॥

पाणौ च पेटप्रतलप्रहस्ता विस्तृताङ्गुलौ । बद्धमुष्टिकरो रत्निररत्निः स कनिष्ठवान् ॥२३॥

कम्बुग्रीवा त्रिरेखा सावटुर्घाटा कृकाटिका । अधः स्याच्चिवुकं चोष्ठादथ गण्डौ गलो हनुः ॥२४॥

अपाङ्गौ नेत्रयोरन्तौ कटाक्षोऽपाङ्गदर्शने । चिकुरः कुन्तलो बालः प्रतिकर्म प्रसाधनम् ॥२५॥

आकाल्पवेशौ नेपथ्यं प्रत्यक्षं खेलयोगजम्[[293]](#footnote-294) । चूडामणिः शिरोरत्नं तरलो हारमध्यगः ॥२६॥

कर्णिका तालपत्रं स्याल्लम्बनं स्याल्ललन्तिका । मञ्जीरो नूपुरं पादे किङ्किणी क्षुद्रघण्टिका ॥२७॥

दैर्घ्यमायाम आरोहः परिणाहो विशालता । पटच्चरं जीर्णवस्त्रं संव्यानं चोत्तरीयकम् ॥२८॥

रचना स्यात्परिस्पन्द आभोगः परिपूर्णता । समुद्गकः सम्पुटकः प्रतिग्राहः पतद्ग्रहः ॥२९॥

इत्याग्नेये महापुराणे नृब्रह्मक्षत्रविट्शूद्रवर्गो नाम चतुःषष्ठ्यधिकत्रिशततमोऽध्यायः ॥३६४॥

**अथ पञ्चषष्ठ्यधिकत्रिशततमोऽध्यायः ।**

ब्रह्मवर्गः ।

अग्निरुवाच ।  
वंशो ऽन्ववायो गोत्रं स्यात् कुलान्यभिजनान्वयौ । मन्त्रव्याख्याकृदाचार्य आदेष्टा त्वध्वरे व्रती ॥१॥

यष्टा च यजमानः स्याज्ज्ञात्वारम्भ उपक्रमः । सतीर्थ्याश्चैकगुरवः सभ्याः सामाजिकास्तथा ॥२॥

सभासदः सभास्तारा ऋत्विजो याजकाश्च ते । अध्वर्यूद्गातृहोतारो यजुःसामर्ग्विदः क्रमात् ॥३॥

चषालो यूपकटकः समे स्थण्डिलचत्वरे । आमिक्षा सा शृतोष्णे या क्षीरे स्याद्दधियोगतः ॥४॥

पृषदाज्यं सदध्याज्ये परमान्नं तु पायसम् । उपाकृतः पशुरसौ योऽभिमन्त्र्य क्रतौ हतः ॥५॥

परं पराकं शमनं प्रोक्षणं च वधार्थकम् । पूजा नमस्यापचितिः सपर्यार्चार्हणाः समाः ॥६॥

वरिवस्या तु शुश्रूषा परिचर्याप्युपासनम् । नियमो ब्रतमस्त्री तच्चोपवासादि पुण्यकम् ॥७॥

मुख्यः स्यात्प्रथमः कल्पोऽनुकल्पस्तु ततोऽधमः । कल्पे विधिक्रमौ ज्ञेयौ विवेकः पृथगात्मता ॥८॥

संस्कारपूर्वं ग्रहणं स्यादुपाकरणं श्रुतेः । भिक्षुः परिव्राट् कर्मन्दी पाराशर्यपि मस्करी ॥९॥

ऋषयः सत्यवचसः स्नातकश्चाप्लुतव्रती । ये निर्जितेन्द्रियग्रामा[[294]](#footnote-295) यतिनो यतयश्च ते ॥१०॥

शरीरसाधनापेक्षं नित्यं यत् कर्म तद्यमः । नियमस्तु स यत्कर्मानित्यमागन्तुसाधनम् ॥११॥

स्याद् ब्रह्मभूयं ब्रह्मत्वं ब्रह्मसायुज्यमित्यपि ॥१२॥

इत्याग्नेये महापुराणे ब्रह्मवर्गो नाम पञ्चषष्ठ्यधिकत्रिशततमोऽध्यायः ॥३६५॥

**अथ षट्षष्ठ्यधिकत्रिशततमोऽध्यायः ।**

क्षत्रविट्शूद्रवर्गाः ।

अग्निरुवाच ।  
मूर्धाभिषिक्तो राजन्यो बाहुजः क्षत्रियो विराट् । राजा तु प्रणताशेषसामन्तः स्यादधीश्वरः ॥१॥

चक्रवर्ती सार्वभौमो नृपोऽन्यो मण्डलेश्वरः । मन्त्री धीसचिवोऽमात्यो महामात्राः प्रधानकाः ॥२॥

द्रष्टरि व्यवहाराणां प्राड्विवाकाक्षदर्शकौ । भौरिकः कनकाध्यक्षोऽथाध्यक्षाधिकृतौ समौ ॥३॥

अन्तःपुरे त्वधिकृतः स्यादन्तर्वंशिको जनः । सौविदल्लाः कञ्चुकिनः स्थापत्याः सौविदाश्च ते ॥४॥

षण्डो वर्षवरस्तुल्याः सेवकार्थ्यनुजीविनः[[295]](#footnote-296) । विषयानन्तरो राजा शत्रुर्मित्रमतः परम् ॥५॥

उदासीनः परतरः पार्ष्णिग्राहस्तु पृष्ठतः । चरः स्पर्शः स्यात्प्रणिधिरुत्तरः काल आयतिः ॥६॥

तत्कालस्तु तदात्वं स्यादुदर्कः फलमुत्तरम् । अदृष्टं वह्नितोयादि दृष्टं स्वपरचक्रजम् ॥७॥

भद्रकुम्भः पूर्णकुम्भो भृङ्गारः कनकालुका । प्रभिन्नो गर्जितो मात्तो वमथुः करशीकरः ॥८॥

स्त्रियां सृणि[[296]](#footnote-297)स्त्वङ्कुशोऽस्त्री परिस्तोमः कुथो द्वयोः । कर्णीरथः प्रवहणं दोला प्रेङ्खादिका स्त्रियाम् ॥९॥ आधोरणा हस्तिपका हस्त्यारोहा निषादिनः । भटा योधाश्च योद्धारः कञ्चुको वारणोऽस्त्रियाम् ॥१०॥

शीर्षण्यं च शिरस्त्रेऽथ तनुत्रं वर्म दंशनम् । आमुक्तः प्रतिमुक्तश्च पिनद्धश्चापिनद्धवत् ॥११॥

व्यूहस्तु बलविन्यासश्चक्रं चानीकमस्त्रियाम् । एकेभैकरथा त्र्यश्वाः पत्तिः पञ्चपदातिकाः ॥१२॥

पत्त्यङ्गैस्त्रिगुणैः सर्वैः क्रमादाख्या यथोत्तरम् । सेनामुखं गुल्मगणौ वाहिनी पृतना चमूः ॥१३॥

अनीकिनी दशानीकिन्योऽक्षौहिण्यो गजादिभिः । धनुः कोदण्ड इष्वासौ(सः) कोटिरस्याटनी स्मृता ॥१४॥

नस्त[[297]](#footnote-298)कस्तु धनुर्मध्यं मौर्वी ज्या शिञ्जिनी गुणः । पृषत्कबाणविशिखा अजिह्मगखगाशुगाः ॥१५॥

तूणोपासङ्गतूणीरनिषङ्गा इषुधिर्द्वयोः । असिर्ऋष्टिश्च निस्त्रिंशः करवालः कृपाणवत् ॥१६॥

त्सरुः खड्गस्य मुष्टौ स्यादीली[[298]](#footnote-299) तु करपालिका[[299]](#footnote-300) । द्वयोः कुठारः सुधितिश्छुरिका चासिपुत्रिका ॥१७॥

प्रासस्तु कुन्तो विज्ञेयः सर्वला तोमरोऽस्त्रियाम् । वैतालिका बोधकरा मागधा बन्दिनस्तुतौ ॥१८॥

संशप्तकास्तु समयात्सङ्ग्रामादनिवर्तिनः । पताका वैजयन्ती स्यात्केतनं धजमस्त्रियाम् ॥१९॥

अहं पूर्वमहं पूवमित्यहंपूर्विका स्त्रियाम् । अहमहमिका सा स्याद्योऽहङ्कारः परस्परम् ॥२०॥

शक्तिः पराक्रमः प्राणः शौर्यं स्थानसहोबलम् । मूर्छा तु कश्मलं मोहोऽप्यवमर्दस्तु पीडनम्[[300]](#footnote-301) ॥२१॥

अभ्यवस्कन्दनं त्वाभ्यासादनं विजयो जयः । निर्वासनं[[301]](#footnote-302) संज्ञपनं मारणं[[302]](#footnote-303) प्रतिघातनम् ॥२२॥

स्यात्पञ्चता कालधर्मो दिष्टान्तः प्रलयोऽत्ययः । विशो भूमिस्पृशो वैश्या वृत्तिर्वर्तनजीवने ॥२३॥

कृष्यादिवृत्तयो ज्ञेयाः कुसीदं वृद्धिजीविका । उद्धारोऽर्थप्रयोगः स्यात्कणिशं सस्यमञ्जरी ॥२४॥

किंशारुः[[303]](#footnote-304) सस्यशूकं स्यात्स्तम्बो गुच्छस्तृणादिनः । धान्यं व्रीहिः स्तम्बकरिः कडङ्गरो बुपं(सं) स्मृतं ॥२५॥

माषादयः शमीधान्ये शुकधान्ये यवादयः । तृणधान्यानि नीवाराः शूर्पं प्रस्फोटनं स्मृतम् ॥२६॥

स्यूतप्रसेवौ कण्डोलपिटौ कटकिनिञ्जकौ[[304]](#footnote-305) । समानौ रसवत्यां तु पाकस्थानमहानसे ॥२७॥

पौरोगवस्तदध्यक्षः सूपकारास्तु बल्लवाः । आरालिका आन्धसिकाः सूदा औदनिका गुणाः ॥२८॥

क्लीवेऽम्बरीषं भ्राष्ट्रो ना कर्कर्यालुर्गलन्तिका । आलिञ्जरः स्यान्मणिकं सुषवी कृषजीरके ॥२९॥

आरनालस्तु कुल्माषं बाह्लीकं हिङ्गु रामठम् । निशा हरिद्रा पीता स्त्री खण्डे मत्स्यण्डिफाणिते ॥३०॥

कूर्चिका क्षीरविकृतिः स्निग्धं मसृणचिक्कणम् । पृथुकः स्याच्चिपिटको धाना भ्रष्टयवास्त्रियः ॥३१॥

जेमनं लेह[[305]](#footnote-306) आहारो माहेयी सौरभी च गोः । युगादीनाञ्च वोढारो युग्यप्रासङ्ग्यशाटकाः ॥३२॥

चिरप्रसूता वष्कयणी धेनुः स्यान्नवसूतिका । सन्धिनी वृषभाक्रान्ता वेहद्गर्भोपघातिनी ॥३३॥

पण्याजीवो ह्यापणिको न्यासश्चोपनिधिः पुमान् । विपणो विक्रयः सङ्ख्या सङ्ख्येये ह्यादश त्रिषु ॥३४॥

विंशत्याद्याः सदैकत्वे सर्वाः संख्येयसंख्ययोः । संख्यार्थे द्विबहुत्वे स्तस्तासु चानवतेः स्त्रियः ॥३५॥

पङ्क्तेः शतसहस्रादि[[306]](#footnote-307) क्रमाद्दशगुणोत्तरम् । मानं तुलाङ्गुलिप्रस्थैर्गुञ्जाः पञ्चाद्यमाषकः ॥३६॥

ते षोडशाक्षः कर्षोऽस्त्री पलं कर्षचतुष्टयम् । सुवर्णविस्तौ हेम्नोऽक्षे कुरुबिस्तस्तु तत्पले ॥३७॥

तुला स्त्रियां पलशतं भारः स्याद्विंशतिस्तुलाः । कार्षापणः कार्षिकः स्यात् कार्षिके ताम्रिके पणः ॥३८॥

द्रव्यं वित्तं स्वापतेयं रिक्थमृक्थं धनं वसु । रीतिः स्त्रियामारकूटो न स्त्रियामथ ताम्रकम् ॥३९॥

शुल्बमौदुम्बरं लौहे तीक्ष्णं कालायसायसी । क्षारः काचोऽथ चपलो रसः सूतश्च पारदे ॥४०॥

गरलं माहिषं शृङ्गं त्रपुसीसकपिच्चटम् । हिण्डीरोऽब्धिकफः फेनो मधूच्छिष्टं तु सिक्थकम् ॥४१॥

रङ्गवङ्गे पिचुस्थूलो कूलटी तु मनःशिला । यवक्षारश्च पाक्यः स्यात्त्वक्क्षीरा[[307]](#footnote-308) वंशलोचना ॥४२॥

वृषला जघन्यजाः शूद्राश्चाण्डालान्त्याश्च श(सं)ङ्कराः । कारुः शिल्पी संहतैस्तैर्द्वयोः श्रेणिः सजातिभिः ॥४३॥

रङ्गाजीवश्चित्रकरस्त्वष्टा तक्षा च वर्धकिः । नाडिन्धमः स्वर्णकारो नापितान्तावसायिनः ॥४४॥

जाबालः स्यादजाजीवो देवाजीवस्तु देवलः । जायाजीवस्तु शैलूषा भृतको भृतिभुक्तथा ॥४५॥

विवर्णः पामरो नीचः प्राकृतश्च पृथग्जनः । विहीनोपसदो जाल्मो भृत्ये दासेरचेटकाः ॥४६॥

पटुस्तु पेशलो दक्षो मृगयुर्लुब्धकः स्मृतः । चाण्डालस्तु दिवाकीर्तिः पुस्तं लेप्यादिकर्मणि ॥४७॥

पञ्चालिका पुत्रिका स्याद्वर्करस्तरुणः पशुः । मञ्जूषा पेटकः पेडा[[308]](#footnote-309) तुल्यसाधारणौ समौ ॥४८॥

प्रतिमा स्यात् प्रतिकृतिर्वर्गा ब्रह्मादयः स्मृताः ॥४९॥

इत्याग्नेये महापुराणे क्षत्रविट्शूद्रवर्गा नाम षट्षष्ठ्यधिकत्रिशततमोऽध्यायः ॥३६६॥

**अथ सप्तषष्ठ्यधिकत्रिशततमोऽध्यायः ।**

सामान्यनामलिङ्गानि ।

अग्निरुवाच ।  
सामान्यान्यथ वक्ष्यामि नामलिङ्गानि तच्छृणु । सुकृती पुण्यवान् धन्यो महेच्छस्तु महाशयः ॥१॥

प्रवीणनिपुणाभिज्ञविज्ञनिष्णातशिक्षिताः । स्युर्वदान्यस्थूललक्ष[[309]](#footnote-310)दानशौण्डा बहुप्रदे ॥२॥

कृती कृतज्ञः कुशल आसक्तोद्युक्त उत्सुकः । इभ्य आढ़्यः परिवृढो ह्यधिभूर्नायकोऽधिपः ॥३॥

लक्ष्मीवाँल्लक्ष्मणः श्रीलः स्वतन्त्रः स्वैर्यपावृतः[[310]](#footnote-311) । खलपूः स्याद्वहुकरो दीर्घसूत्रश्चिरक्रियः ॥४॥

जाल्मोऽसमीक्ष्यकारी स्यात्कुण्ठो मन्दः क्रियासु यः । कर्मशूरः कर्मठः स्याद्भक्षको घस्मरोऽद्मरः ॥५॥

लोलुपो गर्धलो गृध्रुर्विनीतप्रश्रितौ तथा । धृष्टे धृष्णुर्वियातश्च[[311]](#footnote-312) निभृतः प्रतिभान्विते ॥६॥

प्रगल्भो भीरुको भीरुर्वन्दारुरभिवादके । भूष्णुर्भविष्णुर्भविता ज्ञाता विदुरविन्दुकौ ॥७॥

मत्तशौण्डोत्कटक्षीवाश्चण्डस्त्वत्यन्तकोपनः । देवानञ्चति देवद्र्यङ्विष्वद्र्यङ्विष्वगञ्चति[[312]](#footnote-313) ॥८॥

यः सहाञ्चति स सध्र्यङ् स तिर्यङ् यस्तिरोऽञ्चति[[313]](#footnote-314) । वाचोयुक्तिः पटुर्वाग्मी वावदूकश्च वक्तरि ॥९॥

स्याज्जल्पकस्तु वाचालो वाचाटो बहुगर्ह्यवाक् । अपध्वस्तो धिक्कृतः स्याद्बद्धे कीलितसंयतौ ॥१०॥

वरणः शब्दनो नान्दीवादी नान्वीकरः समौ । व्यसनार्तोपरक्तौ द्वौ बद्धे कीलितसंयतौ ॥११॥

विहिस्तव्याकुलौ तुल्यौ नृशंसक्रूरघातकाः । पापो धूर्तो वञ्चकः स्यान्मूर्खे वैदेहबालिशौ ॥१२॥

कदर्य्ये कृपणक्षुद्रौ मार्गणो याचकार्थिनौ । अहङ्कारवानहंयुः स्याच्छुभंयुस्तु शुभान्वितः ॥१३॥

कान्तं मनोरमं रुच्यं हृद्याभीष्टे ह्यभीप्सिते । असारं फल्गु शून्यं वै मुख्यवर्यवरेण्यकाः ॥१४॥

श्रेयाञ्श्रेष्ठः पुष्कलः स्यात्प्राग्र्याग्र्यग्रीयमग्रिमम् । वड्रोरु विपुलं पीनपीव्नी तु स्थूलपीवरे ॥१५॥

स्तोकाल्पक्षुल्लकाः सूक्ष्मं श्लक्ष्णं दभ्रं कृशं तनु । मात्राकुटीलवकणा भूयिष्ठं पुरुहं पुरु ॥१६॥

अखण्डं पूर्णसकलमुपकण्ठान्तिकाभितः । समीपे सन्निधाभ्यासौ नेदिष्ठं सुसमीपकम् ॥१७॥

सुदूरे तु दविष्ठं स्याद्वृत्तं निस्तलवर्तुले । उच्चप्रांशून्नतोदग्रा ध्रुवो नित्यः सनातनः ॥१८॥

आविद्धं कुटिलं भुग्नं वेल्लितं वक्रमित्यपि । चञ्चलं तरलं चैव कठोरं जठरं दृढम् ॥१९॥

प्रत्यग्रोऽभिनवो नव्यो नवीनो नूतनो नवः[[314]](#footnote-315) । एकतानोऽनन्यवृत्तिरुच्चण्डमविलम्बितम् ॥२०॥

उच्चावचं नैकभेदं सम्बाधकलिलं तथा । तिमितं स्तिमितं क्लिन्नमभियोगस्त्वभिग्रहः ॥२१॥

स्फातिर्वृद्धौ प्रथा ख्यातौ समाहारः समुच्चयः । अपहारस्त्वपचयो विहारस्तु परिक्रमः ॥२२॥

प्रत्याहार उपादानं निर्हारोऽभ्यवकर्षणम् । विघ्नोऽन्तरायः प्रत्यूहः स्यादास्या त्वासना स्थितिः ॥२३॥

सन्निधिः सन्निकर्षः स्यात्संक्रमो दुर्गसञ्चरः । उपलम्भस्त्वनुभवः प्रत्यादेशो निराकृतिः ॥२४॥

परिरम्भःपरिष्वङ्गः संश्लेष उपगूहनम् । अनुमा पक्षहेत्वाद्यैर्डिम्बे भ्रमरविप्लवौ ॥२५॥

असन्निकृष्टार्थज्ञानं शब्दाद्धि शाब्दमीरितम् । सादृश्यदर्शनात्तुल्ये बुद्धिः स्यादुपमानकम् ॥२६॥

कार्य्यं दृष्ट्वा विना न स्यादर्थापत्तिः परार्थधीः । प्रतियोगिन्यगृहीते भुवि नास्तीत्यभावकः ॥२७॥

इत्यादिनामलिङ्गो हि हरिरुक्तो नृबुद्धये[[315]](#footnote-316) ॥२८॥

इत्याग्नेये महापुराणे सामान्यनामलिङ्गानि नाम सप्तषष्ठ्यधिकत्रिशततमोऽध्यायः ॥३६७॥

**अथाष्टषष्ठ्यधिकत्रिशततमोऽध्यायः ।**

नित्यनैमित्तिकप्राकृतप्रलयाः ।

अग्निरुवाच ।  
चतुर्विधस्तु प्रलयो नित्यो यः प्राणिनां लयः । सदा विनाशो जातानां ब्राह्मो नैमित्तिको लयः ॥१॥

चतुर्युगसहस्रान्ते प्राकृतः प्रकृतो लयः । लय आत्यन्तिको ज्ञानादात्मनः परमात्मनि ॥२॥

नैमित्तिकस्य कल्पान्ते वक्ष्ये रूपं लयस्य ते । चतुर्युगसहस्रान्ते क्षीणप्राये महीतले ॥३॥

अनावृष्टिरतीवोग्रा जायते शतवार्षिकी । ततः सत्त्वक्षयः स्याच्च ततो विष्णुर्जगत्पतिः ॥४॥

स्थितो जलानि पिबति भानोः सप्तसु रश्मिषु । भूपातालसमुद्रादितोयं नयति संक्षयम् ॥५॥

ततस्तस्यानुभावेन तोयाहारोपवृंहिताः । त एव रश्मयः सप्त जायन्ते सप्त भास्कराः ॥६॥

दहन्त्यऽशेषं त्रैलोक्यं सपातालतलं द्विज । कूर्मपृष्ठसमा भूः स्यात्ततः कालाग्निरुद्रकः ॥७॥

शेषाहिश्वाससम्पातः[[316]](#footnote-317) पातालानि दहत्यधः । पातालेभ्यो भुवं विष्णुर्भुवः स्वर्गं दहत्यतः ॥८॥

अम्बरीषमिवाभाति त्रैलोक्यमखिलं तथा । ततस्तापपरीतास्तु लोकद्वयनिवासिनः ॥९॥

गच्छन्ति ते महर्लोकं महर्लोकाज्जनं ततः । रुद्ररूपी जगद्दग्ध्वा मुखनिःश्वासतो हरेः ॥१०॥

उत्तिष्ठन्ति ततो मेघा नानारूपाः सविद्युतः । शतं वर्षाणि वर्षन्तः शमयन्त्यग्निमुत्थितम् ॥११॥

सप्तर्षिस्थानमाक्रम्य स्थितेऽम्भसि शतं मरुत् । मुखनिःश्वासतो विष्णोर्नाशं नयति तान्घनान् ॥१२॥

वायुं पीत्वा हरिः शेषे शेते चैकार्णवे प्रभुः । ब्रह्मरूपधरः सिद्धैर्जलगैर्मुनिभिः स्तुतः ॥१३॥

आत्ममायामयीं दिव्यां योगनिद्रां समास्थितः । आत्मानं वासुदेवाख्यं चिन्तयन्मधुसूदनः ॥१४॥

कल्पं शेते प्रबुद्धोऽथ ब्रह्मरूपी सृजत्यऽसौ । द्विपरार्धं ततो व्यक्तं प्रकृतौ लीयते द्विज ॥१५॥

स्थानात्स्थानं दशगुणमेकस्माद्गुण्यते स्थले[[317]](#footnote-318) । ततोऽष्टादशमे भागे परार्द्धमभिधीयते ॥१६॥

परार्धं द्विगुणं यत्तु प्राकृतः प्रलयः[[318]](#footnote-319) स्मृतः । अनावृष्ट्याऽग्निसम्पर्कात् कृते संज्वलने द्विज ॥१७॥

महदादेर्विकारस्य विशेषा[[319]](#footnote-320)न्तस्य संक्षये । कृष्णेच्छाकारिते तस्मिन्सम्प्राप्ते प्रतिसञ्चरे ॥१८॥

आपो ग्रसन्ति वै पूर्वं भूमेर्गन्धादिकं गुणम् । आत्मगन्धा[[320]](#footnote-321) ततो भूमिः प्रलयत्वाय कल्पते ॥१९॥

रसात्मिकाश्च तिष्ठन्ति ह्यापस्तासां रसो गुणः । पीयते ज्योतिषा तासु नष्टास्वग्निश्च दीप्यते ॥२०॥

ज्योतिषोऽपि गुणं रूपं वायुर्ग्रसति भास्करम् । नष्टे ज्योतिषि वायुश्च बली दोधूयते महान् ॥२१॥

वायोरपि गुणं स्पर्शमाकाशं ग्रसते ततः । वायौ नष्टे तु चाकाशं नीरवं तिष्ठति द्विज ॥२२॥

आकाशस्याथ वै शब्दं भूतादिर्ग्रसते च खम् । अभिमानात्मकं खं च भूतादिं ग्रसते महान् ॥२३॥

भूमिर्याति लयं चाप्सु आपो ज्योतिषि तद्व्रजेत् । वायौ वायुश्च खे खं च अहङ्कारे लयं स च ॥२४॥

महात्तत्वे महान्तं च प्रकृतिर्ग्रसते द्विज । व्यक्ताऽव्यक्ता च प्रकृतिर्व्यक्तस्याव्यक्तके लयः ॥२५॥

पुमानेकाक्षरः शुद्धः सोऽप्यंशः परमात्मनः । प्रकृतिः पुरुषश्चैतौ लीयेते परमात्मनि ॥२६॥

न सन्ति यत्र सर्वेशे नामजात्यादिकल्पनाः । सत्तामात्रात्मके ज्ञेये ज्ञानात्मन्यात्मनः परे ॥२७॥

इत्याग्नेये महापुराणे नित्यनैमित्तिकप्राकृतप्रलय नामाष्टषष्ठ्यधिकत्रिशततमोऽध्यायः ॥३६८॥

**अथैकोनसप्तत्यधिकत्रिशततमोऽध्यायः ।**

आत्यन्तिकलयगर्भोत्पत्तिनिरूपणम् ।

अग्निरुवाच ।  
आत्यन्तिकं लयं वक्ष्ये ज्ञानादात्यन्तिको लयः । आध्यात्मिकादिसन्तापं ज्ञात्वा स्वस्य विरागतः ॥१॥

आध्यात्मिकस्तु सन्तापः शारीरो मानसो द्विधा । शारीरो बहुभिर्भेदैस्तापोऽसौ श्रूयतां द्विज ॥२॥

त्यक्त्वा जीवो भोगदेहं गर्भमाप्नोति[[321]](#footnote-322) कर्मभिः । आतिवाहिकसंज्ञस्तु देहो भवति वै द्विज ॥३॥

केवलं स मनुष्याणां मृत्युकाल उपस्थिते । याम्यैः पुंभिर्मनुष्याणां तच्छरीरं द्विजोत्तम ॥४॥

नीयते याम्यमार्गेण नान्येषां प्राणिनां मुने । ततः स्वर्याति नरकं स भ्रमेद्घटयन्त्रवत् ॥५॥

कर्मभूमिरियं ब्रह्मन्फलभूमिरसौ स्मृता । यमो योनीश्च नरकान्निरूपयति कर्मणा ॥६॥

पूरणीयाश्च तेनैव यमं चैवानुपश्यताम् । वायुभूताः प्राणिनश्च गर्भं ते प्राप्नुवन्ति हि ॥७॥

यमदूतैर्मनुष्यस्तु नीयते तं च पश्यति । धर्मी च पूज्यते तेन पापिष्ठस्ताड्यते गृहे ॥८॥

शुभाशुभं कर्म तस्य चित्रगुप्तो निरूपयेत् । बान्धवानामशौचे तु देहे खल्वातिवाहिके ॥९॥

तिष्ठन्नयति धर्मज्ञ दत्तपिण्डाशनं ततः । तन्त्यक्त्वा प्रेतदेहं तु प्राप्यान्यं प्रेतलोकतः ॥१०॥

वसेत्क्षुधा तृषायुक्त आमश्राद्धान्नभुङ्नरः । आतिवाहिकेदेहात्तु प्रेतपिण्डैर्विना नरः ॥११॥

न हि मोक्षमवाप्नोति पिण्डांस्तत्रैव सोऽश्रुते । कृते सपिण्डीकरणे नरः संवत्सरात्परम् ॥१२॥

प्रेतदेहं समुत्सृज्य भोगदेहं प्रपद्यते । भोगदेहावुभौ प्रोक्तावशुभाशुभसंज्ञितौ ॥१३॥

भुक्त्वा तु भोगदेहेन कर्मबन्धान्निपात्यते[[322]](#footnote-323) । तं देहं परतस्तस्मा[[323]](#footnote-324)द्भक्षयन्ति निशाचराः ॥१४॥

पापे तिष्ठति चेत्स्वर्गं तेन भुक्तं तदा द्विज । तदा द्वितीयं गृह्णाति भोगदेहं तु पापिनाम्[[324]](#footnote-325) ॥१५॥

भुक्त्वा पापं वै पश्चाद्येन भुक्तं त्रिविष्टपम् । शुचीनां श्रीमतां गेहे स्वर्गभ्रष्टोऽभिजायते ॥१६॥

पुण्ये तिष्ठति चेत्पापं तेन भुक्तं तदा भवेत् । तस्मिन्सम्भक्षिते देहे शुभं गृह्णाति विग्रहम् ॥१७॥

कर्मण्यल्पावशेषे तु नरकादपि मुच्यते । मुक्तस्तु नरकाद्याति तिर्यग्योनिं न संशयः ॥१८॥

जीवः प्रविष्टो गर्भं तु कललेऽप्यत्र तिष्ठति । घनीभूतं द्वितीये तु तृतीयेऽवयवास्ततः ॥१९॥

चतुर्थेऽस्थीनि त्वङ्मांसं पञ्चमे रोमसम्भवः । षष्ठे चेतोऽथ जीवस्य दुःखं विन्दति सप्तमे ॥२०॥

जरायुवेष्टिते देहे मूर्ध्नि बद्धाञ्जलिस्तथा । मध्ये क्लीवं तु वामे स्त्री दक्षिणे पुरुषस्थितिः ॥२१॥

तिष्ठत्युदरभागे तु पृष्ठस्याभिमुखस्तथा । यस्यां तिष्ठत्यसौ योनौ तां स वेत्ति न संशयः ॥२२॥

सर्वं च वेत्ति वृत्तान्तमारभ्य नर[[325]](#footnote-326)जन्मनः । अन्धकारे[[326]](#footnote-327) महतीं पीड़ां विन्दति मानवः ॥२३॥

मातुराहारपीतं तु सप्तमे मास्युपाश्नुते । अष्टमे नवमे मासि भृशमुद्विजते तथा ॥२४॥

व्यवाय[[327]](#footnote-328)पीडामाप्नोति मातुर्व्यायामके तथा । व्याधिश्च व्याधितायां स्यान्मुहूर्त्तं शतवर्षवत् ॥२५॥

सन्तप्यते कर्मभिस्तु कुरुतेऽथ मनोरथान् । गर्भाद्विनिर्गतो ब्रह्मन्मोक्षज्ञानं करिष्यति ॥२६॥

सूतिवातैरधोभूतो निःसरेद्योनियन्त्रतः । पीड्यमानो मासमात्रं करस्पर्शेन दुःखितः ॥२७॥

खशब्दात्क्षुद्रश्रोतांसि देहे श्रोत्रं विविक्तता[[328]](#footnote-329) । श्वासोच्छ्वासौ गतिर्वायोर्वक्रसंस्पर्शनं तथा ॥२८॥

अग्ने रूपं दर्शनं स्यादूष्मा पङ्क्तिश्च पित्तकम् । मेधा वर्णं बलं छाया तेजः शौर्यं शरीरके ॥२९॥

जलात्स्वेदश्च रसनं देहे वै संप्रजायते । क्लेदो वसा रसा रक्तं[[329]](#footnote-330) शुक्रमूत्रकफादिकम् ॥३०॥

भूमेर्घ्राणं केशनखं रोमं च शिरसस्तथा[[330]](#footnote-331) । मातृजानि मृदून्यत्र त्वङ्मांसहृदयानि च ॥३१॥

नाभिर्मज्जा शकृन्मेदःक्लेदान्यामाशयानि च । पितृजानि शिरास्नायुशुक्रञ्चैवात्मजानि तु ॥३२॥

कामक्रोधौ भयं हर्षो धर्माधर्मात्मता[[331]](#footnote-332) तथा । आकृतिः स्वरवर्णौ तु मेहनाद्यं तथा च यत् ॥३३॥

तामसानि तथा ज्ञानं प्रमादालस्यतृट्क्षुधाः । मोहमात्सर्य्यवैगुण्यशोकायासभयानि च ॥३४॥

कामक्रोधौ तथा शौर्यं यज्ञेप्सा बहुभाषिता । अहङ्कारः परावज्ञा राजसानि महामुने ॥३५॥

धर्मेप्सा मोक्षकामित्वं परा भक्तिश्च केशवे । दाक्षिण्यं व्यवसायित्वं सात्विकानि विनिर्दिशेत् ॥३६॥

चपलः क्रोधनो भीरुर्बहुभाषो कलिप्रियः । स्वप्ने गगनगश्चैव बहुवातो नरो भवेत् ॥३७॥

अकालपलितः क्रोधी महाप्राज्ञो रणप्रियः । स्वप्ने च दीप्तिमत्प्रेक्षी बहुपित्तो नरो भवेत् ॥३८॥

स्थिरमित्रः स्थिरोत्साहः स्थिराङ्गो द्रविणान्वितः । स्वप्ने जलसितालोकी बहुश्लेष्मा नरो भवेत् ॥३९॥

रसस्तु[[332]](#footnote-333) प्राणिनां देहे जीवनं रुधिरं तथा । लेपनं च तथा मांसमेहस्नेहकरं तु तत् ॥४०॥

धारणं त्वस्थिमज्जा स्यात्पूरणं वीर्यवर्धनम् । शुक्रवीर्यकरं ह्योजः प्राणकृज्जीवसंस्थितिः ॥४१॥

ओजः शुक्रात् सारतरमापीतं हृदयोपगम् । षडङ्गं सक्थिनी बाहुर्मूर्धाजठरमीरितम् ॥४२॥

षट्त्वचा बाह्यतो यद्वदन्या रुधिरधारिका । किलासधारिणी चान्या चतुर्थी कुण्डधारिणी ॥४३॥

पञ्चमीमिन्द्रियस्थानं[[333]](#footnote-334) षष्ठी प्राणधरा मता । कला सप्तमी मांसधरा द्वितीया रक्तधारिणी ॥४४॥

यकृत्प्लीहाश्रया चान्या मेदोधरास्थिधारिणी । मज्जाश्लेष्मपुरीषाणां धरा पक्वाशयस्थिता ॥

षष्ठी पित्तधरा शुक्रधरा शुक्राशयापरा ॥४५॥

इत्याग्नेये महापुराणे आत्यन्तिकलयगर्भोत्पत्तिनिरूपणं नामैकोनसप्तत्यधिकत्रिशततमोऽध्यायः ॥३६९॥

**अथ सप्तत्यधिकत्रिशततमोऽध्यायः ।**

शरीरावयवाः ।

अग्निरुवाच ।  
श्रोत्रं त्वक्चक्षुषी जिह्वा घ्राणं धीः खं च भूतगम् । शब्दस्पर्शरूपरसगन्धाः खादिषु तद्गुणाः ॥१॥

पायूपस्थौ करौ पादौ वाग्भवेत्कर्म खं तथा । उत्सर्गानन्दकादानगतिवागादि[[334]](#footnote-335) कर्म तत् ॥२॥

पञ्चकर्मेन्द्रियाण्यत्र पञ्चबुद्धीन्द्रियाणि च । इन्द्रियार्थाश्च पञ्चैव महाभूता मनोधिपाः ॥३॥

आत्माव्यक्तश्चतुर्विंशतत्त्वानि[[335]](#footnote-336) पुरुषः परः । संयुक्तश्च वियुक्तश्च यथा मत्स्योदके उभे ॥४॥

अव्यक्तमास्रितानीह रजःसत्त्वतमांसि च । आन्तरः[[336]](#footnote-337) पुरुषो जीवः स परं ब्रह्म कारणम् ॥५॥

स याति परमं स्थानं यो वेत्ति पुरुषं परम् । सप्ताशयाः स्मृता देहे रुधिरस्यैक आशयः ॥६॥

श्लेष्मणश्चामपित्ताभ्यां[[337]](#footnote-338) पक्वाशयस्तु पञ्चमः । वायुमूत्राशयः सप्तः स्त्रीणां गर्भाशयोऽष्टमः ॥७॥

पित्तात्पक्वाशयोऽग्नेः स्याद्योनिर्विकशिता द्युतौ[[338]](#footnote-339) । पद्मवद्गर्भाशयः स्यात्तत्र धत्ते सरक्तकम् ॥८॥

शुक्रं स्वशुक्रतश्चाङ्गं कुन्तलान्यत्र कालतः । न्यस्तं शुक्रमतो योनौ नैति गर्भाशयं मुने ॥९॥

ऋतावपि च योनिश्चेद्वातपित्तकफावृता । भवेत्तदा विकाशित्वं नैव तस्यां प्रजायते ॥१०॥

वुक्कात्पुक्कसकप्लीहकृतकोष्ठाङ्गहृद्व्रणाः । तण्डकश्च[[339]](#footnote-340) महाभाग निबद्धान्याशये मतः ॥११॥

रसस्य पच्यमानस्य साराद्भवति देहिनाम् । प्लीहा यकृच्च धर्मज्ञ रक्तफेनाच्च पुक्कसः ॥१२॥

रक्तं पित्तं च भवति तथा तण्डकसंज्ञकः[[340]](#footnote-341) । मेदोरक्तप्रसाराच्च बुक्कायाः सम्भवः स्मृतः ॥१३॥

रक्तमांसप्रसाराच्च भवन्त्यन्त्राणि देहिनाम् । सार्धत्रिव्यायाम[[341]](#footnote-342)संख्यानि तानि नृणां विनिर्दिशेत् ॥१४॥

त्रिव्यामानि तथा स्त्रीणां प्राहुर्वेदविदो जनः । रक्तवायुसमायोगात् कामे[[342]](#footnote-343) यस्योद्भवः स्मृतः ॥१५॥

कफप्रसाराद्भवति हृदयं पद्मसन्निभम् । अधोमुखं तच्छुषिरं यत्र जीवो व्यवस्थितः ॥१६॥

चैतन्यानुगता भावाः सर्वे तत्र व्यवस्थिताः । तस्य वामे तथा प्लीहा दक्षिणे च तथा यकृत् ॥१७॥

दक्षिणे च तथा क्लोम पद्मस्यैवं प्रकीर्तितम् । श्रोतांसि यानि देहेऽस्मिन् कफरक्तवहानि च ॥१८॥

तेषां भूतानुमानाच्च भवतीन्द्रियसम्भवः । नेत्रयोर्मण्डलं शुक्लं कफाद्भवति पैतृकम् ॥१९॥

कृष्णं च मण्डलं वातात्तथा मवति मातृकम् । पित्तात्त्वङ्मण्डलं ज्ञेयं मातापितृसमुद्भवम् ॥२०॥

मांसासृक्कफजा जिह्वा मेदोसृक्कफमांसजौ । वृषाणौ दश प्राणस्य ज्ञेयान्यायतनानि तु ॥२१॥

मूर्द्धा हृन्नाभिकण्ठाश्च जिह्वा शुक्रं च शोणितम् । गुदं बस्तिश्च गुल्फं च कण्डुराः[[343]](#footnote-344) षोडशेरिताः ॥२२॥

द्वे करे द्वे च चरणे चतस्रः पृष्ठतो गले । देहे[[344]](#footnote-345) पादादिशीर्षान्ते जालानि[[345]](#footnote-346) चैव षोडश ॥२३॥

मांसस्नायुशिरास्थिभ्य[[346]](#footnote-347)श्चत्वारश्च पृथक्पृथक् । मणिबन्धनगुल्फेषु निबद्धानि परस्परम् ॥२४॥

षट्कूर्चानि[[347]](#footnote-348) स्मृतानीह हस्तयोः पादयोः पृथक् । ग्रीवायां च तथा मेढ्रे कथितानि मनीषिभिः ॥२५॥

पृष्ठवंशस्योपगताश्चतस्रो मांसरज्जवः । तावन्त्यश्च[[348]](#footnote-349) तथा पेश्यस्तासां बन्धनकारिकाः ॥२६॥

सीरण्यश्च[[349]](#footnote-350) तथा सप्त पञ्च मूर्धानमाश्रिताः । एकैका मेढ्रजिह्वास्ता अस्थि षष्टिशतत्रयम् ॥२७॥

सूक्ष्मैः सह चतुःषष्ठिर्दशना विंशतिर्नखाः । पाणिपादशलाकाश्च तासां स्थानचतुष्टयम् ॥२८॥

षष्ठ्यङ्गुलीनां द्वे पार्ष्ण्योर्गुल्फेषु च चतुष्टयम् । चत्वार्यरत्न्योरस्थीनि जङ्घयोस्तद्वदेव तु ॥२९॥

द्वे द्वे जानुकपोलोरुफलकांशसमुद्भवम् । अक्षस्थानांशकश्रोणिफलके चैवमादिशेत् ॥३०॥

भगास्तोकं[[350]](#footnote-351) तथा पृष्ठे चत्वारिंशच्च पञ्च च । ग्रीवायां च तथास्थीनि जत्रुकं च तथा हनुः ॥३१॥

तन्मूलं द्वेललाटाक्षिगण्डनासाङ्घ्य्रवस्थिताः । पर्शुकास्तालुकैः सार्धमर्बुदैश्च द्विसप्ततिः ॥३२॥

द्वे शङ्खके कपालानि चत्वार्येव शिरस्तथा । उरः सप्तदशास्थीनि सन्धीनां द्वे शते दश ॥३३॥

अष्टषष्टिस्तु शाखासु षष्टिश्चैकविवर्जिता । अन्तरा वै त्र्यशीतिश्च स्नायोर्नवशतानि च ॥३४॥

त्रिंशाधिके द्वे शते तु अन्तराधौ तु सप्ततिः । ऊर्द्ध्वगाः षट्शतान्येव शाखास्तु कथितानि तु ॥३५॥

पञ्चपेशीशतान्येव चत्वारिंशत्तथोर्ध्वगाः । चतुःशतं तु शाखासु अन्तराधौ च षष्ठिका ॥३६॥

स्त्रीणां चैकाधिका वै स्याद्विंशतिश्चतुरुत्तरा । स्तनयोर्दश योनौ च त्रयोदश तथाशये ॥३७॥

गर्भस्य च चतस्रः स्युः शिराणां च शरीरिणाम् । त्रिंशच्छतसहस्राणि तथान्यानि नवैव तु ॥३८॥

षट्पञ्चाशत्सहस्राणि रसन्देहे वहन्ति ताः । केदार इव कुल्याश्च क्लेदलेपादिकं च यत् ॥३९॥

द्वासप्ततिस्तथा कोट्यो व्योम्ना[[351]](#footnote-352)मिह महामुने । मज्जाया मेदसश्चैव वसायाश्च तथा द्विज ॥४०॥

मूत्रस्य चैव पित्तस्य श्लेष्मणः शकृतस्तथा । रक्तस्य सरसस्यात्र क्रमशोऽञ्जलयो मताः ॥४१॥

अर्धार्धाभ्यधिकाः सर्वाः पूर्वपूर्वाञ्जलेर्मताः । अर्धाञ्जलिश्च शुक्रस्य तदर्धं च तथौजसः ॥४२॥

रजसस्तु तथा स्त्रीणां चतस्रः कथिता बुधैः । शरीरं मलदोषादि पिण्डं ज्ञात्वात्मनि त्यजेत् ॥४३॥

इत्याग्नेये महापुराणे शरीरावयव नाम सप्तत्यधिकत्रिशततमोऽध्यायः ॥३७०॥

**अथैकसप्तत्यधिकत्रिशततमोऽध्यायः ।**

नरकनिरूपणम् ।

अग्निरुवाच ।  
उक्तानि यममार्गाणि[[352]](#footnote-353) वक्ष्येऽथ मरणे नृणाम् । ऊष्मा प्रकुपितः काये तीव्रवायु[[353]](#footnote-354)समीरितः ॥१॥

शरीरमुपरुध्याथ कृत्स्नान्दोषान्रुणद्धि वै । छिनत्ति प्राणस्थानानि पुनर्मर्माणि चैव हि ॥२॥

शैत्यात्प्रकुपितो वायुश्छिद्रमन्विष्यते ततः । द्वे नेत्रे द्वौ तथा कर्णौ द्वौ तु नासापुटौ तथा ॥३॥

ऊर्ध्वं तु सप्त च्छिद्राणि अष्टमं वदनं तथा । एतैः प्राणो विनिर्याति प्रायशः शुभकर्मणाम् ॥४॥

अधः पायुरुपस्थं च अनेनाशुभकारिणाम् । मूर्धानं योगिनो भित्त्वा जीवो यात्यथ चेच्छया ॥५॥

अन्तकाले तु सम्प्राप्ते प्राणेऽपानमुपस्थिते । तमसा संवृते ज्ञाने संवृतेषु च मर्मसु ॥६॥

स जीवो नाभ्यधिष्टानाच्चाल्यते मातरिश्वना । बाध्यमानश्चानयते अष्टाङ्गाः प्राणवृत्तिकाः ॥७॥

च्यवन्तं जायमानं वा प्रविशन्तं च योनिषु । प्रपश्यन्ति च तं सिद्धा देवा[[354]](#footnote-355) दिव्येन चक्षुषा ॥८॥

गृह्णाति तत्क्षणाद्योगे शरीरञ्चातिवाहिकम् । आकाशवायुतेजांसि विग्रहादूर्ध्वगामिनः ॥९॥

जलं मही च पञ्चत्वमापन्नः पुरुषः स्मृतः । आतिवाहिकदेहं तु यमदूता नयन्ति तम् ॥१०॥

याम्यं मार्गं महाघोरं षडशीतिसहस्रकम् । अन्नोदकं नीयमानो बान्धवैर्दत्तमश्नुते ॥११॥

यमं दृष्ट्वा यमोक्तेन चित्रगुप्तेन चेरितान् । प्राप्नोति नरकान्रौद्रान्धर्मी शुभपथैर्दिवम् ॥१२॥

भुज्यन्ते पापिभिर्वक्ष्ये नरकांस्ताश्च यातनाः । अष्टाविंशतिरेवाधःक्षितेर्नरककोटयः ॥१३॥

सप्तमस्य तलस्यान्ते घोरे तमसि संस्थिताः । घोराख्या प्रथमा कोटिः सुघोरा तदधः स्थिता ॥१४॥

अतिघोरा महाघोरा घोररूपा च पञ्चमी । षष्ठी तरलताराख्या सप्तमी च भयानका ॥१५॥

भयोत्कटा कालरात्री महाचण्डा च चण्डया । कोलाहला प्रचण्डाख्या पद्मा नरकनायिका ॥१६॥

पद्मावती भीषणा च भीमा चैव करालिका । विकराला महावज्रा त्रिकोणा पञ्चकोणिका ॥१७॥

सदीर्घा वर्तुला सप्तभूमा चैव सुभूमिका[[355]](#footnote-356) । दीप्तमायाष्टाविंशतयः[[356]](#footnote-357) कोटयः पापिदुःखदाः ॥१८॥

अष्टाविंशतिकोटीनां पञ्च पञ्च च नाय(यि)काः । रौरवाद्याः शतं चैकं चत्वारिंशच्चतुष्टयम् ॥१९॥

तामिश्रमन्धतामिश्रं महारौरवरौरवौ । असिपत्रं वनं चैव लोहभारं तथैव च ॥२०॥

नरकं कालसूत्रं च महानरकमेव च । सञ्जीवनं महावीचि तपनं सम्प्रतापनम् ॥२१॥

सङ्घातं[[357]](#footnote-358) च सकाकोलं कुद्मलं पूतिमृत्तिकम् । लोहशङ्कुमृजीषं च प्रधानं शाल्मलीं नदीम् ॥२२॥

नरकान्विद्धि कोटीशनागान्वै[[358]](#footnote-359) घोरदर्शनान् । पात्यन्ते पापकर्मण एकैकस्मिन्बहुष्वपि ॥२३॥

मार्जारोलूक[[359]](#footnote-360)गोमायुगृध्रादिवदनाश्च ते । तैलद्रोण्यां नरं क्षिप्त्वा ज्वालयन्ति हुताशनम् ॥२४॥

अम्बरीषेषु चैवान्यांस्ताम्रपात्रेषु चापरान् । अयस्पात्रेषु चैवान्यान् बहुवह्निकणेषु च ॥२५॥

शूलाग्रारोपितांश्चान्ये छिद्यन्ते नरकेऽपरे । ताड्यन्ते च कशाभिस्तु भोज्यन्ते चाप्ययोगुडान् ॥२६॥

यमदूतैर्नराः पांशून्विष्ठारक्तकफादिकान् । तप्तं मद्यं पाययन्ति पाटयन्ति पुनर्नरान् ॥२७॥

यन्त्रेषु पीडयन्ति स्म भक्ष्यन्ते वायसादिभिः । तैलेनोष्णेन सिच्यन्ते छिद्यन्ते नैकधा शिरः ॥२८॥

हा तातेति क्रन्दमानाः स्वकं निन्दन्ति कर्म ते । महापातकजान्घोरान्नरकान्प्राप्य गर्हितान् ॥२९॥

कर्मक्षयात्प्रजायन्ते महापातकिनस्त्विह । मृगश्वशूकरोष्ट्राणां ब्रह्महा योनिमृच्छति ॥३०॥

खरपुक्कशम्लेच्छानां मद्यपः स्वर्णहार्यपि । कृमिकीटपतङ्गत्वं गुरुगस्तृणगुल्मताम् ॥३१॥

ब्रह्महा क्षयरोगी स्यात्सुरापः श्यावदन्तकः । स्वर्णहारी तु कुनखी दुश्चर्मा गुरुतल्पगः ॥३२॥

यो येन संस्पृशत्येषां स तल्लिङ्गोऽभिजायते । अन्नहर्ता मायावी स्यान्मूको वागपहारकः ॥३३॥

धान्यं हृत्वा ऽतिरिक्ताङ्गः पिशुनः पूतिनासिकः । तैलहृत्तैलपायी स्यात्पूतिवक्त्रस्तु सूचकः ॥३४॥

परस्य योषितं हृत्वा ब्रह्मस्वमपहृत्य च । अरण्ये निर्जने[[360]](#footnote-361) देशे जायते ब्रह्मराक्षसः ॥३५॥

रत्नहारी हीनजातिर्गन्धांश्छुछुन्दरी शुभान् । पत्रं शाकं शिखी हृत्वा मुखरो धान्यहारकः ॥३६॥

अजः पशुं पयः काको यानमुष्ट्रः फलं कपिः । मधु दंशः फलं गृध्रो गृहकाक उपस्करम् ॥३७॥

श्वित्री वस्त्रं सारसं च झिल्ली लवणहारकः । उक्त आध्यात्मिकस्तापः शस्त्राद्यैराधिभौतिकः ॥३८॥

ग्रहाग्निदेवपीडाद्यैराधिदैविक ईरितः । त्रिधा तापं हि संसारं ज्ञानयोगाद्विनाशयेत् ॥३९॥

कृच्छ्रैर्व्रतैश्च दानाद्यैर्विष्णुपूजादिभिर्नरः ॥४०॥

इत्याग्नेये महापुराणे नरकनिरूपणं नामैकसप्तत्यधिकत्रिशततमोऽध्यायः ॥३७१॥

**अथ द्विसप्तत्यधिकत्रिशततमोऽध्यायः ।**

यमनियमाः ।

अग्निरुवाच ।  
संसारतापमुक्त्यर्थं वक्ष्याम्यष्टाङ्गयोगकम् । ब्रह्मप्रकाशकं ज्ञानं योगस्तत्रैकचित्तता ॥१॥

चित्तवृत्तिर्निरोधश्च जीवब्रह्मात्मनोः परः । अहिंसा सत्यमस्तेयं ब्रह्मचर्यापरिग्रहौ ॥२॥

यमाः पञ्च स्मृता विप्र नियमा भुक्ति[[361]](#footnote-362)मुक्तिदाः । शौचं सन्तोषतपसी स्वाध्यायेश्वरपूजने ॥३॥

भूतापीडा ह्यहिंसा स्यादहिंसा धर्म उत्तमः । यथा गजपदे[[362]](#footnote-363)ऽन्यानि पदानि पथगामिनाम्[[363]](#footnote-364) ॥४॥

एवं सर्वमहिंसायां धर्मार्थमभिधीयते । उद्वेगजननं हिंसा सन्तापकरणं तथा ॥५॥

रुक्कृतिः शोणितकृतिः पैशुन्यकरणं तथा । हितस्यातिनिषेधश्च मर्मोद्घाटनमेव च ॥६॥

सुखापह्नुतिः संरोधो वधो दशविथा च सा । यद्भूतहितमत्यन्तं वचः सत्यस्य लक्षणम् ॥७॥

सत्यं ब्रूयात्प्रियं ब्रूयान्न ब्रूयात्सत्यमप्रियम् । प्रियञ्च नानृतं ब्रूयादेष धर्मः सनातनः ॥८॥

मैथुनस्य परित्यागो ब्रह्मचर्यं तदष्टधा । स्मरणं कीर्तनं केलिः प्रेक्षणं गुह्यभाषणम् ॥९॥

सङ्कल्पोऽध्यवसायश्च क्रियानिर्वृत्तिरेव च । एतन्मैथुनमष्टाङ्गं प्रवदन्ति मनीषिणः ॥१०॥

ब्रह्मचर्यं क्रियामूलमन्यथा विफला[[364]](#footnote-365) क्रिया । वसिष्ठश्चन्द्रमाः शुक्रो देवाचार्यः पितामहः ॥११॥

तपोवृद्धा वयोवृद्धास्तेऽपि स्त्रीभिर्विमोहिताः । गौडी पैष्टी च माध्वी च विज्ञेयास्त्रिविधाः सुराः ॥१२॥

चतुर्थी स्त्री सुरा ज्ञेया ययेदं मोहितं जगत् । माद्यति प्रमदां दृष्ट्वा सुरां पीत्वा तु माद्यति ॥१३॥

यस्माद्दृष्टमदा नारी तस्मात्तां नावलोकयेत् । यद्वा तद्वा परद्रव्यमपहृत्य बलान्नरः ॥१४॥

अवश्यं याति तिर्यक्त्वं जग्ध्वा चैवाहुतं हविः । कौपीनाच्छादनं वासः कन्थां शीतनिवारिणीम् ॥१५॥

पादुके चापि गृह्णीयात्कुर्यान्नान्यस्य संग्रहम् । देहस्थितिनिमित्तस्य वस्त्रादेः स्यात्परिग्रहः ॥१६॥

शरीरं धर्मसंयुक्तं रक्षणीयं प्रयत्नतः । शौचं तु द्विविधं प्रोक्तं वाह्यमभ्यन्तरं तथा ॥१७॥

मृज्जलाभ्यां स्मृतं बाह्यं भावशुद्धेरथान्तरम् । उभयेन शुचिर्यस्तु स शुचिर्नेतरः शुचिः ॥१८॥

यथा कथञ्चित्प्राप्त्या च सन्तोषस्तुष्टिरुच्यते । मनसश्चेन्द्रियाणां च ऐकाग्र्यं तप उच्यते ॥१९॥

तज्जयः सर्वधर्मेभ्यः[[365]](#footnote-366) स धर्मः पर उच्यते । वाचिकं मन्त्रजप्यादि मानसं रागवर्जनम् ॥२०॥

शारीरं देवपूजादि सर्वदं तु त्रिधा तपः । प्रणवाद्यास्ततो वेदाः प्रणवे पर्यवस्थिताः ॥२१॥

वाङ्मयः प्रणवः सर्वं तस्मात्प्रणवमभ्यसेत् । अकारश्च तथोकारो मकारश्चार्धमात्रया ॥२२॥

तिस्रो मात्रास्त्रयो वेदाः लोका भूरादयो गुणाः । जाग्रत्स्वप्नः सुषुप्तिश्च ब्रह्मविष्णुमहेश्वराः ॥२३॥

ब्रह्मा विष्णुश्च रुद्रश्च स्कन्ददेवीमहेश्वरः । प्रद्युम्नः श्रीर्वासुदेवः सर्वमोंकारकः क्रमात् ॥२४॥

अमात्रो नष्टमा[[366]](#footnote-367)त्रश्च द्वैतस्यापगमः[[367]](#footnote-368) शिवः । ओङ्कारो विदितो येन स मुनिर्नेतरो मुनिः ॥२५॥

चतुर्थी मात्रा गान्धारी प्रयुक्ता मूर्ध्नि लक्ष्यते । तत्तुरीयं परं ब्रह्म ज्योतिर्दीपो घटे यथा ॥२६॥

तथा हृत्पद्मनिलयं ध्यायेन्नित्यं जपेन्नरः । प्रणवो धनुः शरो ह्यात्मा ब्रह्म तल्लक्ष्यमुच्यते ॥२७॥

अप्रमत्तेन वेद्धव्यं शरवत्तन्मयो भवेत् । एतदेकाक्षरं ब्रह्म एतदेकाक्षरं परम् ॥२८॥

एतदेकाक्षरं ज्ञात्वा यो यदिच्छति तस्य तत् । छन्दोऽस्य देवी गायत्री अन्तर्यामी ऋषिः स्मृतः ॥२९॥

देवता परमात्मास्य नियोगो भुक्तिमुक्तये । भूरग्न्यात्मने हृदयं भुवः प्राजापत्यात्मने ॥३०॥

शिरः स्वः सूर्यात्मने च शिखा कवचमुच्यते । ओं भूर्भुवः स्वः कवचं सत्यात्मने ततोऽस्त्रकम् ॥३१॥

विन्यस्य पूजयेद्विष्णुं जपेद्वै भुक्तिमुक्तये । जुहुयाच्च तिलाज्यादि सर्वं सम्पद्यते नरे ॥३२॥

यस्तु द्वादशसाहस्रं जपमन्वहमाचरेत् । तस्य द्वादशभिर्मासैः परं ब्रह्म प्रकाशते ॥३३॥

अणिमादि कोटिजप्याल्लक्षात्सारस्वतादिकम् । वैदिकस्तान्त्रिको मिश्रो विष्णोर्वै त्रिविधो मखः ॥३४॥

त्रयाणामीप्सितेनैक[[368]](#footnote-369)विधिना हरिमर्चयेत् । प्रणम्य दण्डवद्भूमौ नमस्कारेण योऽर्चयेत् ॥३५॥

स यां गतिमवाप्नोति न तां क्रतुशतैरपि । यस्य देवे परा भक्तिर्यथा देवे तथा गुरौ ॥३६॥

तस्यैते कथिता ह्यर्थाः प्रकाशन्ते महात्मनः ॥३६॥

इत्याग्नेये महापुराणे यमनियमनिरुपणं नाम द्विसप्तत्यधिकत्रिशततमोऽध्यायः ॥३७२॥

**अथ त्रिसप्तत्यधिकत्रिशततमोऽध्यायः ।**

आसनप्राणायामप्रत्याहाराः ।

अग्निरुवाच ।  
आसनं कमलाद्युक्तं तद्बद्ध्वा चिन्तयेत्परम् । शुचौ देशे प्रतिष्ठाप्य स्थिरमासनमात्मनः ॥१॥

नात्युच्छ्रितं नातिनीचं चेलाजिनकुशोत्तरम् । तत्रैकाग्रं मनः कृत्वा यातचित्तेन्द्रियक्रियः ॥२॥

उपविश्यासने युञ्ज्याद्योगमात्मविशुद्धये । समं कायशीरोग्रीवं धारयन्नचलं स्थिरः ॥३॥

सम्प्रेक्ष्य नासिकाग्रं स्वं दिशश्चानवलोकयन् । पार्ष्णिभ्यां वृषणौ रक्षंस्तथा प्रजननं पुनः ॥४॥

उरुभ्यामुपरिस्थाप्य वाहू तिर्यक् प्रयत्नतः । दक्षिणं करपृष्ठं च न्यसेद्वामतलोपरि ॥५॥

उन्नम्य शनकैर्वक्त्रं मुखं विष्टभ्य चाग्रतः । प्राणः स्वदेहजो वायुस्तस्यायामो निरोधनम् ॥६॥

नासिकापुटमङ्गुल्या पीड्यैव च परेण च । औदरं रेचयेद्वायुं रेचनाद्रेचकः स्मृतः ॥७॥

वाह्येन वायुना देहं दृतिव[[369]](#footnote-370)त्पूरयेद्यथा । तथा पुर्णश्च सन्तिष्ठेत्पूरणात्पूरकः स्मृतः ॥८॥

न मुञ्चति न गृह्णाति वायुमन्तर्बहिःस्थितम् । सम्पूर्णकुम्भवत्तिष्ठेदचलः स तु कुम्भकः ॥९॥

कन्यकः सकृदुद्घातः स वै द्वादशमात्रिकः । मध्यमश्च द्विरुद्घातश्चतुर्विंशतिमात्रिकः ॥१०॥

उत्तमश्च त्रिरुद्घातः षट्त्रिंशत्तालमात्रिकः । स्वेदकम्पाभिघातानां जननश्चोत्तमोत्तमः ॥११॥

अजितां नारुहेद्भूमिं हिक्काश्वासादयस्तथा । जिते प्राणे स्वल्पदोषविण्मूत्रादि प्रजायते ॥१२॥

आरोग्यं शीघ्रगामित्वमुत्साहः स्वरसौष्ठवम् । बलवर्णप्रसादश्च सर्वदोषक्षयः फलम् ॥१३॥

जपध्यानं विनागर्भः स गर्भस्तत्समन्वितः । इन्द्रियाणां जयार्थाय स गर्भं धारयेत्परम् ॥१४॥

ज्ञानवैराग्ययुक्ताभ्यां प्राणायामवशेन च । इन्द्रियांश्च विनिर्जित्य सर्वमेव जितं भवेत् ॥१५॥

इन्द्रियाण्येव तत्सर्वं यत्स्वर्गनरकावुभौ । निगृहीतविसृष्टानि स्वर्गाय नरकाय च ॥१६॥

शरीरं रथमित्याहुरिन्द्रियाण्यस्य वाजिनः । मनश्च सारथिः प्रोक्तः प्राणायामः कशः स्मृतः ॥१७॥

ज्ञानवैराग्यरश्मिभ्यां मायया[[370]](#footnote-371) विधृतं मनः । शनैर्निश्चलतामेति प्राणायामैकसंहितम् ॥१८॥

जलविन्दुं कुशाग्रेण मासे मासे पिवेत्तु यः । संवत्सरशतं साग्रं प्राणयामश्च तत्समः ॥१९॥

इन्द्रियाणि प्रसक्तानि प्रविश्य विषयोदधौ । आहृत्य यो निगृह्णाति प्रत्याहारः स उच्यते ॥२०॥

उद्धरेदात्मनात्मानं मज्जमानं यथाम्भसि । भोगनद्यतिवेगेन ज्ञानवृक्षं समाश्रयेत् ॥२१॥

इत्याग्नेये महापुराणे आसनप्राणायामप्रत्याहारा नाम त्रिसप्तत्यधिकत्रिशततमोऽध्यायः ॥३७३॥

**अथ चतुःसप्तत्यधिकत्रिशततमोऽध्यायः ।**

ध्यानम् ।

अग्निरुवाच ।  
ध्यै चिन्तायां स्मृतो धातुर्विष्णुचिन्ता मुहुर्मुहुः । अनाक्षिप्तेन मनसा ध्यानमित्यभिधीयते ॥१॥

आत्मनः समनस्कस्य मुक्ताशेषोपधस्य च । ब्रह्मचिन्तासमा शक्तिर्ध्यानं नाम तदुच्यते ॥२॥

ध्येयालम्बनसंस्थस्य सदृशप्रत्ययस्य च । प्रत्ययान्तरनिर्मुक्तः प्रत्ययो ध्यानमुच्यते ॥३॥

ध्येयावस्थितचित्तस्य प्रदेशे यत्र कुत्रिचित् । ध्यानमेतत्समुद्दिष्टं प्रत्ययस्यैकभावना ॥४॥

एवं ध्यानसमायुक्तः स्वदेहं यः परित्यजेत् । कुलं स्वजनमित्राणि समुद्धृत्य हरिर्भवेत् ॥५॥

एवं मुहूर्तमर्धं वा ध्यायेद्यः श्रद्धया हरिम् । सोऽपि यां गतिमाप्नोति न तां सर्वैर्महामखैः ॥६॥

ध्याता ध्यानं तथा ध्येयं यच्च ध्यानप्रयोजनम् । एतच्चतुष्टयं ज्ञात्वा योगं युञ्जीत तत्त्ववित् ॥७॥

योगाभ्यासाद्भवेन्मूक्तिरैश्वर्यं चाष्टधा महत् । ज्ञानवैराग्यसम्पन्नः श्रद्दधानः क्षमान्वितः ॥८॥

विष्णुभक्तः सदोत्साही ध्यातेत्थं पुरुषः स्मृतः । मूर्तामूर्तं परं ब्रह्म हरेर्ध्यानं हि चिन्तनम् ॥९॥

सकलो निष्कलो ज्ञेयः सर्वज्ञः परमो हरिः । अणिमादिगुणैश्वर्यं मुक्तिर्ध्यानप्रयोजनम् ॥१०॥

फलेन योजको विष्णुरतो ध्यायेत् परेश्वरम् । गच्छंस्तिष्ठन्स्वपञ्जाग्रदुन्मिषन्निमिषन्नपि ॥११॥

शुचिर्वाप्यशुचिर्वापि ध्यायेत्सततमीश्वरम् । स्वदेहायतनस्यान्ते मनसि स्थाप्य केशवम् ॥१२॥

हृत्पद्मपीठिकामध्ये ध्यानयोगेन[[371]](#footnote-372) पूजयेत् । ध्यानयज्ञः परः शुद्धः सर्वदोषविवर्जितः ॥१३॥

तेनेष्ट्वा मुक्तिमाप्नोति वाह्यशुद्धैश्च नाध्वरैः । हिंसादोषविमुक्तित्वाद्विशुद्धिश्चित्तसाधनः ॥१४॥

ध्यानयज्ञः परस्तस्मादपवर्गफलप्रदः । तस्माद्शुद्धं सन्त्यज्य ह्यनित्यं वाह्यसाधनम् ॥१५॥

यज्ञाद्यं कर्म्म सन्त्यज्य योगमत्यर्थमभ्यसेत् । विकारमुक्तमव्यक्तं भोग्यभोगसमन्वितम् ॥१६॥

चिन्तयेद्धृदये पूर्वं क्रमादादौ गुणत्रयम् । तमः प्रच्छाद्य रजसा सत्त्वेन च्छादयेद्रजः[[372]](#footnote-373) ॥१७॥

ध्यायेत्त्रिमण्डलं पूर्वं कृष्णं रक्तं सितं क्रमात् । सत्त्वोपाधिगुणातीतः पुरुषः पञ्चविंशकः ॥१८॥

ध्येयमेतदशुद्धं च त्यक्त्वा शुद्धं विचिन्तयेत् । ऐश्वर्यं पङ्कजं दिव्यं पुरुषोपरि संस्थितम् ॥१९॥

द्वादशाङ्गुलविस्तीर्णं शुद्धं विकशितं सितम् । नालमष्टाङ्गुलं तस्य नाभिकन्दसमुद्भवम् ॥२०॥

पद्मपत्राष्टकं ज्ञेयमणिमादिगुणाष्टकम् । कर्णिकाकेशरं नालं ज्ञानवैराग्यमुत्तमम् ॥२१॥

विष्णुधर्मश्च तत्कन्दमिति पद्मं विचिन्तयेत् । तद्धर्मज्ञानवैराग्यं शिवैश्वर्यमयं परम् ॥२२॥

ज्ञात्वा पद्मासनं सर्वं सर्वदुःखान्तमाप्नुयात् । तत्पद्मकर्णिकामध्ये शुद्धदीपशिखाकृतिम् ॥२३॥

अङ्गुष्ठमात्रममलं ध्यायेदोङ्कारमीश्वरम् । कदम्बगोलकाकारं तारं रूपमिव स्थितम् ॥२४॥

ध्यायेद्वा रश्मिजालेन दीप्यमानं समन्ततः । प्रधानं[[373]](#footnote-374) पुरुषातीतं स्थितं पद्मस्थमीश्वरम् ॥२५॥

ध्यायेज्जपेच्च सततमोङ्कारं परमक्षरम् । मनःस्थित्यर्थमिच्छान्ति स्थूलध्यानमनुक्रमात् ॥२६॥

तद्भूतं निश्चलीभूतं लभेत्सूक्ष्मेऽपि संस्थितम् । नाभिकन्दे स्थितं नालं दशाङ्गुलसमायतम् ॥२७॥

नालेनाष्टदलं पद्मं द्वादशाङ्गुलविस्तृतम् । सकर्णिके केसराले सूर्यसोमाग्निमण्डलम् ॥२८॥

अग्निमण्डलमध्यस्थः शङ्खचक्रगदाधरः । पद्मी चतुर्भुजो विष्णुरथ वाष्टभुजो हरिः ॥२९॥

शार्ङ्गाक्षवलयधरः पाशाङ्कुशधरः परः । स्वर्णवर्णः श्वेतवर्णः सश्रीवत्सः सकौस्तुभः ॥३०॥

वनमाली स्वर्णहारी स्फुरन्मकरकुण्डलः । रत्नोज्ज्वलकिरीटश्च पीताम्बरधरो महान् ॥३१॥

सर्वाभरणभूषाढ्यो वितस्तिर्वा यथेच्छया । अहं ब्रह्म ज्योतिरात्मा वासुदेवो विमुक्त ओम् ॥३२॥

ध्यानाच्छ्रान्तो जपेन्मन्त्रं जपाच्छ्रान्तश्च चिन्तयेत् । जपध्यानादियुक्तस्य विष्णुः शीघ्रं प्रसीदति ॥३३॥

जपयज्ञस्य वै यज्ञाः कलां नार्हन्ति षोडशीम् । जपिनं नोपसर्पन्ति व्याधयश्चाधयो ग्रहाः ॥३४॥

भुक्तिर्मुर्क्तिर्मृत्युजयो जपेन प्राप्नुयात्[[374]](#footnote-375) फलम् ॥३५॥

इत्याग्नेये महापुराणे ध्यानं नाम चतुःसप्तत्यधिकत्रिशततमोऽध्यायः ॥३७४॥

**अथ पञ्चसप्तत्यधिकत्रिशततमोऽध्यायः ।**

धारणा ।

अग्निरुवाच ।  
धारणा मनसोध्येये[[375]](#footnote-376) संस्थितिर्ध्यानवद्द्विधा । मूर्तामूर्तहरिध्यानमनोधारणतो हरिः ॥१॥

यद्बाह्यावस्थितं लक्ष्यं तस्मान्न चलते मनः । तावत् कालं प्रदेशेषु धारणा मनसि स्थितिः ॥२॥

कालावधि परिच्छिन्नं देहे संस्थापितं मनः । न प्रच्यवति यल्लक्ष्याद्धारणा साभिधीयते ॥३॥

धारणा द्वादशायामा ध्यानं[[376]](#footnote-377) द्वादशधारणाः । ध्यानं द्वादशकं यावत्समाधिरभिधीयते ॥४॥

धारणाभ्यासयुक्तात्मा यदि प्राणैर्विमुच्यते । कुलैकविंशमुत्तार्य स्वर्याति परमं पदंम् ॥५॥

यस्मिन् यस्मिन् भवेदङ्गे योगिनां व्याधिसम्भवः । तत्तदङ्गं धिया व्याप्य धारयेत्तत्त्वधारणम् ॥६॥

आग्नेयी वारुणी चैव ऐशानी चामृतात्मिका[[377]](#footnote-378) । साग्निः शिखा फडन्ता च विष्णोः कार्या द्विजोत्तम ॥७॥

नाडीभिर्विकटं दिव्यं शूलाग्रं वेधयेच्छुभम् । पादाङ्गुष्ठात्कपोलान्तं रश्मिमण्डलमावृतम् ॥८॥

तिर्यक्चाधोर्ध्वभागेभ्यः प्रयान्त्योऽतीव तेजसा । चिन्तयेत्साधकेन्द्रस्तं यावत्सर्वं महामुने ॥९॥

भस्मीभूतं शरीरं स्वं ततश्चैवोपसंहरेत् । शीतश्लेष्मादयः पापं विनश्यन्ति द्विजातयः ॥१०॥

शिरो धीरं च वोचारं[[378]](#footnote-379) च कण्ठं चाधोमुखे स्मरेत् । ध्यायेदच्छिन्नचित्तात्मा भुयोभूतेन[[379]](#footnote-380) चात्मना ॥११॥

स्फुरच्छीकरसंस्पर्शप्रभूते हिम[[380]](#footnote-381)गामिभिः । धाराभिरखिलं विश्वमापूर्य भुवि चिन्तयेत् ॥१२॥

ब्रह्मरन्ध्राच्च संक्षोभाद्यावदाधारमण्डलम् । सुषुम्नान्तर्गतो भूत्वा संपूर्णेन्दुकृतालयम् ॥१३॥

संप्लाव्य हिमसंस्पर्शतोयेनामृतमूर्तिना । क्षुत्पिपासाक्रमप्रायसंतापपरिपीडितः ॥१४॥

धारयेद्वारुणीं मन्त्री तुष्ट्यर्थं चाप्यतन्त्रितः । वारुणीधारणा प्रोक्ता ऐशानीधारणां शृणु ॥१५॥

व्योम्नि ब्रह्ममये पद्मे प्राणापाने क्षयं गते । प्रसादं चिन्तयेद्विष्णोर्यावच्चिन्ता क्षयं गता ॥१६॥

महाभावं जपेत् सर्वं ततो व्यापक ईश्वरः । अर्धेन्दुं परमं शान्तं निराभासं निरञ्जनम् ॥१७॥

असत्यं सत्यमाभाति तावत्सर्वं चराचरम् । यावत् स्वस्यन्दरूपं तु न दृष्टं गुरुवक्त्रतः ॥१८॥

दृष्टे तस्मिन्परे तत्त्वे आब्रह्म सचराचरम् । प्रमातृमानमेयं च ध्यानहृत्पद्मकल्पनम् ॥१९॥

मातृमोदकवत्सर्वं जपहोमार्चनादिकम् । विष्णुमन्त्रेण वा कुर्यादमृतां धारणां वदे ॥२०॥

संपूर्णेन्दुनिभं ध्यायेत्कमलं तन्त्रिमुष्टिगम् । शिरःस्थं चिन्तयेद्यत्नाच्छशाङ्कायुतवर्चसम् ॥२१॥

सम्पूर्णमण्डलं व्योम्नि शिवकल्लोलपूर्णितम् । तथा हृत्कमले ध्यायेत्तन्मध्ये स्वतनुं स्मरेत् ॥

साधको विगतक्लेशो जायते धारणादिभिः ॥२२॥

इत्याग्नेये महापुराणे धारणा नाम पञ्चसप्तत्यधिकत्रिशततमोऽध्यायः ॥३७५॥

**अथ षट्सप्तत्यधिकत्रिशततमोऽध्यायः ।**

समाधिः ।

अग्निरुवाच ।  
यदात्ममात्रं निर्भासं स्तिमितोदधिवत्स्थितम् । चैतन्यरूपवद्ध्यानं तत्समाधिरिहोच्यते ॥१॥

ध्यायन्मनः संनिवेश्य यस्तिष्ठेदचलः स्थिरः । निर्वातानलवद्योगी समाधिस्थः प्रकीर्तितः ॥२॥

न शृणोति न चाघ्राति न पश्यति न रस्यति[[381]](#footnote-382) । न च स्पर्शं विजानाति न सङ्कल्पयते मनः ॥३॥

न चाभिमन्यते किञ्चिन्न च बुध्यति काष्ठवत् । एवमीश्वरसंलीनः समाधिस्थः स गीयते[[382]](#footnote-383) ॥४॥  
यथा दीपो निवातस्थो नेङ्गते सोपमा स्मृता । ध्यायतो विष्णुमात्मानं समाधिस्थस्य योगिनः ॥५॥

उपसर्गाः प्रवर्तन्ते दिव्याः सिद्धिप्रसूचकाः । पातितः श्रावणो धातुर्दशनस्वाङ्गवेदनाः[[383]](#footnote-384) ॥६॥

प्रार्थयन्ति च तं देवा भोगैर्दिव्यैश्च योगिनम् । नृपाश्च पृथिवीदानैर्धनैश्च सुधनाधिपाः ॥७॥

वेदादिसर्व्वशास्त्रं च स्वयमेव प्रवर्तते । अभीष्टच्छन्दो विषयं काव्यं चास्य प्रवर्तते ॥८॥

रसायनानि दिव्यानि दिव्याश्चौषधयस्तथा । समस्तानि च शिल्पानि कलाः सर्वाश्च विन्दति ॥९॥

सुरेन्द्रकन्या इत्याद्या गुणाश्च प्रतिभादयः । तृणवत्तां त्यजेद्यस्तु तस्य विष्णुः प्रसीदति ॥१०॥

अणिमादिगुणैश्वर्यः शिष्ये ज्ञानं प्रकाश्य च । भुक्त्वा भोगान्यथेच्छातस्तनुं त्यक्त्वा लयात्ततः ॥११॥

तिष्ठेत्स्वात्मनि विज्ञान आनन्दे ब्रह्मणीश्वरे । मलिनो हि यथादर्श आत्मज्ञानाय न क्षमः ॥१२॥

तथा विपक्षकरण आत्मज्ञानाय न क्षमः । सर्वाश्रयान्निजे देहे देही विन्दति वेदनाम् ॥१३॥

योगयुक्तस्तु सर्वेषां योगान्नाप्नोति वेदनाम् । आकाशमेकं हि यथा घटादिषु पृथग्भवेत् ॥१४॥

तथात्मैको ह्यनेकेषु जलाधारेष्विवांशुमान् । ब्रह्म खानिलतेजांसि जलभूक्षितिधातवः ॥१५॥

इमे लोका एष चात्मा तस्माच्च सचराचरम् । मृद्दण्डचक्रसंयोगात्कुम्भकारो यथा घटम् ॥१६॥

करोति तृणमृत्काष्ठैर्गृहं वा गृहकारकः । करणान्येवमादाय तासु तास्विह योनिषु ॥१७॥

सृजत्यात्मानमात्मैवं सम्भूय करणानि च । कर्मणा दोष[[384]](#footnote-385)मोहाभ्यामिच्छयैव स बध्यते ॥१८॥

ज्ञानाद्विमुच्यते जीवो धर्माद्योगी न रोगभाक् । वर्त्याधारस्नेहयोगाद्यथा दीपस्य संस्थितिः ॥१९॥

विक्रियापि च दृष्ट्वैवमकाले प्राणसंक्षयः । अनन्ता रश्मयस्तस्य दीपवद्यः[[385]](#footnote-386) स्थितो हृदि ॥२०॥

सितासिताः कद्रुनीलाः कपिलाः पीतलोहिताः । ऊर्द्ध्वमेकः स्थितस्तेषां यो भित्त्वा सूर्यमण्डलम् ॥२१॥

ब्रह्मलोकमतिक्रम्य तेन याति परां गतिम् । यदस्यान्यद्रश्मिशतमूर्ध्वमेव व्यवस्थितम् ॥२२॥

तेन देवनिकायानि धामानि प्रतिपद्यते । येनैकरूपाश्चाधस्ताद्रश्मयोऽस्य मृदुप्रभाः ॥२३॥

इह कर्मोपभोगाय तैश्च सञ्चरते हि सः । बुद्धीन्द्रियाणि सर्वाणि मनः कर्मेन्द्रियाणि च ॥२४॥

अहङ्कारश्च बुद्धिश्च पृथिव्यादीनि चैव हि । अव्यक्त आत्मा क्षेत्रज्ञः क्षेत्रस्यास्य निगद्यते ॥२५॥

ईश्वरः सर्वभूतस्य सदसन्सदसच्च सः । बुद्धेरुत्पत्तिरव्यक्ता ततोऽहङ्कारसम्भवः ॥२६॥

तस्मात् खादीनि जायन्त एकोत्तरगुणानि तु । शब्दः स्पर्शश्च रूपं च रसो गन्धश्च तद्गुणाः ॥२७॥

यो यस्मिन्नाश्रितश्चैषां स तस्मिन्नेव लीयते । सत्त्वं रजस्तमश्चैव गुणास्तस्यैव कीर्तिताः ॥२८॥

रजस्तमोभ्यामाविष्टश्चक्रवद्भ्राम्यते हि सः । अनादिरादिमान्यश्च स एव पुरुषः परः ॥२९॥

लिङ्गेन्द्रियैरुपग्राह्यः स विकार उदाहृतः । यतो वेदाः[[386]](#footnote-387) पुराणानि विद्योपनिषदस्तथा ॥३०॥

श्लोकाः सूत्राणि भाष्याणि यच्चान्यद्वाङ्मयं भवेत् । पितृयानोपवीथ्याश्च यदगस्त्यस्य चान्तरम् ॥३१॥

तेनाग्निहोत्रिणो यान्ति प्रजाकामा दिवं प्रति । ये च दानपराः सम्यगष्टाभिश्च गुणैर्युताः ॥३२॥

अष्टाशीतिसहस्राणि मुनयो गृहमेधिनः । पुनरावर्तने वीजभूता धर्मप्रवर्त्तकाः ॥३३॥

सप्तर्षिनागवीथ्याश्च देवलोकं समाश्रिताः । तावन्त एव मुनयः सर्वारम्भविवर्जिताः ॥३४॥

तपसा ब्रह्मचर्येण सङ्गत्यागेन मेधया । यत्र यत्रावतिष्ठन्ते यावदाहूतसंप्लवम् ॥३५॥

वेदानुवचनं यज्ञा ब्रह्मचर्यं तपो दमः । श्रद्धोपवासः सत्यत्वमात्मनो ज्ञानहेतवः ॥३६॥

सत्त्वाश्रमैर्न्निदिध्यास्यः समस्तैरेवमेव तु । द्रष्टव्यस्त्वथ मन्तव्यः श्रोतव्यश्च द्विजातिभिः ॥३७॥

य एवमेनं विन्दन्ति ये चारण्यकमाश्रिताः । उपासते द्विजाः सत्यं श्रद्धया परया युताः ॥३८॥

क्रमात्ते सम्भवन्त्यर्चिरहः शुक्लं तथोत्तरम् । अयनं देवलोकं च सवितारं सविद्युतम् ॥३९॥

ततस्तान्पुरुषोऽभ्येत्य मानसो ब्रह्मलौकिकान् । करोति पुनरावृत्तिस्तेषामिह न विद्यते ॥४०॥

यज्ञेन तपसा दानैर्ये हि स्वर्गजितो जनाः । धूमं निशां कृष्णपक्षं दक्षिणायनमेव च ॥४१॥

पितृलोकं चन्द्रमसं नभो वायुं जलं महीम् । क्रमात्ते सम्भवन्तीह पुनरेव व्रजन्ति च ॥४२॥

एतद्यो न विजानाति मार्गद्वितयमात्मनः । दन्दशूकः पतङ्गो वा भवेत्कीटोऽथवा कृमिः ॥४३॥

हृदये दीपवद्ब्रह्मध्यानाज्जीवोऽमृतो भवेत् । न्यायागतधनस्तत्त्वज्ञाननिष्ठोऽतिथिप्रियः ॥

श्राद्धकृत्सत्यवादी च गृहस्थोऽपि विमुच्यते ॥४४॥

इत्याग्नेये महापुराणे समाधिर्नाम षट्सप्तत्यधिकत्रिशततमोऽध्यायः ॥३७६॥

**अथ सप्तसप्तत्यधिकत्रिशततमोऽध्यायः ।**

ब्रह्मज्ञानम् ।

अग्निरुवाच ।  
ब्रह्मज्ञानं प्रवक्ष्यामि संसाराज्ञानमुक्तये । अयमात्मा[[387]](#footnote-388) परं ब्रह्म अहमस्मीति मुच्यते ॥१॥

देह आत्मा न भवति दृश्यत्वाच्च घटादिवत् । प्रसुप्ते मरणे देहादात्माऽन्यो ज्ञायते ध्रुवम् ॥२॥

देहः स चेद्व्यवहरेद्विकार्यादिसन्निभः । चक्षुरादीनीन्द्रियाणि नात्मा वै करणं त्वतः ॥३॥

मनो धीरपि आत्मा न दीपवत् करणं त्वतः । प्राणोऽप्यात्मा न भवति सुषुप्ते चित्प्रभावतः ॥४॥

जाग्रत्स्वप्ने च चैतन्यं सङ्कीर्णत्वान्न बुध्यते । विज्ञानरहितः प्राणः सुषुप्ते[[388]](#footnote-389) ज्ञायते यतः ॥५॥

अतो नात्मेन्द्रियं तस्मादिन्द्रियादिकमात्मनः । अहङ्कारोऽपि नैवात्मा देहवद्व्यभिचारतः ॥६॥

उक्तेभ्यो व्यतिरिक्तोऽयमात्मा सर्वहृदि स्थितः । सर्वद्रष्टा च भोक्ता च नक्तमुज्ज्वलदीपवत् ॥७॥

समाध्यारम्भकाले च एवं सञ्चिन्तयेन्मुनिः । यतो ब्रह्मण आकाशं खाद्वायुर्वायुतोऽनलः ॥८॥

अग्नेरापो जलात्पृथ्वी ततः सूक्ष्मं शरीरकम् । अपञ्चीकृतभूतेभ्य आसन्पञ्चीकृतान्यतः ॥९॥

स्थूलं शरीरं ध्यात्वास्माल्लयं ब्रह्मणि चिन्तयेत् । पञ्चीकृतानि भूतानि तत्कार्यं च विराट्स्मृतम् ॥१०॥

एतत्स्थूलं शरीरं हि आत्मनोऽज्ञानकल्पितम् । इन्द्रियैरथ विज्ञानं धीरा जागरितं विदुः ॥११॥

विश्वस्तदभिमानी स्यात्त्रयमेतदकारकम् । अपञ्चीकृतभूतानि तत्कार्यं लिङ्गमुच्यते ॥१२॥

संयुक्तं सप्तदशभिर्हिरण्यगर्भसंज्ञितम् । शरीरमात्मनः सूक्ष्मं लिङ्गमित्यभिधीयते ॥१३॥

जाग्रत्संस्कारजः स्वप्नः प्रत्ययो विषयात्मकः । आत्मा तदुपमानी स्त्यात्तैजसो ह्यप्रपञ्चतः ॥१४॥

स्थूलसूक्ष्मशरीराख्यद्वयस्यैकं हि कारणम् । आत्मा ज्ञानं च साभासं[[389]](#footnote-390) तदध्याहृत[[390]](#footnote-391)मुच्यते ॥१५॥

न सन्नासन्न सदसदेतत्सावयवं न तत् । निर्गतावयवं नेति नाभिन्नं भिन्नमेव च ॥१६॥

भिन्नाभिन्नं ह्यनिर्वाच्यं बन्धसंसारकारकम् । एकं स ब्रह्म विज्ञानात्प्राप्तं नैव च कर्मभिः ॥१७॥

सर्वात्मना हीन्द्रियाणां संहारः कारणात्मनाम् । बुद्धेः स्थानं सुषुप्तं स्यात्तद्द्वयस्याभिमानवान् ॥१८॥

प्राज्ञ आत्मा त्रयं चैतन्मकारः प्रणवः स्मृतः । अकारश्च उकारोऽसौ मकारो ह्ययमेव च ॥१९॥

अहं साक्षी च चिन्मात्रो जाग्रत्स्वप्नादिकस्य च । नाज्ञानं चैव तत्कार्यं संसारादिकबन्धनम् ॥२०॥

नित्यशुद्धबन्धमुक्तसत्यमानन्दमद्वयम् । ब्रह्माहमस्म्यहं ब्रह्म परं ज्योतिर्विमुक्त ओम् ॥२१॥

अहं ब्रह्म परं ज्ञानं समाधिर्बन्धघातकः । चिरमानन्दकं ब्रह्म सत्यं ज्ञानमनन्तकम् ॥२२॥

अयमात्मा परं ब्रह्म तद् ब्रह्म त्वमसीति च । गुरुणा बोधितो जीवो ह्यहं ब्रह्मास्मि बाह्यतः ॥२३॥

सोऽसावादित्यपुरुषः सोऽसावहमखण्ड ओम् । मुच्यतेऽसारसंसाराद्ब्रह्मज्ञो ब्रह्म तद्भवेत् ॥२४॥

इत्याग्नेये महापुराणे ब्रह्मज्ञानं नाम सप्तसप्तत्यधिकत्रिशततमोऽध्यायः ॥३७७॥

**अथाष्टसप्तत्यधिकत्रिशततमोऽध्यायः ।**

ब्रह्मज्ञानम् ।

अग्निरुवाच ।  
अहं ब्रह्म परं ज्योतिः पृथिव्यवनलोज्झितम्[[391]](#footnote-392) । अहं ब्रह्म परं ज्योतिर्वाय्वाकाशविवर्जितम् ॥१॥

अहं ब्रह्म परं ज्योतिरादिकार्यविवर्जितम् । अहं ब्रह्म परं ज्योतिर्विराडात्मविवर्जितम् ॥२॥

अहं ब्रह्म परं ज्योतिर्जाग्रत्स्थानविवर्जितम् । अहं व्रह्म परं ज्योतिर्विश्वभावविवर्जितम् ॥३॥

अहं ब्रह्म परं ज्योतिराकाराक्षरवर्जितम् । अहं ब्रह्म परं ज्योतिर्वाक्पाण्यङ्घ्रिविवर्जितम् ॥४॥

अहं ब्रह्म परं ज्योतिः पायूपस्थविवर्जितम् । अहं ब्रह्म परं ज्योतिः श्रोत्रत्वक्चक्षुरुज्झितम् ॥५॥

अहं ब्रह्म परं ज्योती रसरूपविवर्जितम् । अहं ब्रह्म परं ज्योतिः सर्वगन्धविवर्जितम् ॥६॥

अहं ब्रह्म परं ज्योतिर्जिह्वाघ्राणविवर्जितम् । अहं ब्रह्म परं ज्योतिः स्पर्शशव्दविवर्जितम् ॥७॥

अहं ब्रह्म परं ज्योतिर्मनोबुद्धिविवर्जितम् । अहं ब्रह्म परं ज्योतिश्चित्ताहंकारवर्जितम् ॥८॥

अहं ब्रह्म परं ज्योतिः प्राणापानविवर्जितम् । अहं ब्रह्म परं ज्योतिर्व्यानोदानविवर्जितम् ॥९॥

अहं ब्रह्म परं ज्योतिः समानपरिवर्जितम् । अहं ब्रह्म परं ज्योतिर्जरामरणवर्जितम् ॥१०॥

अहं ब्रह्म परं ज्योतिः शोकमोहविवर्जितम् । अहं ब्रह्म परं ज्योतिः क्षुत्पिपासाविवर्जितम् ॥११॥

अहं ब्रह्म परं ज्योतिः शब्दोद्भूतादिवर्जितम् । अहं ब्रह्म परं ज्योतिर्हिरण्यगर्भवर्जितम् ॥१२॥

अहं ब्रह्म परं ज्योतिः स्वप्नावस्थाविवर्जितम् । अहं ब्रह्म परं ज्योतिस्तैजसादिविवर्जितम् ॥१३॥

अहं ब्रह्म परं ज्योतिरपकारादिवर्जितम् । अहं ब्रह्म परं ज्योतिः सभाज्ञानविवर्जितम् ॥१४॥

अहं ब्रह्म परं ज्योतिरध्याहृतविवर्जितम् । अहं ब्रह्म परं ज्योतिः सत्त्वादिगुनवर्जितम् ॥१५॥

अहं ब्रह्म परं ज्योतिः सदसद्भाववर्जितम् । अहं ब्रह्म परं ज्योतिः सर्वावयववर्जितम् ॥१६॥

अहं ब्रह्म परं ज्योतिर्भेदाभेदविवर्जितम् । अहं ब्रह्म परं ज्योतिः सुषुप्तिस्थानवर्जितम् ॥१७॥

अहं ब्रह्म परं ज्योतिः प्राज्ञभावविवर्जितम् । अहं ब्रह्म परं ज्योतिर्मकारादिविवर्जितम् ॥१८॥

अहं ब्रह्म परं ज्योतिर्मानमेयविवर्जितम् । अहं ब्रह्म परं ज्योतिर्मितिमातृविवर्जितम् ॥१९॥

अहं ब्रह्म परं ज्योतिः साक्षित्वादिविवर्जितम् । अहं ब्रह्म परं ज्योतिः कार्यकारणवर्जितम् ॥२०॥

देहेन्द्रियमनोबुद्धिप्राणाहंकारवर्जितम् । जाग्रत्स्वप्नसुषुप्त्यादिमुक्तं ब्रह्म तुरीयकम् ॥२१॥

नित्यशुद्धबुद्धमुक्तं सत्यमानन्दमद्व्यम् । ब्रह्माहमस्म्यहं ब्रह्म सविज्ञानं विमुक्त ओम् ॥२२॥

अहं ब्रह्म परं ज्योतिः समाधिर्मोक्षदः परः ॥२३॥

इत्याग्नेये महापुराणे ब्रह्मज्ञानं नामाष्टसप्तत्यधिकत्रिशततमोऽध्यायः ॥३७८॥

**अथैकोनाशीत्यधिकत्रिशततमोऽध्यायः ।**

ब्रह्मज्ञानम्

अग्निरुवाच ।

यज्ञैश्च देवानाप्नोति वैराजं तपसा पदम् । ब्रह्मणः कर्मसंन्यासाद्वैराग्यात्प्राकृतौ लयम् ॥१॥

ज्ञानात्प्राप्नोति कैवल्यं पञ्चैता गतयः स्मृताः । प्रीतितापविषादादेर्विनिवृत्तिर्विरक्तता ॥२॥

संन्यासः कर्माणां त्यागः कृतानामकृतैः सह । अयव्यक्तादौ विशेषान्ते विकारोऽस्मिन्निवर्तते ॥३॥

चेतनाचेतनान्यत्वज्ञानेन ज्ञानमुच्यते । परमात्मा च सर्वेषामाधारः परमेश्वरः ॥४॥

विष्णुनाम्ना[[392]](#footnote-393) च देवेषु वेदान्तेषु च गीयते । यज्ञेश्वरो यज्ञपुमान्प्रवृत्तैरिज्यते ह्यसौ ॥५॥

निवृत्तैर्ज्ञानयोगेन ज्ञानमूर्तिः स चेक्ष्यते[[393]](#footnote-394) । ह्रस्वदीर्घप्लुताद्यं तु वचस्तत्पुरुषोत्तमः ॥६॥

तत्प्राप्तिहेतुर्ज्ञानं च कर्म चोक्तं महामुने । आगमोक्तं विवेकाच्च द्विधा ज्ञानं तथोच्यते ॥७॥

शब्दब्रह्मागममयं परं ब्रह्म विवेकजम् । द्वे ब्रह्मणी वेदितव्ये ब्रह्मशव्द (शब्दब्रह्म) परं च यत् ॥८॥

वेदादिविद्या ह्यपरमक्षरं ब्रह्म सत्परम् । तदेतद्भगवद्वाच्यमुपचारेऽर्चनेऽन्यतः ॥९॥

संभर्तेति तथा भर्ता भकारोऽर्थद्वयान्वितः । नेता गमयिता स्रष्टा गकारोऽयं महामुने ॥१०॥

ऐश्वर्यस्य समग्रस्य वीर्यस्य यशसः श्रियः । ज्ञानवैराग्ययोश्चैव षण्णां भग इतीङ्गना ॥११॥

वसन्ति विष्णौ भूतानि स च धातुस्त्रिधात्मकः । एवं हरौ हि भगवाञ्शब्दोऽन्यत्रा(त्रो)पचारतः ॥१२॥

उत्पत्तिं प्रलयं चैव भूतानामगतिं गतिम् । वेत्ति विद्यामविद्यां च स वाच्यो भगवानिति ॥१३॥

ज्ञानशक्तिः परैश्वर्यं वीर्यं तेजांस्यशेषतः । भगवच्छब्दवाच्यानि विना हेयैर्गुणादिभिः ॥१४॥

खाण्डिक्यो जनकायाह योऽयं केशिध्वजः पुरा । अनात्मन्यात्मबुद्धिर्या आत्मस्वमिति या मतिः ॥१५॥

अविद्याभवसंभूतिर्बीजमेतद्द्विधा स्थितम् । पञ्चभूतात्मके देहे देही मोहतमाश्रितः ॥१६॥

अहमेतदितीत्युच्चैः कुरुते कुमतिर्मतिम् । इत्थं च पुत्रपौत्रेषु तद्देहोत्पातितेषु च ॥१७॥

करोति पण्डितः साम्यमनात्मनि कलेवरे । सर्वदेहोपकाराय कुरुते कर्म मानवः ॥१८।

देहश्चान्यो यदा पुंसस्तदा बन्धाय तत्परम् । निर्वाणमय एवायमात्मा ज्ञानमयोऽमलः ॥१९॥

दुःखज्ञानमयो धर्मः प्रकृतेः स तु नात्मनः । जलस्य नाग्निना सङ्गः स्थालीसङ्गात्तथापि हि ॥२०॥

शब्दास्ते[[394]](#footnote-395) कादिका धर्मास्तत्कृत्वा वै महामुने । तथात्मा प्रकृतौ सङ्गादहंमानादिभूषितः ॥२१॥

भजते प्राकृतान्धर्मानन्यस्तेभ्यो हि सोऽव्ययः । बन्धाय विषयासङ्गं मनो निर्विषयं धिये ॥२२॥

विषयात्तत्समाकृष्य व्रह्मभूतं हरिं स्मरेत् । आत्मभावं नयत्येनं तद्ब्रह्मध्यायिनं मुने ॥२३॥

विचार्य स्वात्मनः शक्त्या लौहमाकर्पको यथा । आत्मप्रयत्नसापेक्षा विशिष्टा या मनोगतिः ॥२४॥

तस्या ब्रह्मणि संयोगो योग इत्यभिधीयते । विनिष्पन्दः समाधिस्थः परं ब्रह्माधिगच्छति ॥२५॥

यमैः सनियमैः स्थित्वा प्रत्याहृत्या मरुज्जवैः[[395]](#footnote-396) । प्राणायामेन पवनैः प्रत्याहारेण चेन्द्रियैः ॥२६॥

वशीकृत्यैस्तस्तः कुर्यात्स्थितं चेतः शुभाश्रये । आश्रयश्चेतसो ब्रह्म मूर्तं चामूर्तकं द्विधा ॥२७॥

सनन्दनादयो ब्रह्मभावभावनया युताः । कर्मभावनया चान्ये देवाद्याः स्थावरान्तकाः ॥२८॥

हिरण्यगर्भादिषु च ज्ञानकर्मात्मिका द्विधा । त्रिविधा भावना प्रोक्ता विश्वं ब्रह्म उपास्यते ॥२९॥

प्रत्यस्तमितभेदं यत्सत्तामात्रमगोचरम् । वचसामात्मसंवेद्यं तज्ज्ञानं ब्रह्मसंज्ञितम् ॥३०॥

तच्च विष्णोः परं रूपमरूपस्याजमक्षरम् । अशक्यं प्रथमं ध्यातुमतो मूर्तादि[[396]](#footnote-397) चिन्तयेत् ॥३१॥

मद्भावभावमापन्नस्ततोऽसौ परमात्मना । भवत्यभेदो भेदश्च तस्याज्ञानकृतो भवेत् ॥३२॥

इत्याग्नेये महापुराणे ब्रह्मज्ञानं नामैकोनाशीत्यधिकत्रिशततमोऽध्यायः ॥३७९॥

**अथाशीत्यधिकत्रिशततमोऽध्यायः ।**

अद्वैतब्रह्मविज्ञानम् ।

अग्निरुवाच ।

अद्वैतब्रह्मविज्ञानं वक्ष्ये यद्भवतोऽगदत्[[397]](#footnote-398) । शालग्रामे तपश्चक्रे वासुदेवार्चनादिकृत् ॥१॥

मृगसङ्गान्मृगे भूत्वा ह्यन्तकाले स्मरन्मृगम् । जातिस्मरो मृगं त्यक्त्वा[[398]](#footnote-399) देहं योगात्स्वतोऽभवत् ॥२॥

अद्वैतब्रह्मभूतश्च जडवल्लोकमाचरत् । क्षत्ता सौवीरराजस्य विष्टियोगममन्यत ॥३॥

उवाह शिबिकामस्य क्षत्तुर्वचनचोदितः । गृहीतो विष्टिना ज्ञानी उवाहात्मक्षयाय तम् ॥४॥

ययौ जडगतिः[[399]](#footnote-400) पश्चाद्ये त्वन्ये त्वरितं ययुः । शीघ्राञ्शीघ्रगतीन्दृष्ट्वा अशीघ्रं तं नृपोऽब्रवीत् ॥५॥

राजोवाच ।

किं श्रान्तोऽस्यल्पमध्वानं त्वयोढा शिबिका मम । किमायाससहो न त्वं पीवा नासि[[400]](#footnote-401) निरीक्ष्यसे ॥६॥

ब्राह्मण उवाच ।

नाहं पीवा न वै वोढा शिबिका भवतो मया । न श्रान्तोऽसि न वायासो वोढव्योसि महीपते ॥७॥

भूमौ पादयुगं तस्थौ जङ्घे पादद्वये स्थिते । ऊरू जङ्घाद्वयावस्थौ[[401]](#footnote-402) तदाधारं तथोदरम् ॥८॥

वक्षःस्थलं तथा बाहू स्कन्धौ चोदरसंस्थितौ । स्कन्धस्थितेयं शिबिका मम भारोऽत्र[[402]](#footnote-403) किंकृतः ॥९॥

शिबिकायां स्थितं चेदं देहं त्वदुपलक्षितम् । तत्र त्वमहमप्यत्र प्रोच्यते चेदमन्यथा ॥१०॥

अहं त्वं च तथाऽन्ये च भूतैरुह्याम पार्थिव । गुणप्रवाहपतितो गुणवर्गो हि यात्ययम् ॥११॥

कर्मवश्या गुणाश्चैते सत्त्वाद्याः पृथिवीपते । अविद्यासंचितं कर्म तच्चाशेषेषु जन्तुषु ॥१२॥

आत्मा शुद्धोऽक्षरः शान्तो निर्गुणः प्रकृतेः परः । प्रवृद्ध्यपचयौ नास्य एकस्याखिलजन्तुषु ॥१३॥

यदा नोपचयस्तस्य यदा नापचयो नृप । तदा पीवा न(ना)सीति त्वं[[403]](#footnote-404) कया युक्त्या त्वयेरितम् ॥१४॥

भूजङ्घापादकट्यूरुजठरादिषु संस्थिता । शिबिकेयं तथा स्कन्धे तदा भारः[[404]](#footnote-405) समस्त्वया ॥१५॥

तदन्यजन्तुभिर्भूपशिबिकोत्थानकर्मणा । शैलद्रव्यगृहीतोत्थः पृथिवीसंभवोऽपि वा ॥१६॥

यथा पुंसः पृथग्भावः प्राकृतैः करणैर्नृप । सोढव्यः स महाभारः कतरो नृपते मया ॥१७॥

यद्द्रव्या शिबिका चेयं तद्द्रव्यो भूतसंग्रहः । भवतो मेऽखिलस्यास्य समत्वेनोपबृंहितः ॥१८॥

तच्छ्रुत्वोवाच राजा तं गृहीत्वाङ्घ्रौ[[405]](#footnote-406) क्षमाप्य च । प्रसादं कुरु त्यक्त्वेमां शिबिकां ब्रूहि शृण्वते ॥

यो भवान्यन्निमित्तं वा यदागमनकारणम् ॥१९॥

ब्राह्मण उवाच ।

श्रूयतां योऽहमित्येतद्वक्तुं नैव च शक्यते । उपभोगनिमित्तं च सर्वत्रागमनक्रिया ॥२०॥

सुखदुःखोपभोगौ तु तौ देश(शा)द्युपपादकौ[[406]](#footnote-407) । धर्माधर्मोद्भवौ भोक्तुं जन्तुर्देशादिमृच्छति ॥२१॥

राजोवाच ।

योऽस्ति सोऽहमिति ब्रह्मन्कथं वक्तुं शक्यते । आत्मन्येष न दोषाय शब्दोऽहमिति यो द्विज ॥२२॥

ब्राह्मण उवाच ।

शब्दोऽहमिति[[407]](#footnote-408) दोषाय नात्मन्येष तथैव तत् । अनात्मन्यात्मविज्षानं शब्दो वा भ्रान्तिलक्षणः ॥२३॥

यदा समस्तदेहेषु पुमानेको व्यवस्थितः । तदा हि को भवान्कोऽहमित्येतद्विफलं वचः ॥२४॥

त्वं राजा शिबिका चेयं वयं वाहाः पुरःसराः । अयं भवतो लोको न सदेतन्नृपोच्यते ॥२५॥

वृक्षाद्दारु ततश्चेयं शिबिका त्वदधिष्ठिता । का वृक्षसंज्ञा जातास्य दारुसंज्ञाथ वा नृप ॥२६॥

वृक्षारूढो महाराजो नायं वदति चेतनः । न च दारुणि सर्वस्त्वां ब्रवीति शिबिकागतम् ॥२७॥

शिबिका दारुसंघातो रचनास्थितिसंस्थितः । अन्विष्यतां नृपश्रेष्ठ तद्भेदे शिबिका त्वया ॥२८॥

पुमान्स्त्री गौरयं वाजी कुञ्जरो विहगस्तरुः । देहेषु लोकसंज्ञेयं विज्ञेयो कर्महेतुषु ॥२९॥

जिह्वा ब्रवीत्यहमिति दन्तोष्ठौ तालुकं नृप । एतेनाहं यतः सर्वे वाङ्निष्पादनहेतवः ॥३०॥

किं हेतुभिर्वदत्येषा वागेवाहमिति स्वयम् । तथापि वाङ्नाहमेतदुक्तं मिथ्या न युज्यते ॥३१॥

पिण्डः पृथग्यतः पुंसः शिरः पाय्वादिलक्षणः । ततोऽहमिति कुत्रैतां संज्ञां राजन्करोम्यहम् ॥३२॥

यदन्योऽस्ति परः कोऽपि मत्तः पार्थिवसत्तम । तदेषोऽहमयं चान्यो वक्तुमेवमपीष्यते ॥३३॥

परमार्थभेदो न नगो न [[408]](#footnote-409)पशुर्न च पादपः । शरीराच्च विभेदाश्च य एते कर्मयोनयः ॥३४॥

यस्तु राजेति यल्लोके यच्च राजभटात्मकम् । तच्चान्यच्च नृपेत्थं तु न सत्सम्यगनामयम्[[409]](#footnote-410) ॥३५॥

त्वं राजा सर्वलोकस्य पितुः पुत्रो रिपो रिपुः । पत्न्याः पतिः पिता सूनोः कस्त्वां भूप वदाम्यहम् ॥३६॥

त्वं किमेतच्छिरः किं तु शिरस्तव तथोदरम् । किमुपादादिकं त्वं वै तवैतत्किं महीपते ॥३७॥

समस्तावयवेभ्यस्त्वं पृथगभूतो व्यवस्थितः । कोऽहमित्यत्र निपुणं भूत्वा चिन्तय पार्थिव ॥

तच्छ्रुत्वोवाच राजा तमवधूतं द्विजं हरिम् ॥३८॥

राजोवाच ।

श्रेयोर्थमुद्यतः प्रष्टुं कपिलर्षिमहं द्विज । तस्यांशः कपिलर्षेस्त्वं मत्कृते दा(ज्ञा)नदो भुवि ॥३९॥

ज्ञानवीच्युदधेर्यस्माद्यच्छ्रेयस्तच्च मे वद ॥४०॥

ब्राह्मण उवाच ।

भूयः पृच्छसि किं श्रेयः परमार्थं न पृच्छसि । श्रेयांसि परमार्थानि अशेषाण्येव भूपते ॥४१॥

देवताराधनं कृत्वा धनसंपत्तिमिच्छति । पुत्रानिच्छति राज्यं च श्रेयस्तस्यैव किं नृप ॥४२॥

विवेकिनस्तु संयोगः श्रेयो यः परमात्मनः । यज्ञादिका क्रिया न स्यान्नास्ति द्रव्योपपत्तिता[[410]](#footnote-411) ॥४३॥

परमार्थात्मनोर्योगः परमार्थ इतीष्यते । एको व्यापी समः शुद्धो निर्गुणः प्रकृतेः परः ॥४४॥

जन्मवृद्ध्यादिरहित आत्मा सर्वगतोऽव्ययः । परं(र) ज्ञानमयोऽसङ्गी गुणजात्यादिभिर्विभुः ॥४५॥

निदाघऋतुसंवादं वदामि द्विज तं[[411]](#footnote-412) शृणु । ऋतु[[412]](#footnote-413)र्ब्रह्मसुतो ज्ञानी तच्छिष्योऽभूत्पुलस्त्यजः ॥४६॥

निदाघः प्राप्तविद्योऽस्मान्नगरे वै पुरे स्थितः । देविकायास्तटे तं च तर्कयामास वै ऋतुः ॥४७॥

दिव्ये वर्षसहस्रेऽगान्निदाघमवलोकितुम् । निदाघो वैश्वदेवान्ते भुक्त्वान्नं शिष्यमब्रवीत् ॥

भुक्त्यन्ते तृप्तिरुत्पन्ना तुष्टिदा साक्षया यतः[[413]](#footnote-414) ॥

ऋतुरुवाच ।

क्षुदस्ति यस्य भुक्तेन्ने तुष्टिर्ब्राह्मण जायते । न मे क्षुदभवत्तृप्तिं कस्मात्त्वं परिपृच्छसि ॥४९॥

क्षुत्तृष्णे देहधर्माख्ये न ममैति यतो द्विज । पृष्टोऽहं तत्त्वया[[414]](#footnote-415) ब्रूयां तृप्तिरस्त्येव मे सदा ॥५०॥

पुमान्सर्वगतो व्यापी आकाशवदयं ततः । अतोऽहं प्रत्यगात्मास्मी[[415]](#footnote-416)त्येतदर्थे भवेत्कथम् ॥५१॥

सोऽहं गन्ता न चा गन्ता नैकदेशनिकेतनः । त्वं चान्यो न भवेन्नापि नान्यस्त्वत्तोऽस्मि वाप्यहम् ॥५२॥

मृन्मयं हि गृहं यद्वन्मृदा लिप्तं स्थिरी भवेत् । पार्थिवोऽयं तथा देहः पार्थिवैः परमाणुभिः ॥५३॥

ऋतुरस्मि तवाचार्यः प्रज्ञादानय ते द्विज । इहागतोऽहं यास्यामि परमार्थस्तवोदितः ॥५४॥

एकमेवामिदं विद्धि न भेदः सकलं जगत् । वासुदेवाभिधेयस्य स्वरूपं परमात्मनः ॥५५॥

ऋतुर्वर्षसहस्रान्ते पुनस्तन्नगरं ययौ । निदाघं नगरप्रान्त एकान्ते स्थितमब्रवीत् ॥

एकान्ते स्थीयते कस्मान्निदाघ ऋतुमब्रवीत् ॥५६॥

निदाघ उवाच ।

भो विप्र जनसंवादो महानेष नरेश्वरः । प्रविवीक्ष्य[[416]](#footnote-417) पुरं रम्यं तेनात्र स्थीयते मया ॥५७॥

ऋतुरुवाच ।

नराधिपोऽत्र कतमः कतश्चेतरो जनः । कथ्यतां मे द्विजश्रेष्ठ त्वमभिज्ञो द्विजोत्तम ॥५८॥

निदाघ उवाच ।

योऽयं गजेन्द्रमुन्मत्तमद्रिशृङ्गसमुत्थितम् । अधिरूढो नरेन्द्रोऽयं परिवारस्तथेतरः ॥५९।

गजो योऽयमधो ब्रह्मन्नुपर्येष स भूपतिः । ऋतुराह गहः कोऽत्र राजा चाह निदाघकः ॥६०॥

ऋतुर्निदाघ आरूढो दृष्टान्तं पश्य वाहनम् । उषर्यहं यथा राजा त्वमधः कुञ्जरो यथा ॥६१॥

ऋतुः प्राह निदाघं तं कतमस्त्वामहं वदे । उक्तो निदाघस्तं नत्वा प्राह मे त्वं गुरुर्ध्रुवम् ॥६२॥

नान्यस्माद्वैतसंस्कारसंस्कृतं मानसं तथा । ऋतुः प्राह निदाघं तं ब्रह्मज्ञानाय चागतः ॥६३॥

परमार्थं सारभूतमद्वैतं दर्शितं मया ॥६४॥

ब्राह्मण उवाच ।

निदाघोप्युपदेशेन तेनाद्वैतपरोऽभवत् । सर्वभूतान्यभेदेन ददृशे स तदात्मनि ॥६५॥

अवाप मुक्तिं ज्ञानात्स तथा त्वं मुक्तिमाप्स्यसि । एकः समस्तं त्वं चाहं विष्णुः सर्वगतो यतः[[417]](#footnote-418) ॥६६॥

पीतनीलादिभेदेन यथैकं दृश्यते नभः । भ्रान्तिदृष्टिभिरात्मापि तथैकः स पृथक्पृथक् ॥६७॥

अग्निरुवाच ।

मुक्तिं ह्यवाप भवतो ज्ञानसारेण[[418]](#footnote-419) भूपतिः । संसाराज्ञानवृक्षारि ज्ञानं ब्रह्मेति चिन्तयः ॥६८॥

इत्याग्नेये महापुराणे अद्वैतब्रह्मविज्ञानं नामाशीत्यधिकत्रिशततमोऽध्यायः ॥३८०॥

**अथैकाशीत्यधिकत्रिशततमोऽध्यायः ।**

गीतासारः

अग्निरुवाच ।

गीतासारं प्रवक्ष्यामि सर्वगीतोत्तमोत्तमम् । कृष्णो यमर्जुनायाह[[419]](#footnote-420) पुरा वै भुक्तिमुक्तिदम् ॥१॥

श्रीभगवानुवाच ।

गतासुरगतासुर्वा न शोच्यो देहवानजः । आत्माजरोमरोऽभेद्यस्तस्माच्छोकादिकं त्यजेत् ॥२॥

ध्यायतो विषयान्पुंसः सङगस्तेषूपजायते । सङ्गात्कामस्ततः क्रोधः क्रोधात्संमोह एव च ॥३॥

संमोहात्स्मृतिविभ्रंशो बुद्धिनाशात्प्रणश्यति । दुःसङ्ग हानिः सत्सङ्गान्मोक्षकामी च कामनुत् ॥४॥

कामत्यागादात्मनिष्ठः स्थिरप्रज्ञस्तदोच्यते । या निशा सर्वभूतानां तस्यां जगर्ति संयमी ॥५॥

यस्यां जग्रति भूतानि सा निशा पश्यतो मुनेः । आत्मन्येव च संतुष्टस्तस्य कार्यं न विद्यते ॥६॥

नैव तस्य कृतेनार्थो नाकृतेनेह कश्चन । तत्त्ववित्तु महाबाहो गुणकर्मविभागयोः ॥७॥

गुणागुणेषु वर्तन्त इति मत्व न सज्जते । सर्वं ज्ञानप्लवेनैव वृजिनं संतरिष्यति ॥८॥

ज्ञानाग्निः सर्वकर्माणि भस्मसात्कुरुतेऽर्जुन । ब्रह्मण्याधाय कर्माणि सङ्गं त्यक्त्वा करोति यः ॥९॥

लिप्यते न स पापेन पद्मपत्रमिवाम्भसा । सर्वभूतेषु चात्मानं[[420]](#footnote-421) सर्वभूतानि चात्मनि ॥१०॥

ईक्षते योगयुक्तात्मा सर्वत्रसमदर्शनः । शुचीनां श्रीमताम् गेहे योगभ्रष्टोऽभिजायते ॥११॥

न हि कल्याणकृत्कश्चिद्दुर्गतिं तत गच्छति । दैवी ह्येषा गुणमयी मम माया दुरत्यया ॥१२॥

मामेव ये प्रपद्यन्ते मयामेतां तरन्ति ते । आर्तो जिज्ञासुरर्थार्थी ज्ञानी च भरतर्षभ ॥१३॥

चतुर्विधा भजन्ते मां ज्ञानी चैकत्वमास्थितः । अक्षरं ब्रह्म परमं स्वभावोऽध्यात्ममुच्यते ॥१४॥

भूतभावोद्भवकरो विसर्गः कर्मसंज्ञितः । अधिभूतं क्षरो भावः पुरुषश्चाधिदैवतम् ॥१५॥

अधियज्ञोऽहमेवात्र देहे देहभृतां वर । अन्तकाले स्मरन्मां च मद्भावं यात्यसंशयः[[421]](#footnote-422) ॥१६॥

यं यं भावं स्मरन्नन्ते त्यजेद्देहं तमाप्नुयात् । प्राणं न्यस्य भ्रुवोर्मध्ये अन्ते प्राप्नोति मत्परम् ॥१७॥

ओमित्येकाक्षरं ब्रह्म वदन्देहं त्यजंस्तथा । ब्रह्मादिस्तम्बपर्यन्ताः सर्वा[[422]](#footnote-423) मम विभूतयः ॥१८॥

श्रीमन्तश्चोर्जिताः सर्वे ममांशाः प्रानिनः स्मृताः । अहमेको विश्वरूप इति ज्ञात्वा विमुच्यते ॥१९॥

क्षेत्रं शरीरं यो वेत्ति क्षेत्रज्ञः स प्रकीर्तितः । क्षेत्रक्षेत्रज्ञयोर्ज्ञानं यत्तज्ज्ञानं मतं मम ॥२०॥

महाभूतान्यहंकारो बुद्धिरव्यक्तमेव च । इन्द्रियाणि दशैकं च पञ्च चेन्द्रियगोचराः ॥२१॥

इच्छा द्वेषः सुखं दुःखं संघातश्चेतना धृतिः । एतत्क्षेत्रं समासेन सविकारमुदाहृतम् ॥२२॥

अमानित्वमदम्भित्वमहिंसा क्षान्तिरार्जवम् । आचार्योपासनं शौचं स्थैर्यमात्मविनिग्रहः ॥२३॥

इन्द्रियार्थेषु वैराग्यमनहंकार एव च । जन्ममृत्युजराव्याधिदुःखदोषानुदर्शनम् ॥२४॥

आसक्तिरनभिष्वङ्गः पुत्रदारगृहादिषु । नित्यं च समचित्तत्वमिष्टानिष्टोपपत्तिषु ॥२५॥

मयि चानन्ययोगेन भक्तिरव्यभिचारिणी । विविक्तदेशसेवित्वमरतिर्जनसंसदि ॥२६॥

अध्यात्मज्ञाननिष्ठत्वं तत्त्वज्ञानानुदर्शनम् । एतज्ज्ञानमिति प्रोक्तमज्ञानं यदतोऽन्यथा ॥२७॥

ज्ञेयं यत्तत्प्रवक्ष्यामि यं ज्ञात्वामृतमश्नुते । अनादि परमं ब्रह्म सत्त्वं नाम तदुच्यते[[423]](#footnote-424) ॥२८॥

सर्वतःपाणिपादान्तं सर्वतोक्षिशिरोमुखम् । सर्वतःश्रुतिमल्लोके सर्वमावृत्य तिष्ठति ॥२९॥

सर्वेन्द्रियगुणाभासं सर्वेन्द्रियविवर्जितम् । असक्तं सर्वभृच्चैव[[424]](#footnote-425) निर्गुणं गुणभोक्तृ च ॥३०॥

बहिरन्तश्च भूतानामचरं चरमेव च । सूक्ष्मत्वात्तदविज्ञेयं दूरस्थं चान्तिकेऽपि यत् ॥३१॥

अविभक्तं च भूतेषु विभक्तमिव च स्थितम् । भूतभर्तृ च विज्ञेयं ग्रसिष्णु प्रभविष्णु च ॥३२॥

ज्योतिषामपि तज्ज्योतिस्तमसः परमुच्यते । ज्ञानं ज्ञेयं ज्ञानगम्यं हृदि सर्वस्य संस्थितम् ॥३३॥

ध्यानेनात्मनि पश्यन्ति केचिदात्मानमात्मना । अन्ये सांख्येन योगेन कर्मयोगेन(ण) चापरे ॥३४॥

अन्ये त्वेवमजानन्तः श्रुत्वाऽन्येभ्य उपासते । तेऽपि चाशु तरन्त्येव मृत्युं श्रुतिपरायणाः ॥३५॥

सत्त्वात्संजायते ज्ञानं रजसो लोभ एव च । प्रमादमोहौ तमसो भवतोऽज्ञानमेव च ॥३६॥

गुणावर्तन्त इत्येवं योऽवतिष्ठति नेङ्गते । मानावमानमित्रारितुल्यस्त्यागी स निर्गुणः ॥३७॥

ऊर्ध्वमूलमधःशाखमश्वत्थं प्राहुरव्ययम् । छन्दांसि यस्य पर्णानि यस्तं वेद स वेदवित् ॥३८॥

द्वौ भूतसर्गौ लोकेऽस्मिन्दैव आसुर एव च । अहिंसादिः क्षमा चैव दैवी संपत्ततो[[425]](#footnote-426) नृणाम् ॥३९॥

न शौचं नापि वाचारो ह्यासुरी संपदोद्भवः । नरकत्वात्क्रोधलोभकामास्तस्मात्त्रयं त्यजेत् ॥४०॥

यज्ञस्तपस्तथा दानं सत्त्वाद्यैस्त्रिविधं स्मृतम् । आयुः सत्त्वं बलारोग्यसुखायान्नं तु सात्त्विकम् ॥४१॥

दुःखशोकामयायान्नं तीक्ष्णरूक्षं तु राजसम् । अमेध्योच्छिष्टपूत्यन्नं तामसं नीरसादिकम् ॥४२॥

यष्टव्यो विधिना यज्ञो निष्कामाय स सात्त्विकः । यज्ञः फलाय दम्भाय[[426]](#footnote-427) राजस्तामसः क्रतुः ॥४३॥

श्रद्धामन्त्रादिविध्युक्तं तपः शारीरमुच्यते । देवादिपूजाहिंसादि वाङ्मयं तप उच्यते ॥४४॥

अनुद्वेगकरं वाक्यं सत्यं स्वाध्यायसज्जपः । मानसं चित्तसंशुद्धिर्मौनमात्मविनिग्रहः ॥४५॥

सात्त्विकं च तपोऽकामं फलाद्यर्थं तु राजसम् । तामसं परपीडायै सात्त्विकं दानमुच्यते ॥४६॥

देशादौ चैव दातव्य[[427]](#footnote-428)मुपकाराय राजसम् । अदेशादाववज्ञातं तामसं दानमीरितम् ॥४७॥

ॐ तत्सदिति निर्देशो ब्रह्मणस्त्रिविधः स्मृतः । यज्ञदानादिकं कर्म भुक्तिमुक्तिप्रदं नृणाम् ॥४८॥

अनिष्टमिष्टं मिश्रं च त्रिविधं कर्मणः फलम् । भवत्यत्यागिनां प्रेत्य न तु संन्यासिनां क्वचित् ॥४९॥

तामसः कर्मसंयोगा[[428]](#footnote-429)न्मोहात्क्लेशभयादिकात् । राजसः सात्त्विकोऽकामात्पञ्चैते कर्महेतवः ॥५०॥

अधिष्ठानं तथा कर्ता करणं च पृथद्विधम् । त्रिविधाश्च पृथग्चेष्टा दैवं चैवात्र पञ्चमम् ॥५१॥

एकं ज्ञानं सात्त्विकं स्यात्पृथग्ज्ञानं तु राजसम् । अतत्त्वार्थं तामसं स्यात्कर्माकामाय सात्त्विकम् ॥५२॥

कामाय राजसं कर्म मोहात्कर्म तु तामसम् । सिद्ध्यसिद्ध्योः समः कर्ता सत्त्विको राजसो ह्यपि ॥५३॥

शठोऽलसस्तामसः स्यात्कार्यादिधीश्च सात्त्विकी । कार्यार्थं सा[[429]](#footnote-430) राजसी स्याद्विपरीता तु तामसी ॥५४॥

मनोधृतिः सात्त्विकी स्यात्प्रीतिकामेति राजसी । तामसी तु प्र(पुत्र)शोकादौ सुखं सत्त्वात्तदन्तगम्[[430]](#footnote-431) ॥५५॥

सुखं तद्राजसं चाग्रे अन्ते दुःखं तु तामसम् । अतः प्रवृत्तिर्भूतानां येन सर्वमिदं ततम् ॥५६॥

स्वकर्मणा तमभ्यर्च्य विष्णुं सिद्धिं च विन्दति । कर्मणा मनसा वाचा सर्वावस्थासु सर्वदा ॥५७॥

ब्रह्मादिस्तम्बपर्यन्तं जगद्विष्णुं च वेत्ति यः । सिद्धिमाप्नोति भगवद्भक्तो भागवतो ध्रुवम् ॥५८॥

इत्याग्नेये महापुराणे गीतासारनिरूपणं नामैकाशीत्यधिकत्रिशततमोऽध्यायः ॥३८१॥

**अथ द्व्यशीत्यधिकत्रिशततमोऽध्यायः ।**

यमगीता

अग्निरुवाच ।

यमगीतां प्रवक्ष्यामि उक्ता या नाचिकेतसे[[431]](#footnote-432) । पठतां शृण्वतां भुक्त्यै मुक्त्यै मोक्षार्थिनां सताम् ॥१॥

यम उवाच ।

आसनं शयनं यानं परिधानगृहादिकम् । वाञ्छत्यहोऽतिमोहेन सुस्थिरं स्वयमस्थिरः ॥२॥

भोगेषु श(ष्वस)क्तिः सततं तथैवात्मावलोकनम् । श्रेयः परं मनुष्याणां कपिलोद्गीतमेव हि ॥३॥

सर्वत्र समदर्शित्वं निर्ममत्वमसङ्गता । श्रेयः परं मनुष्याणां गीतं पञ्चशिखेन हि ॥४॥

आगर्भजन्मबाल्यादिवयोऽवस्थादिवेदनम् । श्रेयः परं मनुष्याणां गङ्गाविष्णुप्रगीतकम् ॥५॥

आध्यात्मिकादिदुःखानामाद्यन्तादिप्रतिक्रिया । श्रेयः परं मनुष्याणां जनकोद्गीतमेव च ॥६॥

अभिन्नयोर्भेदकरः प्रत्ययो यः परात्मनः । तच्छान्तिपरमं श्रेयो ब्रह्मोद्गीतमुदाहृतम् ॥७॥

कर्तव्यमिति यत्कर्म ऋग्यजुःसामसंज्ञितम् । कुरुते श्रेयसेऽसङ्गाज्जैगीषव्येण गीयते ॥८॥

हानिः सर्वविधित्सानामात्मनः सुखहैतुकी । श्रेयः परं मनुष्याणां देवलोद्गीतमीरितम् ॥९॥

कामत्यागात्तु विज्ञानं सुखं ब्रह्म परं पदम् । कामिनां न हि विज्ञानं सनकोद्गीतमेव तत् ॥१०॥

प्रवृत्तं च निवृत्तं च कार्यं कर्म परोऽब्रवीत् । श्रेयसां श्रेय एतद्धि नैष्कर्म्यं ब्रह्म तद्धरिः ॥११॥

पुमांश्चाधिगतज्ञानो भेदं नाप्नोति सत्तमः । ब्रह्मणा विष्णुसंज्ञेन प्रमेणाव्ययेन च ॥१२॥

ज्ञानं विज्ञानमास्तिक्यं सौभाग्यं रूपमुत्तमम् । तपसा लभ्यते सर्वं मनसा यद्यदिच्छति ॥१३॥

नास्ति विष्णुसमं ध्येयं तपो नानशनात्परम् । नास्यारोग्यसमं धन्यं नास्ति गङ्गासमा सरित् ॥१४॥

न सोऽस्ति बान्धवः कश्चिद्विष्णुं मुक्त्वा जगद्गुरुम् । अधश्चोर्ध्वं हरिश्चाग्रे देहेन्द्रियमनोमुखे ॥१५॥

इत्येव संस्मरन्प्राणान्यस्त्यजेत्स हरिर्भवेत् । यत्तद्ब्रह्म यतः सर्वं यत्सर्वं तस्य संस्थितम् ॥१६॥

अग्राह्यकमनिर्देश्यं सुप्रतिष्ठं च यत्परम् । परापरस्वरूपेण विष्णुः सर्वहृदि स्थितः ॥१७॥

यज्ञेशं यज्ञपुरुषं केचिदिच्छन्ति तत्परम् । केचिद्विष्णुं हरं केचित्केचिद्ब्रह्माणमीश्वरम् ॥१८॥

इन्द्रादिनामभिः केचित्सूर्यं सोमं च कालकम् । ब्रह्मादिस्तम्बपर्यन्तं जगद्बिष्णुं वदन्ति च ॥१९॥

स विष्णुः परमं ब्रह्म यतो नावर्तते पुनः । सुवर्णादिमहादानपुण्यतीर्थावगाहनैः ॥२०॥

ध्यानैर्व्रतैः पूजया च धर्मश्रुत्या तदाप्नुयात्[[432]](#footnote-433) । आत्मानं रथिनं विद्धि शरीरं रथमेव तु ॥२१॥

बुद्धिं तु सारथिं विद्धि मनः प्रग्रहमेव च । इन्द्रियाणि हयान्याहुर्विषयांश्चेति गोचरान् ॥२२॥

आत्मेन्द्रियमनोयुक्तं भोक्तेत्याहुर्मनीषिणः । यस्त्वविज्ञानवान्भवत्ययुक्तमनसा[[433]](#footnote-434) सदा ॥२३॥

न तत्पदमवाप्नोति संसारं चाधिगच्छति । यस्तु विज्ञानवान्भवति युक्तेन मनसा सदा ॥२४॥

स तत्पदमवाप्नोति यस्माद्भूयो न जायते । विज्ञानसारथिर्यस्तु मनःप्रग्रहवान्नरः ॥२५॥

सोऽध्वानं परमाप्नोति तद्विष्णोः परमं पदम् । इन्द्रियेभ्यः परा ह्यर्था अर्थेभ्यश्च परं मनः ॥२६॥

मनसस्तु परा बुद्धिर्बुद्धेरात्मा महान्परः । महतः परमव्यक्तमव्यक्तात्पुरुषः परः ॥२७॥

पुरुषान्न परं किञ्चित्सा काष्ठा सा परा गतिः । एषु सर्वेषु भूतेषु गूढात्मा न प्रकाशते ॥२८॥

दृश्यते त्वग्रया बुद्ध्या सूक्ष्मया सूक्ष्मदर्शिभिः । यच्छेद्वाङ्मनसी प्राज्ञस्तद्यच्छेज्ज्ञानमात्मनि ॥२९॥

ज्ञानमात्मनि महति नियच्छेच्छान्त आत्मनि । ज्ञात्वा ब्रह्मात्मयोर्योगं यमाद्यैर्ब्रह्म सद्भवेत् ॥३०॥

अहिंसा सत्यमस्तेयं ब्रह्मचर्यापरिग्रहौ । यमाश्च नियमाः पञ्च शौचं संतोषसत्तपः ॥३१॥

स्वाध्यायेश्वरपूजा च आसनं पद्मकादिकम् । प्राणायामो वायुजयः प्रत्याहारः स्वनिग्रहः ॥३२॥

शुभे ह्येकत्र विषये चेतसो यत्प्रधारणम् । निश्चलात्वात्तु धीमद्भिर्धारणा द्विज कथ्यते ॥३३॥

पौनःपुन्येन तत्रैव विषयेष्वेव धारणा । ध्यानं स्मृतं समाधिस्तु अहंब्रह्मात्मसंस्थितिः ॥३४॥

घटध्वंसाद्यथाकाशमभिन्नं नभसा भवेत् । मुक्तो जीवो ब्रह्मणैवं सद्ब्रह्म ब्रह्म वै भवेत् ॥३५॥

आत्मानं मन्यते ब्रह्म जीवो ज्ञानेन नान्यथा । जीवो ह्यज्ञानतत्कार्यमुक्तः स्यादजरामरः ॥३६॥

अग्निरुवाच ।

वशिष्ठ यमगीतोक्ता पठतां भुक्तिमुक्तिदा । आत्यन्तिको लयः प्रोक्तो वेदान्तब्रह्मधीमयः ॥३७॥

इत्याग्नेये महापुराणे यमगीतानिरूपणं नाम द्व्यशीत्यधिकत्रिशततमोऽध्यायः ॥३८२॥

**अथ त्र्यशीत्यधिकत्रिशततमोऽध्यायः ।**

आग्नेयमहापुराणमाहात्म्यम् ।

अग्निरुवाच ।

आग्नेयं ब्रह्मरूपं ते पुराणं कथितं मया । सप्रपञ्चं निष्प्रपञ्चं विद्याद्वयमयं[[434]](#footnote-435) महत् ॥१॥

ऋग्यजुःसामाथर्वाख्या विद्या विष्णुर्जगज्जनिः । छन्दः शिक्षाव्याकरणंनिघण्टुज्योतिराख्यकाः ॥२॥

निरुक्तधर्मशास्त्रादिमीमांसान्यायविस्तरः । आयुर्वेदपुराणाख्या धनुर्गन्धर्वविस्तराः ॥३॥

विद्या सैवार्थ[[435]](#footnote-436)शास्त्राख्या वेदान्तान्या[[436]](#footnote-437)(?)हरिर्महान् । इत्येषा चापरा विद्या परविद्याक्षरं परम् ॥४॥

यस्य भावोऽखिलं विष्णुस्तस्य नो बाधते कलिः । अनिष्ट्वा तु महायज्ञानकृत्वापि पितृस्वधाम् ॥५॥

कृष्णमभ्यर्चयन्भक्त्या नैनसो भाजनं भवेत् । सर्वकारणमत्यन्तं विष्णुं ध्यायन्न सीदति ॥६॥

अन्यतन्त्रादिदोषोत्थो विषयाकृष्टमानसः । कृत्वापि पापं गोविन्दं ध्यायन्पापैः प्रमुच्यते ॥७॥

तद्ध्यानं यत्र गोविन्दः सा कथा यत्र केशवः । तत्कर्म यत्तदर्थीयं किमन्यैर्बहुभाषितैः ॥८॥

न तत्पिता तु पुत्राय न शिष्याय गुरुर्द्विजः । परमार्थं परं ब्रूयाद्यदेतत्ते मयोदितम् ॥९॥

संसारो भ्रमता लभ्यं पुत्रदारधनं वसु । सुहृदश्च तथैवान्ये नोपदेशो द्विजेदृशः ॥१०॥

किं पुत्रदारैर्मित्रैर्वा किं मित्रक्षेत्रबान्धवैः । उपदेशः परो बन्धुरीदृशो यो विमुक्तये ॥११॥

द्विविधो भूतसर्गोऽयं[[437]](#footnote-438) दैव आसुर एव च । विष्णुभक्तिपरो दैवो विपरीतस्तथासुरः ॥१२॥

एतत्पवित्रमारोग्यं धन्यं दुःस्वप्ननाशनम् । सुखप्रीतिकरं नॄणां मोक्षकृद्यत्तवेरितम् ॥१३॥

येषां गृहेषु लिखितमाग्नेयं हि पुराणकम् । पुस्तकं स्थास्यति सदा तत्र नेशुरुपद्रवाः ॥१४॥

किं तीर्थैर्गोप्रदानैर्वा किं यज्ञैः किमुपोषितैः । आग्नेयं ये हि शृण्वन्ति अहन्यहनि मानवाः ॥१५॥

यो ददाति तिलप्रस्थं सुवर्णस्य च माषकम् । शृणोति श्लोकमेकं च आग्नेयस्य तदाप्नुयात् ॥१६॥

अध्यायपठनं चास्य गोप्रदानाद्विशिष्यते । अहोरात्रकृतं पापं श्रोतुमिच्छोः प्रणश्यति ॥१७॥

कपिलानां शते दत्ते यद्भवेज्ज्येष्ठपुष्करे । तदाग्नेयं पुराणं हि पठित्वा फलमाप्नुयात् ॥१८॥

प्रवृत्तं च निवृत्तं च धर्मं विद्याद्वयात्मकम् । आग्नेयस्य पुराणस्य शास्त्रस्यास्य समं न हि ॥१९॥

पठन्नाग्नेयकं नित्यं शृण्वन्वापि पुराणकम् । भक्तो वशिष्ठ मनुजः सर्वपापैः प्रमुच्यते ॥२०॥

नोपसर्गा न चानर्था न चौरारिभयं गृहे । तस्मिन्स्याद्यत्र चाग्नेयपुराणस्य हि पुस्तकम् ॥२१॥

नगर्भहारिणी भितिर्न च बालग्रहा गृहे । यत्राग्नेयं पुराणं स्यान्न पिशाचादिकं भयम् ॥२२॥

शृण्वन्विप्रो वेदवित्स्यात्क्षत्रियः पृथिवीपतिः । ऋद्धिं प्राप्नोति वैश्यश्च शूद्रश्चारोग्यमृच्छति ॥२३॥

यः पठेच्छृणुयान्नित्यं समदृग्विष्णुमानसः । ब्रह्माग्नेयं पुराणं सत्तत्र नश्यन्त्युपद्रवाः ॥२४॥

दिव्यान्तरीक्षभौमाद्या दुःस्वप्नाद्यभिचारकाः । यच्चान्यद्दुरितं किञ्चित्तत्सर्वं हन्ति केशवः ॥२५॥

पठतः शृण्वतः पुंसः पुस्तकं यजतो महत् । आग्नेयं श्रीपुराणं हि हेमन्ते यः शृणोति वै ॥२६॥

प्रपूज्य गन्धपुष्पाद्यैरग्निष्टोमफलं लभेत् । शिशिरे पुण्डरीकस्य वसन्ते चाश्वमेधजम् ॥२७॥

ग्रीष्मे तु वाजपेयस्य राजसूयस्य वर्षति । गोसहस्रस्य शरदि फलं तत्पठतो ह्यृतौ ॥२८॥

आग्नेयं हि पुराणं यो भक्त्याग्रे पठतो हरेः[[438]](#footnote-439) । सोऽर्चयेच्च वशिष्ठेह ज्ञानयज्ञेन केशवम् ॥२९॥

अस्याग्नेयपुराणस्य पुस्तकं तस्य वै जयः । लिखितं पूजितं गेहे भुक्तिर्मुक्तिः करेऽस्ति हि ॥३०॥

इति कालाग्निरूपेण गीतं मे हरिणा पुरा । आग्नेयं हि पुराणं वै ब्रह्मविद्याद्वयास्पदम्[[439]](#footnote-440) ॥

विद्याद्वयं वशिष्ठेदं भक्तेभ्यः कथयिष्यसि ॥३१॥

वशिष्ठ उवाच ।

व्यासाग्नेयपुराणं ते रूपं विद्याद्वयात्मकम् । कथितं ब्रह्मणो विष्णोरग्निना कथितं यथा ॥३२॥

सार्धं देवैश्च मुनिभिर्मह्यं सर्वार्थ दर्शकम् । पुराणमग्निना गीतमाग्नेयं ब्रह्मसंमितम् ॥३३॥

यः पठेच्छ्रुणुयाद्व्यास लिखेद्वा लेखयेदपि । श्रावयेत्पाठयेद्वापि पूजयेद्धारयेदपि ॥३४॥

सर्वपापविनिर्मुक्तः प्राप्तकामो दिवं व्रजेत् । लेखयित्वा पुराणं यो दद्याद्विप्रेभ्य उत्तमम् ॥३५॥

स ब्रह्मलोकमाप्नोति । कुलानां शतमुद्धरेत् । एकं श्लोकं पठेद्यस्तु पापपङ्काद्विमुच्यते ॥३६॥

तस्माद्व्यास सदा श्राव्यं शिष्येभ्यः सर्वदर्शनम् । शुकाद्यैर्मुनिभिः सार्धं श्रोतुकामैः पुराणकम् ॥३७॥

आग्नेयं पठितं ध्यातं शुभं स्याद्भुक्तिमुक्तिदम् । अग्नये तु नमस्तस्मै येन गीतं पुराणकम् ॥३८॥

व्यास उवाच ।

वशिष्ठेन पुरा गीतं सूतैतत्ते मयोदितम् । परा विद्यापरा विद्या स्वरूपं परमं पदम् ॥३९॥

आग्नेयं दुर्लभं रूपं प्राप्यते भाग्यसंयुतैः । ध्यायन्तो ब्रह्म चाग्नेयं पुराणं हरिमागताः ॥४०॥

विद्यार्थिनस्तथा विद्यां राज्यं राज्यार्थिनो गताः । अपुत्राः पुत्रिणः सन्ति नाश्रया आश्रयं गताः ॥४१॥

सौभाग्यार्थी च सौभाग्यं मोक्षं मोक्षार्थिनो गताः । लिखन्तो लेखयन्तश्च निष्पापाश्च श्रियं गताः ॥४२॥

शुकपैलमुखे सूत आग्नेयं तु पुराणकम् । रूपं चिन्तय यातासि भुक्तिं मुक्तिं न संशयः ॥

श्रावय त्वं च शिष्येभ्यो भक्तेभ्यश्च पुराणकम् ॥४४॥

सूत उवाच

व्यासप्रसादादाग्नेयं पुराणं श्रुतमादरात् । आग्नेयं ब्रह्मरूपं हि मुनयः शौनकादयः ॥४५॥

भवन्तो नैमिषारण्ये यजन्तो हरिमीश्वरम् । तिष्ठन्तः श्रद्धया युक्तास्तस्माद्वः समुदीरितम् ॥४६॥

अग्निना प्रोक्तमाग्नेयं पुराणं वेदसंमितम् । ब्रह्माविद्याद्वयोपेतं भुक्तिदं मुक्तिदं महत् ॥४७॥

नास्मात्परतरः सारो नास्मात्परतरः सुहृत् । नास्मात्परतरो ग्रन्थो नास्मात्परतरा गतिः ॥४८॥

नास्मात्परतरं शास्त्रं नास्मात्परतरा श्रुतिः ।नास्मात्परतरं ज्ञानं नास्मात्परतरा स्मृतिः ॥४९॥

नास्मात्परतरो ह्यागमोऽस्ति नास्माद्विद्या परास्ति हि । नास्मात्परः स्यात्सिद्धान्तो नास्मात्परममङ्गलम् ॥५०॥

नास्मात्परोऽस्ति वेदान्तः पुराणं परमं त्विदम् । नास्मात्परतरं[[440]](#footnote-441) भूमौ विद्यते वस्तु दुर्लभम् ॥५१॥

आग्नेये हि पुराणेऽस्मिन्सर्वविद्याः प्रदर्शिताः । सर्वे मत्स्यावताराद्या गीता रामायणं त्विह ॥५२॥

हरिवंशो भारतं च नव सर्गाः प्रदर्शिताः । आगमो वैष्णवो गीतः पूजा दीक्षा प्रतिष्ठया ॥५३॥

पवित्रारोहणादीनि प्रतिमालक्षणादिकम् । प्रासादलक्षणाद्यं च मन्त्रा वै भुक्तिमुक्तिदाः ॥५४॥

शैवागमस्तदर्थश्च शाक्तेयः सौर एव च । मण्डलानि च वास्तुश्च मन्त्राणि विविधानि च ॥५५॥

प्रतिसर्गश्चानुगीतो ब्रह्माण्डपतिमण्डलम् । गीतोभुवनकोषश्च द्वीपवर्षादिनिम्नगाः ॥५६॥

गयागङ्गाप्रयागादितीर्थमाहात्म्यमीरितम् । ज्योतिश्चक्रं ज्योतिषादि गीतो युद्धजयार्णवः ॥५७॥

मन्वन्तरादयो गीता धर्मा वर्णादिकस्य च । अशौचं द्रव्यशुद्धिश्च प्रायश्चित्तं प्रदर्शितम् ॥५८॥

राजधर्मा दानधर्मा व्रतानि विविधानि च । व्यवहाराः शान्तयश्च ऋग्वेदादिविधानकम् ॥५९॥

सुर्यवंशः सोमवंशो धनुर्वेदश्च वैद्यकम् । गान्धर्ववेदोऽर्थशास्त्रं मीमांसा न्यायविस्तरः ॥६०॥

पुराणसंख्यामाहात्म्यं छन्दो व्याकरणं स्मृतम् । अलङ्कारो निघण्टुश्च शिक्षा कल्प इहोदितः ॥६१॥

नैमित्तिकः प्राकृतोको लय आत्यन्तिकः स्मृतः । वेदान्तं ब्रह्मविज्ञानं योगो ह्यष्टाङ्ग ईरितः ॥६२॥

स्तोत्रं पुराणमाहात्म्यं विद्या ह्यष्टादश स्मृताः । ऋग्वेदाद्याः परा ह्यत्र परा विद्याक्षरं परम् ॥६३॥

सप्रपञ्चं निष्प्रपञ्चं ब्रह्मणो रूपमीरितम् । इदं पञ्चदश[[441]](#footnote-442)साहस्रं शतकोटिप्रविस्तरम् ॥६४॥

देवलोके दैवतैश्च पुराणं पठ्यते सदा । लोकानां हितकामेन संक्षिप्योद्गीतमग्निना ॥६५॥

सर्वं ब्रह्मेति जानीध्वं मुनयः शैनकादयः । शृणुयाच्छ्रावयेद्वापि यः पठेत्पाठयेदपि ॥६६॥

लिखेल्लिखापयेद्वापि पूजयेत्कीर्तयेदपि । (पुराणपाठकं चैव पूजयेत्पयतो नृपः ॥६७॥

गोभूहिरण्यदानाद्यैर्वस्त्रालङ्कारतर्पणैः । तं संपूज्य लभेच्चैव पुराणश्रवणात्फलम् ॥६८॥

पुराणान्ते च वै कुर्यादवश्यं द्विजभोजनम् । निर्मलः प्राप्तसर्वार्थः सकुलः स्वर्गमाप्नुयात् ॥६९॥

शरयत्रं पुस्तकाय सूत्रं वै पत्रसञ्चयम् । पट्टिकाबन्धवस्त्रादि दद्याद्यः स्वर्गमाप्नुयात् ॥७०॥

यो दद्याद्ब्रह्मलोकी स्यात्पुस्तकं यस्य वै गृहे । तस्योत्पातभयं नास्ति भुक्तिमुक्तिमवाप्नुयात् ॥७१॥

यूयं स्मरत आग्नेयं पुराणं रूपमैश्वरम् । सूतो गरः पूजितस्तैः शौनकाद्या हरिं ययुः ॥७२॥

इत्याग्नेये महापुराणे आग्नेयपुराणमाहात्म्यकथनं नाम त्र्यशीत्यधिकत्रिशततमोऽध्यायः ॥३८३॥

**॥इति श्रीमद्वैपायनमुनिप्रणीतमग्निपुराणम् ॥**

1. सहजं ह्येष बाध्यते स [↑](#footnote-ref-2)
2. युज्यते [↑](#footnote-ref-3)
3. अभिमानावृत्तिः / अभिमानात्स्मृतिः [↑](#footnote-ref-4)
4. परितोष [↑](#footnote-ref-5)
5. व्यभिचारादि [↑](#footnote-ref-6)
6. सुषुम्नादिविशेषोत्स [↑](#footnote-ref-7)
7. स्वपुष्टाश्चतुरो / सुषुष्पाश्चतुरो [↑](#footnote-ref-8)
8. नुकूलोऽनुभवः [↑](#footnote-ref-9)
9. क्षोभपरिस्तम्भो / क्षोभतरस्तम्भो [↑](#footnote-ref-10)
10. प्रतिवेशनम् [↑](#footnote-ref-11)
11. ज्यावादि [↑](#footnote-ref-12)
12. नयकाविभवस्तथा / नायकादिरसस्तथा [↑](#footnote-ref-13)
13. धीरवृत्तः [↑](#footnote-ref-14)
14. पुनर्भुव [↑](#footnote-ref-15)
15. स्मृताः [↑](#footnote-ref-16)
16. प्रवाद्यैर्गीतका [↑](#footnote-ref-17)
17. तत्त्वदोषोऽतिदोषोऽयम [↑](#footnote-ref-18)
18. वाचोऽपदेशो व्या [↑](#footnote-ref-19)
19. गौडी स्याद्दीर्घ [↑](#footnote-ref-20)
20. चारविवर्जिता [↑](#footnote-ref-21)
21. स्फुटविग्रहा [↑](#footnote-ref-22)
22. क्रियासु नियमो [↑](#footnote-ref-23)
23. ल्लगितं [↑](#footnote-ref-24)
24. वश्यन्दिते [↑](#footnote-ref-25)
25. विशेषानुशनं किञ्चि/ वेशेषाद्व्यसनं किञ्चि [↑](#footnote-ref-26)
26. रसस्तासां चरितप्र [↑](#footnote-ref-27)
27. षड्विंशद्भेदभिदुरा वसुधा त [↑](#footnote-ref-28)
28. कलुखादि [↑](#footnote-ref-29)
29. कटुकामुखः [↑](#footnote-ref-30)
30. शिवाः [↑](#footnote-ref-31)
31. काङ्गुल [↑](#footnote-ref-32)
32. संदर्श [↑](#footnote-ref-33)
33. दोलं पुष्पपट [↑](#footnote-ref-34)
34. कमठ [↑](#footnote-ref-35)
35. बहिस्थश्च [↑](#footnote-ref-36)
36. भुग्नानिर्गुणादि [↑](#footnote-ref-37)
37. खलं [↑](#footnote-ref-38)
38. त्वयत्नार्थान् [↑](#footnote-ref-39)
39. सत्त्वो वा [↑](#footnote-ref-40)
40. रागारम्भो वाधिक [↑](#footnote-ref-41)
41. ह्यभिमानतः [↑](#footnote-ref-42)
42. प्रस्तारकरुणामयः [↑](#footnote-ref-43)
43. स्तदुहयस्तस्य [↑](#footnote-ref-44)
44. वर्त्यप्रलयोऽपि वा [↑](#footnote-ref-45)
45. बिन्दुं सितं [↑](#footnote-ref-46)
46. कुत्सापूर्वः पुनः पुनः [↑](#footnote-ref-47)
47. जुगुप्स [↑](#footnote-ref-48)
48. लङ्कारनाम्नस्तान्का [↑](#footnote-ref-49)
49. विदुः [↑](#footnote-ref-50)
50. मन्त्रोक्ति [↑](#footnote-ref-51)
51. उद्धरतीति / उदरोभीति [↑](#footnote-ref-52)
52. वसिज्यासिनो [↑](#footnote-ref-53)
53. कस्मात्सर्वार्थाभ्युप [↑](#footnote-ref-54)
54. स तथोक्तयः / याः षोडशोक्तयः [↑](#footnote-ref-55)
55. चर्या [↑](#footnote-ref-56)
56. पूर्वायस्तु [↑](#footnote-ref-57)
57. वाक्यविधैव [↑](#footnote-ref-58)
58. वक्षावशौधनौ /घनौ [↑](#footnote-ref-59)
59. वृक्षवर्णा [↑](#footnote-ref-60)
60. पञ्चधा स्मृताः [↑](#footnote-ref-61)
61. क्षेप शब्दानुकारेण [↑](#footnote-ref-62)
62. प्रपूज्यते [↑](#footnote-ref-63)
63. पूर्व पूर्वे च नोन्यादे [↑](#footnote-ref-64)
64. सोऽर्थस्तदा [↑](#footnote-ref-65)
65. सत्वहूयमकं /सामुद्रयमकं [↑](#footnote-ref-66)
66. तद्रूपादि यदा सद्भिः [↑](#footnote-ref-67)
67. लाहसौ वा [↑](#footnote-ref-68)
68. तद्वृत्तानतमथो [↑](#footnote-ref-69)
69. यमस्या [↑](#footnote-ref-70)
70. मानं [↑](#footnote-ref-71)
71. परिसाधकः [↑](#footnote-ref-72)
72. वाक्यार्थच्यवनादपि [↑](#footnote-ref-73)
73. दत्तं [↑](#footnote-ref-74)
74. निर्माणरसस्य [↑](#footnote-ref-75)
75. भ्रमर [↑](#footnote-ref-76)
76. मच्युतम् [↑](#footnote-ref-77)
77. पादन्तिमं प्रत्यक्पादादौ [↑](#footnote-ref-78)
78. प्रत्यक्पदा [↑](#footnote-ref-79)
79. अनुपादान्तिमं वाद्यपदादाव [↑](#footnote-ref-80)
80. चतुष्पदे [↑](#footnote-ref-81)
81. शब्दच्छेदने च त्रयं [↑](#footnote-ref-82)
82. कर्णिकातोभयेदू [↑](#footnote-ref-83)
83. स्योपपादक्प्राप्र [↑](#footnote-ref-84)
84. सुमुखर / संमुखाच्च द्वयोः [↑](#footnote-ref-85)
85. कृतम् [↑](#footnote-ref-86)
86. यायामथ द्वयोः [↑](#footnote-ref-87)
87. पदे [↑](#footnote-ref-88)
88. तुर्यात्पदे वाक्यं /वार्धं [↑](#footnote-ref-89)
89. ध्वनि [↑](#footnote-ref-90)
90. मितिध्येयाभिस्तुष्य [↑](#footnote-ref-91)
91. षड्वङ्गंकरणोऽर्था / सुभगीकरणोऽर्था [↑](#footnote-ref-92)
92. यं [↑](#footnote-ref-93)
93. धर्मिणा [↑](#footnote-ref-94)
94. पसामान्यात्प्रसिद्धवान्य [↑](#footnote-ref-95)
95. न स्याद्विच्छित्तिर्नि [↑](#footnote-ref-96)
96. प्रकीर्तितम् [↑](#footnote-ref-97)
97. त्रैकाल्यासंभविकमप्या [↑](#footnote-ref-98)
98. गगनो [↑](#footnote-ref-99)
99. यत्तद्वैकल्य [↑](#footnote-ref-100)
100. यमादर्शनाव्यक्तदर्श [↑](#footnote-ref-101)
101. वाचालंकुरुते [↑](#footnote-ref-102)
102. चार्थ [↑](#footnote-ref-103)
103. संज्ञातः [↑](#footnote-ref-104)
104. भूता प्र [↑](#footnote-ref-105)
105. श्रुतेर्बलसमानार्थो [↑](#footnote-ref-106)
106. रपाकृत्य [↑](#footnote-ref-107)
107. मेकत्रसंज्ञेचस [↑](#footnote-ref-108)
108. दोषा भाव एष [↑](#footnote-ref-109)
109. शूरार्था [↑](#footnote-ref-110)
110. रुढिश्च [↑](#footnote-ref-111)
111. यणा [↑](#footnote-ref-112)
112. लक्षणोपेतरेखामु [↑](#footnote-ref-113)
113. तद्गद्यादि [↑](#footnote-ref-114)
114. षडुदाहृताः [↑](#footnote-ref-115)
115. मुक्तयो [↑](#footnote-ref-116)
116. सुतन्त्र [↑](#footnote-ref-117)
117. राद्धान्तः [↑](#footnote-ref-118)
118. कीर्तिः सजातिमतिव [↑](#footnote-ref-119)
119. सभ्यानां [↑](#footnote-ref-120)
120. प्रथमे [↑](#footnote-ref-121)
121. ससाधुत्वाप्रमुक्त [↑](#footnote-ref-122)
122. युद्धं [↑](#footnote-ref-123)
123. विस्पष्ट [↑](#footnote-ref-124)
124. समयाच्युतिरीरिता [↑](#footnote-ref-125)
125. समयापिकृता नेमेसतां / आसामायक [↑](#footnote-ref-126)
126. लेया [↑](#footnote-ref-127)
127. प्रातिष्ठिको [↑](#footnote-ref-128)
128. द्विधा [↑](#footnote-ref-129)
129. मर्थोऽन्यमा [↑](#footnote-ref-130)
130. दिता पूर्ववाचा व्युत्पादं वेति [↑](#footnote-ref-131)
131. पारसद्या /पारिषेधानां [↑](#footnote-ref-132)
132. गृह्यते गृह्यते / अगृह्यागृह्यते [↑](#footnote-ref-133)
133. सन्धिता [↑](#footnote-ref-134)
134. सङ्ख्या [↑](#footnote-ref-135)
135. इदं सिद्धं ततोऽन्यत्स्यात् [↑](#footnote-ref-136)
136. कस्मात् [↑](#footnote-ref-137)
137. षडङ्गुलस्थूल / प्रकूलस्थू [↑](#footnote-ref-138)
138. ज्ज्ञानतस्त्वेकमिक्ष्यैव [↑](#footnote-ref-139)
139. मातृकार्णं [↑](#footnote-ref-140)
140. वाजितौ ऋः स्यादृतो ले स्यात्लृतौ गृहे [↑](#footnote-ref-141)
141. चतुष्करे [↑](#footnote-ref-142)
142. शिवो वोद्बन्ध / शिवोडोद्बन्ध [↑](#footnote-ref-143)
143. या यानवारिणि [↑](#footnote-ref-144)
144. श्लेषणे लीर्वो [↑](#footnote-ref-145)
145. करे [↑](#footnote-ref-146)
146. सिद्ध्यादि [↑](#footnote-ref-147)
147. मन्त्रार्थस्य च सिद्धये [↑](#footnote-ref-148)
148. स्युर्देवेषद्विषगाद्रिगाः / स्युर्देवद्दिक्षुदुथाक्षिगाः [↑](#footnote-ref-149)
149. विरोधाय [↑](#footnote-ref-150)
150. बालानामविधारय [↑](#footnote-ref-151)
151. एङ् यञ् अञ् पूर्वेण णकारेण । छव् अट् झष् भष् अक् अट् ठक् अण् इण् यण् परेण णकारेण । अम् जम् ङम् अच् इच् एच् यम् मम् षय् यर स्वर वर शर अश् हश् वश् झश् जश् अल् [↑](#footnote-ref-152)
152. वङ् अङ् यङ् कररुश्च दुग्धकः षड अक इ उ अण् । / एङ् अङ् कररूश्च दुग्धेकः षड अक इ उ अण् । [↑](#footnote-ref-153)
153. अय मम जय अव इव वप यम यख यज रठ रख खर अश दृश वश भर जस् श अल हल वल रज ज्वल मल शस इति । / अय मम जय अव इ उ वप यम यख यज ररु रख खर सर अश दश वश भर जस श अल हल वल रल ज्वल मल शस इति [↑](#footnote-ref-154)
154. सन्धिस्वरूपं च [↑](#footnote-ref-155)
155. होतृकारश्चैवमिदं सकलं कललो [↑](#footnote-ref-156)
156. वाग्रताष्टैक / जैक [↑](#footnote-ref-157)
157. गोऽनुजः [↑](#footnote-ref-158)
158. सुषीः त्वहरग्निरत्र [↑](#footnote-ref-159)
159. विभक्तिं सिद्धरूपां च [↑](#footnote-ref-160)
160. त्सुपाः [↑](#footnote-ref-161)
161. सुसमिक्षिणी/ सुसमीकुन्तिरा [↑](#footnote-ref-162)
162. वर्मा वसुधर्मणा [↑](#footnote-ref-163)
163. सुकूपत्सुपपञ्च / सुकहूकादिकं च कः [↑](#footnote-ref-164)
164. बहवो यावद्बहुदामार्थवाकुला [↑](#footnote-ref-165)
165. वसुर्देवगरुर्भुवा [↑](#footnote-ref-166)
166. भृशत् [↑](#footnote-ref-167)
167. योषा सा वेदवित्सिद्धिर्हूहूराजावदाम [↑](#footnote-ref-168)
168. षट् च [↑](#footnote-ref-169)
169. खलं पृथु [↑](#footnote-ref-170)
170. मनशैः [↑](#footnote-ref-171)
171. सुट् [↑](#footnote-ref-172)
172. पूर्वस्मात्स्वात्समा [↑](#footnote-ref-173)
173. मपा धनम् [↑](#footnote-ref-174)
174. स्तथा वयः [↑](#footnote-ref-175)
175. ग्नीस्था हरीनस्मान्विषाकृत [↑](#footnote-ref-176)
176. असुर [↑](#footnote-ref-177)
177. स्वभूः [↑](#footnote-ref-178)
178. एव सुलूमुखाः [↑](#footnote-ref-179)
179. इमा नयः [↑](#footnote-ref-180)
180. मित्रधुङ्मित्र इष्यते [↑](#footnote-ref-181)
181. स्यन्मतीनां [↑](#footnote-ref-182)
182. भवतीभ्यां भवत्यपि [↑](#footnote-ref-183)
183. शेषावि [↑](#footnote-ref-184)
184. चामूरमुममूरमूभिरमुयाव(मु)योः [↑](#footnote-ref-185)
185. जगत् [↑](#footnote-ref-186)
186. समोऽस्ति महाकेह [↑](#footnote-ref-187)
187. हेमहार्केहमासविष्णुः [↑](#footnote-ref-188)
188. र्ता न म्रियते [↑](#footnote-ref-189)
189. लभते [↑](#footnote-ref-190)
190. र्तानाभिहितो धर्मः शिष्यो व्याख्यायतेऽन्यथा । [↑](#footnote-ref-191)
191. र्माभिनिहि [↑](#footnote-ref-192)
192. तिर्यसूयेवसस्तदधिमन्तिकम् । अनिशकर्तृकं दात्रे दद्यात्ग्राग्र्योऽपि सज्जनः [↑](#footnote-ref-193)
193. जपुंसामनि [↑](#footnote-ref-194)
194. हृदामेकबन्धकः [↑](#footnote-ref-195)
195. अर्जिता [↑](#footnote-ref-196)
196. द्विविधं [↑](#footnote-ref-197)
197. न प्राज्ञा आलकः श्राद्धो दन्ता [↑](#footnote-ref-198)
198. धन्वा सुधन्विनि / धन्वाअथड्यपि [↑](#footnote-ref-199)
199. क्वेति [↑](#footnote-ref-200)
200. वसेत्प्रत्ययेतत्रचेरितम्/ वसेत्प्रत्ययेतस्वधीरितम् [↑](#footnote-ref-201)
201. वावि आमुमुक्षुतरा तथा / वारिअयुयुष्टतरास्तथा [↑](#footnote-ref-202)
202. श्रेणी [↑](#footnote-ref-203)
203. स्यात्तरुर्भ [↑](#footnote-ref-204)
204. नाद्वादशाद [↑](#footnote-ref-205)
205. अनड्वानत्र तु स्तौ स्यादाप्तौ जीवन्तिरौषध [↑](#footnote-ref-206)
206. परोक्षेऽर्थे भा [↑](#footnote-ref-207)
207. तिप्तस्झीति [↑](#footnote-ref-208)
208. आतां ज्ञात्मने [↑](#footnote-ref-209)
209. इड्वहिमहिङ्भू [↑](#footnote-ref-210)
210. शीङ्कुङौ जु [↑](#footnote-ref-211)
211. लटि [↑](#footnote-ref-212)
212. तारयती [↑](#footnote-ref-213)
213. भवेम [↑](#footnote-ref-214)
214. एधतामेधेय पचावहै पचामहै [↑](#footnote-ref-215)
215. युजकारान एव च / युजकारउ एव [↑](#footnote-ref-216)
216. क्वसुर्भवेत् [↑](#footnote-ref-217)
217. आखण्डलशुनःसीरसुत्रामाणो [↑](#footnote-ref-218)
218. हस्तिस्य [↑](#footnote-ref-219)
219. कालान्तकः [↑](#footnote-ref-220)
220. रंह च तु रयो [↑](#footnote-ref-221)
221. द्यौर्दिवा च [↑](#footnote-ref-222)
222. कदम्बरी [↑](#footnote-ref-223)
223. वज्रनिष्पेषो [↑](#footnote-ref-224)
224. घृणिरश्मयः [↑](#footnote-ref-225)
225. यामा [↑](#footnote-ref-226)
226. ज्योत्स्ना [↑](#footnote-ref-227)
227. निन्दा च [↑](#footnote-ref-228)
228. उषती [↑](#footnote-ref-229)
229. निषादका [↑](#footnote-ref-230)
230. शुषिरं [↑](#footnote-ref-231)
231. झर्झरो [↑](#footnote-ref-232)
232. परीभाव [↑](#footnote-ref-233)
233. दाशकै [↑](#footnote-ref-234)
234. कुः किंधिक्कुत्सन [↑](#footnote-ref-235)
235. सहार्थयोः [↑](#footnote-ref-236)
236. हेतौ प्रकरणेन [↑](#footnote-ref-237)
237. पुरस्तु प्रथम [↑](#footnote-ref-238)
238. णार्थज्ञानु [↑](#footnote-ref-239)
239. हं [↑](#footnote-ref-240)
240. विनाश्चर्य [↑](#footnote-ref-241)
241. स्वति [↑](#footnote-ref-242)
242. यथार्थस्तु [↑](#footnote-ref-243)
243. सदा [↑](#footnote-ref-244)
244. फले [↑](#footnote-ref-245)
245. भृशकृच्छ्रयोः [↑](#footnote-ref-246)
246. शक्तः स्थूले दृढे [↑](#footnote-ref-247)
247. तृष्णे [↑](#footnote-ref-248)
248. सत्ये [↑](#footnote-ref-249)
249. ओषधिः [↑](#footnote-ref-250)
250. पत्रमिध्म [↑](#footnote-ref-251)
251. शावकः [↑](#footnote-ref-252)
252. सौभाञ्जने [↑](#footnote-ref-253)
253. तलकार्जुनौ [↑](#footnote-ref-254)
254. विकङ्कतः [↑](#footnote-ref-255)
255. जम्बुका [↑](#footnote-ref-256)
256. तन्दुली [↑](#footnote-ref-257)
257. तीव्रस्फोटा [↑](#footnote-ref-258)
258. गलिका [↑](#footnote-ref-259)
259. नवमल्लिका [↑](#footnote-ref-260)
260. धत्तूरः [↑](#footnote-ref-261)
261. कुबेर [↑](#footnote-ref-262)
262. कर्णा शेखा स्तोतो [↑](#footnote-ref-263)
263. प्रावृषायणी [↑](#footnote-ref-264)
264. कञ्जिका [↑](#footnote-ref-265)
265. कलशी धावनी गुहा [↑](#footnote-ref-266)
266. पूतिपर्ण्यपि [↑](#footnote-ref-267)
267. काकविम्बी [↑](#footnote-ref-268)
268. आल्फोटा गिरिमल्ली [↑](#footnote-ref-269)
269. वज्रद्रुस्तु गृहा गुहा / वज्रद्रुस्त स्नु [↑](#footnote-ref-270)
270. यष्टिकाराख्या कारवी स्मृता [↑](#footnote-ref-271)
271. धर्षणी [↑](#footnote-ref-272)
272. शालपर्णी [↑](#footnote-ref-273)
273. नागवल्ली सुखताला च [↑](#footnote-ref-274)
274. नागपर्ण्यपि [↑](#footnote-ref-275)
275. हरीवेदोदीष्वबालकम् / क्लीबेरोदीव्यबालकम् [↑](#footnote-ref-276)
276. बर्हिरेला [↑](#footnote-ref-277)
277. वालेयं [↑](#footnote-ref-278)
278. लघुः [↑](#footnote-ref-279)
279. आवेदी गन्धदः [↑](#footnote-ref-280)
280. कम्पिल्वकस्तथा [↑](#footnote-ref-281)
281. बदरी [↑](#footnote-ref-282)
282. सारिणी [↑](#footnote-ref-283)
283. कटुम्भरा [↑](#footnote-ref-284)
284. रुरुर्वारुः [↑](#footnote-ref-285)
285. केसरी [↑](#footnote-ref-286)
286. कङ्क [↑](#footnote-ref-287)
287. लञ्चु [↑](#footnote-ref-288)
288. कुणिः [↑](#footnote-ref-289)
289. क्षम्यं [↑](#footnote-ref-290)
290. स्यात्कर्पूरः [↑](#footnote-ref-291)
291. पार्श्वकम् [↑](#footnote-ref-292)
292. ककुन्दरे [↑](#footnote-ref-293)
293. स्वेन योगजम् [↑](#footnote-ref-294)
294. संयतेन्द्रियग्रामा [↑](#footnote-ref-295)
295. सेवकाद्यनु [↑](#footnote-ref-296)
296. शृणि [↑](#footnote-ref-297)
297. लस्त [↑](#footnote-ref-298)
298. स्यादाली /स्यादानी तु [↑](#footnote-ref-299)
299. करवालिका [↑](#footnote-ref-300)
300. मोहः पटहाडम्बरौ समौ [↑](#footnote-ref-301)
301. निर्वापणम् [↑](#footnote-ref-302)
302. सारणं [↑](#footnote-ref-303)
303. किंसारः [↑](#footnote-ref-304)
304. किणिञ्जकौ [↑](#footnote-ref-305)
305. लेप [↑](#footnote-ref-306)
306. सहस्राणि [↑](#footnote-ref-307)
307. त्वक्क्षीरौ [↑](#footnote-ref-308)
308. पेटा [↑](#footnote-ref-309)
309. लक्ष्य [↑](#footnote-ref-310)
310. स्थैर्यगौरवः /स्थैर्य आवृतः [↑](#footnote-ref-311)
311. लिङ्गानि लिङ्गिनः साधुर्निभृतः [↑](#footnote-ref-312)
312. विश्वद्र्यङ्विश्वगञ्चति [↑](#footnote-ref-313)
313. स घूर्णितः प्रचलायितः [↑](#footnote-ref-314)
314. नव्योह्यस्नमत्यन्तपश्चिमम् [↑](#footnote-ref-315)
315. न दृश्यते [↑](#footnote-ref-316)
316. पातात्पाता [↑](#footnote-ref-317)
317. मुने [↑](#footnote-ref-318)
318. सलयः [↑](#footnote-ref-319)
319. विशाषा [↑](#footnote-ref-320)
320. आत्तगन्धा [↑](#footnote-ref-321)
321. सर्वमाप्नोति [↑](#footnote-ref-322)
322. स्वर्गान्निपात्यते [↑](#footnote-ref-323)
323. पततस्तस्माद् [↑](#footnote-ref-324)
324. पातितम् [↑](#footnote-ref-325)
325. नव [↑](#footnote-ref-326)
326. अन्धकारं [↑](#footnote-ref-327)
327. व्यवाये [↑](#footnote-ref-328)
328. शब्दादिक्षुद्रस्रोतांसि देहे श्रोत्राविधिं तथा । [↑](#footnote-ref-329)
329. रक्तं वसारक्तं [↑](#footnote-ref-330)
330. गौरवं स्थिरतोऽस्थितः [↑](#footnote-ref-331)
331. धर्मार्थता [↑](#footnote-ref-332)
332. श्रीरस्थि [↑](#footnote-ref-333)
333. चित्रधिष्टानं [↑](#footnote-ref-334)
334. श्वसादिकर्मतः [↑](#footnote-ref-335)
335. तत्त्वादि [↑](#footnote-ref-336)
336. अन्तरः [↑](#footnote-ref-337)
337. श्लेष्मणः श्वासपित्ताभ्यां [↑](#footnote-ref-338)
338. क्षुतौ /ध्रुतौ /द्रुता [↑](#footnote-ref-339)
339. उण्डरुश्च / डुण्डुकश्च [↑](#footnote-ref-340)
340. डुण्डुकश्च [↑](#footnote-ref-341)
341. व्यास [↑](#footnote-ref-342)
342. त्कालीय [↑](#footnote-ref-343)
343. कण्डराः [↑](#footnote-ref-344)
344. द्वे द्वे [↑](#footnote-ref-345)
345. जानुनी द्वे च [↑](#footnote-ref-346)
346. रास्थिन्यश्च [↑](#footnote-ref-347)
347. कूर्पाणि [↑](#footnote-ref-348)
348. नवत्यश्च [↑](#footnote-ref-349)
349. सीवन्यश्च / सीदन्त्यश्च [↑](#footnote-ref-350)
350. तथा हस्ते [↑](#footnote-ref-351)
351. रोम्णा [↑](#footnote-ref-352)
352. यममोक्षाणि/यममार्गादि [↑](#footnote-ref-353)
353. वायुः [↑](#footnote-ref-354)
354. देवं [↑](#footnote-ref-355)
355. सुधूलिका [↑](#footnote-ref-356)
356. दीप्तायामष्टविंशत्याः [↑](#footnote-ref-357)
357. संहारकं [↑](#footnote-ref-358)
358. कोटिशसंख्यान्वै [↑](#footnote-ref-359)
359. मार्जारवृकगो [↑](#footnote-ref-360)
360. निर्जले [↑](#footnote-ref-361)
361. नियमाद्भुक्ति [↑](#footnote-ref-362)
362. नागपदे [↑](#footnote-ref-363)
363. पदगामिनाम् [↑](#footnote-ref-364)
364. विफलाः क्रियाः [↑](#footnote-ref-365)
365. तत्तपः सर्व [↑](#footnote-ref-366)
366. त्रोऽनन्तमा [↑](#footnote-ref-367)
367. तस्योपगम [↑](#footnote-ref-368)
368. नैव [↑](#footnote-ref-369)
369. भूमिवत् / भृतिव [↑](#footnote-ref-370)
370. श्मिभ्यामायम्य [↑](#footnote-ref-371)
371. ध्यानमार्गेण [↑](#footnote-ref-372)
372. त्त्वेनाच्छा [↑](#footnote-ref-373)
373. प्रधानपुरुषा [↑](#footnote-ref-374)
374. प्राप्नुयाद्धरिम् [↑](#footnote-ref-375)
375. मथ संध्याय/मनदि ध्येय सं [↑](#footnote-ref-376)
376. दशा ज्ञेया ज्ञेयं द्वादशाध्यानकं [↑](#footnote-ref-377)
377. चैव तेजसी [↑](#footnote-ref-378)
378. धीरं चकारं [↑](#footnote-ref-379)
379. चित्तार्थः पापो भूतेन [↑](#footnote-ref-380)
380. प्रभूतमिह [↑](#footnote-ref-381)
381. वम्यति [↑](#footnote-ref-382)
382. लीनो यस्तिष्ठेदचलस्थिरः [↑](#footnote-ref-383)
383. वार्तोदेशकालादिवेदना [↑](#footnote-ref-384)
384. द्वेष [↑](#footnote-ref-385)
385. दीपरूपः [↑](#footnote-ref-386)
386. देवाः [↑](#footnote-ref-387)
387. अहमात्मा [↑](#footnote-ref-388)
388. प्रसुप्ते [↑](#footnote-ref-389)
389. रसाभासं [↑](#footnote-ref-390)
390. तदव्याकृत [↑](#footnote-ref-391)
391. व्यनिललिप्सता [↑](#footnote-ref-392)
392. नाम [↑](#footnote-ref-393)
393. नगम्यः स इज्यते [↑](#footnote-ref-394)
394. शब्दोद्रेका [↑](#footnote-ref-395)
395. मरुज्जयैः [↑](#footnote-ref-396)
396. मूर्तानि [↑](#footnote-ref-397)
397. वदे यद्भावतोऽगमत् [↑](#footnote-ref-398)
398. मृगस्त्यक्त्वा [↑](#footnote-ref-399)
399. जलगतिः [↑](#footnote-ref-400)
400. वा नसि [↑](#footnote-ref-401)
401. द्वयावस्था [↑](#footnote-ref-402)
402. भावोऽत्र / भारो न किं [↑](#footnote-ref-403)
403. सीतीत्थं [↑](#footnote-ref-404)
404. भावः [↑](#footnote-ref-405)
405. यानं तु हित्वा शीघ्रं [↑](#footnote-ref-406)
406. देशाद्युपकारकौ [↑](#footnote-ref-407)
407. शब्दोऽयमिति [↑](#footnote-ref-408)
408. पुमान्न देवो न च गौर्न [↑](#footnote-ref-409)
409. पेष्टं तु न सत्संकल्पमानयम् [↑](#footnote-ref-410)
410. पपादिता [↑](#footnote-ref-411)
411. ऋभुसंवादमद्वैतबुद्धये [↑](#footnote-ref-412)
412. ऋभुर् [↑](#footnote-ref-413)
413. तुष्टिं गन्ता क्व वासकः [↑](#footnote-ref-414)
414. ततः क्षुत्संभवातावत् [↑](#footnote-ref-415)
415. कुतः कुत्र क्व गन्तासीत्ये [↑](#footnote-ref-416)
416. प्रविविक्षुः [↑](#footnote-ref-417)
417. सर्वनिदाघकः [↑](#footnote-ref-418)
418. ज्ञानात्सौवीरभू [↑](#footnote-ref-419)
419. कृष्णोऽर्जुनाय यमाह [↑](#footnote-ref-420)
420. सर्वभूतस्थमात्मानं [↑](#footnote-ref-421)
421. यात्यसंशयम् [↑](#footnote-ref-422)
422. सर्वे [↑](#footnote-ref-423)
423. दिमत्परं ब्रह्म न सत्तन्नसदु [↑](#footnote-ref-424)
424. सर्वभूतेषु /सर्वभूतेभ्यो नि [↑](#footnote-ref-425)
425. पत्तितो [↑](#footnote-ref-426)
426. दम्भार्थं [↑](#footnote-ref-427)
427. विज्ञात [↑](#footnote-ref-428)
428. संन्यासो /संत्यागो [↑](#footnote-ref-429)
429. कार्यादीधी [↑](#footnote-ref-430)
430. सत्त्वाद्य उत्तमः [↑](#footnote-ref-431)
431. माचिकेतसे [↑](#footnote-ref-432)
432. तमाप्नुयात् [↑](#footnote-ref-433)
433. युक्तेन मनसा [↑](#footnote-ref-434)
434. विद्ध्यद्वय [↑](#footnote-ref-435)
435. द्याश्चैवार्थ [↑](#footnote-ref-436)
436. न्ताद्याह [↑](#footnote-ref-437)
437. भूतमार्गोऽयं [↑](#footnote-ref-438)
438. वै ब्रह्मविद्याद्वयास्पदम् [↑](#footnote-ref-439)
439. द्वयात्मकम् [↑](#footnote-ref-440)
440. स्मात्सार [↑](#footnote-ref-441)
441. चतुर्दश /द्वादश [↑](#footnote-ref-442)