**अथाष्टाविंशत्यधिकद्विशततमोऽध्यायः ।**

युद्धयात्रा ।

पुष्कर उवाच -  
यदा मन्येत नृपतिराक्रन्देन बलीयसा । पार्ष्णिग्राहोऽभिभूतो मे तदा यात्रां प्रयोजयेत् ॥१॥

पुष्टा योधा भृता भृत्याः प्रभूतञ्च बलं मम । मूलरक्षासमर्थोऽस्मि तैर्वृत्वा शिबिरे व्रजेत् ॥२॥

शत्रोर्वा व्यसने यायाद्दैवाद्यैः पीडितं परम्[[1]](#footnote-2) । भूकम्पो यां दिशं याति याञ्च केतुर्व्यदूषयत् ॥३॥

विद्विष्टनाशकं सैन्यं सम्भूतान्तःप्रकोपनम् ।शरीरस्फुरणे धन्ये तथा सुस्वप्नदर्शने ॥४॥

निमित्ते शकुने धन्ये जाते शत्रुपुरं व्रजेत् । पदातिनागबहुलां सेनां प्रावृषि योजयेत् ॥५॥

हेमन्ते शिशिरे चैव रथवाजिसमाकुलाम् । चतुरङ्गबलोपेतां वसन्ते वा शरन्मुखे ॥६॥

सेना पदातिबहुला शत्रूञ्जयति सर्वदा । अङ्गदक्षिणभागे तु शस्तं प्रस्फुरणं भवेत् ॥७॥   
न शस्तं तु तथा वामे पृष्ठस्य हृदयस्य च । लाञ्छनं पिटकञ्चैव विज्ञेयं स्फुरणं तथा ॥

विपर्ययेणाभिहितं सव्ये स्त्रीणां शुभं भवेत् ॥८॥

इत्याग्नेये महापुराणे युद्धयात्रावर्णनं नामाष्टाविंशत्यधिकद्विशततमोऽध्यायः ॥२२८॥

**अथैकोनत्रिंशदधिकद्विशततमोऽध्यायः** ।

शुभाशुभदुःस्वप्नहरणकथनम् ।

पुष्कर उवाच ।  
स्वप्नं शुभाशुभं वक्ष्ये दुःखप्रहरणं तथा । नाभिं विनाऽन्यत्र गात्रे तृणवृक्षसमुद्भवः ॥१॥

चूर्णनं मूर्ध्नि कांस्यानां मुण्डनं नग्नता तथा । मलिनाम्बरधारित्वमभ्यङ्गः पङ्कदिग्धता ॥२॥

उच्चात्प्रपतनं चैव विवाहो गीतमेव च । तन्त्रीवाद्यविनोदश्च दोलारोहणमेव च ॥३॥

अर्जनं पद्मलोहानां सर्पाणामथ मारणं । रक्तपुष्पद्रुमाणां च चण्डालस्य तथैव च ॥४॥

वराहश्वखरोष्ट्राणां तथा चारोहणक्रिया । भक्षणं पक्षिमांसानां तैलस्य कृशरस्य च ॥५॥

मातुः प्रवेशो जठरे चितारोहणमेव च । शक्रध्वजाभिपतनं पतनं शशिसूर्ययोः ॥६॥

दिव्यान्तरिक्षभौमानामुत्पातानां च दर्शनम् । देवद्विजातिभूपानां[[2]](#footnote-3) गुरूणां कोप एव च ॥७॥

नर्तनं हसनं चैव विवाहो गीतमेव च । तन्त्रीवाद्यविहीनानां वाद्यानामपि वादनम् ॥८॥

स्रोतोवहाधोगमनं स्नानं गोमयवारिणा । पङ्कोदकेन च तथा मशीतोयेन वाप्यथ ॥९॥

आलिङ्गनं कुमारीणां पुरुषाणां[[3]](#footnote-4) च मैथुनम् । हानिश्चैव स्वगात्राणां विरेको वमनक्रिया ॥१०॥

दक्षिणाशाप्रगमनं व्याधिनाभिभवस्तथा । फलानामुपहानिश्च धातूनां भेदनं तथा ॥११॥

गृहाणां चैव पतनं गृहसम्मार्जनं तथा । क्रीडा पिशाचक्रव्यादवानरान्त्यनरैरपि ॥१२॥

परादभिभवश्चैव तस्माच्च व्यसनोद्भवः । काषायवस्त्रधारित्वं तद्वस्त्रैः क्रीडनं तथा ॥१३॥

स्नेहपानावगाही च रक्तमाल्यानुलेपनम् । इत्यधन्यानि स्वप्नानि तेषामकथनं शुभम् ॥१४॥

भूयश्च स्वपनं तद्वत्कार्यं स्नानं द्विजार्चनम् । तिलैर्होमो हरिब्रह्मशिवार्कगणपूजनम् ॥१५॥

तथा स्तुतिप्रपठनं पुंसूक्तादिजपस्तथा । स्वप्नास्तु प्रथमे यामे संवत्सरविपाकिनः ॥१६॥

षड्भिर्मासैर्द्वितीये तु त्रिभिर्मासैर्त्रियामिकाः । चतुर्थे त्वर्धमासेन दशाहादरुणोदये ॥१७॥

एकस्यामथ चेद्रात्रौ शुभं वा यदि वाशुभम् । पश्चादृष्टस्तु यस्तत्र तस्य पाकं विनिर्दिशेत् ॥१८॥

तस्मात्तु शोभने स्वप्ने पश्चात्स्वापो न शस्यते । शैलप्रासादनागाश्ववृषभारोहणं हितम् ॥१९॥

द्रुमाणां श्वेतपुष्पाणां गगने च तथा द्विज । द्रुमतृणोद्भवो नाभौ तथा च बहुबाहुता ॥२०॥   
तथा च बहुशीर्षत्वं पलितोद्भव एव च । सुशुक्लमाल्यधारित्वं सुशुक्लाम्बरधारिता ॥२१॥

चन्द्रार्कताराग्रहणं परिमार्जनमेव च । शक्रध्वजालिङ्गनं च ध्वजोच्छ्रायक्रिया तथा ॥२२॥

भूम्यम्बुधाराग्रहणं शत्रूणां चैव विक्रिया । जयो विवादे द्यूते च सङ्ग्रामे च तथा द्विज ॥२३॥

भक्षणं चार्द्रमांसानां पायसस्य च भक्षणम् । दर्शनं रुधिरस्यापि स्नानं वा रुधिरेण च ॥२४॥

सुरारुधिरमद्यानां पानं क्षीरस्य वाप्यथ । अस्त्रैर्विचेष्टनं भूमौ निर्मलं गगनं तथा ॥२५॥

मुखेन दोहनं शस्तं महिषीणां तथा गवाम् । सिंहीनां हस्तिनीनां च वडवानां तथैव च ॥२६॥

प्रसादो[[4]](#footnote-5) देवविप्रेभ्यो गुरुभ्यश्च तथा द्विज । अम्भसा चाभिषेकस्तु गवां शृङ्गच्युतेन च ॥२७॥

चन्द्राद्भ्रष्टेन[[5]](#footnote-6) वा राम ज्ञेयं राज्यप्रदं हि तत् । राज्याभिषेकश्च तथा छेदनं शिरसोऽप्यथ ॥२८॥

मरणं वह्निलाभश्च[[6]](#footnote-7) वह्निदाहो गृहादिषु । लब्धिश्च राजलिङ्गानां तन्त्रीवाद्याभिवादनं ॥२९॥

यस्तु पश्यति स्वप्नान्ते राजानं कुञ्जरं हयम् । हिरण्यं वृषभं गां च कुटुम्बस्तस्य[[7]](#footnote-8) वर्द्धते ॥३०॥

वृषेभगृहशैलाग्रवृक्षारोहणरोदनम् । घृतविष्ठानुलेपो वा अगम्यागमनं तथा ॥३१॥

इत्याग्नेये महापुराणे शुभाशुभदुःस्वप्नहरणकथनं नामैकोनत्रिंशदधिकद्विशततमोऽध्यायः ॥२२९॥

**अथ त्रिंशदधिकद्विशततमोऽध्यायः ।**

शकुनानि ।

पुष्कर उवाच ।  
सितवस्त्रं प्रसन्नाम्भः फली वृक्षो नभोऽमलम् । औषधानि च युक्तानि धान्यं कृष्णमशोभनम् ॥१॥

कार्पासं तृणशुष्कं च गोमयं वै धनानि च । अङ्गारं गृहसर्जौ[[8]](#footnote-9) च मुण्डाभ्यक्तं च नग्नकम् ॥२॥

अयः पङ्कं चर्मकेशावुन्मत्तं च नपुंसकम् । चण्डालश्वपचाद्याश्च नरा बन्धनपालकाः ॥३॥

गर्भिणी स्त्री च विधवाः[[9]](#footnote-10) पिण्याकादीनि वै मृतम् । तुषभस्मकपालास्थिभिन्नभाण्डमशस्तकम् ॥४॥

अशस्तो वाद्यशब्दश्च भिन्नभैरवझर्झरः[[10]](#footnote-11) । एहीति पुरतः शब्दः शस्यते न तु पृष्ठतः ॥५॥   
गच्छेति पश्चाच्छब्दोऽग्र्यः पुरस्तात्तु विगर्हितः । क्व यासि तिष्ठ मा गच्छ किं ते तत्र गतस्य च ॥६॥

अनिष्टशब्दा मृत्यर्थं[[11]](#footnote-12) क्रव्यादश्च ध्वजादिगः । स्खलनं वाहनानां च शस्त्र[[12]](#footnote-13)भङ्गस्तथैव च ॥७॥

शिरोघातश्च हाराद्यैश्छत्रवासादिपातनम् । हरिमभ्यर्च्य संस्तुत्य स्यादमङ्गल्यनाशनम् ॥८॥

द्वितीयं तु ततो दृष्ट्वा विरुद्धं प्रविशेद्गृहम् । श्वेताः सुमनसः श्रेष्ठाः पूर्णकुम्भो महोत्तमः ॥९॥

मांसं मत्स्या दूरशब्दा वृद्ध एकः पशुस्त्वजः । गावस्तुरङ्गमा नागा देवाश्च ज्वलितोऽनलः ॥१०॥

दूर्वार्द्र[[13]](#footnote-14)गोमयं वेश्या स्वर्णं रूप्यं च रत्नकम् । वचासिद्धार्थकौषध्यो मुद्ग[[14]](#footnote-15) आयुधखड्गकम् ॥११॥

छत्रं पीठं राजलिङ्गं शवं रुदितवर्जितम् । फलं घृतं दधि पयो अक्षतादर्शमाक्षिकम् ॥१२॥

शङ्ख इक्षुः शुभं वाक्यं भक्तवादित्रगीतकम् । गम्भीरमेघस्तनितं तडित्तुष्टिश्च मानसी ॥

एकतः सर्वलिङ्गानि मनसस्तुष्टिरेकतः ॥१३॥

इत्याग्नेये महापुराणे शकुनवर्णनं नाम त्रिंशदधिकद्विशततमोऽध्यायः ॥२३०॥

**अथैकत्रिंशदधिकद्विशततमोऽध्यायः** ।

शकुनानि ।

पुष्कर उवाच ।  
तिष्ठतो गमने प्रश्ने पुरुषस्य शुभाशुभम् । निवेदयन्ति शकुना देशस्य नगरस्य च ॥१॥

सर्वः पापफलो दीप्तो निर्दिष्टो दैवचिन्तकैः । शान्तः शुभफलश्चैव दैवज्ञैः समुदाहृतः ॥२॥

षट्प्रकारा विनिर्दिष्टाः शकुनानां च दीप्तयः । वेलादिग्देशकरणरुतजातिविभेदतः ॥३॥

पूर्वा पूर्वा च विज्ञेया सा तेषां बलवत्तरा । दिवाचरो रात्रिचरस्तथा रात्रौ दिवाचरः ॥४॥

क्रूरेषु दीप्ता विज्ञेया ऋक्षलग्नग्रहादिषु । धूमिता सा तु विज्ञेया याङ्गमिष्यति भास्करः ॥५॥

यस्यां स्थितः सा ज्वलिता मुक्ता चाङ्गारिणी मता । एतास्तिस्रः स्मृता दीप्ताः पञ्च शान्ता- स्तथापराः ॥६॥   
दीप्तायां दिशि दिग्दीप्तं शकुनं परिकीर्त्तितम् । ग्रामेऽरण्या वने ग्राम्यास्तथा निन्दितपादपः ॥७॥

देशे चैवाशुभे ज्ञेयो देशदीप्तो द्विजोत्तम । क्रियादीप्तो विनिर्द्दिष्टः स्वजात्यनुचितक्रियः ॥८॥

रुतदीप्तश्च कथितो भिन्नभैरवनिस्वनः । जातिदीप्तस्तथा ज्ञेयः केवलं मांसभोजनः ॥९॥

दीप्ताच्छान्तो विनिर्दिष्टः सर्वैर्भेदैः प्रयत्नतः । मिश्रैर्मिश्रो विनिर्दिष्टस्तस्य वाच्यं फलाफलम् ॥१०॥

गोश्वोष्ट्रगर्दभश्वानः सारिका गृहगोधिका । चटका भासकूर्माद्याः कथिता ग्रामवासिनः ॥११॥

अजाविशुकनागेन्द्राः कोलो महिषवायसौ । ग्राम्यारण्या विनिर्द्दिष्टाः सर्वेऽन्ये वनगोचराः ॥१२॥

मार्जारकुक्कुटौ ग्राम्यौ तौ चैव वनगोचरौ । तयोर्भवति विज्ञानं नित्यं वै रूपभेदतः ॥१३॥

गोकर्णशिखिचक्राह्वखरहारीतवायसाः । कुलाहकुक्कुभश्येनफेरुखञ्जनवानराः ॥१४॥

शतघ्नचटकश्यामचासश्येनकपिञ्जलाः । तित्तिरिः शतपत्रश्च कपोतश्च तथा त्रयः ॥१५॥

खञ्जरीटकदात्यूहशुकराजीवकुक्कुटाः । भारद्वाजश्च सारङ्ग इति ज्ञेया दिवाचराः ॥१६॥

वागुर्युलूकशरभक्रौञ्चाः शशककच्छपाः । लोमासिकाः पिङ्गलिकाः कथिता रात्रिगोचराः ॥१७॥   
हंसाश्च मृगमार्जारनकुलर्क्षभुजङ्गमाः । वृकारिसिंहव्याघ्रोष्ट्रग्रामशूकरमानुषाः ॥१८॥

श्वाविद्वृषभगोमायुवृककोकिलसारसाः । तुरङ्गकौ पीननरा[[15]](#footnote-16) गोधा ह्युभयचारिणः ॥१९॥

बलप्रस्थानयोः[[16]](#footnote-17) सर्वे पुरस्तात्सङ्घचारिणः । जयावहा विनिर्दिष्टाः पश्चान्निधनकारिणः ॥२०॥

गृहाद्गम्य यदा चासो व्याहरन्पुरुतः[[17]](#footnote-18) स्थितः । नृपावमानं वदति वामः कलहभोजने ॥२१॥

याने तद्दर्शनं शस्तं सव्यमङ्गस्य वाप्यथ । चौरैर्मोघमथाख्याति मयूरो भिन्ननिःस्वनः ॥२२॥

प्रयातस्याग्रतो राम मृगः प्राणहरो भवेत् । ऋक्षाखुजम्बुकव्याघ्रसिंहमार्जारगर्दभाः ॥२३॥

प्रतिलोमास्तथा राम खरश्च विकृतस्वनः । वामः कपिञ्जलः श्रेष्ठस्तथा दक्षिणसंस्थितः ॥२४॥

पृष्ठतो निन्दितफलस्तित्तिरिस्तु न शस्यते । एणा[[18]](#footnote-19) वराहाः पृषता वामा भूत्वा तु दक्षिणाः ॥२५॥

भवन्त्यर्थकरा नित्यं विपरीता विगर्हिताः । वृषाश्वजम्बुकव्याघ्राः सिंहमार्जारगर्दभाः ॥२६॥

वाञ्छितार्थकरा ज्ञेया दक्षिणाद्वामतो गताः । शिवाः श्यामाननाश्छुच्छूः पिङ्गला गृहगोधिका ॥२७॥

शूकरी परपुष्टा च पुन्नामानश्च वामतः । स्त्रीसञ्ज्ञा भासकारूषकपिश्रीकर्णच्छित्त्वराः ॥२८॥

कपिश्रीकर्णपिप्पीका रुरुश्येनाश्च दक्षिणाः । जातिकाहिशशक्रोडगोधानां कीर्तनं शुभम् ॥२९॥

ततः सन्दर्शनं नेष्टं प्रतीपं वानरर्क्षयोः । कार्यकृद्बली शकुनः प्रस्थितस्य हि योऽन्वहम् ॥३०॥

भवेत्तस्य फलं वाच्यं तदेव दिवसं बुधैः । मत्ता भक्ष्यार्थिनो बाला वैरसक्तास्तथैव च ॥३१॥

सीमान्नमभ्यन्तरिता विज्ञेया निष्फला द्विज । एकद्वित्रिचतुर्भिस्तु शिवा धन्या रुतैर्भवेत् ॥३२॥

पञ्चभिश्च तथा षड्भिरधन्या परिकीर्त्तिता । सप्तभिश्च तथा धन्या निष्फला परतो भवेत् ॥३३॥

नृणां रोमाञ्चजननी वाहनानां भयप्रदा । ज्वालानला सूर्यमुखी विज्ञेया भयवर्धिनी ॥३४॥

प्रथमं सारङ्गे दृष्टे शुभे देशे शुभं वदेत् । संवत्सरं मनुष्यस्य अशुभे च शुभं तथा ॥३५॥

तथाविधं नरः पश्येत्सारङ्गं प्रथमेऽहनि । आत्मनश्च तथात्वेन ज्ञातव्यं वत्सरं फलम् ॥३६॥

इत्याग्नेये महापुराणे शकुनवर्णनं नामैकत्रिंशदधिकद्विशततमोऽध्यायः ॥२३१॥

**अथ द्वात्रिंशदधिकद्विशततमोऽध्यायः ।**

शकुनानि ।

पुष्कर उवाच ।  
विशन्ति येन मार्गेण वायसा बहवः पुरम् । तेन मार्गेण रुद्धस्य पुरस्य ग्रहणं भवेत् ॥१॥

सेनायां यदि वा सार्थे निविष्टो[[19]](#footnote-20) वायसो रुदन्[[20]](#footnote-21) । वामो भयातुरस्त्रस्तो भयं वदति दुस्तरम् ॥२॥

छायाङ्गवाहनोपानच्छत्रवस्त्रादिकुट्टने । मृत्युस्तत्पूजने पूजा तदिष्टकरणे शुभम् ॥३॥

प्रोषितागमकृत्काकः कुर्वन्द्वारि गतागतम् । रक्तं दग्धं गृहे द्रव्यं क्षिपन्वह्निनिवेदकः ॥४॥

न्यसेद्रक्तं पुरस्ताच्च निवेदयति बन्धनम् । पीतं द्रव्यं तथा रुक्मरूप्यमेव तु भार्गव ॥५॥

यच्चैवोपनयेद्द्रव्यं तस्य लब्धिं विनिर्दिशेत् । द्रव्यं वापनयेद्यत्तु तस्य हानिं विनिर्दिशेत् ॥६॥

पुरतो धनलब्धिः स्यादाममांसस्य च्छर्दने । भूलब्धिः स्यान्मृदः क्षेपे राज्यं रत्नार्पणे महत् ॥७॥

यातुः काकोऽनुकूलस्तु क्षेमः कर्मक्षमो भवेत् । न त्वर्थसाधको ज्ञेयः प्रतिकूलो भयावहः ॥८॥

सम्मुखेऽभ्येति विरुवन्यात्राघातकरो भवेत् । वामः काकः स्मृतो धन्यो दक्षिणोऽर्थविनाशकृत् ॥९॥

वामोऽनुलोमगः श्रेष्ठो मध्यमो दक्षिणः स्मृतः । प्रतिलोमगतिर्वामो गमनप्रतिषेधकृत् ॥१०॥

निवेदयति यात्रार्थमभिप्रेतं गृहे गतः । एकाक्षिचरणस्त्वर्कं वीक्षमाणो भयावहः ॥११॥

कोटरे वासमानश्च महानर्थकरो[[21]](#footnote-22) भवेत् । न शुभस्तूषरे काकः पङ्काङ्कः स तु शस्यते ॥१२॥

अमेध्यपूर्णवदनः काकः सर्वार्थसाधकः । ज्ञेयाः पतत्रिणोऽन्येऽपि काकवद्भृगुनन्दन ॥१३॥

स्कन्धावारापसव्यस्थाः श्वानो विप्रविनाशकाः । इन्द्रस्थाने नरेन्द्रस्य पुरेशस्य तु गोपुरे ॥१४॥

अन्तर्गृहे गृहेशस्य मरणाय भवेद्भषन् । यस्य जिघ्रति वामाङ्गं तस्य स्यादर्थसिद्धये ॥१५॥

भयाय दक्षिणं चाङ्गं तथा भुजमदक्षिणम् । यात्राघातकरो यातुर्भवेत्प्रतिमुखागतः ॥१६॥

मार्गावरोधको मार्गे चौरान्वदति भार्गव । अलाभोऽस्थिमुखः पापो रज्जुचीरमुखस्तथा ॥१७॥

सोपानत्कमुखो धन्यो मांसपूर्णमुखोऽपि च । अमङ्गल्यमुखद्रव्यं केशं चैवाशुभं तथा ॥१८॥

अवमूत्र्याग्रतो याति यस्य तस्य भयं भवेत् । यस्यावमूत्र्य व्रजति शुभं देशं तथा द्रुमम् ॥१९॥

मङ्गल्यं च तथा द्रव्यं तस्य स्यादर्थसिद्धये । श्ववच्च राम विज्ञेयास्तथा वै जम्बुकादयः ॥२०॥

भयाय स्वामिनो ज्ञेयमनिमित्तं रुतं गवाम् । निशि चौरभयाय स्याद्विकृतं मृत्यवे तथा ॥२१॥

शिवाय स्वामिनो रात्रौ बलीवर्दो नदन् भवेत् । उत्सृष्टवृषभो राज्ञो विजयं सम्प्रयच्छति ॥२२॥

अभक्ष्यं[[22]](#footnote-23) भक्षयन्त्यश्च गावो दत्तास्तथा स्वकाः । त्यक्तस्नेहाः स्ववत्सेषु गर्भक्षयकरा मताः ॥२३॥

भूमिं पादैर्विनिघ्नन्त्यो दीना भीता[[23]](#footnote-24) भयावहाः । आर्द्राङ्ग्यो हृष्टरोमाश्च शृङ्गलग्नमृदः शुभाः ॥२४॥

महिष्यादिषु चाप्येतत्सर्वं वाच्यं विजानता । आरोहणं तथाऽन्येन सपर्याणस्य वाजिनः ॥२५॥

जलोपवेशनं नेष्टं भूमौ च परिवर्तनम् । विपत्करं तुरङ्गस्य सुप्तं वाप्यनिमित्ततः ॥२६॥

यवमोदकयोर्द्वेषस्त्वकस्माच्च न शस्यते । वदनाद्रुधिरोत्पत्तिर्वेपनं न च शस्यते ॥२७॥

क्रीडन्बकैः कपोतैश्च सारिकाभिर्मृतिं वदेत् । साश्रुनेत्रो जिह्वया च पादलेही विनष्टये ॥२८॥

वामपादेन च तथा विलिखंश्च वसुन्धरां । स्वपेद्वा वामपार्श्वेन दिवा वा न शुभप्रदः ॥२९॥

भयाय स्यात्सकृन्मूत्री तथा निद्राविलाननः । आरोहणं न चेद्दद्यात्प्रतीपं वा गृहं व्रजेत् ॥३०॥

यात्राविघातमाचष्टे वामपार्श्वं तथा स्पृशन् । हेषमाणः शत्रुयोधं पादस्पर्शी जयावहः ॥३१॥

ग्रामे व्रजति नागश्चेन्मैथुनं देशहा भवेत् । प्रसूता नागवनिता मत्ता चान्ताय भूपतेः ॥३२॥

आरोहणं न चेद्दद्यात् प्रतीपं वा गृहं व्रजेत् । मदं वा वारणो जह्याद्राजघातकरो भवेत् ॥३३॥

वामं दक्षिणपादेन पादमाक्रमते शुभः । दक्षिणञ्च तथा दन्तं परिमार्ष्टि करेण च ॥३४॥

वृषोऽश्वः कुञ्जरो वाऽपि रिपुसैन्यगतोऽशुभः । खण्डमेघातिवृष्ट्या तु सेना नाशमवाप्नुयात् ॥३५॥

प्रतिकूलग्रहर्क्षात्तु तथा सम्मुखमारुतात् । यात्राकाले रणे वापि छत्रादिपतनं भयम् ॥३६॥

हृष्टा नराश्चानुलोमा ग्रहा वै जयलक्षणम् । काकैर्योधाभिभवनं क्रव्याद्भिर्मण्डलक्षयः ॥

प्राची पश्चिमकैशानी सौम्या प्रेष्ठा शुभा च दिक् ॥३७॥

इत्याग्नेये महापुराणे शकुनवर्णनं नाम द्वात्रिंशदधिकद्विशततमोऽध्यायः ॥२३२॥

**अथ त्रयस्त्रिंशदधिकद्विशततमोऽध्यायः ।**

यात्रामण्डलचिन्तादिः ।

पुष्कर उवाच ।  
सर्वयात्रां प्रवक्ष्यामि राजधर्मसमाश्रयात् । अस्तं गते नीचगते विकले रिपुराशिगे ॥१॥

प्रतिलोमे च विध्वस्ते शुक्रे यात्रां विसर्जयेत्[[24]](#footnote-25) । प्रतिलोमे बुधे यात्रां दिक्पतौ च तथा च ग्रहे ॥२॥

वैधृतौ च व्यतीपाते नागे च शकुनौ तथा । चतुष्पादे च किंस्तुघ्ने तथा यात्रां विवर्जयेत् ॥३॥

विपत्तारे नैधने च प्रत्यरौ चाथ जन्मनि । गण्डे विवर्जयेद्यात्रां रिक्तायां च तिथावपि ॥४॥

उदीची च तथा प्राची तयोरैक्यं प्रकीर्तितम् । पश्चिमा दक्षिणा या दिक्तयोरैक्यं तथैव च ॥५॥

वाय्वग्निदिक्समुद्भूतं परिघं न तु लङ्घयेत् । आदित्यचन्द्रसौरास्तु दिवसाश्च न शोभनाः ॥६॥

कृत्तिकाद्यानि पूर्वेण मघाद्यानि च याम्यतः । मैत्राद्यान्यपरे चाथ वासवाद्यानि वाप्युदक् ॥७॥

सर्वद्वाराणि शस्तानि छायामानं वदामि ते । आदित्ये विंशतिर्ज्ञेयाश्चन्द्रे षोडश कीर्त्तिताः ॥८॥

भौमे पञ्चदशैवोक्ताश्चतुर्दश तथा बुधे । त्रयोदश तथा जीवे शुक्रे द्वादश कीर्तिताः ॥९॥

एकादश तथा सौरे सर्वकर्मसु कीर्तिताः । जन्मलग्ने शक्रचापे सम्मुखे न व्रजेन्नरः ॥१०॥

शकुनादौ शुभे यायाज्जयाय हरिमास्मरन् । वक्ष्ये मण्डलचिन्तां ते कर्तव्यं राजरक्षणम् ॥११॥

स्वाम्यमात्यस्तथा दुर्गः कोषो दण्डस्तथैव च । मित्रं जनपदश्चैव राज्यं सप्ताङ्गमुच्यते ॥१२॥

सप्ताङ्गस्य तु राज्यस्य विघ्नकर्तॄन्विनाशयेत् । मण्डलेषु च सर्वेषु वृद्धिः कार्या महीक्षिता ॥१३॥

आत्ममण्डलमेवात्र प्रथमं मण्डलं भवेत् । सामन्तास्तस्य विज्ञेया रिपवो मण्डलस्य तु ॥१४॥

उपेतस्तु सुहृज्ज्ञेयः शत्रुमित्रमतः परम् । मित्रमित्रं ततो ज्ञेयं मित्रमित्ररिपुस्ततः ॥१५॥

एतत्पुरस्तात् कथितं पश्चादपि निबोध मे । पार्ष्णिग्राहस्ततः पश्चात्ततस्त्वाक्रन्द उच्यते ॥१६॥

आसारस्तु ततोऽन्यः स्यादाक्रन्दासार उच्यते । जिगीषोः शत्रुयुक्तस्य विमुक्तस्य तथा द्विज ॥१७॥

नात्रापि निश्चयः शक्यो वक्तुं मनुजपुङ्गव । निग्रहानुग्रहे शक्तो मध्यस्थः परिकीर्त्तितः ॥१८॥

निग्रहानुग्रहे शक्तः सर्वेषामपि यो भवेत्[[25]](#footnote-26) । उदासीनः स कथितो बलवान्पृथिवीपतिः ॥१९॥

न कस्यचिद्रिपुर्मित्रं कारणाच्छत्रुमित्रके । मण्डलं तव सम्प्रोक्तमेतद्द्वादशराजकम् ॥२०॥

त्रिविधा रिपवो ज्ञेयाः कुल्यानन्तरकृत्रिमाः । पूर्वपूर्वो गुरुस्तेषां दुश्चिकित्स्यतमो मतः ॥२१॥

अनन्तरोऽपि यः शत्रुः सोऽपि मे कृत्रिमो मतः । पार्ष्णिग्राहो भवेच्छत्रोर्मित्राणि रिपवस्तथा ॥२२॥

पार्ष्णिग्राहमुपायैश्च शमयेच्च तथा स्वकम् । मित्रेण शत्रोरुच्छेदं प्रशंसन्ति पुरातनाः ॥२३॥

मित्रञ्च शत्रुतामेति सामन्तत्वादनन्तरम् । शत्रुं जिगोषुरुच्छिन्द्यात्स्वयं शक्नोति चेद्यदि ॥२४॥

प्रतापवृद्धौ तेनापि नामित्राज्जायते भयम् । यथास्य नोद्विजेल्लोको विश्वासश्च यथा भवेत् ॥२५॥

जिगीषुर्धर्मविजयी तथा लोकं वशं नयेत् ॥२६॥

इत्याग्नेये महापुराणे यात्रामण्डलचिन्तादिकथनं नाम त्रयस्त्रिंशदधिकद्विशततमोऽध्यायः ॥२३३॥

**अथ चतुस्त्रिंशदधिकद्विशततमोऽध्यायः ।**

षाड्गुण्यम् ।

पुष्कर उवाच ।  
सामभेदौ मया प्रोक्तौ दानदण्डौ तथैव च । दण्डः स्वदेशे कथितः परदेशे व्रवीमि ते ॥१॥

प्रकाशश्चाप्रकाशश्च द्विविधो दण्ड उच्यते । लुण्ठनं[[26]](#footnote-27) ग्रामघातश्च सस्यघातोऽग्निदीपनम् ॥२॥

प्रकाशोऽथ विषं वह्निर्विविधैः पुरुषैर्वधः । दूषणञ्चैव साधूनामुदकानां च दूषणम् ॥३॥

दण्डप्रणयणं प्रोक्तमुपेक्षां शृणु भार्गव । यदा मन्यते नृपती रणे न मम विग्रहः ॥४॥

अनर्थायानुबन्धः स्यात्सन्धिना च तथा भवेत् । सामलब्धास्पदं चात्र दानं चार्थक्षयङ्करम् ॥५॥

भेददण्डानुबन्धः स्यात्तदोपेक्षां समाश्रयेत् । न चायं मम शक्नोति किञ्चित्[[27]](#footnote-28) कर्तुमुपद्रवम् ॥६॥

न चाहमस्य शक्नोमि तत्रोपेक्षां समाश्रयेत् । अवज्ञोपहतस्तत्र राज्ञा कार्यो रिपुर्भवेत् ॥७॥

मायोपायं प्रवक्ष्यामि उत्पातैरनृतैश्चरन् । शत्रोरुद्वेजनं शत्रोः शिबिरस्थस्य पक्षिणः ॥८॥

स्थूलस्य तस्य पुच्छस्थां कृत्वोल्कां विपुलां द्विज । विसृजेच्च ततश्चैवमुल्कापातं प्रदर्शयेत् ॥९॥

एवमन्ये दर्शनीया उत्पाता बहवोऽपि च । उद्वेजनं तथा कुर्यात् कुहकैर्विविधैर्द्विषां ॥१०॥

सांवत्सरास्तापसाश्च नाशं ब्रूयुः परस्य च[[28]](#footnote-29) । जिगीषुः पृथिवीं राजा तेन चोद्वेजयेत्परान् ॥११॥

देवतानां प्रसादश्च कीर्तनीयः परस्य तु । आगतं नो मित्रबलं प्रहरध्वमभीतवत् ॥१२॥

एवं ब्रूयाद्रणे प्राप्ते भग्नाः सर्वे परे इति । क्ष्वेडाः किलकिलाः कार्या वाच्यः शत्रुर्हतस्तथा ॥१३॥

देवाज्ञाबृंहितो राजा सन्नद्धः समरं प्रति । इन्द्रजालं प्रवक्ष्यामि इन्द्रं कालेन[[29]](#footnote-30) दर्शयेत् ॥१४॥

चतुरङ्गं बलं राजा सहायार्थं दिवौकसाम् । बलं तु दर्शयेत्प्राप्तं रक्तवृष्टिं चरेद्रिपौ ॥१५॥

छिन्नानि रिपुशीर्षाणि प्रासादाग्रेषु दर्शयेत्[[30]](#footnote-31) । षाड्गुण्यं सम्प्रवक्ष्यामि तद्वरौ सन्धिविग्रहौ ॥१६॥

सन्धिश्च विग्रहश्चैव यानमासनमेव च । द्वैधीभावः संशयश्च षड्गुणाः परिकीर्तिताः ॥१७॥

पणबन्धः स्मृतः सन्धिरपकारस्तु विग्रहः । जिगीषोः शत्रुविषये यानं यात्राऽभिधीयते ॥१८॥

विग्रहेण स्वके देशे स्थितिरासनमुच्यते । बलार्धेन प्रयाणन्तु द्वैधीभावः स उच्यते ॥१९॥

उदासीनो मध्यमो वा संश्रयासंश्रयः स्मृतः । समेन सन्धिरन्वेष्योऽहीनेन च बलीयसा ॥२०॥

हीनेन विग्रहः कार्यः स्वयं राज्ञा बलीयसा । तत्रापि शुद्धपार्ष्णिस्तु बलीयांसं समाश्रयेत् ॥२१॥

आसीनः कर्मविच्छेदं शक्तः कर्त्तुं रिपोर्यदा । अशुद्धपार्ष्णिश्चासीत विगृह्य वसुधाधिपः ॥२२॥

अशुद्धपार्ष्णिर्बलवान्द्वैधीभावं समाश्रयेत् । बलिना विगृहीतस्तु योऽसन्देहेन पार्थिवः ॥२३॥

संश्रयस्तेन वक्तव्यो गुणानामधमो गुणः । बहुक्षयव्ययायासं तेषां यानं प्रकीर्तितम् ॥२४॥

बहुलाभकरं पश्चात्तदा राजा समाश्रयेत् । सर्वशक्तिविहीनस्तु तदा कुर्यात्तु संश्रयम् ॥२५॥

इत्याग्नेये महापुराणे षाड्गुण्यवर्णनं नाम चतुस्त्रिंशदधिकद्विशततमोऽध्यायः ॥२३४॥

**अथ पञ्चत्रिंशदधिकद्विशततमोऽध्यायः ।**

प्रात्यहिकराजकर्म ।

पुष्कर उवाच ।  
अजस्रं कर्म वक्ष्यामि दिनं प्रति यदाचरेत् । द्विमुहूर्त्तावशेषायां रात्रौ निद्रां त्यजेन्नृपः ॥१॥

वाद्यबन्दिस्वनैर्गीतैः पश्येद्गूढांस्ततो[[31]](#footnote-32) नरान् । विज्ञायते न ये लोकास्तदीया इति केनचित् ॥२॥

आयव्ययस्य श्रवणं ततः कार्यं यथाविधि । वेगोत्सर्गं ततः कृत्वा राजा स्नानगृहं व्रजेत् ॥३॥

स्नानं कुर्यान्नृपः पश्चाद्दन्तधावनपूर्वकम् । कृत्वा सन्ध्यां ततो जप्यं वासुदेवं प्रपूजयेत् ॥४॥

वह्नौ पवित्राञ्जुहुयात्त[[32]](#footnote-33)र्पयेदुदकैः पितॄन् । दद्यात्सकाञ्चनीं धेनुं द्विजाशीर्वादसंयुतः ॥५॥

अनुलिप्तोऽलङ्कृतश्च मुखं पश्येच्च दर्पणे । ससुवर्णे धृते राजा शृणुयाद्दिवसादिकम् ॥६॥

औषधं भिषजोक्तं च मङ्गलालम्भनं चरेत् । पश्येद्गुरुं तेन दत्ताशीर्वदोऽथ व्रजेत्सभाम् ॥७॥

तत्रस्थो ब्राह्मणान् पश्येदमात्यान्मन्त्रिणस्तथा । प्रकृतीश्च महाभाग प्रतीहारनिवेदिताः ॥८॥

श्रुत्वेतिहासं कार्याणि कार्याणां कार्यनिर्णयम्[[33]](#footnote-34) । व्यवहारं ततः पश्येन्मन्त्रं कुर्यात्तु मन्त्रिभिः ॥९॥

नैकेन सहितः कुर्यान्न कुर्याद्बहुभिः सह । न च मूर्खैर्न्नचानाप्तैर्गुप्तं न प्रकटं चरेत् ॥१०॥

मन्त्रं स्वधिष्ठितं कुर्याद्येन राष्ट्रं न बाधते । आकारग्रहणे राज्ञो मन्त्ररक्षा परा मता ॥११॥

आकारैरिङ्गितैः प्रज्ञा मन्त्रं गृह्णन्ति पण्डिताः । सांवत्सराणां वैद्यानां मन्त्रिणां वचने रतः ॥१२॥

राजा विभूतिमाप्नोति वारयन्ति[[34]](#footnote-35) नृपं हिते । मन्त्रं कृत्वाथ व्यायामं चक्रे याने च शस्त्रके ॥१३॥

नियुद्धादौ[[35]](#footnote-36) नृपः स्नातः पश्येद्विष्णुं सुपूजितम् । हुतं च पावकं पश्येद्विप्रान्पश्येत्सुपूजितान् ॥१४॥

भूषितो भोजनं कुर्याद्दानाद्यैः सुपरीक्षितम् । भुक्त्वा गृहीतताम्बूलो वामपार्श्वेन संस्थितः ॥१५॥

शास्त्राणि चिन्तयेद्दृष्ट्वा योधान्कोष्ठायुधं गृहम् । अन्वास्य पश्चिमां सन्ध्यां कार्याणि च विचिन्त्य तु ॥१६॥

चारान्सम्प्रेष्य भुक्त्वान्नमन्तःपुरचरो भवेत् । वाद्यगीतै रक्षितोऽन्यैरेवं नित्यं चरेन्नृपः ॥१७॥

इत्याग्नेये महापुराणे प्रात्यहिकराजकर्मकथनं नाम पञ्चत्रिंशदधिकद्विशततमोऽध्यायः ॥२३५॥

**अथ षट्त्रिंशदधिकद्विशततमोऽध्यायः ।**

रणदीक्षा ।

पुष्कर उवाच ।  
यात्राविधानपूर्वं तु वक्ष्ये साङ्ग्रामिकं विधिम् । सप्ताहेन यदा यात्रा भविष्यति महीपतेः ॥१॥

पूजनीयो हरिः शम्भुर्मोदकाद्यैर्विनायकः । द्वितीयेऽहनि दिक्पालान्सम्पूज्य शयनञ्चरेत् ॥२॥

शय्यायां वा तदग्रेऽथ देवान्प्रार्च्य मनुं स्मरेत् । नमः शम्भोः त्रिनेत्राय रुद्राय वरदाय च ॥३॥

वामनाय विरूपाय स्वप्नाधिपतये नमः । भगवन्देवदेवेश शूलभृद्वृषवाहन ॥४॥

इष्टानिष्टे ममाचक्ष्व स्वप्ने सुप्तस्य शाश्वत । यज्जाग्रतो दूरमिति पुरोधा मन्त्रमुच्चरेत् ॥५॥

तृतीयेऽहनि दिक्पालान्रुद्रांस्तान्दिक्पतीन्यजेत् । ग्रहान्यजेच्चतुर्थेऽह्नि पञ्चमे चाश्विनौ यजेत्[[36]](#footnote-37) ॥६॥

मार्गे या देवतास्तासां नद्यादीनां च पूजनम् । दिव्यान्तरीक्षभौमस्थदेवानां च तथा बलिः ॥७॥

रात्रौ भूतगणानां च वासुदेवादिपूजनम् । भद्रकाल्याः श्रियः कुर्यात् प्रार्थयेत्सर्वदेवताः ॥८॥

वासुदेवः सङ्कर्षणः प्रद्युम्नश्चानिरुद्धकः । नारायणोऽब्जजो विष्णुर्न्नारसिंहो वराहकः ॥९॥

शिव ईशस्तत्पुरुषो ह्यघोरो राम सत्यजः । सूर्यः सोमः कुजश्चान्द्रिर्जीवः शुक्रः शनैश्चरः ॥१०॥

राहुः केतुर्गणपतिः सेनानी चण्डिका ह्युमा । लक्ष्मीः सरस्वती दुर्गा ब्रह्माणीप्रमुखा गणाः ॥११॥

रुद्रा इन्द्रादयो वह्निर्न्नागास्तार्क्ष्योऽपरे सुराः । दिव्यान्तरीक्षभूमिष्ठा विजयाय भवन्तु मे ॥१२॥  
मर्दयन्तु रणे[[37]](#footnote-38) शत्रून् सम्प्रगृह्योपहारकम् । सपुत्रमातृभृत्योऽहं[[38]](#footnote-39) देवा वः शरणङ्गतः ॥१३॥  
चमूनां पृष्ठतो गत्वा रिपुनाशा नमोऽस्तु वः । विनिवृत्तः प्रदास्यामि दत्तादभ्यधिकं बलिम् ॥१४॥

षष्ठेऽह्नि विजयस्नानं कर्तव्यं चाभिषेकवत् । यात्रादिने सप्तमे च पूजयेच्च त्रिविक्रमम् ॥१५॥

नीराजनोक्तमन्त्रैश्च ह्यायुधं वाहनं यजेत् । पुण्याहजयशब्देन मन्त्रमेतन्निशामयेत् ॥१६॥

दिव्यान्तरीक्षभूमिष्ठाः सन्त्वायुर्दाः सुराश्च ते । देवसिद्धिं प्राप्नुहि त्वं देवयात्रास्तु सा तव ॥१७॥

रक्षन्तु देवताः सर्वा इति श्रुत्वा नृपोव्रजेत् । गृहीत्वा सशरञ्चापं धनुर्नागेति मन्त्रतः ॥१८॥

तद्विष्णोरिति जप्त्वाथ दद्याद्रिपुमुखे पदम् । दक्षिणं पदं द्वात्रिंशद्दिक्षु[[39]](#footnote-40) प्राच्यादिषु क्रमात् ॥१९॥

नागं रथं हयञ्चैव धुर्यांश्चैवारुहेत् क्रमात् । आरुह्य वाद्यैर्गच्छेत पृष्ठतो नावलोकयेत् ॥२०॥

क्रोशमात्रं गतस्तिष्ठेत्पूजयेद्देवता द्विजान् । परदेशं व्रजेत् पश्चादात्मसैन्यं हि पालयन् ॥२१॥

राजा प्राप्य विदेशं तु देशाचारं हि पालयेत्[[40]](#footnote-41) । देवानां पूजनं कुर्यान्न छिन्द्यादायमत्र तु ॥२२॥

नावमानयेत्तद्देश्यानागत्य स्वपुरं पुनः । जयं प्राप्यार्चयेद्देवान् दद्याद्दानानि पार्थिवः ॥२३॥

द्वितीयेऽहनि सङ्ग्रामो भविष्यति यदा तदा । स्नापयेद्गजमश्वादि यजेद्देवं नृपसिंहकम् ॥२४॥

छत्रादिराजलिङ्गानि शस्त्राणि निशि वै गणान् । प्रातर्नृसिंहकं पूज्य वाहनाद्यमशेषतः ॥२५॥

पुरोधसा हुतं पश्येद्वह्निं हुत्वा द्विजान्यजेत् । गृहीत्वा सशरञ्चापं गजाद्यारुह्य वै व्रजेत् ॥२६॥

देशे त्वदृश्यः शत्रूणां कुर्यात् प्रकृतिकल्पनाम् । संहतान्योधयेदल्पान्कामं विस्तारयेद्बहून् ॥२७॥

सूचीमुखमनीकं स्यादल्पानां बहुभिः सह । व्यूहाः प्राण्यङ्गरूपाश्च द्रव्यरूपाश्च कीर्तिताः ॥२८॥

गरुडो मकरव्यूहश्चक्रः श्येनस्तथैव च ।अर्द्धचन्द्रश्च वज्रश्च शकटव्यूह एव च ॥२९॥

मण्डलः सर्वतोभद्रः सूचीव्यूहश्च ते नव[[41]](#footnote-42) (दश) । व्यूहानामथ सर्वेषां पञ्चधा सैन्यकल्पना ॥३०॥

द्वौ पक्षावनुपक्षौ[[42]](#footnote-43) द्वाववश्यं पञ्चमं भवेत् । एकेन यदि वा द्वाभ्यां भागाभ्यां युद्धमाचरेत् ॥३१॥

भागत्रयं स्थापयेत्तु तेषां रक्षार्थमेव च । न व्यूहकल्पना कार्या राज्ञो भवति कर्हिचित् ॥३२॥

मूलच्छेदे विनाशः स्यान्न युध्येच्च स्वयं नृपः । सैन्यस्य पश्चात्तिष्ठेत्तु क्रोशमात्रे महीपतिः ॥३३॥

भग्नसन्धारणं तत्र योधानां परिकीर्तितम् । प्रधानभङ्गे सैन्यस्य नावस्थानं विधीयते ॥३४॥

न संहतान्न विरलान्योधान् व्यूहे प्रकल्पयेत् । आयुधानां तु संमर्दो यथा न स्यात् परस्परम् ॥३५॥

भेत्तुकामः परानीकं संहतैरेव भेदयेत् । भेदरक्ष्याः परेणापि कर्तव्याः संहतास्तथा ॥३६॥

व्यूहं भेदावहं कुर्यात् परव्यूहेषु चेच्छया । गजस्य पादरक्षार्था[[43]](#footnote-44)श्चत्वारस्तु तथा द्विज ॥३७॥

रथस्य चाश्वाश्चत्वारः समास्तस्य च चर्मिणः । धन्विनश्चर्मिभिस्तुल्याः पुरस्ताच्चर्मिणो रणे ॥३८॥

पृष्ठतो धन्विनः प्रश्चाद्धन्विनां तुरगा रथाः । रथानां कुञ्जराः पश्चाद्दातव्याः पृथिवीक्षिता ॥३९॥

पदातिकुञ्जराश्वानां धर्मकार्यं प्रयत्नतः । शूराः प्रमुखतो देया नो देया भीरवः क्वचित् ॥४०॥

शूरान्प्रमुखतो दत्त्वा स्कन्धमात्रप्रदर्शनम् । कर्तव्यं भीरुसङ्घेन शत्रुविद्रावकारकम् ॥४१॥

दारयन्ति पुरस्तात्तु न देया भीरवः पुरः । प्रोत्साहन्त्येव रणे भीरूञ्शूराः पुरस्थिताः ॥४२॥

प्रांशवः शकनासाश्च ये चाजिह्मेक्षणा[[44]](#footnote-45) नराः । संहतभ्रूयुगाश्चैव क्रोधनाः कलहप्रियाः ॥४३॥

नित्यहृष्टाः[[45]](#footnote-46) प्रहृष्टाश्च शूरा ज्ञेयाश्च कामिनः । संहतानां हतानां च रणापनयनक्रिया ॥४४॥

प्रतियुद्धं गजानां च तोयदानादिकं च यत् । आयुधानयनं चैव पत्तिकर्म विधीयते ॥४५॥

रिपूणां भेत्तुकामानां स्वसैन्यस्य तु रक्षणम् । भेदनं संहतानां च चर्मिणां कर्म कीर्तितम् ॥४६॥

विमुखीकरणं युद्धे धन्विनां च तथोच्यते । दूरापसरणं यानं सुहतस्य तथोच्यते ॥४७॥

त्रासनं रिपुसैन्यानां रथकर्म तथोच्यते । भेदनं संहतानां च भेदानामपि संहतिः ॥४८॥

प्राकारतोरणाट्टालद्रुमभङ्गश्च सद्गजे । पत्तिभूर्विषमा ज्ञेया रथाश्वानां तथा समा ॥४९॥

सकर्दमा च नागानां युद्धभूमिरुदाहृता । एवं विरचितव्यूहः कृतपृष्ठदिवाकरः ॥५०॥

तथानुलोमशुक्रार्किदिक्पालमृदुमारुताः । योधानुत्तेजयेत्सर्वान्नामगोत्रावदानतः ॥५१॥

भोगप्राप्त्या च विजये स्वर्गप्राप्त्या मृतस्य च । जित्वारीन् भोगसम्प्राप्तिर्मृतस्य च परा गतिः ॥५२॥

निष्कृतिः स्वामिपिण्डस्य नास्ति युद्धसमा गतिः । शूराणां रक्तमायाति[[46]](#footnote-47) तेन पापन्त्यजन्ति ते ॥५३॥

घातादिदुःखसहनं रणे तत्परमन्तपः । वराप्सरःसहस्राणि यान्ति शूरं रणे मृतम् ॥५४॥

स्वामी सुकृतमादत्ते भग्नानां विनिवर्तिनाम् । ब्रह्महत्याफलं तेषां तथा प्रोक्तं पदे पदे ॥५५॥

त्यक्त्वा सहायान्यो गच्छेद्देवास्तस्य विनष्टये । अश्वमेधफलं प्रोक्तं शूराणामनिर्वर्त्तिनाम् ॥५६॥

धर्मनिष्ठे जयो राज्ञि योद्धव्याश्च समाः समैः । गजाद्यैश्च[[47]](#footnote-48) गजाद्याश्च न हन्तव्याः पलायिनः ॥५७॥

न प्रेक्षकाः प्रविष्टाश्च अशस्त्राः पतितादयः । शान्ते[[48]](#footnote-49) निद्राभिभूते च अर्धोत्तीर्णे नदीवने ॥५८॥

दुर्दिने कूटयुद्धानि शत्रुनाशार्थमाचरेत्[[49]](#footnote-50) । बाहू प्रगृह्य विक्रोशेद्भग्ना भग्नाः परे इति ॥५९॥

प्राप्तं मित्रं बलं[[50]](#footnote-51) भूरि नायकोऽत्र निपातितः । सेनानीर्निहताश्चायं भूपतिश्चापि विप्लुतः ॥६०॥

विद्रुतानां तु योधानां सुखं[[51]](#footnote-52) घातो[[52]](#footnote-53) विधीयते । धूपाश्च देया धर्मज्ञ तथा च परमोहनाः ॥६१॥

पताकाश्चैव सम्भारो वादित्राणां भयावहः । सम्प्राप्य विजयं युद्धे देवान्विप्रांश्च संयजेत्[[53]](#footnote-54) ॥६२॥

रत्नानि राजगामीनि अमात्येन[[54]](#footnote-55) कृते रणे । तस्य स्त्रियो न कस्यापि रक्ष्यास्ताश्च परस्य च ॥६३॥

शत्रुं प्राप्य रणे मुक्तं[[55]](#footnote-56) पुत्रवत् परिपालयेत् । पुनस्तेन न योद्धव्यं देशाचारादि पालयेत् ॥६४॥

ततश्च स्वपुरं प्राप्य ध्रुवे भे प्रविशेद्गृहम् ।देवादिपूजनं कुर्याद्रक्षेद्योधकुटुम्बकम् ॥६५॥

संविभागं परावाप्तैः कुर्याद्भृत्यजनस्य च । रणदीक्षा मयोक्ता ते जयाय नृपतेर्ध्रुवा ॥६६॥

इत्याग्नेये महापुराणे रणदीक्षावर्णनं नाम षट्त्रिंशधिकद्विशततमोऽध्यायः ॥२३६॥

**अथ सप्तत्रिंशदधिकद्विशततमोध्यायः ।**

श्रीस्तोत्रम् ।

पुष्कर उवाच ।  
राज्यलक्ष्मीस्थिरत्वाय यथेन्द्रेण पुरा श्रियः । स्तुतिः कृता तथा राजा जयार्थं स्तुतिमाचरेत् ॥१॥

इन्द्र उवाच ।  
नमस्ये सर्वलोकानां जननीमब्धिसम्भवाम् । श्रियमुन्निन्द्रपद्माक्षीं विष्णुवक्षःस्थलस्थिताम् ॥२॥

त्वं सिद्धिस्त्वं स्वधा स्वाहा सुधा त्वं लोकपावनि । सन्ध्या रात्रिः प्रभा भूतिर्मेधा श्रद्धा सरस्वती ॥३॥

यज्ञविद्या महाविद्या गुह्यविद्या च शोभने । आत्मविद्या च देवि त्वं विमुक्तिफलदायिनी ॥४॥

आन्वीक्षिकी त्रयी वार्त्ता दण्डनीतिस्त्वमेव च । सौम्या सौम्यं जगद्रूपं त्वयैतद्देवि पूरितम् ॥५॥

का त्वन्या त्वामृते देवि सर्वयज्ञमयं वपुः । अध्यास्ते देवदेवस्य योगिचिन्त्यं गदाभृतः ॥६॥

त्वया देवि परित्यक्तं सकलं भुवनत्रयम् । विनष्टप्रायमभवत्त्वयेदानीं समेधितम् ॥७॥

दाराः पुत्रास्तथागारं सुहृद्धान्यधनादिकम् । भवत्येतन्महाभागे नित्यं त्वद्वीक्षणान्नृणाम् ॥८॥

शरीरारोग्यमैश्वर्यमरिपक्षक्षयः सुखम् । देवि त्वद्दृष्टिदृष्टानां पुरुषाणां न दुर्लभम् ॥९॥

त्वमम्बा सर्वभूतानां देवदेवो हरिः पिता । त्वयैतद्विष्णुना चाम्ब जगद्व्याप्तं चराचरम् ॥१०॥

मानं कोषं तथा कोष्ठं मा गृहं मा परिच्छदम् । मा शरीरं कलत्रं च त्यजेथाः सर्वपावनि ॥११॥

मा पुत्रान्मा सुहृद्वर्गान्मा पशून्मा विभूषणम् । त्यजेथा मम देवस्य विष्णोर्वक्षस्थलालये ॥१२॥

सत्येन सत्यशौचाभ्यां तथा शीलादिभिर्गुणैः । त्यजन्ते ते नराः सद्यः सन्त्यक्ता ये त्वयामले ॥१३॥

त्वयावलोकिताः सद्यः शीलाद्यैरखिलैर्गुणैः । कुलैश्वर्यैश्च युज्यन्ते पुरुषा निर्गुणा अपि ॥१४॥

स श्लाघ्यः स गुणी[[56]](#footnote-57) धन्यः स कुलीनः स बुद्धिमान्[[57]](#footnote-58) । स शूरः स च विक्रान्तो[[58]](#footnote-59) यस्त्वया देवि वीक्षितः ॥१५॥

सद्यो वैगुण्यमायान्ति शीलाद्याः सकला गुणाः । पराङ्मुखी जगद्धात्री यस्य त्वं विष्णुवल्लभे ॥१६॥

न ते वर्णयितुं शक्ता गुणान् जिह्वापि वेधसः । प्रसीद देवि पद्माक्षि नास्मांस्त्याक्षीः कदाचन ॥१७॥

पुष्कर उवाच ।  
एवं स्तुता ददौ श्रीश्च वरमिन्द्राय चेप्सितम् । सुस्थिरत्वं च राज्यस्य सङ्ग्रामविजयादिकम् ॥१८॥

स्वस्तोत्रपाठश्रवणकर्तॄणां भुक्तिमुक्तिदम् । श्रीस्तोत्रं सततं तस्मात्पठेच्च शृणुयान्नरः ॥१९॥

इत्यग्नेये महापुराणे श्रीस्तोत्रकथनं नाम सप्तत्रिंशदधिकद्विशततमोऽध्यायः ॥२३७॥

**अथाष्टत्रिंशदधिकद्विशततमोऽध्यायः ।**

रामोक्तनीतिः ।

अग्निरुवाच ।  
नीतिस्ते पुष्करोक्ता तु रामोक्ता लक्ष्मणाय या । जयाय तां प्रवक्ष्यामि शृणु धर्मादिवर्धनीम् ॥१॥

राम उवाच ।  
न्यायेनार्जनमर्थस्य वर्धनं रक्षणं चरेत् । सत्पात्रप्रतिपत्तिश्च राजवृत्तं चतुर्विधम् ॥२॥

नयस्य विनयो मूलं विनयः शास्त्रनिश्चयात् । विनयो हीन्द्रियजयस्तैर्युक्तः पालयेन्महीम् ॥३॥

शास्त्रं प्रज्ञा धृतिर्दाक्ष्यं प्रागल्भ्यं धारयिष्णुता । उत्साहो वाग्मितौदार्यमापत्कालसहिष्णुता ॥४॥

प्रभावः शुचिता मैत्री त्यागः सत्यं कृतज्ञता । कुलं शीलं दमश्चेति गुणाः सम्पत्तिहेतवः ॥५॥

प्रकीर्णविषयारण्ये धावन्तं विप्रमाथिनम् । ज्ञानाङ्कुशेन कुर्वीत वश्यमिन्द्रियदन्तिनम् ॥६॥

कामः क्रोधस्तथा लोभो हर्षो मानो मदस्तथा । षड्वर्गमुत्सृजेदेनमस्मिंस्त्यक्ते सुखी नृपः ॥७॥

आन्वीक्षिकीं त्रयीं वार्तां दण्डनीतिं च पार्थिवः । तद्विद्यैस्तत्क्रियोपैतैश्चिन्तयेद्विनयान्वितः ॥८॥

आन्वीक्षिक्यार्थविज्ञानं धर्माधर्मौ त्रयीस्थितौ । अर्थानर्थौ तु वार्तायां दण्डनीत्यां नयानयौ ॥९॥

अहिंसा सूनृता वाणी सत्यं शौचं दया क्षमा । वर्णिनां लिङ्गिनां चैव सामान्यो धर्म उच्यते ॥१०॥

प्रजाः समनुगृह्णीयात् कुर्यादाचारसंस्थितिम् । वाक्सूनृता दया दानं हीनोपगतरक्षणम् ॥११॥

इति वृत्तं सतां साधुहितं सत्पुरुषव्रतम् । आधिव्याधिपरीताय अद्य श्वो वा विनाशिने ॥१२॥

को हि राजा शरीराय धर्मापेतं समाचरेत् । न हि स्वमुखमन्विच्छन्पीडयेत्कृपणं जनम् ॥१३॥

कृपणः पीड्यमानो हि मन्युना हन्ति पार्थिवम् । क्रियतेऽभ्यर्हणीयाय स्वजनाय यथाञ्जलिः ॥१४॥

ततः साधुतरः कार्यो दुर्जनाय शिवर्थिना । प्रियमेवाभिधातव्यं सत्सु नित्यं द्विषत्सु च ॥१५॥

देवास्ते प्रियवक्तारः पशवः क्रूरवादिनः । शुचिरास्तिक्यपूतात्मा पूजयेद्देवताः सदा ॥१६॥

देवतावद्गुरुजनमात्मवच्च सुहृज्जनम् । प्रणिपातेन हि गुरुं सतोऽमृषानुचेष्टितैः ॥१७॥

कुर्वीताभिमुखान्भृत्यैर्द्देवान्सुकृतकर्मणा । सद्भावेन[[59]](#footnote-60) हरेन्मित्रं सम्भ्रमेण च बान्धवान् ॥१८॥

स्त्रीभृत्यान् प्रेमदानाभ्यां दाक्षिण्येनेतरं जनम् । अनिन्दा परकृत्येषु स्वधर्मपरिपालनम् ॥१९॥

कृपणेषु दयालुत्वं सर्वत्र मधुरा गिरः । प्राणैरप्युपकारित्वं मित्रायाव्यभिचारिणे ॥२०॥

गृहागते परिष्वङ्गः शक्त्या दानं सहिष्णुता । स्वसमृद्धिष्वनुत्सेकः परवृद्धिष्वमत्सरः ॥२१॥

अपरोपतापि वचनं मौनव्रतचरिष्णुता । बन्धुभिर्बद्धसंयोगः स्वजने चतुरश्रता ॥

उचितानुविधायित्वमिति वृत्तं महात्मनाम् ॥२२॥

इत्याग्नेये महापुराणे रामोक्तनीतिकथनं नामाष्टत्रिंशदधिकद्विशततमोऽध्यायः ॥२३८॥

**अथैकोनचत्वारिंशदधिकशततमोऽध्यायः ।**

राजधर्माः ।

राम उवाच ।  
स्वाम्यमात्यश्च राष्ट्रं च दुर्गं कोषो बलं सुहृत् । परस्परोपकारीदं सप्ताङ्गं राज्यमुच्यते ॥१॥

राज्याङ्गानां वरं राष्ट्रं साधनं पालयेत्सदा । कुलं शीलं वयः सत्त्वं दाक्षिण्यं क्षिप्रकारिता ॥२॥

अविसंवादिता सत्यं वृद्धसेवा कृतज्ञता । दैवसम्पन्नता बुद्धिरक्षुद्रपरिवारता ॥३॥

शक्यसामन्तता चैव तथा च दृढभक्तिता । दीर्घदर्शित्वमुत्साहः शुचिता स्थूललक्षिता ॥४॥

विनीतत्वं धार्मिकता साधोश्च नृपतेर्गुणाः । प्रख्यातवंशमक्रूरं लोकसङ्ग्राहिणं शुचिम् ॥५॥

कुर्वीतात्सहिताङ्क्षी परिचारं महीपतिः । वाग्मी प्रगल्भः स्मृतिमानुदग्रो बलवान्वशी ॥६॥

नेता दण्डस्य निपुणः कृतशिल्पपरिग्रहः । पराभियोगप्रसहः सर्वदुष्टप्रतिक्रिया ॥७॥

प्रवृत्तान्तवेत्ता च सन्धिविग्रहतत्त्ववित् । गूढमन्त्रप्रचारज्ञो देशकालविभागवित् ॥८॥

आदाता सम्यगर्थानां विनियोक्ता च पात्रवित् । क्रोधलोभभयद्रोहदम्भचापलवर्जितः ॥९॥

परोपतापपैशून्यमात्सर्येर्षानृतातिगः । वृद्धोपदेशसम्पन्नः शक्तो मधुरदर्शनः ॥१०॥

गुणानुरागस्थितिमानात्मसम्पद्गुणाः स्मृताः । कुलीनाः शुचयः शूराः श्रुतवन्तो[[60]](#footnote-61)ऽनुरागिणः ॥११॥

दण्डनीतेः प्रयोक्तारः सचिवाः स्युर्महीपतेः । सुविग्रहो जानपदः कुलशीलकलान्वितः[[61]](#footnote-62) ॥१२॥

वाग्मी प्रगल्भश्चक्षुष्मानुत्साही प्रतिपत्तिमान् । स्तम्भचापलहीनश्च मैत्रः क्लेशसहः शुचिः ॥१३॥

सत्यसत्त्वधृतिस्थैर्यप्रभावारोग्यसंयुतः । कृतशिल्पश्च दक्षश्च प्रज्ञावान्धारणान्वितः ॥१४॥

दृढभक्तिरकर्ता च वैराणां सचिवो भवेत् । स्मृतिस्तत्परतार्थेषु चित्तज्ञो ज्ञाननिश्चयः ॥१५॥

दृढता मन्त्रगुप्तिश्च मन्त्रिसम्पत्प्रकीर्त्तिता । त्रय्यां च दण्डनीत्यां च कुशलः स्यात्पुरोहितः ॥१६॥

अथर्ववेदविहितं कुर्याच्छान्तिकपौष्टिकम् । साधुतैषाममात्यानां तद्विद्यैः सह बुद्धिमान् ॥१७॥

चक्षुष्मत्तां च शिल्पं च परीक्षेत गुणद्वयम् । स्वजनेभ्यो विजानीयात्कुलं स्थानमवग्रहम् ॥१८॥

परिकर्मसु दक्षं च विज्ञानं धारयिष्णुताम् । गुणत्रयं परीक्षेत प्रागलभ्यं प्रीतितां तथा ॥१९॥

कथायोगेषु बुद्ध्येत वाग्मित्वं सत्यवादिताम् । उत्साहं च प्रभावं च तथा क्लेशसहिष्णुताम् ॥२०॥

धृतिं चैवानुरागं च स्थैर्यं चापदि लक्षयेत् । भक्तिं मैत्रीं च शौचं च जानीयाद्व्यवहारतः ॥२१॥

संवासिभ्यो बलं सत्त्वमारोग्यं शीलमेव च । अस्तब्धतामचापल्यं वैराणां चाप्यकीर्तनम् ॥२२॥

प्रत्यक्षतो विजानीयाद्भद्रतां क्षुद्रतामपि । फलानुमेयाः सर्वत्र परोक्षगुणवृत्तयः ॥२३॥

सस्याकरवती पुण्या खनिद्रव्यसमन्विता । गोहिता भूरिसलिला पुण्यैर्जनपदैर्युता ॥२४॥

रम्या सकुञ्जरबला वारिस्थलपथान्विता । अदेवमातृका चेति शस्यते भूरिभूतये ॥२५॥

शूद्रकारुवणिक्प्रायो महारम्भः कृषीवलः । सानुरागो रिपुद्वेषी पीडासहकरः पृथुः ॥२६॥

नानादेश्यैः समाकीर्णो धार्मिकः पशुमान्बली । ईदृग्जनपदः शस्तोऽमूर्खव्यसनिनायकः ॥२७॥

पृथुसीमं महाखातमुच्चप्राकारतोरणम्[[62]](#footnote-63) । पुरं समावसेच्छैलसरिन्मरुवनाश्रयम् ॥२८॥

जलवद्धान्यधनवद्दुर्गं कालसहं महत् । औदकं पार्वतं वार्क्षमैरिणं धन्विनं च षट् ॥२९॥

ईप्सितद्रव्यसम्पूर्णः पितृपैतामहोचितः । धर्मार्जितो व्ययसहः कोषो धर्मादिवृद्धये ॥३०॥

पितृपैतामहो वश्यः संहतो दत्तवेतनः । विख्यातपौरुषो जन्यः कुशुलः शकुनैर्वृतः ॥३१॥

नानाप्रहणोपेतो नानायुद्धविशारदः । नानायोधसमाकीर्णौ नीराजितहयद्विपः ॥३२॥

प्रवासायासदुःखेषु युद्धेषु च कृतश्रमः । अद्वैधक्षत्रियप्रायो दण्डो दण्डवतां मतः ॥३३॥

योगविज्ञानसत्त्वाढ्यं महापक्षं प्रियंवदम् । आयतिक्षममद्वैधं मित्रं कुर्वीत सत्कुलम्[[63]](#footnote-64) ॥३४॥

दूरादेवाभिगमनं स्पष्टार्थहृदयानुगा । वाक्सत्कृत्य प्रदानं च त्रिविधो मित्रसङ्ग्रहः ॥३५॥

धर्मकामार्थसंयोगो मित्रात्तु त्रिविधं फलम् । औरसं तत्र सन्नद्धं तथा वंशक्रमागतम् ॥३६॥

रक्षितं व्यसनेभ्यश्च मित्रं ज्ञेयं चतुर्विधम् । मित्रे गुणाः सत्यताद्याः समानसुखदुःखता ॥३७॥

वक्ष्येऽनुजीविनां वृत्ते सेवी सेवेत भूपतिम् । दक्षता भद्रता दार्ढ्यं क्षान्तिः क्लेशसहिष्णुता ॥३८॥

सन्तोषः शीलमुत्साहो मण्डयत्यनुजीविनम् । यथाकालमुपासीत राजानं सेवको नयात् ॥३९॥

परस्थानगमं क्रौर्यमौद्धत्यं मत्सरं त्यजेत् । विगृह्य कथनं भृत्यो न कुर्याज्ज्यायसा सह ॥४०॥

गुह्यं मर्म च मन्त्रं च न च भर्त्तुः प्रकाशयेत् । रक्ताद्वृत्तिं समीहेत विरक्तं सन्त्यजेन्नृपम् ॥४१॥

अकार्ये प्रतिषेधश्च कार्ये चापि प्रवर्त्तनम् । सङ्क्षेपादिति सद्वृत्तं बन्धुमित्रानुजीविनाम् ॥४२॥

आजीव्यः सर्वसत्त्वानां राजा पर्जन्यवद्भवेत् । आयद्वारेषु चाप्त्यर्थं धनं चाददतीति च ॥४३॥

कुर्यादुद्योगसम्पन्नानध्यक्षान्सर्वकर्मसु । कृषिर्वणिक्पथो दुर्गं सेतुः कुञ्जरबन्धनम् ॥४४॥

खन्याकरबलादानं शून्यानां च निवेशनम् । अष्टवर्गमिमं राजा साधुवृत्तोऽनुपालयेत् ॥४५॥

आमुक्तिकेभ्यश्चौरेभ्यः पौरेभ्यो राजवल्लभात् । पृथिवीपतिलोभाच्च प्रजानां पञ्चधा भयम् ॥४६॥

अवेक्ष्यैतद्भयं काले आददीत करं नृपः । अभ्यन्तरं शरीरं स्वं वाह्यं राष्ट्रं च रक्षयेत् ॥४७॥

दण्डांस्त दण्डयेद्राजा स्वं रक्षेच्च विषादितः । स्त्रियः पुत्रांश्च शत्रुभ्यो विश्वसेन्न कदाचन ॥४८॥

इत्याग्नेये महापुराणे राजधर्मकथनं नामैकोनचत्वारिंशदधिकद्विशततमोऽध्यायः ॥२३९॥

**अथ चत्वारिंशदधिकद्विशततमोऽध्यायः ।**

षाड्गुण्यम् ।

राम उवाच ।  
मण्डलं चिन्तयेन्मुख्यं राजा द्वादशराजकम् । अरिर्मित्रमरेर्मित्रं मित्रमित्रमतः परम् ॥१॥

तथारिमित्रमित्रञ्च विजिगीषोः पुरः स्मृताः । पार्ष्णिग्राहः स्मृतः पश्चादाक्रन्दस्तदनन्तरम् ॥२॥

आसारावनयोश्चैवं विजिगीषोश्च मण्डलम् । अरेश्च विजिगीषोश्च मध्यमो भूम्यनन्तरः ॥३॥

अनुग्रहे संहतयोर्न्निग्रहे व्यस्तयोः प्रभुः । मण्डलाद्वहिरेतेषामुदासीनो बलाधिकः ॥४॥

अनुग्रहे संहतनां व्यस्तानां च वधे प्रभुः । सन्धिं च विग्रहं यानमासनादि वदामि ते ॥५॥

बलवद्विगृहीतेन सन्धिं कुर्याच्छिवाय च । कपाल उपहारश्च सन्तानः सङ्गतस्तथा ॥६॥

उपन्यासः प्रतीकारः संयोगः पुरुषान्तरः । अदृष्टनर आदिष्ट आत्मापि स उपग्रहः ॥७॥

परिक्रमस्तथा छिन्नस्तथा च परदूषणम् । स्कन्धोपनेयः सन्धिश्च सन्धयः षोडशेरिताः ॥८॥

परस्परोपकारश्च मैत्रः सम्बन्धकस्तथा । उपहाराश्च चत्वारस्तेषु मुख्याश्च सन्धयः ॥९॥

बालो वृद्धो दीर्घरोगस्तथा बन्धुबहिष्कृतः । भीरुको भीरुकजनो[[64]](#footnote-65) लुब्धो लुब्धजनस्तथा ॥१०॥

विरक्तप्रकृतिश्चैव विषयेष्वतिशक्तिमान् । अनेकचित्तमन्त्रश्च देवब्राह्मणनिन्दकः ॥११॥

दैवोपहतकश्चैव दैवनिन्दक एव च । दुर्भिक्षव्यसनोपेतो बलव्यसनसङ्कुलः ॥१२॥

स्वदेशस्थो बहुरिपुर्मुक्तः कालेन यश्च ह । सत्यधर्मव्यपेतश्च विंशतिः पुरुषा अमी ॥१३॥

एतैः सन्धिं न कुर्वीत विगृह्णीयात्तु केवलम् । परस्परापकारेण[[65]](#footnote-66) पुंसां भवति विग्रहः ॥१४॥

आत्मनोऽभ्युदयाकाङ्क्षी पीड्यमानः परेण वा । देशकालबलोपेतः प्रारभेतेह विग्रहम् ॥१५॥

राज्यस्त्रीस्थानदेशानां ज्ञानस्य च बलस्य च । अपहारो मदो मानः पीडा वैषयिकी तथा ॥१६॥

ज्ञानात्मशक्तिधर्माणां विघातो दैवमेव च । मित्रार्थञ्चापमानश्च तथा बन्धुविनाशनम् ॥१७॥

भूतानुग्रहविच्छेदस्तथा मण्डलदूषणम् । एकार्थाभिनिवेशत्वमिति विग्रहयोनयः ॥१८॥

सापत्न्यं वास्तुजं स्त्रीजं वाग्जातमपराधजम् । वैरं पञ्चविधं प्रोक्तं साधनैः प्रशमं नयेत् ॥१९॥

किञ्चित्फलं निष्फलं वा सन्दिग्धफलमेव च । तदात्वे दोषजननमायत्यां चैव निष्फलम् ॥२०॥

आयत्यां च तदात्वे च दोषसञ्जननं तथा । अपरिज्ञातवीर्येण परेण स्तोभितोऽपि वा ॥२१॥

परार्थं स्त्रीनिमित्तञ्च दीर्घकालं द्विजैः सह । अकालदैवयुक्तेन बलोद्धतसखेन च ॥२२॥

तदात्वे फलसंयुक्तमायत्यां फलवर्जितम् । आयत्यां फलसंयुक्तं तदात्वे निष्फलं तथा ॥२३॥

इतीमं षोडशविधन्नकुर्यादेव विग्रहम् । तदात्वायतिसंशुद्धं कर्म राजा सदाचरेत् ॥२४॥

हृष्टं पुष्टं बलं मत्वा गृह्णीयाद्विपरीतकम् । मित्रमाक्रन्द आसारो यदा स्युर्दृढभक्तयः ॥२५॥

परस्य विपरीतञ्च तदा विग्रहमाचरेत् । विगृह्य सन्धाय तथा सम्भूयाथ प्रसङ्गतः ॥२६॥

उपेक्षया च निपुणैर्यानं पञ्चविधं स्मृतम् । परस्परस्य सामर्थ्यविघातादासनं स्मृतम् ॥२७॥

अरेश्च विजगीषोश्च यानवत् पञ्चधा स्मृतम् । बलिनोर्द्विषतोर्मध्ये वाचात्मानं समर्पयन् ॥२८॥

द्वैधीभावेन तिष्ठेत काकाक्षिवदलक्षितः । उभयोरपि सम्पाते सेवेत बलवत्तरम् ॥२९॥

यदा द्वावपि नेच्छेतां संश्लेषं जातसंविदौ । तदोपसर्पेत्तच्छत्रुमधिकं वा स्वयं व्रजेत् ॥३०॥

उच्छिद्यमानो बलिना निरुपायप्रतिक्रियः । कुलोद्धतं सत्यमार्यमासेवेत बलोत्कटम् ॥३१॥

तद्दर्शनोपास्तिकता नित्यं तद्भावभाविता । तत्कारितप्रश्रयिता वृत्तं संश्रयिणः श्रुतम् ॥३२॥

इत्याग्नेये महापुराणे षाड्गुण्यकथनं नाम चत्वारिंशदधिकद्विशततमोऽध्यायः ॥२४०॥

**अथैकचत्वारिंशदधिकद्विशततमोऽध्यायः ।**

सामादिः ।

राम उवाच ।  
प्रभावोत्साहशक्तिभ्यां मन्त्रशक्तिः प्रशस्यते । प्रभावोत्साहवान्काव्यो जितो देवपुरोधसा ॥१॥

मन्त्रयेतेह कार्याणि नानाप्तैर्न्नाविपश्चिता । अशक्यारम्भवृत्तीनां कुतः क्लेशादृते फलम् ॥२॥

अविज्ञातस्य विज्ञानं विज्ञातस्य च निश्चयः । अर्थद्वैधस्य सन्देहच्छेदनं शेषदर्शनम् ॥३॥

सहायाः साधनोपाया विभागो देशकालयोः । विपत्तेश्च प्रतीकारः पञ्चाङ्गो मन्त्र इष्यते ॥४॥

मनःप्रसादः श्रद्धा च तथा करणपाटवम् । सहायोत्थानसम्पच्च कर्मणां सिद्धिलक्षणम् ॥५॥

मदः प्रमादः कामश्च सुप्तप्रलपितानि च । भिन्दन्ति मन्त्रं प्रच्छन्नाः कामिन्यो रमतां तथा ॥६॥

प्रगल्भः स्मृतिमान्वाग्मी शस्त्रे शास्त्रे च निष्ठितः । अभ्यस्तकर्मा नृपतेर्दूतो भवितुमर्हति ॥७॥

निसृष्टार्थो मितार्थश्च तथा शासनहारकः । सामर्थ्यात्पादतो हीनो दूतस्तु त्रिविधः स्मृतः ॥८॥

नाविज्ञातं पुरं शत्रोः प्रविशेच्च न संसदम् । कालमीक्षेत कार्यार्थमनुज्ञातश्च निष्पतेत् ॥९॥

छिद्रं च शत्रोर्जानीयात्कोषमित्रबलानि च । रागापरागौ जानीयाद् दृष्टिगात्रविचेष्टितैः ॥१०॥

कुर्याच्चतुर्विधं स्तोत्रं पक्षयोरुभयोरपि । तपस्विव्यञ्जनोपेतैः सुचरैः सह संवसेत् ॥११॥

चरः प्रकाशो दूतः स्यादप्रकाशश्चरो द्विधा । वणिक्कृषीवलो लिङ्गी भिक्षुकाद्यात्मकाश्चराः ॥१२॥

यायादरिं व्यसनिनं निष्फले दूतचेष्टिते । प्रकृतिव्यसनं यत्स्यात्तत्समीक्ष्य समुत्पतेत् ॥१३॥

अनयाद्व्यस्यति श्रेयस्तस्मात्तद्व्यसनं स्मृतम् । हुताशनो जलं व्याधिर्दुर्भिक्षं मरकं तथा ॥१४॥

इति पञ्चविधं दैवं व्यसनं मानुषं परम् । दैवं पुरुषकारेण शान्त्या च प्रशमं नयेत् ॥१५॥

उत्थापितेन नीत्या च मानुषं व्यसनं हरेत् । मन्त्रो मन्त्रफलावाप्तिः कार्यानुष्ठानमायतिः ॥१६॥

आयव्ययौ दण्डनीतिरमित्रप्रतिषेधनम् । व्यसनस्य प्रतीकारो राज्यराजाभिरक्षणम् ॥१७॥

इत्यमात्यस्य कर्मेदं हन्ति सव्यसनान्वितः । हिरण्यधान्यवस्त्राणि वाहनं प्रजया भवेत् ॥१८॥

तथान्ये द्रव्यनिचया हन्ति सव्यसना प्रजा । प्रजानामापदिस्थानां रक्षणं कोषदण्डयोः ॥१९॥

पौराद्याश्चोपकुर्वन्ति संश्रयादिह दुर्द्दिनम् । तूष्णीं युद्धं जनत्राणं मित्रामित्रपरिग्रहः ॥२०॥

सामन्तादि कृते दोषे नश्येत्तद्व्यसनाच्च तत् । भृत्यानां भरणं दानं प्रजामित्रपरिग्रहः ॥२१॥

धर्म्मकामादिभेदश्च दुर्गसंस्कारभूषणम् । कोषात्तद्व्यसनाद्धन्ति कोषमूलो हि भूपतिः ॥२२॥

मित्रामित्रावनीहेमसाधनं रिपुमर्दनम् । दूरकार्याशुकारित्वं दण्डात्तद्व्यसनाद्धरेत् ॥२३॥

संस्तम्भयति मित्राणि ह्यमित्रं नाशयत्यपि । धनाद्यैरुपकारित्वं मित्रात्तद्व्यसनाद्धरेत् ॥२४॥

राजा सव्यसनी हन्याद्राजकार्याणि यानि च । वाग्दण्डयोश्च पारुष्यमर्थदूषणमेव च ॥२५॥

पानं स्त्री मृगया द्यूतं व्यसनानि महीपतेः । आलस्यं स्तब्धता दर्पः प्रमादो द्वैधकारिता ॥२६॥

इति पूर्वोपदिष्टञ्च सचिवव्यसनं स्मृतम् । अनावृष्टिश्च पीड़ादी राष्ट्रव्यसनमुच्यते ॥२७॥

विशीर्णयन्त्रप्राकारपरिखात्वमशस्त्रता । क्षीणया सेनया नद्धं दुर्गव्यसनमुच्यते ॥२८॥

व्ययीकृतः परिक्षिप्तोऽप्रजितोऽसञ्जितस्तथा । दूषितो दरसंस्थश्च कोषव्यसनमुच्यते ॥२९॥

उपरुद्धं परिक्षिप्तममानितविमानितम् । अभूतं व्याधितं श्रान्तं दूरायातं नवागतम् ॥३०॥

परिक्षीणं प्रतिहतं प्रहताग्रतरं तथा । आशानिर्वेदभूयिष्ठमनृतप्राप्तमेव च ॥३१॥

कलत्रगर्भं निक्षिप्तमन्तःशल्यं तथैव च । विच्छिन्नविविधासारं शून्यमूलं तथैव च ॥३२॥

अस्वास्यसंहतं वापि भिन्नकूटं तथैव च । दुष्पार्ष्णिग्राहमर्थं च बलव्यसनमुच्यते ॥३३॥

दैवोपपीडितं मित्रं ग्रस्तं शत्रुबलेन च । कामक्रोधादिसंयुक्तमुत्साहादरिभिर्भवेत् ॥३४॥

अर्थस्य दूषणं क्रोधात्पारुष्यं वाक्यदण्डयोः । कामजं मृगया द्यूतं व्यसनं पानकं[[66]](#footnote-67) स्त्रियः ॥३५॥

वाक्पारुष्यं परं लोके उद्वेजनमनर्थकम् । असिद्धसाधनं दण्डस्तं युक्त्यावनयेन्नृपः ॥३६॥

उद्वेजयति भूतानि दण्डपारुष्यवान्नृपः । भूतान्युद्वेज्यमानानि द्विषतां यान्ति संश्रयम् ॥३७॥

विवृद्धाः शत्रवश्चैव विनाशाय भवन्ति ते । दूष्यस्य दूषणार्थञ्च परित्यागो महीयसः ॥३८॥

अर्थस्य नीतितत्त्वज्ञैरर्थदूषणमुच्यते । पानात् कार्यादिनो ज्ञानं मृगयातोऽरितः क्षयः ॥३९॥

जितश्रमार्थं मृगयां विचरेद्रक्षिते वने । धर्मार्थप्राणनाशादि द्यूते स्यात् कलहादिकम् ॥४०॥

कालातिपातो धर्मार्थपीडा स्त्रीव्यसनाद्भवेत् । पानदोषात् प्राणनाशः कार्याकार्याविनिश्चयः ॥४१॥

स्कन्धावारनिवेशज्ञो निमित्तज्ञो रिपुं जयेत् । स्कन्धावारस्य मध्ये तु सकोषं नृपतेर्गृहम् ॥४२॥

मौलीभूतं श्रेणिसुहृद्द्विषदाटविकं बलम् । राजहर्म्यं समावृत्य क्रमेण विनिवेशयेत् ॥४३॥

सैन्यैकदेशः सन्नद्धः सेनापतिपुरःसरः । परिभ्रमेच्चत्वरांश्च मण्डलेन बहिर्न्निशि ॥४४॥

वार्त्ताः स्वका विजानीयाद्दूरसीमान्तचारिणः । निर्गच्छेत् प्रविशेच्चैव सर्व एवोपलक्षितः ॥४५॥

साम दानं च भेदश्च दण्डोपेक्षेन्द्रजालकम् । मायोपायाः सप्त परे निक्षिपेत्साधनाय तान् ॥४६॥

चतुर्विधं स्मृतं साम उपकारानुकीर्तनात् । मिथःसम्बन्धकथनं मृदुपूर्वं च भाषणम् ॥४७॥

आयाते दर्शनं वाचा तवाहमिति चार्पणम् । यः सम्प्राप्तधनोत्सर्ग उत्तमाधममध्यमः ॥४८॥

प्रतिदानं तदा तस्य गृहीतस्यानुमोदनम् । द्रव्यदानमपूर्वं च स्वयंग्राहप्रवर्तनम् ॥४९॥

देयश्च प्रतिमोक्षश्च दानं पञ्चविधं स्मृतम् । स्नेहरागापनयनसंहर्षोत्पादनं तथा ॥५०॥

मिथो भेदश्च भेदज्ञैर्भेदश्च त्रिविधः स्मृतः । वधोऽर्थहरणं चैव परिक्लेशस्त्रिधा दमः ॥५१॥

प्रकाशश्चाप्रकाशश्च लोकद्विष्टान् प्रकाशतः । उद्विजेत[[67]](#footnote-68) हतैर्ल्लोकस्तेषु पिण्डः प्रशस्यते[[68]](#footnote-69) ॥५२॥

विशेषेणोपनिषिद्योगैर्हन्याच्छस्त्रादिना द्विषः । जातिमात्रं द्विजं नैव हन्यात् सामोत्तरं वशे ॥५३॥

प्रलिम्पन्निव चेतांसि दृष्ट्वा साधु पिबन्निव । ग्रसन्निवामृतं साम प्रयुञ्जीत प्रियं वचः ॥५४॥

मिथ्याभिशस्तः श्रीकाम आहूयाप्रतिमानितः । राजद्वेषी चातिकरस्त्वात्मसम्भावितस्तथा ॥५५॥

विच्छिन्नधर्मकामार्थः क्रुद्धो मानी विमानितः । अकारणात्परित्यक्तः कृतवैरोऽपि सान्त्वितः ॥५६॥

हृतद्रव्यकलत्रश्च पूजार्होऽप्रतिपूजितः । एतांस्तु भेदयेच्छत्रौ स्थितान्नित्यान्सुशङ्कितान् ॥५७॥

आगतान्पूजयेत्कामैर्न्निजांश्च प्रशमं नयेत् । सामदृष्टानुसन्धानमत्युग्रभयदर्शनम् ॥५८॥

प्रधानदानमानं च भेदोपायाः प्रकीर्तिताः । मित्रं हतं काष्ठमिव घुणजग्धं विशीर्यते ॥५९॥

त्रिशक्तिर्द्देशकालज्ञो दण्डेनास्तं नयेदरीन् । मैत्रीप्रधानं कल्याणबुद्धिं सान्त्वेन साधयेत् ॥६०॥

लुब्धं क्षीणञ्च दानेन मित्रानन्योन्यशङ्कया । दण्डस्य दर्शनाद्दुष्टान्पुत्रभ्रात्रादि सामतः ॥६१॥

दानभेदैश्चमूमुख्यान्योधान्जनपदादिकान् । सामान्ताटविकान् भेददण्डाभ्यामपराद्धकान् ॥६२॥

देवताप्रतिमानां तु पूजयान्तर्गतैर्न्नरैः । पुमान्स्त्रीवस्त्रसंवीतो निशि चाद्भुतदर्शनः ॥६३॥

वेतालोल्कापिशाचानां शिवानां च स्वरूपिका । कामतो रूपधारित्वं शस्त्राग्न्यश्माम्बुवर्षणम् ॥६५॥

तमोऽनिलोऽनलो मेघ इति माया ह्यमानुषी । जघान कीचकं भीम आस्थितः स्त्रीस्वरूपताम् ॥६६॥

अन्याये व्यसने युद्धे प्रवृत्तस्यानिवारणम् । उपेक्षेयं स्मृता भ्रातोपेक्षितश्च हिडिम्बया ॥६६॥

मेघान्धकारवृष्ट्यग्निपर्वताद्भुतदर्शनम् । दूरस्थानां च सैन्यानां दर्शनं ध्वजशालिनाम् ॥६७॥

छिन्नपाटितभिन्नानां संसृतानां च दर्शनम् । इतीन्द्रजालं द्विषतां भीत्यर्थमुपकल्पयेत् ॥६८॥

इत्याग्नेये महापुराणे सामादिकथनं नामैकचत्वारिंशदधिकद्विशततमोऽध्यायः ॥२४१॥

**अथ द्विचत्वारिंशदधिकद्विशततमोऽध्यायः ।**

राजनीतिः ।

राम उवाच ।  
षड्विधं तु बलं व्यूह्य देवान्प्रार्च्य रिपुं व्रजेत् । मौलं भूतं श्रोणिसुहृद्द्विषदाटविकं बलम् ॥१॥

पूर्वं पूर्वं गरीयस्तु बलानां व्यसनं तथा । षडङ्गं मन्त्रकोषाभ्यां पदात्यश्वरथद्विपैः ॥२॥

नद्यद्रिवनदुर्गेषु यत्र यत्र भयं भवेत् । सेनापतिस्तत्र तत्र गच्छेद्व्यूहीकृतैर्बलैः ॥३॥

नायकः पुरतो यायात्प्रवीरपुरुषावृतः । मध्ये कलत्रं स्वामी च कोषः फल्गु च यद्बलम् ॥४॥

पार्श्वयोरुभयोरश्वा वाजिनां पार्श्वयो रथाः । रथानां पार्श्वयोर्नागा नागानां चाटवीबलम् ॥५॥

पश्चात्सेनापतिः सर्वं पुरस्कृत्य कृती स्वयम् । यायात्सन्नद्धसैन्यौघः खिन्नानाश्वासयञ्च्छनैः ॥६॥

यायाद्व्यूहेन महता मकरेण पुरोभये । श्येनेनोद्धृतपक्षेण सूच्या वा वीरवक्त्रया[[69]](#footnote-70) ॥७॥

पश्चाद्भये तु शकटं पार्श्वयोर्वज्रसञ्ज्ञितम् । सर्वतः सर्वतोभद्रं भये व्यूहं प्रकल्पयेत् ॥८॥

कन्दरे शैलगहने निम्नगावनसङ्कटे । दीर्घाध्वनि परिश्रान्तं क्षुत्पिपासाहितक्लमम् ॥९॥

व्याधिदुर्भिक्षमरकपीडितं दस्युविद्रुतम् । पङ्कपांशुजलस्कन्धं व्यस्तं पुञ्जीकृतं पथि ॥१०॥

प्रसुप्तं भोजनव्यग्रमभूमिष्ठमसुस्थितम् । चौराग्निभयवित्रस्तं वृष्टिवातसमाहतम् ॥११॥

इत्यादौ स्वचमूं रक्षेत्प्रसैन्यं च घातयेत् । विशिष्टो देशकालाभ्यां भिन्नविप्रकृतिर्बली ॥१२॥

कुर्यात्प्रकाशयुद्धं हि कूटयुद्धं विपर्यये । तेष्ववस्कन्दपालेषु परं हन्यात्समाकुलम् ॥१३॥

अभूमिष्ठं स्वभूमिष्ठः स्वभूमौ चोपजातयः[[70]](#footnote-71) । प्रकृतिप्रग्रहाकृष्टं पाशैर्वनचरादिभिः ॥१४॥

हन्यात्प्रवीरपुरुषैर्भङ्गदानापकर्षणैः । पुरस्ताद्दर्शनं दत्वा तल्लक्षकृतनिश्चयात् ॥१५॥

हन्यात्पश्चात् प्रवीरेण बलेनोपेत्य वेगिना । पश्चाद्वा सङ्कुलीकृत्य हन्याच्छूरेण पूर्वतः ॥१६॥

आभ्यां पार्श्वाभिघाती तु व्याख्यातौ कूटयोधने । पुरस्ताद्विषमे देशे पश्चाद्धन्यात्तु वेगवान् ॥१७॥

पुरः पश्चात्तु विषमे[[71]](#footnote-72) एवमेव तु पार्श्वयोः । प्रथमं योधयित्वा तु दूष्यामित्राटवीबलैः ॥१८॥

श्रान्तं मन्दं निराक्रन्दं हन्यादश्रान्तवाहनम् । दूष्यामित्रबलैर्वापि भङ्गं दत्वा प्रयत्नवान् ॥१९॥

जितमित्येव विश्वस्तं हन्यान्मन्त्रव्यपाश्रयः । स्कन्धावारपुरग्रामसस्यस्वामिप्रजादिषु ॥२०॥

विश्रभ्यन्तं परानीकमप्रमत्तो विनाशयेत् । अथवा गोग्रहाकृष्टं तल्लक्ष्यं मार्गबन्धनात् ॥२१॥

अवस्कन्दभयाद्रात्रिप्रजागरकृतश्रमम् । दिवा सुप्तं समाहन्यान्निद्राव्याकुलसैनिकम् ॥२२॥

निशि विश्रब्धसंसुप्तं नागैर्वा खड्गपाणिभिः । प्रयाणे पूर्वयायित्वं वनदुर्गप्रवेशनम् ॥२३॥

अभिन्नानामनीकानां भेदनं भिन्नसङ्ग्रहः । विभीषकाद्वारघातं कोषरक्षेभकर्म च ॥२४॥

अभिन्नभेदनं मित्रसन्धानं रथकर्म च । वनदिङ्मार्गविचये वीवधासारलक्षणम् ॥२५॥

अनुयानापसरणे शीघ्रकार्योपपादनम् । दीनानुसरणं घातः कोटीनां जघनस्य च ॥२६॥

अश्वकर्म्माथ पत्तेश्च सर्वदा शस्त्रधारणम् । शिबिरस्य च मार्गादेः शोधनं वस्तिकर्म च ॥२७॥

संस्थूलस्थाणुवल्मीकवृक्षगुल्मापकण्टकम् । सापसारा पदातीनां भूर्नातिविषमा मता ॥२८॥

स्वल्पवृक्षोपला क्षिप्रलङ्घनीयनगा स्थिरा । निःशर्करा विपङ्का च सापसारा च वाजिभूः ॥२९॥

निस्थाणुवृक्षकेदारा रथभूमिरकर्दमा । मर्दनीयतरुच्छेद्यव्रततीपङ्कवर्जिता ॥३०॥

निर्झरागम्यशैला च विषमा गजमेदिनी । उरस्यादीनि भिन्नानि प्रतिगृह्णन् बलानि हि ॥३१॥

प्रतिग्रह इति ख्यातो राजकार्यान्तरक्षमः । तेन शून्यस्तु यो व्यूहः स भिन्न इव लक्ष्यते ॥३२॥

जयार्थी न च युद्ध्येत मतिमानप्रतिग्रहः । यत्र राजा तत्र कोषः कोषाधीना हि राजता ॥३३॥

योधेभ्यस्तु ततो दद्यात्किञ्चिद्दातुं न युज्यते । द्रव्यलक्षं राजघाते तदर्द्धं तत्सुतार्दने ॥३४॥

सेनापतिवधे तद्वद्दद्याद्धस्त्यादिमर्दने[[72]](#footnote-73) । अथवा खलु युध्येरन्पत्यश्वरथदन्तिनः ॥३५॥

यथा भवेदसम्बाधो व्यायामविनिवर्तने । असङ्करेण युद्धेरन्सङ्करः सङ्कुलावहः ॥३६॥

महासङ्कुलयुद्धेषु संश्रयेरन्मतङ्गजम् । अश्वस्य प्रतियोद्धारो भवेयुः पुरुषास्त्रयः ॥३७॥

इति कल्प्यास्त्रयश्चाश्वा[[73]](#footnote-74) विधेयाः कुञ्जरस्य तु । पादगोपा भवेयुश्च पुरुषा दश पञ्च च ॥३८॥

विधानमिति नागस्य विहितं स्यन्दनस्य च । अनीकमिति विज्ञेयमिति कल्प्या नव द्विपाः ॥३९॥

तथानीकस्य रन्ध्रन्तु पञ्चधा सम्प्रचक्षते । इत्यनीकविभागेन स्थापयेद्व्यूहसम्पदः ॥४०॥

उरस्यकक्षपक्षांस्तु कल्प्यानेतान्प्रचक्षते । उरःकक्षौ च पक्षौ च मध्यं पृष्ठं प्रतिग्रहः ॥४१॥

कोटी च व्यूहशास्त्रज्ञैः सप्ताङ्गो व्यूह उच्यते । उरस्यकक्षपक्षास्तु व्यूहोऽयं सप्रतिग्रहः ॥४२॥

गुरोरेष च शुक्रस्य कक्षाभ्यां परिवर्जितः । तिष्ठेयुः सेनापतयः प्रवीरैः पुरुषैर्वृताः ॥४३॥

अभेदेन च युध्येरन्रक्षेयुश्च परस्परम् । मध्यव्यूहे फल्गुसैन्यं युद्धवस्तु जघन्यतः ॥४४॥

युद्धं हि नायकप्राणं हन्यते तदनायकम् । उरसि स्थापयेन्नागान्प्रचण्डान् कक्षयो रथान् ॥४५॥

हयांश्च पक्षयोर्व्यूहो मध्यभेदी प्रकीर्तितः । मध्यदेशे हयानीकं रथानीकं च कक्षयोः ॥४६॥

पक्षयोश्च गजानीकं व्यूहोऽन्तर्भेद्ययं स्मृतः । रथस्थाने हयान्दद्यात्पदातींश्च हयाश्रये ॥४७॥

रथाभावे तु द्विरदान्व्यूहे सर्वत्र दापयेत् । यदि स्याद्दण्डबाहुल्यमाबाधः सम्प्रकीर्तितः ॥४८॥

मण्डलासंहतो[[74]](#footnote-75) भोगो दण्डस्ते बहुधा शृणु । तिर्यग्वृत्तिस्तु दण्डः स्याद्भोगोऽन्यावृत्तिरेव च ॥४९॥

मण्डलः सर्वतोवृत्तिः पृथग्वृत्तिरसंहतः । प्रदरो[[75]](#footnote-76) दृढकोऽसह्यश्चापो वै कुक्षिरेव च ॥५०॥

प्रतिष्ठः सुप्रतिष्ठश्च[[76]](#footnote-77) श्येनो विजयसञ्जयौ । विशालो विजयः सूची स्थूणाकर्णचमूमुखौ ॥५१॥

सर्पास्यो वलयश्चैव दण्डभेदाश्च दुर्जयाः[[77]](#footnote-78) । अतिक्रान्तः प्रतिक्रान्तः कक्षाभ्यां चैकक्षपक्षतः ॥५२॥

अतिक्रान्तस्तु पक्षाभ्यां त्रयोऽन्ये तद्विपर्यये । पक्षोरस्यैरतिक्रान्तः प्रतिष्ठोऽन्यो विपर्ययः ॥५३॥

स्थूणापक्षो धनुष्पक्षो द्विस्थूणो दण्ड ऊर्ध्वगः । द्विगुणोऽन्तस्त्वतिक्रान्तपक्षोऽन्यस्य विपर्ययः ॥५४॥

द्विचतुर्दण्ड इत्येते ज्ञेया लक्षणतः क्रमात् । गोमूत्रिकाहिसञ्चारी शकटो मकरस्तथा ॥५५॥

भोगभेदाः समाख्यातास्तथा पारिप्लवङ्गकः । दण्डपक्षौ युगोरस्यः शकटस्तद्विपर्यये ॥५६॥

मकरो व्यतिकीर्णश्च शेषः कुञ्जरराजिभिः[[78]](#footnote-79) । मण्डलव्यूहभेदौ तु सर्वतोभद्रदुर्जयौ ॥५७॥

अष्टानीको द्वितीयस्तु प्रथमः सर्वतोमुखः । अर्द्धचन्द्रक ऊर्ध्वाङ्गो वज्रभेदास्तु संहतेः ॥५८॥

तथा कर्कटशृङ्गी च काकपादौ च गोधिका । त्रिचतुष्पञ्चसैन्यानां ज्ञेया आकारभेदतः ॥५९॥

दण्डस्य स्युः सप्तदश व्यूहा द्वौ मण्डलस्य च । असङ्घातस्य षट् पञ्च भोगस्यैव तु सङ्गरे ॥६०॥

पक्षादीनामथैकेन हत्वा शेषैः परिक्षिपेत् । उरसा वा समाहत्य कोटिभ्यां परिवेष्टयेत् ॥६१॥

परे कोटी समाक्रम्य पक्षाभ्यामप्रतिग्रहात् । कोटिभ्याञ्जघनं हन्यादुरसा च प्रपीडयेत् ॥६२॥

यतः फल्गु यतो भिन्नं यतश्चान्यैरधिष्ठितम् । ततश्चारिबलं हन्यादात्मनश्चोपवृंहयेत् ॥६३॥

सारं द्विगुणसारेण फल्गुसारेण कल्पयेत्[[79]](#footnote-80) । संहतं च गजानीकैः प्रचण्डैर्दारयेद्बलं ॥६४॥

स्यात् कक्षपक्षोरस्यश्च वर्तमानस्तु दण्डकः । तत्र प्रयोगो दण्डस्य स्थानं तुर्येण दर्शयेत्[[80]](#footnote-81) ॥६५॥

स्याद्दण्डसमपक्षाभ्यामतिक्रान्तः प्रदारकः । भवेत्स पक्षकक्षाभ्यामतिक्रान्तो दृढः स्मृतः[[81]](#footnote-82) ॥६६॥

कक्षाभ्याञ्च प्रतिक्रान्तव्यूहोऽसह्यः स्मृतो यथा । कक्षपक्षावधः स्थाप्योरस्यैः क्रान्तश्च खातकः[[82]](#footnote-83) ॥६७॥

द्वौ दण्डौ बलयः प्रोक्तो व्यूहो रिपुविदारणः । दुर्जयश्चतुर्वलयः शत्रोर्बलविमर्दनः ॥६८॥

कक्षपक्षौरस्यैर्भोगो विषमं परिवर्जयेत्[[83]](#footnote-84) । सर्पचारी[[84]](#footnote-85) गोमूत्रिका शकटः शकटाकृतिः ॥६९॥

विपर्ययोऽमरः प्रोक्तः सर्वशत्रुविमर्दकः[[85]](#footnote-86) । स्यात् कक्षपक्षोरस्यानामेकीभावस्तु मण्डलः ॥७०॥

चक्रपद्मादयो भेदा मण्डलस्य प्रभेदकाः । एवं च सर्वतोभद्रो वज्राक्षवरकाकवत् ॥७१॥

अर्द्धचन्द्रश्च शृङ्गाटो ह्यचलो नामरूपतः । व्यूहा यथासुखं कार्याः शत्रूणां बलवारणाः ॥७२॥

अग्निरुवाच  
रामस्तु रावणं हत्वा अयोध्यां प्राप्तवान्द्विज । रामोक्तनीत्येन्द्रजितं हतवांल्लक्ष्मणः पुरा ॥७३॥

इत्याग्नेये महापुराणे रामोक्तराजनीतिकथनं नाम द्विचत्वारिंशदधिकद्विशततमोऽध्यायः ॥२४२॥

**अथ त्रिचत्वारिंशदधिकद्विशततमोऽध्यायः ।**

पुरुषलक्षणम् ।

अग्निरुवाच ।  
रामोक्तोक्ता[[86]](#footnote-87) मया नीतिः स्त्रीणां राजन्नृणां वदे । लक्षणं यत्समुद्रेण गर्गायोक्तं यथा पुरा ॥१॥

समुद्र उवाच ।  
पुंसां च लक्षणं वक्ष्ये स्त्रीणां चैव शुभाशुभम् । एकाधिको द्विशुक्लश्च त्रिगम्भीरस्तथैव च ॥२॥

त्रित्रिकस्त्रिप्रलम्बश्च त्रिभिर्व्याप्नोति यस्तथा । त्रिबलीमांस्त्रिविनतस्त्रिकालज्ञश्च सुव्रत ॥३॥

पुरुषः स्यात्सुलक्षण्यो विपुलश्च तथा त्रिषु । चतुर्लेखस्तथा यश्च तथैव च चतुःसमः ॥४॥

चतुष्किष्कुश्चतुर्दंष्ट्रश्चतुष्कृष्णस्तथैव[[87]](#footnote-88) च । चतुर्गन्धश्चतुर्हस्तः सूक्ष्मदीर्घश्च पञ्चसु ॥५॥

षडुन्नतोऽष्टवंशश्च सप्तस्नेहो नवामलः[[88]](#footnote-89) । दशपद्मो दशव्यूहो न्यग्रोधपरिमण्डलः ॥६॥

चतुर्दशसमद्वन्द्वः षोडशाक्षश्च शस्यते । धर्मार्थकामसंयुक्तो धर्मो ह्येकाधिको मतः ॥७॥

तारकाभ्यां विना नेत्रे शुक्लदन्ती द्विशुक्लकः । गम्भीरस्त्रिश्रवो नाभिः सत्त्वं चैकं त्रिकं स्मृतम् ॥८॥

अनसूया दया क्षान्तिर्मङ्गलाचारयुक्तता । शौचं स्पृहा त्वकार्पण्यमनायासश्च शौर्यता ॥९॥

त्रित्रिकस्त्रिप्रलम्बः स्याद्वृषणे भुजयोर्नरः । दिग्देशजातिवर्गांश्च तेजसा यशसा श्रिया ॥१०॥

व्याप्नोति यस्त्रिकव्यापी त्रिवलीमान्नरस्त्वसौ । उदरे बलयस्तिस्रो नरं त्रिविनतं शृणु ॥११॥

देवतानां द्विजानां च गुरूणां प्रणतस्तु यः । धर्मार्थकामकालज्ञस्त्रिकालज्ञोऽभिधीयते ॥१२॥

उरो ललाटं वक्त्रं च त्रिविस्तीर्णो विलेखवान् । द्वौ पाणी द्वौ तथा पादौ ध्वजच्छत्रादिभिर्युतौ ॥१३॥

अङ्गुल्यो हृदयं पृष्ठं कटिः शस्तं चतुःसमम् । षण्णवत्यङ्गुलोत्सेधश्चतुष्किष्कुप्रमाणतः ॥१४॥

द्रंष्ट्राश्चतस्रश्चन्द्राभाश्चतुष्कृष्णं वदामि ते । नेत्रतारौ भ्रुवौ श्मश्रुः कृष्णाः केशास्तथैव च ॥१५॥

नासायां वदने स्वेदे कक्षयोर्वेदगन्धकः[[89]](#footnote-90) । ह्रस्वं लिङ्गं तथा ग्रीवा जङ्घे स्याद्वेदह्रस्वकः ॥१६॥

सूक्ष्माण्यङ्गुलिपर्वाणि नखकेशद्विजत्वचः । हनू नेत्रे ललाटे च नासा दीर्घा स्तनान्तरम् ॥१७॥

वक्षः कक्षौ नखा नासोन्नतं वक्त्रं कृकाटिका । स्निग्धास्त्वक्केशदन्ताश्च लोमदृष्टिर्नखाश्च वाक् ॥१८॥

जान्वोरूर्वोश्च पृष्ठस्थवंशौ द्वौ करनासयोः । नेत्रे नासापुटौ कर्णौ मेढ्रं पायुमुखेऽमलम् ॥१९॥

जिह्वौष्ठौ तालुनेत्रे तु हस्तपादौ नखास्तथा । शिश्नाग्रवक्त्रं शस्यन्ते पद्माभा दश देहिनाम् ॥२०॥

पाणिपादं मुखं ग्रीवा श्रवणे हृदयं शिरः । ललाटमुदरं पृष्ठं बृहन्तः पूजिता दश ॥२१॥

प्रसारितभुजस्येह मध्यमाग्रद्वयान्तरम् । उच्छ्रायेण समं यस्य न्यग्रोधपरिमण्डलः ॥२२॥

पादौ गुल्फौ स्फिचौ पार्श्वौ वङ्क्षणौ वृषणौ कुचौ । कर्णौष्ठे सक्थिनी जङ्घे हस्तौ बाहू तथाक्षिणी ॥२३॥

चतुर्दशसमद्वन्द्व एतत्सामान्यतो नरः । विद्याश्चतुर्दश द्व्यक्षैः पश्येद्यः षोडशाक्षकः ॥२४॥

रूक्षं शिराततं गात्रमशुभं मांसवर्जितम् । दुर्गन्धिविपरीतं यच्छस्तं दृष्ट्या प्रसन्नया ॥२५॥

धन्यस्य मधुरा वाणी गतिर्मत्तेभसंनिभा । एककूपभवं रोम भये रक्षा सकृत्सकृत् ॥२६॥

इत्याग्नेये महापुराणे पुरुषलक्षणकथनं नाम त्रिचत्वारिंशदधिकद्विशततमोऽध्यायः ॥२४३॥

**अथ चतुश्चत्वारिंशदधिकद्विशततमोऽध्यायः ।**

स्त्रीलक्षणम् ।

समुद्र उवाच ।  
शस्ता स्त्री चारुसर्वाङ्गी मत्तमातङ्गगामिनी । गुरूरुजघना या च मत्तपारावतेक्षणा ॥१॥

सुनीलकेशी तन्वङ्गी विलोमाङ्गी मनोहरा । समभूमिस्पृशौ पादौ संहतौ च तथा स्तनौ ॥२॥

नाभिः प्रदक्षिणावर्ता गुह्यमश्वत्थपत्रवत् । गुल्फौ निगूढौ मध्येन नाभिरङ्गुष्ठमानिका ॥३॥

जठरं न प्रलम्बञ्च रोमरूक्षा न शोभना । नर्क्षवृक्षनदीनाम्नी न सदा कलहप्रिया ॥४॥

न लोलुपा न दुर्भाषा शुभा देवादिपूजिता । गण्डैर्मधूकपुष्पाभैर्न शिराला न लोमशा ॥५॥

न संहतभ्रूकुटिला पतिप्राणा पतिप्रिया । अलक्षणापि लक्षण्या यत्राकारस्ततो गुणाः ॥६॥

भुवं कनिष्ठिका यस्या न स्पृशेन्मृत्युरेव सा ॥७॥

इत्याग्नेये महापुराणे स्त्रीलक्षणकथनं नाम चतुश्चत्वारिंशदधिकद्विशततमोऽध्यायः ॥२४४॥

**अथ पञ्चचत्वारिंशदधिकद्विशततमोऽध्यायः ।**

चामरादिलक्षणम् ।

अग्निरुवाच ।  
चामरो रुक्मादण्डोऽग्र्यश्छत्रं राज्ञः प्रशस्यते । हंसपक्षैर्विरचितं मयूरस्य शुकस्य च ॥१॥

पक्षैर्वाथ बलाकाया न कार्यं मिश्रपक्षकैः । चतुरस्रं ब्राह्मणस्य वृत्तं राज्ञश्च शुक्लकम् ॥२॥

त्रिचतुष्पञ्चषट्सप्ताष्टपर्वश्च दण्डकः । भद्रासनं क्षीरवृक्षैः पञ्चाशदङ्गुलोच्छ्रयैः ॥३॥

विस्तारेण त्रिहस्तं स्यात् सुवर्णाद्यैश्च चित्रितम् । धनुर्द्रव्यत्रयं लोहं शृङ्गं दारु द्विजोत्तम ॥४॥

ज्याद्रव्यत्रितयञ्चैव वंशभङ्गत्वचस्तथा । दारुचापप्रमाणन्तु श्रेष्ठं हस्तचतुष्टयम् ॥५॥

तदेव समहीनन्तु प्रोक्तं मध्यकनीयसि । मुष्टिग्राहनिमित्तानि मध्ये द्रव्याणि कारयेत् ॥६॥

स्वल्पकोटिस्त्वचा शृङ्गं शार्ङ्गलोहमये द्विज । कामिनीभ्रूलताकारा कोटिः कार्या सुसंयुता ॥७॥

पृथग्वा विप्र मिश्रं वा लौहं शार्ङ्गं तु कारयेत् । शार्ङ्गं समुचितं कार्यं रुक्मविन्दुविभूषितम् ॥८॥

कुटिलं स्फुटितं चापं सच्छिद्रं च न शस्यते । सुवर्णं रजतं ताम्रं कृष्णायो धनुषि स्मृतम् ॥९॥

माहिषं शारभं शार्ङ्गं रौहिषं वा धनुः शुभम् । चन्दनं वैतसं सालं धावलं काकुभं तथा[[90]](#footnote-91) ॥१०॥

सर्वश्रेष्ठं धनुर्वंशैर्गृहीतैः शरदि श्रितैः । पूजयेत्तु धनुः खड्गं मन्त्रैस्त्रैलोक्यमोहनैः ॥११॥

अयसश्चाथ वंशस्य शरस्याप्यशरस्य च । ऋजवो हेमवार्णाभाः स्नायुश्लिष्टाः सुपत्रकाः ॥१२॥

रुक्मपुङ्खाः सुपङ्कास्ते तैलधौताः सुवर्णकाः । यात्रायामभिषेकादौ यजेद्वाणधनुर्मुखान् ॥१३॥

सपताकास्त्रसङ्ग्राहसांवत्सरकरान्नृपः । ब्रह्मा वै मेरुशिखरे स्वर्गगङ्गातटेऽयजत् ॥१४॥

लोहदैत्यं स ददृशे विघ्नं यज्ञे तु चिन्तयन् । तस्य चिन्तयतो वह्नेः पुरुषोऽभूद्बली महान् ॥१५॥

ववन्देऽजञ्च तं देवा अभ्यनन्दन्त हर्षिताः । तस्मात्स नन्दकः खड्गो देवोक्तो हरिरग्रहीत् ॥१६॥

तं जग्राह गले देवो[[91]](#footnote-92) विकोषः सोऽभ्यपद्यत । खड्गो नीलो रत्नमुष्टिस्ततोऽभूच्छतबाहुकः ॥१७॥

दैत्यः स गदया देवान् द्रावयामास वै रणे । विष्णुना खड्गच्छिन्नानि दैत्यगात्राणि भूतले ॥१८॥

पतितानि तु संस्पर्शान्नन्दकस्य च तानि हि । लोहभूतानि सर्वाणि हत्वा तस्मै हरिर्वरम् ॥१९॥

ददौ पवित्रमङ्गन्ते आयुधाय भवेद्भुवि । हरिप्रसादाद् ब्रह्मापि विना विघ्नं हरिं प्रभुम् ॥२०॥

पूजयामास यज्ञेन वक्ष्येऽथो खड्गलक्षणम् । खटीखट्टरजाता ये दर्शनीयास्तु ते स्मृताः ॥२१॥

कायच्छिदस्त्वार्षिकाः स्युर्दृढाः सूर्पारकोद्भवाः । तीक्ष्णाश्छेदसहा वङ्गास्तीक्ष्णाः स्युश्चाङ्गदेशजाः ॥२२॥

शतार्द्धमङ्गुलानाञ्च श्रेष्ठं खड्गं प्रकीर्तितम् । तदर्द्धं मध्यमं ज्ञेयं ततो हीनं न धारयेत् ॥२३॥

दीर्घः सुमधुरः शब्दो यस्य खड्गस्य सत्तम । किङ्किणीसदृशस्तस्य धारणं श्रेष्ठमुच्यते ॥२४॥

खड्गः पद्मपलाशाग्रो मण्डलाग्रश्च शस्यते । करवीरदलाग्राभो घृतगन्धो वियत्प्रभः ॥२५॥

समाङ्गुलस्थाः शस्यन्ते व्रणाः खड्गेषु लिङ्गवत् । काकोलूकसवर्णाभा विषमास्ते न शोभनाः ॥२६॥

खड्गे न पश्येद्वदनमुच्छिष्टो न स्पृशेदसिम् । मूल्यं जातिं न कथयेन्निशि कुर्यान्न शीर्षके ॥२७॥

इत्याग्नेये महापुराणे चामरादिलक्षणकथनं नाम पञ्चचत्वारिंशदधिकद्विशततमोऽध्यायः ॥२४५॥

**अथ षट्चत्वारिंशदधिकद्विशततमोऽध्यायः ।**

रत्नपरीक्षा ।

अग्निरुवाच ।  
रत्नानां लक्षणं वक्ष्ये रत्नं धार्यमिदं नृपैः । वज्रं मरकतं रत्नं पद्मरागं च मौक्तिकम् ॥१॥

इन्द्रनीलं महानीलं वैदूर्यं गन्धशस्यकम् । चन्द्रकान्तं सूर्यकान्तं स्फटिकं पुलकं तथा ॥२॥

कर्केतनं पुष्परागं तथा ज्योतीरसं द्विज । स्पटिकं राजपट्टं च तथा राजमयं शुभम् ॥३॥

सौगन्धिकं तथा गञ्जं शङ्खब्रह्ममयं तथा । गोमेदं रुधिराक्षं च तथा भल्लातकं द्विज ॥४॥

धूलीं मरकतं चैव तुत्थकं सीसमेव च । पीलुं प्रवालकञ्चैव गिरिवज्रं द्विजोत्तम ॥५॥

भुजङ्गममणिञ्चैव तथा वज्रमणिं शुभम् । टिट्टिभञ्च तथा पिण्डं भ्रामरं च तथोत्पलम् ॥६॥

सुवर्णप्रतिबद्धानि रत्नानि श्रीजयादिके । अन्तःप्रभत्वं वैमल्यं सुसंस्थानत्वमेव च ॥७॥

सुधार्या नैव धार्यास्तु निष्प्रभा मलिनास्तथा । खण्डाः सशर्करा ये च प्रशस्तं वज्रधरणम् ॥८॥

अम्भस्तरति यद्वज्रमभेद्यं विमलं च यत् । षट्कोणं शक्रचापाभं लघु चार्कनिभं शुभम् ॥९॥

शुकपक्षनिभः स्निग्धः कान्तिमान्विमलस्तथा । स्वर्णचूर्णनिभैः सूक्ष्मैर्मरकतश्च विन्दुभिः ॥१०॥

स्फटिकजाः पद्मरागाः स्यू रागवन्तोऽतिनिर्मलाः । जातरङ्गा[[92]](#footnote-93) भवन्तीह कुरुविन्दसमुद्भवाः ॥११॥

सौगन्धिकोत्थाः काषाया मुक्ताफलास्तु शुक्तिजाः । विमलास्तेभ्य उत्कृष्टा ये च शङ्खोद्भवा मुने ॥१२॥

नागदन्तभवाश्चाग्र्याः कुम्भसूकरमत्स्यजाः । वेणुनागभवाः श्रेष्ठा मौक्तिकं मेघजं वरम् ॥१३॥

वृत्तत्वं शुक्लता स्वाच्छ्यं महत्त्वं मौक्तिके गुणाः । इन्द्रनीलः शुभः क्षीरे राजते भ्राजतेऽधिकम् ॥१४॥

रञ्जयेत् स्वप्रभावेण तममूल्यं विनिर्दिशेत् । नीलरक्तन्तु वैदूर्यं श्रेष्ठं हारादिकं भजेत् ॥१५॥

इत्याग्नेये महापुराणे रत्नपरीक्षाकथनं नाम षट्चत्वारिंशदधिकद्विशततमोऽध्यायः ॥२४६॥

**अथ सप्तचत्वारिंशदधिकद्विशततमोऽध्यायः ।**

वास्तुलक्षणम् ।

अग्निरुवाच ।  
वास्तुलक्ष्म प्रवक्ष्यामि विप्रादीनां च भूरिह । श्वेता रक्ता तथा पीता कृष्णा चैव यथाक्रमम् ॥१॥

घृतरक्तान्नमद्यानां गन्धाढ्या रसतश्च भूः । मधुरा च कषाया च अम्लाद्युपरसा क्रमात् ॥२॥

कुशैः शरैस्तथा काशैर्दूर्वाभिर्या च संश्रिता । प्रार्च्य विप्रांश्च निःशल्यां खातपूर्वं तु कल्पयेत् ॥३॥

चतुःषष्टिपदं कृत्वा मध्ये ब्रह्मा चतुष्पदः । प्राक्तेषां वै गृहस्वामी कथितस्तु तथार्यमा ॥४॥

दक्षिणेन विवस्वांश्च मित्रः पश्चिमतस्तथा । उदङ्महीधरश्चैव आपवत्सौ च वह्निगे ॥५॥

सावित्रश्चैव सविता जयेन्द्रौ नैर्ऋतेऽम्बुधौ । रुद्रव्याधी च वायव्ये पूर्वादौ कोणगाद्वहिः ॥६॥

महेन्द्रश्च रविः सत्यो भृशः पूर्वेऽथ दक्षिणे । गृहक्षतोऽर्यमधृती गन्धर्वाश्चाथ वारुणे ॥७॥

पुष्पदन्तोऽसुराश्चैव वरुणो यक्ष एव च । सौम्ये भल्लाटसोमौ च अदितिर्धनदस्तथा ॥८॥

नागः करग्रहश्चैशे अष्टौ दिशि दिशि स्मृताः । आद्यन्तौ तु तयोर्देवौ प्रोक्तावत्र गृहेश्वरौ ॥९॥

पर्जन्यः प्रथमो देवो द्वितीयश्च करग्रहः । महेन्द्ररविसत्याश्च भृशोऽथ गगनं तथा ॥१०॥

पवनः पूर्वतश्चैव अन्तरिक्षधनेश्वरौ । आग्नेये चाथ नैर्ऋत्ये मृगसुग्रीवकौ सुरौ ॥११॥

रोगो मुख्यश्च वायव्ये दक्षिणे पुष्पवित्तदौ । गृहक्षतो यमभृशौ गन्धर्वो नागपैतृकः ॥१२॥

आप्ये दौवारिकसुग्रीवौ पुष्पदन्तोऽसुरो जलम् । यक्ष्मरोगश्च शेषश्च[[93]](#footnote-94) उत्तरे नागराजकः ॥१३॥

मुख्यो भल्लाटशशिनौ अदितिश्च कुवेरकः । नागो हुताशः श्रेष्ठो वै शक्रसूर्यौ च पूर्वतः ॥१४॥

दक्षे गृहक्षतः पुष्प आप्ये सुग्रीव उत्तमः । पुष्पदन्तो ह्युदग्द्वारि भल्लाटः पुष्पदन्तकः ॥१५॥

शिलेष्टकादिविन्यासं मन्त्रैः प्रार्च्य सुरांश्चरेत् । नन्दे नन्दय वासिष्ठे वसुभिः प्रजया सह ॥१६॥

जये भार्गवदायादे प्रजानां जयमावह । पूर्णेऽङ्गिरसदायादे पूर्णकामं कुरुष्व माम् ॥१७॥

भद्रे काश्यपदायादे कुरु भद्रां मतिं मम । सर्ववीजसमायुक्ते सर्वरत्नौषधैर्वृते ॥१८॥

रुचिरे नन्दने नन्दे वासिष्ठे रम्यतामिह । प्रजापतिसुते देवि चतुरस्रे महीमये ॥१९॥

सुभगे सुव्रते भद्रे गृहे कश्यपि रम्यताम् । पूजिते परमाचार्यैर्गन्धमाल्यैरलङ्कृते ॥२०॥

भवभूतिकरि देवि गृहे भार्गवि रम्यताम् । अव्यङ्ग्ये चाक्षते पूर्णे मुनेरङ्गिरसः सुते ॥२१॥

इष्टके त्वं प्रयच्छेष्टं प्रतिष्ठां कारयम्यहम् । देशस्वामिपुरस्वामिगृहस्वामिपरिग्रहे ॥२२॥

मनुष्यधनहस्त्यश्वपशुवृद्धिकरी भव । गृहप्रवेशेऽपि तथा शिलान्यासं समाचरेत् ॥२३॥

उत्तरेण शुभः प्लक्षो वटः प्राक् स्याद्गृहादितः । उदुम्वरश्च याम्येन पश्चिमेऽश्वत्थ उत्तमः ॥२४॥

वामभागे तथोद्यानं कुर्याद्वासं गृहे शुभम् । सायं प्रातस्तु घर्माप्तौ शीतकाले दिनान्तरे ॥२५॥

वर्षाकाले[[94]](#footnote-95) भुवः शोषे सेक्तव्या रोपितद्रुमाः । विडङ्गघृतसंयुक्तान्सेचयेच्छीतवारिणा ॥२६॥

फलनाशे कुलत्थैश्च माषैर्मुद्गैस्तिलैर्यवैः । घृतशीतपयःसेकः फलपुष्पाय सर्वदा ॥२७॥

मत्स्याम्भसा तु सेकेन वृद्धिर्भवति शाखिनाम् । आविकाजशकृच्चूर्णं यवचूर्णं तिलानि च ॥२८॥

गोमांसमुदकं चेति सप्तरात्रं निधापयेत् । उत्सेकं सर्ववृक्षाणां फलपुष्पादिवृद्धिदम् ॥२९॥

मत्स्योदकेन शीतेन आम्राणां सेक इष्यते । प्रशस्तं चाप्यशोकानां कामिनीपादताडनम् ॥३०॥

खर्जूरनारिकेलादेर्लवणाद्भिर्विवर्द्धनम् । विडङ्गमत्स्यमांसाद्भिः सर्वेषु दोहदं शुभम् ॥३१॥

इत्याग्नेये महापुराणे वास्तुलक्षणकथनं नाम सप्तचत्वारिंशदधिकद्विशततमोऽध्यायः ॥२४७॥

**अथाष्टचत्वारिंशदधिकद्विशततमोऽध्यायः ।**

पुष्पादिपूजाफलम् ।

अग्निरुवाच ।  
पुष्पैस्तु पूजनाद्विष्णुः सर्वकार्येषु सिद्धिदः । मालती मल्लिका यूथी पाटला करवीरकम् ॥१॥

पावन्तिरतिमुक्तश्च[[95]](#footnote-96) कर्णिकारः कुराण्टकः । कुब्जकस्तगरो नीपो वाणो वर्वरमल्लिका[[96]](#footnote-97) ॥२॥

अशोकस्तिलकः कुन्दः पूजायै स्यात्तमालजम् । विल्वपत्रं शमीपत्रं पत्रं भृङ्गरजस्य तु ॥३॥

तुलसीकालतुलसीपत्रं वासकमर्चने । केतकीपत्रपुष्पं च पद्मं रक्तोत्पलादिकम् ॥४॥

नार्कन्नोन्मत्तकं काञ्ची पूजने गिरिमल्लिका । कौटजं शाल्मलीपुष्पं कण्टकारीभवं न हि ॥५॥

घृतप्रस्थेन विष्णोश्च स्नानं गोकोटिसत्फलम् । आढकेन तु राजा स्याद्घृतक्षीरैर्दिवं व्रजेत् ॥६॥

इत्याग्नेये महापुराणे पुष्पादिपूजाफलकथनं नामाष्टचत्वारिंशदधिकद्विशततमोऽध्यायः ॥२४८॥

**अथैकोनपञ्चाशदधिकद्विशततमोऽध्यायः ।**

धनुर्वेदः ।

अग्निरुवाच ।  
चतुष्पादं धनुर्वेदं वदे पञ्चविधं द्विज । रथनागाश्वपत्तीनां योधांश्चाश्रित्य कीर्त्तितम् ॥१॥

यन्त्रमुक्तं पाणिमुक्तं मुक्तसन्धारितं तथा । अमुक्तं बाहुयुद्धञ्च पञ्चधा तत् प्रकीर्तितम् ॥२॥

तत्र शस्त्रास्त्रसम्पत्त्या द्विविधं परिकीर्तितम् । ऋजुमायाविभेदेन भूयो द्विविधमुच्यते ॥३॥

क्षेपिणीचापयन्त्राद्यैर्यन्त्रमुक्तं प्रकीर्तितम् । शिलातोमरयन्त्राद्यं पाणिमुक्तं प्रकीर्तितम् ॥४॥

मुक्तसन्धारितं ज्ञेयं प्रासाद्यमपि यद्भवेत् । खड्गादिकममुक्तं च नियुद्धं विगतायुधम् ॥५॥

कुर्याद्योग्यानि पात्राणि योद्धुमिच्छुर्जितश्रमः । धनुःश्रेष्ठानि युद्धानि प्रासमध्यानि तानि च ॥६॥

तानि खड्गजघन्यानि बाहुप्रत्यवराणि च । धनुर्वेदे गुरुर्विप्रः प्रोक्तो वर्णद्वयस्य च ॥७॥

युद्धाधिकारः शूद्रस्य स्वयं चापदि[[97]](#footnote-98) शिक्षया । देशस्थैः शङ्करै राज्ञः कार्या युद्धे सहायता ॥८॥

अङ्गुष्ठगुल्फपाण्यङ्घ्­-यः श्लिष्टाः स्युः सहिता यदि । दृष्टं समपदं स्थानमेतल्लक्षणतस्तथा ॥९॥

बाह्याङ्गुलिस्थितौ पादौ स्तब्धजानुबलावुभौ । त्रिवितस्त्यन्तरास्थानमेतद्वैशाखमुच्यते ॥१०॥

हंसपङ्क्त्याकृतिसमे दृश्येते यत्र जानुनी । चतुर्वितस्तिविच्छिन्ने तदेतन्मण्डलं स्मृतम् ॥११॥

हलाकृतिमयं यच्च स्तब्धजानूरुदक्षिणम् । वितस्त्यः पञ्च विस्तारे तदालीढं प्रकीर्तितम् ॥१२॥

एतदेव विपर्यस्तं प्रत्यालीढमिति स्मृतम् । तिर्यग्भूतो भवेद्वामो दक्षिणोऽपि भवेदृजुः ॥१३॥

गुल्फौ पार्ष्णिग्रहौ चैव स्थितौ पञ्चाङ्गुलान्तरौ । स्थानं जातं भवेदेतद्द्वादशाङ्गुलमायतम् ॥१४॥

ऋजुजानुर्भवेद्वामो दक्षिणः सुप्रसारितः । अथवा दक्षिणं जानु कुब्जं भवति निश्चलम् ॥१५॥

दण्डायतो भवेदेष चरणः सह जानुना । एवं विकटमुद्दिष्टं द्विहस्तान्तरमायतम् ॥१६॥

जानुनी द्विगुणे स्यातामुत्तानौ चरणावुभौ । अनेन विधियोगेन सम्पुटं परिकीर्तितम् ॥१७॥

किञ्चिद्विवर्तितौ पादौ समदण्डायतौ स्थिरौ । दृष्टमेव यथान्यायं षोडशाङ्गुलमायतम् ॥१८॥

स्वस्तिकेनात्र कुर्वीत प्रणामं प्रथमं द्विज । कार्मुकं गृह्य वामेन वाणं दक्षिणकेन तु ॥१९॥

वैशाखे यदि वा जाते स्थितौ वाप्यथवायतौ । गुणान्तं तु ततः कृत्वा कार्मुके प्रियकार्मुकः ॥२०॥

अधःकोटिं तु धनुषः फलदेशन्तु पत्रिणः । धरण्यां स्थापयित्वा तु तोलयित्वा तथैव च ॥२१॥

भुजाभ्यामत्र कुब्जाभ्यां[[98]](#footnote-99) प्रकोष्ठाभ्यां शुभव्रत । तस्य बाणं धनुःश्रेष्ठं पुङ्खदेशे च पत्रिणः ॥२२॥

विन्यासो धनुषश्चैव द्वादशाङ्गुलमन्तरम् । ज्यया विशिष्टः कर्तव्यो नातिहीनो न चाधिकः ॥२३॥

निवेश्य कार्मुकं नाभ्यां नितम्बे शरसङ्करम्[[99]](#footnote-100) । उत्क्षिपेदुत्थितं हस्तमन्तरेणाक्षिकर्णयोः ॥२४॥

पूर्वेण मुष्टिना ग्राह्यः स्तनाग्रे दक्षिणे शरः । हरणं तु ततः कृत्वा शीघ्रं पूर्वं प्रसारयेत् ॥२५॥

नाभ्यन्तरा नैव बाह्या नोर्द्ध्वका नाधरा तथा । न च कुब्जा न चोत्ताना न चला नातिवेष्टिता ॥२६॥

समा स्थैर्यगुणोपेता पूर्वदण्डमिव स्थिता । छादयित्वा ततो लक्ष्यं पूर्वेणानेन मुष्टिना ॥२७॥

उरसा तूत्थितो यन्ता त्रिकोणविनतस्थितः । स्रस्तांसो[[100]](#footnote-101) निश्चलग्रीवो मयूराञ्चितमस्तकः ॥२८॥

ललाटनासावक्त्रांसकूर्परेषु समो[[101]](#footnote-102) भवेत् । अन्तरं त्र्यङ्गुलं ज्ञेयं चिबुकस्यांसकस्य[[102]](#footnote-103) च ॥२९॥

प्रथमं त्र्यङ्गुलं ज्ञेयं द्वितीये द्व्यङ्गुलं स्मृतम् । तृतीयेऽङ्गुलमुदिष्टमायतं चिबुकांसयोः ॥३०॥

गृहीत्वा सायकं पुङ्खात्तर्जन्याङ्गुष्ठकेन तु । अनामया पुनर्गृह्य तथा मध्यमयापि च ॥३१॥

तावदाकर्षयेद्वेगाद्यावद्वाणः सुपूरितः । एवं विधमुपक्रम्य मोक्तव्यं विधिवत्खगम् ॥३२॥

दृष्टिमुष्टिहतं लक्ष्यं भिन्द्याद्वाणेन सुव्रतः । मुक्त्वा तु पश्चिमं हस्तं क्षिपेद्वेगेन पृष्ठतः ॥३३॥

एतदुच्छेदमिच्छन्ति ज्ञातव्यं हि त्वया द्विज । कूर्परं तदधः कार्यमाकृष्य तु धनुष्मता ॥३४॥

ऊर्द्ध्वं विमुक्तके कार्यमक्षिश्लिष्टं तु मध्यमम् । श्रेष्ठं प्रकृष्टं विज्ञेयं धनुःशास्त्रविशारदैः ॥३५॥

ज्येष्ठस्तु सायको ज्ञेयो भवेद्द्वादशमुष्टयः । (एकादश तथा मध्यः कनीयान्दशमुष्टयः ॥)

चतुर्हस्तं धनुः श्रेष्ठं त्रयः सार्द्धं तु मध्यमम् ॥३६॥

कनीयस्तु त्रयः प्रोक्तं नित्यमेव पदातिनः । अश्वे रथे गजे श्रेष्ठे तदेव परिकीर्तितम् ॥३७॥

इत्यागेन्ये महापुराणे धनुर्वेदकथनं नाम एकोनपञ्चाशधिकद्विशततमोऽध्यायः ॥२४९॥

**अथ पञ्चाशदधिकद्विशततमोऽध्यायः ।**

धनुर्वेदकथनम् ।

अग्निरुवाच ।  
पूर्णायतं द्विजः कृत्वा ततो मांसैर्गदायुधान्[[103]](#footnote-104) । सुनिर्धौतं धनुः कृत्वा यज्ञभूमौ विधापयेत् ॥१॥

ततो वाणं समागृह्य दंशितः सुसमाहितः । तूणमासाद्य बध्नीयादृढां कक्षां व दक्षिणाम् ॥२॥

विलक्ष्यमपि तद्वाणं तत्र चैव सुसंस्थितम् । ततः समुद्धरेद्वाणं तूणाद्दक्षिणपाणिना ॥३॥

तेनैव सहितं मध्ये शरं सङ्गृह्य धारयेत् । वामहस्तेन वै कक्षां धनुस्तस्मात्समुद्धरेत् ॥४॥

अविषण्णमतिर्भूत्वा गुणे पुङ्खं निवेशयेत् । सम्पीड्य सिंहकर्णेन पुङ्खेनापि समे दृढम् ॥५॥

वामकर्णोपविष्टं च फलं वामस्य धारयेत् । वर्णान् मध्यमया तत्र वामाङ्गुल्या च धारयेत् ॥६॥

मनो लक्ष्यगतं कृत्वा मुष्टिना च विधानवित् । दक्षिणे गात्रभागे तु कृत्वा वर्णं विमोक्षयेत् ॥७॥

ललाटपुटसंस्थानं दण्डं लक्ष्ये निवेशयेत् । आकृष्य ताडयेत्तत्र चन्द्रकं षोडशाङ्गुलम् ॥८॥

मुक्त्वा बाणं ततः पश्चावर्नाशिक्यं[[104]](#footnote-105) तदा तया । निगृह्णीयान् मध्यमया ततोऽङ्गुल्या पुनः पुनः ॥९॥

अक्षिलक्ष्यं क्षिपेत्तूणाच्चतुरस्रं च दक्षिणम् । चतुरस्रगतं वेध्यमभ्यसेच्चादितः स्थितः ॥१०॥

तस्मादनन्तरं तीक्ष्णं परावृत्तं गतं च यत् । निम्नमुन्नतवेधं च अभ्यसेत्क्षिप्रकं ततः ॥११॥

वेध्यस्थानेष्वथैतेषु सत्त्वस्य पुटकाद्धनुः । हस्तावापशतैश्चित्रैस्तर्जयेद्दुस्तरैरपि ॥१२॥

तस्मिन् वेध्यगते विप्र द्वे वेध्ये दृढसञ्ज्ञके । द्वे वेध्ये दुष्करे वेध्ये द्वे तथा चित्रदुष्करे ॥१३॥

न तु निम्नं च तीक्ष्णञ्च दृढवेध्ये प्रकीर्तिते । निम्नं दुष्करमुद्दिष्टं वेध्यमूर्द्ध्वगतं च यत् ॥१४॥

मस्तकायनमध्ये तु चित्रदुष्करसञ्ज्ञके । एवं वेध्यगणं कृत्वा दक्षिणेनेतरेण च ॥१५॥

आरोहेत् प्रथमं वीरो जितलक्षस्ततो नरः । एष एव विधिः प्रोक्तस्तत्र दृष्टः प्रयोक्तृभिः ॥१६॥

अधिकं भ्रमणं तस्य तस्माद्वेध्यात् प्रकीर्तितम् । लक्ष्यं स योजयेत्तत्र पत्रिपत्रगतं दृढम् ॥१७॥

भ्रान्तं प्रचलितञ्चैव स्थिरं यच्च भवेदिति । समन्तात्ताडयेद्भिन्द्याच्छेदयेद्व्यथयेदपि ॥१८॥

कर्मयोगविधानज्ञो ज्ञात्वैवं विधिमाचरेत् । मनसा चक्षुषा दृष्ट्या योगशिक्षुर्यमं जयेत् ॥१९॥

इत्याग्नेये महापुराणे धनुर्वेदकथनं नाम पञ्चाशदधिकद्विशततमोऽध्यायः ॥२५०॥

**अथैकपञ्चाशदधिकद्विशततमोऽध्यायः ।**

धनुर्वेदकथनम् ।

अग्निरुवाच ।  
जितहस्तो जितमतिर्ज्जितदृग्लक्ष्यसाधकः । नियतां सिद्धिमासाद्य ततो वाहनमारुहेत् ॥१॥

दशहस्तो भवेत्पाशो[[105]](#footnote-106) वृत्तः करमुखस्तथा । गुणकार्पासमुञ्जानां भङ्गस्नाय्वर्कवर्मिणाम् ॥२॥

अन्येषां सुदृढानां च सुकृतं परिवेष्टितम् । तथा त्रिंशत्समं पाशं बुधः कुर्यात्सुवर्तितम् ॥३॥

कर्त्तव्यं शिक्षकैस्तस्य स्थानं कक्षासु वै तदा । वामहस्तेन सङ्गृह्य दक्षिणेनोद्धरेत्ततः ॥४॥

कुण्डलस्याकृतिं कृत्वा भ्राम्यैकं मस्तकोपरि । क्षिपेत्तूणमये तूर्णं पुरुषे चर्मवेष्टिते ॥५॥

वल्गिते च प्लुते चैव तथा प्रव्रजितेषु च । समयोगविधिं कृत्वा प्रयुञ्जीत सुशिक्षितम् ॥६॥

विजित्वा(त्य) तु यथान्यायं ततो बन्धं समाचरेत् । कट्यां बद्ध्वा ततः खड्गं वामपार्श्वाव- लम्बितम् ॥७॥

दृढं विगृह्य वामेन निष्कर्षेद्दक्षिणेन तु । षडङ्गुलपरीणाहं सप्तहस्तसमुच्छ्रितम् ॥८॥

अयोमय्यः शलाकाश्च वर्माणि विविधानि च । अर्द्धहस्ते समे चैव तिर्यगूर्द्ध्वगतं[[106]](#footnote-107) तथा ॥९॥  
योजयेद्विधिना येन तथा त्वं गदतः शृणु । तूणचर्मावनद्धाङ्गं स्थापयित्वा नवं दृढम् ॥१०॥

करेणादाय लगुडं दक्षिणाङ्गुलकं नवम् । उद्यम्य घातयेद्यस्य नाशस्तेन शिशोर्दृढम् ॥११॥

उभाभ्यामथ हस्ताभ्यां कुर्यात्तस्य निपातनम् । अक्लेशेन ततः कुर्वन्बधे सिद्धिः प्रकीर्तिता ॥

वाहानां श्रमकरणं प्रचारार्थं पुरा तव ॥१२॥

इत्याग्नेये महापुराणे धनुर्वेदकथनं नामैकपञ्चाशदधिकद्विशततमोऽध्यायः ॥२५१॥

**अथ द्विपञ्चाशदधिकद्विशततमोऽध्यायः ।**

धनुर्वेदकथनम् ।

अग्निरुवाच ।  
भ्रान्तमुद्भ्रान्तमाविद्धमाप्लुतं विप्लुतं प्लुतम् । सम्पातं समुदीशं[[107]](#footnote-108) च श्येनपातमथाकुलम् ॥१॥

उद्धूतमवधूतं च सव्यं दक्षिणमेव च । अनालक्षितविस्फोटौ करालेन्द्रमहासखौ ॥२॥

विकरालनिपातौ च विभीषणभयानकौ । समग्रार्द्धतृतीयांशपादपादार्धवारिजाः ॥३॥

प्रत्यालीढमथालीढं वराहं लुलितं तथा । इति द्वात्रिंशतो(त्का) ज्ञेयाः खड्गचर्मविधौ(धा) रणे ॥४॥

परावृत्तमपावृत्तं गृहीतं लघुसञ्ज्ञितम् । ऊर्ध्वक्षिप्तमधः क्षिप्तं सन्धारितविधारितम् ॥५॥

श्येनपातं गजपातं ग्राहग्राह्यं तथैव च । एवमेकादश विधा ज्ञेयाः पाशविधारणे [[108]](#footnote-109) ॥६॥

ऋज्वायतं विशालं च तिर्यग्भ्रामितमेव च । पञ्चकर्म विनिर्द्दिष्टं व्यस्ते पाशे महात्मभिः ॥७॥

छेदनं भेदनं पातो भ्रमणं शमनं[[109]](#footnote-110) तथा । विकर्तनं कर्तनं च चक्रकर्मेदमेव च ॥८॥

आस्फोटः क्षेडनं भेदस्त्रासान्दोलितकौ तथा । शूलकर्माणि जानीहि षष्ठमाघातसञ्ज्ञितम् ॥९॥

दृष्टिघातं भुजाघातं पार्श्वघातं द्विजोत्तम । ऋजुपक्षेषुणा पातं तोमरस्य प्रकीर्तितम् ॥१०॥

आहतं विप्र गोमूत्रप्रभूतं कमलासनम् । ततोर्द्ध्वगात्रं नमितं वामदक्षिणमेव च ॥११॥

आवृत्तं च परावृत्तं पादोद्धूतमवप्लुतम् । हंसमर्दं विमर्दं च गदाकर्म प्रकीर्तितम् ॥१२॥

करालमवघातं च दंशोपप्लुतमेव च । क्षिप्तहस्तं स्थितं शून्यं पराशोस्तु विनिर्दिशेत् ॥१३॥

ताडनं छेदनं विप्र तथा चूर्णनमेव च । मुद्गरस्य तु कर्माणि तथा प्लवनघातनम् ॥१४॥

संश्रान्तमथ विश्रान्तं गोविसर्गं सुदुर्धरम् । भिन्दिपालस्य कर्माणि लगुडस्य च तान्यपि ॥१५॥

अन्त्यं मध्यं परावृत्तं निदेशान्तं द्विजोत्तम । वज्रस्येतानि कर्माणि पट्टिशस्य च तान्यपि ॥१६॥

हरणं छेदनं घातो भेदनं रक्षणं तथा[[110]](#footnote-111) । कृपाणकर्म निर्दिष्टं पातनं स्फोटनं तथा ॥१७॥

त्रासनं रक्षणं घातो बलोद्धरणमायतम् । क्षेपणीकर्म निर्दिष्टं यन्त्रकर्मैतदेव तु ॥१८॥

सप्ताङ्गमवदंशश्च वराहोद्धूतकं तथा । हस्तावहस्तमालीनमेकहस्तावहस्तके ॥१९॥

द्विहस्तवाहुपाशे च कटिरेचितकोद्गते । उरोललाटघाते च भुजाविधमनं तथा ॥२०॥

करोद्धूतं विमानं च पादाहतिर्विपादिकम् । गात्रसंश्लेषणं शान्तं तथा गात्रविपर्ययः ॥२१॥

ऊर्ध्वप्रहारं घातञ्च गोमूत्रं सव्यदक्षिणे । पारकं तारकं दण्डं कबरीबन्धमाकुलम् ॥२२॥

तिर्यग्बन्धमपामार्गं भीमवेगं सुदर्शनम् । सिंहाक्रान्तं गजाक्रान्तं गर्दभाक्रान्तमेव च ॥२३॥

गदाकर्माणि जानीयान्नियुद्धस्याथ कर्म च । आकर्षणं विकर्षञ्च बाहूनां मूलमेव च ॥२४॥

ग्रीवाविपरिवर्तं च पृष्ठभङ्गं सुदारुणम् । पर्यासनविपर्यासौ पशुमारमजाविकम् ॥२५॥

पादप्रहारमास्फोटं कटिरेचितकं तथा । गात्राश्लेषं स्कन्धगतं महीव्याजनमेव च ॥२६॥

उरोललाटघातं च विस्पष्टकरणं तथा । उद्धूतमवधूतं च तिर्यङ्मार्गगतं तथा ॥२७॥

गजस्कन्धमवक्षेपमपराङ्मुखमेव च । देवमार्गमधोमार्गममार्गगमनाकुलम् ॥२८॥

यष्टिघातमवक्षेपो वसुधादारणं तथा । जानुबन्धं भुजाबन्धं गात्रबन्धं सुदारुणम् ॥२९॥

विपृष्ठं सोदकं शुभ्रं भुजावेष्टितमेव च । सन्नद्धैः संयुगे भाव्यं सशस्त्रैस्तैर्गजादिभिः ॥३०॥

वराङ्कुशधरौ चोभावेको ग्रीवागतोऽपरः । स्कन्धगौ द्वौ च धानुष्कौ द्वौ च खड्गधरौ गजे ॥३१॥

रथे रणे[[111]](#footnote-112) गजे चैव तुरङ्गाणां त्रयं भवेत् । धानुष्काणान्त्रयं प्रोक्तं रक्षार्थे तुरगस्य च ॥३२॥

धन्विनो रक्षणार्थाय चर्मिणं तु नियोजयेत् । स्वमन्त्रैः शस्त्रमभ्यर्च्य शास्त्रं त्रैलोक्यमोहनम् ॥

यो युद्धे याति स जयेदरीन्सम्पालयेद्भुवम्[[112]](#footnote-113) ॥३३॥

इत्याग्नेये महापुराणे धनुर्वेदकथनं नाम द्विपञ्चाशदधिकद्विशततमोऽध्यायः ॥२५२॥

**अथ त्रिपञ्चाशदधिकद्विशततमोऽध्यायः ।**

व्यवहारकथनं ।

अग्निरुवाच ।  
व्यवहारं प्रवक्ष्यामि नयानयविवेकदम् । स चतुष्पाच्च चतुःस्थानश्चतुःसाधन उच्यते ॥१॥

चतुर्हितश्चतुर्व्यापी चतुष्कारी च कीर्त्यते । अष्टाङ्गोऽष्टादशपदः[[113]](#footnote-114) शतशाखस्तथैव च ॥२॥

त्रियोनिर्द्व्यभि योगश्च द्विद्वारो[[114]](#footnote-115) द्विगतिस्तथा । धर्मश्च व्यवहारश्च चरित्रं राजशासनम् ॥३॥

चतुष्पाद्व्यवहाराणामुत्तरः पूर्वसाधकः । तत्र सत्ये स्थितो[[115]](#footnote-116) धर्मो व्यवहारस्तु साक्षिषु ॥४॥

चरित्रं सङ्ग्रहे पुंसां राजाज्ञायां तु शासनम् । सामाद्युपायसाध्यत्वाच्चतुःसाधन उच्यते ॥५॥

चतुर्णामाश्रमाणां च रक्षणात्स चतुर्हितः । कर्तारं साक्षिणश्चैव सभ्यान्राजानमेव च ॥६॥

व्याप्नोति पादशो[[116]](#footnote-117) यस्माच्चतुर्व्यापी ततः स्मृतः । धर्मस्यार्थस्य यशसो लोकपङ्क्तेस्तथैव च ॥७॥

चतुर्णां करणादेष चतुष्कारी प्रकीर्तितः । राजा सपुरुषः सभ्याः शास्त्रं गणकलेखकौ ॥८॥

हिरण्यमग्निरुदकमष्टाङ्गः समुदाहृतः । कामात्क्रोधाच्च लोभाच्च त्रिभ्यो यस्मात् प्रवर्तते ॥९॥

त्रियोनिः कीर्त्यते तेन त्रयमेतद्विवादकृत् । द्व्यभियोगस्तु विज्ञेयः शङ्कातत्त्वाभियोगतः ॥१०॥

शङ्का सद्भिस्तु संसर्गात्तत्त्वं[[117]](#footnote-118) षोढाभिदर्शनात् । पक्षद्वयाभिसम्बन्धाद्द्विद्वारः समुदाहृतः ॥११॥

पूर्ववादस्तयोः पक्षः प्रतिपक्षस्त्वनन्तरः । भूतच्छलानुसारित्वाद्द्विगतिः समुदाहृतः ॥१२॥

ऋणं देयमदेयं च येन यत्र यथा च यत् । दानग्रहणधर्मश्च ऋणादानमिति स्मृतम् ॥१३॥

स्वद्रव्यं यत्र विश्रम्भान्निक्षिपत्यविशङ्कितः । निक्षेपं नाम तत्प्रोक्तं व्यवहारपदं बुधैः ॥१४॥

वणिक्प्रभृतयो यत्र कर्म सम्भूय कुर्वते । तत्सम्भूय समुत्थानं व्यवहारपदं विदुः ॥१५॥

दत्त्वा द्रव्यं च सम्यग्यः पुनरादातुमिच्छति । दत्ताप्रदानिकं नाम तद्विवादपदं स्मृतम् ॥१६॥

अभ्युपेत्य[[118]](#footnote-119) च शुश्रूषां यस्तां न प्रतिपद्यते । अशुश्रूषाभ्युपेत्यैतद्विवादपदमुच्यते ॥१७॥

भृत्यानां वेतनस्योक्तो[[119]](#footnote-120) दानादानविधिश्च यः[[120]](#footnote-121) । वेतनस्यानपाकर्म तद्विवादपदं स्मृतम् ॥१८॥

निक्षिप्तं वा परद्रव्यं नष्टं लब्ध्वापहृत्य वा । विक्रीयते परोक्षं यत्स ज्ञेयोऽस्वामिविक्रि(क्र)यः ॥१९॥

विक्रीय पण्यं मूल्येन क्रेत्रे यच्च न दीयते । विक्रीयासम्प्रदानं तद्विवादपदमुच्यते ॥२०॥

क्रीत्वा मूल्येन यत्पण्यं क्रेता न बहु मन्यते । कृत्वा[[121]](#footnote-122) मूल्यं तु यत् पण्यं दुष्क्रीतं मन्यते क्रयी ॥२१॥

पाषण्डनैगमादीनां स्थितिः समय उच्यते । समयस्यानपाकर्म तद्विवादपदं[[122]](#footnote-123) स्मृतम् ॥२२॥

सेतुकेदारमर्यादाविकृष्टाकृष्टनिश्चयाः । क्षेत्राधिकारे यत्र स्युर्विवादः क्षेत्रजस्तु सः ॥२३॥

वैवाहिको विधिः स्त्रीणां यत्र पुंसां च कीर्त्यते । स्त्रीपुंसयोगसंज्ञं तु तद्विवादपदं स्मृतम् ॥२४॥

विभागोऽर्थस्य पैत्रस्य[[123]](#footnote-124) पुत्रैर्यस्तु प्रकल्प्यते । दायभागमिति प्रोक्तं तद्विवादपदं बुधैः ॥२५॥

सहसा क्रियते कर्म यत् किञ्चिद्बलदर्पितैः । तत् साहसमिति प्रोक्तं विवादपदमुच्यते ॥२६॥

देशजातिकुलादीना[[124]](#footnote-125)माक्रोशाद्व्यङ्गसंयुतम्[[125]](#footnote-126) । यद्वचः प्रतिकूलार्थं वाक्पारुष्यं तदुच्यते ॥२७॥

परगात्रेष्वभिद्रेहो हस्तपादायुधादिभिः[[126]](#footnote-127) । अग्न्यादिभिश्चपघातैर्दण्डपारुष्यमुच्यते ॥२८॥

अक्षवज्रशलाकाद्यैर्देवनं द्यूतमुच्यते । पशुक्रीडा वयोभिश्च प्राणिद्यूतं समादिशेत्[[127]](#footnote-128) ॥२९॥

प्रकीर्णकः पुनर्ज्ञेयो व्यवहारो निराश्रयः । राज्ञामाज्ञाप्रतीघातस्तत्कर्माकरणं तथा ॥३०॥

व्यवहारो दशपदस्तेषां[[128]](#footnote-129) भेदोऽथ वै शतम् । क्रियाभेदान्मनुष्यानां शतशाखो निगद्यते ॥३१॥

व्यवहारान्नृपः पश्येज्ज्ञानिविप्रैरकोपनः । शत्रुमित्रसमाः सभ्या अलोभाः श्रुतिवेदिनः ॥३२॥

अपश्यता कार्यवशात्सभ्यैर्विप्रं नियोजयेत् । रागाल्लोभाद्भयाद्वापि श्रुत्यपेतादिकारिणः[[129]](#footnote-130) ॥३३॥

सभ्याः पृथक् पृथग् दण्ड्या विवादाद्द्विगुणो दमः[[130]](#footnote-131) । स्मृत्याचारव्यपेतेन मार्गेणाधर्षितः परैः ॥३४॥

आवेदयति यद्राज्ञे व्यवहारपदं हि तत् । प्रत्यर्थिनोऽग्रतो[[131]](#footnote-132) लेख्यं यथा वेदितमर्थिना ॥३५॥

समामासतदर्धाहर्नामजात्यादिचिह्नितम् । श्रुतार्थस्योत्तरं[[132]](#footnote-133) लेख्यं पूर्वावेदकसन्निधौ ॥३६॥

ततोऽर्थी लेखयेत्सद्यः प्रतिज्ञातार्थसाधनम् । तत्सिद्धौ सिद्धिमाप्नोति विपरीतमतोऽन्यथा ॥३७॥

चतुष्पाद्व्यवहारोयं विवादेषूपदर्शितः । अभियोगमनिस्तीर्य नैनं प्रत्यभियोजयेत् ॥३८॥

अभियुक्तं च नान्येन त्यक्तं विप्रकृतिं नयेत् । कुर्यात् प्रत्यभियोगं तु कलहे साहसेषु च ॥३९॥

उभयोः प्रतिभूर्ग्राह्यः समर्थः काम्यनिर्णये । निह्नवे भावितो[[133]](#footnote-134) दद्याद्धनं राज्ञे तु तत्समम् ॥४०॥

मिथ्याभियोगाद्द्विगुणमभियोगाद्धनं हरेत् । साहसस्तेयपारुष्येष्वभि[[134]](#footnote-135)शापात्यये स्त्रियाः ॥४१॥

विचारयेत्सद्य एव कालोऽन्यत्रेच्छया स्मृतः । देशाद्देशान्तरं याति सृक्किणी परिलेढि च ॥४२॥

ललाटं स्विद्यते चास्य मुखवैवर्ण्यमेव च । स्वभावाद्विकृतं गच्छेन्मनोवाक्कायकर्मभिः ॥४३॥

अभियोगेऽथ वा साक्ष्ये वाग्दुष्टः परिकीर्तितः । सन्दिग्धार्थं स्वतन्त्रो यः साधयेद्यश्च निष्पतेत् ॥४४॥

न चाहूतो वदेत् किञ्चिद्दीनो[[135]](#footnote-136) दण्ड्यश्च स स्मृतः । साक्षिषूभयतः सत्सु साक्षिणः पूर्ववादिनः ॥४५॥

पूर्वपक्षेऽधरीभूते भवन्त्युत्तरवादिनः । सपणश्चेद्विवादः[[136]](#footnote-137) स्यात्तत्र हीनं तु दापयेत् ॥४६॥

दण्डं[[137]](#footnote-138) पणं वसुं चैव धनिनो धनमेव च । छलं निरस्य दूतेन[[138]](#footnote-139) व्यवहारान्नयेन्नृपः ॥४७॥

भूतमप्यनुपन्यस्तं[[139]](#footnote-140) हीयते[[140]](#footnote-141) व्यवहारतः । निह्नुते लिखिला[[141]](#footnote-142)(ता)नेकमेकदेशविभावितम् ॥४८॥

दाप्यः सर्वो नृपेणार्थो न ग्राह्यस्त्वनिवेदितः । स्मृत्योर्विरोधे न्यायस्तु बलवान्व्यवहारतः ॥४९॥

अर्थशास्त्राद्धि बलवद्धर्मशास्त्रमिति स्थितिः । प्रमाणं लिखितं भुक्तिः साक्षिणश्चेति कीर्तितम् ॥५०॥

एषामन्यतमाभावे दिव्यान्यतममुच्यते । सर्वेष्वेव विवादेषु बलवत्युत्तरा क्रिया ॥५१॥

आधौ प्रतिग्रहे क्रीते पूर्वा तु बलवत्तरा । पश्यतो ब्रुवतो भूमेर्हानिर्विंशतिवार्षिकी ॥५२॥

परेण भुज्यमाना या धनस्य दशवार्षिकी । आधिसीमोपनिःक्षेपजडबालधनैर्विना ॥५३॥

तथोपनिधिराजस्त्रीश्रोत्रियाणां धनैरपि । आध्यादीनां विहर्तारं धनिने दापयेद्धनम् ॥५४॥

दण्डं च तत्समं राज्ञे शक्त्यपेक्ष्यमथापि वा । आगमोप्यधिको भुक्तिं विना पूर्वक्रमागताम् ॥५५॥

आगमोऽपि बलं नैव भुक्तिः स्तोकापि यत्र न । आगमेन विशुद्धेन भोगो याति प्रमाणताम् ॥५६॥

अविशुद्धागमो भोगः प्रामाण्यं नाधिगच्छति । आगमस्तु कृतो येन सोभियुक्तस्तमुद्धरेत् ॥५७॥

न तत्सुतस्तत्सुतो वा भुक्तिस्तत्र गरीयसी । योभियुक्तः परेतः स्यात् तस्य ऋक्थात्तमुद्धरेत् ॥५८॥

न तत्र कारणं भुक्तिरागमेन विना कृता । बलोपाधिविनिर्वृत्तान्व्यवहारान्निवर्तयेत् ॥५९॥

स्त्रीनक्तमन्तरागारबहिःशत्रुकृतस्तथा । मत्तोन्मत्तार्त्तव्यसनिबालभीतप्रयोजितः[[142]](#footnote-143) ॥६०॥

असम्बद्धकृतश्चैव व्यवहारो न सिद्ध्यति । प्रनष्टाधिशतं देयं नृपेण धनिने धनम् ॥६१॥

विभावयेन्न चेल्लिङ्गैस्तत्समं दातुमर्हति । देयं चौरहृतं द्रव्यं राज्ञा जनपदाय[[143]](#footnote-144) तु ॥६२॥

अशीतिभागो वृद्धिः स्यान्मासि मासि सबन्धके[[144]](#footnote-145) । वर्णक्रमाच्छतं द्वित्रिचतुष्पञ्चकमन्यथा ॥६३॥

सप्ततिस्तु पशुस्त्रीणां रसस्याष्टगुणा परा । वस्त्रधान्यहिरण्यानां चतुस्त्रिद्विगुणा तथा ॥६४॥

ग्रामान्तरात्तु दशकं सामुद्रादपि विंशतिम् । दद्युर्वा स्वकृतां वृद्धिं सर्वे सर्वासु जातिषु ॥६५॥

प्रपन्नं[[145]](#footnote-146) साधयन्नर्थं न वाच्यो नृपतिर्भवेत् । साध्यमानो नृपं गच्छेद्दण्ड्यो दाप्यश्च तद्धनम् ॥६६॥

इत्याग्नेये महापुराणे व्यवहारकथनं नाम त्रिपञ्चाशदधिकद्विशततमो ऽध्यायः ॥२५३॥

**अथ चतुष्पञ्चाशदधिकद्विशततमोऽध्यायः ।**

व्यवहारकथनम् ।

अग्निरुवाच ।  
गृहीतार्थः क्रमाद्दाप्यो धनिनामधमर्णिकः । दत्वा तु ब्राह्मणायादौ नृपतेस्तदनन्तरम् ॥१॥

राज्ञाधमर्णिको दाप्यः साधिताद्दशकं स्मृतम्[[146]](#footnote-147) । पञ्चकं तु शतं दाप्यः प्राप्तार्थो ह्युत्तमर्णिकः ॥२॥

हीनजातिं परिक्षीणमृणार्थं कर्म कारयेत् । ब्राह्मणस्तु परिक्षीणः शनैर्दाप्यो यथोदयम् ॥३॥

दीयमानं न गृह्णाति प्रयुक्तं यः स्वकं धनम् । मध्यस्थस्थापितं तत्स्याद्वर्द्धते न ततः परम् ॥४॥

ऋक्थग्राह ऋणं दाप्यो योषिद्ग्राहस्तथैव च । पुत्रोऽनन्याश्रितद्रव्यः पुत्रहीनस्य ऋक्थिनः ॥५॥

अविभक्तैः कुटुम्बार्थं यदृणं तु कृतं भवेत् । दद्युस्तदृक्थिनः प्रेते प्रोषिते वा कुटुम्बिनि ॥६॥

न योषित्पतिपुत्राभ्यां न पुत्रेण कृतं पिता । दद्यादृते कुटुम्बार्थान्न पतिः स्त्रीकृतं तथा ॥७॥

गोपशौण्डिशकैलूषरजकव्याधयोषिताम् । ऋणं दद्यात्पतिस्त्वासां यस्माद्वृत्तिस्तदाश्रया ॥८॥

प्रतिपन्नं स्त्रिया देयं पत्या वा सह यत्कृतम् । स्वयं कृतं वा यदृणं नान्यस्त्री दातुमर्हति ॥९॥

पितरि प्रोषिते प्रेते व्यसाभिप्लुतेऽथ वा । पुत्रपौत्रैर्ऋणं देयं निह्नवे[[147]](#footnote-148) साक्षिभावितम् ॥१०॥

सुराकामद्यूतकृतं दण्डशुल्कावशिष्टकम् । वृथा दानं तथैवेह पुत्रो दद्यान्न पैतृकम् ॥११॥

भ्रातॄणामथ दम्पत्योः पितुः पुत्रस्य चैव हि । प्रतिभाव्यमृणं साक्ष्यमविभक्तेन[[148]](#footnote-149) च स्मृतम् ॥१२॥

दर्शने प्रत्यये दाने प्रतिभाव्यं विधीयते । आधौ तु वितथे दाप्या वितथस्य सुता अपि ॥१३॥

दर्शनप्रतिभूर्यत्र मृतः प्रात्ययिकोऽपि वा । न तत्पुत्रा धनं दद्युर्दानाय[[149]](#footnote-150) समुपस्थिताः ॥१४॥

बहवः स्युर्यदि स्वांशैर्दद्युः प्रतिभुवो धनम् । एकच्छायाश्रितेष्वेषु धनिकस्य यथा रुचि ॥१५॥

प्रतिभूर्दापितो यत्र प्रकाशं धनिनो[[150]](#footnote-151) धनम् । द्विगुणं प्रतिदातव्यमृणिकैस्तस्य तद्भवेत् ॥१६॥

स्वसन्ततिस्त्रीपशव्यं धान्यं द्विगुणमेव च । वस्त्रं चतुर्गुणं प्रोक्तं रसश्चाष्टगुणस्तथा ॥१७॥

आधिः प्रणश्येत् द्विगुणे धने यदि न मोक्ष्यते । काले कालकृतो[[151]](#footnote-152) नश्येत् फलभोग्यो न नश्यति ॥१८॥

गोप्याधिभोगिनो वृद्धिः सोपकारेऽथ भाविते । नष्टो देयो विनष्टश्च[[152]](#footnote-153) दैवराजकृतादृते[[153]](#footnote-154) ॥१९॥

आधेः स्वीकरणात्सिद्धी रक्षमाणोऽप्यसारताम् । यातश्चेदन्य आधेयो धनभाग्वा धनी भवेत् ॥२०॥

चरित्रं बन्धककृतं सवृद्धं दापयेद्धनम् । सत्यङ्कारकृतं द्रव्यं द्विगुणं प्रतिदापयेत् ॥२१॥

उपस्थितस्य मोक्तव्य आधिर्दण्डोऽन्यथा भवेत् । प्रयोजके सति धनं कुलेन्यस्याधिमाप्नुयात् ॥२२॥

तत्कालकृतमूल्यो वा तत्र तिष्ठेदवृद्धिकः । विना धारणकाद्वापि विक्रीणीते ससाक्षिकम् ॥२३॥

यदा तु द्विगुणीभूतमृणमाधौ तदा खलु । मोच्यश्चा[[154]](#footnote-155)धिस्तदुत्पाद्यः[[155]](#footnote-156) प्रविष्टे द्विगुणे धने ॥२४॥

व्यसनस्थमनाख्याय हस्तेऽन्यस्य तदर्पयेत्[[156]](#footnote-157) । द्रव्यं तदौपनिधिकं प्रतिदेयं तथैव तत् ॥२५॥

न दाप्योऽपहृतं तत्तु राजदैवततस्करैः । प्रेषश्चेन्मार्गिते दत्ते दाप्यो दण्डश्च तत्समः ॥२६॥

आजीवन्स्वेच्छया दण्ड्यो दाप्यस्तच्चापि सोदयम् । याचितावाहितन्यासनिक्षेपेष्वप्ययं विधिः ॥२७॥

इत्याग्नेये महापुराणे व्यवहारकथनं नाम चतुष्पपञ्चाशदधिकद्विशततमोऽध्यायः ॥२५४॥

**अथ पञ्चपञ्चाशदधिकद्विशततमोऽध्यायः ।**

दिव्यप्रमाणकथनम् ।

अग्निरुवाच ।  
तपस्विनो दानशीलाः कुलीनाः सत्यवादिनः । धर्मप्रधाना ऋजवः पुत्रवन्तो धनान्विताः ॥१॥

पञ्चयज्ञक्रियायुक्ताः साक्षिणः पञ्च वा त्रयः । यथाजाति यथावर्णं सर्वे सर्वेषु वा स्मृताः ॥२॥

स्त्रीवृद्धबालकितवमत्तोन्मत्ताभिशस्तकाः । रङ्गावतारि[[157]](#footnote-158)पाषण्डिकूटकृद्विकलेन्द्रियाः ॥३॥

पतिताप्तार्थ[[158]](#footnote-159)सम्बन्धिसहायरिपुतस्कराः । असाक्षिणः सर्वसाक्ष्ये[[159]](#footnote-160) चौर्यपारुष्य[[160]](#footnote-161)साहसे ॥४॥

उभयानुमतः साक्षी भवत्येकोऽपि धर्मवित् । अब्रुवन्हि नरः साक्ष्यमृणं स दशबन्धकम् ॥५॥

राज्ञा सर्वं प्रदाप्यः स्यात्षट्चत्वारिंशकेऽहनि । न ददाति हि यः साक्ष्यं जानन्नपि नराधमः ॥६॥

स कूटसाक्षिणां पापैस्तुल्यो दण्डेन चैव हि । साक्षिणः श्रावयेद्वादिप्रतिवादिसमीपगान् ॥७॥

ये पातककृतां लोका महापातकिनां तथा । अग्निदानां च ये लोका ये च स्त्रीबालघातिनाम् ॥८॥

तान्सर्वान्समवाप्नोति यः साक्ष्यमनृतं वदेत् । सुकृतं यत्त्वया किञ्चिज्जन्मान्तरशतैः कृतम् ॥९॥

तत्सर्वं तस्य जानीहि यं पराजयसे मृषा । द्वैधे बहूनां वचनं समेषु गुणिनां तथा ॥१०॥

गुणिद्वैधे तु वचनं ग्राह्यं ये गुणवत्तराः । यस्योचुः साक्षिणः सत्यां प्रतिज्ञां स जयी भवेत् ॥११॥

अन्यथा वादिनो यस्य ध्रूवस्तस्य पराजयः । उक्तेऽपि साक्षिभिः साक्ष्ये यद्यन्ये गुणवत्तराः ॥१२॥

द्विगुणा वान्यथा ब्रूयुः कूटाः स्युः पूर्वसाक्षिणः । पृथक्पृथग्दण्डनीयाः कूटकृत्साक्षिणस्तथा ॥१३॥

विवादाद्द्विगुणं दण्डं[[161]](#footnote-162) विवास्यो ब्राह्मणः स्मृतः । यः साक्ष्यं श्रावितोऽन्येभ्यो निह्नुते तत्तमोवृतः ॥१४॥

स दाप्योऽष्टगुणम् दण्डं ब्राह्मणं तु विवासयेत् । वर्णिनां हि वधो यत्र तत्र साक्ष्यऽनृतं वदेत् ॥१५॥

यः कश्चिदर्थोऽभिमतः स्वरुच्या तु परस्परम् । लेख्यं तु साक्षिमत्कार्यं तस्मिन्धनिकपूर्वकम् ॥१६॥

समामासतदर्धाहर्नामजातिस्वगोत्रकैः । सब्रह्मचारिकात्मीयपितृनामादिचिह्नितम् ॥१७॥

समाप्तेऽर्थे ऋणी नाम स्वहस्तेन निवेशयेत् । मतं मेऽमुकपुत्रस्य यदत्रोपरि लेखितम् ॥१८॥

साक्षिणश्च स्वहस्तेन पितृनामकपूर्वकम् । अत्राहममुकः साक्षी लिखेयुरिति ते समाः ॥१९॥

अलिपिज्ञ ऋणी यः स्याल्लेखयेत् स्वमतं तु सः । साक्षी वा साक्षिणान्येन सर्वसाक्षिसमीपतः ॥२०॥

उभयाभ्यर्थितेनैतन्मया ह्यमुकसूनुना । लिखितं ह्यमुकेनेति लेखकोऽन्ते[[162]](#footnote-163) ततो लिखेत्[[163]](#footnote-164) ॥२१॥

विनापि साक्षिभिर्ल्लेख्यं स्वहस्तलिखितं च यत् । तत्प्रमाणं स्मृतं सर्वं बलोपधिकृतादृते[[164]](#footnote-165) ॥२२॥

ऋणं लेख्यकृतं देयं[[165]](#footnote-166) पुरुषैस्त्रिभिरेव तु । आधिस्तु भुज्यते तावद्यावत्तन्न प्रदीयते ॥२३॥

देशान्तरस्थे दुर्लेख्ये नष्टोन्मृष्टे हृते तथा । भिन्ने छिन्ने तथा दग्धे लेख्यमन्यत्तु कारयेत् ॥२४॥

सन्दिग्धार्थविशुद्ध्यर्थं स्वहस्तलिखितं तु यत् । युक्तिप्राप्तिक्रियाचिह्नसम्बन्धागमहेतुभिः ॥२५॥

लेख्यस्य पृष्ठेऽभिलिखेत् प्रविष्टमधमर्णिनः । धनी चोपगतं दद्यात्स्वहस्तपरिचिह्नितम् ॥२६॥

दत्त्वर्णं पाटयेल्लेख्यं शुद्ध्यै चान्यत्तु कारयेत् । साक्षिमच्च भवेद्यत्तु तद्दातव्यं ससाक्षिकम् ॥२७॥

तुलाग्न्यापो विषं कोषो दिव्यानीह विशुद्धये । महाभियोगेष्वेतानि शीर्षकस्थेऽभियोक्तरि ॥२८॥

रुच्या वान्यतरः कुर्यादपरो वर्तयेच्छिरः । विनापि शीर्षकात्कुर्यान्नृपद्रोहेऽथ पातके ॥२९॥

नासहस्राद्धरेत् फालं न तुलां न विषं तथा । नृपार्थेष्वभियोगेषु वहेयुः शुचयः सदा ॥३०॥

सहस्रार्थे तुलादीनि कोषमल्पेऽपि दापयेत् । शतार्धं दापयेच्छुद्धमशुद्धो दण्डभाग्भवेत् ॥३१॥

सचेलस्नातमाहूय सूर्योदय उपोषितम् । कारयेत्सर्वदिव्यानि नृपब्राह्मणसन्निधौ ॥३२॥

तुला स्त्रीबालवृद्धान्धपङ्गुब्राह्मणरोगिणाम् । अग्निर्जलं वा शूद्रस्य यवाः सप्त विषस्य वा ॥३३॥

तुलाधारणविद्वद्भिरभियुक्तस्तुलाश्रितः[[166]](#footnote-167) । प्रतिमानसमीभूतो रेखां[[167]](#footnote-168) कृत्वावतारितः[[168]](#footnote-169) ॥३४॥

आदित्यचन्द्रावनिलोऽनलश्च द्यौर्भूमिरापो हृदयं यमश्च ।

अहश्च रात्रिश्च उभे च सन्ध्ये धर्मश्च[[169]](#footnote-170) जानाति नरस्य वृत्तम् ॥३५॥

त्वं तुले सत्यधामासि पुरा देवैर्विनिर्मिता । सत्यं वदस्व कल्याणि संशयान्मां विमोचय ॥३६॥

यद्यस्मि पापकृन्मातस्ततो मां त्वमधो नय । शुद्धश्चेद्गमयोर्ध्वं मां तुलामित्यभिमन्त्रयेत् ॥३७॥

करौ विमृदितव्रीहेर्लक्षयित्वा ततो न्यसेत् । सप्ताश्वत्थस्य पत्राणि तावत्सूत्रेण वेष्टयेत् ॥३८॥

त्वमेव सर्वभूतानामन्तश्चरसि पावक । साक्षिवत् पुण्यपापेभ्यो ब्रूहि सत्यं करे मम ॥३९॥

तस्येत्युक्तवतो लौहं पञ्चाशत्पलिकं समम्[[170]](#footnote-171) । अग्निवर्णं न्यसेत्पिण्डं हस्तयोरुभयोरपि ॥४०॥

स तमादाय सप्तैव मण्डलानि शनैर्व्रजेत् । षोडशाङ्गुलकं ज्ञेयं मण्डलं तावदन्तरम् ॥४१॥

मुक्त्वाग्निं मृदितव्रीहिरदग्धः शुद्धिमाप्नुयात् । अन्तरा पतिते पिण्डे सन्देहे वा पुनर्हरेत् ॥४२॥

पवित्राणां पवित्र त्वं शोध्यं शोधय पावन । सत्येन माभिरक्षस्व वरुणेत्यभिशस्तकम्[[171]](#footnote-172) ॥४३॥

नाभिदघ्नोदकस्थस्य गृहीत्वोरू जलं विशेत् । समकालमिषुं मुक्तमानीयाद्यो जवान्नरः[[172]](#footnote-173) ॥४४॥

यदि तस्मिन्निमग्नाङ्गं पश्येच्चेच्छुद्धिमाप्नुयात् । त्वं विष ब्रह्मणः पुत्र सत्यधर्मे व्यवस्थित ॥४५॥

त्रायस्वास्मादभीशापात् सत्येन भव मेऽमृतम् । एवमुक्त्वा विषं साङ्गं[[173]](#footnote-174) भक्षयेद्धिमशैलजम् ॥४६॥

यस्य वेगैर्विना जीर्णं शुद्धिं तस्य विनिर्दिशेत् । देवानुग्रान् समभ्यर्च्य तत्स्नानोदकमाहरेत् ॥४७॥

संश्राव्य[[174]](#footnote-175) पाययेत्तस्माज्जलात्तु प्रसृतित्रयम् । आ चतुर्दशमादह्नो[[175]](#footnote-176) यस्य नो राजदैविकम् ॥४८॥

व्यसनं जायते घोरं स शुद्धः स्यादसंशयम् । सत्यवाहनशस्त्राणि गोवीजकनकानि च ॥४९॥

देवतागुरुपादाश्च इष्टापूर्तकृतानि च । इत्येते सुकराः प्रोक्ताः शपथाः स्वल्पसंशये ॥५०॥

इत्याग्नेये महापुराणे दिव्याप्रमाणकथनं नाम पञ्चपञ्चाशदधिकद्विशततमोऽध्यायः ॥२५५॥

**अथ षट्पञ्चाशदधिकद्विशततमोऽध्यायः ।**

दायविभागकथनम् ।

अग्निरुवाच ।  
विभागं चेत्पिता कुर्यादिच्छया विभजेत्सुतान् । ज्येष्ठं वा श्रेष्ठभागेन सर्वे वा स्युः समांशिनः ॥१॥

यदि दद्यात् समानंशान्कार्याः पत्न्यः समांशिकाः । न दत्तं स्त्रीधनं यासां भर्त्रा वा श्वशुरेण वा ॥२॥

शक्तस्यानीहमानस्य किञ्चिद्दत्वा पृथक् क्रिया । न्यूनाधिकविभक्तानां धर्म्यश्च पितृतः कृतः[[176]](#footnote-177) ॥३॥

विभजेयुः सुताः पित्रोरूर्द्ध्वमृक्थमृणं समम् । मातुर्दुहितरः शेषमृणात्ताभ्य ऋतेऽर्पयेत् ॥४॥

पितृद्रव्याविनाशेन यदन्यत्स्वयमर्जयेत् । मैत्रमौद्वाहिकञ्चैव दायादानां न तद्भवेत् ॥५॥

सामान्यार्थसमुत्थाने विभागस्तु समः स्मृतः । अनेकपितृकार्याणां[[177]](#footnote-178) पितृतो भागकल्पना ॥६॥

भूर्या पितामहोपात्ता निबन्धो द्रव्यमेव वा । तत्र स्यात्सदृशं स्वाम्यं पितुः पुत्रस्य चोभयोः ॥७॥

विभक्तेषु सुतो जातः सवर्णायां विभागभाक् । दृश्याद्वा तद्विभागः स्यादायव्ययविशोधितात् ॥८॥

क्रमादभ्यागतं द्रव्यं हृतमभ्युद्धरेच्च[[178]](#footnote-179) यः । दायादेभ्यो न तद्दद्याद्विद्यया लब्धमेव च ॥९॥

पितृभ्यां यस्य यद्दत्तं तत्तस्यैव धनं भवेत् । पितुरूर्द्ध्वं विभजतां माताप्यंशं समं हरेत् ॥१०॥

असंस्कृतास्तु संस्कार्या भ्रातृभिः पूर्वसंस्कृतैः । भगिन्यश्च[[179]](#footnote-180) निजादंशाद्दत्वांशं तु तुरीयकम् ॥११॥

चतुःस्त्रिद्व्येक भागाः स्युर्वर्णशो ब्राह्मणात्मजाः । क्षत्रजास्त्रिद्व्येकभागा विड्जास्तु द्व्येकभागिनः ॥१२॥

अन्योन्यापहृतं[[180]](#footnote-181) द्रव्यं विभक्ते यत्तु दृश्यते । तत्पुनस्ते समैरंशैर्विभजेरन्निति स्थितिः ॥१३॥

अपुत्रेण परक्षेत्रे नियोगोत्पादितः सुतः । उभयोरप्यसावृक्थी पिण्डदाता च धर्मतः ॥१४॥

औरसो धर्म्मपत्नीजस्तत्समः पुत्रिकासुतः । क्षेत्रजः क्षेत्रजातस्तु सगोत्रेणेतरेण वा ॥१५॥

गृहे प्रच्छन्न उत्पन्नो गूढजस्तु सुतः स्मृतः । कानीनः कन्यकाजातो मातामहसुतो मतः[[181]](#footnote-182) ॥१६॥

अक्षतायां क्षतायां वा जातः पौनर्भवः सुतः । दद्यान्माता पिता वा यं स[[182]](#footnote-183) पुत्रो दत्तको भवेत् ॥१७॥

क्रीतश्च ताभ्यां विक्रीतः कृत्रिमः स्यात्स्वयं कृतः । दत्तात्मा तु स्वयं दत्तो गर्भे विन्नः[[183]](#footnote-184) सहोढजः ॥१८॥

उत्सृष्टो गृह्यते यस्तु सोऽपविद्धो भवेत्सुतः । पिण्डदोंऽशहरश्चैषां पूर्वाभावे परः परः ॥१९॥

सजातीयेष्वयं प्रोक्तस्तनयेषु मया विधिः । जातोऽपि दास्यां शूद्रस्य कामतोंऽशहरो भवेत् ॥२०॥

मृते पितरि कुर्युस्तं भ्रातरस्त्वर्धभागिकम् । अभ्रातृको हरेत्सर्वं दुहितॄणां सुतादृते ॥२१॥

पत्नी दुहितरश्चैव पितरौ भ्रातरस्तथा । तत्सुतो गोत्रजो बन्धुः शिष्यः सब्रह्मचारिणः ॥२२॥

एषामभावे पूर्वः स्याद्धन[[184]](#footnote-185)भागुत्तरोत्तरः । स्वर्यातस्य ह्यपुत्रस्य सर्ववर्णेष्वयं विधिः ॥२३॥

वानप्रस्थयतिब्रह्मचारिणामृक्थभागिनः । क्रमेणाचार्यसच्छिष्यधर्मभ्रात्रेकतीर्थिनः ॥२४॥

संसृष्टिनस्तु संसृष्टी सोदरस्य तु सोदरः । दद्याच्चापहरेच्चांशं जातस्य च मृतस्य च ॥२५॥

अन्योदर्यस्तु संसृष्टी नान्योदर्यधनं हरेत् । असंसृष्ट्यपि चादद्यात्सोदर्यो नान्यमातृजः ॥२६॥

पतितस्तत्सुतः क्लीबः पङ्गुरुन्मत्तको जडः । अन्धोऽचिकित्स्यरोगाद्या भर्तव्यास्तु निरंशकाः ॥२७॥

औरसाः क्षेत्रजास्त्वेषां निर्दोषा भागहारिणः । सुताश्चैषां प्रभर्तव्या यावद्वै भर्तृसात्कृताः ॥२८॥

अपुत्रा योषितश्चैषां भर्तव्याः साधुवृत्तयः । निर्वास्या व्यभिचारिण्यः प्रतिकूलास्तथैव च ॥२९॥

पितृमातृपतिभ्रातृदत्तमध्यग्न्युपागतम् । आधिवेदनिकं चैव स्त्रीधनं परिकीर्तितम् ॥३०॥

बन्धुदत्तं तथा शुल्कमन्वाधेयकमेव च । अप्रजायामतीतायां बान्धवास्तदवाप्नुयुः ॥३१॥

अप्रजास्त्रीधनं भर्तुर्ब्राह्म्यादिषु[[185]](#footnote-186) चतुर्ष्वपि । दुहितॄणां प्रसूता चेच्छेषेषु पितृगामि तत् ॥३२॥

दत्वा कन्यां हरन्दण्ड्यो व्ययं दद्याच्च सोदयम् । मृतायां दत्तमादद्यात्परिशोध्योभयव्ययम् ॥३३॥

दुर्भिक्षे धर्मकार्ये च व्याधौ संप्रतिरोधके । गृहीतं स्त्रीधनं भर्त्ता न स्त्रियै दातुमर्हति ॥३४॥

अधिवित्तस्त्रियै दद्यादाधिवेदनिकं समम् । न दत्तं स्रीधनं यस्यै दत्ते त्वर्धं प्रकीर्त्तितम् ॥३५॥

विभागनिह्नवे ज्ञातिबन्धुसाक्ष्यभिलेखितैः । विभागभावना ज्ञेया गृहक्षेत्रैश्च यौतिकैः ॥३६॥

इत्याग्नेये महापुराणे दायविभागकथनं नाम षट्पञ्चाशदधिकद्विशततमोऽध्यायः ॥२५६॥

**अथ सप्तपञ्चाशदधिकद्विशततमोऽध्यायः ।**

सीमाविवादादिनिर्णयः ।

अग्निरुवाच ।  
सीम्नो विवादे क्षेत्रस्य सामन्ताः स्थविरादयः[[186]](#footnote-187) । गोपाः सीमाकर्षिणो ये सर्वे च वनगोचराः ॥१॥

प्रणेयुरेते[[187]](#footnote-188) सीमानं स्थूलाङ्गार[[188]](#footnote-189)तुषद्रुमैः । सेतुवल्मीकनिम्नास्थिचैत्याद्यैरुपलक्षिताम् ॥२॥

सामन्ता वा समग्रामाश्चत्वारोऽष्टौ दशापि वा । रक्तस्रग्वसनाः सीमां नयेयुः क्षितिचारिणः[[189]](#footnote-190) ॥३॥

अनृते तु पृथग्दण्ड्या राज्ञा मध्यमसाहसम् । अभावे ज्ञातृचिह्नानां राजा सीम्नः प्रवत्तकः ॥४॥

आरामायतनग्रामनिपानोद्यानवेश्मसु । एष एव विधिर्ज्ञेयो वर्षाम्बुप्रवहेषु च ॥५॥

मर्यादायाः प्रभेदेषु क्षेत्रस्य हरणे तथा । मर्यादायाश्च दण्ड्याः स्युरधमोत्तममध्यमाः ॥६॥

न निषेध्योऽप्लवाधस्तु सेतुः कल्याणकारकः । परभूमिं हरन्कूपः स्वल्पक्षेत्रो बहूदकः ॥७॥

स्वामिने योऽनिवेद्यैव क्षेत्रे सेतुं प्रकल्पयेत् । उत्पन्ने स्वामिनो भोगस्तदभावे महीपतेः ॥८॥

फालाहतमपि[[190]](#footnote-191) क्षेत्रं यो न कुर्यान्न कारयेत् । स प्रदाप्योऽकृष्टफलं क्षेत्रमन्येन कारयेत् ॥९॥

माषानष्टौ[[191]](#footnote-192) तु महिषी सस्यघातस्य कारिणी । दण्डनीया तदर्द्धं तु गौस्तदर्धमजाविकम् ॥१०॥

भक्षयित्वोपविष्टानां द्विगुणो वसतां दमः[[192]](#footnote-193) । सममेषां विधीयेत[[193]](#footnote-194) खरोष्ट्रं महिषीसमम् ॥११॥

यावत्सस्यं[[194]](#footnote-195) विनष्टं तु तावत्क्षेत्री फलं लभेत् । पालस्ताड्योऽथ गोस्वामी पूर्वोक्तं दण्डमर्हति ॥१२॥

पथि ग्रामविवीतान्ते क्षेत्रे दोषो न विद्यते । अकामतः कामचारे चौरवद्दण्डमर्हति ॥१३॥

महोक्षोत्सृष्टपशवः सूतिकागन्तुका च गौः । पालो येषां तु मोच्या दैवराजपरिप्लुताः ॥१४॥

यथार्पितान् पशून् गोपः सायं प्रत्यर्पयेत्तथा । प्रमादमृतनष्टांश्च प्रदाप्यः कृतवेतनः ॥१५॥

पालदोषविनाशे तु पाले दण्डो विधीयते । अर्धत्रयोदशपणः स्वामिनो द्रव्यमेव च ॥१६॥

ग्रामेच्छया[[195]](#footnote-196) गोपचारो भूमिराजवशेन वा । द्विजस्तृणैधःपुष्पाणि सर्वतः सर्वदाहरेत् ॥१७॥

धनुःशतं परीणाहो ग्रामक्षेत्रान्तरं भवेत् । द्वे शते खर्वटस्य स्यान्नगरस्य चतुःशतम् ॥१८॥

स्वं लभेतान्यविक्रीतं क्रेतुर्दोषोऽप्रकाशिते । हीनाद्रहो हीनमूल्ये वेलाहीने च तस्करः ॥१९॥

नष्टापहृतमासाद्य हर्तारं[[196]](#footnote-197) ग्राहयेन्नरम् । देशकालातिपत्तौ वा गृहीत्वा स्वयमर्पयेत् ॥२०॥

विक्रेतुर्दर्शनाच्छुद्धिः स्वामी द्रव्यं नृपो दमम् । क्रेता मूल्यं समाप्नोति तस्माद्यस्तत्र विक्रयी ॥२१॥   
आगमेनोपभोगेन नष्टं भाव्यमतोऽन्यथा । पञ्चबन्धो दमस्तस्य राज्ञस्तेनाप्यभाविते ॥२२॥

हृतं प्रनष्टं यो द्रव्यं परहस्तादवाप्नुयात् । अनिवेद्य नृपे दण्ड्यः स तु षण्णयतिं पणान् ॥२३॥

शौल्बिकैः स्थानपालैर्वा नष्टापहृतमाहृतम् । अर्वाक्संवत्सरात्स्वामी लभते परतो नृपः ॥२४॥

पणानेकशफे दद्याच्चतुरः पञ्च मानुषे । महिषोष्ट्रगवां द्वौ द्वौ पादं पादमजाविके ॥२५॥

स्वकुटुम्बाविरोधेन देयं दारसुतादृते । नान्वये सति सर्वस्वं देयं यच्चान्यसंश्रुतम् ॥२६॥

प्रतिग्रहः प्रकाशः स्यात्स्थावरस्य विशेषतः । देयं प्रतिश्रुतं चैव दत्वा नापहरेत्पुनः ॥२७॥

दशैकपञ्चसप्ताहमासत्र्यहार्धमासिकम् । वीजायोवाह्यरत्नस्त्रीदोह्यपुंसां प्रतीक्षणम् ॥२८॥

अग्नौ सुवर्णमक्षीणं द्विपलं रजते शते । अष्टौ त्रपुणि सीसे च ताम्रे पञ्चदशायसि ॥२९॥

शते दशपला वृद्धिरौर्णे कार्पासिके तथा । मध्ये पञ्चपला ज्ञेया सूक्ष्मे[[197]](#footnote-198) तु त्रिपला मता ॥३०॥

कार्मिके रोमबद्धे च त्रिंशद्भागः क्षयो मतः । न क्षयो न च वृद्धिस्तु कौशेये वल्कलेषु च ॥३१॥

देशं कालं च भोगं च ज्ञात्वा नष्टे बलाबलम् । द्रव्याणां कुशला ब्रूयुर्यत्तद्दाप्यमसंशयम् ॥३२॥

बलाद्दासीकृतश्चौरैर्विक्रीतश्चापि मुच्यते । स्वामिप्राणप्रदो भक्तत्यागान्निष्क्रयणादपि[[198]](#footnote-199) ॥३३॥

प्रव्रज्यावसितो राज्ञो दास आमरणान्तिकः । वर्णानामानुलोम्येन दास्यं न प्रतिलोमतः ॥३४॥

कृतशिष्योऽपि[[199]](#footnote-200) निवसेत्कृतकालं गुरोर्गृहे । अन्तेवासी गुरुप्राप्तभोजनस्तत्फलप्रदः ॥३५॥

राजा कृत्वा पुरे स्थानं ब्राह्मणान्न्यस्य तत्र तु । त्रैविद्यं वृत्तिमद्ब्रूयात्स्वधर्मः पाल्यतामिति ॥३६॥

निजधर्माविरोधेन यस्तु सामयिको भवेत् । सोपि यत्नेन संरक्ष्यो धर्मो राजकृतश्च यः ॥३७॥

गणद्रव्यं हरेद्यस्तु संविदं लङ्घयेच्च यः । सर्वस्वहरणं कृत्वा तं राष्ट्राद्विप्रवासयेत् ॥३८॥

कर्तव्यं वचनं सर्वैः[[200]](#footnote-201) समूहहितवादिनाम्[[201]](#footnote-202) । यस्तत्र विपरीतः स्यात्स दाप्यः प्रथमं दमम् ॥३९॥

समूहकार्यप्रहितो यल्लभेत्तत्तदर्पयेत् । एकादशगुणं दाप्यो यद्यसौ नार्पयेत्स्वयम् ॥४०॥

वेदज्ञाः शुचयोऽलुब्धा भवेयुः कार्यचिन्तकाः । कर्तव्यं वचनं तेषां समूहहितवादिनाम् ॥४१॥

श्रेणिनैगमपाखण्डिगणानामप्ययं विधिः । भेदं चैषां नृपो रक्षेत्पूर्ववृत्तिं च पालयेत् ॥४२॥

गृहीतवेतनः कर्म त्यजन्द्विगुणमावहेत् । अगृहीते समं दाप्यो भृत्यैरक्ष्य उपस्करः ॥४३॥

दाप्यस्तु दशमं भागं वाणिज्यपशुसस्यतः । अनिश्चित्य भृतिं यस्तु कारयेत्स महीक्षिता ॥४४॥

देशं कालं च योऽतीयात्कर्म कुर्याच्च योऽन्यथा । तत्र तु स्वामिनश्छन्दोऽधिकं देयं कृतेऽधिके ॥४५॥

यो यावत्कुरुते कर्म तावत्तस्य तु वेतनम् । उभयोरप्यसाध्यं चेत् साध्ये कुर्याद्यथाश्रुतम् ॥४६॥

अराजदैविकं नष्टं भाण्डं दाप्यस्तु वाहकः । प्रस्थानविघ्नकृच्चैव प्रदाप्यो द्विगुणां भृतिम् ॥४७॥

प्रक्रान्ते सप्तमं भागं चतुर्थं पथि संत्यजन् । भृतिमर्द्धपथे सर्वां प्रदाप्यस्त्याजकोऽपि च ॥४८॥

ग्लहे शतिकवृद्धेस्तु सभिकः पञ्चकं शतम् । गृह्णीयाद्धूर्त्तकितवादितराद्दशकं शतम् ॥४९॥

स सम्यक्पालितो दद्याद्राज्ञे भागं यथाकृतम् । जितमुद्ग्राहयेज्जेत्रे दद्यात्सत्यं वचः क्षमी ॥५०॥

प्राप्ते नृपतिना भागे प्रसिद्धे धूर्त्तमण्डले । जितं समभिके स्थाने दापयेदन्यथा न तु ॥५१॥

द्रष्टारो व्यवहाराणां साक्षिणश्च त एव हि । राज्ञा सचिह्ना निर्वास्याः कूटाक्षोपधिदेविनः ॥५२॥

द्यूतमेकमुखं कार्यं तस्करज्ञानकारणात् । एष एव विधिर्ज्ञेयः प्राणिद्यूते समाह्वये ॥५३॥

इत्याग्नेये महापुराणे सीमाविवादादिनिर्णयकथनं नाम सप्तञ्चाशदधिकद्विशततमोऽध्यायः ॥२५७॥

**अथाष्टपञ्चाशदधिकद्विशततमोऽध्यायः ।**

वाक्पारुष्यादिप्रकरणम् ।

अग्निरुवाच ।  
सत्यासत्यान्यथास्तोत्रैर्न्यूनाङ्गेन्द्रियरोगिणाम् । क्षेपं करोति चेद्दण्ड्यः पणानर्धत्रयोदश ॥१॥

अभिगन्तास्मि भगिनीं मातरं वा तवेति च । शपन्तं दापयेद्राजा पञ्चविंशतिकं दमम् ॥२॥

अर्धोऽधमेषु द्विगुणः परस्त्रीषूत्तमेषु च । दण्डप्रणयनं कार्यं वर्णजात्युत्तराधरैः ॥३॥

प्रातिलोम्यापवादेषु द्विगुणत्रिगुणा दमाः । वर्णानामानुलोम्येन तस्मादेवार्धहानितः ॥४॥

वाहुग्रीवानेत्रसक्थिविनाशे वाचिके[[202]](#footnote-203) दमः । शस्तस्ततोऽर्धिकः पादनासाकर्णकरादिषु ॥५॥

अशक्तस्तु वदन्नेवं दण्डनीयः पणान्दश । तथा शक्तः प्रतिभुवं दद्यात्क्षेमाय तस्य तु ॥६॥

पतनीयकृते क्षेपे दण्डो मध्यमसाहसः । उपपातकयुक्ते तु दाप्यः प्रथमसाहसम् ॥७॥

त्रैविद्यनृपदेवानां क्षेप उत्तमसाहसः । मध्यमो ज्ञातिपूगानां प्रथमो ग्रामदेशयोः ॥८॥

असाक्षिकहते चिह्नैर्युक्तिभिश्चागमेन च । द्रष्टव्यो व्यवहारस्तु कूटचिह्नकृताद्भयात् ॥९॥

भस्मपङ्करजःस्पर्शे दण्डो दशपणः स्मृतः । अमेध्यपार्ष्णिनिष्ठ्यूतस्पर्शने द्विगुणः स्मृतः ॥१०॥

समेष्वेवं परस्त्रीषु द्विगुणस्तूत्तमेषु च । हीनेष्वर्धं दमो मोहमदादिभिरदण्डनम् ॥११॥

विप्रपीडाकरं च्छेद्यमङ्गमब्राह्मणस्य तु । उद्गूर्णे प्रथमो दण्डः संस्पर्शे तु तदर्धकः ॥१२॥

उद्गूर्णे हस्तपादे तु दशविंशतिकौ दमौ । परस्परन्तु सर्वेषां शास्त्रे मध्यमसाहसः ॥१३॥

पादकेशांशुककरोल्लुञ्चनेषु पणान्दश । पीडाकर्षां शुकावेष्टपादाध्यासे शतं दमः ॥१४॥

शोणितेन विना दुःखं कुर्वन्काष्ठादिभिर्नरः । द्वात्रिंशतं पणान्दाप्यो द्विगुणं दशनेऽसृजः ॥१५॥

करपाददतो भङ्गे छेदने कर्णनासयोः । मध्यो दण्डो व्रणोद्भेदे मृतकल्पहते तथा ॥१६॥

चेष्टाभोजनवाग्रोधे नेत्रादिप्रतिभेदने । कन्धराबाहुसक्थ्नां च भङ्गे मध्यमसाहसः ॥१७॥

एकं घ्नतां बहूनां च यथोक्ताद्द्विगुणा दमाः । कलहापहृतं देयं दण्डस्तु द्विगुणः स्मृतः ॥१८॥

दुःखमुत्पादयेद्यस्तु स समुत्थानजं व्ययम् । दाप्यो दण्डं च यो यस्मिन्कलहे समुदाहृतः ॥१९॥

तरिकः स्थलजं शुल्कं गृह्णन्दण्ड्यः पणान्दश । ब्राह्मणप्रातिवेश्यानामेतदेव[[203]](#footnote-204) निमन्त्रणे ॥२०॥

अभिघाते तथा भेदे छेदे कुड्यावपातने । पणान्दाप्यः पञ्चदश विंशतिं तद्वयं[[204]](#footnote-205) तथा ॥२१॥

दुःखोत्पादि गृहे द्रव्यं क्षिपन्प्राणहरं[[205]](#footnote-206) तथा । षोडशाद्यः पणान् दाप्यो द्वोगुणो[[206]](#footnote-207) मध्यमं दमम् ॥२२॥

दुःखे च शोणितोत्पादे शाखाङ्गच्छेदने तथा । दण्डः क्षुद्रपशूनां स्याद्द्विपणप्रभृतिः क्रमात् ॥२३॥

लिङ्गस्य च्छेदने मृत्तौ मध्यमो मूल्यमेव वा । महापशूनामेतेषु स्थानेषु द्विगुणा दमाः ॥२४॥

प्ररोहिशाखिनां शाखास्कन्धसर्वविदारणे । उपजीव्यद्रुमाणां तु विंशतेर्द्विगुणा दमाः ॥२५॥

यः साहसं कारयति स दाप्यो द्विगुणं दमम् । यस्त्वेवमुक्त्वाहं दाता कारयेत्स चतुर्गुणम् ॥२६॥

आर्याक्रोशातिक्रमकृद्भ्रातृभार्याप्रहारकः[[207]](#footnote-208) । सन्दिष्टस्याप्रदाता च समुद्रग्रहभेदकः[[208]](#footnote-209) ॥२७॥

सामन्तकुलिकादीनामपकारस्य कारकः । पञ्चाशत्पणिको दण्ड एषामिति विनिश्चयः ॥२८॥

स्वच्छन्दविधवागामी विक्रुष्टेनाभिधावकः । अकारणे च विक्रोष्टा चण्डालश्चोत्तमान्स्पृशन् ॥२९॥

शूद्रः प्रव्रजितानां च दैवे पैत्र्ये च भोजकः । अयुक्तं शपथं कुर्वन्नयोग्यो योग्यकर्मकृत् ॥३०॥

वृषशूद्रपशूनां च पुंस्त्वस्य प्रतिघातकृत् । साधारणस्यापलापी दासीगर्भविनाशकृत् ॥३१॥

पितापुत्रस्वसृभ्रातृदम्पत्याचार्यशिष्यकाः । एषामपतितान्योन्यत्यागी च शतदण्डभाक् ॥३२॥

वसानस्त्रीन्पणान्दण्ड्यो नेजकस्तु परांशुकम् । विक्रयापक्रियादान[[209]](#footnote-210)याचितेषु पणान्दश ॥३३॥

तुलाशासनमानानां कूटकृन्नाणकस्य च । एभिश्च व्यवहर्ता यः स दाप्यो दण्डमुत्तमम् ॥३४॥

अकूटं कूटकं ब्रूते कूटं यश्चाप्यकूटकम् । स नाणकपरीक्षायां दाप्यः प्रथमसाहसम् ॥३५॥

भिषङ्मिथ्याचरन्दाप्यस्तिर्यक्षु प्रथमं दमम् । मानुषे मध्यमं राजमानुषेषूत्तमं तथा ॥३६॥

अबध्यं यश्च बध्नाति बध्यं यश्च प्रमुञ्चति । अप्राप्तव्यवहारं च स दाप्यो दममुत्तमम् ॥३७॥

मानेन तुलया वापि योंऽशमष्टमकं हरेत् । द्वाविंशतिपणान्दाप्यो वृद्धौ हानौ च कल्पितम् ॥३८॥

भेषजस्नेहलवणगन्धधान्यगुडादिषु । पण्येषु प्रक्षिपन्हीनं पणान्दाप्यस्तु षोडश ॥३९॥

सम्भूय कुर्वतामर्घं सबाधं कारुशिल्पिनाम् । अर्थस्य ह्रासं वृद्धिं वा सहस्रो दण्ड उच्यते ॥४०॥

राजनि स्थाप्यते योऽर्थः प्रत्यहं तेन विक्रयः । क्रयो वा विक्रयस्त[[210]](#footnote-211)स्माद्वणिजां लाभकृत्स्मृतः ॥४१॥

स्वदेशपण्ये तु शतं वणिग्गृह्णीत पञ्चकम् । दशकं पारदेश्ये तु यः सद्यः क्रयविक्रयी ॥४२॥

पण्यस्योपरि संस्थाप्य व्ययं पण्यसमुद्भवम् । अर्घोऽनुग्रहकृत्[[211]](#footnote-212)कार्यः क्रेतुर्विक्रेतुरेव च ॥४३॥

गृहीतमूल्यं यः पण्यं क्रेतुर्नैव प्रयच्छति । सोदयं तस्य दाप्योऽसौ दिग्लाभं वा दिगागते ॥४४॥

विक्रीतमपि विक्रेयं पूर्वे क्रेतर्यगृह्णति । हानिश्चेत् क्रेतृदोषेण क्रेतुरेव हि सा भवेत् ॥४५॥

राजदैवोपघातेन पण्ये दोषमुपागते । हानिर्विक्रेतुरेवासौ याचितस्याप्रयच्छतः ॥४६॥

अन्यहस्ते च विक्रीतं दुष्टं वा दुष्टवद्यदि । विक्रीणीते दमस्तत्र तन्मूल्याद्द्विगुणो भवेत् ॥४७॥

क्षयं वृद्धिं च वणिजा पण्यानामविजानता । क्रीत्वा नानुशयः कार्यः कुर्वन्षड्भागदण्डभाक् ॥४८॥

समवायेन वणिजां लाभार्थं कर्म कुर्वताम् । लाभालाभौ यथाद्रव्यं यथा वा संविदा कृतौ ॥४९॥

प्रतिषिद्धमनादिष्टं प्रमादाद्यच्च नाशितम् । स तद्दयाद्विप्लवाच्च रक्षिताद्दशमांशभाक् ॥५०॥

अर्थप्रक्षेपणाद्विंशं भागं शुल्कं नृपो हरेत् । व्यासिद्धं[[212]](#footnote-213) राजयोग्यं च विक्रीतं राजगामि तत् ॥५१॥

मिथ्या वदन्परीमाणं शुल्कस्थानादपक्रमन् । दाप्यस्त्वष्टगुणं यश्च स व्याजक्रयविक्रयी ॥५२॥

देशान्तरगते प्रेते द्रव्यं दायादबान्धवाः । ज्ञातयो वा हरेयुस्तदागतास्तैर्विना नृपः ॥५३॥

जिह्मं त्यजेयुर्निर्लोभमशक्तोऽन्येन कारयेत् । अनेन विधिराख्यात ऋत्विक्कर्षककर्मिणाम् ॥५४॥

ग्राहकैर्गृह्यते चौरो लोप्त्रेणाथ पदेन वा । पूर्वकर्मापराधी वा तथैवाशुद्धवासकः ॥५५॥

अन्येऽपि शङ्कया ग्राह्या जातिनामादिनिह्नवैः । द्यूतस्त्रीपानशक्ताश्च शुष्कभिन्नमुखस्वराः ॥५६॥

परद्रव्यगृहाणां च पृच्छका गूढचारिणः । निराया व्ययवन्तश्च विनष्टद्रव्यविक्रयाः ॥५७॥

गृहीतः शङ्कया चौर्ये नात्मानं चेद्विशोधयेत् । दापयित्वा हृतं द्रव्यं चौरदण्डेन दण्डयेत् ॥५८॥

चौरं प्रदाप्यापहृतं घातयेद्विविधैर्बुधैः । सचिह्नं ब्राह्मणं कृत्वा स्वराष्ट्राद्विप्रवासयेत् ॥५९॥

घातितेऽपहृते दोषो ग्रामभर्तुरनिर्गते । स्वसीम्नि दद्याद्ग्रामस्तु पदं वा यत्र[[213]](#footnote-214) गच्छति ॥६०॥

पञ्चग्रामी वहिः क्रोशाद्दशग्राम्योऽथ वा पुनः । वन्दिग्राहांस्तथा वाजिकुञ्जराणां च हारिणः ॥६१॥

प्रसह्य घातिनश्चैव शूलमारोपयेन्नरान् । उत्क्षेपकग्रन्थिभेदौ करसन्दंशहीनकौ ॥६२॥

कार्यौ द्वितीयापराधे करपादैकहीनकौ । भक्तावदंशाग्न्यु[[214]](#footnote-215)दकमन्त्रापकरणव्ययान् ॥६३॥

दत्त्वा चौरस्य हन्तुर्वा ज्ञानतो[[215]](#footnote-216) दम[[216]](#footnote-217) उत्तमः । शस्त्रावपाते गर्भस्य पातने चोत्तमो दमः[[217]](#footnote-218) ॥६४॥

उत्तमो वाधमो वापि पुरुषस्त्रीप्रमापणे । शिलां बद्ध्वा क्षिपेदप्सु नरघ्नीं विषदां स्त्रियम् ॥६५॥

विषाग्निदां निजगुरुनिजापत्यप्रमापणीम् । विकर्णकरनासौष्ठीं कृत्वा गोभिः प्रमापयेत्[[218]](#footnote-219) ॥६६॥

क्षेत्रवेश्मवनग्रामविवीतखलदाहकाः । राजपत्न्यभिगामी च दग्धव्यास्तु कटाग्निना ॥६७॥

पुमान्संग्रहणे ग्राह्यः केशाकेशि परस्त्रियाः । स्वजातावुत्तमो दण्ड आनुलोम्ये तु मध्यमः ॥६८॥

प्रातिलोम्ये वधः पुंसां नार्याः कर्णावकर्तनम् । नीवीस्तनप्रावरणनाभिकेशावमर्दनम् ॥६९॥

अदेशकालसम्भाषं सहावस्थानमेव च । स्त्री निषेधे शतं दद्याद्द्विशतन्तु दमं पुमान् ॥७०॥

प्रतिषेधे तयोर्दण्डो यथा संग्रहणे तथा । पशून्गच्छञ्शतं दाप्यो हीनां स्त्रीं गाश्च मध्यमम् ॥७१॥

अवरुद्धासु दासीषु भुजिष्यासु तथैव च । गम्यास्वपि पुमान्दाप्यः पञ्चाशत्पणिकं दमम् ॥७२॥

प्रसह्य दास्यभिगमे दण्डो दशपणः स्मृतः । कुबन्धेनाङ्क्य गमयेदन्त्याप्रव्रजितागमे ॥७३॥

न्यूनं वाप्यधिकं वापि लिखेद्यो राजशासनम् । पारदारिकचौरं वा मुञ्चतो दण्ड उत्तमः ॥७४॥

अभक्ष्यैर्दूषयन्विप्रं दण्ड उत्तमसाहसम् । कूटवादी[[219]](#footnote-220) स्वर्णव्यवहारी विमांसस्य च विक्रयी ॥७५॥

अङ्गहीनश्च कर्तव्यो दाप्यश्चोत्तमसाहसम् । शक्तो ह्यमोक्षयन्स्वामी दंष्ट्रिणः शृङ्गिणस्तथा ॥७६॥

प्रथमं साहसं दद्याद्विक्रुष्टे द्विगुणं तथा । अचौर्यं चौर्येऽभि[[220]](#footnote-221)वदन्दाप्यः पञ्चशतं दमम् ॥७७॥

राज्ञोऽनिष्टप्रवक्तारं तस्यैवाक्रोशकं[[221]](#footnote-222) तथा । मृताङ्गलग्नविक्रेतुर्गुरोस्ताडयितुस्तथा ॥७८॥

तन्मन्त्रस्य च भेत्तारं छित्त्वा जिह्वां प्रवासयेत् । राजयानासनारोढुर्दण्डो मध्यमसाहसः ॥७९॥

द्विनेत्रभेदिनो राजद्विष्टादेशकृतस्तथा । विप्रत्वेन च शूद्रस्य जीवतोऽष्टशतो दमः ॥८०॥

यो मन्येताजितोऽस्मीति न्यायेनाभिपराजितः[[222]](#footnote-223) । तमायान्तं पुनर्जित्वा दण्डयेद्द्विगुणं दमम् ॥८१॥

राज्ञाऽन्यायेन यो दण्डो गृहीतो वरुणाय तम् । निवेद्य दद्याद्विप्रेभ्यः स्वयं त्रिंशद्गुणीकृतम् ॥८२॥

धर्मश्चार्थश्च कीर्तिश्च लोकपङ्क्तिरुपग्रहः । प्रजाभ्यो बहुमानं च स्वर्गस्थानं च शाश्वतम् ॥

पश्यतो व्यवहारांश्च गुणाः स्युः सप्त भूपतेः ॥८३॥

इत्याग्नेये महापुराणे वाक्पारुष्यादिप्रकरणकथनं नामाष्टपञ्चाशदधिकद्विशततमोऽध्यायः ॥२५८॥

**अथैकोनषष्ट्यधिकद्विशततमोऽध्यायः ।**

ऋग्विधानम् ।

अग्निरुवाच ।  
ऋग्यजुःसामाथर्वा(र्व)णविधानं[[223]](#footnote-224) पुष्करोदितम् । भुक्तिमुक्तिप्रदं[[224]](#footnote-225) जप्याद्धोमाद्रामाय तद्वदे ॥१॥

पुष्कर उवाच ।  
प्रतिवेदं तु कर्माणि कार्याणि प्रवदामि ते । प्रथमं ऋग्विधानं वै शृणु त्वं भुक्तिमुक्तिदम् ॥२॥

अन्तर्जले तथा होमे जपतो[[225]](#footnote-226) मनसेप्सितम् । कामं करोति गायत्री प्राणायामाद्विशेषतः[[226]](#footnote-227) ॥३॥

गायत्र्या दशसाहस्रो जपो नक्ताशनो द्विज । बहुस्नातस्य तत्रैव सर्वकल्मषनाशनः ॥४॥

दशायुतानि जप्त्वा[[227]](#footnote-228) यो होमं कुर्यात्स मुक्तिभाक् । प्रणवो हि परं ब्रह्म तज्जपः सर्वपापहा[[228]](#footnote-229) ॥५॥

ओंकारशतजप्तं तु[[229]](#footnote-230) नाभिमात्रोदकस्थितः । जलं पिबेत्स सर्वैस्तु पापैर्वै विप्रमुच्यते ॥६॥

मात्रात्रयं त्रयो वेदास्त्रयो देवास्त्रयोऽग्नयः । महाव्याहृतयः सप्त लोका होमोऽखिलाघहा ॥७॥

गायत्री परमा जाप्या महाव्याहृतयस्तथा । अन्तर्जले तथा राम प्रोक्तश्चैवाघमर्षणः ॥८॥

अग्निमीळे पुरोहितं सूक्तोऽयं वह्निदैवतः । शिरसा धारयन्वह्निं यो जपेत्परिवत्सरम् ॥९॥

होमं त्रिषवणं भैक्ष्यमनग्निज्वलनं चरेत् । अतः परमृचः सप्त वाय्वाद्या याः प्रकीर्तिताः ॥१०॥

ता जपन् प्रयतो नित्यमिष्टान्कामान्समश्नुते । मेधाकामो[[230]](#footnote-231) जपेन्नित्यं सदसस्पमिति त्र्यृचम् ॥११॥

अन्व(म्ब)यो यन्नि(न्ती)माः[[231]](#footnote-232) प्रोक्ताः नवर्चो मृत्युनाशनाः । शुनःशेपमृषिं बद्धः सन्निरुद्धोऽथ वा जपेत् ॥१२॥

मुच्यते सर्वपापेभ्यो गदी वाप्यगदो भवेत् । य इच्छेच्छाश्वतं कामं मित्रं प्राज्ञं[[232]](#footnote-233) पुरन्दरम् ॥१३॥

ऋग्भिः षोडशभिः कुर्यादिन्द्रियस्येति दिने दिने । हिरण्यस्तूपमित्येतज्जपन्शत्रून्प्रबाधते ॥१४॥

क्षेमी भवति चाध्वानि[[233]](#footnote-234) ये ते पन्था जपन्नरः । रौद्रीभिः षड्भिरीशानं स्तुयाद्यो वै दिने दिने ॥१५॥

चरुं वा कल्पयेद्रौद्रं तस्य शान्तिः परा भवेत् । उदित्युद्यन्तमादित्यमुपतिष्ठन्दिने दिने ॥१६॥

क्षिपेज्जलाञ्जलीन्सप्त मनोदुःखविनाशनम् । द्विषन्तमित्यथार्धर्चं यद्विप्रान्तं जपन्स्मरेत् ॥१७॥

आगस्कृत्सप्तरात्रेण विद्वेषमधिगच्छति । आरोग्यकामी रोगी वा पुष्कर्यास्योभयं[[234]](#footnote-235) जपेत् ॥१८॥

उत्तमस्तस्य चार्धर्चो जपेद्वैरिनाशने[[235]](#footnote-236) । उदयत्यायुरक्षय्यं तेजो मध्यन्दिने जपेत् ॥१९॥

अस्तं प्रतिगते सूर्ये द्विषन्तं प्रतिबाधते । न वयश्चेति सूक्तानि जपन् शत्रून्नियच्छति ॥२०॥

एकादश सुपर्णस्य सर्वकामान्विनिर्दिशेत् । आध्यात्मिकीः क इत्येता जपन्मोक्षमवाप्नुयात् ॥२१॥

आ नो भद्रा इत्यनेन दीर्घमायुरवाप्नुयात् । त्वं सोमेति च सूक्तेन नवं पश्येन्निशाकरम् ॥२२॥

उपतिष्ठेत् समित्पाणिर्वासांस्याप्नोत्यसंशयम् । आयुरीप्सन्निममिति कौत्सं[[236]](#footnote-237) सूक्तं सदा जपेत् ॥२३॥

अप नः शोशुचदिति स्तुत्वा मध्ये दिवाकरम् । यथा मुञ्चति चेषीकां तथा पापं प्रमुञ्चति ॥२४॥

जातवेदस इत्येतज्जपेत्स्वस्त्ययनं पथि । भयैर्विमुच्यते सर्वैः स्वस्तिमानाप्नुयाद्गृहान् ॥२५॥

व्युष्टायां च तथा रात्र्यामेतद्दुःस्वप्ननाशनम् । प्रमन्दिनेति सूयन्त्या जपेद्गर्भविमोचनम् ॥२६॥

जपन्निन्द्रमिति स्नातो वैश्वदेवं तु सप्तकम् । मुञ्चत्याज्यं तथा जुह्वत्सकलं किल्विषं नरः ॥२७॥

इमामिति जपञ्शश्वत्कामानाप्नोत्यभीप्सितान् । मा नस्तोक इति द्वाभ्यां त्रिरात्रोपोषितः शुचिः ॥२८॥

औदुम्बरीश्च जुहुयात्समिधश्चाज्यसंस्कृताः । छित्त्वा सर्वान्मृत्युपाशाञ्जीवेद्रोगविवर्जितः ॥२९॥

ऊर्द्ध्वबाहुरनेनैव स्तुत्वा शम्भुं तथैव च । मा नस्तोकेति च ऋचा शिखाबन्धे कृते नरः ॥३०॥

अधृष्यः सर्वभूतानां जायते संशयं विना । चित्रमित्युपतिष्ठेत त्रिसन्ध्यं भास्करं तथा ॥३१॥

समित्पाणिर्नरो नित्यमीप्सितं धनमाप्नुयात् । अधः स्वप्नेति च जपन्प्रातर्मध्यन्दिने दिने ॥३२॥

दुःस्वप्नं चार्दयेत्कृत्स्नं[[237]](#footnote-238) भोजनं चाप्नुयाच्छुभम् । उभे पुमानिति तथा रक्षोघ्नः परिकीर्तितः ॥३३॥

उभे[[238]](#footnote-239) वासा इति ऋचो जपन्कामानवाप्नुयात् । तमागन्निति च जपन्मुच्यते चाततायिनः ॥३४॥

कया शुभेति च जपञ्जातिश्रैष्ठ्यमवाप्नुयात् । इमं नु सोममित्येतत्सर्वान्कामानवाप्नुयात् ॥३५॥

पितरित्युपतिष्ठेत नित्यमर्थमुपस्थितम् । अग्ने नयेति सूक्तेन घृतहोमश्च मार्गगः[[239]](#footnote-240) ॥३६॥

वीरान्नयमवाप्नोति सुश्लोकं यो जपेत्सदा । कङ्कतो नेति सूक्तेन विषान्सर्वान्व्यपोहति ॥३७॥

यो जात इति सूक्तेन सर्वान्कामानवाप्नुयात् । गणानामिति सूक्तेन स्निग्धमाप्नोत्यनुत्तमम् ॥३८॥

यो मे राजन्नितीमां तु दुःस्वप्नशमनीमृचम् । अध्वनि प्रस्थितो यस्तु पश्येच्छत्रुं समुत्थितम् ॥३९॥

अप्रशस्तं प्रशस्तं वा कुविदङ्ग इमं जपेत् । द्वाविंशकं जपन् सूक्तमाध्यात्मिकमनुत्तमम् ॥४०॥

पर्वसु प्रयतो नित्यमिष्टान्कामान्समश्नुते । कृणुष्वेति जपन्सूक्तं जुह्वदाज्यं समाहितः ॥४१॥

अरातीनां हरेत्प्राणान्रक्षांस्यपि विनाशयेत् । उपतिष्ठेत्स्वयं वह्निं परित्यृचा दिने दिने ॥४२॥

तं रक्षति स्वयं वह्निर्विश्वतो विश्वतोमुखः । हंसः शुचिषदित्येतच्छुचिरीक्षेद्दिवाकरम् ॥४३॥

कृषिं प्रपद्यमानस्तु स्थालीपाकं यथाविधि । जुहुयात्क्षेत्रमध्ये तु मुनिः[[240]](#footnote-241) स्वाहान्तपञ्चभिः ॥४४॥

इन्द्राय च मरुद्भ्यस्तु पर्जन्याय भगाय च । यथालिङ्गं तु विहरेल्लाङ्गलं तु कृषीवलः ॥४५॥

युक्तो धान्याय सीतायै सुनासीरमथोत्तरम् । गन्धमाल्यैर्नमस्कारैर्यजेदेताश्च देवताः ॥४६॥

प्रवापने प्रलवने खलसीतापहारयोः । अमोघं कर्म भवति वर्धते सर्वदा कृषिः ॥४७॥

समुद्रादिति सूक्तेन कामानाप्नोति पावकात् । विश्वानि[[241]](#footnote-242) न इति द्वाभ्यां य ऋग्भ्यां वह्निमर्हति ॥४८॥

स तरत्यापदः सर्वा यशः प्राप्नोति चाक्षयम् । विपुलां श्रियमाप्नोति जयं प्राप्नोत्यनुत्तमम् ॥४९॥

अग्ने त्वमिति च स्तुत्वा धनमाप्नोति वाञ्छितम् । प्रजाकामो जपेन्नित्यं वरुणदैवतत्रयम् ॥५०॥

स्वस्त्या त्रयं जपेत्प्रातः सदा स्वस्त्ययनं महत् । स्वस्ति पन्था इति प्रोच्य स्वस्तिमा न्व्रजतेऽध्वनि[[242]](#footnote-243) ॥५१॥

विजिहीष्व[[243]](#footnote-244) वनस्पते शत्रूणां व्यापितं[[244]](#footnote-245) भवेत् । स्त्रिया गर्भप्रमूढाया गर्भमोक्षणमुत्तमम् ॥५२॥

अच्छावदेति सूक्तं च वृष्टिकामः प्रयोजयेत् । निराहारः क्लिन्नवासा न चिरेण प्रवर्षति ॥५३॥

मनसः काम इत्येतां पशुकामो नरो जपेत् । कर्दमेन इति स्नायात्प्रजाकामः शुचिव्रतः ॥५४॥

अश्वपूर्वा[[245]](#footnote-246) इति स्नायाद्राज्यकामस्तु मानवः । रोहिते[[246]](#footnote-247) चर्मणि स्नायाद्ब्राह्मणस्तु यथाविधि ॥५५॥

राजा चर्मणि वैयाघ्रे छागे वैश्यस्तथैव च । दशसाहस्रिको होमः प्रत्येकं परिकीर्तितः ॥५६॥

आगार इति सूक्तेन गोष्ठे गां[[247]](#footnote-248) लोकमातरम् । उपतिष्ठेद्व्रजेच्चैव यदीच्छेत्ताः सदाक्षयाः ॥५७॥

उपेतितिसृभीराज्ञो दुन्दुभीनभिमन्त्रयेत् । तेजो बलं च प्राप्नोति शत्रुं चैव नियच्छति ॥५८॥

तृणपाणिर्ज्जपेत्सूक्तं रक्षोघ्नं दस्युभिर्वृतः । ये के च ज्मेत्यृचं[[248]](#footnote-249) जप्त्वा दीर्घमायुराप्नुयात् ॥५९॥

जीमूतसूक्तेन तथा सेनाङ्गान्यभिमन्त्रयेत् । यथालिङ्गं ततो राजा विनिहन्ति रणे रिपून् ॥६०॥

प्राग्नयेति[[249]](#footnote-250) त्रिभिः सूक्तैर्धनमाप्नोति चाक्षयम् । अमीवहेति सूक्तेन भूतानि स्थापयेन्निशि[[250]](#footnote-251) ॥६१॥

संबाधे विषमे दुर्गे बद्धो[[251]](#footnote-252) वा निर्गतः क्वचित् । पलायन्वा गृहीतो वा सूक्तमेतत्तथा जपेत् ॥६२॥

त्रिरात्रं नियतोपोष्य श्रापयेत्पायसं चरुम् । तेनाहुतिशतं पूर्णं जुहुयात् त्र्यम्बकेत्यृचा ॥६३॥

समुद्दिश्य महादेवं जीवेदब्दशतं सुखम् । तच्चक्षुरित्यृचा स्नात उपतिष्ठेद्दिवाकरम् ॥६४॥

उद्यन्तं मध्यगं चैव दीर्घमायुर्जिजीविषुः ।न हीति च चतुष्केण मुच्यते महतो भयात् ॥६५॥

सूक्ताभ्यां पर एवाभ्यां हुताभ्यां भूतिमाप्नुयात् । इन्द्रासोमेति सूक्तं तु कथितं शत्रुनाशनम् ॥६६॥

यस्य लुप्तं व्रतं मोहाद्व्रात्यैर्वा संसृजेत्सह । उपोष्याज्यं स जुहुयात्त्वमग्ने व्रतपा इति ॥६७॥

आदित्येत्यृक्च सम्राजं जप्त्वा वादे जयी भवेत् । महीति च चतुष्केण मुच्यते महतो भयात् ॥६८॥

ऋचं जप्त्वा यदि ह्येतत् सर्वकामानवाप्नुयात् । द्वाचत्वारिंशतं चैन्द्रं जप्त्वा नाशयते रिपून् ॥६९॥

वाचं महीति जप्त्वा च प्राप्नोत्यारोग्यमेव च । शन्नो भवेति द्वाभ्यान्तु भुक्त्वान्नं प्रयतः शुचिः ॥७०॥

हृदयं पाणिना स्पृष्ट्वा व्याधिभिर्न्नाभिभूयते । उत्तमेदमिति स्नातो हुत्वा शत्रुं प्रमापयेत् ॥७१॥

शन्नोग्न इति सूक्तेन हुतेनार्थमवाप्नुयात्[[252]](#footnote-253) । कन्या वारितिसूक्तेन[[253]](#footnote-254) दिग्दोषाद्विप्रमुच्यते ॥७२॥

यदद्य कव्येत्युदिते जप्ते वश्यं जगद्भवेत् । यद्वागिति च जप्तेन वाणी भवति संस्कृता ॥७३॥

वाचो विदमिति त्वेतां जपन्वाचं समश्नुते । पवित्राणां पवित्रं तु पावमान्यो ह्यृचो मताः ॥७४॥

वैखानसा ऋचस्त्रिंशत्पवित्राः परमा मताः । ऋचो द्विषष्टिः प्रोक्ताश्च परस्येत्यृषिसत्तम ॥७५॥

सर्वकल्मषनाशाय पावनाय शिवाय च । स्वादिष्ठयेति सूक्तानां सप्तषष्टिरुदाहृता ॥७६॥

दशोत्तराण्यृचश्चैताः पावमान्यः शतानि षट् । एतज्जपंश्च जुह्वच्च घोरं मृत्युभयं जयेत् ॥७७॥

आपो हि ष्ठेति वारिस्थो जपेत्पापभयार्दने । प्रदेवत्रेति[[254]](#footnote-255) नियतो जपेच्च मरुधन्वसु ॥७८॥

प्राणान्तिके भये प्राप्ते क्षिप्रमायुस्तु विन्दति । प्रावेपामित्यृचमेकां जपेच्च मनसा निशि ॥७९॥

व्युष्टायामुदिते सूर्ये द्यूते जयमवाप्नुयात् । मा प्रगामेति मूढश्च पन्थानं पथि विन्दति ॥८०॥

क्षीणायुरिति मन्येत यं कञ्चित्सुहृदं प्रियम् । यत्ते यममिति[[255]](#footnote-256) तु स्नातस्तस्य मूर्द्धानमालभेत् ॥८१॥

सहस्रकृत्वः पञ्चाहं तेनायुर्विन्दते महत् । इदमित्थेति[[256]](#footnote-257) जुहुयाद्घृतं प्राज्ञः सहस्रशः ॥८२॥

पशुकामो गवां गोष्ठे अर्थकामश्चतुष्पथे । वयः सुपर्णा[[257]](#footnote-258) इत्येतां जपन्वै विन्दते श्रियम् ॥८३॥

हविष्यन्तीयमभ्यस्य सर्वपापैः प्रमुच्यते । तस्य रोगा विनश्यन्ति कायाग्निर्वर्धते तथा ॥८४॥

या ओषधयः स्वस्त्ययनं सर्वव्याधिविनाशनम् । वृहस्पते अतीत्येतद्वृष्टिकामः प्रयोजयेत् ॥८५॥

सर्वत्रेति परा शान्तिर्ज्ञेया प्रतिरथस्तथा । सूक्तं[[258]](#footnote-259) संकाश्यपं[[259]](#footnote-260) नित्यं प्रजाकामस्य कीर्तितम् ॥८६॥

अहं रुद्रेभिरित्येतद्वाग्मी[[260]](#footnote-261) इत्येतद्वाग्मी भवति मानवः । न योनौ जायते विद्वाञ्जपन्रात्रीति रात्रिषु ॥८७॥

रात्रिसूक्तं जपन्न्रात्रौ रात्रिं क्षेमी नयेन्नरः । कल्पयन्तीति च जपन्नित्यं कृत्वारिनाशनम् ॥८८॥

आयुष्यं चैव वर्चस्यं सूक्तं दाक्षायणं महत् । उत देवा इति जपेदामयघ्नं धृतव्रतः ॥८९॥

अयमग्ने जरीत्येतज्जपेदग्निभये सति । अरण्यानीत्यरण्येषु जपेत्तद्भयनाशनम् ॥९०॥

ब्राह्मीमासाद्य सूक्ते द्वे ऋचं ब्राह्मीं शतावरीम् । पृथगद्भिर्घृतैर्वाथ मेधां लक्ष्मीं च विन्दति ॥९१॥

शास इत्था[[261]](#footnote-262) सपत्नघ्नं सङ्ग्रामं विजिगीषतः । ब्रह्मणाग्निः[[262]](#footnote-263) संविदानं गर्भमृत्युनिवारणम् ॥९२॥

अपेहीति जपेत्सूक्तं शुचिर्दुःस्वप्ननाशनम् । येनेदमिति वै जप्त्वा समाधिं विन्दते परम्[[263]](#footnote-264) ॥९३॥

मयोभूर्वात इत्येतद्गवां स्वस्त्ययनं परम् । शाम्बरीमिन्द्रजालं[[264]](#footnote-265) वा मायामेतेन वारयेत् ॥९४॥

महित्रीणामवोस्त्विति[[265]](#footnote-266) पथि स्वस्त्ययनं जपेत् । प्राग्नये[[266]](#footnote-267) विद्विषन्द्वेष्यं[[267]](#footnote-268) जपेच्च रिपुनाशनम् ॥९५॥

वास्तोष्पतेन मन्त्रेण यजेत गृहदेवताः । जपस्यैष विधिः प्रोक्तो हुते ज्ञेयो विशेषतः ॥९६॥

होमान्ते दक्षिणा देया पापशान्तिर्हुतेन तु । हुतं शाम्यति चान्नेन अन्नं हेमप्रदानतः ॥९७॥

विप्राशिषस्त्वमोघाः स्युर्बहिः स्नानं तु सर्वतः । सिद्धार्थका यवा धान्यं पयो दधि घृतं तथा ॥९८॥

क्षीरवृक्षास्तथेध्मं तु होमे[[268]](#footnote-269) वै सर्वकामदाः । समिधः कण्टकिन्यश्च राजिका रुधिरं विषम् ॥९९॥

अभिचारे तथा शैलमशनं सक्तवः पयः । दधि भैक्ष्यं फलं मूलमृग्विधानमुदाहृतम् ॥१००॥

इत्याग्नेये महापुराणे ऋग्विधानकथनं नामैकोनषष्ट्यधिकद्विशततमो ऽध्यायः ॥२५९॥

**अथ षष्ट्यधिकद्विशततमोऽध्यायः ।**

यजुर्विधानम् ।

पुष्कर उवाच ।  
यजुर्विधानं वक्ष्यामि भुक्तिमुक्तिप्रदं शृणु ।ओंकारपूर्विका राम महाव्याहृतयो मताः ॥१॥

सर्वकल्मषनाशिन्यः सर्वकामप्रदास्तथा । आज्याहुतिसहस्रेण देवानाराधयेद्बुधः ॥२॥

मनसः[[269]](#footnote-270) काङ्क्षितं राम मनसेप्सितकामदम् । शान्तिकामो यवैः कुर्यात्तिलैः पापापनुत्तये ॥३॥

धान्यैः सिद्धार्थकैश्चैव सर्वकामकरैस्तथा । औदुम्बरीभिरिध्माभिः पशुकामस्य शस्यते ॥४॥

दध्ना चैवान्नकामस्य पयसा शान्तिमिच्छतः । अपामार्गसमिद्धस्तु कामयन्कनकं बहु ॥५॥

कन्याकामो घृताक्तानि युग्मशो ग्रथितानि तु । जातीपुष्पाणि जुहुयाद्ग्रामार्थी तिलतण्डुलान् ॥६॥

वश्यकर्मणि शाखोटवासापामार्गमेव च । विषासृङ्मिश्रसमिधो व्याधिघातस्य भार्गव ॥७॥

क्रुद्धस्तु जुहुयात्सम्यक् शत्रूणां बधकाम्यया । सर्वव्रीहिमयीं कृत्वा राज्ञः प्रतिकृतिं द्विज ॥८॥

सहस्रशस्तु जुहुयाद्राजा वशगतो भवेत् । वस्त्रकामस्य पुष्पाणि दूर्वा व्याधिविनाशिनी ॥९॥

ब्रह्मवर्चसकामस्य वासोऽग्रं च विधीयते । प्रत्यङ्गिरेषु जुहुयात्तुषकण्टकभस्मभिः ॥१०॥

विद्वेषणे च पक्ष्माणि काककौशिकयोस्तथा । कापिलं च घृतं हुत्वा तथा चन्द्रग्रहे द्विज ॥११॥

वचाचूर्णेन सम्पातात्समानीय च तां वचाम् । सहस्रमन्त्रितां भुक्त्वा मेधावी जायते नरः ॥१२॥

एकादशाङ्गुलं शङ्कु लौहं खादिरमेव च । द्विषतो वधोऽसीति जपन्निखनेद्रिपुवेश्मनि ॥१३॥

उच्चाटनमिदं कर्म शत्रूणां कथितं तव । चक्षुष्या इति जप्त्वा च विनष्टं चक्षुराप्नुयात् ॥१४॥

उपयुञ्जत इत्येदनुवाकं तथान्नदम् । तनूनपाग्ने सदिति दूर्वां हुत्वार्तिवर्जितः ॥१५॥

भेषजमसीति दध्याज्यैर्होमः पशूपसर्गनुत् । त्रियम्वकं यजामहे होमः सौभाग्यवर्धनः ॥१६॥

कन्यानाम गृहीत्वा तु कन्यालाभकरः परः । भयेषु तु जपन्नित्यं भयेभ्यो विप्रमुच्यते ॥१७॥

धुस्तूरपुष्पं सघृतं हुत्वा स्यात्सर्वकामभाक् । हुत्वा तु गुग्गुलं राम स्वप्ने पश्यति शङ्करम् ॥१८॥

युञ्जते मनोनुवाकं जप्त्वा दीर्घायुराप्नुयात् । विष्णो ररटमित्येतत्सर्वबाधाविनाशनम् ॥१९॥

रक्षोघ्नं च यशस्यं च तथैव विजयप्रदम् । अयं नो अग्निरित्येतत्सङ्ग्रामे विजयप्रदम् ॥२०॥

इदमापः प्रवहत स्नाने पापापनोदनम् । विश्वकर्मन्नु हविषा सूचीं लौहीं दशाङ्गुलाम् ॥२१॥

कन्याया निखनेद्द्वारि सान्यस्मै न प्रदीयते । देव सवितरेतेन हुतेनैतेन चान्नवान् ॥२२॥

अग्नौ स्वाहेति जुहुयाद्बलकामो द्विजोत्तमः । तिलैर्यवैश्च धर्मज्ञ तथापामार्गतण्डुलैः ॥२३॥

सहस्रमन्त्रितां कृत्वा तथा गोरोचनां द्विज । तिलकं च तथा कृत्वा जनस्य प्रियतामियात् ॥२४॥

रुद्राणां च तथा जप्यं सर्वाघविनिषूदनम् । सर्वकर्मकरो होमस्तथा सर्वत्र शान्तिदः ॥२५॥

अजाविकानामश्वानां कुञ्जराणां तथा गवाम् । मनुष्याणां नरेन्द्राणां बालानां योषितामपि ॥२६॥

ग्रामाणां नगरानाणां च देशानामपि भार्गव । उपद्रुतानां धर्मज्ञ व्याधितानां तथैव च ॥२७॥

मरके[[270]](#footnote-271) समनुप्राप्ते रिपुजे च तथा भये । रुद्रहोमः परा शान्तिः पायसेन घृतेन च ॥२८॥

कुष्माण्डघृतहोमेन सर्वान् पापान् व्यपोहति । सक्तुयावकभैक्षाशी नक्तं मनुजसत्तम ॥२९॥

बहिःस्नानरतो मासान्मुच्यते ब्रह्महत्यया । मधु वातेति मन्त्रेण होमादितोऽखिलं लभेत् ॥३०॥

दधिक्राव्णेति हुत्वा तु पुत्रान्प्राप्नोत्यसंशयम् । तथा घृतवतीत्येतदायुष्यं स्याद्घृतेन तु ॥३१॥

स्वस्ति न इन्द्र इत्येतत्सर्वबाधाविनाशनम् । इह गावः प्रजायध्वमिति पुष्टिविवर्धनम् ॥३२॥

घृताहुतिसहस्रेण तथालक्ष्मीविनाशनम् । स्रुवेण देवस्य त्वेति हुत्वापामार्गतण्डुलम् ॥३३॥

मुच्यते विकृताच्छीघ्रमभिचारान्न संशयः । रुद्र यत्ते[[271]](#footnote-272) पलाशस्य समिद्भिः कनकं लभेत् ॥३४॥

शिवो भवेत्यग्न्युत्पाते व्रीहिभिर्जुहुयान्नरः । याः सेना इति चैतच्च तस्करेभ्यो भयापहम् ॥३५॥

यो अस्मभ्यमरातीयाद्धुत्वा[[272]](#footnote-273) कृष्णतिलान्नरः । सहस्रशोऽभिचाराच्च मुच्यते विकृताद्द्विज ॥३६॥

अन्नेनान्नपतेत्येवं हुत्वा चान्नमवाप्नुयात् । हंसः शुचिः षदित्येतज्जप्तं तोयेऽघनाशनम्[[273]](#footnote-274) ॥३७॥

चत्वारि शृङ्गेत्येतत्तु[[274]](#footnote-275) सर्वपापहरं जले । देवा यज्ञेति जप्त्वातु ब्रह्मलोके महीयते ॥३८॥

वसन्तेति च हुत्वाज्यमादित्याद्वरमाप्नुयात् । सुपर्णोऽसीति चेत्यस्य कर्म व्याहृतिवद्भवेत् ॥३९॥

नमः स्वाहेति त्रिर्जप्त्वा बन्धनान्मोक्षमाप्नुयात् । अन्तर्जले त्रिरावर्त्य द्रुपदां सर्वपापमुक् ॥४०॥

इह गावः प्रजायध्वं मन्त्रोऽयं बुद्धिवर्धनः । हुतं तु सर्पिषा दध्ना पयसा पायसेन वा ॥४१॥

शं नो देवीति[[275]](#footnote-276) चैतेन हुत्वा पर्णफलाणि च । आरोग्यं श्रियमाप्नोति जीवितं च चिरं तथा ॥४२॥

ओषधीः प्रतिमोदध्वं वपने लवनेऽर्थकृत् । अश्वावती पायसेन होमाच्छान्तिमवाप्नुयात् ॥४३॥

तस्मा इति च मन्त्रेण बन्धनस्थो[[276]](#footnote-277) विमुच्यते । युवा सुवासा इत्येव वासांस्याप्नोति चोत्तमम् ॥४४॥

मुञ्चन्तु मा शपथ्यादि सर्वकिल्बिषनाशनम्[[277]](#footnote-278) । मा मा हिंसीस्तिलाज्येन[[278]](#footnote-279) हुतं रिपुविनाशनम् ॥४५॥

नमोऽस्तु सर्पेभ्यो[[279]](#footnote-280) हुत्वा घृतेन पायसेन तु । कृणुष्व पाज[[280]](#footnote-281) इत्येतदभिचारविनाशनम् ॥४६॥

दूर्वाकाण्डायुतं हुत्वा काण्डात्काण्डेति मानवः । ग्रामे जनपदे वापि मरकं[[281]](#footnote-282) तु शमं नयेत् ॥४७॥

रोगार्त्तो मुच्यते रोगात्तथा दुःखात्तु दुःखितः । औदुम्बरीश्च समिधो मधुमान्नो वनस्पतिः ॥४८॥

हुत्वा सहस्रशो राम धनमाप्नोति मानवः । सौभाग्यं महदाप्नोति[[282]](#footnote-283) व्यवहारे तथा जयम् ॥४९॥

अपां गर्भमिति हुत्वा देवं वर्षापयेद्ध्रुवम् । अपः पिवेति च तथा हुत्वा दधि घृतं मधु[[283]](#footnote-284) ॥५०॥

प्रवर्तयति धर्मज्ञ महावृष्टिमनन्तरम् । नमस्ते रुद्र इत्येतत् सर्वोपद्रवनाशनम् ॥५१॥

सर्वशान्तिकरं प्रोक्तं महापातकनाशनम् । अध्यवोचदित्यनेन रक्षणं व्याधितस्य तु ॥५२॥

रक्षोघ्नं च यशस्यं च चिरायुः[[284]](#footnote-285)पुष्टिवर्द्धनम् । सिद्धार्थकानां क्षेपेण पथि चैतज्जपन्सुखी ॥५३॥

असौ यस्ताम्र इत्येतत्पठन्नित्यं दिवाकरम् । उपतिष्ठेत धर्मज्ञ सायं प्रातरतन्द्रितः ॥५४॥

अन्नमक्षयमाप्नोति[[285]](#footnote-286) दीर्घमायुश्च विन्दति । प्रमुञ्च धन्वन्नित्येतत्षड्भिरायुधमन्त्रणम् ॥५५॥

रिपूणां भयदं युद्धे नात्रकार्या विचारणा । मानो महान्त इत्येवं बालानां शान्तिकारकम् ॥५६॥

नमो हिरण्यवाहवे इत्यनुवाकसप्तकम् । राजिकां कटुतैलाक्तां जुहुयाच्छत्रुनाशनीम् ॥५७॥

नमो वः किरिकेभ्यश्च पद्मलक्षकृतैर्नरः[[286]](#footnote-287) । राज्यलक्ष्मीमवाप्नोति तथा बिल्वैः सुवर्णकम् ॥५८॥

इमा रुद्रायेति तिलैर्होमाच्च धनमाप्यते । दूर्वाहोमेन चाज्येन[[287]](#footnote-288) सर्वव्याधिविवर्जितः ॥५९॥

आशुः शिशान इत्येतदायुधानां च रक्षणे । सङ्ग्रामे कथितं राम सर्वशत्रुनिबर्हणम् ॥६०॥

वजश्चमेति[[288]](#footnote-289) जुहुयात्सहस्रं पञ्चभिर्द्विज । आज्याहुतीनां धर्मज्ञ चक्षूरोगाद्विमुच्यते ॥६१॥

शं नो वनस्पते[[289]](#footnote-290) गृहे होमः स्याद्वास्तुदोषनुत् । अग्न आयूंषि हुत्वाज्यं द्वेषं नाप्नोति केनचित् ॥६२॥

अपां फेनेति लाजाभिर्हुत्वा जयमवाप्नुयात् । भद्रा इतीन्द्रियैर्हीनो जपन्स्यात् सकलेन्द्रियः ॥६३॥

अग्निश्च पृथिवी चेति वशीकरणमुत्तमम् । अध्वनेति जपन्मन्त्रं व्यवहारे जयी भवेत् ॥६४॥

ब्रह्म राजन्यमिति च कर्मारम्भे तु सिद्धिकृत् । संवत्सरोऽसीति घृतैर्लक्षहोमादरोगवान् ॥६५॥

केतुं कृण्वन्नितीत्येतत् सङ्ग्रामे जयवर्धनम् । इन्द्रोऽग्निर्धर्म इत्येतद्रणे धर्मनिबन्धनम् ॥६६॥

धनुर्नागेति[[290]](#footnote-291) मन्त्रश्च धनुर्ग्राहणिकः परः । यजीतेति तथा मन्त्रो विज्ञेयो ज्याभिमन्त्रणे ॥६७॥

मन्त्रश्चाहिरिवेत्येतच्छराणां[[291]](#footnote-292) मन्त्रणे भवेत् । वह्नीनां पितरित्येतत्तूणमन्त्रः प्रकीर्तितः ॥६८॥

युञ्जन्तीति तथाश्वानां योजने मन्त्र उच्यते । आशुः शिशान इत्येतद्यात्रारम्भणमुच्यते ॥६९॥

विष्णोः क्रमेति मन्त्रश्च रथारोहणिकः परः । आजङ्घतीति[[292]](#footnote-293) चाश्वानां ताडनीयमुदाहृतम् ॥७०॥

याः सेना अभित्वरीति परसैन्यमुखे जपेत् । दुन्दुभ्य इति चाप्येतद्दुन्दुभीताडनं भवेत् ॥७१॥

एतैः पूर्वहुतैर्मन्त्रैः कृत्वैवं विजयी भवेत्[[293]](#footnote-294) । यमेन दत्तमित्यस्य कोटिहोमाद्विचक्षणः ॥७२॥

रथमुत्पादयेच्छीघ्रं सङ्ग्रामे विजयप्रदम् । आ कृष्णेति तथैतस्य कर्म व्याहृतिवद्भवेत् ॥७३॥

शिवसंकल्पजापेन समाधिं मनसो लभेत् । पञ्चनद्यः पञ्चलक्षं हुत्वा लक्ष्मीमवाप्नुयात् ॥७४॥

यदा बध्नन्दाक्षा[[294]](#footnote-295)यणां मन्त्रेणानेन मन्त्रितम् । सहस्रकृत्वः कनकं धारयेद्रिपुवारणम् ॥७५॥

इमं जीवेभ्य इति च शिलां लोष्टं चतुर्दिशम् । क्षिपेद्गृहे तदा तस्य न स्याच्चौरभयं निशि ॥७६॥

परि मे गामनेनेति वशीकरणमुत्तमम् । हन्तुमभ्यागतस्तत्र वशी भवति मानवः ॥७७॥

भक्ष्यताम्वूलपुष्पाद्यं मन्त्रितं तु प्रयच्छति । यस्य धर्मज्ञ वशगः सोऽस्य शीघ्रं भविष्यति ॥७८॥

शं नो मित्र इतीत्येतत्सदा सर्वत्र शान्तिदम् । गणानां त्वा गणपतिं कृत्वा होमं चतुष्पथे ॥७९॥

वशी कुर्याज्जगत्सर्वं सर्वधान्यैरसंशयम् । हिरण्यवर्णाः शुचयो मन्त्रोऽयमभिषेचने ॥८०॥

शन्नो देवीरभिष्टये तथा शान्तिकरः परः । एकचक्रेति मन्त्रेण हुतेनाज्येन भागशः ॥८१॥

ग्रहेभ्यः शान्तिमाप्नोति प्रसादं न च संशयः । गावो भग इति द्वाभ्यां हुत्वाज्यं गा अवाप्नुयात् ॥८२॥

प्रवादांषः सोपदिति गृहयज्ञे विधीयते । देवेभ्यो वनस्पत इति द्रुमयज्ञे विधीयते ॥८३॥

गायत्री वैष्णवी ज्ञेया तद्विष्णोः परमं पदम् । सर्वपापप्रशमनं सर्वकामकरं तथा[[295]](#footnote-296) ॥८४॥

इत्यागेनेये महापुराणे यजुर्विधानकथनं नाम षष्ठ्यधिकद्विशततमोऽध्यायः ॥२६०॥

**अथैकषष्ट्यधिकद्विशततमोऽध्यायः ।**

सामविधानम् ।

पुष्कर उवाच ।  
यजुर्विधानं कथितं वक्ष्ये साम्नां विधानकम् । संहितां वैष्णवीं जप्त्वा हुत्वा स्यात्सर्वकामभाक् ॥१॥

संहितां छान्दसीं साधु जप्त्वा प्रीणाति शङ्करम् । स्कान्दीं पैत्र्यां संहितां च जप्त्वा स्यात्तु प्रसादवान् ॥२॥

यत इन्द्र भयामहे[[296]](#footnote-297) हिंसादोषविनाशनम् । अवकीर्णी मुच्यते च अग्निस्तिग्मेति वै जपन् ॥३॥

सर्वपापहरं ज्ञेयं परितोषं च तासु च । अविक्रेयं च विक्रीय जपेद्घृतवतीति च ॥४॥

अद्या[[297]](#footnote-298) नो देव सवितर्ज्ञेयं[[298]](#footnote-299) दुःस्वप्ननाशनम् । अबोध्यग्निरिति मन्त्रेण घृतं राम यथाविधि ॥५॥

अभ्युक्ष्य घृतशेषेण मेखलाबन्ध इष्यते । स्त्रीणां यासां तु गर्भाणि पतन्ति भृगुसत्तम ॥६॥

मणिं जातस्य बालस्य वध्नीयात्तदनन्तरम् । सोमं राजानमेतेन व्याधिभिर्विप्रमुच्यते ॥७॥

सर्पसाम प्रयुञ्जानो नाप्नुयात् सर्पजं भयम् । माघ त्वा वाद्यतेत्येतद्धुत्वा विप्रः सहस्रशः ॥८॥

शतावरिमणिं बद्ध्वा नाप्नुयाच्छस्त्रतो भयम्[[299]](#footnote-300) । दीर्घतमसोऽर्क[[300]](#footnote-301) इति हुत्वान्नं प्राप्नुयाद्बहु ॥९॥

समध्यायन्तीति जपन्न म्रियेत पिपासया । त्वमिमा ह्योषधीत्येतज्जप्त्वा व्याधिं न चाप्नुयात् ॥१०॥

पथि देवव्रतं जप्त्वा भयेभ्यो विप्रमुच्यते । यदिन्द्रो मुनये त्वेति हुतं सौभाग्यवर्धनम् ॥११॥

भगो न चित्र[[301]](#footnote-302) इत्येवं नेत्रयोरञ्जनं हितम् । सौभाग्यवर्द्धनं राम नात्र कार्या विचारणा ॥१२॥

जपेदिन्द्रेति वर्गं च तथा सौन्भाग्यवर्धनम् । प्रिया हि वः कारिः काम्यां संस्रावयेत्स्त्रियम् ॥१३॥

सा तं कामयते राम नात्र कार्या विचारणा । रथन्तरं वामदेव्यं ब्रह्मवर्चसवर्धनम् ॥१४॥

प्राशयेद्बालकं नित्यं वचाचूर्णं घृतप्लुतम् । इन्द्रमिद्गाथिनं जप्त्वा भवेच्छ्रुति[[302]](#footnote-303)धरस्त्वसौ ॥१५॥

हुत्वा रथन्तरं जप्त्वा पुत्रमाप्नोत्यसंशयम् । मयि श्रीरिति मन्त्रोयं जप्तव्यः श्रीविवर्धनः ॥१६॥

वैरूप्यस्याष्टकं नित्यं प्रयुञ्जानः श्रियं लभेत् । सप्ताष्टकं प्रयुञ्जानः सर्वान् कामानवाप्नुयात् ॥१७॥

गव्येषुणेति यो नित्यं सायं प्रातरतन्द्रितः । उपस्थानं गवां कुर्यात्तस्य स्युस्ताः सदा गृहे ॥१८॥

घृताक्तं तु यवद्रोणं वात आवातु भेषजम् । अनेन हुत्वा विधिवत्सर्वां मायां व्यपोहति ॥१९॥

प्रदेवो दासेन तिलान्हुत्वा कार्मणकृन्तनम्[[303]](#footnote-304) । अभि त्वा शूर नोनुमो[[304]](#footnote-305) वषट्कारसमन्वितम् ॥२०॥

वामदेव्यसहस्रं[[305]](#footnote-306) तु हुतं युद्धे जयप्रदम् । हस्त्यश्वपुरुषान् कुर्याद्बुधः पिष्टमयाञ्शुभान् ॥२१॥

परकीयानथोद्देश्य प्रधानपुरुषांस्तथा । सुस्विन्नान्पिष्टकवरान्क्षुरेणोत्कृत्य भागशः ॥२२॥

अभि त्वा शूर नोनुमो मन्त्रेणानेन मन्त्रवित् । कृत्वा सर्षपतैलाक्तान्क्रोधेन जुहुयात्ततः ॥२३॥

एतत् कृत्वा बुधः कर्म सङ्ग्रामे जयमाप्नुयात् । गारुडं वामदेव्यं च रथन्तरवृहद्रथौ ॥  
सर्वपापप्रशमनाः कथिताः संशयं विना ॥२४॥

इत्याग्नेये महापुराणे सामविधानं नामैकषष्ट्यधिकद्विशततमोऽध्यायः ॥२६१॥

**अथ द्विषष्ट्यधिकद्विशततमोऽध्यायः ।**

अथर्वविधानम् ।

पुष्कर उवाच ।  
साम्नां विधानं कथितं वक्ष्ये चाथर्वणामथ । शान्तातीयं[[306]](#footnote-307) गणं हुत्वा शान्तिमाप्नोति मानवः ॥१॥

भैषज्यं च गणं हुत्वा सर्वान्रोगान्व्यापोहति । त्रिसप्तीयं गणं हुत्वा सर्वपापैः प्रमुच्यते ॥२॥

क्वचिन्नाप्नोति च भयं हुत्वा चैवाभयं गणम् । न क्वचिज्जायते राम गणं हुत्वा पराजितम् ॥३॥

आयुष्यं च गणं हुत्वा ह्यपमृत्युं व्यपोहति । स्वस्तिमाप्नोति सर्वत्र हुत्वा स्वस्त्ययनं गणम् ॥४॥

श्रेयसा योगमाप्नोति शर्मवर्मगणं तथा । वास्तोष्पत्यगणं हुत्वा वास्तुदोषान्व्यपोहति ॥५॥

तथा रौद्रगणं हुत्वा सर्वान्दोषान्व्यपोहति । एतैर्दशगुणैर्होमो ह्यष्टादशसु शान्तिषु ॥६॥

वैष्णवी शान्तिरैन्द्री च ब्राह्मी रौद्री तथैव च । वायव्या वारुणी चैव कौवेरी भार्गवी तथा ॥७॥

प्राजापत्या तथा त्वाष्ट्री कौमारी वह्निदेवता । मारुद्गणा च गान्धारी[[307]](#footnote-308) शान्तिर्नैर्ऋतकी तथा ॥८॥

शान्तिराङ्गिरसी याम्या पार्थिवी सर्वकामदा । यस्त्वां मृत्युरिति ह्येतज्जप्तं मृत्युविनाशनम् ॥९॥

सुपर्णस्त्वेति हुत्वा च भुजगैर्नैव बाध्यते । इन्द्रेण दत्तमित्येतत्सर्वकामकरं भवेत् ॥१०॥

इन्द्रेण दण्ड[[308]](#footnote-309)मित्येतत्सर्वबाधाविनाशनम् । इमा देवीति मन्त्रश्च सर्वशान्तिकरः परः ॥११॥

देवा मरुत इत्येतत्सर्वकामकरं भवेत् । यमस्य लोकादित्येतद्दुःस्वप्नशमनं परम् ॥१२॥

इन्द्रश्च[[309]](#footnote-310) पञ्च वणिजः पुण्यलाभकरं परम् । कामो मे वाजीति[[310]](#footnote-311) हुतं स्त्रीणां सौभाग्यवर्द्धनम् ॥१३॥

तुभ्यमेव जपन्नित्यमयुतं तु हुतं भवेत् । अग्ने गोभिर्न इत्येतन्मेधावृद्धिकरं परम् ॥१४॥

ध्रुवं ध्रुवेणेति हुतं स्थानलाभकरं भवेत् । अलक्तजीवेति शुना कृषिलाभकरं भवेत् ॥१५॥

अहं ते भग्न इत्येतद्भवेत्सौभाग्यवर्धनम् । ये मे पाशास्तथा[[311]](#footnote-312)प्येतद्बन्धनान्मोक्षकारणम् ॥१६॥

शपत्वहन्निति रिपून्नाशयेद्धोमजाप्यतः । त्वमुत्तममितीत्येतद्यशोबुद्धिविवर्धनम् ॥१७॥

यथा मृगमतीत्येतत्स्त्रीणां सौभाग्यवर्धनम् । येन चेह दिशं चैव गर्भलाभकरं भवेत् ॥१८॥

अयं ते योनिरित्येतत्पुत्रलाभकरं भवेत् । शिवः शिवाभिरित्येतद्भवेत्सौभाग्यवर्धनम्[[312]](#footnote-313) ॥१९॥

वृहस्पतिर्नः परिपातु पथि स्वस्त्ययनं भवेत् । मुञ्चामि त्वेति कथितमपमृत्युनिवारणम् ॥२०॥

अथर्वशिरसोऽध्येता सर्वपापैः प्रमुच्यते । प्राधान्येन तु मन्त्राणां किञ्चित्कर्म तवेरितम्[[313]](#footnote-314) ॥२१॥

वृक्षाणां यज्ञियानां तु समिधः प्रथमं हविः । आज्यं च व्रीहयश्चैव तथा वै गौरसर्षपाः ॥२२॥

अक्षतानि तिलाश्चैव दधिक्षीरे च भार्गव । दर्भास्तथैव दूर्वाश्च बिल्वानि कमलानि च ॥२३॥

शान्तिपुष्टिकराण्याहुर्द्रव्याण्येतानि सर्वशः । तैलं कणानि धर्मज्ञ राजिका रुधिरं विषम् ॥२४॥

समिधः कण्टकोपेता अभिचारेषु योजयेत् । आर्षं वै दैवतं छन्दो विनियोगज्ञ आचरेत् ॥२५॥

इत्याग्नेये महापुराणे अथर्वविधानं नाम द्विषष्ट्यधिकद्विशततमोऽध्यायः ॥२६२॥

**अथ त्रिषष्ट्यधिकद्विशततमोऽध्यायः ।**

उत्पातशान्तिः ।

पुष्कर उवाच ।  
श्रीसूक्तं प्रतिवेदं च ज्ञेयं लक्ष्मीविवर्धनम् । हिरण्यवर्णां हरिणीमृचः पञ्चदश श्रियः ॥१॥

रथेष्वक्षेषु वाजेति चतस्रो यजुषि श्रियः । स्रावन्तीयं तथा साम श्रीसूक्तं सामवेदके ॥२॥

श्रियं धातर्मयि धेहि प्रोक्तमाथर्वणे तथा । श्रीसूक्तं यो जपेद्भक्त्या हुत्वा श्रीस्तस्य वै भवेत् ॥३॥

पद्मानि चाथ बिल्वानि हुत्वाज्यं वा तिलाञ्श्रियः । एकं तु पौरुषं सूक्तं प्रतिवेदं तु सर्वदम् ॥४॥

सूक्तेन दद्यान्निष्पापो ह्येकैकया जलाञ्जलिम् । स्नात एकैकया पुष्पं विष्णोर्दत्वाघहा भवेत् ॥५॥

स्नात एकैकया दत्वा फलं स्यात् सर्वकामभाक् । महापापोपपापान्तो भवेज्जप्त्वा तु पौरुषम् ॥६॥

कृच्छ्रैर्विशुद्धो जप्त्वा च हुत्वा स्नात्वाथ सर्वभाक् । अष्टादशभ्यः शान्तिभ्यस्तिस्रोऽन्याः शान्तयो वराः ॥७॥

अमृता चाभया सौम्या सर्वोत्पातविमर्दनाः । अमृता सर्वदैवत्या अभया ब्रह्मदैवता ॥८॥

सौम्या च सर्वदैवत्या एका स्यात्सर्वकामदा । अभयाया मणिः कार्यो वरुणस्य भृगूत्तम ॥९॥

शतकाण्डोऽमृतायाश्च सौम्यायाः शङ्खजो मणिः । तद्दैवत्यास्तथा मन्त्राः सिद्धौ स्यान्मणि- बन्धनम् ॥१०॥

दिव्यान्तरीक्षभौमादिसमुत्पातार्दना इमाः । दिव्यान्तरीक्षभौमं तु अद्भुतं त्रिविधं शृणु ॥११॥

ग्रहर्क्षवैकृतं दिव्यमान्तरीक्षं निबोध मे । उल्कापातश्च दिग्दाहः परिवेशस्तथैव च ॥१२॥

गन्धर्वनगरं चैव वृष्टिश्च विकृता च या । चरस्थिरभवं भूमौ भूकम्पमपि भूमिजम् ॥१३॥

सप्ताहाभ्यन्तरे वृष्टावद्भुतं निष्फलं भवेत् । शान्तिं विना त्रिभिर्वषैरद्भुतं भयकृद्भवेत् ॥१४॥

देवतार्चाः प्रनृत्यन्ति वेपन्ते प्रज्वलन्ति च । आरटन्ति च रोदन्ति प्रस्विद्यन्ते हसन्ति च ॥१५॥

अर्चाविकारोपशमोऽभ्यर्च्य हुत्वा प्रजापतेः । अनग्निर्दीप्यते यत्र राष्ट्रे च भृशनिःस्वनम् ॥१६॥

न दीप्यते चेन्धनवांस्तद्राष्ट्रं पीड्यते नृपैः । अग्निवैकृत्यशमनमग्निमन्त्रैश्च भार्गव ॥१७॥

अकाले फलिता वृक्षाः क्षीरं रक्तं स्रवन्ति च । वृक्षोत्पातप्रशमनं शिवं पूज्य च कारयेत् ॥१८॥

अतिवृष्टिरनावृष्टिर्दुर्भिक्षायोभयं मतम् । अनृतौ त्रिदिनारब्धवृष्टिर्ज्ञेया भयाय हि ॥१९॥

वृष्टिवैकृत्यनाशः स्यात्पर्जन्येन्द्वर्कपूजनात् । नगरादपसर्पन्ते समीपमुपयान्ति च ॥२०॥

नद्यो ह्रदप्रस्रवणा विरसाश्च भवन्ति च । शलिलाशयवैकृत्ये जप्तव्यो वारुणो मनुः ॥२१॥

अकालप्रसवा नार्यः कालतो वाप्रजास्तथा । विकृतप्रसवाश्चैव युग्मप्रसवनादिकम् ॥२२॥

स्त्रीणां प्रसववैकृत्ये स्त्रीविप्रादिं प्रपूजयेत् । वडवा हस्तिनी गौर्वा यदि युग्मं प्रसूयते ॥२३॥

विजात्यं विकृतं वापि षड्भिर्मासैर्म्रियेत वै । विकृतं वा प्रसूयन्ते परचक्रभयं भवेत् ॥२४॥

होमः प्रसूतिवैकृत्ये जपो विप्रादिपूजनम् । यानि यानान्ययुक्तानि युक्तानि न वहन्ति च ॥२५॥

आकाशे तूर्यनादाश्च महद्भयमुपस्थितम् । प्रविशन्ति यदा ग्राममारण्या मृगपक्षिणः ॥२६॥

अरण्यं यान्ति वा ग्राम्या जलं यान्ति स्थलोद्भवाः । स्थलं वा जलजा यान्ति राजद्वारादिके शिवाः ॥२७॥

प्रदोषे कुक्कुटो वासे शिवा चार्कोदये भवेत् । गृहं कपोतः प्रविशेत्क्रव्याद्वा मूर्ध्नि लीयते ॥२८॥

मधु वा मक्षिकां[[314]](#footnote-315) कुर्यात् काको मैथुनगो दृशि । प्रासादतोरणोद्यानद्वारप्राकारवेश्मनाम् ॥२९॥

अनिमित्तं तु पतनं दृढानां राजमृत्यवे । रजसा वाथ[[315]](#footnote-316) धूमेन दिशो यत्र समाकुलाः ॥३०॥

केतूदयोपरागौ च छिद्रता शशिसूर्ययोः । ग्रहर्क्षविकृतिर्यत्र तत्रापि भयमादिशेत् ॥३१॥

अग्निर्यत्र म दीप्येत स्रवन्ते चोदकुम्भकाः । मृतिर्भयं शून्यतादि ह्युत्पातानां फलं भवेत् ॥

द्विजदेवादिपूजाभ्यः शान्तिर्जप्यैस्तु होमतः ॥३२॥

इत्याग्नेये महापुराणे उत्पातशान्तिर्नाम त्रिषष्ट्यधिकद्विशततमोऽध्यायः ॥२६३॥

**अथ चतुःषष्ट्यधिकद्विशततमोऽध्यायः ।**

देवपूजावैश्वदेवबलिः ।

पुष्कर उवाच ।  
देवपूजादिकं कर्म वक्ष्ये चोत्पातमर्दनम् । आपोहि ष्ठेति तिसृभिः स्नातोऽर्घ्यं विष्णवेऽर्पयेत् ॥१॥

हिरण्यवर्णा इति च पाद्यं च तिसृभिर्द्विज । शं न आपो ह्याचमनमिदमापोऽभिषेचनम् ॥२॥

रथे अक्षे च तिसृभिर्गन्धं युवेति वस्त्रकम् । पुष्पं पुष्पवतीत्येवं धूपं धूरसि[[316]](#footnote-317) चाप्यथ ॥३॥

तेजोऽसि शुक्रं दीपं स्यान्मधुपर्कं दधीति च । हिरण्यगर्भ इत्यष्टावृचः प्रोक्ता निवेदने ॥४॥

अन्नस्य मनुजश्रेष्ठ पानस्य च सुगन्धिनः । चामरव्यजनोपानच्छत्रं यानासने तथा ॥५॥

यत्किञ्चिदेवमादि स्यात्सावित्रेण निवेदयेत् । पौरुषं तु जपेत्सूक्तं तेनैव[[317]](#footnote-318) जुहुयात्तथा ॥६॥

अर्चाभावे तथा वेद्यां जले पूर्णघटे तथा । नदीतीरेऽथ कमले शान्तिः स्याद्विष्णुपूजनात् ॥७॥

ततो होमः प्रकर्तव्यो दीप्यमाने विभावसौ । परिसम्मृज्य पर्युक्ष्य परिस्तीर्य परिस्तरैः ॥८॥

सर्वान्नाग्रं समुद्धृत्य जुहुयात्प्रयतस्ततः । वासुदेवाय देवाय प्रभवे चाव्ययाय च ॥९॥

अग्नये चैव सोमाय मित्राय वरुणाय च । इन्द्राय च महाभाग इन्द्राग्निभ्यां तथैव च ॥१०॥

विश्वेभ्यश्चैव देवेभ्यः प्रजानां पतये नमः । अनुमत्यै तथा राम धन्वन्तरय एव च ॥११॥

वास्तोष्पत्यै ततो देव्यै[[318]](#footnote-319) ततः स्विष्टकृतेऽग्नये । सचतुर्थ्यन्तनाम्ना तु हुत्वैतेभ्यो बलिं हरेत् ॥१२॥

तक्षोपतक्षमभितः पूर्वेणाग्निमतः परम् । अश्वानामपि धर्मज्ञ ऊर्णानामानि चाप्यथ ॥१३॥

निरुन्धी[[319]](#footnote-320) धूम्रिणीका च अस्वपन्ती तथैव च । मेघपत्नी च नामानि सर्वेषामेव भार्गव ॥१४॥

आग्नेयाद्याः क्रमेणाथ ततः शक्तिषु निक्षिपेत् । नन्दिन्यै च सुभाग्यै च सुमङ्गल्यै च भार्गव ॥१५॥

भद्रकाल्यै ततो दत्वा स्थूणायां च तथा श्रिये । हिरण्यकेश्यै च तथा वनस्पतय एव च ॥१६॥

धर्माधर्ममयौ द्वारे गृहमध्ये ध्रुवाय च । मृत्यवे च बहिर्दद्याद्वरुणायोदकाशये ॥१७॥

भूतेभ्यश्च बहिर्द्दद्याच्छरणे धनदाय च । इन्द्रायेन्द्रपुरुषेभ्यो दद्यात्पूर्वेण मानवः ॥१८॥

यमाय तत्पुरुषेभ्यो दद्याद्दक्षिणतस्तथा । वरुणाय तत्पुरुषेभ्यो दद्यात्पश्चिमतस्तथा ॥१९॥

सोमाय सोमपुरुषेभ्य उदग्दद्यादनन्तरम् । ब्रह्मणे ब्रह्मपुरुषेभ्यो मध्ये दद्यात्तथैव च ॥२०॥

आकाशे च तथा चोर्ध्वे स्थण्डिलाय क्षितौ तथा । दिवा दिवाचरेभ्यश्च रात्रौ रात्रिचरेषु च ॥२१॥

बलिं वहिस्तथा दद्यात्सायं प्रातस्तु प्रत्यहम् । पिण्डनिर्वपणं कुर्यात्ततः सायं न कारयेत् ॥२२॥

पित्रे तु प्रथमं दद्यात्तत्पित्रे तदनन्तरम् । प्रपितामहाय तन्मात्रे पितृमात्रे ततोऽर्पयेत् ॥२३॥

तन्मात्रे दक्षिणाग्रेषु कुशेष्वेवं यजेत्पितॄन् । इन्द्रवारुणवायव्या याम्या वा नैर्ऋताश्च ये ॥२४॥

ते काकाः प्रतिगृह्णन्तु इमं पिण्डं मयोद्धृतम् । काकपिण्डं तु मन्त्रेण शुनः पिण्डं प्रदापयेत् ॥२५॥

विवस्वतः कुले जातौ[[320]](#footnote-321) द्वौ श्याम[[321]](#footnote-322)शबलौ शुनौ । तेषां पिण्डं प्रदास्यामि पथि रक्षन्तु मे सदा ॥२६॥

सौरभेय्यः सर्वहिताः पवित्राः पापनाशनाः । प्रतिगृह्णन्तु मे ग्रासं गावस्त्रैलोक्यमातरः ॥२७॥

ग्रोग्रासं च स्वस्त्ययनं कृत्वा भिक्षां प्रदापयेत् । अतिथीन्दीनान्पूजयित्वा गृही भुञ्जीत च स्वयम् ॥

ॐ भूः स्वाहा ॐ भूवः स्वाहा ॐ स्वः स्वाहा ॐ भूर्भुवः स्वः स्वाहा ।  
ॐ देवकृतस्यैनसोऽवयजनमसि स्वाहा ॐ पितृकृतस्यैनसोऽवयजनमसि स्वाहा ॐ आत्मकृतस्यैनसो ऽवयजनमसि स्वाहा ॐ मनुष्यकृतस्यैनसो ऽवयजनमसि स्वाहा ॐ एनस एनसोऽवयजनमसि स्वाहा । यच्चाहमेनो विद्वांश्चकार यच्चाविद्वांस्तस्य सर्वस्यैनसोऽवयजनमसि स्वाहा । अग्नये स्विष्टिकृते स्वाहा । ॐ प्रजापतये स्वाहा ॥२८॥  
विष्णुपूजावैश्वदेवबलिस्ते कीर्तितो मया ॥२९॥

इत्याग्नेये महापुराणे देवपूजावैश्वदेवबलिकथनं नाम चतुःषष्ट्यधिकद्विशततमोऽध्यायः ॥२६४॥

**अथ पञ्चषष्ट्यधिकद्विशततमोऽध्यायः ।**

दिक्पालादिस्नानम् ।

अग्निरुवाच ।  
सर्वार्थसाधनं[[322]](#footnote-323) स्नानं वक्ष्ये शान्तिकरं शृणु । स्नापयेच्च सरित्तीरे ग्रहान्विष्णुं विचक्षणः ॥१॥

देवालये ज्वरार्त्यादौ विनायकग्रहार्दिते । विद्यार्थिनो ह्रदे[[323]](#footnote-324) गेहे जयकामस्य तीर्थके ॥२॥

पद्मिन्यां स्नापयेन्नारीं गर्भो यस्याः स्रवेत्तथा । अशोकसन्निधौ स्नायाज्जातो यस्या विनश्यति ॥३॥

पुष्पार्थिन्याश्च[[324]](#footnote-325) पुष्पाढ्ये पुत्रार्थिन्याश्च[[325]](#footnote-326) सागरे । गृहसौभाग्यकामानां सर्वेषां विष्णुसन्निधौ ॥४॥

वैष्णवे रेवतीपुष्ये सर्वेषां स्नानमुत्तमम् । स्नानकामस्य सप्ताहं पूर्वमुत्सादनं स्मृतम् ॥५॥

पुनर्नवां रोचनां च शताङ्गागुरुणा[[326]](#footnote-327) त्वचम् । मधूकं रजनी द्वे च तगरं नागकेशरम् ॥६॥

अम्बरीं चैव मञ्जिष्ठां मांसीयासककर्दमैः[[327]](#footnote-328) । प्रियङ्गुसर्षपं कुष्ठं बालां ब्राह्मीं च कुङ्कुमम् ॥७॥

पञ्चगव्यं सक्तुमिश्रमुद्वर्त्त्य स्नानमाचरेत् । मण्डले कर्णिकायां च विष्णुं ब्रह्माण[[328]](#footnote-329)मर्चयेत् ॥८॥

दक्षे वामे हरं पूर्वं पत्रे पूर्वादिके क्रमात् । लिखेदिन्द्रादिकान्देवान्सायुधान्सहबान्धवान् ॥९॥

स्नानमण्डलकान् दिक्षु कुर्याच्चैव विदिक्षु च । विष्णुब्रह्मेशशक्रादींस्तदस्त्राण्यर्च्य होमयेत् ॥१०॥

एकैकस्य त्वष्टशतं समिधस्तु तिलान्घृतम् । भद्रः सुभद्रः सिद्धार्थः कलशाः पुष्टिवर्धनाः ॥११॥

अमोघश्चित्रभानुश्च पर्ज्जन्योऽथ सुदर्शनः । स्थापयेत्तु घटानेतान्साश्विरुद्रमरुद्गणाः[[329]](#footnote-330) ॥१२॥

विश्वे देवस्तथा दैत्या वसवो मुनयस्तथा । आवेशयन्तु सुप्रीतास्तथान्या अपि देवताः ॥१३॥

ओषधीर्निक्षिपेत्कुम्भे जयन्तीं विजयां जयाम्[[330]](#footnote-331) । शतावरीं शतपुष्पां विष्णुक्रान्ता[[331]](#footnote-332)पराजिताम् ॥१४॥

ज्योतिष्मतीमतिबलां चन्दनोशीरकेशरम् । कस्तूरिकां च कर्पूरं बालकं पत्रकं त्वचम् ॥१५॥

जातीफलं लवङ्गं च मृत्तिकां पञ्चगव्यकम् । भद्रपीठे स्थितं साध्यं स्नापयेयुर्द्विजा बलात् ॥१६॥

राजाभिषेकमन्त्रोक्तदेवानां होमकाः पृथक् । पूर्णाहुतिं ततो दत्वा गुरवे दक्षिणां ददेत् ॥१७॥

इन्द्रोऽभिषिक्तो गुरुणा पुरा दैत्याञ्जघान ह । दिक्पालस्नानं[[332]](#footnote-333) कथितं सङ्ग्रामादौ जयादिदम्[[333]](#footnote-334) ॥१८॥

इत्याग्नेये महापुराणे दिक्पालादिस्नानं नाम पञ्चषष्ट्यधिकद्विशततमोऽध्यायः ॥२६५॥

**अथ षट्षष्ट्यधिकद्विशततमोऽध्यायः ।**

विनायकस्नानम् ।

पुष्कर उवाच ।  
विनायकोपसृष्टानां स्नानं सर्वकरं वदे । विनायकः कर्म्मविघ्नसिद्ध्यर्थं विनियोजितः ॥१॥

गणानामाधिपत्ये च केशवेशपितामहैः । स्वप्नेवगाहतेऽत्यर्थं जलं मुण्डांश्च पश्यति ॥२॥

विनायकोपसृष्टां[[334]](#footnote-335)स्तु क्रव्यादानधिरोहति । व्रजमानस्तथात्मानं मन्यतेऽनुगतं परैः ॥३॥

विमना विफलारम्भः संसीदत्यनिमित्ततः । कन्या वरं न चाप्नोति न चापत्यं वराङ्गना ॥४॥

आचार्यत्वं श्रोत्रियश्च न शिष्योऽध्ययनं लभेत् । धनी न लाभमाप्नोति न कृषिं च कृषीवलः ॥५॥

राजा राज्यं न चाप्नोति स्नपनं तस्य कारयेत् । हस्तपुष्याश्वयुक्सौम्ये वैष्णवे भद्रपीठके ॥६॥

गौरसर्षपकल्केन साज्येनोत्सादित[[335]](#footnote-336)स्य च । सर्वौषधैः सर्वगन्धैः प्रलिप्तशिरसस्तथा ॥७॥

चतुर्भिः कलशैः स्नानं तेषु सर्वौषाधीः क्षिपेत् । अश्वस्थानाद्गजस्थानाद्वल्मीकात्सङ्गमाद्ध्रदात् ॥८॥

मृत्तिकां रोचनां गन्धं गुग्गुलं तेषु निक्षिपेत् । सहस्राक्षं शतधारमृषिभिः पावनं कृतम् ॥९॥

तेन त्वामभिषिञ्चामि पावमान्यः पुनन्तु ते । भगं ते वरुणो राजा भगं सूर्यो वृहस्पतिः ॥१०॥

भगमिन्द्रश्च वायुश्च भगं सप्तर्षयो ददुः । यत्ते केशेषु दौर्भाग्यं सीमन्ते यच्च मूर्धनि ॥११॥

ललाटे कर्णयोरक्ष्णोरापस्तद्घ्नन्तु सर्वदा । दर्भपिञ्जलि[[336]](#footnote-337)मादाय वामहस्ते ततो गुरुः ॥१२॥

स्नातस्य सार्षपं तैलं स्रुवेणौदुम्बरेण च । जुहुयान्मूर्धनि कुशान्सव्येन परिगृह्य च ॥१३॥

मितश्च सम्मितश्चैव तथा शालककण्टकौ[[337]](#footnote-338) । कुष्माण्डी राजपुत्रश्च एतैः स्वाहासमन्वितैः ॥१४॥

नामभिर्बलिमन्त्रैश्च नमस्कारसमन्वितैः । दद्याच्चतुष्पथे शूर्पे कुशानास्तीर्य सर्वतः ॥१५॥

कृताकृतांस्तण्डुलांश्च पललौदनमेव च । मत्स्यान्पङ्कांस्तथैवामान्पुष्पं चित्रं सुरां त्रिधा ॥१६॥

मूलकं पूरिकापूपांस्तथैवैण्डविकास्रजः । दध्यन्नं पायसं पिष्टं मोदकं गुडमर्पयेत् ॥१७॥

विनायकस्य जननीमुपतिष्ठेत्ततोऽम्बिकाम् । दूर्वासर्षपपुष्पाणां दत्वार्घ्यं पूर्णमञ्जलिम् ॥१८॥

रूपं देहि यशो देहि सौभाग्यं सुभगे मम । पुत्रं देहि[[338]](#footnote-339) धनं देहि सर्वान्कामांश्च देहि मे ॥१९॥

भोजयेद्ब्राह्मणान्दद्याद्वस्त्रयुग्मं गुरोरपि । विनायकं ग्रहान्प्रार्च्य श्रियं[[339]](#footnote-340) कर्मफलं लभेत् ॥२०॥

इत्याग्नेये महापुराणे विनायकस्नानं नाम षट्षष्ट्यधिकद्विशततमोऽध्यायः ॥२६६॥

**अथ सप्तषष्ट्यधिकद्विशततमोऽध्यायः ।**

माहेश्वरस्नानलक्षकोटिहोमादयः ।

पुष्कर उवाच ।  
स्नानं माहेश्वरं वक्ष्ये राजादेर्जयवर्धनम् । दानवेन्द्राय बलये यज्जगादोशना पुरा ॥१॥

भास्करेऽनुदिते पीठे प्रातः संस्नापयेद् घटैः ।

ॐ नमो भगवते रुद्राय च बलाय च । पाण्डरोचितभस्मानुलिप्तगात्राय । तद्यथा जय जय सर्वा- ञ्शत्रून्मूकस्य कलहविग्रहविवादेषु भञ्जय भञ्जय ।  
ॐ मथ मथ सर्वप्रत्यर्थि[[340]](#footnote-341)कान्योऽसौ युगान्तकाले दिधक्षति । इमां पूजां रौद्रमूर्त्तिः सहस्रांशुः शुक्लः स ते रक्षतु जीवितम् ॥२॥

संवर्तकाग्नितुल्यश्च त्रिपुरान्तकरः शिवः[[341]](#footnote-342) ॥३॥  
सर्वदेवमयः सोऽपि तव रक्षतु जीवितं लिखि लिखि[[342]](#footnote-343) खिलि स्वाहा ॥४॥  
एवं स्नातस्तु मन्त्रेण जुहुयात्तिलतण्डुलम् । पञ्चामृतैस्तु संस्नाप्य पूजयेच्छूलपाणिनम् ॥५॥

स्नानान्यन्यानि वक्ष्यामि सर्वदा विजयाय ते । स्नानं घृतेन कथितमायुषो[[343]](#footnote-344) वर्धनं परम् ॥६॥

गोमयेन च लक्ष्मीः स्याद्गोमूत्रेणाघमर्दनम् । क्षीरेण बलवृद्धिः[[344]](#footnote-345) स्याद्दध्ना लक्ष्मीविवर्द्धनम् ॥७॥

कुशोदकेन पापान्तः पञ्चगव्येन सर्वभाक् । शतमूलेन सर्वाप्तिर्गोशृङ्गोदकतोऽघजित् ॥८॥

पलाशबिल्वकमलकुशस्नानं तु सर्वदम् । वचा हरिद्रे द्वे मुस्तं स्नानं रक्षोहणं परम् ॥९॥

आयुष्यं च यशस्यं च धर्ममेधाविवर्धनम् । हैमाद्भिश्चैव माङ्गल्यं रूप्यताम्रोदकैस्तथा ॥१०॥

रत्नोदकैस्तु विजयः सौभाग्यं सर्वगन्धकैः । फलाद्भिश्च तथारोग्यं धात्र्यद्भिः परमां श्रियम् ॥११॥

तिलसिद्धार्थकैर्लक्ष्मीः सौभाग्यं च प्रियङ्गुणा । पद्मोत्पलकदम्बैः[[345]](#footnote-346) श्रीर्बलं बलाद्रुमोदकैः ॥१२॥

विष्णुपादोदकस्नानं सर्वस्नानेभ्य उत्तमम् । एकाक्येकैककामो यो ह्येकैकं[[346]](#footnote-347) विधिवच्चरेत् ॥१३॥

अक्रन्दयतिसूक्तेन[[347]](#footnote-348) प्रबध्नीयान्मणिं करे । कुष्ठपाठावचाशुण्ठीशङ्खलोहादिको मणिः ॥१४॥

सर्वेषामेव कामानामीश्वरो भगवान्हरिः । तस्य संपूजनादेव सर्वान्कामान्समश्नुते ॥१५॥

स्नापयित्वा घृतक्षीरैः पूजयित्वा च पित्तहा । पञ्चमुद्गबलिं दत्वा ह्यतिसारात्प्रमुच्यते ॥१६॥

पञ्चगव्येन संस्नाप्य वातव्याधिं विनाशयेत् । द्विस्नेहस्नपनाच्छ्लेष्मरोगहा वातिपूजया ॥१७॥

घृतं तैलं तथा क्षौद्रं स्नानं तु त्रिरसं परम् । स्नानं घृताम्बु द्विस्नेहं समलं[[348]](#footnote-349) घृततैलकम् ॥१८॥

क्षौद्रमिक्षुरसं क्षीरं स्नानं त्रिमधुरं स्मृतम् । घृतमिशुरसं तैलं क्षौद्रञ्च त्रिरसं श्रिये ॥१९॥

अनुलेपस्त्रिशुक्लस्तु कर्पूरोशीरचन्दनैः । चन्दनागुरुकर्पूरमृगदर्पैः सकुङ्कुमैः ॥२०॥

पञ्चानुलेपनं विष्णोः सर्वकामफलप्रदम् । त्रिसुगन्धं च कर्पूरं तथा चन्दनकुङ्कुमैः ॥२१॥

मृगदर्पं सकर्पूरं मलयं सर्वकामदम् । जातीफलं सकर्पूरं चन्दनं च त्रिशीतकम् ॥२२॥

पीतानि शुकवर्णानि[[349]](#footnote-350) तथा शुक्लानि[[350]](#footnote-351) भार्गव । कृष्णानि चैव रक्तानि पञ्चवर्णानि निर्दिशेत् ॥२३॥

उत्पलं पद्मजाती च त्रिशीतं हरिपूजने । कुङ्कुमं रक्तपद्मानि त्रिरक्तं रक्तमुत्पलम् ॥२४॥

धूपदीपादिभिः प्रार्च्य विष्णुं शान्तिर्भवेन्नृणाम् । चतुरस्रकरे कुण्डे ब्राह्मणाश्चाष्ट षोडश ॥२५॥

लक्षहोमं कोटिहोमं तिलाज्ययवधान्यकैः । ग्रहानभ्यर्च्य गायत्र्या सर्वशान्तिः क्रमाद्भवेत् ॥२६॥

इत्याग्नेये महापुराणे माहेश्वरस्नानलक्षकोटिहोमादिकथनं नाम सप्तषष्ट्यधिकद्विशततमोऽध्यायः ॥२६७॥

**अथाष्टषष्ट्यधिकद्विशततमोऽध्यायः ।**

नीराजनविधिः ।

पुष्कर उवाच ।  
कर्म सांवत्सरं राज्ञां जन्मर्क्षे[[351]](#footnote-352) पूजयेच्च तम् । मासि मासि च संक्रान्तौ सूर्यसोमादिदेवताः ॥१॥

अगस्त्यस्योदयेऽगस्त्यं चातुर्मास्ये[[352]](#footnote-353) हरिं यजेत् । शयनोत्थापने पञ्चदिनं कुर्यात्समुत्सवम् ॥२॥

प्रोष्ठपादे[[353]](#footnote-354) सिते पक्षे प्रतिपत्प्रभृति क्रमात् । शिबिरात्पूर्वदिग्भागे शक्रार्थं भवनं चरेत् ॥३॥

तत्र शक्रध्वजं स्थाप्य शचीं शक्रं च पूजयेत् । अष्टम्यां वाद्यघोषेण तां तु यष्टिं प्रवेशयेत् ॥४॥

एकादश्यां सोपवासो द्वादश्यां केतुमुत्थितम् । यजेद्वस्त्रादिसंवीतं घटस्थं[[354]](#footnote-355) सुरपं शचीम् ॥५॥

वर्धस्वेन्द्र जितामित्र वृत्रहन्पाकशासन । देव देव महाभाग त्वं हि भूमिष्ठतां गतः ॥६॥

त्वं प्रभुः शाश्वतश्चैव सर्वभूतहिते रतः । अनन्ततेजा वैराजो यशोजयविवर्धनः ॥७॥

तेजस्ते वर्धयन्त्वेते देवाः शक्रः सुवृष्टिकृत् । ब्रह्मविष्णुमहेशाश्च कार्तिकेयो विनायकः ॥८॥

आदित्या वसवो रुद्राः साध्याश्च भृगवो दिशः । मरुद्गणा लोकपाला ग्रहा यक्षाद्रिनिम्नगाः ॥९॥

समुद्राः श्रीर्मही गौरी चण्डिका च सरस्वती । प्रवर्तयन्तु ते तेजो जय शक्र शचीपते ॥१०॥

तव चापि जयान्नित्यं मम सम्पद्यतां शुभम् । प्रसीद राज्ञां विप्राणां प्रजानामपि सर्वशः ॥११॥

भवत्प्रसादात्पृथिवी नित्यं सस्यवती भवेत् । शिवं भवतु निर्विघ्नं शाम्यन्तामीतयो भृशम् ॥१२॥

मन्त्रेणेन्द्रं समभ्यर्च्य जितभूः स्वर्गमाप्नुयात् । भद्रकालीं पटे लिख्य पूजयेदाश्विने जये ॥१३॥

शुक्लपक्षे तथाष्टम्यामायुधं कार्मुकं ध्वजम् । छत्रं च राजलिङ्गानि शस्त्राद्यं कुसुमादिभिः ॥१४॥

जाग्रन्निशि बलिं दद्याद्द्वितीयेऽह्नि पुनर्यजेत् । भद्रकालि महाकालि[[355]](#footnote-356) दुर्गे दुर्गार्तिहारिणि ॥१५॥

त्रैलोक्यविजये चण्डि मम शान्तौ जये भव । नीराजनविधिं वक्ष्ये ऐशान्यां मन्दिरं चरेत् ॥१६॥

तोरणत्रितयं तत्र गृहे देवान्यजेत्सदा । चित्रां त्यक्त्वा यदा स्वातिं सविता प्रतिपद्यते ॥१७॥

ततः प्रभृति कर्तव्यं यावत्स्वातौ रविः[[356]](#footnote-357) स्थितः । ब्रह्मा विष्णुश्च शम्भुश्च शक्रश्चैवानलानिलौ ॥१८॥

विनायकः कुमारश्च वरुणो धनदो यमः । विश्वे देवा वैश्रवणो[[357]](#footnote-358) गजाश्चाष्टौ च तान्यजेत् ॥१९॥

कुमुदैरावणौ[[358]](#footnote-359) पद्मः पुष्पदन्तश्च वामनः । सुप्रतीकोऽञ्जनो नीलः पूजा कार्या गृहादिके ॥२०॥

पुरोधा[[359]](#footnote-360) जुहुयादाज्यं समित्सिद्धार्थकं तिलाः । कुम्भा अष्टौ पूजिताश्च तैः स्नाप्याश्वगजोत्तमाः ॥२१॥

अधः स्वात्यां[[360]](#footnote-361) ददेत्पिण्डांस्ततो हि प्रथमं गजान् । निष्क्रामयेत्तोरणैस्तु गोपुरादि न लङ्घयेत् ॥२२॥

निष्क्रामेयुस्ततः[[361]](#footnote-362) सर्वे राजलिङ्गं गृहे यजेत् । वारुणे वरुणं प्रार्च्य रात्रौ भूतबलिं ददेत् ॥२३॥

विशाखायां गते सूर्ये आश्रमे निवसेन्नृपः । अलङ्कुर्याद्दिने तस्मिन्वाहनं तु विशेषतः ॥२४॥

पूजिता राजलिङ्गाश्च कर्तव्या नरहस्तगाः । हस्तिनन्तुरगं छत्रं खड्गं चापं च दुन्दुभिम् ॥२५॥

ध्वजं पताकां धर्मज्ञ कालज्ञस्त्वभिमन्त्रयेत् । अभिमन्त्र्य ततः सर्वान्कुर्यात्कुञ्जरधूर्गतान् ॥२६॥

कुञ्जरोपरिगौ स्यातां सांवत्सरपुरोहितौ । मन्त्रितांश्च समारुह्य तोरणेन विनिर्गमेत् ॥२७॥

निष्क्रम्य नागमारुह्य तोरणेनाथ निर्गमेत् । बलिं विभज्य विधिवद्राजा कुञ्जरधूर्गतः ॥२८॥

उन्मूकानां तु निचयमादीपितदिगन्तरम् । राजा प्रदक्षिणं कुर्यात्त्रीन्वारान्सुसमाहितः ॥२९॥

चतुरङ्गबलोपेतः सर्वसैन्येन नादयन् । एवं कृत्वा गृहं गच्छेद्विसर्जितजनस्ततः[[362]](#footnote-363) ॥३०॥

शान्तिर्न्नीराजनाख्येयं वृद्धये रिपुमर्दनी ॥३१॥

इत्याग्नेये महापुराणे नीराजनाविधिकथनं नामाष्टषष्ट्यधिकद्विशततमोऽध्यायः ॥२६८॥

**अथैकोनसप्तत्यधिकद्विशततमोऽध्यायः ।**

छत्रादिप्रार्थनामन्त्राः ।

पुष्कर उवाच ।  
छत्रादिमन्त्रान्वक्ष्यामि यैस्तत्पूज्य जयादिकम्[[363]](#footnote-364) । ब्रह्मणः सत्यवाक्येन सोमस्य वरुणस्य च ॥१॥

सूर्यस्य च प्रभावेण वर्धस्व त्वं महामते । पाण्डराभप्रतीकाश हिमकुन्देन्दुसुप्रभ ॥२॥

यथाम्बुदश्छादयते शिवायैनां वसुन्धराम् । तथाच्छादय राजानं विजयारोग्यवृद्धये ॥३॥

गन्धर्वकुलजातस्त्वं मा भूयाः कुलदूषकः । ब्रह्मणः सत्यवाक्येन सोमस्य वरुणस्य च ॥४॥

प्रभावाच्च हुताशस्य वर्धस्व त्वं तुरङ्गम । तेजसा चैव सूर्यस्य मुनीनां तपसा तथा ॥५॥

रुद्रस्य ब्रह्मचर्येण पवनस्य बलेन च । स्मर त्वं राजपुत्रोऽसि कौस्तुभं तु मणिं स्मर ॥६॥

यां गतिं ब्रह्महा गच्छेत्पितृहा मातृहा तथा । भूम्यर्थेऽनृतवादी च क्षत्रियश्च पराङ्मुखः ॥७॥

व्रजेस्त्वन्तां गतिं क्षिप्रं मा तत्पापं भवेत्तव । विकृतिं मापगच्छेस्त्वं युद्धेऽध्वनि तुरङ्गम ॥८॥

रिपून्विनिघ्नन्समरे सह भर्त्रा सुखी भव । शक्रकेतो महावीर्यः सुपर्णस्त्वामुपाश्रितः ॥९॥

पतत्रिराड्वैनतेयस्तथा नारायणध्वजः । काश्यपेयोऽमृताहर्ता नागारिर्विष्णुवाहनः ॥१०॥

अप्रमेयो दुराधर्षो रणे देवारिसूदनः । महाबलो महावेगो महाकायोऽमृताशनः ॥११॥

गरुत्मान्मारुतगतिस्त्वयि सन्निहितः स्थितः । विष्णुना देवदेवेन शक्रार्थं स्थापितो ह्यसि ॥१२॥

जयाय भव मे नित्यं वृद्धयेऽथ बलस्य च । साश्ववर्मायुधान्योधान्रक्षास्माकं रिपून्दह ॥१३॥

कुमुदैरावणौ पद्मः पुष्पदन्तोऽथ वामनः । सुप्रतीकोऽञ्जनो नील एतेऽष्टौ देवयोनयः ॥१४॥

तेषां पुत्राश्च पौत्राश्च[[364]](#footnote-365) वनान्यष्टौ समाश्रिताः । भद्रो मन्दो मृगश्चैव गजः संकीर्ण एव च ॥१५॥

वने वने प्रसूतास्ते स्मरयोनिं महागजाः । पान्तु त्वां वसवो रुद्रा आदित्याः समरुद्गणाः ॥१६॥

भर्तारं रक्ष नागेन्द्र समयः परिपाल्यताम् । ऐरावताधिरूढस्तु वज्रहस्तः शतक्रतुः ॥१७॥

पृष्ठतोऽनुगतस्त्वेष रक्षतु त्वां स देवराट् । अवाप्नुहि जयं युद्धे सुस्थश्चैव सदा व्रज ॥१८॥

अवाप्नुहि बलं चैव ऐरावतसमं[[365]](#footnote-366) युधि । श्रीस्ते सोमाद्बलं विष्णोस्तेजः सूर्याज्जवोऽनिलात् ॥१९॥

स्थैर्यं गिरेर्जयं रुद्राद्यशो देवात्पुरन्दरात् । युद्धे रक्षन्तु नागास्त्वां दिशश्च सह दैवतैः ॥२०॥

अश्विनौ सह गन्धर्वैः पान्तु त्वां सर्वतो दिशः । मनवो वसवो रुद्रा वायुः सोमो महर्षयः ॥२१॥

नागकिन्नरगन्धर्वयक्षभूतगणा ग्रहाः । प्रमथास्तु सहादित्यैर्भूतेशो मातृभिः सह ॥२२॥

शक्रः सेनापतिः स्कन्दो वरुणश्चाश्रितस्त्वयि । प्रदहन्तु रिपून्सर्वान्राजा विजयमृच्छतु ॥२३॥

यानि प्रयुक्तान्यरिभिर्दूषणानि[[366]](#footnote-367) समन्ततः । पतन्तु तव शत्रूणां हतानि तव तेजसा ॥२४॥

कालनेमिवधे यद्वद्युद्धे त्रिपुरघातने । हिरण्यकशिपोर्युद्धे बधे सर्वासुरेषु च ॥२५॥

शोभितासि[[367]](#footnote-368) तथैवाद्य शोभस्व समयं स्मर । नीलश्वेतामिमान्दृष्ट्वा नश्यन्त्वाशु नृपारयः ॥२६॥

व्याधिभिर्विविधैर्घोरैः शस्त्रैश्च युधि निर्जिताः । पूतना रेवती लेखा कालरात्रीति पठ्यते ॥२७॥

दहन्त्वाशु रिपून् सर्वान्पताके त्वामुपाश्रिताः । सर्वमेधे महायज्ञे देवदेवेन शूलिना ॥२८॥

शर्वेण जगतश्चैव सारेण त्वं विनिर्मितः । नन्दकस्यापरां मूर्तिं स्मर शत्रुनिबर्हण ॥२९॥

नीलोत्पलदलश्याम कृष्ण दुःस्वप्ननाशन । असिर्विशसनः खड्गस्तीक्ष्णधारो[[368]](#footnote-369) दुरासदः ॥३०॥

श्रीगर्भो विजयश्चैव धर्मपालस्तथैव च । इत्यष्टौ तव नामानि पुरोक्तानि स्वयम्भुवा ॥३१॥

नक्षत्रं कृत्तिका तुभ्यं गुरुर्देवो महेश्वरः । हिरण्यं च शरीरं ते दैवतं ते जनार्दनः ॥३२॥

राजानं रक्ष निस्त्रिंश सबलं सपुरन्तथा । पिता पितामहो देवः स त्वं पालय सर्वदा ॥३३॥

शर्मप्रदस्त्वं समरे वर्म सैन्ये यशोऽद्य मे । रक्ष मां रक्षणीयोऽहं तवानघ नमोऽस्तु ते ॥३४॥

दुन्दुभे त्वं सपत्नानां घोषाद्धृदयकम्पनः । भव भूमिपसैन्यानां यथा विजयवर्धनः ॥३५॥

यथा जीमूतघोषेण हृष्यन्ति वरवारणाः । तथास्तु तव शब्देन हर्षोऽस्माकं मुदावह ॥३६॥

यथा जीमूतशब्देन स्त्रीणां त्रासोऽभिजायते । तथा तु तव शब्देन त्रस्यन्त्वस्मद्द्विषो रणे ॥३७॥

मन्त्रैः सदार्चनीयास्ते योजनीया जयादिषु । कृतरक्षश्च[[369]](#footnote-370) विष्ण्वादेस्त्वभिषेकश्च वत्सरे ॥३८॥

राज्ञोऽभिषेकः कर्तव्यो दैवज्ञेन पुरोधसा ॥३९॥

इत्याग्नेये महापुराणे छत्रादिमन्त्रादयः नामैकोनसप्तत्यधिकद्विशततमोऽध्यायः ॥२६९॥

**अथ सप्तत्यधिकद्विशततमोऽध्यायः ।**

विष्णुपञ्जरम् ।

पुष्कर उवाच ।  
त्रिपुरं जघ्नुषः पूर्वं ब्रह्मणा विष्णुपञ्जरम् । शङ्करस्य द्विजश्रेष्ठ रक्षणाय निरूपितम् ॥१॥

वागीशेन च शक्रस्य बलं हन्तुं प्रयास्यतः । तस्य स्वरूपं वक्ष्यामि तत्त्वं शृणु जयादिमत् ॥२॥

विष्णुः प्राच्यां स्थितश्चक्री हरिर्दक्षिनणतो गदी । प्रतीच्यां शार्ङ्गधृग्विष्णुर्जिष्णुः खड्गी ममोत्तरे ॥३॥

हृषीकेशो विकोणेषु तच्छिद्रेषु जनार्दनः । क्रोडरूपी हरिर्भूमौ नरसिंहोऽम्बरे मम ॥४॥

क्रूरान्तममलं[[370]](#footnote-371) चक्रं भ्रमत्येतत्सुदर्शनम् । अस्यांशुमाला दुष्प्रेक्ष्या हन्तुं प्रेतनिशाचरान् ॥५॥

गदा चेयं सहस्रार्चिः प्रदीप्तपावकोज्ज्वला । रक्षोभूतपिशाचानां डाकिनीनां च नाशनी ॥६॥

शार्ङ्गविस्फूर्ज्जितं चैव वासुदेवस्य मद्रिपून् । तिर्यङ्मनुष्यकुष्माण्डप्रेतादीन्हन्त्वशेषतः ॥७॥

खड्गधारोज्ज्वलज्योत्स्नानिर्धूता ये समाहिताः । ते यान्तु शाम्यतां सद्यो गरुडेनेव पन्नगाः ॥८॥

ये कुष्माण्डास्था यक्षा ये दैत्या ये निशाचराः । प्रेता विनायकाः क्रूरा मनुष्या जम्भगाः[[371]](#footnote-372) खगाः ॥९॥

सिंहादयश्च पशवो दन्दशूकाश्च पन्नगाः । सर्वे भवन्तु ते सौम्याः कृष्णशङ्खरवाहताः ॥१०॥

चित्तवृत्तिहरा ये मे ये जनाः स्मृतिहारकाः । बलौजसां च हर्तारश्छायाविभ्रंशकाश्च ये ॥११॥

ये चोपभोगहर्तारो ये च लक्षणनाशकाः । कुष्माण्डास्ते प्रणश्यन्तु विष्णुचक्ररवाहताः ॥१२॥

बुद्धिस्वास्थ्यं मनःस्वास्थ्यं स्वास्थ्यमैन्द्रियकं तथा । ममास्तु देवदेवस्य वासुदेवस्य कीर्तनात् ॥१३॥

पृष्ठे पुरस्तान्मम दक्षिणोत्तरे विकोणतश्चास्तु जनार्दनो हरिः ।

तमीड्यमीशानमनन्तमच्युतं जनार्दनं प्रणिपतितो न सीदति ॥१४॥

यथा परं ब्रह्म हरिस्तथा परो जगत्स्वरूपश्च स एव केशवः ।

सत्येन तेनाच्युतनामकीर्तनात्प्रणाशयेत्तु त्रिविधं ममाशुभम् ॥१५॥

इत्याग्नेये महापुराणे विष्णुपञ्जरं सप्तत्यधिकद्विशततमोऽध्यायः ॥२७०॥

**अथैकसप्तत्यधिकद्विशततमोऽध्यायः ।**

वेदशाखदिकीर्तनम् ।

पुष्कर उवाच ।  
सर्वानुग्राहका[[372]](#footnote-373) मन्त्राश्चतुर्वर्गप्रसाधकाः । ऋगथर्व तथा साम यजुः सङ्ख्या तु लक्षकम् ॥१॥

भेदः साङ्ख्यायनश्चैक आश्वलायनो द्वितीयकः । शतानि दश मन्त्राणां ब्राह्मणा[[373]](#footnote-374) द्विसहस्रकम् ॥२॥

ऋग्वेदो हि प्रमाणेन स्मृतो द्वैपायनादिभिः । एकोनद्विसहस्रन्तु मन्त्राणां यजुषस्तथा ॥३॥

शतानि दश विप्राणां षडशीतिश्च शाखिकाः । काण्वमाध्यन्दिनी संज्ञा कठी माध्यकठी तथा ॥४॥

मैत्रायणी च संज्ञा च तैत्तिरीयाभिधानिका । वैशम्पायनिकेत्याद्याः शाखा यजुषि संस्थिताः ॥५॥

साम्नः कौथुमसंज्ञैका द्वितीयाथर्वणायनी । गानान्यपि[[374]](#footnote-375) च चत्वारि वेद आरण्यकं तथा ॥६॥

उक्था ऊहचतुर्थश्च मन्त्रा नवसहस्रकाः । सचतुःशतकाश्चैव ब्रह्मसङ्घटकाः स्मृताः ॥७॥

पञ्चविंशतिरेवात्र साममानं[[375]](#footnote-376) प्रकीर्तितम् । सुमन्तुर्जाजलिश्चैव श्लोकायनिरथर्वके ॥८॥

शौनकः पिप्पलादश्च मुञ्जकेशादयोऽपरे । मन्त्राणामयुतं षष्टिशतं चोपनिषच्छतम् ॥९॥

व्यासरूपी स भगवान् शाखाभेदाद्यकारयत् । शाखाभेदादयो विष्णुरितिहासः पुराणकम् ॥१०॥

प्राप्य व्यासात्पुराणादि सूतो वै लोमहर्षणः । सुमतिश्चाग्निवर्चाश्च मित्रयुः शिंशपायनः ॥११॥

कृतव्रतोथ सावर्णिः षट्शिष्यास्तस्य चाभवन् । शांशपायनादयश्चक्रुः पुराणानां तु संहिताः ॥१२॥

ब्राह्मादीनि पुराणानि हरिर्विद्या दशाष्ट च । महापुराणे ह्याग्नेये विद्यारूपो हरिः स्थितः ॥१३॥

सप्रपञ्चो निष्प्रपञ्चो मूर्तामूर्तस्वरूपधृक् । तं ज्ञात्वाभ्यर्च्य संस्तूय भुक्तिमुक्तिमवाप्नुयात् ॥१४॥

विष्णुर्जिष्णुर्भविष्णुश्च अग्निसूर्यादिरूपवान् । अग्निरूपेण देवादेर्मुखं विष्णुः परा गतिः ॥१५॥

वेदेषु सपुराणेषु यज्ञमूर्तिश्च गीयते । आग्नेयाख्यं पुराणं तु रूपं विष्णोर्महत्तरम् ॥१६॥

आग्नेयाख्यपुराणस्य कर्ता श्रोता जनार्दनः । तस्मात्पुराणमाग्नेयं सर्ववेदमयं महत् ॥१७॥

सर्वविद्यामयं पुण्यं सर्वज्ञानमयं वरम् । सर्वात्महरिरूपं हि पठतां शृण्वतां नृणाम् ॥१८॥

विद्यार्थिनां च विद्यादमर्थिनां श्रीधनप्रदम् । राज्यार्थिनां राज्यदं च धर्मदं धर्मकामिनाम् ॥१९॥

स्वर्गार्थिनां स्वर्गदं च पुत्रदं पुत्रकामिनाम् । गवादिकामिनाङ्गोदं ग्रामदं ग्रामकामिनाम् ॥२०॥

कामार्थिनां कामदं च सर्वसौभाग्यसम्प्रदम् । गुणकीर्तिप्रदं नॄणां जयदञ्जयकामिनाम् ॥२१॥

सर्वेप्सूनां सर्वदं तु मुक्तिदं मुक्तिकामिनाम् । पापघ्नं पापकर्तॄणामाग्नेयं हि पुराणकम् ॥२२॥

इत्याग्नेये महापुराणे वेदशाखादिकथनं नामैकसप्तत्यधिकद्विशततमोऽध्यायः ॥२७१॥

**अथ द्विसप्तत्यधिकद्विशततमोऽध्यायः ।**

पुराणदानादिमाहात्म्यम् ।

पुष्कर उवाच ।  
ब्रह्मणाभिहितं पूर्वं यावन्मात्रं मरीचये । लक्षार्धार्धं तु तद्ब्राह्मं लिखित्वा सम्प्रदापयेत् ॥१॥

वैशाख्यां पौर्णमास्यां च स्वर्गार्थी[[376]](#footnote-377) जलधेनुमत् । पाद्मं द्वादशसाहस्रं ज्येष्ठे दद्याच्च धेनुमत् ॥२॥

वराहकल्पवृत्तान्तमधिकृत्य पराशरः । त्रयोविंशतिसाहस्रं वैष्णवं प्राह चार्पयेत् ॥३॥

जलधेनुमदाषाढ्यां विष्णोः पदमवाप्नुयात् । चतुर्दशसहस्राणि वायवीयं हरिप्रियम्[[377]](#footnote-378) ॥४॥

श्वेतकल्पप्रसङ्गेन धर्मान्वायुरिहाब्रवीत् । दद्याल्लिखित्वा तद्विप्रे श्रावण्यां गुडधेनुमत् ॥५॥

यत्राधिकृत्य गायत्रीं कीर्त्यते धर्मविस्तरः । वृत्रासुरवधोपेतं तद्भागवतमुच्यते ॥६॥

सारस्वतस्य कल्पस्य प्रोष्ठपद्यां तु तद्ददेत् । अष्टादशसहस्राणि हेमसिंहसमन्वितम् ॥७॥

यत्राह नारदो धर्मान्बृहत्कल्पाश्रितानिह । पञ्चविंशसहस्राणि नारदीयं तदुच्यते ॥८॥

सधेनुञ्चाश्विने दद्यात्सिद्धिमात्यन्तिकीं लभेत् । यत्राधिकृत्य शत्रूणां धर्माधर्मविचारणा ॥९॥

कार्तिक्यां नवसाहस्रं मार्कण्डेयमथार्पयेत् । अग्निना यद्वसिष्ठाय प्रोक्तं चाग्नेयमेव तत् ॥१०॥

लिखित्वा पुस्तकं दद्यान्मार्गशीर्ष्यां स सर्वदः । द्वादशै[[378]](#footnote-379)व सहस्राणि सर्वविद्यावबोधनम् ॥११॥

चतुर्दशसहस्राणि भविष्यं सूर्यसम्भव[[379]](#footnote-380)म् । भवस्तु मनवे प्राह दद्यात्पौष्यां गुडादिमत् ॥१२॥

सावर्णिना नारदाय ब्रह्मवैवर्तमीरितम् । रथन्तरस्य[[380]](#footnote-381) वृत्तान्तमष्टादशसहस्रकम् ॥१३॥

माघ्यां दद्याद्वराहस्य चरितं ब्रह्मलोकभाक् । यत्राग्निलिङ्गमध्यस्थो धर्मान्प्राह महेश्वरः ॥१४॥

आग्नेयकल्पे तल्लिङ्गमेकादशसहस्रकम् । तद्दत्वा शिवमाप्नोति फाल्गुन्यां तिलधेनुमत् ॥१५॥

चतुर्विंश[[381]](#footnote-382)सहस्राणि वाराहं विष्णुनेरितम् । भूमौ वराहचरितं मानवस्य प्रवृत्तितः ॥१६॥

सहेम गारुडं चैत्र्यां पदमाप्नोति वैष्णवम् । चतुरशीति[[382]](#footnote-383)साहस्रं स्कान्दं स्कन्देरितं महत् ॥१७॥

अधिकृत्य सधर्मांश्च कल्पे तत्पुरुषेऽर्पयेत् । वामनं दशसाहस्रं धौमकल्पे हरेः कथाम् ॥१८॥

दद्याच्छरदि विषुवे धर्मार्थादिनिबोधनम् । कूर्मं चाष्टसहस्रं च कूर्मोक्तं च रसातले ॥१९॥

इन्द्रद्युम्नप्रसङ्गेन दद्यात्तद्धेमकूर्मवत् । त्रयोदशसहस्राणि मात्स्यं कल्पादितोऽब्रवीत् ॥२०॥

मत्स्यो हि मनवे दद्याद्विषुवे हेममत्स्यवत् । गारुडं चाष्टसाहस्रं विष्णूक्तं तार्क्षकल्पके ॥२१॥

विश्वाण्डाद्गरुडोत्पत्तिं तद्दद्याद्धेमहंसवत् । ब्रह्मा ब्रह्माण्डमाहात्म्यमधिकृत्याब्रवीत्तु यत् ॥२२॥

तच्च द्वादशसाहस्रं ब्रह्माण्डं तद्द्विजेऽर्पयेत् । भारते पर्वसमाप्तौ वस्त्रगन्धस्रगादिभिः ॥२३॥

वाचकं पूजयेदादौ भोजयेत्पायसैर्द्विजान् । गोभूग्रामसुवर्णादि दद्यात्पर्वणि पर्वणि ॥२४॥

समाप्ते भारते विप्रं संहितापुस्तकं यजेत् । शुभे देशे निवेश्याथ क्षौमवस्त्रादिनावृतान् ॥२५॥

नरनारायणौ पूज्यौ पुस्तकं कुसुमादिभिः । गोऽन्नभूहेम दत्त्वाथ भोजयित्वा क्षमापयेत् ॥२६॥

महादानानि देयानि रत्नानि विविधानि च । मासकौ द्वौ त्रयश्चैव मासे मासे प्रदापयेत् ॥२७॥

अयनादौ श्रावकस्य दानमादौ विधीयते । श्रोतृभिः सकलैः कार्यं श्रावके पूजनं द्विज ॥२८॥

इतिहासपुराणानां पुस्तकानि प्रयच्छति । पूजयित्वायुरारोग्यं स्वर्गमोक्षमवाप्नुयात् ॥२९॥

इत्यग्नेये महापुराणे दानादिमाहत्म्यं नाम द्विसप्तत्यधिकद्विशततमोऽध्यायः ॥२७२॥

**अथ त्रिसप्तत्यधिकद्विशततमोऽध्यायः ।**

सूर्यवंशकीर्तनम् ।

अग्निरुवाच[[383]](#footnote-384) ।  
सूर्यवंशं सोमवंशं राज्ञां वंशं वदामि ते । हरेर्ब्रह्मा पद्मगोऽभून्मरीचिर्ब्रह्मणः सुतः ॥१॥

मरीचेः कश्यपस्तस्माद्विवस्वांस्तस्य पत्न्यपि । संज्ञा राज्ञी प्रभा तिस्रो राज्ञी रैवतपुत्रिका ॥२॥

रेवतं[[384]](#footnote-385) सुषुवे पुत्रं प्रभातं च प्रभा रवेः । त्वाष्ट्री संज्ञा मनुं पुत्रं यमलौ यमुनां यमम् ॥३॥

छाया संज्ञा च सावर्णिं मनुं वैवस्वतं सुतम् । शनिं च तपतीं विष्टिं संज्ञायां चाश्विनौ पुनः ॥४॥

मनोर्वैवस्वतस्यासन्पुत्रा वै न च तत्समाः । इक्ष्वाकुश्चैव नाभागो धृष्टः शर्यातिरेव च ॥५॥

नरिष्यन्तस्तथा प्रांशुर्नाभागाद्यष्ट सत्तमाः । करुषश्च पृषध्रश्च अयोध्यायां महाबलाः ॥६॥

कन्येला च मनोरासीद्बुधात्तस्यां पुरूरवाः । पुरूरवसमुपाद्य सेला सुद्युम्नतां गता ॥७॥

सुद्युम्नादुत्कलगयौ विनताश्वस्त्रयो[[385]](#footnote-386) नृपाः । उत्कलस्योत्कलं राष्ट्रं विनताश्वस्य पश्चिमा ॥८॥

दिक्पूर्वा[[386]](#footnote-387) राजवर्यस्य[[387]](#footnote-388) गयस्य च गयापुरी । वसिष्ठवाक्यात् सुद्युम्नः प्रतिष्ठानमवाप ह ॥९॥

तत्पुरूरवसे प्रादात्सुद्युम्नो राज्यमाप्य तु । नरिष्यतः शकाः पुत्रा नाभागस्य च वैष्णवः ॥१०॥

अम्वरीषः प्रजापालो धार्ष्टकं धृष्टतः कुलम् । सुकन्यानर्तौ शर्यातेर्वैरोह्यानर्ततो नृपः ॥११॥

आनर्त्तविषयश्चासीत्पुरी चासीत्कुशस्थली । रेवस्य रैवतः पुत्रः ककुद्मी नाम धार्मिकः ॥१२॥

ज्येष्ठः पुत्रशतस्यासीद्राज्यं प्राप्य कुशस्थलीम् । स कन्यासहितः श्रुत्वा गान्धर्वं ब्रह्मणोऽन्तिके ॥१३॥

मुहूर्तभूतं देवस्य मर्त्ये बहुयुगं गतम् । आजगाम जवेनाथ स्वां पुरीं यादवैर्वृताम् ॥१४॥

कृतां द्वारवतीं नाम बहुद्वारां मनोरमाम् । भोजवृष्ण्यन्धकैर्गुप्तां वासुदेवपुरोगमैः ॥१५॥

रेवतीं बलदेवाय ददौ ज्ञात्वा ह्यनित्यताम्[[388]](#footnote-389) । तपः सुमेरुशिखरे तप्त्वा विष्ण्वालयं गतः ॥१६॥

नाभागस्य च पुत्रौ द्वौ वैश्यौ ब्राह्मणतां गतौ । करूषस्य तु कारूषाः क्षत्रिया युद्धदुर्मदाः ॥१७॥

शूद्रत्वं च पृषध्रोऽगाद्धिंसयित्वा गुरोश्च गाम् । मनुपुत्रादथेक्ष्वाकोर्विकुक्षिर्देवराडभूत् ॥१८॥

विकुक्षेस्तु ककुत्स्थोऽभूत्तस्य पुत्रः सुयोधनः । तस्य पुत्रः पृथुर्नाम विश्वगाश्वः पृथोः सुतः ॥१९॥

आयुस्तस्य च पुत्रोऽभूद्युवनाश्वस्तथा सुतः । युवनाश्वाच्च श्रावन्तः पूर्वे श्रावन्तिका पुरी ॥२०॥

श्रावन्ताद्बृहदश्वोऽभूत् कुवलाश्वस्ततो नृपः । धुन्धुमारत्वमगमद्धुन्धोर्न्नाम्ना च वै पुरा ॥२१॥

धुन्धुमारास्त्रयो भूपा दृढाश्वो दण्ड एव च । कपिलोऽथ दृढाश्वात्तु हर्यश्वश्च प्रमोदकः ॥२२॥

हर्यश्वाच्च निकुम्भोऽभूत् संहताश्वो निकुम्भतः । अकृशाश्वो रणाश्वश्च संहताश्वसुतावुभौ ॥२३॥

युवनाश्वो रणाश्वस्य मान्धाता युवनाश्वतः । मान्धातुः पुरुकुत्सोऽभून्मुचुकुन्दो द्वितीयकः ॥२४॥

पुरुकुत्सात्त्रसद्दस्युः सम्भूतो नर्मदाभवः । सम्भूतस्य सुधन्वाऽभूत्त्रिधन्वाथ सुधन्वनः ॥२५॥

त्रिधन्वनस्तु तरुणस्तस्य सत्यव्रतः सुतः । सत्यव्रतात्सत्यरथो हरिश्चन्द्रश्च तत्सुतः ॥२६॥

हरिश्चन्द्राद्रोहिताश्वो रोहिताश्वाद्वृकोऽभवत् । वृकाद्वाहुश्च वाहोश्च सगरस्तस्य च प्रिया ॥२७॥

प्रभा षष्टिसहस्राणां सुतानां जननी ह्यभूत् । तुष्टादौर्वान्नृपादेकं भानुमत्यसमञ्जसम् ॥२८॥

खनन्तः पृथिवीं दग्धाः[[389]](#footnote-390) कपिलेनाथ सागराः[[390]](#footnote-391) । असमञ्जसोंऽशुमांश्च दिलीपोंऽशुमतोऽभवत् ॥२९॥

भगीरथो दिलीपात्तु येन गङ्गावतारिता । भगीरथात्तु नाभागो नाभागादम्बरीषकः ॥३०॥

सिन्धुद्वीपोऽम्बरीषात्तु श्रुतायुस्तत्सुतः स्मृतः । श्रुतायोर्ऋतुपर्णो[[391]](#footnote-392)ऽभूत्तस्य कल्माषपादकः ॥३१॥

कल्माषाङ्घ्रेः सर्वकर्मा ह्यनरण्यस्ततोऽभवत् । अनरण्यात्तु निघ्नोऽथ (दिलीपस्तत्सुतोऽभवत् ॥३२॥

तस्य राज्ञो रघुर्जज्ञे तत्सुतोऽपि ह्यजो भवत्)[[392]](#footnote-393) । तस्माद्दशरथो जातस्तस्य पुत्रचतुष्टयम् ॥३३॥

नारायणात्मकाः सर्वे रामस्तस्याग्रजोऽभवत् । रावणान्तकरो राजा ह्ययोध्यायां रघूत्तमः ॥३४॥

वाल्मीकिर्यस्य चरितं चक्रे तन्नारदश्रवात्[[393]](#footnote-394) । रामपुत्रौ कुशलवौ सीतायां कुलवर्धनौ ॥३५॥

अतिथिश्च कुशाज्जज्ञे निषधस्तस्य चात्मजः । निषधात्तु नलो जज्ञे नभोऽजायत वै नलात् ॥३६॥

नभसः पुण्डरीकोऽभूत् सुधन्वा च ततोऽभवत् । सुधन्वनो देवानीको ह्यहीनाश्वश्च तत्सुतः ॥३७॥

अहीनाश्वात्सहस्राश्वश्चन्द्रालोकस्ततोऽभवत् । चन्द्रावलोकतस्तारापीडोऽस्माच्चन्द्रपर्वतः ॥३८॥

चन्द्रगिरेर्भानुरथः श्रुतायुस्तस्य चात्मजः । इक्ष्वाकुवंशप्रभवाः सूर्यवंशधराः स्मृताः ॥३९॥

इत्याग्नेये महापुराणे सूर्यवंशकीर्तनं नाम त्रिसप्तत्यधिकद्विशततमोऽध्यायः ॥२७३॥

**अथ चतुःसप्तत्यधिकद्विशततमोऽध्यायः ।**

सोमवंशवर्णनम् ।

अग्निरुवाच ।  
सोमवंशं प्रवक्ष्यामि पठितं पापनाशनम् । विष्णुनाभ्यब्जजो ब्रह्मा ब्रह्मपुत्रोऽत्रिरत्रितः ॥१॥

सोमश्चक्रे राजसूयं त्रैलोक्यं दक्षिणां ददौ । समाप्तेऽवभृथे सोमं तद्रूपालोकनेच्छवः ॥२॥

कामवाणाभितप्ताङ्ग्यो नवदेव्यः[[394]](#footnote-395) सिषेविरे । लक्ष्मीर्नारायणं त्यक्त्वा सिनीवाली च कर्दमम् ॥३॥

द्युतिर्विभावसुं त्यक्त्वा पुष्टिर्धातारमव्ययम् । प्रभा प्रभाकरं त्यक्त्वा हविष्मन्तं कुहूः स्वयम् ॥४॥

कीर्तिर्जयन्तं भर्तारं वसुर्मारीचकश्यपम् । धृतिस्त्यक्त्वा पतिं नन्दीं सोममेवाभजत्तदा ॥५॥

स्वकीया इव सोमोऽपि कामयामास तास्तदा । एवं कृतापचारस्य तासां भर्तृगणस्तदा ॥६॥

न शशाकापचाराय शापैः शस्त्रादिभिः पुनः । सप्तलोकैकनाथत्वमवाप्तस्तपसा ह्युत ॥७॥

विबभ्राम मतिस्तस्य विनयादनयाहता । बृहस्पतेः स वै भार्यां तारां नाम यशस्विनीम् ॥८॥

जहार तरसा सोमो ह्यवमन्याङ्गिरःसुतम् । ततस्तद्युद्धमभवत्प्रख्यातं तारकामयम् ॥९॥

देवानां दानवानां च लोकक्षयकरं महत् । ब्रह्मा निवार्योशनसं तारामङ्गिरसे ददौ ॥१०॥

तामन्तःप्रसवां दृष्ट्वा गर्भं त्यजाब्रवीद्गुरुः । गर्भस्त्यक्तः प्रदीप्तोऽथ प्राहाहं सोमसम्भवः ॥११॥

एवं सोमाद्बुधः पुत्रः पुत्रस्तस्य पुरूरवाः । स्वर्गं त्यक्त्वोर्वशी सा तं वरयामास चाप्सराः ॥१२॥

तया सहावसद्राजा दशवर्षाणि पञ्च च । पञ्च षट्सप्त चाष्टौ च दश चाष्टौ महामुने ॥१३॥

एकोऽग्निरभवत्पूर्वं तेन त्रेता प्रवर्तिता । पुरूरवा योगशीलो गान्धर्वलोकमीयिवान् ॥१४॥

आयुर्दृढायुरश्वायुर्धनायुर्धृतिमान्वसुः । दिविजातः शतायुश्च सुषुवे चोर्वशी नृपात् ॥१५॥

आयुषो नहुषः पुत्रो वृद्धशर्मा रजिस्तथा । दम्भो विपाप्मा पञ्चाद्यं रजेः पुत्रशतं ह्यभूत् ॥१६॥

राजेया इति विख्याता विष्णुदत्तवरो रजिः । देवासुरे रणे दैत्यानवधीत्सुरयाचितः ॥१७॥

शतायेन्द्राय[[395]](#footnote-396) पुत्रत्वं दत्वा राज्यं दिवं गतः । रजेः पुत्रैर्हृतं राज्यं शक्रस्याथ सुदुर्मनाः ॥१८॥

ग्रहशान्त्यादिविधिना गुरुरिन्द्राय तद्ददौ । मोहयित्वा रजिसुतानासंस्ते निजधर्मतः[[396]](#footnote-397) ॥१९॥

नहुषस्य सुताः सप्त यतिर्ययातिरुत्तमः । उद्भवः पञ्चकश्चैव शर्यातिमेघपालकौ ॥२०॥

यतिः कुमारभावेऽपि विष्णुं ध्यात्वा हरिं गतः । देवयानी शुक्रकन्या ययातेः पत्न्यऽभूत्तदा ॥२१॥

वृषपर्वजा शर्मिष्ठा ययातेः पञ्च तत्सुताः । यदुं च तुर्वसुं चैव देवयानी व्यजायत ॥२२॥

द्रुह्यं चानुं च पुरुं च शर्मिष्ठा वार्षपर्वणी । यदुः पुरुश्चाभवतां तेषां वंशविवर्धनौ ॥२३॥

इत्याग्नेये महापुराणे सोमवंशवर्णनं नाम चतुःसप्तत्यधिकद्विशततमोऽध्यायः ॥२७४॥

**अथ पञ्चसप्तत्यधिकद्विशततमोऽध्यायः ।**

यदुवंशवर्णनम् ।

अग्निरुवाच ।  
यदोरासन्पञ्च पुत्रा ज्येष्ठस्तेषु सहस्रजित् । नीलाञ्जको रघुः क्रोष्टुः शतजिच्च सहस्रजित् ॥१॥

शतजिद्धैहयो रेणुहयो हय इति त्रयः । धर्मनेत्रो हैहयस्य धर्मनेत्रस्य संहतः ॥२॥

महिमा संहतस्यासीन्महिम्नो भद्रसेनकः । भद्रसेनाद्दुर्गमोऽभूद्दुर्गमात्कनकोऽभवत् ॥३॥

कनकात् कृतवीर्यस्तु कृताग्निः करवीरकः । कृतौजाश्च चतुर्थोऽभूत् कृतवीर्यात्तु सोऽर्जुनः ॥४॥

दत्तोऽर्जुनाय तपते सप्तद्वीपमहीशताम् । ददौ बाहुसहस्रं च ह्यजेयत्वं रणे[[397]](#footnote-398) तथा ॥५॥

अधर्मे वर्तमानस्य विष्णुहस्तान्मृतिर्ध्रुवा । दश यज्ञसहस्राणि सोऽर्जुनः कृतवान्नृपाः ॥६॥

अनष्टद्रव्यता राष्ट्रे तस्य संस्मरणादभूत् । न नूनं कार्तवीर्यस्य गतिं यास्यन्ति वै नृपः ॥७॥

यज्ञैर्दानैस्तपोभिश्च विक्रमेण श्रुतेन च । कार्तवीर्यस्य च शतं पुत्राणां पञ्च वै परम् ॥८॥

शूरसेनश्च शूरश्च धृष्टोक्तः कृष्ण एव च । जयध्वजश्च नामासीदावन्त्यो नृपतिर्महान् ॥९॥

जयध्वजात्तालजङ्घस्तालजङ्घात्ततः सुताः । हैहयानां कुलाः पञ्च भोजाश्चावन्तयस्तथा ॥१०॥

वीतिहोत्राः स्वयं जाताः शौण्डिकेयास्तथैव च । वीतिहोत्रादनन्तोऽभुदनन्ताद्दुर्जयो नृपः ॥११॥

क्रोष्टोर्वंशं प्रवक्ष्यामि यत्र जातो हरिः स्वयम् । क्रोष्टोस्तु वृजिनीवांश्च स्वाहाऽभूद्वृजिनीवतः ॥१२॥

स्वाहापुत्रो रुषद्गुश्च[[398]](#footnote-399) तस्य चित्ररथः सुतः । शशबिन्दुश्चित्ररथाच्चक्रवर्ती हरौ रतः ॥१३॥

शशबिन्दोश्च पुत्राणां शतानामभवच्छतम् । धीमतां चारुरूपाणां भूरिद्रविणतेजसाम् ॥१४॥

पृथुश्रवाः प्रधानोऽभूत्तस्य पुत्रः सुयज्ञकः । सुयज्ञस्योशनाः पुत्रस्तितिक्षुरुशनःसुतः ॥१५॥

तितिक्षोस्तु मरुत्तोऽभूत्तस्मात्कम्बलबर्हिषः । पञ्चाशद्रुक्मकवचाद्रुक्मेषुः पृथुरुक्मकः ॥१६॥

हविर्ज्यामघः पापघ्नो ज्यामघः स्त्रीजितोऽभवत् । शैब्यायां[[399]](#footnote-400) ज्यामघादासीद्विदर्भस्तस्य कौशिकः ॥१७॥

लोमपादः क्रथः श्रेष्ठात्कृतिः स्याल्लोमपदतः । कौशिकस्य चिदिः पुत्रस्तस्माच्चैद्या नृपाः स्मृताः ॥१८॥

क्रथाद्विदर्भपुत्राश्च कुन्तिः कुन्तेस्तु धृष्टकः । धृष्टकस्य धृतिस्तस्य उदर्काख्यो विदूरथः ॥१९॥

दशार्हपुत्रो व्योमस्तु व्योमाज्जीमूत उच्यते । जीमूतपुत्रो विकलस्तस्य भीमरथः सुतः ॥२०॥

भीमरथान्नवरथस्ततो दृढरथोऽभवत् । शकुन्तिश्च दृढरथाच्छकुन्तेश्च करम्भकः ॥२१॥

करम्भाद्देवरातोऽभूद्देवक्षेत्रश्च तत्सुतः । देवक्षेत्रान्मधुर्नाम मधोर्द्रवरसोऽभवत् ॥२२॥

द्रवरसात्पुरुहूतोऽभूज्जन्तुरासीत्तु तत्सुतः । गुणी तु यादवो राजा जन्तुपुत्रस्तु सात्वतः ॥२३॥

सात्त्वताद्भजमानस्तु वृष्णिरन्धक एव च । देवावृधश्च चत्वारस्तेषां वंशास्तु विश्रुताः ॥२४॥

भजमानस्य वाह्योऽभूद्वृष्टिः कृमिर्निमिस्तथा । देवावृधाद्वभ्रुरासीत्तस्य श्लोकोऽत्र गीयते ॥२५॥

यथैव शृणुमो दूराद्गुणांस्तद्वत्समन्तिकात् । वभ्रुः श्रेष्ठो मनुष्याणां देवैर्देवावृधः समः ॥२६॥

चत्वारश्च सुता बभ्रोर्वासुदेवपरा नृपाः । कुकुरो[[400]](#footnote-401) भजमानस्तु शिनिः कम्बलबर्हिषः ॥२७॥

कुकुरस्य[[401]](#footnote-402) सुतो धृष्णुर्धृष्णोस्तु तनयो धृतिः । धृतेः कपोतरोमाभूत्तस्य पुत्रस्तु तित्तिरिः ॥२८॥

तित्तिरेस्तु नरः पुत्रस्तस्य चानकदुन्दुभिः[[402]](#footnote-403) । पुनर्वसुस्तस्य पुत्र आहुकश्चाहुकीसुतः ॥२९॥

आहुकाद्देवको जज्ञे उग्रसेनस्ततोऽभवत् । देववानुपदेवश्च देवकस्य सुताः स्मृताः ॥३०॥

तेषां स्वसारः सप्तासन्वसुदेवाय ता ददौ । देवकी श्रुतदेवी च मित्रदेवी यथोधरा ॥३१॥

श्रीदेवी सत्यदेवी च सुरापी चेति सप्तमी । नवोग्रसेनस्य सुताः कंसस्तासां[[403]](#footnote-404) च पूर्वजः ॥३२॥

न्यग्रोधश्च सुनामा च कङ्कः शङ्कुश्च भूमिपः । सुतनू राष्ट्रपालश्च युद्धमुष्टिः सुमुष्टिकः ॥३३॥

भजमानस्य पुत्रोऽथ रथमुख्यो विदूरथः । राजाधिदेवः शूरश्च विदूरथसुतोऽभवत् ॥३४॥

राजाधिदेवपुत्रौ द्वौ शोणाश्वः श्वेतवाहनः । शोणाश्वस्य सुताः पञ्च शमीशत्रुजिदादयः ॥३५॥

शमीपुत्रः प्रतिक्षेत्रः प्रतिक्षेत्रस्य भोजकः । भोजस्य हृदिकः पुत्रो ह्यदिकस्य दशात्मजाः ॥३६॥

कृतवर्मा शतधन्वा देवार्हो भीषणादयः । देवार्हात्कम्बलबर्हिरसमौजास्ततोऽभवत् ॥३७॥

सुदंष्ट्रश्च सुवासश्च धृष्टोऽभूदसमौजसः । गान्धारी चैव माद्री च धृष्टभार्ये बभूवतुः ॥३८॥

सुमित्रोऽभूच्च गान्धार्या माद्री जज्ञे युधाजितम् । अनमित्रः शिनिर्धृष्टात्ततो वै देवमीढुषः ॥३९॥

अनमित्रसुतो निघ्नो निघ्नस्यापि प्रसेनकः । सत्राजितः प्रसेनोऽथ मणिं सूर्यात्स्यमन्तकम् ॥४०॥

प्राप्यारण्ये चरन्तं तु सिंहो हत्वाऽग्रहीन्मणिम् । हतो जाम्बवता सिंहो जाम्बवान् हरिणा जितः ॥४१॥

तस्मान्मणिं जाम्बवतीं प्राप्यागाद्वारकां पुरीम् । सत्राजिताय प्रददौ शतधन्वा जघान तम् ॥४२॥

हत्वा शतधनुं कृष्णो मणिमादाय कीर्तिभाक् । बलयादवमुख्याग्रेऽक्रूराय मणिमार्पयत् ॥४३॥

मिथ्याभिशस्तिं कृष्णस्य त्यक्त्वा स्वर्गी च सम्पठन् । सत्राजितो भङ्गकारः सत्यभामा हरेः प्रिया ॥४४॥

अनमित्राच्छिनिर्जज्ञे सत्यकस्तु शिनेः सुतः । सत्यकात्सात्यकिर्जज्ञे युयुधानाद्धुनिर्ह्यभूत् ॥४५॥

धुनेर्युगन्धरः पुत्रः स्वाह्योऽभुत् स युधाजितः । ऋषभक्षेत्रकौ तस्य ह्यृषभाच्च श्वफल्ककः ॥४६॥

श्वफल्कपुत्रो ह्यक्रूरो अक्रूराच्च सुधन्वकः । शूरात्तु वसुदेवाद्याः पृथा पाण्डोः प्रियाऽभवत् ॥४७॥

धर्माद्युधिष्ठिरः पाण्डोर्वायोः कुन्त्यां वृकोदरः । इन्द्राद्धनञ्जयो माद्र्यां नकुलः सहदेवकः ॥४८॥

वसुदेवाच्च रोहिण्यां[[404]](#footnote-405) रामः सारणदुर्गमौ । वसुदेवाच्च देवक्यामादौ जातः सुषेणकः ॥४९॥

कीर्त्तिमान्भद्रसेनश्च जारुख्यो विष्णुदासकः । भद्रदेहः कंश एतान्षड्गर्भान्निजघान ह ॥५०॥

ततो बलस्ततः कृष्णः सुभद्रा भद्रभाषिणी । चारुदेष्णश्च शा(सा)म्बाद्याः कृष्णाज्जाम्बवतीसुताः ॥५१॥

इत्याग्नेये महापुराणे यदुवंशवर्णनं नाम पञ्चप्तत्यधिकद्विशततमोऽध्यायः ॥२७५॥

**अथ षट्सप्तत्यधिकद्विशततमोऽध्यायः ।**

द्वादशसङ्ग्रामाः ।

अग्निरुवाच ।  
कश्यपो वसुदेवोऽभूद्देवकी चादितिर्वरा । देवक्यां वसुदेवात्तु कृष्णोऽभूत्तपसान्वितः ॥१॥

धर्मसंरक्षणार्थाय ह्यधर्महरणाय च । सुरादेः पालनार्थं च दैत्यादेर्मथनाय च ॥२॥

रुक्मिणी सत्यभामा च सत्या नग्नजिती प्रिया । सत्यभामा हरेः सेव्या गान्धारी लक्ष्मणा तथा ॥३॥

मित्रविन्दा च कालिन्दी देवी जाम्बवती तथा । सुशीला च तथा माद्री कौशल्या विजया जया ॥४॥

एवमादीनि देवीनां सहस्राणि तु षोडश । प्रद्युम्नाद्याश्च रुक्मिण्यां भीमाद्याः सत्यभामया ॥५॥

जाम्बवत्यां च साम्बाद्याः कृष्णस्यासंस्तथापरे । शतं शतसहस्राणां पुत्राणां तस्य धीमतः ॥६॥

अशीतिश्च सहस्राणि यादवाः कृष्णरक्षिताः । प्रद्युम्नस्य तु वैदर्भ्यामनिरुद्धो रणप्रियः ॥७॥

अनिरुद्धस्य वज्राद्या यादवाः सुमहाबलाः । तिस्रः कोट्यो यादवानां षष्टिर्लक्षाणि दानवाः ॥८॥

मनुष्ये बाधका ये तु तन्नाशाय बभूव सः । कर्तुं धर्मव्यवस्थानं[[405]](#footnote-406) मनुष्यो जायते हरिः ॥९॥

देवासुराणां सङ्ग्रामा दायार्थं द्वादशाभवन् । प्रथमो नारसिंहस्तु द्वितीयो वामनो रणः ॥१०॥

सङ्ग्रामस्त्वथ वाराहश्चतुर्थोऽमृतमन्थनः । तारकामयसङ्ग्रामः षष्ठो ह्याजीवको रणः ॥११॥

त्रैपुरश्चान्धकवधो नवमो वृत्रघातकः । जितो हालाहलश्चाथ घोरः कोलाहलो रणः ॥१२॥

हिरण्यकशिपोश्चोरो विदार्य च नखैः पुरा । नारसिंहो देवपालः प्रह्लादं कृतवान्नृपम् ॥१३॥

देवासुरे वामनश्च छलित्वा बलिमूर्जितम् । महेन्द्राय ददौ राज्यं काश्यपोऽदितिसम्भवः ॥१४॥

वराहस्तु हिरण्याक्षं हत्वा देवानपालयत् । उज्जहार भुवं मग्नां देवदेवैरभिष्टुतः ॥१५॥

मन्थानं मन्दरं कृत्वा नेत्रं कृत्वा तु वासुकिम् । सुरासुरैश्च मथितं देवेभ्यश्चामृतं ददौ ॥१६॥

तारकामयसङ्ग्रामे तदा देवाश्च पालिताः । निवार्येन्द्रं गुरून्देवान् दानवान्सोमवंशकृत् ॥१७॥

विश्वामित्रवशिष्ठात्रिकवयश्च रणे सुरान् । अपालयंस्ते निवार्य रागद्वेषादिदानवान् ॥१८॥

पृथ्वीरथे ब्रह्मयन्तुरीशस्य शरणो हरिः । ददाह त्रिपुरं देवपालको दैत्यमर्दनः ॥१९॥

गौरीं जिहीर्षुणा रुद्रमन्धकेनार्दितं हरिः । अनुरक्तश्च रेवत्यां चक्रे चान्धासुरार्दनम् ॥२०॥

अपां फेनमयो भूत्वा देवासुररणे हरन् । वृत्रं देववरं[[406]](#footnote-407) विष्णुर्देवधर्मानपालयत् ॥२१॥

शाल्वादीन्दानवाञ्जित्वा हरिः परशुरामकः । अपालयत् सुरादींश्च दुष्टक्षत्रं निहत्य च ॥२२॥

हालाहलं विषं दैत्यं निराकृत्य महेश्वरात् । भयं निर्णाशयामास देवानां मधुसूदनः ॥२३॥

देवासुरे रणे यश्च दैत्यः कोलाहलो जितः[[407]](#footnote-408) । पालिताश्च सुराः सर्वे विष्णुना धर्मपालनात् ॥२४॥

राजानो राजपुत्राश्च मुनयो देवता हरिः । यदुक्तं यच्च नैवोक्तमवतारा हरेरिमे ॥२५॥

इत्याग्नेये महापुराणे द्वादशसङ्ग्रामकथनं नाम षट्सप्तत्यधिकद्विशततमोऽध्यायः ॥२७६॥

**अथ सप्तसप्तत्यधिकद्विशततमोऽध्यायः ।**

राजवंशवर्णनम् ।

अग्निरुवाच ।  
तुर्वसोश्च सुतो वर्गो[[408]](#footnote-409) गोभानुस्तस्य चात्मजः । गोभानोरासीत्त्रैशानिस्त्रैशानेस्तु करन्धमः ॥१॥

करन्धमान्मरुत्तोऽभूद्दुष्यन्तस्तस्य चात्मजः । दुष्यन्तस्य वरूथोऽभूद्गाण्डीरस्तु वरूथतः ॥२॥

गाण्डीराच्चैव गान्धारः पञ्च जानपदास्ततः । गान्धाराः केरलाश्चोलाः पाण्ड्याः कोला महाबलाः ॥३॥

द्रुह्यस्तु[[409]](#footnote-410) बभ्रुसेतुश्च बभ्रुसेतोः पुरोवसुः । ततो गान्धारा गान्धारैर्घर्मो घर्माद्घृतोऽभवत् ॥४॥

घृतात्तु विदुषस्तस्मात्प्रचेतास्तस्य वै शतम् । अनडुश्च सुभानुश्च चाक्षुषः परमेषुकः ॥५॥

सुभानोश्च कालानलः कालानलजः सृञ्जयः । पुरञ्जयः सृञ्जयस्य तत्पुत्रो जनमेजयः ॥६॥

तत्पुत्रस्तु महाशालस्तत्पुत्रोऽभून्महामनाः । तस्मादुशीनरो ब्रह्मन्नृगायां तु नृगस्ततः ॥७॥

नरायां तु नरश्चासीत्कृमिस्तु कृमितः सुतः । दशायां सुव्रतो जज्ञे दृशद्वत्यां शिबिस्तथा ॥८॥

शिवेः पुत्रास्तु चत्वारः पृथुदर्भश्च वीरकः । कैकेयो भद्रकस्तेषां नाम्ना जनपदाः शुभाः ॥९॥

तितिक्षुरुशीनरजस्तितिक्षोश्च रुषद्रथः । रुषद्रथादभूत्पैलः पैलाच्च सुतपाः सुतः ॥१०॥

महायोगी बलिस्तस्मादङ्गो वङ्गश्च मुख्यकः । पुण्ड्रः कलिङ्गो बालेयो बलिर्योगी बलान्वितः ॥११॥

अङ्गाद्दधिवाहनोऽभूत् तस्माद्दिविरथो नृपः । दिविरथाद्धर्मरथस्तस्य चित्ररथः सुतः ॥१२॥

चित्ररथात्सत्यरथो लोमपादश्च तत्सुतः । लोमपादाच्चतुरङ्गः पृथुलाक्षश्च तत्सुतः ॥१३॥

पृथुलाक्षाच्च चम्पोऽभूच्चम्पाद्धर्यङ्गकोऽभवत् । हर्यङ्गाच्च भद्ररथो बृहत्कर्मा च तत्सुतः ॥१४॥

तस्मादभूद्बृहद्भानुर्बृहद्भानोर्बृहात्मवान् । तस्माज्जयद्रथो ह्यासीज्जयद्रथाद्बृहद्रथः ॥१५॥

बृहद्रथाद्विश्वजिच्च कर्णो विश्वजितोऽभवत् । कर्णस्य वृषसेनस्तु पृथुसेनस्तदात्मजः ॥१६॥

एतेऽङ्गवंशजा भूपाः पूरोर्वंशं निबोध मे ॥१७॥

इत्याग्नेये महापुराणे राजवंशवर्णनं नाम सप्तसप्तत्यधिकद्विशततमोऽध्यायः ॥२७७॥

**अथाष्टसप्तत्यधिकद्विशततमोऽध्यायः ।**

पुरुवंशवर्णनम् ।

अग्निरुवाच ।  
पुरोर्जनमेजयोऽभूत्प्राचीवान्नाम तत्सुतः । प्राचीवतो मनस्युस्तु तस्माद्वीतमयो नृपः ॥१॥

शुन्धुर्वीतमयाच्चाऽभूच्छुन्धोर्बहुविधः सुतः । बहुविधाच्च संयाती रहोवादी च तत्सुतः ॥२॥

तस्य पुत्रोऽथ भद्राश्वो भद्राश्वस्य दशात्मजाः । ऋचेयुश्च कृषेयुश्च सन्नतेयुस्तथात्मजः ॥३॥

घृतेयुश्च चितेयुश्च स्थण्डिलेयुश्च सत्तमः । धर्मेयुः सन्नतेयुश्च कृतेयुर्मतिनारकः ॥४॥

तंसुरोघः प्रतिरथः पुरस्तो मतिमारजाः । आसीत्पतिरथात्कण्वः कण्वान्मेधातिथिस्त्वभूत् ॥५॥

तंसुरोधाच्च चत्वारो दुष्यन्तोऽथ प्रवीरकः । सुमन्तश्चानयो वीरो दुष्यन्ताद्भरतोऽभवत् ॥६॥

शकुन्तलायां तु बली यस्य नाम्ना तु भारताः । सुतेषु मातृकोपेन नष्टेषु भरतस्य च ॥७॥

ततो मरुद्भिरानीय पुत्रः स तु बृहस्पतेः । संक्रामितो भरद्वाजः क्रतुभिर्वितथोऽभवत् ॥८॥

स चापि वितथः पुत्राञ्जनयामास पञ्च वै । सुहोत्रं च सुहोतारं गयं गर्भं[[410]](#footnote-411) तथैव च ॥९॥

कपिलं च महात्मानं सुकेतुं च सुतद्वयम् । कौशिकं च गृत्सपतिं तथा गृत्सपतेः सुताः ॥१०॥

ब्राह्माणाः क्षत्रिया वैश्याः काशाः[[411]](#footnote-412) दीर्घतमाः सुताः । ततो धन्वन्तरिश्चासीत्तत्सुतोऽभूच्च केतुमान् ॥११॥

केतुमतो हेमरथो दिवोदास इति श्रुतः । प्रतर्दनो दिवोदासाद्भर्गवत्सौ प्रतर्दनात् ॥१२॥

वत्सादनर्क आसीच्च अनर्कात्क्षेमकोऽभवत् । क्षेमकाद्वर्षकेतुश्च वर्षकेतोर्विभुः स्मृतः ॥१३॥

विभोरानर्तः पुत्रोऽभूद्विभोश्च सुकुमारकः । सुकुमारात्सत्यकेतुर्वत्सभूमिस्तु वत्सकात् ॥१४॥

सुहोत्रस्य बृहत्पुत्रो बृहतस्तनयास्त्रयः । अजमीढो द्विमीढश्च पुरुमीढश्च वीर्यवान् ॥१५॥

अजमीढस्य केशिन्यां जज्ञे जह्नुः प्रतापवान् । जह्नोरभूदजकाश्वो बलाकाश्वस्तदात्मजः ॥१६॥

वलाकाश्वस्य कुशिकः कुशिकाद्गाधिरिन्द्रकः । गाधेः सत्यवती कन्या विश्वामित्रः सुतोत्तमः ॥१७॥

देवरातः कतिमुखा विश्वामित्रस्य ते सुताः । शुनःशेपोऽष्टकश्चान्यो ह्यजमीढात्सुतोऽभवत् ॥१८॥

नीलिन्यां शान्तिरपरः पुरुजातिः सुशान्तितः । पुरुजातेस्तु बाह्याश्वो बाह्याश्वात्पञ्च पार्थिवाः ॥१९॥

मुकुलः सृञ्जयश्चैव राजा बृहदिषुस्तथा । यवीनरश्च कृमिलः पाञ्चाला इति विश्रुताः ॥२०॥

मुकुलस्य तु मौकुल्याः[[412]](#footnote-413) क्षात्रोपेता[[413]](#footnote-414) द्विजातयः । चञ्चाश्वो मुकुलाज्जज्ञे चञ्चाश्वान्मिथुनं ह्यभुत् ॥२१॥

दिवोदासो ह्यहल्या च अहल्यायां शरद्वतात् । शतानन्दः शतानन्दात्सत्यधृङ्मिथुनं ततः ॥२२॥

कृपः कृपी किवोदासान्मैत्रेयः सोमपस्ततः । सृञ्जयात्पञ्चधनुषः सोमदत्तश्च तत्सुतः ॥२३॥

सहदेवः सोमदत्तात् सहदेवात्तु सोमकः । आसीच्च सोमकाज्जन्तुर्ज्जन्तोश्च पृषतः सुतः ॥२४॥

पृषताद्द्रुपदस्तस्माद्धृष्टद्युम्नोऽथ तत्सुतः । धृष्टकेतुश्च धूमिन्यामृक्षोऽभूदजमीढतः ॥२५॥

ऋक्षात्संवरणो जज्ञे कुरुः संवरणात्ततः । यः प्रयागादपाक्रम्य कुरुक्षेत्रं चकार ह ॥२६॥

कुरोः सुधन्वा सुधनुः परिक्षिच्च रिपुंजयः । सुधन्वनः सुहोत्रोऽभूत्सुहोत्राच्च्यवनो ह्यभूत् ॥२७॥

वसुश्रेष्ठोपरिचाराः[[414]](#footnote-415) सप्तासन्गिरिकासुताः । बृहद्रथः कुशो वीरो यदुः प्रत्यग्रहो बलः ॥२८॥

मत्स्यकाली कुशाग्रोऽतो ह्यासीद्राज्ञो बृहद्रथात् । कुशाग्राद्वृषभो जज्ञे तस्य सत्यहितः सुतः ॥२९॥

सुधन्वा तत्सुतश्चोर्ज ऊर्जादासीच्च सम्भवः । सम्भवाच्च जरासन्धः सहदेवश्च तत्सुतः ॥३०॥

सहदेवादुदापिश्च उदापेः श्रुतकर्मकः । परिक्षितस्य दायादो धार्मिको जनमेजयः ॥३१॥

जनमेजयात्त्रसद्दस्युर्जह्नोस्तु सुरथः सुतः । श्रुतसेनोग्रसेनौ च भीमसेनश्च नामतः ॥३२॥

जनमेजयस्य पुत्रौ तु सुरथो महिमांस्तथा । सुरथाद्विदूरथोऽभूदृक्ष आसीद्विदूरथात् ॥३३॥

ऋक्षस्य तु द्वितीयस्य भीमसेनोऽभवत्सुतः । प्रतीपो भीमसेनात्तु प्रतीपस्य तु शन्तनुः ॥३४॥

देवापिर्बाह्लिकश्चैव सोमदत्तस्तु शान्तनोः । बाह्लिकात्सोमदत्तोऽभुद्भूरिर्भूरिश्रवाः शलः ॥३५॥

गङ्गायां शन्तनोर्भीष्मः काल्यायां चित्रवीर्यकः[[415]](#footnote-416) । कृष्णद्वैपायनश्चैव क्षेत्रे वै चैत्र[[416]](#footnote-417)वीर्यके ॥३६॥

धृतरष्ट्रं च पाण्डुं च विदुरं चाप्यजीजनत् । पाण्डोर्युधिष्ठिरः कुन्त्यां भीमश्चैवार्जुनस्त्रयः ॥३७॥

नकुलः सहदेवश्च पाण्डोर्माद्र्यां च दैवतः[[417]](#footnote-418) । अर्जुनस्य च सौभद्रः परिक्षिदभिमन्युतः ॥३८॥

द्रौपदी पाण्डवानां च प्रिया तस्यां युधिष्ठिरात् । प्रतिविन्ध्यो भीमसेनाच्छ्रुतकीर्तिर्धनञ्जयात् ॥३९॥

सहदेवाच्छ्रुतसोमः[[418]](#footnote-419) शतानीकस्तु नाकुलिः । भीमसेनाद्धिडिम्बायामन्य आसीद्घटोत्कचः ॥४०॥

एते भूता भविष्याश्च नृपाः सङ्ख्या न विद्यते । गताः कालेन कालो हि हरिस्तं पूजयेद्द्विज ॥

होममग्नौ समुद्दिश्य कुरु सर्वप्रदो[[419]](#footnote-420) यतः ॥४१॥

इत्याग्नेये महापुराणे पुरुवंशवर्णनं नामाष्टसप्तत्यधिकद्विशततमोऽध्यायः ॥२७८॥

**अथैकोनाशीत्यधिकद्विशततमोऽध्यायः ।**

सिद्धौषधानि ।

अग्निरुवाच ।  
आयुर्वेदं प्रवक्ष्यामि सुश्रुताय यमब्रवीत् । देवो धन्वन्तरिः सारं मृतसञ्जीवनीकरम् ॥१॥

सुश्रुत उवाच ।  
आयुर्वेदं मम ब्रूहि नराश्वेभरुगर्दनम् । सिद्धयोगान्सिद्धमन्त्रान्मृतसञ्जीवनीकरान् ॥२॥

धन्वन्तरिरुवाच ।  
रक्षन्बलं हि ज्वरितं लङ्घितं योजयेद्भिषक्[[420]](#footnote-421) । सविश्वं लाजमण्डं तु तृड्ज्वरान्तं शृतं जलम् ॥३॥

मुस्तपर्पटकोशीरचन्दनोदीच्यनागरैः । षडहे च व्यतिक्रान्ते तिक्तकं पाययेद्ध्रुवम् ॥४॥

स्नेहयेत्त्यक्तदोषं तु ततस्तं च विरेचयेत् । जीर्णाः षष्टिकनीवाररक्तशालिप्रमोदकाः ॥५॥

तद्विधास्ते ज्वरेष्विष्टा यवानां विकृतिस्तथा । मुद्गा मसूराश्च णकाः कुलत्थाश्च सकुष्ठकाः ॥६॥

आढक्यो लावकाद्याश्च[[421]](#footnote-422) कर्कोटककटोलकम्[[422]](#footnote-423) । पटोलं सफलं निम्बं पर्पटं दाडिमं ज्वरे ॥७॥

अधोगे वमनं शस्तमूर्द्ध्वगे च विरेचनम् । रक्तपित्ते तथा पानं षडङ्गं शुण्ठिवर्जितम् ॥८॥

सक्तुगोधूमलाजाश्च यवशालिमसूरकाः । सकुष्ठचणका मुद्गा भक्ष्या गोधूमका हिताः ॥९॥

साधिता घृतदुग्धाभ्यां क्षौद्रं वृषरसो मधु । अतीसारे पुराणानां शालीनां भक्षणं हितम् ॥१०॥

अनभिष्यन्दि यच्चान्नं लोध्रवल्कलसंयुतम् । मारुतं वर्जयेद्यत्नः कार्यो गुल्मेषु सर्वथा ॥११॥

वाट्यं क्षीरेण चाश्नीयाद्वास्तुकं घृतसाधितम् । गोधूमशालयस्तिक्ता हिता जठरिणामथ ॥१२॥

गोधूमशालयो मुद्गा ब्रह्मर्क्षखदिरोऽभया । पञ्चकोलं जाङ्गलाश्च निम्बधात्र्यः पटोलकाः ॥१३॥

मातुलङ्गरसाजाजिशु[[423]](#footnote-424)ष्कमूलकसैन्धवाः । कुष्ठिनां च तथा शस्तं पानार्थे खदिरोदकम् ॥१४॥

मसूरसुद्गौ सूपार्थे[[424]](#footnote-425) भोज्या जिर्णाश्च शालयः । निम्बपर्पटकौ शाकौ जाङ्गलानां तथा रसः ॥१५॥

विडङ्गं मरिचं मुस्तं कुष्ठं लोध्रं सुवर्चिका । मनःशिला वचा लेपः[[425]](#footnote-426) कुष्ठहा मूत्रपेषितः ॥१६॥

अपूपकुष्ठकुल्माषयवाद्या मेहिनां हिताः । यवान्नविकृतिर्मुद्गाः कुलत्था जीर्णशालयः ॥१७॥

तिक्तरुक्षाणि शाकानि तिक्तानि हरितानि च । तैलानि तिलशिग्रुकविभीतकेङ्गुदानि च ॥१८॥

मुद्गाः सयवगोधूमा धान्यं वर्षस्थितं च यत् । जाङ्गलस्य रसः शस्तो भोजने राजयक्ष्मिणाम् ॥१९॥

कुलत्थमुद्गकोलाद्यैः शुष्कमूलकजाङ्गलैः । पूपैर्वा विष्किरैः सिद्धैर्दधिदाडिमसाधितैः ॥२०॥

मातुलङ्गरसक्षौद्रद्राक्षाव्योषादिसंस्कृतैः । यवगोधूमशाल्यन्नैर्भोजयेच्छ्वासकासिनम् ॥२१॥

दशमूलवलारास्नाकुलत्थैरुपसाधिताः । पेयाः घृतरसक्वाथाः[[426]](#footnote-427) श्वासहिक्कानिवारणाः ॥२२॥

शुष्कमूलककौलत्थमूलजाङ्गलजैरसैः । यवगोधूमशाल्यन्नं जीर्णं सोशीरमाचरेत् ॥२३॥

शोथवान् सगुडां पथ्यां खादेद्वा गुडनागरम् । तक्रं च चित्रकञ्चोभौ ग्रहणीरोगनाशनौ ॥२४॥

पुराणयवगोधूमशालयो जङ्गलो रसः । मुद्गामलकखर्जूरमृद्वीकाबदराणि च ॥२५॥

मधु सर्पिः पयस्तक्रं निम्बपर्पटकौ वृषम् । तक्रारिष्टाश्च शस्यन्ते सततं वातरोगिणाम् ॥२६॥

हृद्रोगिणो विरेच्यास्तु पिप्पल्यो हिक्किनां हिताः । तक्रारनालसीधूनि युक्तानि शिशिराम्भसा ॥२७॥

मुस्ता[[427]](#footnote-428) सौवर्चलाजाजी मद्यं शस्तं मदात्यये । सक्षौद्रपयसा लाक्षां पिवेच्च क्षतवान्नरः ॥२८॥

क्षयं मांसरसाहारो वह्निसंरक्षणाज्जयेत् । शालयो भोजने रक्ता नीवारकलमादयः ॥२९॥

यवान्नविकृतिर्मांसं शाकं सौवर्चलं वटी । पथ्या तथैवार्शसां यन्मण्डस्तक्रञ्च वारिणा ॥३०॥

मुस्ताभ्यासस्तथा लेपश्चित्रकेण हरिद्रया । यवान्नविकृतिः शालिवास्तूकं ससुवर्चलम् ॥३१॥

त्रपुषवारुगोधूमाः क्षीरेक्षुघृतसंयुताः । मूत्रकृच्छ्रे च शस्ताः स्युः पाने मण्डसुरादयः ॥३२॥

लाजाः सक्तुस्तथा क्षौद्रं शून्यं मांसं परूषकम् । वार्ताकुलावशिखिनश्छर्दिघ्नाः पानकानि च ॥३३॥

शाल्यन्नं तोयपयसी केवलोष्णे शृतेऽपि वा । तृष्णाघ्ने मुस्तगुडयोर्गुटिका वा मुखे धृता ॥३४॥

यवान्नविकृतिः पूपं शुष्कमूलकजं तथा । शाकं पटोलवेत्राग्रमूरुस्तम्भविनाशनम् ॥३५॥

मुद्गाढकमसूराणां सतिलैर्जाङ्गलैरसैः । ससैन्धवघृतद्राक्षाशुण्ठ्यामलककोलजैः ॥३६॥

यूषैः पुराणगोधूमयवशाल्यन्नमभ्यसेत् । विसर्पी ससिताक्षौद्रमृद्वीकादाडिमोदकम् ॥३७॥

रक्तयष्टिकगोधूमयवमुद्गादिकं लघु । काकमाची[[428]](#footnote-429) च वेत्राग्रं वास्तुकं च सुवर्चला ॥३८॥

वातशोणितनाशाय तोयं शस्तं सितं मधु । नासारोगेषु च हितं घृतं दुर्वाप्रसाधितम् ॥३९॥

भृङ्गराजरसे सिद्धं तैलं धात्रीरसेऽपि वा । नस्यं सर्वामयेष्विष्टं मूर्धजन्तूद्भवेषु च ॥४०॥

शीततोयान्नपानं च तिलानां विप्र भक्षणम् । द्विजदार्ढ्यकरं प्रोक्तं तथा तुष्टिकरं परम् ॥४१॥

गण्डूषं तिलतैलेन द्विजदार्ढ्यकरं परम् । विडङ्गचूर्णं गोमूत्रं सर्वत्र कृमिनाशने ॥४२॥

धात्रीफलान्यथाज्यं च शिरोलेपनमुत्तमम् । शिरोरोगविनाशाय स्निग्धमुष्णं च भोजनम् ॥४३॥

तैलं वा वस्तमूत्रं च कर्णपूरणमुत्तमम् । कर्णशूलविनाशाय सर्वशुक्तानि[[429]](#footnote-430) वा द्विज ॥४४॥

गिरिमृच्चन्दनं लाक्षा मालतीकलिका तथा । संयोज्या या कृता वर्तिः क्षतश्वित्रहरी[[430]](#footnote-431) तु सा ॥४५॥

व्योषं त्रिफलया युक्तं तुत्थकं च तथा जलम् । सर्वाक्षिरोगशमनं तथा चैव रसाञ्जनम् ॥४६॥

आज्यभृष्टं शिलापिष्टं लोध्रकाञ्जिकसैन्धवैः । आश्च्योतन[[431]](#footnote-432)विनाशाय सर्वनेत्रामये हितम् ॥४७॥

गिरिमृच्चन्दनैर्लेपो बहिर्नेत्रस्य शस्यते । नेत्रामयविघातार्थं त्रिफलां शीलयेत्सदा ॥४८॥

रात्रौ तु मधुसर्पिर्भ्यां दीर्घमायुर्जिजीविषुः । शतावरीरसे सिद्धौ वृष्यौ क्षीरघृतौ स्मृतौ ॥४९॥

कलविङ्कानि[[432]](#footnote-433) माषाश्च वृष्यौ क्षीरघृतौ तथा । आयुष्या त्रिफला ज्ञेया पूर्ववन्मधुकान्विता ॥५०॥

मधुकादिरसोपेता बलीपलितनाशिनी । वचासिद्धघृतं विप्र भूतदोषविनाशनम् ॥५१॥

कव्यं बुद्धिप्रदं चैव तथा सर्वार्थसाधनम् । वलाकल्ककषायेण सिद्धमभ्यञ्जने हितम् ॥५२॥

रास्नासहचरैर्वापि तैलं वातविकारिणाम् । अनभिष्यन्दि यच्चान्नं तद्व्रणेषु प्रशस्यते ॥५३॥

सक्तुपिण्डी तथैवाम्ला पाचनाय प्रशस्यते । पक्वस्य च तथा भेदे निम्बचूर्णं च रोपणे ॥५४॥

तथा सूच्युपचारश्च बलिकर्म विशेषतः । सूतिका च तथा रक्षा प्राणिनां तु सदा हिता ॥५५॥

भक्षणं निम्बपत्राणां सर्पदष्टस्य भेषजम् । तालनिम्बदलं केश्यं जीर्णं तैलं यवाघृतम् ॥५६॥

धूपो वृश्चिकदष्टस्य शिखिपत्रघृतेन वा । अर्कक्षीरेण संपिष्टं लेपो[[433]](#footnote-434) बीजं पलाशजम् ॥५७॥

वृश्चिकार्तस्य कृष्णा वा शिवा च फलसंयुता । अर्कक्षीरं तिलं तैलं पललं च गुडं समम् ॥५८॥

पानाज्जयति दुर्वारं श्वविषं शीघ्रमेव तु । पीत्वा मूलं त्रिवृत्तुल्यं तण्डुलीयस्य सर्पिषा ॥५९॥

सर्पकीटविषाण्याशु जयत्यतिबलान्यपि । चन्दनं पद्मकं कुष्ठं लताम्बूशीर[[434]](#footnote-435)पाटलाः ॥६०॥

निर्गुण्डी सारिवा सेलुर्लूताविषहरोऽगदः । शिरोविरेचनं शस्तं गुडनागरकं द्विज ॥६१॥

स्नेहपाने तथा वस्तौ तैलं घृतमनुत्तमम् । स्वेदनीयः परो वह्निः शीताम्भःस्तम्भनं परम् ॥६२॥

त्रिवृद्धि रेचने श्रेष्ठा वमने मदनं तथा । बस्तिर्विरेको वमनं तैलं सर्पिस्तथा मधु ॥

वातपित्तबलासानां क्रमेण परमौषधम् ॥६३॥

इत्याग्नेये महापुराणे सिद्धौषधकथनं नामैकोनाशीत्यधिकद्विशततमोऽध्यायः ॥२७९॥

**अथाशीत्यधिकद्विशततमोऽध्यायः ।**

सर्वरोगहराण्यौषधानि ।

धन्वन्तरिरुवाच ।  
शारीरमानमागन्तुसहजा व्याधयो मताः । शारीरा ज्वरकुष्ठाद्या क्रोधाद्या मानसा मताः ॥१॥

आगन्तवो विघातोत्था सहजाः क्षुज्जरादयः । शारीरागन्तुनाशाय सूर्यवारे घृतं गुडम् ॥२॥

लवणं सहिरण्यं च विप्रायार्च्य समर्पयेत्[[435]](#footnote-436) । चन्द्रे चाभ्यङ्गदो विप्रे सर्वरोगैः प्रमुच्यते ॥३॥

तैलं शनैश्चरे दद्यादाश्विने गोरसान्नदः । घृतेन पयसा लिङ्गं संस्नाप्य स्याद्रुगुज्झितः[[436]](#footnote-437) ॥४॥

गायत्र्या हावयेद्वह्नौ[[437]](#footnote-438) दूर्वां त्रिमधुराप्लुताम् । यस्मिन्भे व्याधिमाप्नोति तस्मिस्थाने बलिः शुभे ॥५॥

मानसानां रुजादीनां विष्णोः स्तोत्रं हरं भवेत् । वातपित्तकफा दोषा धातवश्च तथा शृणु ॥६॥

भुक्तं पक्वाशयादन्नं द्विधा याति च सुश्रुत[[438]](#footnote-439) । अंशेनैकेन किट्टत्वं रसतां चापरेण च ॥७॥

किट्टभागो मलस्तत्र विण्मूत्रस्वेदरूपवान्[[439]](#footnote-440) । नासामलः कर्णमलस्तथा देहमलः स्मृतः ॥८॥

रसभागाद्रसस्तत्र समाच्छोणिततां व्रजेत् । मांसं रक्तात्ततो मेदो मेदसोऽस्थ्नश्च सम्भवः ॥९॥

अस्थ्नो मज्जा ततः शुक्रं शुकाद्रागस्तथौजसः । देशमार्त्तिं बलं शक्तिं कालं प्रकृतिमेव च ॥१०॥

ज्ञात्वा चिकित्सितं कुर्याद्भेषजस्य तथा बलम् । तिथिं रिक्तां त्यजेद्भौमं मन्दभं दारुणोग्रकम् ॥११॥

हरिगोद्विजचन्द्रार्कसुरादीन्प्रतिपूज्य च । शृणु मन्त्रमिमं विद्वन्भेषजारम्भमाचरेत् ॥१२॥ ब्रह्मदक्षाश्विरुद्रेन्द्रभूचन्द्रार्कानिलानलाः । ऋषयश्चौषधिग्रामा भूतसङ्घाश्च पान्तु ते ॥१३॥

रसायनमिवर्षीणां देवानाममृतं यथा । सुधेवोत्तमनागानां भैषज्यमिदमस्तु ते ॥१४॥

वातश्लेष्मकरो[[440]](#footnote-441) देशो बहुवृक्षो बहूदकः । अनूप इति विख्यातो जाङ्गलस्तद्विवर्जितः ॥१५॥

किञ्चिद्वृक्षोपको देशस्तथा साधारणः स्मृतः । जाङ्गलः पित्तबहुलो मध्यः साधारणः स्मृतः ॥१६॥

रूक्षः शीतश्चलो वायुः पित्तमुष्णं कटुत्रयम् । स्थिराम्लस्निग्धमधुरं बलासं[[441]](#footnote-442) च प्रचक्षते ॥१७॥

वृद्धिः समानैरेतेषां विपरीतैर्विपर्ययः । रसाः स्वाद्वम्ललवणाः श्लेष्मला वायुनाशनाः ॥१८॥

कटुतिक्तकषायाश्च वातलाः श्लेष्मनाशनाः । कट्वम्ललवणा ज्ञेयास्तथा पित्तविवर्धनाः ॥१९॥

तिक्तस्वादुकषायाश्च तथा पित्तविनाशनाः । रसस्यैष[[442]](#footnote-443) गुणो नास्ति विपाकस्यैष इष्यते ॥२०॥

वीर्योष्णाः कफवातघ्नाः शीताः पित्तविनाशनाः । प्रभावतस्तथा कर्म ते कुर्वन्ति च सुश्रुत ॥२१॥

शिशिरे च वसन्ते च निदाघे च तथा क्रमात् । चयप्रकोपप्रशमाः कफस्य तु प्रकीर्तिताः ॥२२॥

निदाघवर्षारात्रौ च तथा शरदि सुश्रुत । चयप्रकोपप्रशमाः पवनस्य प्रकीर्तिताः ॥२३॥

मेघकाले च शरदि हेमन्ते च तथा क्रमात् । चयप्रकोपप्रशमास्तथा पित्तस्य कीर्तिताः ॥२४॥

वर्षादयो विसर्गास्तु हेमन्ताद्यास्तथा त्रयः । शिशिराद्यास्तथादाने[[443]](#footnote-444) ग्रीष्मान्ता ऋतवस्त्रयः ॥२५॥

सौम्यो विसर्गस्त्वादानमाग्नेयं परिकीर्तितम् । वर्षादींस्त्रीनृतून्सोमश्चरन्पर्यायशो रसान् ॥२६॥

जनयत्यम्ललवणमधुरांस्त्रीन्यथाक्रमम् । शिशिरादीनृतूनर्कश्चरन्पर्यायशो रसान् ॥२७॥

विवर्धयेत्तथा तिक्तकषायकटुकान्क्रमात् । यथा रजन्यो वर्धन्ते वलमेवं हि वर्धते ॥२८॥

क्रमशोऽथ मनुष्याणां हीयमानासु हीयते । रात्रिभुक्तदिनानां च वयसश्च तथैव च ॥२९॥

आदिमध्यावसानेषु कफपित्तसमीरणाः । प्रकोपं यान्ति कोपादौ काले तेषां चयः स्मृतः ॥३०॥

प्रकोपोत्तरके काले शमस्तेषां प्रकीर्तितः । अतिभोजनतो विप्र तथा चाभोजनेन च ॥३१॥

रोगा हि सर्वे जायन्ते वेगोदीरणधारणैः । अन्नेन कुक्षेर्द्वावंशावेकं पानेन पूरयेत् ॥३२॥

आश्रयं पवनादीनां तथैकमवशेषयेत् । व्याधेर्निदानस्य तथा विपरीतमथौषधम् ॥३३॥

कर्तव्यमेतदेवात्र मया सारं प्रकीर्तितम् । नाभेरूर्द्ध्वमधश्चैव गुदश्रोण्योस्तथैव च ॥३४॥

बलासपित्तवातानां देहे स्थानं प्रकीर्तितम् । तथापि सर्वगाश्चैते देहे वायुर्विशेषतः ॥३५॥

देहस्य मध्ये हृदयं स्थानं तन्मनसः स्मृतम् । कृशोऽल्पकेशश्चपलो बहुवाग्विषमानलः ॥३६॥

व्योमगश्च तथा स्वप्ने वातप्रकृतिरुच्यते । अकालपलितः क्रोधी प्रस्वेदी मधुरप्रियः ॥३७॥

स्वप्ने च दीप्तिमत्प्रेक्षी पित्तप्रकृतिरुच्यते । दृढाङ्गः स्थिरचित्तश्च सुप्रभः स्निग्धमूर्धजः ॥३८॥

शुद्धाम्बुदर्शी स्वप्ने च कफप्रकृतिको नरः । तामसा राजसाश्चैव सात्विकाश्च तथा स्मृताः ॥३९॥

मनुष्या मुनिर्शादूल वातपित्तकफात्मकाः । रक्तपित्तं व्यवायाच्च गुरुकर्मप्रवर्तनैः ॥४०॥

कदन्नभोजनाद्वायुर्देहे शोकाच्च कुप्यति । विदाहिनां तथोल्कानामुष्णान्नाध्वनिषेविणाम् ॥४१॥

पित्तं प्रकोपमायाति भयेन च तथा द्विज । अत्यम्बुपानगुर्वन्नभोजिनां भुक्तशायिनाम् ॥४२॥

श्लेष्मा प्रकोपमायाति तथा ये चालसा जनाः । वाताद्युत्थानि रोगाणि ज्ञात्वा शाम्यानि लक्षणैः ॥४३॥

अस्थिभङ्गः कषायत्वमास्ये शुष्कास्यता तथा । जृम्भणं लोमहर्षश्च वातिकव्याधिलक्षणम् ॥४४॥

नखनेत्रशिराणां तु पीतत्वं कटुता मुखे । तृष्णा दाहोष्णता चैव पित्तव्याधिनिदर्शनम् ॥४५॥

आलस्यं च प्रसेकश्च गुरुता मधुरास्यता । उष्णाभिलाषिता चेति श्लैष्मिकव्याधिलक्षणम् ॥४६॥

स्निग्धोष्णमन्नमभ्यङ्गस्तैलं पानादि वातनुत् । आज्यं क्षीरं सिताद्यं च चन्द्ररश्म्यादि पित्तनुत् ॥४७॥

सक्षौद्रं त्रिफला तैलं व्यायामादि कफापहम् । सर्वरोगप्रशान्त्यै स्याद्विष्णोर्ध्यानं च पूजनम् ॥४८॥

इत्याग्नेये महापुराणे सर्वरोगहराण्यौषधादिकथनं नामाशीत्यधिकद्विशततमोऽध्यायः ॥२८०॥

**अथैकाशीत्यधिकद्विशततमोऽध्यायः ।**

रसादिलक्षणम् ।

धन्वन्तरिरुवाच ।  
रसादिलक्षणं वक्ष्ये भेषजानां गुणं शृणु । रसवीर्यविपाकज्ञो नृपादीन्रक्षयेन्नरः ॥१॥

रसाः स्वाद्वम्ललवणाः सोमजाः परिकीर्तिताः । कटुतिक्तकषायाश्च तथाग्नेया[[444]](#footnote-445) महाभुज ॥२॥

त्रिधा विपाको द्रव्यस्य कट्वम्ललवणात्मकः । द्विधा वीर्यं समुद्दिष्टमुष्णं शीतं तथैव च ॥३॥

अनिर्देश्यप्रभावश्च ओषधीनां द्विजोत्तम । मधुरश्च कषायश्च तिक्तश्चैव तथा रसः ॥४॥

शीतवीर्याः समुद्दिष्टाः शेषास्तूष्णाः प्रकीर्तिताः । गुडुची तत्र तिक्तापि भवत्युष्णातिवीर्यतः ॥५॥

उष्णा कषायापि तथा पथ्या भवति मानद । मधुरोऽपि तथा मांस उष्ण एव प्रकीर्तितः ॥६॥

लवणो मधुरश्चैव विपाकमधुरौ स्मृतौ । आम्लोष्णश्च तथा प्रोक्तः शेषाः कटुविपाकिनः ॥७॥

वीर्यपाके विपर्यस्तप्रभावात्तत्र निश्चयः । मधुरोऽपि कटुः पाके यच्च क्षौद्रं प्रकीर्तितम् ॥८॥

क्वाथयेत्षोडशगुणं पिबेद्द्रव्याच्चतुर्गुणम् । कल्पनैषा कषायस्य यत्र नोक्तो विधिर्भवेत् ॥९॥

कषायं तु भवेत्तोयं स्नेहपाके चतुर्गुणम् । द्रव्यतुल्यं समुद्धृत्य द्रव्ये स्नेहं क्षिपेद्बुधः[[445]](#footnote-446) ॥१०॥

तावत्प्रमाणं द्रव्यस्य स्नेहपादं ततः क्षिपेत् । तोयवर्जं तु यद्द्रव्यं स्नेहद्रव्यं तथा भवेत् ॥११॥

संवर्तितौषधः पाकः स्नेहानां परिकीर्तितः । तत्तुल्यता तु लेह्यस्य तथा भवति सुश्रुत ॥१२॥

स्वच्छमल्पौषधं क्वाथं कषायं चोक्तवद्भवेत् । अक्षं चूर्णस्य निर्दिष्टं कषायस्य चतुष्पलम् ॥१३॥

मध्यमैषा स्मृता मात्रा नास्ति मात्राविकल्पना । वयः कालं बलं वह्निं देशं द्रव्यं रुजं तथा ॥१४॥

समवेक्ष्य महाभाग मात्रायाः कल्पना भवेत् । सौम्यास्तत्र रसाः प्रायो विज्ञेया धातुवर्धनाः ॥१५॥

मधुरास्तु विशेषेण विज्ञेया धातुवर्धनाः । दोषाणां चैव धातूनां द्रव्यं समगुणं तु यत् ॥१६॥

तदेव वृद्धये ज्ञेयं विपरीतं क्षयावहम्[[446]](#footnote-447) । उपक्रमत्रयं प्रोक्तं देहेऽस्मिन्मनुजोत्तम ॥१७॥

आहारो मैथुनं निद्रा तेषु यत्नः सदा भवेत् । असेवनात्सेवनाच्च अत्यन्तं नाशमाप्नुयात् ॥१८॥

क्षयस्य बृंहणं कार्यं स्थूलदेहस्य कर्षणम् । रक्षणं मध्यकायस्य[[447]](#footnote-448) देहभेदास्त्रयो मताः ॥१९॥

उपक्रमद्वयं प्रोक्तं तर्पणं वाप्यतर्पणम् । हिताशी च मिताशी च जीर्णाशी च तथा भवेत् ॥२०॥

ओषधीनां पञ्चविधा तथा भवति कल्पना । रसः कल्कः शृतः शीतः फाण्टश्च मनुजोत्तम ॥२१॥

रसश्च पीडको ज्ञेयः कल्क आलोडिताद्भवेत् । क्वथितश्च शृतो ज्ञेयः शीतः पर्युषितो निशि[[448]](#footnote-449) ॥२२॥

सद्योभिशृतपूतं यत्तत्फाण्टमभिधीयते । करणानां शतं चैव षष्टिश्चैवाधिका स्मृता ॥२३॥

यो वेत्ति स ह्यजेयः स्यात्सम्बन्धे बाहुशौण्डिकः । आहारशुद्धिरग्न्यर्थमग्निमूलं बलं नृणाम् ॥२४॥

ससिन्धुत्रिफलां चाद्यात्सुष्ठु राज्ञ्यभिवर्णदाम् । जाङ्गलं च रसं सिन्धुयुक्तं दधि पयः कणाम् ॥२५॥

रसाधिकं समं कुर्यान्नरो वाताधिकोऽपि वा । निदाघे मर्द्दनं प्रोक्तं शिशिरे च समं बहु ॥२६॥

वसन्ते मध्यमं ज्ञेयं निदाघे मर्दनोल्बणम् । त्वचं तु प्रथमं मर्द्य मज्जां च तदनन्तरम् ॥२७॥

स्नायुरुधिरदेहेषु अस्थि चातीव मांसलम् । स्कन्धौ बाहू तथैवेह तथा जङ्घे सजानुनी ॥२८॥

अरिवन्मर्दयेत्प्राज्ञो जत्रु वक्षश्च पूर्ववत् । अङ्गसन्धिषु सर्वेषु निष्पीड्य बहुलं तथा ॥२९॥

प्रसारयेदङ्गसन्धीन्न च क्षेपेण चाक्रमात् । नाजीर्णे तु श्रमं कुर्यान्न भुक्त्वा पीतवान्नरः ॥३०॥

दिनस्य तु चतुर्भाग ऊर्द्ध्वं तु प्रहरार्धके । व्यायामं नैव कर्तव्यं स्नायाच्छीताम्बुना सकृत् ॥३१॥

वार्युष्णं च श्रमं जह्याद्धृदा श्वासं न धारयेत् । व्यायामश्च कफं हन्याद्वातं हन्याच्च मर्दनम् ॥३२॥

स्नानं पित्ताधिकं हन्यात्तस्यान्ते चातपाः प्रियाः । आतपक्लेशकर्मादौ क्षेमव्यायाम[[449]](#footnote-450) उत्तरः ॥३३॥

इत्याग्नेये महापुराणे रसादिलक्षणं नामैकाशीत्यधिकद्विषततमोऽध्यायः ॥२८१॥

**अथ द्व्यशीत्यधिकद्विशततमोऽध्यायः ।**

वृक्षायुर्वेदः ।

धन्वन्तरिरुवाच ।  
वृक्षायुर्वेदमाख्यास्ये प्लक्षश्चोत्तरतः शुभः । प्राग्वटो याम्यतस्त्वाम्र आप्येऽश्वत्थः क्रम्ण तु ॥१॥

दक्षिणां दिशमुत्पन्नाः समीपे कण्टकद्रुमाः । उद्यानं गृहवासे स्यात्तिलान्वाप्यथ पुष्पितान् ॥२॥

गृह्णीयाद्रोपयेद्वृक्षान्द्विजं चन्द्रं प्रपूज्य च । ध्रुवाणि पञ्च वायव्यं हस्तं प्राजेशवैष्णवम् ॥३॥

नक्षत्राणि तथा मूलं शस्यन्ते द्रुमरोपणे । प्रवेशयेन्नदीवाहान्पुष्करिण्यां तु कारयेत् ॥४॥

हस्ता मघा तथा मैत्रमाद्यं पुष्यं सवासवम् । जलाशयसमारम्भे वारुणं चोत्तरात्रयम् ॥५॥

संपूज्य वरुणं विष्णुं पर्जन्यं तत्समाचरेत् । अरिष्टाशोकपुन्नागशिरीषाः सप्रियङ्गवः ॥६॥

अशोकः कदली जम्बुस्तथा वकुलदाडिमाः । सायं प्रातस्तु घर्मान्ते[[450]](#footnote-451) शीतकाले दिनान्तरे ॥७॥

वर्षारात्रौ भुवः शोषे सेक्तव्या रोपिता द्रुमाः । उत्तमं विंशतिर्हस्ता मध्यमाः षोडशान्तराः ॥८॥

स्थानात्स्थानान्तरं कार्यं वृक्षाणां द्वादशावरम् । विफलाः स्युर्घना वृक्षाः शस्त्रेणादौ हि शोधनम् ॥९॥

विडङ्गघृतपङ्काक्तान्सेचयेच्छीतवारिणा । फलनाशे कुलत्थैश्च माषैर्मुद्गैर्यवैस्तिलैः ॥१०॥

घृतशीतपयःसेकः फलपुष्पाय सर्वदा । आविकाजशकृच्चूर्णं यवचूर्णं तिलानि च ॥११॥

गोमांसमुदकं चैव सप्तरात्रं निधापयेत् । उत्सेकः सर्ववृक्षाणां फलपुष्पादिवृद्धिदः ॥१२॥

मत्स्याम्भसा तु सेकेन वृद्धिर्भवति शाखिनः । विडङ्गतण्डुलोपेतं मात्स्यं[[451]](#footnote-452) मांसं हि दोहदम् ॥१३॥

सर्वेषामविशेषेण वृक्षाणां रोगमर्दनम् ॥१४॥

इत्याग्नेये महापुराणे वृक्षायुर्वेदो नाम द्व्यशीत्यधिकद्विशततमोऽध्यायः ॥२८२॥

**अथ त्र्यशीत्यधिकद्विशततमोऽध्यायः ।**

नानारोगहराण्यौषधानि ।

धन्वन्तरिरुवाच ।  
सिंही शटी निशायुग्मं वत्सकं क्वाथसेवनम् । शिशोः सर्वातिसारेषु स्तन्यदोषेषु शस्यते ॥१॥

शृङ्गीं सकृष्णातिविषां चूर्णितां मधुना लिहेत् । एका चातिविषा काशश्छर्दिज्वरहरी शिशोः ॥२॥

बालैः सेव्या वचा साज्या सदुग्धा वाथ तैलयुक् । यष्टिकां शङ्खपुष्पीं वा बालः क्षीरान्वितां पिबेत् ॥३॥

वाग्रूपसम्पद्युक्तायुर्मेधा श्रीर्वर्धते शिशोः । वचा ह्यग्निशिखावासाशुण्ठीकृष्णानिशागदम् ॥४॥

सयष्टिसैन्धवं बालः प्रातर्मेधाकरं पिवेत् । देवदारुसहाशिग्रुफलत्रयपयोमुचाम् ॥५॥

क्वाथः सकृष्णामृद्वीकाकल्कः सर्वान्कृमीन्हरेत् । त्रिफलाभृङ्गविश्वानां रसेषु मधुसर्पिषोः ॥६॥

मेषीक्षीरे च गोमूत्रे सिक्तं रोगे हितं शिशोः । नासारक्तहरो नस्याद्दुर्वारस इहोत्तमः ॥७॥

लशुनार्द्रकशिग्रूणां रसः कर्णस्य पूरणम् । तैलमार्द्रकजाद्यं वा शूलनुचौष्ठरोगनुत् ॥८॥

जातीपत्रं फलं व्योषं कवलं मूत्रकं निशा । दुग्धक्वाथेऽभयाकल्के सिद्धं तैलं द्विजार्तिनुत् ॥९॥

धान्याम्बुनारिकेलं गोमूत्रं क्रमुकविश्वयुक् । क्वाथितं कवलं कार्यं जिह्वाव्याधिप्रशान्तये ॥१०॥

साधितं लाङ्गलीकल्के तैलं निर्गुण्डिकारसैः । गण्डमालागलगण्डौ नाशयेन्नस्यकर्मणा ॥११॥

पल्लवैरर्कपूतीकस्नुहीरुग्घातजातिकैः । उद्वर्तयेत्सगोमूत्रैः सर्वत्वग्दोषनाशनैः ॥१२॥

वाकुची सतिला भुक्ता वत्सरात्कुष्ठनाशनी । पथ्या भल्लातकी तैलगुडपिण्डी तु कुष्ठजित् ॥१३॥

यूथिकावह्निरजनी त्रिफलाव्योषचूर्णयुक् । तक्रं गुदाङ्कुरे पेयं भक्ष्या वा सगुडाऽभया ॥१४॥

फलदार्वीविशालाजः क्वाथो धात्रीरसोऽथवा । पातव्यो रजनीकल्कः क्षौद्राक्षौद्रप्रमेहिणा ॥१५॥

वासागर्भो व्याधिघातः क्वाथ एरण्डतैलयुक् । वातशोणितहृत्पानात्पिप्पली स्यात्प्लीहाहरी ॥१६॥

सेव्या जठरिणा कृष्णा स्नुक्क्षीरबहुभाविता । पयो वा रुचिहन्त्र्यग्निविडङ्गव्योषकल्कयुक्[[452]](#footnote-453) ॥१७॥

ग्रन्थिकोग्राभया कृष्णा विडङ्गाक्ता घृतं[[453]](#footnote-454) तथा[[454]](#footnote-455) । मांसं तक्रं ग्रहण्यर्शःपाण्डुगुल्मकृमीन्हरेत् ॥१८॥

फलत्रयामृतावासातिक्तभूनिम्बजस्तथा । क्वाथः समाक्षिको हन्यात्पाण्डुरोगं सकामलम् ॥१९॥

रक्तपित्ती पिवेद्वासास्वरसं ससितं मधु । वरीद्राक्षाबलाशुण्ठीसाधितं वा पयः पृथक् ॥२०॥

वरी विदारी पथ्या बलात्रयं सवासकम् । श्वदंष्ट्रामधुसर्पिर्भ्यामालिहेत्क्षयरोगवान् ॥२१॥

पथ्याशिग्रुकरञ्जार्कत्वक्सारं मधुसिन्धुमत् । समूत्रं विद्रधिं हन्ति परिपाकाय तन्त्रजित् ॥२२॥

त्रिवृता जीवती दन्ती मञ्जिष्ठा शर्वरीद्वयम् । तार्क्षजं निम्बपत्रञ्च लेपः शस्तो भगन्दरे ॥२३॥

रुग्घातरजनीलाक्षातूर्णाजक्षौद्रसंयुता । वासोवर्तिर्व्रणे योज्या शोधनी गतिनाशनी ॥२४॥

श्यामायष्टिनिशालोध्रपद्मकोत्पलचन्दनैः । समरीचैः शृतं तैलं क्षीरे स्याद्व्रणरोहणम् ॥२५॥

श्रीकार्पासदलैर्भस्म फलोपलवणा निशा । तत्पिण्डीस्वेदनं ताम्रे तत्तैलं स्यात्क्षतौषधम् ॥२६॥

कुम्भीसारं पयोयुक्तं वह्निदग्धं व्रणे लिपेत् । तदेव नाशयेत्सेकान्नारिकेलरजोघृतम् ॥२७॥

विश्वाजमोदसिन्धूत्थचिञ्चात्वग्भिः समाभया । तक्रेणोष्णाम्बुना वाथ पीतातीसारनाशनी ॥२८॥

वत्सकातिविषाविश्वाबिल्वमुस्तशृतं जलम् । सामे पुराणेऽतीसारे सासृक्शूले च पाययेत् ॥२९॥

अङ्गारदग्धं सुगतं[[455]](#footnote-456) सिन्धुमुष्णाम्बुना पिबेत् । शूलवानथ वा तद्धि सिन्धुहिङ्गुकणाभया ॥३०॥

कटुरोहात्कणातङ्कलाजचूर्णं मधुप्लुतम् । वस्त्रच्छिद्रगतं वक्त्रे न्यस्तं तृष्णां विनाशयेत् ॥३१॥

पाठादार्वीजातिदलं द्राक्षामूलबलात्रयैः । साधितं समधु क्वाथं कवलं मुखपाकहृत्[[456]](#footnote-457) ॥३२॥

कृष्णातिविषतिक्तेन्द्रदारुपाठापयोमुचाम् । क्वाथो मूत्रे शृतः क्षौद्री सर्वकण्ठगदापहा [[457]](#footnote-458) ॥३३॥

पथ्यागोक्षुरदुःस्पर्शराजवृक्षशिलाकृतः[[458]](#footnote-459) । कषायः समधुः पीतो मूत्रकृच्छ्रं व्यपोहति ॥३४॥

वंशत्वग्वरुणक्वाथः शर्कराश्मविघातनः । शाखोटक्वाथसक्षौद्रक्षीराशी श्लीपदी भवेत्[[459]](#footnote-460) ॥३५॥

माषार्कत्वक्पयस्तैलं मधुसिक्तं च सैन्धवम् । पादरोगं हरेत्सर्पिर्जलकुक्कुटजं तथा ॥३६॥

शुण्ठीसौवर्चलाहिङ्गुचूर्णं शूण्ठीरसैर्घृतम् । रुजं हरेदथ क्वाथो विद्धि बद्धाग्निसाधने ॥३७॥

सौवर्चलाग्निहिङ्गूनां सदीप्यानां रसैर्युतम् । विड्दीप्यक(सु)युक्तं वा तक्रं गुल्मातुरः पिबेत् ॥३८॥

धात्रीपटोलमुद्गानां क्वाथः साज्यो विसर्पहा । शुण्ठीदारुनवाक्षीरक्वाथो मूत्रान्वितोऽपरः ॥३९॥

सव्योषायोरजःक्षारः फलक्वाथश्च शोथहृत् । गुडशिग्रुत्रिवृद्भिश्च सैन्धवानां रजोयुतः ॥४०॥

त्रिवृताफलजः क्वाथः सगुडः स्याद्विरेचनः । वचाफलकषायोत्थं पयो वमनकृद्भवेत् ॥४१॥

त्रिफलायाः पलशतं पृथग्भृङ्गरजोन्वितम्[[460]](#footnote-461) । विडङ्गं लोहचूर्णं च दशभागसमन्वितम् ॥४२॥

शतावरीगुडूच्यग्निपलानां पञ्चविंशतिः [[461]](#footnote-462) । मध्वाज्यतिलजैर्लिह्याद्बलीपलितवर्जितः ॥४३॥

शतमब्दं हि जीवेत सर्वरोगविवर्जितः । त्रिफला सर्वरोगघ्नी समधुः शर्करान्विता ॥४४॥

सितामधुघृतैर्युक्ता सकृष्णा त्रिफला तथा । पथ्या चित्रकशुण्ठ्यश्च गुडूचीमुशलीरजः ॥४५॥

सगुडं भक्षितं रोगहरं त्रिशतवर्षकृत् । किञ्चिच्चूर्णं जपापुष्पं पीडितं[[462]](#footnote-463) विसृजेज्जले ॥४६॥

तैलं भवेद्घृताकारं किञ्चिच्चूर्णं जलान्वितम् । धूपार्थं दृश्यते चित्रं वृषदंशजवायुना ॥४७॥

पुनर्माक्षिकधूपेन दृश्यते तद्यथा पुरा । कर्पूरजलूकाभेकतैलं पाटलिमूलयुक् ॥४८॥

पिष्ट्वालिप्य पदे द्वे च चरेदङ्गारके नरः । तृणौत्थानादिकं व्यूह्य दर्शयन्वै कुतूहलम् ॥४९॥

विषग्रहरुजध्वंसक्षुद्रं कर्म च कामिकम् । तत्ते षट्कर्मकं प्रोक्तं सिद्धिद्वयसमाश्रयम् ॥५०॥

मन्त्रध्यानौषधिकथामुद्रेज्या यत्र मुष्टयः । चतुर्वर्गफलं प्रोक्तं यः पठेत्स दिवं व्रजेत् ॥५१॥

इत्याग्नेये महापुराणे नानारोगहरौषधकथनं नाम त्र्यशीत्यधिकद्विशततमोऽध्यायः ॥२८३॥

**अथ चतुरशीत्यधिकद्विशततमोऽध्यायः ।**

मन्त्ररूपौषधकथनम् ।

धन्वन्तरिरुवाच ।  
आयुरारोग्यकर्तार ओंकारद्याश्च नाकदाः । ओंकारः परमो मन्त्रस्तं जप्त्वा चामरो भवेत् ॥१॥

गायत्री परमो मन्त्रस्तं जप्त्वा भुक्तिमुक्तिभाक् । ओं नमो नारायणाय मन्त्रः सर्वार्थसाधकः ॥२॥

ओं नमो भगवते वासुदेवाय सर्वदः । ओं (ह्रूं)हूं नमो विष्णवे मन्त्रोऽयं चौषधं परम् ॥३॥

अनेन देवा ह्यसुराः सश्रियो नीरुजोऽभवन् । भूतानामुपकारश्च तथा धर्मो महौषधम् ॥४॥

धर्मः सद्धर्मकृद्धर्मी ह्येतैर्धर्मैश्च निर्मलः । श्रीदः श्रीशः श्रीनिवासः श्रीधरः श्रीनिकेतनः ॥५॥

श्रियः पतिः श्रीपरमो ह्येतैः श्रियमवाप्नुयात् । कामी कामप्रदः कामः कामपालस्तथा हरिः ॥६॥

आनन्दो माधवश्चैव नाम कामाय वै हरेः । रामः परशुरामश्च नृसिंहो विष्णुरेव च ॥७॥

त्रिविक्रमश्च नामानि जप्तव्यानि जिगीषुभिः । विद्यामभ्यस्यतां नित्यं जप्तव्यः पुरुषोत्तमः ॥८॥

दामोदरो बन्धहरः पुष्कराक्षोऽक्षिरोगनुत् । हृषीकेशो भयहरो जपेदौषधकर्मणि ॥९॥

अच्युतं चामृतं मन्त्रं सङ्ग्रामे चापराजितः । जलतारे नारसिंहं पूर्वादौ क्षेमकामवान् ॥१०॥

चक्रिणं गदिनं चैव शार्ङ्गिणं खड्गिनं स्मरेत् । सर्वेशमजितं भक्त्या व्यवहारेषु संस्मरेत् ॥११॥

नारायणं सर्वकाले नृसिंहोऽखिलभीतिनुत् । गरुडध्वजश्च विषहृद्वासुदेवं सदा जपेत् ॥१२॥

धान्यादिस्थापने स्वप्ने ह्यनन्ताच्युतमीरयेत् । नारायणं च दुःस्वप्ने दाहादौ जलशायिनम् ॥१३॥

हयग्रीवञ्च विद्यार्थी जगत्सूतिं सुताप्तये । बलभद्रं शौर्यकाय एकं नामार्थसाधकम् ॥१४॥

इत्याग्नेये महापुराणे मन्त्ररूपौषधकथनं नाम चतुरशीत्यधिकद्विशततमोऽध्यायः ॥२८४॥

**अथ पञ्चाशीत्यधिकद्विशततमोऽध्यायः ।**

मृतसञ्जीवनीकरसिद्धयोगः ।

धन्वन्तरिरुवाच ।  
सिद्धयोगान्पुनर्वक्ष्ये मृतसञ्जीवनीकरान् । आत्रेयभाषितान्दिव्यान्सर्वव्याधिविमर्दनान् ॥१॥

आत्रेय उवाच ।  
बिल्वादिपञ्चमूलस्य क्वाथः स्याद्वातिके ज्वरे । पावनं पिप्पलीमूलं गुडूची विश्वजोऽथ वा ॥२॥

आमलक्यभया कृष्ण वह्निः सर्वज्वरान्तकः । विल्वाग्निमन्थस्योनाककाश्मर्यः पाटला स्थिरा ॥३॥

त्रिकण्टकं पृश्निपर्णीबृहतीकण्टकारिकाः । ज्वराविपाकपार्श्वार्तिकाशनुत्कुशमूलकम् ॥४॥

गुडूची पर्पटी मुस्तं किरातं विश्वभेषजम् । वातपित्तज्वरे देयं पञ्चभद्रमिदं स्मृतम् ॥५॥

त्रिवृद्विशालाकटुकात्रिफलारग्बधैः कृतः । सक्षारो[[463]](#footnote-464) भेदनक्वाथः पेयः सर्वज्वरापहः ॥६॥

देवदारुबलावासात्रिफलाव्योपपद्मकैः । सविडङ्गैः सितातुल्यं तच्चूर्णं पञ्चकाम(स)जित् ॥७॥

दशमूलीशटीरास्नापिप्पलीबिल्वपौष्करैः । शृङ्गीतामलकीभार्गीगुडूचीनागवल्लिभिः ॥८॥

यवागूं विधिना सिद्धं कषायं वा पिबेन्नरः । काशहृद्ग्रहणीपार्श्वहिक्वाश्वासप्रशान्तये ॥९॥

मधुकं मधुना युक्तं पिप्पलीं शर्करान्विताम् । नागरं गुडसंयुक्तं हिक्काघ्नं लवणत्रयम् ॥१०॥

कारव्यजाजीमरिचं द्राक्षा वृक्षाम्लदाडिमम् । सौवर्चलं गुडं क्षौद्रं सर्वारोचकनाशनम् ॥११॥

शृङ्गवेररसं चैव मधुना सह पाययेत् । अरुचिश्वासकासघ्नं प्रतिश्यायकफान्तकम् ॥१२॥

वटं शृङ्गी शिलालोध्रदाडिमं मधुकं मधु । पिबित्तण्डुलतोयेन च्छर्दितृष्णानिवारणम् ॥१३॥

गुडुची वासकं लोध्रं पिप्पलीक्षौद्रसंयुतम् । कफान्वितं जयेद्रक्तं तृष्णाकासज्वरापहम् ॥१४॥

वासकस्य रसस्तद्वत्समधुस्ताम्रजो[[464]](#footnote-465) रसः । शिरीषपुष्पसुरसभावितं मरिचं हितम् ॥१५॥

सर्वार्तिनुन्मसूरोऽथ पित्तमुक्तण्डुलीयकम् । निर्गुण्डीसारिवाशेलु रङ्कोलश्च विषापहः ॥१६॥

महौषधामृताक्षुद्रापुष्करग्रन्थिकोद्भवम् । पिबेत्कणायुतं क्वाथं मूर्च्छायां च मदेषु च ॥१७॥

हिङ्गुसौवर्चलव्योषैर्द्विपलांशैर्घृताढकम् । चतुर्गुणे गवां मूत्रे सिद्धमुन्मादनाशनम् ॥१८॥

शङ्खपुष्पीवचाकुष्ठैः सिद्धं ब्राह्मीरसैर्युतम् । पुराणं हन्त्यपस्मारं सोन्मादं मेध्यमुत्तमम् ॥१९॥

पञ्चगव्यं घृतं तद्वत्कुष्ठनुच्चाभयायुतम् । पटोलत्रिफलानिम्बगुडूचीधावनीवृषैः ॥२०॥

सकरञ्जैर्घृतं सिद्धं कुष्ठनुद्वज्रकं स्मृतम् । निम्बं पटोलं व्याघ्री च गुडूची वासकं तथा ॥२१॥

कुर्याद्दशपलान्भागानेकैकस्य स(सु)कुट्टितान् । जलद्रोणे विपक्तव्यं यावत्पादावशेषितम् ॥२२॥

घृतप्रस्थं पचेत्तेन त्रिफलागर्भसंयुतम् । पञ्चतिक्तमितिख्यातं सर्पिः कुष्ठविनाशनम् ॥२३॥

अशीतिं वातजान्रोगान् चत्वारिंशच्च पैत्तिकान् । विंशतिं श्लैष्मिकान्कासपीनसार्शोव्रणादिकान् ॥२४॥

हन्त्यन्यान्योगराजोऽयं यथार्कस्तिमिरं खलु । त्रिफलायाः कषायेण भृङ्गराजरसेन च ॥२५॥

व्रणप्रक्षालनं कुर्यादुपदंशप्रशान्तये । पटोलदलचूर्णेन दाडिमत्वग्रजोऽथ वा ॥२६॥

गुण्डयेच्च गजेनापि त्रिफलाचूर्णकेन च । त्रिफलायोरजोयष्टिमार्कवोत्पलमारिचैः ॥२७॥

ससैन्धवैः पचेत्तैलमभ्यङ्गाच्छर्दिकापहम् । सक्षीरान्मार्कवरसान्द्विप्रस्थमधुकोत्पलैः ॥२८॥

पचेत्तु तैलकुडवं तन्नस्यं पलितापहम् । निम्बं पटोलं त्रिफला गुडूची खदिरं वृषम् ॥२९॥

भूनिम्बपाठात्रिफलागुडूचीरक्तचन्दनम् । योगद्वयं ज्वरं हन्ति कुष्ठ(व्रणमसुरिकाः ॥३०॥

पटोलं त्रिफला चैव गुडूचीमुस्तचन्दनैः । सदूर्वा रोहिणी पाठा रजनी सदुरालभा ॥३१॥

कषायोऽयं ज्वरं हन्ति कुष्ठ)विस्फोटकादिजम् ।पटोलामृतभूनिम्बवासारिष्टकपर्पटैः ॥३२॥

खदिराब्जयुतैः क्वाथो विस्फोटज्वरशान्तिकृत् । दशमूली च्छिन्नरुहा पथ्या दारु पुनर्नवा ॥३३॥

ज्वरविद्रधिशोथेषु शिग्रुविश्वजिता हिताः । मधूकनिम्बपत्राणां लेपः स्याद्व्रणशोधनः ॥३४॥

त्रिफला खदिरो दार्वी न्यग्रोधातिबलाकुशाः । निम्बमूलकपत्राणां कषायाः शोधने हिताः ॥३५॥

करञ्जारिष्टनिर्गुण्डीरसो हन्याद्व्रणकृमीन् । धातकीचन्दनबलासमङ्गामधुकोत्पलैः ॥३६॥

दार्वीमेदोन्वितैर्लेपः ससर्पिर्व्रणरोपणः । गुग्गुलुत्रिफलाव्योषसमांर्शैर्घृतयोगतः ॥३७॥

नाडीदुष्टव्रणं शूलं भगन्दरमुखं हरेत् । हरीतकीं मूत्रसिद्धां सतैललवणान्विताम् ॥३८॥

प्रातः प्रातश्च सेवेत कफवातामयापहाम् । त्रिकटुत्रिफलाक्वाथं सक्षारलवणं पिबेत् ॥३९॥

कफवातात्मकेष्वेव विरेकः कफवृद्धिनुत् । पिप्पलीपिप्पलीमूलवचाचित्रकनागरैः ॥४०॥

क्वथितं वा पिवेत्पेयमामवातविनाशनम् । रास्नां गुडूचीमेरण्डदेवदारुमहौषधम् ॥४१॥

पिवेत्सर्वाङ्गिके वाते सामे सन्ध्यस्थिमज्जगे । दशमूलकषायं वा पिवेद्धा नागराम्भसा ॥४२॥

शुण्ठीगोक्षुरकक्वाथः प्रातः प्रातर्निषेवितः । सामवातकटीशूलपाण्डुरोगप्रणाशनः[[465]](#footnote-466) ॥४३॥

समूलपत्रशाखायाः प्रसारण्याश्च तैलकम् । गुडुच्याः स्वरसः कल्कश्चूर्णं वा क्वाथमेव च ॥४४॥

प्रभूतकालमासेव्य मुच्यते वातशोणितात् । पिप्पली वर्धमानं वा सेव्यं पथ्या गुडेन वा ॥४५॥

पटोलत्रिफलातीव्रकटुकामृतसाधितम् । पक्वं पीत्वा जयत्याशु सदाहं वातशोणितम् ॥४६॥

गुग्गुलुं कोष्णशीतेन गुडूचीत्रिफलाम्भसा । बलापुनर्नवैरण्डवृहतीद्वयगोक्षुरैः ॥४७॥

सहिङ्गुलवणैः पीतं सद्यो वातरुजापहम् । कार्षिकं पिप्पलीमूलं पञ्चैव लवणानि च ॥४८॥

पिप्पली चित्रकं शुण्ठी त्रिफला त्रिवृता वचा । द्वौ क्षारौ शीतला[[466]](#footnote-467) दन्ती स्वर्णक्षीरी विषाणिका ॥४९॥

कोलप्रमाणां गुटिकां पिबेत्सौवीरकायुताम् । शोथावपाके त्रिवृता[[467]](#footnote-468) प्रवृद्धे चोदरादिके ॥५०॥

क्षीरं शोथहरं दारुवर्षाभूर्नागरैः शुभम् । सेकस्तथार्कवर्षाभूनिम्बक्वाथेन शोफजित् ॥५१॥

व्योषगर्भं पलाशस्य त्रिगुणे भस्मवारिणि । साधितं पिवतः सर्पिः पतत्यर्शो न संशयः ॥५२॥

विष्वक्सेनाब्जनिर्गुण्डीसाधितं चापि लवणम्[[468]](#footnote-469) । विडङ्गानलसिन्धूत्थरास्नाग्रक्षारदारुभिः ॥५३॥

तैलञ्चतुर्गुणं सिद्धं कटुद्रव्यं जलेन वा । गण्डमालापहं तैलमभ्यङ्गाद्गलगण्डनुत् ॥५४॥

शठीकुनागवलयक्वाथः क्षीररसे युतम् । पयस्यापिप्पलीवासाकल्कं सिद्धं क्षये हितम् ॥५५॥

वचाविडभयाशुण्ठीहिङ्गुकुष्ठाग्निदीप्यकान् । द्वित्रिषट्चतुरेकांशसप्तपञ्चाशिकाः क्रमात् ॥५६॥

चूर्णं पीतं हन्ति गुल्ममुदरं शूलकासनुत् । पाठानिकुम्भत्रिकटुत्रिफलाग्निसुसाधितम् ॥५८॥

मूत्रेण चूर्णगुटिका गुल्मप्लीहादिमर्दनी । वासानिम्बपटोलानि त्रिफला वातपित्तनुत् ॥५९॥

लिह्यात्क्षौद्रेण विडङ्गचूर्णं कृमिविनाशनम् । विडङ्गसैन्धवक्षारमूत्रेणापि हरीतकी ॥६०॥

शल्लकीबदरीजम्बुपियालाम्रार्जुनत्वचः । पीताः क्षीरेण मध्वक्ताः पृथक्शोणितवारणाः ॥६१॥

बिल्वाम्रघातकीपाठाशुण्ठीमोचरसाः समाः । पीता रुन्धन्त्यतीसारं गुडतक्रेण दुर्जयम् ॥६२॥

चाङ्गेरीकोलदध्यम्बुनागरक्षारसंयुतम् । घृतयुक्क्वाथितं पेयं गुदभ्रंशरुजापहम् ॥६३॥

विडङ्गातिविषामुस्तदारुपाठाकलिङ्गकम् । मरीचेन समायुक्तं शोथातीसारनाशनम् ॥६४॥

शर्करासिन्धुशुण्ठीभिः कृष्णामधुगुडेन वा । द्वे द्वे खादेद्धरीतक्यौ जीवेद्वर्षशतं सुखी ॥६५॥

त्रिफला पिप्पलीयुक्ता समध्वाज्या तथैव सा । चूर्णमामलकं तेन सुरसेन तु भावितम् ॥६६॥

मध्वाज्यशर्करायुक्तं लीढ्वा स्त्रीशः पयः पिवेत् । माषपिप्पलिशालीनां यवगोधूमयोस्तथा ॥६७॥

चूर्णभागैः समांशैश्च पचेत्पिप्पलिकां शुभाम् । तां भक्षयित्वा च पिवेच्छर्करामधुरं पयः ॥६८॥

नवश्चटकवद्गच्छेद्दशवारान्स्त्रियं ध्रुवम् । समङ्गाधातकीपुष्पलोध्रनीलोत्पलानि च ॥६९॥

एतत्क्षीरेण दातव्यं स्त्रीणां प्रदरनाशनम् । बीजं कैरण्टकं चापि मधुकं श्वेतचन्दनम् ॥७०॥

पद्मोत्पलस्य मूलानि मधुकं शर्करातिलान् । द्रवमाणेषु गर्भेषु गर्भस्थापनमुत्तमम् ॥७१॥

देवदारु नभः कुष्ठं नलदं विश्वभेषजम् । लेपः काञ्चिकसम्पिष्टस्तैलयुक्तः शिरोर्तिनुत् ॥७२॥

वस्त्रपूतं क्षिपेत्कोष्णं सिन्धूत्थं कर्णशूलनुत् । लशुनार्द्रकशिग्रूणां कदल्या वा रसः पृथक् ॥७३॥

बलाशतावरीरास्नामृताः सैरीयकैः पिबेत् । त्रिफलासहितं सर्पिस्तिमिरघ्नमनुत्तमम् ॥७४॥

त्रिफलाव्योषसिन्धूत्थैर्घृतं सिद्धं पिबेन्नरः । चाक्षुष्यं भेदनं हृद्यं दीपनं कफरोगनुत् ॥७५॥

नीलोत्पलस्य किञ्जल्कं गोशकृद्रससंयुतम् । गुटिकाञ्जनमेतत्स्याद्दिनरात्र्यन्धयोर्हितम् ॥७६॥

यष्टीमधुवचाकृष्णाबीजानां कुटजस्य च । कल्केनालोड्य निम्बस्य कषायो वमनाय सः ॥७७॥

स्निग्धस्विन्नयवं तोयं प्रदातव्यं विरेचनम् । अन्यथा योजितं कुर्यान्मन्दाग्निं गौरवारुचिम् ॥७७॥

पथ्यासैन्धवकृष्णानां चूर्णमुष्णाम्बुना पिबेत् । विरेकः सर्वरोगघ्नः श्रेष्ठो नाराचसंज्ञकः ॥७८॥

सिद्धयोगा मुनिभ्यो ये आत्रेयेण प्रदर्शिताः । सर्वरोगहराः सर्वयोगाग्र्याः सुश्रुतेन हि ॥७९॥

इत्याग्नेये महापुराणे मृतसञ्जीवनीकरसिद्धयोगकथनं नाम पञ्चाशीत्यधिकद्विशततमोऽध्यायः ॥२८५॥

**अथ षडशीत्यधिकद्विशततमोऽध्यायः ।**

मृत्युञ्जयकल्पाः ।

धन्वन्तरिरुवाच ।  
कल्पान्मृत्युञ्जयान्वक्ष्ये ह्यायुर्दान्रोगमर्दनान् । त्रिशती रोगहा सेव्या मध्वाज्यत्रिफलामृता ॥१॥  
पलं पलार्धं कर्षं वा त्रिफलां सकलां तथा । बिल्वतैलस्य नस्यं च मासं पञ्चशती कविः ॥२॥

रोगापमृत्युबलिजित्तिलं भल्लातकं तथा । पञ्चाङ्गं बाकुचीचूर्णं षण्मासं खदिरोदकैः ॥३॥

क्वाथैः कुष्ठं जयेत्सेव्यं चूर्णं नीलकुरुण्टजम् । क्षीरेण मधुना वापि शतायुः खण्डदुग्धभुक् ॥४॥

मध्वाज्यशुण्ठीं संसेव्य पलं प्रातः स मृत्युजित् । बलीपलितजिज्जीवेन्माण्डूकीचूर्णदुग्धपाः ॥५॥

उच्चटामधुना कर्षं पयसा[[469]](#footnote-470) मृत्युजिन्नरः । मध्वाज्यैः पयसा वापि निर्गुण्डी मृत्युरोगजित् ॥६॥

पलाशतैलं कर्षैकं षण्मासं मधुना पिबेत् । दुग्धभोजी पञ्चशती सहस्रायुर्भवेन्नरः ॥७॥

ज्योतिष्मतीपत्ररसं पयसा त्रिफलां पिबेत् । मधुनाज्यं ततस्तद्वच्छशतावर्या रजः पलम् ॥८॥

क्षौद्राज्यैः पयसा वापि निर्गुण्डी रोगमृत्युजित् । पञ्चाङ्गं निम्बचूर्णस्य खदिरक्वाथभावितम् ॥९॥

कर्षं भृङ्गरसेनापि रोगजिच्चामरो भवेत् । रुदन्तिकाज्यमधुभुग्दुग्धभोजी च मृत्युजित् ॥१०॥

कर्षचूर्णं हरीतक्या भावितं भृङ्गराड्रसैः । घृतेन मधुना सेव्य त्रिशतायुश्च रोगजित् ॥११॥

वाराहिकाभृङ्गरसं लोहचूर्णं शतावरी । साज्यं कर्षं पञ्चशती कार्तचूर्णं शतावरी ॥१२॥

भावितं भृङ्गराजेन मध्वाज्यं त्रिंशती भवेत् । आम्रामृतात्रिवृत्तुल्यं[[470]](#footnote-471) गन्धकं च कुमारिका ॥१३॥

रसैर्विमृज्य द्वे गुञ्जे[[471]](#footnote-472) साज्यं पञ्चशताब्दवान् । अश्वगन्धाफलं[[472]](#footnote-473) तैलं साज्यं खण्डं शताब्दवान् ॥१४॥

पलं पुनर्नवाचूर्णं मध्वाज्यपयसा पिवन् । अशोकचूर्णस्य पलं मध्वाज्यं पयसार्तिनुत् ॥१५॥

निम्बस्य[[473]](#footnote-474) तैलं समधु नस्यात्कृष्णकचः शती । कर्षमक्षं समध्वाज्यं शतायुः पयसा पिवन् ॥१६॥

अभयां सगुडां जग्ध्वा घृतेन मधुरादिभिः । दुग्धान्नभुक्कृष्णकेशोऽरोगी पञ्चशताब्दवान् ॥१७॥

पलं कूष्माण्डिकाचूर्णं मध्वाज्यपयसा पिवन् । मासं दुग्धान्नभोजी च सहस्रायुर्विरोगवान् ॥१८॥

शालूकचूर्णं भृङ्गाज्यं समध्वाज्यं शताब्दकृत् । कटुतुम्बीतैलनस्यं कर्षं शतद्वयाब्दवान् ॥१९॥

त्रिफला पिप्पली शुण्ठी सेविता त्रिशताब्दकृत् । शतावर्याः पूर्वयोगः सहस्रायुर्बलातिकृत् ॥२०॥

चित्रकेण तथा पूर्वं तथा शुण्ठीविडङ्गतः । लोहेन भृङ्गराजेन बलया निम्बपञ्चकैः ॥२१॥

खदिरेण च निर्गुण्ड्या कण्टकार्याथ वासकात् । वर्षाभुवा तद्रसैर्वा भावितो वटिकाकृतः ॥२२॥

चूर्णं घृतैर्वा मधुना गुडाद्यैर्वारिणा तथा । ॐ ह्रूं स इतिमन्त्रेण मन्त्रितो योगराजकः ॥२३॥

मृतसञ्जीवनीकल्पो रोगमृत्युञ्जयो भवेत् । सुरासुरैश्च मुनिभिः सेविताः कल्पसागराः ॥

गजायुर्वेदं प्रोवाच पालकाप्योऽङ्गराजकम् ॥२४॥

इत्याग्नेये महापुराणे मृत्युञ्जयकल्पकथनं नाम षडशीत्यधिकद्विशततमोऽध्यायः ॥२८६॥

**अथ सप्तशीत्यधिकद्विशततमोऽध्यायः ।**

गजचिकित्सा ।

पालकाप्य उवाच ।  
गजलक्ष्मचिकित्सां च लोमपाद वदामि ते । दीर्घहस्ता महोच्छ्वासाः प्रशस्तास्ते सहिष्णवः ॥१॥

विंशत्यष्टादशनखाः शीतकालमदाश्च ये । दक्षिणञ्चोन्नतो दन्तो वृंहितं जलदोपमम् ॥२॥

कर्णौ च विपुलौ येषां सूक्ष्मबिन्द्वन्वितास्त्वचि[[474]](#footnote-475) । ते धार्या न तथा धार्या वामना ये त्वलक्षणाः ॥३॥

हस्तिन्यः[[475]](#footnote-476) पार्श्वगर्भिण्यो ये च मूढा[[476]](#footnote-477) मतङ्गजाः । वर्णं सत्त्वं बलं रूपं कान्तिः संहननं जवः ॥४॥

सप्तस्थितो गजश्चेदृक्सङ्ग्रामेऽरीञ्जयेत्सदा । कुञ्जराः परमा शोभा शिविरस्य बलस्य च ॥५॥

आदृतः कुञ्जरैश्चैव विजयः पृथिवीक्षिता । पाकलेषु[[477]](#footnote-478) च सर्वेषु कर्तव्यमनुवासनम् ॥६॥

घृततैलाभ्यङ्गयुक्तं स्नानं[[478]](#footnote-479) वातविवर्जितम् । स्कन्धेषु च क्रिया कार्या तथा पालकवन्नृपैः[[479]](#footnote-480) ॥७॥

गोमूत्रं पाण्डुरोगेषु रजनीभ्यां घृतं द्विज । आनाहे तैलसिक्तस्य निषेकस्तस्य शस्यते ॥८॥

लवणैः पञ्चभिर्मिश्रा प्रतिपानाय वारुणी । विडङ्गत्रिफलाव्योषसैन्धवैः कवलान्कृतान् ॥९॥

मूर्छासु भोजयेन्नागं क्षौद्रं तोयं च पाययेत् । अभ्यङ्गः शिरसः शूले नस्यं चैव प्रशस्यते ॥१०॥

नागानां स्नेहपुटकैः पादरोगानुपक्रमेत् । पश्चात्कल्ककषायेण शोधनं च विधीयते ॥११॥

शिखितित्तिरलावानां पिप्पलीमरिचान्वितैः । रसैः सम्भोजयेन्नागं वेपथुर्यस्य जायते ॥१२॥

बालबिल्वं तथा लोध्रं धातकी सितया सह । अतीसारविनाशाय पिण्डीं भुञ्जीत कुञ्जरः ॥१३॥

नस्यं करग्रहे देयं घृतं लवणसंयुतम् । मागधी नागराजाजी यवागूर्मुस्तसाधिता ॥१४॥

उत्कर्णके तु दातव्या वाराहं च तथा रसम् । दशमूलकुलत्थाम्लकाकमाचीविपाचितम् ॥१५॥

तैलं शृङ्खलसंयुक्तं[[480]](#footnote-481) गलग्रहगदापहम् । अष्टभिर्लवणैः पिष्टैः प्रसन्नं[[481]](#footnote-482) पाययेद्घृतम् ॥१६॥

मूत्रभङ्गेऽथ वा बीजं क्वथितं त्रपुषस्य च । त्वग्दोषेषु पिवेन्निम्बं वृषं वा क्वथितं द्विपः ॥१७॥

गवां मूत्रं विडङ्गानि कृमिकोष्ठेषु शस्यते । शृङ्गवेरकणाद्राक्षाशर्कराभिः शृतं पयः ॥१८॥

क्षतक्षयकरं पानं तथा मांसरसः शुभः । मुद्गौदनं व्योषयुतमरुचौ तु प्रशस्यते ॥१९॥

त्रिवृद्व्योषाग्निदन्त्यर्कश्यामा क्षीरेभपिप्पली । एतैर्गुल्महरः स्नेहः कृतश्चैव तथापरः ॥२०॥

भेदनद्रावणाभ्यङ्गस्नेहपानानुवासनैः । सर्वानेव समुत्पन्नान्विद्रधीन्समुपाहरेत् ॥२१॥

यष्टिकं मुद्गसूपेन शारदेन तथा पिबेत् । बालबिल्वैस्तथा लेपः कटुरोगेषु[[482]](#footnote-483) शस्यते ॥२२॥

विडङ्गेन्द्रयवौ हिङ्गु सरलं[[483]](#footnote-484) रजनीद्वयम् । पूर्वाह्णे दापयेत्पिण्डान्सर्वशूलोपशान्तये[[484]](#footnote-485) ॥२३॥

प्रधानभोजने तेषां षष्टिकव्रीहिशालयः । मध्यमौ यवगोधूमौ शेषा दन्तिनि चाधमाः ॥२४॥

यवश्चैव तथैवेक्षुर्नागानां बलवर्द्धनः । नागानां यवसं शुष्कं तथा धातुप्रकोपणम् ॥२५॥

मदक्षीणस्य नागस्य पयःपानं प्रशस्यते । दीपनीयैस्तथा द्रव्यैः शृतो मांसरसः शुभः ॥२६॥

वायसः कुक्कुरश्चोभौ काकोलूककुलं हरिः । भवेत्क्षौद्रेण संयुक्तः पिण्डोद्रेकगदापहः[[485]](#footnote-486) ॥२७॥

कटुमत्स्यविडङ्गानि क्षारः कोषातकीपयः । हरिद्रा चेति धूपोऽयं कुञ्जरस्य जयावहः ॥२८॥

पिप्पलीतण्डुलीतैलं माध्वीकं माक्षिकं तथा । नेत्रयोः परिषेकोयं दीपनीयः प्रशस्यते ॥२९॥

पूरीषं चटकायाश्च तथा पारावतस्य च । क्षीरवृक्षः करीषश्च प्रसन्ना चेष्टमञ्जनम् ॥३०॥

अनेनाञ्जितनेत्रस्तु करोति कदनं रणे । उत्पलानि च नीलानि मुस्तं तगरमेव च ॥३१॥

तण्डुलोदकपिष्टानि नेत्रनिर्वापणं परम् । नखवृद्धौ नखच्छेदस्तैलसेकश्च मास्यपि ॥३२॥

शय्यास्थानं भवेच्चास्य करीषैः पांसुभिस्तथा । शरन्निदाघयोः सेकः सर्पिषा च तथेष्यते ॥३३॥

इत्याग्नेये महापुराणे गजचिकित्साकथनं नाम सप्तशीत्यधिकद्विशततमोऽध्यायः ॥२८७॥

**अथाष्टाशीत्यधिकद्विशततमोऽध्यायः ।**

अश्ववाहनसारः ।

धन्वन्तरिरुवाच ।  
अश्ववाहनसारञ्च वक्ष्ये चाश्वचिकित्सनम् । वाजिनां सङ्ग्रहः कार्यो धर्मकर्मार्थसिद्धये ॥१॥

अश्विनी श्रवणं हस्तमुत्तरात्रितयं तथा । नक्षत्राणि प्रशस्तानि हयानामादिवाहने ॥२॥

हेमन्तः शिशिरश्चैव वसन्तश्चाश्ववाहने । ग्रीष्मे शरदि वर्षासु निषिद्धं वाहनं हये ॥३॥

तीव्रैर्न्न च चपलैर्दण्डैर्वदने न च ताडयेत् । कीलास्थिसंकुले चैव विषमे कण्टकान्विते ॥४॥

वालुकापङ्कसंच्छन्ने गर्तागर्तप्रदूषिते । अचित्तज्ञो विनोपायैर्वाहनं कुरुते तु हः ॥५॥

स वाह्यते हयेनैव पृष्ठस्थः कटिकां विना । छन्दं विज्ञापयेत्कोऽपि सुकृती धीमतां वरः ॥६॥

अभ्यासादभियोगाच्च विना शास्त्रं स्ववाहकः । स्नातस्य प्राङ्मुखस्याथ देवान्वपुषि योजयेत् ॥७॥

प्रणवादिनमोन्तेन स्वबीजेन यथाक्रमम् । ब्रह्मा चित्ते बले विष्णुर्वैनतेयः पराक्रमे ॥८॥

पार्श्वे रुद्रा गुरुर्बुद्धौ विश्वेदेवाश्च मर्मसु । दृगावर्ते दृशीन्द्वर्कौ कर्णयोरश्विनौ तथा ॥९॥

जठरेऽग्निः स्वधा स्वेदे वाग्जिह्वायां जवेऽनिलः । पृष्ठतो नाकपृष्ठस्तु खुराग्रे सर्वपर्वताः ॥१०॥

ताराश्च रोमकूपेषु हृदि चान्द्रमसी कला । तेजस्यग्नी रतिः श्रोण्यां ललाटे च जगत्पतिः ॥११॥

ग्रहाश्च हेषिते चैव तथैवोरसि वासुकिः । उपोषितोऽर्चयेत्सादी हयं दक्षश्रुतौ जपेत् ॥१२॥

हय गन्धर्वराजस्त्वं शृणुष्व वचनं मम । गन्धर्वकुलजातस्त्वं मा भूस्त्वं कुलदूषकः ॥१३॥

द्विजानां सत्यवाक्येन सोमस्य गरुडस्य च । रुद्रस्य वरुणस्यैव पवनस्य बलेन च ॥१४॥

हुताशनस्य दीप्त्या च स्मर जातिं तुरङ्गम । स्मर राजेन्द्रपुत्रस्त्वं सत्यवाक्यमनुस्मर ॥१५॥

स्मर त्वं वारुणीं कन्यां स्मर त्वं कौस्तुभं मणिम् । क्षीरोदसागरे चैव मथ्यमाने सुरासुरैः ॥१६॥

तत्र देवकुले जातः स्ववाक्यं परिपालय । कुले जातस्त्वमश्वानां मित्रं मे भव शाश्वतम् ॥१७॥

शृणु मित्र त्वमेतच्च सिद्धो मे भव वाहन । विजयं रक्ष मां चैव समरे सिद्धिमावह ॥१८॥

तव पृष्ठं समारुह्य हता दैत्याः सुरैः पुरा । अधुना त्वां समारुह्य जेष्यामि रिपुवाहिनीम् ॥१९॥

कर्णजापं ततः कृत्वा विमुह्य च तथाप्यरीन् । पर्यानयेद्धयं सादी वाहयेद्युद्धगो जयम् ॥२०॥

सञ्जाताः स्वशरीरेण दोषाः प्रायेण वाजिनाम् । हन्यन्तेऽतिप्रयत्नेन गुणाः सादिवरैः पुनः ॥२१॥

सहजा इव दृश्यन्ते गुणाः सादिवरोद्भवाः । नाशयन्ति गुणानन्ये सादिनः सहजानपि ॥२२॥

गुणानेको विजानाति वेत्ति दोषांस्तथापरः । धन्यो धीमान्हयं वेत्ति नोभयं वेत्ति मन्दधीः ॥२३॥

अकर्मज्ञोऽनुपायज्ञो वेगासक्तोऽतिकोपनः । जयदण्डरतिश्चित्रो[[486]](#footnote-487) यः शस्तोऽपि न शस्यते ॥२४॥

उपायज्ञोऽथ चित्तज्ञो विशुद्धो दोषनाशनः । गुणार्जनपरो नित्यं सर्वकर्मविशारदः ॥२५॥

प्रग्रहेण गृहीत्वाथ प्रविष्टो वाहभूतलम् । सव्यापसव्यभेदेन वाहनीयः सुसादिना ॥२६॥

आरुह्य सहसा नैव ताडनीयो हयोत्तमः । तादनाद्भयमाप्नोति भयान्मोहश्च जायते ॥२७॥

प्रातः सादी प्लुतेनैव वल्गामुद्धृत्य चालयेत् । मन्दं मन्दं विना नालं धृतवल्गो दिनान्तरे ॥२८॥

प्रोक्तमाश्वसनं सामभेदोऽश्वेन नियोज्यते । कषादिताडनं दण्डो दानं कालसहिष्णुता ॥२९॥

पूर्वपूर्वविशुद्धौ तु विदध्यादुत्तरोत्तरम् । जिह्वातले विना[[487]](#footnote-488) योगं विदध्याद्वाहने हये ॥३०॥

गुणेतरशतां वल्गां सृक्कण्या सह गाहयेत् । विस्मार्य वाहनं कुर्याच्छिथिलानां शनैः शनैः ॥३१॥

हयजिह्वाङ्गमाहीने जिह्वाग्रन्थिं विमोचयेत् । गाढतां मोचयेत्तावद्यावत्स्तोभं न मुञ्चति ॥३२॥

कुर्याच्छतमुरस्त्राणमविलालं च मुञ्चति । ऊर्ध्वाननः स्वभावाद्यस्तस्योरस्त्राणमश्लथम् ॥३३॥

विधाय वाहयेद्दृष्ट्या लीलया सादिसत्तमः । तस्य सव्येन पूर्वेण संयुक्तं सव्यवल्गया ॥३४॥

यः कुर्यात्पश्चिमं पादं गृहीतस्तेन दक्षिणः । क्रमेणानेन यो वामे कुरुते वामवल्गया ॥३५॥

पादौ तेनापि पादः स्याद्गृहीतो वाम एव हि । अग्रे चेच्चरणे त्यक्ते जायते सुदृढासनम् ॥३६॥

यौ हृतौ दुष्करे चैव मोटके नाटकायनम् । सव्यहीनं खलीकारो हनने गुणने तथा ॥३७॥

स्वभावं हि तुरङ्गस्य मुखव्यावर्तनं पुनः । न चैवेत्थं तुरङ्गाणां पादग्रहणहेतवः ॥३८॥

विश्वस्तं हयमालोक्य गाढमापीड्य चासनम् । रोधयित्वा[[488]](#footnote-489) मुखे पादं ग्राह्यतो लोकनं हितम् ॥३९॥

गाढमापीड्य रागाभ्यां वल्गामाकृष्य गृह्यते । तद्बन्धनाद्युग्मपादं तद्वद्वल्गनमुच्यते[[489]](#footnote-490) ॥४०॥

संयोज्य वल्गया पादान्वल्गामालोच्य वाञ्छितम् । वाह्यपार्ष्णिप्रयोगात्तु यत्र तन्मोटनं मतम् ॥४१॥

प्रलया विप्लवे ज्ञात्वा क्रमेणानेन बुद्धिमान् । मोटनेन चतुर्थेन विधिरेष विधीयते ॥४२॥

नाधत्तेऽधश्च यः पादं योऽश्वो लङ्घनमण्डले[[490]](#footnote-491) । मोटनोद्वक्कनाभ्यां तु ग्राहयेत्पादमीदृशम् ॥४३॥

वण्टयित्वासने गाढं मन्दमादाय यो व्रजेत् । ग्राह्यते सङ्ग्रहाद्यत्र तत्सङ्ग्रहणमुच्यते ॥४४॥

हत्वा पार्श्वप्रहारेण स्थानस्थो व्यग्रमानसम् । वल्गामाकृष्य पादेन ग्राह्य कण्टकपायनम् ॥४५॥

उल्केणा(ना) योऽङ्घ्रणानेन पार्ष्णिघातांस्तुरङ्गमः । गृह्यते यत्खलीकृत्य खलीकारः स चेष्यते ॥४६॥

गतित्रये प्रियः पादमादत्ते नैव वाञ्छितः । हत्वा तु यत्र दण्डेन गृह्यते हननं हि तत् ॥४७॥

खलीकृत्य चतुष्केण तुरङ्गो वल्गयान्यया । उच्छ्वास्य ग्राह्यतेऽन्यत्र तत्स्यादुच्छासनं पुनः ॥४८॥

स्वभावाद्बहिरस्यन्तं तस्यां दिशि तदाननम् । नियोज्य ग्राहयेत्तत्तु मुखव्यावर्तनं मतम् ॥४९॥

ग्राहयित्वा ततः पादं त्रिविधासु यथाक्रमम् । साधयेत्पञ्चधारासु क्रमशो मण्डलादिषु ॥५०॥

(आजानूर्ध्वाननं वाहं शिथिलं वाहयेत्सुधीः । अङ्गेषु लाघवं यावत्तावत्तं वाहयेद्धयम् ॥५१॥

मृदुः स्कन्धे लघुर्वक्त्रे शिथिलः सर्वसन्धिषु । यदा स सादिनो वश्यः सङ्गृह्णीयात्तदा हयम्) ॥५२॥

न त्यजेत्पश्चिमं पादं यदा साधु भवेत्तदा । तदाकृष्टिर्विधातव्या पाणिभ्यामिह वल्गया ॥५३॥

एकाङ्घ्रिको यथा तिष्ठेदुद्ग्रीवोऽश्वः समाननः । धरायां पश्चिमौ पादावन्तरी(रि)क्षे यदाश्रयौ ॥५४॥

तदा सन्धारणं कुर्याद्गाढवाहं च मुष्टिना । सहसैवं समाकृष्टो यस्तुरङ्गो न तिष्ठति ॥५५॥

शरीरं विक्षिपन्तं च साधयेन्मण्डलभ्रमैः । क्षिपेत्स्कन्धं च यो वाहः स च स्थाप्यो हि वल्गया ॥५६॥

गोमयं लवणं मूत्रं क्वथितं मृत्समन्वितम् । अङ्गलेपो मक्षिकादिदंशश्रमविनाशनः ॥५७॥

मध्ये भद्रादिजातीनां मण्डो देयो हि सादिना । दशनं सूक्ष्मकीटस्य निरुत्साहः क्षुधा हयः ॥५८॥

यथा वश्यस्तथा शिक्षा विनश्यन्त्यतिवाहिताः । अवाहिता न सिध्यन्ति तुङ्गवक्त्रांश्च वाहयेत् ॥५९॥

सम्पीड्य जानुयुग्मेन स्थिरमुष्टिस्तुरङ्गमम् । गोमूत्राः कुटिला वेणी पद्ममण्डलमालिका ॥६०॥

पञ्चोलूखलिकाः कार्ये गर्वितास्तेऽतिकीर्तिताः । संक्षिप्तं चैव विक्षिप्तं कुञ्चितं च यथाचितम् ॥६१॥

वल्गितावल्गितौ चैव षोढा चेत्थमुदाहृतम् । वीथौ धनुःशतं यावदशीतिर्नवतिस्तथा ॥६२॥

भद्रः सुसाध्यो वाजी स्यान्मन्दो दण्डैकमानसः । मृगजङ्घो मृगो वाजी सङ्कीर्णस्तत्समन्वयात् ॥६३॥

शर्करामधुलाजादः सुगन्धोऽश्वः शुचिर्द्विजः । तेजस्वी क्षत्रियश्चाश्वो विनीतो बुद्धिमांश्च यः ॥६४॥

शूद्रोऽशुचिश्चलो मन्दो विरूपो विमतिः खलः । वल्गया धार्यमाणोऽश्वो लालकं[[491]](#footnote-492) यश्च दर्शयेत्[[492]](#footnote-493) ॥६५॥

भारेषु[[493]](#footnote-494) योजनीयोऽसौ प्रग्रहग्रहमोक्षणैः । अश्वादिलक्षणं वक्ष्ये शालिहोत्रो यथावदत् ॥६६॥

इत्याग्नेये महापुराणे अश्ववाहनसारो नाम अष्टाशीत्यधिकद्विशततमोऽध्यायः ॥२८८॥

**अथैकोननवत्यधिकद्विशततमोऽध्यायः ।**

अश्वचिकित्सा ।

शालिहोत्र उवाच ।  
अश्वानां लक्षणं वक्ष्ये चिकित्सां चैव सुश्रुत[[494]](#footnote-495) । हीरदन्तो विदन्तश्च करालः कृष्णतालुकः ॥१॥

कृष्णजिह्वश्च यमजोऽजातमुष्कश्च यस्तथा । द्विशफश्च तथा शृङ्गी त्रिवर्णो व्याघ्रवर्णकः ॥२॥

खरवर्णो भस्मवर्णो जातवर्णश्च काकुदी । श्वित्री च काकसादी च खरसारस्तथैव च ॥३॥

वानराक्षः कृष्णसटः कृष्णगुह्यस्तथैव च । कृष्णप्रोथश्च शूकश्च यश्च तित्तिरिसन्निभः ॥४॥

विषमः श्वेतपादश्च ध्रुवावर्तविवर्जितः । अशुभावर्तसंयुक्तो वर्जनीयस्तुरङ्गमः ॥५॥

रन्ध्रोपरन्ध्रयोर्द्वौ द्वौ द्वौ द्वौ मस्तकवक्षसोः । प्रयाणे च ललाटे च कण्ठावर्ताः शुभा दश ॥६॥

सृक्कण्यां च ललाटे च कर्णमूले निगालके । बाहुमूले गले श्रेष्ठा आवर्तास्त्वशुभाः परे ॥७॥

शुकेन्द्रगोपचन्द्राभा ये च वायससन्निभाः । सुवर्णवर्णाः स्निग्धाश्च प्रशस्यास्तु सदैव हि ॥८॥

दीर्घग्रीवाक्षिकूटाश्च ह्रस्वकर्णाश्च शोभनाः । राज्ञां तुरङ्गमा यत्र विजयं वर्जयेत्ततः ॥९॥

पालितस्तु हयो दन्ती शुभदो दुःखदोऽन्यथा । श्रियः पुत्रास्तु गन्धर्वा वाजिनो रत्नमुत्तमम् ॥१०॥

अश्वमेधे तु तुरगः पवित्रत्वात्तु हूयते । वृषो निम्बबृहत्यौ च गुडूची च समाक्षिका ॥११॥

सिङ्घाणकहरी[[495]](#footnote-496) पिण्डी स्वेदश्च शिरसस्तथा । हिङ्गु पुष्करमूलं च नागरं साम्लवेतसम् ॥१२॥

पिप्पलीसैन्धवयुतं शूलघ्नं चोष्णवारिणा । नागरातिविषा मुस्ता सानन्ता बिल्वमालिका ॥१३॥

क्वाथमेषां पिबेद्वाजी सर्वातीसारनाशनम् । प्रियङ्गुसारिवाभ्यां च युक्तमाजं शृतं पयः ॥१४॥

पर्याप्तशर्करं पीत्वा श्रमाद्वाजी विमुच्यते । द्रोणिकायां तु दातव्या तैलबस्तिस्तुरङ्गमे ॥१५॥

कोष्ठजा च शिरा वेध्यास्तेन तस्य सुखं भवेत् । दाडिमं त्रिफला व्योषं गुडश्च समभावितः ॥१६॥

पिण्डमेतत्प्रदातव्यमश्वानां कार्श्यनाशनम्[[496]](#footnote-497) । प्रियङ्गुलोध्रमधुभिः पिबेद्वृषरसं हयः ॥१७॥

क्षीरं वा पञ्चकोलाद्यं कासनाद्धि प्रमुच्यते । प्रस्कन्धेषु च सर्वेषु श्रेय आदौ विशोधनम् ॥१८॥

अभ्यङ्गोद्वर्तनस्नेहनस्यवर्तिक्रमः स्मृतः । ज्वरितानां तुरङ्गाणां पयसैव क्रियाक्रमः ॥१९॥

लोध्रकरञ्जयोर्मूलं मातुलुङ्गाग्निनागराः । कुष्ठं हिङ्गु वचा रास्ना लेपोऽयं शोथनाशनः ॥२०॥

मञ्जिष्ठा मधुकं द्राक्षा बृहत्यौ रक्तचन्दनम् । त्रपुषीबीजमूलानि शृङ्गाटककशेरुकम् ॥२१॥

अजापयः शृतमिदं सुशीतं शर्करान्वितम् । पीत्वा निरशनो वाजी रक्तमेहात्प्रमुच्यते ॥२२॥

मन्याहनुनिगालस्थशिराशोथो गलग्रहः । अभ्यङ्गः कटुतैलेन तत्र तेष्वेव शस्यते ॥२३॥

गलग्रहगदः शोथः प्रायशो गलदेशके । प्रत्यक्पुष्पी तथा वह्निः सैन्धवं सौरसो रसः ॥२४॥

कृष्णाहिङ्गुयुतैरेभिः कृत्वा नस्यं न सीदति । निशे ज्योतिष्मती पाठा कृष्णा कुष्ठं वचा मधु ॥२५॥

जिह्वास्तम्भे च लेपोऽयं गुडमूत्रयुतो हितः । तिलैर्यष्ट्या रजन्या च निम्बपत्रैश्च योजिता ॥२६॥

क्षौद्रेण शोधनी पिण्डी सर्पिषा व्रणरोपणी । अभिघातेन खञ्जन्ति ये ह्यश्वास्तीव्रवेदनाः ॥२७॥

परिषेकक्रिया तेषां तैलेनाशु रुजापहा । दोषे कोपाभिघाताभ्यां तलजे लिङ्गिते तथा ॥२८॥

शान्तिर्मत्स्यण्डिवृद्धाभ्यां पक्वभिन्ने व्रणक्रमः । अश्वत्थोदुम्बरप्लक्षमधूकवटबिल्वकैः ॥२९॥

प्रभूतसलिलक्वाथः सुखोष्णो व्रणशोधनः । शताह्वानागरं रास्नामञ्जिष्ठाकुष्ठसैन्धवैः ॥३०॥

देवदारुवचायुग्मरजनीरक्तचन्दनैः । तैलं सिद्धं कषायेण गुडूच्याः पयसा सह ॥३१॥

म्रक्षेण बस्तिनस्ये च योज्यं सर्वत्र लिङ्गिते । रक्तस्रावो जलौकाभिर्नेत्रान्ते नेत्ररोगिणः ॥३२॥

खादिरोदुम्बराश्वत्थकषायेण च साधनम् । धात्रीदुरालभातिक्ताप्रियङ्गुकुङ्कुमैः समैः ॥३३॥

गुडूच्या च कृतः कल्को हितो युक्तावलम्बिने । उत्पाते च शिले श्राव्ये शुष्कशोफे तथैव च ॥३४॥

क्षिप्रकारिणि दोषे च सद्यो वेधनमिष्यते । गोशकृन्मञ्जिकाकुष्ठरजनीतिलसर्षपैः ॥३५॥

गवां मूत्रेण पिष्टैश्च मर्दनं कण्डुनाशनम् । शीतो मधुयुतः क्वाथो नासिकायां सशर्करः ॥३६॥

रक्तपित्तहरः पानादश्वकर्णे[[497]](#footnote-498) तथैव च । सप्तमे सप्तमे देयमश्वानां लवणं दिने ॥३७॥

तथा भुक्तवतां देया प्रतिपाने तु वारुणी । जीवनीयैः समधुरैर्मृद्वीकाशर्करायुतैः ॥३८॥

सपिप्पलीकैः शरदि प्रतिपानं सपद्मकैः । विडङ्गापिप्पलीधान्यशताह्वालोध्रसैन्धवैः ॥३९॥

सचित्रकैस्तुरङ्गाणां[[498]](#footnote-499) प्रतिपानं हिमागमे । लोध्रप्रियङ्गुकामुस्तापिप्पलीविश्वभेषजैः ॥४०॥

सक्षौद्रैः प्रतिपानं स्याद्वसन्ते कफनाशनम् । प्रियङ्गुपिप्पलीलोध्रयष्ट्याह्वैः समहौषधैः ॥४१॥

निदाघे सगुडा देया मदिरा प्रतिपानके । लोध्रकाष्ठं सलवणं पिप्पल्यो विश्वभेषजम् ॥४२॥

भवेत्तैलयुतैरेभिः प्रतिपानं घनागमे । निदाघोद्वृतपित्ता ये शरत्सु पुष्टशोणिताः ॥४३॥

प्रावृड्भिन्नपुरीषाश्च पिबेयुर्वाजिनो घृतम् । पिबेयुर्वाजिनस्तैलं कफवाय्वधिकास्तु ये ॥४४॥

स्नेहात्तापोद्भवो[[499]](#footnote-500) येषां कार्यं तेषां विरूक्षणम् । त्र्यहं यवागू रूक्षा स्याद्भोजनं तक्रसंयुतम् ॥४५॥

शरन्निदाघयोः सर्पिस्तैलं शीतवसन्तयोः । वर्षासु शिशिरे चैव वस्तौ यमकमिष्यते ॥४६॥

गुर्वभिष्यन्दिभक्तानि व्यायामः स्नानमातपम् । वायुवर्जं च वाहस्य स्नेहपीतस्य वर्जितम् ॥४७॥

स्नानं पानं सकृत्कुर्यादश्वानां[[500]](#footnote-501) सलिलागमे । अत्यर्थं दुर्दिने काले पानमेकं प्रशस्यते ॥४८॥

युक्त(क्तं)शीतातपे काले द्विः पानं स्नपनं सकृत् । ग्रीष्मे त्रिः स्नानं पानं स्याच्चिरं तस्यावगाहनम् ॥४९॥

निस्तूषाणां प्रदातव्या यवानां चतुराढकी । चणकव्रीहिमौद्गानि कलायं वापि दापयेत् ॥५०॥

अहोरात्रेण चार्धस्य यवसस्य तुला दश । अष्टौ शुष्कस्य दातव्याश्चतस्रोऽथ वपुष्मतः ॥५१॥

दूर्वाः पित्तं यवः कासं बुसश्च श्लेष्मसञ्चयम् । नाशयत्यर्जुनः श्वासं तथा वालो बलक्षयम् ॥५२॥

वातिकाः पैत्तिकाश्चैव श्लेष्मजाः सान्निपातिकाः । न रोगाः पीडयिष्यन्ति दूर्वाहारं तुरङ्गमम् ॥५३॥

द्वौ रज्जुबन्धौ दुष्टानां पक्षयोरुभयोरपि । पश्चाद्धनुश्च[[501]](#footnote-502) कर्तव्यो दूरकीलव्यपाश्रयः ॥५४॥

वा(व)सेयुस्त्वास्तृते स्थाने कृतधूपनभूमयः । यत्नोपन्यस्तयवसाः सप्रदीपाः सुरक्षिताः ॥५५॥

कृकवाक्वजकपयो धार्याश्चाश्वगृहे मृगाः ॥५६॥

इत्याग्नेये महापुराणे अश्वायुर्वेदो नामैकोननवत्यधिकद्विशततमोऽध्यायः ॥२८९॥

**अथ नवत्यधिकद्विशततमोऽध्यायः ।**

अश्वशान्तिः ।

शालिहोत्र उवाच ।  
अश्वशान्तिं प्रवक्ष्यामि वजिरोगविमर्दनीम् । नित्यां नैमित्तिकीं काम्यां त्रिविधां शृणु सुश्रुत ॥१॥

शुभे दिने श्रीधरं च श्रियमुच्चैःश्रवःसुतम् । हयराजं समभ्यर्च्य सावित्रैर्जुहुयाद्घृतम् ॥२॥

द्विजेभ्यो दक्षिणां दद्यादश्ववृद्धिस्ततो भवेत् । अश्वयुक्शुक्लपक्षस्य पञ्चदश्यां च शान्तिकम् ॥३॥

वहिः कुर्याद्विशेषेण नासत्यौ वरुणं यजेत् । समुल्लिख्य ततो देवीं शाखाभिः परिवारयेत् ॥४॥

घटान्सर्वरसैः पूर्णान्दिक्षु दद्यात्सवस्त्रकान् । यवाज्यं जुहुयात्प्रार्च्य यजेदश्वांश्च साश्विनान् ॥५॥

विप्रेभ्यो दक्षिणां दद्यान्नैमित्तिकमतः शृणु । मकरादौ हयानां च पद्मैर्विष्णुं श्रियं यजेत् ॥६॥

ब्रह्माणं शङ्करं सोममादित्यं च तथाश्विनौ । रेवन्तमुच्चैःश्रवसं दिक्पालांश्च दलेष्वपि ॥७॥

प्रत्येकं पूर्णकुम्भेषु वेद्यां तत्सौम्यता(या) हुनेत्[[502]](#footnote-503) । तिलाक्षताज्यसिद्धार्थान्देवतानां शतं शतम् ॥

उपोषितेन कर्तव्यं कर्म चाश्वरुजापहम् ॥८॥

इत्याग्नेये महापुराणे अश्वशान्तिर्नाम नवत्यधिकद्विशततमोऽध्यायः ॥२९०॥

**अथैकनवत्यधिकद्विशततमोऽध्यायः ।**

गजशान्तिः ।

शालिहोत्र उवाच ।  
गजशान्तिं प्रवक्ष्यामि गजरोगविमर्दनीम् । विष्णुं श्रियं च पञ्चम्यां नागमैरावतं यजेत् ॥१॥

ब्रह्माणं शङ्करं विष्णुं शक्रं वैश्रवणं यमम् । चन्द्रार्कौ वरुणं वायुमग्निं पृथ्वीं तथा च खम् ॥२॥

शेषं शैलान् कुञ्जरांश्च ये तेऽष्टौ देवयोनयः । विरूपाक्षं महापद्मं भद्रं सुमनसं तथा ॥३॥

कुमुदैरावणः पद्मः पुष्पदन्तोऽथ वामनः । सुप्रतीकोऽञ्जनो नागा अष्टौ होमोऽथ दक्षिणाम् ॥४॥

गजाः शान्त्युदकैः सिक्ता वृद्धौ नैमित्तिकं शृणु । गजानां मकरादौ च ऐशान्यां नगराद्वहिः ॥५॥

स्थण्डिले कमले मध्ये विष्णुं लक्ष्मीं च केशरे । ब्रह्माणं भास्करं पृथ्वीं यजेत्स्कन्दं ह्यनन्तकम् ॥६॥

खं शिवं सोममिन्द्रादींस्तदस्त्राणि दले क्रमात् । वज्रं शक्तिं च दण्डं च तोमरं पाशकं गदाम् ॥७॥

शूलं पद्मं बहिर्वृन्ते(त्ते) चक्रे सूर्यं तथाश्विनौ । वसूनष्टौ तथा साध्यान्याम्येऽथ नैर्ऋते दले ॥८॥

देवानाङ्गिरसश्चान्यान्भृगू(गूं)श्च मरुतोऽनिले । विश्वे(श्व)देवांस्तथा दक्षे रुद्रान्रौद्रेऽथ मण्डले ॥९॥

वृत्तया रेखया तत्र देवान्वै बाह्यतो यजेत् । सूत्रकारानृषीन्वाणीं पूर्वादौ सरितो गिरीन् ॥१०॥

महाभूतानि कोणेषु ऐशान्यादिषु संयजेत् । पद्मं चक्रं गदां शङ्खं चतुरश्रं तु मण्डलम् ॥११॥

चतुर्द्वारं ततः कुम्भानग्न्यादौ च पताकिकाः । चत्वा(तु)रस्तोरणान्द्वारि(?) नागानैरावतादिकान् ॥१२॥

पूर्वादौ चौषधीभिश्च देवानां भाजनं पृथक् । पृथक्शताहुतीश्चाज्यैर्गजानर्च्य प्रदक्षिणम् ॥ १३॥

नागं वह्निं देवतादीन्वाद्यैर्जग्मुः स्वकं गृहम् । द्विजेभ्यो दिक्षिणां दद्याद्धस्तिवैद्यादिकांस्तथा ॥१४॥

करिणं तु समारुह्य वदेत्कर्णे तु कालवित् । नागराजे मृते शान्तिं कृत्वान्यस्मिञ्जपेन्मनुम् ॥१५॥

श्रीगजस्त्वं कृतो राज्ञा भवानस्य गजाग्रणीः । गन्धमाल्याग्रभक्तैस्त्वां पूजयिष्यति पार्थिवः ॥१६॥

लोकस्तदाज्ञया पूजां करिष्यति तदा तव । पालनीयस्त्वया राजा युद्धेऽध्वनि तथा गृहे ॥१७॥

तिर्यग्भावं समुत्सृज्य दिव्यं भावमनुस्मर । देवासुरे पुरा युद्धे श्रीगजस्त्रिदशैः कृतः ॥१८॥

ऐरावतसुतः श्रीमानरिष्टो नाम वारणः । श्रीगजानां तु तत्तेजः सर्वमेवोपतिष्ठते ॥१९॥

तत्तेजस्तव नागेन्द्र दिव्यभावसमन्वितम् । उपतिष्ठतु भद्रं ते रक्ष राजानमाहवे ॥२०॥

इत्येवमभिषिक्तं तामारोहेत शुभे नृपः । तस्यानुगमनं कुर्युः सशस्त्रा नरपुङ्गवाः ॥२१॥

शालास्वसौ स्थण्डिलेऽब्जे दिकपालादीन्यजेद्बहिः । केसरेषु बलं नागं भुवं चैव सरस्वतीम् ॥२२॥

मध्ये[[503]](#footnote-504) तु डिण्डिमं[[504]](#footnote-505) प्रार्च्य गन्धमाल्यानुलेपनैः । हुत्वा देयस्तु कलशो रसपूर्णो द्विजाय च ॥२३॥

गजाध्यक्षं हस्तिपं च गणितज्ञं च पूजयेत् । गजाध्यक्षाय तं दद्याड्डिण्डिमं सोऽपि वादयेत् ॥

शुभगम्भीरशब्दैः स्याज्जघनस्थोऽभिवादयेत् ॥२४॥

इत्याग्नेये महापुराणे गजशान्तिर्नामैकनवत्यधिकद्विशततमोऽध्यायः ॥२९१॥

**अथ द्विनवत्यधिकद्विशततमोऽध्यायः ।**

गवायुर्वेदः ।

धन्वन्तरिरुवाच ।  
गोविप्रपालनं कार्यं राज्ञा गोशान्तिमावदे । गावः पवित्रा माङ्गल्या गोषु लोकाः प्रतिष्ठिताः ॥१॥

शकृन्मूत्रं परं तासामलक्ष्मीनाशनं परम् । गवां कण्डूयनं वारिदानं शृङ्गस्य मर्दनम् ॥२॥

गोमूत्रं गोमयं क्षीरं दधि सर्पिः कुशोदकम्[[505]](#footnote-506) । (षडङ्गं परमं पाने दुःस्वप्नादिनिवारणम् ॥३॥

रोचना विषरक्षोघ्नी ग्रासदः स्वर्गगो गवाम् । यद्गृहे दुःखिता गावः स याति नरकं नरः ॥४॥

परगोग्रासदः स्वर्गी गोहितो ब्रह्मलोकभाक् । गोदानात्कीर्तनाद्रक्षां कृत्वा चोद्धरते कुलम् ॥५॥

गवां श्वासात्पवित्रा भूः स्पर्शनात्किल्विषक्षयः । गोमूत्रं गोमयं सर्पिः क्षीरं दधि कुशोदकम् ॥६॥)

एकरात्रोपवासश्च श्वपाकमपि शोधयेत् । सर्वाशुभविनाशाय पुराचरितमीश्वरैः ॥७॥

प्रत्येकं च त्र्यहाभ्यस्तं महासान्तपनं स्मृतम् । सर्वकामप्रदं चैतत्सर्वाशुभविमर्दनम् ॥८॥

कृच्छ्रातिकृच्छ्रं पयसा दिवसानेकविंशतिम् । निर्मलाः सर्वकामाप्त्या स्वर्गगाः स्युर्नरोत्तमाः ॥९॥

त्र्यहमुष्णं पिबेन्मूत्रं त्र्यहमुष्णं घृतं पिबेत् । त्र्यहमुष्णं पयः पीत्वा वायुभक्षः परं त्र्यहम् ॥१०॥

तप्तकृच्छ्रव्रतं सर्वपापघ्नं ब्रह्मलोकदम् । शीतैस्तु शीतकृच्छ्रं स्याद्ब्रह्मोक्तं ब्रह्मलोकदम् ॥११॥

गोमूत्रेणाचरेत्स्नानं वृत्तिं कुर्याच्च गोरसैः । गोभिर्व्रजेच्च भुक्तासु भुञ्जीताथ च गोव्रती ॥१२॥

मासेनैकेन निष्पापो गोलोकी सगणो[[506]](#footnote-507) भवेत् । विद्यां च गोमतीं जप्त्वा गोलोकं परमं व्रजेत् ॥१३॥

गीतैर्न्नृत्यैरप्सरोभिर्विमाने तत्र मोदते । गावः सुरभयो नित्यं गावो गुग्गुलुगन्धिकाः ॥१४॥

गावः प्रतिष्ठा भूतानां गावः स्वस्त्ययनं परम् । अन्नमेव परं गावो देवानां हविरुत्तमम् ॥१५॥

पावनं सर्वभूतानां क्षरन्ति च वहन्ति च । हविषा मन्त्रपूतेन तर्पयन्त्यमरान्दिवि ॥१६॥

ऋषीणामग्निहोत्रेषु गावो होमेषु योजिताः । सर्वेषामेव भूतानां गावः शरणमुत्तमम् ॥१७॥

गावः पवित्रं परमं गावो माङ्गल्यमुत्तमम् । गावः स्वर्गस्य सोपानं गावो धन्याः सनातनाः ॥१८॥

नमो गोभ्यः श्रीमतीभ्यः सौरभेयीभ्य एव च । नमो ब्रह्मसुताभ्यश्च पवित्राभ्यो नमो नमः ॥१९॥

ब्राह्मणाश्चैव गावश्च कुलमेकं द्विधा कृतम् । एकत्र मन्त्रास्तिष्ठन्ति हविरेकत्र तिष्ठति ॥२०॥

देवब्राह्मणगोसाधुसाध्वीभिः सकलं जगत् । धार्यते वै सदा तस्मात् सर्वे पूज्यतमा मताः ॥२१॥

पिबन्ति यत्र तत्तीर्थं गङ्गाद्या गाव एव हि । गवां माहात्म्यमुक्तं हि चिकित्सां च तथा शृणु ॥२२॥

शृङ्गामयेषु धेनूनां तैलं दद्यात्ससैन्धवम् । शृङ्गवेरबलामांसीकल्कसिद्धं समाक्षिकम् ॥२३॥

कर्णशूलेषु सर्वेषु मञ्जिष्ठाहिङ्गुसैन्धवैः । सिद्धं तैलं प्रदातव्यं रसोनेनाथ वा पुनः ॥२४॥

बिल्वमूलमपामार्गं धातकी च सपाटला । कुटजं दन्तशूलेषु[[507]](#footnote-508) लेपात्तच्छूलनाशनम् ॥२५॥

दन्तशूलहरैर्द्रव्यैर्घृतं राम[[508]](#footnote-509)विपाचितम् । (मुखरोगहरं ज्ञेयं जिह्वारोगेषु सैन्धवम् ॥२६॥

शृङ्गवेरं हरिद्रे द्वे त्रिफला च गलग्रहे । हृच्छूले बस्तिशूले च वातरोगे क्षये तथा ॥२७॥

त्रिफला घृतमिश्रा च गवां पाने प्रशस्यते । अतीसारे हरिद्रे द्वे पाठां चैव प्रदापयेत् ॥२८॥

सर्वेषु कोष्ठरोगेषु[[509]](#footnote-510) तथा शाखागदेषु च । शृङ्गवेरं च भार्ङ्गीं च कासे श्वासे प्रदापयेत् ॥२९॥

दातव्या भग्नसन्धाने प्रियङ्गुर्लवणान्विता । तैलं वातहरं पित्ते मधुयष्टीविपाचितम् ॥३०॥

कफे व्योषं च समधु सपुष्टकरजोऽस्रजे । तैलाज्यं हरितालं च भग्नक्षते शृतं ददेत् ॥३१॥

माषास्तिलाः सगोधूमाः पयः[[510]](#footnote-511) क्षीरं घृतं तथा । एषां पिण्डी सलवणा वत्सानां पुष्टिदा त्वियम् ॥३२॥

बलप्रदा विषाणां स्याद्गृहे नाशाय धूपकः । देवदारु वचा मांसी गुग्गुलुर्हिङ्गुसर्षपाः ॥३३॥

ग्रहादिगदनाशाय एष धूपो गवां हितः । घण्टा चैव गवां कार्या धूपेनानेन धूपिता ॥३४॥

अश्वगन्धातिलैः शुक्लं तेन गौः क्षीरिणी भवेत् । रसायनं च पिण्याकं मूर्तौ[[511]](#footnote-512) यो धार्यते(?) गृहे ॥३५॥

गवां पुरीषे पञ्चम्यां नित्यं शान्त्यै श्रियं यजेत् । वासुदेवं च गन्धाद्यैरपरा शान्तिरुच्यते ॥३६॥

अश्वयुक्शुक्लपक्षस्य पञ्चदश्यां यजेद्धरिम् । हरिं रुद्रमजं सूर्यं श्रियमग्निं घृतेन च ॥३७॥

दधि सम्प्राश्य गाः पूज्य कार्या वाह्निप्रदक्षिणाः । वृषाणां योजयेद्युद्धं गीतवाद्यरवैर्बहिः ॥३८॥

गवां तु लवणं देयं ब्राह्मणानां च दक्षिणा । नैमित्तिके माकरादौ यजेद्विष्णुं सह श्रिया ॥३९॥

स्थण्डिलेब्जे मध्यगते दिक्षु केसरगान्सुरान् । सुभद्राय[[512]](#footnote-513) रविः पूज्यो बहुरूपो बलिर्वहिः ॥४०॥

खं विश्वरूपा सिद्धिश्च ऋद्धिः शान्तिश्च रोहिणी । दिग्धेनवो हि पूर्वाद्याः कृशरैश्चन्द्र ईश्वरः ॥४१॥

दिक्पालाः पद्मपत्रेषु कुम्भेष्वग्नौ च होमयेत् । क्षीरवृक्षस्य समिधः सर्षपाक्षततण्डुलान् ॥४२॥

शतं शतं सुवर्णं च कांस्यादिकं द्विजे ददेत् । गावः पूज्या विमोक्तव्याः शान्त्यै क्षीरादिसंयुताः ॥४३॥

अग्निरुवाच ।  
शालिहोत्रः सुश्रुताय हयायुर्वेदमुक्तवान् । पालकाप्योऽङ्गराजाय गजायुर्वेदमब्रवीत् ॥४४॥

इत्याग्नेये महापुराणे गवायुर्वेदो नाम द्विनवत्यधिकद्विशततमोऽध्यायः ॥२९२॥

**अथ त्रिनवत्यधिकद्विशततमोऽध्यायः ।**

मन्त्रपरिभाषा ।

अग्निरुवाच ।  
मन्त्रविद्यामहं[[513]](#footnote-514) वक्ष्ये भुक्तिमुक्तिप्रदां शृणु । विंशत्यर्णाधिका मन्त्रा मालामन्त्राः स्मृता द्विज ॥१॥

दशाक्षराधिका मन्त्रास्तदर्वाग्वीजसंज्ञिताः । वार्धक्ये सिद्धिदा ह्येते मालामन्त्रास्तु यौवने ॥२॥

पञ्चाक्षराधिका मन्त्राः सिद्धिदाः सर्वदा परम् । स्त्रीपुंनपुंसकत्वेन त्रिधाः स्युर्मन्त्रजातयः ॥३॥

स्त्रीमन्त्रा वह्निजायान्ता नमोन्ताश्च नपुंसकाः । शेषाः पुमांसस्ते शस्ता वश्योच्चाटनकेषु[[514]](#footnote-515) च ॥४॥

क्षुद्रक्रियामयध्वंसे स्त्रियोऽन्यत्र नपुंसकाः । मन्त्रावाग्नेयसौम्याख्यौ ताराद्यन्तार्धयोर्जपेत् ॥५॥

तारान्त्याग्निवियत्प्रायो मन्त्र आग्नेय इष्यते । शिष्टाः सौम्याः प्रशस्तौ तौ कर्मणोः क्रूरसौम्ययोः ॥६॥

आग्नेयमन्त्रः सौम्यः स्यात्प्रायशोऽन्ते नमोऽन्वितः । सौम्यमन्त्रस्तथाग्नेयः फट्कारेणान्ततो युतः ॥७॥

सुप्तः प्रबुद्धमात्रो वा मन्त्रः सिद्धिं न यच्छति । स्वापकालो[[515]](#footnote-516) महाबाहो जागरो दक्षिणावहः ॥८॥

आग्नेयस्य मनोः (सौम्यमन्त्रस्यैतद्विपर्ययात् । प्रबोधकालं जानीयादुभयोरुभयोरहः ॥९॥

दुष्टर्क्षराशिविद्वेषिवर्णादीन्वर्जयेन्मनून् । राज्यलाभोपकाराय प्रारभ्यारिः स्वरः कुरून् ॥१०॥

गोपालककुटीं प्रायात्पूर्णामित्युदिता लिपिः । नक्षत्रेषु[[516]](#footnote-517) क्रमाद्योज्यौ स्वरान्त्यौ रेवतीयुजौ ॥११॥

वेला गुरुः स्वराः(रः) शोणः कर्मणैवेति भेदिताः । लिप्यर्णा वशिषु ज्ञेया(ः) षष्ठेशादींश्च योजयेत् ॥१२॥

लिपौ चतुष्पथस्थायामाख्यावर्णपदान्तराः । सिद्धाः साध्या द्वितीयस्थाः सुसिद्धा वैरिणः परे ॥१३॥

सिद्धादीन् कल्पयेदेवं सिद्धोऽत्यन्तगुणैरपि । सिद्धे सिद्धो जपात्साध्यो जपपूजाहुतादिना ॥१४॥

सुसिद्धो ध्यानमात्रेण साधकं नाशयेदरिः । दुष्टार्णप्रचुरो यः स्यान्मन्त्रः सर्वविनिन्दितः ॥१५॥

प्रविश्य विधिवद्दीक्षामभिषेकावसानिकाम् । श्रुत्वा तन्त्रं गुरोर्लब्धं साधयेदीप्सितं मनुम् ॥१६॥

धीरो दक्षः शुचिर्भक्तो जपध्यानादितत्परः । सिद्धस्तपस्वी कुशलस्तन्त्रज्ञः सत्यभाषणः ॥१७॥

निग्रहानुग्रहे शक्तो गुरुरित्यभिधीयते । शान्तो दान्तः पटुश्चीर्णब्रह्मचर्यो हविष्यभुक् ॥१८॥

कुर्वन्नाचार्यशुश्रूषां सिद्धोत्साही स शिष्यकः । स तूपदेश्यः पुत्रश्च विनयी[[517]](#footnote-518) वसुदस्तथा ॥१९॥

मन्त्रं दद्यात्सुसिद्धौ तु सहस्रं देशिको जपेत् । यदृच्छया श्रुतं मन्त्रं छलेनाथ बलेन वा ॥२०॥

पत्रे स्थितं च गाथां च जनयेद्यद्यनर्थकम् । मन्त्रं यः साधयेदेकं जपहोमार्चनादिभिः ॥२१॥

क्रियाभिर्भूरिभिस्तस्य सिध्यन्ते स्वल्पसाधनात् । सम्यक्सिद्धैकमन्त्रस्य नासाध्यमिह किञ्चन ॥२२॥

बहुमन्त्रवतः पुंसः का कथा शिव[[518]](#footnote-519) एव सः । दशलक्षजपादेकवर्णो मन्त्रः प्रसिध्यति ॥२३॥

वर्णवृद्ध्या जपह्रासस्तेनान्येषां समूहयेत् । बीजाद्द्वित्रिगुणान्मन्त्रान्मालामन्त्रे जपक्रिया ॥२४॥

सङ्ख्यानुक्तौ शतं साष्टं सहस्रं वा जपादिषु । जपाद्दशांशं सर्वत्र साभिषेकं हुतं विदुः ॥२५॥

द्रव्यानुक्तौ घृतं होमे जपोऽशक्तस्य सर्वतः । मूलमन्त्राद्दशांशः स्यादङ्गादीनां जपादिकम् ॥२६॥

जपात्सशक्तिमन्त्रस्य कामदा मन्त्रदेवताः । साधकस्य भवेत्तृप्ता ध्यानहोमार्चनादिना ॥२७॥

उच्चैर्ज्जपाद्विशिष्टः स्यादुपांशुर्दशभिर्गुणैः । जिह्वाजपे शतगुणः सहस्रो मानसः स्मृतः ॥२८॥

प्राङ्मुखोऽवाङ्मुखो वापि मन्त्रकर्म समारभेत् । प्रणवाद्याः सर्वमन्त्रा वाग्यतो विहिताशनः ॥२९॥

आसीनस्तु जपेन्मन्त्रान्देवताचार्यतुल्यदृक् । कुटी विविक्ता देशाः स्युर्देवालयनदीह्रदाः ॥३०॥

सिद्धौ यवागूपूपैर्वा पयो भक्ष्यं हविष्यकम् । मन्त्रस्य देवता तावत्तिथिवारेषु वै यजेत्[[519]](#footnote-520) ॥३१॥

कृष्णाष्टमीचतुर्दश्योर्ग्रहणादौ च साधकः । दस्रो यमोऽनलो धाता शशी रुद्रो गुरुर्दितिः ॥३२॥

सर्पाः पितरोऽथ भगोऽर्यमा शीतेतरद्युतिः । त्वष्टा मरुत इन्द्राग्नी मित्रेन्द्रौ निर्ऋतिर्जलम् ॥३३॥

विश्वे देवा हृषीकेशो वासवः[[520]](#footnote-521) सलिलाधिपः ।­­ अजैकपादहिर्बुध्न्यः पूषाश्विन्यादिदेवताः ॥३४॥

अग्निर्दस्रावुमानिघ्नौ नागश्चन्द्रो दिवाकरः । मातृदुर्गा दिशामीशः कृष्णो वैवस्वतः शिवः ॥३५॥

पञ्चदश्याः शशाङ्कस्तु पितरस्तिथिदेवताः । हरो दुर्गा गुरुर्विष्णुर्ब्रह्मा लक्ष्मीर्धनेश्वरः ॥३६॥

एते सुर्यादिवारेशा लिपिन्यासोऽथ कथ्यते । केशान्तेषु च वृत्तेषु चक्षुषोः श्रवणद्वये ॥३७॥

नासागण्डौष्ठदन्तेषु द्वे द्वे मूर्धास्ययोः क्रमात् । वर्णान्पञ्चसुवर्गाणां बाहुचरणसन्धिषु ॥३८॥

पार्श्वयोः पृष्ठतो नाभौ हृदये च क्रमान्न्यसेत् । यादींश्च हृदये न्यस्येदेषां स्युः सप्तधातवः ॥३९॥

त्वगसृङ्मांसमेदोस्थिमज्जाशुक्राणि धातवः । रसाद्यैश्च पयोन्तैश्च लिख्यन्ते च लिपीश्वरैः ॥४०॥

श्रीकण्ठोऽनन्तसूक्ष्मौ च त्रिमूर्तिरमरेश्वरः । अग्नीशो भारभूतिश्च[[521]](#footnote-522) तिथीशः स्थाणुको हरः ॥४१॥

दण्डीशो भौतिकः सद्योजातश्चानुग्रहेश्वरः । अक्रूरश्च महासेनः शरण्या देवता अमूः ॥४२॥

ततः सूचीशचण्डौ[[522]](#footnote-523) च पञ्चान्तकशिवोत्तमौ । तथैव रुद्रकूर्मौ च त्रिनेत्रश्चतुराननः ॥४३॥

अजेशः शर्मसोमेशौ तथा लाङ्गलिदारुकौ । अर्धनारीश्वरश्चोमाकान्तश्चाषाढिदण्डिनौ ॥४४॥

अत्रिर्मीनश्च मेषश्च लोहितश्च शिखी तथा । शूलगण्डद्विगण्डौ द्वौ समहाकालवालिनौ[[523]](#footnote-524) ॥४५॥

भुजङ्गश्च पिनाकी च खड्गीशश्च वकः पुनः । श्वेतो भृगुर्गुडाकाक्षः क्षयः संवर्तकः स्मृतः ॥४६॥

रुद्रान्सशक्ता(क्ती) न्विलिखेन्नमोन्तान्विन्यसेत्क्रमात् । अङ्गानि विन्यसेत्सर्वे मन्त्राः साङ्गास्तु सिद्धिदाः ॥४७॥

हृल्लेखाव्योमसम्पूर्णान्येतान्यङ्गानि विन्यसेत् । हृदादीन्यङ्गमन्त्रान्तैर्योजयेद्धृदये नमः ॥४८॥

स्वाहा शिरस्यथ वषट् शिखायां कवचे च हूम् । वौषण्नेत्रेऽस्त्राय फट्स्यात्पञ्चाङ्गं नेत्रवर्जितम् ॥४९॥

निरङ्गस्यात्मना चाङ्गं न्यस्य तं नियुतं जपेत् । क्रमेण देवीं वागीशां यथोक्तांस्तु तिलान्हुनेत् ॥५०॥

लिपिदेवी साक्षसूत्रकुम्भपुस्तकपद्मधृक् । कवित्वादि प्रयच्छेत कर्मादौ सिद्धये न्यसेत् ॥

निष्कविर्निर्मलः सर्वे मन्त्राः सिध्यन्ति मातृभिः ॥५१॥

इत्याग्नेये महापुराणे मन्त्रपरिभाषा नाम त्रिनवत्यधिकद्विशततमोऽध्यायः ॥२९३॥

**अथ चतुर्नवत्यधिकद्विशततमोऽध्यायः ।**

नागलक्षणानि ।

अग्निरुवाच ।  
नागादयोऽथ भावादि दश स्थानानि कर्म च । सूतकं दष्टचेष्टेति सप्तलक्षणसंयुता[[524]](#footnote-525)(?)॥१॥

शेषवासुकितक्षाख्याः कर्कटोऽब्जौ महाम्बुजः । शङ्खपालश्च कुलिक इत्यष्टौनागवर्यकाः ॥२॥

दशाष्टपञ्चत्रिगुणशतमूर्धान्वितौ क्रमात् । विप्रौ नृपौ विशौ शूद्रौ द्वौ द्वौ नागेषु कीर्तितौ ॥३॥

तदन्वयाः पञ्चशतं तेभ्यो जाता असङ्ख्यकाः । फणिमण्डलिराजीलवातपित्तकफात्मकाः ॥४॥

व्यन्तरा दोषमिश्रास्ते सर्पा दर्वीकराः स्मृताः । रथाङ्गलाङ्गलच्छत्रस्वस्तिकाङ्कुशधारिणः ॥५॥

गोनसा मन्दगा दीर्घा मण्डलैर्विविधैश्चिताः[[525]](#footnote-526) । राजिलाश्चित्रिताः स्निग्धास्तिर्यगूर्ध्वविराजिभिः ॥६॥

व्यन्तरा मिश्रचिह्नाश्च भूवर्षाग्नेयवायवः । चतुर्विधास्ते षड्विंशभेदाः षोडश गोनसाः ॥७॥

त्रयोदश च राजीला व्यन्तरा एकविंशतिः । येऽनुक्तकाले जायन्ते सर्पास्ते व्यन्तराः स्मृताः ॥८॥

आषाढादित्रिमासैः स्याद्गर्भो मासचतुष्टये । अण्ड्कानां शते द्वे च चत्वारिंशत्प्रसूयते ॥९॥

सर्पा ग्रसन्ति सूतौघान्विना स्त्रीपुन्नपुंसकान् । उन्मीलतेऽक्ष्णि सप्ताहात्कृष्णो मासाद्भवेद्बहिः ॥१०॥

द्वादशाहात्सुबोधः स्याद्दन्ताः स्युः सूर्यदर्शनात् । द्वात्रिंशद्दिनविंशत्या चतस्रस्तेषु दंष्ट्रिकाः ॥११॥

कराली मकरी कालरात्रिश्च यमदूतिका । एतास्ताः सविषा दंष्ट्रा वामदक्षिणपार्श्वगाः ॥१२॥

षण्मासान्मुच्यते कृत्तिं जीवेत्षष्टिसमाद्वयम् । नागाः सूर्यादिवारेशाः सप्त उक्ता दिवा निशि ॥१३॥

स्वेषां षट्प्रतिवारेषु कुलिकः सर्वसन्धिषु । शङ्खेन वा महाब्जेन सह तस्योदयोऽथ वा ॥१४॥

द्वयोर्वा नाडिकामात्रमन्तरं कुलिकोदयः । दुष्टः स कालः सर्वत्र सर्पदंशे विशेषतः ॥१५॥

कृत्तिका भरणी स्वाती मूलं पूर्वत्रयाश्विनी । विशाखार्द्रा मघाश्लेषा चित्रा श्रवणरोहिणी ॥१६॥

हस्तो मन्दकुजौ वारौ पञ्चमी चाष्टमी तिथिः । षष्ठी रिक्ता शिवा निन्द्या पञ्चमी च चतुर्दशी ॥१७॥

सन्ध्याचतुष्टयं दुष्टं दु(द)ग्धयोगाश्च राशयः । एकद्विबहवो दंशा दष्टं विद्धं च खण्डितम् ॥१८॥

अदंशमवगुप्तं स्याद्दंशमेवं चतुर्विधम् । त्रयो द्व्येकक्षता दंशा वेदना रुधिरोल्वणा ॥१९॥

नक्तं त्वेकाङ्घ्रिकूर्माभा दंशाश्च यमचोदिताः । दाही पिपीलिकास्पर्शी कण्ठशोथरुजान्वितः ॥२०॥

सतोदो ग्रन्थितो दंशः सविषोऽन्यस्तु निर्विषः । देवालये शून्यगृहे[[526]](#footnote-527) वल्मीकोद्यानकोटरे ॥२१॥

रथ्यासन्धौ श्मशाने च नद्यां च सिन्धुसङ्गमे । द्वीपे चतुष्पथे सौधे गृहेऽब्जे पर्वताग्रतः ॥२२॥

बलद्वारे जीर्णकूपे जीर्णवेश्मनि कुड्यके । शिग्रुश्लेष्मातकाक्षेषु जम्बूदुम्बरवेणुषु ॥२३॥

वटे च जीर्णप्राकारे खास्यहृत्कक्षजत्रुणि । तालौ शङ्खे गले मूर्ध्नि चिबुके नाभिपादयोः ॥२४॥

दंशोऽशुभः शुभो दूतः पुष्पहस्तः सुवाक्सुधीः । लिङ्गवर्णसमानश्च शुक्लवस्त्रोऽमलः शुचिः ॥२५॥

अपद्वारगतः शस्त्री प्रमादी भूगतेक्षणः । विवर्णवासाः पाशादिहस्तो गद्गदवर्णभाक् ॥२६॥

शुष्ककाष्ठाश्रितः खिन्नस्तिलालक्तकरांशुकः । आर्द्रवासाः कृष्णरक्तपुष्पयुक्तशिरोरुहः ॥२७॥

कुचमर्दी नखच्छेदी गुदस्पृक्पादलेखकः । केशालुञ्ची तृणच्छेदी दुष्टा दूतास्तथैकशः ॥२८॥

इडान्या वा वहेद्द्वेधा यदि दूतस्य चात्मनः । आभ्यां द्वाभ्यां पुष्टयास्मान्विद्यास्त्रीपुन्नपुंसकान् ॥२९॥

दूतः स्पृशति यद्गात्रं तस्मिन्दंशमुदाहरेत् । दूताङ्घ्रिचलनं दुष्टमुत्थितिर्निश्चला शुभा ॥३०॥

जीवपार्श्वे शुभो दूतो दुष्टोऽन्यत्र समागतः । जीवो गतागतैर्दुष्टः शुभो दूतनिवेदने ॥३१॥

दूतस्य वाक्प्रदुष्टा सा पूर्वामजार्धनिन्दिता । विभक्तैस्तस्य वाक्यान्तैर्विषर्निर्विषकालता ॥३२॥

आद्यैः स्वरैश्च काद्यैश्च वर्णैर्भिन्नलिपिर्द्विधा । स्वरजो वसुमान्वर्गी इति ज्ञेया च मातृका ॥३३॥

वाताग्नीन्द्रजलात्मानो वर्गेषु च चतुष्टयम् । नपुंसकाः पञ्चमाः स्युः स्वराः शक्राम्बुयोनयः ॥३४॥

दुष्टौ दूतस्य वाक्पादौ वाताग्नी मध्यमो हरिः । प्रशस्ता वारुणा वर्णा अतिदुष्टा नपुंसकाः ॥३५॥

प्रस्थाने मङ्गलं वाक्यं गर्जितं मेघहस्तिनोः । प्रदक्षिणं फले वृक्षे वामस्य च रुतं जितम् ॥३६॥

शुभा गीतादिशब्दाः स्युरीदृशं स्याद्धि सिद्धये । अनर्थगी रथाक्रन्दो दक्षिणे विरुतं क्षुतम् ॥३७॥

वेश्या[[527]](#footnote-528) क्षुतो[[528]](#footnote-529) नृपः कन्या गौर्दन्ती मुरजध्वजौ । क्षीराज्यदधिशङ्खाम्बुच्छत्रं भेरी फलं सुराः[[529]](#footnote-530) ॥३८॥

तण्डुला हेम रुप्यं च सिद्धयेऽभिमुखा अमी । सकाष्ठः सानलः कारुर्मलिनाम्बरवासभृत् ॥३९॥

गलस्थटङ्को गोमायुगृध्रोलूककपर्दिकाः । तैलं कपालकार्पासे निषद्धे भस्म नष्टये ॥४०॥

विषरोगाश्च सप्त स्युर्धातोर्धात्वन्तराप्तितः । विषदंशो ललाटं यात्यतो नेत्रं ततो मुखम् ॥

आस्याच्च वचनीनाड्यी(?) धातून्प्राप्नोति हि क्रमात् ॥४१॥

इत्याग्नेये महापुराणे नागलक्षणदिर्नाम चतुर्नवत्यधिकद्विशततमोऽध्यायः ॥२९४॥

**अथ पञ्चवत्यधिकद्विशततमोऽध्यायः ।**

दष्टचिकित्सा ।

अग्निरुवाच ।  
मन्त्रध्यानौषधैर्दष्टचिकित्सां प्रवदामि ते ॥१॥

ॐ नमो भगवते नीलकण्ठायेति ॥२॥

जपनाद्विषहानिः स्यदौषधं जीवरक्षणम् । साज्यं सकृद्रसं पेयं द्विविधं विषमुच्यते ॥

जङ्गमं सर्पमूषादि शृङ्ग्यादि स्थावरं विषम् । शान्तस्वरान्वितो ब्रह्मा लोहितस्तारकः शिवः ॥३॥

वियतेर्नाममन्त्रोऽयं तार्क्ष्यः शब्दमयः स्मृतः ॥४॥

ॐ ज्वल महामते हृदयाय गरुडविराल शिरसे गरुडशिखायै गरुड विषभञ्जन प्रभेदन प्रभेदन वित्रासय वित्रासय विमर्दय विमर्दय कवचाय अप्रतिहतशासनं हूं फट् अस्त्राय उग्ररूपधारक सर्वभयङ्कर भीषय भीषय सर्वं दह दह भस्मी कुरु कुरु स्वाहा नेत्राय सप्तवर्गान्तयुग्माष्टदिग्दलस्वर केशरादिवर्णरुद्धं वह्निराभूतकर्णिकं मातृकाम्बुजम् ॥५॥  
कृत्वा हृदिस्थं तन्मन्त्री वामहस्ततले स्मरेत् । अङ्गुष्ठादौ न्यसेद्वर्णान्वियतेर्भेदिताः कलाः ॥६॥

पीतं वज्रचतुष्कोणं पार्थिवं शक्रदैवतम् । वृत्तार्धमाप्यपद्मार्धं शुक्लं वरुणदैवतम् ॥७॥

त्र्यस्त्रं(स्रं?) स्वस्तिकयुक्तं च तैजसं वह्निदैवतम् । वृत्तं बिन्दुवृतं वायुदैवतं कृष्णमालिनम् ॥८॥

अङ्गुष्ठाद्यङ्गुलीमध्यपर्यस्तेषु स्ववेश्मसु । सुवर्णनागवाहेन वेष्टितेषु न्यसेत्क्रमात् ॥९॥

वियतेश्चतुरो वर्णान्सुमण्डलसमत्विषः । अरूपे रवतन्मात्रे आकाशे शिवदैवते ॥१०॥

कनिष्ठामध्यपर्वस्थे न्यसेत्तस्याद्यमक्षरम् । नागानामादिवर्णांश्च स्वमण्डलगतान्न्यसेत् ॥११॥

भूतादिवर्णान्विन्यसेदङ्गुष्ठाद्यन्तपर्वसु । तन्मात्रादिगुणाभ्यर्णानङ्गुलीषु न्यसेद्बुधः ॥१२॥

स्पर्शनादेव तार्क्ष्येण हस्ते हन्याद्विषद्वयम् । मण्डलादिषु तान्वर्णान्वियतेः कवयो जितान् ॥१३॥

श्रेष्ठद्व्यङ्गुलिभिर्देहनाभिस्थानेषु पर्वसु । आजानुतः सुवर्णाभमा नाभेस्तुहिनप्रभम् ॥१४॥

कुङ्कुमारुणमा कण्ठादाकेशान्तात्सितेतरम् । ब्रह्माण्डव्यापिनं तार्क्ष्यं चन्द्राख्यं नागभूषणम् ॥१५॥

नीलोग्रनासमात्मानं महापक्षं स्मरेद्बुधः । एवं तार्क्ष्यात्मनो वाक्यान्मन्त्रः स्यान्मन्त्रिणो विषे ॥१६॥

मुष्टिस्तार्क्ष्यकरस्यान्तः स्थिताङ्गुष्ठविषापहा । तार्क्ष्ये हस्तं समुद्यम्य तत्पञ्चाङ्गुलिचालनात् ॥१७॥

कुर्याद्विषस्य स्तम्भादींस्तदुक्तमदवीक्षया । आकाशादेष भूबीजः पञ्चार्णाधिपतिर्मनुः ॥१८॥

संस्तम्भयेऽतिविषतो भाषया स्तम्भयेद्विषम् । व्यत्यस्तभूषणो बीजमन्त्रोऽयं साधुसाधितः ॥१९॥

संप्लवप्लावययमशब्दाद्यः संहरेद्विषम् । दण्डमुत्थापयेदेष सुजप्ताम्भोऽभिषेकतः ॥२०॥

सुजप्तशङ्खभेर्यादिनिस्वनश्रवणेन वा । संदहत्येव संयुक्तो भूतेजोव्यत्ययात्स्थितः ॥२१॥

भूवायुव्यत्ययान्मन्त्रो विषं सङ्क्रामयत्यसौ । अन्तस्थो निजवेश्मस्थो बीजाग्नीन्दुजलात्मभिः ॥२२॥

एतत्कर्म नयेन्मन्त्री गरुडाकृतिविग्रहः । तार्क्ष्यवरुणगेहस्थस्तज्जपान्नाशयेद्विषम् ॥२३॥

जानुदण्डीदमुदितं स्वधाश्रीबीजलाञ्छितम् । स्नानपानात्सर्वविषं ज्वरा(र)रोगापमृत्युजित् ॥२४॥

पक्षि पक्षि महापक्षि महापक्षि वि वि स्वाहा । पक्षि पक्षि महापक्षि महापक्षि क्षि क्षि स्वाहा ॥२५॥

द्वावेतौ पक्षिराण्मन्त्रौ विषघ्नावभिमन्त्रणात् ॥२६॥

पक्षिराजाय विद्महे पक्षिदेवाय धीमहि । तन्नो गरुडः प्रचोदयात् ॥२७॥

वह्निस्थौ पार्श्वतत्पूर्वौ दन्तश्रीकौ च दण्डिनौ । सकाली लाङ्गली चेति नीलकण्ठाद्यमीरितम् ॥

वक्षः कण्ठशिखाश्वेतं न्यसेत्स्तम्भे सुसंस्कृतौ ॥२८॥

हर हर हृदयाय नमः कपर्दिने च शिरसि । नीलकण्ठाय वै शिखां कालकूटविषभक्षणाय स्वाहा ॥२९॥

अथ वर्म च कण्ठे नेत्रं कृत्तिवासास्त्रिनेत्रम् । पूर्वाद्यैराननैर्युक्तं श्वेतपीतरुणासितैः ॥३०॥

अभयं वरदं चापं वासुकिं च दधद्भुजैः । यस्योपवीतपार्श्वस्था गौरी रुद्रोऽस्य देवता ॥३१॥

पादजानुगुहानाभिहृत्कण्ठाननमूर्द्धसु । मन्त्रार्णान्न्यस्य करयोरङ्गुष्ठाद्यङ्गुलीषु च ॥३२॥

तर्जन्यादितदन्तासु सर्वमङ्गुष्ठयोर्न्यसेत् । ध्यात्वैवं संहरेत्क्षिप्रं बद्धया शूलमुद्रया ॥३३॥

कनिष्ठा ज्येष्ठया बद्धा तिस्रोऽन्याः प्रसृतेर्जवाः(?) । विषनाशे वामहस्तमन्यस्मिन्दक्षिणं करम् ॥३४॥

ॐ नमो भगवते नीलकण्ठाय चिः अमलकण्ठाय चिः । सर्वज्ञकण्ठाय चिः क्षिप ॐ स्वाहा ।  
अमलनीलकण्ठाय नैकसर्वविषापहाय । नमस्ते रुद्रमन्यव इति सम्मार्जनाद्विषं विनश्यति न सन्देहः । कर्णजाप्या उपानहा[[530]](#footnote-531) वा ॥३५॥

यजेद्रुद्रविधानेन नीलग्रीवं महेश्वरम् । विषव्याधिविनाशः स्यात्कृत्वा रुद्रविधानकम् ॥३६॥

इत्याग्नेये महापुराणे दष्टचिकित्साकथनं नाम पञ्चनवत्यधिकद्विशततमो ऽध्यायः ॥२९५॥

**अथ षण्णवत्यधिकद्विशततमोऽध्यायः ।**

पञ्चाङ्गरुद्रविधानम् ।

अग्निरुवाच ।  
वक्ष्ये रुद्रविधानं तु पञ्चाङ्गं सर्वदं परम् । हृदयं शिवसङ्कल्पः शिरः सूक्तं तु पौरुषम् ॥१॥

शिखाद्भ्यः सम्भृतं सूक्तमाशुः कवचमेव च । शतरुद्रीयसंज्ञस्य[[531]](#footnote-532) रुद्रस्याङ्गानि पञ्च हि ॥२॥

पञ्चाङ्गान्न्यस्य तं ध्यात्वा जपेद्रुद्रांस्ततः क्रमात् । यज्जाग्रत इति सूक्तं षडृचं[[532]](#footnote-533) मानसं विदुः ॥३॥

ऋषिः स्याच्छिवसङ्कल्पश्छन्दस्त्रिष्टुबुदाहृतम् । शिरः सहस्रशीर्षेति तस्य नारायणोऽप्यृषिः ॥४॥

देवता पुरुषोऽनुष्टुप्छन्दो ज्ञेयं च त्रैष्टुभम् । अद्भ्यः सम्भृतसूक्तस्य ऋषिरुत्तरगो नरः ॥५॥

आद्यानां तिसृणां त्रिष्टुप्छन्दोऽनुष्टुब्द्वयोरपि । छन्दस्त्रैष्टुभमन्त्यायाः पुरुषोऽस्यास्ति देवता ॥६॥

आशुरिन्द्रो द्वादशानां छन्दस्त्रिष्टुबुदाहृतम् । ऋषिः प्रोक्तः प्रतिरथः सूक्ते सप्तदशर्चके ॥७॥

पृथक् पृथक् देवताः स्युः पुरुविदङ्गदेवता । अवशिष्टदैवतेषु च्छन्दोऽनुष्टुबुदाहृतम् ॥८॥

असौ यस्ताम्रो भवति पुरुलिङ्गोक्तदेवता । पङ्क्तिश्छन्दोऽथ मर्माणि त्रिष्टुब्लिङ्गोक्तदेवताः ॥९॥

रौद्राध्याये च सर्वस्मिन्नृषिः स्यात्परमेष्ठ्यथ । प्रजापतिर्वा देवानां कुत्सश्च तिसृणां पुनः ॥१०॥

मनोद्वयो रुगेका स्याद्रुद्रो रुद्राश्च देवताः । आद्योऽनुवाकोऽथ पूर्व एकरुद्राख्यदैवतः ॥११॥

छन्दो गायत्रमाद्याया अनुष्टुप्तिसृणामृचाम् । तिसृणां च तथा पङ्क्तिरनुष्टुबथ संस्मृतम् ॥१२॥

द्वयोश्च जगतीछन्दो रुद्राणामप्यशीतयः । हिरण्यबाहवस्तिस्रो नमो वः किरिकाय च ॥१३॥

पञ्चर्च्चो रुद्रदेवाः स्युर्मन्त्रे रुद्रानुवाककः । विंशके रुद्रदेवास्ताः प्रथमा बृहती स्मृता ॥१४॥

ऋग्द्वितीया त्रिजगती त्रिष्टुबेव च । अनुष्टुभो यजुस्तिस्र आर्योऽभिज्ञः सुसिद्धिभाक् ॥१५॥

त्रैलोक्यमोहनेनापि विषव्याध्यादिमर्दनम् । इं श्रीं ह्रीं ह्रूं त्रैलोक्यमोहनाय विष्णवे नमः ॥१६॥

अनुष्टुभनृसिंहेन विषव्याधिविनाशनम् ॥१७॥

ॐ हं इं उग्रं वीरं महाविष्णुं ज्वलन्तं सर्वतोमुखम् ॥१८॥

नृसिंहं भीषणं भद्रं मृत्युमृत्युं नमाम्यहम् । अयमेव तु पञ्चाङ्गो मन्त्रः सर्वार्थसाधकः ॥१९॥

द्वादशाष्टाक्षरौ मन्त्रौ विषव्याधिविमर्दनौ । कुब्जिका त्रिपुरा गौरी चन्द्रिका[[533]](#footnote-534) विषहारिणी ॥२०॥

प्रसादमन्त्रो विषहृदायुरारोग्यवर्धनः । सौरो विनायकस्तद्वद्रुद्रमन्त्राः सदाखिलाः ॥२१॥

इत्याग्नेये महापुराणे पञ्चाङ्गरुद्रविधानं नाम षण्णवत्यधिकद्विशततमोऽध्यायः ॥२९६॥

**अथ सप्तनवत्यधिकद्विशततमोऽध्यायः ।**

विषहृन्मन्त्रौषधम् ।

अग्निरुवाच –

ॐ नमो भगवते रुद्राय च्छिन्द च्छिन्द विषं ज्वलितपरशुपाणये च । नमो भगवते पक्षिरुद्राय दष्टकमुत्थापयोत्थापय दष्टकं कम्पय कम्पय जल्पय जल्पय सर्पदष्टमुत्थापयोत्थापय लल लल बन्ध बन्ध मोचय मोचय वररुद्र गच्छ गच्छ वध वध त्रुट त्रुट वुक वुक भीषय भीषय मुष्टिना विषं संहर संहर ठ ठ ॥१॥

पक्षिरुद्रेण ह विषं नाशमायाति मन्त्रणात् ॥२॥  
ॐ नमो भगवते रुद्र नाशय विषं स्थावरजङ्गमं कृत्रिमाकृत्रिममुपविषं नाशय नानाविषं दष्टकविषं नाशय धम धम दम दम वम वम मेघान्धकारधारावर्षनिर्विषी भव संहर संहर गच्छ गच्छावेशयावेशय विषोत्थापनरूपं मन्त्राद्विषधारणम् । ॐ क्षिप ॐ क्षिप स्वाहा ।  
ॐ ह्रां ह्रीं खीं सः ठं द्रौ ह्रीं ठः ॥३॥

जपादिना साधितस्तु सर्पान्बध्नाति नित्यशः । एकद्वित्रिचतुर्बीजः कृष्णचक्राङ्गपञ्चकः ॥

गोपीजनवल्लभाय स्वाहा सर्वार्थसाधकः ॥४॥   
ॐ नमो भगवते रुद्राय प्रेताधिपतये शृणु शृणु[[534]](#footnote-535) गर्ज गर्ज भ्रामय भ्रामय मुञ्च मुञ्च मुह्य मुह्य कट्ट कट्ट आविश आविश सुवर्णपतङ्ग रुद्रो[[535]](#footnote-536) ज्ञापयति ठ ठ ॥५॥

पातालक्षोभमन्त्रोऽयं मन्त्रणाद्विषनाशनः । दंशकाहिदंशे सद्यो दष्टः काष्ठशिलादिना ॥६॥

विषशान्त्यै दहेद्दंशज्वालकोकनदादिना । शिरीषबीजपुष्पार्कक्षीरबीजकटुत्रयम् ॥७॥

विषं विनाशयेत्पानलेपनेनाञ्जनादिना । शिरीषपुष्पस्य रसभावितं मरिचं सितम् ॥८॥

पाननस्याञ्जनाद्यैश्च[[536]](#footnote-537) विषं हन्यान्न संशयः । कोषातकीवचाहिङ्गुशिरीषार्कपयोयुतम् ॥९॥

कुटुत्रयं समेषाम्भो हरेन्नस्यादिना विषम् । रामठेक्ष्वाकुसर्वाङ्गचूर्णं नस्याद्विषापहम् ॥१०॥

इन्द्रबलाग्निकं द्रोणं तुलसी देविका सहा । तद्रसाक्तं त्रिकटुकं चूर्णं भक्ष्यं विषापहम् ॥११॥

पञ्चाङ्गं कृष्णपञ्चम्यां शिरीषस्य विषापहम् ॥१२॥

इत्याग्नेये महापुरणे विषहृन्मन्त्रौषधं नाम सप्तवत्यधिकद्विशततमोऽध्यायः ॥२९७॥

**अथाष्टनवत्यधिकद्विशततमोऽध्यायः ।**

गोनसादिचिकित्सा ।

अग्निरुवाच ।  
गोनसादिचिकित्सां च वशिष्ठ शृणु वच्मि ते ॥१॥

ॐह्रां ह्रीम् अमलपक्षि[[537]](#footnote-538) स्वाहा ॥२॥

ताम्बूलखादनान्मन्त्री[[538]](#footnote-539) हरेन्मण्डलिनो विषम् । लशुनं रामठफलं कुष्ठोग्रा व्योषकं विषे ॥३॥

स्नुहीक्षीरं गव्यघृतं पक्वं पीत्वाऽहिजे विषे । अथ राजिलदष्टे च पेया कृष्णा ससैन्धवा ॥४॥

आज्यं क्षौद्रं शकृत्तोयं पुरीतत्या[[539]](#footnote-540) विषापहम् । सकृष्णाखण्डदुग्धाज्यं पातव्यं तेन माक्षिकम् ॥५॥

व्योषं पिच्छं बिडालास्थिनकुलाङ्गरुहैः समैः । चूर्णितैर्मेषदुग्धाक्तैर्धूपः सर्वविषापहः ॥६॥

रोमनिर्गुण्डिकाकोलवर्णैर्वा लशुनं समम् । मुनिपत्रैः कृतस्वेदं दष्टं काञ्जिकपाचितैः ॥७॥

मूषिकाः षोडश प्रोक्ता रसं कार्पासजं पिबेत् । सतैलं मूषिकार्तिघ्नं फलिनीकुसुमं तथा ॥८॥

सनागरगुडं भक्ष्यं तद्विषारोचकापहम् । चिकित्सा विंशतिः प्रोक्ता लूताविषहरो गणः ॥९॥

पद्मकं पाटली कुष्ठं नतमुशीरचन्दनम् । निर्गुण्डी सारिवा शेलु लूतार्तं सेचयेज्जलैः ॥१०॥

गुञ्जानिर्गुण्डिकङ्कोलपर्णं शुण्ठी निशाद्वयम् । करञ्जास्थि च तत्पङ्कैर्वृश्चिकार्तिहरं शृणु ॥११॥

मञ्जिष्ठा चन्दनं व्योषपुष्पाशिरीषकौमुदम् । संयोज्याश्चतुरो योगा लेपादौ वृश्चिकापहाः ॥१२॥

ॐ नमो भगवते रुद्राय चिवि चिवि छिन्द छिन्द किरि किरि भिन्द भिन्द खड्गेन च्छेदय च्छेदय शूलेन भेदय भेदय चक्रेण दारय दारय ॐ ह्रूं फट् ॥१३॥

मन्त्रेण मन्त्रितो देयो गर्दभादीन्निकृन्तति । त्रिफलोशीरमुस्ताम्बुमांसीपद्मकचन्दनम् ॥१४॥

अजाक्षीरेण पानादौ गर्दभादेर्विषं हरेत् । हरेच्छिरीषपञ्चाङ्गव्योषं शतपदीविषम् ॥१५॥

सकन्धरं शिरीषास्थि हरेदुन्दूरजं विषम् । व्योषं ससर्पिः पिण्डीतमूलमस्य विषं हरेत् ॥१६॥

क्षारव्योषवचाडिङ्गुविडङ्गं सैन्धवं नतम् । अम्बष्ठातिबलाकुष्ठं सर्वकीटविषं हरेत् ॥

यष्टिव्योषगुडक्षीरयोगः शूनो[[540]](#footnote-541) विषापहः ॥१७॥

ॐ सुभद्रायै नमः ॐ सुप्रभायै नमः ॥१८॥

यान्यौषधानि गृह्यन्ते विधानेन विना जनैः । तेषां बीजं त्वया ग्राह्यमिति ब्रह्माऽब्रवीच्च ताम् ॥१९॥

तां प्रणम्यौषधीं पश्चाद्यवान्प्रक्षिप्य मुष्टिना । दश जप्त्वा मन्त्रमिमं नमस्कुर्यात्तदौषधम् ॥२०॥

त्वामुद्धराम्यूर्ध्वनेत्रामनेनैव च भक्षयेत् । नमः पुरुषसिंहाय नमो गोपालकाय च ॥२१॥

आत्मनैवाभिजानाति रणे कृष्ण पराजयम् । अनेन सत्यवाक्येन अगदो मेऽस्तु सिध्यतु ॥२२॥

नमो वैदूर्यमाते तत्र[[541]](#footnote-542) रक्ष रक्ष मां सर्वविषेभ्यो गौरि गान्धारि चाण्डालि मातङ्गिनि स्वाहा हरिमाये ॥२३॥

औषधादौ प्रयोक्तव्यो मन्त्रोऽयं स्थावरे विषे । भुक्तमात्रे स्थिते ज्वाले पद्मशीताम्बुसेवितम् ॥

पाययेत्सघृतं क्षौद्रं विषिञ्चेत्तदनन्तरम् ॥२४॥

इत्याग्नेये महापुराणे गोनसादिचिकित्सा नामाष्टनवत्यधिकद्विशततमोऽध्यायः ॥२९८॥

**अथ नवनवत्यधिकद्विशततमोऽध्यायः ।**

बालग्रहहरबालतन्त्रम् ।

अग्निरुवाच -  
बालतन्त्रं प्रवक्ष्यामि बालादिग्रहमर्दनम् । अथ जातदिने वत्सं ग्रही गृह्णाति पापिनी ॥१॥

गात्रोद्वेगो निराहारो नानाग्रीवाविवर्तनम् । तच्चेष्टितमिदं तत्स्यान्मातॄणां च बलं हरेत् ॥२॥

मत्स्यमांससुराभक्ष्यगन्धस्रग्धूपदीपकैः । लिम्पेच्च धातकीलोध्रमञ्जिष्ठातालचन्दनैः ॥३॥

महिषाक्षेण धूपश्च द्विरात्रे भीषणी ग्रही । तच्चेष्टा कासनिःश्वासौ गात्रसङ्कोचनं मुहुः ॥४॥

अजामूत्रयुतैः कृष्णा सेव्यापामार्गचन्दनैः । गोशृङ्गदन्तकेशैश्च धूपयेत्पूर्ववद्बलिः ॥५॥

ग्रही त्रिरात्रे घण्टाली तच्चेष्टा क्रन्दनं मुहुः । जृम्भणं स्वनितं त्रासो गात्रोद्वेगमरोचनम् ॥६॥

केशराञ्जनगोहस्तिदन्तं साजपयो लिपेत् । नखराजीबिल्वदलैर्धूपयेच्च बलिं हरेत् ॥७॥

ग्रही चतुर्थी काकोली गात्रोद्वेगः प्ररोचनम् । फेनोद्गारो दिशो दृष्टिः कुल्माषैः सासवैर्बलिः ॥८॥

गजदन्ताहिनिर्मोकवाजिमूत्रप्रलेपनम् । सराजीनिम्बपत्रेण वृककेशेन[[542]](#footnote-543) धूपयेत् ॥९॥

हंसाधिका पञ्चमी स्याज्जृम्भाश्वासोर्ध्वधारिणी । मुष्टिबन्धश्च तच्चेष्टा बलिं मत्स्यादिना हरेत् ॥१०॥

मेषशृङ्गबलालोध्रशिलातालैः शिशुं लिपेत् । फट्कारी तु ग्रही षष्ठी भयमोहप्ररोदनम् ॥११॥

निराहारोऽङ्गविक्षेपो हरेन्मत्स्यादिना बलिम् । राजीगुग्गुलुकुष्ठेभदन्ताद्यैर्धूपलेपनैः ॥१२॥

सप्तमे मुक्तकेश्यार्तः पूतिगन्धो विजृम्भणम् । नादः प्ररोदनं कासो धूपो व्याघ्रनखैर्लिपेत् ॥१३॥

वचागोमयगोमूत्रैः श्रीदण्डी चाष्टमे ग्रही । दिशो निरीक्षणं जिह्वाचालनं कासरोदनम् ॥१४॥

बलिः पूर्वैश्च मत्स्याद्यैर्धूपलेपे च हिङ्गुला । वचासिद्धार्थलशुनैश्चोर्द्ध्वग्राही महाग्रही ॥१५॥

उद्वेजनोर्द्ध्वनिःश्वासः स्वमुष्टिद्वयखादनम् । रक्तचन्दनकुष्ठाद्यैर्धूपयेल्लेपयेच्छिशुम् ॥१६॥

कपिरोमनखैर्धूपो दशमी रोदनी ग्रही । तच्चेष्टा रोदनं शश्वत्सुगन्धो नीलवर्णता ॥१७॥

धूपो निम्बेन भूतोग्रराजीसर्जरसैर्लिपेत् । बलिं बहिर्हरेल्लाजकुल्माषकरकौदनम् ॥१८॥

यावत्त्रयोदशाहं स्यादेवं धूपादिका क्रिया । गृह्णाति मासिकं वत्सं पूतना शकुनी[[543]](#footnote-544) ग्रही ॥१९॥

काकवद्रोदनं श्वासो मूत्रगन्धोऽक्षिमीलनम् । गोमूत्रस्नपनं तस्य गोदन्तेन च धूपनम् ॥२०॥

पीतवस्त्रं ददेद्रक्तस्रग्गन्धैस्तैलदीपकः । त्रिविधं पायसं मद्यं तिलं मासं चतुर्विधम् ॥२१॥

करञ्जाधो यमदिशि सप्ताहं तैर्बलिं हरेत् । द्विमासिकं च मुकुटा वपुः पीतं च शीतलम् ॥२२॥

छर्द्धिः स्यान्मुखशोषादिपुष्पगन्धांशुकानि च । अपूपमोदनं दीपः कृष्णनीरादिधूपकम्[[544]](#footnote-545) ॥२३॥

तृतीये गोमुखी निद्रा सविण्मूत्रप्ररोदनम् । यवाः प्रियङ्गुः पललं[[545]](#footnote-546) कुल्माषं शाकमोदनम् ॥२४॥

क्षीरं पूर्वे ददेन्मध्येऽहनि धूपश्च सर्पिषा । पञ्चभङ्गेन तत्स्नानं चतुर्थे पिङ्गलार्तिकृत् ॥२५॥

तनुः शीता पूतिगन्धः शोषः स म्रियते ध्रुवम् । पञ्चमी ललना गात्रसादः स्यान्मुखशोषणम् ॥२६॥

अपानः पीतवर्णश्च मत्स्याद्यैर्दक्षिणे बलिः । षण्मासे पङ्कजा चेष्टा रोदनं विकृतस्वरः ॥२७॥

मत्स्यमांससुराभक्तपुष्पगन्धादिभिर्बलिः । सप्तमे तु निराहारा पूतिगन्धादिदन्तरुक् ॥२८॥

पिष्टमांससुरामांसैर्बलिः स्याद्यमुनाष्टमे । विस्फोटशोषणाद्यं स्यात्तच्चिकित्सां न कारयेत् ॥२९॥

नवमे कुम्भकर्ण्यार्तो ज्वरी छर्दति पालके । रोदनं मांसकुल्माषमद्याद्यैरैशके बलिः ॥३०॥

दशमे तापसी चेष्टा निराहारोऽक्षिमीलनम् । घण्टा पताका पिष्टाक्ता[[546]](#footnote-547) सुरामांसबलिः समे ॥३१॥

राक्षस्येकादशी पीडा नेत्रादौ[[547]](#footnote-548) न चिकित्सितम् । चञ्चला द्वादशे श्वासस्त्रासादिकविचेष्टितम् ॥३२॥

बलिः पूर्वेऽथ मध्याह्ने कुल्माषाद्यैस्तिलादिभिः । यातना तु द्वितीयेऽब्दे यातनं रोदनादिकम् ॥३३॥

तिलमांसमद्यमांसैर्बलिः स्नानादि पूर्ववत् । तृतीये रोदनी कम्पो रोदनं रक्तमूत्रकम् ॥३४॥

गुडौदनं तिलापूपः प्रतिमा तिलपिष्टजा । तिलस्नानं पञ्चपत्रैर्धूपो राजफलत्वचा ॥३५॥

चतुर्थे चटकाशोफो ज्वरः सर्वाङ्गसादनम् । मत्स्यमांसतिलाद्यैश्च बलिः स्नानं च धूपनम् ॥३६॥

चञ्चला पञ्चमेऽब्दे तु ज्वरस्त्रासोऽङ्गसादनम् । मांसौदनाद्यैश्च बलिर्मेषशृङ्गेण धूपनम् ॥३७॥

पलाशोदुम्बराश्वत्थवटबिल्वदलाम्बुधृक् । षष्ठेऽब्दे धावनीशोषो वैरस्यं गात्रसादनम् ॥३८॥

सप्ताहोभिर्बलिः पूर्वैर्धूपः स्नानं च भृङ्गकैः । सप्तमे यमुना छर्दिरवचोहासरोदनम् ॥३९॥

मांसपायसमद्याद्यैर्बलिः स्नानं च धूपनम् । अष्टमे वा जातवेदा निराहारं प्ररोदनम् ॥४०॥

कृशरापूपदध्याद्यैर्बलिः स्नानं च धूपनम् । कालाब्दे नवमे बाह्वोरास्फोटो गर्जनं भयम् ॥४१॥

बलिः स्यात् कृशरापूपसक्तुकुल्माषपायसैः । दशमेऽब्दे कलहंसी दाहोऽङ्गकृशता ज्वरः ॥४२॥

पोलिकापूपदध्यन्नैः पञ्चरात्रं बलिं हरेत् । निम्बधूपकुष्ठलेपावेकादशमके ग्रही ॥४३॥

देवदूती निष्ठुरवाग्बलिर्लेपादि पूर्ववत् । बलिका द्वादशे श्वासो बलिलेपादि पूर्ववत् ॥४४॥

त्रयोदशे वायवी च मुखरोगोऽङ्गसादनम्[[548]](#footnote-549) । रक्तान्नगन्धमाल्याद्यैर्बलिः पञ्चदलैः स्नपेत् ॥४५॥

राजीनिम्बदलैर्धूपो यक्षिणी च चतुर्दशे । चेष्टा शूलो ज्वरो दाहो मांसभक्ष्यादिकैर्बलिः[[549]](#footnote-550) ॥४६॥

स्नानादि पूर्ववच्छान्त्यै मुण्डिकार्तिस्त्रिपञ्चके । तच्चेष्टासृक्स्रवः शश्वत्कुर्यान्मातृचिकित्सनम् ॥४७॥

वानरी षोडशी भूमौ पतेन्निद्रा सदा ज्वरः । पायसाद्यैस्त्रिरात्रं च बलिः स्नानादि पूर्ववत् ॥४८॥

गन्धवती सप्तदशे गात्रोद्वेगः प्ररोदनम् । कुल्माषाद्यैर्बलिः स्नानधूपलेपादि पूर्ववत् ॥४९॥

दिनेशाः पूतना नाम वर्षेशाः सुकुमारिकाः[[550]](#footnote-551) ॥५०॥

ॐ नमः सर्वमातृभ्यो बालपीडासंयोगं भुञ्ज भुञ्ज चुट चुट स्फोटय स्फोटय स्फुर स्फुर गृह्ण गृह्णाक्रन्दयाक्रन्दय[[551]](#footnote-552) एवं सिद्धरूपो ज्ञापयति ॥५१॥

हर हर निर्दोषं कुरु कुरु बालिकां बालं स्त्रियं पुरुषं वा सर्वग्रहाणामुपक्रमात् ।  
चामुण्डे नमो देव्यै ह्रूं ह्रूं ह्रीमपसरापसर दुष्टग्रहान् ह्रूं तद्यथा गच्छन्तु गृह्यकाः अन्यत्र पन्थानं रुद्रो ज्ञापयति ॥५२॥

सर्वबालग्रहेषु स्यान्मन्त्रोऽयं सर्वकामदः[[552]](#footnote-553) ॥५३॥

ॐ नमो भगवति चामुण्डे मुञ्च मुञ्च बालं[[553]](#footnote-554) बालिकां वा बलिं गृह्ण गृह्ण जय जय वस वस ॥५४॥

सर्वत्र बलिदानेऽयं रक्षाकृत्पठ्यते मनुः । ब्रह्मा विष्णुः शिवः स्कन्दो गौरी लक्ष्मीर्गणादयः ॥

रक्षन्तु ज्वरदाहार्तं मुञ्चन्तु च कुमारकम् ॥५५॥

इत्याग्नये महापुराणे बालग्रहहरबालतन्त्रं नाम नवनवत्यधिकद्विशततमोऽध्यायः ॥२९९॥

**अथ त्रिशततमोऽध्यायः ।**

ग्रहहृन्मन्त्रादिकम् ।

अग्निरुवाच ।  
ग्रहोपहारमन्त्रादीन्वक्ष्ये ग्रहविमर्दनान् । हर्षेच्छाभयशोकादिविरुद्धाशुचिभोजनात्[[554]](#footnote-555) ॥१॥

गुरुदेवादिकोपाच्च पञ्चोन्मादा भवनत्यथ । त्रिदोषजाः सन्निपाता आगन्तव[[555]](#footnote-556) इति स्मृताः ॥२॥

देवादयो ग्रहा जाता रुद्रक्रोधादनेकधा । सरित्सरस्तडागादौ शैलोपवनसेतुषु ॥३॥

नदीसङ्गे शून्यगृहे बिलद्वार्येकवृक्षके । ग्रहा गृह्णन्ति पुंसश्च श्रियं[[556]](#footnote-557) सुप्तां च गर्भिणीम् ॥४॥

आसन्नपुष्पां नग्नां च ऋतुस्नानं करोति या । अवमानं नृणां वैरं विघ्नं भाग्यविपर्ययम्[[557]](#footnote-558) ॥५॥

देवतागुरुधर्मादिसदाचारादिलङ्घनम् । पतनं शैलवृक्षादेर्विधुन्वन्मूर्धजान्मुहुः[[558]](#footnote-559) ॥६॥

रुदन्नृत्यति रक्ताक्षो ह्रूंरूपोऽनुग्रही[[559]](#footnote-560) नरः । उद्विग्नः शूलदाहार्तः क्षुत्तृष्णार्तः शिरोर्त्तिमान् ॥७॥

देहि दहीति याचेत बलिकामग्रही नरः । स्त्रीमालाभोगस्नानेच्छूरतिकामग्रही नरः ॥८॥

महासुदर्शनो व्योमव्यापी विटपनासिकः । पातालनारसिंहाद्या चण्डीमन्त्रा ग्रहार्दनाः ॥९॥

पृश्नीहिङ्गुवचाचक्रशिरीषदयितं परम् । पाशाङ्कुशधरं देवमक्षमालाकपालिनम् ॥१०॥

खट्वाङ्गाब्जादिशिक्तिं[[560]](#footnote-561) च दधानं चतुराननम् । अन्तर्बाह्यादिखट्वाङ्गपद्मस्थं[[561]](#footnote-562) रविमण्डले ॥११॥

आदित्यादियुतं प्रार्च्य उदितेऽर्केऽर्घ्यकं ददेत् । श्वासविषाग्निविप्रकुण्डीहृल्लेखासकलो भृगुः ॥१२॥

अर्काय भूर्भुवः स्वश्च जालिनीं कुलमुद्गरम्(?) । पद्मासनोऽरुणो रक्तवस्त्रसद्युतिविश्वकः (कृत्) ॥१३॥

उदारः पद्मधृग्दोर्भ्यां सोमः[[562]](#footnote-563) सर्वाङ्गभूषितः । रव्यादयो ग्रहाः[[563]](#footnote-564) सौम्याः वरदाः पद्मधारिणः ॥१४॥

विद्युत्पुञ्जनिभं वस्त्रं श्वेतः सोमोऽरुणः[[564]](#footnote-565) कुजः । बुधस्तद्वद्गुरुः पीतः शुक्लः शुक्रः[[565]](#footnote-566) शनैश्चरः ॥१५॥

कृष्णाङ्गारनिभो राहुर्धूम्रः केतुरुदाहृतः । वामोरुवामहस्तान्तदक्षहस्तोरुजानुषु[[566]](#footnote-567) ॥१६॥

स्वनामाद्यैस्तु बीजान्तैर्हस्तौ संशोध्य चास्त्रतः । अङ्गुष्ठादौ तले नेत्रहृदाद्यं व्यापकं न्यसेत् ॥१७॥

मूलबीजैस्त्रिभिः प्राणध्यायकं(?) न्यस्य साङ्गकम् । प्रक्षाल्य पात्रमस्त्रेण मूलेनापूर्य वारिणा ॥१८॥

गन्धपुष्पाक्षतं न्यस्य दूर्वामर्घ्यं च मन्त्रयेत् । आत्मानं तेन सम्प्रोक्ष्य पूजाद्रव्यं च वै ध्रुवम् ॥१९॥

प्रभूतं विमलं सारमाराध्यं परमं सुखम् । पीठाद्यान्कल्पयेदेतान्हृदा मध्ये विदिक्षु च ॥२०॥

पीठोपरि हृदो मध्ये दिक्षु चैव विदिक्षु च । पीठोपरि हृदाब्जं च केसरेष्वष्ट शक्तयः ॥२१॥

वां दीप्तां वीं तथा सूक्ष्मां वुं जयां वूं च भद्रिकाम् । वें विभूतिं वैं विमलां वोमसिघातविद्युताम् ॥२२॥

वौं सर्वतोमुखीं वं पीठं वः प्रार्च्य रविं यजेत् । आवाह्य दद्यात्पाद्यादि हृत्षडङ्गेन सुव्रत ॥२३॥

खकारौ दण्डिनौ चण्डौ मज्जादशनसंयुता । मांसदीर्घा जरद्वायुहृदैतत्सर्वदं रवेः(?) ॥२४॥

वह्नीशरक्षोमरुतां दिक्षु पूज्या हृदादयः । स्वमन्त्रैः कर्णिकान्तस्था दिक्ष्वस्त्रं पुरतः सदृक् ॥२५॥

पूर्वादिदिक्षु सम्पूज्याश्चन्द्रज्ञगुरुभार्गवाः । पृश्निहिङ्गुवचाचक्रशिरीषलशुनामयैः ॥२६॥

नस्याञ्जनादि कुर्वीत साजमूत्रैर्ग्रहापहैः । पाठापथ्यावचाशिग्रुसिन्धूव्योषैः पृथक्पलैः ॥२७॥

अजाक्षीराढके पक्वं सर्पिः सर्वग्रहान्हरेत् । वृश्चिकाली फला कुष्ठं लवणानि च शार्ङ्गकम् ॥२८॥

अपस्मारविनाशाय तज्जलं त्वभिभोजयेत् । विदारिकुशकाशेक्षुक्वाथजं पाययेत्पयः ॥२९॥

द्रोणे सयष्टिकूष्माण्डरसे सर्पिश्च संस्कृतम् । पञ्चगव्यं घृतं तद्वद्योगं ज्वरहरं शृणु ॥३०॥

ॐ भस्मास्त्राय विद्महे एकदंष्ट्राय धीमहि । तन्नो ज्वरः प्रचोदयात् ॥३१॥

कृष्णोषणनिशारास्नाद्राक्षातैलं गुडं लिहेत् । श्वासवानथ वा भार्गीं सयष्टिमधुसर्पिषा ॥३२॥

पाठातिक्ताकणाभार्गीमथ वा मधुना लिहेत् । धात्री विश्वा सिता कृष्णा मुस्ता खर्जूरमागधी ॥३३॥

पीवरा चेति हिक्काघ्नं तत्त्रयं मधुना लिहेत् । कामलीजीरमाण्डूकीनिशाधात्रीरसं पिबेत् ॥३४॥

व्योषपद्मकत्रिफलाविडङ्गदेवदारवः । रास्नाचूर्णं समं खण्डैर्जग्ध्वा कासहरं ध्रुवम् ॥३५॥

इत्याग्नेये महापुराणे ग्रहहृन्मन्त्रादिकं नाम त्रिशततमोऽध्यायः ॥३००॥

**अथैकाधिकत्रिशततमोऽध्यायः ।**

सूर्यार्चनम् ।

अग्निरुवाच ।  
शय्या तु दण्डी साजेशपावकश्चतुराननः । सर्वार्थसाधकमिदं बीजं पिण्डार्थमुच्यते ॥१॥

स्वयं दीर्घस्वराद्यं च बीजेष्वङ्गानि सर्वशः । खातं साधु विषं चैव सबिन्दुं सकलं तथा ॥२॥

गणस्य पञ्च बीजानि पृथग्दृष्टफलं महत् ॥३॥

गणंजयाय नम एकदंष्ट्राय चलकर्णिने गजवक्त्राय महोदरहस्ताय ॥४॥

पञ्चाङ्गं सर्वसामान्यं सिद्धिः स्याल्लक्षजाप्यतः ॥५॥

गणाधिपतये गणेश्वराय गणनायकाय गणक्रीडाय ॥६॥

दिग्दले पूजयेन्मूर्तीः पुरावच्चाङ्गपञ्चकम् ॥७॥

वक्रतुण्डायैकदंष्ट्राय महोदराय गजवक्त्राय विकटाय विघ्नराजाय धूम्रवर्णाय ॥८॥

दिग्विदिक्षु यजेदेताल्लोकां(के)शांश्चैव मुद्रया । मध्यमातर्जनीमध्यगताङ्गुष्ठौ समुष्टिकौ ॥९॥

चतुर्भुजं मोदकाढ्यं दण्डपाशाङ्कुशान्वितम् । दन्तभक्षधरं रक्तं साब्जपाशाड्कुशैर्वृतम् ॥१०॥

पूजयेत्तं चतुर्थ्यां च विशेषेणाथ नित्यशः । श्वेतार्कमूलेन कृतं सर्वाप्तिः स्यात्तिलैर्हुतैः ॥११॥

तण्डुलैर्दधिमध्वाज्यैः सौभाग्यं वश्यता भवेत् । घोषासृक्प्राणधात्वर्दी[[567]](#footnote-568) दण्डी मार्तण्डभैरवः ॥१२॥

धर्मार्थकाममोक्षाणां कर्ता विश्वपुटीवृतः[[568]](#footnote-569) । ह्रस्वाः स्युर्मूर्तयः पञ्च दीर्घाण्यङ्गानि तस्य च ॥१३॥

सेन्द्रवारुणमीशानवामार्धदयितं रविम् । पशाङ्कुशधरं देवं ह्यक्षमालाकपालिनम् ॥१४ ॥

खट्वाङ्गादिकशक्तिं च दधानं चतुराननम् । अन्तर्बाह्ये विषद्भक्तं(?) पद्मस्थं रविमण्डलम् ॥१५॥

आदित्यादियुतं प्रार्च्य उदितेऽर्केऽर्घकं[[569]](#footnote-570) ददेत् । श्वासं विषाग्निविपदण्डीन्दुलेखासकलो भृगुः ॥१६॥

अर्काय भूर्भुवः स्वरेज्वालिकुरस्त्र्यसङ्गकम् (?)। पद्मासनोऽरुणो रक्तवस्तुसद्युतिबिम्बगः ॥१७॥

उदानः पद्मदृग्दोर्भ्यां धूम्रकेतुरुदाहृतः । (रक्ता हृदादयः सौम्या वरदाः पद्मधारिणः ॥१८॥

विद्युत्पुञ्जनिभः स्वर्कः श्वेतः सोमोऽरुणः कुजः । बुधस्तद्वद्गुरुः पीतः शुक्रिः(?) शुक्रः शनैश्चरः ॥१९॥

कृष्णाङ्गारनिभो राहुर्धूम्रकेतुरुदाहृतः। ) वामोरुवामहस्तास्ते दक्षहस्ताभयप्रदाः ॥२०॥

स्वनामाद्यन्तबीजास्ते हस्तौ संशोध्य चास्त्रतः । अङ्गुष्ठादौ तले नेत्रे हृदाद्यं व्यापकं न्यसेत् ॥२१॥

मूलबीजैस्त्रिभिः प्राणव्यापकं न्यस्य साङ्गकम् । प्रक्षाल्य पात्रमस्त्रेण मूलेनापूर्य वारिणा ॥२२॥

गन्धपुष्पाक्षतं न्यस्य दूर्वामर्घ्यं च मन्त्रयेत् । आत्मानं तेन संप्रोक्ष्य पूजाद्रव्यं च वैभवम् ॥२३॥

प्रभूतं विमलं सारमाराध्यं परमं सुखम् । पीठाद्यान्कल्पयेदेतान्हृदा मध्ये विदिक्षु च ॥२४॥

पीठोपरि हृदाद्यं च केसरेष्वस्त्रशक्तयः । रां दीप्तां रीं तथा सूक्ष्मां र[[570]](#footnote-571)(रुं)जयां रूं च भद्रया ॥२५॥

रें विभूतिं रैं विमलां रोमयोद्याथ विद्युतम् । रौं सर्वतोमुखी रं च पीठं प्रार्च्य रविं यजेत् ॥२६॥

आवाह्य दद्यात्पाद्यादि हृत्षडङ्गेन सुव्रतः । खकारौ दण्डिनौ चण्डौ मज्जादशनसंयुता ॥२७॥

मांसादीर्घा जवद्वायुहृदैतत्सर्वदं रवेः । वह्नीशरक्षोमरुतां दिक्षु पूज्या हृदादयः ॥२८॥

स्वमन्त्रैः कर्णिकान्तस्था दिक्षु तं पुरतश्च धृक्(?) । पूर्वादिदिक्षु संपूज्याश्चन्द्रज्ञगुरुभार्गवाः ॥२९॥

आग्नेयादिषु कोणेषु कुजमन्दाहिकेतवः । स्नात्वा विधिवदादित्यमाराध्यार्घ्यपुरःसरम् ॥३०॥

कृतान्तमैशे निर्माल्यं तेजश्चण्डाय दीपितम् । रोचनं कुङ्कुमं वारि रक्तगन्धाक्षताङ्कुराः ॥३१॥

वेणुबीजयवाः शालिश्यामाकतिलराजिकाः । जपापुष्पान्वितां दत्वा पात्रैः शिरसि धार्य तत् ॥३२॥

जानुभ्यामवनीं गत्वा सूर्यायार्घ्यं निवेदयेत् । स्वविद्यामन्त्रितैः कुम्भैर्नवभिः प्रार्च्य वै ग्रहान् ॥३३॥

ग्रहादिशान्तये स्नानं जप्त्वार्कं सर्वमाप्नुयात् । संग्रामविजयं साग्निं बीजदोषं सबिन्दुकम् ॥३४॥

न्यस्य मूर्धादिपादान्तं मूलं पूज्यं तु मुद्रया । स्वाङ्गानि च यथान्यासमात्मानं भावयेद्रविम् ॥३५॥

ध्यानं च मारणस्तम्भे पीतमाप्यायने सितम् । रिपुघातविधौ कृष्णं मोहयेच्छक्रचापवत् ॥३६॥

योऽभिषेकजपध्यानपूजाहोमपरः सदा । तेजस्वी ह्यजयः श्रीमान्स युद्धादौ जयं लभेत् ॥३७॥

ताम्बूलादाविदं न्यस्य जप्त्वा दद्यादुशीरकम्[[571]](#footnote-572) । न्यस्तबीजेन हस्तेन स्पर्शनं तद्वशे स्मृतम् ॥३८॥

इत्याग्नेये महापुराणे सूर्यार्चनं नामैकाधिकत्रिशततमोऽध्यायः ॥३०१॥

**अथ द्व्यधिकत्रिशततमोऽध्यायः ।**

नानामन्त्रौषधकथनम् ।

अग्निरुवाच ।  
वाक्कर्मपार्श्वयुक्शुक्रतोककृते[[572]](#footnote-573) मतो प्लवः । हुतान्ता देशवर्णेयं विद्या मुख्या सरस्वती(?) ॥१॥

अक्षाराशी वर्णलक्षं जपेत्स मतिमान्भवेत् । अत्रिः सवह्निर्नामाक्षिबिन्दुविद्रावकृत्परः ॥२॥

वज्रपद्मधरं शक्रं पीतमावाह्य पूजयेत् । नियुतं होमयेदाज्यतिलांस्तेनाभिषेचयेत् ॥३॥

नृपादिर्भ्रष्टरज्यादीन्राज्यपुत्रादिमाप्नुयात् । हृल्लेखा शक्तिदेवाख्या घोषोऽग्निर्दण्डिदण्डवान् ॥४॥

शिवमिष्ट्वा जपेच्छक्तिमष्टम्यादिचतुर्दशीम् । चक्रपाशाङ्कुशधरां साभयां वरदायिकाम् ॥५॥

होमादिना च सौभाग्यं कवित्वं पुत्रवान्भवेत् ॥५॥

ॐ ह्रीम् ॐ नमः कामाय सर्वजनहिताय सर्वजनमोहनाय प्रज्वलिताय सर्वजनहृदयं ममात्मगतं कुरु कुरु ओम् ॥६॥

एतज्जपादिना मन्त्रो वशयेत्सकलं जगत् ॥७॥

ॐ ह्रीं चामुण्डेऽमुकं दह दह पच पच मम वशमानयानय ठ ठ उ (ओम्) ॥८॥

वशीकरणकृन्मन्त्रश्चामुण्डायाः प्रकीर्तितः । फलत्रयकषायेण वराङ्गं क्षालयेद्वशे ॥९॥

अश्वगन्धायवैः[[573]](#footnote-574) स्त्री तु निशा कर्पूरकादिना । पिप्पलीतण्डुलान्यष्टौ मरिचानि च विंशतिः ॥१०॥

बृहतीरसलेपश्च वशे स्यान्मरणान्तिकम् । कटीरमूल[[574]](#footnote-575)त्रिकटुक्षौद्रलेपस्तथा भवेत् ॥११॥

हिमं कपित्थकरसं मागधी मधुकं मधु । तेषां लेपः प्रयुक्तस्तु दम्पत्योः स्वस्तिमावहेत् ॥१२॥

सशर्करो योनिलेपात्कदम्बरसको मधु । सहदेवी महालक्ष्मीः पुत्रंजीवी कृताञ्जलिः ॥१३॥

एतच्चूर्णं शिरःक्षिप्तं लिकस्य वशमुत्तमम् । त्रिफलाचन्दनक्वाथप्रस्था द्विकुड्वं पृथक् ॥१४॥

भृङ्गहेमरसं दोषा तावती छम्बुकं मधु । घृतैः पक्वा निशाछायाशुष्का लप्या तु रञ्जनी ॥१५॥

विदारी सजटामांसचूर्णीभूतां सशर्कराम् । मथितां यः पिबेत्क्षीरैर्नित्यं स्त्रीशतकं व्रजेत् ॥१६॥

गुप्तामाषतिलव्रीहिचूर्णं क्षीरसितान्वितम् । अश्वत्थवंशदर्भाणां मूलं वै वैष्णवीश्रियोः ॥१७॥

मूलं दूर्वाश्वगन्धोत्थं पिबेत्क्षीरैः सुतार्थिनी । कौन्तीलक्ष्म्योः शिवाधात्रीबीजं लोध्रवटाङ्कुरम् ॥१८॥

(आज्यक्षीरमृतौ पेयं पुत्रार्थं त्रिदिवं स्त्रिया । पुत्रार्थिनी पिबत्क्षीरं श्रीमूलं सवटाङ्कुरम् ॥१९॥

श्रीवटाङ्कुरदेवीनां रसं नस्ये पिबेच्च सा । श्रीपद्ममूलमुत्क्षीरमश्वत्थोत्तरमूलयुक् ॥२०॥

तरणं[[575]](#footnote-576) पयसा युक्तं कार्पासफलपल्लवम् । अपामार्गस्य पुष्पाग्रं नवं समहिषीपयः ॥२१॥

पुत्रार्थं चार्धषट्श्लोकैर्योगाश्चत्वार ईरिताः । शर्करोत्पलपुष्पाक्षे लोध्रचन्दनसारिवाः[[576]](#footnote-577) ॥२२॥

स्रवमाणे स्त्रिया गर्भे दातव्यास्तण्डुलाम्भसा । लाजा यष्टिसिताद्राक्षाक्षौद्रसर्पींषि वा लिहेत् ॥२३॥

आटरूषकलाङ्गल्योः काकमाच्याः शिफा पृथक् । नाभेरधः समालिप्य प्रसूते प्रमदा सुखम् ॥२४॥

रक्तं शुक्लं जापापुष्पं रक्तशुक्रस्त्रुतौ पिबेत् । केशरं बृहतीमूलं गोपीषष्टितृणोत्पलम् ॥२५॥

साजक्षीरं सतैलं तद्भक्षणं रोमजन्मकृत् । शीर्यमाणेषु केशेषु स्थापनं च भवेदिदम् ॥२६॥

धात्रीभृङ्गरसप्रस्थं तैलं च क्षीरमाढकम् । षष्ट्यञ्जनपलं तैलं तत्केशाक्षिशिरोहितम् ॥२७॥

हरिद्राराजवृक्षत्वक्चिञ्चा लवणलोध्रकौ[[577]](#footnote-578) । पीता खारी हरेदाशु गवामुदरबृंहणम् ॥२८॥

ॐ नमो भगवते त्र्यम्बकायोपशमयोपशमय चुलु चुलु मिलि मिलि भिदि भिदि गोमानिनि चक्रिणि ह्रूं फट् ॥२९॥  
अस्मिन्ग्रामे गोकुलस्य रक्षां कुरु शान्तिं कुरु कुरु कुरु ठ ठ ठ ॥३०॥

घण्डाकर्णो महासेनो वीरः प्रोक्तो महाबलः । मारीनिर्ना(र्णा)शनकरः स मां पातु जगत्पतिः ॥

श्लोकौ चैव न्यसेदेतौ मन्त्रौ गोरक्षकौ पृथक् ॥३१॥

इत्याग्नेये महापुराणे नानाविधमन्त्रौषधादिकथनं नाम द्व्यधिकत्रिशततमोऽध्यायः ॥३०२॥

**अथ त्र्यधिकत्रिशततमोऽध्यायः ।**

अङ्गाक्षरार्चनम् ।

अग्निरुवाच ।  
यदा जन्मर्क्षगश्चन्द्रो भानुः सप्तसराशिगः । पौष्णः कालः स विज्ञेयस्तदा श्वासं[[578]](#footnote-579) परीक्षयेत् ॥१॥

कण्ठौष्ठौ चलतः स्थानाद्यस्य वक्रा च नासिका । कृष्णा जिह्वा च सप्ताहं जीवितं तस्य वै भवेत् ॥२॥

तारो मेषो विषं दन्ती[[579]](#footnote-580) नरो दीर्घो घनारसः । क्रुद्धोल्काय महोल्काय वीरोल्काय शिखा भवेत् ॥३॥

ह्युल्काय साहस्रोल्काय वैष्णवोऽष्टाक्षरो मनुः । कनिष्ठादितदष्टानामङ्गुलीनां च पर्वसु ॥४॥

ज्येष्ठाग्रेण क्रमात्तारं मूर्धन्यष्टाक्षरं न्यसेत् । तर्जन्यां तारमङ्गुष्ठे लग्ने मध्यमया च तत् ॥५॥

तलेऽङ्गुष्ठे तदुत्तारं बीजोत्तारं ततो न्यसेत् । रक्तगौरधूम्रहरिज्जातरूपाः सितास्त्रयः ॥६॥

एवं रूपानिमान्वर्णांस्तावद्बुद्ध्वा[[580]](#footnote-581) न्यसेत् क्रमात् । हृदास्यनेत्रमूर्धाङ्घ्रितालुगुह्यकरादिषु ॥७॥

अङ्गानि च न्यसेद्बीजान्न्यस्याथ करदेहयोः । यथात्मनि तथा देवे न्यासः कार्यः करं विना ॥८॥

हृदादिस्थानगान्वर्णान्गन्धपुष्पैः समर्चयेत् । धर्माद्यग्न्याद्यधर्मादि गात्रे पीठेऽम्बुजे न्यसेत् ॥९॥

पत्रकेसरकिञ्जल्कव्यापिसूर्येन्दुदाहिनाम् । मण्डलं त्रितयं तावद्भेदैस्तत्र न्यसेत्क्रमात् ॥१०॥

गुणाश्च तत्र सत्वाद्याः केशरस्थाश्च शक्तयः । विमलोत्कर्षणीज्ञानक्रियायोगाश्च वै क्रमात् ॥११॥

प्रह्वी सत्या तथेशानानुग्रहा मध्यतस्ततः । योगपीठं समभ्यर्च्य समावह्य हरिं यजेत् ॥१२॥

पाद्यार्घ्याचमनीयं च पीतवस्त्रविभूषणम् । एतत्पञ्चोपचारं च सर्वं मूलेन दीयते ॥१३॥

वासुदेवादयः पूज्याश्चत्वारो दिक्षु मूर्तयः । विदिक्षु श्रीसरस्वत्यै रतिशान्त्यै च पूजयेत्[[581]](#footnote-582) ॥१४॥

शङ्खं चक्रं गदां पद्मं मुसलं खड्गशार्ङ्गके । वनमालान्वितं दिक्षु विदिक्षु च यजेत्क्रमात् ॥१५॥

अभ्यर्च्य च बहिस्तार्क्ष्यं देवस्य पुरतोऽर्चयेत् । विश्वक्सेनं च सोमेशं मध्ये आवरणाद्बहिः ॥१६॥

इन्द्रादिपरिचारेण संपूज्य समवाप्नुयात् ॥१७॥

इत्याग्नेये महापुराणे अङ्गाक्षरपूजाविधिवर्णनं नाम त्र्यधिकत्रिशततमोऽध्यायः ॥३०३॥

**अथ चतुरधिकत्रिशततमोऽध्यायः ।**

पञ्चाक्षरादिपूजामन्त्राः ।

अग्निरुवाच ।  
मेषः संज्ञा विषं साज्यमस्ति दीर्घोदकं रसः । एतत्पञ्चाक्षरं मन्त्रं शिवदं च शिवात्मकम् ॥१॥

(तारकादि समभ्यर्च्य[[582]](#footnote-583) देवत्वादि समाप्नुयात् । ज्ञानात्मकं परं ब्रह्म परं बुद्धिः शिवो हृदि )॥२॥

तच्छक्तिभूतः सर्वेशो भिन्नो ब्रह्मादिमूर्तिभिः । मन्त्रार्णाः पञ्च भूतानि तन्मन्त्रा[[583]](#footnote-584) विषयास्तथा ॥३॥

प्राणादिवायवः पञ्च ज्ञानकर्मेन्द्रियाणि च । सर्वं पञ्चाक्षरं ब्रह्म तद्वदष्टाक्षरात्मकम् ॥४॥

गव्येन प्रक्षयेद्दीक्षास्थानं मन्त्रेण चोदितम् । तत्र सम्भूतसम्भारः शिवमिष्ट्वा विधानतः ॥५॥

मूलमूर्त्यङ्गविद्याभिस्तण्डुलक्षेपणादिकम् । कृत्वा चरुं च यत्क्षीरे[[584]](#footnote-585) पुनस्तद्विभजेत्त्रिधा ॥६॥

निवेद्यैकं परं हुत्वा सशिष्योऽन्यद्भजेद्गुरुः । आचम्य सकलीकृत्य दद्याच्छिष्याय देशिकः ॥७॥

दन्तकाष्ठं हृदा जप्तं क्षीरवृक्षादिसम्भवम् । संशोध्य दन्तान्संक्षिप्त्वा(प्य) प्रक्षाल्यैतत्क्षिपेद्भुवि ॥८॥

पूर्वेण सौम्यवारीशगतं शुभमतोऽशुभम् । पुनस्तं शिष्यमायान्तं शिखाबन्धादिरक्षितम् ॥९॥

कृत्वा वेद्यां सहानेन स्वपेद्दर्भास्तरे बुधः । स्वस्वप्नं वीक्ष्य तं शिष्यः प्रभाते श्रावयेद्गुरुम् ॥११॥

शुभैः सिद्धिपदैर्भक्तिस्तैः पुनर्मण्डलार्चनम् । मण्डलं भद्रकायुक्तं पूजयेत्सर्वसिद्धिदम् ॥११॥

स्नात्वाचम्य मृदा देहं मन्त्रैरालिप्य कल्प्यते । शिवतीर्थे नरः स्नायादघमर्षणपूर्वकम् ॥१२॥

हस्ताभिषेकं कृत्वाथ प्रायात्पूजागृहं बुधः । मूलेनाब्जासनं कुर्यात्तेन पूरककुम्भकान् ॥१३॥

आत्मानं योजयित्वोर्ध्वं शिखान्ते द्वादशाङ्गुले । संशोष्य दग्ध्वा स्वतनुं प्लावयेदमृतेन च ॥१४॥

ध्यात्वा दिव्यं वपुस्तस्मिन्नात्मानं च पुनर्नयेत् । कृत्वैवं चात्मशुद्धिः स्याद्विन्यस्यार्चनमारभेत् ॥१५॥

क्रमात्कृष्णसितश्यामरक्तपीता नगादयः[[585]](#footnote-586) । मन्त्रार्णा दण्डिनाङ्गानि तेषु सर्वास्तु मूर्तयः ॥१६॥

(अङ्गुष्ठादिकनिष्ठान्तं विन्यस्याङ्गानि सर्वतः । न्यसेन्मन्त्राक्षरं पादगुह्यहृद्वक्त्रमूर्धसु ॥१७॥

व्यापकं न्यस्य मूर्धादि मूलमङ्गानि विन्यसेत् ।) रक्तपीतश्यामसितान्पीठपादान्स्वकोणजान् ॥१८॥

साध्यान्मन्त्रान्यसेद्गात्राण्यधर्मादीनि दिक्षु च । तत्र पद्मं च सुर्यादिमण्डलत्रितयं गुणान् ॥१९॥

पूर्वादिपत्रे वामाद्या नवमी कर्णिकोपरि । वामा ज्येष्ठा क्रमाद्रौद्री काली कलविकारिणी ॥२०॥

बलविकारिणी चाथ बलप्रमथिनी तथा । सर्वभूतदमनी च नवमी च मनोन्मनी ॥२१॥

श्वेता रक्ता सिता पीता श्यामा वह्निनिभासिता । कृष्णारुणाश्च ताः शक्तीर्ज्वालारूपाः स्मरेत्क्रमात् ॥२२॥

अनन्तयोगपीठाय आवाह्याथ हृदब्जतः । स्फटिकाभं चतुर्बाहुं फलशूलधरं शिवम् ॥२३॥

साभयं वरदं पञ्चवदनं च त्रिलोचनम् । पत्रेषु मुर्तयः पञ्च स्थाप्यास्तत्पुरुषादयः ॥२४॥

पूर्वे तत्पुरुषः श्वेतो अ(तोऽप्य)घोरोऽष्टभुजोऽसितः । चतुर्बाहुमुखः पीतः सद्योजातश्च पश्चिमे ॥२५॥

(वामदेवः स्त्रीविलासी चतुर्वक्त्रभुजोऽरुणः । सौम्ये पञ्चास्य ईशाने ईशानः सर्वदः सितः ॥२६॥

इष्टा(ष्ट्वा)ङ्गानि यथान्यायमनन्तं सूक्ष्ममर्चयेत् । सिद्धेश्वरं त्वेकनेत्रं[[586]](#footnote-587) पूर्वादौ दिशि पूजयेत् ॥२७॥

एकरुद्रं त्रिनेत्रं च श्रीकण्ठं च शिखण्डिनम् । ऐशान्यादिविदिक्ष्वेते विद्येशाः कमलासनाः ॥२८॥

श्वेतः पीतः सितो रक्तो धूम्रो रक्तोऽरुणः सितः । शूलाशनिशरेष्वासबाहवश्चतुराननाः ॥२९॥

उमा चण्डीशनन्दीशौ महाकालो गणेश्वरः । वृषो भृङ्गरिटिस्कन्दानुत्तरादौ प्रपूजयेत् ॥३०॥

कुलिशं शक्तिदण्डौ च खड्गं पाशध्वजौ गदाम् । शूलं चक्रं यजेत्पद्मं पूर्वादौ देवमर्च्य च ॥३१॥

ततोऽधिवासितं शिष्यं पाययेद्गव्यपञ्चकम्[[587]](#footnote-588) । आचान्तं प्रोक्ष्य नेत्रान्तैर्नेत्रे नेत्रेण बन्धयेत् ॥३२॥

द्वारे प्रवेशयेच्छिष्यं मण्डपस्याथ दक्षिणे । सासनादिकुशासीनं तत्र संशोधयेद्गुरुः ॥३३॥

आदितत्त्वानि संहृत्य परमार्थे लयः क्रमात् । पुनरुत्पादयेच्छिष्यं सृष्टिमार्गेण देशिकः ॥३४॥

न्यासं शिष्ये ततः कृत्वा तं प्रदक्षिणमानयेत् । पश्चिमद्वारमानीय क्षेपयेत्कुसुमाञ्जलिम् ॥३५॥

यस्मिन्पतन्ति पुष्पाणि तन्नामाद्यं विनिर्दिशेत् । पार्श्वे यागभुवः खाते कुण्डे सन्नाभिमेखले ॥३६॥

शिवाग्निं जनयित्वेष्ट्वा पुनः शिष्येण चार्चयेत् । ध्यानेनात्मनि तं शिष्यं संहृत्य प्रलयः क्रमात् ॥३७॥

पुनरुत्पाद्य तत्पाणौ दद्याद्दर्भांश्च मन्त्रितान् । पृथिव्यादीनि तत्त्वानि जुहुयाद्धृदयादिभिः ॥३८॥

एकैकस्य शतं हुत्वा व्योममूलेन होमयेत् । हुत्वा पूर्णाहुतिं कुर्यादस्त्रेणाष्टाहुतीर्हुनेत् ॥३९॥

प्रायश्चित्तं विशुद्ध्यर्थं ततः शेषं समापयेत् । कुम्भं समन्त्रितं प्रार्च्य शिशुं पीठेऽभिषेचयेत् ॥४०॥

शिष्ये तु समयं दत्वा स्वर्णाद्यैः स्वगुरुं यजेत् । दीक्षा पञ्चाक्षरस्योक्ता विष्ण्वादेरेवमेव हि ॥४१॥

इत्याग्नेये महापुराणे पञ्चाक्षरदीक्षाविधानकथनं नाम चतुरधिकत्रिशततमोऽध्यायः ॥३०४॥

**अथ पञ्चाधिकत्रिशततमोऽध्यायः ।**

पञ्चपञ्चाशद्विष्णुनामाणि ।

अग्निरुवाच ।  
जपन्वै पञ्चपञ्चाशद्विष्णुनामानि यो नरः । मन्त्रजप्यादिफलभाक्तीर्थेष्वर्चादि[[588]](#footnote-589) चाक्षयम् ॥१॥

पुष्करे पुण्डरीकाक्षं गयायां च गदाधरम् । राघवं चित्रकूटे तु प्रभासे दैत्यसूदनम् ॥२॥

जयं जयन्त्यां तद्वच्च जयन्तं हस्तिनापुरे । (वाराहं वर्धमाने[[589]](#footnote-590) च काश्मीरे चक्रपाणिनम् ॥३॥

जनार्दनं च कुब्जास्त्रे मथुरायां च केशवम् । कुब्जाम्रके[[590]](#footnote-591) हृषीकेशं गङ्गाद्वारे जटाधरम् ॥४॥

शालग्रामे महायोगं हरिं गोवर्धनाचले[[591]](#footnote-592) । पिण्डारके चतुर्बाहुं शङ्खोद्धारे च शङ्खिनम् ॥५॥

वामनं च कुरुक्षेत्रे यमुनायां त्रिविक्रमम् । विश्वेश्वरं तथा शोणे कपिलं पूर्वसागरे ॥६॥

विष्णुं महोदधौ विद्याद्गङ्गासागरसङ्गमे । वनमालं च किष्किन्ध्यां देवं रैवतकं[[592]](#footnote-593) विदुः ॥७॥

काशीतटे महायोगं विरजायां रिपुञ्जयम् । विशाखयूपे[[593]](#footnote-594) ह्यजितं नेपाले लोकभावनम् ॥८॥

द्वारकायां विद्धि कृष्णं मन्दरे मधुसूदनम् । लोकाकुले[[594]](#footnote-595) रिपुहरं[[595]](#footnote-596) शालग्रामे हरिं स्मरेत् ॥९॥

पुरुषं पूरुषवटे विमले च जगत्प्रभुम् । अनन्तं सैन्धवारण्ये दण्डके शार्ङ्गधारिणम् ॥१०॥

उत्पलावर्तके सौरिं नर्मदायां श्रियः पतिम् । दामोदरं रैवतके नन्दायां जलशायिनम् ॥११॥

गोपीश्वरं च सिन्ध्वब्धौ[[596]](#footnote-597) माहेन्द्रे चाच्युतं विदुः । सह्याद्रौ देवदेवेशं वैकुण्ठं मागधे वने ॥१२॥

सर्वपापहरं विन्ध्य औण्ड्रे तु पुरुषोत्तमम् । आत्मानं हृदये विद्धि जपतां भुक्तिमुक्तिदम् ॥१३॥

वटे वटे वैश्रवणं चत्वरे चत्वरे शिवम् । पर्वते पर्वते रामं सर्वत्र मधुसूदनम् ॥१४॥

नरं भूमौ तथा व्योम्नि वशिष्ठे गरुडध्वजम् । वासुदेवं च सर्वत्र संस्मरन्भुक्तिमुक्तिभाक् ॥१५॥

नामान्येतानि विष्णोश्च जप्त्वा सर्वमवाप्नुयात् । क्षेत्रेष्वेतेषु यच्छ्राद्धं दानं जप्यं च तर्पणम् ॥१६॥   
तत्सर्वं कोटिगुणितं मृतो ब्रह्ममयो भवेत् । यः पठेच्छृणुयाद्वापि निर्मलः स्वर्गमाप्नुयात् ॥१७॥

इत्याग्नेये महापुराणे पञ्चपञ्चाशद्विष्णुनामकथनं नाम पञ्चाधिकत्रिशततमोऽध्यायः ॥३०५॥

**अथ षडधिकत्रिशततमोऽध्यायः ।**

नारसिंहादिमन्त्राः ।

अग्निरुवाच ।  
स्तम्भो विद्वेषणोच्चाट उत्सादो भ्रममारणे । व्याधिश्चेति स्मृतं क्षुद्रं तन्मोक्षो वक्ष्यते शृणु ॥१॥

ॐ नमो भगवते उन्मत्तरुद्राय भ्रम भ्रम भ्रामय भ्रामय अमुकं वित्रासय वित्रासय उद्भ्रामय उद्भ्रामय रुद्रारौद्ररूपेण ह्रूं फट् ॥२॥

श्मशाने निशि जप्तेन त्रिलक्षं मधुना हुनेत् । चिताग्नौ धूर्तसमिद्भिर्भ्राम्यते सततं रिपुः ॥३॥

हेमगैरिकया कृष्णा प्रतिमा हैमसूचिभिः । जप्त्वा विध्येच्च तत्कण्ठे हृदि वा म्रियते रिपुः ॥४॥

खरबालं[[597]](#footnote-598) चिताभस्म ब्रह्मदण्डी च मर्कटी । गृहे वा मूर्ध्नि तच्चूर्णं जप्तमुत्सादकृत्क्षिपेत् ॥५॥

भृग्वाकाशौ सदीप्ताग्निर्भृगुवह्नि[[598]](#footnote-599)श्च वह्नि[[599]](#footnote-600) फट् ॥५॥

एवं सहस्रारे ॥६॥

ह्रूं फट् आचक्राय स्वाहा हृदयं विचक्राय शिवः । शिखाचक्रायाथ कवचं विचक्रायाथ नेत्रकम् ॥७॥

सञ्चक्रायास्त्रमुद्दिष्टं ज्यालाचक्राय पूर्ववत् । साङ्गं सुदर्शनं क्षुद्रग्रहहृत्सर्वसाधनम् ॥८॥

मूर्धाक्षिमुखहृद्गुह्यपादे ह्यस्याक्षरान्न्यसेत् । चक्राब्जासनमग्न्याभं दंष्ट्रिणं च चतुर्भुजम् ॥९॥

शङ्खचक्रगदापद्मशलाकाङ्कुशपाणिनम् । चापिनं पिङ्गकेशाक्षमरव्याप्तत्रिपिष्टपम् ॥१०॥

नाभिस्तेनाग्निना विद्धा नश्यन्ते व्याधयो ग्रहाः । पीतं चक्रधरं रक्ता अराः श्याममवान्तरम् ॥११॥

नेमिः श्वेता बहिः कृष्णवर्णरेखा च पार्थिवी । मध्ये तारमये वर्णानेवं चक्रद्वयं लिखेत् ॥१२॥

आदावानीय कुम्भोदं गोचरे सन्निधाय च । इष्ट्वा सुदर्शनं तत्र याम्ये चक्रे हुनेत्क्रमात् ॥१३॥

आज्यापामार्गसमिधो ह्यक्षतं तिलसर्षपौ । पायसं गव्यमाज्यं च सहस्राष्टकसङ्ख्यया ॥१४॥

हुतशेषं क्षिपेत्कुम्भे प्रतिद्रव्यं विधानवित् । प्रस्थानेन कृतं पिण्डं कुम्भे तस्मिन्निवेशयेत् ॥

विष्ण्वादि सर्वं तत्रैव न्यसेत्तत्रैव दक्षिणे ॥१५॥

नमो विष्णुजनेभ्यः सर्वशान्तिकरेभ्यः प्रतिगृह्णन्तु शान्तये नमः ॥१६॥

दद्यादनेन मन्त्रेण हुतशेषाम्भसा बलिम् । फलके कल्पिते पात्रे पलाशक्षीरशाखिनः ॥१७॥

गव्यपूर्णे निवेश्यैव दिक्ष्वेवं होमयेद्द्विजैः । सदक्षिणमिदं होमद्वयं भूतादिनाशनम् ॥१८॥

गव्याक्तपत्रलिखितैर्लिप्यर्णैः क्षुद्रहृद्धृतम् । दूर्वाभिरायुषे पद्मैः श्रिये पुत्रा(त्र) उदुग्बरैः ॥१९॥

गोसिद्ध्यै सर्पिषा गोष्ठे मेधायै सर्वशाखिना ॥२०॥

ॐ क्षौं नमो भगवते नारसिंहाय ज्वालामालिने दीप्तदंष्ट्रायाग्निनेत्राय सर्वरक्षोघ्नाय सर्वभूतविनाशाय सर्वज्वरविनाशाय दह दह पच पच रक्ष रक्ष ह्रूं फट् ॥२१॥

मन्त्रोऽयं नारसिंहस्य सकलाघनिवारणः । जप्यादिना हरेत्क्षुद्रग्रहमारीविषामयान् ॥

चूर्णमण्डूकवयसा जलाग्निस्तम्भकृद्भवेत् ॥२२॥

इत्याग्नेये महापुराणे नारसिंहादिमन्त्रकथनं नाम षडधिकत्रिशततमोऽध्यायः ॥३०६॥

**अथ सप्ताधिकत्रिशततमोऽध्यायः ।**

त्रैलोक्यमोहनमन्त्रः ।

अग्निरुवाच ।  
वक्ष्ये मन्त्रं चतुर्वर्गसिद्ध्यै त्रैलिक्यमोहनम् ॥१॥

ॐ श्रीं ह्रीं ह्रूं ॐ नमः पुरुषोत्तमः पुरुषोत्तमप्रतिरूप लक्ष्मीनिवास सकलजगत्क्षोभण सर्वस्त्रीहृदयदारण त्रिभुवनमदोन्मादकर सुर[[600]](#footnote-601)मनुजसुन्दरीजनमनांसि तापय तापय दीपय दीपय शोषय शोषय मारय मारय स्तम्भय स्तम्भय द्रावय द्रावयाकर्षयाकर्षय परमसुभग सर्वसौभाग्यकर कामप्रदामुकं हन हन चक्रेण गदया खड्गेन सर्वबाणैर्भिद भिद पाशेन कट कट अङ्कुशेन ताडय ताडय त्वर त्वर किं तिष्ठसि यावत्तावत्समीहितं मे सिद्धं भवति ह्रूं फट् नमः ॥२॥

ॐ पुरुषोत्तम त्रिभुवनमनोन्मादकर ह्रूं फट् हृदयाय नमः कर्षय महाबल ह्रूं फट् अस्त्राय त्रिभुवनेश्वर सर्वजनमनांसि हन हन दारय दारय मम वशमानयानय ह्रूं फट् नेत्रत्रयाय त्रैलोक्यमोहन हृषीकेशाप्रतिरूप सर्वस्त्रीहृदयापकर्षण आगच्छ आगच्छ नमः ॥३॥

सङ्गाक्षिव्यापकेनैव न्यासं मूलवदीरितम् । इष्ट्वा सञ्जप्य पञ्चाशत्सहस्रमभिषिच्य च ॥४॥

कुण्डेऽग्नौ दैविके वह्नौ चरुं कृत्वा शतं हुनेत् । पृथग्दधि घृतं क्षीरं चरुं साज्यं पयः शृतम् ॥५॥

द्वादशाहुति(तीर्मू)मूलेन सहस्रं चाक्षतांस्तिलान् । यवं मधुत्रयं पुष्पं फलं दधि समिच्छतम् ॥६॥

हुत्वा पूर्णाहुतिं शिष्टं प्राशयेत्सघृतं चरुम् । सम्भोज्य विप्रानाचार्यं तोषयेत्सिध्यते मनुः ॥७॥

स्नात्वा यथावदाचम्य वाग्यतो यागमन्दिरम् । गत्वा पद्मासनं बद्ध्वा शोषयेद्विधिना वपुः ॥८॥

रक्षोघ्नविघ्नकृद्दिक्षु न्यसेदादौ सुदर्शनम् । (पञ्चबीजं नाभिमध्यस्थं धूम्रं चण्डानिलात्मकम् ॥९॥

अशेषं कल्मषं देहाद्विश्लेषयदनुस्मरेत् । रंबीजं हृदयाब्जस्थं स्मृत्वा ज्वालाभिरादहेत् ॥१०॥

उर्द्ध्वाधस्तिर्यगाभिस्तु मूर्ध्नि संप्लावयेद्वपुः । ध्यात्वामृतैर्बहिश्चान्तः सुषुम्नामार्गगामिभिः ॥११॥

एवं शुद्धवपुः प्राणानायम्य मनुना त्रिधा । विन्यसेन्न्यस्तहस्तान्तः शक्तिं मस्तकवक्त्रयोः ॥१२॥

गुह्ये गले दिक्षु हृदि कुक्षौ देहे च सर्वतः । आवाह्य ब्रह्मरन्ध्रेण हृत्पद्मे सूर्यमण्डलात् ॥१३॥

तारेण सम्परात्मानं स्मरेत्तं सर्वलक्षणम् ॥१४॥

त्रैलोक्यमोहनाय विद्महे स्मराय धीमहि । तन्नो विष्णुः प्रचोदयात् ॥१५॥

आत्मार्चनात्क्रतुद्रव्यं प्रोक्षयेच्छुद्धपात्रकम् । कृत्वात्मपूजां विधिना स्थण्डिले तं समर्चयेत् ॥१६॥

कूर्मादिकल्पिते पीठे पद्मस्थं गरुडोपरि । सर्वाङ्गसुन्दरं प्राप्तवयोलावण्ययौवनम् ॥१७॥

मदाघूर्णितताम्राक्षमुदारं स्मरविह्वलम् । दिव्यमाल्याम्वरालेपभूषितं सस्मिताननम् ॥१८॥

विष्णुं नानाविधानेकपरिवारपरिच्छदम् । लोकानुग्रहणं सौम्यं सहस्रादित्यतेजसम् ॥१९॥

पञ्चबाणधरं प्राप्तकामैक्षं द्विचतुर्भुजम् । देवस्त्रीभिर्वृतं देवीमुखासक्तेक्षणं जपेत् ॥२०॥

चक्रं शङ्खं धनुः खड्गं गदां मुसलमङ्कुशम् । पाशं च बिभ्रतं चार्चेदावाहादिविसर्गतः ॥२१॥   
श्रियं वामोरुजङ्घास्थां श्लिष्यन्तीं पाणिना पतिम् । साब्जवामकरां पीनां श्रीवत्सकौस्तुभान्विताम् ॥२२॥

मालिनं पीतवस्त्रं च चक्राद्याढ्यं हरिं यजेत् ॥२३॥

ॐसुदर्शन महाचक्रराज दुष्टभयङ्कर च्छिद च्छिद विदारय विदारय परममन्त्रान्ग्रस ग्रस भक्षय भक्षय भूतानि चाशय चाशय[[601]](#footnote-602) ह्रूं फट् ॐ जलचराय स्वाहा खड्गतीक्ष्ण च्छिन्द च्छिन्द खड्गाय नमः शारङ्गाय सशराय ह्रूं फट् ॥२४॥

ॐ भूतग्रामाय विद्महे चतुर्विधाय धीमहि । तन्नो ब्रह्म प्रचोदयात् ॥२५॥

संवर्तक श्वसन पोथय पोथय ह्रूं फट् स्वाहा पाश धम[[602]](#footnote-603) धमाकर्षयाकर्षय ह्रूं फट् फट् । अङ्कुशेन कट्ट ह्रूं फट् ॥२६॥

क्रमाद्भुजेषु मन्त्रैः स्वैरेभिरस्त्राणि पूजयेत् ॥२७॥

ॐ पक्षिराजाय ह्रूं फट् ॥२८॥  
तार्क्ष्यं यजेत्कर्णिकायामङ्गदेवान्यथाविधि । शक्तिरिन्द्रादियन्त्रेषु तार्क्ष्याद्या धृतचामराः ॥२९॥

शक्तयोऽन्ते प्रयोज्यादौ सुरेशाद्याश्च दण्डिना । पीते लक्ष्मीसरस्वत्यौ (रतिप्रीतिजयासिताः ॥३०॥

कीर्तिकान्त्यौ सिते श्यामे) तुष्टिपुष्ट्यौ स्मरोदिते । लोकेशान्तं यजेद्देवं विष्णुमिष्टार्थसिद्धये ॥३१॥

ध्यायेन्मन्त्रं जपेद्वैनं जुहुयात्त्वभिषेचयेत् ॥३२॥

ॐ श्रीं क्लीं ह्रीं ह्रूं त्रैलोक्यमोहनाय विष्णवे नमः ॥३३॥  
एतत्पूजादिना सर्वान् कामानाप्नोति पूर्ववत् । तोयैः संमोहनीपुष्पैर्नित्यं तेन च तर्पयेत् ॥३४॥

ब्रह्मा सशक्रश्रीदण्डी बीजं त्रैलोक्यमोहनम् । जप्त्वा त्रिलक्षं हुत्वाब्जैर्लक्षं बिल्वैश्च साज्यकैः ॥३५॥

तण्डुलैः फलगन्धाद्यैर्दूर्वाभिस्त्वायुराप्नुयात् । जपाभिषेकहोमादिक्रियातुष्टो ह्यभीष्टदः ॥३६॥

ॐ ह्रूं नमो भगवते वराहाय भूर्भुवः स्वःपतये भूपतित्वं मे देहि दापय दापय[[603]](#footnote-604) स्वाह ॥३७॥

पञ्चाङ्गं नित्यमयुतं जप्त्वायू राज्यमाप्नुयात् ॥३८॥

इत्याग्नेये महापुराणे त्रैलोक्यमोहनमन्त्रकथनं नाम सप्ताधिकत्रिशततमोऽध्यायः ॥३०७॥

**अथाष्टाधिकत्रिशततमोऽध्यायः ।**

त्रैलोक्यमोहनीलक्ष्म्यादिपूजा ।

अग्निरुवाच ।  
वक्षः[[604]](#footnote-605) सवह्निर्वामाक्षो दण्डीः श्रीः सर्वसिद्धिदा । महाश्रिये महासिद्धे महाविद्युत्प्रभे नमः ॥१॥

(श्रिये देवि विजये नमः । गौरि महाबले[[605]](#footnote-606) बन्ध बन्ध नमः । हूं महाकाये पद्महस्ते ह्रूं फट् श्रिये नमः । ह्रूं श्रिये फट् श्रिये नमः[[606]](#footnote-607) श्रिये श्रीद नमः) स्वाहा श्री फट् ॥२॥

अस्याङ्गानि नवोक्तानि तेष्वेकं च समाश्रयेत् । त्रिलक्षमेकलक्षं वा जप्त्वाक्षाब्जैश्च भूतिदः ॥३॥

श्रीगेहे विष्णुगेहे वा श्रियं पूज्य धनं लभेत् । आज्याक्तैस्तण्डुलैर्लक्षं जुहुयात्खादिरानले ॥४॥

राजा वश्यो भवेद्वृद्धिः श्रीश्च स्यादुत्तरोत्तरम् । सर्षपाम्भोभिषेकेण नश्यन्ते सकला ग्रहाः ॥५॥

बिल्वलक्षहुता लक्ष्मीर्वित्तवृद्धिश्च जायते । शक्रवेश्म चतुर्द्वारं[[607]](#footnote-608) हृदये चिन्तयेदथ ॥६॥

बलाकीं वामनां श्यामां श्वेतपङ्कजधारिणीम् । ऊर्द्ध्ववाहुद्वयं ध्यायेत्क्रीडन्तीं द्वारि पूर्ववत् ॥७॥

उर्द्ध्वीकृतेन हस्तेन रक्तपङ्कजधारिणीम् । श्वेताङ्गीं दक्षिणे द्वारि चिन्तयेद्वनमालिनीम् ॥८॥

हरितां दोर्द्वयेनोर्ध्वमुद्वहन्तीं सिताम्बुजम् । ध्यायेद्विभीषिकां नाम श्रीदूतीं द्वारि पश्चिमे ॥९॥

शाङ्करीमुत्तरे द्वारि तन्मध्येऽष्टदलं कजम् । वासुदेवः सङ्कर्षणः प्रद्युम्नश्चानिरुद्धकः ॥१०॥

ध्येयास्ते पद्मपत्रेषु शङ्खचक्रगदाधराः । अञ्जनक्षीरकाश्मीरहेमाभास्ते सुवाससः ॥११॥

आग्नेयादिषु पत्रेषु गुग्गुलुश्च कुरण्टकः । दमकः सलिलं चेति हस्तिनो रजतप्रभाः ॥१२॥

हेमकुम्भधराश्चैते कर्णिकायां श्रियं स्मरेत् । चतुर्भुजां सुवर्णाभां सपद्मोर्द्ध्वभुजद्वयाम् ॥१३॥

दक्षिणाभयहस्ताभां[[608]](#footnote-609) वामहस्तवरप्रदाम् । श्वेतगन्धांशुकामेकरौप्यमालास्त्रधारिणीम् ॥१४॥

ध्यात्वा सपरिवारां तामभ्यर्च्य सकलं लभेत् । द्रोणाब्जपुष्पं श्रीवृक्षपर्णं मूर्ध्नि न धारयेत् ॥१५॥

लवणामलकं वर्ज्यं नागादित्यतिथौ क्रमात् । पायसाशी जपेत्सूक्तं श्रियस्तेनाभिषेचयेत् ॥१६॥

आवाहादिविसर्गान्तां मूर्ध्नि ध्यात्वार्च्चयेच्छ्रियम् । बिल्वाज्याब्जैः पायसेन पृथग्योगः श्रिये भवेत् ॥१७॥

विषं न हन्ति कालाग्निरद्रिज्योतिरिति द्वयम् ॥१८॥

ॐ ह्रीं महामहिषमर्दनि[[609]](#footnote-610) ठं ठः मूलमन्त्रं महिषहिंसिके नमः । महिषशत्रुं भ्रामय ॐ फ ठ ठं महिषं हेषय हेषय ॐ ह्रूं महिषं हन हन देवि ह्रूं महिषनिषूदनि फट् ॥१९॥

दुर्गाहृदयमित्युक्तं साङ्गं सर्वार्थसाधकम् । यजेद्यथोक्तं तां देवीं पीठे चैवाङ्गमध्यग(गा)म् ॥२०॥

ॐ ह्रीं दुर्गे दुर्गे रक्षणि स्वाहा चेति दुर्गायै नमः । वरवर्ण्यै नमः । आर्यायै कनकप्रभायै कृत्तिकायै अभयप्रदायै कन्यकायै स्वरूपायै ॥२१॥  
पत्रस्थाः पूजयेदेता मूर्तीराद्यैः स्वरैः क्रमात् ॥२२॥

चक्राय शङ्खाय गदायै खड्गाय धनुषे वाणाय ॥२३॥

अष्टम्याद्यैरिमां दुर्गां लोकेशां तां यजेदिति । दुर्गायोगः समायुःश्रीस्वामिरक्ताजपादिकृत् ॥२४॥

संसाध्येशानमन्त्रेण तिलहोमो वशीकरः । जयः पद्मैस्तु दूर्वाभिः शान्तिकामः पलाशजैः ॥२५॥

पुष्टिः स्यात्काकपक्षेण मृतिर्द्वेषादिकं भवेत् । ग्रहक्षुद्रभयापत्तिं सर्वमेव मनुर्हरेत् ॥२६॥

ॐ दुर्गे दुर्गे रक्षणि स्वाहा ॥२७॥  
रक्षाकरीयमुदिता जयदुर्गाङ्गसंयुता । श्यामां त्रिलोचनां देवीं ध्यात्वात्मानं चतुर्भुजम् ॥२८॥

शङ्खचक्राब्जशूलासित्रिशूलां रौद्ररूपिणीम् । युद्धादौ सञ्जयेदेतां यजेत्खड्गादिके जये ॥२९॥

ॐ नमो भगवति ज्वालामालिनि गृध्रगणपरिवृते च रक्षणि रक्षणि स्वाहा ॥३०॥

युद्धार्थे च जपेन्मन्त्रं शत्रूञ्जयति योधकः ॥३१॥

इत्याग्नेये महापुराणे त्रैलोक्यमोहनीलक्ष्म्यादिपूजावर्णनं नामाष्टाधिकत्रिशततमो ऽध्यायः ॥३०८॥

**अथ नवाधिकत्रिशततमोऽध्यायः ।**

त्वरितापूजा ।

अग्निरुवाच ।  
त्वरिताज्ञानमाख्यास्ये भुक्तिमुक्तिप्रदायकम् ॥१॥

ओमाधारशक्त्यै नमः । ॐ प्रों पुरु पुरु महासिंहाय नमः ॐ पद्माय नमः (ॐ ह्रीं ह्रूं खे च च्छे क्षः स्त्रीं ह्रूं क्षें ह्रीं फट् त्वरितायै नमः । खे च हृदयाय नमः । च च्छे शिरसे नमः । छे क्षः शिखायै नमः । क्षः स्त्रीं कवचाय नमः ।) स्त्रीं ह्रूं नेत्राय नमः । ह्रूं क्षेम् अस्त्राय फट् नमः ॥२॥

ॐ त्वरिताविद्यां विद्महे तूर्णविद्याञ्च[[610]](#footnote-611) धीमहि । तन्नो देवी प्रचोदयात् ॥३॥

श्रीप्रणितायै नमः । ह्रूं वामायै नमः । ओंकारायै नमः ॐ खे च हृदयाय नमः । खेचर्यै नमः चण्डायै नमः क्ष स्त्रीं कवचाय नमः । छेदन्यै नमः क्षेपण्यै नमः स्त्रियै ह्रूं कार्यै नमः क्षेमङ्कर्यै जयायै विजयायै किङ्कराय रक्ष । ॐ त्वरिताज्ञया स्थिरो भव वषट् ॥४॥

तोतला त्वरिता तूर्णेत्येवं विद्येयमीरिता । शिरोभ्रूमस्तके कण्ठे हृदि नाभौ च गुह्यके ॥५॥

ऊर्वोश्च जानुजङ्घोरुद्वये चरणयोः क्रमात् । न्यस्ताङ्गो न्यस्तमन्त्रस्तु समस्तं व्यापकं न्यसेत् ॥६॥

पार्वती शबरी चेशा वरदाभयहस्तिका । मयूरबलया पिच्छमौलिः किसलयांशुका ॥७॥

सिंहासनस्था मायूरबर्हच्छत्रसमन्विता । त्रिनेत्रा श्यामला देवी वनमालाविभूषणा ॥८॥

विप्राहिकर्णाभरणा क्षत्रकेयूरभूषणा । वैश्यनागकटीबन्धा वृषाहिकृतनूपुरा ॥९॥

एवं रूपात्मिका भूत्वा तन्मन्त्रं नियुतं जपेत् । ईशः किरातरूपोऽभूत् पुरा गौरी च तादृशी ॥१०॥

जपेद्ध्यायेत्पूजयेत्तां सर्वसिद्ध्यै विषादिहृत् । अष्टसिंहासने पूज्या दले पूर्वादिके क्रमात् ॥११॥

अङ्गगायत्री प्रणीता हूङ्काराद्या दलाग्रके । फट्कारी चाग्रतो देव्याः श्रीबीजेनार्चयेदिमाः ॥१२॥

लोकेशायुधवर्णास्ताः फट्कारी[[611]](#footnote-612) तु धनुर्धरा । जया च विजया द्वाःस्थे पूज्ये सौवर्णपुष्टिके[[612]](#footnote-613) ॥१३॥

किङ्करा बर्बरी मुण्डी लगुडी च तयोर्बहिः । इष्ट्वैवं सिद्धये द्रव्यैः कुण्डे योन्याकृतौ हुनेत् ॥१४॥

हेमलाभोऽर्जुनैर्धान्यैर्गोधूमैः पुष्टिसम्पदः । यवैर्धान्यैस्तिलैः सर्वसिद्धिरीतिविनाशनम् ॥१५॥

अक्षैरुन्मत्तता शत्रोः शाल्मलीभिश्च मारणम् । जम्बूभिर्धनधान्याप्तिस्तुष्टिर्नीलोत्पलैरपि ॥१६॥

रक्तोत्पलैर्महापुष्टिः कुन्दपुष्पैर्महोदयः । मल्लिकाभिः पुरक्षोभः कुमुदैर्जनवल्लभः ॥१७॥

अशोकैः पुत्रलाभः स्यात्पाटलाभिः शुभाङ्गना । आम्रैरायुस्तिलैर्लक्ष्मीर्बिल्वैः श्रीश्चम्पकैर्धनम् ॥१८॥

इष्टं मधुकपुष्पैश्च बिल्वैः सर्वज्ञतां लभेत् । त्रिलक्षजप्यात्सर्वाप्तिर्होमाद्ध्यानात्तथेज्यया ॥१९॥

मण्डलेऽभ्यर्च्य गायत्र्या आहुतीः पञ्चविंशतिम् । दद्याच्छतत्रयं मूलात्पल्लवैर्दीक्षितो[[613]](#footnote-614) भवेत् ॥  
पञ्चगव्यं पुरा पीत्वा चरुकं प्राशयेत्सदा ॥२०॥

इत्याग्नेये महापुराणे त्वरितापूजाविधिकथनं नाम नवाधिकत्रिशततमोऽध्यायः ॥३०९॥

**अथ दशाधिकत्रिशततमोऽध्यायः ।**

त्वरितामन्त्रादिः ।

अग्निरुवाच ।  
अपरां त्वरिताविद्यां वक्ष्येऽहं भुक्तिमुक्तिदाम् । पुरे वज्राकुले देवीं रजोभिर्लिखिते यजेत् ॥१॥

पद्मगर्भे दिग्विदिक्षु चाष्टौ वज्राणि वीथिकाम् । द्वारशोभोपशोभां च लिखेच्छीघ्रं स्मरेन्नरः ॥२॥

अष्टादशभुजां सिंहे वामजङ्घा प्रतिष्ठिता । दक्षिणा द्विगुणा तस्याः पादपीठे समीप्सिता ॥३॥

नागभूषां वज्रदण्डे खड्गं चक्रं गदां क्रमात् । शूलं शरं तथा शक्तिं वरदं दक्षिणैः करैः ॥४॥

धनुः पाशं शरं घण्टां तर्जनीं शङ्खमङ्कुशम् । अभयं च तथा वज्रं वामपार्श्वे धृतायुधम् ॥५॥

पूजनाच्छत्रुनाशः स्याद्राष्ट्रं जयति लीलया । दीर्घायूराष्ट्रभूतिः स्याद्दिव्यादिव्यादिसिद्धिभाक् ॥६॥

तलेतिसप्तपातालाः कालाग्निभुवनान्तकाः । ओंकारादिश्वरा(शमा?)रभ्य यावद्ब्रह्माण्डवाचकम् ॥७॥

तकाराद्भ्रामयेत्तोयं तोतला त्वरिता ततः । प्रस्तावं[[614]](#footnote-615) सम्प्रवक्ष्यामि स्वरवर्गं लिखेद्भुवि ॥८॥

तालुवर्गः कवर्गः स्यात्तृतीयो जिह्वतालुकः । चतुर्थस्तालुजिह्वाग्रो जिह्वादन्तस्तु पञ्चमः ॥९॥

षष्ठोऽष्टपुटसम्पन्नो मिश्रवर्गस्तु सप्तमः । ऊष्माणः स्याच्छ्वर्गस्तु उद्धरेच्च मनुं ततः ॥१०॥

षष्ठस्वरसमारूढमूष्मणान्तं सबिन्दुकम् । तालुवर्गं द्वितीयं तु स्वरैकादशयोजितम् ॥११॥

जिह्वातालुसमायोगे प्रथमं केवलं भवेत् । तदेव च द्वितीयं तु अधस्तात्पुनरेव तु ॥१२॥

एकादशस्वरैर्युक्तं प्रथमं तालुवर्गतः । ऊष्माणश्च द्वितीयं तु अधस्ताद्दृश्य योजयेत् ॥१३॥

षोडशस्वरसंयुक्तमूष्मणश्च द्वितीयकम् । जिह्वादन्तसमायोगे प्रथमं योजयेदधः ॥१४॥

मिश्रवर्गाद्द्वितीयं तु अधस्तात्पुनरेव तु । चतुर्थस्वरसम्भिन्नं तालुवर्गादिसंयुतम् ॥१५॥

ऊष्मणश्च द्वितीयं तु अधस्ताद्विनियोजयेत् । स्वरैकादशभिन्नं तु ऊष्मणान्तं सविन्दुकम् ॥१६॥

पञ्चस्वरसमारूढं षष्ठं सम्पुटयोगतः । द्वितीयमक्षरं चान्यज्जिह्वाग्रे तालुयोगतः ॥१७॥

प्रथमं पञ्चमे योज्यं स्वरार्धेनोद्धृता इमे । ओंकाराद्या नमोन्ताश्च जपेत्स्वाहाग्निकार्यके ॥१८॥

ओं ह्रीं ह्रूं ह्रः हृदयं हां हश्चेति शिरः । शिखा ह्रीं ज्वल ज्वल शिखा स्यात्कवच हुलु हुलु द्वयम् ॥१९॥

ह्रीं श्रीं क्षूं नेत्रत्रयाय विद्यानेत्रं प्रकीर्तितम् । क्षौं हः खौं ह्रूं फडस्त्राय गुह्याङ्गानि पुरा न्यसेत् ॥२०॥  
त्वरिताङ्गानि वक्ष्यामि विद्याङ्गानि शृणुष्व मे । आदिद्विहृदयं प्रोक्तं त्रिचतुः शिर इष्यते ॥२१॥

पञ्चषष्ठः शिखा प्रोक्ता कवचं सप्तमाष्टमात् । तारकं तु भवेन्नेत्रं नवार्धाक्षरलक्षणम् ॥२२॥

तोतलेति समाख्याता वज्रतुण्डे ततो भवेत् । ख ख ह्रूं दशबीजा स्याद्वज्रतुण्डेन्द्रदूतिका ॥२३॥

खेचरी ज्वालिनी ज्वाले खखेति ज्वालिनी दश । वर्धशबरी भीषणी खखेति च शबर्यपि ॥२४॥

छे छेदनि करालिनि खखेति ह कराल्यपि । क्षः श्रवज्रवप्लवङ्गी ख ख दूती प्लवङ्ग्यपि ॥२५॥

(स्त्रीवले कलिधुनिनि शासी श्वसनवेगिका । क्षेपक्षे कपिले हंस कपिलानाम दूतिका ॥२६॥

ह्रूं तेजोवती रौद्री च मातङ्गी रौद्रिदूतिका । पुटे पुटे ख ख खड्गे फड्ब्रह्मकदूतिका ॥२७॥

वैतालिनि दशार्णाः स्युस्त्यजान्यहिपलालवत् । हृदादिकल्पसादौ स्यान्मध्ये नेत्रं न्यसेत्सुधीः ॥२८॥

पादादरभ्य मूर्धान्तं शिर आरभ्य पादयोः । अङ्घ्रिजानूरुगुह्ये च नाभिहृत्कण्ठदेशतः ॥२९॥

वज्रमण्डलमूर्ध्वं च अधोर्ध्वं चादिबीजतः[[615]](#footnote-616) । सोमरूपं ततोऽकारं धारामूलसुवासिनम्[[616]](#footnote-617) ॥३०॥

विशन्तं ब्रह्मरन्ध्रेण साधकस्तु विचिन्तयेत् । मूर्धास्यकण्ठहृन्नाभौ गुह्योरुजानुपादयोः ॥३१॥

आदिबीजं न्यसेन्मन्त्री तर्जन्यादि पुनः पुनः । ऊर्ध्वं सोममधः पद्मं शरीरं बीजविग्रहम् ॥३२॥

यो जानाति न मृत्युः स्यात्तस्य न व्याधयो जपात् । यजेज्जपेत्तां विन्यस्य ध्यायेद्देवीं शताष्टकम् ॥३३॥

मुद्रा वक्ष्ये प्रणीताद्याः प्रणीताः पञ्चधा स्मृताः । ग्रथितौ तु करौ कृत्वा मध्येऽङ्गुष्ठौ निपातयेत् ॥३४॥

तर्जनीं मूर्ध्नि संलग्नां विन्यसेत्तां शिरोपरि । प्रणीतेयं समाख्याता हृद्देशे तां समानयेत् ॥३५॥

ऊर्ध्वं तु कन्यसामध्ये सबीजां तां विदुर्द्विजाः । नियोज्य तर्जनीमध्येऽनेकलग्नां परस्परम् ॥३६॥

ज्येष्ठाग्रं निक्षिपेन्मध्ये भेदनी सा प्रकीर्तिता । नाभिदेशे तु तां बद्ध्वा अङ्गुष्ठाम्बु क्षिपेत्ततः ॥३७॥

कराली तु महामुद्रा हृदये योज्य मन्त्रिणः । पुनस्तु पूर्ववद्ब्रह्मलग्नां ज्येष्ठां समुत्क्षिपेत् ॥३८॥

वज्रतुण्डा समाख्याता वज्रदेशे तु बन्धयेत् । उभाभ्यां चैव हस्ताभ्यां मणिबन्धं तु बन्धयेत् ॥३९॥

त्रीणि त्रीणि प्रसार्येति वज्रमुद्रा प्रकीर्तिता । दण्डः खड्गं चक्रगदा मुद्रा चाकारतः स्मृता ॥४०॥

अङ्गुष्ठेनाक्रमेत्त्रीणि त्रिशूलं चोर्ध्वतो भवेत् । एका तु मध्यमोर्ध्वा तु शक्तिरेव विधीयते ॥४१॥

शरं च वरदं चापं पाशं भारं च घण्टया । शङ्खमङ्कुशमभयं पद्ममष्ट च विंशतिः ॥४२॥

ग्रहणी मोक्षणी चैव ज्वालिनी चामृताभया । प्रणीताः पञ्च मुद्रास्तु पूजाहोमे च योजयेत् ॥४३॥

इत्याग्नेये महापुराणे त्वरितामन्त्रादिकथनं नाम दशाधिकत्रिशततमोऽध्यायः ॥३१०॥

**अथैकादशाधिकत्रिशततमोऽध्यायः ।**

त्वरितामूलमन्त्रादिः ।

अग्निरुवाच ।  
दीक्षादि वक्ष्ये विन्यस्य सिंहवज्राकुलेऽब्जके ॥१॥

त्तु त्तु हेति वज्रदेति पुरु पुरु लुलु लुलु गर्ज गर्ज ह ह सिंहाय नमः ॥२॥  
तिर्यगूर्ध्वगता रेखाश्चत्वारश्चतुरो भवेत् । नवभागविभागेन कोष्ठकान्कारयेद्बुधः ॥३॥

ग्राह्या दिशागताः कोष्ठा विदिशासु विनाशयेत् । बाह्या वै कोष्ठकोणेषु बाह्यरेखाष्टकं स्मृतम् ॥४॥

बाह्यकोष्ठस्य बाह्ये तु मध्ये यावत्समानयेत् । वज्रस्य मध्यमं शृङ्गं बाह्यरेखा द्विधार्धतः ॥५॥

बाह्यरेखा भवेद्वक्रा द्विभङ्गा कारयेद्बुधः । मध्यकोष्ठं भवेत्पद्मं पीतकर्णिकमुज्ज्वलम्[[617]](#footnote-618) ॥६॥   
कृष्णेन रजसालिख्य कुलिशाशिस(सिश)रार्धता । बाह्यतश्चतुरस्रं तु वज्रसम्पुटलाञ्छितम्[[618]](#footnote-619) ॥७॥

द्वारे प्रदापयेन्मन्त्री चतुरो वज्रसम्पुटान् । (पद्मनाम भवेद्वामवीथी चैव समा भवेत् ॥८॥

गर्भं रक्तं केसराणि मण्डले दीक्षिताः स्त्रियः । यजेच्च परराष्ट्राणि क्षिप्रं राज्यमवाप्नुयात् )॥९॥

मूर्तिं प्रणवसन्दीप्तां हूंकारेण नियोजयेत् । मूलविद्यां समुच्चार्य मरुद्व्योमगतां द्विज ॥१०॥

प्रथमेन पुनश्चैव कर्णिकायां प्रपूजयेत् । एवं प्रदक्षिणं पूज्य एकैकं बीजमादितः ॥११॥

दलमध्ये तु विद्यां गामाग्नेय्यां पञ्च नैर्ऋतम् । मध्ये नेत्रं दिशास्त्रं च गुह्यकाङ्गे तु रक्षणम् ॥१२॥

हुतयः केशरस्थास्तु वामदक्षिणपार्श्वतः । पञ्च पञ्च प्रपूज्यास्तु स्वैः स्वैर्मन्त्रैः प्रपूजयेत् ॥१३॥

लोकपालान्न्यसेदष्टौ बाह्यतो गर्भमण्डले । वर्णान्तमग्निमारूढं षष्ठस्वरविभेदितम् ॥१४॥

पञ्चदशेन चाक्रान्तं स्वैः स्वैर्नामभिर्योजयेत् । शीघ्रं सिंहे कर्णिकायां यजेद्गन्धादिभिः श्रिये ॥१५॥

अष्टाभिर्वेष्टयेत्कुम्भैर्मन्त्राष्टशतमन्त्रितैः । मन्त्रमष्टसहस्रं तु जप्त्वाङ्गानां दशांशकम् ॥१६॥

होमं कुर्यादग्निकुण्डे वह्निमन्त्रेण चालयेत् । निक्षिपेद्धृदयेनाग्निं शक्तिं मध्येऽग्निगां स्मरेत् ॥१७॥

गर्भाधानं पुंसवनं जातकर्म च होमयेत् । हृदयेन शतं ह्येकं गुह्याङ्गे जनयेच्छिखिम् ॥१८॥

पूर्णाहुतिं तु विद्यायाः शिवाग्निर्जनितो भवेत् । होमयेन्मूलमन्त्रेण शतं चाङ्गं दशांशतः ॥१९॥

निवेदयेत्ततो देव्यास्ततः शिष्यं प्रवेशयेत् । अस्त्रेण ताडनं कृत्वा गुह्याङ्गानि ततो न्यसेत् ॥२०॥

विद्याङ्गैश्चैव सन्नद्धं विद्याङ्गेषु नियोजयेत् । पुष्पं[[619]](#footnote-620) क्षिपायये[[620]](#footnote-621)च्छिष्यमानयेदग्निकुण्डकम् ॥२१॥

यवैर्धान्यैस्तिलैराज्यैर्मूलविद्याशतं हुनेत् । स्थावरत्वं पुरा होमं सरीसृपमतः परम् ॥२२॥

पक्षिमृगपशुत्वं च मानुषं ब्रह्ममेव च । विष्णुत्वं चैव रुद्रत्वमन्ते पूर्णाहुतिर्भवेत् ॥२३॥

एकया चैव ह्याहुत्या शिष्यः(शिष्योऽस्य)स्याद्दीक्षितो भवेत् । अधिकारो भवेदेवं शृणु मोक्षमतः परम् ॥२४॥

सुमेरुस्थो यदा मन्त्री सदाशिवपदे[[621]](#footnote-622) स्थितः । परे च होमयेत्स्वस्थोऽकर्मकर्मशतान्दश(?) ॥२५॥

पूर्णाहुत्या तु तद्योगी धर्माधर्मैर्न लिप्यते । मोक्षं याति परं स्थानं यद्गत्वा न निवर्तते ॥२६॥  
यथा जले जलं क्षिप्तं जलं देही शिवस्तथा । कुम्भैः कुर्याच्चाभिषेकं जयराज्यादिसर्वभाक् ॥२७॥

कुमारी ब्राह्मणी पूज्या गुर्वादेर्दक्षिणां ददेत् । यजेत्सहस्रमेकं तु पूजां[[622]](#footnote-623) कृत्वा दिने दिने ॥२८॥

तिलाज्यपुरहोमेन देवी श्रीः कामदा भवेत् । ददाति विपुलान्भोगान्यदन्यच्च समीहते ॥२९॥

जप्त्वा ह्यक्षरलक्षं तु निधानाधिपतिर्भवेत् । द्विगुणेन भवेद्राज्यं त्रिगुणेन च यक्षिणी ॥३०॥

चतुर्गुणेन ब्रह्मत्वं ततो विष्णुपदं भवेत् । षड्गुणेन महासिद्धिलक्षेणैकेन पापहा ॥३१॥

दश जप्त्वा देहशुद्ध्यै तीर्थस्नानफलं शतात् । पटे वा प्रतिमायां वा शीघ्रां वै स्थण्डिले यजेत् ॥३२॥

शतं सहस्रमयुतं जपे होमे प्रकीर्तितम् । एवं विधानतो जप्त्वा लक्षमेकं तु होमयेत् ॥३३॥

महिषाजमेधषमांसेन नरजेन[[623]](#footnote-624) पुरेण वा । तिलैर्यवैस्तथा लाजैर्व्रीहिगोधूमकाम्बजैः ॥३४॥

श्रीफलैराज्यसंयुक्तैर्होमयित्वा व्रतं चरेत् । अर्धरात्रेषु सन्नद्धः खड्गचापशरादिमान् ॥३५॥

एकवासा विचित्रेण रक्तपीतासितेन वा । नीलेन वाथ वस्त्रेण देवीं तैरेव चार्चयेत् ॥३६॥

व्रजेद्दक्षिणदिग्भागं द्वारे दद्याद्बलिं बुधः । दूतीमन्त्रेण द्वारादावेकवृक्षे[[624]](#footnote-625) श्मशानके ॥

एवं च सर्वकामाप्तिं भुङ्क्ते सर्वां महीं नृपः ॥३६॥

इत्याग्नेये महापुराणे त्वरितामूलमन्त्रो नामैकादशाधिकत्रिशततमोऽध्यायः ॥३११॥

**अथ द्वादशाधिकत्रिशततमोऽध्यायः ।**

त्वरिताविद्या ।

अग्निरुवाच ।  
विद्याप्रस्तावमाख्यास्ये[[625]](#footnote-626) धर्मकामादिसिद्धिदम् । नवकोष्ठविभागेन विद्याभेदं[[626]](#footnote-627) च विन्दति ॥१॥

अनुलोमविलोमेन समस्तव्यस्तयोगतः । कर्णाविकर्णयोगेन[[627]](#footnote-628) अत ऊर्ध्वं विभागशः ॥२॥

त्रित्रिकेण[[628]](#footnote-629) च योगेन देव्या सन्नद्धविग्रहः । जानाति सिद्धिदान्मन्त्रान् प्रस्तावान्निर्गतान्बहून् ॥३॥

शास्त्रे शास्त्रे स्मृता मन्त्राः प्रयोगास्तत्र दुर्लभाः । गुरुः स्यात्प्रथमो वर्णः फुल्लपल्लववर्णवत्[[629]](#footnote-630) ॥४॥

प्रस्तावे तत्र चैकार्णा द्व्यर्णादयोऽभवन् । (तिर्यगूर्ध्वगता रेखाश्चतुरश्चतुरो(?) भजेत् ॥५॥

नव कोष्ठा भवन्त्येवं मध्यदेशे तथादिमान् । प्रदक्षिणेन संस्थाप्य प्रस्तावं भेदयेत्ततः ॥६॥

प्रस्तावक्रमयोगेन(ण) प्रस्तावं यस्तु विन्दति । करमुष्टिस्थितास्तस्य साधकस्य हि सिद्धयः ॥७॥

त्रैलोक्यं पादमूले स्यान्नवखण्डां भुवं लभेत् । कपाले तु समालिख्य शिवतत्त्वं समन्ततः ॥८॥

श्मशानकर्पटे वाथ वाह्ये निष्क्रम्य मन्त्रवित् ।) तस्य मध्ये लिखेन्नाम कर्णिकोपरि संस्थितम् ॥९॥

तापयेत्खादिराङ्गारैर्भूर्जमाक्रम्य पादयोः । सप्ताहादानयेत्सर्वं त्रेलोक्यं सचराचरम् ॥१०॥

वज्रसम्पुटगर्भे तु द्वादशारे तु लेखयेत् । मध्ये गर्भगं नाम सदाशिवविदर्भितम् ॥११॥

कुड्ये फलकके वाथ शिलापट्टे हरिद्रया । मुखस्तम्भं गतिस्तम्भं सैन्यस्तम्भं तु जायते ॥१२॥

विषरक्तेन संलिख्य श्मशाने कर्पटे बुधः[[630]](#footnote-631) । षट्कोणं दण्डमाक्रान्तं समन्ताच्छक्तियोजितम् ॥१३॥

मारयेदचिरादेष श्मशाने निहतं रिपुम् । छेदं करोति राष्ट्रस्य चक्रमध्ये न्यसेद्रिपुम् ॥१४॥

चक्रधारां गतां शक्तिं रिपुनाम्ना रिपुं हरेत् । तार्क्ष्येणैव तु बीजेन खड्गमध्ये तु लेखयेत् ॥१५॥

विदर्भरिपुनामाथ श्मशानाङ्गारलेखितम् । सप्ताहात्साधयेद्देशं ताडयेत्प्रेतभस्मना ॥१६॥

भेदने छेदने चैव मारणेषु शिवो भवेत् । तारकं नेत्रमुद्दिष्टं[[631]](#footnote-632) शान्तिपुष्टौ नियोजयेत्[[632]](#footnote-633) ॥१७॥

दहनादिप्रयोगोयं शाकिनीं चैव कर्षयेत् । मध्यादिवारुणीं यावद्वक्रतुण्डसमन्वितः[[633]](#footnote-634) ॥१८॥

कुष्ठाद्या(द्य) व्याधिरोगं तु नाशयेन्नात्र संशयः । मध्यादि उत्तरान्तं तु करालीबन्धनाज्जपेत् ॥१९॥

रक्षयेदात्मनो विद्यां[[634]](#footnote-635) प्रतिवादी सदाशिवः । वारुण्यादि ततो न्यस्य ज्वरक्लेशविनाशनम्[[635]](#footnote-636) ॥२०॥

सौम्यादि मध्यमान्तं तु[[636]](#footnote-637) गुरुत्वं जायते वटे । पूर्वादि मध्यमान्त तु लघुत्वं कुरुते क्षणात् ॥२१॥

भूर्जे रोचनयालिख्य एतद्वज्राकुलं पुरम् । क्रमस्थैर्मन्त्रबीजैस्तु रक्षां देहेषु कारयेत् ॥२२॥

वेष्टितां भावहेम्ना[[637]](#footnote-638) च रक्षेयं मृत्युनाशिनी । विघ्नपापारिदमनी सौभाग्यायुःप्रदा धृता ॥२३॥

द्यूते रेणे च जयदा शक्रसैन्ये न संशयः । वन्ध्यानां पुत्रदा ह्येषा चिन्तामणिरिवापरा ॥२४॥

साधयेत्परराष्ट्राणि राज्यं च पृथिवीं जयेत् । फट् स्त्रीं क्षें ह्रूं लक्षजप्याद्यक्षादिर्वशगो भवेत् ॥२५॥

इत्याग्नेये महापुराणे त्वरिताविद्या नाम द्वादशाधिकत्रिशततमोऽध्यायः ॥३१२॥

**अथ त्रयोदशाधिकत्रिशततमोऽध्यायः ।**

नानामन्त्राः ।

अग्निरुवाच ।  
ॐ विनायकार्चनं वक्ष्ये यजेदाधारशक्तिकम् । धर्माद्यष्टककन्दं च नालं पद्मं च[[638]](#footnote-639) कर्णिकाम् ॥१॥

केशरं[[639]](#footnote-640) त्रिगुणं पद्मं तीव्रं च ज्वलिनीं यजेत्[[640]](#footnote-641) । नन्दां च सुयशां चोग्रां जीवन्तीं[[641]](#footnote-642) विन्ध्यवासिनीम् ॥२॥

गणमूर्तिं गणपतिं हृदयं स्याद्गणञ्जयः । एकदन्तोत्कटशिरःशिखायाचलकर्णिने ॥३॥

गजवक्त्राय कवचं ह्रूं फडन्तं तथाष्टकम् । महोदरी दण्डहस्तः पूर्वादौ मध्यतो यजेत् ॥४॥

जयो गणाधिपो गणनायकोऽथ गणेश्वरः । वक्रतुण्ड एकदन्तोत्कटलम्बोदरो गजः ॥५॥

वक्त्रो विकटनामाथ ह्रूं पूर्वो विघ्ननाशने । धूम्रवर्णो महेन्द्राद्यो बाह्ये विघ्नेशपूजनम् ॥६॥

त्रिपुरायजनं वक्ष्ये असिताङ्गो रुरुस्तथा । चण्डः क्रोधस्तथोन्मत्तः कपाली भीषणः क्रमात् ॥७॥

(संहारो भैरवो ब्राह्मीर्मुख्या ह्रस्वास्तु भैरवाः । ब्रह्माणी षण्मुखा दीर्घा अग्न्यादौ बटुकाः क्रमात्) ॥८॥

समयपुत्रो वटुको योगिनीपुत्रकस्तथा । सिद्धपुत्रश्च बटुकः कुलपुत्रश्चतुर्थकः ॥९॥

हेतुकः क्षेत्रपालश्च त्रिपुरान्तो द्वितीयकः । अग्निवेतालोऽग्निजिह्वः कराली काललोचनः ॥१०॥

एकपादश्च भीमाक्ष[[642]](#footnote-643) ऐं क्षें प्रेतस्तथासनम् । ॐ ऐं ह्रीं द्यौश्च त्रिपुरा पद्मासनसमास्थिता ॥११॥

बिभ्रत्यभयपुस्तं च वामे वरदमालिकाम् । मूलेन हृदयादि स्याज्जालपूर्णं च कार्मुकम्[[643]](#footnote-644) ॥१२॥

गोमध्ये नाम संलिख्य चाष्टपत्रे च मध्यतः । श्मशानादिपटे श्मशानाङ्गारेण विलेखयेत् ॥१३॥

चिताङ्गारपिष्टकेन मूर्तिं ध्यात्वा तु तस्य च । क्षिप्त्वोदरे नीलसूत्रैर्वेष्ट्य चोच्चाटनं भवेत् ॥१४॥

ॐ नमो भगवति जा(ज्वा)लामानि(लि)नि गृध्रगणपरिवृते स्वाहा ॥१५॥

युद्धे गच्छञ्जपन्मन्त्रं पुमान्साक्षाज्जयो भवेत् । ॐ श्रीं ह्रीं क्लीं श्रियै नमः ॥१७॥

उत्तरादौ च घृणिनी सूर्या पूज्या चतुर्दले । आदित्या प्रभावती च सोमात्रिमधुराच्छ्रियः ॥१८॥

ॐ ह्रीं गौर्यै नमः ॥१९॥

गौरीमन्त्रः सर्वकरो होमाद्ध्यानाज्जपार्चनात् । रक्ता चतुर्भुजा पाशवरदा दक्षिणे परे ॥२०॥

अङ्कुशाभययुक्तां तां प्रार्थ्य सिद्धात्मना पुमान् । जीवेद्वर्षशतं धीमान्न चौरारिभयं भवेत् ॥२१॥

क्रुद्धः प्रसादी भवति युधि मन्त्राम्बुपानतः । अञ्जनं[[644]](#footnote-645) तिलकं वश्यो जिह्वाग्रे कविता भवेत् ॥२२॥

तज्जपान्मैथुनं वश्ये[[645]](#footnote-646) तज्जपाद्योनिवीक्षणम्[[646]](#footnote-647) । स्पर्शाद्वशी तिलहोमात्सर्वं चैव तु सिध्यति ॥२३॥

सप्ताभिमन्त्रितं चान्नं भुञ्जंस्तस्य श्रियः सदा । अर्धनारीशरूपोऽयं लक्ष्म्यादिवैष्णवादिकः ॥२४॥

अनङ्गरूपा शक्तिश्च द्वितीया मदनातुरा । पवनवेगा भुवनपाला वै सर्वसिद्धिका ॥२५॥

अनङ्गमदनानङ्गमेखलां तां जपेच्छ्रिये । पद्ममध्यदलेषु ह्रीं[[647]](#footnote-648) स्वरान्कादींस्तितः स्त्रियाः ॥२६॥

षट्कोणे वा घटे[[648]](#footnote-649) वाथ लिखित्वा स्याद्वशीकरम् ॥२६॥

ॐ ह्रीं छूं नित्यक्लिन्ने मदद्रवे । ओम् ओम् ॥२७॥

मूलमन्त्रः षडङ्गोऽयं रक्तवर्णे त्रिकोणके । द्रावणी ह्लादकारिणी क्षोभिणी गुरुशक्तिका ॥२८॥

ईशानादौ च मध्ये तां नित्यां पाशाङ्कुशौ तथा । कपालकल्पकतरुं वीणा रक्ता च तद्वती ॥२९॥

नित्याभया मङ्गला च नववीरा च मङ्गला । दुर्भगा मनोन्मनी पूज्या द्रावा पूर्वादितः स्थिता ॥३०॥

ॐ ह्रीम् अनङ्गाय नमः । ॐ ह्रीं स्मराय नमः ॥३१॥

मन्मथाय च माराय कामायैवं च पञ्चधा । कामाः पाशाङ्कुशौ चापबाणा ध्येयाश्च बिभ्रतः ॥३२॥

रतिश्च विरतिः प्रीतिर्विप्रीतिश्च मतिर्धृतिः । विधृतिः पुष्टिरेभिश्च क्रमात्कामादिकैर्युताः ॥३३॥

ॐ छं नित्यक्लिन्ने मदद्रवे ओम् ओम् अ आ इ ई उ ऊ ऋ ॠ ऌ ॡ ए ऐ ओ औ अं अः । क ख ग घ ङ च छ ज झ ञ ट ठ ड ढ ण त थ द ध न प फ ब भ म य र ल व श ष स ह क्षः ॐ छं नित्यक्लिन्ने मदद्रवे स्वाहा ॥३४॥

आधारशक्तिं पद्मं च सिंहे देवीं हृदादिषु ॥३५॥

ॐ ह्रीं गौरि रुद्रदयिते योगेश्वरि ह्रूं फट् स्वाहा ॥३६॥

इत्याग्नेये महापुराणे नानामन्त्रकथनं नाम त्रयोदशाधिकत्रिशततमोऽध्यायः ॥३१३॥

**अथ चतुर्दशाधिकत्रिशततमोऽध्यायः ।**

त्वरिताज्ञानम् ।

अग्निरुवाच ।  
ॐ ह्रीं हूं खे छे क्षः स्त्रीं ह्रूं[[649]](#footnote-650) क्षे ह्रीं फट् त्वरितायै नमः ॥१॥

त्वरितां पूजयेन्न्यस्य द्विभुजाञ्चाष्टबाहुकाम् । आधारशक्तिं पद्मं च सिंहे देवीहृदादिकम् ॥२॥

पूर्वादौ गायत्रीं यजेन्मण्डले वै प्रणीतया । ह्रूंकारां[[650]](#footnote-651) खेचरीं चण्डां छेदनीं क्षेपणीं स्त्रियाः[[651]](#footnote-652) ॥३॥

ह्रूंकारीं[[652]](#footnote-653) क्षेमकारीं च फट्कारीं मध्यतो यजेत् । जयां च विजयां द्वारि किङ्करं च तदग्रतः ॥४॥

तलैर्होमश्च[[653]](#footnote-654) सर्वाप्त्यै नामव्याहृतिभिस्तथा । अनन्ताय नमः स्वाहा कुलिकाय नमः स्वाहा ॥५॥

स्वाहा वासुकिराजाय शङ्खपालाय वौषट्(?) । तक्षकाय वषण्नित्यं[[654]](#footnote-655) महापद्माय वै नमः ॥६॥

स्वाहा कर्कोटनागाय षट्पद्माय च वै नमः । लिखेन्निग्रहचक्रं तु एकाशीतिपदैर्नरः ॥७॥

वस्त्रे पदे तनौ[[655]](#footnote-656) भूर्जे शिलायां यष्टिकासु च । मध्ये कोष्ठे साध्यनाम पूर्वादौ पट्टिकासु च ॥८॥

ॐ ह्रूं क्षूं छन्द छन्द चतुरः कण्ठकां कालरात्रिकाम् । ऐशादावशुपादौ[[656]](#footnote-657) च यमराज्यं च बाह्यतः ॥९॥

कराली नारवमालीकालीलमोक्ष[[657]](#footnote-658)मोनली । मामोदेतत्तदेमोना रक्षत स्व स्व भक्ष या[[658]](#footnote-659) ॥१०॥

(पमयाटटयाटमोटमा मोटमा । मोमोद्गाभूचिरभूपाटटवीश्वरीश्चाटट ॥११॥

यमराजाद्वाह्यतो रं तं तोयं मारणात्मकम् । कज्जलं[[659]](#footnote-660) निम्बनिर्यासमज्जासृग्विषसंयुतम् ॥१२॥

अङ्गारेण समायुक्तं पिङ्गलाधारसंयुतम् । काकपक्षस्य लेखन्या श्मशाने वा चतुष्पथे ॥१३॥

निधापयेत्कुण्डाधस्ताद्वल्मीके वाथ निक्षिपेत् ) । विभीतद्रुमशाखाधो यन्त्रं सर्वारिमर्दनम् ॥१४॥

लिखेच्चानुग्रहं चक्रं शुक्लपक्षेऽथ भूर्जके । लाक्षया कुङ्कुमेनाथ खटिकाचन्दनेन वा ॥१५॥

भुवि भित्तौ पूर्वादि नाम मध्यमकोष्ठके । खण्डेन्दुवारिमध्यस्थमों जं सोवापि घट्टिगम्[[660]](#footnote-661) ॥१६॥

लक्ष्मीश्लोकं शिवादौ च राक्षसादि[[661]](#footnote-662)क्रमाल्लिखेत् । श्रीः सा मा मा मा साश्रीः[[662]](#footnote-663) सा नौ[[663]](#footnote-664) या ज्ञे ज्ञया[[664]](#footnote-665) नौसा ॥१७॥

माया लीला ला[[665]](#footnote-666) ली या मा ज्ञेया[[666]](#footnote-667) ज्ञेया नौसा माया । लीला यत्र षडुक्ता बहिः शीघ्रां दिक्षु च कलशं वह्निः ॥१८॥

पद्मस्थं पद्मचक्रं च मृत्युजित्स्वर्गगं धृतिम् । शान्तीनां परमा शान्तिः सौभाग्यादिप्रदायकम् ॥१९॥

रुद्रे रुद्रसमाः कार्याः कोष्ठकास्तत्र तां लिखेत् । ओं माद्यां ह्रूं फडन्ता च आदिवर्णमथान्ततः ॥२०॥ विद्यावर्णक्रमेणैव संज्ञां[[667]](#footnote-668) च वषडन्तिकाम् । अधस्तात्प्रत्यङ्गिरैषा सर्वकामार्थसाधिका ॥२१॥

एकाशीतिपदे सर्वामादिवर्णक्रमेण तु । आदिमं यावदन्ते स्याद्वषडन्तं च नाम वै ॥२२॥

एषा प्रत्यङ्गिरा चान्या सर्वकार्यादिसाधनी[[668]](#footnote-669) । निग्रहानुग्रहं चक्रं चतुःषष्टिपदैर्लिखेत् ॥२३॥

अमृती सा च विद्या चक्रं सः[[669]](#footnote-670) ह्रींनामाथ मध्यतः । फट्काराद्यान्यत्रगतां त्रिह्रींकारेण वेष्टयेत् ॥२४॥

कुम्भवद्धारिता सर्वशत्रुहृत्सर्वदायिका । विषं नश्येत्कर्णजपादक्षराद्यैश्च दण्डकैः ॥२५॥

इत्याग्नेये महापुराणे त्वरिताज्ञानं नाम चतुर्दशाधिकत्रिशततमोऽध्यायः ॥३१४॥

**अथ पञ्चदशाधिकत्रिशततमोऽध्यायः ।**

स्तम्भनादिमन्त्राः ।

अग्निरुवाच ।  
स्तम्भनं मोहनं वश्यं विद्वेषोच्चाटनं वदे । विषव्याधिमरोगं च मारणं शमनं[[670]](#footnote-671) पुनः ॥१॥

भूर्जे कूर्मं समालिख्य ताडनेन[[671]](#footnote-672) षडङ्गुलम् । मुखपादचतुष्केषु[[672]](#footnote-673) ततो मन्त्रं न्यसेद्द्विजः ॥२॥

चतुष्पादेषु ह्रींकारं ह्रींकारं[[673]](#footnote-674) मुखमध्यतः । गर्भे विद्यां ततो लिख्य साधकं पृष्ठतो लिखेत् ॥३॥

मालामन्त्रैस्तु संवेष्ट्य[[674]](#footnote-675) इष्टकोपरि संन्यसेत् । पिधाय कूर्मपृष्ठेन करालेनाभिसंपठेत्[[675]](#footnote-676) ॥४॥

महाकूर्म्मं पूजयित्वा पादप्रोक्षं तु निक्षिपेत् । ताडयेद्वामपादेन स्मृत्वा शत्रुं च[[676]](#footnote-677) सप्तधा ॥५॥

ततः सञ्जायते शत्रोः स्तम्भनं मुखरागतः । कृत्वा[[677]](#footnote-678) तु भैरवं रूपं मालामन्त्रं समालिखेत् ॥६॥

ॐ शत्रुमुखस्तम्भनी कामरूपा[[678]](#footnote-679) आलीडिर्करीम् । ह्रीं फं फेत्कारिणी मम शत्रूणां देवदत्तानां मुखं स्तम्भय स्तम्भय (मम सर्वविद्वेषिणां मुखस्तम्भनं कुरु कुरु ॐ ह्रूं फं फत्कारिणी स्वाहा ॥७॥  
पटहेतुं समालिख्य तज्जपन्तं महाबलम् । वामेनैव नगं शूलं संलिखेद्दक्षिणे करे ॥८॥

लिखेन्मन्त्रमघोरस्य सङ्ग्रामे स्तम्भयेदरीन् ॥९॥

ॐ नमो भगवत्यै भगमालिनि निर स्फुर[[679]](#footnote-680) निर स्फुर स्पन्द स्पन्द नित्यक्लिन्ने द्रव द्रव (ह्रूं सः ह्रींकाराक्षरे स्वाहा ॥१०॥

एतेन रोचनाद्यैस्तु तिलकान्मोहयेज्जगत्[[680]](#footnote-681) ॥११॥   
ॐ फं ह्रूं फटफटत्कारिणी ह्रीं ज्वल ज्वल त्रैलोक्यं मोहय मोहय ॐ गुह्यकालिके स्वाहा ॥१२॥

अनेन तिलकं कृत्वा राजादीनां वशीकरम् । गर्दभस्य रजो गृह्य कुसुमं मृतकस्य[[681]](#footnote-682) च ॥१३॥

नारीरजः क्षिपेद्रात्रौ शय्यादौ द्वेषकृद्भवेत् । गोखुरं च तथा शृङ्गमश्वस्य च खुरं तथा ॥१४॥

शिरः सर्पस्य संक्षिप्तं गृहेषूच्चाटनं भवेत् । करवीरशिफा[[682]](#footnote-683) पीता संसिद्धार्था च मारणे ॥१५॥

व्यालछुच्छुन्दरीरक्तं करवीरं तदर्थकृत् । सरटं षट्पदं चापि तथा कर्कटवृश्चिकम् ॥

चूर्णीकृत्य क्षिपेत्तैले तदभ्यङ्गं च कुष्ठकृत् ॥१६॥

ॐ नवग्रहाय सर्वशत्रून्मम साधय साधय मारय मारय आं सों[[683]](#footnote-684) मं बुं[[684]](#footnote-685) चुं शुं शं शं को अं स्वाहा ॥१७॥  
अनेनार्कशतैरर्च्य श्मशाने तु निधापयेत् । भूर्जे वा प्रतिमायां वा मारणाय रिपोर्ग्रहाः ॥१८॥

ॐ कुञ्जरी ब्रह्माणी ॐ मञ्जरी माहेश्वरी ॐ वैताली कौमारी ॐ काली वैष्णवी ॐ घोरा वाराही ॐ वेतालीन्द्राणी ॐ उर्वशी चामुण्डा ॐ वेताली चण्डिका ॐ जयाली यक्षिणी नवमातरो हे मम शत्रुं गृह्णत गृह्णत भूर्जे नाम रिपोर्लिख्य श्मशाने पूजिते म्रियेत् ॥१९॥

इत्याग्नेये महापुराणे स्तम्भनादिमन्त्रकथनं नाम पञ्चदशाधिकत्रिशततमोऽध्यायः ॥३१५॥

**अथ षोडशाधिकत्रिशततमोऽध्यायः ।**

नानामन्त्राः ।

अग्निरुवाच ।  
आदौ हुंकारसंयुक्ता खेचच्छेपदभूषिता[[685]](#footnote-686) । वर्गातीतविसर्गेण स्त्रीं ह्रूं क्षेप[[686]](#footnote-687)फडन्तिका ॥१॥

सर्वकर्मकरी[[687]](#footnote-688) विद्या विषसर्पादिमर्दनी । (ह्रूंकरच्छेति प्रयोगश्च कालदष्टस्य जीवने ॥२॥

ॐ ह्रूं केक्षः[[688]](#footnote-689) प्रयोगोऽयं विषदष्टप्रमर्दनः ।) स्त्रीं ह्रूं फडिति योगोऽयं पापरोगादिकं जयेत् ॥३॥

श्विचेति[[689]](#footnote-690) च प्रयोगोऽयं रिपुदुष्टादि वारयेत् । ह्रूं[[690]](#footnote-691) स्त्रा[[691]](#footnote-692)भूमिति योगोऽयं योषिदादिवशीकरः ॥४॥  
खे स्त्रीं खे च प्रयोगोऽयं कालदष्टरिपुं जयेत् । क्षः स्त्री क्षः संप्रयोगोऽयं वशाय विजयाय च ॥५॥

ऐं ह्रीं श्रीं[[692]](#footnote-693) स्फ्र्यैं स्फ्र्यैं भगवति (अम्बिके[[693]](#footnote-694) कुब्जिके स्फ्य्रें स्फं स्फम् ऊम् उम् उं रण नमो घोरामुखि च्छां छीं किणि किणि विच्छ्रस्फों ह्में श्रीं हीम् ।[[694]](#footnote-695) ऐं श्रीमिति कुब्जिकाविद्या सर्वकरा स्मृता ॥६॥  
भूयः स्कन्दाय यानाह मन्त्रानीशश्च तान्वदे ॥७॥

इत्याग्नेये महापुराणे नानामन्त्रकथनं नाम षोडशाधिकत्रिशततमोऽध्यायः ॥३१६॥

**अथ सप्तदशाधिकत्रिशततमोऽध्यायः ।**

सकलादिमन्त्रोद्धारः ।

ईश्वर उवाच ।  
सकलं निष्कलं शून्यं कलाद्यं स्वमलङ्कृतम्[[695]](#footnote-696) । क्षपणं[[696]](#footnote-697) क्षयमन्तस्थं कण्ठोष्ठं चाष्टमं शिवम् ॥१॥

प्रासादस्य[[697]](#footnote-698) पराख्यस्य स्मृतरूपं गुहाष्टधा । सदाशिवस्य शब्दस्य[[698]](#footnote-699) रूपस्याखिलसिद्धये ॥२॥

अमृतश्चांशुभांश्चेन्द्रश्चेश्वरश्चोग्र ऊहकः । एकपादैल ओजाख्य औषधश्चांशुमान्वशी[[699]](#footnote-700) ॥३॥

अकारादेर्वाचकाश्च ककारादेः क्रमादिमे । कामदेवः शिखण्डी च गणेशः कालशङ्करौ ॥४॥

एकनेत्रो द्विनेत्रश्च त्रिशिखो दीर्घबाहुकः । एकपादर्धचन्द्रश्च बलपो योगिनीप्रियः ॥५॥

शक्तीश्वरो महाग्रन्थिस्तर्पकः स्थाणुदन्तुरौ । निधीशो नन्दिपद्मश्च[[700]](#footnote-701) तथान्यः शाकिनीप्रियः ॥६॥

मुखविम्बो भीषणश्च कृतान्तः प्राणसंज्ञकः । तेजस्वी शक्र उदधिः श्रीकण्ठः सिंह एव च ॥७॥

शशाङ्को विश्वरूपश्च क्षश्च[[701]](#footnote-702) स्यान्नरसिंहकः । सूर्यमात्रा समाक्रान्तं विश्वरूपं तु कारयेत् ॥८॥

अंशुमत्संयुतं[[702]](#footnote-703) कृत्वा शशिनीजं विना युतम्[[703]](#footnote-704) । ईशानमोजसाक्रान्तं प्रथमं तु समुद्धरेत् ॥९॥

तृतीयं[[704]](#footnote-705) पुरुषं विद्धि दक्षिणं पञ्चमं तथा । सप्तमं वामदेवं तु सद्योजातं ततः परम् ॥१०॥

रसयुक्तं तु नवमं ब्रह्मपञ्चकमीरितम् । ओंकाराद्याश्चतुर्थ्यन्ता नमोन्ताः सर्वमन्त्रकाः ॥११॥

सद्योदेवा द्वितीयं तु हृदयं चाङ्गसंयुतम्[[705]](#footnote-706) । चतुर्थं तु शिरो विद्धि ईश्वरं नाम नामतः ॥१२॥

(उहकर्णशिखा ज्ञेया विश्वरूपसमन्विता । तन्मन्त्रमष्टसंख्यातं नेत्रं तु दशमं मतम्) ॥१३॥

अस्त्रं शशी समाख्यातं शिवसंज्ञं शिखिध्वजः । नमः स्वाहा तथा वौषड् ह्रूं च षट्कक्रमेण तु ॥१४॥

जातिषट्कं हृदादीनां प्रासादं मन्त्रमावदे । ईशानाद्रुद्रसंख्यातं प्रोद्धरेच्चांशुरञ्जितम् ॥१५॥

औषधाक्रान्तशिरसमूहकस्योपरि स्थितम् । अर्धचन्द्रोर्ध्वनादश्च बिन्दुद्वितयमध्यगम ॥१६॥

तदन्ते विश्वरूपं तु कुटिलं तु त्रिधा ततः । एवं प्रासादमन्त्रश्च सर्वकर्मकरो मनुः ॥१७॥

शिखाबीजं समुद्धृत्य फट्कारान्तं तु चैव फट् । अर्धचन्द्रासनं ज्ञेयं कामदेवससर्पकम् ॥१८॥

महापाशुपतास्त्रं तु सर्वदुष्टप्रमर्दनम् । प्रासादः सकलः प्रोक्तो निष्कलः प्रोच्यतेऽधुना ॥१९॥

सौषधं विश्वरूपं तु रुद्राख्यं सूर्यमण्डलम् । चन्द्रार्धनादसंयोगं विसज्ञं[[706]](#footnote-707) कुटिलं ततः ॥२०॥

निष्कलो भुक्तिमुक्तौ स्यात्पञ्चाङ्गोऽयं सदाशिवः । अंशुमान्विश्वरूपं च आवृतं शून्यरञ्जितम् ॥२१॥

ब्रह्माङ्गरहितः शून्यस्तस्य मूर्तिरसस्तरुः[[707]](#footnote-708) । विघ्ननाशाय भवति पूजितो बालबालिशैः[[708]](#footnote-709) ॥२२॥

अंशुमान्विश्वरूपाख्यमूषकस्योपरि स्थितम् । कलाद्यं सकलस्यैव पूजाङ्गादि च सर्वदा ॥२३॥

नरसिंहं कृतान्तस्थं तेजस्वी प्राणमूर्ध्वगम्[[709]](#footnote-710) । अंशुमानूहकाक्रान्तमधोर्ध्वं खमलङ्कृतम् ॥२४॥

चन्द्रार्धनादनादान्तं ब्रह्मविष्णुविभूषितम् । उदधिं नरसिंहं च सूर्यमात्राविभेदितम् ॥२५॥

यदा कृतं तदा तस्य ब्रह्माण्यङ्गानि पूर्ववत् । ओजाख्यमंशुमद्युक्तं प्रथमं वर्णमुद्धरेत् ॥२६॥

अशुमच्चांशुनाक्रान्तं द्वितीयं वर्णनायकम् । अंशुमानीश्वरं तद्वत्तृतीयं मुक्तिदायकम् ॥२७॥

ऊहकश्चाशुनाक्रान्तं वरुणं प्राणतैजसम् । पञ्चमं तु समाख्यातं कृतान्तं तु ततः परम् ॥२८॥

अंशुमानुदकप्राणः सप्तमं वर्णमुद्धृतम् । पद्ममिन्दुसमाक्रान्तं नन्दीशमेकपादधृक् ॥२९॥

प्रथमं चान्ततो[[710]](#footnote-711) योज्यं क्षपणं दशबीजकम् । अस्याद्यं च तृतीयं च पञ्चमं सप्तमं तथा ॥३०॥

सद्योजातं तु नवमं द्वितीयं हृदयादिकम् । दश तु प्रणवं यत्तु फडन्तं चास्त्रमुद्धरेत् ॥३१॥

नमस्कारयुतान्यत्र[[711]](#footnote-712) ब्रह्माङ्गानि(णि) तु नान्यथा[[712]](#footnote-713) । द्वितीयादष्टमं यावदष्टौ विद्येश्वरा मताः ॥३२॥

अनन्तेशश्च सूक्ष्मश्च तृतीयश्च शिवोत्तमः । एकमूर्त्येकरूपस्तु[[713]](#footnote-714) त्रिमूर्त्तिरपरस्तथा ॥३३॥

श्रीकण्ठश्च[[714]](#footnote-715) शिखण्डी च अष्टौ विद्येश्वराः स्मृताः । शिखण्डिनोऽप्यनन्तान्तं मन्त्रान्तं मूर्तिरीरिता ॥३४॥

इत्याग्नेये महापुराणे सकलादिमन्त्रोद्धारो नाम सप्तदशाधिकत्रिशततमोऽध्यायः ॥३१७॥

**अथाष्टादशाधिकत्रिशततमोऽध्यायः ।**

गणपूजा ।

ईश्वर उवाच ।  
विश्वरूपं समुद्धृत्य तेजस्युपरि संस्थितम् । नरसिंहं ततोऽधस्तात्कृतान्तस्तदधो न्यसेत् ॥१॥

प्रणवं तदधः कृत्वा ऊरुकं[[715]](#footnote-716) तदधः पुनः । अंशुमान्विश्वमूर्तिस्थं कण्ठोष्ठे प्रणवादिकः ॥२॥   
नमोऽन्तः स्याच्चतुर्वर्णो विश्वरूपं च कारणम् । सूर्यमात्राहतं ब्रह्मण्यङ्गानीह तु पूर्ववत् ॥३॥

उद्धरेत्प्रणवं[[716]](#footnote-717) पूर्व्वं प्रस्फुरद्वयमुच्चरेत् । घोरघोरतरं पश्चादनुरूपमतः स्मरेत् ॥४॥

चटशब्दं[[717]](#footnote-718) द्विधा कृत्वा ततः प्रणवमुच्चरेत्[[718]](#footnote-719) । दहेति च द्विधा कार्यं धमेति[[719]](#footnote-720) च द्विधा मतम् ॥५॥

घातयेति द्विधा कृत्वा हूंफडन्तं समुच्चरेत् । अघोरास्त्रं तु नेत्रं स्याद्गायत्री चोच्यतेऽधुना ॥६॥

तन्महेशाय विद्महे महादेवाय धीमहि । तन्नः शिवः प्रचोदयात्[[720]](#footnote-721) गायत्री सर्वसाधनी ॥७॥

यात्रायां विजयादौ च यजेत्पूर्वं गणं श्रिये । तुर्यास्त्रे[[721]](#footnote-722) तु पुरा क्षेत्रे समन्तादर्कभाजिते ॥८॥

चतुष्पदं त्रिकोणे तु त्रिदलं कमलं लिखेत् । तत्पृष्ठे पदिकावीथिभागि त्रिदलमश्वयुक् ॥९॥

वसुदेवसुतैः साब्जैस्त्रिदलैः पादपट्टिका । तदूर्ध्वे वेदिका देया भागमात्रप्रमाणतः ॥१०॥

द्वारं पद्ममितं काष्ठादुपद्वारं विवर्णितम् । द्वारोपद्वाररचितं मण्डलं विघ्नसूदनम् ॥११॥

आरक्तं कमलं मध्ये बाह्यपद्मानि तद्बहिः । सिता तु वीथिका कार्या द्वाराणि तु यथेच्छया ॥१२॥

कर्णिका पीतवर्णा स्यात्केशराणि तथा पुनः । मण्डलं विघ्नमर्दाख्यं मध्ये गणपतिं यजेत् ॥१३॥

नामाद्यं सवराकं स्याद्देवाच्छक्रसमन्वितम् । शिरोहतं तत्पुरुषेण[[722]](#footnote-723) उमाद्यं च नमोऽन्तकम् ॥१४॥

गजाख्यं गजशीर्षं च गाङ्गेयं गणनायकम् । त्रिरावर्तं गगनगं गोपतिं पूर्वपङ्क्तिगम् ॥१५॥

विचित्रांसं महाकायं लम्बोष्ठं लम्बकर्णकम् । लम्बोदरं महाभागं विकृतं पार्वतीप्रियम् ॥१६॥

भयावहं च भद्रं च भगणं भयसूदनम् । द्वादशैते दशपङ्क्तौ देवत्रासं च पश्चिमे ॥१७॥

महानादं भसुरं च विघ्नराजं गणाधिपम् । उद्भटस्वनशुण्डौ च महाशुण्डं च भीमकम् ॥१८॥

मन्मथं मधुसूदं च सुन्दरं भावपुष्टकम्[[723]](#footnote-724) । सौम्ये ब्रह्मेश्वरं ब्राह्मं मनोवृत्तिं च संलयम् ॥१९॥

लयं नृत्यप्रियं[[724]](#footnote-725) लौल्यं विकर्णं वत्सलं तथा । कृतान्तं कालदडं च यजेत्कुम्भं च पूर्ववत् ॥२०॥

अयुतं च जपेन्मन्त्रं होमयेत्तु दशांशतः । शेषाणां तु दशाहुत्या जपाद्धोमं तु कारयेत् ॥२१॥

पूर्णां दत्वाभिषेकं त कुर्यात्सर्वं तु सिध्यति । भूगोऽश्वगजवस्त्राद्यैर्गुरुपूजां चरेन्नरः ॥२२॥

इत्याग्नेये महापुराणे गणपूजा नामाष्टादशाधिकत्रिशततमोऽध्यायः ॥३१८॥

**अथैकोनविंशत्यधिकत्रिशततमोऽध्यायः ।**

वागीश्वरीपूजा ।

ईश्वर उवाच ।  
वागीश्वरीपूजनं च प्रवदामि समण्डलम् । ईश्वरं कालसंयुक्तं मनुं वर्णसमायुतम् ॥१॥

निषाद ईश्वरं कार्यं मनुना चन्द्रसूर्यवत् । अक्षरं न हि देयं स्याद्ध्यायेत्कुन्देन्दुसन्निभाम् ॥२॥

पञ्चाशद्वर्णमालां तु मुक्तास्रग्दामभूषिताम् । वरदाभयाक्षसूत्रपुस्तकाढ्यां त्रिलोचनाम् ॥३॥

लक्षं जपेन्मन्त्रकांस्तु[[725]](#footnote-726) कादान्तं वर्णमालिकाम् । अकारादिक्षकारान्तां विशन्तीं मालवत्स्मरेत्[[726]](#footnote-727) ॥४॥

कुर्याद्गुरुश्च दीक्षार्थं मन्त्रग्राहे तु मण्डलम् । तुर्याग्रमिन्दुभक्तं तु भागाभ्यां कमलं हितम् ॥५॥

वीथिका पदिका कार्या पद्मान्यष्टौ चतुष्पदे । वीथिका पट्टिका वाह्ये द्वाराणि द्विपदानि तु ॥६॥

उपद्वाराणि तद्वच्च कोणबाह्यं द्विपट्टिकम् । सितानि नव पद्मानि कर्णिका कनकप्रभा ॥७॥

केशराणि विचित्राणि कोणान्रक्तेन पूरयेत् । व्योमरेखान्तरं कृष्णं द्वाराणीन्द्रेभमानतः ॥८॥

मध्ये सरस्वतीं पद्मे वागीशी पूर्वपद्मके । हृल्लेखा चित्रवागीशी गायत्री विश्वरूपया ॥९॥

शाङ्करी[[727]](#footnote-728) मतिर्धृतिश्च पूर्वाद्या ह्रीं स्वबीजकाः । ध्येया सरस्वतीवच्च[[728]](#footnote-729) कपिलाज्येन होमकः ॥१०॥

संस्कृतप्राकृतकविः काव्यशास्त्रादिविद्भवेत् ॥११॥

इत्याग्नेये महापुराणे वागीश्वरीपूजा नामैकोनविंशत्यधिकत्रिशततमोऽध्यायः ॥३१९॥

**अथ विंशत्यधिकत्रिशततमोऽध्यायः ।**

मण्डलानि ।

ईश्वरउवाच  
सर्वतो भद्रकान्यष्टमण्डलानि वदे गुह[[729]](#footnote-730) । शङ्कुना साधयेत्प्राचीमिष्टायां विषुवे सुधीः ॥१॥

चित्रास्वात्यन्तरेणाथ दृष्टसूत्रेण वा पुनः । पूर्वापरायतं सूत्रमास्फाल्य मध्यतोऽङ्कयेत् ॥२॥

कोटिद्वयं तु तन्मध्यादङ्कयेद्दक्षिणोत्तरम् । मत्स्यद्वयं[[730]](#footnote-731) प्रकर्तव्यं स्फालयेद्दक्षिणोत्तरम् ॥३॥

शतक्षेत्रार्द्धमानेन[[731]](#footnote-732) कोणसम्पातमादिशेत् । एवं सूत्रचतुष्कस्य स्फालनाच्चतुरस्रकम् ॥४॥

जायते तत्र कर्तव्यं भद्रं वेदकरं शुभम् । वसुभक्तेन्दुद्विपदे क्षेत्रे वीथी च भागिका ॥५॥

द्वारं द्विपदिकं पद्ममानाद्वै सकपोलकम् । कोणबन्धविचित्रं तु द्विपदं तत्र वर्तयेत्[[732]](#footnote-733) ॥६॥

शुक्लं पद्मं कर्णिका तु पीता चित्रं तु केसरम् । रक्ता वीथी तत्र कल्प्या द्वारं लोकेशरूपकम् ॥७॥

रक्तकोणं[[733]](#footnote-734) विधौ नित्ये नैमित्तिकेऽब्जकं शृणु । असंसक्तं तु संसक्तं द्विधाब्जं भुक्तिमुक्तिकृत् ॥८॥

असंसक्तं मुमुक्षूणां संसक्तं तत्त्रिधा पृथक् । बालो युवा च वृद्धश्च नामतः फलसिद्धिदाः ॥९॥

पद्मक्षेत्रे तु सूत्राणि[[734]](#footnote-735) दिग्विदिक्षु विनिक्षिपेत् । वृत्तानि पञ्चकल्पानि पद्मक्षेत्रसमानि तु ॥१०॥

प्रथमे कर्णिका तत्र पुष्करैर्नवभिर्युता । केसराणि चतुर्विंशद्वितीयेऽथ तृतीयके ॥११॥

दलसन्धिर्गजकुम्भनिभान्तर्यद्दलाग्रकम् । पञ्चमे व्योमरूपं तु संसक्तं कमलं स्मृतम् ॥१२॥

असंसक्ते दलाग्रे तु दिग्भागैर्विस्तराद्भजेत्[[735]](#footnote-736) । भागद्वयपरित्यागाद्वस्वंशैर्वर्तयेद्दलम् ॥१३॥

सन्धिविस्तारसूत्रेण तन्मानान्नाञ्जयेद्दलम्[[736]](#footnote-737) । सव्यासव्यक्रमेणैव वर्धयेत्तद्भवेत्तथा[[737]](#footnote-738) ॥१४॥

अथ वा सन्धिमध्यात्तु भ्रामयेदर्धचन्द्रवत् । सन्धिद्वयाग्रसूत्रं वा बालपद्मं तदा भवेत् ॥१५॥

सन्धिसूत्रार्धमानेन पृष्ठतः परिवर्तयेत् । तीक्ष्णाग्रं तु तन्तुवातेन कमलं भुक्तिमुक्तिदम् ॥१६॥

मुक्तौ वृद्धं च वश्यादौ बालं पद्मं समानकम् । नवनाभं नवहस्तं भागैर्मन्त्रात्मकैश्च तत् ॥१७॥

मध्येऽब्जं पट्टिकावीथीद्वारेणाब्जस्य मानतः । कण्ठोपकण्ठमुक्तानि तद्वाह्ये वीथिका मता ॥१८॥

पञ्चभागान्विता सा तु समन्ताद्दशभागिका । दिग्विदिक्ष्वष्ट पद्मानि द्वारपद्मं सवीथिकम् ॥१९॥

तद्वाह्ये पञ्चपदिका वीथिका यत्र भूषिता । पद्मवद्द्वारकण्ठस्तु पदिकं चाष्टकण्ठकम् ॥२०॥

कपोलं पदिकं कार्यं दिक्षु द्वारत्रयं स्फुटम् । कोणबन्धं त्रिपट्टं[[738]](#footnote-739) तु द्विपदं वज्रवद्भवेत् ॥२१॥

मध्यं तु कमलं शुक्लं पीतं रक्तं च नीलकम् । पीतं शुक्लं च धूम्रं च रक्तं पीतं च मुक्तिदम् ॥२२॥

पूर्वादौ कमलान्यष्ट शिवविष्ण्वादिकं जपेत् । प्रासादमध्यतोऽभ्यर्च्य शक्रादीनब्जकादिषु ॥२३॥

अस्त्राणि बाह्यवीथ्यां तु विष्ण्वादीनश्वमेधभाक् । पवित्रारोहणादौ च महामण्डलमालिखेत् ॥२४॥

अष्टहस्तं पुरा क्षेत्रं रसपक्षैर्विवर्तयेत् । द्विपदं कमलं मध्ये वीथिका पदिका ततः ॥२५॥

दिग्विदिक्षु ततोऽष्टौ च नीलाब्जानि विवर्तयेत् । मध्यपद्मप्रमाणेन विंशत्पद्मानि तानि तु ॥२६॥

दलसन्धिविहीनानि नीलेन्दीवरकाणि च । तत्पृष्ठे पदिका वीथी (स्वस्तिकानि तदूर्ध्वतः ॥२७॥

द्विपदानि तथा चाष्टौ कृतिभागकृतानि तु । वर्तयेत्स्वस्तिकांस्तत्र वीथिका पूर्ववद्बहिः ॥२८॥

द्वाराणि कमलं यद्वदुपकण्ठयुतानि तु । रक्तं कोणं पीतवीथी) नीलं पद्मं च मण्डले ॥२९॥

स्वस्तिकादि विचित्रं च सर्वकामप्रदं गुह । पञ्चाब्जं पञ्चहस्तं स्यात्समन्ताद्दशभाजितम् ॥३०॥

द्विपदं कमलं वीथी पट्टिका दिक्षु पङ्कजम् । चतुष्कं पृष्ठतो वीथी पदिका द्विपदान्यथा ॥३१॥

कण्ठोपकण्ठयुक्तानि द्वाराण्यब्जं तु मध्यतः । पञ्चाब्जमण्डले ह्यस्मिन्सितं पीतं च पूर्वकम् ॥३२॥

वैडु(दु)र्याभं दक्षिणाब्जं कुन्दाभं वारुणं कजम् । उत्तराब्जं तु शङ्खाभमन्यत्सर्वं विचित्रकम् ॥३३॥

सर्वकामप्रदं वक्ष्ये दशहस्तं तु मण्डलम् । विकारभक्तं तुर्यास्त्रं द्वारं तु द्विपदं भवेत् ॥३४॥

मध्ये पद्मं पूर्ववच्च विघ्नध्वंसं वदाम्यथ । चतुर्हस्तं पुरं कृत्वा वृत्तं चैव करद्वयम् ॥३५॥

वीथीका हस्तमात्रा तु स्वस्तिकैर्वहुभिर्वृता । हस्तमात्राणि द्वाराणि दिक्षु वृत्तं सपद्मकम् ॥३६॥

पद्मानि पञ्च शुक्लानि मध्ये पूज्यश्च निष्कलः । हृदयादीनि पूर्वादौ विदिक्ष्वस्त्राणि वै यजेत् ॥३७॥

प्राग्वच्च पञ्च पद्मानि बुद्ध्याधारमतो वदे[[739]](#footnote-740) । शतभागे तिथिभागे[[740]](#footnote-741) पद्मं लिङ्गाष्टकं दिशि ॥३८॥

मेखलाभागसंयुक्तं कण्ठं द्विपदिकं भवेत् । आचार्यो बुद्धिमाश्रित्य कल्पयेच्च लतादिकम् ॥३९॥

चतुः षट् पञ्चमाष्टादि[[741]](#footnote-742) खाछिखाग्न्यादि मण्डलम् । खाक्षीन्दुसूर्यगं सर्वं खाछिवैवेन्दुवर्णनात्[[742]](#footnote-743) ॥४०॥   
चत्वारिंशदधिकानि चतुर्दशशतानि हि । मण्डलानि हरेः शम्भोर्देव्याः सूर्यस्य सन्ति च ॥४१॥

दश सप्त विभक्ते[[743]](#footnote-744) तु लतालिङ्गोद्भवं शृणु । दिक्षु पञ्च त्रयं चैकं त्रयं पञ्च च लोपयेत् ॥४२॥

ऊर्ध्वगे द्विपदे लिङ्गं मन्दिरं पार्श्वकोष्ठयोः । मध्ये न द्बिपदं पद्ममथ चैकं च पङ्कजम्[[744]](#footnote-745) ॥४३॥

लिङ्गस्य पार्श्वयोर्भद्रे पदद्वारमलोपनात् । तत्पार्श्वशोभाः[[745]](#footnote-746) षड्लोप्य लताः शेषास्तथा हरेः ॥४४॥

ऊर्ध्वं द्विपदिकं लोप्यं हरेर्भद्राष्टकं[[746]](#footnote-747) स्मृतम् । रश्मिमालासमायुक्तं वेदलोपाच्च[[747]](#footnote-748) शोभिकम्[[748]](#footnote-749) ॥४५॥

पञ्चविंशतिभिः पद्मं[[749]](#footnote-750) ततः पीठमपीठकम् । द्वयं द्वयं रक्षयित्वा उपशोभास्तथाष्ट च ॥४६॥

देव्यादिरव्यापकं भद्रं वृहन्मध्ये परं लघु । मध्ये नवपदं पद्मं कोणे भद्रचतुष्टयम्[[750]](#footnote-751) ॥४७॥

त्रयोदशपदं शेषं बुद्ध्याधारस्तु मण्डलं । शतपत्रं[[751]](#footnote-752) षष्ट्यधिकं बुद्ध्याधारं हरादिषु ॥४८॥

इत्याग्नेये महापुराणे मण्डलानि नाम विंशत्यधिकत्रिशततमोऽध्यायः ॥३२०॥

**अथैकविंशत्यधिकत्रिशततमोऽध्यायः ॥**

अघोरास्त्रादिशान्तिकल्पः ।

ईश्वर उवाच ।  
अस्त्रयागः[[752]](#footnote-753) पुरा कार्यः सर्वकर्मसु सिद्धिदः । मध्ये पूज्यं शिवाद्यस्त्रं वज्रादीन्पूर्वतः क्रमात् ॥१॥

पञ्चवक्त्रं दशकरं रणादौ पूजितं जये[[753]](#footnote-754) । ग्रहपूजा रविर्मध्ये पूर्वाद्याः सोमकादयः ॥२॥

सर्व एकादशस्थास्तु ग्रहाः स्युर्ग्रहपूजनात् । अस्त्रशान्तिं प्रवक्ष्यामि सर्वोत्पातविनाशिनीम् ॥३॥

ग्रहरोगादिशमनीं मारीशत्रुविमर्दनीम् । विनायकोपतापघ्नीमघोरास्त्रं जपेन्नरः ॥४॥

लक्षं ग्रहादिनाशः स्यादुत्पातं तिलहोमतः । दिव्ये[[754]](#footnote-755) लक्षं तदर्धेन व्योमजोत्पातनाशनम् ॥५॥

घृतेन लक्षपातेन उत्पाते भूमिजे हितम् । घृतगुग्गुलुहोमे च सर्वोत्पातादिमर्दनम् ॥६॥

दूर्वाक्षताज्यहोमेन व्याधयोऽथ घृतेन च । सहस्रेण तु दुःखस्वप्ना विनशन्ति न संशयः ॥७॥

अयुताद्ग्रहदोषघ्नो यवाद्घृतविमिश्रितात् । विनायकार्तिशमनमयुतेन घृतस्य च ॥८॥

भूतवेतालशान्तिस्तु गुग्गुलैरयुतेन[[755]](#footnote-756) च । महावृक्षस्य भङ्गे तु व्यालकङ्के[[756]](#footnote-757) गृहे स्थिते ॥९॥

आरण्यानां प्रवेशे[[757]](#footnote-758) दूर्वाज्याक्षतहावनात्[[758]](#footnote-759) । उल्कापाते भूमिकम्पे तिलाज्येनाहुताच्छिवम्[[759]](#footnote-760) ॥१०॥

रक्तस्रावे तु वृक्षाणामयुताद्गुग्गुलोः शिवम् । अकाले फलपुष्पाणां राष्ट्रभङ्गे च मारणे ॥११॥

द्विपदादेर्यदा मारी लक्षार्धाच्च तिलाज्यतः । हस्तिमारीप्रशान्त्यर्थं करिणीदन्तवर्धने ॥१२॥

हस्तिन्यां मददृष्टौ च अयुताच्छान्तिरिष्यते । अकाले गर्भपाते तु जातं यत्र विनश्यति ॥१३॥

विकृता यत्र जायन्ते यात्राकालेऽयुतं हुनेत्[[760]](#footnote-761) । तिलाज्यलक्षहोमस्तु[[761]](#footnote-762) उत्तमा(मः)सिद्धिसाधने ॥१४॥

मध्यमायां तदर्धेन[[762]](#footnote-763) तत्पादादधमासु च । यथा जपस्तथा होमः संग्रामे विजयो भवेत् ॥१५॥

अघोरास्त्रं जपेन्न्यस्य ध्यात्वा पञ्चास्यमूर्तिजम् ॥१६॥

इत्याग्नेये महापुराणे अघोरास्त्रादिशान्तिकल्पे नामैकविंशत्यधिकत्रिशततमोऽध्यायः ॥३२१॥

**अथ द्वाविंशत्यधिकत्रिशततमोऽध्यायः ।**

पाशुपतशान्तिः ।

ईश्वर उवाच ।  
वक्ष्ये पाशुपतास्त्रेण शान्तिजापादि पूर्वतः । पादतः पूर्वनाशो हि फडन्तं चापदादिनुत् ॥१॥

ॐ नमो भगवते महापाशुपतायातुलबलवीर्यपराक्रमाय त्रिपञ्चनयनाय[[763]](#footnote-764) नानारूपाय नानाप्रहरणोद्यताय सर्वाङ्गरक्ताय भिन्नाञ्जनचयप्रख्याय श्मशानवेतालप्रियाय सर्वविघ्ननिकृन्तरताय सर्वसिद्धिप्रदाय भक्तानुकम्पिनेऽसंख्यवक्त्रभुजपादाय तस्मिन्सिद्धाय वेतालवित्रासिने शाकिनीक्षोभजनकाय व्याधिनिग्रहकारिणे (पापभञ्जनाय सूर्यसोमाग्निनेत्राय विष्णुकवचाय खड्गवज्रहस्ताय यमदण्डवरुणपाशाय रुद्रशूलाय ज्वलज्जिह्वाय सर्वरोगविद्रावणाय ग्रहनिग्रहकारिणे) दुष्टनागक्षयकारिणे ॐ कृष्णपिङ्गलाय फट् क्रूराय फट् वज्रहस्ताय फट् शक्तये फट् दण्डाय फट् (यमाय फट् खड्गाय फट् नैर्ऋताय फट् वरुणाय फट् वज्राय फट् पाशाय फट् ध्वजाय फट् अङ्कुशाय फट् गदायै फट्ट् कुबेराय फट् त्रिशूलाय फट्) मुद्गराय फट् चक्राय फट् पद्माय फट् नागास्त्राय फट् ईशानाय फट् खेटकास्त्राय फट् मुण्डाय फट् मुण्डास्त्राय फट् कङ्कालास्त्राय फट् पिच्छिकास्त्राय फट् क्षुरिकास्त्राय फट् ब्रह्मास्त्राय फट् शक्त्यस्त्राय फट् गणास्त्राय फट् सद्धास्त्राय फट् पिलिपिच्छास्त्राय फट् गन्धर्वास्त्राय फट् पूर्वास्त्राय फट् दक्षिणास्त्राय फट् वामास्त्राय फट् पश्चिमास्त्राय फट् मन्त्रास्त्राय फट् शाकिन्यस्त्राय फट् योगिन्यस्त्राय फट् दण्डास्त्राय फट् नमोऽस्त्राय फट् शिवास्त्राय फट् ईशानास्त्राय फट् महादण्डास्त्राय फट् नागास्त्राय फट् पुरुषास्त्राय फट् अघोरास्त्राय फट् वामदेवास्त्राय फट् सद्योजातास्त्राय फट् हृदयास्त्राय फट् (महास्त्राय फट् । गुरुडास्त्राय फट् राक्षसास्त्राय फट् दानवास्त्राय फट् क्षौं नरसिंहास्त्राय फट् त्वष्ट्रस्त्राय फट् सर्वास्त्राय फट्) लः फट् नः फट्[[764]](#footnote-765) (भः फट् पः फट् मः फट् स्त्रा फट् ह्रै फट् भूः फट् भुवः फट् स्वः फट् महः फट् जनः फट् तपः फट् सत्यं फट् सर्वलोक फट् सर्वपाताल फट् सर्वतत्त्व फट् सर्वप्राण फट् सर्वनाडी फट् सर्वकारण फट् सर्वदेव फट् ह्रीं फट् श्रीं फट् ह्रूं फट् स्तूं[[765]](#footnote-766) फट् आं फट् लां फट् वैराग्याय फट्) मायास्त्राय फट् कामास्त्राय फट् क्षेत्रपालास्त्राय फट् हूंकारास्त्राय फट्[[766]](#footnote-767) भास्करास्त्राय फट् चन्द्रास्त्राय फट् विघ्नेश्वरास्त्राय फट् गौः गां फट् ख्रों खों फट् ह्रौं ह्रों[[767]](#footnote-768) फट् भ्रामय भ्रामय फट् संतापय संतापय फट् छादय च्छादय फट् उन्मूलयोन्मूलय फट् त्रासय त्रासय फट् सञ्जीवय सञ्जीवय फट् विद्रावय विद्रावय फट् सर्वदुरितं नाशय नाशय फट् ।

सकृदावर्तनादेव[[768]](#footnote-769) सर्वविघ्नान्विनाशयेत् । शतावर्तेन[[769]](#footnote-770) चोत्पातान्रणादौ विजयो भवेत् ॥२॥

घृतगुग्गुलुहोमाच्च असाध्यानपि साधयेत् । पठनात्सर्वशान्तिः स्यादाशु[[770]](#footnote-771) पाशुपतस्य च ॥३॥

इत्याग्नेये महापुराणे पाशुपतशान्तिर्नाम द्वाविंशत्यधिकत्रिशततमोऽध्यायः ॥३२२॥

**अथ त्रयोविंशत्यधिकत्रिशततमोध्यायः ।**

षडङ्गान्यघोरास्त्राणि ।

ईश्वर उवाच ।  
ओं[[771]](#footnote-772) ह्रूं[[772]](#footnote-773) स इति मन्त्रेण मृत्युरोगादि[[773]](#footnote-774) शाम्यति । लक्षाहुतिभिर्दूर्वाभिः शान्तिं पुष्टिं प्रसाधयेत् ॥१॥

अथ वा प्रणवेनैव मायया वा षडानन । दिव्यान्तरिक्षभौमानां शान्तिरुत्पातवृक्षके ॥२॥

ॐ नमो भगवति गङ्गे कालि कालि महाकालि महाकालि मांसशोणितभोजने रक्तकृष्णमुखिवशमानय मानुषान्[[774]](#footnote-775) स्वाहा ॥३॥

ॐ लक्षं जप्त्वा दशांशेन हुत्वा स्यात्सर्वकर्मकृत् । वशं नयति शक्रादीन्मानुषेष्वेषु का कथा ॥४॥

अन्तर्धानकरी विद्या मोहनी जम्भनी तथा । वशं नयति शत्रूणां शत्रुबुद्धिप्रमोहिनी ॥५॥

कामधेनुरियं विद्या सप्तधा परिकीर्तिता । मन्त्रराजं प्रवक्ष्यामि शत्रुचौरादिमोहनम् ॥६॥

महाभयेषु सर्वेषु स्मर्तव्यं हरपूजितम्[[775]](#footnote-776) । लक्षं जप्त्वा तिलैर्होमः सिद्ध्येदुद्धारकं शृणु ॥७॥

ॐ हले शूले एहि ब्रह्मसत्येन (विष्णुसत्येन रुद्रसत्येन) रक्ष मां वाचेश्वराय स्वाहा ॥८॥

दुर्गात्तारयते यस्मात्तेन दुर्गा शिवा मता ॥९॥

ॐ ह्रीं चण्डकपालिनि[[776]](#footnote-777) दन्तान्किट किट क्षिट क्षिट गुह्ये[[777]](#footnote-778) प्राम् ॥१०॥

अनेन मन्त्रराजेन क्षालयित्वा तु तण्डुलान् । त्रिंशद्वाराणि जप्तानि तच्चौरेषु प्रदापयेत् ॥११॥

दन्तैश्चूर्णानि शुक्लानि पतितानि हि शुद्धये ॥१२॥

ॐ ज्वलल्लोचन कपिलजटाभारभास्वर विद्रावण त्रैलोक्य डामर डामर दर दर भ्रम भ्रमाकट्टाकट्ट[[778]](#footnote-779) तोटय तोटय[[779]](#footnote-780) मोटय मोटय दह दह[[780]](#footnote-781) पच पच एवं सिद्धिरुद्रो ज्ञापयति यदि ग्रहोपगतः स्वर्गलोकं देवलोकं वारामविहाराचलं तथापि तमावर्तयिष्यामि बलिं गृह्ण गृह्ण ददामि ते स्वाहेति ॥१३॥

क्षेत्रपालबलिं दत्त्वा ग्रहो न्यासाद्रुदन्व्रजेत्[[781]](#footnote-782) । शत्रवो नाशमायान्ति रणे वैरगणक्षयः[[782]](#footnote-783) ॥१४॥

हंसबीजं तु विन्यस्य विषं तु त्रिविधं हरेत् । अगुरुं चन्दनं कुष्ठं कुङ्कुमं नागकेसरम् ॥१५॥

नखं वै देवदारुं च समं कृत्वाथ धूपकः । माक्षिकेण समायुक्तो देववस्त्रादिधूपनात्[[783]](#footnote-784) ॥१६॥

विवादे मोहने स्त्रीणां मण्डने कलहे शुभः । कन्याया वरणे भाग्ये मायामन्त्रेण मन्त्रितः ॥१७॥

ह्रीं रोचना नागपुष्पाणि कुङ्कुमं च मनःशिला । ललाटे तिलकं कृत्वा यं पश्येत्स वशी भवेत् ॥१८॥

शतावर्यास्तु चूर्णं तु दुग्धपीतं च पुत्रकृत्[[784]](#footnote-785) । नागकेशरचूर्णं तु घृतपक्वं[[785]](#footnote-786) तु पुत्रकृत् ॥१९॥

पालाशवीजपानेन लभते पुत्रकं तथा ॥२०॥

ओमुत्तिष्ठ चामुण्डे जम्भय जम्भय मोहय मोहयामुकं वशमानय वशमानय स्वाहा ॥२१॥

षड्विंशा सिद्धविद्या सा नदीतीरमृदा स्त्रियम् । कृत्वोन्मत्तरसेनैव[[786]](#footnote-787) नामालिख्यार्कपत्रके ॥२२॥

मूत्रोत्सर्गं ततः कृत्वा जपेत्तामानयेत्स्त्रियम् ॥२३॥

ॐ क्षुं सः वषट् ॥२४॥

महामृत्युञ्जयो मन्त्रो जप्याद्धोमाच्च पुष्टिकृत् ॥२५॥

ॐ[[787]](#footnote-788) हं सः ह्रूं हूं मः[[788]](#footnote-789) ह्रः सौं स्कैः ॥२६॥

मृतसञ्जीवनी विद्या अष्टार्णा जयकृद्रणे । मन्त्रा ईशानमुख्याश्च धर्मकामादिदायकाः ॥२७॥

ईशानः सर्वविद्यानामीश्वरः[[789]](#footnote-790) सर्वभूतानाम् । ब्रह्मणश्चाधिपतिर्ब्रह्म शिवो मेऽस्तु सदाशिवः ॥२८॥

ॐ तत्पुरुषाय विद्महे महादेवाय धीमहि । तन्नो रुद्रः प्रचोदयात् ॥२९॥

ओमघोरेभ्यो थघोरेभ्यो घोरतरेभ्यस्तु सर्वतः । सर्वेभ्यः सर्वशर्वेभ्यो नमस्तेऽस्तु रुद्ररूपेभ्यः ॥३०॥

ॐ वामदेवाय नमो ज्येष्ठाय नमः श्रेष्ठाय नमो रुद्राय नमः कालाय नमः कलविकरणाय नमो बलविकरणाय नमो बलाय नमो बलप्रमथनाय नमः । सर्वभूतदमनाय नमो मनोन्मनाय नमः ॥३१॥

ॐ सद्योजातं प्रपद्यामि सद्योजाताय वै नमः । भवे भवे नातिभवे भवस्व मां भवोद्भवाय नमः ॥३२॥

पञ्चब्रह्माङ्गषट्कं च वक्ष्येऽहं भुक्तिमुक्तिदम् ॥३३॥

ॐ नमः परमात्मने पराय कामदाय परमेश्वराय योगाय योगसम्भवाय सर्वकराय[[790]](#footnote-791) कुरु कुरु सद्य सद्य भव भव भवोद्भव वामदेव सर्वकार्यकर पापप्रशमन सदाशिव प्रसन्न नमोऽस्तु ते स्वाहा ॥३४॥

हृदयं सर्वार्थदं तु सप्तत्यक्षरसंयुतम् ॥३५॥

ॐ शिव शिवाय नमः शिरः ॐ शिव हृदये ज्वालिनि स्वाहा शिखा ॐ शिवात्मक महातेजः सर्वज्ञ प्रभु संवर्तय[[791]](#footnote-792) महाघोरकवच पिङ्गल नमः । महाकवच शिवाज्ञया हृदयं बन्ध बन्ध[[792]](#footnote-793) (पूर्णय पूर्णय चूर्णय चूर्णय सुक्ष्मासूक्ष्मवज्रधर वज्रपाशधर[[793]](#footnote-794) वज्रशरीर मच्छरीरमनुप्रविश्य[[794]](#footnote-795) सर्वदुष्टान्स्तम्भय स्तम्भय ह्रूम्[[795]](#footnote-796) ॥३६॥

अक्षराणां[[796]](#footnote-797) तु कवचं शतं पञ्चाक्षराधिकम् ॥३७॥

ओमोजसे नेत्रम् ॐ पुस्फुर पुस्फुर तनुरूप तनुरूप ) चट चट प्रचट प्रचट कट कट वम वम घातय घातय ह्रूं[[797]](#footnote-798) फट् अघोरास्त्रम् ॥३८॥

इत्याग्नेये महापुराणे षडङ्गान्यघोरस्त्राणि नाम त्रयोविंशत्यधिकत्रिशततमोऽध्यायः ॥३२३॥

**अथ चतुर्विंशत्यधिकत्रिशततमोऽध्यायः ॥**

रुद्रशान्तिः ।

ईश्वर उवाच ।  
शिवशान्तिं प्रवक्ष्यामि कल्पाघोरप्रपूर्वकम् । सप्तकोट्यधिपो घोरा(रो) ब्रह्महत्याद्यघार्दनः ॥१॥

उत्तमाधमसिद्धीनामालयोऽखिलरोगनुत् । दिव्यान्तरी(रि)क्षभौमानामुत्पातानां विमर्दनः ॥२॥

विषग्रहपिशाचानां ग्रसनः सर्वकामकृत् । प्रायश्चित्तमघो(घौ)घार्तौ दौर्भाग्यार्तिविनाशनम् ॥३॥

एकवीरं तु विन्यस्य ध्येयः पञ्चमुखः सदा । शान्तिके पौष्टिके शुक्लो रक्तो वश्येऽथ पीतकः ॥४॥

स्तम्भने धूम्र उच्चाटमारणे कृष्णवर्णकः । कर्षणे कपिलो मोहे द्वात्रिंशद्वर्णमर्चयेत् ॥५॥

त्रिंशल्लक्षं जपेन्मन्त्रं होमं कुर्याद्दशांशतः । गुग्गुलघृतयुक्तेन[[798]](#footnote-799) सिद्धे[[799]](#footnote-800) सिद्धार्थसर्वकृत् ॥६॥

अघोरान्नापरो मन्त्रो विद्यते भुक्तिमुक्तिकृत् । अब्रह्मचारी ब्रह्मचारी अस्नातः स्नातको भवेत् ॥७॥

अघोरास्त्रमघोरस्तु द्वाविमौ मन्त्रराजकौ । जपहोमार्चनाद्युद्धे शत्रुसैन्यं विमर्दयेत् ॥८॥

रुद्रशान्तिं प्रवक्ष्यामि शिवां सर्वार्थसाधनीम् । पुत्रार्थं ग्रहनाशार्थं विषव्याधिविनष्टये ॥९॥

दुर्भिक्षमारीशान्त्यर्थं दुःस्वप्नहरणाय च । बलादिराज्यप्राप्त्यर्थं[[800]](#footnote-801) रिपूणां नाशनाय च ॥१०॥

अकाले फलिते वृक्षे सर्वग्रहविमर्दने । पूजने तु नमस्कारः स्वाहान्ते हवनं तथा[[801]](#footnote-802) ॥११॥

आप्यायने वषट्कारं पुष्टौ वौषण्नियोजयेत् । चकारद्वितयस्थाने[[802]](#footnote-803) जातियोगं[[803]](#footnote-804) तु कारयेत् ॥१२॥

ॐ रुद्राय[[804]](#footnote-805) ठ ॐ वृषभाय नमोऽविमुक्तायासम्भवाय[[805]](#footnote-806) पुरुषाय च[[806]](#footnote-807) पञ्चपूज्याय ईशपुत्रे[[807]](#footnote-808) पौरुषे[[808]](#footnote-809) पञ्चपञ्चोत्तरे[[809]](#footnote-810) विश्वरूपाय करालाय विकृतरूपाय (अविकृतरूपाय) ॥१३॥

निकृतौ[[810]](#footnote-811) चापरे काले अप्सु माया च नैर्ऋते ॥१४॥

एकपिङ्गलाय श्वेतपिङ्गलाय कृष्णपिङ्गलाय[[811]](#footnote-812) नमः[[812]](#footnote-813) ॥१५॥

मधुपिङ्गलाय नियतावनन्तायार्द्राय[[813]](#footnote-814) शुष्काय पयोगणाय कालतत्त्वे करालाय विकरालाय द्वौ मायातत्त्वे सहस्रशीर्षाय सहस्रवक्त्राय सहस्रकरचरणाय[[814]](#footnote-815) सहस्रलिङ्गाय ॥१६॥

विद्यातत्त्वे सहस्राक्षाद्विन्यसेद्दक्षिणे दले ॥१७॥

एकजटाय द्विजटाय त्रिजटाय स्वाहाकाराय स्वधाकाराय वषट्काराय षड्रुद्राय ॥१८॥

ईशतत्त्वे तु वह्निपत्रे स्थिता गुह ॥१९॥

भूपतये[[815]](#footnote-816) [[816]](#footnote-817) पशुपतय उमापतये कालाधिपतये ॥२०॥

सदाशिवाख्यतत्त्वे षट् पूज्याः पूर्वदले स्थिताः ॥२१॥

उमायैकरूपधारिणि[[817]](#footnote-818) ॐ [[818]](#footnote-819)कुरु कुरु रुहिणि रुहिणि रुद्रोसि देवानां देव देव विशाख हन हन दह दह पच पच मथ मथ [[819]](#footnote-820)तुरु तुरु अरु [[820]](#footnote-821)अरु मुरु मुरु रुद्रशान्तिमनुस्मर कृष्णपिङ्गल[[821]](#footnote-822) अकालपिशाचाधिपतिविश्वेश्वराय नमः ॥२२॥

शिवतत्त्वे कर्णिकायां पूज्यौ ह्युमामहेश्वरौ ॥२३॥

ॐ व्योमव्यापिने व्योमरूपाय सर्वव्यापिने शिवायानन्ताय[[822]](#footnote-823) नाथायानाश्रिताय शिवाय शिवतत्त्वे[[823]](#footnote-824) नव पदानि व्योमव्याप्यभिधास्य हि ॥२४॥

शाश्वताय योगपीठसंस्थिताय नित्ययोगिने ध्यानाहाराय नमः ॥ ॐ नमःशिवाय सर्वप्रभवे[[824]](#footnote-825) शिवाय ईशानमूर्धाय तत्पुरुषाय[[825]](#footnote-826) पञ्चवक्त्राय ॥२५॥

नवपदं पूर्वदले सदाख्ये पूजयेद्गुह ॥२६॥

अघोरहृदयाय वामदेवगुह्याय सद्योजातमूर्तये । ॐ[[826]](#footnote-827) नमो नमः । गुह्यातिगुह्याय गोप्त्रेऽनिधनाय सर्वयोगाधिकृताय ज्योतीरूपायाग्निपत्रे[[827]](#footnote-828) हीशतत्त्वे[[828]](#footnote-829) विद्यातत्त्वे तु गम्यते[[829]](#footnote-830) परमेश्वराय[[830]](#footnote-831) चेतनाचेतन व्योमन[[831]](#footnote-832) व्यापिन(न्)[[832]](#footnote-833) अरूपिन् । प्रमथ[[833]](#footnote-834) तेजस्तेजः ॥२७॥

मायातत्त्वे नैर्ऋते तु कालतत्त्वेऽथ वारुणे ॥२८॥

ॐ धृ धृ[[834]](#footnote-835) नाना वां वामनिधन[[835]](#footnote-836) निधनोद्भव शिव सर्व परमात्मन् । महादेव सद्भावेश्वर महातेजयोगाधिपते मुञ्च मुञ्च प्रथम प्रथम[[836]](#footnote-837) ॐ सर्व सर्व ॐ भव भव ॐ भवोद्भव सर्वभूतसुखप्रद वायुपत्रेऽथ नियतौ पुरुषे चोत्तरे नव ॥२९॥

सर्वसान्निध्यकर ब्रह्मविष्णुरुद्रपरानर्चितास्तुत[[837]](#footnote-838) [[838]](#footnote-839) स्तुत साक्षिण साक्षिण तुरु[[839]](#footnote-840) तुरु पतङ्ग पतङ्ग पिङ्ग पिङ्ग ज्ञान ज्ञान शब्द शब्द सूक्ष्म सूक्ष्म शिव शिव सर्वप्रद सर्वप्रद[[840]](#footnote-841) ॐ नमः शिवाय ॐ नमो नमः शिवाय ॐ नमो नमः ॥३०॥

ईशाने प्राकृते तत्त्वे पूजयेज्जुहुयाज्जपेत् । ग्रहरोगादि[[841]](#footnote-842)मायार्तिशमनी सर्वसिद्धिकृत् ॥३१॥

इत्याग्नेये महापुराणे रुद्रशान्तिर्नाम चतुर्विंशत्यधिकत्रिशततमोऽध्यायः ॥३२४॥

**अथ पञ्चविंशत्यधिकत्रिशततमोऽध्यायः ।**

अंशकादिः ।

ईश्वर उवाच ।  
रुद्राक्षकटकं धार्यं विषमं सुसमं दृढम् । एकत्रिपञ्चवदनं यथालाभं तु धारयेत् ॥१॥

द्विचतुःषण्मुखं शस्तमव्रणं तीव्रकण्टकम् । दक्षवाहौ शिखादौ च धारयेच्चतुराननम्[[842]](#footnote-843) ॥२॥

अब्रह्मचारी ब्रह्मचारी अस्नातः स्नातको भवेत् । (हैमी वा मुद्रिका धार्या शिवमन्त्रेण चार्च्यतु ॥३॥

शिवः शिखा तथा ज्योतिः सवित्रश्चेति गोचराः) । गोचरं तु कुलं ज्ञेयं तेन लक्ष्यस्तु दीक्षितः ॥४॥

प्राजापत्यो महीपालः कपोतो ग्रन्थिकः शिवे । कुटिलाश्चैव वेतालाः पद्महंसाः शिखाकुले[[843]](#footnote-844) ॥५॥

धृतराष्ट्रा बकाः काका गोपाला ज्योतिसंज्ञके । कुटिका साठराश्चैव[[844]](#footnote-845) गुटिका दण्डिनोऽपरे[[845]](#footnote-846) ॥६॥

सावित्री गोचरे चैवमेकैकस्तु चतुर्विधः । सिद्धाद्यंशकमाख्यास्ये येन मन्त्रः सुसिद्धिदः ॥७॥

भूमौ तु मातृका लेख्याः कूटयन्त्रविवर्जिताः[[846]](#footnote-847) । मन्त्राक्षराणि विश्लिष्य अनुस्वारं नयेत्पृथक् ॥८॥

साधकस्य तु या संज्ञा तस्या विश्लेषणं चरेत् । मन्त्रस्यादौ तथा चान्ते साधकार्णानि योजयेत्[[847]](#footnote-848) ॥९॥

सिद्धः साध्यः सुसिद्धोऽरिः संज्ञातो गणयेत्क्रमात् । मन्त्रस्यादौ तथा चान्ते सिद्धिदः स्याच्छतांशतः ॥१०॥

सिद्धादिश्चान्तसिद्धिश्च तत्क्षणादेव सिध्यति । सुसिद्धादिः सुसिद्धन्तः सिद्धवत्परिकल्पयेत् ॥११॥

अरिमादौ तथान्ते च दूरतः परिवर्जयेत् । सिद्धः सुसिद्धश्चैकार्थे[[848]](#footnote-849) अरिः साध्यस्तथैव च ॥१२॥

आदौ सिद्धः स्थितो मन्त्रस्तदन्ते तद्वदेव हि[[849]](#footnote-850) । मध्ये रिपुसहस्राणि न दोषाय भवन्ति हि ॥१३॥

मायाप्रसादप्रणवेनांशकाख्यातमन्त्रके[[850]](#footnote-851) । ब्रह्मांशको ब्रह्मविद्या विष्ण्वङ्गो[[851]](#footnote-852) वैष्णवः स्मृतः ॥१४॥

रुद्रांशको[[852]](#footnote-853) बली[[853]](#footnote-854) वीर इन्द्रांशश्चेश्वरप्रियः । नागांशो[[854]](#footnote-855) नागस्तत्त्वाक्षो[[855]](#footnote-856) यक्षांशो[[856]](#footnote-857) भूषणप्रियः ॥१५॥

गन्धर्वांशोऽतिगीतादि भीमांशो राक्षसांशकः । दैत्यांशः स्याद्युद्धकश्रीर्मानी विद्याधरांशकः ॥१६॥

पिशाचांशो मलाक्रान्तो मन्त्रं दद्यान्निरीक्ष्य च । मन्त्र एकात्फडन्तः स्याद्विद्या पञ्चाशतावधि ॥१७॥

बाला विंशाक्षरान्ता च रुद्रा द्वाविंशगायुधा[[857]](#footnote-858) । तत ऊर्ध्वं तु ये मन्त्रा वृद्धा यावच्छतत्रयम् ॥१८॥

अकारादिहकारन्ताः क्रमात्पक्षौ सितासितौ । अनुस्वारविसर्गेण विना चैव स्वरा दश ॥१९॥

ह्रस्वाः शुक्ला दीर्घाः श्यामास्तिथयः प्रतिपन्मुखाः । उदिते शान्तिकादीनि भ्रमिते वश्यकादकम्[[858]](#footnote-859) ॥२०॥

भ्रामिते[[859]](#footnote-860) सन्धया[[860]](#footnote-861) द्वेषोच्चाटने स्तम्भनेऽस्तकम् । इडावाहे शान्तिकाद्यं पिङ्गले कर्षणादिकम् ॥२१॥

मारणोच्चाटनादीनि विषुवे पञ्चधा पृथक् । अधरस्य गृहे पृथ्वी ऊर्ध्वं तेजोऽन्तरा द्रवः ॥२२॥

रन्ध्रपार्श्वे वहिर्वायुः सर्वं व्याप्य महेश्वरः । स्तम्भनं पार्थिवे शान्तिर्जले वश्यादि तेजसे ॥

वायौ स्याद्भ्रमणं शून्ये पुण्यं कालं समभ्यसेत् ॥२३॥

इत्याग्नेये महापुराणे अंशकादिर्नाम पञ्चविंशत्यधिकत्रिशततमोऽध्यायः ॥३२५॥

**अथ षड्विंशत्यधिकत्रिशततमोऽध्यायः ।**

गौर्यादिपूजा ।

ईश्वर उवाच ।  
सौभाग्यादेरुमापूजां वक्ष्येऽहं भुक्तिमुक्तिदाम् । मन्त्रध्यानं मण्डलं च मुद्रां होमादिसाधनम् ॥१॥

चित्रभानुं शिवं कालं महाशक्तिसमन्वितम् । इडाद्यं परतोद्धृत्य सदेवं सविकारणम् ॥२॥

द्वितीयं द्वारकाक्रान्तं गौरीगतिपदान्वितम्[[861]](#footnote-862) । चतुर्थ्यन्तं प्रकर्तव्यं गौर्या वै मूलवाचकम् ॥३॥

ॐ ह्रीं सः शौं गौर्यै नमः ॥४॥

तत्रार्णत्रितयेनैव जातियुक्तं षडङ्गकम्[[862]](#footnote-863) । आसनं प्रणवेनैव मूर्तिं वै हृदयेन तु ॥५॥

उहकं च तथा कालं शिवबीजं समुद्धरेत् । प्राणं दीर्घस्वराक्रान्तं[[863]](#footnote-864) षडङ्गं जातिसंयुतम्[[864]](#footnote-865) ॥६॥

आसनं प्रणवेनात्र मूर्तिन्यासं हृदाचरेत् । यामलं कथितं वत्स एकवीरं वदाम्यथ ॥७॥

व्यापकं सृष्टिसंयुक्तं वह्निमायाकृशानुभिः । शिवशक्तिमयं बीजं हृदयादिविवर्जितम् ॥८॥

गौरीं यजेद्धेमरूप्यां काष्ठजां[[865]](#footnote-866) शैलजादिकाम् । पञ्चपिण्डां तथाव्यक्तां कोणे मध्ये तु पञ्चमम् ॥९॥

ललिता सुभगा गौरी क्षोभनी(णी) चाग्नितः क्रमात् । वामा ज्येष्ठा क्रिया ज्ञाना वृत्ते पूर्वादितो यजेत् ॥१०॥

सपीठे वामभागे तु शिवस्याव्यक्तरूपकम् । व्यक्ता द्विनेत्रा त्र्यक्षा वा शुद्धा वा शङ्करान्विता ॥११॥

पीठपद्मद्वयस्था[[866]](#footnote-867) वा द्विभुजा वा चतुर्भुजा । सिंहस्था वा वृकस्था वा अष्टाष्टादशसत्करा ॥१२॥

स्रगक्षसूत्रकलिका [[867]](#footnote-868)गलकोत्पलपिण्डिका । शरं धनुर्वा सव्येन पाणिनान्यतमं महत् ॥१३॥

वामेन पुस्तताम्बूलदण्डाभयकमण्डलुम् । गणेशं दर्पणेष्वासान्दद्यादेकैकशः क्रमात् ॥१४॥

व्यक्ताव्यक्ताथवा कार्या पद्ममुद्रा स्मृतासने[[868]](#footnote-869) । लिङ्गमुद्रा शिवस्योक्ता मुद्रा चावाहनी द्वयोः ॥१५॥

शक्तिमुद्रा तु योन्याख्या चतुरस्रं तु मण्डलम् । चतुर्हस्तं त्रिपत्राब्जं मध्यकोष्ठचतुष्टये[[869]](#footnote-870) ॥१६॥

त्र्यस्रार्धे चार्धचन्द्रं तु द्विपदं द्विगुणं क्रमात् । द्विपदं द्वारकण्ठं तु द्विगुणादुपकण्ठतः ॥१७॥

द्वारत्रयं त्रयं दिक्षु अथ वा भद्रके यजेत् । स्थण्डिले वाथ संस्थाप्य पञ्चगव्यामृतादिना ॥१८॥

रक्तपुष्पाणि देयानि पूजयित्वा ह्युदङ्मुखः । शतं हुत्वा घृताद्यं च पूर्णादः सर्वसिद्धिभाक् ॥१९॥

बलिं दत्त्वा कुमारीश्च तिस्रो[[870]](#footnote-871) वा चाष्ट भोजयेत् । नैवेद्यं शिवभक्तेषु दद्यान्न स्वयमाचरेत् ॥२०॥

कन्यार्थी लभते कन्यामपुत्रः पुत्रमाप्नुयात् । दुर्भगा चैव सौभाग्यं राजा राज्यं जयं रणे ॥२१॥

अष्टलक्षैश्च वाक्सिद्धिर्देवाद्या वशमाप्नुयुः । अनिवेद्य न चाश्नीयाद्वामहस्तेन चार्चयेत्[[871]](#footnote-872) ॥२२॥

अष्टम्यां च चतुर्दश्यां तृतीयायां विशेषतः । मृत्युञ्चयार्चनं वक्ष्ये पूजयेत्कलशोदरे ॥२३॥

हूयमानं[[872]](#footnote-873) च प्रणवो मूर्तिरौजूंस ईदृशम् । मूलं च वौषडन्तेन कुम्भमुद्रां प्रदर्शयेत् ॥२४॥

होमयेत्क्षीरदूर्वाज्यममृतां च पुनर्नवाम् । पायसं च पुराडाशमयुतं तु जपेन्मनुम् ॥२५॥

चतुर्मुखं चतुर्वाहुं द्वाभ्यां च कलशं दधत् । वरदाभयकं द्वाभ्यां स्नायाद्वै कुम्भमुद्रया ॥२६॥

आरोग्यैश्वर्यदीर्घायुरौषधं मन्त्रितं शुभम् । अपमृत्युहरो ध्यातः पूजितो ह्यत[[873]](#footnote-874) एव सः ॥२७॥

इत्याग्नेये महापुराणे गौर्य्यादिपूजा नाम षड्विंशत्यधिकत्रिशततमो ऽध्यायः ॥३२६॥

**अथ सप्तविंशत्यधिकत्रिशततमोऽध्यायः ।**

देवालयमाहात्म्यम् ।

ईश्वरउवाच ।  
व्रतेश्वरांश्च सत्यादीनिष्ट्वा व्रतसमर्पणम् । अरिष्टशमने शस्तमरिष्टं सूत्रनायकम् ॥१॥

हेमरत्नमयं भूत्यै महाशङ्खं च मारणे । आप्यायने[[874]](#footnote-875) शङ्खसूत्रं मौक्तिकं पुत्रवर्धनम् ॥२॥

स्फाटिकं भूतिदं कौशं मुक्तिदं रुद्रनेत्रजम् । धात्रीफलप्रमाणेन रुद्राक्षं चोत्तमं ततः ॥३॥

समेरुं मेरुहीनं वा सूत्रं जप्यं तु मानसम् । अनामाङ्गुष्ठमाक्रम्य जपं भाष्यं तु कारयेत् ॥४॥

तर्जन्यङ्गुष्ठमाक्रम्य[[875]](#footnote-876) न मेरुं लङ्घ्येज्जपे । प्रमादात्पतिते सूत्रे जप्तव्यं तु शतद्वयम् ॥५॥

सर्ववाद्यमयी घण्टा तस्या वादनमर्थकृत् । गोशकृन्मूत्रवल्मीकमृत्तिकाभस्मवारिभिः ॥६॥

वेश्मायतनलिङ्गादेः कार्यमेवं विशोधनम् । स्कन्दों नमः शिवायेति मन्त्रः सर्वार्थसाधकः ॥७॥

गीतः पञ्चाक्षरो वेदे लोके गीतः षडक्षरः । ओमित्यन्ते स्थितः शम्भुर्महार्णे[[876]](#footnote-877) वटबीजवत् ॥८॥

क्रमान्नमः शिवायेति ईशानाद्यानि वै विदुः । षडक्षरस्य सूत्रस्य भाष्यं विद्याकदम्बकम् ॥९॥

यदों नमः शिवायेति एतावत्परमं पदम् । अनेन पूजयेल्लिङ्गं लिङ्गे यस्मात्स्थितः शिवः ॥१०॥

अनुग्रहाय लोकानां धर्मकामार्थमुक्तिदः । यो न पूजयते लिङ्गं न स धर्मादिभाजनम् ॥११॥

लिङ्गार्चनाद्भुक्तिमुक्तिर्यावज्जीवमतो यजेत् । वरं प्राणपरित्यागो भुञ्जीतापूज्य नैव तम् ॥१२॥

रुद्रस्य पूजनाद्रुद्रो विष्णुः स्याद्विष्णुपूजनात् । सूर्यः स्यात्सूर्यपूजातः शक्त्यादिः शक्तिपूजनात् ॥१३॥

सर्वयज्ञतपोदाने तीर्थे वेदेषु यत् फलम् । तत्फलं कोटिगुणितं स्थाप्य लिङ्गं लभेन्नरः ॥१४॥

त्रिसन्ध्यं योऽर्चयेल्लिङ्गं कृत्वा बिल्वेन पार्थिवम् । शतैकादशिकं यावत्कुलमुद्धृत्य नाकभाक् ॥१५॥

भक्त्या वित्तानुसारेण कुर्यात्प्रासादसञ्चयम् । अल्पे महति वा तुल्यं फलमाढ्यदरिद्रयोः ॥१६॥

भागद्वयं च धर्मार्थं कल्पयेज्जीवनाय च । धनस्य भागमेकं तु अनित्यं जीवितं यतः ॥१७॥

त्रिसप्तकुलमुद्धृत्य देवागारकृदर्थभाक् । मृत्काष्ठेष्टकशैलाद्यैः क्रमात्कोटिगुणं फलम् ॥१८॥

अष्टेष्टकसुरागारकारी स्वर्गमवाप्नुयात् । पांशुना क्रीडमानोऽपि देवागारकृदर्थभाक् ॥१९॥

इत्याग्नेये महापुराणे देवालयमाहत्म्यादिर्नाम सप्तविंशत्यधिकत्रिशततमोऽध्यायः ॥३२७॥

**अथाष्टाविंशत्यधिकत्रिशततमोऽध्यायः ।**

छन्दःसारः ।

अग्निरुवाच ।  
छन्दो[[877]](#footnote-878) वक्ष्ये मूलजैस्तैः[[878]](#footnote-879) पिङ्गलोक्तं यथाक्रमम् । सर्वादिमध्यान्तगणौ म्लौ[[879]](#footnote-880) भ्यौ ज्रौ[[880]](#footnote-881) स्तौ त्रिका गणाः ॥१॥

ह्रस्वो गुरुर्वा[[881]](#footnote-882) पादान्ते पूर्वयोगाद्विसर्गतः । अनुस्वाराद्व्यञ्जनात्स्याज्जिह्वामूलीयतस्तथा ॥२॥

उपाध्मानीयतो दीर्घो गुरुर्ग्लौ नौ गणाविह[[882]](#footnote-883) । वसवोष्टौ च चत्वारो वेदादी[[883]](#footnote-884)न्यादिलोकतः[[884]](#footnote-885) ॥३॥

इत्याग्नेये महापुराणे छन्दःसारो नामाष्टाविंशत्यधिकत्रिशततमोऽध्यायः ॥३२८॥

**अथैकोनत्रिंशदधिकत्रिशततमोऽध्यायः ।**

छन्दःसारः ।

अग्निरुवाच ।  
छन्दोधिकारे गायत्री देवी चैकाक्षरा भवेत् । पञ्चदशाक्षरा[[885]](#footnote-886) सा स्यात्प्राजापत्याष्टवर्णिका ॥१॥

यजुषां षडर्णा गायत्री साम्नां स्याद्द्वादशाक्षरा । ऋचामष्टादशार्णा स्यात्साम्नां वर्धेत च द्वयम्[[886]](#footnote-887) ॥२॥

ऋचां त्रयं च वर्धेत प्राजापत्याचतुष्टयम् । वर्धेदेकैककं शेषे आसुर्या एकमुत्सृजेत् ॥३॥

उष्णिगनुष्टुब्वृहती पङ्क्तिस्त्रिष्टुब्जगत्यपि । तानि ज्ञेयानि क्रमशो गायत्र्यो ब्राह्म्य एव ताः[[887]](#footnote-888) ॥४॥

तिस्रस्तिस्रः सनाम्न्यः स्युरेकैका आर्ष्य[[888]](#footnote-889) एव च । प्राग्यजुषां[[889]](#footnote-890) संज्ञाः स्युश्चतुःषष्टिपदे लिखेत् ॥५॥

इत्याग्नेये महापुराणे छन्दःसारो नामैकोनत्रिंशत्यधिकत्रिशततमोऽध्यायः ॥३२९॥

**अथ त्रिंशदधिकत्रिशततमोऽध्यायः ।**

छन्दःसारः ।

अग्निरुवाच ।  
पाद आपादपूरणे[[890]](#footnote-891) गायत्र्यो वसवः स्मृताः । जगत्या आदित्याः पादो विराजो दिश ईरिताः ॥१॥

त्रिष्टुभो[[891]](#footnote-892) रुद्राः पादः स्याच्छन्द एकादिपादकम् । आद्यं चतुष्पादृतुभिस्त्रिपात्सप्ताक्षरैः क्वचित् ॥२॥

(सा गायत्री पादनिचृत्प्रतिष्ठाष्टाद्रिषट्त्रिपात्[[892]](#footnote-893) । वर्धमाना षडष्टाष्टा त्रिपात्षडष्टभूधरैः[[893]](#footnote-894) ॥३॥

गायत्र्यतिपादनिचृन्नागी[[894]](#footnote-895) नवनवर्तुभिः । वाराही रसद्विरन्धैश्छन्दश्चाथ[[895]](#footnote-896) तृतीयकम् ॥४॥

द्विपाद्द्वादशवस्वर्णैस्त्रिपात्तु त्रैष्टुभैः स्मृतम्[[896]](#footnote-897) । उष्णिक्छन्दोऽष्टवस्वर्कैः पादैर्वेदे प्रकीर्तितः ॥५॥

ककुबुष्णिगष्ट[[897]](#footnote-898)सूर्यवस्वर्णैस्त्रिभिरेव सः[[898]](#footnote-899) । पुर उष्णिक्सूर्यवसुवस्वर्णैश्च त्रिपाद्भवेत्) ॥६॥

परोष्णिक्परतस्तु स्याच्चतुष्पादृषिभिर्भवेत्[[899]](#footnote-900) । साष्टाक्षरैरनुष्टुप्स्याच्चतुष्पाच्च त्रिपात्क्वचित् ॥७॥

अष्टार्कसूर्यवर्णैः स्यान्मध्येऽन्ते च क्वचिद्भवेत् । वृहती जगतस्त्रयो[[900]](#footnote-901) गायत्र्याः पूर्वको यदि ॥८॥

तृतीयः पथ्या भवति द्वितीया न्यङ्कुसारिणी । स्कन्धो[[901]](#footnote-902) ग्रीवा क्रौष्टुके स्याद्यास्कस्योरो बृहत्यपि[[902]](#footnote-903) ॥९॥

उपरिष्टाद्वृहत्यन्ते पुरस्ताद्वृहती पुनः । क्वचिन्नवकाश्चत्वारो दिग्विदिक्ष्वष्टवर्णिका[[903]](#footnote-904) ॥१०॥

महावृहती जागतैः स्यात्त्रिभिः सतो बृहत्यपि । ताण्डिनः[[904]](#footnote-905) पङ्क्तिश्छन्दः स्यात्सूर्यार्काष्टाष्टवर्णकैः ॥११॥

पूर्वौ चेदयुजौ[[905]](#footnote-906) सतः पङ्क्तिश्च विपरीतकौ । प्रस्तारपङ्क्तिः पुरतः परादास्तारपङ्क्तिकः[[906]](#footnote-907) ॥१२॥

विस्तारपङ्क्तिरन्तश्चेद्बहिः संस्तारपङ्क्तिका । अक्षरपाङ्क्तः पञ्चकाश्च चत्वारश्चाल्पशो द्वयम् ॥१३॥

पदपङ्क्तिः पञ्च भवेच्चतुष्कं षट्ककत्रयम् । षट्कपञ्चभिर्गायत्रैः षड्भिश्च जगती भवेत् ॥१४॥

एकेन त्रिष्टुव्ज्योतिष्मती तथैव जगतीरिता । पुरस्ताज्ज्योतिः प्रथमे मध्येज्योतिश्च मध्यतः ॥१५॥

उपरिष्टाज्ज्योतिरन्त्यादेकस्मिन्पञ्चके तथा । भवेच्छन्दः शङ्कुमती षट्के छन्दः ककुद्मती ॥१६॥

त्रिपादशिशुमध्या स्यात्सा पिपीलिकमध्यमा । विपरीता यवमध्या त्रिवृदेकेन[[907]](#footnote-908) वर्जिता ॥१७॥

भूरिजै[[908]](#footnote-909)केनाधिकेन विहीना[[909]](#footnote-910) च चिराद्भवेत् । स्वराट्स्याद्द्वाभ्यामधिकं सन्दिग्धे दैवतादितः ॥१८॥

आदिपादान्निश्चयः स्याच्छन्दसां देवताः क्रमात् । (अग्निः सूर्यः शशी जीवो वरुणश्चन्द्र एव च ॥१९॥

विश्वेदेवाश्च षड्जगत्याः[[910]](#footnote-911) स्वराः षड्जो वृषः क्रमात् ) । गान्धारो मध्यमश्चैव पञ्चमो धैवतस्तथा ॥२०॥

निषादो वर्णः श्वेतश्च सारङ्गश्च पिशङ्गकः । कृष्णो नीलो लोहितश्च गौरो गायत्रिमुख्यके[[911]](#footnote-912) ॥२१॥

गोरोचनाभाः कृतयो ह्यतिश्छ(च्छ)न्दो[[912]](#footnote-913) हि श्यामलम् । अग्निर्वैश्यः काश्यपश्च गौतमाङ्गिरसौ क्रमात् ॥२२॥

भार्गवः कौशिकश्चैव वाशिष्ठो गोत्रमीरितम् ॥२३॥

इत्याग्नेये महापुराणे छन्दःसारो नाम त्रिंशदधिकत्रिशततमो ऽध्यायः ॥३३०॥

**अथैकत्रिंशदधिकत्रिशततमोऽध्यायः ।**

छन्दोजातिनिरूपणम् ।

अग्निरुवाच ।  
चतुःशतमुत्कृतिः स्यादुत्कृतेश्चतुरस्त्यजेत् । अभिसङ्ख्या प्रत्यकृतिस्तानि च्छन्दांसि वै पृथक् ॥१॥

कृतिश्चातिधृतिर्धात्री[[913]](#footnote-914) अत्यष्टिश्चाष्टिरित्यतः[[914]](#footnote-915) । अतिशक्वरी[[915]](#footnote-916) शक्करीति[[916]](#footnote-917) अतिजगती जगत्यपि ॥२॥

छन्दोऽत्र लौकिकं स्याच्च आर्षमात्रैष्टुभात्स्मृतम्[[917]](#footnote-918) । त्रिष्टुप्पङ्क्तिवृहती अनुष्टुवुष्णिगीरितम् ॥३॥

गायत्री स्यात्सुप्रतिष्ठा प्रतिष्ठा मध्यया सह । अत्युक्तात्युक्त आदिश्च एकैकाक्षरवर्जितम्[[918]](#footnote-919) ॥४॥

चतुर्भागो भवेत् पादो गणच्छन्दः प्रदर्श्यते[[919]](#footnote-920) । तावन्तः[[920]](#footnote-921) समुद्रा गणा ह्यादिमध्यान्तसर्वगाः ॥५॥

चतुर्वर्णाः पञ्च गणा आर्यालक्षणमुच्यते । स्वरार्धं च आर्यार्धं स्यादार्यायां विषमेण[[921]](#footnote-922) जः ॥६॥   
षष्ठो जो न लघुर्वा स्याद्द्वितीयादिपदं नले । सप्तमेऽन्ते प्रथमा च द्वितीये पञ्चमे नले ॥७॥

अर्धे पदं प्रथमादि षष्ठ एको लघुर्भवेत् । त्रिषु गणेषु पादः स्यादार्यापञ्चार्धके[[922]](#footnote-923) स्मृता ॥८॥

विपुलान्यथ चपला गुरुमध्यगतौ च जौ । द्वितीयचतुर्थौ पूर्वे च चपला मुखपूर्विका ॥९॥

द्वितीये जघनपूर्वा चपलार्या प्रकीर्तिता । उभयोर्महाचपला गीतवाद्यार्धतुल्यका[[923]](#footnote-924) ॥१०॥

अन्त्येना[[924]](#footnote-925)र्धेनोपगीतिरुद्गीतिश्चोत्क्रमात्स्मृता । अर्धे रक्षगणा[[925]](#footnote-926) आर्या गीतिच्छन्दोऽथ मात्रया ॥११॥   
वैतालीयं[[926]](#footnote-927) द्विशस्ता[[927]](#footnote-928) स्याच्चतुष्पादे समे नलः । वसवोऽन्ते[[928]](#footnote-929) वनगाश्च गोपुच्छं दशकं भवेत् ॥१२॥   
भगणान्ता पातलिका[[929]](#footnote-930) शेषे परे च पूर्ववत् । साकं षड्वा मिश्रयुजि प्राच्यवृत्तिः प्रदर्श्यते ॥१३॥

पञ्चमेन पूर्वसाकं तृतीयेन सहस्रयुक् । उदीच्यवृत्तिराद्या स्याद्युगपच्च प्रवर्त्तकम् ॥१४॥

अयुक्चारुहासिनी[[930]](#footnote-931) स्याद्युगपच्चान्तिका भवेत् । सप्तार्चिर्वसवश्चैव[[931]](#footnote-932) मात्रासमकमीरितम् ॥१५॥

भवेन्नलरमौ[[932]](#footnote-933) लश्च द्वादशो वा नवासिका । विश्लोकः[[933]](#footnote-934) पञ्चमाष्टौ मो चित्रा नवमकश्च लः ॥१६॥

परयुक्ते नोपचित्रा[[934]](#footnote-935) पादाकुलकमित्यतः । गीत्यार्यालोपश्चेत्सौम्या[[935]](#footnote-936) लपूर्वा ज्योतिरीरिता ॥१७॥

स्याच्छिखा विपर्यस्तार्धा[[936]](#footnote-937) तूलिका[[937]](#footnote-938) समुदाहृता । एकोनत्रिंशदन्ते[[938]](#footnote-939) गः स्याज्ज्ञेन[[939]](#footnote-940) न समावला ॥१८॥

गु इत्येकगुरुं[[940]](#footnote-941) सङ्ख्या वर्णादेश्च[[941]](#footnote-942) विपर्ययात् ॥१९॥

इत्याग्नेये महापुराणे छन्दोजातिनिरूपणं नामैकत्रिंशदधिकत्रिशततमोऽध्यायः ॥३३१॥

**अथ द्वात्रिंशदधिकत्रिशततमोऽध्यायः ।**

विषमकथनम् ।

अग्निरुवाच ।  
वृत्तं समञ्चार्द्धसमं विषमञ्च त्रिधा वदे । समं ताव[[942]](#footnote-943)त्कृत्व[[943]](#footnote-944)कृतमर्धं समं च कारयेत् ॥१॥

विषमं चैव वा स्यूनमतिवृत्तं समान्यपि । लग्नौ[[944]](#footnote-945) चतुष्प्रमाणी स्यादाभ्यामन्यद्वितानकम् ॥२॥

पादस्याद्यं तु वक्त्रं स्यात्सनौ न प्रथमा स्मृतौ । वान्यमुश्चतुर्थाद्वर्णात्पथ्यावक्त्रं स्वयोजतः ॥३॥

विपरीतपथ्या न्यासाच्चपला वायुजस्वनः । विपुला[[945]](#footnote-946) युग्मसप्तमः सर्वे तस्यै तस्य च ॥४॥

भौतो[[946]](#footnote-947) वा विपुलानेका वक्त्रजातिः समीरिता । भवेत्पदचतुरूर्ध्वं चतुर्वृद्ध्या पदेषु च ॥५॥

गुरुद्वयात्तु[[947]](#footnote-948) आपीडः प्रत्यापीडो[[948]](#footnote-949) गणादिकः[[949]](#footnote-950) । प्रथमस्य विपर्यासे मञ्जरी लवणी[[950]](#footnote-951) क्रमात् ॥६॥

भवेदमृतधाराख्या उद्धते[[951]](#footnote-952)त्युच्यतेऽधुना । एकतः समजसानः स्युर्न सौ जो गो ऽथ भौनजौ[[952]](#footnote-953) ॥७॥

नो[[953]](#footnote-954) गोऽथ सजसा गोगस्तृतीयचरणस्य च । सौरभे केचन[[954]](#footnote-955) भगा ललितञ्च नमौ जसौ ॥८॥

उपस्थितं प्रचुपितं प्रथमाद्यौ समौ जसौ[[955]](#footnote-956) । गोगथो मलजा रो गः समौ च रजयाः पदे ॥९॥

वर्धमानं[[956]](#footnote-957) मलौ[[957]](#footnote-958) स्वोन[[958]](#footnote-959) सौ अथो तोजोर ईरिता । शुद्धविराडार्षभाख्यं वक्ष्ये चार्धसमं ततः ॥१०॥

इत्याग्नेये महापुराणे विषमकथनं नाम द्वात्रिंशदधिकत्रिशततमोऽध्यायः ॥३३२॥

अथ त्रयस्त्रिंशदधिकत्रिशतमोऽध्यायः ।

अर्धसमनिरूपणम् ।

अग्निरुवाच ।  
उपवित्रकं[[959]](#footnote-960) ससमनामथभोज भगामथ[[960]](#footnote-961) । द्रुतमध्या ततभगा[[961]](#footnote-962) गथोननजयाः स्मृताः ॥१॥   
वेगवती ससमगा[[962]](#footnote-963) भभभगोगथो स्मृता । रुद्रविस्तारस्तो सभगासमजा गोगथा स्मृता ॥२॥   
रजसा गोगथो द्रोणौ[[963]](#footnote-964) गोगौ[[964]](#footnote-965) वै केतुमत्यपि । आख्यानिकी ततजगा गथो[[965]](#footnote-966) जगतजगागथ ॥३॥

विपरीताख्यानकीर्ति[[966]](#footnote-967)र्जयागा[[967]](#footnote-968) तौ जगोगथ । सीमलौगथ लभभारो[[968]](#footnote-969) भवेद्धरिणवल्लभा[[969]](#footnote-970) ॥४॥

लौ वनौ गाथ[[970]](#footnote-971) नजजा यः स्यादपराक्रमम् । पुष्पिताग्रा नलवया[[971]](#footnote-972) नजजा रो[[972]](#footnote-973) गथो रजौ ॥५॥

वोजथो जवजवागो मूले[[973]](#footnote-974) पनमती शिखा । अष्टाविंशतिनागाभा [[974]](#footnote-975)त्रिंशन्नागं ततो युजि ॥

खञ्जा तद्विपरीता स्यात्समवृत्तं प्रदर्श्यते[[975]](#footnote-976) ॥६॥

इत्याग्नेये महापुराणे अर्द्धसमनिरूपणं नाम त्रयस्त्रिंशदधिकत्रिशततमोऽध्यायः ॥३३३॥

**अथ चतुस्त्रिंशदधिकत्रिशततमोऽध्यायः ।**

समवृत्तनिरूपणम् ।

अग्निरुवाच ।  
यतिर्विच्छेद इत्युक्तस्तत्तन्मध्यान्तयौ गणौ । यौ सः कुमारललिता तौ गौ चित्रपदा स्मृता ॥१॥

विद्युन्माला सभागस्य गणौ रतलगैर्भवेत्[[976]](#footnote-977) । माणवकाक्रीडितकं वनौ[[977]](#footnote-978) हलमुखौ वसः[[978]](#footnote-979) ॥२॥

स्याद्भुजङ्गशिशुंसृता नौ मोहं सरुतं[[979]](#footnote-980) ननौ[[980]](#footnote-981) । भवेच्छुद्धविराड्वृत्तं[[981]](#footnote-982) प्रतिपादं समौ जगौ ॥३॥

प्रणवो नतयामः[[982]](#footnote-983) स्याज्जौ गौ[[983]](#footnote-984) मयूरसारिणी । सत्तामभसगा[[984]](#footnote-985) वृत्तं[[985]](#footnote-986) भजताद्युपरि स्थिता ॥४॥

रुक्मवन्ती भससगाविन्द्रवज्रा तजौ[[986]](#footnote-987) गजौ[[987]](#footnote-988) । जतौ जगौ तूपपूर्वा[[988]](#footnote-989) वाद्यन्ताद्युपजातयः ॥५॥

दोधकं भग(भ)भागौ स्याच्छालिनी[[989]](#footnote-990) मतभागगौ । यतिः समुद्रा ऋषयः वातोर्मी मभतागगौ[[990]](#footnote-991) ॥६॥

चतुःस्वरा स्याद्भ्रमरी विलासिता मभौ नलौ । समुद्रा अथ ऋषयो वनौ लौ गौ रथोद्धता ॥७॥

स्वागता[[991]](#footnote-992) धनभा[[992]](#footnote-993) गो गो वृत्ताननसमाश्च सः । श्येनीव जवना गः स्याद्रम्या नपरगा गगः[[993]](#footnote-994) ॥८॥

जगती वंशस्था वृत्तं जतौ जावथ तौ जवौ[[994]](#footnote-995) । इन्द्रवंशा तोटकं सैश्चतुर्भिः प्रतिपादतम् ॥९॥

भवेद्द्रुतविलम्बिता नभौ भरावथौ नलौ । स्यौ श्रीपरो वसुवेदाञ्जलोद्धतगतिर्जलौजसौ[[995]](#footnote-996) ॥१०॥  
जसौ वसर्ववश्चाथ[[996]](#footnote-997) ततं ननमराः स्मृतम्[[997]](#footnote-998) । कुसुमविचित्रा द्यौर्नौ च नौ रम्याचलाक्षिका[[998]](#footnote-999)॥११॥

भुजङ्गप्रयातं यैः स्याच्चतुर्भिः स्रग्विणी तु रैः । प्रमिताक्षरा गजौ सौ कान्तोत्पीडा मतौ समौ[[999]](#footnote-1000) ॥१२॥

वैश्वदेवी ममययाः पञ्चाङ्गा नवमालिनी । नजौ भयौ प्रतिपादं गणा यदि जगत्यपि ॥१३॥

प्रहर्षिणी ममजवा[[1000]](#footnote-1001) गोपतिर्वह्निदिक्षु च । रुचिरा जभसजगा[[1001]](#footnote-1002) छिन्ना वेदैर्गृहैः स्मृता ॥१४॥

मत्तमयूरं मतया सतौ[[1002]](#footnote-1003) वेदग्रहैर्यतिः । गौरी नलनसा गः[[1003]](#footnote-1004) स्यादसम्बाधा नतौ नगौ[[1004]](#footnote-1005) ॥१५॥

गो ग इन्द्रियनवकौ ननौ रसलगाः स्वराः । स्वराश्चापराजिता स्यान्ननभा नलगाः स्वराः ॥१६॥

द्विः प्रहरणकलिता वसन्ततिलका नभौ । जौ गौ सिंहोन्नता सा स्यान्मुनेरुद्धर्षिणी च सा ॥१७॥

चन्द्रावर्ता ननौ सोमावर्तर्तुनवकः[[1005]](#footnote-1006) स्मृतः । मणिगुणनिकरासौ मालिनौ नौ मयौ यसः[[1006]](#footnote-1007) ॥१८॥

यतिर्वसुस्वरा भौ वौ नतलमित्रसग्रहाः[[1007]](#footnote-1008) । ऋषभगजविलसितं[[1008]](#footnote-1009) ज्ञेया शिखरिणी जगौ[[1009]](#footnote-1010) ॥१९॥

रसभालभृगुरुद्राः[[1010]](#footnote-1011) पृथ्वीजसजसा[[1011]](#footnote-1012) जनौ । गोवसुग्रह[[1012]](#footnote-1013)विच्छिन्ना पिङ्गलेनेरिता पुरा ॥२०॥

वंशपत्र[[1013]](#footnote-1014)पतितं स्याद्भवना[[1014]](#footnote-1015) भौ नगौ[[1015]](#footnote-1016) सदिक् । हरिणी नसमा रः सो नगौ[[1016]](#footnote-1017) रसचतुःस्वराः ॥२१॥

मन्दाक्रान्ता समभतं[[1017]](#footnote-1018) नगौ राब्धिवसुः स्वराः । कुसुमितलता वेल्लिता मतना यययाः शराः[[1018]](#footnote-1019) ॥२२॥

रथाः स्वराः प्रतिरथससजाः सतताश्च गः [[1019]](#footnote-1020)। शार्दूलविक्रीडितं स्यादादित्यमुनयो यतिः ॥२३॥

कृतिः सुवदना मो रो भनया भनगाः सुराः । यतिर्मुनिरसाश्चाथ[[1020]](#footnote-1021) इति वृत्तं क्रमात्स्मृतम् ॥२४॥

स्नग्धरा मरता नो मो यपौ[[1021]](#footnote-1022) त्रिःसप्तका यतिः । समुद्रकं भरजा नो वनगा[[1022]](#footnote-1023) दश भास्कराः ॥२५॥

अश्वललितं नजभा जभजा भनमीशतः[[1023]](#footnote-1024) । मत्ताक्रीडा ममनना नौ नग्नौ गोष्ट[[1024]](#footnote-1025)मातिथिः ॥२६॥

तन्वी भनतसा भो भो लयो बाणसुरार्ककाः । क्रौञ्चपदा भमतता नौ नौ बाणशराष्टतः[[1025]](#footnote-1026) ॥२७॥

भुजङ्गविजृम्भितं ममतना ननवासनौ [[1026]](#footnote-1027)। गष्टेशमुनि[[1027]](#footnote-1028)भिश्छेदो ह्युपहावाख्यमीदृशम् ॥२८॥

मनना ननता नः सो गणैर्ग्रहरसो रसात् । नौ सप्त रो दण्डदः स्याच्चण्डवृष्टिप्रघातकम्[[1028]](#footnote-1029) ॥२९॥

रेफवृद्ध्या ननवाः स्यु[[1029]](#footnote-1030)र्व्यालजीमूतमुख्यकाः । शेषे वै प्रतितो ज्ञेयो गाथा प्रस्तार उच्यते ॥३०॥

इत्याग्नेये महापुराणे समवृत्तनिरूपणं नाम चतुस्त्रिंशदधिकत्रिशततमोऽध्यायः ॥३३४॥

अथ पञ्चत्रिंशदधिकत्रिशततमोऽध्यायः ।

प्रस्तारनिरूपणम् ।

अग्निरुवाच ।  
छन्दो ऽत्र सिद्धं गाथा स्यात्पादे सर्वगुरौ तथा । प्रस्तार आद्यगाथो नः[[1030]](#footnote-1031) परतुल्योऽथ पूर्वगः ॥१॥

नष्टमध्ये समेऽङ्के नः समेऽर्धविषमे गुरुः । प्रतिलोमगुणं नाद्यं[[1031]](#footnote-1032) द्विरुद्दिष्टग एकनुत् ॥२॥

सङ्ख्याद्विरर्धे रूपे तु शून्यं शून्ये द्विरीरितम् । तावदर्धे तद्गुणितं द्विद्व्यूनं च तदन्ततः ॥३॥

परे पूर्णं परे पूर्णं मेरुप्रस्तारतो भवेत् । नगसंख्या वृत्तसंख्या चार्धाङ्गुलमधोर्धतः[[1032]](#footnote-1033) ॥४॥

सङ्ख्यैव द्विगुणैकोना छन्दःसारोऽयमीरितः ॥५॥

इत्याग्नेये महापुराणे प्रस्तारनिरूपणं नाम पञ्चत्रिंशदधिकत्रिशततमोऽध्यायः ॥३३५॥

**अथ षट्त्रिंशदधिकत्रिशततमोऽध्यायः ॥३३६॥**

शिक्षानिरूपणम् ।

अग्निरुवाच ।  
वक्ष्ये शिक्षां त्रिषष्टिः स्युर्वर्णा वा चतुरा(र)धिकाः । स्वरा विंशतिरेकश्च स्पर्शानां पञ्चविंशतिः ॥१॥

यादयश्च स्मृता ह्यष्टौ चत्वारश्च यमाः स्मृताः । अनुस्वारो विसर्गश्च कः पौ चापि पराश्रितौ ॥२॥

दुस्पृष्टश्चेति विज्ञेया लृकारः[[1033]](#footnote-1034) प्लुत एव च । रङ्गश्च खे अरं प्रोक्तं[[1034]](#footnote-1035) हकारः[[1035]](#footnote-1036) पञ्चमैर्युतः ॥३॥

अन्तस्थाभिः समायुक्त औरस्यः कण्ठ्य एव सः[[1036]](#footnote-1037) । आत्मबुद्ध्या समत्यार्थान्मनोयुङ्क्ते विवक्षया ॥४॥

मनः कायाग्निमाहन्ति स प्रेरयति मारुतम् । मारुतस्तूरसि चरन्मन्त्रं जनयति स्वरम् ॥५॥

प्रातःसवनयोगं तु छन्दो गायत्रमाश्रितम् । कण्ठे माध्यन्दिनयुतं मध्यमं त्रिष्टुभानुगम् ॥६॥

तारं तार्तीयसवनं शीर्षण्यं जागतानुगम् । सोदीर्णो मूर्ध्न्यभिहितो वक्त्रमापद्य मारुतः ॥७॥

वर्णाञ्जनयते तेषां विभागः पञ्चधा स्मृतः । स्वरतः कालतः स्थानात् प्रयत्नार्थप्रदानतः ॥८॥

अष्टौ स्थानानि वर्णानामुरः कण्ठः शिरस्तथा । जिह्वामूलं च दन्ताश्च नासिकौष्ठौ च तालु च ॥९॥

अनुस्वारो विसर्गश्च शषसा रेफ एव च । जिह्वामूलमुपध्मा च गतिरष्टविधोष्मणः ॥१०॥

यद्यो भावप्रसन्धानमुकारादि परं पदम् । स्वरान्तं तादृशं विद्याद्यदन्यद्व्यक्तमूष्मणः ॥११॥

कुतीर्थादागतं दग्धमपवर्णं च भक्षितम् । एवमुच्चारणं पापमेवमुच्चारणं शुभम् ॥१२॥

सुतीर्थादागतं द्रव्यं स्वाम्नायं सुव्यवस्थितम् । सुस्वरेण सुवक्त्रेण प्रयुक्तं ब्रह्म राजते ॥१३॥

न करालो न लम्वोष्ठो नाव्यक्तो नानुनासिकः । गद्गदो बद्धजिह्वश्च न वर्णान्वक्तुमर्हति ॥१४॥

( यथा व्याघ्री हरेत्पुत्रान्दंष्ट्राभ्यां न च पीडयेत् । एवं वर्णाः प्रयोक्तव्या नाव्यक्ता न च पीडिताः ॥१५॥

सम्यग्वर्णप्रयोगेण ब्रह्मलोके महीयते ।) उदात्तश्चानुदात्तश्च स्वरितश्च स्वरास्त्रयः ॥१६॥

ह्रस्वो दीर्घः प्लुत इति कालतो नियमा अपि(चि) । कण्ठ्या कु(व)हाविचुयशास्तालव्या ओष्ठजावुपु ॥१७॥

स्युर्मूर्धन्या ऋटुरषा दन्त्या लृतुलसाः स्मृताः । जिह्वामूले तु कुः प्रोक्तो दन्त्योष्ट्यो वः स्मृतो बुधैः ॥१८॥

ए ऐ तु कण्ठतालव्या ओ औ कण्ठ्यौ(ण्ठो)ष्ठजौ स्मृतौ । अर्धमात्रा तु कण्ठस्य एकारैकारयोर्भवेत् ॥१९॥

अयोगवाहा विज्ञेया आश्रयस्थानभागिनः । अचोऽस्पृष्टा यणस्त्वीषन्नेमाः(म) स्पृष्टाः शलः स्मृताः ॥२०॥

शेषाः स्पृष्टा हलः प्रोक्ता निबोधात्र प्रधानतः । अमोऽनुनासिका नह्नो(ह्नौ) नादिनो हझषः स्मृताः ॥२१॥

ईषन्नादो(दा) यणश्चैव श्वासिनश्च खफादयः । ईषच्छ्वासं शरं विद्याद्गोर्धामैतत्प्रचक्षते ॥२२॥

इत्याग्नेये महापुराणे शिक्षानिरूपणं नाम षट्त्रिंशदधिकत्रिशततमोऽध्यायः ॥३३६॥

**अथ सप्तत्रिंशदधिकत्रिशततमोऽध्यायः ।**

काव्यादिलक्षणम् ।

अग्निरुवाच ।  
काव्यस्य नाटकादेश्च अलङ्कारान्वदाम्यथ । ध्वनिर्वर्णाः[[1037]](#footnote-1038) पदं वाक्यमित्येतद्वाङ्मयं[[1038]](#footnote-1039) मतम् ॥१॥

शास्त्रेतिहासवाक्यानां त्रयं यत्र समाप्यते । शास्त्रे शब्दप्रधानत्वमितिहासेषु निष्ठता[[1039]](#footnote-1040) ॥२॥

अभिधायाः प्रधानत्वात्काव्यं ताभ्यां विभिद्यते । नरत्वं दुर्लभं लोके विद्या तत्र सुदुर्लभा ॥३॥

कवित्वं दुर्लभं तत्र शक्तिस्तत्र च दुर्लभा । व्युत्पत्तिर्दुर्लभा तत्र विवेकस्तत्र दुर्लभः ॥४॥

सर्वं शास्त्रमविद्वद्भिर्मृग्यमाणं न सिध्यति । आदिवर्णा द्वितीयाश्च महाप्राणास्तुरीयकाः[[1040]](#footnote-1041) ॥५॥

वर्गेषु वर्णवृन्दं स्यात्पदं सुप्तिङ्प्रभेदतः । सङ्क्षेपाद्वाक्यमिष्टार्थव्यवछिन्ना पदावली ॥६॥

काव्यं स्फुरदलङ्कारं गुणवद्दोषवर्जितम् । योनिर्वेदश्च लोकश्च सिद्धमन्नादयो[[1041]](#footnote-1042) निजम् ॥७॥

देवादीनां[[1042]](#footnote-1043) संस्कृतं स्यात्प्राकृतं त्रिविधं नृणाम् । गद्यं पद्यं च मिश्रं च काव्यादि त्रिविधं स्मृतम् ॥८॥

अपदः पदसन्तानो गद्यं तदपि गद्यते । चूर्णकोत्कलिकावृत्तसन्धिभेदात्त्रिरूपकम् ॥९॥

अल्पाल्पविग्रहं नाति[[1043]](#footnote-1044)मृदुसन्दर्भनिर्भरम् । चूर्णकं नामतो दीर्घसमासोत्कलिका भवेत् ॥१०॥

भवेन्मध्यमसन्दर्भं नातिकुत्सितविग्रहम् । वृत्तच्छायाहरं वृत्तसन्धिनैतत्किलोत्कटम्[[1044]](#footnote-1045) ॥११॥

आख्यायिका कथा खण्डकथा परिकथा तथा । कथानिकेति मन्यन्ते गद्यकाव्यं च पञ्चधा ॥१२॥

कर्तृवंशप्रशंसा स्याद्यत्र गद्येन विस्तरात् । कन्याहरणसंग्रामविप्रलम्भविपत्तयः ॥१३॥

भवन्ति यत्र दीप्ताश्च रीतिवृत्तिप्रवृत्तयः । उच्छ्वासैश्च परिच्छेदो यत्र या चूर्णकोत्तरा ॥१४॥

वक्त्रं वापरवक्त्रं वा यत्र साख्यायिका स्मृता । श्लोकैः स्ववंशं संक्षेपात्कविर्यत्र प्रशंसति ॥१५॥

मुख्यस्यार्थावताराय भवेद्यत्र कथान्तरम् । परिच्छेदो न यत्र स्याद्भवेद्वा लम्बकैः[[1045]](#footnote-1046) क्वचित् ॥१६॥

सा कथा नाम तद्गर्भे निबध्नीयाच्चतुष्पदीम् । भवेत्खण्डकथा यासौ कथा परिकथा तयोः ॥१७॥

अमात्यं सार्थकं वापि द्विजं वा नायकं विदुः । स्यात्तयोः करुणं विद्धि विप्रलम्भश्चतुर्विधः ॥१८॥

समाप्यते तयोर्नाद्या सा कथामनुधावति । कथाख्यायिकयोर्मिश्रभावात्परिकथा स्मृता ॥१९॥

भयानकं सुखपरं गर्भे च करुणो रसः । अद्भुतोऽन्ते सुक्लृप्तार्थो नोदात्ता सा कथानिका ॥२०॥

पद्यं चतुष्पदी तच्च वृत्तं जातिरिति द्विधा[[1046]](#footnote-1047) । वृत्तमक्षरसंख्येयमुक्थं[[1047]](#footnote-1048) तत्कृतिशेषजम् ॥२१॥

मात्राभिर्गणना यत्र सा जातिरिति काश्यप । सममर्धसमं वृत्तं विषमं पैङ्गलं त्रिधा ॥२२॥

सा विद्या नौस्तितीर्षूणां गभीरं काव्यसागरम् । महाकाव्यं कलापश्च पर्याबन्धो विशेषकम् ॥२३॥

कुलकं मुक्तकं कोष इति पद्यकुटुम्बकम् । सर्गबन्धो महाकाव्यमारब्धं संस्कृतेन यत् ॥२४॥

तादात्म्यमजहत्तत्र तत्समं नाति दुष्यति । इतिहासकथोद्भूतमितरद्वा सदाश्रयम् ॥२५॥

मन्त्रदूतप्रयाणाजिनियतं नातिविस्तरम् । शक्कर्यातिजगत्यातिशक्वर्या त्रिष्टुभा तथा ॥२६॥

पुष्पिताग्रादिभिर्वक्त्राभिजनैश्चारुभिः समैः । मुक्ता तु भिन्नवृत्तान्ता नातिसंक्षिप्तसर्गकम् ॥२७॥

अतिशक्वरिकाष्टभ्यामेकसङ्कीर्णकैः[[1048]](#footnote-1049) परः । मात्रयाप्यपरः सर्गः प्राशस्त्येषु च पश्चिमः ॥२८॥

कल्पोऽतिनिन्दितस्तस्मिन्विशेषानादरः सताम् । नगरार्णवशैलर्तु[[1049]](#footnote-1050)चन्द्रार्काश्रमपादपैः ॥२९॥

उद्यानसलिलक्रीडामधुपानरतोत्सवैः । दूतीवचनविन्यासै[[1050]](#footnote-1051)रसतीचरिताद्भूतैः ॥३०॥

तमसा मरुताप्यन्यैर्विभावैरतिनिर्भरैः । सर्ववृत्तिप्रवृत्तं च सर्वभावप्रभावितम्[[1051]](#footnote-1052) ॥३१॥

सर्वरीतिरसैः स्पृष्टं पुष्टं[[1052]](#footnote-1053) गुणविभूषणैः[[1053]](#footnote-1054) । अत एव महाकाव्यं तत्कर्ता च महाकविः ॥३२॥

वाग्वैदग्ध्यप्रधानेऽपि रस एवात्र जीवितम्[[1054]](#footnote-1055) । पृथक्प्रयत्नं निर्वर्त्य वाग्विक्रमणि(?) रसाद्वपुः[[1055]](#footnote-1056) ॥३३॥

चतुर्वर्गफलं विश्वग्व्याख्यातं[[1056]](#footnote-1057) नायकाख्यया । समानवृत्तिनिर्व्यूढः[[1057]](#footnote-1058) कौशिकीवृत्तिकोमलः ॥३४॥

कलापोऽत्र प्रवासः प्रागनुरागाह्वयो रसः । सविशेषकं प्राप्त्यादि संस्कृतेनेतरेण च ॥३५॥

श्लोकैरनेकैः कुलकं स्यात्सन्दानितकानि[[1058]](#footnote-1059) तत् । मुक्तकं श्लोक एकैकश्चमत्कारक्षमः सताम् ॥३६॥

सूक्तिभिः कविसिंहानां सुन्दरीभिः समन्वितः । कोषो ब्रह्मापरिच्छिन्नः स विदग्धाय रोचते ॥३७॥

आभासोपमशक्तिश्च सर्गे यद्भिन्नवृत्तता । मिश्रं वपुरिति ख्यातं प्रकीर्णमिति च द्विधा ॥३८॥

श्रव्यं चैवाभिनेयं च प्रकीर्णं सकलोक्तिभिः ॥३९॥

इत्याग्नेये महापुराणे अलङ्कारे काव्यादिलक्षणं नाम सप्तत्रिंशदधिकत्रिशततमोऽध्यायः ॥३३७॥

**अथाष्टात्रिंशदधिकत्रिशततमोऽध्यायः ।**

नाटकनिरूपणम् ।

अग्निरुवाच ।  
नाटकं सप्रकरणं डिम ईहामृगोऽपि वा । ज्ञेयः समवकारश्च[[1059]](#footnote-1060) भवेत्प्रहसनं तथा ॥१॥

व्यायोगभाणवीथ्यङ्कत्रोटकान्यथ[[1060]](#footnote-1061) नाटिका । सट्टकं शिल्पकः कर्णा एको दुर्मल्लिका[[1061]](#footnote-1062) तथा ॥२॥

प्रस्थानं भाणिका भाणी गोष्ठी हल्लीशकानि च । काव्यं श्रीगदिनं नाट्यरासकं रासकं तथा ॥३॥

उल्लाप्यकं प्रेङ्क्षणं च सप्तविंशतिधैव तत् । सामान्यं च विशेषश्च लक्षणस्य द्वयी गतिः ॥४॥

सामान्यं सर्वविषयं विशेषः क्वापि वर्तते । पूर्वरङ्गे निवृत्ते द्वौ देशकालावुभावपि ॥५॥

रसभावविभावानुभावा अभिनयास्तथा । अङ्कः स्थितिश्च सामान्यं सर्वत्रैवोपसर्पणात् ॥६॥

विशेषोऽवसरे वाच्यः सामान्यं पूर्वमुच्यते । त्रिवर्गसाधनं नाट्यमित्याहुः करणं च यत् ॥७॥

इतिकर्तव्यता तस्य पूर्वरङ्गो यथाविधि । नान्दीमुखानि द्वात्रिंशदङ्गानि पूर्वरङ्गके ॥८॥

देवतानां नमस्कारो गुरूणामपि च स्तुतिः । गोब्राह्मणनृपादीनामाशीर्वादादि गीयते ॥९॥

नाद्य(न्द्य)न्ते सूत्रधारोऽसौ रूपकेषु निबध्यते । गुरुपूर्वक्रमं वंशप्रशंसा पौरुषं कवेः ॥१०॥

सम्बन्धार्थौ च काव्यस्य पञ्चैतानेष निर्दिशेत् । नटी विदूषको वापि पारिपार्श्विक एव वा ॥११॥

सहिताः सूत्रधारेण संलापं यत्र कुर्वते । चित्रैर्वाक्यैः स्वकार्यार्थे(र्थैः) प्रस्तुताक्षेपिभिर्मिथः ॥१२॥

आमुख्यं तत्तु विज्ञेयं बुधैः प्रस्तावनापि सा । प्रवृत्तकं कथोद्घातः प्रयोगातिशयस्तथा ॥१३॥

आमुखस्य त्रयो भेदा बीजांशेषूपजायते । कालं प्रवृत्तमाश्रित्य सूत्रधृग्यत्र वर्णयेत् ॥१४॥

तदाश्रयस्य पात्रस्य प्रवेशस्तत्प्रवृत्तकम् । सूत्रधारस्य वाक्यं वा यत्र वाक्यार्थमेव वा ॥१५॥

गृहीत्वा प्रविशेत् पात्रं कथोद्घातः स उच्यते । प्रयोगेषु प्रयोगं तु सूत्रधृग्यत्र वर्णयेत् ॥१६॥

ततश्च प्रविशेत्पात्रं प्रयोगातिशयो हि सः । शरीरं नाटकादीनामितिवृत्तं प्रचक्षते ॥१७॥

सिद्धमुत्प्रेक्षितं चेति तस्य भेदावुभौ स्मृतौ । सिद्धमागमदृष्टं च सृष्टमुत्प्रेक्षितं कवेः ॥१८॥

बीजं बिन्दुः पताका च प्रकरी कार्यमेव च । अर्थप्रकृतयः पञ्च पञ्च चेष्टा अपि क्रमात् ॥१९॥

प्रारम्भश्च प्रयत्नश्च प्राप्तिः सद्भाव एव च । नियता च फलप्राप्तिः फलयोगश्च पञ्चमः ॥२०॥

मुखं प्रतिमुखं गर्भो विमर्शश्च तथैव च । तथा निहरणं चेति क्रमात्पञ्चैव सन्धयः ॥२१॥

अल्पमात्रं समुद्दिष्टं बहुधा यत्प्रसर्पति । फलावसानं यच्चैव बीजं तदभिधीयते ॥२२॥

यत्र बीजसमुत्पत्तिर्नानार्थरससम्भवा । काव्ये शरीरानुगतं तन्मुखं परिकीर्तितम् ॥२३॥

इष्टस्यार्थस्य रचना वृत्तान्तस्यानुपक्षयः । रागप्राप्तिः प्रयोगस्य गुह्यानां चैव गूहनम् ॥२४॥

आश्चर्यवदभिख्यातं प्रकाशानां प्रकाशनम् । अङ्गहीनो नरो यद्वन्न श्रेष्ठं काव्यमेव च ॥२५॥

देशकालैर्विना किञ्चिन्नेतिवृत्तं प्रवर्तते । अतस्तयोरुपादानं नियमात् पदमुच्यते ॥२६॥

देशेषु भारतं वर्षं काले कृतयुगत्रयम् । नर्ते ताभ्यां प्राणभृतां सुखदुःखोदयः क्वचित् ॥

सर्गे सर्गादिवार्ता च प्रसज्जन्ती न दुष्यति ॥२७॥

इत्याग्नेये महापुराणे अलङ्कारे नाटकनिरूपणं नामाष्टात्रिंशदधिकत्रिशततमोऽध्यायः ॥३३८॥

**अथैकोनचत्वारिंशदधिकत्रिशततमोऽध्यायः ।**

शृङ्गारादिरसनिरूपणम् ।

अग्निरुवाच ।  
अक्षरं परमं ब्रह्म सनातनमजं विभुम् । वेदान्तेषु वदन्त्येकं चैतन्यं ज्योतिरीश्वरम् ॥१॥

आनन्दः सहजस्तस्य व्यज्यते स कदाचन । व्यक्तिः सा तस्य चैतन्यचमत्काररसाह्वया ॥२॥

आद्यस्तस्य विकारो यः सोऽहङ्कार इति स्मृतः । ततोऽभिमानस्तत्रेदं समाप्तं भुवनत्रयम् ॥३॥

अभिमानाद्रतिः सा च परिपोषमुपेयुषी । व्यभिचार्य्यादिसामान्याच्छृङ्गार इति गीयते ॥४॥

तद्भेदाः काममितरे हास्याद्या अप्यनेकशः । स्वस्वस्थायिविशेषोऽथ परिघोषस्वलक्षणाः ॥५॥

सत्त्वादिगुणसन्तानाज्जायन्ते परमात्मनः । रागाद्भवति शृङ्गारो रौद्रस्तैक्ष्णात्प्रजायते ॥६॥

वीरोऽवष्टम्भजः सङ्कोचभूर्बीभत्स इष्यते । शृङ्गाराज्जायते हासो रौद्रात्तु करुणो रसः ॥७॥

वीराच्चाद्भुतनिष्पत्तिः स्याद्बीभत्साद्भयानकः । शृङ्गारहास्यकरुणा रौद्रवीरभयानकाः ॥८॥

बीभत्साद्भुतशान्ताख्याः स्वभावाच्चतुरो रसाः । लक्ष्मीरिव विना त्यागान्न वाणी भाति नीरसा ॥९॥

अपारे काव्यसंसारे कविरेव प्रजापतिः । यथा वै रोचते विश्वं तथेदं परिवर्तते ॥१०॥

शृङ्गारी चेत्कविः काव्ये जातं रसमयं जगत् । स चेत्कविर्वीतरागो नीरसं व्यक्तमेव तत् ॥११॥

न भावहीनोऽस्ति रसो न भावो रसवर्जितः । भावयन्ति रसानेभिर्भाव्यन्ते च रसा इति ॥१२॥

स्थायिनोऽष्टौ रतिमुखाः स्तम्भाद्या व्यभिचारिणः । मनोऽनुकूलेऽनुभवः सुखस्य रतिरिष्यते ॥१३॥

हर्षादिभिश्च मनसो विकासो हास उच्यते । मनोवैक्लव्यमिच्छन्ति शोकमिष्टक्षयादिभिः ॥१४॥

क्रोधस्तैक्ष्ण्यं प्रबोधश्च प्रतिकूलानुकारिणी । पुरुषानुसमोऽप्यर्थो यः स उत्साह उच्यते ॥१५॥

चित्रादिदर्शनाच्चेतोवैक्लव्यं ब्रुवते भयम् । जुगुप्सा च पदार्थानां निन्दा दौर्भाग्यवाहिनाम् ॥१६॥

विस्मयोऽतिशयेनार्थदर्शनाच्चित्तविस्मृतिः । अष्टौ स्तम्भादयः सत्त्वाद्रजसस्तमसः परम् ॥१७॥

स्तम्भश्चेष्टाप्रतीघातो भयरागाद्युपाहितः । श्रमरागाद्युपेतान्तःक्षोभजन्म वपुर्जलम् ॥१८॥

स्वेदो हर्षादिभिर्देहोच्छ्वासोऽन्तःपुलकोद्गमः । हर्षादिजन्मवान्सङ्गः स्वरभेदो भयादिभिः ॥१९॥

चित्तक्षोभभवोत्तम्भो वेपथुः परिकीर्त्तितः । वैवर्ण्यं च विषादादिजन्मा कान्तिविपर्ययः ॥२०॥

दुःखानन्दादिजं न्नेत्रजलमश्रु च विश्रुतम् । इन्द्रयाणामस्तमयः प्रलयो लङ्घनादिभिः ॥२१॥

वैराग्यादेर्मनःखेदो निर्वेद इति कथ्यते । मनःपीडादिजन्मा च सादो ग्लानिः शरीरगा ॥२२॥

शङ्कानिष्टागमोत्प्रेक्षा स्यादसूया च मत्सरः । मदिराद्युपयोगोत्थं मनःसंमोहनं मदः ॥२३॥

क्रियातिशयजन्मान्तःशरीरोत्थक्लमः श्रमः । शृङ्गारादिक्रियाद्वेषश्चित्तस्यालस्यमुच्यते ॥२४॥

दैन्यं सत्त्वादपभ्रंशश्चिन्तार्थपरिभावनम् । इतिकर्तव्यतोपायादर्शनं मोह उच्यते ॥२५॥

स्मृतिः स्यादनुभूतस्य वस्तुनः प्रतिविम्बनम् । मतिरर्थपरिच्छेदस्तत्त्वज्ञानोपनायितः ॥२६॥

व्रीडानुरागादिभवः सङ्कोचः कोऽपि चेतसः । भवेच्चपलाताऽस्थैर्यं हर्षचि(श्चि)त्तप्रसन्नता ॥२७॥

आवेशश्च प्रतीकाराशया वैधुर्यमात्मनः । कर्तव्ये प्रतिभाभ्रंशो जडतेत्यभिधीयते ॥२८॥

इष्टप्राप्तेरूपचितः सम्पदाभ्युदयो धृतिः । गर्वः परेष्ववज्ञानमात्मन्युत्कर्षभावना ॥२९॥

भवेद्विषादो दैवादेर्विघातोऽभीष्टवस्तुनि । औत्सुक्यमीप्सिताप्राप्तेर्वाञ्छया तरला स्थितिः ॥३०॥

चित्तेन्द्रियाणां स्तैमित्यमपस्मारोनवऽस्थितिः । युद्धे व्याधादिभिस्त्रासो वीप्सा चित्तचमत्कृतिः ॥३१॥

क्रोधस्याप्रशमोऽमर्षः प्रबोधश्चेतनोदयः । अवहित्थं भवेद्गुप्तिरिङ्गिताकारगोचरा ॥३२॥

रोषतो गुरुवाग्दण्डपारुष्यं विदुरुग्रताम् । ऊहो वितर्कः स्याद्व्याधिर्मनोवपुरवग्रहः ॥३३॥

अनिबद्धप्रलापादिरुन्मादो मदनादिभिः । तत्त्वज्ञानादिना चेतःकषायो परमः शमः ॥३४॥

कविभिर्योजनीया वै भावाः काव्यादिके रसाः । विभाव्यते हि रत्यादिर्यत्र येन विभाव्यते ॥३५॥

विभावो नाम स द्वेधालम्बनोद्दीपनात्मकः । रत्यादिभाववर्गोऽयं यमाजीव्योपजायते ॥३६॥

आलम्बनविभावोऽसौ नायकादिभवस्तथा । धीरोदात्तो धीरोद्धतः स्याद्धीरललितस्तथा ॥३७॥

धीरप्रशान्त इत्येवं चतुर्धा नायकः स्मृतः । अनुकूलो दक्षिणश्च शठो धृष्टः प्रवर्तितः ॥३८॥

पीठमर्दो विटश्चैव विदूषक इति त्रयः । शृङ्गारे नर्मसचिवा नायकस्यानुनायकाः ॥३९॥

पीठमर्दस्तु कलशः श्रीमांस्तद्वेशजो विटः । विदूषको वैहसिकअ(स्त्व)ष्टनायकनायिकाः ॥४०॥

स्वकीया परकीया च पुनर्भूरिति कौशिकाः । सामान्या न पुनर्भूरि इत्याद्या बहुभेदतः ॥४१॥

उद्दीपनविभावास्ते संस्कारैर्विविधैः स्थितैः । आलम्बनविभावेषु भावानुद्दीपयन्ति ये ॥४२॥

चतुःषष्टिकला द्वेधा कर्माद्यैर्गीतिकादिभिः । कुहकं स्मृतिरप्येषां प्रायो हासोपहारकः ॥४३॥

आलम्बनविभावस्य भावैरुद्बुद्धसंस्कृतैः । मनोवाग्बुद्धिवपुषां स्मृतीच्छाद्वेषयत्नतः ॥४४॥

आरम्भ एव विदुषामनुभाव इति स्मृतः । स चानुभूयते चात्र भवत्युत निरुच्यते ॥४५॥

मनोव्यापारभूयिष्ठो मन आरम्भ उच्यते । द्विविधः पौरुषः स्त्रैण ईदृशोऽपि प्रसिध्यति ॥४६॥

शोभा विलासो माधुर्यं स्थैर्यं गाम्भीर्यमेव च । ललितं च तथौदार्यं तेजोऽष्टाविति पौरुषाः ॥४७॥

नीचनिन्दोत्तमस्पर्धा शौर्यं दाक्षा(क्ष्या)दिकारणम् । मनोधर्मे भवेच्छोभा शोभते भवनं यथा ॥४८॥

भावो हारश्च हेला च शोभा कान्तिस्तथैव च । दीप्तिर्माधुर्यशौर्ये च प्रागल्भ्यं स्यादुदारता ॥४९॥

स्थैर्यं गम्भीरता स्त्रीणां विभावा द्वादशेरिताः । भावो विलासो हावः स्याद्भावः किञ्चिच्च हर्षजः ॥५०॥

वाचो युक्तिर्भवेद्वागारम्भो द्वादश एव सः । तत्राभाषणमालापः प्रलापो वचनं वहु ॥५१॥

विलापो दुःखवचनमनुलापोऽसकृद्वचः । संलाप उक्तप्रत्युक्तमपलापोऽन्यथावचः ॥५२॥

वार्ता प्रयाणं सन्देशो निर्देशः प्रतिपादनम् । तत्त्वदेशोऽतिदेशोऽयमपदेशोऽन्यवर्णनम् ॥५३॥

उपदेशश्च शिक्षावाग्व्याजोक्तिर्व्यपदेशकः । बोधाय एष व्यापारः सुबुद्ध्यारम्भ इष्यते ॥

तस्य भेदास्त्रयस्ते च रीतिवृत्तिप्रवृत्तयः ॥५४॥

इत्याग्नेये महापुराणे अलङ्कारे शृङ्गारादिरसनिरूपणं नामैकोनचत्वारिंशदधिकत्रिशततमोऽध्यायः ॥३३९॥

**अथ चत्वारिंशदधिकत्रिशततमोऽध्यायः ।**

रीतिनिरूपणम् ।

अग्निरुवाच ।  
वाग्विद्यासम्प्रतिज्ञाने रीतिः सापि चतुर्विधा । पाञ्चाली गौडदेशीया वैदर्भी लाटजा तथा ॥१॥

उपचारयुता मृद्वी पाञ्चाली ह्रस्वविग्रहा । अनवस्थितसन्दर्भा गौडीया दीर्घविग्रहा ॥२॥

उपचारैर्न बहुभिरुपचारैर्विवर्जिता । नातिकोमलसन्दर्भा वैदर्भी मुक्तविग्रहा ॥३॥

लाटीया स्फुटसन्दर्भा नातिविस्फुरविग्रहा । परित्यक्ताभिभूयोऽपि रुपचारैरुदाहृता ॥४॥

क्रियास्वविषमा वृत्तिर्भारत्यारभटी तथा । कौशिकी सात्त्वती चेति सा चतुर्धा प्रतिष्ठिता ॥५॥

वाक्प्रधाना नरप्राया स्त्रीयुक्ता प्राकृतोक्तिता । भरतेन प्रणीतत्वाद्भारती रीतिरुच्यते ॥६॥

चत्वार्यङ्गानि भारत्या वीथी प्रहसनन्तथा । प्रस्तावना नाटकादेर्वीथ्यङ्गाश्च त्रयोदश ॥७॥

उद्घातकं तथैव स्याल्लपितं स्याद्द्वितीयकम् । असत्प्रलापो वाक्श्रेणी नालिका विपणं तथा ॥८॥

व्याहारस्तिमतं चैव छलावस्कन्दिते तथा । गण्डोऽथ मृदवश्चैव त्रयोदशमथाचितम् ॥९॥

तापसादेः प्रहसनं परिहासपरं वचः । मायेन्द्रजालयुद्धादिबहुलारभटी स्मृता ॥१०॥

सङ्क्षिप्तकारपातौ च वस्तूत्थापनमेव च ॥११॥

इत्याग्नेये महापुराणे अलङ्कारे रीतिनिरूपणं नाम चत्वारिंशदधिकत्रिशततमोऽध्यायः ॥३४०॥

**अथैचत्वारिंशदधिकत्रिशततमोऽध्यायः ।**

नृत्यादावङ्गकर्मनिरूपणम् ।

अग्निरुवाच ।  
चेष्टाविशेषमप्यङ्गप्रत्यङ्गे कर्म चानयोः । शरीरारम्भमिच्छन्ति प्रायः पूर्वोऽबलाश्रयः ॥१॥

लीला विलासो विच्छित्तिर्विभ्रमं किलकिञ्चितम् । मोट्टायितं कुट्टमितं विव्वोको ललितं तथा ॥२॥  
विकृतं क्रीडितं केलिरिति द्वादशधैव सः । लीलेष्टजनचेष्टानुकरणं संवृतक्षये ॥३॥

विशेषान्दर्शयन्किञ्चिद्विलासः सद्भिरिष्यते । हसितक्रन्दितादीनां सङ्करः किलकिञ्चितं ॥४॥

विकारः कोऽपि विव्वोको ललितं सौकुमार्यतः । शिरः पाणिरुरः पार्श्वं कटिरङ्घ्रिरिति क्रमात् ॥५॥

अङ्गानि भ्रूलतादीनि प्रत्यङ्गान्यभिजायते । अङ्गप्रत्यङ्गयोः कर्म प्रयत्नजनितं विना ॥६॥

न प्रयोगः क्वचिन्मुख्यं तिरश्चीनं च तत्क्वचित् । आकम्पितं कम्पितं च धूतं विधुतमेव च ॥७॥

परिवाहितमाधूतमवधूतमथाचितम् । निकुञ्चितं परावृत्तमुत्क्षिप्तं चाप्यधोगतम् ॥८॥

ललितं चेति विज्ञेयं त्रयोदशविधं शिरः । भ्रूकर्म सप्तधा ज्ञेयं पातनं भ्रूकुटीमुखम् ॥९॥

दृष्टिस्त्रिधा रसस्थायिसञ्चारिप्रतिबन्धना । षट्त्रिंशद्भेदविधुरा रसजा तत्र चाष्टधा ॥१०॥

नवधा तारकाकर्म भ्रमणं चलनादिकम् । षोढा च नासिका ज्ञेया निःश्वासो नवधा मतः ॥११॥

षोढौष्ठकर्मकं पाद्यं सप्तधा चिवुकक्रिया । कलुषादिमुखं षोढा ग्रीवा नवविधा स्मृता ॥१२॥

असंयुतः संयुतश्च भूम्ना हस्तः प्रयुज्यते । पताकस्त्रिपाताकश्च तथा वै कर्तरीमुखः ॥१३॥

अर्धचन्द्रोत्करालश्च शुकतुण्डस्तथैव च । मुष्टिश्च शिखरश्चैव कपित्थः कटकामुखः ॥१४॥

सूच्याम्यः पद्मकोषो हि शिराः समृगशीर्षकः । कामूलकालपद्मौ च चतुरभ्रमरौ तथा ॥१५॥

हंसास्यहंसपक्षौ च सन्दंशमुकुलौ तथा । ऊर्णनाभस्ताम्रचूडश्चतुर्विंशतिरित्यमी ॥१६॥

असंयुतकराः प्रोक्ताः संयुतास्तु त्रयोदश । अञ्जलिश्च कपोतश्च कर्कटः स्वस्तिकस्तथा ॥१७॥

कटको वर्धमानश्चाप्यसङ्गो निषधस्तथा । दोलः पुष्पपुटश्चैव तथा मकर एव च ॥१८॥

गजदन्तो बहिःस्तम्भो वर्धमानोऽपरे कराः । उरः पञ्चविधं स्यात्तु आभुग्ननर्तनादिकम् ॥१९॥

उदरं त्वनतिक्षामं खण्डं पूर्णमिति त्रिधा । पार्श्वयोः पञ्चकर्माणि जङ्घाकर्म च पञ्चधा ॥२०॥

अनेकधा पादकर्म नृत्यादौ नाटके स्मृतम् ॥२१॥

इत्याग्नेये महापुराणे अलङ्कारे नृत्यादावङ्गकर्मनिरूपणं नामैकचत्वरिंशदधिकत्रिशततमोऽध्यायः ॥३४१॥

**अथ द्वाचत्वारिंशदधिकत्रिशततमोऽध्यायः ।**

अभिनयादिनिरूपणम् ।

अग्निरुवाच ।  
आभिमुख्यं नयन्नर्थान्विज्ञेयोऽभिनयो बुधैः । चतुर्धा सम्भवः सत्त्ववागङ्गाहरणाश्रयः ॥१॥

स्तम्भादिः सात्त्विको वागारम्भो वाचिक आङ्गिकः । शरीरारम्भ आहार्यो बुद्ध्यारम्भप्रवृत्तयः ॥२॥

रसादिविनियोगोऽथ कथ्यते ह्यतिमानतः । तमन्तरेण सर्वेषामपार्थैव स्वतन्त्रता ॥३॥

सम्भोगो विप्रलम्भश्च शृङ्गारो द्विविधः स्मृतः । प्रच्छन्नश्च प्रकाशश्च तावपि द्विविधौ पुनः ॥४॥

विप्रलम्भाभिधानो यः शृङ्गारः स चतुर्विधः । पूर्वानुरागनाख्यः प्रवासकरुणात्मकः ॥५॥

एतेभ्योऽन्यतरं जायमानं सम्भोगलक्षणम् । विवर्तते चतुर्धैव न च प्रागतिवर्तते ॥६॥

स्त्रीपुंसयोस्तद्वदयं तस्य निर्वर्तिका रतिः । निखिलाः सात्त्विकास्तत्र वैवर्ण्यप्रलयौ विना ॥७॥

धर्मार्थकाममोक्षैश्च शृङ्गार उपचीयते । आलम्वनविशेषैश्च तद्विशेषैर्निरन्तरः ॥८॥

शृङ्गारं द्विविधं विद्याद्वाङ्नेपथ्यक्रियात्मकम् । हासश्चतुर्विधोऽलक्ष्यदन्तः स्मित इतीरितः ॥९॥

किञ्चिल्लक्षितदन्ताग्रं हसितं फुल्ललोचनम् । विहसितं सस्वनं स्याज्जिह्मोपहसितं तु तत् ॥१०॥

सशब्दं पापहसितमशब्दमतिहासितम् । यश्चासौ करुणो नाम स रसस्त्रिविधो भवेत् ॥११॥

धर्मोपघातजश्चित्तविलासजनितस्तथा । शोकः शोकाद्भवेत्स्थायी कः स्थायी पूर्वजो मतः ॥१२॥

अङ्गनेपथ्यवाक्यैश्च रौद्रोऽपि त्रिविधो रसः । तस्य निर्वर्तकः क्रोधः स्वेदो रोमाञ्चवेपथुः ॥१३॥

दानवीरो धर्मवीरो युद्धवीर इति त्रयम् । वीरस्तस्य च निष्पत्तिर्हेतुरुत्साह इष्यते ॥१४॥

आरम्भेषु भवेद्यत्र वीरमेवानुवर्त्तते । भयानको नाम रसस्तस्य निर्वर्तकं भयम् ॥१५॥

उद्वेजनः क्षोभन(ण)श्च बीभत्सो द्विविधः स्मृतः । उद्वेजनः स्यात्प्लुत्याद्यैः क्षोभनो(णो) रुधिरादिभिः ॥१६॥

जगुप्सारम्भिका तस्य सात्त्विकांशो निवर्तते । काव्यशोभाकरान्धर्मानलङ्कारान्प्रचक्ष्यते ॥१७॥

अलङ्करिष्णवस्ते च शब्दमर्थमुभौ त्रिधा । ये व्युत्पत्त्यादिना शब्दमलङ्कर्तुमिह क्षमाः ॥१८॥

शब्दालङ्कारमाहुस्तान्काव्यमीमांसका विदः । छाया मुद्रा तथोक्तिश्च युक्तिर्गुम्फनया सह ॥१९॥

वाकोवाक्यमनुप्रासश्चित्रं दुष्करमेव च । ज्ञेया नवालङ्कृतयः शब्दानामित्यसङ्करात् ॥२०॥

तत्रान्योक्तेरनुकृतिश्छाया सापि चतुर्विधा । लोकच्छेकार्भकोक्तीनामेकोक्तेरनुकारतः ॥२१॥

आभाणको हि लोकोक्तिः सर्वसामान्य एव ताः । यानुधावति लोकोक्तिश्छायामिच्छन्ति तां बुधाः ॥२२॥

छेका विदग्धा वैदग्ध्यं कलासु कुशला मतिः । तामुल्लिखन्ती छेकोक्तिश्छाया कविभिरिष्यते ॥२३॥

अव्युत्पन्नोक्तिरखिलैरर्भकोक्त्योपलक्ष्यते । तेनार्भकोक्तिश्छाया तन्मात्रोक्तिमनुकुर्वती ॥२४॥

विप्लुताक्षरमश्लीलवचो मत्तस्य तादृशी । या सा भवति मत्तोक्तिश्छायोक्ताप्यतिशोभते ॥२५॥

अभिप्रायविशेषेण कविशक्तिं विवृण्वती । मुत्प्रदायिनीति सा मुद्रा सैव शय्यापि नो मते ॥२६॥

उक्तिः सा कथ्यते यस्यामर्थः कोऽप्युपपत्तिमान् । लोकयात्रार्थविधिना धिनोति हृदयं सताम् ॥२७॥

उभौ विधिनिषेधौ च नियमानियमावपि । विकल्पपरिसङ्ख्ये च तदीयाः षडथोक्तयः ॥२८॥

अयुक्तयोरिव मिथो वाच्यवाचकयोर्द्वयोः । योजनायै कल्प्यमाना युक्तिरुक्ता मनीषिभिः ॥२९॥

पदं चैव पदार्थश्च वाक्यं वाक्यर्थमेव च । विषयोऽस्याः प्रकरणं प्रपञ्चश्चेति षड्विधः ॥३०॥

गुम्फना रचना चार्था शब्दार्थक्रमगोचरा । शब्दानुकारादर्थानुपूर्वार्थेयं क्रमात्त्रिधा ॥३१॥

उक्तिप्रत्युक्तिमद्वाक्यं वाको वाक्यं द्विधैव तत् । ऋजुवक्रोक्तिभेदेन तत्राद्यं सहजं वचः ॥३२॥

सा पूर्वप्रश्निका प्रश्नपूर्विकेति द्विधा भवेत् । वक्रोक्तिस्तु भवेड्भङ्ग्या काकुस्तेन कृता द्विधा ॥३३॥

इत्याग्नेये महापुराणे अभिनयादिनिरूपणं नाम द्वाचत्वारिंशदधिकत्रिशततमोऽध्यायः ॥३४२॥

**अथ त्रिचत्वारिंशदधिकत्रिशततमोऽध्यायः ।**

शब्दालङ्काराः ।

अग्निरुचाच ।  
स्यादावृत्तिरनुप्रासो वर्णानां पदवाक्ययोः । एकवर्णोऽनेकवर्णो वृत्तेर्वर्णगणो द्विधा ॥१॥

एकवर्णगतावृत्तेर्जायन्ते पञ्च वृत्तयः । मधुरा ललिता प्रौढा भद्रा परुषया सह ॥२॥

मधुरायाश्च वर्गान्तादधो वर्ग्यारुणौ स्वनौ । ह्रस्वस्वरेणान्तरितौ संयुक्तत्वं नकारयोः ॥३॥

न कार्या वर्ग्यवर्णानामावृत्तिः पञ्चमाधिका । महाप्राणोष्मसंयोगप्रविमुक्तलघूत्तरौ ॥४॥

ललिता बलभूयिष्ठा प्रौढा या पणवर्गजा । ऊर्द्ध्वं रेफेण युज्यन्ते नटवर्गो न पञ्चमाः ॥५॥

भद्रायां परिशिष्टाः स्युः परुषा साभिधीयते । भवन्ति यस्यामूष्माणः संयुक्तास्तत्तदक्षरैः ॥६॥

अकारवर्जमावृत्तिः स्वराणामतिभूयसी । अनुस्वारविसर्गौ च पारुष्याय निरन्तरौ ॥७॥

शषसा रेफसंयुक्ताश्चाकारश्चापि भूयसा । अन्तस्था भिन्नमाभ्यां च हः पारुष्याय संयुतः ॥८॥

अन्यथापि गुरुर्वर्णः संयुक्ते परिपन्थिनि । पारुष्यायादिमांस्तत्र पूजिता न तु पञ्चमी ॥९॥

क्षेपे शब्दानुकारे च परुषापि प्रयुज्यते । कर्णाटी कौन्तली कौन्ती कौङ्कणी वामनासिका ॥१०॥

द्रावणी माधवी पञ्चवर्णान्तस्थोष्मभिः क्रमात् । अनेकवर्णा वृत्तिर्या भिन्नार्थप्रतिपादिका ॥११॥

यमकं साव्यपेतं च व्यपेतं चेति तद्द्विधा । आनन्तर्यादव्यपेतं व्यपेतं व्यवधानतः ॥१२॥

द्वैविध्येनानयोः स्थानपादभेदाच्चतुर्विधम् । आदिपादादिमध्यान्तेष्वेकद्वित्रिनियोगतः ॥१३॥

सप्तधा सप्तपूर्वेण चेत्पादेनोत्तरोत्तरः । एकद्वित्रिपदारम्भस्तुल्यः षोढा तदा परम् ॥१४॥

तृतीयं त्रिविधं पादस्यादिमध्यान्तगोचरम् । पादान्तयमकं चैव काञ्चीयमकमेव च ॥१५॥

संसर्गयमकं चैव विक्रान्तयमकं तथा । पादादियमकं चैव तथाम्रेडितमेव च ॥१६॥

चतुर्व्यवसितं चैव मालायमकमेव च । दशधा यमकं श्रेष्ठं तद्भेदा बहवोऽपरे ॥१७॥

स्वतन्त्रस्यान्यतन्त्रस्य पदस्यावर्तनाद्द्विधा । भिन्नप्रयोजनपदस्यावृत्तिं मनुजा विदुः ॥१८॥

द्वयोरावृत्तपदयोः समस्ता स्यात्समासतः । असमासात्तयोर्व्यस्ता पादे त्वेकत्र विग्रहात् ॥१९॥

वाक्यस्यावृत्तिरप्येवं यथासम्भवमिष्यते । अलङ्काराद्यनुप्रासो लघुमप्येवमर्हणात् ॥२०॥

यया कयाचिद्वृत्या यत्समानमनुभूयते । तद्रूपादिपदासत्तिः सानुप्रासा रसावहा ॥२१॥

गोष्ठ्यां कुतूहलाध्यायी वाग्बन्धश्चित्रमुच्यते । प्रश्नः प्रहेलिका गुप्तं युतं दत्ते तथोभयम् ॥२२॥

समस्या सप्त तद्भेदा नानार्थस्यानुयोगतः । यत्र प्रदीयते तुल्यवर्णविन्यासमुत्तरम् ॥२३॥

स प्रश्नः स्यादेकपृष्टद्विपृष्टोत्तरभेदतः । द्विधैकपृष्टो द्विविधः समस्तो व्यस्त एव च ॥२४॥

द्वयोरप्यर्थयोर्गुह्यमानशब्दा प्रहेलिका । सा द्विधार्थी च शाब्दी च तत्रार्थी चार्थबोधतः ॥२५॥

शब्दावबोधतः शाब्दी प्राहुः षोढा प्रहेलिकाम् । यस्मिन्गुप्तेऽपि वाक्याङ्गे भाव्यर्थोऽपारमार्थिकः ॥२६॥

तदङ्गे विहिताकाङ्क्षस्तद्गुप्तं गूढमप्यदः । यत्रार्थान्तरनिर्भासो वाक्याङ्गच्यवनादिभिः ॥२७॥

तदङ्गविहिताकाङ्क्षस्तच्चुतं स्याच्चतुर्विधम् । स्वरव्यञ्जनविन्दूनां विसर्गस्य च विच्युतेः ॥२८॥

दत्तेऽपि यत्र वाक्याङ्गे द्वितीयोऽर्थः प्रतीयते । दण्डं तदाहुस्तद्भेदाः स्वराद्यैः पूर्ववन्मताः ॥२९॥

अपनीताक्षरस्थाने न्यस्ते वर्णान्तरेऽपि च । भासतेऽर्थान्तरं यत्र च्युतदत्तं तदुच्यते ॥३०॥

सुश्लिष्टपद्यमेकं यन्नानाश्लोकांशनिर्मितम् । सा समस्या परस्यात्मपरयोः कृतिसङ्करात् ॥३१॥

दुःखेन कृतमत्यर्थं कविसामर्थ्यसूचकम् । दुष्करं नीरसत्वेपि विदग्धानां महोत्सवः ॥३२॥

नियमाच्च विदर्भाच्च बन्धाच्च भवति त्रिधा । कवेः प्रतिज्ञा निर्माणरम्यस्य नियमः स्मृतः ॥३३॥

स्थानेनापि स्वरेणापि व्यञ्जनेनापि स त्रिधा । विकल्पः प्रातिलोम्यानुलोम्यादेवाभिधीयते ॥३४॥

प्रतिलोम्यानुलोम्यं च शब्देनार्थेन जायते । अनेकधावृत्तवर्णविन्यासैः शिल्पकल्पना ॥३५॥

तत्तत्प्रसिद्धवस्तूनां बन्ध इत्यभिधीयते । गोमूत्रिकार्द्धभ्रमणे सर्वतोभद्रमम्बुजम् ॥३६॥

चक्रं चक्राब्जकं दण्डो मुरजाश्चेति चाष्टधा । प्रत्यर्धं प्रतिपादं स्यादेकान्तरसमाक्षरा ॥३७॥

द्विधा गोमूत्रिकां पूर्वामाहुरश्वपदां परे । अन्त्यां गोमूत्रिकां धेनुं जालबन्धं वदन्ति हि ॥३८॥

अर्धाभ्यामर्धपादैश्च कुर्याद्विन्यासमेतयोः । न्यस्तानामिह वर्णानामधोधः क्रमभागिनाम् ॥३९॥

अधोधःस्थितवर्णानां यावत्तूर्यपदं नयेत् । तुर्यपादान्नयेदूर्ध्वं पादार्धं प्र(प्रा)तिलोम्यतः ॥४०॥

तदेव सर्वतोभद्रं त्रिविधं सरसीरुहम् । चतुष्पत्रं ततो विघ्नं चतुष्पत्रे उभे अपि ॥४१॥

अथ प्रथमपादस्य मूर्धन्यं त्रिपदाक्षरम् । सर्वेषामेव पादानामन्ते तदुपजायते ॥४२॥

प्राक्पदस्यान्तिमं प्रत्यक्पादादौ प्रातिलोम्यतः । अन्त्यपादान्तिमं चाद्यपादादावक्षरद्वयम् ॥४३॥

चतुश्छदे भवेदष्टच्छदे वर्णत्रयं पुनः । स्यात्षोडशच्छदे द्व्येकान्तरं चेदेकमक्षरम् ॥४४॥

कर्णिकान्ते लिखेदूर्ध्वं पत्राकाराक्षरावलिम् । प्रवेशयेत्कर्णिकायां चतुष्पत्रसरोरुहे ॥४५॥

कर्णिकायां लिखेदेकं द्वे द्वे दिक्षु विदिक्षु च । प्रवेशनिर्गमौ दिक्षु कुर्यादष्टच्छदेऽम्बुजे ॥४६॥

विश्वग्विषमवर्णानां तावत्पत्रावलीजुषाम् । मध्ये समाक्षरन्यासः सरोजे षोडशच्छदे ॥४७॥

द्विधा चक्रं चतुररं षडरं तत्र चादिमम् । पूर्वार्धे सदृशा वर्णाः पादप्रथमपञ्चमाः ॥४८॥

अयुजोऽश्वयुजश्चैव तुर्यावप्यष्टमावपि । तस्योदक्प्रागवापत्यगरेषु च यथाक्रमम् ॥४९॥

स्यात्पादार्धचतुष्कं तु नाभौ तस्याद्यमक्षरम् । पश्चिमारावधि नयेन्नेमौ शेषे पदद्वयी ॥५०॥

तृतीयं तुर्यपादान्ते प्रथमौ सदृशावुभौ । वर्णौ पादत्रयस्यापि दशमः सदृशो यदि ॥५१॥

प्रथमे चरमे तस्य षड्वर्णाः पश्चिमे यदि । भवन्ति द्व्यन्तरं तर्हि वृहच्चक्रमुदाहृतम् ॥५२॥

समुखारद्वये पादमेकैकं क्रमशो लिखेत् । नाभौ तु वर्णं दशमं नेमौ तुर्यपदं नयेत् ॥५३॥

श्लोकस्याद्यं तु दशमाः समा आद्यन्तिमौ युजौ । आदौ वर्णः समौ तुर्यपञ्चमावाद्यतुर्ययोः ॥५४॥

द्वितीयप्रातिलोम्येन तृतीयं जायते यदि । पदं विदध्यात्पत्रस्य दण्डश्चक्राब्जकं कृतेः ॥५५॥

द्वितीयौ प्राग्दले तुल्यौ सप्तमौ च तथापरौ । सदृशावुत्तरदलौ द्वितीयाभ्यामथार्धयोः ॥५६॥

द्वितीयषष्ठाः सदृशाश्चतुर्थौ पञ्चमावपि । आद्यन्तपादयोस्तुल्यौ परार्धसप्तमावपि ॥५७॥

समौ तुर्यं पञ्चमं तु क्रमेण विनियोजयेत् । तुर्यौ योज्यौ तु तद्वच्च दलान्ताः क्रमपादयोः ॥५८॥

अर्धयोरन्तिमाद्यौ तु मुरजे सदृशावुभौ । पादार्धपतितो वर्णः प्रातिलोम्यानुलोमतः ॥५९॥

अन्तिमं परिबध्नीयाद्यावत्तुर्यमिहादिमत् । पादात्तुर्याद्यदेवाद्यं नवमात्षोडशादपि ॥६०॥

अक्षरात्पुटके मध्ये मध्येऽक्षरचतुष्टयम् । कृत्वा कुर्याद्यथैतस्य मुरजाकारता भवेत् ॥६१॥

द्वितीयं चक्रशार्दूलविक्रीडितकसम्पदम् । गोमूत्रिका सर्ववृत्तैरन्ये बन्धास्त्वनुष्टुभा ॥६२॥

नामधेयं यदि न चेदमीषु कविकाव्ययोः । मित्रधेयानि तुष्यन्ति नामित्रः खिद्यते तथा ॥६३॥

बाणबाणासनव्योमखड्गमुद्गरशक्तयः । द्विचतुर्थत्रिशृङ्गाटा दम्भोलिमुशलाङ्कुशाः ॥६४॥

पदं रथस्य नागस्य पुष्करिण्यसिपुत्रिका । एते बन्धास्तथा चान्ये एवं ज्ञेयाः स्वयं बुधैः ॥६५॥

इत्याग्नेये महापुराणे अलङ्कारे शब्दालङ्कारनिरूपणं नाम त्रिचत्वारिंशदधिकत्रिशततमोऽध्यायः ॥३४३॥

**अथ चतुश्चत्वारिंशदधिकत्रिशततमो ऽध्यायः ।**

अर्थालङ्काराः ।

अग्निरुवाच ।  
अलङ्करणमर्थानामर्थालङ्कार इष्यते । तं विना शब्दसौन्दर्यमपि नास्ति मनोहरम् ॥१॥

अर्थालङ्काररहिता विधवेव सरस्वती । स्वरूपमथ सादृश्यमुत्प्रेक्षातिशयावपि ॥२॥

विभावना विरोधश्च हेतुश्च सममष्टधा । स्वभाव एव भावानां स्वरूपमभिधीयते ॥३॥

निजमागन्तुकं चेति द्विविधं तदुदाहृतम् । सांसिद्धिकं निजं नैमित्तिकमागन्तुकं तथा ॥४॥

सादृश्यं धर्मसामान्यमुपमा रूपकं तथा । सहोक्त्यर्थान्तरन्यासाविति स्यात्तु चतुर्विधम् ॥५॥

उपमा नाम सा यस्यामुपमानोपमेययोः । सत्ता चान्तरसामान्ययोगित्वेऽपि विवक्षितम् ॥६॥

किञ्चिदादाय सारूप्यं लोकयात्रा प्रवर्त्तते । समासेनासमासेन सा द्विधा प्रतियोगिनः ॥७॥

विग्रहादभिधानस्य ससमासाऽन्यथोत्तरा । उपमा द्योतकपदेनोपमेयपदेन च ॥८॥

ताभ्यां च विग्रहात्त्रेधा ससमासान्तिमात् त्रिधा । विशिष्यमाणा उपमा भवन्त्यष्टादश स्फुटाः ॥९॥

यत्र साधारणो धर्मः कथ्यते गम्यतेऽपि वा । ते धर्मवस्तुप्राधान्याद्धर्मवस्तूपमे उभे ॥१०॥

तुल्यमेवोपमीयेते यत्रान्योन्येन धर्मिणौ । परस्परोपमा सा स्यात्प्रसिद्धेरन्यथा तयोः ॥११॥

विपरीतोपमा सा स्याद्व्यावृत्तेर्न्नियमोपमा । अन्यत्राप्यनुवृत्तस्तु भवेदनियमोपमा ॥१२॥

समुच्चयोपमातोऽन्यधर्मवाहुल्यकीर्तनात् । बहोर्धर्मस्य साम्येऽपि वैलक्षण्यं विवक्षितम् ॥१३॥

यदुच्यतेऽतिरिक्तत्वं व्यतिरेकोपमा तु सा । यत्रोपमा स्याद्वहुभिः सदृशैः सा बहूपमा ॥१४॥

धर्माः प्रत्युपमानं चेदन्ये मालोपमैव सा । उपमानविकारेण तुलना विक्रियोपमा ॥१५॥

त्रिलोक्यासम्भवि किमप्यारोप्य प्रतियोगिनि । कविनोपमीयते या प्रथते साद्भुतोपमा ॥१६॥

प्रतियोगिनमारोप्य तदभेदेन कीर्तनम् । उपमेयस्य सा मोहोपमाऽसौ भ्रान्तिमद्वचः ॥१७॥

उभयोर्धर्मिणोस्तथ्यानिश्चयात्संशयोपमा । उपमेयस्य संशय्य निश्चयान्निश्चयोपमा ॥१८॥

वाक्यार्थनैव वाक्यार्थोपमा स्यादुपमानतः । आत्मनोपमानादुपमा साधारण्यतिशायिनी ॥१९॥

उपमेयं यदन्यस्य तदन्यस्योपमा मता । यद्युत्तरोत्तरं याति तदाऽसौ गगनोपमा ॥२०॥

प्रशंसा चैव निन्दा च कल्पिता सदृशी तथा । किञ्चिच्चासदृशी ज्ञेया उपमा पञ्चधा पुनः ॥२१॥

उपमानेन यत्तत्त्वमुपमेयस्य रूप्यते । गुणानां समतां दृष्ट्वा रूपकं नाम तद्विदुः ॥२२॥

उपमैव तिरोभूतभेदा रूपकमेव वा । सहोक्तिः सहभावेन कथनं तुल्यधर्मिणाम् ॥२३॥

भवेदर्थान्तरन्यासः सादृश्येनोत्तरेण सः । अन्यथोपस्थिता वृत्तिश्चेतनस्येतरस्य च ॥२४॥

अन्यथा मन्यते यत्र तामुत्प्रेक्षां प्रचक्षते । लोकसीमानिवृत्तस्य वस्तुधर्मस्य कीर्तनम् ॥२५॥

भवेदतिशयो नाम सम्भवासम्भवाद्द्विधा । गुणजातिक्रियादीनां यत्र वैकल्यदर्शनम् ॥२६॥

विशेषदर्शनायैव सा विशेषोक्तिरुच्यते । प्रसिद्धहेतुव्यावृत्या यत्किञ्चित् कारणान्तरम् ॥२७॥

यत्र स्वाभाविकत्वं वा विभाव्यं सा विभावना । सङ्गतीकरणं युक्त्या यदसंगच्छमानयोः ॥२८॥

विरोधपूर्वकत्वेन तद्विरोध इति स्मृतम् । सिसा(षा)धयिषितार्थस्य हेतुर्भवति साधकः ॥२९॥

कारको ज्ञापक इति द्विधा सोऽप्युपजायते । प्रवर्तते कारकाख्यः प्राक्पश्चात्कार्यजन्मनः ॥३०॥

पूर्वशेष इति ख्यातस्तयोरेव विशेषयोः । कार्यकारणभावाद्वा स्वभावाद्वा नियामकात् ॥३१॥

अविनाभावनियमो ह्यविनाभावदर्शनात् ।ज्ञापकाख्यस्य भेदोऽस्ति नदीपूरादिदर्शनम् ॥३२॥

इत्याग्नेये महापुराणे अलङ्कारे अर्थालङ्कारनिरूपणं नाम चतुश्चत्वारिंशदधिकत्रिशततमोऽध्यायः ॥३४४॥

**अथ पञ्चत्वारिंशदधिकत्रिशततमोऽध्यायः ।**

शब्दार्थालङ्काराः ।

अग्निरुवाच ।  
शब्दार्थयोरलङ्कारो द्वावलङ्कुरुते समम् । एकत्र निहितो हारः स्तनं ग्रीवामिव स्त्रियाः ॥१॥

प्रशस्तिः कान्तिरौचित्यं संक्षेपो यावदर्थता । अभिव्यक्तिरिति व्यक्तं षड़्भेदास्तस्य जाग्रति ॥२॥

प्रशस्तिः परवन्मर्मद्रवीकरणकर्मणः । वाचो युक्तिर्द्विधा सा च प्रेमोक्तिस्तुतिभेदतः ॥३॥

प्रेमोक्तिस्तुतिपर्यायौ प्रियोक्तिगुणकीर्तने । कान्तिः सर्वमतो रुच्यवाच्यवाचकसङ्गतिः ॥४॥

यथा वस्तु तथा रीतिर्यथा वृत्तिस्तथा रसः । ऊर्जस्विमृदुसन्दर्भादौचित्यमुपजायते ॥५॥

संक्षेपो वाचकैरल्पैर्बहोरर्थस्य सङ्ग्रहः । अन्यूनाधिकता शब्दवस्तुनोर्यावदर्थता ॥६॥

प्रकटत्वमभिव्यक्तिः श्रुतिराक्षेप इत्यपि । तस्या भेदौ श्रुतिस्तत्र शाब्दं स्वार्थसमर्पणम् ॥७॥

भवेन्नैमित्तिकी पारिभाषिकी द्विविधैव सा । सङ्केतः परिभाषेति ततः स्यात्पारिभाषिकी ॥८॥

मुख्यौपचारिकी चेति सा च सा च द्विधा द्विधा । साभिधेयस्खलद्वृत्तिरमुख्यार्थस्य वाचकः ॥९॥

यया शब्दो निमित्तेन केनचित्सौपचारिकी । सा च लाक्षणिकी गौणी लक्षणागुणयोगतः ॥१०॥

अभिधेयाविनाभूतप्रतीतिर्लक्षणोच्यते । अभिधेयेन सम्बन्धात्सामीप्यात्समवायतः ॥११॥

वैपरीत्यात्क्रियायोगाल्लक्षणा पञ्चधा मता । गौणी गुणानामानन्त्यादनन्ता तद्विवक्षया ॥१२॥

अन्यधर्मस्ततोऽन्यत्र लोकसीमानुरोधिना । सम्यगाधीयते यत्र स समाधिरिह स्मृतः ॥१३॥

श्रुतेरलभ्यमानोऽर्थो यस्माद्भाति सचेतनः । स आक्षेपो ध्वनिः स्याच्च ध्वनिना व्यज्यते यतः ॥१४॥

शब्देनार्थेन यत्रार्थः कृत्वा स्वयमुपार्जनम् । प्रतिषेध इवेष्टस्य यो विशेषोऽभिधित्सया ॥१५॥

तमाक्षेपं व्रुवन्त्यत्र स्तुतं स्तोत्रमिदं पुनः । अधिकारादपेतस्य वस्तुनोऽन्यस्य या स्तुतिः ॥१६॥

यत्रोक्तं गम्यतेऽन्योर्थस्तत्समानविशेषणः । सा समासोक्तिरुदिता सङ्क्षेपार्थतया बुधैः ॥१७॥

अपह्नुतिरपह्नुत्य किञ्चिदन्यार्थसूचनम् । पर्यायोक्तं यदन्येन प्रकारेणाभिधीयते ॥

एषामेकतमस्येव समाख्या ध्वनिरित्यतः ॥१८॥

इत्याग्नेये महापुराणे शब्दार्थालङ्कारनिरूपणं नाम पञ्चचत्वारिंशदधिकत्रिशततमोऽध्यायः ॥३४५॥

**अथ षट्चत्वारिंशदधिकत्रिशततमोऽध्यायः ।**

काव्यगुणविवेकः ।

अग्निरुवाच ।  
अलंकृतमपि प्रीत्यै न काव्यं निर्गुणं भवेत् । वपुष्यललिते स्त्रीणां हारो भारायते परम् ॥१॥

न च वाच्यं गुणो दोषो भाव एव भविष्यति । गुणाः श्लेषादयो दोषा गूढार्थाद्याः पृथक्कृताः ॥२॥

यः काव्ये महतीं छायामनुगृह्णात्यसौ गुणः । सम्भवत्येष सामान्यो वैशेषिक इति द्विधा ॥३॥

सर्वसाधारणीभूतः सामान्य इति मन्यते । शब्दमर्थमुभौ प्राप्तः सामान्यो भवति त्रिधा ॥४॥

शब्दमाश्रयते काव्यं शरीरं यः स तद्गुणः । श्लोषो लालित्यागाम्भीर्ये सौकुमार्यमुदारता ॥५॥

सत्येव यौगिकी चेति गुणाः शब्दस्य सप्तधा । सुश्लिष्टसन्निवेशत्वं शब्दानां श्लेष उच्यते ॥६॥

गुणादेशादिना पूर्वं पदसम्बद्धमक्षरम् । यत्र सन्धीयते नैव तल्लालित्यमुदाहृतम् ॥७॥

विशिष्टलक्षणोल्लेखलेख्यमुत्तानशब्दकम् । गाम्भीर्यं कथयन्त्यार्यास्तदेवान्येषु शब्दताम् ॥८॥

अनिष्ठुराक्षरप्रायशब्दता सुकुमारता । उत्तानपदतौदर्यं युतं श्लाघ्यैर्विशेषणैः ॥९॥

ओजः समासभूयस्त्वमेतत्पद्यादिजीवितम् । आब्रह्म स्तम्भपर्यन्तमोजसैकेन पौरुषम् ॥१०॥

उच्यमानस्य शब्देन येन केनापि वस्तुनः । उत्कर्षमावहन्नर्थो गुण इत्यभिधीयते ॥११॥

माधुर्यं संविधानं च कोमलत्वमुदारता । प्रौढिसामयिकत्वं च तद्भेदाः षट् चकासति ॥१२॥

क्रोधेर्ष्याकारगाम्भीर्यं माधुर्यं धैर्यगाहिता । संविधानं परिकरः स्यादपेक्षितसिद्धये ॥१३॥

यत्काठिन्यादिनिर्मुक्तसन्निवेशविशिष्टता । तिरस्कृत्यैव मृदुता भाति कोमलतेति सा ॥१४॥

लक्ष्यते स्थूललक्षत्वप्रवृत्तेर्यत्र लक्षणम् । गुणस्य तदुदारत्वमाशयस्यातिसौष्ठवम् ॥१५॥

अभिप्रेतं प्रतिहतं निर्वाहस्योपपादिकाः । युक्तयो हेतुगर्भिण्यः प्रौढा प्रौढिरुदाहृता ॥१६॥

स्वतन्त्रस्यान्यतन्त्रस्य वा(बा)ह्यान्तः समयोगतः । तत्र व्युत्पत्तिरर्थस्य या सामयिकतेति सा ॥१७॥

शब्दार्थावुपकुर्वाणो नाम्नोभयगुणः स्मृतः । तस्य प्रसादः सौभाग्यं यथासङ्ख्यं प्रशस्यता ॥१८॥

पाको राग इति प्राज्ञैः षट्प्रपञ्चविपञ्चिताः । सुप्रसिद्धार्थपदता प्रसाद इति गीयते ॥१९॥

उत्कर्षवान्गुणः कश्चिद्यस्मिन्नुक्ते प्रतीयते । तत्सौभाग्यमुदारत्वं प्रवदन्ति मनीषिणः ॥२०॥

यथासङ्ख्यमनुद्देशः सामान्यमतिदिश्यते । समये वर्णनीयस्य दारुणस्यापि वस्तुनः ॥२१॥

अदारुणेन शब्देन प्राशस्त्यमुपवर्णनम् । उच्चैः परिणतिः कापि पाक इत्यभिधीयते ॥२२॥

मृद्वीकानारिकेलाम्बुपाकभेदाच्चतुर्विधः । आदावन्ते च सौरस्यं मृद्वीकापाक एव सः ॥२३॥

काव्येच्छया विशेषो यः स राग इति गीयते । अभ्यासोपहितः कान्तिं सहजामपि वर्तते ॥२४॥

हारिद्रश्चैव कौसुम्भो नीलीरागश्च स त्रिधा । वैशेषिकः परिज्ञेयो यः स्वलक्षणगोचरः ॥२५॥

इत्याग्नेये महापुराणे काव्यगुणविवेको नाम षट्चत्वारिंशदधिकत्रिशततमोऽध्यायः ॥३४६॥

**अथ सप्तचत्वारिंशदधिकत्रिशततमोऽध्यायः ।**

काव्यदोषविवेकः ।

अग्निरुवाच ।  
उद्वेगजनको दोषः सत्यानां स च सप्तधा । वक्तृवाचकवाच्यानामेकद्वित्रिनियोगतः ॥१॥

तत्र वक्ता कविर्नाम प्रथते स च भेदतः । सन्दिहानोऽविनीतः सन्नज्ञो ज्ञाता चतुर्विधः ॥२॥

निमित्तपरिभाषायामर्थसंस्पर्शिवाचकम् । तद्भेदौ पदवाक्ये द्वे कथितं लक्षणं द्वयोः ॥३॥

असाधुत्वाप्रयुक्त्वे द्वावेव पदनिग्रहौ । शब्दशास्त्रविरुद्धत्वमसाधुत्वं विदुर्बुधाः ॥४॥

व्युत्पन्नैरनिबद्धत्वमप्रयुक्तत्वमुच्यते । छान्दसत्वमविस्पृष्टत्वं च कष्टत्वमेव च ॥५॥

तदसामयिकत्वं च ग्राम्यत्वं चेति पञ्चधा । छान्दसत्वं न भाषायामविस्पृष्टमबोधतः ॥६॥

गूढार्थता विपर्यस्तार्थता संशयितार्थता । अविस्पष्टार्थता भेदास्तत्र गूढार्थतेति सा ॥७॥

यत्रार्थो दुःखसंवेद्यो विपर्यस्तार्थता पुनः । विवक्षितान्यशब्दार्थप्रतिपत्तिमलीमसा ॥८॥

अन्यार्थत्वासमर्थत्वे एतामेवोपसर्पतः । सन्दिह्यमानवाच्यत्वमाहुः संशयितार्थताम् ॥९॥

दोषत्वमनुबध्नाति सज्जनोद्वेजनादृते । असुखोच्चार्यमाणत्वं कष्टत्वं समयाच्युतिः ॥१०॥

असामयिकता नेयामेतां च मुनयो जगुः । ग्राम्यता तु जघन्यार्थप्रतिपत्तिः खलीकृता ॥११॥

वक्तव्यग्राम्यवाच्यस्य वचनात्स्मरणादपि । तद्वाचकपदेनाभिसाम्याद्भवति सा त्रिधा ॥१२॥

दोषः साधारणः प्रातिस्विकोऽर्थस्य स तु त्रिधा । अनेकभागुपालम्भः साधारण इति स्मृतः ॥१३॥

क्रियाकारकयोर्भ्रंशो विसन्धिः पुनरुक्तता । व्यस्तसम्बन्धिता चेति पञ्च साधारणा मताः ॥१४॥

अक्रियत्वं क्रियाभ्रंशो भ्रष्टकारकतां पुनः । कर्त्रादिकारकाभावो विसन्धिः सन्धिदूषणम् ॥१५॥

विगतो वा विरुद्धो वा सन्धिः स भवति द्विधा । सन्धेर्विरुद्धता कष्टपादादर्थान्तरागमात् ॥१६॥

पुनरुक्तत्वमाभीक्ष्ण्यादभिधानं द्विधैव तत् । अर्थावृत्तिः पदावृत्तिरर्थावृत्तिरपि द्विधा ॥१७॥

प्रयुक्तवरशब्देन तथा शब्दान्तरेण च । नावर्तते पदावृत्तौ वाच्यमावर्त्तते पदम् ॥१८॥

व्यस्तसम्बन्धता सुष्ठु सम्बन्धो व्यवधानतः । सम्बन्धान्तरनिर्भासात्सम्बन्धान्तरजन्मनः ॥१९॥

अभावेऽपि तयोरन्तर्व्यवधानात्रिधैव सा । अन्तरा पदवाक्याभ्यां प्रतिभेदं पुनर्द्विधा ॥२०॥

वाच्यमर्थार्थ्यमानत्वात्तद्द्विधा पदवाक्ययोः । व्युत्पादितं पूर्ववाच्यं व्युत्पाद्यं चेति भिद्यते ॥२१॥

इष्टव्याघातकारित्वं हेतोः स्यादसमर्थता । असिद्धत्वं विरुद्धत्वमनैकान्तिकता तथा ॥२२॥

एवं सत्प्रतिपक्षत्वं कालातीतत्वसङ्करः । पक्षे सपक्षे नास्तित्वं विपक्षेऽस्तित्वमेव तत् ॥२३॥

काव्येषु परिषद्यानां न भवेदप्यरुन्तुदम् । एकादश निरर्थत्वं दुष्करादौ न दुष्यति ॥२४॥

दुःखीकरोति दोषज्ञान्गूढार्थत्वं न दुष्करे । न ग्राम्यतोद्वेगकारी प्रसिद्धेर्लोकशास्त्रयोः ॥२५॥

क्रियाभ्रंशेन लक्ष्मास्ति क्रियाध्याहारयोगतः । भ्रष्टकारकताक्षेपबलाध्याहृतकारके ॥२६॥

प्रगृह्ये गृह्यते नैव क्षतं विगतसन्धिना । कष्टपाठाद्विसन्धित्वं दुर्वचादौ न दुर्भगम् ॥२७॥

अनुप्रासे पदावृत्तिर्व्यस्तं सम्बन्धिता शुभा । नार्थसंग्रहणे दोषो व्युत्क्रमाद्यैर्न लिप्यते ॥२८॥

विभक्तिसंज्ञा लिङ्गानां यत्रोद्वेगो न धीमताम् । संख्यायास्तत्र भिन्नत्वमुपमानोपमेययोः ॥२९॥

अनेकस्य तथैकेन बहूनां बहुभिः शुभा । कवीनां समुदाचारः समयो नाम गीयते ॥३०॥

समान्यश्च विशिष्टश्च धर्मवद्भवति द्विधा । सिद्धसैद्धान्तिकानां च कवीनां वा विवादतः ॥३१॥

यः प्रसिध्यति सामान्य इत्यसौ समयो मतः । सर्वेसिद्धान्तिका येन सञ्चरन्ति निरत्ययम् ॥३२॥

कियन्त एव वा येन सामान्यस्तेन स द्विधा । छेदसिद्धान्ततोऽन्यः स्यात्केषाञ्चिद्भ्रान्तितो यथा ॥३३॥

तर्कज्ञानं मुनेः कस्य कस्यचित्क्षणभङ्गिका । भूतचैतन्यता कस्य ज्ञानस्य सुप्रकाशता ॥३४॥

प्रज्ञातस्थूलता शब्दानेकान्तत्वं तथार्हतः । शैववैष्णवशाक्तेयसौरसिद्धान्तिनां मतिः ॥३५॥

जगतः कारणं ब्रह्म साङ्ख्यानां सप्रधानकम् । अस्मिन्सरस्वतीलोके सञ्चरन्तः परस्परम् ॥३६॥

बध्नन्ति व्यतिपश्यन्तो यद्विशिष्टः स उच्यते । परिग्रहादप्यसतां सतामेवापरिग्रहात् ॥३७॥

भिद्यमानस्य तस्यायं द्वैविध्यमुपगीयते । प्रत्यक्षादिप्रमाणैर्यद्बाधितं तदसद्विदुः ॥३८॥

कविभिस्तत्प्रतिग्राह्यं ज्ञानस्य द्योतमानता । यदेवार्थक्रियाकारि तदेव परमार्थसत् ॥३९॥

अज्ञानाज्ञाततत्त्वे च ब्रह्मैव परमार्थसत् । विष्णुः स्वर्गादिहेतुः स शब्दालङ्काररूपवान् ॥

अपरा च परा विद्या तां ज्ञात्वा मुच्यते भवात् ॥४०॥

इत्याग्नेये महापुराणे अलङ्कारे काव्यदोषविवेको नाम सप्तचत्वारिंशदधिकत्रिशततमोऽध्यायः ॥३४७॥

**अथाष्टचत्वारिंशदधिकत्रिशततमोऽध्यायः ।**

एकाक्षराभिधानम् ।

अग्निरुवाच ।  
एकाक्षराभिधानं च मातृकं च वदामि ते । अ विष्णुः प्रतिषेधः स्यादा पितामहवाक्ययोः ॥१॥

सीमायामव्ययमा च भवेत्संक्रोधपीडयोः । इः कामे रतिलक्ष्म्योरी उः शिवे रक्षकाद्य ऊः ॥२॥

ऋ शब्दे चादितौ ऋस्यात्ऌ ॡ ते वै दितौ गुहे । ए देवी ऐ योगिनी स्यादो ब्रह्मा औ महेश्वरः ॥३॥

अं कामः अः प्रशस्तः स्यात्को ब्रह्मादौ कु कुत्सिते । खं शून्येन्द्रियमुखं गो गन्धर्वे च विनायके ॥४॥

गं गीते गो गायने स्याद्घो घण्टा किङ्किणीमुखे । ताडने ङश्च विषये स्पृहायां चैव भैरवे ॥५॥

चो दुर्जने निर्मले छश्छेदे जिर्जयने तथा । जं गीते झः प्रशस्ते स्याद्बले ञो गायने च टः ॥६॥

ठश्चन्द्रमण्डले शून्ये शिवे चोद्बन्धने मतः । डश्च रुद्रे ध्वनौ त्रासे ढक्वायां ढो ध्वनौ मतः ॥७॥

णो निष्कर्षे निश्चये च तश्चौरे क्रोडपुच्छके । भक्षणे थश्छेदने दो धारणे शोभने मतः ॥८॥

धो धातरि च धूस्तूरे नो वृन्दे सुगते तथा । प उपवने विख्यातः पूश्च झञ्झानिले मतः ॥९॥

फुः फुत्कारे निष्फले च विः पक्षी भं च तारके । मा श्रीर्मानं च माता स्याद्यागे यो यातरीरिणे ॥१०॥

रो वह्नौ च बलशक्रे च लो विधातरि ईरितः । विश्लेषणे वो वरुणे शयने शश्च शं सुखे ॥११॥

षः श्रेष्ठे सः परोक्षे च सा लक्ष्मीः सं कचे मतः । धारणे हस्तथा रुद्रे क्षः क्षत्रे चाक्षरे मतः ॥१२॥

क्षो नृसिंहे हरौ तद्वत्क्षेत्रपालकयोरपि । मन्त्र एकाक्षरो देवो भुक्तिमुक्तिप्रदायकः ॥१३॥

क्षौं हयशिरसे नमः सर्वविद्याप्रदो मनुः । अकाराद्यास्तथा मन्त्रा मातृकामन्त्र उत्तमः ॥१४॥

एकपद्मेऽर्चयेदेतान्नव दुर्गाश्च पूजयेत् । भगवती कात्यायनी कौशिकी चाथ चण्डिका ॥१५॥

प्रचण्डा सुरनायिका उग्रा पार्वती दुर्गया ॥१६॥

ॐ चण्डिकायै विद्महे भगवत्यै धीमहि । तन्नो दुर्गा प्रचोदयात् ॥१७॥

क्रमादि तु षडङ्गं स्याद्गणो गुरुर्गुरुः क्रमात् । अजितापराजिता चाथ जया च विजया ततः ॥१८॥

कात्यायनी भद्रकाली मङ्गला सिद्धिरेवती । सिद्धादिवटुकाः पूज्या हेतुकश्च कपालिकः ॥१९॥

एकपादो भीमरूपो दिक्पालान्मध्यतो नव । ह्रीं दुर्गे दुर्गे रक्षणि स्वाहा मन्त्रार्थसिद्धये ॥२०॥

गौरी पूज्या च धर्माद्याः स्कन्दाद्याः शक्तयो यजेत् । प्रज्ञा ज्ञानक्रिया वाचा वागीशी ज्वालिनी तथा ॥२१॥

(वामा ज्येष्ठा च रौद्रा च गौरीं ह्रीं च पुरःसरा । ह्रीः सः महागौरी रुद्रदयिते स्वाहेति वा ॥२२॥

ज्ञानशक्तिः क्रियाशक्तिः सुभगा ललिता तथा ।)कामिनी काममाला च इन्द्राद्याः शक्तिपूजनम् ॥२३॥

ॐ गं स्वाहा मूलमन्त्रोऽयं गं वा गणपतये नमः । षडङ्गो रक्तशुक्लश्च दन्ताक्षपरशूत्कटः ॥२४॥

समोदकोऽथ गन्धादि गन्धोल्कायेति च क्रमात् । गजो महागणपतिर्महोल्कः पूज्य एव च ॥२५॥

कुष्माण्डाय एकदन्ताय त्रिपुरान्तकाय श्यामदन्तविकटहरहासाय लम्बनासाननाय पद्मदंष्ट्राय मेघोल्काय धूमोल्काय वक्रतुण्दाय विघ्नेश्वराय विकटोत्कटाय गजेन्द्रगमनाय भुजगेन्द्रहाराय शशाङ्कधराय गणाधिपतये स्वाहा ॥२६॥

एतैर्मनुभिः स्वाहान्तैः पूज्यस्तिलहोमादिनार्थभाक् । काद्यैराबीजसंयुक्तैस्तैराद्यैश्च नमोन्तकैः ॥२७॥

मन्त्राः पृथक्पृथग्वा स्युर्द्विरेफद्विर्मुखाक्षिणः । कात्यायनं स्कन्द आह यत्तद्व्याकरणं वदे ॥२८॥

इत्याग्नेये महापुराणे एकाक्षराभिधानं नामाष्टचत्वारिंशदधिकत्रिशततमोऽध्यायः ॥३४८॥

**अथौकोनपञ्चाशदधिकत्रिशततमोऽध्यायः ।**

व्याकरणसारः ।

स्कन्दउवाच ।  
वक्ष्ये व्याकरणं सारं सिद्धशब्दस्वरूपकम् । कात्यायनविबोधाय बालानां बोधनाय च ॥१॥

प्रत्याहारादिकाः संज्ञाः शास्त्रसंव्यवहारगाः ॥२॥  
अइउण् ऋऌक् एओङ् ऐऔच् हयवरट् लण् ञमङणनम् झभञ् घढधष् जबगडदश् खफछठथचटतव् कपय् शषसर् हल् ॥३॥

इति प्रत्याहारः ॥४॥  
उपदेश इद्धलन्तं भवेदजनुनासिकः । आदिवर्णो गृह्यमाणोऽप्यन्त्येनेता सहैव तु ॥५॥

तयोर्मध्यगतानां स्याद्ग्राहकः स्वस्य तद्यथा ॥६॥  
अण् एङ् अट् यङ् छव् झम् भष् अक् इक्[उक्] अण् इण् यण् परेण णकारेण । अम् यम् ङम् अच् इच् ऐच् अय् मय् झय् खय् जव् झव् खव् चव् शव् अस् हस् वस् भस् अल् हल् बल् रल् झल् शल् इति प्रत्याहारः(राः) ॥७॥

इत्याग्नेये महापुराणे व्याकरणे प्रत्याहारो नामैकोनपञ्चाशदधिकत्रिशततमोऽध्यायः ॥३४९॥

**अथ पञ्चाशदधिकत्रिशततमोऽध्यायः ।**

सन्धिसिद्धरूपम् ।

स्कन्दउवाच ।  
वक्ष्ये सन्धिं सिद्धरूपं स्वरसन्धिमथादितः । दण्डाग्रं सागता दधीदं नदीहते मधूदकम् ॥१॥

पितॄषभः ॡकारश्च तवेदं सकलोदकम् । अर्धर्चोऽयं तवल्कारः सैषा सैन्द्री तवौदनम् ॥२॥

खट्टौघोऽभवदित्येवं व्यसुधीर्वस्वलं कृतम् । पित्रर्थोपवनं दात्री नायको लावको नयः ॥३॥

त इह तयिहेत्यादि तेऽत्र योऽत्र जलेऽकजम् । प्रकृतिं नो अहो एहि अ अवेहि इ इन्द्रकम् ॥४॥

उ उत्तिष्ठ कवी एतौ वायू एतौ वने इमे । अमी एते यज्ञभूते एहि देव इमं नय ॥५॥

वक्ष्ये सन्धिं व्यञ्जनानां वाग्यतोजेकमातृकः । षडेते तदिमे वादि वाङ्नीतिः षण्मुखादिकम् ॥६॥

वाङ्मनसं वग्भावादिर्वाक्श्लक्ष्णं तच्छरीरकम् । तल्लु नाति तच्चरेच्च क्रुङ्ङास्ते च सुगणि(ण्णि)ह ॥७॥

भवांश्चरन्भवांश्छात्रो भवांष्टीका भवांष्ठकः । भवांस्तीर्थं भवांस्थेयान्भवांल्लेखा भवाञ्जयः ॥८॥

भवाञ्छेते भवाञ्च्शेते भवाञ्शेते भवाण्डीनः । त्वम्भर्त्ता त्वङ्करिष्यादिः सन्धिर्ज्ञेयो विसर्गतः ॥९॥

कश्छिन्द्यात्कश्चरेत्कष्टः कष्ठः कस्थश्च कश्चलेत् । कः खनेत् कः करोति स्म कः पठेत्कः फलेत वा ॥१०॥

कश्श्वशुरः कः श्वशुरः कस्स्वरः कः स्वरः । कः फलेत कः शयिता कोऽत्र योधः क उत्तमः ॥११॥

देवा एते भो इह स्वदेवा यान्ति भगो व्रज । सुपूः सुदूरात्रिरत्र वायुर्याति पुनर्न हि ॥१२॥

पुनरेति स यातीह एष याति क ईश्वरः । ज्योतीरूपं तव च्छत्रं म्लेच्छधीश्छिद्रमच्छिदत् ॥१३॥

इत्याग्नेये महापुराणे व्याकरणे सन्धिसिद्धरूपं नाम पञ्चाशदधिकत्रिशततमो ऽध्यायः ॥३५०॥

**अथैकपञ्चाशदधिकत्रिशततमोऽध्यायः ।**

सुब्विभक्तिसिद्धरूपम् ।

स्कन्दउवाच ।  
विभक्तिसिद्धरूपं च कात्यायन वदामि ते । द्वे विभक्ती सुप्तिङश्च सुपः सप्त विभक्तयः ॥१॥

सु औ जसिति प्रथमा अमौट्शसो द्वितीया(यिका) । टा भ्यां भिसिति तृतीया ङेभ्यांभ्यसश्चतुर्थ्यपि ॥२॥

ङसिभ्यांभ्यसः पञ्चमी स्यान्ङ्सोसामिति षष्ठ्यपि । ङिओस्सुविति सप्तमी स्यात्स्युः प्रातिपदिकात्पराः ॥३॥

द्विविधं प्रातिपदिकं ह्यजन्तं च हलन्तकम् । प्रत्येकं त्रिविधं तत्स्यात्पुमान्स्त्री च नपुंसकम् ॥४॥

दृश्यन्ते नायकास्तेषामनुक्तानां च वीर्यतः । वृक्षः सर्वोऽथ पूर्वश्च प्रथमश्च द्वितीयकः ॥५॥

तृतीयः खड्गपा वह्निः सखा पतिरहर्पतिः । पटुर्ना ग्रामणीन्द्रश्च खलपूर्मित्रभूः स्वभूः ॥६॥

सुश्रीः सुधीः पिता भ्राता ना कर्ता क्रोष्टुनप्तृकौ । सुरा रा गौस्तथा द्यौर्ग्लौः स्वरान्ताः पुंसि नायकाः ॥७॥

सुवाक्त्वक्पृषत्सम्राड्जन्मभाक्च सुराडपि । आपो मरुद्भवन्दीव्यन्भवांश्च मघवान्पिबन् ॥८॥

भगवानघवानर्वान्वह्निमत् सर्ववित्सुपृत् । सुसीमा कुण्डी राजा च श्वा युवा मघवा तथा ॥९॥

पूषा सुकर्मा यज्वा च सुवर्मा च सुधर्मणा । अर्यमा वृत्रहा पन्थाः सुककुदादिपञ्च च ॥१०॥

प्रशान्सुतांश्च पञ्चाद्याः सुगौः सुराः सुपूरपि । चन्द्रमाः सुवचाः श्रेयान् विद्वांश्चोशनसा सह ॥११॥

पेचिवान्गौरनड्वान्गोधुङ्मित्रद्रुहोऽश्वलिट् । स्त्रियां जाया जरा बाला एडका सह वृद्धया ॥१२॥

क्षत्रिया बहुराजा च बहुदासार्कबालकाः । माया कौमुदगन्ध्या च सर्वा पूर्वा सहान्यया ॥१३॥

द्वितीया च तृतीया च बुद्धिः स्त्री श्रीर्नदी सुधीः । भवन्ती चैव दीव्यन्ती भाती भान्ती च यान्त्यपि ॥१४॥

शृण्वती तुदती कर्त्री तुदन्ती कुर्वती मही । रुन्धती क्रीडन्ती दान्ती पालयन्ती सुराण्यपि ॥१५॥

गौरी पुत्रवती नौश्च वधुदेवतया भुवा । तिस्रो द्वे कति वर्षाभूः स्वसा माता वरा च गौः ॥१६॥

नौर्वाक्त्वक्प्राच्यवाचीति तिरश्ची समुदीच्यपि । शरद्विद्युत्सरिद्योषिदग्निवित्सस्यदा दृषत् ॥१७॥

यैषा सा वेदवित्संविद्बह्वी राज्ञी त्वया मया । सीमा पञ्चादयो राजा धूः पूश्चैव दिशा गिरा ॥१८॥

चतस्रो विदुषी चैव केयं दिक् दृक्च तादृशी । असौ स्त्रियां नायकाश्च नायकाश्च नपुंसके ॥१९॥

कुण्डं सर्वं सोमपं च दधि वारि खलप्वथ । मधु त्रपु कर्त्तृ भर्तृ अतिभर्तृ पयः पुरः ॥२०॥

प्राक्प्रत्यक्च तिर्यगुदग्जगज्जाग्रत्तथा स(श)कृत् । सुसम्पच्च सुदण्डीह अहः किं चेदमित्यपि ॥२१॥

षट् सर्पिः श्रेयश्चत्वारि अदोऽन्ये हीदृशाः परे । एतेभ्यः प्रथमादयश्च स्युः प्रातिपदिकात्पराः ॥२२॥

धातुप्रत्ययहीनं यत्स्यात्प्रातिपदिकं तु तत् । प्रातिपदिकात्स्वलिङ्गार्थवचने प्रथमा भवेत् ॥२३॥

सम्बोधने च प्रथमा उक्ते कर्मणि कर्तरि । कर्म यत्क्रियते तत्स्याद्द्वितीया कर्मणि स्मृता ॥२४॥

क्रियते येन करणं कर्ता यश्च करोति सः । अनुक्ते तिङ्कृत्तद्धितैस्तृतीया करणे भवेत् ॥२५॥

कारके कर्तरि च सा संप्रदाने चतुर्थ्यपि । यस्मै दित्सा(त्सां) धारयते सम्प्रदानं तदीरितम् ॥२६॥

अपादानं यतोऽपैति आदत्ते च भयं यतः । अपादाने पञ्चमी स्यात्स्वस्वाम्यादौ च षष्ठ्यपि ॥२७॥

आधारो योऽधिकरणं विभक्तिस्तत्र सप्तमी । एकार्थे चैकवचनं द्व्यर्थे द्विवचनं भवेत् ॥२८॥

बहुषु बहुवचनं सिद्धरूपाण्यथो वदे । वृक्षः सूर्योऽम्बुवाहोऽर्को हे रवे हे द्विजातयः ॥२९॥

विप्रौ गजान्महेन्द्रेण यमाभ्यामनिलैः कृतम् । रामाय मुनिवर्याभ्यां केभ्यो धर्माद्धरौ रतिः ॥३०॥

शराभ्यां पुस्तकेभ्यश्च अर्थस्येश्वरयोर्गतिः । बालानां सज्जने प्रीतिर्हंसयोः कमलेषु च ॥३१॥

एवं काममहेशाद्याः शब्दा ज्ञेयाश्च वृक्षवत् । सर्वे विश्वे च सर्वस्मै सर्वस्मात्कतरो मतः ॥३२॥

सर्वेषां स्वं च विश्वस्मिञ्शेषं रूपं च वृक्षवत् । एवं चोभयकतरकतमान्यतरादयः ॥३३॥

पूर्वे पूर्वाश्च पूर्वस्मै पूर्वस्मात्सुसमागतः । पूर्वे बुद्धिश्च पूर्वस्मिञ्शेषरूपं तु सर्ववत् ॥३४॥

एवं परावराद्याश्च दक्षिणोत्तरकान्तराः । अपरश्चाधरो नेमाः प्रथमाः प्रथमेऽर्कवत् ॥३५॥

एवं चरमास्तयान्ता अल्पार्धा नेम आदयः । द्वितीयस्मै द्वितीयाय द्वितीयस्माद्द्वितीयकात् ॥३६॥

द्वितीयस्मिन्द्वितीये च तृतीयश्च तथार्कवत् । सोमपाः सोमपौ ज्ञेयौ सोमपाः सोमपां व्रज ॥३७॥

कीलालपौ सोमपश्च सोमपात्सोमपे दद । सोमपाभ्यां सोमपाभ्यः सोमपः सोमपौ कुलम् ॥३८॥

एवं कीलालपाद्याः स्युः कविरग्निस्तथाऽरयः । हे कवे कविमग्नी तान्हरीन्सात्यकिना हृतम् ॥३९॥

रविभ्यां रविभिर्देहि वह्नये यः समागतः । अग्नेरग्न्योस्तथाग्नीनां कवौ कव्योः कविष्वथ ॥४०॥

एवं सुसृतिरभ्रान्तिः सुकीर्तिः सुधृतिस्तथा । सखा सखायौ सखायः हे सखे व्रज सत्पतिम् ॥४१॥

सखायं च सखायौ च सखीन्सख्यागतो दद । सख्ये सख्युश्च सख्युश्च सख्योः शेषः कवेरिव ॥४२॥

पत्या पत्ये च पत्युश्च पत्युः पत्योस्तथाग्निवत् । द्वौ द्वौ द्वाभ्यां द्वाभ्यां द्वित्वाद्यर्थे द्वयोर्द्वयोः ॥४३॥

त्रयस्त्रींश्च त्रिभिस्त्रिभ्यस्त्रयाणां च त्रिषु क्रमात् । कविवत्कति कतीति शेषं बहुवचनं स्मृतम् ॥४४॥

नीर्नियौ च नियो हे नीः नियं नियौ नियो निया । नीभ्यां नीभिर्निये नीभ्यो नियां नियि नियोस्तथा ॥४५॥

सुश्रीः सुधीप्रभृतयो ग्रामणीः पूजयेद्धरिम् । ग्रामण्यौ ग्रामण्यो ग्रामण्यं ग्रामण्या ग्रामणीभिः ॥४६॥

ग्रामण्योर्ग्रामण्यामेवं सेनानीप्रमुखाः सुभूः । सुभुवौ च स्वयंभुवः स्वयंभुवं स्वयंभुवः ॥४७॥

स्वयंभुवा स्वयंभुवि एवं प्रतिभुवादयः । खलपूः खलप्वौ श्रेष्ठौ खलप्वं च खलप्वि च ॥४८॥

एवं शरपूमुखाः स्युः क्रोष्टा क्रोष्टार ईरिताः । क्रोष्टूंश्च क्रोष्टुना क्रोष्ट्रा क्रोष्टूनां क्रोष्टरीद्दृशम् ॥४९॥

पिता पितरौ पितरः हे पितः पितरौ शुभौ । पितॄन्पितुः पितुः पित्रोः पितॄणां पितरीदृशम् ॥५०॥

एवं भ्राता च जामातृमुखा नॄणां नृणां तथा । कर्ता कर्तारौ कर्तॄंश्च कर्तॄणां कर्तरीदृशम् ॥५१॥

पितृवच्चैवमुद्गाता स्वसा नप्त्रादयः स्मृताः । सुराः सुरायौ सुरायः सुरायां च सुराय्यपि ॥५२॥

गौः गावौ गां गा गवा च गोर्गवोश्च गवां गवि । एवं द्यौर्ग्लौश्चापि तथा स्वरान्ताः पुंसि नायकाः ॥५३॥

सुवाक्सुवाचौ सुवाचा सुवाग्भ्यां च सुवाक्ष्वपि । एवं दिक्प्रमुखाः प्राङ्च प्राञ्चौ प्राञ्चं च भो व्रज ॥५४॥

प्राग्भ्यां प्राग्भिः प्राचां च प्राचि च प्राङ्षु प्राङ्क्ष्वपि । एवं ह्युदङुदीची वा सम्यङ् प्रत्यक्समीच्यपि ॥५५॥

तिर्यङ्तिरश्च सध्र्यङ् च विश्वद्र्यङ् पूर्ववत्स्मृताः । अदद्र्यङ्ङदमुयङ् स्यात्तथामुमुयङीरितः ॥५६॥

अदद्र्यञ्चो ह्यमुद्री च अदद्र्यग्भ्यां च पूर्ववत् । तत्त्वतृट् तत्त्वतृषौ च तत्त्वतृङ्भ्यां समागतः ॥५७॥

तत्त्वतृषि तत्त्वतृट्सु एवं काष्ठतडादयः । भिषग्भिषग्भ्यां भिषजि जन्मभागादयस्तथा ॥५८॥

मरुत् मरुद्भ्यां मरुति एवं शुत्रुजिदादयः । भवान्भवन्तौ भवतां भवंश्चैव भवन्त्यपि ॥५९॥

महान्महान्तौ महतामेवं भगवदादयः । एवं मघवान्मघवन्तौ अग्निमच्चाग्निमत्यपि ॥६०॥

अग्निचित्स्वेवमेवान्यद्वेदवित्तत्त्ववित्त्वपि । वेदविदामेवमन्यद्यः समस्तेन सर्ववित् ॥६१॥

राजा राजानौ राज्ञः राज्ञि राजनि(च) राजन् । यज्वा यज्वानस्तद्वत्करी दण्डी च दण्डिनौ ॥६२॥

पन्थाः पन्थानौ च पथः पथिभ्यां पथि चेदृशम् । मन्था ऋभुक्षाः पथ्याद्याः पञ्च पञ्च च पञ्चभिः ॥६३॥

प्रतान्प्रतानौ प्रतान्भ्यां हे प्रतांश्च सुशर्मणः । आपोऽपः अद्भिरप्येवं प्रशांश्चैव प्रशाम्यपि ॥६४॥

कः केन सर्ववित्केषु अयं चेमे इमान्नयः । अनेन चाभ्यामेभिश्च अस्मै चेभ्यः स्वमस्य च ॥६५॥

अनयोरेषामेषु स्याच्चत्वारश्चतुरस्तथा । चतुर्णां च चतुर्ष्वस्ति सुगीः श्रेष्ठः सुगीर्ष्वपि ॥६६॥

सुद्यौः सुदिवौ सुद्युभ्यां विड्विषौ विट्सु यादृशः । यादृग्भ्यां चैव विड्भ्यां च षट् षट् षणां च षट्स्वपि ॥६७॥

सुवचाः सुवचसा च सुवचोभ्यामथेदृशम् । हे सुवचो हे उशनन्नुशना वोशनस्यपि ॥६८॥

पुरदंसा अनेहा हे विद्वन् विद्वांस उत्तमाः । विदुषे नमो विद्वद्भ्यां विद्वत्सु च वभूविवान् ॥६९॥

एवं च पेचिवाञ्श्रेयाञ्श्रेयांसौ श्रेयसस्तथा । असौ अमू अमी श्रेष्ठा अमुममूनिहामुना ॥७०॥

अमीभिरमुष्मै वामुष्मादमुष्य वामुयोस्तथा । अमीषाममुष्मिन्नित्येवं गोधुग्भिरागतः ॥७१॥

गोधुक्ष्वित्येवमन्येऽपि मित्रद्रुहो मित्रद्रुहा । मित्रध्रुग्भ्यां मित्रद्रु(ध्रु)ग्भिरेवं चित्तद्रुहादयः ॥७२॥

स्वलिट् स्वलिड्भ्यां स्वलिहि अनड्वाननडुत्सु च । अजन्ताश्च हलन्ताश्च पुंस्यथोऽथ स्त्रियां वदे ॥७३॥

इत्याग्नेये महापुराणे व्याकरणे सुब्विभक्तिसिद्धरूपं नामैकपञ्चाशदधिकत्रिशततमोऽध्यायः ॥३५१॥

**अथ द्विपञ्चाशदधिकत्रिशततमोऽध्यायः ।**

स्त्रीलिङ्गशब्दसिद्धरूपम् ।

स्कन्द उवाच ।  
रमा रमे रमाः शुभा रमां रमे रमास्तथा । रमया च रमाभ्यां च रमाभिः कृतमव्ययम् ॥१॥

रमायै च रमाभ्यां रमायां(या)(श्च) रमयोः शुभम् । रमाणां च रमायां च रमास्वेवं कलादयः ॥२॥

जरा जरसौ जर(रे) इति जरसश्च जरा जराम् । जरसं च जरास्वेवं सर्वा सर्वे च सर्वया ॥३॥

सर्वस्यै देहि सर्वस्याः सर्वस्याः सर्वयोस्तथा । शेषं रमावद्रूपं स्याद्द्वे द्वे तिस्रश्च तिसृणाम् ॥४॥

बुद्धिर्बुद्ध्या बुद्धये च बुद्ध्यै बुद्धेश्च हे मते । कविवत्स्यान्मुनीनां च नदी नद्यौ नदीं नदीः ॥५॥

नद्या नदीभिर्नद्यै च नद्यां चैव नदीषु च । कुमारी जृम्भणीत्येवं श्रीः श्रियौ च श्रियः श्रिया ॥६॥

श्रियै श्रिये स्त्रीं स्त्रियं च स्त्रीश्च स्त्रियः स्त्रिया स्त्रियै । स्त्रियाः स्त्रीणां स्त्रियां च ग्रामण्यां धेन्वै च धेनवे ॥७॥

जम्बूर्जम्ब्वौ च जम्बूश्च जम्बूनां च फलं पिब । वर्षाभ्वौ च पुनर्भ्वौ च मातॄर्वापि च गौश्च नौः ॥८॥

वाग्वाचा वाग्भिश्च वाक्षु स्रग्भ्यां स्रजि स्रजोस्तथा । विद्वद्भ्यां चैव विद्वत्सु भवती स्याद्भवन्त्यपि ॥९॥

दीव्यन्ती भाती भान्ती च तुदन्ती च तुदत्यपि । रुदती रुन्धती देवी गृह्णती चोरयन्त्यपि ॥१०॥

दृषद्दृषद्भ्यां दृषदि विशेषविदुषी कृतिः । समित्समिद्भ्यां समिधि सीमा सीम्नि च सीमनि ॥११॥

दामनीभ्यां ककुद्भ्यां च केयमाभ्यां तथासु च । गीर्भ्यां चैव गिरा गीर्षु सुभूः सुपूः पुरा पुरि ॥१२॥

द्यौर्द्युभ्यां दिवि द्युषु तादृश्या तादृशी दिशः । यादृश्यां यादृशी तद्वत्सुवचोभ्यां सुवचःस्वपि ॥

असौ चामूममूं चामूरमूभिरमुयामुयोः ॥१३॥

इत्याग्नेये महापुराणे व्याकरणे स्त्रीलिङ्गशब्दसिद्धरूपं नाम द्विपञ्चाशदधिकत्रिशततमोऽध्यायः ॥३५२॥

**अथ त्रिपञ्चाशदधिकत्रिशततमोऽध्यायः ।**

नपुंसकशब्दसिद्धरूपम् ।

स्कन्द उवाच ।  
नपुंसके किं के कानि किं के कानि ततो जलम् । सर्वं सर्वे च पूर्वाद्याः सोमपं सोमपानि च ॥१॥

ग्रामणि ग्रामणिनी च ग्रामणि ग्रामणीन्यपि । वारि वारिणी वारीणि वारिणां वारिणीदृशम् ॥२॥

शुचये शुचिने देहि मृदुने मृदवे तथा । त्रपु त्रपुणि त्रपुणां च खलपूनि खलप्वि च ॥३॥

कर्त्रा च कर्तृणे कर्त्रे अतिर्यतिरिणां तथा । अभिन्यभिनिनी चैवे सुवचांसि सुवाक्षु च ॥४॥

यद्यत्विमे तत्कर्माणि इदं चेमे त्विमानि च । ईदृक्त्वदोऽमुनी अमूनि अमुना स्यादमीषु च ॥५॥

अहमावां वयं मां वै आवामस्मान्मया कृतम् । आवाभ्यां च तथास्माभिर्मह्यमस्मभ्यमेव च ॥६॥

मदावाभ्यां मदस्मच्च पुत्रोऽयं मम चावयोः । अस्माकमपि चास्मासु त्वं युवां यूयमीजिरे ॥७॥

त्वां युवां च युष्मांश्च त्वया युष्माभिरीरितम् । तुभ्यं युवाभ्यां युष्मभ्यं त्वत् युवाभ्याञ्च युष्मच्च ॥८॥

तव युवयोर्युष्माकं त्वयि युष्मासु भारती । उपलक्षणमत्रैव अज्झलन्ताश्च ते स्मृताः ॥९॥

इत्याग्नेये महापुराणे व्याकरणे नपुंसकशब्दसिद्धरूपं नाम त्रिपञ्चाशदधिकत्रिशततमोऽध्यायः ॥३५३॥

**अथ चतुष्पञ्चाशदधिकत्रिशततमोऽध्यायः ।**

कारकम् ।

स्कन्द उवाच ।  
कारकं सम्प्रवक्ष्यामि विभक्त्यर्थसमन्वितम् । ग्रामोऽस्ति हेमहार्कोह नौमि विष्णुं श्रिया सह ॥१॥

स्वतन्त्रः कर्ता विद्यानां कृतिनः समुपासते । हेतुकर्ता लम्भयते हितं वै कर्मकर्तरि ॥२॥

स्वयं भिद्येत्प्राकृतधीः स्वयं च च्छिद्यते तरुः । कर्ताभिहित उत्तमः कर्तानभिहितोऽधमः ॥३॥

कर्तानभिहितो धर्मः शिष्ये व्याख्यायते यथा । कर्ता पञ्चविधः प्रोक्तः कर्म सप्तविधं शृणु ॥४॥

ईप्सितं कर्म च यथा श्रद्दधाति हरिं यतिः । अनीप्सितं कर्म यथा अहिं लङ्घयते भृशम् ॥५॥

नैवेप्सितं नानीप्सितं दुग्धं संभक्षयन्रजः । भक्षयेदप्यकथितं गोपालो दोग्धि गां पयः ॥६॥

कर्तृकर्माथ गमयेच्छिष्यं ग्रामं गुरुर्यथा । कर्म चाभिहितं पूजा क्रियते वै श्रिये हरेः ॥७॥

कर्मानभिहितं स्तोत्रं हरेः कुर्यात्तु सर्वदम् । करणं द्विविधं प्रोक्तं बाह्यमभ्यन्तरं तथा ॥८॥

चक्षुषा रूपं गृह्णाति वाह्यं दात्रेण तल्लुनेत् । सम्प्रदानं त्रिधा प्रोक्तं प्रेरकं ब्राह्मणाय गाम् ॥९॥

नरो ददापि नृपतये दासं तदनुमन्तृकम् । अनिराकर्तृकं भर्त्रे दद्यात्पुष्पाणि सज्जनः ॥१०॥

अपादानं द्विधा प्रोक्तं चलमश्वात्तु धावतः । पतितश्चाचलं ग्रामादागच्छति स वैष्णवः ॥११॥

चतुर्धा चाधिकरणं व्यापकं दध्नि वै घृतम् । तिलेषु तैलं देवार्थमौपश्लेषिकमुच्यते ॥१२॥

गृहे तिष्ठेत्कपिर्वृक्षे स्मृतं वैषयिकं यथा । जले मत्स्यो वने सिंहः स्मृतं सामीप्यकं यथा ॥१३॥

गङ्गायां घोषो वसति औपचारिकमीदृशम् । तृतीया वाथ वा षष्ठी स्मृतानभिहिते तथा ॥१४॥  
विष्णुः संपूज्यते लोकैर्गन्तव्यं तेन तस्य वा । प्रथमाऽभिहितकर्तृकर्मणोः प्रणमेद्धरिम् ॥१५॥

हेतौ तृतीया चान्येन वसेद्वृक्षाय वै जलम् । चतुर्थी तादर्थ्येऽभिहिता पञ्चमी पर्युपाङ्मुखैः ॥१६॥

योगे वृष्टः परि ग्रामाद्देवोऽयं बलवत् पुरा । पूर्वो ग्रामादृते विष्णोर्न मुक्तिरितरो हरेः ॥१७॥

पृथग्विनाद्यैस्तृतीया पञ्चमी च तथा भवेत् । पृथग्ग्रामाद्विहारेण विना श्रीश्च श्रिया श्रियः ॥१८॥

कर्मप्रवचनीयाख्यैर्द्वितीया योगतो भवेत् । अन्वर्जुनं च योद्धारो ह्यभितो ग्राममीरितम् ॥१९॥

नमःस्वाहास्वधास्वस्तिवषडाद्यैश्चतुर्थ्यपि । नमो देवाय ते स्वस्ति तुमर्थाद्भावाचिनः ॥२०॥

पाकाय पक्तये याति तृतीया सहयोगके । हेत्वर्थे कुत्सितेऽङ्गे सा तृतीया च विशेषणे ॥२१॥

पिताऽगात्सह पुत्रेण काणोऽक्ष्णा गदया हरिः । अर्थेन निवसेद्भृत्यः काले भावे च सप्तमी ॥२२॥

विष्णौ नते भवेन्मुक्तिर्वसन्ते स गतो हरिम् । नृणां स्वामी नृषु स्वामी नृणामीशः सतां पतिः ॥२३॥

नृणां साक्षी नृषु साक्षी गोषु नाथो गवां पतिः । गोषु सूतो गवां सूतो राज्ञां दायादकोऽस्त्विह ॥२४॥

अन्नस्य हेतोर्वसति षष्ठी स्मृत्यर्थकर्मणि । मातुः स्मरति गोप्तारो नित्यं स्यात् कर्तृकर्मणोः ॥२५॥

अपां भेत्ता तव कृतिर्न निष्ठादिषु षष्ठ्यपि ॥२६॥

इत्याग्नेये महापुराणे व्याकरणे कारकं नाम चतुष्पञ्चाशदधिकत्रिशततमोऽध्यायः ॥३५४॥

**अथ पञ्चपञ्चाशदधिकत्रिशततमोऽध्यायः ।**

समासः ।

स्कन्द उवाच ।  
षोढा समासं वक्ष्यामि अष्टाविंशतिधा पुनः । नित्यानित्यविभागेन लुगलोपेन च द्विधा ॥१॥

कुम्भकारश्च नित्यः स्याद्धेमकारादिकस्तथा । राज्ञः पुमान्राजपुमाननित्योऽयं समासकः ॥२॥

कष्टश्रितो लुक्समासः कण्ठेकालादिकस्त्वलुक् । स्यादष्टधा तत्पुरुषः प्रथमाद्याः सुपा सह ॥३॥

प्रथमातत्पुरुषोऽयं पूर्वं कायस्य विग्रहे । पूर्वकायोऽपरकायो ह्यधरोत्तरकायकः ॥४॥

अर्धं कणाया अर्धकणा भिक्षातूर्यमथेदृशम् । आपन्नजीविकस्तद्वद्द्वितीया माधवाश्रितः ॥५॥

वर्षं भोग्यो वर्षभोग्यो धान्यार्थश्च तृतीयया । चतुर्थी स्याद्विष्णुबलिर्वृकभीतिश्च पञ्चमी ॥६॥

राज्ञः पुमान्राजपुमान्षष्ठी वृक्षफलं तथा । सप्तमी चाक्षशौण्डोऽयमहितो नञ्समासकः ॥७॥

कर्मधारयः सप्तधा नीलोत्पलमुखाः स्मृताः । विशेषणपूर्वपदो विशेष्योत्तरतस्तथा ॥८॥

वैयाकरणखसूचिः शीतोष्णं द्विपदं शुभम् । उपमानपूर्वपदः शङ्खपाण्डुर इत्यपि ॥९॥

उपमानोत्तरपदः पुरुषव्याघ्र इत्यपि । संभावनापूर्वपदो गुणबुद्धिरितीदृशम् ॥१०॥

गुण इति वृत्तिर्वाच्या सुहृदेव सुबन्धुकः । अवधारणपूर्वपदो बहुब्रीहिश्च सप्तधा ॥११॥

द्विपदश्च बहुव्रीहिरारूढभवनो नरः । अर्चिताशेषपूर्वोऽयं बह्वङ्घ्रिः परिकीर्तितः ॥१२॥

एते विप्राश्चोपदशाः सङ्ख्योत्तरपदस्त्वयम् । सङ्ख्योभयपदो यद्वद्द्वित्रा द्व्येकत्रयो नरः ॥१३॥

सहपूर्वपदोऽयं स्यात्समूलोद्धृतकस्तरुः । व्यतिहारलक्षणोऽर्थः केशाकेशि नखानखि ॥१४॥

दिग्लक्ष्या स्याद्दक्षिणपूर्वा द्विगुराभाषितो द्विधा । एकवद्भावि द्विशृङ्गं पञ्चमूली त्वनेकधा ॥१५॥

द्वन्द्वः समासो द्विविधो हीतरेतरयोगकः । रुद्रविष्णू समाहारो भेरीपटहमीदृशम् ॥१६॥

द्विधाख्यातोऽव्ययीभावो नामपूर्वपदो यथा । शाकस्य मात्रा शाकप्रति यथाव्ययपूर्वकः ॥१७॥

उपकुम्भं चोपरथ्यं प्राधान्येन चतुर्विधः । उत्तरपदार्थमुख्योऽयं द्वन्द्वश्चोभयमुख्यकः ॥१८॥

पूर्वार्थे सोऽव्ययीभावो बहुव्रीहिश्च बाह्यगः ॥१९॥

इत्याग्नेये महापुराणे व्याकरणे समासो नाम पञ्चपञ्चाशदधिकत्रिशततमोऽध्यायः ॥३५५॥

**अथ षट्पञ्चाशदधिकत्रिशततमोऽध्यायः ।**

तद्धितम् ।

स्कन्द उवाच ।  
तद्धितं त्रिविधं वक्ष्ये सामान्या वृत्तिरीदृशी । लच्यंसलो वत्सलः स्यादिलचि स्यात्तुफेनिलम् ॥१॥

लोमशः शे पामनो ने इलचि स्यात्तु पिच्छिलम् । अणि प्राज्ञ आर्चिकः स्याद्दन्तादुरचि दन्तुरः ॥२॥

रे स्यान्मधुरं सुशिरं वे स्यात्केशव ईदृशम् । हिरण्यं ये मालवो वे वलचि स्याद्रजस्वलः ॥३॥

इनौ धनी करी हस्ती धनिकं टिकनीरितम् । पयस्वी विनि मायावी ऊर्णायुर्युसि ईरितम् ॥४॥

वाग्मी मिनि आलचि स्याद्वाचालश्चाटचीरितम् । फलिनो बर्हिणः केकी वृन्दारकस्तथा कनि ॥५॥

आलुचि शीतं न सहते शीतालुश्चैवमीदृशम् । हिमालुरालुचि स्याच्च हिमं न सहते तथा ॥६॥

रूपं वातादुलचि स्याद्वातुलश्चानपत्यके । वाशिष्ठः कौरवो वासः पाञ्चालः सोऽस्य वासकः ॥७॥

तत्र वासो माधुरः स्याद्वेत्त्यधीते च चान्द्रकः । व्युत्क्रमं वेत्ति क्रमको नरश्चक्राम कौशकः ॥८॥

प्रियङ्गूणां भवं क्षेत्रं प्रैयङ्गवीन(ण)कं खञि । मौद्गीनं कौद्रवीणं च वैदेहश्चानपत्यके ॥९॥

इञि दाक्षिर्दाशरथिः फकि नाडायनादिकम् । आश्वायनः स्याच्च फञि यञि गार्ग्यश्च वात्स्यकः ॥१०॥

ढकि स्याद्वैनतेयादिश्चाटकैरस्तथैरकि । ढ्रकि गौधेरको रूपं गौधारश्चारकीरितम् ॥११॥

क्षत्रियो घे कुलीनः खे ण्ये कौरव्यादयः स्मृताः । यति मूर्धन्यमुख्यादिः सुगन्धिरिति रूपकम् ॥१२॥

तारकादिभ्य इतचि नभस्तारकितादयः । अनङि स्याच्च कुण्डोध्नी पुष्पधन्वसुधन्वनौ ॥१३॥

चुञ्चुपि वित्तचुञ्चुः स्याद्वित्तमस्य च शब्दके । चणपि स्यात्केशचणो रूपे स्यात्पटरूपकम् ॥१४॥

ईयसि च पटीयान्स्यात्तरप्यक्षतरादिकम् । पचतितरां च तरपि तमप्यटतितमामपि ॥१५॥

मृदुकल्पः कल्पपि स्यादिन्द्रकल्पोऽर्ककल्पकः । राजदेशीयो देशीये देश्ये देश्यादिरूपकम् ॥१६॥

पटुजातीयो जातीये जानुमात्रं च मात्रचि । ऊरुद्वयसो द्वयसच्यूरुदघ्नं च दघ्नचि ॥१७॥

तयपि स्यात् पञ्चतयो दौवारकष्ठकीरितम् । सामान्यवृत्तिरुक्ताऽथ अव्ययाख्यश्च तद्धितः ॥१८॥

यस्माद्यतस्तसिलि च यत्र तत्र त्रलीरितम् । अस्मिन्काले ह्यधुना स्यादिदानीं चैव दान्यपि ॥१९॥

सर्वस्मिन्सर्वदा दा स्यात्तस्मिन्काले र्हिलीरितम् । तर्हि होऽस्मिन्काल इह कर्हि कस्मिंश्च कालके ॥२०॥

यथा थालि थमि कथं पूर्वस्यां दिशि सञ्चयेत् । अस्ताति चैव पूर्वस्याः पूर्वादिग्रामणीयकाः ॥२१॥

पुरस्तात्सञ्चरेद्गच्छेत्सद्यस्तुल्येऽहनीरितम् । उतिः पूर्वाब्दे च परुत्पूर्वतरे परार्यपि ॥२२॥

ऐषमोऽस्मिन्संवत्सरे रूपं समसणीरितम् । एद्यवौ परेद्यवि स्यात्परस्मिन्नहनीरितम् ॥२३॥

अद्यास्मिन्नहनि द्ये स्यात्पूर्वेद्युश्च तथैद्युसि । दक्षिणस्यां दिशि वसेद्दक्षिणाद्दक्षिणाद्युभौ ॥२४॥

उत्तरस्यां दिशि वसेदुत्तरादुत्तराद्युभौ । उपरि वसेदुपरिष्टाद् भवेद्रिष्टाति ऊर्ध्वकात् ॥२५॥

उत्तरेण च पित्रोक्तमाचि च स्याच्च दक्षिणा । आहौ दक्षिणाहि वसेद्द्विप्रकारं द्विधा च धा ॥२६॥

ध्यमुञि चैकध्यं कुरु त्वं द्वैधं धमुञि चेदृशम् । द्वौ प्रकारौ द्विधा धाचि आसुसुरतरं यथा ॥२७॥

निपातास्तद्धिताः प्रोक्तास्तद्धितो भाववाचकः । पटोर्भावः पटुत्वं पटुता तलिचेरितम् ॥२८॥

प्रथिमा चेमनि पृथोः सौख्यं सुखात्ष्यञीरितम् । स्तेयं याति च स्तेनस्य ये सख्युः सख्यमीरितम् ॥२९॥

कपेर्भावश्च कापेयं सैन्यं पथ्यं यकीरितम् । आश्वं कौमारकं चाणि रूपं चाणि च यौवनम् ॥

आचार्यकं कनि प्रोक्तमेवमन्येऽपि तद्धिताः ॥३०॥

इत्याग्नेये महापुराणे व्यकरणे तद्धितसिद्धरूपं नाम षट्पञ्चाशदधिकत्रिशततमोऽध्यायः ॥३५६॥

**अथ सप्तञ्चाशदधिकत्रिशततमोऽध्यायः ।**

उणादिसिद्धरूपम् ।

कुमार उवाच ।  
उणादयोऽभिधास्यन्ते प्रत्यया धातुतः परे । उणि कारुश्च शिल्पी स्याज्जायुर्मायुश्च पित्तकम् ॥१॥

गोमायुर्वायुर्वेदेषु बहुलं स्युरुणादयः । आयुः स्वादुश्च हेत्वाद्याः किंशारुर्धान्यशूककः ॥२॥

कृकवाकुः कुक्कुटः स्याद्गुरुर्भर्ता मनुस्तथा । शयुश्चाजगरो ज्ञेयः सरुरायुधमुच्यते ॥३॥

स्वरुर्वज्रं त्रपुः सीसमसारं फल्गुरीरितम् । गृध्नश्च क्रनि किरचि मन्दिरं तिमिरं तमः ॥४॥

इलचि सलिलं वारि कल्याणं भण्डिलं स्मृतम् । बुधो विद्वान्क्वसौ स्याच्च शिबिरं गुप्तसंस्थितिः ॥५॥

ओतुर्बिडालश्च तुनि अभिधानादुगादयः । कर्णः कामी च गृहभूर्वास्तु जैवातृकः स्मृतः ॥६॥

अनड्वान्वहतेर्हिनिः स्याज्जातौ जीवार्णवौषधम् । नौ वह्निरिननि हरिणो मृगः कामी च भाजनम् ॥७॥

कम्बोजो भाजनं भाण्डं सरण्डश्च चतुष्पदः । तरुरेरण्डः सङ्घातो वरूडः साम निर्भरम् ॥८॥

स्फारं प्रभूतं स्यान्नान्तप्रत्यये चीरवल्कलम् । कातरो भीरुरुग्रस्तु प्रचण्डो जवसं तृणम् ॥९॥

जगच्चैव तु भूर्लोको(कः) कृशानुर्ज्योतिरर्ककः । वर्वरः कुटिलो धूर्तश्चत्वरं च चतुष्पथम् ॥१०॥

चीवरं भिक्षुः प्रावृत्तिरादित्यो मित्र ईरितः । पुत्रः सूनुः पिता तातः पृदाकुर्व्याघ्रवृश्चिके ॥११॥

गर्तोऽवटोऽथ भरतो नटोऽपरेऽप्युणादयः ॥१२॥

इत्याग्नेये महापुराणे व्याकरणे उणादिसिद्धरूपं नाम सप्तपञ्चाशदधिकत्रिशततमोऽध्यायः ॥३५७॥

**अथाष्टपञ्चाशदधिकत्रिशततमोऽध्यायः ।**

तिङ्विभक्तिसिद्धरूपं ।

कुमार उवाच ।  
तिङ्विभक्तिं प्रवक्ष्यामि तथादेशं समासतः । तिङस्त्रिष्वपि वर्तन्ते भावे कर्मणि कर्तरि ॥१॥

सकर्मकाकर्मकाच्च कर्तरि द्विपदे स्मृताः । सकर्मकाकर्मणि च तदादेशस्तथेरितः ॥२॥

वर्तमाने लडाख्यातो विध्याद्यर्थे लिङीरितः । विध्यादौ लोडाशिषि च भूतानद्यतने च लङ् ॥३॥

भूते लुङ्लिट् परोक्षेऽथ भाविन्यद्यतने च लुट् । लिङाशिषि च शेषेऽर्थे लृङ्भविष्यति लृङ्भवेत् ॥४॥

लिङ्निमित्ते क्रियातिपत्तौ तङानावात्मनेपदम् । पूर्वं नव परस्मैपदं तिप्तसन्तीति प्रथमः पुमान् ॥५॥

सिप्थस्थ मध्यमनरो मिब्वस्मश्चोत्तमः पुमान् । त आतामन्तात्मने मुख्यस्थासाथां ध्वं च मध्यमः ॥६॥

उत्तम इ वहि महि भूवाद्या धातवः स्मृताः । भुविरेधिः पचिर्नन्दिर्ध्वंसिः श्रंसिः पदिस्त्वदिः ॥७॥

शीङिः क्रीडी जुहोतिश्च जहातिश्च दधात्यपि । दीव्यतिः स्वपितिर्नहिः सुनोतिर्वसिरेव च ॥८॥

तुदिर्मृशतिर्मुञ्चती रुधिर्भुजिस्त्यजिस्तनिः । शवादिके विकरणे मनिश्चैव करोत्यपि ॥९॥

क्रीडतिर्वृङ् ग्रहिश्चोरिः पा नीरर्चिश्च नायकाः । भुवि स्यात्तिङ् भवति स भवतस्तौ भवन्ति ते ॥१०॥

भवसि त्वं युवां भवथो यूयं भवथ चाप्यहम् । भवाम्यावां भवावश्च भवामो ह्येधते कुलम् ॥११॥

एधेते द्वे तथैधन्ते एधसे त्वं हि मेधया । एधेथे च समेधध्वे एधे ह्येधावहे धिया ॥१२॥

एधामहे हरेर्भक्त्या पचतीत्यादि पूर्ववत् । भूयतेऽनुभूयतेऽसौ भावे कर्मणि वै यकि ॥१३॥

वुभूषति सनीत्येवं णिचि भावयतीश्वरम् । यङि वोभूयते वाद्यं वोभोति स्याच्च यङ्लुकि ॥१४॥

पुत्रीयति पुत्रकाम्यत्येवं पटपटायते । घटयत्यथ सनि णिचि बुभूषयति रूपकम् ॥१५॥

भवेद्भवेतां च लिङि भवेयुश्च भवेः परे । भवेतं च भवेतैवं भवेयं च भवेव च भवेम च ॥१६॥

एधेत एधेयातामेधेरन्मनसा श्रिया । एधेथाश्च एधेयाथामेधेध्वमेधेय एधेवहि एधेमहि ॥१७॥

अस्तु तावद्भवतां लोटि भवन्तु भवताद्भव । भवतं भवत भवानि भवाव च भवाम च ॥१८॥

एधतामेधेतामेधन्तामेधै पचावहै पचामहै । अभ्यनन्ददपचतामचन्नपचस्तथा ॥१९॥

अभवतमभवतापचमपचावापचाम च । ऐधतैधेतामैधध्वमैधे चैधामहीरितम् ॥२०॥

अभूदभूतामभूवन्नभूश्चाभूवमेव लुङ् । ऐधिष्टैधिषातां नरावैधिष्ठा एधिषीदृशम् ॥२१॥

लिटि बभूव बभूवतुर्बभूवुश्च बभूविथ । बभूवथुर्वभूव च बभूविव बभूविम ॥२२॥

पेचे पेचाते पेचिरे त्वमेधाञ्चकृषे तथा । एधाञ्चक्राथे पेचिध्वे पेचे पेचिमहे तथा ॥२३॥

लुटि भविता भवितारौ भवितारो हरादयः । भवितासि भवितास्थो भवितास्मस्तथा वयम् ॥२४॥

पक्ता पक्तारौ पक्तारः पक्तासि त्वं शुभौदनम् । पक्ताध्वे पक्ताहे चाहं पक्तास्महे हरेश्चरुम् ॥२५॥

लिङाशिषि सुखं भूयात् भूयास्तां हरिशङ्करौ । भूयासुस्ते च भूयास्त्वं युवां भूयास्तमीश्वरौ ॥२६॥

भूयास्त यूयं भूयासमहं भूयास्म सर्वदा । यक्षीष्ट ह्येधिषीयास्तां यक्षीरन्नेधिषीय च ॥२७॥

यक्षीवह्येधिषीमहि लिङि चायक्ष्यतेति लृङ् । अयक्ष्येतामयक्ष्यन्तायक्ष्येऽयक्ष्येथां युवाम् ॥२८॥

अयक्ष्यध्वमैधिष्यावह्यैधिष्यामह्यरेर्वयम् । लृटि स्याद्भविष्यतीति ऐधिष्यामह ईदृशम् ॥२९॥

एवं विभावयिष्यन्ति बोभविष्यति रूपकम् । घटयेत् पटयेत्तद्वत्पुत्रीयति च काम्यति ॥३०॥

इत्याग्नेये महापुराणे व्याकरणे तिङ्सिद्धरूपं नामाष्टपञ्चाशदधिकत्रिशततमोऽध्यायः ॥३५८॥

**अथैकोनषष्ठ्यधिकत्रिशततमोऽध्यायः ।**

कृत्सिद्धरूपम् ।

कुमार उवाच ।  
कृतस्त्रिष्वपि विज्ञेया भावे कर्मणि कर्तरि । अज् ल्युट् क्तिन् घञो भावे युजकारत एव च ॥१॥

अचि धर्मस्य विनय उत्करः प्रकरस्तथा । देवो भद्रः श्रीकरश्च ल्युटि रूपं तु शोभनम् ॥२॥

क्तिनि वृद्धिः स्तुतिमती घञि भावोऽथ युच्यपि । कारणा भावनेत्यादि अकारे च चिकित्सया ॥३॥

तथा तव्यो ह्यनीयश्च कर्तव्यं करणीयकम् । देयं ध्येयं चैव यति ण्यति कार्यं च कृत्यकाः ॥४॥

कर्तरि क्तादयो ज्ञेया भावे कर्मणि च क्वचित् । गतो ग्रामं गतो ग्राम आश्लिष्टश्च गुरुस्त्वया ॥५॥

शतृशानचौ भवन्नेधमानो भवन्त्यपि । ण्वुल्तृचौ सर्वधातुभ्यो भावको भविता तथा ॥६॥

क्विबन्तश्च स्वयम्भूश्च भूते लिटः क्वसुकानच् । बभूविवान्पेचिवांश्च पेचानः श्रद्दधानकः ॥७॥

अणि स्युः कुम्भकाराद्या भूतेऽप्युणादयः स्मृताः । वायुः पायुश्च कारुः स्याद्वहुलं छन्दसीरितम् ॥८॥

इत्याग्नेये महापुराणे व्याकरणे कृत्सिद्धरूपं नामैकोनषष्ठ्यधिकत्रिशततमोऽध्यायः ॥३५९॥

**अथ षष्ठ्यधिकत्रिशततमोऽध्यायः ।**

स्वर्गपातालादिवर्गाः ।

अग्निरुवाच ।  
स्वर्गादिनामलिङ्गो यो हरिस्तं प्रवदामि ते । स्वः स्वर्गनाकत्रिदिवा द्योदिवौ द्वेत्रिविष्टपम् ॥१॥

देवा वृन्दारका लेखा रुद्राद्या गणदेवताः । विद्याधरा(रो)ऽप्सरोयक्षरक्षोगन्धर्वकिन्नराः ॥२॥

पिशाचो गुह्यकः सिद्धो भूतोऽमी देवयोनयः । देवद्विषोऽसुरा दैत्याः सुगतः स्यात्तथागतः ॥३॥

ब्रह्मात्मभूः सुरज्येष्ठो विष्णुर्नारायणो हरिः । रेवतीशो हली रामः कामः पञ्चशरः स्मरः ॥४॥

लक्ष्मीः पद्मालया पद्मा सर्व्वः स(श)र्वः सर्वेश्वरः शिवः । कपर्दोऽस्य जटाजूटः पिनाकोऽजगवं धनुः ॥५॥

प्रमथाः स्युः पारिषदा मृडानी चण्डिकाऽम्बिका । द्वैमातुरो गजास्यश्च सेनानीरग्निभूर्गुहः ॥६॥

आखण्डलः शुनासीरः सूत्रामा च दिवस्पतिः । पुलोमजा शचीन्द्राणी देवी तस्य तु वल्लभा ॥७॥

स्यात्प्रासादो वैजयन्तो जयन्तः पाकशासनिः । ऐरावतोऽभ्रमातङ्गैरावणाभ्रमुवल्लभाः ॥८॥

ह्रादिनी वज्रमस्त्री स्यात्कुलिशं भिदुरं पविः । व्योमयानं विमानोऽस्त्री पीयूषममृतं सुधा ॥९॥

स्यात्सुधर्मा देवसभा स्वर्गङ्गा सुरदीर्घिका । स्त्रियां बहुष्वप्सरसः स्वर्वेश्या उर्वशीमुखाः ॥१०॥

हाहा हूहूश्च गन्धर्वा अग्निर्वह्निर्धनञ्जयः । जातवेदाः कृष्णवर्त्मा आश्रयाशश्च पावकः ॥११॥

हिरण्यरेताः सप्तार्चिः शुक्रश्चैवाशुशुक्षणिः । शुचिरप्पित्तमौर्वस्तु वाडवो वडवानलः ॥१२॥

वह्नेर्द्वयोर्ज्वालकीलावर्चिर्हेतिः शिखा स्त्रियाम् । त्रिषु स्फुलिङ्गोऽग्निकणो धर्मराजः परेतराट् ॥१३॥

कालोऽन्तको दण्डधरः श्राद्धेदेवोऽथ राक्षसः । कौणपास्रपक्रव्यादा यातुधानश्च नैर्ऋतिः ॥१४॥

प्रचेता वरुणः पाशी श्वसनः स्पर्शनोऽनिलः । सदागतिर्मातरिश्वा प्राणो मरुत्समीरणः ॥१५॥

जवो रंहस्तरसी तु लघु क्षिप्रमरं द्रुतम् । सत्वरं चपलं तूर्णमविलम्बितमाशु च ॥१६॥

सततेऽनारताश्रान्तसन्तताविरतानिशम् । नित्यानवरताजस्रमप्यथातिशयो भरः ॥१७॥

अतिवेलभृशात्यर्थातिमात्रोद्गाढनिर्भरम् । तीव्रैकान्तनितान्तानि गाढबाढदृढानि च ॥१८॥

गुह्यकेशो यक्षराजो राजराजो धनाधिपः । स्यात्किन्नरः किंपुरुषस्तुरङ्गवदनो मयुः ॥१९॥

निधिर्ना शेवधिर्व्योम त्वभ्रं पुष्करमम्बरम् । द्योदिवौ चान्तरीक्षं खं काष्ठाशाककुभो दिशः ॥२०॥

अभ्यन्तरं त्वन्तरालं चक्रवालं तु मन्डलम् । तडित्वान्वारिदो मेघस्तनयित्नुर्बलाहकः ॥२१॥

कादम्बिनी मेघमाला स्तनितं गर्जितं तथा । शम्पाशतह्रदाह्रादिन्यैरावत्यः क्षणप्रभा ॥२२॥

तडित्सौदामिनी विद्युच्चञ्चला चपलाऽपि च । स्फूर्जथुर्वज्रनिर्घोषो वृष्टिघातस्त्ववग्रहः ॥२३॥

धारासंपात आसारः शीकरोऽम्बुकणाः स्मृताः । वर्षोपलस्तु करका मेघच्छन्नेऽह्नि दुर्दिनम् ॥२४॥

अन्तर्धा व्यवधा पुंसि त्वन्तर्धिरपवारणम् । अपिधानतिरोधानपिधानच्छादनानि च ॥२५॥

अब्जो जैवातृकः सोमो ग्लौर्मृगाङ्कः कलानिधिः । विधुः कुमुदबन्धुश्च बिम्बोऽस्त्री मण्डलं त्रिषु ॥२६॥

कला तु षोडशो भागो भित्तं शकलखण्डके । चन्द्रिका कौमुदी ज्योत्स्ना प्रसादस्तु प्रसन्नता ॥२७॥

लक्षणं लक्ष्मकं चिह्नं शोभा कान्तिर्द्युतिश्छविः । सुषमा परमा शोभा तुषारस्तुहिनं हिमम् ॥२८॥

अवश्यायस्तु नीहारः प्रालेयः शिशिरो हिमः । नक्षत्रमृक्षं भं तारा तारकाप्युडु वा स्त्रियाम् ॥२९॥

गुरुर्जीव आङ्गिरस उशना भार्गवः कविः । विधुंतुदस्तमो राहुर्लग्नं राश्युदयः स्मृतः ॥३०॥

सप्तर्षयो मरीच्यत्रिमुखाश्चित्रशिखण्डिनः । हरिदश्वब्रध्नपूषद्युमणिर्मिहिरो रविः ॥३१॥

परिवेषस्तु परिधिरुपसूर्यकमण्डले । किरणोस्रमयूखांशुगभस्तिघृणिधृष्णयः ॥३२॥

भानुः करो मरीचिः स्त्रीपुंसयोर्दीधितिः स्त्रियाम् । स्युः प्रभा रुग्रुचिस्त्विड्भा भाश्छविद्युतिदीप्तयः ॥३३॥

रोचिः शोचिरुभे क्लीबे प्रकाशो द्योत आतपः । कोष्णं कवोष्णं मन्दोष्णं कदुष्णं त्रिषु तद्वति ॥३४॥

तिग्मं तीक्ष्णं खरं तद्वद्दिष्टोऽनेहा च कालकः । घस्रो दिनाहनी चैव सायंसन्ध्या पितृप्रसूः ॥३५॥

प्रत्यूषोऽहर्मुखं कल्यमुषःप्रत्यूषसी अपि । प्राह्णापराह्णमध्याह्णास्त्रिसन्ध्यमथ शर्वरी ॥३६॥

यामी तमी तमिस्रा च ज्योत्स्नी चन्द्रिकयान्विता । आगामिवर्तमानाहर्युक्तायां निशि पक्षिणी ॥३७॥

अर्धरात्रनिशीथौ प्रदोषो रजनीमुखम् । स पर्वसन्धिः प्रतिपत्पञ्चदश्योर्यदन्तरम् ॥३८॥

पक्षान्तौ पञ्चदश्यौ द्वे पौर्णमासी तु पूर्णिमा । कलाहीने सानुमतिः पूर्णे राका निशाकरे ॥३९॥

अमावास्या त्वमावस्या दर्शः सूर्येन्दुसङ्गमः । सा दृष्टेन्दुः सिनीवाली सा नष्टेन्दुकला कुहूः ॥४०॥

संवर्तः प्रलयः कल्पः क्षयः कल्पान्त इत्यपि । कलुषं वृजिनैनोघमंहोदुरितदुष्कृतम् ॥४१॥

स्याद्धर्ममस्त्रियां पुण्यश्रेयसी सुकृतं वृषः । मुत्प्रीतिः प्रमदो हर्षः प्रमोदामोदसंमदाः ॥४२॥

स्यादानन्दथुरानन्दः शर्मशातसुखानि च । श्वः श्रेयसं शिवं भद्रं कल्याणं मङ्गलं शुभम् ॥४३॥

भावुकं भविकं भव्यं कुशलं क्षेममस्त्रियाम् । दैवं दिष्टं भागधेयं भाग्यं स्त्री नियतिर्विधिः ॥४४॥

क्षेत्रज्ञ आत्मा पुरुषः प्रधानं प्रकृतिः स्त्रियाम् । हेतुर्ना कारणं वीजं निदानं त्वादिकारणम् ॥४५॥

चित्तं तु चेतो हृदयं स्वान्तं हृन्मानसं मनः । बुद्धिर्मनीषा धिषणा धीः प्रज्ञा शेमुषी मतिः ॥४६॥

प्रेक्षोपलिब्धिश्चित्संवित्प्रतिपज्ज्ञप्तिचेतनाः । धीर्धारणावती मेधा सङ्कल्पः कर्म मानसम् ॥४७॥

सङ्ख्या विचारणा चर्चा विचिकित्सा तु संशयः । अध्याहारस्तर्क ऊहः समौ निर्णयनिश्चयौ ॥४८॥

मिथ्यादृष्टिर्नास्तिकता भ्रान्तिर्मिथ्यामतिर्भ्रमः । अङ्गीकाराभ्युपगमप्रतिश्रवसमाधयः ॥४९॥

मोक्षे धीर्ज्ञानमन्यत्र विज्ञानं शिल्पशास्त्रयोः । मुक्तिः कैवल्यनिर्वाणश्रेयोनिःश्रेयसामृतम् ॥५०॥

मोक्षोऽपवर्गोऽथाज्ञानमविद्याहंमतिः स्त्रियाम् । विमर्दोत्थे परिमलो गन्धे जनमनोहरे ॥५१॥

आमोदः सोऽतिनिर्हारी सुरभिर्घ्राणतर्पणः । शुक्लशुभ्रशुचिश्वेतविशदश्वेतपाण्डराः ॥५२॥

अवदातः सितो गौरो वलक्षो धवलोऽर्जुनः । हरिणः पाण्डुरः पाण्डुरीषत्पाण्डुस्तु धूसरः ॥५३॥

कृष्णे नीलासितश्यामकालश्यामलमेचकाः । पीतो गौरो हरिद्राभः पालाशो हरितो हरित् ॥५४॥

रोहितो लोहितो रक्तः शोणः कोकनदच्छविः । अव्यक्तरागस्त्वरुणः श्वेतरक्तस्तु पाटलः ॥५५॥

श्यावः स्यात्कपिशो धूम्रधूमलौ कृष्णलोहिते । कडारः कपिलः पिङ्गपिशङ्गौकद्रुपिङ्गलौ ॥५६॥

चित्रं किर्मीरकल्माषशबलैताश्च कर्बुरे । व्याहार उक्तिर्लपितमपभ्रंशोऽपशब्दकः ॥५७॥

तिङ्सुवन्तचयो वाक्यं क्रिया वा कारकान्विता । इतिहासः पुरावृत्तं पुराणं पञ्चलक्षणम् ॥५८॥

आख्यायिकोपलब्धार्था प्रबन्धकल्पना कथा । समाहारः संग्रहस्तु प्रवह्लिका प्रहेलिका ॥५९॥

समस्या तु समासार्था स्मृतिस्तु धर्मसंहिता । आख्याह्वे चाभिधानञ्च वार्ता वृत्तान्त ईरितः ॥६०॥

हूतिराकारणाह्वानमुपन्यासस्तु वाङ्मुखम् । विवादो व्यवहारः स्यात् प्रतिवाक्योत्तरे समे ॥६१॥

उपोद्घात उदाहारो ह्यथ मिथ्याभिशंसनम् । अभिशापो यशः कीर्तिः प्रश्नः पृच्छानुयोगकः ॥६२॥

आम्रेडितं द्विस्त्रिरुक्तं कुत्सानिन्दे च गर्हणे । स्यादाभाषणमालापः प्रलापोऽनर्थकं वचः ॥६३॥

अनुलापो मुहुर्भाषा विलापः परिदेवनम् । विप्रलापो विरोधोक्तिः संलापो भाषणं मिथः ॥६४॥

सुप्रलापः सुवचनमपलापस्तु निह्नवः । रुषती वागकल्याणी सङ्गतं हृदयङ्गमम् ॥६५॥

अत्यर्थमधुरं सान्त्वमबद्धं स्यादनर्थकम् । निष्ठुराश्लीलपरुषं ग्राम्यं वै सुनृतं प्रिये ॥६६॥

सत्यं तथ्यमृतं सम्यङ्नादनिःस्वाननिःस्वनाः । आरवारावसंरावविरावा अथ मर्मरः ॥६७॥

स्वनिते वस्त्रपर्णानां भूषणानां तु शिञ्जितम् । वीणाया निक्वणः क्वाणस्तिरश्चां वाशितं रुतम् ॥६८॥

कोलाहलः कलकलो गीतं गानमिमे समे । स्त्री प्रतिश्रुत्प्रतिध्वाने तन्त्रीकण्ठान्निसा(षा)दकः ॥६९॥

काकली तु कले सूक्ष्मे ध्वनौ तु मधुरास्फुटे । कलो मन्त्रस्तु गम्भीरे तारोऽत्युच्चैस्त्रयस्त्रिषु ॥७०॥

समन्वितलयस्त्वेकतालो वीणा तु वल्लकी । विपञ्ची सा तु तन्त्रीभिः सप्तभिः परिवादिनी ॥७१॥

ततं वीणादिकं वाद्यमानद्धं मुरजादिकम् । वंशादिकं तु सुषिरं कांस्यतालादिकं घनम् ॥७२॥

चतुर्विधमिदं वाद्यं वादित्रातोद्यनामकम् । मृदङ्गा मुरजा भेदास्त्वङ्क्यालिङ्ग्योऽर्ध्वकास्त्रयः ॥७३॥

स्याद्यशःपटहो ढक्का भेर्यामानकदुन्दुभिः । आनकः पटहो भेदा झर्झरीडिण्डिमादयः ॥७४॥

मर्द्दलः पणवस्तुल्यौ क्रियामानं तु तालकः । लयः साम्यं ताण्डवं तु नाट्यं लास्यं च नर्तनम् ॥७५॥

तौर्यत्रिकं नृत्यगीतवाद्यं नाट्यमिदं त्रयम् । राजा भट्टारको देवः साभिषेका च देव्यपि ॥७६॥

शृङ्गारवीरकरुणाद्भुतहास्यभयानकाः । वीभत्सरौद्रौ च रसाः शृङ्गारः शुचिरुज्ज्वलः ॥७७॥

उत्साहवर्धनो वीरः कारुण्यं करुणा घृणा । कृपा दया चानुकम्पाऽप्यनुक्रोशोऽप्यथो हसः ॥७८॥

हासो हास्यञ्च वीभत्सं विकृतं त्रिष्विदं द्वयम् । विस्मयो द्भुतमाश्चर्यं चित्रमप्यथ भैरवम् ॥७९॥

दारुणं भीषणं भीष्मं घोरं भीमं भयानकम् । भयङ्करं प्रतिभयं रौद्रं तूग्रममी त्रिषु ॥८०॥

चतुर्दश दरस्त्रासौ भीतिर्भीः साध्वसं भयम् । विकारो मानसो भावोऽनुभावो भावबोधनः ॥८१॥

गर्वोऽभिमानोऽहङ्कारो मानश्चित्तसमुन्नतिः । अनादरः परिभवः परिभावस्तिरस्क्रिया ॥८२॥

व्रीडा लज्जा त्रपा ह्रीः स्यादभिध्यानं धने स्पृहा । कौतूहलं कौतुकं च कुतुकं च कुतूहलम् ॥८३॥

स्त्रीणां विलासविव्वोकविभ्रमा ललितं तथा । हेला लीलेत्यमी हावाः क्रियाः शृङ्गारभावजाः ॥८४॥

द्रवकेलिपरीहासाः क्रीडा लीला च कूर्दनम् । स्यादाच्छुरितकं हासः सोत्प्रासः समनाक्स्मितम् ॥८५॥

अधोभुवनपातालं छिद्रं श्वभ्रं वपा सुषिः । गर्तावटौ भुवि श्वभ्रे तमिश्रं(स्रं) तिमिरं तमः ॥८६॥

सर्पः पृदाकुर्भुजगो दन्दशूको विलेशयः । विषं क्ष्वेडश्च गरलं निरयो दुर्गतिः स्त्रियाम् ॥८७॥

पयः कीलालममृतमुदकं भुवनं वनम् । भङ्गस्तरङ्ग ऊर्मिर्वा कल्लोलोल्लोलकौ च तौ ॥८८॥

पृषन्ति विन्दुपृषताः कूलं रोधश्च तीरकम् । तोयोत्थितं तत्पुलिनं जम्बालं पङ्ककर्दमौ ॥८९॥

जलोच्छ्वासाः परीवाहाः कूपकास्तु विदारकाः । आतरस्तरपण्यं स्याद्द्रोणी काष्ठाम्बुवाहिनी ॥९०॥

कलुषश्चाविलोऽच्छस्तु प्रसन्नोऽथ गभीरकम् । अगाधं दासकैवर्तौ शम्बूका जलशुक्तयः ॥९१॥

सौगन्धिकं तु कह्लारं नीलमिन्दीवरं कजम् । स्यादुत्पलं कुवलयं सिते कुमुदकैरवे ॥९२॥

शालूकमेषां कन्दः स्यात्पद्मं तामरसं कजम् । नीलोत्पलं कुवलयं रक्तं कोकनदं स्मृतम् ॥९३॥

करहाटः शिफा कन्दः किञ्जल्कः केशरोऽस्त्रियाम् । खनिः स्त्रियामाकरः स्यात्पादाः प्रत्यन्तपर्वताः ॥९४॥

उपत्यकाद्रेरासन्ना भूमिरूर्द्ध्वमधित्यका । स्वर्गपातालवर्गाद्या उक्ता नानार्थकाञ्शृणु ॥९५॥

इत्याग्नेये महापुराणे स्वर्गपातालादिवर्गकथनं नाम षष्ठ्यधिकत्रिशततमोऽध्यायः ॥३६०॥

**अथैकषष्ठ्यधिकत्रिशततमोऽध्यायः ।**

अव्ययवर्गः ।

अग्निरुवाच ।  
आङीषदर्थेऽभिव्याप्तौ सीमार्थे धातुयोगजे । आ प्रगृह्यः स्मृतौ वाक्येऽप्यास्तु स्यात्कोपपीडयोः ॥१॥

पापकुत्सेषदर्थे कु धिङ्निर्भर्त्सननिन्दयोः । चान्वाचयसमाहारेतरेतरसमुच्चये ॥२॥

स्वस्त्याशीः क्षेमपुण्यादौ प्रकर्षे लङ्घनेऽप्यति । स्वित्प्रश्ने च वितर्के च तु स्याद्भेदेऽवधारणे ॥३॥

सकृत्सहैकवारे स्यादाराद्दूरसमीपयोः । प्रतीच्यां चरमे पश्चादुताप्यर्थविकल्पयोः ॥४॥

पुनःसदार्थयोः शश्वत्साक्षात्प्रत्यक्षतुल्ययोः । खेदानुकम्पासंतोषविस्मयामन्त्रणे बत ॥५॥

हन्त हर्षेऽनुकम्पायां वाक्यारम्भविषादयोः । प्रति प्रतिनिधौ वीप्सालक्षणादौ प्रयोगतः ॥६॥

इति हेतुप्रकरणप्रकाशादिसमाप्तिषु । प्राच्यां पुरस्तात्प्रथमे पुरार्थेऽग्रत इत्यपि ॥७॥

यावत्तावच्च साकल्येऽवधौ मानेऽवधारणे । मङ्गलानन्तरारम्भप्रश्नकार्त्स्नेष्वथो अथ ॥८॥

वृथा निरर्थकाविध्योर्नानाऽनेकोभयार्थयोः । नु पृच्छायां विकल्पे च पश्चात्सादृश्ययोरनु ॥९॥

प्रश्नावधारणानुज्ञानुनयामन्त्रणे ननु । गर्हासमुच्चयप्रश्नशङ्कासम्भावनास्वपि ॥१०॥

उपमायां विकल्पे वा सामि त्वर्धे जुगुप्सिते । अमा सह समीपे च कं वारिणि च मूर्धनि ॥११॥

इवेत्थमर्थयोरेवं नूनं तर्केऽर्थनिश्चये । तूष्णीमर्थे सुखे जोषं किम्पृच्छायां जुगुप्सने ॥१२॥

नाम प्राकाश्यसंभाव्यक्रोधोपगमकुत्सने । अलं भूषणपर्य्याप्तिशक्तिवारणवाचकम् ॥१३॥

हूं वितर्के परिप्रश्ने समयान्तिकमध्ययोः । पुनरप्रथमे भेदे निर्निश्चयनिषेधयोः ॥१४॥

स्यात्प्रबन्धे चिरातीते निकटागामिके पुरा । उरर्यूरी चोररी च विस्तारेऽङ्गीकृतौ त्रयम् ॥१५॥

स्वर्गे परे च लोके स्वर्वार्तासंभाव्ययोः किल । निषेधवाक्यालङ्कारे जिज्ञासावसरे खलु ॥१६॥

समीपोभयतःशीघ्रसाकल्याभिमुखेऽभितः । नामप्रकाशयोः प्रादुर्मिथोऽन्योन्यं रहस्यपि ॥१७॥

तिरोऽन्तर्धौ तिर्यगर्थे हा विषादशुगर्तिषु । अहहेत्यद्भुते खेदे हि हेताववधारणे ॥१८॥

चिराय चिररात्राय चिरस्यार्था(द्या)श्चिरार्थकाः । मुहुः पुनः पुनः शश्वदभीक्ष्णमसकृत्समाः ॥१९॥

द्राग्झटित्यञ्जसाह्नाय सपदि द्राङ्मङ्क्षु च द्रुते । बलवत्सुष्ठु किमुत विकल्पे किं किमूत च ॥२०॥

तु हि च स्म ह वै पादपूरणे पूजनेप्यति । दिवाह्नीत्यथ दोषा च नक्तं च रजनाविति ॥२१॥

तिर्यगर्थे साचि तिरोऽप्यथ सम्बोधनार्थकाः । स्युः प्याट्पाडङ्ग हे है भोः समया निकषा हिरुक् ॥२२॥

अतर्किते तु सहसा स्यात्पुरः पुरतोऽग्रतः । स्वाहा देवहविर्दाने श्रौषड्वौषड्वषट्स्वधा ॥२३॥

किञ्चिदीषन्मनागल्पे प्रेत्यामुत्र भवान्तरे । यथा तथा चैव साम्ये अहो हो इति विस्मये ॥२४॥

मौने तु तूष्णीं तूष्णीकं सद्यः सपदि तत्क्षणे । दिष्ट्या समुपजोषं चेत्यानन्देऽथान्तरेऽन्तरा ॥२५॥

अन्तरेण च मध्ये स्युः प्रसह्य तु हठार्थकम् । युक्ते द्वे साम्प्रतं स्थानेऽभीक्ष्णं शश्वदनारते ॥२६॥

अभावे नह्य नो नापि मा स्म मालं च वारणे । पक्षान्तरे चेद्यदि च तत्त्वे त्वद्धाऽञ्जसा द्वयम् ॥२७॥

प्राकाश्ये प्रादुराविः स्यादोमेवं परमं मते । समन्ततस्तु परितः सर्वतो विश्वगित्यपि ॥२८॥

अकामानुमतौ काममसूयोपगमेऽस्तु च । ननु च स्याद्विरोधोक्तौ कच्चित्कामप्रवेदने ॥२९॥

निःषमं दुःषमं गर्ह्ये यथास्वं तु यथायथम् । मृषा मिथ्या च वितथे यथार्थं तु यथातथम् ॥३०॥

स्युरेवं तु पुनर्वै वेत्यवधारणवाचकाः । प्रागतीतार्थकं नूनमवश्यं निश्चये द्वयम् ॥३१॥

संवद्वर्षेऽवरे त्वर्वागामेवं स्वयमात्मना । अल्पे नीचैर्महत्युच्चैः प्रायो भूम्न्यद्रुते शनैः ॥३२॥

सना नित्ये बहिर्बाह्ये स्मातीतेऽस्तमदर्शने । अस्ति सत्त्वे रुषोक्तावूं प्रश्नेऽ(चा)नुनये त्वयि ॥३३॥

हूं तर्के स्यादुषा रात्रेरवसाने नमो नतौ । पुनरर्थेऽङ्ग निन्दायां दुष्ठु सुष्ठु प्रशंसने ॥३४॥

सायं साये प्रगे प्रातः प्रभाते निकषाऽन्तिके । परुत्परार्यैषमोऽब्दे पूर्वे पूर्वतरे यति ॥३५॥

अद्यात्राह्न्यथ पूर्वेऽह्नीत्यादौ पूर्वोत्तरापरात् । तथाधरान्यान्यतरेतरात्पूर्वेद्युरादयः ॥३६॥

उभयद्युश्चोभयेद्युः परेत्वह्नि परेद्यवि । ह्यो गतेऽनागतेऽह्नि श्वः परश्वः परेऽहनि ॥३७॥

तदा तदानीं युगपदेकदा सर्वदा सदा । एतर्हि सम्प्रतीदानीमधुना साम्प्रतं तथा ॥३८॥

इत्याग्नेये महापुराणे अव्ययवर्गकथनं नामैकषष्ठ्यधिकत्रिशततमोऽध्यायः ॥३६१॥

**अथ द्विषष्ठ्यधिकत्रिशततमोऽध्यायः ।**

नानार्थवर्गः ।

अग्निरुवाच ।  
आकाशे त्रिदिवे नाको लोकस्तु भुवने जने । पद्ये यशसि च श्लोकः शरे खड्गे च सायकः ॥१॥

आनकः पटहो भेरी कलङ्कोऽङ्कापवादयोः । मारुते वेधसि व्रध्ने पुंसि कः कं शिरोऽम्बुनोः ॥२॥

स्यात्पुलाकस्तुच्छधान्ये संक्षेपे भक्तसिक्थके । महेन्द्रगुग्गुलूलूकव्यालग्राहिषु कौशिकः ॥३॥

शालावृकौ कपिश्वानौ मानं स्यान्मितिसाधनम् । सर्गः स्वभावनिर्मोक्षनिश्चयाध्यायसृष्टिषु ॥४॥

योगः संनहनोपायध्यानसङ्गतियुक्तिषु । भोगः सुखे स्त्र्यादिभृतावब्जौ शङ्खनिशाकरौ ॥५॥

काकेभगण्डौ करटौ दुश्चर्मा शिपिविष्टकः । रिष्टं क्षेमाशुभाभावेष्वरिष्टे तु शुभाशुभे ॥६॥

व्युष्टिः काले समृद्धौ च दृष्टिर्ज्ञानेऽक्ष्णि दर्शने । निष्ठानिष्पत्तिनाशान्ताः काष्ठोत्कर्षे स्थितौ दिशि ॥७॥

भूगोवाचस्त्विडा इलाः प्रगाढं भृशकृच्छ्रयोः । भृशप्रतिज्ञयोर्वाढं शक्तस्थूलौ दृढौ त्रिषु ॥८॥

विन्यस्तसंहतौ व्यूढौ कृष्णो व्यासेऽर्जुने हरौ । पणो द्यूतादिषूत्सृष्टे भृशौ मूल्ये धनेऽपि च ॥९॥

मौर्व्यां द्रव्याश्रिते सत्वशुक्लसंध्यादिके गुणः । श्रेष्ठेऽधिपे ग्रामणीः स्याज्जुगुप्सा करुणे घृणे ॥१०॥

तृष्णा स्पृहापिपासे द्वे विपणिः स्याद्वणिक्पथे । विषाभिमरलोहेषु तीक्ष्णं क्लीबे खरे त्रिषु ॥११॥

प्रमाणं हेतुमर्यादाशास्त्रेयत्ताप्रमातृषु । करणं क्षेत्रगात्रादावीरिणं शून्यमूषरम् ॥१२॥

यन्ता हस्तिपके सूते वह्निज्वाले च हेतयः । श्रुतं शास्त्रावभृ(धृ)तयोर्युगपर्याप्तयोः कृतम् ॥१३॥

ख्याते हृष्टे प्रतीतोऽभिजातस्तु कुलजे बुधे । विविक्तौ पूतविजनौ मूर्छितौ मूढसोछ्रयौ ॥१४॥

अर्थोऽभिधेयरैवस्तुप्रयोजननिवृत्तिषु । निदानागमयोस्तीर्थमृषिजुष्टजले गुरौ ॥१५॥

प्राधान्ये राजलिङ्गे च वृषाङ्गे ककुदोऽस्त्रियाम् । स्त्री संविज्ज्ञानसम्भाषाक्रियाकाराजिनामसु ॥१६॥

धर्मे रहस्युपनिषत्स्यादृतौ वत्सरे शरत् । पदं व्यवसितित्राणस्थानलक्ष्माङ्घ्रिवस्तुषु ॥१७॥

त्रिष्वष्टमधुरौ स्वादू मृदू चातीक्ष्णकोमलौ । सत्ये साधौ विद्यमाने प्रशस्तेऽभ्यर्हिते च सत् ॥१८॥

विधिर्विधाने दैवेऽपि प्रणिधिः प्रार्थने चरे । वधूर्जाया स्नुषा स्त्री च सुधा लेपोऽमृतं स्नुही ॥१९॥

स्पृहा सम्प्रत्ययः श्रद्धा पण्डितंमन्यगर्वितौ । ब्रह्मबन्धुरधिक्षेपे भानू रश्मिदिवाकरौ ॥२०॥

ग्रावाणौ शैलपाषाणौ मूर्खनीचौ पृथग्जनौ । तरुशैलौ शिखरिणौ तनुस्त्वग्देहयोरपि ॥२१॥

आत्मा यत्नो धृतिर्बुद्धिः स्वभावो ब्रह्म वर्ष्म च । उत्थानं पौरुषे तन्त्रे व्युत्थानं प्रतिरोधने ॥२२॥

निर्यातनं वैरशुद्धौ दाने न्यासार्पणेऽपि च । व्यसनं विपदि भ्रंशे दोषे कामजकोपजे ॥२३॥

मृगयाक्षो दिवास्वप्नः परिवादः स्त्रियो मदः । तौर्यत्रिकं वृथाट्या च कामजो दशको गणः ॥२४॥

पैशून्यं साहसं द्रोह ईर्ष्यासूयार्थदूषणम् । वाग्दण्डश्चैव पारुष्यं क्रोधजोऽपि गणोऽष्टकः ॥२५॥

अकर्मगुह्ये कौपीनं मैथुनं सङ्गतौ रतौ । प्रधानं परमार्था धीः प्रज्ञानं बुद्धिचिह्नयोः ॥२६॥

क्रन्दने रोदनाह्वाने वर्ष्म देहप्रमाणयोः । आराधनं साधने स्यादवाप्तौ तोषणेऽपि च ॥२७॥

रत्नं स्वजातिश्रेष्ठेऽपि लक्ष्म चिह्नप्रधानयोः । कलापो भूषणे बर्हे तूणीरे संहतेऽपि च ॥२८॥

तल्पं शय्याट्टदारेषु डिम्भौ तु शिशुबालिशौ । स्तम्भौ स्थूणाजडीभावौ सभ्ये संसदि वै सभा ॥२९॥

किरणप्रग्रहौ रश्मी धर्माः पुण्ययमादयः । ललामं पुच्छपुण्ड्राश्वभूषाप्राधान्यकेतुषु ॥३०॥

प्रत्ययोऽधीनशपथज्ञानविश्वासहेतुषु । समयाः शपथाचारकालसिद्धान्तसंविदः ॥३१॥

अत्ययोऽतिक्रमे कृच्छ्रे सत्यं शपथतथ्ययोः । वीर्यं बलप्रभावौ च रूप्यं रूपे प्रशस्तके ॥३२॥

दुरोदरो द्यूतकारे पणे द्यूते दुरोदरम् । महारण्ये दुर्गपथे कान्तारः पुन्नपुंसकम् ॥३३॥

यमानिलेन्द्रचन्द्रार्कविष्णुसिंहादिके हरिः । दरोऽस्त्रियां भये श्वभ्रे जठरः कठिनेऽपि च ॥३४॥

उदारो दातृमहतोरितरस्त्वन्यनीचयोः । चूडा किरीटं केशाश्च संयता मौलयस्त्रयः ॥३५॥

बलिः करोपहारादौ सैन्यस्थैर्यादिके बलम् । स्त्री कटीवस्त्रबन्धेऽपि नीवी परिपणेऽपि च ॥३६॥

शुक्रले मूषिके श्रेष्ठे सुकृते वृषभे वृषः । द्यूताक्षे सारिफलकेऽप्याकर्षोऽथाक्षमिन्द्रिये ॥३७॥

ना द्यूताङ्गे च कर्षे च व्यवहारे कलिद्रुमे । ऊष्णीषः स्यात्किरीटादौ कर्षूः कुल्याभिधायिनी ॥३८॥

प्रत्यक्षेऽधिकृतेऽध्यक्षः सूर्यवह्नी विभावसू । शृङ्गारादौ विषे वीर्ये गुणे रागे द्रवे रसः ॥३९॥

तेजःपुरीषयोर्वर्च आगः पापापराधयोः । छन्दः पद्येऽभिलाषे च साधीयान् साधुबाढयोः ॥४०॥

व्यूहो वृन्देऽप्यहिर्वृत्रेऽप्यग्नीन्द्वर्कास्तमोनुदः ॥४१॥

इत्याग्नेये महापुराणे नानार्थवर्ग नाम द्विषष्ठ्यधिकत्रिशततमोऽध्यायः ॥२६२॥

**अथ त्रिषष्ठ्यधिकत्रिशततमोऽध्यायः ।**

भूमिवनौषध्यादिवर्गाः ।

अग्निरुवाच ।  
वक्ष्ये भूपुराद्रिवनौषधिसिंहादिवर्गकान् । भूरनन्ता क्षमा धात्री क्ष्मापि कुः स्याद्धरित्र्यपि ॥१॥

मृन्मृत्तिका प्रशस्ता तु मृत्स्ना मृत्सा च मृत्तिका । जगत्त्रविष्टपं लोकं भुवनं जगती समा ॥२॥

अयनं वर्त्ममार्गाध्वपन्थानः पदवी सृतिः । सरणिः पद्धतिः पद्या वर्तन्येकपदीति च ॥३॥

पूः स्त्री पुरीनगर्यौ वा पत्तनं पुटभेदनम् । स्थानीयं निगमोऽन्यत्तु यन्मूलनगरात्पुरम् ॥४॥

तच्छाखानगरं वेशो वेश्याजनसमाश्रयः । आपणस्तु निषद्यायां विपणिः पण्यवीथिका ॥५॥

रथ्या प्रतोली विशिखा स्याच्चयो वप्रमस्त्रियाम् । प्राकारो वरणः शालः प्राचीरं प्रान्ततो वृतिः ॥६॥

भित्तिः स्त्री कुड्यमेडूकं यदन्तर्न्यस्तकीकसम् । वासः कूटो द्वयोः शाला सभा सञ्जवनं त्विदम् ॥७॥

चतुःशालं मुनीनां तु पर्णशालोटजोऽस्त्रियाम् । चैत्यमायतनं तुल्ये वाजिशाला तु मन्दुरा ॥८॥

हर्म्यादि धनिनां वासः प्रासादो देवभूभुजाम् । स्त्री द्वार्द्वारं प्रतीहारः स्याद्वितर्दिस्तु वेदिका ॥९॥

कपोतपालिकायां तु विटङ्कं पुंनपुंसकम् । कपाटमररं तुल्ये निःश्रेणिस्त्वधिरोहिणी ॥१०॥

सम्मार्जनी शोधनी स्यात्सङ्करोऽवकरस्तथा । अद्रिगोत्रिगिरिग्रावा गहनं काननं वनम् ॥११॥

आरामः स्यादुपवनं कृत्रिमं वनमेव यत् । स्यादेतदेव प्रमदवनमन्तःपुरोचितम् ॥१२॥

वीथ्यालिरावलिः पङ्क्तिश्रेणीलेखास्तु राजयः । वानस्पत्यः फलैः पुष्पात्तैरपुष्पाद्वनस्पतिः ॥१३॥

ओषध्यः फलपाकान्ताः पलाशी द्रुद्रुमागमाः । स्थाणुर्वा ना ध्रुवः शङ्कुः प्रफुल्लोत्फुल्लसंस्फुटाः ॥१४॥

पलाशं छदनं पर्णमिध्ममेधः समित्स्त्रियाम् । बोधिद्रुमश्चलदलो दधित्थग्राहिमन्मथाः ॥१५॥

तस्मिन्दधिफलः पुष्पफलदन्तशठावपि । उदुम्बरे हेमदुग्धः कोविदारे द्विपत्रकः ॥१६॥

सप्तपर्णो विशालत्वक्कृतमालं सुवर्णकः । आरेवतव्याधिघातसम्पातचतुरङ्गुलाः ॥१७॥

स्याज्जम्बीरे दन्तशठो वरुणे तिक्तशाककः । पुंनागे पुरुषस्तुङ्गः केशरो देववल्लभः ॥१८॥

पारिभद्रे निम्बतरुर्मन्दारः पारिजातकः । वञ्जुलश्चित्रकृच्चाथ द्वौ पीतनकपीतनौ ॥१९॥

आम्रातके मधूके तु गुडपुष्पमधुद्रुमौ । पीलौ गुडफलः स्रंसी नादेयी चाम्बुवेतसः ॥२०॥

शोभाञ्जने शिग्रुतीक्ष्णगन्धकाक्षीरमोचकाः । रक्तोऽसौ मधुशिग्रुः स्यादरिष्टः फेनिलः समौ ॥२१॥

गालवः शावरो लोध्रस्तिरीटस्तिल्वमार्जनौ । शेलुः श्लेष्मातकः शीत उद्दालो बहुवारकः ॥२२॥

वैकङ्कतः स्रुवावृक्षो ग्रन्थिलो व्याघ्रपादपि । तिन्दुकः स्फूर्जकः कालो नादेयी भूमिजम्बुकः ॥२३॥

काकतिन्दौ पीलुकः स्यात्पाटलिर्मोक्षमुष्ककौ । क्रमुकः पट्टिकाख्यः स्यात्कुम्भी कैडर्यकट्फले ॥२४॥

वीरवृक्षोऽरुष्करोऽग्निमुखी भल्लातकीं त्रिषु । सर्जकासनजीवाश्च पीतसालेऽथ मालके ॥२५॥

सर्जाश्वकर्णौ वीरेन्द्राविन्द्रद्रुः ककुभोऽर्जुनः । इङ्गुदी तापसतरुर्मोचा शाल्मलिरेव च ॥२६॥

चिरबिल्वो नक्तमालः करजश्च करञ्जके । प्रकीर्यः पूतिकरजो मर्कट्यङ्गारवल्लरी ॥२७॥

रोही रोहितकः प्लीहशत्रुर्दाडिमपुष्पकः । गायत्री बालतनयः खदिरो दन्तधावनः ॥२८॥

अरिमेदो विट्खदिरे कदरः खदिरे सिते । पञ्चाङ्गुलो वर्द्धमानश्चञ्चुर्गन्धर्वहस्तकः ॥२९॥

पिण्डीतको मरुवकः पीतदारु च दारु च । देवदारुः पूतिकाष्ठं श्यामा तु महिलाह्वया ॥३०॥

लता गोवन्दनी गुन्द्रा प्रियङ्गुः फलिनी फली । मण्डूकपर्णपत्रोर्णनटकट्वङ्गटुण्टुकाः ॥३१॥

श्योनाकशुकनासर्क्षदीर्घवृन्तकुटन्नटाः । पीतद्रुः सरलश्चाथ निचुलोऽम्बुज इज्जलः ॥३२॥

काकोदुम्बरिका फल्गुररिष्टः पिचुमर्दकः । सर्वतोभद्रको निम्बे शिरीषस्तु कपीतनः ॥३३॥

वकुलो वञ्जुलः प्रोक्तः पिच्छिलागुरुशिंशपाः । जया जयन्ती तर्कारी कणिका गणिकारिका ॥३४॥

श्रीपर्णमग्नमन्थः स्याद्वत्सको गिरिमल्लिका । कालस्कन्धस्तमालः स्यात् तण्डुलीयो ऽल्पमारिषः ॥३५॥  
सिन्धुवारस्तु निर्गुण्डी सैवास्फीता वनोद्भवा । गणिका यूथिकाऽम्बष्ठा सप्तला नवमालिका ॥३६॥

अतिमुक्तः पुण्ड्रकः स्यात्कुमारी तरणिः सहा । तत्र शोणे कुरुबकस्तत्र पीते कुरुण्टकः ॥३७॥

नीला झिण्टी द्वयोर्वाणा झिण्टी सैरीयकस्तथा । तस्मिन्रक्ते कुरुबकः पीते सहचरी द्वयोः ॥३८॥

धुस्तूरः कितवो धूर्तो रुचको मातुलुङ्गके । समीरणो मरुबकः प्रस्थपुष्पः फणिज्जकः ॥३९॥

कुठेरकस्तु पर्णासेऽथास्फोतो वसुकार्कके । शिवमल्ली पाशुपती वृन्दा वृक्षादनी तथा ॥४०॥

जीवन्तिका वृक्षरुहा गुडूची तन्त्रिकाऽमृता । सोमवल्ली मधुपर्णी मूर्वा तु मोरटी तथा ॥४१॥

मधूलिका मधुश्रेणी गोकर्णी पीलुपर्ण्यपि । पाठाऽम्बष्ठा विद्धकर्णी प्राचीना वनतिक्तिका ॥४२॥

कटुः कटम्भरा चाथ चक्राङ्गी शकुलादनी । आत्मगुप्ता प्रावृषायी कपिकच्छुश्च मर्कटी ॥४३॥

अपामार्गः शैखरिकः प्रत्यक्पर्णी मयूरकः । फञ्जिका ब्राह्मणी भार्गी द्रवन्ती शम्बरी वृषा ॥४४॥

मण्डूकपर्णी भण्डीरी समङ्गा कालमेषिका । रोदनी कच्छुराऽनन्ता समुद्रान्ता दुरालभा ॥४५॥

पृश्निपर्णी पृथक्पर्णी कलशिर्धावनिर्गुहा । निदिग्धिका स्पृशी व्याघ्री क्षुद्रा दुस्पर्शया सह ॥४६॥

अवल्गुजः सोमराजी सुवल्लिः सोमवल्लिका । कालमेषी कृष्णफला वाकुची पूतिफल्यपि ॥४७॥

कणोषणोपकुल्या स्याच्छ्रेयसी गजपिप्पली । चव्यं तु चविका काकचिञ्ची गुञ्जे तु कृष्णला ॥४८॥

विश्वा विषा प्रतिविषा वनशृङ्गाटगोक्षुरौ । नारायणी शतमूली कालेयकहरिद्रवः ॥४९॥

दार्वी पचम्पचा दारु शुक्ला हैमवती वचा । वचोग्रगन्धा षड़्ग्रन्था गोलोमी शतपर्विका ॥५०॥

आस्फोता गिरिकर्णी स्यात्सिंहास्यो वासको वृषः । मिशी मधुरिकाच्छत्रा कोकिलाक्षेक्षुरक्षुरा ॥५१॥

विडङ्गोऽस्त्री कृमिघ्नः स्यात् वज्रद्रुः स्नुक्स्नुही सुधा । मृद्वीका गोस्तनी द्राक्षा वला वाट्यालकस्तथा ॥५२॥

काला मसूरविदला त्रिपुटा त्रिवृता त्रिवृत् । मधुकं क्लीतकं यष्टिमधुका मधुयष्टिका ॥५३॥

विदारी क्षीरशुक्लेक्षुगन्धा क्रोष्ट्री च या सिता । गोपी श्यामा शारिवा स्यादनन्तोत्पलशारिवा ॥५४॥

मोचा रम्भा च कदली भण्टाकी दुष्प्रधर्षिणी । स्थिरा ध्रुवा सालपर्णी शृङ्गी तु वृषभो वृषः ॥५५॥

गाङ्गेरुकी नागबला मुषली तालमूलिका । ज्योत्स्नी पटोलिका जाली अजशृङ्गी विषाणिका ॥५६॥

स्याल्लाङ्गलिक्यग्निशिखा ताम्बूली नागवल्ल्यपि । हरेणू रेणुका कौन्ती ह्रीवेरो दिव्यनागरम् ॥५७॥

कालानुसार्यवृद्धाश्मपुष्पशीतशिवानि तु । शैलेयं तालपर्णी तु दैत्या गन्धकुटी मुरा ॥५८॥

ग्रन्थिपर्णं शुकं वर्हि वला तु त्रिपुटा त्रुटिः । शिवा तामलकी चाथ हनुर्हट्टविलासिनी ॥५९॥

कुटं नटं दशपुरं वानेयं परिपेलवम् । तपस्वनी जटामांसी पृक्का देवी लता लशूः ॥६०॥

कर्चुरको द्राविडको गन्धमूली शठी स्मृता । स्याद्दृक्षगन्धा छगलान्त्रा वेगी वृद्धदारकः ॥६१॥

तुण्डिकेरी रक्तफला विम्बिका पीलुपर्ण्यपि । चाङ्गेरी चुक्रिकाम्बष्ठा स्वर्णक्षीरी हिमावती ॥६२॥

सहस्रवेधी चुक्रोऽम्लवेतसः शतवेध्यपि । जीवन्ती जीवनी जीवा भूमिनिम्वः किरातकः ॥६३॥

कूर्चशीर्षो मधुकरश्चन्द्रः कपिवृकस्तथा । दद्रुघ्नः स्यादेडगजो वर्षाभूः शोथहारिणी ॥६४॥

कुनन्दती निकुम्भस्त्रा यमानी वार्षिका तथा । लशुनं गृञ्जनारिष्टमहाकन्दरसोनकाः ॥६५॥

वाराही वरदा गृष्टिः काकमाची तु वायसी । शतपुष्पा सितच्छत्राऽतिच्छत्रा मधुरा मिसिः ॥६६॥

अवाक्पुष्पी कारवी च सरणा तु प्रसारणी । कटम्भरा भद्रवला कर्बूरश्च शटी ह्यथ ॥६७॥

पटोलः कुलकस्तिक्तः कारवेल्लः कटिल्लकः । कुष्माण्डकस्तु कर्कारुरिर्वारुः कर्कटी स्त्रियौ ॥६८॥

इक्ष्वाकुः कटुतुम्बी स्याद्विशाला त्विन्द्रवारुणी । अर्शोघ्नः सूरणः कन्दो मुस्तकः कुरुविन्दकः ॥६९॥

वंशे त्वक्सारकर्मारवेणुमस्करतेजनाः । छत्रातिच्छत्रपालघ्नौ मालातृणकभूस्तृणे ॥७०॥

तृणराजाह्वयस्तालो घोण्टा क्रमुकपुगकौ । शार्दूलद्वीपिनौ व्याघ्रे हर्यक्षः केशरी हरिः ॥७१॥

कोलः पौत्री वराहः स्यात्कोक ईहामृगो वृकः । लूतोर्णनाभौ तु समौ तन्तुवायश्च मर्कटे ॥७२॥

वृश्चिकः शूककीटः स्यात्सारङ्गस्तोककौ समौ । कृकवाकुस्ताम्रचूडः पिकः कोकिल इत्यपि ॥७३॥

काके तु करटारिष्टौ बकः कह्व उदाहृतः । कोकश्चक्रश्चक्रवाको कादम्बः कलहंसकः ॥७४॥

पतङ्गिका पुत्तिका स्यात्सरघा मधुमक्षिका । द्विरेफपुष्पलिड्भृङ्गषट्पदभ्रमरालयः ॥७५॥

केकी शिख्यस्य वाक्केका शकुन्तिशकुनिद्विजाः । स्त्री पक्षतिः पक्षमूलं चञ्चुस्तोटिरुभे स्त्रियौ ॥७६॥

गतिरुड्डीनसण्डीनौ कुलायो नीडमस्त्रियाम् । पेशी कोषो द्विहीनेऽण्डं पृथुकः शावकः शिशुः ॥७७॥

पोतः पाकोऽर्भको डिम्भः सन्दोहव्यूहकौ गणः । स्तोमौघनिकरव्राता निकुरम्बं कदम्बकम् ॥७८॥

सङ्घातसञ्चयौ वृन्दं पुञ्जराशी तु कूटकम् ॥७९॥

इत्याग्नेये महापुराणे भूमिवनौषध्यादिवर्ग नाम त्रिषष्ठ्यधिकत्रिशततमोऽध्यायः ॥३६३॥

**अथ चतुःषष्ठ्यधिकत्रिशततमोऽध्यायः ।**

नृब्रह्मक्षत्रविट्शूद्रवर्गाः ।

अग्निरुवाच ।  
नृब्रह्मक्षत्रविट्शूद्रवर्गान्वक्ष्येऽथ नामतः । नरः पञ्चजना मर्त्या यद्योषाबला वधूः ॥१॥

कान्तार्थिनी तु या याति सङ्केतं साभिसारिका । कुलटा पुंश्चल्यसती नग्निका स्त्री च कोटवी ॥२॥

कात्यायन्यर्धवृद्धा या सैरिन्ध्री परवेश्मगा । असिक्री स्यादवृद्धा या मलिनी तु रजस्वला ॥३॥

वारस्त्री गणिका वेश्या भ्रातृजायास्तु यातरः । ननान्दा तु स्वसा पत्युः सपिण्डास्तु सनाभयः ॥४॥

समानोदर्यसोदर्यसगर्भसहजाः समाः । सगोत्रबान्धवज्ञातिबन्धुस्वस्वजनाः समाः ॥५॥

दम्पती जम्पती भार्यापती जायापती च तौ । गर्भाशयो जरायुः स्यादुल्वं च कललोऽस्त्रियाम् ॥६॥

गर्भो भ्रूण इमौ तुल्यौ क्लीवं शण्डो(ण्ढो) नपुंसकम् । स्यादुत्तानशया डिम्भा बालो माणवकः स्मृतः ॥७॥

पिचिण्डिलो वृहत्कुक्षिरभ्रटो नतनासिके । विकलाङ्गस्तु पोगण्ड आरोग्यं स्यादनामयम् ॥८॥

स्यादेडे वधिरः कुब्जे गडुलः कुकरे कुनिः । क्षयः शोषश्च यक्ष्मा च प्रतिश्यायस्तु पीनसः ॥९॥

स्त्री क्षुत्क्षुतं क्षयं पुंसि कासस्तु क्षवथुः पुमान् । शोथस्तु श्वयथुः शोफः पादस्फोटो विपादिका ॥१०॥

किलासं सिध्म कच्छां तु पाम पामा विचर्चिका । कोठो मण्डलकं कुष्ठं श्वित्रे दुर्नामकार्शसी ॥११॥

अनाहस्तु विबन्धः स्याद्ग्रहणी रुक्प्रवाहिका । वीजवीर्येन्द्रियं शुक्रं पललं क्रव्यमामिषम् ॥१२॥

वुक्का ऽग्रमांसं हृदयं हन्मेदस्तु वपा वसा । पश्चाद्ग्रीवा शिरा मन्या नाडी तु धमनिः शिरा ॥१३॥

तिलकं क्लोम मस्तिष्कं द्रूषिका नेत्रयोर्मलम् । अन्त्रं पुरी तद्गुल्मस्तु प्लीहा पुंस्यथ वस्नसा ॥१४॥

स्नायुः स्त्रियां कालखण्डयकृती तु समे इमे । स्यात्कर्परः कपालोऽस्त्री कीकसं कुल्यमस्थि च ॥१५॥

स्याच्छरीरास्थ्नि कङ्कालः पृष्ठास्थ्नि तु कशेरुका । शिरोस्थनि करोटिः स्त्री पार्श्वास्थनि तु पर्शुका ॥१६॥

अङ्गं प्रतीकोऽवयवः शरीरं वर्ष्म विग्रहः । कटो ना श्रोणिफलकं कटिः श्रोणिः ककुद्मती ॥१७॥

पश्चान्नितम्बः स्त्रीकट्याः क्लीवे तु जघनं पुरः । कूपकौ तु नितम्बस्थौ द्वयहीने ककुन्दरे ॥१८॥

स्त्रियां स्फिचौ कटिप्रोथावुपस्थो वक्ष्यमाणयोः । भगं योनिर्द्वयोः शिश्नो मेढ्रो मेहनशेफसी ॥१९॥

पिचिण्डकुक्षी जठरोदरं तुन्दं कुचौ स्तनौ । चूचुकं तु कुचाग्रं स्यान्न ना क्रोडं भुजान्तरम् ॥२०॥

स्कन्धो भुजशिरोंऽसो ऽस्त्री सन्धी तस्यैव जत्रुणी । पुनर्भवः कररुहो नखोऽस्त्री नखरोऽस्त्रियाम् ॥२१॥

प्रादेशतालगोकर्णास्तर्जन्यादियुते तते । अङ्गुष्ठे सकनिष्ठे स्याद्वितस्तिर्द्वादशाङ्गुलः ॥२२॥

पाणौ च पेटप्रतलप्रहस्ता विस्तृताङ्गुलौ । बद्धमुष्टिकरो रत्निररत्निः स कनिष्ठवान् ॥२३॥

कम्बुग्रीवा त्रिरेखा सावटुर्घाटा कृकाटिका । अधः स्याच्चिवुकं चोष्ठादथ गण्डौ गलो हनुः ॥२४॥

अपाङ्गौ नेत्रयोरन्तौ कटाक्षोऽपाङ्गदर्शने । चिकुरः कुन्तलो बालः प्रतिकर्म प्रसाधनम् ॥२५॥

आकाल्पवेशौ नेपथ्यं प्रत्यक्षं खेलयोगजम् । चूडामणिः शिरोरत्नं तरलो हारमध्यगः ॥२६॥

कर्णिका तालपत्रं स्याल्लम्बनं स्याल्ललन्तिका । मञ्जीरो नूपुरं पादे किङ्किणी क्षुद्रघण्टिका ॥२७॥

दैर्घ्यमायाम आरोहः परिणाहो विशालता । पटच्चरं जीर्णवस्त्रं संव्यानं चोत्तरीयकम् ॥२८॥

रचना स्यात्परिस्पन्द आभोगः परिपूर्णता । समुद्गकः सम्पुटकः प्रतिग्राहः पतद्ग्रहः ॥२९॥

इत्याग्नेये महापुराणे नृब्रह्मक्षत्रविट्शूद्रवर्गो नाम चतुःषष्ठ्यधिकत्रिशततमोऽध्यायः ॥३६४॥

**अथ पञ्चषष्ठ्यधिकत्रिशततमोऽध्यायः ।**

ब्रह्मवर्गः ।

अग्निरुवाच ।  
वंशो ऽन्ववायो गोत्रं स्यात् कुलान्यभिजनान्वयौ । मन्त्रव्याख्याकृदाचार्य आदेष्टा त्वध्वरे व्रती ॥१॥

यष्टा च यजमानः स्याज्ज्ञात्वारम्भ उपक्रमः । सतीर्थ्याश्चैकगुरवः सभ्याः सामाजिकास्तथा ॥२॥

सभासदः सभास्तारा ऋत्विजो याजकाश्च ते । अध्वर्यूद्गातृहोतारो यजुःसामर्ग्विदः क्रमात् ॥३॥

चषालो यूपकटकः समे स्थण्डिलचत्वरे । आमिक्षा सा शृतोष्णे या क्षीरे स्याद्दधियोगतः ॥४॥

पृषदाज्यं सदध्याज्ये परमान्नं तु पायसम् । उपाकृतः पशुरसौ योऽभिमन्त्र्य क्रतौ हतः ॥५॥

परं पराकं शमनं प्रोक्षणं च वधार्थकम् । पूजा नमस्यापचितिः सपर्यार्चार्हणाः समाः ॥६॥

वरिवस्या तु शुश्रूषा परिचर्याप्युपासनम् । नियमो ब्रतमस्त्री तच्चोपवासादि पुण्यकम् ॥७॥

मुख्यः स्यात्प्रथमः कल्पोऽनुकल्पस्तु ततोऽधमः । कल्पे विधिक्रमौ ज्ञेयौ विवेकः पृथगात्मता ॥८॥

संस्कारपूर्वं ग्रहणं स्यादुपाकरणं श्रुतेः । भिक्षुः परिव्राट् कर्मन्दी पाराशर्यपि मस्करी ॥९॥

ऋषयः सत्यवचसः स्नातकश्चाप्लुतव्रती । ये निर्जितेन्द्रियग्रामा यतिनो यतयश्च ते ॥१०॥

शरीरसाधनापेक्षं नित्यं यत् कर्म तद्यमः । नियमस्तु स यत्कर्मानित्यमागन्तुसाधनम् ॥११॥

स्याद् ब्रह्मभूयं ब्रह्मत्वं ब्रह्मसायुज्यमित्यपि ॥१२॥

इत्याग्नेये महापुराणे ब्रह्मवर्गो नाम पञ्चषष्ठ्यधिकत्रिशततमोऽध्यायः ॥३६५॥

**अथ षट्षष्ठ्यधिकत्रिशततमोऽध्यायः ।**

क्षत्रविट्शूद्रवर्गाः ।

अग्निरुवाच ।  
मूर्धाभिषिक्तो राजन्यो बाहुजः क्षत्रियो विराट् । राजा तु प्रणताशेषसामन्तः स्यादधीश्वरः ॥१॥

चक्रवर्ती सार्वभौमो नृपोऽन्यो मण्डलेश्वरः । मन्त्री धीसचिवोऽमात्यो महामात्राः प्रधानकाः ॥२॥

द्रष्टरि व्यवहाराणां प्राड्विवाकाक्षदर्शकौ । भौरिकः कनकाध्यक्षोऽथाध्यक्षाधिकृतौ समौ ॥३॥

अन्तःपुरे त्वधिकृतः स्यादन्तर्वंशिको जनः । सौविदल्लाः कञ्चुकिनः स्थापत्याः सौविदाश्च ते ॥४॥

षण्डो वर्षवरस्तुल्याः सेवकार्थ्यनुजीविनः । विषयानन्तरो राजा शत्रुर्मित्रमतः परम् ॥५॥

उदासीनः परतरः पार्ष्णिग्राहस्तु पृष्ठतः । चरः स्पर्शः स्यात्प्रणिधिरुत्तरः काल आयतिः ॥६॥

तत्कालस्तु तदात्वं स्यादुदर्कः फलमुत्तरम् । अदृष्टं वह्नितोयादि दृष्टं स्वपरचक्रजम् ॥७॥

भद्रकुम्भः पूर्णकुम्भो भृङ्गारः कनकालुका । प्रभिन्नो गर्जितो मात्तो वमथुः करशीकरः ॥८॥

स्त्रियां सृणिस्त्वङ्कुशोऽस्त्री परिस्तोमः कुथो द्वयोः । कर्णीरथः प्रवहणं दोला प्रेङ्खादिका स्त्रियाम् ॥९॥ आधोरणा हस्तिपका हस्त्यारोहा निषादिनः । भटा योधाश्च योद्धारः कञ्चुको वारणोऽस्त्रियाम् ॥१०॥

शीर्षण्यं च शिरस्त्रेऽथ तनुत्रं वर्म दंशनम् । आमुक्तः प्रतिमुक्तश्च पिनद्धश्चापिनद्धवत् ॥११॥

व्यूहस्तु बलविन्यासश्चक्रं चानीकमस्त्रियाम् । एकेभैकरथा त्र्यश्वाः पत्तिः पञ्चपदातिकाः ॥१२॥

पत्त्यङ्गैस्त्रिगुणैः सर्वैः क्रमादाख्या यथोत्तरम् । सेनामुखं गुल्मगणौ वाहिनी पृतना चमूः ॥१३॥

अनीकिनी दशानीकिन्योऽक्षौहिण्यो गजादिभिः । धनुः कोदण्ड इष्वासौ(सः) कोटिरस्याटनी स्मृता ॥१४॥

नस्तकस्तु धनुर्मध्यं मौर्वी ज्या शिञ्जिनी गुणः । पृषत्कबाणविशिखा अजिह्मगखगाशुगाः ॥१५॥

तूणोपासङ्गतूणीरनिषङ्गा इषुधिर्द्वयोः । असिर्ऋष्टिश्च निस्त्रिंशः करवालः कृपाणवत् ॥१६॥

त्सरुः खड्गस्य मुष्टौ स्यादीली तु करपालिका । द्वयोः कुठारः सुधितिश्छुरिका चासिपुत्रिका ॥१७॥

प्रासस्तु कुन्तो विज्ञेयः सर्वला तोमरोऽस्त्रियाम् । वैतालिका बोधकरा मागधा बन्दिनस्तुतौ ॥१८॥

संशप्तकास्तु समयात्सङ्ग्रामादनिवर्तिनः । पताका वैजयन्ती स्यात्केतनं धजमस्त्रियाम् ॥१९॥

अहं पूर्वमहं पूवमित्यहंपूर्विका स्त्रियाम् । अहमहमिका सा स्याद्योऽहङ्कारः परस्परम् ॥२०॥

शक्तिः पराक्रमः प्राणः शौर्यं स्थानसहोबलम् । मूर्छा तु कश्मलं मोहोऽप्यवमर्दस्तु पीडनम् ॥२१॥

अभ्यवस्कन्दनं त्वाभ्यासादनं विजयो जयः । निर्वासनं संज्ञपनं मारणं प्रतिघातनम् ॥२२॥

स्यात्पञ्चता कालधर्मो दिष्टान्तः प्रलयोऽत्ययः । विशो भूमिस्पृशो वैश्या वृत्तिर्वर्तनजीवने ॥२३॥

कृष्यादिवृत्तयो ज्ञेयाः कुसीदं वृद्धिजीविका । उद्धारोऽर्थप्रयोगः स्यात्कणिशं सस्यमञ्जरी ॥२४॥

किंशारुः सस्यशूकं स्यात्स्तम्बो गुच्छस्तृणादिनः । धान्यं व्रीहिः स्तम्बकरिः कडङ्गरो बुपं(सं) स्मृतं ॥२५॥

माषादयः शमीधान्ये शुकधान्ये यवादयः । तृणधान्यानि नीवाराः शूर्पं प्रस्फोटनं स्मृतम् ॥२६॥

स्यूतप्रसेवौ कण्डोलपिटौ कटकिनिञ्जकौ । समानौ रसवत्यां तु पाकस्थानमहानसे ॥२७॥

पौरोगवस्तदध्यक्षः सूपकारास्तु बल्लवाः । आरालिका आन्धसिकाः सूदा औदनिका गुणाः ॥२८॥

क्लीवेऽम्बरीषं भ्राष्ट्रो ना कर्कर्यालुर्गलन्तिका । आलिञ्जरः स्यान्मणिकं सुषवी कृषजीरके ॥२९॥

आरनालस्तु कुल्माषं बाह्लीकं हिङ्गु रामठम् । निशा हरिद्रा पीता स्त्री खण्डे मत्स्यण्डिफाणिते ॥३०॥

कूर्चिका क्षीरविकृतिः स्निग्धं मसृणचिक्कणम् । पृथुकः स्याच्चिपिटको धाना भ्रष्टयवास्त्रियः ॥३१॥

जेमनं लेप आहारो माहेयी सौरभी च गोः । युगादीनाञ्च वोढारो युग्यप्रासङ्ग्यशाटकाः ॥३२॥

चिरप्रसूता वष्कयणी धेनुः स्यान्नवसूतिका । सन्धिनी वृषभाक्रान्ता वेहद्गर्भोपघातिनी ॥३३॥

पण्याजीवो ह्यापणिको न्यासश्चोपनिधिः पुमान् । विपणो विक्रयः सङ्ख्या सङ्ख्येये ह्यादश त्रिषु ॥३४॥

विंशत्याद्याः सदैकत्वे सर्वाः संख्येयसंख्ययोः । संख्यार्थे द्विबहुत्वे स्तस्तासु चानवतेः स्त्रियः ॥३५॥

पङ्क्तेः शतसहस्रादि क्रमाद्दशगुणोत्तरम् । मानं तुलाङ्गुलिप्रस्थैर्गुञ्जाः पञ्चाद्यमाषकः ॥३६॥

ते षोडशाक्षः कर्षोऽस्त्री पलं कर्षचतुष्टयम् । सुवर्णविस्तौ हेम्नोऽक्षे कुरुबिस्तस्तु तत्पले ॥३७॥

तुला स्त्रियां पलशतं भारः स्याद्विंशतिस्तुलाः । कार्षापणः कार्षिकः स्यात् कार्षिके ताम्रिके पणः ॥३८॥

द्रव्यं वित्तं स्वापतेयं रिक्थमृक्थं धनं वसु । रीतिः स्त्रियामारकूटो न स्त्रियामथ ताम्रकम् ॥३९॥

शुल्बमौदुम्बरं लौहे तीक्ष्णं कालायसायसी । क्षारः काचोऽथ चपलो रसः सूतश्च पारदे ॥४०॥

गरलं माहिषं शृङ्गं त्रपुसीसकपिच्चटम् । हिण्डीरोऽब्धिकफः फेनो मधूच्छिष्टं तु सिक्थकम् ॥४१॥

रङ्गवङ्गे पिचुस्थूलो कूलटी तु मनःशिला । यवक्षारश्च पाक्यः स्यात्त्वक्क्षीरा वंशलोचना ॥४२॥

वृषला जघन्यजाः शूद्राश्चाण्डालान्त्याश्च श(सं)ङ्कराः । कारुः शिल्पी संहतैस्तैर्द्वयोः श्रेणिः सजातिभिः ॥४३॥

रङ्गाजीवश्चित्रकरस्त्वष्टा तक्षा च वर्धकिः । नाडिन्धमः स्वर्णकारो नापितान्तावसायिनः ॥४४॥

जाबालः स्यादजाजीवो देवाजीवस्तु देवलः । जायाजीवस्तु शैलूषा भृतको भृतिभुक्तथा ॥४५॥

विवर्णः पामरो नीचः प्राकृतश्च पृथग्जनः । विहीनोपसदो जाल्मो भृत्ये दासेरचेटकाः ॥४६॥

पटुस्तु पेशलो दक्षो मृगयुर्लुब्धकः स्मृतः । चाण्डालस्तु दिवाकीर्तिः पुस्तं लेप्यादिकर्मणि ॥४७॥

पञ्चालिका पुत्रिका स्याद्वर्करस्तरुणः पशुः । मञ्जूषा पेटकः पेडा तुल्यसाधारणौ समौ ॥४८॥

प्रतिमा स्यात् प्रतिकृतिर्वर्गा ब्रह्मादयः स्मृताः ॥४९॥

इत्याग्नेये महापुराणे क्षत्रविट्शूद्रवर्गा नाम षट्षष्ठ्यधिकत्रिशततमोऽध्यायः ॥३६६॥

**अथ सप्तषष्ठ्यधिकत्रिशततमोऽध्यायः ।**

सामान्यनामलिङ्गानि ।

अग्निरुवाच ।  
सामान्यान्यथ वक्ष्यामि नामलिङ्गानि तच्छृणु । सुकृती पुण्यवान् धन्यो महेच्छस्तु महाशयः ॥१॥

प्रवीणनिपुणाभिज्ञविज्ञनिष्णातशिक्षिताः । स्युर्वदान्यस्थूललक्षदानशौण्डा बहुप्रदे ॥२॥

कृती कृतज्ञः कुशल आसक्तोद्युक्त उत्सुकः । इभ्य आढ़्यः परिवृढो ह्यधिभूर्नायकोऽधिपः ॥३॥

लक्ष्मीवाँल्लक्ष्मणः श्रीलः स्वतन्त्रः स्वैर्यपावृतः । खलपूः स्याद्वहुकरो दीर्घसूत्रश्चिरक्रियः ॥४॥

जाल्मोऽसमीक्ष्यकारी स्यात्कुण्ठो मन्दः क्रियासु यः । कर्मशूरः कर्मठः स्याद्भक्षको घस्मरोऽद्मरः ॥५॥

लोलुपो गर्धलो गृध्रुर्विनीतप्रश्रितौ तथा । धृष्टे धृष्णुर्वियातश्च निभृतः प्रतिभान्विते ॥६॥

प्रगल्भो भीरुको भीरुर्वन्दारुरभिवादके । भूष्णुर्भविष्णुर्भविता ज्ञाता विदुरविन्दुकौ ॥७॥

मत्तशौण्डोत्कटक्षीवाश्चण्डस्त्वत्यन्तकोपनः । देवानञ्चति देवद्र्यङ्विश्वद्र्यङ्विश्वगञ्चति ॥८॥

यः सहाञ्चति स सध्र्यङ् स तिर्यङ् यस्तिरोऽञ्चति । वाचोयुक्तिः पटुर्वाग्मी वावदूकश्च वक्तरि ॥९॥

स्याज्जल्पकस्तु वाचालो वाचाटो बहुगर्ह्यवाक् । अपध्वस्तो धिक्कृतः स्याद्बद्धे कीलितसंयतौ ॥१०॥

वरणः शब्दनो नान्दीवादी नान्वीकरः समौ । व्यसनार्तोपरक्तौ द्वौ बद्धे कीलितसंयतौ ॥११॥

विहिस्तव्याकुलौ तुल्यौ नृशंसक्रूरघातकाः । पापो धूर्तो वञ्चकः स्यान्मूर्खे वैदेहबालिशौ ॥१२॥

कदर्य्ये कृपणक्षुद्रौ मार्गणो याचकार्थिनौ । अहङ्कारवानहंयुः स्याच्छुभंयुस्तु शुभान्वितः ॥१३॥

कान्तं मनोरमं रुच्यं हृद्याभीष्टे ह्यभीप्सिते । असारं फल्गु शून्यं वै मुख्यवर्यवरेण्यकाः ॥१४॥

श्रेयाञ्श्रेष्ठः पुष्कलः स्यात्प्राग्र्याग्र्यग्रीयमग्रिमम् । वड्रोरु विपुलं पीनपीव्नी तु स्थूलपीवरे ॥१५॥

स्तोकाल्पक्षुल्लकाः सूक्ष्मं श्लक्ष्णं दभ्रं कृशं तनु । मात्राकुटीलवकणा भूयिष्ठं पुरुहं पुरु ॥१६॥

अखण्डं पूर्णसकलमुपकण्ठान्तिकाभितः । समीपे सन्निधाभ्यासौ नेदिष्ठं सुसमीपकम् ॥१७॥

सुदूरे तु दविष्ठं स्याद्वृत्तं निस्तलवर्तुले । उच्चप्रांशून्नतोदग्रा ध्रुवो नित्यः सनातनः ॥१८॥

आविद्धं कुटिलं भुग्नं वेल्लितं वक्रमित्यपि । चञ्चलं तरलं चैव कठोरं जठरं दृढम् ॥१९॥

प्रत्यग्रोऽभिनवो नव्यो नवीनो नूतनो नवः । एकतानोऽनन्यवृत्तिरुच्चण्डमविलम्बितम् ॥२०॥

उच्चावचं नैकभेदं सम्बाधकलिलं तथा । तिमितं स्तिमितं क्लिन्नमभियोगस्त्वभिग्रहः ॥२१॥

स्फातिर्वृद्धौ प्रथा ख्यातौ समाहारः समुच्चयः । अपहारस्त्वपचयो विहारस्तु परिक्रमः ॥२२॥

प्रत्याहार उपादानं निर्हारोऽभ्यवकर्षणम् । विघ्नोऽन्तरायः प्रत्यूहः स्यादास्या त्वासना स्थितिः ॥२३॥

सन्निधिः सन्निकर्षः स्यात्संक्रमो दुर्गसञ्चरः । उपलम्भस्त्वनुभवः प्रत्यादेशो निराकृतिः ॥२४॥

परिरम्भःपरिष्वङ्गः संश्लेष उपगूहनम् । अनुमा पक्षहेत्वाद्यैर्डिम्बे भ्रमरविप्लवौ ॥२५॥

असन्निकृष्टार्थज्ञानं शब्दाद्धि शाब्दमीरितम् । सादृश्यदर्शनात्तुल्ये बुद्धिः स्यादुपमानकम् ॥२६॥

कार्य्यं दृष्ट्वा विना न स्यादर्थापत्तिः परार्थधीः । प्रतियोगिन्यगृहीते भुवि नास्तीत्यभावकः ॥२७॥

इत्यादिनामलिङ्गो हि हरिरुक्तो नृबुद्धये ॥२८॥

इत्याग्नेये महापुराणे सामान्यनामलिङ्गानि नाम सप्तषष्ठ्यधिकत्रिशततमोऽध्यायः ॥३६७॥

**अथाष्टषष्ठ्यधिकत्रिशततमोऽध्यायः ।**

नित्यनैमित्तिकप्राकृतप्रलयाः ।

अग्निरुवाच ।  
चतुर्विधस्तु प्रलयो नित्यो यः प्राणिनां लयः । सदा विनाशो जातानां ब्राह्मो नैमित्तिको लयः ॥१॥

चतुर्युगसहस्रान्ते प्राकृतः प्रकृतो लयः । लय आत्यन्तिको ज्ञानादात्मनः परमात्मनि ॥२॥

नैमित्तिकस्य कल्पान्ते वक्ष्ये रूपं लयस्य ते । चतुर्युगसहस्रान्ते क्षीणप्राये महीतले ॥३॥

अनावृष्टिरतीवोग्रा जायते शतवार्षिकी । ततः सत्त्वक्षयः स्याच्च ततो विष्णुर्जगत्पतिः ॥४॥

स्थितो जलानि पिबति भानोः सप्तसु रश्मिषु । भूपातालसमुद्रादितोयं नयति संक्षयम् ॥५॥

ततस्तस्यानुभावेन तोयाहारोपवृंहिताः । त एव रश्मयः सप्त जायन्ते सप्त भास्कराः ॥६॥

दहन्त्यऽशेषं त्रैलोक्यं सपातालतलं द्विज । कूर्मपृष्ठसमा भूः स्यात्ततः कालाग्निरुद्रकः ॥७॥

शेषाहिश्वाससम्पातः पातालानि दहत्यधः । पातालेभ्यो भुवं विष्णुर्भुवः स्वर्गं दहत्यतः ॥८॥

अम्बरीषमिवाभाति त्रैलोक्यमखिलं तथा । ततस्तापपरीतास्तु लोकद्वयनिवासिनः ॥९॥

गच्छन्ति ते महर्लोकं महर्लोकाज्जनं ततः । रुद्ररूपी जगद्दग्ध्वा मुखनिःश्वासतो हरेः ॥१०॥

उत्तिष्ठन्ति ततो मेघा नानारूपाः सविद्युतः । शतं वर्षाणि वर्षन्तः शमयन्त्यग्निमुत्थितम् ॥११॥

सप्तर्षिस्थानमाक्रम्य स्थितेऽम्भसि शतं मरुत् । मुखनिःश्वासतो विष्णोर्नाशं नयति तान्घनान् ॥१२॥

वायुं पीत्वा हरिः शेषे शेते चैकार्णवे प्रभुः । ब्रह्मरूपधरः सिद्धैर्जलगैर्मुनिभिः स्तुतः ॥१३॥

आत्ममायामयीं दिव्यां योगनिद्रां समास्थितः । आत्मानं वासुदेवाख्यं चिन्तयन्मधुसूदनः ॥१४॥

कल्पं शेते प्रबुद्धोऽथ ब्रह्मरूपी सृजत्यऽसौ । द्विपरार्धं ततो व्यक्तं प्रकृतौ लीयते द्विज ॥१५॥

स्थानात्स्थानं दशगुणमेकस्माद्गुण्यते स्थले । ततोऽष्टादशमे भागे परार्द्धमभिधीयते ॥१६॥

परार्धं द्विगुणं यत्तु प्राकृतः प्रलयः स्मृतः । अनावृष्ट्याऽग्निसम्पर्कात् कृते संज्वलने द्विज ॥१७॥

महदादेर्विकारस्य विशेषान्तस्य संक्षये । कृष्णेच्छाकारिते तस्मिन्सम्प्राप्ते प्रतिसञ्चरे ॥१८॥

आपो ग्रसन्ति वै पूर्वं भूमेर्गन्धादिकं गुणम् । आत्मगन्धा ततो भूमिः प्रलयत्वाय कल्पते ॥१९॥

रसात्मिकाश्च तिष्ठन्ति ह्यापस्तासां रसो गुणः । पीयते ज्योतिषा तासु नष्टास्वग्निश्च दीप्यते ॥२०॥

ज्योतिषोऽपि गुणं रूपं वायुर्ग्रसति भास्करम् । नष्टे ज्योतिषि वायुश्च बली दोधूयते महान् ॥२१॥

वायोरपि गुणं स्पर्शमाकाशं ग्रसते ततः । वायौ नष्टे तु चाकाशं नीरवं तिष्ठति द्विज ॥२२॥

आकाशस्याथ वै शब्दं भूतादिर्ग्रसते च खम् । अभिमानात्मकं खं च भूतादिं ग्रसते महान् ॥२३॥

भूमिर्याति लयं चाप्सु आपो ज्योतिषि तद्व्रजेत् । वायौ वायुश्च खे खं च अहङ्कारे लयं स च ॥२४॥

महात्तत्वे महान्तं च प्रकृतिर्ग्रसते द्विज । व्यक्ताऽव्यक्ता च प्रकृतिर्व्यक्तस्याव्यक्तके लयः ॥२५॥

पुमानेकाक्षरः शुद्धः सोऽप्यंशः परमात्मनः । प्रकृतिः पुरुषश्चैतौ लीयेते परमात्मनि ॥२६॥

न सन्ति यत्र सर्वेशे नामजात्यादिकल्पनाः । सत्तामात्रात्मके ज्ञेये ज्ञानात्मन्यात्मनः परे ॥२७॥

इत्याग्नेये महापुराणे नित्यनैमित्तिकप्राकृतप्रलय नामाष्टषष्ठ्यधिकत्रिशततमोऽध्यायः ॥३६८॥

**अथैकोनसप्तत्यधिकत्रिशततमोऽध्यायः ।**

आत्यन्तिकलयगर्भोत्पत्तिनिरूपणम् ।

अग्निरुवाच ।  
आत्यन्तिकं लयं वक्ष्ये ज्ञानादात्यन्तिको लयः । आध्यात्मिकादिसन्तापं ज्ञात्वा स्वस्य विरागतः ॥१॥

आध्यात्मिकस्तु सन्तापः शारीरो मानसो द्विधा । शारीरो बहुभिर्भेदैस्तापोऽसौ श्रूयतां द्विज ॥२॥

त्यक्त्वा जीवो भोगदेहं गर्भमाप्नोति कर्मभिः । आतिवाहिकसंज्ञस्तु देहो भवति वै द्विज ॥३॥

केवलं स मनुष्याणां मृत्युकाल उपस्थिते । याम्यैः पुंभिर्मनुष्याणां तच्छरीरं द्विजोत्तम ॥४॥

नीयते याम्यमार्गेण नान्येषां प्राणिनां मुने । ततः स्वर्याति नरकं स भ्रमेद्घटयन्त्रवत् ॥५॥

कर्मभूमिरियं ब्रह्मन्फलभूमिरसौ स्मृता । यमो योनीश्च नरकान्निरूपयति कर्मणा ॥६॥

पूरणीयाश्च तेनैव यमं चैवानुपश्यताम् । वायुभूताः प्राणिनश्च गर्भं ते प्राप्नुवन्ति हि ॥७॥

यमदूतैर्मनुष्यस्तु नीयते तं च पश्यति । धर्मी च पूज्यते तेन पापिष्ठस्ताड्यते गृहे ॥८॥

शुभाशुभं कर्म तस्य चित्रगुप्तो निरूपयेत् । बान्धवानामशौचे तु देहे खल्वातिवाहिके ॥९॥

तिष्ठन्नयति धर्मज्ञ दत्तपिण्डाशनं ततः । तन्त्यक्त्वा प्रेतदेहं तु प्राप्यान्यं प्रेतलोकतः ॥१०॥

वसेत्क्षुधा तृषायुक्त आमश्राद्धान्नभुङ्नरः । आतिवाहिकेदेहात्तु प्रेतपिण्डैर्विना नरः ॥११॥

न हि मोक्षमवाप्नोति पिण्डांस्तत्रैव सोऽश्रुते । कृते सपिण्डीकरणे नरः संवत्सरात्परम् ॥१२॥

प्रेतदेहं समुत्सृज्य भोगदेहं प्रपद्यते । भोगदेहावुभौ प्रोक्तावशुभाशुभसंज्ञितौ ॥१३॥

भुक्त्वा तु भोगदेहेन कर्मबन्धान्निपात्यते । तं देहं परतस्तस्माद्भक्षयन्ति निशाचराः ॥१४॥

पापे तिष्ठति चेत्स्वर्गं तेन भुक्तं तदा द्विज । तदा द्वितीयं गृह्णाति भोगदेहं तु पापिनाम् ॥१५॥

भुक्त्वा पापं वै पश्चाद्येन भुक्तं त्रिविष्टपम् । शुचीनां श्रीमतां गेहे स्वर्गभ्रष्टोऽभिजायते ॥१६॥

पुण्ये तिष्ठति चेत्पापं तेन भुक्तं तदा भवेत् । तस्मिन्सम्भक्षिते देहे शुभं गृह्णाति विग्रहम् ॥१७॥

कर्मण्यल्पावशेषे तु नरकादपि मुच्यते । मुक्तस्तु नरकाद्याति तिर्यग्योनिं न संशयः ॥१८॥

जीवः प्रविष्टो गर्भं तु कललेऽप्यत्र तिष्ठति । घनीभूतं द्वितीये तु तृतीयेऽवयवास्ततः ॥१९॥

चतुर्थेऽस्थीनि त्वङ्मांसं पञ्चमे रोमसम्भवः । षष्ठे चेतोऽथ जीवस्य दुःखं विन्दति सप्तमे ॥२०॥

जरायुवेष्टिते देहे मूर्ध्नि बद्धाञ्जलिस्तथा । मध्ये क्लीवं तु वामे स्त्री दक्षिणे पुरुषस्थितिः ॥२१॥

तिष्ठत्युदरभागे तु पृष्ठस्याभिमुखस्तथा । यस्यां तिष्ठत्यसौ योनौ तां स वेत्ति न संशयः ॥२२॥

सर्वं च वेत्ति वृत्तान्तमारभ्य नरजन्मनः । अन्धकारे महतीं पीड़ां विन्दति मानवः ॥२३॥

मातुराहारपीतं तु सप्तमे मास्युपाश्नुते । अष्टमे नवमे मासि भृशमुद्विजते तथा ॥२४॥

व्यवाये पीडामाप्नोति मातुर्व्यायामके तथा । व्याधिश्च व्याधितायां स्यान्मुहूर्त्तं शतवर्षवत् ॥२५॥

सन्तप्यते कर्मभिस्तु कुरुतेऽथ मनोरथान् । गर्भाद्विनिर्गतो ब्रह्मन्मोक्षज्ञानं करिष्यति ॥२६॥

सूतिवातैरधोभूतो निःसरेद्योनियन्त्रतः । पीड्यमानो मासमात्रं करस्पर्शेन दुःखितः ॥२७॥

खशब्दात्क्षुद्रश्रोतांसि देहे श्रोत्रं विविक्तता । श्वासोच्छ्वासौ गतिर्वायोर्वक्रसंस्पर्शनं तथा ॥२८॥

अग्ने रूपं दर्शनं स्यादूष्मा पङ्क्तिश्च पित्तकम् । मेधा वर्णं बलं छाया तेजः शौर्यं शरीरके ॥२९॥

जलात्स्वेदश्च रसनं देहे वै संप्रजायते । क्लेदो वसा रसा रक्तं शुक्रमूत्रकफादिकम् ॥३०॥

भूमेर्घ्राणं केशनखं रोमं च शिरसस्तथा । मातृजानि मृदून्यत्र त्वङ्मांसहृदयानि च ॥३१॥

नाभिर्मज्जा शकृन्मेदःक्लेदान्यामाशयानि च । पितृजानि शिरास्नायुशुक्रञ्चैवात्मजानि तु ॥३२॥

कामक्रोधौ भयं हर्षो धर्माधर्मात्मता तथा । आकृतिः स्वरवर्णौ तु मेहनाद्यं तथा च यत् ॥३३॥

तामसानि तथा ज्ञानं प्रमादालस्यतृट्क्षुधाः । मोहमात्सर्य्यवैगुण्यशोकायासभयानि च ॥३४॥

कामक्रोधौ तथा शौर्यं यज्ञेप्सा बहुभाषिता । अहङ्कारः परावज्ञा राजसानि महामुने ॥३५॥

धर्मेप्सा मोक्षकामित्वं परा भक्तिश्च केशवे । दाक्षिण्यं व्यवसायित्वं सात्विकानि विनिर्दिशेत् ॥३६॥

चपलः क्रोधनो भीरुर्बहुभाषो कलिप्रियः । स्वप्ने गगनगश्चैव बहुवातो नरो भवेत् ॥३७॥

अकालपलितः क्रोधी महाप्राज्ञो रणप्रियः । स्वप्ने च दीप्तिमत्प्रेक्षी बहुपित्तो नरो भवेत् ॥३८॥

स्थिरमित्रः स्थिरोत्साहः स्थिराङ्गो द्रविणान्वितः । स्वप्ने जलसितालोकी बहुश्लेष्मा नरो भवेत् ॥३९॥

रसस्तु प्राणिनां देहे जीवनं रुधिरं तथा । लेपनं च तथा मांसमेहस्नेहकरं तु तत् ॥४०॥

धारणं त्वस्थिमज्जा स्यात्पूरणं वीर्यवर्धनम् । शुक्रवीर्यकरं ह्योजः प्राणकृज्जीवसंस्थितिः ॥४१॥

ओजः शुक्रात् सारतरमापीतं हृदयोपगम् । षडङ्गं सक्थिनी बाहुर्मूर्धाजठरमीरितम् ॥४२॥

षट्त्वचा बाह्यतो यद्वदन्या रुधिरधारिका । किलासधारिणी चान्या चतुर्थी कुण्डधारिणी ॥४३॥

पञ्चमीमिन्द्रियस्थानं षष्ठी प्राणधरा मता । कला सप्तमी मांसधरा द्वितीया रक्तधारिणी ॥४४॥

यकृत्प्लीहाश्रया चान्या मेदोधरास्थिधारिणी । मज्जाश्लेष्मपुरीषाणां धरा पक्वाशयस्थिता ॥

षष्ठी पित्तधरा शुक्रधरा शुक्राशयापरा ॥४५॥

इत्याग्नेये महापुराणे आत्यन्तिकलयगर्भोत्पत्तिनिरूपणं नामैकोनसप्तत्यधिकत्रिशततमोऽध्यायः ॥३६९॥

**अथ सप्तत्यधिकत्रिशततमोऽध्यायः ।**

शरीरावयवाः ।

अग्निरुवाच ।  
श्रोत्रं त्वक्चक्षुषी जिह्वा घ्राणं धीः खं च भूतगम् । शब्दस्पर्शरूपरसगन्धाः खादिषु तद्गुणाः ॥१॥

पायूपस्थौ करौ पादौ वाग्भवेत्कर्म खं तथा । उत्सर्गानन्दकादानगतिवागादि कर्म तत् ॥२॥

पञ्चकर्मेन्द्रियाण्यत्र पञ्चबुद्धीन्द्रियाणि च । इन्द्रियार्थाश्च पञ्चैव महाभूता मनोधिपाः ॥३॥

आत्माव्यक्तश्चतुर्विंशतत्त्वानि पुरुषः परः । संयुक्तश्च वियुक्तश्च यथा मत्स्योदके उभे ॥४॥

अव्यक्तमास्रितानीह रजःसत्त्वतमांसि च । आन्तरः पुरुषो जीवः स परं ब्रह्म कारणम् ॥५॥

स याति परमं स्थानं यो वेत्ति पुरुषं परम् । सप्ताशयाः स्मृता देहे रुधिरस्यैक आशयः ॥६॥

श्लेष्मणश्चामपित्ताभ्यां पक्वाशयस्तु पञ्चमः । वायुमूत्राशयः सप्तः स्त्रीणां गर्भाशयोऽष्टमः ॥७॥

पित्तात्पक्वाशयोऽग्नेः स्याद्योनिर्विकशिता द्युतौ । पद्मवद्गर्भाशयः स्यात्तत्र धत्ते सरक्तकम् ॥८॥

शुक्रं स्वशुक्रतश्चाङ्गं कुन्तलान्यत्र कालतः । न्यस्तं शुक्रमतो योनौ नैति गर्भाशयं मुने ॥९॥

ऋतावपि च योनिश्चेद्वातपित्तकफावृता । भवेत्तदा विकाशित्वं नैव तस्यां प्रजायते ॥१०॥

वुक्कात्पुक्कसकप्लीहकृतकोष्ठाङ्गहृद्व्रणाः । तण्डकश्च महाभाग निबद्धान्याशये मतः ॥११॥

रसस्य पच्यमानस्य साराद्भवति देहिनाम् । प्लीहा यकृच्च धर्मज्ञ रक्तफेनाच्च पुक्कसः ॥१२॥

रक्तं पित्तं च भवति तथा तण्डकसंज्ञकः । मेदोरक्तप्रसाराच्च बुक्कायाः सम्भवः स्मृतः ॥१३॥

रक्तमांसप्रसाराच्च भवन्त्यन्त्राणि देहिनाम् । सार्धत्रिव्यामसंख्यानि तानि नृणां विनिर्दिशेत् ॥१४॥

त्रिव्यामानि तथा स्त्रीणां प्राहुर्वेदविदो जनः । रक्तवायुसमायोगात् कामे यस्योद्भवः स्मृतः ॥१५॥

कफप्रसाराद्भवति हृदयं पद्मसन्निभम् । अधोमुखं तच्छुषिरं यत्र जीवो व्यवस्थितः ॥१६॥

चैतन्यानुगता भावाः सर्वे तत्र व्यवस्थिताः । तस्य वामे तथा प्लीहा दक्षिणे च तथा यकृत् ॥१७॥

दक्षिणे च तथा क्लोम पद्मस्यैवं प्रकीर्तितम् । श्रोतांसि यानि देहेऽस्मिन् कफरक्तवहानि च ॥१८॥

तेषां भूतानुमानाच्च भवतीन्द्रियसम्भवः । नेत्रयोर्मण्डलं शुक्लं कफाद्भवति पैतृकम् ॥१९॥

कृष्णं च मण्डलं वातात्तथा मवति मातृकम् । पित्तात्त्वङ्मण्डलं ज्ञेयं मातापितृसमुद्भवम् ॥२०॥

मांसासृक्कफजा जिह्वा मेदोसृक्कफमांसजौ । वृषाणौ दश प्राणस्य ज्ञेयान्यायतनानि तु ॥२१॥

मूर्द्धा हृन्नाभिकण्ठाश्च जिह्वा शुक्रं च शोणितम् । गुदं बस्तिश्च गुल्फं च कण्डुराः षोडशेरिताः ॥२२॥

द्वे करे द्वे च चरणे चतस्रः पृष्ठतो गले । देहे पादादिशीर्षान्ते जालानि चैव षोडश ॥२३॥

मांसस्नायुशिरास्थिभ्यश्चत्वारश्च पृथक्पृथक् । मणिबन्धनगुल्फेषु निबद्धानि परस्परम् ॥२४॥

षट्कूर्चानि स्मृतानीह हस्तयोः पादयोः पृथक् । ग्रीवायां च तथा मेढ्रे कथितानि मनीषिभिः ॥२५॥

पृष्ठवंशस्योपगताश्चतस्रो मांसरज्जवः । तावन्त्यश्च तथा पेश्यस्तासां बन्धनकारिकाः ॥२६॥

सीरण्यश्च तथा सप्त पञ्च मूर्धानमाश्रिताः । एकैका मेढ्रजिह्वास्ता अस्थि षष्टिशतत्रयम् ॥२७॥

सूक्ष्मैः सह चतुःषष्ठिर्दशना विंशतिर्नखाः । पाणिपादशलाकाश्च तासां स्थानचतुष्टयम् ॥२८॥

षष्ठ्यङ्गुलीनां द्वे पार्ष्ण्योर्गुल्फेषु च चतुष्टयम् । चत्वार्यरत्न्योरस्थीनि जङ्घयोस्तद्वदेव तु ॥२९॥

द्वे द्वे जानुकपोलोरुफलकांशसमुद्भवम् । अक्षस्थानांशकश्रोणिफलके चैवमादिशेत् ॥३०॥

भगास्तोकं तथा पृष्ठे चत्वारिंशच्च पञ्च च । ग्रीवायां च तथास्थीनि जत्रुकं च तथा हनुः ॥३१॥

तन्मूलं द्वेललाटाक्षिगण्डनासाङ्घ्य्रवस्थिताः । पर्शुकास्तालुकैः सार्धमर्बुदैश्च द्विसप्ततिः ॥३२॥

द्वे शङ्खके कपालानि चत्वार्येव शिरस्तथा । उरः सप्तदशास्थीनि सन्धीनां द्वे शते दश ॥३३॥

अष्टषष्टिस्तु शाखासु षष्टिश्चैकविवर्जिता । अन्तरा वै त्र्यशीतिश्च स्नायोर्नवशतानि च ॥३४॥

त्रिंशाधिके द्वे शते तु अन्तराधौ तु सप्ततिः । ऊर्द्ध्वगाः षट्शतान्येव शाखास्तु कथितानि तु ॥३५॥

पञ्चपेशीशतान्येव चत्वारिंशत्तथोर्ध्वगाः । चतुःशतं तु शाखासु अन्तराधौ च षष्ठिका ॥३६॥

स्त्रीणां चैकाधिका वै स्याद्विंशतिश्चतुरुत्तरा । स्तनयोर्दश योनौ च त्रयोदश तथाशये ॥३७॥

गर्भस्य च चतस्रः स्युः शिराणां च शरीरिणाम् । त्रिंशच्छतसहस्राणि तथान्यानि नवैव तु ॥३८॥

षट्पञ्चाशत्सहस्राणि रसन्देहे वहन्ति ताः । केदार इव कुल्याश्च क्लेदलेपादिकं च यत् ॥३९॥

द्वासप्ततिस्तथा कोट्यो व्योम्नामिह महामुने । मज्जाया मेदसश्चैव वसायाश्च तथा द्विज ॥४०॥

मूत्रस्य चैव पित्तस्य श्लेष्मणः शकृतस्तथा । रक्तस्य सरसस्यात्र क्रमशोऽञ्जलयो मताः ॥४१॥

अर्धार्धाभ्यधिकाः सर्वाः पूर्वपूर्वाञ्जलेर्मताः । अर्धाञ्जलिश्च शुक्रस्य तदर्धं च तथौजसः ॥४२॥

रजसस्तु तथा स्त्रीणां चतस्रः कथिता बुधैः । शरीरं मलदोषादि पिण्डं ज्ञात्वात्मनि त्यजेत् ॥४३॥

इत्याग्नेये महापुराणे शरीरावयव नाम सप्तत्यधिकत्रिशततमोऽध्यायः ॥३७०॥

**अथैकसप्तत्यधिकत्रिशततमोऽध्यायः ।**

नरकनिरूपणम् ।

अग्निरुवाच ।  
उक्तानि यममार्गाणि वक्ष्येऽथ मरणे नृणाम् । ऊष्मा प्रकुपितः काये तीव्रवायुसमीरितः ॥१॥

शरीरमुपरुध्याथ कृत्स्नान्दोषान्रुणद्धि वै । छिनत्ति प्राणस्थानानि पुनर्मर्माणि चैव हि ॥२॥

शैत्यात्प्रकुपितो वायुश्छिद्रमन्विष्यते ततः । द्वे नेत्रे द्वौ तथा कर्णौ द्वौ तु नासापुटौ तथा ॥३॥

ऊर्ध्वं तु सप्त च्छिद्राणि अष्टमं वदनं तथा । एतैः प्राणो विनिर्याति प्रायशः शुभकर्मणाम् ॥४॥

अधः पायुरुपस्थं च अनेनाशुभकारिणाम् । मूर्धानं योगिनो भित्त्वा जीवो यात्यथ चेच्छया ॥५॥

अन्तकाले तु सम्प्राप्ते प्राणेऽपानमुपस्थिते । तमसा संवृते ज्ञाने संवृतेषु च मर्मसु ॥६॥

स जीवो नाभ्यधिष्टानाच्चाल्यते मातरिश्वना । बाध्यमानश्चानयते अष्टाङ्गाः प्राणवृत्तिकाः ॥७॥

च्यवन्तं जायमानं वा प्रविशन्तं च योनिषु । प्रपश्यन्ति च तं सिद्धा देवा दिव्येन चक्षुषा ॥८॥

गृह्णाति तत्क्षणाद्योगे शरीरञ्चातिवाहिकम् । आकाशवायुतेजांसि विग्रहादूर्ध्वगामिनः ॥९॥

जलं मही च पञ्चत्वमापन्नः पुरुषः स्मृतः । आतिवाहिकदेहं तु यमदूता नयन्ति तम् ॥१०॥

याम्यं मार्गं महाघोरं षडशीतिसहस्रकम् । अन्नोदकं नीयमानो बान्धवैर्दत्तमश्नुते ॥११॥

यमं दृष्ट्वा यमोक्तेन चित्रगुप्तेन चेरितान् । प्राप्नोति नरकान्रौद्रान्धर्मी शुभपथैर्दिवम् ॥१२॥

भुज्यन्ते पापिभिर्वक्ष्ये नरकांस्ताश्च यातनाः । अष्टाविंशतिरेवाधःक्षितेर्नरककोटयः ॥१३॥

सप्तमस्य तलस्यान्ते घोरे तमसि संस्थिताः । घोराख्या प्रथमा कोटिः सुघोरा तदधः स्थिता ॥१४॥

अतिघोरा महाघोरा घोररूपा च पञ्चमी । षष्ठी तरलताराख्या सप्तमी च भयानका ॥१५॥

भयोत्कटा कालरात्री महाचण्डा च चण्डया । कोलाहला प्रचण्डाख्या पद्मा नरकनायिका ॥१६॥

पद्मावती भीषणा च भीमा चैव करालिका । विकराला महावज्रा त्रिकोणा पञ्चकोणिका ॥१७॥

सदीर्घा वर्तुला सप्तभूमा चैव सुभूमिका । दीप्तमायाष्टाविंशतयः कोटयः पापिदुःखदाः ॥१८॥

अष्टाविंशतिकोटीनां पञ्च पञ्च च नाय(यि)काः । रौरवाद्याः शतं चैकं चत्वारिंशच्चतुष्टयम् ॥१९॥

तामिश्रमन्धतामिश्रं महारौरवरौरवौ । असिपत्रं वनं चैव लोहभारं तथैव च ॥२०॥

नरकं कालसूत्रं च महानरकमेव च । सञ्जीवनं महावीचि तपनं सम्प्रतापनम् ॥२१॥

सङ्घातं च सकाकोलं कुद्मलं पूतिमृत्तिकम् । लोहशङ्कुमृजीषं च प्रधानं शाल्मलीं नदीम् ॥२२॥

नरकान्विद्धि कोटीशनागन्वै घोरदर्शनान् । पात्यन्ते पापकर्मण एकैकस्मिन्बहुष्वपि ॥२३॥

मार्जारोलूकगोमायुगृध्रादिवदनाश्च ते । तैलद्रोण्यां नरं क्षिप्त्वा ज्वालयन्ति हुताशनम् ॥२४॥

अम्बरीषेषु चैवान्यांस्ताम्रपात्रेषु चापरान् । अयस्पात्रेषु चैवान्यान् बहुवह्निकणेषु च ॥२५॥

शूलाग्रारोपितांश्चान्ये छिद्यन्ते नरकेऽपरे । ताड्यन्ते च कशाभिस्तु भोज्यन्ते चाप्ययोगुडान् ॥२६॥

यमदूतैर्नराः पांशून्विष्ठारक्तकफादिकान् । तप्तं मद्यं पाययन्ति पाटयन्ति पुनर्नरान् ॥२७॥

यन्त्रेषु पीडयन्ति स्म भक्ष्यन्ते वायसादिभिः । तैलेनोष्णेन सिच्यन्ते छिद्यन्ते नैकधा शिरः ॥२८॥

हा तातेति क्रन्दमानाः स्वकं निन्दन्ति कर्म ते । महापातकजान्घोरान्नरकान्प्राप्य गर्हितान् ॥२९॥

कर्मक्षयात्प्रजायन्ते महापातकिनस्त्विह । मृगश्वशूकरोष्ट्राणां ब्रह्महा योनिमृच्छति ॥३०॥

खरपुक्कशम्लेच्छानां मद्यपः स्वर्णहार्यपि । कृमिकीटपतङ्गत्वं गुरुगस्तृणगुल्मताम् ॥३१॥

ब्रह्महा क्षयरोगी स्यात्सुरापः श्यावदन्तकः । स्वर्णहारी तु कुनखी दुश्चर्मा गुरुतल्पगः ॥३२॥

यो येन संस्पृशत्येषां स तल्लिङ्गोऽभिजायते । अन्नहर्ता मायावी स्यान्मूको वागपहारकः ॥३३॥

धान्यं हृत्वा ऽतिरिक्ताङ्गः पिशुनः पूतिनासिकः । तैलहृत्तैलपायी स्यात्पूतिवक्त्रस्तु सूचकः ॥३४॥

परस्य योषितं हृत्वा ब्रह्मस्वमपहृत्य च । अरण्ये निर्जने देशे जायते ब्रह्मराक्षसः ॥३५॥

रत्नहारी हीनजातिर्गन्धांश्छुछुन्दरी शुभान् । पत्रं शाकं शिखी हृत्वा मुखरो धान्यहारकः ॥३६॥

अजः पशुं पयः काको यानमुष्ट्रः फलं कपिः । मधु दंशः फलं गृध्रो गृहकाक उपस्करम् ॥३७॥

श्वित्री वस्त्रं सारसं च झिल्ली लवणहारकः । उक्त आध्यात्मिकस्तापः शस्त्राद्यैराधिभौतिकः ॥३८॥

ग्रहाग्निदेवपीडाद्यैराधिदैविक ईरितः । त्रिधा तापं हि संसारं ज्ञानयोगाद्विनाशयेत् ॥३९॥

कृच्छ्रैर्व्रतैश्च दानाद्यैर्विष्णुपूजादिभिर्नरः ॥४०॥

इत्याग्नेये महापुराणे नरकनिरूपणं नामैकसप्तत्यधिकत्रिशततमोऽध्यायः ॥३७१॥

**अथ द्विसप्तत्यधिकत्रिशततमोऽध्यायः ।**

यमनियमाः ।

अग्निरुवाच ।  
संसारतापमुक्त्यर्थं वक्ष्याम्यष्टाङ्गयोगकम् । ब्रह्मप्रकाशकं ज्ञानं योगस्तत्रैकचित्तता ॥१॥

चित्तवृत्तिर्निरोधश्च जीवब्रह्मात्मनोः परः । अहिंसा सत्यमस्तेयं ब्रह्मचर्यापरिग्रहौ ॥२॥

यमाः पञ्च स्मृता विप्र नियमा भुक्तिमुक्तिदाः । शौचं सन्तोषतपसी स्वाध्यायेश्वरपूजने ॥३॥

भूतापीडा ह्यहिंसा स्यादहिंसा धर्म उत्तमः । यथा गजपदेऽन्यानि पदानि पथगामिनां ॥४॥

एवं सर्वमहिंसायां धर्मार्थमभिधीयते । उद्वेगजननं हिंसा सन्तापकरणं तथा ॥५॥

रुक्कृतिः शोणितकृतिः पैशुन्यकरणं तथा । हितस्यातिनिषेधश्च मर्मोद्घाटनमेव च ॥६॥

सुखापह्नुतिः संरोधो वधो दशविथा च सा । यद्भूतहितमत्यन्तं वचः सत्यस्य लक्षणम् ॥७॥

सत्यं ब्रूयात्प्रियं ब्रूयान्न ब्रूयात्सत्यमप्रियम् । प्रियञ्च नानृतं ब्रूयादेष धर्मः सनातनः ॥८॥

मैथुनस्य परित्यागो ब्रह्मचर्यं तदष्टधा । स्मरणं कीर्तनं केलिः प्रेक्षणं गुह्यभाषणम् ॥९॥

सङ्कल्पोऽध्यवसायश्च क्रियानिर्वृत्तिरेव च । एतन्मैथुनमष्टाङ्गं प्रवदन्ति मनीषिणः ॥१०॥

ब्रह्मचर्यं क्रियामूलमन्यथा विफला क्रिया । वसिष्ठश्चन्द्रमाः शुक्रो देवाचार्यः पितामहः ॥११॥

तपोवृद्धा वयोवृद्धास्तेऽपि स्त्रीभिर्विमोहिताः । गौडी पैष्टी च माध्वी च विज्ञेयास्त्रिविधाः सुराः ॥१२॥

चतुर्थी स्त्री सुरा ज्ञेया ययेदं मोहितं जगत् । माद्यति प्रमदां दृष्ट्वा सुरां पीत्वा तु माद्यति ॥१३॥

यस्माद्दृष्टमदा नारी तस्मात्तां नावलोकयेत् । यद्वा तद्वा परद्रव्यमपहृत्य बलान्नरः ॥१४॥

अवश्यं याति तिर्यक्त्वं जग्ध्वा चैवाहुतं हविः । कौपीनाच्छादनं वासः कन्थां शीतनिवारिणीम् ॥१५॥

पादुके चापि गृह्णीयात्कुर्यान्नान्यस्य संग्रहम् । देहस्थितिनिमित्तस्य वस्त्रादेः स्यात्परिग्रहः ॥१६॥

शरीरं धर्मसंयुक्तं रक्षणीयं प्रयत्नतः । शौचं तु द्विविधं प्रोक्तं वाह्यमभ्यन्तरं तथा ॥१७॥

मृज्जलाभ्यां स्मृतं बाह्यं भावशुद्धेरथान्तरम् । उभयेन शुचिर्यस्तु स शुचिर्नेतरः शुचिः ॥१८॥

यथा कथञ्चित्प्राप्त्या च सन्तोषस्तुष्टिरुच्यते । मनसश्चेन्द्रियाणां च ऐकाग्र्यं तप उच्यते ॥१९॥

तज्जयः सर्वधर्मेभ्यः स धर्मः पर उच्यते । वाचिकं मन्त्रजप्यादि मानसं रागवर्जनम् ॥२०॥

शारीरं देवपूजादि सर्वदं तु त्रिधा तपः । प्रणवाद्यास्ततो वेदाः प्रणवे पर्यवस्थिताः ॥२१॥

वाङ्मयः प्रणवः सर्वं तस्मात्प्रणवमभ्यसेत् । अकारश्च तथोकारो मकारश्चार्धमात्रया ॥२२॥

तिस्रो मात्रास्त्रयो वेदाः लोका भूरादयो गुणाः । जाग्रत्स्वप्नः सुषुप्तिश्च ब्रह्मविष्णुमहेश्वराः ॥२३॥

ब्रह्मा विष्णुश्च रुद्रश्च स्कन्ददेवीमहेश्वरः । प्रद्युम्नः श्रीर्वासुदेवः सर्वमोंकारकः क्रमात् ॥२४॥

अमात्रो नष्टमात्रश्च द्वैतस्यापगमः शिवः । ओङ्कारो विदितो येन स मुनिर्नेतरो मुनिः ॥२५॥

चतुर्थी मात्रा गान्धारी प्रयुक्ता मूर्ध्नि लक्ष्यते । तत्तुरीयं परं ब्रह्म ज्योतिर्दीपो घटे यथा ॥२६॥

तथा हृत्पद्मनिलयं ध्यायेन्नित्यं जपेन्नरः । प्रणवो धनुः शरो ह्यात्मा ब्रह्म तल्लक्ष्यमुच्यते ॥२७॥

अप्रमत्तेन वेद्धव्यं शरवत्तन्मयो भवेत् । एतदेकाक्षरं ब्रह्म एतदेकाक्षरं परम् ॥२८॥

एतदेकाक्षरं ज्ञात्वा यो यदिच्छति तस्य तत् । छन्दोऽस्य देवी गायत्री अन्तर्यामी ऋषिः स्मृतः ॥२९॥

देवता परमात्मास्य नियोगो भुक्तिमुक्तये । भूरग्न्यात्मने हृदयं भुवः प्राजापत्यात्मने ॥३०॥

शिरः स्वः सूर्यात्मने च शिखा कवचमुच्यते । ओं भूर्भुवः स्वः कवचं सत्यात्मने ततोऽस्त्रकम् ॥३१॥

विन्यस्य पूजयेद्विष्णुं जपेद्वै भुक्तिमुक्तये । जुहुयाच्च तिलाज्यादि सर्वं सम्पद्यते नरे ॥३२॥

यस्तु द्वादशसाहस्रं जपमन्वहमाचरेत् । तस्य द्वादशभिर्मासैः परं ब्रह्म प्रकाशते ॥३३॥

अणिमादि कोटिजप्याल्लक्षात्सारस्वतादिकम् । वैदिकस्तान्त्रिको मिश्रो विष्णोर्वै त्रिविधो मखः ॥३४॥

त्रयाणामीप्सितेनैकविधिना हरिमर्चयेत् । प्रणम्य दण्डवद्भूमौ नमस्कारेण योऽर्चयेत् ॥३५॥

स यां गतिमवाप्नोति न तां क्रतुशतैरपि । यस्य देवे परा भक्तिर्यथा देवे तथा गुरौ ॥३६॥

तस्यैते कथिता ह्यर्थाः प्रकाशन्ते महात्मनः ॥३६॥

इत्याग्नेये महापुराणे यमनियमनिरुपणं नाम द्विसप्तत्यधिकत्रिशततमोऽध्यायः ॥३७२॥

**अथ त्रिसप्तत्यधिकत्रिशततमोऽध्यायः ।**

आसनप्राणायामप्रत्याहाराः ।

अग्निरुवाच ।  
आसनं कमलाद्युक्तं तद्बद्ध्वा चिन्तयेत्परम् । शुचौ देशे प्रतिष्ठाप्य स्थिरमासनमात्मनः ॥१॥

नात्युच्छ्रितं नातिनीचं चेलाजिनकुशोत्तरम् । तत्रैकाग्रं मनः कृत्वा यातचित्तेन्द्रियक्रियः ॥२॥

उपविश्यासने युञ्ज्याद्योगमात्मविशुद्धये । समं कायशीरोग्रीवं धारयन्नचलं स्थिरः ॥३॥

सम्प्रेक्ष्य नासिकाग्रं स्वं दिशश्चानवलोकयन् । पार्ष्णिभ्यां वृषणौ रक्षंस्तथा प्रजननं पुनः ॥४॥

उरुभ्यामुपरिस्थाप्य वाहू तिर्यक् प्रयत्नतः । दक्षिणं करपृष्ठं च न्यसेद्वामतलोपरि ॥५॥

उन्नम्य शनकैर्वक्त्रं मुखं विष्टभ्य चाग्रतः । प्राणः स्वदेहजो वायुस्तस्यायामो निरोधनम् ॥६॥

नासिकापुटमङ्गुल्या पीड्यैव च परेण च । औदरं रेचयेद्वायुं रेचनाद्रेचकः स्मृतः ॥७॥

वाह्येन वायुना देहं दृतिवत्पूरयेद्यथा । तथा पुर्णश्च सन्तिष्ठेत्पूरणात्पूरकः स्मृतः ॥८॥

न मुञ्चति न गृह्णाति वायुमन्तर्बहिःस्थितम् । सम्पूर्णकुम्भवत्तिष्ठेदचलः स तु कुम्भकः ॥९॥

कन्यकः सकृदुद्घातः स वै द्वादशमात्रिकः । मध्यमश्च द्विरुद्घातश्चतुर्विंशतिमात्रिकः ॥१०॥

उत्तमश्च त्रिरुद्घातः षट्त्रिंशत्तालमात्रिकः । स्वेदकम्पाभिघातानां जननश्चोत्तमोत्तमः ॥११॥

अजितां नारुहेद्भूमिं हिक्काश्वासादयस्तथा । जिते प्राणे स्वल्पदोषविण्मूत्रादि प्रजायते ॥१२॥

आरोग्यं शीघ्रगामित्वमुत्साहः स्वरसौष्ठवम् । बलवर्णप्रसादश्च सर्वदोषक्षयः फलम् ॥१३॥

जपध्यानं विनागर्भः स गर्भस्तत्समन्वितः । इन्द्रियाणां जयार्थाय स गर्भं धारयेत्परम् ॥१४॥

ज्ञानवैराग्ययुक्ताभ्यां प्राणायामवशेन च । इन्द्रियांश्च विनिर्जित्य सर्वमेव जितं भवेत् ॥१५॥

इन्द्रियाण्येव तत्सर्वं यत्स्वर्गनरकावुभौ । निगृहीतविसृष्टानि स्वर्गाय नरकाय च ॥१६॥

शरीरं रथमित्याहुरिन्द्रियाण्यस्य वाजिनः । मनश्च सारथिः प्रोक्तः प्राणायामः कशः स्मृतः ॥१७॥

ज्ञानवैराग्यरश्मिभ्यां मायया विधृतं मनः । शनैर्निश्चलतामेति प्राणायामैकसंहितम् ॥१८॥

जलविन्दुं कुशाग्रेण मासे मासे पिवेत्तु यः । संवत्सरशतं साग्रं प्राणयामश्च तत्समः ॥१९॥

इन्द्रियाणि प्रसक्तानि प्रविश्य विषयोदधौ । आहृत्य यो निगृह्णाति प्रत्याहारः स उच्यते ॥२०॥

उद्धरेदात्मनात्मानं मज्जमानं यथाम्भसि । भोगनद्यतिवेगेन ज्ञानवृक्षं समाश्रयेत् ॥२१॥

इत्याग्नेये महापुराणे आसनप्राणायामप्रत्याहारा नाम त्रिसप्तत्यधिकत्रिशततमोऽध्यायः ॥३७३॥

**अथ चतुःसप्तत्यधिकत्रिशततमोऽध्यायः ।**

ध्यानम् ।

अग्निरुवाच ।  
ध्यै चिन्तायां स्मृतो धातुर्विष्णुचिन्ता मुहुर्मुहुः । अनाक्षिप्तेन मनसा ध्यानमित्यभिधीयते ॥१॥

आत्मनः समनस्कस्य मुक्ताशेषोपधस्य च । ब्रह्मचिन्तासमा शक्तिर्ध्यानं नाम तदुच्यते ॥२॥

ध्येयालम्बनसंस्थस्य सदृशप्रत्ययस्य च । प्रत्ययान्तरनिर्मुक्तः प्रत्ययो ध्यानमुच्यते ॥३॥

ध्येयावस्थितचित्तस्य प्रदेशे यत्र कुत्रिचित् । ध्यानमेतत्समुद्दिष्टं प्रत्ययस्यैकभावना ॥४॥

एवं ध्यानसमायुक्तः स्वदेहं यः परित्यजेत् । कुलं स्वजनमित्राणि समुद्धृत्य हरिर्भवेत् ॥५॥

एवं मुहूर्तमर्धं वा ध्यायेद्यः श्रद्धया हरिम् । सोऽपि यां गतिमाप्नोति न तां सर्वैर्महामखैः ॥६॥

ध्याता ध्यानं तथा ध्येयं यच्च ध्यानप्रयोजनम् । एतच्चतुष्टयं ज्ञात्वा योगं युञ्जीत तत्त्ववित् ॥७॥

योगाभ्यासाद्भवेन्मूक्तिरैश्वर्यं चाष्टधा महत् । ज्ञानवैराग्यसम्पन्नः श्रद्दधानः क्षमान्वितः ॥८॥

विष्णुभक्तः सदोत्साही ध्यातेत्थं पुरुषः स्मृतः । मूर्तामूर्तं परं ब्रह्म हरेर्ध्यानं हि चिन्तनम् ॥९॥

सकलो निष्कलो ज्ञेयः सर्वज्ञः परमो हरिः । अणिमादिगुणैश्वर्यं मुक्तिर्ध्यानप्रयोजनम् ॥१०॥

फलेन योजको विष्णुरतो ध्यायेत् परेश्वरम् । गच्छंस्तिष्ठन्स्वपञ्जाग्रदुन्मिषन्निमिषन्नपि ॥११॥

शुचिर्वाप्यशुचिर्वापि ध्यायेत्सततमीश्वरम् । स्वदेहायतनस्यान्ते मनसि स्थाप्य केशवम् ॥१२॥

हृत्पद्मपीठिकामध्ये ध्यानयोगेन पूजयेत् । ध्यानयज्ञः परः शुद्धः सर्वदोषविवर्जितः ॥१३॥

तेनेष्ट्वा मुक्तिमाप्नोति वाह्यशुद्धैश्च नाध्वरैः । हिंसादोषविमुक्तित्वाद्विशुद्धिश्चित्तसाधनः ॥१४॥

ध्यानयज्ञः परस्तस्मादपवर्गफलप्रदः । तस्माद्शुद्धं सन्त्यज्य ह्यनित्यं वाह्यसाधनम् ॥१५॥

यज्ञाद्यं कर्म्म सन्त्यज्य योगमत्यर्थमभ्यसेत् । विकारमुक्तमव्यक्तं भोग्यभोगसमन्वितम् ॥१६॥

चिन्तयेद्धृदये पूर्वं क्रमादादौ गुणत्रयम् । तमः प्रच्छाद्य रजसा सत्त्वेन च्छादयेद्रजः ॥१७॥

ध्यायेत्त्रिमण्डलं पूर्वं कृष्णं रक्तं सितं क्रमात् । सत्त्वोपाधिगुणातीतः पुरुषः पञ्चविंशकः ॥१८॥

ध्येयमेतदशुद्धं च त्यक्त्वा शुद्धं विचिन्तयेत् । ऐश्वर्यं पङ्कजं दिव्यं पुरुषोपरि संस्थितम् ॥१९॥

द्वादशाङ्गुलविस्तीर्णं शुद्धं विकशितं सितम् । नालमष्टाङ्गुलं तस्य नाभिकन्दसमुद्भवम् ॥२०॥

पद्मपत्राष्टकं ज्ञेयमणिमादिगुणाष्टकम् । कर्णिकाकेशरं नालं ज्ञानवैराग्यमुत्तमम् ॥२१॥

विष्णुधर्मश्च तत्कन्दमिति पद्मं विचिन्तयेत् । तद्धर्मज्ञानवैराग्यं शिवैश्वर्यमयं परम् ॥२२॥

ज्ञात्वा पद्मासनं सर्वं सर्वदुःखान्तमाप्नुयात् । तत्पद्मकर्णिकामध्ये शुद्धदीपशिखाकृतिम् ॥२३॥

अङ्गुष्ठमात्रममलं ध्यायेदोङ्कारमीश्वरम् । कदम्बगोलकाकारं तारं रूपमिव स्थितम् ॥२४॥

ध्यायेद्वा रश्मिजालेन दीप्यमानं समन्ततः । प्रधानं पुरुषातीतं स्थितं पद्मस्थमीश्वरम् ॥२५॥

ध्यायेज्जपेच्च सततमोङ्कारं परमक्षरम् । मनःस्थित्यर्थमिच्छान्ति स्थूलध्यानमनुक्रमात् ॥२६॥

तद्भूतं निश्चलीभूतं लभेत्सूक्ष्मेऽपि संस्थितम् । नाभिकन्दे स्थितं नालं दशाङ्गुलसमायतम् ॥२७॥

नालेनाष्टदलं पद्मं द्वादशाङ्गुलविस्तृतम् । सकर्णिके केसराले सूर्यसोमाग्निमण्डलम् ॥२८॥

अग्निमण्डलमध्यस्थः शङ्खचक्रगदाधरः । पद्मी चतुर्भुजो विष्णुरथ वाष्टभुजो हरिः ॥२९॥

शार्ङ्गाक्षवलयधरः पाशाङ्कुशधरः परः । स्वर्णवर्णः श्वेतवर्णः सश्रीवत्सः सकौस्तुभः ॥३०॥

वनमाली स्वर्णहारी स्फुरन्मकरकुण्डलः । रत्नोज्ज्वलकिरीटश्च पीताम्बरधरो महान् ॥३१॥

सर्वाभरणभूषाढ्यो वितस्तिर्वा यथेच्छया । अहं ब्रह्म ज्योतिरात्मा वासुदेवो विमुक्त ओम् ॥३२॥

ध्यानाच्छ्रान्तो जपेन्मन्त्रं जपाच्छ्रान्तश्च चिन्तयेत् । जपध्यानादियुक्तस्य विष्णुः शीघ्रं प्रसीदति ॥३३॥

जपयज्ञस्य वै यज्ञाः कलां नार्हन्ति षोडशीम् । जपिनं नोपसर्पन्ति व्याधयश्चाधयो ग्रहाः ॥३४॥

भुक्तिर्मुर्क्तिर्मृत्युजयो जपेन प्राप्नुयात् फलम् ॥३५॥

इत्याग्नेये महापुराणे ध्यानं नाम चतुःसप्तत्यधिकत्रिशततमोऽध्यायः ॥३७४॥

**अथ पञ्चसप्तत्यधिकत्रिशततमोऽध्यायः ।**

धारणा ।

अग्निरुवाच ।  
धारणा मनसोध्येये संस्थितिर्ध्यानवद्द्विधा । मूर्तामूर्तहरिध्यानमनोधारणतो हरिः ॥१॥

यद्बाह्यावस्थितं लक्ष्यं तस्मान्न चलते मनः । तावत् कालं प्रदेशेषु धारणा मनसि स्थितिः ॥२॥

कालावधि परिच्छिन्नं देहे संस्थापितं मनः । न प्रच्यवति यल्लक्ष्याद्धारणा साभिधीयते ॥३॥

धारणा द्वादशायामा ध्यानं द्वादशधारणाः । ध्यानं द्वादशकं यावत्समाधिरभिधीयते ॥४॥

धारणाभ्यासयुक्तात्मा यदि प्राणैर्विमुच्यते । कुलैकविंशमुत्तार्य स्वर्याति परमं पदंम् ॥५॥

यस्मिन् यस्मिन् भवेदङ्गे योगिनां व्याधिसम्भवः । तत्तदङ्गं धिया व्याप्य धारयेत्तत्त्वधारणम् ॥६॥

आग्नेयी वारुणी चैव ऐशानी चामृतात्मिका । साग्निः शिखा फडन्ता च विष्णोः कार्या द्विजोत्तम ॥७॥

नाडीभिर्विकटं दिव्यं शूलाग्रं वेधयेच्छुभम् । पादाङ्गुष्ठात्कपोलान्तं रश्मिमण्डलमावृतम् ॥८॥

तिर्यक्चाधोर्ध्वभागेभ्यः प्रयान्त्योऽतीव तेजसा । चिन्तयेत्साधकेन्द्रस्तं यावत्सर्वं महामुने ॥९॥

भस्मीभूतं शरीरं स्वं ततश्चैवोपसंहरेत् । शीतश्लेष्मादयः पापं विनश्यन्ति द्विजातयः ॥१०॥

शिरो धीरं च वोचारं च कण्ठं चाधोमुखे स्मरेत् । ध्यायेदच्छिन्नचित्तात्मा भुयोभूतेन चात्मना ॥११॥

स्फुरच्छीकरसंस्पर्शप्रभूते हिमगामिभिः । धाराभिरखिलं विश्वमापूर्य भुवि चिन्तयेत् ॥१२॥

ब्रह्मरन्ध्राच्च संक्षोभाद्यावदाधारमण्डलम् । सुषुम्नान्तर्गतो भूत्वा संपूर्णेन्दुकृतालयम् ॥१३॥

संप्लाव्य हिमसंस्पर्शतोयेनामृतमूर्तिना । क्षुत्पिपासाक्रमप्रायसंतापपरिपीडितः ॥१४॥

धारयेद्वारुणीं मन्त्री तुष्ट्यर्थं चाप्यतन्त्रितः । वारुणीधारणा प्रोक्ता ऐशानीधारणां शृणु ॥१५॥

व्योम्नि ब्रह्ममये पद्मे प्राणापाने क्षयं गते । प्रसादं चिन्तयेद्विष्णोर्यावच्चिन्ता क्षयं गता ॥१६॥

महाभावं जपेत् सर्वं ततो व्यापक ईश्वरः । अर्धेन्दुं परमं शान्तं निराभासं निरञ्जनम् ॥१७॥

असत्यं सत्यमाभाति तावत्सर्वं चराचरम् । यावत् स्वस्यन्दरूपं तु न दृष्टं गुरुवक्त्रतः ॥१८॥

दृष्टे तस्मिन्परे तत्त्वे आब्रह्म सचराचरम् । प्रमातृमानमेयं च ध्यानहृत्पद्मकल्पनम् ॥१९॥

मातृमोदकवत्सर्वं जपहोमार्चनादिकम् । विष्णुमन्त्रेण वा कुर्यादमृतां धारणां वदे ॥२०॥

संपूर्णेन्दुनिभं ध्यायेत्कमलं तन्त्रिमुष्टिगम् । शिरःस्थं चिन्तयेद्यत्नाच्छशाङ्कायुतवर्चसम् ॥२१॥

सम्पूर्णमण्डलं व्योम्नि शिवकल्लोलपूर्णितम् । तथा हृत्कमले ध्यायेत्तन्मध्ये स्वतनुं स्मरेत् ॥

साधको विगतक्लेशो जायते धारणादिभिः ॥२२॥

इत्याग्नेये महापुराणे धारणा नाम पञ्चसप्तत्यधिकत्रिशततमोऽध्यायः ॥३७५॥

**अथ षट्सप्तत्यधिकत्रिशततमोऽध्यायः ।**

समाधिः ।

अग्निरुवाच ।  
यदात्ममात्रं निर्भासं स्तिमितोदधिवत्स्थितम् । चैतन्यरूपवद्ध्यानं तत्समाधिरिहोच्यते ॥१॥

ध्यायन्मनः संनिवेश्य यस्तिष्ठेदचलः स्थिरः । निर्वातानलवद्योगी समाधिस्थः प्रकीर्तितः ॥२॥

न शृणोति न चाघ्राति न पश्यति न रस्यति । न च स्पर्शं विजानाति न सङ्कल्पयते मनः ॥३॥

न चाभिमन्यते किञ्चिन्न च बुध्यति काष्ठवत् । एवमीश्वरसंलीनः समाधिस्थः स गीयते ॥४॥  
यथा दीपो निवातस्थो नेङ्गते सोपमा स्मृता । ध्यायतो विष्णुमात्मानं समाधिस्थस्य योगिनः ॥५॥

उपसर्गाः प्रवर्तन्ते दिव्याः सिद्धिप्रसूचकाः । पातितः श्रावणो धातुर्दशनस्वाङ्गवेदनाः ॥६॥

प्रार्थयन्ति च तं देवा भोगैर्दिव्यैश्च योगिनम् । नृपाश्च पृथिवीदानैर्धनैश्च सुधनाधिपाः ॥७॥

वेदादिसर्व्वशास्त्रं च स्वयमेव प्रवर्तते । अभीष्टच्छन्दो विषयं काव्यं चास्य प्रवर्तते ॥८॥

रसायनानि दिव्यानि दिव्याश्चौषधयस्तथा । समस्तानि च शिल्पानि कलाः सर्वाश्च विन्दति ॥९॥

सुरेन्द्रकन्या इत्याद्या गुणाश्च प्रतिभादयः । तृणवत्तां त्यजेद्यस्तु तस्य विष्णुः प्रसीदति ॥१०॥

अणिमादिगुणैश्वर्यः शिष्ये ज्ञानं प्रकाश्य च । भुक्त्वा भोगान्यथेच्छातस्तनुं त्यक्त्वा लयात्ततः ॥११॥

तिष्ठेत्स्वात्मनि विज्ञान आनन्दे ब्रह्मणीश्वरे । मलिनो हि यथादर्श आत्मज्ञानाय न क्षमः ॥१२॥

तथा विपक्षकरण आत्मज्ञानाय न क्षमः । सर्वाश्रयान्निजे देहे देही विन्दति वेदनाम् ॥१३॥

योगयुक्तस्तु सर्वेषां योगान्नाप्नोति वेदनाम् । आकाशमेकं हि यथा घटादिषु पृथग्भवेत् ॥१४॥

तथात्मैको ह्यनेकेषु जलाधारेष्विवांशुमान् । ब्रह्म खानिलतेजांसि जलभूक्षितिधातवः ॥१५॥

इमे लोका एष चात्मा तस्माच्च सचराचरम् । मृद्दण्डचक्रसंयोगात्कुम्भकारो यथा घटम् ॥१६॥

करोति तृणमृत्काष्ठैर्गृहं वा गृहकारकः । करणान्येवमादाय तासु तास्विह योनिषु ॥१७॥

सृजत्यात्मानमात्मैवं सम्भूय करणानि च । कर्मणा दोषमोहाभ्यामिच्छयैव स बध्यते ॥१८॥

ज्ञानाद्विमुच्यते जीवो धर्माद्योगी न रोगभाक् । वर्त्याधारस्नेहयोगाद्यथा दीपस्य संस्थितिः ॥१९॥

विक्रियापि च दृष्ट्वैवमकाले प्राणसंक्षयः । अनन्ता रश्मयस्तस्य दीपवद्यः स्थितो हृदि ॥२०॥

सितासिताः कद्रुनीलाः कपिलाः पीतलोहिताः । ऊर्द्ध्वमेकः स्थितस्तेषां यो भित्त्वा सूर्यमण्डलम् ॥२१॥

ब्रह्मलोकमतिक्रम्य तेन याति परां गतिम् । यदस्यान्यद्रश्मिशतमूर्ध्वमेव व्यवस्थितम् ॥२२॥

तेन देवनिकायानि धामानि प्रतिपद्यते । येनैकरूपाश्चाधस्ताद्रश्मयोऽस्य मृदुप्रभाः ॥२३॥

इह कर्मोपभोगाय तैश्च सञ्चरते हि सः । बुद्धीन्द्रियाणि सर्वाणि मनः कर्मेन्द्रियाणि च ॥२४॥

अहङ्कारश्च बुद्धिश्च पृथिव्यादीनि चैव हि । अव्यक्त आत्मा क्षेत्रज्ञः क्षेत्रस्यास्य निगद्यते ॥२५॥

ईश्वरः सर्वभूतस्य सदसन्सदसच्च सः । बुद्धेरुत्पत्तिरव्यक्ता ततोऽहङ्कारसम्भवः ॥२६॥

तस्मात् खादीनि जायन्त एकोत्तरगुणानि तु । शब्दः स्पर्शश्च रूपं च रसो गन्धश्च तद्गुणाः ॥२७॥

यो यस्मिन्नाश्रितश्चैषां स तस्मिन्नेव लीयते । सत्त्वं रजस्तमश्चैव गुणास्तस्यैव कीर्तिताः ॥२८॥

रजस्तमोभ्यामाविष्टश्चक्रवद्भ्राम्यते हि सः । अनादिरादिमान्यश्च स एव पुरुषः परः ॥२९॥

लिङ्गेन्द्रियैरुपग्राह्यः स विकार उदाहृतः । यतो वेदाः पुराणानि विद्योपनिषदस्तथा ॥३०॥

श्लोकाः सूत्राणि भाष्याणि यच्चान्यद्वाङ्मयं भवेत् । पितृयानोपवीथ्याश्च यदगस्त्यस्य चान्तरम् ॥३१॥

तेनाग्निहोत्रिणो यान्ति प्रजाकामा दिवं प्रति । ये च दानपराः सम्यगष्टाभिश्च गुणैर्युताः ॥३२॥

अष्टाशीतिसहस्राणि मुनयो गृहमेधिनः । पुनरावर्तने वीजभूता धर्मप्रवर्त्तकाः ॥३३॥

सप्तर्षिनागवीथ्याश्च देवलोकं समाश्रिताः । तावन्त एव मुनयः सर्वारम्भविवर्जिताः ॥३४॥

तपसा ब्रह्मचर्येण सङ्गत्यागेन मेधया । यत्र यत्रावतिष्ठन्ते यावदाहूतसंप्लवम् ॥३५॥

वेदानुवचनं यज्ञा ब्रह्मचर्यं तपो दमः । श्रद्धोपवासः सत्यत्वमात्मनो ज्ञानहेतवः ॥३६॥

सत्त्वाश्रमैर्न्निदिध्यास्यः समस्तैरेवमेव तु । द्रष्टव्यस्त्वथ मन्तव्यः श्रोतव्यश्च द्विजातिभिः ॥३७॥

य एवमेनं विन्दन्ति ये चारण्यकमाश्रिताः । उपासते द्विजाः सत्यं श्रद्धया परया युताः ॥३८॥

क्रमात्ते सम्भवन्त्यर्चिरहः शुक्लं तथोत्तरम् । अयनं देवलोकं च सवितारं सविद्युतम् ॥३९॥

ततस्तान्पुरुषोऽभ्येत्य मानसो ब्रह्मलौकिकान् । करोति पुनरावृत्तिस्तेषामिह न विद्यते ॥४०॥

यज्ञेन तपसा दानैर्ये हि स्वर्गजितो जनाः । धूमं निशां कृष्णपक्षं दक्षिणायनमेव च ॥४१॥

पितृलोकं चन्द्रमसं नभो वायुं जलं महीम् । क्रमात्ते सम्भवन्तीह पुनरेव व्रजन्ति च ॥४२॥

एतद्यो न विजानाति मार्गद्वितयमात्मनः । दन्दशूकः पतङ्गो वा भवेत्कीटोऽथवा कृमिः ॥४३॥

हृदये दीपवद्ब्रह्मध्यानाज्जीवोऽमृतो भवेत् । न्यायागतधनस्तत्त्वज्ञाननिष्ठोऽतिथिप्रियः ॥

श्राद्धकृत्सत्यवादी च गृहस्थोऽपि विमुच्यते ॥४४॥

इत्याग्नेये महापुराणे समाधिर्नाम षट्सप्तत्यधिकत्रिशततमोऽध्यायः ॥३७६॥

**अथ सप्तसप्तत्यधिकत्रिशततमोऽध्यायः ।**

ब्रह्मज्ञानम् ।

अग्निरुवाच ।  
ब्रह्मज्ञानं प्रवक्ष्यामि संसाराज्ञानमुक्तये । अयमात्मा परं ब्रह्म अहमस्मीति मुच्यते ॥१॥

देह आत्मा न भवति दृश्यत्वाच्च घटादिवत् । प्रसुप्ते मरणे देहादात्माऽन्यो ज्ञायते ध्रुवम् ॥२॥

देहः स चेद्व्यवहरेद्विकार्यादिसन्निभः । चक्षुरादीनीन्द्रियाणि नात्मा वै करणं त्वतः ॥३॥

मनो धीरपि आत्मा न दीपवत् करणं त्वतः । प्राणोऽप्यात्मा न भवति सुषुप्ते चित्प्रभावतः ॥४॥

जाग्रत्स्वप्ने च चैतन्यं सङ्कीर्णत्वान्न बुध्यते । विज्ञानरहितः प्राणः सुषुप्ते ज्ञायते यतः ॥५॥

अतो नात्मेन्द्रियं तस्मादिन्द्रियादिकमात्मनः । अहङ्कारोऽपि नैवात्मा देहवद्व्यभिचारतः ॥६॥

उक्तेभ्यो व्यतिरिक्तोऽयमात्मा सर्वहृदि स्थितः । सर्वद्रष्टा च भोक्ता च नक्तमुज्ज्वलदीपवत् ॥७॥

समाध्यारम्भकाले च एवं सञ्चिन्तयेन्मुनिः । यतो ब्रह्मण आकाशं खाद्वायुर्वायुतोऽनलः ॥८॥

अग्नेरापो जलात्पृथ्वी ततः सूक्ष्मं शरीरकम् । अपञ्चीकृतभूतेभ्य आसन्पञ्चीकृतान्यतः ॥९॥

स्थूलं शरीरं ध्यात्वास्माल्लयं ब्रह्मणि चिन्तयेत् । पञ्चीकृतानि भूतानि तत्कार्यं च विराट्स्मृतम् ॥१०॥

एतत्स्थूलं शरीरं हि आत्मनोऽज्ञानकल्पितम् । इन्द्रियैरथ विज्ञानं धीरा जागरितं विदुः ॥११॥

विश्वस्तदभिमानी स्यात्त्रयमेतदकारकम् । अपञ्चीकृतभूतानि तत्कार्यं लिङ्गमुच्यते ॥१२॥

संयुक्तं सप्तदशभिर्हिरण्यगर्भसंज्ञितम् । शरीरमात्मनः सूक्ष्मं लिङ्गमित्यभिधीयते ॥१३॥

जाग्रत्संस्कारजः स्वप्नः प्रत्ययो विषयात्मकः । आत्मा तदुपमानी स्त्यात्तैजसो ह्यप्रपञ्चतः ॥१४॥

स्थूलसूक्ष्मशरीराख्यद्वयस्यैकं हि कारणम् । आत्मा ज्ञानं च साभासं तदध्याहृतमुच्यते ॥१५॥

न सन्नासन्न सदसदेतत्सावयवं न तत् । निर्गतावयवं नेति नाभिन्नं भिन्नमेव च ॥१६॥

भिन्नाभिन्नं ह्यनिर्वाच्यं बन्धसंसारकारकम् । एकं स ब्रह्म विज्ञानात्प्राप्तं नैव च कर्मभिः ॥१७॥

सर्वात्मना हीन्द्रियाणां संहारः कारणात्मनाम् । बुद्धेः स्थानं सुषुप्तं स्यात्तद्द्वयस्याभिमानवान् ॥१८॥

प्राज्ञ आत्मा त्रयं चैतन्मकारः प्रणवः स्मृतः । अकारश्च उकारोऽसौ मकारो ह्ययमेव च ॥१९॥

अहं साक्षी च चिन्मात्रो जाग्रत्स्वप्नादिकस्य च । नाज्ञानं चैव तत्कार्यं संसारादिकबन्धनम् ॥२०॥

नित्यशुद्धबन्धमुक्तसत्यमानन्दमद्वयम् । ब्रह्माहमस्म्यहं ब्रह्म परं ज्योतिर्विमुक्त ओम् ॥२१॥

अहं ब्रह्म परं ज्ञानं समाधिर्बन्धघातकः । चिरमानन्दकं ब्रह्म सत्यं ज्ञानमनन्तकम् ॥२२॥

अयमात्मा परं ब्रह्म तद् ब्रह्म त्वमसीति च । गुरुणा बोधितो जीवो ह्यहं ब्रह्मास्मि बाह्यतः ॥२३॥

सोऽसावादित्यपुरुषः सोऽसावहमखण्ड ओम् । मुच्यतेऽसारसंसाराद्ब्रह्मज्ञो ब्रह्म तद्भवेत् ॥२४॥

इत्याग्नेये महापुराणे ब्रह्मज्ञानं नाम सप्तसप्तत्यधिकत्रिशततमोऽध्यायः ॥३७७॥

**अथाष्टसप्तत्यधिकत्रिशततमोऽध्यायः ।**

ब्रह्मज्ञानम् ।

अग्निरुवाच ।  
अहं ब्रह्म परं ज्योतिः पृथिव्यवनलोज्झितम् । अहं ब्रह्म परं ज्योतिर्वाय्वाकाशविवर्जितम् ॥१॥

अहं ब्रह्म परं ज्योतिरादिकार्यविवर्जितम् । अहं ब्रह्म परं ज्योतिर्विराडात्मविवर्जितम् ॥२॥

अहं ब्रह्म परं ज्योतिर्जाग्रत्स्थानविवर्जितम् । अहं व्रह्म परं ज्योतिर्विश्वभावविवर्जितम् ॥३॥

अहं ब्रह्म परं ज्योतिराकाराक्षरवर्जितम् । अहं ब्रह्म परं ज्योतिर्वाक्पाण्यङ्घ्रिविवर्जितम् ॥४॥

अहं ब्रह्म परं ज्योतिः पायूपस्थविवर्जितम् । अहं ब्रह्म परं ज्योतिः श्रोत्रत्वक्चक्षुरुज्झितम् ॥५॥

अहं ब्रह्म परं ज्योती रसरूपविवर्जितम् । अहं ब्रह्म परं ज्योतिः सर्वगन्धविवर्जितम् ॥६॥

अहं ब्रह्म परं ज्योतिर्जिह्वाघ्राणविवर्जितम् । अहं ब्रह्म परं ज्योतिः स्पर्शशव्दविवर्जितम् ॥७॥

अहं ब्रह्म परं ज्योतिर्मनोबुद्धिविवर्जितम् । अहं ब्रह्म परं ज्योतिश्चित्ताहंकारवर्जितम् ॥८॥

अहं ब्रह्म परं ज्योतिः प्राणापानविवर्जितम् । अहं ब्रह्म परं ज्योतिर्व्यानोदानविवर्जितम् ॥९॥

अहं ब्रह्म परं ज्योतिः समानपरिवर्जितम् । अहं ब्रह्म परं ज्योतिर्जरामरणवर्जितम् ॥१०॥

अहं ब्रह्म परं ज्योतिः शोकमोहविवर्जितम् । अहं ब्रह्म परं ज्योतिः क्षुत्पिपासाविवर्जितम् ॥११॥

अहं ब्रह्म परं ज्योतिः शब्दोद्भूतादिवर्जितम् । अहं ब्रह्म परं ज्योतिर्हिरण्यगर्भवर्जितम् ॥१२॥

अहं ब्रह्म परं ज्योतिः स्वप्नावस्थाविवर्जितम् । अहं ब्रह्म परं ज्योतिस्तैजसादिविवर्जितम् ॥१३॥

अहं ब्रह्म परं ज्योतिरपकारादिवर्जितम् । अहं ब्रह्म परं ज्योतिः सभाज्ञानविवर्जितम् ॥१४॥

अहं ब्रह्म परं ज्योतिरध्याहृतविवर्जितम् । अहं ब्रह्म परं ज्योतिः सत्त्वादिगुनवर्जितम् ॥१५॥

अहं ब्रह्म परं ज्योतिः सदसद्भाववर्जितम् । अहं ब्रह्म परं ज्योतिः सर्वावयववर्जितम् ॥१६॥

अहं ब्रह्म परं ज्योतिर्भेदाभेदविवर्जितम् । अहं ब्रह्म परं ज्योतिः सुषुप्तिस्थानवर्जितम् ॥१७॥

अहं ब्रह्म परं ज्योतिः प्राज्ञभावविवर्जितम् । अहं ब्रह्म परं ज्योतिर्मकारादिविवर्जितम् ॥१८॥

अहं ब्रह्म परं ज्योतिर्मानमेयविवर्जितम् । अहं ब्रह्म परं ज्योतिर्मितिमातृविवर्जितम् ॥१९॥

अहं ब्रह्म परं ज्योतिः साक्षित्वादिविवर्जितम् । अहं ब्रह्म परं ज्योतिः कार्यकारणवर्जितम् ॥२०॥

देहेन्द्रियमनोबुद्धिप्राणाहंकारवर्जितम् । जाग्रत्स्वप्नसुषुप्त्यादिमुक्तं ब्रह्म तुरीयकम् ॥२१॥

नित्यशुद्धबुद्धमुक्तं सत्यमानन्दमद्व्यम् । ब्रह्माहमस्म्यहं ब्रह्म सविज्ञानं विमुक्त ओम् ॥२२॥

अहं ब्रह्म परं ज्योतिः समाधिर्मोक्षदः परः ॥२३॥

इत्याग्नेये महापुराणे ब्रह्मज्ञानं नामाष्टसप्तत्यधिकत्रिशततमोऽध्यायः ॥३७८॥

**अथैकोनाशीत्यधिकत्रिशततमोऽध्यायः ।**

ब्रह्मज्ञानम्

अग्निरुवाच ।

यज्ञैश्च देवानाप्नोति वैराजं तपसा पदम् । ब्रह्मणः कर्मसंन्यासाद्वैराग्यात्प्राकृतौ लयम् ॥१॥

ज्ञानात्प्राप्नोति कैवल्यं पञ्चैता गतयः स्मृताः । प्रीतितापविषादादेर्विनिवृत्तिर्विरक्तता ॥२॥

संन्यासः कर्माणां त्यागः कृतानामकृतैः सह । अयव्यक्तादौ विशेषान्ते विकारोऽस्मिन्निवर्तते ॥३॥

चेतनाचेतनान्यत्वज्ञानेन ज्ञानमुच्यते । परमात्मा च सर्वेषामाधारः परमेश्वरः ॥४॥

विष्णुनाम्ना च देवेषु वेदान्तेषु च गीयते । यज्ञेश्वरो यज्ञपुमान्प्रवृत्तैरिज्यते ह्यसौ ॥५॥

निवृत्तैर्ज्ञानयोगेन ज्ञानमूर्तिः स चेक्ष्यते । ह्रस्वदीर्घप्लुताद्यं तु वचस्तत्पुरुषोत्तमः ॥६॥

तत्प्राप्तिहेतुर्ज्ञानं च कर्म चोक्तं महामुने । आगमोक्तं विवेकाच्च द्विधा ज्ञानं तथोच्यते ॥७॥

शब्दब्रह्मागममयं परं ब्रह्म विवेकजम् । द्वे ब्रह्मणी वेदितव्ये ब्रह्मशव्द (शब्दब्रह्म) परं च यत् ॥८॥

वेदादिविद्या ह्यपरमक्षरं ब्रह्म सत्परम् । तदेतद्भगवद्वाच्यमुपचारेऽर्चनेऽन्यतः ॥९॥

संभर्तेति तथा भर्ता भकारोऽर्थद्वयान्वितः । नेता गमयिता स्रष्टा गकारोऽयं महामुने ॥१०॥

ऐश्वर्यस्य समग्रस्य वीर्यस्य यशसः श्रियः । ज्ञानवैराग्ययोश्चैव षण्णां भग इतीङ्गना ॥११॥

वसन्ति विष्णौ भूतानि स च धातुस्त्रिधात्मकः । एवं हरौ हि भगवाञ्शब्दोऽन्यत्रा(त्रो)पचारतः ॥१२॥

उत्पत्तिं प्रलयं चैव भूतानामगतिं गतिम् । वेत्ति विद्यामविद्यां च स वाच्यो भगवानिति ॥१३॥

ज्ञानशक्तिः परैश्वर्यं वीर्यं तेजांस्यशेषतः । भगवच्छब्दवाच्यानि विना हेयैर्गुणादिभिः ॥१४॥

खाण्डिक्यो जनकायाह योऽयं केशिध्वजः पुरा । अनात्मन्यात्मबुद्धिर्या आत्मस्वमिति या मतिः ॥१५॥

अविद्याभवसंभूतिर्बीजमेतद्द्विधा स्थितम् । पञ्चभूतात्मके देहे देही मोहतमाश्रितः ॥१६॥

अहमेतदितीत्युच्चैः कुरुते कुमतिर्मतिम् । इत्थं च पुत्रपौत्रेषु तद्देहोत्पातितेषु च ॥१७॥

करोति पण्डितः साम्यमनात्मनि कलेवरे । सर्वदेहोपकाराय कुरुते कर्म मानवः ॥१८।

देहश्चान्यो यदा पुंसस्तदा बन्धाय तत्परम् । निर्वाणमय एवायमात्मा ज्ञानमयोऽमलः ॥१९॥

दुःखज्ञानमयो धर्मः प्रकृतेः स तु नात्मनः । जलस्य नाग्निना सङ्गः स्थालीसङ्गात्तथापि हि ॥२०॥

शब्दास्ते कादिका धर्मास्तत्कृत्वा वै महामुने । तथात्मा प्रकृतौ सङ्गादहंमानादिभूषितः ॥२१॥

भजते प्राकृतान्धर्मानन्यस्तेभ्यो हि सोऽव्ययः । बन्धाय विषयासङ्गं मनो निर्विषयं धिये ॥२२॥

विषयात्तत्समाकृष्य व्रह्मभूतं हरिं स्मरेत् । आत्मभावं नयत्येनं तद्ब्रह्मध्यायिनं मुने ॥२३॥

विचार्य स्वात्मनः शक्त्या लौहमाकर्पको यथा । आत्मप्रयत्नसापेक्षा विशिष्टा या मनोगतिः ॥२४॥

तस्या ब्रह्मणि संयोगो योग इत्यभिधीयते । विनिष्पन्दः समाधिस्थः परं ब्रह्माधिगच्छति ॥२५॥

यमैः सनियमैः स्थित्वा प्रत्याहृत्या मरुज्जवैः । प्राणायामेन पवनैः प्रत्याहारेण चेन्द्रियैः ॥२६॥

वशीकृत्यैस्तस्तः कुर्यात्स्थितं चेतः शुभाश्रये । आश्रयश्चेतसो ब्रह्म मूर्तं चामूर्तकं द्विधा ॥२७॥

सनन्दनादयो ब्रह्मभावभावनया युताः । कर्मभावनया चान्ये देवाद्याः स्थावरान्तकाः ॥२८॥

हिरण्यगर्भादिषु च ज्ञानकर्मात्मिका द्विधा । त्रिविधा भावना प्रोक्ता विश्वं ब्रह्म उपास्यते ॥२९॥

प्रत्यस्तमितभेदं यत्सत्तामात्रमगोचरम् । वचसामात्मसंवेद्यं तज्ज्ञानं ब्रह्मसंज्ञितम् ॥३०॥

तच्च विष्णोः परं रूपमरूपस्याजमक्षरम् । अशक्यं प्रथमं ध्यातुमतो मूर्तादि चिन्तयेत् ॥३१॥

मद्भावभावमापन्नस्ततोऽसौ परमात्मना । भवत्यभेदो भेदश्च तस्याज्ञानकृतो भवेत् ॥३२॥

इत्याग्नेये महापुराणे ब्रह्मज्ञानं नामैकोनाशीत्यधिकत्रिशततमोऽध्यायः ॥३७९॥

**अथाशीत्यधिकत्रिशततमोऽध्यायः ।**

अद्वैतब्रह्मविज्ञानम् ।

अग्निरुवाच ।

अद्वैतब्रह्मविज्ञानं वक्ष्ये यद्भवतोऽगदत् । शालग्रामे तपश्चक्रे वासुदेवार्चनादिकृत् ॥१॥

मृगसङ्गान्मृगे भूत्वा ह्यन्तकाले स्मरन्मृगम् । जातिस्मरो मृगं त्यक्त्वा देहं योगात्स्वतोऽभवत् ॥२॥

अद्वैतब्रह्मभूतश्च जडवल्लोकमाचरत् । क्षत्ता सौवीरराजस्य विष्टियोगममन्यत ॥३॥

उवाह शिबिकामस्य क्षत्तुर्वचनचोदितः । गृहीतो विष्टिना ज्ञानी उवाहात्मक्षयाय तम् ॥४॥

ययौ जडगतिः पश्चाद्ये त्वन्ये त्वरितं ययुः । शीघ्राञ्शीघ्रगतीन्दृष्ट्वा अशीघ्रं तं नृपोऽब्रवीत् ॥५॥

राजोवाच ।

किं श्रान्तोऽस्यल्पमध्वानं त्वयोढा शिबिका मम । किमायाससहो न त्वं पीवा नासि निरीक्ष्यसे ॥६॥

ब्राह्मण उवाच ।

नाहं पीवा न वै वोढा शिबिका भवतो मया । न श्रान्तोऽसि न वायासो वोढव्योसि महीपते ॥७॥

भूमौ पादयुगं तस्थौ जङ्घे पादद्वये स्थिते । ऊरू जङ्घाद्वयावस्थौ तदाधारं तथोदरम् ॥८॥

वक्षःस्थलं तथा बाहू स्कन्धौ चोदरसंस्थितौ । स्कन्धस्थितेयं शिबिका मम भारोऽत्र किंकृतः ॥९॥

शिबिकायां स्थितं चेदं देहं त्वदुपलक्षितम् । तत्र त्वमहमप्यत्र प्रोच्यते चेदमन्यथा ॥१०॥

अहं त्वं च तथाऽन्ये च भूतैरुह्याम पार्थिव । गुणप्रवाहपतितो गुणवर्गो हि यात्ययम् ॥११॥

कर्मवश्या गुणाश्चैते सत्त्वाद्याः पृथिवीपते । अविद्यासंचितं कर्म तच्चाशेषेषु जन्तुषु ॥१२॥

आत्मा शुद्धोऽक्षरः शान्तो निर्गुणः प्रकृतेः परः । प्रवृद्ध्यपचयौ नास्य एकस्याखिलजन्तुषु ॥१३॥

यदा नोपचयस्तस्य यदा नापचयो नृप । तदा पीवा न(ना)सीति त्वं कया युक्त्या त्वयेरितम् ॥१४॥

भूजङ्घापादकट्यूरुजठरादिषु संस्थिता । शिबिकेयं तथा स्कन्धे तदा भारः समस्त्वया ॥१५॥

तदन्यजन्तुभिर्भूपशिबिकोत्थानकर्मणा । शैलद्रव्यगृहीतोत्थः पृथिवीसंभवोऽपि वा ॥१६॥

यथा पुंसः पृथग्भावः प्राकृतैः करणैर्नृप । सोढव्यः स महाभारः कतरो नृपते मया ॥१७॥

यद्द्रव्या शिबिका चेयं तद्द्रव्यो भूतसंग्रहः । भवतो मेऽखिलस्यास्य समत्वेनोपबृंहितः ॥१८॥

तच्छ्रुत्वोवाच राजा तं गृहीत्वाङ्घ्रौ क्षमाप्य च । प्रसादं कुरु त्यक्त्वेमां शिबिकां ब्रूहि शृण्वते ॥

यो भवान्यन्निमित्तं वा यदागमनकारणम् ॥१९॥

ब्राह्मण उवाच ।

श्रूयतां योऽहमित्येतद्वक्तुं नैव च शक्यते । उपभोगनिमित्तं च सर्वत्रागमनक्रिया ॥२०॥

सुखदुःखोपभोगौ तु तौ देश(शा)द्युपपादकौ । धर्माधर्मोद्भवौ भोक्तुं जन्तुर्देशादिमृच्छति ॥२१॥

राजोवाच ।

योऽस्ति सोऽहमिति ब्रह्मन्कथं वक्तुं शक्यते । आत्मन्येष न दोषाय शब्दोऽहमिति यो द्विज ॥२२॥

ब्राह्मण उवाच ।

शब्दोऽहमिति दोषाय नात्मन्येष तथैव तत् । अनात्मन्यात्मविज्षानं शब्दो वा भ्रान्तिलक्षणः ॥२३॥

यदा समस्तदेहेषु पुमानेको व्यवस्थितः । तदा हि को भवान्कोऽहमित्येतद्विफलं वचः ॥२४॥

त्वं राजा शिबिका चेयं वयं वाहाः पुरःसराः । अयं भवतो लोको न सदेतन्नृपोच्यते ॥२५॥

वृक्षाद्दारु ततश्चेयं शिबिका त्वदधिष्ठिता । का वृक्षसंज्ञा जातास्य दारुसंज्ञाथ वा नृप ॥२६॥

वृक्षारूढो महाराजो नायं वदति चेतनः । न च दारुणि सर्वस्त्वां ब्रवीति शिबिकागतम् ॥२७॥

शिबिका दारुसंघातो रचनास्थितिसंस्थितः । अन्विष्यतां नृपश्रेष्ठ तद्भेदे शिबिका त्वया ॥२८॥

पुमान्स्त्री गौरयं वाजी कुञ्जरो विहगस्तरुः । देहेषु लोकसंज्ञेयं विज्ञेयो कर्महेतुषु ॥२९॥

जिह्वा ब्रवीत्यहमिति दन्तोष्ठौ तालुकं नृप । एतेनाहं यतः सर्वे वाङ्निष्पादनहेतवः ॥३०॥

किं हेतुभिर्वदत्येषा वागेवाहमिति स्वयम् । तथापि वाङ्नाहमेतदुक्तं मिथ्या न युज्यते ॥३१॥

पिण्डः पृथग्यतः पुंसः शिरः पाय्वादिलक्षणः । ततोऽहमिति कुत्रैतां संज्ञां राजन्करोम्यहम् ॥३२॥

यदन्योऽस्ति परः कोऽपि मत्तः पार्थिवसत्तम । तदेषोऽहमयं चान्यो वक्तुमेवमपीष्यते ॥३३॥

परमार्थभेदो न नगो न पशुर्न च पादपः । शरीराच्च विभेदाश्च य एते कर्मयोनयः ॥३४॥

यस्तु राजेति यल्लोके यच्च राजभटात्मकम् । तच्चान्यच्च नृपेत्थं तु न सत्सम्यगनामयम् ॥३५॥

त्वं राजा सर्वलोकस्य पितुः पुत्रो रिपो रिपुः । पत्न्याः पतिः पिता सूनोः कस्त्वां भूप वदाम्यहम् ॥३६॥

त्वं किमेतच्छिरः किं तु शिरस्तव तथोदरम् । किमुपादादिकं त्वं वै तवैतत्किं महीपते ॥३७॥

समस्तावयवेभ्यस्त्वं पृथगभूतो व्यवस्थितः । कोऽहमित्यत्र निपुणं भूत्वा चिन्तय पार्थिव ॥

तच्छ्रुत्वोवाच राजा तमवधूतं द्विजं हरिम् ॥३८॥

राजोवाच ।

श्रेयोर्थमुद्यतः प्रष्टुं कपिलर्षिमहं द्विज । तस्यांशः कपिलर्षेस्त्वं मत्कृते दा(ज्ञा)नदो भुवि ॥३९॥

ज्ञानवीच्युदधेर्यस्माद्यच्छ्रेयस्तच्च मे वद ॥४०॥

ब्राह्मण उवाच ।

भूयः पृच्छसि किं श्रेयः परमार्थं न पृच्छसि । श्रेयांसि परमार्थानि अशेषाण्येव भूपते ॥४१॥

देवताराधनं कृत्वा धनसंपत्तिमिच्छति । पुत्रानिच्छति राज्यं च श्रेयस्तस्यैव किं नृप ॥४२॥

विवेकिनस्तु संयोगः श्रेयो यः परमात्मनः । यज्ञादिका क्रिया न स्यान्नास्ति द्रव्योपपत्तिता ॥४३॥

परमार्थात्मनोर्योगः परमार्थ इतीष्यते । एको व्यापी समः शुद्धो निर्गुणः प्रकृतेः परः ॥४४॥

जन्मवृद्ध्यादिरहित आत्मा सर्वगतोऽव्ययः । परं(र) ज्ञानमयोऽसङ्गी गुणजात्यादिभिर्विभुः ॥४५॥

निदाघऋतुसंवादं वदामि द्विज तं शृणु । ऋतुर्ब्रह्मसुतो ज्ञानी तच्छिष्योऽभूत्पुलस्त्यजः ॥४६॥

निदाघः प्राप्तविद्योऽस्मान्नगरे वै पुरे स्थितः । देविकायास्तटे तं च तर्कयामास वै ऋतुः ॥४७॥

दिव्ये वर्षसहस्रेऽगान्निदाघमवलोकितुम् । निदाघो वैश्वदेवान्ते भुक्त्वान्नं शिष्यमब्रवीत् ॥

भुक्त्यन्ते तृप्तिरुत्पन्ना तुष्टिदा साक्षया यतः ॥

ऋतुरुवाच ।

क्षुदस्ति यस्य भुक्तेन्ने तुष्टिर्ब्राह्मण जायते । न मे क्षुदभवत्तृप्तिं कस्मात्त्वं परिपृच्छसि ॥४९॥

क्षुत्तृष्णे देहधर्माख्ये न ममैति यतो द्विज । पृष्टोऽहं तत्त्वया ब्रूयां तृप्तिरस्त्येव मे सदा ॥५०॥

पुमान्सर्वगतो व्यापी आकाशवदयं ततः । अतोऽहं प्रत्यगात्मास्मीत्येतदर्थे भवेत्कथम् ॥५१॥

सोऽहं गन्ता न चा गन्ता नैकदेशनिकेतनः । त्वं चान्यो न भवेन्नापि नान्यस्त्वत्तोऽस्मि वाप्यहम् ॥५२॥

मृन्मयं हि गृहं यद्वन्मृदा लिप्तं स्थिरी भवेत् । पार्थिवोऽयं तथा देहः पार्थिवैः परमाणुभिः ॥५३॥

ऋतुरस्मि तवाचार्यः प्रज्ञादानय ते द्विज । इहागतोऽहं यास्यामि परमार्थस्तवोदितः ॥५४॥

एकमेवामिदं विद्धि न भेदः सकलं जगत् । वासुदेवाभिधेयस्य स्वरूपं परमात्मनः ॥५५॥

ऋतुर्वर्षसहस्रान्ते पुनस्तन्नगरं ययौ । निदाघं नगरप्रान्त एकान्ते स्थितमब्रवीत् ॥

एकान्ते स्थीयते कस्मान्निदाघ ऋतुमब्रवीत् ॥५६॥

निदाघ उवाच ।

भो विप्र जनसंवादो महानेष नरेश्वरः । प्रविवीक्ष्य पुरं रम्यं तेनात्र स्थीयते मया ॥५७॥

ऋतुरुवाच ।

नराधिपोऽत्र कतमः कतश्चेतरो जनः । कथ्यतां मे द्विजश्रेष्ठ त्वमभिज्ञो द्विजोत्तम ॥५८॥

निदाघ उवाच ।

योऽयं गजेन्द्रमुन्मत्तमद्रिशृङ्गसमुत्थितम् । अधिरूढो नरेन्द्रोऽयं परिवारस्तथेतरः ॥५९।

गजो योऽयमधो ब्रह्मन्नुपर्येष स भूपतिः । ऋतुराह गहः कोऽत्र राजा चाह निदाघकः ॥६०॥

ऋतुर्निदाघ आरूढो दृष्टान्तं पश्य वाहनम् । उषर्यहं यथा राजा त्वमधः कुञ्जरो यथा ॥६१॥

ऋतुः प्राह निदाघं तं कतमस्त्वामहं वदे । उक्तो निदाघस्तं नत्वा प्राह मे त्वं गुरुर्ध्रुवम् ॥६२॥

नान्यस्माद्वैतसंस्कारसंस्कृतं मानसं तथा । ऋतुः प्राह निदाघं तं ब्रह्मज्ञानाय चागतः ॥६३॥

परमार्थं सारभूतमद्वैतं दर्शितं मया ॥६४॥

ब्राह्मण उवाच ।

निदाघोप्युपदेशेन तेनाद्वैतपरोऽभवत् । सर्वभूतान्यभेदेन ददृशे स तदात्मनि ॥६५॥

अवाप मुक्तिं ज्ञानात्स तथा त्वं मुक्तिमाप्स्यसि । एकः समस्तं त्वं चाहं विष्णुः सर्वगतो यतः ॥६६॥

पीतनीलादिभेदेन यथैकं दृश्यते नभः । भ्रान्तिदृष्टिभिरात्मापि तथैकः स पृथक्पृथक् ॥६७॥

अग्निरुवाच ।

मुक्तिं ह्यवाप भवतो ज्ञानसारेण भूपतिः । संसाराज्ञानवृक्षारि ज्ञानं ब्रह्मेति चिन्तयः ॥६८॥

इत्याग्नेये महापुराणे अद्वैतब्रह्मविज्ञानं नामाशीत्यधिकत्रिशततमोऽध्यायः ॥३८०॥

**अथैकाशीत्यधिकत्रिशततमोऽध्यायः ।**

गीतासारः

अग्निरुवाच ।

गीतासारं प्रवक्ष्यामि सर्वगीतोत्तमोत्तमम् । कृष्णो यमर्जुनायाह पुरा वै भुक्तिमुक्तिदम् ॥१॥

श्रीभगवानुवाच ।

गतासुरगतासुर्वा न शोच्यो देहवानजः । आत्माजरोमरोऽभेद्यस्तस्माच्छोकादिकं त्यजेत् ॥२॥

ध्यायतो विषयान्पुंसः सङगस्तेषूपजायते । सङ्गात्कामस्ततः क्रोधः क्रोधात्संमोह एव च ॥३॥

संमोहात्स्मृतिविभ्रंशो बुद्धिनाशात्प्रणश्यति । दुःसङ्ग हानिः सत्सङ्गान्मोक्षकामी च कामनुत् ॥४॥

कामत्यागादात्मनिष्ठः स्थिरप्रज्ञस्तदोच्यते । या निशा सर्वभूतानां तस्यां जगर्ति संयमी ॥५॥

यस्यां जग्रति भूतानि सा निशा पश्यतो मुनेः । आत्मन्येव च संतुष्टस्तस्य कार्यं न विद्यते ॥६॥

नैव तस्य कृतेनार्थो नाकृतेनेह कश्चन । तत्त्ववित्तु महाबाहो गुणकर्मविभागयोः ॥७॥

गुणागुणेषु वर्तन्त इति मत्व न सज्जते । सर्वं ज्ञानप्लवेनैव वृजिनं संतरिष्यति ॥८॥

ज्ञानाग्निः सर्वकर्माणि भस्मसात्कुरुतेऽर्जुन । ब्रह्मण्याधाय कर्माणि सङ्गं त्यक्त्वा करोति यः ॥९॥

लिप्यते न स पापेन पद्मपत्रमिवाम्भसा । सर्वभूतेषु चात्मानं सर्वभूतानि चात्मनि ॥१०॥

ईक्षते योगयुक्तात्मा सर्वत्रसमदर्शनः । शुचीनां श्रीमताम् गेहे योगभ्रष्टोऽभिजायते ॥११॥

न हि कल्याणकृत्कश्चिद्दुर्गतिं तत गच्छति । दैवी ह्येषा गुणमयी मम माया दुरत्यया ॥१२॥

मामेव ये प्रपद्यन्ते मयामेतां तरन्ति ते । आर्तो जिज्ञासुरर्थार्थी ज्ञानी च भरतर्षभ ॥१३॥

चतुर्विधा भजन्ते मां ज्ञानी चैकत्वमास्थितः । अक्षरं ब्रह्म परमं स्वभावोऽध्यात्ममुच्यते ॥१४॥

भूतभावोद्भवकरो विसर्गः कर्मसंज्ञितः । अधिभूतं क्षरो भावः पुरुषश्चाधिदैवतम् ॥१५॥

अधियज्ञोऽहमेवात्र देहे देहभृतां वर । अन्तकाले स्मरन्मां च मद्भावं यात्यसंशयः ॥१६॥

यं यं भावं स्मरन्नन्ते त्यजेद्देहं तमाप्नुयात् । प्राणं न्यस्य भ्रुवोर्मध्ये अन्ते प्राप्नोति मत्परम् ॥१७॥

ओमित्येकाक्षरं ब्रह्म वदन्देहं त्यजंस्तथा । ब्रह्मादिस्तम्बपर्यन्ताः सर्वा मम विभूतयः ॥१८॥

श्रीमन्तश्चोर्जिताः सर्वे ममांशाः प्रानिनः स्मृताः । अहमेको विश्वरूप इति ज्ञात्वा विमुच्यते ॥१९॥

क्षेत्रं शरीरं यो वेत्ति क्षेत्रज्ञः स प्रकीर्तितः । क्षेत्रक्षेत्रज्ञयोर्ज्ञानं यत्तज्ज्ञानं मतं मम ॥२०॥

महाभूतान्यहंकारो बुद्धिरव्यक्तमेव च । इन्द्रियाणि दशैकं च पञ्च चेन्द्रियगोचराः ॥२१॥

इच्छा द्वेषः सुखं दुःखं संघातश्चेतना धृतिः । एतत्क्षेत्रं समासेन सविकारमुदाहृतम् ॥२२॥

अमानित्वमदम्भित्वमहिंसा क्षान्तिरार्जवम् । आचार्योपासनं शौचं स्थैर्यमात्मविनिग्रहः ॥२३॥

इन्द्रियार्थेषु वैराग्यमनहंकार एव च । जन्ममृत्युजराव्याधिदुःखदोषानुदर्शनम् ॥२४॥

आसक्तिरनभिष्वङ्गः पुत्रदारगृहादिषु । नित्यं च समचित्तत्वमिष्टानिष्टोपपत्तिषु ॥२५॥

मयि चानन्ययोगेन भक्तिरव्यभिचारिणी । विविक्तदेशसेवित्वमरतिर्जनसंसदि ॥२६॥

अध्यात्मज्ञाननिष्ठत्वं तत्त्वज्ञानानुदर्शनम् । एतज्ज्ञानमिति प्रोक्तमज्ञानं यदतोऽन्यथा ॥२७॥

ज्ञेयं यत्तत्प्रवक्ष्यामि यं ज्ञात्वामृतमश्नुते । अनादि परमं ब्रह्म सत्त्वं नाम तदुच्यते ॥२८॥

सर्वतःपाणिपादान्तं सर्वतोक्षिशिरोमुखम् । सर्वतःश्रुतिमल्लोके सर्वमावृत्य तिष्ठति ॥२९॥

सर्वेन्द्रियगुणाभासं सर्वेन्द्रियविवर्जितम् । असक्तं सर्वभृच्चैव निर्गुणं गुणभोक्तृ च ॥३०॥

बहिरन्तश्च भूतानामचरं चरमेव च । सूक्ष्मत्वात्तदविज्ञेयं दूरस्थं चान्तिकेऽपि यत् ॥३१॥

अविभक्तं च भूतेषु विभक्तमिव च स्थितम् । भूतभर्तृ च विज्ञेयं ग्रसिष्णु प्रभविष्णु च ॥३२॥

ज्योतिषामपि तज्ज्योतिस्तमसः परमुच्यते । ज्ञानं ज्ञेयं ज्ञानगम्यं हृदि सर्वस्य संस्थितम् ॥३३॥

ध्यानेनात्मनि पश्यन्ति केचिदात्मानमात्मना । अन्ये सांख्येन योगेन कर्मयोगेन(ण) चापरे ॥३४॥

अन्ये त्वेवमजानन्तः श्रुत्वाऽन्येभ्य उपासते । तेऽपि चाशु तरन्त्येव मृत्युं श्रुतिपरायणाः ॥३५॥

सत्त्वात्संजायते ज्ञानं रजसो लोभ एव च । प्रमादमोहौ तमसो भवतोऽज्ञानमेव च ॥३६॥

गुणावर्तन्त इत्येवं योऽवतिष्ठति नेङ्गते । मानावमानमित्रारितुल्यस्त्यागी स निर्गुणः ॥३७॥

ऊर्ध्वमूलमधःशाखमश्वत्थं प्राहुरव्ययम् । छन्दांसि यस्य पर्णानि यस्तं वेद स वेदवित् ॥३८॥

द्वौ भूतसर्गौ लोकेऽस्मिन्दैव आसुर एव च । अहिंसादिः क्षमा चैव दैवी संपत्ततो नृणाम् ॥३९॥

न शौचं नापि वाचारो ह्यासुरी संपदोद्भवः । नरकत्वात्क्रोधलोभकामास्तस्मात्त्रयं त्यजेत् ॥४०॥

यज्ञस्तपस्तथा दानं सत्त्वाद्यैस्त्रिविधं स्मृतम् । आयुः सत्त्वं बलारोग्यसुखायान्नं तु सात्त्विकम् ॥४१॥

दुःखशोकामयायान्नं तीक्ष्णरूक्षं तु राजसम् । अमेध्योच्छिष्टपूत्यन्नं तामसं नीरसादिकम् ॥४२॥

यष्टव्यो विधिना यज्ञो निष्कामाय स सात्त्विकः । यज्ञः फलाय दम्भाय राजस्तामसः क्रतुः ॥४३॥

श्रद्धामन्त्रादिविध्युक्तं तपः शारीरमुच्यते । देवादिपूजाहिंसादि वाङ्मयं तप उच्यते ॥४४॥

अनुद्वेगकरं वाक्यं सत्यं स्वाध्यायसज्जपः । मानसं चित्तसंशुद्धिर्मौनमात्मविनिग्रहः ॥४५॥

सात्त्विकं च तपोऽकामं फलाद्यर्थं तु राजसम् । तामसं परपीडायै सात्त्विकं दानमुच्यते ॥४६॥

देशादौ चैव दातव्यमुपकाराय राजसम् । अदेशादाववज्ञातं तामसं दानमीरितम् ॥४७॥

ॐ तत्सदिति निर्देशो ब्रह्मणस्त्रिविधः स्मृतः । यज्ञदानादिकं कर्म भुक्तिमुक्तिप्रदं नृणाम् ॥४८॥

अनिष्टमिष्टं मिश्रं च त्रिविधं कर्मणः फलम् । भवत्यत्यागिनां प्रेत्य न तु संन्यासिनां क्वचित् ॥४९॥

तामसः कर्मसंयोगान्मोहात्क्लेशभयादिकात् । राजसः सात्त्विकोऽकामात्पञ्चैते कर्महेतवः ॥५०॥

अधिष्ठानं तथा कर्ता करणं च पृथद्विधम् । त्रिविधाश्च पृथग्चेष्टा दैवं चैवात्र पञ्चमम् ॥५१॥

एकं ज्ञानं सात्त्विकं स्यात्पृथग्ज्ञानं तु राजसम् । अतत्त्वार्थं तामसं स्यात्कर्माकामाय सात्त्विकम् ॥५२॥

कामाय राजसं कर्म मोहात्कर्म तु तामसम् । सिद्ध्यसिद्ध्योः समः कर्ता सत्त्विको राजसो ह्यपि ॥५३॥

शठोऽलसस्तामसः स्यात्कार्यादिधीश्च सात्त्विकी । कार्यार्थं सा राजसी स्याद्विपरीता तु तामसी ॥५४॥

मनोधृतिः सात्त्विकी स्यात्प्रीतिकामेति राजसी । तामसी तु प्र(पुत्र)शोकादौ सुखं सत्त्वात्तदन्तगम् ॥५५॥

सुखं तद्राजसं चाग्रे अन्ते दुःखं तु तामसम् । अतः प्रवृत्तिर्भूतानां येन सर्वमिदं ततम् ॥५६॥

स्वकर्मणा तमभ्यर्च्य विष्णुं सिद्धिं च विन्दति । कर्मणा मनसा वाचा सर्वावस्थासु सर्वदा ॥५७॥

ब्रह्मादिस्तम्बपर्यन्तं जगद्विष्णुं च वेत्ति यः । सिद्धिमाप्नोति भगवद्भक्तो भागवतो ध्रुवम् ॥५८॥

इत्याग्नेये महापुराणे गीतासारनिरूपणं नामैकाशीत्यधिकत्रिशततमोऽध्यायः ॥३८१॥

**अथ द्व्यशीत्यधिकत्रिशततमोऽध्यायः ।**

यमगीता

अग्निरुवाच ।

यमगीतां प्रवक्ष्यामि उक्ता या नाचिकेतसे । पठतां शृण्वतां भुक्त्यै मुक्त्यै मोक्षार्थिनां सताम् ॥१॥

यम उवाच ।

आसनं शयनं यानं परिधानगृहादिकम् । वाञ्छत्यहोऽतिमोहेन सुस्थिरं स्वयमस्थिरः ॥२॥

भोगेषु श(ष्वस)क्तिः सततं तथैवात्मावलोकनम् । श्रेयः परं मनुष्याणां कपिलोद्गीतमेव हि ॥३॥

सर्वत्र समदर्शित्वं निर्ममत्वमसङ्गता । श्रेयः परं मनुष्याणां गीतं पञ्चशिखेन हि ॥४॥

आगर्भजन्मबाल्यादिवयोऽवस्थादिवेदनम् । श्रेयः परं मनुष्याणां गङ्गाविष्णुप्रगीतकम् ॥५॥

आध्यात्मिकादिदुःखानामाद्यन्तादिप्रतिक्रिया । श्रेयः परं मनुष्याणां जनकोद्गीतमेव च ॥६॥

अभिन्नयोर्भेदकरः प्रत्ययो यः परात्मनः । तच्छान्तिपरमं श्रेयो ब्रह्मोद्गीतमुदाहृतम् ॥७॥

कर्तव्यमिति यत्कर्म ऋग्यजुःसामसंज्ञितम् । कुरुते श्रेयसेऽसङ्गाज्जैगीषव्येण गीयते ॥८॥

हानिः सर्वविधित्सानामात्मनः सुखहैतुकी । श्रेयः परं मनुष्याणां देवलोद्गीतमीरितम् ॥९॥

कामत्यागात्तु विज्ञानं सुखं ब्रह्म परं पदम् । कामिनां न हि विज्ञानं सनकोद्गीतमेव तत् ॥१०॥

प्रवृत्तं च निवृत्तं च कार्यं कर्म परोऽब्रवीत् । श्रेयसां श्रेय एतद्धि नैष्कर्म्यं ब्रह्म तद्धरिः ॥११॥

पुमांश्चाधिगतज्ञानो भेदं नाप्नोति सत्तमः । ब्रह्मणा विष्णुसंज्ञेन प्रमेणाव्ययेन च ॥१२॥

ज्ञानं विज्ञानमास्तिक्यं सौभाग्यं रूपमुत्तमम् । तपसा लभ्यते सर्वं मनसा यद्यदिच्छति ॥१३॥

नास्ति विष्णुसमं ध्येयं तपो नानशनात्परम् । नास्यारोग्यसमं धन्यं नास्ति गङ्गासमा सरित् ॥१४॥

न सोऽस्ति बान्धवः कश्चिद्विष्णुं मुक्त्वा जगद्गुरुम् । अधश्चोर्ध्वं हरिश्चाग्रे देहेन्द्रियमनोमुखे ॥१५॥

इत्येव संस्मरन्प्राणान्यस्त्यजेत्स हरिर्भवेत् । यत्तद्ब्रह्म यतः सर्वं यत्सर्वं तस्य संस्थितम् ॥१६॥

अग्राह्यकमनिर्देश्यं सुप्रतिष्ठं च यत्परम् । परापरस्वरूपेण विष्णुः सर्वहृदि स्थितः ॥१७॥

यज्ञेशं यज्ञपुरुषं केचिदिच्छन्ति तत्परम् । केचिद्विष्णुं हरं केचित्केचिद्ब्रह्माणमीश्वरम् ॥१८॥

इन्द्रादिनामभिः केचित्सूर्यं सोमं च कालकम् । ब्रह्मादिस्तम्बपर्यन्तं जगद्बिष्णुं वदन्ति च ॥१९॥

स विष्णुः परमं ब्रह्म यतो नावर्तते पुनः । सुवर्णादिमहादानपुण्यतीर्थावगाहनैः ॥२०॥

ध्यानैर्व्रतैः पूजया च धर्मश्रुत्या तदाप्नुयात् । आत्मानं रथिनं विद्धि शरीरं रथमेव तु ॥२१॥

बुद्धिं तु सारथिं विद्धि मनः प्रग्रहमेव च । इन्द्रियाणि हयान्याहुर्विषयांश्चेति गोचरान् ॥२२॥

आत्मेन्द्रियमनोयुक्तं भोक्तेत्याहुर्मनीषिणः । यस्त्वविज्ञानवान्भवत्ययुक्तमनसा सदा ॥२३॥

न तत्पदमवाप्नोति संसारं चाधिगच्छति । यस्तु विज्ञानवान्भवति युक्तेन मनसा सदा ॥२४॥

स तत्पदमवाप्नोति यस्माद्भूयो न जायते । विज्ञानसारथिर्यस्तु मनःप्रग्रहवान्नरः ॥२५॥

सोऽध्वानं परमाप्नोति तद्विष्णोः परमं पदम् । इन्द्रियेभ्यः परा ह्यर्था अर्थेभ्यश्च परं मनः ॥२६॥

मनसस्तु परा बुद्धिर्बुद्धेरात्मा महान्परः । महतः परमव्यक्तमव्यक्तात्पुरुषः परः ॥२७॥

पुरुषान्न परं किञ्चित्सा काष्ठा सा परा गतिः । एषु सर्वेषु भूतेषु गूढात्मा न प्रकाशते ॥२८॥

दृश्यते त्वग्रया बुद्ध्या सूक्ष्मया सूक्ष्मदर्शिभिः । यच्छेद्वाङ्मनसी प्राज्ञस्तद्यच्छेज्ज्ञानमात्मनि ॥२९॥

ज्ञानमात्मनि महति नियच्छेच्छान्त आत्मनि । ज्ञात्वा ब्रह्मात्मयोर्योगं यमाद्यैर्ब्रह्म सद्भवेत् ॥३०॥

अहिंसा सत्यमस्तेयं ब्रह्मचर्यापरिग्रहौ । यमाश्च नियमाः पञ्च शौचं संतोषसत्तपः ॥३१॥

स्वाध्यायेश्वरपूजा च आसनं पद्मकादिकम् । प्राणायामो वायुजयः प्रत्याहारः स्वनिग्रहः ॥३२॥

शुभे ह्येकत्र विषये चेतसो यत्प्रधारणम् । निश्चलात्वात्तु धीमद्भिर्धारणा द्विज कथ्यते ॥३३॥

पौनःपुन्येन तत्रैव विषयेष्वेव धारणा । ध्यानं स्मृतं समाधिस्तु अहंब्रह्मात्मसंस्थितिः ॥३४॥

घटध्वंसाद्यथाकाशमभिन्नं नभसा भवेत् । मुक्तो जीवो ब्रह्मणैवं सद्ब्रह्म ब्रह्म वै भवेत् ॥३५॥

आत्मानं मन्यते ब्रह्म जीवो ज्ञानेन नान्यथा । जीवो ह्यज्ञानतत्कार्यमुक्तः स्यादजरामरः ॥३६॥

अग्निरुवाच ।

वशिष्ठ यमगीतोक्ता पठतां भुक्तिमुक्तिदा । आत्यन्तिको लयः प्रोक्तो वेदान्तब्रह्मधीमयः ॥३७॥

इत्याग्नेये महापुराणे यमगीतानिरूपणं नाम द्व्यशीत्यधिकत्रिशततमोऽध्यायः ॥३८२॥

**अथ त्र्यशीत्यधिकत्रिशततमोऽध्यायः ।**

आग्नेयमहापुराणमाहात्म्यम् ।

अग्निरुवाच ।

आग्नेयं ब्रह्मरूपं ते पुराणं कथितं मया । सप्रपञ्चं निष्प्रपञ्चं विद्याद्व्ययमयं महत् ॥१॥

ऋग्यजुःसामाथर्वाख्या विद्या विष्णुर्जगज्जनिः । छन्दः शिक्षाव्याकरणंनिघण्टुज्योतिराख्यकाः ॥२॥

निरुक्तधर्मशास्त्रादिमीमांसान्यायविस्तरः । आयुर्वेदपुराणाख्या धनुर्गन्धर्वविस्तराः ॥३॥

विद्या सैवार्थशास्त्राख्या वेदान्तान्या(?)हरिर्महान् । इत्येषा चापरा विद्या परविद्याक्षरं परम् ॥४॥

यस्य भावोऽखिलं विष्णुस्तस्य नो बाधते कलिः । अनिष्ट्वा तु महायज्ञानकृत्वापि पितृस्वधाम् ॥५॥

कृष्णमभ्यर्चयन्भक्त्या नैनसो भाजनं भवेत् । सर्वकारणमत्यन्तं विष्णुं ध्यायन्न सीदति ॥६॥

अन्यतन्त्रादिदोषोत्थो विषयाकृष्टमानसः । कृत्वापि पापं गोविन्दं ध्यायन्पापैः प्रमुच्यते ॥७॥

तद्ध्यानं यत्र गोविन्दः सा कथा यत्र केशवः । तत्कर्म यत्तदर्थीयं किमन्यैर्बहुभाषितैः ॥८॥

न तत्पिता तु पुत्राय न शिष्याय गुरुर्द्विजः । परमार्थं परं ब्रूयाद्यदेतत्ते मयोदितम् ॥९॥

संसारो भ्रमता लभ्यं पुत्रदारधनं वसु । सुहृदश्च तथैवान्ये नोपदेशो द्विजेदृशः ॥१०॥

किं पुत्रदारैर्मित्रैर्वा किं मित्रक्षेत्रबान्धवैः । उपदेशः परो बन्धुरीदृशो यो विमुक्तये ॥११॥

द्विविधो भूतसर्गोऽयं दैव आसुर एव च । विष्णुभक्तिपरो दैवो विपरीतस्तथासुरः ॥१२॥

एतत्पवित्रमारोग्यं धन्यं दुःस्वप्ननाशनम् । सुखप्रीतिकरं नॄणां मोक्षकृद्यत्तवेरितम् ॥१३॥

येषां गृहेषु लिखितमाग्नेयं हि पुराणकम् । पुस्तकं स्थास्यति सदा तत्र नेशुरुपद्रवाः ॥१४॥

किं तीर्थैर्गोप्रदानैर्वा किं यज्ञैः किमुपोषितैः । आग्नेयं ये हि शृण्वन्ति अहन्यहनि मानवाः ॥१५॥

यो ददाति तिलप्रस्थं सुवर्णस्य च माषकम् । शृणोति श्लोकमेकं च आग्नेयस्य तदाप्नुयात् ॥१६॥

अध्यायपठनं चास्य गोप्रदानाद्विशिष्यते । अहोरात्रकृतं पापं श्रोतुमिच्छोः प्रणश्यति ॥१७॥

कपिलानां शते दत्ते यद्भवेज्ज्येष्ठपुष्करे । तदाग्नेयं पुराणं हि पठित्वा फलमाप्नुयात् ॥१८॥

प्रवृत्तं च निवृत्तं च धर्मं विद्याद्वयात्मकम् । आग्नेयस्य पुराणस्य शास्त्रस्यास्य समं न हि ॥१९॥

पठन्नाग्नेयकं नित्यं शृण्वन्वापि पुराणकम् । भक्तो वशिष्ठ मनुजः सर्वपापैः प्रमुच्यते ॥२०॥

नोपसर्गा न चानर्था न चौरारिभयं गृहे । तस्मिन्स्याद्यत्र चाग्नेयपुराणस्य हि पुस्तकम् ॥२१॥

नगर्भहारिणी भितिर्न च बालग्रहा गृहे । यत्राग्नेयं पुराणं स्यान्न पिशाचादिकं भयम् ॥२२॥

शृण्वन्विप्रो वेदवित्स्यात्क्षत्रियः पृथिवीपतिः । ऋद्धिं प्राप्नोति वैश्यश्च शूद्रश्चारोग्यमृच्छति ॥२३॥

यः पठेच्छृणुयान्नित्यं समदृग्विष्णुमानसः । ब्रह्माग्नेयं पुराणं सत्तत्र नश्यन्त्युपद्रवाः ॥२४॥

दिव्यान्तरीक्षभौमाद्या दुःस्वप्नाद्यभिचारकाः । यच्चान्यद्दुरितं किञ्चित्तत्सर्वं हन्ति केशवः ॥२५॥

पठतः शृण्वतः पुंसः पुस्तकं यजतो महत् । आग्नेयं श्रीपुराणं हि हेमन्ते यः शृणोति वै ॥२६॥

प्रपूज्य गन्धपुष्पाद्यैरग्निष्टोमफलं लभेत् । शिशिरे पुण्डरीकस्य वसन्ते चाश्वमेधजम् ॥२७॥

ग्रीष्मे तु वाजपेयस्य राजसूयस्य वर्षति । गोसहस्रस्य शरदि फलं तत्पठतो ह्यृतौ ॥२८॥

आग्नेयं हि पुराणं यो भक्त्याग्रे पठतो हरेः । सोऽर्चयेच्च वशिष्ठेह ज्ञानयज्ञेन केशवम् ॥२९॥

अस्याग्नेयपुराणस्य पुस्तकं तस्य वै जयः । लिखितं पूजितं गेहे भुक्तिर्मुक्तिः करेऽस्ति हि ॥३०॥

इति कालाग्निरूपेण गीतं मे हरिणा पुरा । आग्नेयं हि पुराणं वै ब्रह्मविद्याद्वयास्पदम् ॥

विद्याद्वयं वशिष्ठेदं भक्तेभ्यः कथयिष्यसि ॥३१॥

वशिष्ठ उवाच ।

व्यासाग्नेयपुराणं ते रूपं विद्याद्वयात्मकम् । कथितं ब्रह्मणो विष्णोरग्निना कथितं यथा ॥३२॥

सार्धं देवैश्च मुनिभिर्मह्यं सर्वार्थ दर्शकम् । पुराणमग्निना गीतमाग्नेयं ब्रह्मसंमितम् ॥३३॥

यः पठेच्छ्रुणुयाद्व्यास लिखेद्वा लेखयेदपि । श्रावयेत्पाठयेद्वापि पूजयेद्धारयेदपि ॥३४॥

सर्वपापविनिर्मुक्तः प्राप्तकामो दिवं व्रजेत् । लेखयित्वा पुराणं यो दद्याद्विप्रेभ्य उत्तमम् ॥३५॥

स ब्रह्मलोकमाप्नोति । कुलानां शतमुद्धरेत् । एकं श्लोकं पठेद्यस्तु पापपङ्काद्विमुच्यते ॥३६॥

तस्माद्व्यास सदा श्राव्यं शिष्येभ्यः सर्वदर्शनम् । शुकाद्यैर्मुनिभिः सार्धं श्रोतुकामैः पुराणकम् ॥३७॥

आग्नेयं पठितं ध्यातं शुभं स्याद्भुक्तिमुक्तिदम् । अग्नये तु नमस्तस्मै येन गीतं पुराणकम् ॥३८॥

व्यास उवाच ।

वशिष्ठेन पुरा गीतं सूतैतत्ते मयोदितम् । परा विद्यापरा विद्या स्वरूपं परमं पदम् ॥३९॥

आग्नेयं दुर्लभं रूपं प्राप्यते भाग्यसंयुतैः । ध्यायन्तो ब्रह्म चाग्नेयं पुराणं हरिमागताः ॥४०॥

विद्यार्थिनस्तथा विद्यां राज्यं राज्यार्थिनो गताः । अपुत्राः पुत्रिणः सन्ति नाश्रया आश्रयं गताः ॥४१॥

सौभाग्यार्थी च सौभाग्यं मोक्षं मोक्षार्थिनो गताः । लिखन्तो लेखयन्तश्च निष्पापाश्च श्रियं गताः ॥४२॥

शुकपैलमुखे सूत आग्नेयं तु पुराणकम् । रूपं चिन्तय यातासि भुक्तिं मुक्तिं न संशयः ॥

श्रावय त्वं च शिष्येभ्यो भक्तेभ्यश्च पुराणकम् ॥४४॥

सूत उवाच

व्यासप्रसादादाग्नेयं पुराणं श्रुतमादरात् । आग्नेयं ब्रह्मरूपं हि मुनयः शौनकादयः ॥४५॥

भवन्तो नैमिषारण्ये यजन्तो हरिमीश्वरम् । तिष्ठन्तः श्रद्धया युक्तास्तस्माद्वः समुदीरितम् ॥४६॥

अग्निना प्रोक्तमाग्नेयं पुराणं वेदसंमितम् । ब्रह्माविद्याद्वयोपेतं भुक्तिदं मुक्तिदं महत् ॥४७॥

नास्मात्परतरः सारो नास्मात्परतरः सुहृत् । नास्मात्परतरो ग्रन्थो नास्मात्परतरा गतिः ॥४८॥

नास्मात्परतरं शास्त्रं नास्मात्परतरा श्रुतिः ।नास्मात्परतरं ज्ञानं नास्मात्परतरा स्मृतिः ॥४९॥

नास्मात्परतरो ह्यागमोऽस्ति नास्माद्विद्या परास्ति हि । नास्मात्परः स्यात्सिद्धान्तो नास्मात्परममङ्गलम् ॥५०॥

नास्मात्परोऽस्ति वेदान्तः पुराणं परमं त्विदम् । नास्मात्परतरं भूमौ विद्यते वस्तु दुर्लभम् ॥५१॥

आग्नेये हि पुराणेऽस्मिन्सर्वविद्याः प्रदर्शिताः । सर्वे मत्स्यावताराद्या गीता रामायणं त्विह ॥५२॥

हरिवंशो भारतं च नव सर्गाः प्रदर्शिताः । आगमो वैष्णवो गीतः पूजा दीक्षा प्रतिष्ठया ॥५३॥

पवित्रारोहणादीनि प्रतिमालक्षणादिकम् । प्रासादलक्षणाद्यं च मन्त्रा वै भुक्तिमुक्तिदाः ॥५४॥

शैवागमस्तदर्थश्च शाक्तेयः सौर एव च । मण्डलानि च वास्तुश्च मन्त्राणि विविधानि च ॥५५॥

प्रतिसर्गश्चानुगीतो ब्रह्माण्डपतिमण्डलम् । गीतोभुवनकोषश्च द्वीपवर्षादिनिम्नगाः ॥५६॥

गयागङ्गाप्रयागादितीर्थमाहात्म्यमीरितम् । ज्योतिश्चक्रं ज्योतिषादि गीतो युद्धजयार्णवः ॥५७॥

मन्वन्तरादयो गीता धर्मा वर्णादिकस्य च । अशौचं द्रव्यशुद्धिश्च प्रायश्चित्तं प्रदर्शितम् ॥५८॥

राजधर्मा दानधर्मा व्रतानि विविधानि च । व्यवहाराः शान्तयश्च ऋग्वेदादिविधानकम् ॥५९॥

सुर्यवंशः सोमवंशो धनुर्वेदश्च वैद्यकम् । गान्धर्ववेदोऽर्थशास्त्रं मीमांसा न्यायविस्तरः ॥६०॥

पुराणसंख्यामाहात्म्यं छन्दो व्याकरणं स्मृतम् । अलङ्कारो निघण्टुश्च शिक्षा कल्प इहोदितः ॥६१॥

नैमित्तिकः प्राकृतोको लय आत्यन्तिकः स्मृतः । वेदान्तं ब्रह्मविज्ञानं योगो ह्यष्टाङ्ग ईरितः ॥६२॥

स्तोत्रं पुराणमाहात्म्यं विद्या ह्यष्टादश स्मृताः । ऋग्वेदाद्याः परा ह्यत्र परा विद्याक्षरं परम् ॥६३॥

सप्रपञ्चं निष्प्रपञ्चं ब्रह्मणो रूपमीरितम् । इदं पञ्चदशसाहस्रं शतकोटिप्रविस्तरम् ॥६४॥

देवलोके दैवतैश्च पुराणं पठ्यते सदा । लोकानां हितकामेन संक्षिप्योद्गीतमग्निना ॥६५॥

सर्वं ब्रह्मेति जानीध्वं मुनयः शैनकादयः । शृणुयाच्छ्रावयेद्वापि यः पठेत्पाठयेदपि ॥६६॥

लिखेल्लिखापयेद्वापि पूजयेत्कीर्तयेदपि । (पुराणपाठकं चैव पूजयेत्पयतो नृपः ॥६७॥

गोभूहिरण्यदानाद्यैर्वस्त्रालङ्कारतर्पणैः । तं संपूज्य लभेच्चैव पुराणश्रवणात्फलम् ॥६८॥

पुराणान्ते च वै कुर्यादवश्यं द्विजभोजनम् । निर्मलः प्राप्तसर्वार्थः सकुलः स्वर्गमाप्नुयात् ॥६९॥

शरयत्रं पुस्तकाय सूत्रं वै पत्रसञ्चयम् । पट्टिकाबन्धवस्त्रादि दद्याद्यः स्वर्गमाप्नुयात् ॥७०॥

यो दद्याद्ब्रह्मलोकी स्यात्पुस्तकं यस्य वै गृहे । तस्योत्पातभयं नास्ति भुक्तिमुक्तिमवाप्नुयात् ॥७१॥

यूयं स्मरत आग्नेयं पुराणं रूपमैश्वरम् । सूतो गरः पूजितस्तैः शौनकाद्या हरिं ययुः ॥७२॥

इत्याग्नेये महापुराणे आग्नेयपुराणमाहात्म्यकथनं नाम त्र्यशीत्यधिकत्रिशततमोऽध्यायः ॥३८३॥

**॥इति श्रीमद्वैपायनमुनिप्रणीतमग्निपुराणम् ॥**

1. पुरम् [↑](#footnote-ref-2)
2. भूतानां [↑](#footnote-ref-3)
3. तासामेव च [↑](#footnote-ref-4)
4. प्रासादे [↑](#footnote-ref-5)
5. चन्द्रदृष्टेन [↑](#footnote-ref-6)
6. मरणं च हि लोभश्च [↑](#footnote-ref-7)
7. कुटुम्बं तस्य [↑](#footnote-ref-8)
8. गुडसर्जौ [↑](#footnote-ref-9)
9. वधकाः [↑](#footnote-ref-10)
10. भर्भुरः [↑](#footnote-ref-11)
11. मृ पूर्वं [↑](#footnote-ref-12)
12. वस्त्रभङ्गस् [↑](#footnote-ref-13)
13. दूर्वाद्रा [↑](#footnote-ref-14)
14. मृद [↑](#footnote-ref-15)
15. कुरङ्गगोपीततरा [↑](#footnote-ref-16)
16. रणप्रस्थानयोः / रथप्रस्थानयोः [↑](#footnote-ref-17)
17. व्याहरेत्पुरतः [↑](#footnote-ref-18)
18. शशा [↑](#footnote-ref-19)
19. प्रहृष्टो [↑](#footnote-ref-20)
20. रुवन् [↑](#footnote-ref-21)
21. महानद करो [↑](#footnote-ref-22)
22. अभयं [↑](#footnote-ref-23)
23. दिवाभीता [↑](#footnote-ref-24)
24. विसर्जयेत् [↑](#footnote-ref-25)
25. जयेत् [↑](#footnote-ref-26)
26. पतनं [↑](#footnote-ref-27)
27. कश्चित् [↑](#footnote-ref-28)
28. परस्परम् [↑](#footnote-ref-29)
29. इन्द्रजालेन [↑](#footnote-ref-30)
30. प्रसादाग्रे प्रदर्शयेत् [↑](#footnote-ref-31)
31. पश्येद्वृद्धांस्ततो [↑](#footnote-ref-32)
32. वह्नावाज्यं च जुहुयात् [↑](#footnote-ref-33)
33. कार्यनिश्चयम् [↑](#footnote-ref-34)
34. धारयन्ति [↑](#footnote-ref-35)
35. निःसत्त्वादौ [↑](#footnote-ref-36)
36. चाखिलान्यजेत् [↑](#footnote-ref-37)
37. च मे [↑](#footnote-ref-38)
38. अवन्तु मां स्वभृत्योऽहं [↑](#footnote-ref-39)
39. पदमादिश्य दिक्षु [↑](#footnote-ref-40)
40. देशपालं तु पालयेत् [↑](#footnote-ref-41)
41. नराः [↑](#footnote-ref-42)
42. सपक्षौ द्वौ च पक्षौ द्वौ द्वावश्यं [↑](#footnote-ref-43)
43. पादरक्षार्थं [↑](#footnote-ref-44)
44. ये च जिह्मेक्षणा [↑](#footnote-ref-45)
45. नित्यतृष्णाः [↑](#footnote-ref-46)
46. शूराणामुत्तमा जातिस्तेन [↑](#footnote-ref-47)
47. राजाद्याश्च [↑](#footnote-ref-48)
48. श्रान्ते [↑](#footnote-ref-49)
49. युद्धदि शत्रूणां संधिमीरयेत् [↑](#footnote-ref-50)
50. चित्रबलं [↑](#footnote-ref-51)
51. मुखं [↑](#footnote-ref-52)
52. खाते [↑](#footnote-ref-53)
53. देवान्वप्रान्गुरून्यजे [↑](#footnote-ref-54)
54. अनघेन अनयेन [↑](#footnote-ref-55)
55. युक्तं [↑](#footnote-ref-56)
56. गुणवान् स [↑](#footnote-ref-57)
57. स शूरः स च पण्डितः [↑](#footnote-ref-58)
58. विख्यातो [↑](#footnote-ref-59)
59. स्वभावेन [↑](#footnote-ref-60)
60. गुणवन्तो [↑](#footnote-ref-61)
61. कुलशीलगुणान्वितः [↑](#footnote-ref-62)
62. प्राकारगोपुरम् [↑](#footnote-ref-63)
63. सज्जनम् [↑](#footnote-ref-64)
64. भीरुजनको [↑](#footnote-ref-65)
65. परस्परोपकारेण [↑](#footnote-ref-66)
66. पालनं [↑](#footnote-ref-67)
67. उद्वेजितह [↑](#footnote-ref-68)
68. प्रशस्यते [↑](#footnote-ref-69)
69. क्रूरवक्त्रया [↑](#footnote-ref-70)
70. चोपजायतः [↑](#footnote-ref-71)
71. विषय [↑](#footnote-ref-72)
72. दद्याद्दुष्टादि [↑](#footnote-ref-73)
73. कृत्वा त्रय [↑](#footnote-ref-74)
74. संहतौ [↑](#footnote-ref-75)
75. प्रवरो [↑](#footnote-ref-76)
76. प्रतिष्ठाश्चाप्रतिष्ठश्च [↑](#footnote-ref-77)
77. भदाश्चतुर्दश [↑](#footnote-ref-78)
78. शेषं कुञ्जरवाजिभिः [↑](#footnote-ref-79)
79. पीडयेत् [↑](#footnote-ref-80)
80. दृश्यते [↑](#footnote-ref-81)
81. क्रान्तो हरः स्मृतः [↑](#footnote-ref-82)
82. खादकः [↑](#footnote-ref-83)
83. विषयं परिवर्तयन् [↑](#footnote-ref-84)
84. सर्वचारी [↑](#footnote-ref-85)
85. विमर्दनः [↑](#footnote-ref-86)
86. रामायोक्ता [↑](#footnote-ref-87)
87. चतुर्दंष्ट्रः शुक्लः कृष्णः [↑](#footnote-ref-88)
88. महाबलः [↑](#footnote-ref-89)
89. कक्षयोर्विडनन्धकः [↑](#footnote-ref-90)
90. तरुः [↑](#footnote-ref-91)
91. शनैर्देवो [↑](#footnote-ref-92)
92. जातवङ्गाः [↑](#footnote-ref-93)
93. शोषश्च [↑](#footnote-ref-94)
94. वर्षरात्रे [↑](#footnote-ref-95)
95. परेत्तिरतियुक्तश्च [↑](#footnote-ref-96)
96. बर्बरकेतकी [↑](#footnote-ref-97)
97. व्यापदि [↑](#footnote-ref-98)
98. भुजाभ्यां मन्त्रगुप्ताभ्यां [↑](#footnote-ref-99)
99. सशरङ्करम् [↑](#footnote-ref-100)
100. त्रस्ताङ्गो / स्रस्तांसे [↑](#footnote-ref-101)
101. वक्त्रांसाः कुर्युरश्वसमं [↑](#footnote-ref-102)
102. चिबुकस्याङ्गकस्य [↑](#footnote-ref-103)
103. र्गतायुषम् [↑](#footnote-ref-104)
104. पश्चादुल्काशिक्षस् [↑](#footnote-ref-105)
105. भवेद्व्यासो [↑](#footnote-ref-106)
106. तिर्यगूर्ध्वमधस्तथा [↑](#footnote-ref-107)
107. समुदीर्णं च [↑](#footnote-ref-108)
108. नराः [↑](#footnote-ref-109)
109. शयनं [↑](#footnote-ref-110)
110. बलोद्धरणमायतम् [↑](#footnote-ref-111)
111. रथे [↑](#footnote-ref-112)
112. संपातयेद्ध्रुवम् [↑](#footnote-ref-113)
113. ष्टांशोऽष्टादशपदः [↑](#footnote-ref-114)
114. द्विहारो [↑](#footnote-ref-115)
115. संवेष्टितो / सभ्योत्थितो [↑](#footnote-ref-116)
116. पादगो / यादृशो [↑](#footnote-ref-117)
117. तत्त्वषोढाभिदर्शनः [↑](#footnote-ref-118)
118. समुत्पत्य [↑](#footnote-ref-119)
119. वेतनस्योक्तं [↑](#footnote-ref-120)
120. विधिक्रिया [↑](#footnote-ref-121)
121. क्रीत्वा [↑](#footnote-ref-122)
122. तद्विवादपरं [↑](#footnote-ref-123)
123. योगस्तु [↑](#footnote-ref-124)
124. देशकालक्रमादीना [↑](#footnote-ref-125)
125. क्रोशत्यङ्ग [↑](#footnote-ref-126)
126. हस्तपादमुखादिभः [↑](#footnote-ref-127)
127. द्यूत समाह्वयः [↑](#footnote-ref-128)
128. व्यवहारोष्टादशपद [↑](#footnote-ref-129)
129. स्मृत्यपेदादि [↑](#footnote-ref-130)
130. द्वगुणं दमम् [↑](#footnote-ref-131)
131. प्रत्यर्थितोऽग्रतो [↑](#footnote-ref-132)
132. श्रुतार्थस्यान्तरं [↑](#footnote-ref-133)
133. भार्गवे [↑](#footnote-ref-134)
134. पारुष्यगोभि [↑](#footnote-ref-135)
135. किञ्चिद्धनी [↑](#footnote-ref-136)
136. सगणश्चेद्विवादः [↑](#footnote-ref-137)
137. दत्तं [↑](#footnote-ref-138)
138. भूतेन [↑](#footnote-ref-139)
139. भूतमप्यर्थमप्यस्तं [↑](#footnote-ref-140)
140. दीयते [↑](#footnote-ref-141)
141. निखला [↑](#footnote-ref-142)
142. निबलमन्त्रप्रयोजितः [↑](#footnote-ref-143)
143. जनपदस्य [↑](#footnote-ref-144)
144. सवर्णके [↑](#footnote-ref-145)
145. प्रसन्नं [↑](#footnote-ref-146)
146. शतम् [↑](#footnote-ref-147)
147. निह्नुते [↑](#footnote-ref-148)
148. ग्राह्यमविभक्तेन [↑](#footnote-ref-149)
149. दद्युर्दानाय ये स्थितः [↑](#footnote-ref-150)
150. धनिने [↑](#footnote-ref-151)
151. कालकृतं [↑](#footnote-ref-152)
152. विशिष्टश्च [↑](#footnote-ref-153)
153. देशकालोवभाव्यते [↑](#footnote-ref-154)
154. मेध्यश्चा [↑](#footnote-ref-155)
155. तदुत्पन्ने [↑](#footnote-ref-156)
156. यदर्पयेत् [↑](#footnote-ref-157)
157. लाक्षावतारि [↑](#footnote-ref-158)
158. पतिताप्ताश्च / प्तान्न [↑](#footnote-ref-159)
159. सर्वसाक्षी [↑](#footnote-ref-160)
160. धैर्यपारुष्य [↑](#footnote-ref-161)
161. द्रव्यं [↑](#footnote-ref-162)
162. लेखितार्थास्ततो, लेखकोऽर्थास्ततो [↑](#footnote-ref-163)
163. नयेत् [↑](#footnote-ref-164)
164. लोपाधि [↑](#footnote-ref-165)
165. ज्ञेयं [↑](#footnote-ref-166)
166. तुलास्थितः [↑](#footnote-ref-167)
167. लीलां [↑](#footnote-ref-168)
168. विभावितः [↑](#footnote-ref-169)
169. धर्मो हि [↑](#footnote-ref-170)
170. तथा [↑](#footnote-ref-171)
171. त्यभिजाप्यकम् [↑](#footnote-ref-172)
172. जवी नरः [↑](#footnote-ref-173)
173. शार्ङ्गं [↑](#footnote-ref-174)
174. संस्राव्य /संप्लाव्य [↑](#footnote-ref-175)
175. चतुर्दशकादह्नो [↑](#footnote-ref-176)
176. स्मृतः [↑](#footnote-ref-177)
177. पितृकाणां [↑](#footnote-ref-178)
178. हृतमभ्युद्धरेत्तु [↑](#footnote-ref-179)
179. भगिन्याश्च [↑](#footnote-ref-180)
180. अन्योन्यापकृतं [↑](#footnote-ref-181)
181. यतः [↑](#footnote-ref-182)
182. वापि स [↑](#footnote-ref-183)
183. वित्तः [↑](#footnote-ref-184)
184. पूर्वस्य धन [↑](#footnote-ref-185)
185. भर्तुब्रह्मादि [↑](#footnote-ref-186)
186. गणाः [↑](#footnote-ref-187)
187. प्रनयुरेते [↑](#footnote-ref-188)
188. स्थलाङ्गार [↑](#footnote-ref-189)
189. धारिणः [↑](#footnote-ref-190)
190. फलाहतमपि [↑](#footnote-ref-191)
191. मासान् [↑](#footnote-ref-192)
192. यथोक्ताद्द्विगुणो दमः [↑](#footnote-ref-193)
193. विवीतेऽपि [↑](#footnote-ref-194)
194. यावत्संख्यं [↑](#footnote-ref-195)
195. ग्रासेच्छया [↑](#footnote-ref-196)
196. कर्तारं [↑](#footnote-ref-197)
197. सौम्ये [↑](#footnote-ref-198)
198. त्यागात्तन्निष्क्रयाद [↑](#footnote-ref-199)
199. शिल्पोऽपि [↑](#footnote-ref-200)
200. तेषां [↑](#footnote-ref-201)
201. समूहहितवादिभिः [↑](#footnote-ref-202)
202. चाधिको [↑](#footnote-ref-203)
203. देवा [↑](#footnote-ref-204)
204. त्त्रयं [↑](#footnote-ref-205)
205. क्षिप्रप्राणहरं [↑](#footnote-ref-206)
206. द्वितीयो [↑](#footnote-ref-207)
207. प्रहारदः [↑](#footnote-ref-208)
208. गृहभेदकः [↑](#footnote-ref-209)
209. विक्रयापक्रयाधान [↑](#footnote-ref-210)
210. निस्रवस्त [↑](#footnote-ref-211)
211. अथोऽनु [↑](#footnote-ref-212)
212. ससिद्धं / स्वसिद्धं [↑](#footnote-ref-213)
213. यदि [↑](#footnote-ref-214)
214. रक्षावकाशाग्न्यु [↑](#footnote-ref-215)
215. साहसे / जानतो [↑](#footnote-ref-216)
216. दण्ड [↑](#footnote-ref-217)
217. चोत्तमः सदा [↑](#footnote-ref-218)
218. क्षमापयेत् [↑](#footnote-ref-219)
219. कूटस्वर्णव्यवहारी [↑](#footnote-ref-220)
220. अचौरं चौरेऽभि [↑](#footnote-ref-221)
221. तथैवाक्रोशकं [↑](#footnote-ref-222)
222. न्यायेनापिपराजितः [↑](#footnote-ref-223)
223. सामाथर्व [↑](#footnote-ref-224)
224. भुक्तिमुक्तिकरं [↑](#footnote-ref-225)
225. जप्यतो [↑](#footnote-ref-226)
226. प्राणायामो विशेषतः [↑](#footnote-ref-227)
227. जप्त्वाथ [↑](#footnote-ref-228)
228. परं ज्ञेयः स ब्रह्म सर्वपापनुत् [↑](#footnote-ref-229)
229. ओंकारं तु जपन्नित्यं [↑](#footnote-ref-230)
230. वामकामो [↑](#footnote-ref-231)
231. अनुयोजन्त याः प्रोक्तं [↑](#footnote-ref-232)
232. प्राप्तं [↑](#footnote-ref-233)
233. चाध्वानो ये [↑](#footnote-ref-234)
234. प्रस्कन्नस्योत्तमं [↑](#footnote-ref-235)
235. जपद्वै वविधासने [↑](#footnote-ref-236)
236. कैश्यं [↑](#footnote-ref-237)
237. वदते कृत्स्नं [↑](#footnote-ref-238)
238. यदि [↑](#footnote-ref-239)
239. मार्गतः [↑](#footnote-ref-240)
240. स्वनी [↑](#footnote-ref-241)
241. विश्वानर [↑](#footnote-ref-242)
242. मान्प्रव्रजेऽध्वनि [↑](#footnote-ref-243)
243. विजिगीषुर्वन [↑](#footnote-ref-244)
244. व्याधितं [↑](#footnote-ref-245)
245. अश्वपूर्णा [↑](#footnote-ref-246)
246. हरिते [↑](#footnote-ref-247)
247. गो [↑](#footnote-ref-248)
248. केचिन्मेत्यृचं [↑](#footnote-ref-249)
249. आग्नेयेति [↑](#footnote-ref-250)
250. स्वापयेन्निशि [↑](#footnote-ref-251)
251. बन्धो [↑](#footnote-ref-252)
252. हुतेनान्न [↑](#footnote-ref-253)
253. वारर्षि [↑](#footnote-ref-254)
254. प्रदेवमिति [↑](#footnote-ref-255)
255. यमिति [↑](#footnote-ref-256)
256. मेध्येति [↑](#footnote-ref-257)
257. सुपर्ण [↑](#footnote-ref-258)
258. सूत [↑](#footnote-ref-259)
259. सकाश्यपं [↑](#footnote-ref-260)
260. रुद्रेति [↑](#footnote-ref-261)
261. भास इत्य [↑](#footnote-ref-262)
262. ब्रह्मणोऽग्निः [↑](#footnote-ref-263)
263. पराम् [↑](#footnote-ref-264)
264. साबरी [↑](#footnote-ref-265)
265. मवरोस्त्वि [↑](#footnote-ref-266)
266. अग्नये [↑](#footnote-ref-267)
267. विद्विषन्नेवं [↑](#footnote-ref-268)
268. होमा [↑](#footnote-ref-269)
269. नमतः [↑](#footnote-ref-270)
270. मकरे / नरके [↑](#footnote-ref-271)
271. पातु [↑](#footnote-ref-272)
272. मयातीयाद्धुत्वा [↑](#footnote-ref-273)
273. तोयोघनाशनम् [↑](#footnote-ref-274)
274. भृङ्गेत्येतत्तु [↑](#footnote-ref-275)
275. शतं य [↑](#footnote-ref-276)
276. उच्छुष्मा इति चैतेन पवनस्थो [↑](#footnote-ref-277)
277. सर्वान्तकविनाशनम् [↑](#footnote-ref-278)
278. हिंसीतिबाह्येन [↑](#footnote-ref-279)
279. सर्वसर्पेभ्यो [↑](#footnote-ref-280)
280. कृणुध्वं राज [↑](#footnote-ref-281)
281. मकरं [↑](#footnote-ref-282)
282. धनमाप्नोति [↑](#footnote-ref-283)
283. पयः [↑](#footnote-ref-284)
284. पीत्वायुः [↑](#footnote-ref-285)
285. अर्थमक्षयमाप्नोति [↑](#footnote-ref-286)
286. पद्मलक्षाहुतैर्नरः [↑](#footnote-ref-287)
287. चानेन / चान्येन [↑](#footnote-ref-288)
288. राजसामेति [↑](#footnote-ref-289)
289. भवस्येति [↑](#footnote-ref-290)
290. धन्वा नागेति [↑](#footnote-ref-291)
291. हिरथेत्ये [↑](#footnote-ref-292)
292. जङ्घेतीति [↑](#footnote-ref-293)
293. विनियोजयेत् [↑](#footnote-ref-294)
294. वधूं दाक्षा [↑](#footnote-ref-295)
295. शुभम् [↑](#footnote-ref-296)
296. इन्द्रं भजाम [↑](#footnote-ref-297)
297. अया [↑](#footnote-ref-298)
298. शं नो देवः सवितेति ज्ञेयं [↑](#footnote-ref-299)
299. च्छत्रुतो [↑](#footnote-ref-300)
300. दीर्घं चमसोऽर्घं [↑](#footnote-ref-301)
301. मित्र [↑](#footnote-ref-302)
302. भवेद्भूति [↑](#footnote-ref-303)
303. कर्मनिकृन्तनम् [↑](#footnote-ref-304)
304. त्वा पूर्वपीतये [↑](#footnote-ref-305)
305. वासकेध्म [↑](#footnote-ref-306)
306. शातातीयं / शरातीयं [↑](#footnote-ref-307)
307. गान्धर्वी [↑](#footnote-ref-308)
308. दत्त [↑](#footnote-ref-309)
309. इन्द्रं च [↑](#footnote-ref-310)
310. कमामेवाज्जति [↑](#footnote-ref-311)
311. प्राणास्तथा [↑](#footnote-ref-312)
312. तत्क्रुद्धं भूयः प्रसादयेत् [↑](#footnote-ref-313)
313. त्कर्मावतारितम् [↑](#footnote-ref-314)
314. मधुरां मक्षिकां [↑](#footnote-ref-315)
315. रजसाद्धाथ [↑](#footnote-ref-316)
316. धूपोऽसि [↑](#footnote-ref-317)
317. तदेव [↑](#footnote-ref-318)
318. तथोदीच्यै [↑](#footnote-ref-319)
319. निरुक्षी [↑](#footnote-ref-320)
320. जाता दशम्यां द्वादशारुणाः [↑](#footnote-ref-321)
321. श्याव [↑](#footnote-ref-322)
322. नित्यं नैमित्तिकं / सर्वार्थसाधकं स्नानं [↑](#footnote-ref-323)
323. हृदङ्गे च [↑](#footnote-ref-324)
324. पुष्पार्थिनां च पुष्पाढ्ये [↑](#footnote-ref-325)
325. पुत्रार्थिनां च [↑](#footnote-ref-326)
326. शताङ्गं [↑](#footnote-ref-327)
327. कमर्दनैः [↑](#footnote-ref-328)
328. ब्राह्मण [↑](#footnote-ref-329)
329. मरुद्गणान् [↑](#footnote-ref-330)
330. तथा [↑](#footnote-ref-331)
331. विष्णुक्रान्तां [↑](#footnote-ref-332)
332. दीक्षास्नानं तु [↑](#footnote-ref-333)
333. जयादिकम् [↑](#footnote-ref-334)
334. सृष्टस्तु [↑](#footnote-ref-335)
335. साज्येनाच्छादित [↑](#footnote-ref-336)
336. पिञ्जल [↑](#footnote-ref-337)
337. कटंकटौ [↑](#footnote-ref-338)
338. पुत्रान्देहि [↑](#footnote-ref-339)
339. शेषं [↑](#footnote-ref-340)
340. सर्वपथिका [↑](#footnote-ref-341)
341. परः / शरः [↑](#footnote-ref-342)
342. लिखिनि लिखिनि [↑](#footnote-ref-343)
343. युष्य [↑](#footnote-ref-344)
344. बलबुद्धिः [↑](#footnote-ref-345)
345. कदम्बैश्च [↑](#footnote-ref-346)
346. एकाकी एककामायेत्येकोऽर्कं [↑](#footnote-ref-347)
347. आक्रन्दयति [↑](#footnote-ref-348)
348. समलंकृत [↑](#footnote-ref-349)
349. शुक्लवर्णानि [↑](#footnote-ref-350)
350. शुक्लादि [↑](#footnote-ref-351)
351. कर्माख्यं [↑](#footnote-ref-352)
352. चातुर्मास्यं [↑](#footnote-ref-353)
353. प्रोष्ठपदे [↑](#footnote-ref-354)
354. पटस्थं [↑](#footnote-ref-355)
355. तत्रस्था भद्रकाली च [↑](#footnote-ref-356)
356. कविः [↑](#footnote-ref-357)
357. वैश्रवसो [↑](#footnote-ref-358)
358. कुमुदैरावतो [↑](#footnote-ref-359)
359. परो वा [↑](#footnote-ref-360)
360. अश्वाः स्नाप्या [↑](#footnote-ref-361)
361. विक्रमेयुस् [↑](#footnote-ref-362)
362. जनो जयेत्/ जलाञ्जलिः [↑](#footnote-ref-363)
363. जपादिकम् [↑](#footnote-ref-364)
364. वलान्यश्च [↑](#footnote-ref-365)
365. ऐरावणसमं [↑](#footnote-ref-366)
366. भिर्भूष [↑](#footnote-ref-367)
367. शोभितोऽसि [↑](#footnote-ref-368)
368. तीक्ष्णवर्ष्मा / तीक्ष्णचर्मा [↑](#footnote-ref-369)
369. घृतकम्बल [↑](#footnote-ref-370)
370. क्षुरान्तममलं [↑](#footnote-ref-371)
371. भङ्गकाः [↑](#footnote-ref-372)
372. सर्वार्थकाममन्त्राश्च [↑](#footnote-ref-373)
373. ब्रह्मणा / ब्रह्मणो [↑](#footnote-ref-374)
374. कोलान्यपि [↑](#footnote-ref-375)
375. शाखामानं [↑](#footnote-ref-376)
376. सहात्रं [↑](#footnote-ref-377)
377. प्रकीर्तितम् / हरप्रियम् [↑](#footnote-ref-378)
378. षोडशै [↑](#footnote-ref-379)
379. सुर्यसंस्तवम् [↑](#footnote-ref-380)
380. रथान्तरस्य [↑](#footnote-ref-381)
381. चतुर्दश [↑](#footnote-ref-382)
382. एकाशीति [↑](#footnote-ref-383)
383. पुष्कर उवाच [↑](#footnote-ref-384)
384. रेवन्तं [↑](#footnote-ref-385)
385. वितताश्वस्त्रयो [↑](#footnote-ref-386)
386. दिक्सर्वा [↑](#footnote-ref-387)
387. राजपुत्रस्य [↑](#footnote-ref-388)
388. ह्यनिन्दिताम् [↑](#footnote-ref-389)
389. दग्धा [↑](#footnote-ref-390)
390. विष्णुना बहु [↑](#footnote-ref-391)
391. र्ऋतपर्णो [↑](#footnote-ref-392)
392. अनरण्यात्तु निघ्नोऽथ अनमित्रस्ततो रघुः ॥   
     रघोरभुद्दिलीपस्तु दिलीपाच्चाप्यजो नृपः । दीर्घवाहुरजात् कालस्त्वजापालस्ततो ऽभवत् ॥ [↑](#footnote-ref-393)
393. लोकमनोहरम् [↑](#footnote-ref-394)
394. नरदेव्यः [↑](#footnote-ref-395)
395. गतायेन्द्राय [↑](#footnote-ref-396)
396. जिनधर्मतः [↑](#footnote-ref-397)
397. रणेऽरिणा [↑](#footnote-ref-398)
398. रुभङ्गुश्च [↑](#footnote-ref-399)
399. सेव्यायां [↑](#footnote-ref-400)
400. कुहुरो [↑](#footnote-ref-401)
401. कुहुरस्य [↑](#footnote-ref-402)
402. चन्दनदु [↑](#footnote-ref-403)
403. कंसस्तेषां [↑](#footnote-ref-404)
404. रोहण्यामादौ [↑](#footnote-ref-405)
405. कर्मव्यवस्थानं [↑](#footnote-ref-406)
406. देवहरं [↑](#footnote-ref-407)
407. दैत्यं पञ्चजनं जघान ह [↑](#footnote-ref-408)
408. वंशो [↑](#footnote-ref-409)
409. द्रुह्योस्तु [↑](#footnote-ref-410)
410. गर्गं [↑](#footnote-ref-411)
411. काशे [↑](#footnote-ref-412)
412. मौद्गल्याः [↑](#footnote-ref-413)
413. क्षेत्रोपेता [↑](#footnote-ref-414)
414. वशिष्ठपरिचाराभ्यां [↑](#footnote-ref-415)
415. विचित्रवीर्यकः [↑](#footnote-ref-416)
416. चित्र [↑](#footnote-ref-417)
417. देवतः [↑](#footnote-ref-418)
418. च्छ्रुतकर्मा / तशर्मा [↑](#footnote-ref-419)
419. सर्वप्रदं [↑](#footnote-ref-420)
420. भोजयेद्भिषक् [↑](#footnote-ref-421)
421. नारकाद्याश्च [↑](#footnote-ref-422)
422. कठिल्लक / कटोल्वकम् [↑](#footnote-ref-423)
423. जातिशु [↑](#footnote-ref-424)
424. पेयार्थे [↑](#footnote-ref-425)
425. शिला च वालेयः [↑](#footnote-ref-426)
426. पेयाः पूपरसाः [↑](#footnote-ref-427)
427. मुक्ताः [↑](#footnote-ref-428)
428. काकमारी [↑](#footnote-ref-429)
429. सर्वशुक्लानि [↑](#footnote-ref-430)
430. क्षतशुक्रहरी [↑](#footnote-ref-431)
431. आमवात [↑](#footnote-ref-432)
432. कलम्बिकानि [↑](#footnote-ref-433)
433. लोपा [↑](#footnote-ref-434)
434. लताश्चोशीर [↑](#footnote-ref-435)
435. विप्रायापूपमर्पयेत् [↑](#footnote-ref-436)
436. स्नाप्य च गुडेन तु [↑](#footnote-ref-437)
437. होमयेद् [↑](#footnote-ref-438)
438. शुश्रुम [↑](#footnote-ref-439)
439. स्वेददूषकाः [↑](#footnote-ref-440)
440. श्लेष्मातको / श्लेष्मान्तको [↑](#footnote-ref-441)
441. रसालं [↑](#footnote-ref-442)
442. रसस्यैतद्गुणं [↑](#footnote-ref-443)
443. दानं [↑](#footnote-ref-444)
444. तथाग्नेयाः प्रकीर्तिताः [↑](#footnote-ref-445)
445. पिबेद्बुधः [↑](#footnote-ref-446)
446. भयावहम् [↑](#footnote-ref-447)
447. शुष्ककायस्य [↑](#footnote-ref-448)
448. निशाम [↑](#footnote-ref-449)
449. व्यायामिनो नरः [↑](#footnote-ref-450)
450. घर्मार्तौ [↑](#footnote-ref-451)
451. मत्स्यं [↑](#footnote-ref-452)
452. रच्यदन्त्याग्नि [↑](#footnote-ref-453)
453. घृते [↑](#footnote-ref-454)
454. स्थिता [↑](#footnote-ref-455)
455. स्वगतं [↑](#footnote-ref-456)
456. पाककृत् [↑](#footnote-ref-457)
457. वार्धकश्च [↑](#footnote-ref-458)
458. शिलाभिदाम् [↑](#footnote-ref-459)
459. पिबेत् [↑](#footnote-ref-460)
460. पृथग्भृङ्गजभावितम् [↑](#footnote-ref-461)
461. शतविंशतिः [↑](#footnote-ref-462)
462. पिण्डितं [↑](#footnote-ref-463)
463. संस्कारो [↑](#footnote-ref-464)
464. मधुस्तारजो [↑](#footnote-ref-465)
465. पाचनो रुक्प्रणाशनः [↑](#footnote-ref-466)
466. शाद्वला [↑](#footnote-ref-467)
467. विहिता [↑](#footnote-ref-468)
468. लावणम् [↑](#footnote-ref-469)
469. पयःपा [↑](#footnote-ref-470)
470. ताम्रं मृतं मततुल्यं [↑](#footnote-ref-471)
471. मुस्ते [↑](#footnote-ref-472)
472. गन्धापलं [↑](#footnote-ref-473)
473. तिलस्य [↑](#footnote-ref-474)
474. सूक्ष्मबिन्द्वन्वितत्वचौ [↑](#footnote-ref-475)
475. हस्तिन्यो याश्च [↑](#footnote-ref-476)
476. मत्ता [↑](#footnote-ref-477)
477. पातालेषु तु [↑](#footnote-ref-478)
478. घृततैलपरीपाकं स्थानं [↑](#footnote-ref-479)
479. पाकबलेर्नृपः [↑](#footnote-ref-480)
480. पानदसंयुक्तं [↑](#footnote-ref-481)
481. प्रसन्नाः [↑](#footnote-ref-482)
482. कटुरोगेषु, कुष्ठरोगेषु [↑](#footnote-ref-483)
483. सबलं [↑](#footnote-ref-484)
484. पाययेत् [↑](#footnote-ref-485)
485. पिण्डो युद्ध महापदि [↑](#footnote-ref-486)
486. घनदण्डरतिच्छिद्रे [↑](#footnote-ref-487)
487. वितानं यो [↑](#footnote-ref-488)
488. रोकयित्वा [↑](#footnote-ref-489)
489. तद्वद्वक्कन [↑](#footnote-ref-490)
490. लघुनि मण्डले [↑](#footnote-ref-491)
491. तालकं [↑](#footnote-ref-492)
492. दापयेत् [↑](#footnote-ref-493)
493. धारासु [↑](#footnote-ref-494)
494. सुश्रुतात् [↑](#footnote-ref-495)
495. सिंहा गन्धकारी [↑](#footnote-ref-496)
496. कासनाशनम् [↑](#footnote-ref-497)
497. पानादश्वकर्णैस्तथैव [↑](#footnote-ref-498)
498. सवेत्रकैस्तुरङ्गाणां [↑](#footnote-ref-499)
499. स्नेहव्यापद्भवो [↑](#footnote-ref-500)
500. समुद्दिष्टमश्वानां [↑](#footnote-ref-501)
501. पश्चाद्रुन्धश्च [↑](#footnote-ref-502)
502. स्थले [↑](#footnote-ref-503)
503. मध्येषु [↑](#footnote-ref-504)
504. दण्डिनं [↑](#footnote-ref-505)
505. सर्पिश्च रोचना [↑](#footnote-ref-506)
506. स्वर्गगो [↑](#footnote-ref-507)
507. दन्तमूलेषु [↑](#footnote-ref-508)
508. घृतं वाम [↑](#footnote-ref-509)
509. रोमरागेषु [↑](#footnote-ref-510)
510. पशुक्षीरं [↑](#footnote-ref-511)
511. मत्तो [↑](#footnote-ref-512)
512. सुभद्राजो [↑](#footnote-ref-513)
513. मन्त्रविद्याहरिं [↑](#footnote-ref-514)
514. वश्योच्चाटविषेषु च [↑](#footnote-ref-515)
515. सायङ्काले [↑](#footnote-ref-516)
516. नक्षत्रेक्ष [↑](#footnote-ref-517)
517. ह्यभ्यासी [↑](#footnote-ref-518)
518. देव [↑](#footnote-ref-519)
519. जपेत् [↑](#footnote-ref-520)
520. वायसः [↑](#footnote-ref-521)
521. भावभूतिश्च [↑](#footnote-ref-522)
522. क्रोधीश [↑](#footnote-ref-523)
523. समहाकालवासिनौ [↑](#footnote-ref-524)
524. सप्तलक्षणमुच्यते [↑](#footnote-ref-525)
525. मण्डलैर्विविधैः स्मृताः, मण्डलैर्विविधैः स्थिताः [↑](#footnote-ref-526)
526. शूद्रगृहे [↑](#footnote-ref-527)
527. वैश्यो [↑](#footnote-ref-528)
528. क्षतो [↑](#footnote-ref-529)
529. सुरा [↑](#footnote-ref-530)
530. उपलता [↑](#footnote-ref-531)
531. शतरुद्रीयमस्त्रं [↑](#footnote-ref-532)
532. यदृचं [↑](#footnote-ref-533)
533. चण्डिका [↑](#footnote-ref-534)
534. गुत्त्व गुत्त्व [↑](#footnote-ref-535)
535. गरुडो [↑](#footnote-ref-536)
536. पानलेपाङ्गना [↑](#footnote-ref-537)
537. अमलपक्षे [↑](#footnote-ref-538)
538. पञ्चाङ्गखादनान् [↑](#footnote-ref-539)
539. पुरीद्वारा [↑](#footnote-ref-540)
540. खिलविषापहः [↑](#footnote-ref-541)
541. तन्न [↑](#footnote-ref-542)
542. घृतकेशेन [↑](#footnote-ref-543)
543. शकुली, सङ्कुली [↑](#footnote-ref-544)
544. कृष्णं नीरादि [↑](#footnote-ref-545)
545. पलनं [↑](#footnote-ref-546)
546. पिष्टोक्ता [↑](#footnote-ref-547)
547. नेत्राद्यं [↑](#footnote-ref-548)
548. मुखबाह्याङ्गसादनम् [↑](#footnote-ref-549)
549. मांसभक्षादि [↑](#footnote-ref-550)
550. स्वर्गमारिकाः [↑](#footnote-ref-551)
551. कट्टयाकट्टय [↑](#footnote-ref-552)
552. सर्वकामिकः [↑](#footnote-ref-553)
553. बलिं [↑](#footnote-ref-554)
554. विरुद्धान्नविभोजनात् [↑](#footnote-ref-555)
555. आगन्तुरिति [↑](#footnote-ref-556)
556. स्त्रियं [↑](#footnote-ref-557)
557. भाग्यविपर्ययः [↑](#footnote-ref-558)
558. र्विधुन्वन्मूर्धजं [↑](#footnote-ref-559)
559. ह्रूंरूपोऽन्नग्रही [↑](#footnote-ref-560)
560. खट्टाङ्गाब्जादिशिक्तिं [↑](#footnote-ref-561)
561. खट्टङ्गापद्मस्थं [↑](#footnote-ref-562)
562. सौम्यः [↑](#footnote-ref-563)
563. रक्ताहृदादयः [↑](#footnote-ref-564)
564. सौम्योऽरुणः [↑](#footnote-ref-565)
565. शुक्लः [↑](#footnote-ref-566)
566. दक्षहस्ताभयप्रदा [↑](#footnote-ref-567)
567. घोषासृक्प्राणधात्वर्वादण्डी [↑](#footnote-ref-568)
568. बिम्बपुटावृतः [↑](#footnote-ref-569)
569. उदितेऽर्क उर्ध्वकं [↑](#footnote-ref-570)
570. रू [↑](#footnote-ref-571)
571. दद्याद्वशीरकम् [↑](#footnote-ref-572)
572. वाक्कर्मपार्श्वयुक्शुक्लतोमत्कृतोनतेप्लवम् [↑](#footnote-ref-573)
573. अश्वगन्धायवस्त्री [↑](#footnote-ref-574)
574. कटौ च मूल [↑](#footnote-ref-575)
575. तरुणं, तरलं [↑](#footnote-ref-576)
576. चन्दनमारिवा [↑](#footnote-ref-577)
577. लवणलोलभौ [↑](#footnote-ref-578)
578. ग्रासं [↑](#footnote-ref-579)
579. दण्डी [↑](#footnote-ref-580)
580. रूपानिमान्वर्णान्भावबुद्धान्न्यसे [↑](#footnote-ref-581)
581. विन्यसेत् [↑](#footnote-ref-582)
582. समभ्यस्य [↑](#footnote-ref-583)
583. तन्मात्रा [↑](#footnote-ref-584)
584. चरुं पचेत्क्षीरं [↑](#footnote-ref-585)
585. नमादयः [↑](#footnote-ref-586)
586. द्व्येकनेत्रं [↑](#footnote-ref-587)
587. पाययेद्रव्य [↑](#footnote-ref-588)
588. भाक्तीर्थेपूर्वादि [↑](#footnote-ref-589)
589. कूर्ममाले [↑](#footnote-ref-590)
590. कुब्जाव्रते [↑](#footnote-ref-591)
591. गोवर्धने वने [↑](#footnote-ref-592)
592. विजनुकं [↑](#footnote-ref-593)
593. विशालयूपे [↑](#footnote-ref-594)
594. लोहार्गले [↑](#footnote-ref-595)
595. प्रतरणं [↑](#footnote-ref-596)
596. सिद्धाद्रौ [↑](#footnote-ref-597)
597. खरनालं [↑](#footnote-ref-598)
598. र्भृगुर्वह्निश्च [↑](#footnote-ref-599)
599. वर्म फट् [↑](#footnote-ref-600)
600. सुरासुर [↑](#footnote-ref-601)
601. त्रासय त्रासय [↑](#footnote-ref-602)
602. बन्धबन्धाकर्षय [↑](#footnote-ref-603)
603. हृदयाय [↑](#footnote-ref-604)
604. बलः [↑](#footnote-ref-605)
605. महावने [↑](#footnote-ref-606)
606. श्रिये फट् श्रीं नमः [↑](#footnote-ref-607)
607. चतुर्वारं [↑](#footnote-ref-608)
608. दक्षिणेऽभयदात्री तां [↑](#footnote-ref-609)
609. महाविषमर्दनि [↑](#footnote-ref-610)
610. तृष्णाविद्याञ्च [↑](#footnote-ref-611)
611. फलकारा [↑](#footnote-ref-612)
612. सौवर्णयष्टिके [↑](#footnote-ref-613)
613. मूलात्पूर्णावैर्दीक्षितो [↑](#footnote-ref-614)
614. प्रस्तारं [↑](#footnote-ref-615)
615. देशतः [↑](#footnote-ref-616)
616. सुकर्षिणम् [↑](#footnote-ref-617)
617. पीतवर्णीवसज्ज्वलम् [↑](#footnote-ref-618)
618. चन्द्रसम्पुटलाञ्छितम् [↑](#footnote-ref-619)
619. पुष्पाक्षिपायसेच्छिष्य [↑](#footnote-ref-620)
620. पुष्पं विपाचयेच्छिष्य, पुष्पं क्षिपापयेच्छिष्य [↑](#footnote-ref-621)
621. सदाशिवपदास्थितः [↑](#footnote-ref-622)
622. पूर्णाम् [↑](#footnote-ref-623)
623. भेरजेण [↑](#footnote-ref-624)
624. वृक्षेण शौनके [↑](#footnote-ref-625)
625. विद्याप्रस्तारमाख्यास्ये [↑](#footnote-ref-626)
626. विद्याभेदश्च विद्यते [↑](#footnote-ref-627)
627. कर्णाधिकर्णयोगेन, कर्णाविवर्णयोगेन [↑](#footnote-ref-628)
628. त्रित्रिके शिवयोगेन [↑](#footnote-ref-629)
629. प्रहृत्युन्नववर्णवत् [↑](#footnote-ref-630)
630. सुधीः [↑](#footnote-ref-631)
631. तत्त्वमुद्दिष्टं [↑](#footnote-ref-632)
632. देहानां रिपुयोजयेत् [↑](#footnote-ref-633)
633. वज्रतुण्डासमन्वितः [↑](#footnote-ref-634)
634. दीप्त्या [↑](#footnote-ref-635)
635. ज्वरशोकविनाशनम् [↑](#footnote-ref-636)
636. सोश्वादिमध्यमान्तस्तु [↑](#footnote-ref-637)
637. तारहेम्ना च [↑](#footnote-ref-638)
638. सनालं पञ्चकर्णिकाम् [↑](#footnote-ref-639)
639. केशवं [↑](#footnote-ref-640)
640. जपेत् [↑](#footnote-ref-641)
641. तेजोवतीं [↑](#footnote-ref-642)
642. एकपार्श्वश्च भीमाख्य ऐं [↑](#footnote-ref-643)
643. कामकम् [↑](#footnote-ref-644)
644. अर्जुनं [↑](#footnote-ref-645)
645. वश्यं [↑](#footnote-ref-646)
646. तज्जपाद्योगिरीक्षणम् [↑](#footnote-ref-647)
647. पद्ममध्यदले वह्नीं [↑](#footnote-ref-648)
648. पटे [↑](#footnote-ref-649)
649. ह्रीं [↑](#footnote-ref-650)
650. ह्रूं छावां [↑](#footnote-ref-651)
651. स्त्रियम् [↑](#footnote-ref-652)
652. ह्रूंकारं [↑](#footnote-ref-653)
653. तलैर्होमैश्च [↑](#footnote-ref-654)
654. जपान्नित्यं, वषट् तुभ्यं [↑](#footnote-ref-655)
655. धने [↑](#footnote-ref-656)
656. ऐशादाषधपादौ, ऐशादाशपदौ [↑](#footnote-ref-657)
657. लगोक्षमोनली [↑](#footnote-ref-658)
658. वः [↑](#footnote-ref-659)
659. तज्जलं [↑](#footnote-ref-660)
660. यद्दिशम् [↑](#footnote-ref-661)
661. रक्षरादि [↑](#footnote-ref-662)
662. स मो या या मा [↑](#footnote-ref-663)
663. तौ [↑](#footnote-ref-664)
664. ज्ञेयां [↑](#footnote-ref-665)
665. ना [↑](#footnote-ref-666)
666. या लानोलालीसानायाज्ञेवषडंताव [↑](#footnote-ref-667)
667. संज्ञा संज्ञा च मध्यमम् [↑](#footnote-ref-668)
668. सर्वकामार्थ, सर्वकार्यार्थ [↑](#footnote-ref-669)
669. वज्रं सं ह्रीं [↑](#footnote-ref-670)
670. पासनं [↑](#footnote-ref-671)
671. ताडकेन [↑](#footnote-ref-672)
672. चतुष्के तु [↑](#footnote-ref-673)
673. ह्रांकारं [↑](#footnote-ref-674)
674. संन्यस्य [↑](#footnote-ref-675)
675. करालेनाभिवेष्टयेत् [↑](#footnote-ref-676)
676. त्रिसप्तधा [↑](#footnote-ref-677)
677. नत्वा [↑](#footnote-ref-678)
678. कामरुं, कामरू पायनी निकरी ह्रीं ह्रें फट्कारि [↑](#footnote-ref-679)
679. भगमालिन्यै विस्फुर [↑](#footnote-ref-680)
680. तिलकैर्मोहयेज्जगत् [↑](#footnote-ref-681)
681. रञ्जकस्य [↑](#footnote-ref-682)
682. करवीरशिखा [↑](#footnote-ref-683)
683. सौं [↑](#footnote-ref-684)
684. मं बृं शृं स फैं स्वाहा [↑](#footnote-ref-685)
685. खेचक्षैपदभूषिता [↑](#footnote-ref-686)
686. क्षे क्षे फडन्तिका [↑](#footnote-ref-687)
687. सर्वकारीसर्वहरीविषसंघादि [↑](#footnote-ref-688)
688. कक्षः [↑](#footnote-ref-689)
689. खेती [↑](#footnote-ref-690)
690. ह्रूं स्त्रीं हूं ह्मि [↑](#footnote-ref-691)
691. स्त्रीं ह्रूं ह्रूमि [↑](#footnote-ref-692)
692. श्रीं स्कैं क्षैं स्म्यैं [↑](#footnote-ref-693)
693. आम्बिके [↑](#footnote-ref-694)
694. भं तं वशनमो अघोराय मुखे व्रां व्रीं किलि किलि विच्चा स्फ्रौं हे स्फं फौ ह्रीं ऐं श्रीमिति [↑](#footnote-ref-695)
695. स्वमलंहतम् [↑](#footnote-ref-696)
696. क्षमणं [↑](#footnote-ref-697)
697. प्रसादस्य [↑](#footnote-ref-698)
698. सच्छन्द [↑](#footnote-ref-699)
699. ओषधश्चांशुमाञ्शशी [↑](#footnote-ref-700)
700. निधीशोऽनन्तपद्मश्च [↑](#footnote-ref-701)
701. यक्षः [↑](#footnote-ref-702)
702. अङ्गमत्संयुतं [↑](#footnote-ref-703)
703. विना सुतम् [↑](#footnote-ref-704)
704. द्वितीयं [↑](#footnote-ref-705)
705. चांशसंयुतम् [↑](#footnote-ref-706)
706. निःसङ्गं [↑](#footnote-ref-707)
707. रसंभरम् [↑](#footnote-ref-708)
708. बालाबालिशैः [↑](#footnote-ref-709)
709. प्राणमूर्धगं [↑](#footnote-ref-710)
710. वा ततो [↑](#footnote-ref-711)
711. नमस्कारमुदाहृत्य [↑](#footnote-ref-712)
712. वान्यथा [↑](#footnote-ref-713)
713. एकमूर्त्येकरुद्रस्तु [↑](#footnote-ref-714)
714. शिखण्डश्च, श्रीखण्डश्च [↑](#footnote-ref-715)
715. उदकं, ऊहूकं [↑](#footnote-ref-716)
716. उद्धरेत्प्रणवात्पूर्वं स्फुरद्वयसमुद्धरेत् [↑](#footnote-ref-717)
717. बहुशब्दं [↑](#footnote-ref-718)
718. प्रवरमुच्चरेत् [↑](#footnote-ref-719)
719. वमेति [↑](#footnote-ref-720)
720. तन्नो रुद्रः प्रचोदयात् [↑](#footnote-ref-721)
721. तुर्याग्ने [↑](#footnote-ref-722)
722. तत्पुरुषेण गण्डमाद्यं वमोन्तकं [↑](#footnote-ref-723)
723. तारपुष्टकम् [↑](#footnote-ref-724)
724. भृत्यप्रियं [↑](#footnote-ref-725)
725. जपेन्मस्तकान्तु स्कन्दान्तं [↑](#footnote-ref-726)
726. विंशन्तीं मणिवत्स्मरेत्, विंशन्तीं मातृवत्स्मरेत् [↑](#footnote-ref-727)
727. शाङ्कभरी [↑](#footnote-ref-728)
728. ध्येयात्सरस्वतीवच्च [↑](#footnote-ref-729)
729. गृहे [↑](#footnote-ref-730)
730. वात्स्यद्वयं [↑](#footnote-ref-731)
731. क्षातक्षेत्रार्द्धमानेन [↑](#footnote-ref-732)
732. नर्तयेत् [↑](#footnote-ref-733)
733. रक्तकोशं [↑](#footnote-ref-734)
734. सूक्ष्माणि [↑](#footnote-ref-735)
735. दिग्भागैर्विस्तराद्भवेत् [↑](#footnote-ref-736)
736. तन्मात्रात्क्षालयेद्दलम्, तन्मात्रात्क्षालयेत्कुलम् [↑](#footnote-ref-737)
737. वृद्धयेत्तद्भवेत्तथा [↑](#footnote-ref-738)
738. कोणबन्धे त्रिपादं तु त्रिपट्टं [↑](#footnote-ref-739)
739. प्राग्वच्च मध्यब्रह्माणि मध्याधरमतो [↑](#footnote-ref-740)
740. तिर्यभागे [↑](#footnote-ref-741)
741. चतुः षड् लक्षमष्टादि [↑](#footnote-ref-742)
742. खादीन्दुसूर्यगन्धर्व खाक्षिवैवेन्द्रवर्णनात् [↑](#footnote-ref-743)
743. दश सप्त रिक्तेषु [↑](#footnote-ref-744)
744. मध्ये न च पदं पद्ममथ चैकायदञ्जलिम् [↑](#footnote-ref-745)
745. तत्पार्श्वयोर्वार्यगोथल [↑](#footnote-ref-746)
746. रवेर्भद्राष्टकं [↑](#footnote-ref-747)
747. वेदलोभाच्च [↑](#footnote-ref-748)
748. शोभिका, शोभिकाम् [↑](#footnote-ref-749)
749. पीठं [↑](#footnote-ref-750)
750. मध्यचतुष्टयम् [↑](#footnote-ref-751)
751. शतत्रयं [↑](#footnote-ref-752)
752. अस्त्रयोगः [↑](#footnote-ref-753)
753. जयेत् [↑](#footnote-ref-754)
754. दिव्यं [↑](#footnote-ref-755)
755. गुग्गुलेनायुतेन [↑](#footnote-ref-756)
756. व्यालकाके [↑](#footnote-ref-757)
757. प्रदेशे [↑](#footnote-ref-758)
758. दूर्वाज्याघृतहोमनात् [↑](#footnote-ref-759)
759. [↑](#footnote-ref-760)
760. यजेत् [↑](#footnote-ref-761)
761. [↑](#footnote-ref-762)
762. तदर्धेन उत्पादा [↑](#footnote-ref-763)
763. त्रिनयनाय [↑](#footnote-ref-764)
764. नः फट् वः फट् [↑](#footnote-ref-765)
765. स्रुं फट् [↑](#footnote-ref-766)
766. ॐकारास्त्राय फट् [↑](#footnote-ref-767)
767. ह्रीं [↑](#footnote-ref-768)
768. सहस्रावर्तनादेव [↑](#footnote-ref-769)
769. शतावर्ते महोत्पाता [↑](#footnote-ref-770)
770. स्यादस्त्र [↑](#footnote-ref-771)
771. ओं सः । ओं हं ह्रूं स । ओं जुं स । [↑](#footnote-ref-772)
772. ह्रूं हं स [↑](#footnote-ref-773)
773. मृत्युलोकादि [↑](#footnote-ref-774)
774. मानुषाय स्वाहा [↑](#footnote-ref-775)
775. हरिपूजनम् । हरपूजनम् [↑](#footnote-ref-776)
776. चण्डिकपालिनि [↑](#footnote-ref-777)
777. दन्तान्किटि किटि क्षिटि क्षिटि गुह्ये फट् ह्रीम् [↑](#footnote-ref-778)
778. भ्राम भ्रामाकट्टाकट्ट [↑](#footnote-ref-779)
779. त्रोटय त्रोटय [↑](#footnote-ref-780)
780. हन हन [↑](#footnote-ref-781)
781. न्यासाद्हृदं व्रजेत् [↑](#footnote-ref-782)
782. वै सगणक्षयः । वैरिगणक्षयः [↑](#footnote-ref-783)
783. देहवस्त्रादिधूपनात् [↑](#footnote-ref-784)
784. पुत्रछत् [↑](#footnote-ref-785)
785. घृतपीतं [↑](#footnote-ref-786)
786. कृत्वोन्मन्त्ररसेनैव [↑](#footnote-ref-787)
787. ओं ह्रूं सः सौं खौः । ओं स हू ह क्षः सौ खौः [↑](#footnote-ref-788)
788. हू सः ह [↑](#footnote-ref-789)
789. सर्वमन्त्राणामीश्वरः [↑](#footnote-ref-790)
790. सर्वकाराय । सर्वशङ्कराय [↑](#footnote-ref-791)
791. व्यावर्तय । आवर्तय [↑](#footnote-ref-792)
792. अवट् अवट् प्रवट् प्रवट् कर्तं । घूर्णय घूर्णय [↑](#footnote-ref-793)
793. वज्रपाशधनुर्वज्राशनि [↑](#footnote-ref-794)
794. मम शरीरमनुप्रविश्य [↑](#footnote-ref-795)
795. हूम् [↑](#footnote-ref-796)
796. अरणार्ण कवचं [↑](#footnote-ref-797)
797. हूं [↑](#footnote-ref-798)
798. गुग्गुलं घृतसंयुक्तं [↑](#footnote-ref-799)
799. सिद्धोऽसिद्धोऽर्थसर्वकृत् [↑](#footnote-ref-800)
800. बलादिराज्यसिद्ध्यर्थं [↑](#footnote-ref-801)
801. स्वाहान्तो हवनं मनुः । स्वाहान्ते हवने तथा [↑](#footnote-ref-802)
802. ओंकारद्वितयस्थाने । दकारद्वितयस्थाने [↑](#footnote-ref-803)
803. यातियोगं [↑](#footnote-ref-804)
804. रुद्राय नमः । रुद्राय च चे [↑](#footnote-ref-805)
805. नमोऽविमुक्ताय सम्भवाय [↑](#footnote-ref-806)
806. पुरुषाय च सूर्याय । पुरुषाय च पूज्याय च [↑](#footnote-ref-807)
807. ईशपत्रे । ईशानाय [↑](#footnote-ref-808)
808. पौरुषाय [↑](#footnote-ref-809)
809. पञ्चञ्चोत्तरे [↑](#footnote-ref-810)
810. नियतौ [↑](#footnote-ref-811)
811. ह्रष्टपिङ्गलाय [↑](#footnote-ref-812)
812. मधुपिङ्गलाय [↑](#footnote-ref-813)
813. निपतिताय [↑](#footnote-ref-814)
814. सहस्रकिरणाय [↑](#footnote-ref-815)
815. भूतपतये [↑](#footnote-ref-816)
816. भूतपतये महाभूतपतये [↑](#footnote-ref-817)
817. उमायैकुरूपधारिणि [↑](#footnote-ref-818)
818. तुरु तुरु [↑](#footnote-ref-819)
819. तुर तुर [↑](#footnote-ref-820)
820. स्वरु स्वरु [↑](#footnote-ref-821)
821. कृष्णपिङ्गलका... [↑](#footnote-ref-822)
822. शिवायानन्तायानाथा [↑](#footnote-ref-823)
823. शिवतत्त्वेन तव [↑](#footnote-ref-824)
824. सर्वभाव शिवाय [↑](#footnote-ref-825)
825. तत्पुरुषय । तत्पुरुषादि [↑](#footnote-ref-826)
826. ॐ नमः [↑](#footnote-ref-827)
827. ज्योतिरूपायाग्निपत्रे [↑](#footnote-ref-828)
828. होमतत्त्वे [↑](#footnote-ref-829)
829. विद्यात्त्वे द्वे याम्यने । यास्यगे तु [↑](#footnote-ref-830)
830. परमेश्वराय च [↑](#footnote-ref-831)
831. व्योमन् [↑](#footnote-ref-832)
832. व्यापिने [↑](#footnote-ref-833)
833. प्रथम [↑](#footnote-ref-834)
834. ध ओं [↑](#footnote-ref-835)
835. वामनिधान [↑](#footnote-ref-836)
836. प्रमथ प्रमथ [↑](#footnote-ref-837)
837. ब्रह्मविष्णुरुद्रपदानर्चिता [↑](#footnote-ref-838)
838. ब्रह्मविष्णुरुद्रपरानर्चितास्तुत साक्षिण [↑](#footnote-ref-839)
839. तरु [↑](#footnote-ref-840)
840. सर्वद [↑](#footnote-ref-841)
841. ग्रहरोगारि [↑](#footnote-ref-842)
842. धारयेदनुवासरम् [↑](#footnote-ref-843)
843. शिवाकुले [↑](#footnote-ref-844)
844. सागरश्चैव [↑](#footnote-ref-845)
845. दण्डिनौ परे [↑](#footnote-ref-846)
846. कूटषण्डविवर्जिताः [↑](#footnote-ref-847)
847. याजयेत् [↑](#footnote-ref-848)
848. स्वसिद्धश्चैकार्थे [↑](#footnote-ref-849)
849. तद्वदेद्बहिः [↑](#footnote-ref-850)
850. नाङ्गकस्याङ्गमन्त्रके [↑](#footnote-ref-851)
851. विष्ण्वंशो [↑](#footnote-ref-852)
852. रुद्रांशको भवेद्वीर [↑](#footnote-ref-853)
853. च व्रती [↑](#footnote-ref-854)
854. नागाङ्गो [↑](#footnote-ref-855)
855. नागस्तद्वक्षो [↑](#footnote-ref-856)
856. यक्षाङ्गो [↑](#footnote-ref-857)
857. रन्ध्राद्वात्रिशतायुधा [↑](#footnote-ref-858)
858. वशकादकम् [↑](#footnote-ref-859)
859. त्रासिते [↑](#footnote-ref-860)
860. मध्यया [↑](#footnote-ref-861)
861. गौरीप्रीतिपदान्वितम् [↑](#footnote-ref-862)
862. षडङ्गुलम् [↑](#footnote-ref-863)
863. दीर्घसुराक्रान्तं [↑](#footnote-ref-864)
864. जातसंयुगम् [↑](#footnote-ref-865)
865. कोष्ठजां [↑](#footnote-ref-866)
866. पीठपद्मद्वयस्तारा [↑](#footnote-ref-867)
867. शलाकोत्पल [↑](#footnote-ref-868)
868. स्थितासने [↑](#footnote-ref-869)
869. मध्यकोष्ठचतुष्टयम् [↑](#footnote-ref-870)
870. स्त्रियो [↑](#footnote-ref-871)
871. वार्चयेत् [↑](#footnote-ref-872)
872. जूमासनं । युग्मासनं [↑](#footnote-ref-873)
873. भुवि [↑](#footnote-ref-874)
874. अघापने [↑](#footnote-ref-875)
875. तर्जन्यङ्गुष्ठमात्रेण [↑](#footnote-ref-876)
876. शम्भुर्महार्थे बहुबीजवत् । शम्भुर्महार्थं [↑](#footnote-ref-877)
877. छन्दान् [↑](#footnote-ref-878)
878. मूलशब्दैः [↑](#footnote-ref-879)
879. ग्नौ । म्नौ [↑](#footnote-ref-880)
880. ज्मौ [↑](#footnote-ref-881)
881. लघुर्वा [↑](#footnote-ref-882)
882. गुरु लौ सगलाविह [↑](#footnote-ref-883)
883. वेदा इत्यादि [↑](#footnote-ref-884)
884. लोपतः [↑](#footnote-ref-885)
885. पञ्चदश्यासुरी रम्या [↑](#footnote-ref-886)
886. वर्धेद्वयं द्वयम् [↑](#footnote-ref-887)
887. देव ताः [↑](#footnote-ref-888)
888. आर्य [↑](#footnote-ref-889)
889. ऋग्यजुषां [↑](#footnote-ref-890)
890. आपादपूरेण [↑](#footnote-ref-891)
891. विष्णुतो [↑](#footnote-ref-892)
892. पदे निवृत्तत्प्रतिष्ठाद्रिषट्त्रिपात् [↑](#footnote-ref-893)
893. त्रिपात्षड्वसुभूधरैः [↑](#footnote-ref-894)
894. गायत्रीतिपदनीवृन्नागी [↑](#footnote-ref-895)
895. रसद्विनवकं वर्धमानर्त्वगष्टभिः ॥ वस्वश्वषट्कवर्णैश्च प्रतिष्ठा तु प्रकीर्तिता ॥ [↑](#footnote-ref-896)
896. पात्वर्णेर्जुनैः स्मृतम् [↑](#footnote-ref-897)
897. गनुष्टुप्सूर्य [↑](#footnote-ref-898)
898. स्वर्णाङ्घ्रिभि । स्वर्णात्रिभिः [↑](#footnote-ref-899)
899. च्चतुष्पान्मुनिभिर्भवेत् । स्याच्चतुष्पादात्रिभिर्भवेत् [↑](#footnote-ref-900)
900. बृहती जागतस्त्रयो । बृहती जागत्यस्त्रयो [↑](#footnote-ref-901)
901. स्कन्धौ [↑](#footnote-ref-902)
902. स्याद्यक्षे स्याद्वो बृहत्यपि । स्याद्यास्कस्योरु बृहत्यपि [↑](#footnote-ref-903)
903. दिग्दिगष्टाष्टवर्णिका [↑](#footnote-ref-904)
904. मण्डिलः [↑](#footnote-ref-905)
905. वेदयुजौ । देवयुजौ [↑](#footnote-ref-906)
906. पश्चादास्तारपङ्क्तिकः । परादास्वासपङ्क्तिकः [↑](#footnote-ref-907)
907. निछेदैकेन । निवृदेकेन [↑](#footnote-ref-908)
908. भूमिजै [↑](#footnote-ref-909)
909. द्विहीना [↑](#footnote-ref-910)
910. षड्जाद्याः [↑](#footnote-ref-911)
911. गायत्र्यमुच्यते [↑](#footnote-ref-912)
912. ज्योतिश्छन्दो [↑](#footnote-ref-913)
913. धृतिर्बृहती । धृतिवृत्ती [↑](#footnote-ref-914)
914. अष्टिप्रत्यष्टिरित्यतः [↑](#footnote-ref-915)
915. अतिशकरी । [↑](#footnote-ref-916)
916. शर्करीति [↑](#footnote-ref-917)
917. आर्यामात्रैष्टतान्स्मृतम् । आर्षमात्रैस्थमस्मृतम् [↑](#footnote-ref-918)
918. एकैकोत्तरवर्धितम् [↑](#footnote-ref-919)
919. प्रशस्यते [↑](#footnote-ref-920)
920. भवेन्तः [↑](#footnote-ref-921)
921. विषमे नरः [↑](#footnote-ref-922)
922. पञ्चाद्व्यके [↑](#footnote-ref-923)
923. शीतवार्यर्धतुल्यका [↑](#footnote-ref-924)
924. आद्येनार्द्धेनो । अनेन्तेनो [↑](#footnote-ref-925)
925. खगणामार्या । वसुगण आर्या [↑](#footnote-ref-926)
926. वैताली पङ्क्तिः सुरा स्यात् [↑](#footnote-ref-927)
927. द्विस्वरा स्यादयुष्पादे [↑](#footnote-ref-928)
928. वसवो तेन नागाश्च [↑](#footnote-ref-929)
929. पाटलिका [↑](#footnote-ref-930)
930. अमुकचारहासिनी । अयुष्मारुहासिनी [↑](#footnote-ref-931)
931. गर्ताद्विर्वसवश्चैव । गताद्विर्वसवश्चैव [↑](#footnote-ref-932)
932. भवेत्तु नवमो नश्च द्वास्योवामनवासिका [↑](#footnote-ref-933)
933. विष्णोः कपञ्चमाष्टौमोचित्रनवमकश्चनः [↑](#footnote-ref-934)
934. नोपवित्रा [↑](#footnote-ref-935)
935. गीत्यार्यालोगश्वेत्सौम्या नः पूर्वो [↑](#footnote-ref-936)
936. विस्तरार्धा [↑](#footnote-ref-937)
937. गुप्तिका । मूलिका [↑](#footnote-ref-938)
938. एकेन विंशदन्ते शः स्याजननसमहाबलाः [↑](#footnote-ref-939)
939. स्याज्ज्ञेजन [↑](#footnote-ref-940)
940. लई इत्येवं गुरुसंङ्ख्या [↑](#footnote-ref-941)
941. वर्णाद्दश [↑](#footnote-ref-942)
942. तावद् हृदुहृतमर्धस । तावद् हदुत्कृतधर्मस [↑](#footnote-ref-943)
943. तावत्कृद्वहृदमर्धस [↑](#footnote-ref-944)
944. गलौ । नगौ [↑](#footnote-ref-945)
945. विपुला प्रश्नसप्तमः [↑](#footnote-ref-946)
946. डौ तौ वा [↑](#footnote-ref-947)
947. गुरुत्वेऽस्य तु [↑](#footnote-ref-948)
948. प्रत्यापीडीगकादिकः [↑](#footnote-ref-949)
949. गणाधिकः [↑](#footnote-ref-950)
950. नवली । लवनी [↑](#footnote-ref-951)
951. उद्गते [↑](#footnote-ref-952)
952. एकतः शजसा नस्युर्नसौ गो जोऽर्थभोजमौ । एकतः सजसा नस्युर्नसौ ज्यौ गोऽर्थभोजमौ [↑](#footnote-ref-953)
953. लो [↑](#footnote-ref-954)
954. सौरभं केचन । सौरभे रनभागाललडितौ च नलौ च सौ । केचन भयानलितं तत्वशौदशौ­­ [↑](#footnote-ref-955)
955. जभौ [↑](#footnote-ref-956)
956. वर्धमानौस्तौ च नसौ अथोभ्येयो नद्रीरितम् । [↑](#footnote-ref-957)
957. तनौ [↑](#footnote-ref-958)
958. स्वौ न अथो भो जोव [↑](#footnote-ref-959)
959. उपचित्रकं । उपचित्र [↑](#footnote-ref-960)
960. समसनागथभोडभगागथो । समसनाभासश्वमभौभद्रथ । [↑](#footnote-ref-961)
961. भभभगा [↑](#footnote-ref-962)
962. समसगाभभोभगो [↑](#footnote-ref-963)
963. त्रौ नौ [↑](#footnote-ref-964)
964. सजगागोगथोभी वोगोगवेके । [↑](#footnote-ref-965)
965. थोथ जजगागथ । ततगागथ [↑](#footnote-ref-966)
966. विपरीताख्यानिको तौ [↑](#footnote-ref-967)
967. र्जमगोतौ [↑](#footnote-ref-968)
968. लभभावौ [↑](#footnote-ref-969)
969. भवेद्धरिणप्लुता [↑](#footnote-ref-970)
970. नौषणौगथ [↑](#footnote-ref-971)
971. ननरजा रोजोगथौवसौ । रजथोरजगः जोरोमूलेजवयती । ननवया [↑](#footnote-ref-972)
972. वो [↑](#footnote-ref-973)
973. रोजथो जरजारो गोमूलयेवम [↑](#footnote-ref-974)
974. अष्टाविंशतिलागन्तात्रिं [↑](#footnote-ref-975)
975. प्रदर्शये [↑](#footnote-ref-976)
976. ममगणाङ्गणैर्भवेत् । मममा गणैर्भूतगणैर्भवेत् [↑](#footnote-ref-977)
977. रनौ [↑](#footnote-ref-978)
978. रसः [↑](#footnote-ref-979)
979. शिशुभृता रौ मोहं मरुतं । शिशुसुतानौमेहं नमरुतं [↑](#footnote-ref-980)
980. ततौ [↑](#footnote-ref-981)
981. भवेच्छब्दद्विरावृतं । भवेच्छुद्धचिराद्वृतं [↑](#footnote-ref-982)
982. पणवो मलयो मः [↑](#footnote-ref-983)
983. प्रणवो मनजागः स्यादष्टौ गोम [↑](#footnote-ref-984)
984. संतानभसगा [↑](#footnote-ref-985)
985. सताभव समावृत्तं [↑](#footnote-ref-986)
986. ननौ [↑](#footnote-ref-987)
987. सगौ [↑](#footnote-ref-988)
988. भूपपूर्वा [↑](#footnote-ref-989)
989. यतनागगौ । यतभाभगौ [↑](#footnote-ref-990)
990. मभभागगौ [↑](#footnote-ref-991)
991. सामता [↑](#footnote-ref-992)
992. रणभा

     श्रीपुटो वसुवेदा जलोद्गतिजलौ जमौ । सौ रसर्तव । मवास्मृ । [↑](#footnote-ref-993)
993. श्ये नीरजरदागः स्याद्रस्यानपरगागनः [↑](#footnote-ref-994)
994. जरौ [↑](#footnote-ref-995)
995. श्रीपुटो वसुवेदा जलोद्गतिजलौ जमौ [↑](#footnote-ref-996)
996. रसर्तवश्चाथ [↑](#footnote-ref-997)
997. ननमवाः स्मृतम् [↑](#footnote-ref-998)
998. न्यौ द्यौ नौ नौ रो स्याच्चलाम्बिका [↑](#footnote-ref-999)
999. कालोत्पीना मभौ समौ । कान्तोत्पीला मतौ समौ [↑](#footnote-ref-1000)
1000. मरजरा [↑](#footnote-ref-1001)
1001. गभसजगा । जभजसगा [↑](#footnote-ref-1002)
1002. सगौ [↑](#footnote-ref-1003)
1003. नननसा मः [↑](#footnote-ref-1004)
1004. नसौ [↑](#footnote-ref-1005)
1005. सोमावर्तन्नवकः [↑](#footnote-ref-1006)
1006. ययः [↑](#footnote-ref-1007)
1007. नतलमाद्रिसग्रहाः [↑](#footnote-ref-1008)
1008. भजगजविलसितं [↑](#footnote-ref-1009)
1009. यसौ [↑](#footnote-ref-1010)
1010. नसभानगृहं तु रुद्राः [↑](#footnote-ref-1011)
1011. पृथ्वीजसयसा परौ [↑](#footnote-ref-1012)
1012. गोवसुग्रह [↑](#footnote-ref-1013)
1013. वंशपन्न [↑](#footnote-ref-1014)
1014. स्याद्रचना द्वौ [↑](#footnote-ref-1015)
1015. भौ लगौ [↑](#footnote-ref-1016)
1016. लभौ [↑](#footnote-ref-1017)
1017. नभननं । मभमत [↑](#footnote-ref-1018)
1018. मतो यमययाः पराः [↑](#footnote-ref-1019)
1019. रसासुराप्रतिरथमशताः शतजास्वगः [↑](#footnote-ref-1020)
1020. यतिर्मुनिरसाश्चाथाग्निभिर्वृतं [↑](#footnote-ref-1021)
1021. रभारोयो ययौ त्रिः [↑](#footnote-ref-1022)
1022. सद्रकण्ठवनीरोनोरामगा । समुद्रकं भरनागौतौनोनगा [↑](#footnote-ref-1023)
1023. जभजलभमीशतः [↑](#footnote-ref-1024)
1024. नवा नौ मग्नौ शोष्ट [↑](#footnote-ref-1025)
1025. नौ यानशराष्टतः [↑](#footnote-ref-1026)
1026. सोमतना नरसा लगौ [↑](#footnote-ref-1027)
1027. द्व्यस्राष्टमुनि [↑](#footnote-ref-1028)
1028. प्रपातकम् [↑](#footnote-ref-1029)
1029. रेफवत्याभ्रवर्णा वास्यु [↑](#footnote-ref-1030)
1030. आद्यो गो धो नः । आद्यगाग्रो लः [↑](#footnote-ref-1031)
1031. गुणामाद्यं [↑](#footnote-ref-1032)
1032. लतदार्धतः [↑](#footnote-ref-1033)
1033. एकारः [↑](#footnote-ref-1034)
1034. वक्ष्ये मुखेऽक्षरं प्रोक्तं [↑](#footnote-ref-1035)
1035. मकारः [↑](#footnote-ref-1036)
1036. कण्ठ एकलः [↑](#footnote-ref-1037)
1037. ध्वनिवर्णपदं [↑](#footnote-ref-1038)
1038. वाक्यमित्येतदाश्रयं [↑](#footnote-ref-1039)
1039. तिष्ठता [↑](#footnote-ref-1040)
1040. महाप्राणाः स्वरूपकाः [↑](#footnote-ref-1041)
1041. सिद्धमर्थादयो [↑](#footnote-ref-1042)
1042. वेदादीनां [↑](#footnote-ref-1043)
1043. अल्पान्यविग्रहं जाति [↑](#footnote-ref-1044)
1044. गन्धिनैतत्किलोत्कटम् [↑](#footnote-ref-1045)
1045. लम्भकैः [↑](#footnote-ref-1046)
1046. त्रिधा [↑](#footnote-ref-1047)
1047. वृत्तमक्षरसंक्षेपं युज्यते तद्विशेषणम् [↑](#footnote-ref-1048)
1048. काद्याभ्यामेकसङ्कीर्णकैः [↑](#footnote-ref-1049)
1049. नगरान्तरशैलर्तु [↑](#footnote-ref-1050)
1050. कृतीवचनविन्यासै [↑](#footnote-ref-1051)
1051. सर्वभावविभाववित् [↑](#footnote-ref-1052)
1052. शर्वरीतिरजैर्जुष्टं पुणिर्गुण । [↑](#footnote-ref-1053)
1053. गणविभूषणैः [↑](#footnote-ref-1054)
1054. एवानुजीवनम् [↑](#footnote-ref-1055)
1055. यत्ननिवृत्त्यै वासुकिन्निरसाद्वपुः [↑](#footnote-ref-1056)
1056. चतुर्वक्त्रं च सन्धश्च व्याख्यातं । विश्वव्याख्यातं [↑](#footnote-ref-1057)
1057. समानवृत्तनिर्व्यूढः [↑](#footnote-ref-1058)
1058. स्याच्छब्दानितकादि [↑](#footnote-ref-1059)
1059. समरकारश्च [↑](#footnote-ref-1060)
1060. वीथ्यङ्कतोटकान्यथ [↑](#footnote-ref-1061)
1061. दुर्मणिका [↑](#footnote-ref-1062)