**वर्णेतरधर्माः**

**मन्वादयो भुक्तिमुक्ति(क्ती) [[1]](#footnote-2)धर्मांश्चीर्त्वाऽऽप्नुवन्ति यान् । प्रोचे परशुरामाय वरुणोक्तांस्तु पुष्करः ॥****१५१/१॥**

मन्वादयः यान् धर्मान् अाचर्य भोगं मोक्षं च प्राप्नुवन्ति तान् वरुणेन उक्तान् धर्मान् पुष्करः परशुरामम् उक्तवान् ।

**पुष्कर उवाच -  
वर्णाश्रमेतराणां ते धर्मान्वक्ष्यामि[[2]](#footnote-3) सर्वदान् । मन्वादिभिर्न्निगदितान्वासुदेवादितुष्टिदान् ॥१५१/२॥**

पुष्करः अवदत् - मन्वादयः यान् धर्मान् उपादिशन् तथा च ये धर्माः वासुदेवादिकान् तोषयन्ति, तान् वर्णधर्मान्, आश्रमधर्मान्, इतरधर्मान् च वदिष्यामि ।

**अहिंसा सत्यवचनं दया भूतेष्वनुग्रहः । तीर्थानुसरणं दानं ब्रह्मचर्यममत्सरः ॥१५१/३॥**

**देवद्विजातिशुश्रूषा गुरूणाञ्च भृगूत्तम । श्रवणं सर्वधर्माणां पितॄणां पूजनं तथा ॥१५१/४॥  
भक्तिश्च नृपतौ नित्यं तथा सच्छास्त्रनेत्रता । आनृशंस्यं तितिक्षा च तथा चाऽऽस्तिक्यमेव च ॥१५१/५॥   
वर्णाश्रमाणां सामान्यं धर्माधर्मं समीरितम् ।**

अहिंसा, सत्यभाषणं, दया, भूतेषु (सर्वेषु जीवेषु) कृपा, तीर्थक्षेत्राणां सेवनं, दानं, ब्रह्मचर्यम्, अमत्सरः, देव-ब्राह्मण-गुरूणां च सेवनं, सर्वेषां धर्माणां श्रवणं, पितॄणां पूजनं, नृपतौ भक्तिः, सत्छास्त्राणाम् अध्ययनम्, क्रूरतायाः त्यागः, क्षमा, आस्तिकता इति एते सर्वेषां वर्णानां सामान्यधर्माः कथिताः । एतेभ्यः विरुद्धाः अधर्माः सन्ति ।

**यजनं याजनं दानं वेदाद्यध्यापनक्रिया ॥१५१/६॥  
प्रतिग्रहं चाध्ययनं विप्रकर्माणि निर्दिशेत् ।**

यजनं, याजनं, दानं, वेदानाम् अध्यापनं, प्रतिग्रहः (दानस्य स्वीकरणम्), अध्ययनम् इति एते ब्राह्मणानां कर्माणि निर्दिष्टानि ।

**दानमध्ययनं चैव यजनञ्च यथाविधि ॥१५१/७॥  
क्षत्रियस्य सवैश्यस्य कर्मेदं परिकीर्तितम् । क्षत्रियस्य विशेषेण पालनं दुष्टनिग्रहः ॥१५१/८॥**

दानम्, अध्ययनं, विधिपूर्वकं यजनं, इति एतानि क्षत्रियवैश्ययोः कर्माणि उक्तानि । तत्रापि विशेषेण क्षत्रियस्य द्वे कर्मणि उक्ते प्रजापालनं दुष्टानां निग्रहः च ।

**कृषिगौरक्ष्यवाणिज्यं वैश्यस्य परिकीर्तितम् । शूद्रस्य द्विजशुश्रूषा सर्वशिल्पानि वाऽप्यथ ॥१५१/९॥**

कृषिकार्यं, गोरक्षणं, वाणिज्यं च इति एतानि वैश्यस्य कर्माणि कथितानि । द्विजानां (ब्राह्मण-क्षत्रिय-वैश्यानां) सेवा तथा शिल्पकर्माणि इति एतानि शूद्रस्य कर्माणि सन्ति ।

**मौञ्जीबन्धनतो जन्म विप्रादेश्च द्वितीयकम् । आनुलोम्येन वर्णानां जातिर्मातृसमा स्मृता ॥१५१/१०॥**

यज्ञोपवीतसंस्कारात् ब्रह्मण-क्षत्रिय-वैश्यानां च द्वितीयं जन्म भवति । अनुलोमविवाहेन जातानां जातिः मातृसमा भवति ।

**चण्डालो ब्राह्मणीपुत्रः शूद्राच्च प्रतिलोमतः । सूतस्तु क्षत्रियाज्जातो वैश्याद्वै देवलस्तथा ॥१५१/११॥**

प्रतिलोमविवाहेन शूद्रात् ब्राह्मण्यां जातः पुत्रः चण्डालः, क्षत्रियात् ब्राह्मण्यां जातः पुत्रः सूतः, वैश्यात् ब्राह्मण्यां जातः पुत्रः देवलः च भवति।

**पुक्कसः क्षत्रियापुत्रः शूद्रात्स्यात्प्रतिलोमजः । मागधः स्यात्तथा वैश्याच्छूद्रादायोगवो भवेत् ॥१५१/१२॥**

प्रतिलोमविवाहेन क्षत्रियायां शूद्रात् जातः पुत्रः पुक्कसः, क्षत्रियायां वैश्यात् जातः पुत्रः मागधः, वैश्यायां शूद्रात् जातः पुत्रः आयोगवः भवति ।

**वैश्यायां [[3]](#footnote-4)प्रतिलोमेभ्यः प्रतिलोमाः सहस्रशः । विवाहः सदृशैस्तेषां नोत्तमैर्नाधमैस्तथा ॥१५१/१३॥**

प्रतिलोमविवाहेन विवाहेन जातानां प्रतिलोमपुत्राणां सङ्ख्या सहस्रशः सन्ति । विवाहः समानैः सह (समानजातीयैः सह) भवेत् न तु उत्तमैः सह न वा अधमैः सह ।

**चण्डालकर्म निर्दिष्टं वध्यानां घातनं तथा । स्त्रीजीवनं तु तद्रक्षा प्रोक्तं वैदेहकस्य च ॥१५१/१४॥**

वधयोग्यानां हननं चण्डालस्य कर्म । स्रीणां रक्षणं तु वैदेहकस्य कर्म उक्तम् ।

**सूतानामश्वसारथ्यं पुक्कसानाञ्च [[4]](#footnote-5)व्याधता । स्तुतिक्रिया मागधानां तथा चाऽऽयोगवस्य च ॥१५१/१५॥**

**रङ्गावतरणं प्रोक्तं तथा शिल्पैश्च जीवनम् ।**

सारथ्यं सूतानां कर्म, मृगया पुक्कसानां कर्म, स्तुतिक्रिया (स्तवनं) मागधानां कर्म, रङ्ग(वर्ण)लेपनं तथा शिल्पकर्म आयोगवस्य कर्म |

**बहिर्ग्रामविवासश्च मृतचेलस्य धारणम् ॥१५१/१६॥  
न संस्पर्शस्तथैवान्यैश्चण्डालस्य विधीयते । ब्राह्मणार्थे गवार्थे वा देहत्यागोऽत्र यः कृतः ॥१५१/१७॥  
स्त्रीबालाद्युपपतौ वा बाह्यानां सिद्धिकारणम् । सङ्करे जातयो ज्ञेयाः पितुर्मातुश्च कर्मतः ॥१५१/१८॥**

चण्डालः ग्रामात् बहिः वसेत् । मृतानां वस्त्रं धरेत् । अन्यैः सह स्पर्शः न भवेत् । ब्राह्मणानां गवां कृते च देहत्यागः, स्त्री-बालकानां रक्षणार्थं देहत्यागः वर्णबाह्यानां सिद्धेः कारणम् । पितुः मातुः च कर्मणा वर्णसङ्करे जातयः भवन्ति ।

1. धर्माश्चान्ताष्ट्रवन्द्विपान् [↑](#footnote-ref-2)
2. न्वक्ष्येऽथ [↑](#footnote-ref-3)
3. प्रातिलो [↑](#footnote-ref-4)
4. बध्यता [↑](#footnote-ref-5)