**अथ त्रयोदशाधिकशततमोऽध्यायः**

**नर्मदादिमाहात्म्यम्**   
अग्निरुवाच -  
नर्मदादिकमाहात्म्यं वक्ष्येऽहं नर्मदां पराम् ।   
सद्यः पुनाति गाङ्गेयं दर्शनाद्वारि नार्मदम् ॥१॥   
विस्तराद्योजनशतं योजनद्वयमायतम् ।   
षष्टिस्तीर्थसहस्राणि षष्टिकोट्यस्तथाऽपराः ॥२॥   
पर्वतस्य समन्तात्तु तिष्ठन्त्यमरकण्टके ।   
कावेरीसङ्गमं पुण्यं श्रीपर्वतमतः शृणु ॥३॥   
गौरी श्रीरूपिणी तेपे तपस्तामब्रवीद्धरिः[[1]](#footnote-2) ।   
अवाप्स्यसि त्वमध्यात्म्यं नाम्ना श्रीपर्वतस्तव ॥४॥   
समन्ताद्योजनशतं महापुण्यं भविष्यति ।   
अत्र दानं तपो जप्यं श्राद्धं सर्वमथाक्षयम् ॥५॥

मरणं शिवलोकाय सर्वदं तीर्थमुत्तमम् ।   
हरोऽत्र क्रीडते देव्या हिरण्यकशिपुस्तथा ॥६॥   
तपस्तप्त्वा बली चाभून्मुनयः सिद्धिमाप्नुवन् ।

इत्याग्नेये महापुराणे नर्मदामाहात्म्यं नाम त्रयोदशाधिकशततमोऽध्यायः ॥

1. वीद्धरः [↑](#footnote-ref-2)