गजचिकित्सा ।

पालकाप्य उवाच ।  
गजलक्ष्मचिकित्सां च लोमपाद वदामि ते । दीर्घहस्ता महोच्छ्वासाः प्रशस्तास्ते सहिष्णवः ॥२८७/१॥

विंशत्यष्टादशनखाः शीतकालमदाश्च ये । दक्षिणञ्चोन्नतो दन्तो वृंहितं जलदोपमम् ॥२८७/२॥

कर्णौ च विपुलौ येषां सूक्ष्मबिन्द्वन्वितास्त्वचि । ते धार्या न तथा धार्या वामना ये त्वलक्षणाः ॥२८७/३॥

हस्तिन्यः पार्श्वगर्भिण्यो ये च मूढा मतङ्गजाः । वर्णं सत्त्वं बलं रूपं कान्तिः संहननं जवः ॥२८७/४॥

सप्तस्थितो गजश्चेदृक्सङ्ग्रामेऽरीञ्जयेत्सदा । कुञ्जराः परमा शोभा शिविरस्य बलस्य च ॥२८७/५॥

आदृतः कुञ्जरैश्चैव विजयः पृथिवीक्षिता । पाकलेषु च सर्वेषु कर्तव्यमनुवासनम् ॥२८७/६॥

घृततैलाभ्यङ्गयुक्तं स्नानं वातविवर्जितम् । स्कन्धेषु च क्रिया कार्या तथा पालकवन्नृपैः ॥२८७/७॥

गोमूत्रं पाण्डुरोगेषु रजनीभ्यां घृतं द्विज । आनाहे तैलसिक्तस्य निषेकस्तस्य शस्यते ॥२८७/८॥

लवणैः पञ्चभिर्मिश्रा प्रतिपानाय वारुणी । विडङ्गत्रिफलाव्योषसैन्धवैः कवलान्कृतान् ॥२८७/९॥

मूर्छासु भोजयेन्नागं क्षौद्रं तोयं च पाययेत् । अभ्यङ्गः शिरसः शूले नस्यं चैव प्रशस्यते ॥२८७/१०॥

नागानां स्नेहपुटकैः पादरोगानुपक्रमेत् । पश्चात्कल्ककषायेण शोधनं च विधीयते ॥२८७/११॥

शिखितित्तिरलावानां पिप्पलीमरिचान्वितैः । रसैः सम्भोजयेन्नागं वेपथुर्यस्य जायते ॥२८७/१२॥

बालबिल्वं तथा लोध्रं धातकी सितया सह । अतीसारविनाशाय पिण्डीं भुञ्जीत कुञ्जरः ॥२८७/१३॥

नस्यं करग्रहे देयं घृतं लवणसंयुतम् । मागधी नागराजाजी यवागूर्मुस्तसाधिता ॥२८७/१४॥

उत्कर्णके तु दातव्या वाराहं च तथा रसम् । दशमूलकुलत्थाम्लकाकमाचीविपाचितम् ॥२८७/१५॥

तैलं शृङ्खलसंयुक्तं गलग्रहगदापहम् । अष्टभिर्लवणैः पिष्टैः प्रसन्नं पाययेद्घृतम् ॥२८७/१६॥

मूत्रभङ्गेऽथ वा बीजं क्वथितं त्रपुषस्य च । त्वग्दोषेषु पिवेन्निम्बं वृषं वा क्वथितं द्विपः ॥२८७/१७॥

गवां मूत्रं विडङ्गानि कृमिकोष्ठेषु शस्यते । शृङ्गवेरकणाद्राक्षाशर्कराभिः शृतं पयः ॥२८७/१८॥

क्षतक्षयकरं पानं तथा मांसरसः शुभः । मुद्गौदनं व्योषयुतमरुचौ तु प्रशस्यते ॥२८७/१९॥

त्रिवृद्व्योषाग्निदन्त्यर्कश्यामा क्षीरेभपिप्पली । एतैर्गुल्महरः स्नेहः कृतश्चैव तथापरः ॥२८७/२०॥

भेदनद्रावणाभ्यङ्गस्नेहपानानुवासनैः । सर्वानेव समुत्पन्नान्विद्रधीन्समुपाहरेत् ॥२८७/२१॥

यष्टिकं मुद्गसूपेन शारदेन तथा पिबेत् । बालबिल्वैस्तथा लेपः कटुरोगेषु शस्यते ॥२८७/२२॥

विडङ्गेन्द्रयवौ हिङ्गु सरलं रजनीद्वयम् । पूर्वाह्णे दापयेत्पिण्डान्सर्वशूलोपशान्तये ॥२८७/२३॥

प्रधानभोजने तेषां षष्टिकव्रीहिशालयः । मध्यमौ यवगोधूमौ शेषा दन्तिनि चाधमाः ॥२८७/२४॥

यवश्चैव तथैवेक्षुर्नागानां बलवर्द्धनः । नागानां यवसं शुष्कं तथा धातुप्रकोपणम् ॥२८७/२५॥

मदक्षीणस्य नागस्य पयःपानं प्रशस्यते । दीपनीयैस्तथा द्रव्यैः शृतो मांसरसः शुभः ॥२८७/२६॥

वायसः कुक्कुरश्चोभौ काकोलूककुलं हरिः । भवेत्क्षौद्रेण संयुक्तः पिण्डोद्रेकगदापहः ॥२८७/२७॥

कटुमत्स्यविडङ्गानि क्षारः कोषातकीपयः । हरिद्रा चेति धूपोऽयं कुञ्जरस्य जयावहः ॥२८७/२८॥

पिप्पलीतण्डुलीतैलं माध्वीकं माक्षिकं तथा । नेत्रयोः परिषेकोयं दीपनीयः प्रशस्यते ॥२८७/२९॥

पूरीषं चटकायाश्च तथा पारावतस्य च । क्षीरवृक्षः करीषश्च प्रसन्ना चेष्टमञ्जनम् ॥२८७/३०॥

अनेनाञ्जितनेत्रस्तु करोति कदनं रणे । उत्पलानि च नीलानि मुस्तं तगरमेव च ॥२८७/३१॥

तण्डुलोदकपिष्टानि नेत्रनिर्वापणं परम् । नखवृद्धौ नखच्छेदस्तैलसेकश्च मास्यपि ॥२८७/३२॥

शय्यास्थानं भवेच्चास्य करीषैः पांसुभिस्तथा । शरन्निदाघयोः सेकः सर्पिषा च तथेष्यते ॥२८७/३३॥

अश्ववाहनसारः ।

अश्ववाहनसारञ्च वक्ष्ये चाश्वचिकित्सनम् । वाजिनां सङ्ग्रहः कार्यो धर्मकर्मार्थसिद्धये ॥२८८/१॥

अश्विनी श्रवणं हस्तमुत्तरात्रितयं तथा । नक्षत्राणि प्रशस्तानि हयानामादिवाहने ॥२८८/२॥

हेमन्तः शिशिरश्चैव वसन्तश्चाश्ववाहने । ग्रीष्मे शरदि वर्षासु निषिद्धं वाहनं हये ॥२८८/३॥

तीव्रैर्न्न च चपलैर्दण्डैर्वदने न च ताडयेत् । कीलास्थिसंकुले चैव विषमे कण्टकान्विते ॥२८८/४॥

वालुकापङ्कसंच्छन्ने गर्तागर्तप्रदूषिते । अचित्तज्ञो विनोपायैर्वाहनं कुरुते तु हः ॥२८८/५॥

स वाह्यते हयेनैव पृष्ठस्थः कटिकां विना । छन्दं विज्ञापयेत्कोऽपि सुकृती धीमतां वरः ॥२८८/६॥

अभ्यासादभियोगाच्च विना शास्त्रं स्ववाहकः । स्नातस्य प्राङ्मुखस्याथ देवान्वपुषि योजयेत् ॥२८८/७॥

प्रणवादिनमोन्तेन स्वबीजेन यथाक्रमम् । ब्रह्मा चित्ते बले विष्णुर्वैनतेयः पराक्रमे ॥२८८/८॥

पार्श्वे रुद्रा गुरुर्बुद्धौ विश्वेदेवाश्च मर्मसु । दृगावर्ते दृशीन्द्वर्कौ कर्णयोरश्विनौ तथा ॥२८८/९॥

जठरेऽग्निः स्वधा स्वेदे वाग्जिह्वायां जवेऽनिलः । पृष्ठतो नाकपृष्ठस्तु खुराग्रे सर्वपर्वताः ॥२८८/१०॥

ताराश्च रोमकूपेषु हृदि चान्द्रमसी कला । तेजस्यग्नी रतिः श्रोण्यां ललाटे च जगत्पतिः ॥२८८/११॥

ग्रहाश्च हेषिते चैव तथैवोरसि वासुकिः । उपोषितोऽर्चयेत्सादी हयं दक्षश्रुतौ जपेत् ॥२८८/१२॥

हय गन्धर्वराजस्त्वं शृणुष्व वचनं मम । गन्धर्वकुलजातस्त्वं मा भूस्त्वं कुलदूषकः ॥२८८/१३॥

द्विजानां सत्यवाक्येन सोमस्य गरुडस्य च । रुद्रस्य वरुणस्यैव पवनस्य बलेन च ॥२८८/१४॥

हुताशनस्य दीप्त्या च स्मर जातिं तुरङ्गम । स्मर राजेन्द्रपुत्रस्त्वं सत्यवाक्यमनुस्मर ॥२८८/१५॥

स्मर त्वं वारुणीं कन्यां स्मर त्वं कौस्तुभं मणिम् । क्षीरोदसागरे चैव मथ्यमाने सुरासुरैः ॥२८८/१६॥

तत्र देवकुले जातः स्ववाक्यं परिपालय । कुले जातस्त्वमश्वानां मित्रं मे भव शाश्वतम् ॥२८८/१७॥

शृणु मित्र त्वमेतच्च सिद्धो मे भव वाहन । विजयं रक्ष मां चैव समरे सिद्धिमावह ॥२८८/१८॥

तव पृष्ठं समारुह्य हता दैत्याः सुरैः पुरा । अधुना त्वां समारुह्य जेष्यामि रिपुवाहिनीम् ॥२८८/१९॥

कर्णजापं ततः कृत्वा विमुह्य च तथाप्यरीन् । पर्यानयेद्धयं सादी वाहयेद्युद्धगो जयम् ॥२८८/२०॥

सञ्जाताः स्वशरीरेण दोषाः प्रायेण वाजिनाम् । हन्यन्तेऽतिप्रयत्नेन गुणाः सादिवरैः पुनः ॥२८८/२१॥

सहजा इव दृश्यन्ते गुणाः सादिवरोद्भवाः । नाशयन्ति गुणानन्ये सादिनः सहजानपि ॥२८८/२२॥

गुणानेको विजानाति वेत्ति दोषांस्तथापरः । धन्यो धीमान्हयं वेत्ति नोभयं वेत्ति मन्दधीः ॥२८८/२३॥

अकर्मज्ञोऽनुपायज्ञो वेगासक्तोऽतिकोपनः । जयदण्डरतिश्चित्रो यः शस्तोऽपि न शस्यते ॥२८८/२४॥

उपायज्ञोऽथ चित्तज्ञो विशुद्धो दोषनाशनः । गुणार्जनपरो नित्यं सर्वकर्मविशारदः ॥२८८/२५॥

प्रग्रहेण गृहीत्वाथ प्रविष्टो वाहभूतलम् । सव्यापसव्यभेदेन वाहनीयः सुसादिना ॥२८८/२६॥

आरुह्य सहसा नैव ताडनीयो हयोत्तमः । तादनाद्भयमाप्नोति भयान्मोहश्च जायते ॥२८८/२७॥

प्रातः सादी प्लुतेनैव वल्गामुद्धृत्य चालयेत् । मन्दं मन्दं विना नालं धृतवल्गो दिनान्तरे ॥२८८/२८॥

प्रोक्तमाश्वसनं सामभेदोऽश्वेन नियोज्यते । कषादिताडनं दण्डो दानं कालसहिष्णुता ॥२८८/२९॥

पूर्वपूर्वविशुद्धौ तु विदध्यादुत्तरोत्तरम् । जिह्वातले विना योगं विदध्याद्वाहने हये ॥२८८/३०॥

गुणेतरशतां वल्गां सृक्कण्या सह गाहयेत् । विस्मार्य वाहनं कुर्याच्छिथिलानां शनैः शनैः ॥२८८/३१॥

हयजिह्वाङ्गमाहीने जिह्वाग्रन्थिं विमोचयेत् । गाढतां मोचयेत्तावद्यावत्स्तोभं न मुञ्चति ॥२८८/३२॥

कुर्याच्छतमुरस्त्राणमविलालं च मुञ्चति । ऊर्ध्वाननः स्वभावाद्यस्तस्योरस्त्राणमश्लथम् ॥२८८/३३॥

विधाय वाहयेद्दृष्ट्या लीलया सादिसत्तमः । तस्य सव्येन पूर्वेण संयुक्तं सव्यवल्गया ॥२८८/३४॥

यः कुर्यात्पश्चिमं पादं गृहीतस्तेन दक्षिणः । क्रमेणानेन यो वामे कुरुते वामवल्गया ॥२८८/३५॥

पादौ तेनापि पादः स्याद्गृहीतो वाम एव हि । अग्रे चेच्चरणे त्यक्ते जायते सुदृढासनम् ॥२८८/३६॥

यौ हृतौ दुष्करे चैव मोटके नाटकायनम् । सव्यहीनं खलीकारो हनने गुणने तथा ॥२८८/३७॥

स्वभावं हि तुरङ्गस्य मुखव्यावर्तनं पुनः । न चैवेत्थं तुरङ्गाणां पादग्रहणहेतवः ॥२८८/३८॥

विश्वस्तं हयमालोक्य गाढमापीड्य चासनम् । रोधयित्वा मुखे पादं ग्राह्यतो लोकनं हितम् ॥२८८/३९॥

गाढमापीड्य रागाभ्यां वल्गामाकृष्य गृह्यते । तद्बन्धनाद्युग्मपादं तद्वद्वल्गनमुच्यते ॥२८८/४०॥

संयोज्य वल्गया पादान्वल्गामालोच्य वाञ्छितम् । वाह्यपार्ष्णिप्रयोगात्तु यत्र तन्मोटनं मतम् ॥२८८/४१॥

प्रलया विप्लवे ज्ञात्वा क्रमेणानेन बुद्धिमान् । मोटनेन चतुर्थेन विधिरेष विधीयते ॥२८८/४२॥

नाधत्तेऽधश्च यः पादं योऽश्वो लङ्घनमण्डले । मोटनोद्वक्कनाभ्यां तु ग्राहयेत्पादमीदृशम् ॥२८८/४३॥

वण्टयित्वासने गाढं मन्दमादाय यो व्रजेत् । ग्राह्यते सङ्ग्रहाद्यत्र तत्सङ्ग्रहणमुच्यते ॥२८८/४४॥

हत्वा पार्श्वप्रहारेण स्थानस्थो व्यग्रमानसम् । वल्गामाकृष्य पादेन ग्राह्य कण्टकपायनम् ॥२८८/४५॥

उल्केणा(ना) योऽङ्घ्रणानेन पार्ष्णिघातांस्तुरङ्गमः । गृह्यते यत्खलीकृत्य खलीकारः स चेष्यते ॥२८८/४६॥

गतित्रये प्रियः पादमादत्ते नैव वाञ्छितः । हत्वा तु यत्र दण्डेन गृह्यते हननं हि तत् ॥२८८/४७॥

खलीकृत्य चतुष्केण तुरङ्गो वल्गयान्यया । उच्छ्वास्य ग्राह्यतेऽन्यत्र तत्स्यादुच्छासनं पुनः ॥२८८/४८॥

स्वभावाद्बहिरस्यन्तं तस्यां दिशि तदाननम् । नियोज्य ग्राहयेत्तत्तु मुखव्यावर्तनं मतम् ॥२८८/४९॥

ग्राहयित्वा ततः पादं त्रिविधासु यथाक्रमम् । साधयेत्पञ्चधारासु क्रमशो मण्डलादिषु ॥२८८/५०॥

(आजानूर्ध्वाननं वाहं शिथिलं वाहयेत्सुधीः । अङ्गेषु लाघवं यावत्तावत्तं वाहयेद्धयम् ॥२८८/५१॥

मृदुः स्कन्धे लघुर्वक्त्रे शिथिलः सर्वसन्धिषु । यदा स सादिनो वश्यः सङ्गृह्णीयात्तदा हयम्) ॥२८८/५२॥

न त्यजेत्पश्चिमं पादं यदा साधु भवेत्तदा । तदाकृष्टिर्विधातव्या पाणिभ्यामिह वल्गया ॥२८८/५३॥

एकाङ्घ्रिको यथा तिष्ठेदुद्ग्रीवोऽश्वः समाननः । धरायां पश्चिमौ पादावन्तरी(रि)क्षे यदाश्रयौ ॥२८८/५४॥

तदा सन्धारणं कुर्याद्गाढवाहं च मुष्टिना । सहसैवं समाकृष्टो यस्तुरङ्गो न तिष्ठति ॥२८८/५५॥

शरीरं विक्षिपन्तं च साधयेन्मण्डलभ्रमैः । क्षिपेत्स्कन्धं च यो वाहः स च स्थाप्यो हि वल्गया ॥२८८/५६॥

गोमयं लवणं मूत्रं क्वथितं मृत्समन्वितम् । अङ्गलेपो मक्षिकादिदंशश्रमविनाशनः ॥२८८/५७॥

मध्ये भद्रादिजातीनां मण्डो देयो हि सादिना । दशनं सूक्ष्मकीटस्य निरुत्साहः क्षुधा हयः ॥२८८/५८॥

यथा वश्यस्तथा शिक्षा विनश्यन्त्यतिवाहिताः । अवाहिता न सिध्यन्ति तुङ्गवक्त्रांश्च वाहयेत् ॥२८८/५९॥

सम्पीड्य जानुयुग्मेन स्थिरमुष्टिस्तुरङ्गमम् । गोमूत्राः कुटिला वेणी पद्ममण्डलमालिका ॥२८८/६०॥

पञ्चोलूखलिकाः कार्ये गर्वितास्तेऽतिकीर्तिताः । संक्षिप्तं चैव विक्षिप्तं कुञ्चितं च यथाचितम् ॥२८८/६१॥

वल्गितावल्गितौ चैव षोढा चेत्थमुदाहृतम् । वीथौ धनुःशतं यावदशीतिर्नवतिस्तथा ॥२८८/६२॥

भद्रः सुसाध्यो वाजी स्यान्मन्दो दण्डैकमानसः । मृगजङ्घो मृगो वाजी सङ्कीर्णस्तत्समन्वयात् ॥२८८/६३॥

शर्करामधुलाजादः सुगन्धोऽश्वः शुचिर्द्विजः । तेजस्वी क्षत्रियश्चाश्वो विनीतो बुद्धिमांश्च यः ॥२८८/६४॥

शूद्रोऽशुचिश्चलो मन्दो विरूपो विमतिः खलः । वल्गया धार्यमाणोऽश्वो लालकं यश्च दर्शयेत् ॥२८८/६५॥

भारेषु योजनीयोऽसौ प्रग्रहग्रहमोक्षणैः । अश्वादिलक्षणं वक्ष्ये शालिहोत्रो यथावदत् ॥२८८/६६॥

अश्वचिकित्सा ।

अश्वानां लक्षणं वक्ष्ये चिकित्सां चैव सुश्रुत । हीरदन्तो विदन्तश्च करालः कृष्णतालुकः ॥२८९/१॥

कृष्णजिह्वश्च यमजोऽजातमुष्कश्च यस्तथा । द्विशफश्च तथा शृङ्गी त्रिवर्णो व्याघ्रवर्णकः ॥२८९/२॥

खरवर्णो भस्मवर्णो जातवर्णश्च काकुदी । श्वित्री च काकसादी च खरसारस्तथैव च ॥२८९/३॥

वानराक्षः कृष्णसटः कृष्णगुह्यस्तथैव च । कृष्णप्रोथश्च शूकश्च यश्च तित्तिरिसन्निभः ॥२८९/४॥

विषमः श्वेतपादश्च ध्रुवावर्तविवर्जितः । अशुभावर्तसंयुक्तो वर्जनीयस्तुरङ्गमः ॥२८९/५॥

रन्ध्रोपरन्ध्रयोर्द्वौ द्वौ द्वौ द्वौ मस्तकवक्षसोः । प्रयाणे च ललाटे च कण्ठावर्ताः शुभा दश ॥२८९/६॥

सृक्कण्यां च ललाटे च कर्णमूले निगालके । बाहुमूले गले श्रेष्ठा आवर्तास्त्वशुभाः परे ॥२८९/७॥

शुकेन्द्रगोपचन्द्राभा ये च वायससन्निभाः । सुवर्णवर्णाः स्निग्धाश्च प्रशस्यास्तु सदैव हि ॥२८९/८॥

दीर्घग्रीवाक्षिकूटाश्च ह्रस्वकर्णाश्च शोभनाः । राज्ञां तुरङ्गमा यत्र विजयं वर्जयेत्ततः ॥२८९/९॥

पालितस्तु हयो दन्ती शुभदो दुःखदोऽन्यथा । श्रियः पुत्रास्तु गन्धर्वा वाजिनो रत्नमुत्तमम् ॥२८९/१०॥

अश्वमेधे तु तुरगः पवित्रत्वात्तु हूयते । वृषो निम्बबृहत्यौ च गुडूची च समाक्षिका ॥२८९/११॥

सिङ्घाणकहरी पिण्डी स्वेदश्च शिरसस्तथा । हिङ्गु पुष्करमूलं च नागरं साम्लवेतसम् ॥२८९/१२॥

पिप्पलीसैन्धवयुतं शूलघ्नं चोष्णवारिणा । नागरातिविषा मुस्ता सानन्ता बिल्वमालिका ॥२८९/१३॥

क्वाथमेषां पिबेद्वाजी सर्वातीसारनाशनम् । प्रियङ्गुसारिवाभ्यां च युक्तमाजं शृतं पयः ॥२८९/१४॥

पर्याप्तशर्करं पीत्वा श्रमाद्वाजी विमुच्यते । द्रोणिकायां तु दातव्या तैलबस्तिस्तुरङ्गमे ॥२८९/१५॥

कोष्ठजा च शिरा वेध्यास्तेन तस्य सुखं भवेत् । दाडिमं त्रिफला व्योषं गुडश्च समभावितः ॥२८९/१६॥

पिण्डमेतत्प्रदातव्यमश्वानां कार्श्यनाशनम् । प्रियङ्गुलोध्रमधुभिः पिबेद्वृषरसं हयः ॥२८९/१७॥

क्षीरं वा पञ्चकोलाद्यं कासनाद्धि प्रमुच्यते । प्रस्कन्धेषु च सर्वेषु श्रेय आदौ विशोधनम् ॥२८९/१८॥

अभ्यङ्गोद्वर्तनस्नेहनस्यवर्तिक्रमः स्मृतः । ज्वरितानां तुरङ्गाणां पयसैव क्रियाक्रमः ॥२८९/१९॥

लोध्रकरञ्जयोर्मूलं मातुलुङ्गाग्निनागराः । कुष्ठं हिङ्गु वचा रास्ना लेपोऽयं शोथनाशनः ॥२८९/२०॥

मञ्जिष्ठा मधुकं द्राक्षा बृहत्यौ रक्तचन्दनम् । त्रपुषीबीजमूलानि शृङ्गाटककशेरुकम् ॥२८९/२१॥

अजापयः शृतमिदं सुशीतं शर्करान्वितम् । पीत्वा निरशनो वाजी रक्तमेहात्प्रमुच्यते ॥२८९/२२॥

मन्याहनुनिगालस्थशिराशोथो गलग्रहः । अभ्यङ्गः कटुतैलेन तत्र तेष्वेव शस्यते ॥२८९/२३॥

गलग्रहगदः शोथः प्रायशो गलदेशके । प्रत्यक्पुष्पी तथा वह्निः सैन्धवं सौरसो रसः ॥२८९/२४॥

कृष्णाहिङ्गुयुतैरेभिः कृत्वा नस्यं न सीदति । निशे ज्योतिष्मती पाठा कृष्णा कुष्ठं वचा मधु ॥२८९/२५॥

जिह्वास्तम्भे च लेपोऽयं गुडमूत्रयुतो हितः । तिलैर्यष्ट्या रजन्या च निम्बपत्रैश्च योजिता ॥२८९/२६॥

क्षौद्रेण शोधनी पिण्डी सर्पिषा व्रणरोपणी । अभिघातेन खञ्जन्ति ये ह्यश्वास्तीव्रवेदनाः ॥२८९/२७॥

परिषेकक्रिया तेषां तैलेनाशु रुजापहा । दोषे कोपाभिघाताभ्यां तलजे लिङ्गिते तथा ॥२८९/२८॥

शान्तिर्मत्स्यण्डिवृद्धाभ्यां पक्वभिन्ने व्रणक्रमः । अश्वत्थोदुम्बरप्लक्षमधूकवटबिल्वकैः ॥२८९/२९॥

प्रभूतसलिलक्वाथः सुखोष्णो व्रणशोधनः । शताह्वानागरं रास्नामञ्जिष्ठाकुष्ठसैन्धवैः ॥२८९/३०॥

देवदारुवचायुग्मरजनीरक्तचन्दनैः । तैलं सिद्धं कषायेण गुडूच्याः पयसा सह ॥२८९/३१॥

म्रक्षेण बस्तिनस्ये च योज्यं सर्वत्र लिङ्गिते । रक्तस्रावो जलौकाभिर्नेत्रान्ते नेत्ररोगिणः ॥२८९/३२॥

खादिरोदुम्बराश्वत्थकषायेण च साधनम् । धात्रीदुरालभातिक्ताप्रियङ्गुकुङ्कुमैः समैः ॥२८९/३३॥

गुडूच्या च कृतः कल्को हितो युक्तावलम्बिने । उत्पाते च शिले श्राव्ये शुष्कशोफे तथैव च ॥२८९/३४॥

क्षिप्रकारिणि दोषे च सद्यो वेधनमिष्यते । गोशकृन्मञ्जिकाकुष्ठरजनीतिलसर्षपैः ॥२८९/३५॥

गवां मूत्रेण पिष्टैश्च मर्दनं कण्डुनाशनम् । शीतो मधुयुतः क्वाथो नासिकायां सशर्करः ॥२८९/३६॥

रक्तपित्तहरः पानादश्वकर्णे तथैव च । सप्तमे सप्तमे देयमश्वानां लवणं दिने ॥२८९/३७॥

तथा भुक्तवतां देया प्रतिपाने तु वारुणी । जीवनीयैः समधुरैर्मृद्वीकाशर्करायुतैः ॥२८९/३८॥

सपिप्पलीकैः शरदि प्रतिपानं सपद्मकैः । विडङ्गापिप्पलीधान्यशताह्वालोध्रसैन्धवैः ॥२८९/३९॥

सचित्रकैस्तुरङ्गाणां प्रतिपानं हिमागमे । लोध्रप्रियङ्गुकामुस्तापिप्पलीविश्वभेषजैः ॥२८९/४०॥

सक्षौद्रैः प्रतिपानं स्याद्वसन्ते कफनाशनम् । प्रियङ्गुपिप्पलीलोध्रयष्ट्याह्वैः समहौषधैः ॥२८९/४१॥

निदाघे सगुडा देया मदिरा प्रतिपानके । लोध्रकाष्ठं सलवणं पिप्पल्यो विश्वभेषजम् ॥२८९/४२॥

भवेत्तैलयुतैरेभिः प्रतिपानं घनागमे । निदाघोद्वृतपित्ता ये शरत्सु पुष्टशोणिताः ॥२८९/४३॥

प्रावृड्भिन्नपुरीषाश्च पिबेयुर्वाजिनो घृतम् । पिबेयुर्वाजिनस्तैलं कफवाय्वधिकास्तु ये ॥२८९/४४॥

स्नेहात्तापोद्भवो येषां कार्यं तेषां विरूक्षणम् । त्र्यहं यवागू रूक्षा स्याद्भोजनं तक्रसंयुतम् ॥२८९/४५॥

शरन्निदाघयोः सर्पिस्तैलं शीतवसन्तयोः । वर्षासु शिशिरे चैव वस्तौ यमकमिष्यते ॥२८९/४६॥

गुर्वभिष्यन्दिभक्तानि व्यायामः स्नानमातपम् । वायुवर्जं च वाहस्य स्नेहपीतस्य वर्जितम् ॥२८९/४७॥

स्नानं पानं सकृत्कुर्यादश्वानां सलिलागमे । अत्यर्थं दुर्दिने काले पानमेकं प्रशस्यते ॥२८९/४८॥

युक्त(क्तं)शीतातपे काले द्विः पानं स्नपनं सकृत् । ग्रीष्मे त्रिः स्नानं पानं स्याच्चिरं तस्यावगाहनम् ॥२८९/४९॥

निस्तूषाणां प्रदातव्या यवानां चतुराढकी । चणकव्रीहिमौद्गानि कलायं वापि दापयेत् ॥२८९/५०॥

अहोरात्रेण चार्धस्य यवसस्य तुला दश । अष्टौ शुष्कस्य दातव्याश्चतस्रोऽथ वपुष्मतः ॥२८९/५१॥

दूर्वाः पित्तं यवः कासं बुसश्च श्लेष्मसञ्चयम् । नाशयत्यर्जुनः श्वासं तथा वालो बलक्षयम् ॥२८९/५२॥

वातिकाः पैत्तिकाश्चैव श्लेष्मजाः सान्निपातिकाः । न रोगाः पीडयिष्यन्ति दूर्वाहारं तुरङ्गमम् ॥२८९/५३॥

द्वौ रज्जुबन्धौ दुष्टानां पक्षयोरुभयोरपि । पश्चाद्धनुश्च कर्तव्यो दूरकीलव्यपाश्रयः ॥२८९/५४॥

वा(व)सेयुस्त्वास्तृते स्थाने कृतधूपनभूमयः । यत्नोपन्यस्तयवसाः सप्रदीपाः सुरक्षिताः ॥२८९/५५॥

कृकवाक्वजकपयो धार्याश्चाश्वगृहे मृगाः ॥५६॥

अश्वशान्तिः ।

अश्वशान्तिं प्रवक्ष्यामि वजिरोगविमर्दनीम् । नित्यां नैमित्तिकीं काम्यां त्रिविधां शृणु सुश्रुत ॥२९०/१॥

शुभे दिने श्रीधरं च श्रियमुच्चैःश्रवःसुतम् । हयराजं समभ्यर्च्य सावित्रैर्जुहुयाद्घृतम् ॥२९०/२॥

द्विजेभ्यो दक्षिणां दद्यादश्ववृद्धिस्ततो भवेत् । अश्वयुक्शुक्लपक्षस्य पञ्चदश्यां च शान्तिकम् ॥२९०/३॥

वहिः कुर्याद्विशेषेण नासत्यौ वरुणं यजेत् । समुल्लिख्य ततो देवीं शाखाभिः परिवारयेत् ॥२९०/४॥

घटान्सर्वरसैः पूर्णान्दिक्षु दद्यात्सवस्त्रकान् । यवाज्यं जुहुयात्प्रार्च्य यजेदश्वांश्च साश्विनान् ॥२९०/५॥

विप्रेभ्यो दक्षिणां दद्यान्नैमित्तिकमतः शृणु । मकरादौ हयानां च पद्मैर्विष्णुं श्रियं यजेत् ॥२९०/६॥

ब्रह्माणं शङ्करं सोममादित्यं च तथाश्विनौ । रेवन्तमुच्चैःश्रवसं दिक्पालांश्च दलेष्वपि ॥२९०/७॥

प्रत्येकं पूर्णकुम्भेषु वेद्यां तत्सौम्यता(या) हुनेत् । तिलाक्षताज्यसिद्धार्थान्देवतानां शतं शतम् ॥

उपोषितेन कर्तव्यं कर्म चाश्वरुजापहम् ॥२९०/८॥

गजशान्तिः ।

गजशान्तिं प्रवक्ष्यामि गजरोगविमर्दनीम् । विष्णुं श्रियं च पञ्चम्यां नागमैरावतं यजेत् ॥२९१/१॥

ब्रह्माणं शङ्करं विष्णुं शक्रं वैश्रवणं यमम् । चन्द्रार्कौ वरुणं वायुमग्निं पृथ्वीं तथा च खम् ॥२९१/२॥

शेषं शैलान् कुञ्जरांश्च ये तेऽष्टौ देवयोनयः । विरूपाक्षं महापद्मं भद्रं सुमनसं तथा ॥२९१/३॥

कुमुदैरावणः पद्मः पुष्पदन्तोऽथ वामनः । सुप्रतीकोऽञ्जनो नागा अष्टौ होमोऽथ दक्षिणाम् ॥२९१/४॥

गजाः शान्त्युदकैः सिक्ता वृद्धौ नैमित्तिकं शृणु । गजानां मकरादौ च ऐशान्यां नगराद्वहिः ॥२९१/५॥

स्थण्डिले कमले मध्ये विष्णुं लक्ष्मीं च केशरे । ब्रह्माणं भास्करं पृथ्वीं यजेत्स्कन्दं ह्यनन्तकम् ॥२९१/६॥

खं शिवं सोममिन्द्रादींस्तदस्त्राणि दले क्रमात् । वज्रं शक्तिं च दण्डं च तोमरं पाशकं गदाम् ॥२९१/७॥

शूलं पद्मं बहिर्वृन्ते(त्ते) चक्रे सूर्यं तथाश्विनौ । वसूनष्टौ तथा साध्यान्याम्येऽथ नैर्ऋते दले ॥२९१/८॥

देवानाङ्गिरसश्चान्यान्भृगू(गूं)श्च मरुतोऽनिले । विश्वे(श्व)देवांस्तथा दक्षे रुद्रान्रौद्रेऽथ मण्डले ॥२९१/९॥

वृत्तया रेखया तत्र देवान्वै बाह्यतो यजेत् । सूत्रकारानृषीन्वाणीं पूर्वादौ सरितो गिरीन् ॥२९१/१०॥

महाभूतानि कोणेषु ऐशान्यादिषु संयजेत् । पद्मं चक्रं गदां शङ्खं चतुरश्रं तु मण्डलम् ॥२९१/११॥

चतुर्द्वारं ततः कुम्भानग्न्यादौ च पताकिकाः । चत्वा(तु)रस्तोरणान्द्वारि(?) नागानैरावतादिकान् ॥२९१/१२॥

पूर्वादौ चौषधीभिश्च देवानां भाजनं पृथक् । पृथक्शताहुतीश्चाज्यैर्गजानर्च्य प्रदक्षिणम् ॥२९१/१३॥

नागं वह्निं देवतादीन्वाद्यैर्जग्मुः स्वकं गृहम् । द्विजेभ्यो दिक्षिणां दद्याद्धस्तिवैद्यादिकांस्तथा ॥२९१/१४॥

करिणं तु समारुह्य वदेत्कर्णे तु कालवित् । नागराजे मृते शान्तिं कृत्वान्यस्मिञ्जपेन्मनुम् ॥२९१/१५॥

श्रीगजस्त्वं कृतो राज्ञा भवानस्य गजाग्रणीः । गन्धमाल्याग्रभक्तैस्त्वां पूजयिष्यति पार्थिवः ॥२९१/१६॥

लोकस्तदाज्ञया पूजां करिष्यति तदा तव । पालनीयस्त्वया राजा युद्धेऽध्वनि तथा गृहे ॥२९१/१७॥

तिर्यग्भावं समुत्सृज्य दिव्यं भावमनुस्मर । देवासुरे पुरा युद्धे श्रीगजस्त्रिदशैः कृतः ॥२९१/१८॥

ऐरावतसुतः श्रीमानरिष्टो नाम वारणः । श्रीगजानां तु तत्तेजः सर्वमेवोपतिष्ठते ॥२९१/१९॥

तत्तेजस्तव नागेन्द्र दिव्यभावसमन्वितम् । उपतिष्ठतु भद्रं ते रक्ष राजानमाहवे ॥२९१/२०॥

इत्येवमभिषिक्तं तामारोहेत शुभे नृपः । तस्यानुगमनं कुर्युः सशस्त्रा नरपुङ्गवाः ॥२९१/२१॥

शालास्वसौ स्थण्डिलेऽब्जे दिकपालादीन्यजेद्बहिः । केसरेषु बलं नागं भुवं चैव सरस्वतीम् ॥२९१/२२॥

मध्ये तु डिण्डिमं प्रार्च्य गन्धमाल्यानुलेपनैः । हुत्वा देयस्तु कलशो रसपूर्णो द्विजाय च ॥२९१/२३॥

गजाध्यक्षं हस्तिपं च गणितज्ञं च पूजयेत् । गजाध्यक्षाय तं दद्याड्डिण्डिमं सोऽपि वादयेत् ॥

शुभगम्भीरशब्दैः स्याज्जघनस्थोऽभिवादयेत् ॥२९१/२४॥

गवायुर्वेदः ।

गोविप्रपालनं कार्यं राज्ञा गोशान्तिमावदे । गावः पवित्रा माङ्गल्या गोषु लोकाः प्रतिष्ठिताः ॥२९२/१॥

शकृन्मूत्रं परं तासामलक्ष्मीनाशनं परम् । गवां कण्डूयनं वारिदानं शृङ्गस्य मर्दनम् ॥२९२/२॥

गोमूत्रं गोमयं क्षीरं दधि सर्पिः कुशोदकम् । (षडङ्गं परमं पाने दुःस्वप्नादिनिवारणम् ॥२९२/३॥

रोचना विषरक्षोघ्नी ग्रासदः स्वर्गगो गवाम् । यद्गृहे दुःखिता गावः स याति नरकं नरः ॥२९२/४॥

परगोग्रासदः स्वर्गी गोहितो ब्रह्मलोकभाक् । गोदानात्कीर्तनाद्रक्षां कृत्वा चोद्धरते कुलम् ॥२९२/५॥

गवां श्वासात्पवित्रा भूः स्पर्शनात्किल्विषक्षयः । गोमूत्रं गोमयं सर्पिः क्षीरं दधि कुशोदकम् ॥२९२/६॥)

एकरात्रोपवासश्च श्वपाकमपि शोधयेत् । सर्वाशुभविनाशाय पुराचरितमीश्वरैः ॥२९२/७॥

प्रत्येकं च त्र्यहाभ्यस्तं महासान्तपनं स्मृतम् । सर्वकामप्रदं चैतत्सर्वाशुभविमर्दनम् ॥२९२/८॥

कृच्छ्रातिकृच्छ्रं पयसा दिवसानेकविंशतिम् । निर्मलाः सर्वकामाप्त्या स्वर्गगाः स्युर्नरोत्तमाः ॥२९२/९॥

त्र्यहमुष्णं पिबेन्मूत्रं त्र्यहमुष्णं घृतं पिबेत् । त्र्यहमुष्णं पयः पीत्वा वायुभक्षः परं त्र्यहम् ॥२९२/१०॥

तप्तकृच्छ्रव्रतं सर्वपापघ्नं ब्रह्मलोकदम् । शीतैस्तु शीतकृच्छ्रं स्याद्ब्रह्मोक्तं ब्रह्मलोकदम् ॥२९२/११॥

गोमूत्रेणाचरेत्स्नानं वृत्तिं कुर्याच्च गोरसैः । गोभिर्व्रजेच्च भुक्तासु भुञ्जीताथ च गोव्रती ॥२९२/१२॥

मासेनैकेन निष्पापो गोलोकी सगणो भवेत् । विद्यां च गोमतीं जप्त्वा गोलोकं परमं व्रजेत् ॥२९२/१३॥

गीतैर्न्नृत्यैरप्सरोभिर्विमाने तत्र मोदते । गावः सुरभयो नित्यं गावो गुग्गुलुगन्धिकाः ॥२९२/१४॥

गावः प्रतिष्ठा भूतानां गावः स्वस्त्ययनं परम् । अन्नमेव परं गावो देवानां हविरुत्तमम् ॥२९२/१५॥

पावनं सर्वभूतानां क्षरन्ति च वहन्ति च । हविषा मन्त्रपूतेन तर्पयन्त्यमरान्दिवि ॥२९२/१६॥

ऋषीणामग्निहोत्रेषु गावो होमेषु योजिताः । सर्वेषामेव भूतानां गावः शरणमुत्तमम् ॥२९२/१७॥

गावः पवित्रं परमं गावो माङ्गल्यमुत्तमम् । गावः स्वर्गस्य सोपानं गावो धन्याः सनातनाः ॥२९२/१८॥

नमो गोभ्यः श्रीमतीभ्यः सौरभेयीभ्य एव च । नमो ब्रह्मसुताभ्यश्च पवित्राभ्यो नमो नमः ॥२९२/१९॥

ब्राह्मणाश्चैव गावश्च कुलमेकं द्विधा कृतम् । एकत्र मन्त्रास्तिष्ठन्ति हविरेकत्र तिष्ठति ॥२९२/२०॥

देवब्राह्मणगोसाधुसाध्वीभिः सकलं जगत् । धार्यते वै सदा तस्मात् सर्वे पूज्यतमा मताः ॥२९२/२१॥

पिबन्ति यत्र तत्तीर्थं गङ्गाद्या गाव एव हि । गवां माहात्म्यमुक्तं हि चिकित्सां च तथा शृणु ॥२९२/२२॥

शृङ्गामयेषु धेनूनां तैलं दद्यात्ससैन्धवम् । शृङ्गवेरबलामांसीकल्कसिद्धं समाक्षिकम् ॥२९२/२३॥

कर्णशूलेषु सर्वेषु मञ्जिष्ठाहिङ्गुसैन्धवैः । सिद्धं तैलं प्रदातव्यं रसोनेनाथ वा पुनः ॥२९२/२४॥

बिल्वमूलमपामार्गं धातकी च सपाटला । कुटजं दन्तशूलेषु लेपात्तच्छूलनाशनम् ॥२९२/२५॥

दन्तशूलहरैर्द्रव्यैर्घृतं रामविपाचितम् । (मुखरोगहरं ज्ञेयं जिह्वारोगेषु सैन्धवम् ॥२९२/२६॥

शृङ्गवेरं हरिद्रे द्वे त्रिफला च गलग्रहे । हृच्छूले बस्तिशूले च वातरोगे क्षये तथा ॥२९२/२७॥

त्रिफला घृतमिश्रा च गवां पाने प्रशस्यते । अतीसारे हरिद्रे द्वे पाठां चैव प्रदापयेत् ॥२९२/२८॥

सर्वेषु कोष्ठरोगेषु तथा शाखागदेषु च । शृङ्गवेरं च भार्ङ्गीं च कासे श्वासे प्रदापयेत् ॥२९२/२९॥

दातव्या भग्नसन्धाने प्रियङ्गुर्लवणान्विता । तैलं वातहरं पित्ते मधुयष्टीविपाचितम् ॥२९२/३०॥

कफे व्योषं च समधु सपुष्टकरजोऽस्रजे । तैलाज्यं हरितालं च भग्नक्षते शृतं ददेत् ॥२९२/३१॥

माषास्तिलाः सगोधूमाः पयः क्षीरं घृतं तथा । एषां पिण्डी सलवणा वत्सानां पुष्टिदा त्वियम् ॥२९२/३२॥

बलप्रदा विषाणां स्याद्गृहे नाशाय धूपकः । देवदारु वचा मांसी गुग्गुलुर्हिङ्गुसर्षपाः ॥२९२/३३॥

ग्रहादिगदनाशाय एष धूपो गवां हितः । घण्टा चैव गवां कार्या धूपेनानेन धूपिता ॥२९२/३४॥

अश्वगन्धातिलैः शुक्लं तेन गौः क्षीरिणी भवेत् । रसायनं च पिण्याकं मूर्तौ यो धार्यते(?) गृहे ॥२९२/३५॥

गवां पुरीषे पञ्चम्यां नित्यं शान्त्यै श्रियं यजेत् । वासुदेवं च गन्धाद्यैरपरा शान्तिरुच्यते ॥२९२/३६॥

अश्वयुक्शुक्लपक्षस्य पञ्चदश्यां यजेद्धरिम् । हरिं रुद्रमजं सूर्यं श्रियमग्निं घृतेन च ॥२९२/३७॥

दधि सम्प्राश्य गाः पूज्य कार्या वाह्निप्रदक्षिणाः । वृषाणां योजयेद्युद्धं गीतवाद्यरवैर्बहिः ॥२९२/३८॥

गवां तु लवणं देयं ब्राह्मणानां च दक्षिणा । नैमित्तिके माकरादौ यजेद्विष्णुं सह श्रिया ॥२९२/३९॥

स्थण्डिलेब्जे मध्यगते दिक्षु केसरगान्सुरान् । सुभद्राय रविः पूज्यो बहुरूपो बलिर्वहिः ॥२९२/४०॥

खं विश्वरूपा सिद्धिश्च ऋद्धिः शान्तिश्च रोहिणी । दिग्धेनवो हि पूर्वाद्याः कृशरैश्चन्द्र ईश्वरः ॥२९२/४१॥

दिक्पालाः पद्मपत्रेषु कुम्भेष्वग्नौ च होमयेत् । क्षीरवृक्षस्य समिधः सर्षपाक्षततण्डुलान् ॥२९२/४२॥

शतं शतं सुवर्णं च कांस्यादिकं द्विजे ददेत् । गावः पूज्या विमोक्तव्याः शान्त्यै क्षीरादिसंयुताः ॥२९२/४३॥

शालिहोत्रः सुश्रुताय हयायुर्वेदमुक्तवान् । पालकाप्योऽङ्गराजाय गजायुर्वेदमब्रवीत् ॥२९२/४४॥