छन्दःसारः ।

छन्दो वक्ष्ये मूलजैस्तैः पिङ्गलोक्तं यथाक्रमम् । सर्वादिमध्यान्तगणौ म्लौ भ्यौ ज्रौ स्तौ त्रिका गणाः ॥३२८/१॥

ह्रस्वो गुरुर्वा पादान्ते पूर्वयोगाद्विसर्गतः । अनुस्वाराद्व्यञ्जनात्स्याज्जिह्वामूलीयतस्तथा ॥३२८/२॥

उपाध्मानीयतो दीर्घो गुरुर्ग्लौ नौ गणाविह । वसवोष्टौ च चत्वारो वेदादीन्यादिलोकतः ॥३२८/३॥

छन्दःसारः ।

छन्दोधिकारे गायत्री देवी चैकाक्षरा भवेत् । पञ्चदशाक्षरा सा स्यात्प्राजापत्याष्टवर्णिका ॥३२९/१॥

यजुषां षडर्णा गायत्री साम्नां स्याद्द्वादशाक्षरा । ऋचामष्टादशार्णा स्यात्साम्नां वर्धेत च द्वयम् ॥३२९/२॥

ऋचां त्रयं च वर्धेत प्राजापत्याचतुष्टयम् । वर्धेदेकैककं शेषे आसुर्या एकमुत्सृजेत् ॥३२९/३॥

उष्णिगनुष्टुब्वृहती पङ्क्तिस्त्रिष्टुब्जगत्यपि । तानि ज्ञेयानि क्रमशो गायत्र्यो ब्राह्म्य एव ताः ॥३२९/४॥

तिस्रस्तिस्रः सनाम्न्यः स्युरेकैका आर्ष्य एव च । प्राग्यजुषां संज्ञाः स्युश्चतुःषष्टिपदे लिखेत् ॥३२९/५॥

छन्दःसारः ।

पाद आपादपूरणे गायत्र्यो वसवः स्मृताः । जगत्या आदित्याः पादो विराजो दिश ईरिताः ॥३३०/१॥

त्रिष्टुभो रुद्राः पादः स्याच्छन्द एकादिपादकम् । आद्यं चतुष्पादृतुभिस्त्रिपात्सप्ताक्षरैः क्वचित् ॥३३०/२॥

(सा गायत्री पादनिचृत्प्रतिष्ठाष्टाद्रिषट्त्रिपात् । वर्धमाना षडष्टाष्टा त्रिपात्षडष्टभूधरैः ॥३३०/३॥

गायत्र्यतिपादनिचृन्नागी नवनवर्तुभिः । वाराही रसद्विरन्धैश्छन्दश्चाथ तृतीयकम् ॥३३०/४॥

द्विपाद्द्वादशवस्वर्णैस्त्रिपात्तु त्रैष्टुभैः स्मृतम् । उष्णिक्छन्दोऽष्टवस्वर्कैः पादैर्वेदे प्रकीर्तितः ॥३३०/५॥

ककुबुष्णिगष्टसूर्यवस्वर्णैस्त्रिभिरेव सः । पुर उष्णिक्सूर्यवसुवस्वर्णैश्च त्रिपाद्भवेत्) ॥३३०/६॥

परोष्णिक्परतस्तु स्याच्चतुष्पादृषिभिर्भवेत् । साष्टाक्षरैरनुष्टुप्स्याच्चतुष्पाच्च त्रिपात्क्वचित् ॥३३०/७॥

अष्टार्कसूर्यवर्णैः स्यान्मध्येऽन्ते च क्वचिद्भवेत् । वृहती जगतस्त्रयो गायत्र्याः पूर्वको यदि ॥३३०/८॥

तृतीयः पथ्या भवति द्वितीया न्यङ्कुसारिणी । स्कन्धो ग्रीवा क्रौष्टुके स्याद्यास्कस्योरो बृहत्यपि ॥३३०/९॥

उपरिष्टाद्वृहत्यन्ते पुरस्ताद्वृहती पुनः । क्वचिन्नवकाश्चत्वारो दिग्विदिक्ष्वष्टवर्णिका ॥३३०/१०॥

महावृहती जागतैः स्यात्त्रिभिः सतो बृहत्यपि । ताण्डिनः पङ्क्तिश्छन्दः स्यात्सूर्यार्काष्टाष्टवर्णकैः ॥३३०/११॥

पूर्वौ चेदयुजौ सतः पङ्क्तिश्च विपरीतकौ । प्रस्तारपङ्क्तिः पुरतः परादास्तारपङ्क्तिकः ॥३३०/१२॥

विस्तारपङ्क्तिरन्तश्चेद्बहिः संस्तारपङ्क्तिका । अक्षरपाङ्क्तः पञ्चकाश्च चत्वारश्चाल्पशो द्वयम् ॥३३०/१३॥

पदपङ्क्तिः पञ्च भवेच्चतुष्कं षट्ककत्रयम् । षट्कपञ्चभिर्गायत्रैः षड्भिश्च जगती भवेत् ॥३३०/१४॥

एकेन त्रिष्टुव्ज्योतिष्मती तथैव जगतीरिता । पुरस्ताज्ज्योतिः प्रथमे मध्येज्योतिश्च मध्यतः ॥३३०/१५॥

उपरिष्टाज्ज्योतिरन्त्यादेकस्मिन्पञ्चके तथा । भवेच्छन्दः शङ्कुमती षट्के छन्दः ककुद्मती ॥३३०/१६॥

त्रिपादशिशुमध्या स्यात्सा पिपीलिकमध्यमा । विपरीता यवमध्या त्रिवृदेकेन वर्जिता ॥३३०/१७॥

भूरिजैकेनाधिकेन विहीना च चिराद्भवेत् । स्वराट्स्याद्द्वाभ्यामधिकं सन्दिग्धे दैवतादितः ॥३३०/१८॥

आदिपादान्निश्चयः स्याच्छन्दसां देवताः क्रमात् । (अग्निः सूर्यः शशी जीवो वरुणश्चन्द्र एव च ॥३३०/१९॥

विश्वेदेवाश्च षड्जगत्याः स्वराः षड्जो वृषः क्रमात् ) । गान्धारो मध्यमश्चैव पञ्चमो धैवतस्तथा ॥३३०/२०॥

निषादो वर्णः श्वेतश्च सारङ्गश्च पिशङ्गकः । कृष्णो नीलो लोहितश्च गौरो गायत्रिमुख्यके ॥३३०/२१॥

गोरोचनाभाः कृतयो ह्यतिश्छ(च्छ)न्दो हि श्यामलम् । अग्निर्वैश्यः काश्यपश्च गौतमाङ्गिरसौ क्रमात् ॥३३०/२२॥

भार्गवः कौशिकश्चैव वाशिष्ठो गोत्रमीरितम् ॥३३०/२३॥

छन्दोजातिनिरूपणम् ।

चतुःशतमुत्कृतिः स्यादुत्कृतेश्चतुरस्त्यजेत् । अभिसङ्ख्या प्रत्यकृतिस्तानि च्छन्दांसि वै पृथक् ॥३३१/१॥

कृतिश्चातिधृतिर्धात्री अत्यष्टिश्चाष्टिरित्यतः । अतिशक्वरी शक्करीति अतिजगती जगत्यपि ॥३३१/२॥

छन्दोऽत्र लौकिकं स्याच्च आर्षमात्रैष्टुभात्स्मृतम् । त्रिष्टुप्पङ्क्तिवृहती अनुष्टुवुष्णिगीरितम् ॥३३१/३॥

गायत्री स्यात्सुप्रतिष्ठा प्रतिष्ठा मध्यया सह । अत्युक्तात्युक्त आदिश्च एकैकाक्षरवर्जितम् ॥३३१/४॥

चतुर्भागो भवेत् पादो गणच्छन्दः प्रदर्श्यते । तावन्तः समुद्रा गणा ह्यादिमध्यान्तसर्वगाः ॥३३१/५॥

चतुर्वर्णाः पञ्च गणा आर्यालक्षणमुच्यते । स्वरार्धं च आर्यार्धं स्यादार्यायां विषमेण जः ॥३३१/६॥

षष्ठो जो न लघुर्वा स्याद्द्वितीयादिपदं नले । सप्तमेऽन्ते प्रथमा च द्वितीये पञ्चमे नले ॥३३१/७॥

अर्धे पदं प्रथमादि षष्ठ एको लघुर्भवेत् । त्रिषु गणेषु पादः स्यादार्यापञ्चार्धके स्मृता ॥३३१/८॥

विपुलान्यथ चपला गुरुमध्यगतौ च जौ । द्वितीयचतुर्थौ पूर्वे च चपला मुखपूर्विका ॥३३१/९॥

द्वितीये जघनपूर्वा चपलार्या प्रकीर्तिता । उभयोर्महाचपला गीतवाद्यार्धतुल्यका ॥३३१/१०॥

अन्त्येनार्धेनोपगीतिरुद्गीतिश्चोत्क्रमात्स्मृता । अर्धे रक्षगणा आर्या गीतिच्छन्दोऽथ मात्रया ॥३३१/११॥

वैतालीयं द्विशस्ता स्याच्चतुष्पादे समे नलः । वसवोऽन्ते वनगाश्च गोपुच्छं दशकं भवेत् ॥३३१/१२॥   
भगणान्ता पातलिका शेषे परे च पूर्ववत् । साकं षड्वा मिश्रयुजि प्राच्यवृत्तिः प्रदर्श्यते ॥३३१/१३॥

पञ्चमेन पूर्वसाकं तृतीयेन सहस्रयुक् । उदीच्यवृत्तिराद्या स्याद्युगपच्च प्रवर्त्तकम् ॥३३१/१४॥

अयुक्चारुहासिनी स्याद्युगपच्चान्तिका भवेत् । सप्तार्चिर्वसवश्चैव मात्रासमकमीरितम् ॥३३१/१५॥

भवेन्नलरमौ लश्च द्वादशो वा नवासिका । विश्लोकः पञ्चमाष्टौ मो चित्रा नवमकश्च लः ॥३३१/१६॥

परयुक्ते नोपचित्रा पादाकुलकमित्यतः । गीत्यार्यालोपश्चेत्सौम्या लपूर्वा ज्योतिरीरिता ॥३३१/१७॥

स्याच्छिखा विपर्यस्तार्धा तूलिका समुदाहृता । एकोनत्रिंशदन्ते गः स्याज्ज्ञेन न समावला ॥३३१/१८॥

गु इत्येकगुरुं सङ्ख्या वर्णादेश्च विपर्ययात् ॥३३१/१९॥

विषमकथनम् ।

वृत्तं समञ्चार्द्धसमं विषमञ्च त्रिधा वदे । समं तावत्कृत्वकृतमर्धं समं च कारयेत् ॥३३२/१॥

विषमं चैव वा स्यूनमतिवृत्तं समान्यपि । लग्नौ चतुष्प्रमाणी स्यादाभ्यामन्यद्वितानकम् ॥३३२/२॥

पादस्याद्यं तु वक्त्रं स्यात्सनौ न प्रथमा स्मृतौ । वान्यमुश्चतुर्थाद्वर्णात्पथ्यावक्त्रं स्वयोजतः ॥३३२/३॥

विपरीतपथ्या न्यासाच्चपला वायुजस्वनः । विपुला युग्मसप्तमः सर्वे तस्यै तस्य च ॥३३२/४॥

भौतो वा विपुलानेका वक्त्रजातिः समीरिता । भवेत्पदचतुरूर्ध्वं चतुर्वृद्ध्या पदेषु च ॥३३२/५॥

गुरुद्वयात्तु आपीडः प्रत्यापीडो गणादिकः । प्रथमस्य विपर्यासे मञ्जरी लवणी क्रमात् ॥३३२/६॥

भवेदमृतधाराख्या उद्धतेत्युच्यतेऽधुना । एकतः समजसानः स्युर्न सौ जो गो ऽथ भौनजौ ॥३३२/७॥

नो गोऽथ सजसा गोगस्तृतीयचरणस्य च । सौरभे केचन भगा ललितञ्च नमौ जसौ ॥३३२/८॥

उपस्थितं प्रचुपितं प्रथमाद्यौ समौ जसौ । गोगथो मलजा रो गः समौ च रजयाः पदे ॥३३२/९॥

वर्धमानं मलौ स्वोन सौ अथो तोजोर ईरिता । शुद्धविराडार्षभाख्यं वक्ष्ये चार्धसमं ततः ॥३३२/१०॥

अर्धसमनिरूपणम् ।

उपवित्रकं ससमनामथभोज भगामथ । द्रुतमध्या ततभगा गथोननजयाः स्मृताः ॥३३३/१॥   
वेगवती ससमगा भभभगोगथो स्मृता । रुद्रविस्तारस्तो सभगासमजा गोगथा स्मृता ॥३३३/२॥   
रजसा गोगथो द्रोणौ गोगौ वै केतुमत्यपि । आख्यानिकी ततजगा गथो जगतजगागथ ॥३३३/३॥

विपरीताख्यानकीर्तिर्जयागा तौ जगोगथ । सीमलौगथ लभभारो भवेद्धरिणवल्लभा ॥३३३/४॥

लौ वनौ गाथ नजजा यः स्यादपराक्रमम् । पुष्पिताग्रा नलवया नजजा रो गथो रजौ ॥३३३/५॥

वोजथो जवजवागो मूले पनमती शिखा । अष्टाविंशतिनागाभा त्रिंशन्नागं ततो युजि ॥

खञ्जा तद्विपरीता स्यात्समवृत्तं प्रदर्श्यते ॥३३३/६॥

समवृत्तनिरूपणम् ।

यतिर्विच्छेद इत्युक्तस्तत्तन्मध्यान्तयौ गणौ । यौ सः कुमारललिता तौ गौ चित्रपदा स्मृता ॥३३४/१॥

विद्युन्माला सभागस्य गणौ रतलगैर्भवेत् । माणवकाक्रीडितकं वनौ हलमुखौ वसः ॥३३४/२॥

स्याद्भुजङ्गशिशुंसृता नौ मोहं सरुतं ननौ । भवेच्छुद्धविराड्वृत्तं प्रतिपादं समौ जगौ ॥३३४/३॥

प्रणवो नतयामः स्याज्जौ गौ मयूरसारिणी । सत्तामभसगा वृत्तं भजताद्युपरि स्थिता ॥३३४/४॥

रुक्मवन्ती भससगाविन्द्रवज्रा तजौ गजौ । जतौ जगौ तूपपूर्वा वाद्यन्ताद्युपजातयः ॥३३४/५॥

दोधकं भग(भ)भागौ स्याच्छालिनी मतभागगौ । यतिः समुद्रा ऋषयः वातोर्मी मभतागगौ ॥३३४/६॥

चतुःस्वरा स्याद्भ्रमरी विलासिता मभौ नलौ । समुद्रा अथ ऋषयो वनौ लौ गौ रथोद्धता ॥३३४/७॥

स्वागता धनभा गो गो वृत्ताननसमाश्च सः । श्येनीव जवना गः स्याद्रम्या नपरगा गगः ॥३३४/८॥

जगती वंशस्था वृत्तं जतौ जावथ तौ जवौ । इन्द्रवंशा तोटकं सैश्चतुर्भिः प्रतिपादतम् ॥३३४/९॥

भवेद्द्रुतविलम्बिता नभौ भरावथौ नलौ । स्यौ श्रीपरो वसुवेदाञ्जलोद्धतगतिर्जलौजसौ ॥३३४/१०॥  
जसौ वसर्ववश्चाथ ततं ननमराः स्मृतम् । कुसुमविचित्रा द्यौर्नौ च नौ रम्याचलाक्षिका॥३३४/११॥

भुजङ्गप्रयातं यैः स्याच्चतुर्भिः स्रग्विणी तु रैः । प्रमिताक्षरा गजौ सौ कान्तोत्पीडा मतौ समौ ॥३३४/१२॥

वैश्वदेवी ममययाः पञ्चाङ्गा नवमालिनी । नजौ भयौ प्रतिपादं गणा यदि जगत्यपि ॥३३४/१३॥

प्रहर्षिणी ममजवा गोपतिर्वह्निदिक्षु च । रुचिरा जभसजगा छिन्ना वेदैर्गृहैः स्मृता ॥३३४/१४॥

मत्तमयूरं मतया सतौ वेदग्रहैर्यतिः । गौरी नलनसा गः स्यादसम्बाधा नतौ नगौ ॥३३४/१५॥

गो ग इन्द्रियनवकौ ननौ रसलगाः स्वराः । स्वराश्चापराजिता स्यान्ननभा नलगाः स्वराः ॥३३४/१६॥

द्विः प्रहरणकलिता वसन्ततिलका नभौ । जौ गौ सिंहोन्नता सा स्यान्मुनेरुद्धर्षिणी च सा ॥३३४/१७॥

चन्द्रावर्ता ननौ सोमावर्तर्तुनवकः स्मृतः । मणिगुणनिकरासौ मालिनौ नौ मयौ यसः ॥३३४/१८॥

यतिर्वसुस्वरा भौ वौ नतलमित्रसग्रहाः । ऋषभगजविलसितं ज्ञेया शिखरिणी जगौ ॥३३४/१९॥

रसभालभृगुरुद्राः पृथ्वीजसजसा जनौ । गोवसुग्रहविच्छिन्ना पिङ्गलेनेरिता पुरा ॥३३४/२०॥

वंशपत्रपतितं स्याद्भवना भौ नगौ सदिक् । हरिणी नसमा रः सो नगौ रसचतुःस्वराः ॥३३४/२१॥

मन्दाक्रान्ता समभतं नगौ राब्धिवसुः स्वराः । कुसुमितलता वेल्लिता मतना यययाः शराः ॥३३४/२२॥

रथाः स्वराः प्रतिरथससजाः सतताश्च गः । शार्दूलविक्रीडितं स्यादादित्यमुनयो यतिः ॥३३४/२३॥

कृतिः सुवदना मो रो भनया भनगाः सुराः । यतिर्मुनिरसाश्चाथ इति वृत्तं क्रमात्स्मृतम् ॥३३४/२४॥

स्नग्धरा मरता नो मो यपौ त्रिःसप्तका यतिः । समुद्रकं भरजा नो वनगा दश भास्कराः ॥३३४/२५॥

अश्वललितं नजभा जभजा भनमीशतः । मत्ताक्रीडा ममनना नौ नग्नौ गोष्टमातिथिः ॥३३४/२६॥

तन्वी भनतसा भो भो लयो बाणसुरार्ककाः । क्रौञ्चपदा भमतता नौ नौ बाणशराष्टतः ॥३३४/२७॥

भुजङ्गविजृम्भितं ममतना ननवासनौ । गष्टेशमुनिभिश्छेदो ह्युपहावाख्यमीदृशम् ॥३३४/२८॥

मनना ननता नः सो गणैर्ग्रहरसो रसात् । नौ सप्त रो दण्डदः स्याच्चण्डवृष्टिप्रघातकम् ॥३३४/२९॥

रेफवृद्ध्या ननवाः स्युर्व्यालजीमूतमुख्यकाः । शेषे वै प्रतितो ज्ञेयो गाथा प्रस्तार उच्यते ॥३३४/३०॥

प्रस्तारनिरूपणम् ।

छन्दोऽत्र सिद्धं गाथा स्यात्पादे सर्वगुरौ तथा । प्रस्तार आद्यगाथो नः परतुल्योऽथ पूर्वगः ॥३३५/१॥

नष्टमध्ये समेऽङ्के नः समेऽर्धविषमे गुरुः । प्रतिलोमगुणं नाद्यं द्विरुद्दिष्टग एकनुत् ॥३३५/२॥

सङ्ख्याद्विरर्धे रूपे तु शून्यं शून्ये द्विरीरितम् । तावदर्धे तद्गुणितं द्विद्व्यूनं च तदन्ततः ॥३३५/३॥

परे पूर्णं परे पूर्णं मेरुप्रस्तारतो भवेत् । नगसंख्या वृत्तसंख्या चार्धाङ्गुलमधोर्धतः ॥३३५/४॥

सङ्ख्यैव द्विगुणैकोना छन्दःसारोऽयमीरितः ॥३३५/५॥