रत्नपरीक्षा ।

रत्नानां लक्षणं वक्ष्ये रत्नं धार्यमिदं नृपैः । वज्रं मरकतं रत्नं पद्मरागं च मौक्तिकम् ॥२४६/१॥

इन्द्रनीलं महानीलं वैदूर्यं गन्धशस्यकम् । चन्द्रकान्तं सूर्यकान्तं स्फटिकं पुलकं तथा ॥२४६/२॥

कर्केतनं पुष्परागं तथा ज्योतीरसं द्विज । स्पटिकं राजपट्टं च तथा राजमयं शुभम् ॥२४६/३॥

सौगन्धिकं तथा गञ्जं शङ्खब्रह्ममयं तथा । गोमेदं रुधिराक्षं च तथा भल्लातकं द्विज ॥२४६/४॥

धूलीं मरकतं चैव तुत्थकं सीसमेव च । पीलुं प्रवालकञ्चैव गिरिवज्रं द्विजोत्तम ॥२४६/५॥

भुजङ्गममणिञ्चैव तथा वज्रमणिं शुभम् । टिट्टिभञ्च तथा पिण्डं भ्रामरं च तथोत्पलम् ॥२४६/६॥

सुवर्णप्रतिबद्धानि रत्नानि श्रीजयादिके । अन्तःप्रभत्वं वैमल्यं सुसंस्थानत्वमेव च ॥२४६/७॥

सुधार्या नैव धार्यास्तु निष्प्रभा मलिनास्तथा । खण्डाः सशर्करा ये च प्रशस्तं वज्रधरणम् ॥२४६/८॥

अम्भस्तरति यद्वज्रमभेद्यं विमलं च यत् । षट्कोणं शक्रचापाभं लघु चार्कनिभं शुभम् ॥२४६/९॥

शुकपक्षनिभः स्निग्धः कान्तिमान्विमलस्तथा । स्वर्णचूर्णनिभैः सूक्ष्मैर्मरकतश्च विन्दुभिः ॥२४६/१०॥

स्फटिकजाः पद्मरागाः स्यू रागवन्तोऽतिनिर्मलाः । जातरङ्गा भवन्तीह कुरुविन्दसमुद्भवाः ॥२४६/११॥

सौगन्धिकोत्थाः काषाया मुक्ताफलास्तु शुक्तिजाः । विमलास्तेभ्य उत्कृष्टा ये च शङ्खोद्भवा मुने ॥२४६/१२॥

नागदन्तभवाश्चाग्र्याः कुम्भसूकरमत्स्यजाः । वेणुनागभवाः श्रेष्ठा मौक्तिकं मेघजं वरम् ॥२४६/१३॥

वृत्तत्वं शुक्लता स्वाच्छ्यं महत्त्वं मौक्तिके गुणाः । इन्द्रनीलः शुभः क्षीरे राजते भ्राजतेऽधिकम् ॥२४६/१४॥

रञ्जयेत् स्वप्रभावेण तममूल्यं विनिर्दिशेत् । नीलरक्तन्तु वैदूर्यं श्रेष्ठं हारादिकं भजेत् ॥२४६/१५॥