**अाचारः**

**वर्णेतरधर्माः**

मन्वादयो भुक्तिमुक्ति(क्ती) [[1]](#footnote-2)धर्मांश्चीर्त्वाऽऽप्नुवन्ति यान् ।प्रोचे परशुरामाय वरुणोक्तांस्तु पुष्करः ॥१५१/१॥  
पुष्कर उवाच -  
वर्णाश्रमेतराणां ते धर्मान्वक्ष्यामि[[2]](#footnote-3) सर्वदान् ।मन्वादिभिर्न्निगदितान्वासुदेवादितुष्टिदान् ॥१५१/२॥   
अहिंसा सत्यवचनं दया भूतेष्वनुग्रहः ।तीर्थानुसरणं दानं ब्रह्मचर्यममत्सरः ॥१५१/३॥   
देवद्विजातिशुश्रूषा गुरूणाञ्च भृगूत्तम ।श्रवणं सर्वधर्माणां पितॄणां पूजनं तथा ॥१५१/४॥  
भक्तिश्च नृपतौ नित्यं तथा सच्छास्त्रनेत्रता ।आनृशंस्यं तितिक्षा च तथा चाऽऽस्तिक्यमेव च ॥१५१/५॥   
वर्णाश्रमाणां सामान्यं धर्माधर्मं समीरितम् ।यजनं याजनं दानं वेदाद्यध्यापनक्रिया ॥१५१/६॥  
प्रतिग्रहं चाध्ययनं विप्रकर्माणि निर्दिशेत् ।दानमध्ययनं चैव यजनञ्च यथाविधि ॥१५१/७॥  
क्षत्रियस्य सवैश्यस्य कर्मेदं परिकीर्तितम् ।क्षत्रियस्य विशेषेण पालनं दुष्टनिग्रहः ॥१५१/८॥  
कृषिगौरक्ष्यवाणिज्यं वैश्यस्य परिकीर्तितम् ।शूद्रस्य द्विजशुश्रूषा सर्वशिल्पानि वाऽप्यथ ॥१५१/९॥  
मौञ्जीबन्धनतो जन्म विप्रादेश्च द्वितीयकम् ।आनुलोम्येन वर्णानां जातिर्मातृसमा स्मृता ॥१५१/१०॥  
चण्डालो ब्राह्मणीपुत्रः शूद्राच्च प्रतिलोमतः ।सूतस्तु क्षत्रियाज्जातो वैश्याद्वै देवलस्तथा ॥१५१/११॥  
पुक्कसः क्षत्रियापुत्रः शूद्रात्स्यात्प्रतिलोमजः ।मागधः स्यात्तथा वैश्याच्छूद्रादायोगवो भवेत् ॥१५१/१२॥  
वैश्यायां [[3]](#footnote-4)प्रतिलोमेभ्यः प्रतिलोमाः सहस्रशः । विवाहः सदृशैस्तेषां नोत्तमैर्नाधमैस्तथा ॥१५१/१३॥   
चण्डालकर्म निर्दिष्टं बध्यानां घातनं तथा ।स्त्रीजीवनं तु तद्रक्षा प्रोक्तं वैदेहकस्य च ॥१५१/१४॥  
सूतानामश्वसारथ्यं पुक्कसानाञ्च [[4]](#footnote-5)व्याधता ।स्तुतिक्रिया मागधानां तथा चाऽऽयोगवस्य च ॥१५१/१५॥  
रङ्गावतरणं प्रोक्तं तथा शिल्पैश्च जीवनम् ।बहिर्ग्रामविवासश्च मृतचेलस्य धारणम् ॥१५१/१६॥  
न संस्पर्शस्तथैवान्यैश्चण्डालस्य विधीयते ।ब्राह्मणार्थे गवार्थे वा देहत्यागोऽत्र यः कृतः ॥१५१/१७॥  
स्त्रीबालाद्युपपतौ वा वाह्यानां सिद्धिकारणम् ।सङ्करे जातयो ज्ञेयाः पितुर्मातुश्च कर्मतः ॥१५१/१८॥

**गृहस्थवृत्तिः**   
आजीवंं तु यथोक्तेन ब्राह्मणः स्वेन कर्मणा । क्षत्रविट्‌शूद्रधर्मेण जीवेन्नैव तु शूद्रजात् ॥१५२/१॥  
कृषिवाणिज्यगौरक्ष्यं कुसीदञ्च द्विजश्चरेत् । गोरसं गुडलवणलाक्षामांसानि वर्जयेत् ॥१५२/२॥

भूमिं भित्त्वौषधीश्छित्त्वा हत्वा कीटपिपीलिकान् । पुनन्ति खलु यज्ञेन कर्षका देवपूजनात् ॥१५२/३॥  
हलमष्टगवं धर्म्यं षड्गवं जीवितार्थिनाम् । चर्तुर्गवं नृशंसानां द्विगवं धर्मघातिनाम् ॥१५२/४॥  
ऋतामृताभ्यां जीवेत मृतेन प्रमृतेन वा । सत्यानृताभ्यामपि वा न श्ववृत्त्या कदाचन ॥१५२/५॥

**ब्रह्मचर्याश्रमधर्माः**  
धर्ममाश्रमिणां वक्ष्ये भुक्तिमुक्तिप्रदं शृणु । षोडशर्तुनिशाः स्त्रीणामाद्यास्तिस्रस्तु गर्हिताः ॥१५३/१॥॥  
व्रजेद्युग्मासु पुत्रार्थी [[5]](#footnote-6)कर्माऽऽधानिकमिष्यते । गर्भस्य स्पष्टताज्ञाने[[6]](#footnote-7) सवनं स्पन्दनात्पुरा ॥१५३/२॥॥  
षष्ठेऽष्टमे वा सीमन्तं[[7]](#footnote-8) पुत्रीयं नामभं शुभम् । अच्छिन्ननाड्यां कर्तव्यं जातकर्म विचक्षणैः ॥१५३/३॥॥  
अशौचे तु व्यतिक्रान्ते नामकर्म विधीयते । शर्मान्तं ब्राह्मणस्योक्तं वर्मान्तं क्षत्रियस्य तु ॥१५३/४॥॥  
गुप्तदासात्मकं नाम प्रशस्तं वैश्यशूद्रयोः । बालं निवेदयेद्भर्त्रे तव पुत्रोऽयमित्युत ॥१५३/५॥॥  
यथाकुलं तु चूडाकृद्ब्राह्मणस्योपनायनम् । गर्भाष्टमेऽष्टमे वाऽब्दे गर्भादेकादशे नृपे ॥१५३/६॥॥  
गर्भात्तु द्वादशे वैश्ये षोडशाब्दादितो न हि । मुञ्जानां वल्कलानान्तु क्रमान्मौञ्ज्यः प्रकीर्तिताः ॥१५३/७॥॥  
मार्गवैयाध्रबास्तानि चर्माणि व्रतचारिणाम् । पर्णपिप्पलबिल्वानां क्रमाद्दण्डाः प्रकीर्तिताः ॥१५३/८॥॥  
केशदेशललाटास्यतुल्याः प्रोक्ताः क्रमेण तु । अवक्राः सत्वचः सर्वे [[8]](#footnote-9)नाग्निप्लुष्टास्तु दण्डकाः ॥१५३/९॥॥  
वासोपवीते[[9]](#footnote-10) कार्पासक्षौमोर्णानां यथाक्रमम् । आदिमध्यावसानेषु भवच्छब्दोपलक्षितम् ॥१५३/१०॥॥  
प्रथमं तत्र भिक्षेत यत्र भिक्षा ध्रुवं भवेत् । स्त्रीणाममन्त्रतस्तानि[[10]](#footnote-11) विवाहस्तु समन्त्रकः ॥१५३/११॥॥  
उपनीय गुरुः शिष्यं शिक्षयेच्छौचमादितः । आचारमग्निकार्यं च सन्ध्योपासनमेव च ॥१५३/१२॥॥  
आयुष्यं प्राङ्मुखो भुङ्क्ते यशस्यं दक्षिणामुखः । श्रियं प्रत्यङ्मुखो भुङ्क्त ऋतं भुङ्क्त उदङ्मुखः ॥१५३/१३॥॥  
सायं प्रातश्च जुहुयान्नामेध्यं व्यस्तहस्तकम । मधु मांस जनैः सार्धं गीतं नृत्यञ्च वै त्यजेत् ॥१५३/१४॥॥

हिंसां परापवादं च [[11]](#footnote-12)अश्लीलं च विशेषतः । दण्डादि धारयेन्नष्टमप्सु क्षिप्त्वाऽन्यधारणम् ॥१५३/१५॥॥  
वेदस्वीकरणं कृत्वा स्रायाद्वै दत्तदक्षिणः । नैष्ठिको ब्रह्मचारी वा देहान्तं निवसेद्गुरौ ॥१५३/१६॥॥

**आचारः**   
ब्राह्मे मुहूर्ते चोत्थाय विष्ण्वादीन्दैवतान्स्मरेत् । उभे मूत्रपुरीषे तु दिवा कुर्यादुदङ्मुखः ॥१५५/१॥

रात्रौ च दक्षिणे कुर्य्यादुभे सन्ध्ये यथा दिवा । न मार्गादौ जले वीथ्यां सतृणायां सदाचरेत् ॥१५५/२॥  
शौचं कृत्वा मृदाऽऽचम्य भक्षयेद्दन्तधावनम् । नित्यं नैमित्तिकं काम्यं क्रियाङ्गं मलकर्षणम् ॥१५५/३॥   
क्रियास्नानं तथा षष्ठं षोढा स्नानं प्रकीर्तितम् । अस्नातस्याफलं कर्म प्रातः स्नानं चरेत्ततः ॥१५५/४॥  
भूमिष्ठमुद्धृतात्पुण्यं ततः प्रस्रवणोदकम् । ततोऽपि सारसं पुण्यं तस्मान्नादेयमुच्यते ॥१५५/५॥  
तीर्थतोयं ततः पुण्यं गाङ्गं पुण्यन्तु सर्वतः । संशोधितमलः[[12]](#footnote-13) पूर्वं निमग्नश्च जलाशये ॥१५५/६॥   
[[13]](#footnote-14)उपस्पृश्य ततः कुर्यादम्भसः परिमार्जनम् । हिरण्यवर्णास्तिसृभिः शं नो देवीति चाप्यथ ॥१५५/७॥  
आपो हि ष्ठेति तिसृभिरिदमापस्तथैव च । ततो जलाशये मग्नः कुर्यादन्तर्जलं जपम् ॥१५५/८॥  
तत्राऽऽघमर्षणं सूक्तं द्रुपदां वा तथा जपेत् । युञ्जते मन इत्येवं सूक्तं वाऽप्यथ पौरुषम् ॥१५५/९॥  
गायत्रीं तु विशेषेण अघमर्षणसूक्तके । देवता भाववृत्तस्तु ऋषिश्चैवाघमर्षणः ॥१५५/१०॥  
छन्दश्चानुष्टुभं तस्य भाववृत्तो हरिः स्मृतः । आपीडमानः शाटीं तु देवतापितृतर्पणम् ॥१५५/११॥   
पौरुषेण तु सूक्तेन ददेच्चैवोदकाञ्जलिम् । ततोऽग्निहवनं कुर्याद्दानं दत्त्वा तु शक्तितः ॥१५५/१२॥

ततः समभिगच्छेत योगक्षेमार्थमीश्वरम् । आसनं शयनं यानं जाया ऽपत्यङ्कमण्डलुः ॥१५५/१३॥  
आत्मनः शुचिरे(चीन्ये)तानि परेषां न शुचिर्भवेत् (चीनि वै)। भाराक्रान्तस्य गुर्विण्याः पन्था देयो गुरुष्वपि ॥१५५/१४॥  
न पश्येच्चार्कमुद्यन्तं नास्तं यान्तं न चाम्भसि । नेक्षेन्नग्नां स्त्रियं कूपं[[14]](#footnote-15) शूनास्थानमघौघिनम् ॥१५५/१५॥  
कार्पासास्थि तया भस्म नाऽऽक्रामेद्यच्च कुत्सितम् । अन्तःपुरं वित्तगृहं [[15]](#footnote-16)परदौत्यं व्रजेन्न हि ॥१५५/१६॥  
नाऽऽरोहेद्विषमां नावं न वृक्षं न च पर्वतम् । अर्थायतनशास्त्रेषु तथैव स्यात्कुतूहली ॥१५५/१७॥   
लोष्टमदीं तृणच्छेदी नखखादी विनश्यति । मुखादिवादनं नेहेद्विना दीपं न रात्रिगः ॥१५५/१८॥   
नाद्वारेण विशेद्वेश्म न च वक्त्रं विरागयेत् । कथाभङ्गं न कुर्वीत न च वासोविपर्ययम् ॥१५५/१९॥   
भद्रं भद्रमिति ब्रूयान्नानिष्टं कीर्तयेत्क्वचित् । पालाशमासनं वर्ज्यं देवादिच्छायया व्रजेत् ॥१५५/२०॥  
न मध्ये पूजयोर्यायान्नोच्छिष्टस्तारकादिदृक् । नद्यां नान्यां नदीं ब्रूयान्न कण्डूयेद्द्विहस्तकम् ॥१५५/२१॥   
असन्तर्प्य पितॄन्देवान्नदीपारञ्च न व्रजेत् । मलादि प्रक्षिपेन्नाप्सु न नग्नः स्नानमाचरेत् ॥१५५/२२॥

ततः समभिगच्छेत योगक्षेमार्थमीश्वरम् । स्रजं नाऽऽत्मनाऽपनयेत्खरादिकरजस्त्यजेत् ॥१५५/२३॥   
हीनान्नावहसेत्कृच्छ्रेन्नादेशे निवसेच्च तैः । वैद्यराजनदीहीने म्लेच्छस्त्रीबहुनायके ॥१५५/२४॥  
रजस्वलादिपतितैर्न भाषेत्केशवं स्मरेत् । नासंवृतमुखः कुर्याद्धासं जृम्भां तथा क्षुतम् ॥१५५/२५॥  
प्रभोरप्यवमानं[[16]](#footnote-17) स्वं गोपयेद्वचनं बुधः । इन्द्रियाणां नानुकूली वेगरोधं न कारयेत् ॥१५५/२६॥  
नोपेक्षितव्यो व्याधिः स्याद्रिपुरल्पोऽपि भार्गव । रथ्यातिगः सदाऽऽचामेद्बिभृयान्नाग्निवारिणी[[17]](#footnote-18) ॥१५५/२७॥  
न हुं कुर्याच्छिवं पूज्यं पादं पादेन नाऽऽक्रमेत् । प्रत्यक्षं वा परोक्षं वा कस्य चिन्नाप्रियं वदेत् ॥१५५/२८॥  
वेदशास्त्रनरेन्द्रर्षिदेवनिन्दां विवर्जयेत् । स्त्रीणामीर्षा[[18]](#footnote-19) न कर्तव्या त्रिश्वासन्तासु वर्जयेत् ॥१५५/२९॥  
धर्मश्रुतिं देवरतिं कुर्य्याद्धर्मादि नित्यशः । सोमस्य पूजां जन्मर्क्षे विप्रदेवादिपूजनम् ॥१५५/३०॥

षष्ठीचतुर्दश्यष्टम्यामभ्यङ्गं वर्जयेत्तथा । दूराद्गृहान् मूत्रविष्ठे नोत्तमैर्वैरमाचरेत् ॥१५५/३१॥

**वानप्रस्थाश्रमः**   
वानप्रस्थयतीनाञ्च धर्मं वक्ष्येऽधुना शृणु ।जटित्वमग्निहोत्रित्वं[[19]](#footnote-20) भूशय्याऽजिनधारणम् ॥१६०/१॥  
वने वासः पयोमूलनीवारफलवृत्तिता ।प्रतिग्रहनिवृत्तिश्च त्रिः स्नानं ब्रह्मचारिता ॥१६०/२॥  
देवातिथीनां पूजा च धर्मोऽयं वनवासिनः । गृही ह्यपत्यापत्यञ्च दृष्ट्वाऽरण्यं समाश्रयेत् ॥१६०/३॥   
तृतीयमायुषो भागमेकाकी वा सभार्यकः ।ग्रीष्मे पञ्चतपा नित्यं वर्षास्वभ्रावकाशिकः ॥१६०/४॥  
आर्द्रवासाश्च हेमन्ते तपश्चोग्रं चरेद्बली ।अपरावृत्तिमास्थाय व्रजेद्दिशमजिह्मगः ॥१६०/५॥

1. धर्माश्चान्ताष्ट्रवन्द्विपान् [↑](#footnote-ref-2)
2. न्वक्ष्येऽथ [↑](#footnote-ref-3)
3. प्रातिलो [↑](#footnote-ref-4)
4. बध्यता [↑](#footnote-ref-5)
5. कर्मभावकमि [↑](#footnote-ref-6)
6. तास्थाने वमनस्यन्दना [↑](#footnote-ref-7)
7. मन्तक्षत्रियं [↑](#footnote-ref-8)
8. नाविप्लु [↑](#footnote-ref-9)
9. वीतकार्पासाक्षौ [↑](#footnote-ref-10)
10. नि वारिहस्तस [↑](#footnote-ref-11)
11. जटिलं [↑](#footnote-ref-12)
12. तमनाः पू [↑](#footnote-ref-13)
13. पविश्य [↑](#footnote-ref-14)
14. पं सूतिस्था [↑](#footnote-ref-15)
15. परभूतं व्र [↑](#footnote-ref-16)
16. मानेषु गो [↑](#footnote-ref-17)
17. सदाऽऽचामेद्विलूयान्ना [↑](#footnote-ref-18)
18. णामिच्छा न [↑](#footnote-ref-19)
19. होतृत्वं [↑](#footnote-ref-20)