सिद्धौषधानि ।

आयुर्वेदं प्रवक्ष्यामि सुश्रुताय यमब्रवीत् । देवो धन्वन्तरिः सारं मृतसञ्जीवनीकरम् ॥२७९/१॥

आयुर्वेदं मम ब्रूहि नराश्वेभरुगर्दनम् । सिद्धयोगान्सिद्धमन्त्रान्मृतसञ्जीवनीकरान् ॥२७९/२॥

रक्षन्बलं हि ज्वरितं लङ्घितं भोजयेद्भिषक् । सविश्वं लाजमण्डं तु तृड्ज्वरान्तं शृतं जलम् ॥२७९/३॥

मुस्तपर्पटकोशीरचन्दनोदीच्यनागरैः । षडहे च व्यतिक्रान्ते तिक्तकं पाययेद्ध्रुवम् ॥२७९/४॥

स्नेहयेत्त्यक्तदोषं तु ततस्तं च विरेचयेत् । जीर्णाः षष्टिकनीवाररक्तशालिप्रमोदकाः ॥२७९/५॥

तद्विधास्ते ज्वरेष्विष्टा यवानां विकृतिस्तथा । मुद्गा मसूराश्च णकाः कुलत्थाश्च सकुष्ठकाः ॥२७९/६॥

आढक्यो लावकाद्याश्च कर्कोटककटोलकम्[[1]](#footnote-2) । पटोलं सफलं निम्बं पर्पटं दाडिमं ज्वरे ॥२७९/७॥

अधोगे वमनं शस्तमूर्द्ध्वगे च विरेचनम् । रक्तपित्ते तथा पानं षडङ्गं शुण्ठिवर्जितम् ॥२७९/८॥

सक्तुगोधूमलाजाश्च यवशालिमसूरकाः । सकुष्ठचणका मुद्गा भक्ष्या गोधूमका हिताः ॥२७९/९॥

साधिता घृतदुग्धाभ्यां क्षौद्रं वृषरसो मधु । अतीसारे पुराणानां शालीनां भक्षणं हितम् ॥२७९/१०॥

अनभिष्यन्दि यच्चान्नं लोध्रवल्कलसंयुतम् । मारुतं वर्जयेद्यत्नः कार्यो गुल्मेषु सर्वथा ॥२७९/११॥

वाट्यं क्षीरेण चाश्नीयाद्वास्तुकं घृतसाधितम् । गोधूमशालयस्तिक्ता हिता जठरिणामथ ॥२७९/१२॥

गोधूमशालयो मुद्गा ब्रह्मर्क्षखदिरोऽभया । पञ्चकोलं जाङ्गलाश्च निम्बधात्र्यः पटोलकाः ॥२७९/१३॥

मातुलङ्गरसाजाजिशुष्कमूलकसैन्धवाः । कुष्ठिनां च तथा शस्तं पानार्थे खदिरोदकम् ॥२७९/१४॥

मसूरसुद्गौ सूपार्थे[[2]](#footnote-3) भोज्या जिर्णाश्च शालयः । निम्बपर्पटकौ शाकौ जाङ्गलानां तथा रसः ॥२७९/१५॥

विडङ्गं मरिचं मुस्तं कुष्ठं लोध्रं सुवर्चिका । मनःशिला वचा लेपः कुष्ठहा मूत्रपेषितः ॥२७९/१६॥

अपूपकुष्ठकुल्माषयवाद्या मेहिनां हिताः । यवान्नविकृतिर्मुद्गाः कुलत्था जीर्णशालयः ॥२७९/१७॥

तिक्तरुक्षाणि शाकानि तिक्तानि हरितानि च । तैलानि तिलशिग्रुकविभीतकेङ्गुदानि च ॥२७९/१८॥

मुद्गाः सयवगोधूमा धान्यं वर्षस्थितं च यत् । जाङ्गलस्य रसः शस्तो भोजने राजयक्ष्मिणाम् ॥२७९/१९॥

कुलत्थमुद्गकोलाद्यैः शुष्कमूलकजाङ्गलैः । पूपैर्वा विष्किरैः सिद्धैर्दधिदाडिमसाधितैः ॥२७९/२०॥

मातुलङ्गरसक्षौद्रद्राक्षाव्योषादिसंस्कृतैः । यवगोधूमशाल्यन्नैर्भोजयेच्छ्वासकासिनम् ॥२७९/२१॥

दशमूलवलारास्नाकुलत्थैरुपसाधिताः । पेयाः घृतरसक्वाथाः श्वासहिक्कानिवारणाः ॥२७९/२२॥

शुष्कमूलककौलत्थमूलजाङ्गलजैरसैः । यवगोधूमशाल्यन्नं जीर्णं सोशीरमाचरेत् ॥२७९/२३॥

शोथवान् सगुडां पथ्यां खादेद्वा गुडनागरम् । तक्रं च चित्रकञ्चोभौ ग्रहणीरोगनाशनौ ॥२७९/२४॥

पुराणयवगोधूमशालयो जङ्गलो रसः । मुद्गामलकखर्जूरमृद्वीकाबदराणि च ॥२७९/२५॥

मधु सर्पिः पयस्तक्रं निम्बपर्पटकौ वृषम् । तक्रारिष्टाश्च शस्यन्ते सततं वातरोगिणाम् ॥२७९/२६॥

हृद्रोगिणो विरेच्यास्तु पिप्पल्यो हिक्किनां हिताः । तक्रारनालसीधूनि युक्तानि शिशिराम्भसा ॥२७९/२७॥

मुस्ता[[3]](#footnote-4) सौवर्चलाजाजी मद्यं शस्तं मदात्यये । सक्षौद्रपयसा लाक्षां पिवेच्च क्षतवान्नरः ॥२७९/२८॥

क्षयं मांसरसाहारो वह्निसंरक्षणाज्जयेत् । शालयो भोजने रक्ता नीवारकलमादयः ॥२७९/२९॥

यवान्नविकृतिर्मांसं शाकं सौवर्चलं वटी । पथ्या तथैवार्शसां यन्मण्डस्तक्रञ्च वारिणा ॥२७९/३०॥

मुस्ताभ्यासस्तथा लेपश्चित्रकेण हरिद्रया । यवान्नविकृतिः शालिवास्तूकं ससुवर्चलम् ॥२७९/३१॥

त्रपुषवारुगोधूमाः क्षीरेक्षुघृतसंयुताः । मूत्रकृच्छ्रे च शस्ताः स्युः पाने मण्डसुरादयः ॥२७९/३२॥

लाजाः सक्तुस्तथा क्षौद्रं शून्यं मांसं परूषकम् । वार्ताकुलावशिखिनश्छर्दिघ्नाः पानकानि च ॥२७९/३३॥

शाल्यन्नं तोयपयसी केवलोष्णे शृतेऽपि वा । तृष्णाघ्ने मुस्तगुडयोर्गुटिका वा मुखे धृता ॥२७९/३४॥

यवान्नविकृतिः पूपं शुष्कमूलकजं तथा । शाकं पटोलवेत्राग्रमूरुस्तम्भविनाशनम् ॥२७९/३५॥

मुद्गाढकमसूराणां सतिलैर्जाङ्गलैरसैः । ससैन्धवघृतद्राक्षाशुण्ठ्यामलककोलजैः ॥२७९/३६॥

यूषैः पुराणगोधूमयवशाल्यन्नमभ्यसेत् । विसर्पी ससिताक्षौद्रमृद्वीकादाडिमोदकम् ॥२७९/३७॥

रक्तयष्टिकगोधूमयवमुद्गादिकं लघु । काकमाची[[4]](#footnote-5) च वेत्राग्रं वास्तुकं च सुवर्चला ॥२७९/३८॥

वातशोणितनाशाय तोयं शस्तं सितं मधु । नासारोगेषु च हितं घृतं दुर्वाप्रसाधितम् ॥२७९/३९॥

भृङ्गराजरसे सिद्धं तैलं धात्रीरसेऽपि वा । नस्यं सर्वामयेष्विष्टं मूर्धजन्तूद्भवेषु च ॥२७९/४०॥

शीततोयान्नपानं च तिलानां विप्र भक्षणम् । द्विजदार्ढ्यकरं प्रोक्तं तथा तुष्टिकरं परम् ॥२७९/४१॥

गण्डूषं तिलतैलेन द्विजदार्ढ्यकरं परम् । विडङ्गचूर्णं गोमूत्रं सर्वत्र कृमिनाशने ॥२७९/४२॥

धात्रीफलान्यथाज्यं च शिरोलेपनमुत्तमम् । शिरोरोगविनाशाय स्निग्धमुष्णं च भोजनम् ॥२७९/४३॥

तैलं वा वस्तमूत्रं च कर्णपूरणमुत्तमम् । कर्णशूलविनाशाय सर्वशुक्तानि वा द्विज ॥२७९/४४॥

गिरिमृच्चन्दनं लाक्षा मालतीकलिका तथा । संयोज्या या कृता वर्तिः क्षतश्वित्रहरी[[5]](#footnote-6) तु सा ॥२७९/४५॥

व्योषं त्रिफलया युक्तं तुत्थकं च तथा जलम् । सर्वाक्षिरोगशमनं तथा चैव रसाञ्जनम् ॥२७९/४६॥

आज्यभृष्टं शिलापिष्टं लोध्रकाञ्जिकसैन्धवैः । आश्च्योतनविनाशाय सर्वनेत्रामये हितम् ॥२७९/४७॥

गिरिमृच्चन्दनैर्लेपो बहिर्नेत्रस्य शस्यते । नेत्रामयविघातार्थं त्रिफलां शीलयेत्सदा ॥२७९/४८॥

रात्रौ तु मधुसर्पिर्भ्यां दीर्घमायुर्जिजीविषुः । शतावरीरसे सिद्धौ वृष्यौ क्षीरघृतौ स्मृतौ ॥२७९/४९॥

कलविङ्कानि[[6]](#footnote-7) माषाश्च वृष्यौ क्षीरघृतौ तथा । आयुष्या त्रिफला ज्ञेया पूर्ववन्मधुकान्विता ॥२७९/५०॥

मधुकादिरसोपेता बलीपलितनाशिनी । वचासिद्धघृतं विप्र भूतदोषविनाशनम् ॥२७९/५१॥

कव्यं बुद्धिप्रदं चैव तथा सर्वार्थसाधनम् । वलाकल्ककषायेण सिद्धमभ्यञ्जने हितम् ॥२७९/५२॥

रास्नासहचरैर्वापि तैलं वातविकारिणाम् । अनभिष्यन्दि यच्चान्नं तद्व्रणेषु प्रशस्यते ॥२७९/५३॥

सक्तुपिण्डी तथैवाम्ला पाचनाय प्रशस्यते । पक्वस्य च तथा भेदे निम्बचूर्णं च रोपणे ॥२७९/५४॥

तथा सूच्युपचारश्च बलिकर्म विशेषतः । सूतिका च तथा रक्षा प्राणिनां तु सदा हिता ॥२७९/५५॥

भक्षणं निम्बपत्राणां सर्पदष्टस्य भेषजम् । तालनिम्बदलं केश्यं जीर्णं तैलं यवाघृतम् ॥२७९/५६॥

धूपो वृश्चिकदष्टस्य शिखिपत्रघृतेन वा । अर्कक्षीरेण संपिष्टं लेपो[[7]](#footnote-8) बीजं पलाशजम् ॥२७९/५७॥

वृश्चिकार्तस्य कृष्णा वा शिवा च फलसंयुता । अर्कक्षीरं तिलं तैलं पललं च गुडं समम् ॥२७९/५८॥

पानाज्जयति दुर्वारं श्वविषं शीघ्रमेव तु । पीत्वा मूलं त्रिवृत्तुल्यं तण्डुलीयस्य सर्पिषा ॥२७९/५९॥

सर्पकीटविषाण्याशु जयत्यतिबलान्यपि । चन्दनं पद्मकं कुष्ठं लताम्बूशीरपाटलाः ॥२७९/६०॥

निर्गुण्डी सारिवा सेलुर्लूताविषहरोऽगदः । शिरोविरेचनं शस्तं गुडनागरकं द्विज ॥२७९/६१॥

स्नेहपाने तथा वस्तौ तैलं घृतमनुत्तमम् । स्वेदनीयः परो वह्निः शीताम्भःस्तम्भनं परम् ॥२७९/६२॥

त्रिवृद्धि रेचने श्रेष्ठा वमने मदनं तथा । बस्तिर्विरेको वमनं तैलं सर्पिस्तथा मधु ॥

वातपित्तबलासानां क्रमेण परमौषधम् ॥२७९/६३॥

सर्वरोगहराण्यौषधानि ।

शारीरमानमागन्तुसहजा व्याधयो मताः । शारीरा ज्वरकुष्ठाद्या क्रोधाद्या मानसा मताः ॥२८०/१॥

आगन्तवो विघातोत्था सहजाः क्षुज्जरादयः । शारीरागन्तुनाशाय सूर्यवारे घृतं गुडम् ॥२८०/२॥

लवणं सहिरण्यं च विप्रायार्च्य समर्पयेत्[[8]](#footnote-9) । चन्द्रे चाभ्यङ्गदो विप्रे सर्वरोगैः प्रमुच्यते ॥२८०/३॥

तैलं शनैश्चरे दद्यादाश्विने गोरसान्नदः । घृतेन पयसा लिङ्गं संस्नाप्य स्याद्रुगुज्झितः ॥२८०/४॥

गायत्र्या हावयेद्वह्नौ दूर्वां त्रिमधुराप्लुताम् । यस्मिन्भे व्याधिमाप्नोति तस्मिस्थाने बलिः शुभे ॥२८०/५॥

मानसानां रुजादीनां विष्णोः स्तोत्रं हरं भवेत् । वातपित्तकफा दोषा धातवश्च तथा शृणु ॥२८०/६॥

भुक्तं पक्वाशयादन्नं द्विधा याति च सुश्रुत । अंशेनैकेन किट्टत्वं रसतां चापरेण च ॥२८०/७॥

किट्टभागो मलस्तत्र विण्मूत्रस्वेदरूपवान्[[9]](#footnote-10) । नासामलः कर्णमलस्तथा देहमलः स्मृतः ॥२८०/८॥

रसभागाद्रसस्तत्र समाच्छोणिततां व्रजेत् । मांसं रक्तात्ततो मेदो मेदसोऽस्थ्नश्च सम्भवः ॥२८०/९॥

अस्थ्नो मज्जा ततः शुक्रं शुकाद्रागस्तथौजसः । देशमार्त्तिं बलं शक्तिं कालं प्रकृतिमेव च ॥२८०/१०॥

ज्ञात्वा चिकित्सितं कुर्याद्भेषजस्य तथा बलम् । तिथिं रिक्तां त्यजेद्भौमं मन्दभं दारुणोग्रकम् ॥२८०/११॥

हरिगोद्विजचन्द्रार्कसुरादीन्प्रतिपूज्य च । शृणु मन्त्रमिमं विद्वन्भेषजारम्भमाचरेत् ॥२८०/१२॥ ब्रह्मदक्षाश्विरुद्रेन्द्रभूचन्द्रार्कानिलानलाः । ऋषयश्चौषधिग्रामा भूतसङ्घाश्च पान्तु ते ॥२८०/१३॥

रसायनमिवर्षीणां देवानाममृतं यथा । सुधेवोत्तमनागानां भैषज्यमिदमस्तु ते ॥२८०/१४॥

वातश्लेष्मकरो[[10]](#footnote-11) देशो बहुवृक्षो बहूदकः । अनूप इति विख्यातो जाङ्गलस्तद्विवर्जितः ॥२८०/१५॥

किञ्चिद्वृक्षोपको देशस्तथा साधारणः स्मृतः । जाङ्गलः पित्तबहुलो मध्यः साधारणः स्मृतः ॥२८०/१६॥

रूक्षः शीतश्चलो वायुः पित्तमुष्णं कटुत्रयम् । स्थिराम्लस्निग्धमधुरं बलासं च प्रचक्षते ॥२८०/१७॥

वृद्धिः समानैरेतेषां विपरीतैर्विपर्ययः । रसाः स्वाद्वम्ललवणाः श्लेष्मला वायुनाशनाः ॥२८०/१८॥

कटुतिक्तकषायाश्च वातलाः श्लेष्मनाशनाः । कट्वम्ललवणा ज्ञेयास्तथा पित्तविवर्धनाः ॥२८०/१९॥

तिक्तस्वादुकषायाश्च तथा पित्तविनाशनाः । रसस्यैष[[11]](#footnote-12) गुणो नास्ति विपाकस्यैष इष्यते ॥२८०/२०॥

वीर्योष्णाः कफवातघ्नाः शीताः पित्तविनाशनाः । प्रभावतस्तथा कर्म ते कुर्वन्ति च सुश्रुत ॥२८०/२१॥

शिशिरे च वसन्ते च निदाघे च तथा क्रमात् । चयप्रकोपप्रशमाः कफस्य तु प्रकीर्तिताः ॥२८०/२२॥

निदाघवर्षारात्रौ च तथा शरदि सुश्रुत । चयप्रकोपप्रशमाः पवनस्य प्रकीर्तिताः ॥२८०/२३॥

मेघकाले च शरदि हेमन्ते च तथा क्रमात् । चयप्रकोपप्रशमास्तथा पित्तस्य कीर्तिताः ॥२८०/२४॥

वर्षादयो विसर्गास्तु हेमन्ताद्यास्तथा त्रयः । शिशिराद्यास्तथादाने ग्रीष्मान्ता ऋतवस्त्रयः ॥२८०/२५॥

सौम्यो विसर्गस्त्वादानमाग्नेयं परिकीर्तितम् । वर्षादींस्त्रीनृतून्सोमश्चरन्पर्यायशो रसान् ॥२८०/२६॥

जनयत्यम्ललवणमधुरांस्त्रीन्यथाक्रमम् । शिशिरादीनृतूनर्कश्चरन्पर्यायशो रसान् ॥२८०/२७॥

विवर्धयेत्तथा तिक्तकषायकटुकान्क्रमात् । यथा रजन्यो वर्धन्ते वलमेवं हि वर्धते ॥२८०/२८॥

क्रमशोऽथ मनुष्याणां हीयमानासु हीयते । रात्रिभुक्तदिनानां च वयसश्च तथैव च ॥२८०/२९॥

आदिमध्यावसानेषु कफपित्तसमीरणाः । प्रकोपं यान्ति कोपादौ काले तेषां चयः स्मृतः ॥२८०/३०॥

प्रकोपोत्तरके काले शमस्तेषां प्रकीर्तितः । अतिभोजनतो विप्र तथा चाभोजनेन च ॥२८०/३१॥

रोगा हि सर्वे जायन्ते वेगोदीरणधारणैः । अन्नेन कुक्षेर्द्वावंशावेकं पानेन पूरयेत् ॥२८०/३२॥

आश्रयं पवनादीनां तथैकमवशेषयेत् । व्याधेर्निदानस्य तथा विपरीतमथौषधम् ॥२८०/३३॥

कर्तव्यमेतदेवात्र मया सारं प्रकीर्तितम् । नाभेरूर्द्ध्वमधश्चैव गुदश्रोण्योस्तथैव च ॥२८०/३४॥

बलासपित्तवातानां देहे स्थानं प्रकीर्तितम् । तथापि सर्वगाश्चैते देहे वायुर्विशेषतः ॥२८०/३५॥

देहस्य मध्ये हृदयं स्थानं तन्मनसः स्मृतम् । कृशोऽल्पकेशश्चपलो बहुवाग्विषमानलः ॥२८०/३६॥

व्योमगश्च तथा स्वप्ने वातप्रकृतिरुच्यते । अकालपलितः क्रोधी प्रस्वेदी मधुरप्रियः ॥२८०/३७॥

स्वप्ने च दीप्तिमत्प्रेक्षी पित्तप्रकृतिरुच्यते । दृढाङ्गः स्थिरचित्तश्च सुप्रभः स्निग्धमूर्धजः ॥२८०/३८॥

शुद्धाम्बुदर्शी स्वप्ने च कफप्रकृतिको नरः । तामसा राजसाश्चैव सात्विकाश्च तथा स्मृताः ॥२८०/३९॥

मनुष्या मुनिर्शादूल वातपित्तकफात्मकाः । रक्तपित्तं व्यवायाच्च गुरुकर्मप्रवर्तनैः ॥२८०/४०॥

कदन्नभोजनाद्वायुर्देहे शोकाच्च कुप्यति । विदाहिनां तथोल्कानामुष्णान्नाध्वनिषेविणाम् ॥२८०/४१॥

पित्तं प्रकोपमायाति भयेन च तथा द्विज । अत्यम्बुपानगुर्वन्नभोजिनां भुक्तशायिनाम् ॥२८०/४२॥

श्लेष्मा प्रकोपमायाति तथा ये चालसा जनाः । वाताद्युत्थानि रोगाणि ज्ञात्वा शाम्यानि लक्षणैः ॥२८०/४३॥

अस्थिभङ्गः कषायत्वमास्ये शुष्कास्यता तथा । जृम्भणं लोमहर्षश्च वातिकव्याधिलक्षणम् ॥२८०/४४॥

नखनेत्रशिराणां तु पीतत्वं कटुता मुखे । तृष्णा दाहोष्णता चैव पित्तव्याधिनिदर्शनम् ॥२८०/४५॥

आलस्यं च प्रसेकश्च गुरुता मधुरास्यता । उष्णाभिलाषिता चेति श्लैष्मिकव्याधिलक्षणम् ॥२८०/४६॥

स्निग्धोष्णमन्नमभ्यङ्गस्तैलं पानादि वातनुत् । आज्यं क्षीरं सिताद्यं च चन्द्ररश्म्यादि पित्तनुत् ॥२८०/४७॥

सक्षौद्रं त्रिफला तैलं व्यायामादि कफापहम् । सर्वरोगप्रशान्त्यै स्याद्विष्णोर्ध्यानं च पूजनम् ॥२८०/४८॥

रसादिलक्षणम् ।

रसादिलक्षणं वक्ष्ये भेषजानां गुणं शृणु । रसवीर्यविपाकज्ञो नृपादीन्रक्षयेन्नरः ॥२८१/१॥

रसाः स्वाद्वम्ललवणाः सोमजाः परिकीर्तिताः । कटुतिक्तकषायाश्च तथाग्नेया महाभुज ॥२८१/२॥

त्रिधा विपाको द्रव्यस्य कट्वम्ललवणात्मकः । द्विधा वीर्यं समुद्दिष्टमुष्णं शीतं तथैव च ॥२८१/३॥

अनिर्देश्यप्रभावश्च ओषधीनां द्विजोत्तम । मधुरश्च कषायश्च तिक्तश्चैव तथा रसः ॥२८१/४॥

शीतवीर्याः समुद्दिष्टाः शेषास्तूष्णाः प्रकीर्तिताः । गुडुची तत्र तिक्तापि भवत्युष्णातिवीर्यतः ॥२८१/५॥

उष्णा कषायापि तथा पथ्या भवति मानद । मधुरोऽपि तथा मांस उष्ण एव प्रकीर्तितः ॥२८१/६॥

लवणो मधुरश्चैव विपाकमधुरौ स्मृतौ । आम्लोष्णश्च तथा प्रोक्तः शेषाः कटुविपाकिनः ॥२८१/७॥

वीर्यपाके विपर्यस्तप्रभावात्तत्र निश्चयः । मधुरोऽपि कटुः पाके यच्च क्षौद्रं प्रकीर्तितम् ॥२८१/८॥

क्वाथयेत्षोडशगुणं पिबेद्द्रव्याच्चतुर्गुणम् । कल्पनैषा कषायस्य यत्र नोक्तो विधिर्भवेत् ॥२८१/९॥

कषायं तु भवेत्तोयं स्नेहपाके चतुर्गुणम् । द्रव्यतुल्यं समुद्धृत्य द्रव्ये स्नेहं क्षिपेद्बुधः ॥२८१/१०॥

तावत्प्रमाणं द्रव्यस्य स्नेहपादं ततः क्षिपेत् । तोयवर्जं तु यद्द्रव्यं स्नेहद्रव्यं तथा भवेत् ॥२८१/११॥

संवर्तितौषधः पाकः स्नेहानां परिकीर्तितः । तत्तुल्यता तु लेह्यस्य तथा भवति सुश्रुत ॥२८१/१२॥

स्वच्छमल्पौषधं क्वाथं कषायं चोक्तवद्भवेत् । अक्षं चूर्णस्य निर्दिष्टं कषायस्य चतुष्पलम् ॥२८१/१३॥

मध्यमैषा स्मृता मात्रा नास्ति मात्राविकल्पना । वयः कालं बलं वह्निं देशं द्रव्यं रुजं तथा ॥२८१/१४॥

समवेक्ष्य महाभाग मात्रायाः कल्पना भवेत् । सौम्यास्तत्र रसाः प्रायो विज्ञेया धातुवर्धनाः ॥२८१/१५॥

मधुरास्तु विशेषेण विज्ञेया धातुवर्धनाः । दोषाणां चैव धातूनां द्रव्यं समगुणं तु यत् ॥२८१/१६॥

तदेव वृद्धये ज्ञेयं विपरीतं क्षयावहम्[[12]](#footnote-13) । उपक्रमत्रयं प्रोक्तं देहेऽस्मिन्मनुजोत्तम ॥२८१/१७॥

आहारो मैथुनं निद्रा तेषु यत्नः सदा भवेत् । असेवनात्सेवनाच्च अत्यन्तं नाशमाप्नुयात् ॥२८१/१८॥

क्षयस्य बृंहणं कार्यं स्थूलदेहस्य कर्षणम् । रक्षणं मध्यकायस्य देहभेदास्त्रयो मताः ॥२८१/१९॥

उपक्रमद्वयं प्रोक्तं तर्पणं वाप्यतर्पणम् । हिताशी च मिताशी च जीर्णाशी च तथा भवेत् ॥२८१/२०॥

ओषधीनां पञ्चविधा तथा भवति कल्पना । रसः कल्कः शृतः शीतः फाण्टश्च मनुजोत्तम ॥२८१/२१॥

रसश्च पीडको ज्ञेयः कल्क आलोडिताद्भवेत् । क्वथितश्च शृतो ज्ञेयः शीतः पर्युषितो निशि[[13]](#footnote-14) ॥२८१/२२॥

सद्योभिशृतपूतं यत्तत्फाण्टमभिधीयते । करणानां शतं चैव षष्टिश्चैवाधिका स्मृता ॥२८१/२३॥

यो वेत्ति स ह्यजेयः स्यात्सम्बन्धे बाहुशौण्डिकः । आहारशुद्धिरग्न्यर्थमग्निमूलं बलं नृणाम् ॥२८१/२४॥

ससिन्धुत्रिफलां चाद्यात्सुष्ठु राज्ञ्यभिवर्णदाम् । जाङ्गलं च रसं सिन्धुयुक्तं दधि पयः कणाम् ॥२८१/२५॥

रसाधिकं समं कुर्यान्नरो वाताधिकोऽपि वा । निदाघे मर्द्दनं प्रोक्तं शिशिरे च समं बहु ॥२८१/२६॥

वसन्ते मध्यमं ज्ञेयं निदाघे मर्दनोल्बणम् । त्वचं तु प्रथमं मर्द्य मज्जां च तदनन्तरम् ॥२८१/२७॥

स्नायुरुधिरदेहेषु अस्थि चातीव मांसलम् । स्कन्धौ बाहू तथैवेह तथा जङ्घे सजानुनी ॥२८१/२८॥

अरिवन्मर्दयेत्प्राज्ञो जत्रु वक्षश्च पूर्ववत् । अङ्गसन्धिषु सर्वेषु निष्पीड्य बहुलं तथा ॥२८१/२९॥

प्रसारयेदङ्गसन्धीन्न च क्षेपेण चाक्रमात् । नाजीर्णे तु श्रमं कुर्यान्न भुक्त्वा पीतवान्नरः ॥२८१/३०॥

दिनस्य तु चतुर्भाग ऊर्द्ध्वं तु प्रहरार्धके । व्यायामं नैव कर्तव्यं स्नायाच्छीताम्बुना सकृत् ॥२८१/३१॥

वार्युष्णं च श्रमं जह्याद्धृदा श्वासं न धारयेत् । व्यायामश्च कफं हन्याद्वातं हन्याच्च मर्दनम् ॥२८१/३२॥

स्नानं पित्ताधिकं हन्यात्तस्यान्ते चातपाः प्रियाः । आतपक्लेशकर्मादौ क्षेमव्यायाम[[14]](#footnote-15) उत्तरः ॥२८१/३३॥

नानारोगहराण्यौषधानि ।

सिंही शटी निशायुग्मं वत्सकं क्वाथसेवनम् । शिशोः सर्वातिसारेषु स्तन्यदोषेषु शस्यते ॥२८३/१॥

शृङ्गीं सकृष्णातिविषां चूर्णितां मधुना लिहेत् । एका चातिविषा काशश्छर्दिज्वरहरी शिशोः ॥२८३/२॥

बालैः सेव्या वचा साज्या सदुग्धा वाथ तैलयुक् । यष्टिकां शङ्खपुष्पीं वा बालः क्षीरान्वितां पिबेत् ॥२८३/३॥

वाग्रूपसम्पद्युक्तायुर्मेधा श्रीर्वर्धते शिशोः । वचा ह्यग्निशिखावासाशुण्ठीकृष्णानिशागदम् ॥२८३/४॥

सयष्टिसैन्धवं बालः प्रातर्मेधाकरं पिवेत् । देवदारुसहाशिग्रुफलत्रयपयोमुचाम् ॥२८३/५॥

क्वाथः सकृष्णामृद्वीकाकल्कः सर्वान्कृमीन्हरेत् । त्रिफलाभृङ्गविश्वानां रसेषु मधुसर्पिषोः ॥२८३/६॥

मेषीक्षीरे च गोमूत्रे सिक्तं रोगे हितं शिशोः । नासारक्तहरो नस्याद्दुर्वारस इहोत्तमः ॥२८३/७॥

लशुनार्द्रकशिग्रूणां रसः कर्णस्य पूरणम् । तैलमार्द्रकजाद्यं वा शूलनुचौष्ठरोगनुत् ॥२८३/८॥

जातीपत्रं फलं व्योषं कवलं मूत्रकं निशा । दुग्धक्वाथेऽभयाकल्के सिद्धं तैलं द्विजार्तिनुत् ॥२८३/९॥

धान्याम्बुनारिकेलं गोमूत्रं क्रमुकविश्वयुक् । क्वाथितं कवलं कार्यं जिह्वाव्याधिप्रशान्तये ॥२८३/१०॥

साधितं लाङ्गलीकल्के तैलं निर्गुण्डिकारसैः । गण्डमालागलगण्डौ नाशयेन्नस्यकर्मणा ॥२८३/११॥

पल्लवैरर्कपूतीकस्नुहीरुग्घातजातिकैः । उद्वर्तयेत्सगोमूत्रैः सर्वत्वग्दोषनाशनैः ॥२८३/१२॥

वाकुची सतिला भुक्ता वत्सरात्कुष्ठनाशनी । पथ्या भल्लातकी तैलगुडपिण्डी तु कुष्ठजित् ॥२८३/१३॥

यूथिकावह्निरजनी त्रिफलाव्योषचूर्णयुक् । तक्रं गुदाङ्कुरे पेयं भक्ष्या वा सगुडाऽभया ॥२८३/१४॥

फलदार्वीविशालाजः क्वाथो धात्रीरसोऽथवा । पातव्यो रजनीकल्कः क्षौद्राक्षौद्रप्रमेहिणा ॥२८३/१५॥

वासागर्भो व्याधिघातः क्वाथ एरण्डतैलयुक् । वातशोणितहृत्पानात्पिप्पली स्यात्प्लीहाहरी ॥२८३/१६॥

सेव्या जठरिणा कृष्णा स्नुक्क्षीरबहुभाविता । पयो वा रुचिहन्त्र्यग्निविडङ्गव्योषकल्कयुक्[[15]](#footnote-16) ॥२८३/१७॥

ग्रन्थिकोग्राभया कृष्णा विडङ्गाक्ता घृतं[[16]](#footnote-17) तथा[[17]](#footnote-18) । मांसं तक्रं ग्रहण्यर्शःपाण्डुगुल्मकृमीन्हरेत् ॥२८३/१८॥

फलत्रयामृतावासातिक्तभूनिम्बजस्तथा । क्वाथः समाक्षिको हन्यात्पाण्डुरोगं सकामलम् ॥२८३/१९॥

रक्तपित्ती पिवेद्वासास्वरसं ससितं मधु । वरीद्राक्षाबलाशुण्ठीसाधितं वा पयः पृथक् ॥२८३/२०॥

वरी विदारी पथ्या बलात्रयं सवासकम् । श्वदंष्ट्रामधुसर्पिर्भ्यामालिहेत्क्षयरोगवान् ॥२८३/२१॥

पथ्याशिग्रुकरञ्जार्कत्वक्सारं मधुसिन्धुमत् । समूत्रं विद्रधिं हन्ति परिपाकाय तन्त्रजित् ॥२८३/२२॥

त्रिवृता जीवती दन्ती मञ्जिष्ठा शर्वरीद्वयम् । तार्क्षजं निम्बपत्रञ्च लेपः शस्तो भगन्दरे ॥२८३/२३॥

रुग्घातरजनीलाक्षातूर्णाजक्षौद्रसंयुता । वासोवर्तिर्व्रणे योज्या शोधनी गतिनाशनी ॥२८३/२४॥

श्यामायष्टिनिशालोध्रपद्मकोत्पलचन्दनैः । समरीचैः शृतं तैलं क्षीरे स्याद्व्रणरोहणम् ॥२८३/२५॥

श्रीकार्पासदलैर्भस्म फलोपलवणा निशा । तत्पिण्डीस्वेदनं ताम्रे तत्तैलं स्यात्क्षतौषधम् ॥२८३/२६॥

कुम्भीसारं पयोयुक्तं वह्निदग्धं व्रणे लिपेत् । तदेव नाशयेत्सेकान्नारिकेलरजोघृतम् ॥२८३/२७॥

विश्वाजमोदसिन्धूत्थचिञ्चात्वग्भिः समाभया । तक्रेणोष्णाम्बुना वाथ पीतातीसारनाशनी ॥२८३/२८॥

वत्सकातिविषाविश्वाबिल्वमुस्तशृतं जलम् । सामे पुराणेऽतीसारे सासृक्शूले च पाययेत् ॥२८३/२९॥

अङ्गारदग्धं सुगतं[[18]](#footnote-19) सिन्धुमुष्णाम्बुना पिबेत् । शूलवानथ वा तद्धि सिन्धुहिङ्गुकणाभया ॥२८३/३०॥

कटुरोहात्कणातङ्कलाजचूर्णं मधुप्लुतम् । वस्त्रच्छिद्रगतं वक्त्रे न्यस्तं तृष्णां विनाशयेत् ॥२८३/३१॥

पाठादार्वीजातिदलं द्राक्षामूलबलात्रयैः । साधितं समधु क्वाथं कवलं मुखपाकहृत्[[19]](#footnote-20) ॥२८३/३२॥

कृष्णातिविषतिक्तेन्द्रदारुपाठापयोमुचाम् । क्वाथो मूत्रे शृतः क्षौद्री सर्वकण्ठगदापहा [[20]](#footnote-21) ॥२८३/३३॥

पथ्यागोक्षुरदुःस्पर्शराजवृक्षशिलाकृतः[[21]](#footnote-22) । कषायः समधुः पीतो मूत्रकृच्छ्रं व्यपोहति ॥२८३/३४॥

वंशत्वग्वरुणक्वाथः शर्कराश्मविघातनः । शाखोटक्वाथसक्षौद्रक्षीराशी श्लीपदी भवेत्[[22]](#footnote-23) ॥२८३/३५॥

माषार्कत्वक्पयस्तैलं मधुसिक्तं च सैन्धवम् । पादरोगं हरेत्सर्पिर्जलकुक्कुटजं तथा ॥२८३/३६॥

शुण्ठीसौवर्चलाहिङ्गुचूर्णं शूण्ठीरसैर्घृतम् । रुजं हरेदथ क्वाथो विद्धि बद्धाग्निसाधने ॥२८३/३७॥

सौवर्चलाग्निहिङ्गूनां सदीप्यानां रसैर्युतम् । विड्दीप्यक(सु)युक्तं वा तक्रं गुल्मातुरः पिबेत् ॥२८३/३८॥

धात्रीपटोलमुद्गानां क्वाथः साज्यो विसर्पहा । शुण्ठीदारुनवाक्षीरक्वाथो मूत्रान्वितोऽपरः ॥२८३/३९॥

सव्योषायोरजःक्षारः फलक्वाथश्च शोथहृत् । गुडशिग्रुत्रिवृद्भिश्च सैन्धवानां रजोयुतः ॥२८३/४०॥

त्रिवृताफलजः क्वाथः सगुडः स्याद्विरेचनः । वचाफलकषायोत्थं पयो वमनकृद्भवेत् ॥२८३/४१॥

त्रिफलायाः पलशतं पृथग्भृङ्गरजोन्वितम्[[23]](#footnote-24) । विडङ्गं लोहचूर्णं च दशभागसमन्वितम् ॥२८३/४२॥

शतावरीगुडूच्यग्निपलानां पञ्चविंशतिः [[24]](#footnote-25) । मध्वाज्यतिलजैर्लिह्याद्बलीपलितवर्जितः ॥२८३/४३॥

शतमब्दं हि जीवेत सर्वरोगविवर्जितः । त्रिफला सर्वरोगघ्नी समधुः शर्करान्विता ॥२८३/४४॥

सितामधुघृतैर्युक्ता सकृष्णा त्रिफला तथा । पथ्या चित्रकशुण्ठ्यश्च गुडूचीमुशलीरजः ॥२८३/४५॥

सगुडं भक्षितं रोगहरं त्रिशतवर्षकृत् । किञ्चिच्चूर्णं जपापुष्पं पीडितं[[25]](#footnote-26) विसृजेज्जले ॥२८३/४६॥

तैलं भवेद्घृताकारं किञ्चिच्चूर्णं जलान्वितम् । धूपार्थं दृश्यते चित्रं वृषदंशजवायुना ॥२८३/४७॥

पुनर्माक्षिकधूपेन दृश्यते तद्यथा पुरा । कर्पूरजलूकाभेकतैलं पाटलिमूलयुक् ॥२८३/४८॥

पिष्ट्वालिप्य पदे द्वे च चरेदङ्गारके नरः । तृणौत्थानादिकं व्यूह्य दर्शयन्वै कुतूहलम् ॥२८३/४९॥

विषग्रहरुजध्वंसक्षुद्रं कर्म च कामिकम् । तत्ते षट्कर्मकं प्रोक्तं सिद्धिद्वयसमाश्रयम् ॥२८३/५०॥

मन्त्रध्यानौषधिकथामुद्रेज्या यत्र मुष्टयः । चतुर्वर्गफलं प्रोक्तं यः पठेत्स दिवं व्रजेत् ॥२८३/५१॥

मृतसञ्जीवनीकरसिद्धयोगः ।

सिद्धयोगान्पुनर्वक्ष्ये मृतसञ्जीवनीकरान् । आत्रेयभाषितान्दिव्यान्सर्वव्याधिविमर्दनान् ॥२८५/१॥

बिल्वादिपञ्चमूलस्य क्वाथः स्याद्वातिके ज्वरे । पावनं पिप्पलीमूलं गुडूची विश्वजोऽथ वा ॥२८५/२॥

आमलक्यभया कृष्ण वह्निः सर्वज्वरान्तकः । विल्वाग्निमन्थस्योनाककाश्मर्यः पाटला स्थिरा ॥२८५/३॥

त्रिकण्टकं पृश्निपर्णीबृहतीकण्टकारिकाः । ज्वराविपाकपार्श्वार्तिकाशनुत्कुशमूलकम् ॥२८५/४॥

गुडूची पर्पटी मुस्तं किरातं विश्वभेषजम् । वातपित्तज्वरे देयं पञ्चभद्रमिदं स्मृतम् ॥२८५/५॥

त्रिवृद्विशालाकटुकात्रिफलारग्बधैः कृतः । सक्षारो[[26]](#footnote-27) भेदनक्वाथः पेयः सर्वज्वरापहः ॥२८५/६॥

देवदारुबलावासात्रिफलाव्योपपद्मकैः । सविडङ्गैः सितातुल्यं तच्चूर्णं पञ्चकाम(स)जित् ॥२८५/७॥

दशमूलीशटीरास्नापिप्पलीबिल्वपौष्करैः । शृङ्गीतामलकीभार्गीगुडूचीनागवल्लिभिः ॥२८५/८॥

यवागूं विधिना सिद्धं कषायं वा पिबेन्नरः । काशहृद्ग्रहणीपार्श्वहिक्वाश्वासप्रशान्तये ॥२८५/९॥

मधुकं मधुना युक्तं पिप्पलीं शर्करान्विताम् । नागरं गुडसंयुक्तं हिक्काघ्नं लवणत्रयम् ॥२८५/१०॥

कारव्यजाजीमरिचं द्राक्षा वृक्षाम्लदाडिमम् । सौवर्चलं गुडं क्षौद्रं सर्वारोचकनाशनम् ॥२८५/११॥

शृङ्गवेररसं चैव मधुना सह पाययेत् । अरुचिश्वासकासघ्नं प्रतिश्यायकफान्तकम् ॥२८५/१२॥

वटं शृङ्गी शिलालोध्रदाडिमं मधुकं मधु । पिबित्तण्डुलतोयेन च्छर्दितृष्णानिवारणम् ॥२८५/१३॥

गुडुची वासकं लोध्रं पिप्पलीक्षौद्रसंयुतम् । कफान्वितं जयेद्रक्तं तृष्णाकासज्वरापहम् ॥२८५/१४॥

वासकस्य रसस्तद्वत्समधुस्ताम्रजो[[27]](#footnote-28) रसः । शिरीषपुष्पसुरसभावितं मरिचं हितम् ॥२८५/१५॥

सर्वार्तिनुन्मसूरोऽथ पित्तमुक्तण्डुलीयकम् । निर्गुण्डीसारिवाशेलु रङ्कोलश्च विषापहः ॥२८५/१६॥

महौषधामृताक्षुद्रापुष्करग्रन्थिकोद्भवम् । पिबेत्कणायुतं क्वाथं मूर्च्छायां च मदेषु च ॥२८५/१७॥

हिङ्गुसौवर्चलव्योषैर्द्विपलांशैर्घृताढकम् । चतुर्गुणे गवां मूत्रे सिद्धमुन्मादनाशनम् ॥२८५/१८॥

शङ्खपुष्पीवचाकुष्ठैः सिद्धं ब्राह्मीरसैर्युतम् । पुराणं हन्त्यपस्मारं सोन्मादं मेध्यमुत्तमम् ॥२८५/१९॥

पञ्चगव्यं घृतं तद्वत्कुष्ठनुच्चाभयायुतम् । पटोलत्रिफलानिम्बगुडूचीधावनीवृषैः ॥२८५/२०॥

सकरञ्जैर्घृतं सिद्धं कुष्ठनुद्वज्रकं स्मृतम् । निम्बं पटोलं व्याघ्री च गुडूची वासकं तथा ॥२८५/२१॥

कुर्याद्दशपलान्भागानेकैकस्य स(सु)कुट्टितान् । जलद्रोणे विपक्तव्यं यावत्पादावशेषितम् ॥२८५/२२॥

घृतप्रस्थं पचेत्तेन त्रिफलागर्भसंयुतम् । पञ्चतिक्तमितिख्यातं सर्पिः कुष्ठविनाशनम् ॥२८५/२३॥

अशीतिं वातजान्रोगान् चत्वारिंशच्च पैत्तिकान् । विंशतिं श्लैष्मिकान्कासपीनसार्शोव्रणादिकान् ॥२८५/२४॥

हन्त्यन्यान्योगराजोऽयं यथार्कस्तिमिरं खलु । त्रिफलायाः कषायेण भृङ्गराजरसेन च ॥२८५/२५॥

व्रणप्रक्षालनं कुर्यादुपदंशप्रशान्तये । पटोलदलचूर्णेन दाडिमत्वग्रजोऽथ वा ॥२८५/२६॥

गुण्डयेच्च गजेनापि त्रिफलाचूर्णकेन च । त्रिफलायोरजोयष्टिमार्कवोत्पलमारिचैः ॥२८५/२७॥

ससैन्धवैः पचेत्तैलमभ्यङ्गाच्छर्दिकापहम् । सक्षीरान्मार्कवरसान्द्विप्रस्थमधुकोत्पलैः ॥२८५/२८॥

पचेत्तु तैलकुडवं तन्नस्यं पलितापहम् । निम्बं पटोलं त्रिफला गुडूची खदिरं वृषम् ॥२८५/२९॥

भूनिम्बपाठात्रिफलागुडूचीरक्तचन्दनम् । योगद्वयं ज्वरं हन्ति कुष्ठ(व्रणमसुरिकाः ॥२८५/३०॥

पटोलं त्रिफला चैव गुडूचीमुस्तचन्दनैः । सदूर्वा रोहिणी पाठा रजनी सदुरालभा ॥२८५/३१॥

कषायोऽयं ज्वरं हन्ति कुष्ठ)विस्फोटकादिजम् ।पटोलामृतभूनिम्बवासारिष्टकपर्पटैः ॥२८५/३२॥

खदिराब्जयुतैः क्वाथो विस्फोटज्वरशान्तिकृत् । दशमूली च्छिन्नरुहा पथ्या दारु पुनर्नवा ॥२८५/३३॥

ज्वरविद्रधिशोथेषु शिग्रुविश्वजिता हिताः । मधूकनिम्बपत्राणां लेपः स्याद्व्रणशोधनः ॥२८५/३४॥

त्रिफला खदिरो दार्वी न्यग्रोधातिबलाकुशाः । निम्बमूलकपत्राणां कषायाः शोधने हिताः ॥२८५/३५॥

करञ्जारिष्टनिर्गुण्डीरसो हन्याद्व्रणकृमीन् । धातकीचन्दनबलासमङ्गामधुकोत्पलैः ॥२८५/३६॥

दार्वीमेदोन्वितैर्लेपः ससर्पिर्व्रणरोपणः । गुग्गुलुत्रिफलाव्योषसमांर्शैर्घृतयोगतः ॥२८५/३७॥

नाडीदुष्टव्रणं शूलं भगन्दरमुखं हरेत् । हरीतकीं मूत्रसिद्धां सतैललवणान्विताम् ॥२८५/३८॥

प्रातः प्रातश्च सेवेत कफवातामयापहाम् । त्रिकटुत्रिफलाक्वाथं सक्षारलवणं पिबेत् ॥२८५/३९॥

कफवातात्मकेष्वेव विरेकः कफवृद्धिनुत् । पिप्पलीपिप्पलीमूलवचाचित्रकनागरैः ॥२८५/४०॥

क्वथितं वा पिवेत्पेयमामवातविनाशनम् । रास्नां गुडूचीमेरण्डदेवदारुमहौषधम् ॥२८५/४१॥

पिवेत्सर्वाङ्गिके वाते सामे सन्ध्यस्थिमज्जगे । दशमूलकषायं वा पिवेद्धा नागराम्भसा ॥२८५/४२॥

शुण्ठीगोक्षुरकक्वाथः प्रातः प्रातर्निषेवितः । सामवातकटीशूलपाण्डुरोगप्रणाशनः[[28]](#footnote-29) ॥२८५/४३॥

समूलपत्रशाखायाः प्रसारण्याश्च तैलकम् । गुडुच्याः स्वरसः कल्कश्चूर्णं वा क्वाथमेव च ॥२८५/४४॥

प्रभूतकालमासेव्य मुच्यते वातशोणितात् । पिप्पली वर्धमानं वा सेव्यं पथ्या गुडेन वा ॥२८५/४५॥

पटोलत्रिफलातीव्रकटुकामृतसाधितम् । पक्वं पीत्वा जयत्याशु सदाहं वातशोणितम् ॥२८५/४६॥

गुग्गुलुं कोष्णशीतेन गुडूचीत्रिफलाम्भसा । बलापुनर्नवैरण्डवृहतीद्वयगोक्षुरैः ॥२८५/४७॥

सहिङ्गुलवणैः पीतं सद्यो वातरुजापहम् । कार्षिकं पिप्पलीमूलं पञ्चैव लवणानि च ॥२८५/४८॥

पिप्पली चित्रकं शुण्ठी त्रिफला त्रिवृता वचा । द्वौ क्षारौ शीतला[[29]](#footnote-30) दन्ती स्वर्णक्षीरी विषाणिका ॥२८५/४९॥

कोलप्रमाणां गुटिकां पिबेत्सौवीरकायुताम् । शोथावपाके त्रिवृता[[30]](#footnote-31) प्रवृद्धे चोदरादिके ॥२८५/५०॥

क्षीरं शोथहरं दारुवर्षाभूर्नागरैः शुभम् । सेकस्तथार्कवर्षाभूनिम्बक्वाथेन शोफजित् ॥२८५/५१॥

व्योषगर्भं पलाशस्य त्रिगुणे भस्मवारिणि । साधितं पिवतः सर्पिः पतत्यर्शो न संशयः ॥२८५/५२॥

विष्वक्सेनाब्जनिर्गुण्डीसाधितं चापि लवणम्[[31]](#footnote-32) । विडङ्गानलसिन्धूत्थरास्नाग्रक्षारदारुभिः ॥२८५/५३॥

तैलञ्चतुर्गुणं सिद्धं कटुद्रव्यं जलेन वा । गण्डमालापहं तैलमभ्यङ्गाद्गलगण्डनुत् ॥२८५/५४॥

शठीकुनागवलयक्वाथः क्षीररसे युतम् । पयस्यापिप्पलीवासाकल्कं सिद्धं क्षये हितम् ॥२८५/५५॥

वचाविडभयाशुण्ठीहिङ्गुकुष्ठाग्निदीप्यकान् । द्वित्रिषट्चतुरेकांशसप्तपञ्चाशिकाः क्रमात् ॥२८५/५६॥

चूर्णं पीतं हन्ति गुल्ममुदरं शूलकासनुत् । पाठानिकुम्भत्रिकटुत्रिफलाग्निसुसाधितम् ॥२८५/५८॥

मूत्रेण चूर्णगुटिका गुल्मप्लीहादिमर्दनी । वासानिम्बपटोलानि त्रिफला वातपित्तनुत् ॥२८५/५९॥

लिह्यात्क्षौद्रेण विडङ्गचूर्णं कृमिविनाशनम् । विडङ्गसैन्धवक्षारमूत्रेणापि हरीतकी ॥२८५/६०॥

शल्लकीबदरीजम्बुपियालाम्रार्जुनत्वचः । पीताः क्षीरेण मध्वक्ताः पृथक्शोणितवारणाः ॥२८५/६१॥

बिल्वाम्रघातकीपाठाशुण्ठीमोचरसाः समाः । पीता रुन्धन्त्यतीसारं गुडतक्रेण दुर्जयम् ॥२८५/६२॥

चाङ्गेरीकोलदध्यम्बुनागरक्षारसंयुतम् । घृतयुक्क्वाथितं पेयं गुदभ्रंशरुजापहम् ॥२८५/६३॥

विडङ्गातिविषामुस्तदारुपाठाकलिङ्गकम् । मरीचेन समायुक्तं शोथातीसारनाशनम् ॥२८५/६४॥

शर्करासिन्धुशुण्ठीभिः कृष्णामधुगुडेन वा । द्वे द्वे खादेद्धरीतक्यौ जीवेद्वर्षशतं सुखी ॥२८५/६५॥

त्रिफला पिप्पलीयुक्ता समध्वाज्या तथैव सा । चूर्णमामलकं तेन सुरसेन तु भावितम् ॥२८५/६६॥

मध्वाज्यशर्करायुक्तं लीढ्वा स्त्रीशः पयः पिवेत् । माषपिप्पलिशालीनां यवगोधूमयोस्तथा ॥२८५/६७॥

चूर्णभागैः समांशैश्च पचेत्पिप्पलिकां शुभाम् । तां भक्षयित्वा च पिवेच्छर्करामधुरं पयः ॥२८५/६८॥

नवश्चटकवद्गच्छेद्दशवारान्स्त्रियं ध्रुवम् । समङ्गाधातकीपुष्पलोध्रनीलोत्पलानि च ॥२८५/६९॥

एतत्क्षीरेण दातव्यं स्त्रीणां प्रदरनाशनम् । बीजं कैरण्टकं चापि मधुकं श्वेतचन्दनम् ॥२८५/७०॥

पद्मोत्पलस्य मूलानि मधुकं शर्करातिलान् । द्रवमाणेषु गर्भेषु गर्भस्थापनमुत्तमम् ॥२८५/७१॥

देवदारु नभः कुष्ठं नलदं विश्वभेषजम् । लेपः काञ्चिकसम्पिष्टस्तैलयुक्तः शिरोर्तिनुत् ॥२८५/७२॥

वस्त्रपूतं क्षिपेत्कोष्णं सिन्धूत्थं कर्णशूलनुत् । लशुनार्द्रकशिग्रूणां कदल्या वा रसः पृथक् ॥२८५/७३॥

बलाशतावरीरास्नामृताः सैरीयकैः पिबेत् । त्रिफलासहितं सर्पिस्तिमिरघ्नमनुत्तमम् ॥२८५/७४॥

त्रिफलाव्योषसिन्धूत्थैर्घृतं सिद्धं पिबेन्नरः । चाक्षुष्यं भेदनं हृद्यं दीपनं कफरोगनुत् ॥२८५/७५॥

नीलोत्पलस्य किञ्जल्कं गोशकृद्रससंयुतम् । गुटिकाञ्जनमेतत्स्याद्दिनरात्र्यन्धयोर्हितम् ॥२८५/७६॥

यष्टीमधुवचाकृष्णाबीजानां कुटजस्य च । कल्केनालोड्य निम्बस्य कषायो वमनाय सः ॥२८५/७७॥

स्निग्धस्विन्नयवं तोयं प्रदातव्यं विरेचनम् । अन्यथा योजितं कुर्यान्मन्दाग्निं गौरवारुचिम् ॥२८५/७७॥

पथ्यासैन्धवकृष्णानां चूर्णमुष्णाम्बुना पिबेत् । विरेकः सर्वरोगघ्नः श्रेष्ठो नाराचसंज्ञकः ॥२८५/७८॥

सिद्धयोगा मुनिभ्यो ये आत्रेयेण प्रदर्शिताः । सर्वरोगहराः सर्वयोगाग्र्याः सुश्रुतेन हि ॥२८५/७९॥

मृत्युञ्जयकल्पाः ।

कल्पान्मृत्युञ्जयान्वक्ष्ये ह्यायुर्दान्रोगमर्दनान् । त्रिशती रोगहा सेव्या मध्वाज्यत्रिफलामृता ॥२८६/१॥  
पलं पलार्धं कर्षं वा त्रिफलां सकलां तथा । बिल्वतैलस्य नस्यं च मासं पञ्चशती कविः ॥२८६/२॥

रोगापमृत्युबलिजित्तिलं भल्लातकं तथा । पञ्चाङ्गं बाकुचीचूर्णं षण्मासं खदिरोदकैः ॥२८६/३॥

क्वाथैः कुष्ठं जयेत्सेव्यं चूर्णं नीलकुरुण्टजम् । क्षीरेण मधुना वापि शतायुः खण्डदुग्धभुक् ॥२८६/४॥

मध्वाज्यशुण्ठीं संसेव्य पलं प्रातः स मृत्युजित् । बलीपलितजिज्जीवेन्माण्डूकीचूर्णदुग्धपाः ॥२८६/५॥

उच्चटामधुना कर्षं पयसा[[32]](#footnote-33) मृत्युजिन्नरः । मध्वाज्यैः पयसा वापि निर्गुण्डी मृत्युरोगजित् ॥२८६/६॥

पलाशतैलं कर्षैकं षण्मासं मधुना पिबेत् । दुग्धभोजी पञ्चशती सहस्रायुर्भवेन्नरः ॥२८६/७॥

ज्योतिष्मतीपत्ररसं पयसा त्रिफलां पिबेत् । मधुनाज्यं ततस्तद्वच्छशतावर्या रजः पलम् ॥२८६/८॥

क्षौद्राज्यैः पयसा वापि निर्गुण्डी रोगमृत्युजित् । पञ्चाङ्गं निम्बचूर्णस्य खदिरक्वाथभावितम् ॥२८६/९॥

कर्षं भृङ्गरसेनापि रोगजिच्चामरो भवेत् । रुदन्तिकाज्यमधुभुग्दुग्धभोजी च मृत्युजित् ॥२८६/१०॥

कर्षचूर्णं हरीतक्या भावितं भृङ्गराड्रसैः । घृतेन मधुना सेव्य त्रिशतायुश्च रोगजित् ॥२८६/११॥

वाराहिकाभृङ्गरसं लोहचूर्णं शतावरी । साज्यं कर्षं पञ्चशती कार्तचूर्णं शतावरी ॥२८६/१२॥

भावितं भृङ्गराजेन मध्वाज्यं त्रिंशती भवेत् । आम्रामृतात्रिवृत्तुल्यं[[33]](#footnote-34) गन्धकं च कुमारिका ॥२८६/१३॥

रसैर्विमृज्य द्वे गुञ्जे[[34]](#footnote-35) साज्यं पञ्चशताब्दवान् । अश्वगन्धाफलं[[35]](#footnote-36) तैलं साज्यं खण्डं शताब्दवान् ॥२८६/१४॥

पलं पुनर्नवाचूर्णं मध्वाज्यपयसा पिवन् । अशोकचूर्णस्य पलं मध्वाज्यं पयसार्तिनुत् ॥२८६/१५॥

निम्बस्य[[36]](#footnote-37) तैलं समधु नस्यात्कृष्णकचः शती । कर्षमक्षं समध्वाज्यं शतायुः पयसा पिवन् ॥२८६/१६॥

अभयां सगुडां जग्ध्वा घृतेन मधुरादिभिः । दुग्धान्नभुक्कृष्णकेशोऽरोगी पञ्चशताब्दवान् ॥२८६/१७॥

पलं कूष्माण्डिकाचूर्णं मध्वाज्यपयसा पिवन् । मासं दुग्धान्नभोजी च सहस्रायुर्विरोगवान् ॥२८६/१८॥

शालूकचूर्णं भृङ्गाज्यं समध्वाज्यं शताब्दकृत् । कटुतुम्बीतैलनस्यं कर्षं शतद्वयाब्दवान् ॥२८६/१९॥

त्रिफला पिप्पली शुण्ठी सेविता त्रिशताब्दकृत् । शतावर्याः पूर्वयोगः सहस्रायुर्बलातिकृत् ॥२८६/२०॥

चित्रकेण तथा पूर्वं तथा शुण्ठीविडङ्गतः । लोहेन भृङ्गराजेन बलया निम्बपञ्चकैः ॥२८६/२१॥

खदिरेण च निर्गुण्ड्या कण्टकार्याथ वासकात् । वर्षाभुवा तद्रसैर्वा भावितो वटिकाकृतः ॥२८६/२२॥

चूर्णं घृतैर्वा मधुना गुडाद्यैर्वारिणा तथा । ॐ ह्रूं स इतिमन्त्रेण मन्त्रितो योगराजकः ॥२८६/२३॥

मृतसञ्जीवनीकल्पो रोगमृत्युञ्जयो भवेत् । सुरासुरैश्च मुनिभिः सेविताः कल्पसागराः ॥

गजायुर्वेदं प्रोवाच पालकाप्योऽङ्गराजकम् ॥२८६/२४॥

गोनसादिचिकित्सा ।

अग्निरुवाच ।  
गोनसादिचिकित्सां च वशिष्ठ शृणु वच्मि ते ॥२९८/१॥

ॐह्रां ह्रीम् अमलपक्षि[[37]](#footnote-38) स्वाहा ॥२९८/२॥

ताम्बूलखादनान्मन्त्री[[38]](#footnote-39) हरेन्मण्डलिनो विषम् । लशुनं रामठफलं कुष्ठोग्रा व्योषकं विषे ॥२९८/३॥

स्नुहीक्षीरं गव्यघृतं पक्वं पीत्वाऽहिजे विषे । अथ राजिलदष्टे च पेया कृष्णा ससैन्धवा ॥२९८/४॥

आज्यं क्षौद्रं शकृत्तोयं पुरीतत्या[[39]](#footnote-40) विषापहम् । सकृष्णाखण्डदुग्धाज्यं पातव्यं तेन माक्षिकम् ॥२९८/५॥

व्योषं पिच्छं बिडालास्थिनकुलाङ्गरुहैः समैः । चूर्णितैर्मेषदुग्धाक्तैर्धूपः सर्वविषापहः ॥२९८/६॥

रोमनिर्गुण्डिकाकोलवर्णैर्वा लशुनं समम् । मुनिपत्रैः कृतस्वेदं दष्टं काञ्जिकपाचितैः ॥२९८/७॥

मूषिकाः षोडश प्रोक्ता रसं कार्पासजं पिबेत् । सतैलं मूषिकार्तिघ्नं फलिनीकुसुमं तथा ॥२९८/८॥

सनागरगुडं भक्ष्यं तद्विषारोचकापहम् । चिकित्सा विंशतिः प्रोक्ता लूताविषहरो गणः ॥२९८/९॥

पद्मकं पाटली कुष्ठं नतमुशीरचन्दनम् । निर्गुण्डी सारिवा शेलु लूतार्तं सेचयेज्जलैः ॥२९८/१०॥

गुञ्जानिर्गुण्डिकङ्कोलपर्णं शुण्ठी निशाद्वयम् । करञ्जास्थि च तत्पङ्कैर्वृश्चिकार्तिहरं शृणु ॥२९८/११॥

मञ्जिष्ठा चन्दनं व्योषपुष्पाशिरीषकौमुदम् । संयोज्याश्चतुरो योगा लेपादौ वृश्चिकापहाः ॥२९८/१२॥

ॐ नमो भगवते रुद्राय चिवि चिवि छिन्द छिन्द किरि किरि भिन्द भिन्द खड्गेन च्छेदय च्छेदय शूलेन भेदय भेदय चक्रेण दारय दारय ॐ ह्रूं फट् ॥२९८/१३॥

मन्त्रेण मन्त्रितो देयो गर्दभादीन्निकृन्तति । त्रिफलोशीरमुस्ताम्बुमांसीपद्मकचन्दनम् ॥२९८/१४॥

अजाक्षीरेण पानादौ गर्दभादेर्विषं हरेत् । हरेच्छिरीषपञ्चाङ्गव्योषं शतपदीविषम् ॥२९८/१५॥

सकन्धरं शिरीषास्थि हरेदुन्दूरजं विषम् । व्योषं ससर्पिः पिण्डीतमूलमस्य विषं हरेत् ॥२९८/१६॥

क्षारव्योषवचाडिङ्गुविडङ्गं सैन्धवं नतम् । अम्बष्ठातिबलाकुष्ठं सर्वकीटविषं हरेत् ॥

यष्टिव्योषगुडक्षीरयोगः शूनो[[40]](#footnote-41) विषापहः ॥२९८/१७॥

ॐ सुभद्रायै नमः ॐ सुप्रभायै नमः ॥२९८/१८॥

यान्यौषधानि गृह्यन्ते विधानेन विना जनैः । तेषां बीजं त्वया ग्राह्यमिति ब्रह्माऽब्रवीच्च ताम् ॥२९८/१९॥

तां प्रणम्यौषधीं पश्चाद्यवान्प्रक्षिप्य मुष्टिना । दश जप्त्वा मन्त्रमिमं नमस्कुर्यात्तदौषधम् ॥२९८/२०॥

त्वामुद्धराम्यूर्ध्वनेत्रामनेनैव च भक्षयेत् । नमः पुरुषसिंहाय नमो गोपालकाय च ॥२९८/२१॥

आत्मनैवाभिजानाति रणे कृष्ण पराजयम् । अनेन सत्यवाक्येन अगदो मेऽस्तु सिध्यतु ॥२९८/२२॥

नमो वैदूर्यमाते तत्र[[41]](#footnote-42) रक्ष रक्ष मां सर्वविषेभ्यो गौरि गान्धारि चाण्डालि मातङ्गिनि स्वाहा हरिमाये ॥२९८/२३॥

औषधादौ प्रयोक्तव्यो मन्त्रोऽयं स्थावरे विषे । भुक्तमात्रे स्थिते ज्वाले पद्मशीताम्बुसेवितम् ॥

पाययेत्सघृतं क्षौद्रं विषिञ्चेत्तदनन्तरम् ॥२९८/२४॥

1. कटोल्वकम् [↑](#footnote-ref-2)
2. पेयार्थे [↑](#footnote-ref-3)
3. मुक्ताः [↑](#footnote-ref-4)
4. काकमारी [↑](#footnote-ref-5)
5. क्षतशुक्रहरी [↑](#footnote-ref-6)
6. कलम्बिकानि [↑](#footnote-ref-7)
7. लोपा [↑](#footnote-ref-8)
8. विप्रायापूपमर्पयेत् [↑](#footnote-ref-9)
9. स्वेददूषकाः [↑](#footnote-ref-10)
10. श्लेष्मातको [↑](#footnote-ref-11)
11. रसस्यैतद्गुणं [↑](#footnote-ref-12)
12. भयावहम् [↑](#footnote-ref-13)
13. निशाम् [↑](#footnote-ref-14)
14. व्यायामिनो नरः [↑](#footnote-ref-15)
15. रच्यदन्त्याग्नि [↑](#footnote-ref-16)
16. घृते [↑](#footnote-ref-17)
17. स्थिता [↑](#footnote-ref-18)
18. स्वगतं [↑](#footnote-ref-19)
19. पाककृत् [↑](#footnote-ref-20)
20. वार्धकश्च [↑](#footnote-ref-21)
21. शिलाभिदाम् [↑](#footnote-ref-22)
22. पिबेत् [↑](#footnote-ref-23)
23. पृथग्भृङ्गजभावितम् [↑](#footnote-ref-24)
24. शतविंशतिः [↑](#footnote-ref-25)
25. पिण्डितं [↑](#footnote-ref-26)
26. संस्कारो [↑](#footnote-ref-27)
27. मधुस्तारजो [↑](#footnote-ref-28)
28. पाचनो रुक्प्रणाशनः [↑](#footnote-ref-29)
29. शाद्वला [↑](#footnote-ref-30)
30. विहिता [↑](#footnote-ref-31)
31. लावणम् [↑](#footnote-ref-32)
32. पयःपा [↑](#footnote-ref-33)
33. ताम्रं मृतं मततुल्यं [↑](#footnote-ref-34)
34. मुस्ते [↑](#footnote-ref-35)
35. गन्धापलं [↑](#footnote-ref-36)
36. तिलस्य [↑](#footnote-ref-37)
37. अमलपक्षे [↑](#footnote-ref-38)
38. पञ्चाङ्गखादनान् [↑](#footnote-ref-39)
39. पुरीद्वारा [↑](#footnote-ref-40)
40. खिलविषापहः [↑](#footnote-ref-41)
41. तन्न [↑](#footnote-ref-42)