॥ऋगादिविधानानि॥

ऋग्यजुःसामाथर्वाणविधानं पुष्करोदितम् । भुक्तिमुक्तिकरं जप्याद्धोमाद्रामाय तद्वदे ॥२५९/१॥

प्रतिवेदं तु कर्माणि कार्याणि प्रवदामि ते । प्रथमं ऋग्विधानं वै शृणु त्वं भुक्तिमुक्तिदम् ॥२५९/२॥

अन्तर्जले तथा होमे जपतो मनसेप्सितम् । कामं करोति गायत्री प्राणायामाद्विशेषतः ॥२५९/३॥

गायत्र्या दशसाहस्रो जपो नक्ताशनो द्विज । बहुस्नातस्य तत्रैव सर्वकल्मषनाशनः ॥२५९/४॥

दशायुतानि जप्त्वा यो होमं कुर्यात्स मुक्तिभाक् । प्रणवो हि परं ब्रह्म तज्जपः सर्वपापहा ॥२५९/५॥

ओंकारशतजप्तं तु नाभिमात्रोदकस्थितः । जलं पिबेत्स सर्वैस्तु पापैर्वै विप्रमुच्यते ॥२५९/६॥

मात्रात्रयं त्रयो वेदास्त्रयो देवास्त्रयोऽग्नयः । महाव्याहृतयः सप्त लोका होमोऽखिलाघहा ॥२५९/७॥

गायत्री परमा जाप्या महाव्याहृतयस्तथा । अन्तर्जले तथा राम प्रोक्तश्चैवाघमर्षणः ॥२५९/८॥

अग्निमीळे पुरोहितं सूक्तोऽयं वह्निदैवतः । शिरसा धारयन्वह्निं यो जपेत्परिवत्सरम् ॥२५९/९॥

होमं त्रिषवणं भैक्ष्यमनग्निज्वलनं चरेत् । अतः परमृचः सप्त वाय्वाद्या याः प्रकीर्तिताः ॥२५९/१०॥

ता जपन् प्रयतो नित्यमिष्टान्कामान्समश्नुते । मेधाकामो जपेन्नित्यं सदसस्पमिति त्र्यृचम् ॥२५९/११॥

अन्व(म्ब)यो यन्नि(न्ती)माः प्रोक्ताः नवर्चो मृत्युनाशनाः । शुनःशेपमृषिं बद्धः सन्निरुद्धोऽथ वा जपेत् ॥२५९/१२॥

मुच्यते सर्वपापेभ्यो गदी वाप्यगदो भवेत् । य इच्छेच्छाश्वतं कामं मित्रं प्राज्ञं पुरन्दरम् ॥२५९/१३॥

ऋग्भिः षोडशभिः कुर्यादिन्द्रियस्येति दिने दिने । हिरण्यस्तूपमित्येतज्जपन्शत्रून्प्रबाधते ॥२५९/१४॥

क्षेमी भवति चाध्वानि ये ते पन्था जपन्नरः । रौद्रीभिः षड्भिरीशानं स्तुयाद्यो वै दिने दिने ॥२५९/१५॥

चरुं वा कल्पयेद्रौद्रं तस्य शान्तिः परा भवेत् । उदित्युद्यन्तमादित्यमुपतिष्ठन्दिने दिने ॥२५९/१६॥

क्षिपेज्जलाञ्जलीन्सप्त मनोदुःखविनाशनम् । द्विषन्तमित्यथार्धर्चं यद्विप्रान्तं जपन्स्मरेत् ॥२५९/१७॥

आगस्कृत्सप्तरात्रेण विद्वेषमधिगच्छति । आरोग्यकामी रोगी वा पुष्कर्यास्योभयं जपेत् ॥२५९/१८॥

उत्तमस्तस्य चार्धर्चो जपेद्वैरिनाशने । उदयत्यायुरक्षय्यं तेजो मध्यन्दिने जपेत् ॥२५९/१९॥

अस्तं प्रतिगते सूर्ये द्विषन्तं प्रतिबाधते । न वयश्चेति सूक्तानि जपन् शत्रून्नियच्छति ॥२५९/२०॥

एकादश सुपर्णस्य सर्वकामान्विनिर्दिशेत् । आध्यात्मिकीः क इत्येता जपन्मोक्षमवाप्नुयात् ॥२५९/२१॥

आ नो भद्रा इत्यनेन दीर्घमायुरवाप्नुयात् । त्वं सोमेति च सूक्तेन नवं पश्येन्निशाकरम् ॥२५९/२२॥

उपतिष्ठेत् समित्पाणिर्वासांस्याप्नोत्यसंशयम् । आयुरीप्सन्निममिति कौत्सं सूक्तं सदा जपेत् ॥२५९/२३॥

अप नः शोशुचदिति स्तुत्वा मध्ये दिवाकरम् । यथा मुञ्चति चेषीकां तथा पापं प्रमुञ्चति ॥२५९/२४॥

जातवेदस इत्येतज्जपेत्स्वस्त्ययनं पथि । भयैर्विमुच्यते सर्वैः स्वस्तिमानाप्नुयाद्गृहान् ॥२५९/२५॥

व्युष्टायां च तथा रात्र्यामेतद्दुःस्वप्ननाशनम् । प्रमन्दिनेति सूयन्त्या जपेद्गर्भविमोचनम् ॥२५९/२६॥

जपन्निन्द्रमिति स्नातो वैश्वदेवं तु सप्तकम् । मुञ्चत्याज्यं तथा जुह्वत्सकलं किल्विषं नरः ॥२५९/२७॥

इमामिति जपञ्शश्वत्कामानाप्नोत्यभीप्सितान् । मा नस्तोक इति द्वाभ्यां त्रिरात्रोपोषितः शुचिः ॥२५९/२८॥

औदुम्बरीश्च जुहुयात्समिधश्चाज्यसंस्कृताः । छित्त्वा सर्वान्मृत्युपाशाञ्जीवेद्रोगविवर्जितः ॥२५९/२९॥

ऊर्द्ध्वबाहुरनेनैव स्तुत्वा शम्भुं तथैव च । मा नस्तोकेति च ऋचा शिखाबन्धे कृते नरः ॥२५९/३०॥

अधृष्यः सर्वभूतानां जायते संशयं विना । चित्रमित्युपतिष्ठेत त्रिसन्ध्यं भास्करं तथा ॥२५९/३१॥

समित्पाणिर्नरो नित्यमीप्सितं धनमाप्नुयात् । अधः स्वप्नेति च जपन्प्रातर्मध्यन्दिने दिने ॥२५९/३२॥

दुःस्वप्नं चार्दयेत्कृत्स्नं भोजनं चाप्नुयाच्छुभम् । उभे पुमानिति तथा रक्षोघ्नः परिकीर्तितः ॥२५९/३३॥

उभे वासा इति ऋचो जपन्कामानवाप्नुयात् । तमागन्निति च जपन्मुच्यते चाततायिनः ॥२५९/३४॥

कया शुभेति च जपञ्जातिश्रैष्ठ्यमवाप्नुयात् । इमं नु सोममित्येतत्सर्वान्कामानवाप्नुयात् ॥२५९/३५॥

पितरित्युपतिष्ठेत नित्यमर्थमुपस्थितम् । अग्ने नयेति सूक्तेन घृतहोमश्च मार्गगः ॥२५९/३६॥

वीरान्नयमवाप्नोति सुश्लोकं यो जपेत्सदा । कङ्कतो नेति सूक्तेन विषान्सर्वान्व्यपोहति ॥२५९/३७॥

यो जात इति सूक्तेन सर्वान्कामानवाप्नुयात् । गणानामिति सूक्तेन स्निग्धमाप्नोत्यनुत्तमम् ॥२५९/३८॥

यो मे राजन्नितीमां तु दुःस्वप्नशमनीमृचम् । अध्वनि प्रस्थितो यस्तु पश्येच्छत्रुं समुत्थितम् ॥२५९/३९॥

अप्रशस्तं प्रशस्तं वा कुविदङ्ग इमं जपेत् । द्वाविंशकं जपन् सूक्तमाध्यात्मिकमनुत्तमम् ॥२५९/४०॥

पर्वसु प्रयतो नित्यमिष्टान्कामान्समश्नुते । कृणुष्वेति जपन्सूक्तं जुह्वदाज्यं समाहितः ॥२५९/४१॥

अरातीनां हरेत्प्राणान्रक्षांस्यपि विनाशयेत् । उपतिष्ठेत्स्वयं वह्निं परित्यृचा दिने दिने ॥२५९/४२॥

तं रक्षति स्वयं वह्निर्विश्वतो विश्वतोमुखः । हंसः शुचिषदित्येतच्छुचिरीक्षेद्दिवाकरम् ॥२५९/४३॥

कृषिं प्रपद्यमानस्तु स्थालीपाकं यथाविधि । जुहुयात्क्षेत्रमध्ये तु मुनिः स्वाहान्तपञ्चभिः ॥२५९/४४॥

इन्द्राय च मरुद्भ्यस्तु पर्जन्याय भगाय च । यथालिङ्गं तु विहरेल्लाङ्गलं तु कृषीवलः ॥२५९/४५॥

युक्तो धान्याय सीतायै सुनासीरमथोत्तरम् । गन्धमाल्यैर्नमस्कारैर्यजेदेताश्च देवताः ॥२५९/४६॥

प्रवापने प्रलवने खलसीतापहारयोः । अमोघं कर्म भवति वर्धते सर्वदा कृषिः ॥२५९/४७॥

समुद्रादिति सूक्तेन कामानाप्नोति पावकात् । विश्वानि न इति द्वाभ्यां य ऋग्भ्यां वह्निमर्हति ॥२५९/४८॥

स तरत्यापदः सर्वा यशः प्राप्नोति चाक्षयम् । विपुलां श्रियमाप्नोति जयं प्राप्नोत्यनुत्तमम् ॥२५९/४९॥

अग्ने त्वमिति च स्तुत्वा धनमाप्नोति वाञ्छितम् । प्रजाकामो जपेन्नित्यं वरुणदैवतत्रयम् ॥२५९/५०॥

स्वस्त्या त्रयं जपेत्प्रातः सदा स्वस्त्ययनं महत् । स्वस्ति पन्था इति प्रोच्य स्वस्तिमान्व्रजतेऽध्वनि ॥२५९/५१॥

विजिहीष्व वनस्पते शत्रूणां व्यापितं भवेत् । स्त्रिया गर्भप्रमूढाया गर्भमोक्षणमुत्तमम् ॥२५९/५२॥

अच्छावदेति सूक्तं च वृष्टिकामः प्रयोजयेत् । निराहारः क्लिन्नवासा न चिरेण प्रवर्षति ॥२५९/५३॥

मनसः काम इत्येतां पशुकामो नरो जपेत् । कर्दमेन इति स्नायात्प्रजाकामः शुचिव्रतः ॥२५९/५४॥

अश्वपूर्वा इति स्नायाद्राज्यकामस्तु मानवः । राहिते चर्मणि स्नायाद्ब्राह्मणस्तु यथाविधि ॥२५९/५५॥

राजा चर्मणि वैयाघ्रे छागे वैश्यस्तथैव च । दशसाहस्रिको होमः प्रत्येकं परिकीर्तितः ॥२५९/५६॥

आगार इति सूक्तेन गोष्ठे गां लोकमातरम् । उपतिष्ठेद्व्रजेच्चैव यदीच्छेत्ताः सदाक्षयाः ॥२५९/५७॥

उपेतितिसृभीराज्ञो दुन्दुभीनभिमन्त्रयेत् । तेजो बलं च प्राप्नोति शत्रुं चैव नियच्छति ॥२५९/५८॥

तृणपाणिर्ज्जपेत्सूक्तं रक्षोघ्नं दस्युभिर्वृतः । ये के च ज्मेत्यृचं जप्त्वा दीर्घमायुराप्नुयात् ॥२५९/५९॥

जीमूतसूक्तेन तथा सेनाङ्गान्यभिमन्त्रयेत् । यथालिङ्गं ततो राजा विनिहन्ति रणे रिपून् ॥२५९/६०॥

आग्नयेति त्रिभिः सूक्तैर्धनमाप्नोति चाक्षयम् । अमीवहेति सूक्तेन भूतानि स्थापयेन्निशि ॥२५९/६१॥

संबाधे विषमे दुर्गे बद्धो वा निर्गतः क्वचित् । पलायन्वा गृहीतो वा सूक्तमेतत्तथा जपेत् ॥२५९/६२॥

त्रिरात्रं नियतोपोष्य श्रापयेत्पायसं चरुम् । तेनाहुतिशतं पूर्णं जुहुयात् त्र्यम्बकेत्यृचा ॥२५९/६३॥

समुद्दिश्य महादेवं जीवेदब्दशतं सुखम् । तच्चक्षुरित्यृचा स्नात उपतिष्ठेद्दिवाकरम् ॥२५९/६४॥

उद्यन्तं मध्यगं चैव दीर्घमायुर्जिजीविषुः ।न हीति च चतुष्केण मुच्यते महतो भयात् ॥२५९/६५॥

सूक्ताभ्यां पर एवाभ्यां हुताभ्यां भूतिमाप्नुयात् । इन्द्रासोमेति सूक्तं तु कथितं शत्रुनाशनम् ॥२५९/६६॥

यस्य लुप्तं व्रतं मोहाद्व्रात्यैर्वा संसृजेत्सह । उपोष्याज्यं स जुहुयात्त्वमग्ने व्रतपा इति ॥२५९/६७॥

आदित्येत्यृक्च सम्राजं जप्त्वा वादे जयी भवेत् । महीति च चतुष्केण मुच्यते महतो भयात् ॥२५९/६८॥

ऋचं जप्त्वा यदि ह्येतत् सर्वकामानवाप्नुयात् । द्वाचत्वारिंशतं चैन्द्रं जप्त्वा नाशयते रिपून् ॥२५९/६९॥

वाचं महीति जप्त्वा च प्राप्नोत्यारोग्यमेव च । शन्नो भवेति द्वाभ्यान्तु भुक्त्वान्नं प्रयतः शुचिः ॥२५९/७०॥

हृदयं पाणिना स्पृष्ट्वा व्याधिभिर्न्नाभिभूयते । उत्तमेदमिति स्नातो हुत्वा शत्रुं प्रमापयेत् ॥२५९/७१॥

शन्नोग्न इति सूक्तेन हुतेनार्थमवाप्नुयात् । कन्या वारितिसूक्तेन दिग्दोषाद्विप्रमुच्यते ॥२५९/७२॥

यदद्य कव्येत्युदिते जप्ते वश्यं जगद्भवेत् । यद्वागिति च जप्तेन वाणी भवति संस्कृता ॥२५९/७३॥

वाचो विदमिति त्वेतां जपन्वाचं समश्नुते । पवित्राणां पवित्रं तु पावमान्यो ह्यृचो मताः ॥२५९/७४॥

वैखानसा ऋचस्त्रिंशत्पवित्राः परमा मताः । ऋचो द्विषष्टिः प्रोक्ताश्च परस्येत्यृषिसत्तम ॥२५९/७५॥

सर्वकल्मषनाशाय पावनाय शिवाय च । स्वादिष्ठयेति सूक्तानां सप्तषष्टिरुदाहृता ॥२५९/७६॥

दशोत्तराण्यृचश्चैताः पावमान्यः शतानि षट् । एतज्जपंश्च जुह्वच्च घोरं मृत्युभयं जयेत् ॥२५९/७७॥

आपो हि ष्ठेति वारिस्थो जपेत्पापभयार्दने । प्रदेवन्नेति नियतो जपेच्च मरुधन्वसु ॥२५९/७८॥

प्राणान्तिके भये प्राप्ते क्षिप्रमायुस्तु विन्दति । प्रावेपामित्यृचमेकां जपेच्च मनसा निशि ॥२५९/७९॥

व्युष्टायामुदिते सूर्ये द्यूते जयमवाप्नुयात् । मा प्रगामेति मूढश्च पन्थानं पथि विन्दति ॥२५९/८०॥

क्षीणायुरिति मन्येत यं कञ्चित्सुहृदं प्रियम् । यत्ते यममिति तु स्नातस्तस्य मूर्द्धानमालभेत् ॥२५९/८१॥

सहस्रकृत्वः पञ्चाहं तेनायुर्विन्दते महत् । इदमित्थेति जुहुयाद्घृतं प्राज्ञः सहस्रशः ॥२५९/८२॥

पशुकामो गवां गोष्ठे अर्थकामश्चतुष्पथे । वयः सुपर्ण इत्येतां जपन्वै विन्दते श्रियम् ॥२५९/८३॥

हविष्यन्तीयमभ्यस्य सर्वपापैः प्रमुच्यते । तस्य रोगा विनश्यन्ति कायाग्निर्वर्धते तथा ॥२५९/८४॥

या ओषधयः स्वस्त्ययनं सर्वव्याधिविनाशनम् । वृहस्पते अतीत्येतद्वृष्टिकामः प्रयोजयेत् ॥२५९/८५॥

सर्वत्रेति परा शान्तिर्ज्ञेया प्रतिरथस्तथा । सूक्तं संकाश्यपं नित्यं प्रजाकामस्य कीर्तितम् ॥२५९/८६॥

अहं रुद्रेभिरित्येतद्वाग्मी इत्येतद्वाग्मी भवति मानवः । न योनौ जायते विद्वाञ्जपन्रात्रीति रात्रिषु ॥२५९/८७॥

रात्रिसूक्तं जपन्न्रात्रौ रात्रिं क्षेमी नयेन्नरः । कल्पयन्तीति च जपन्नित्यं कृत्वारिनाशनम् ॥२५९/८८॥

आयुष्यं चैव वर्चस्यं सूक्तं दाक्षायणं महत् । उत देवा इति जपेदामयघ्नं धृतव्रतः ॥२५९/८९॥

अयमग्ने जरीत्येतज्जपेदग्निभये सति । अरण्यानीत्यरण्येषु जपेत्तद्भयनाशनम् ॥२५९/९०॥

ब्राह्मीमासाद्य सूक्ते द्वे ऋचं ब्राह्मीं शतावरीम् । पृथगद्भिर्घृतैर्वाथ मेधां लक्ष्मीं च विन्दति ॥२५९/९१॥

शास इत्था सपत्नघ्नं सङ्ग्रामं विजिगीषतः । ब्रह्मणोग्निः संविदानं गर्भमृत्युनिवारणम् ॥२५९/९२॥

अपेहीति जपेत्सूक्तं शुचिर्दुःस्वप्ननाशनम् । येनेदमिति वै जप्त्वा समाधिं विन्दते परम् ॥२५९/९३॥

मयोभूर्वात इत्येतद्गवां स्वस्त्ययनं परम् । शाम्बरीमिन्द्रजालं वा मायामेतेन वारयेत् ॥२५९/९४॥

महीत्रीणामवोस्त्विति पथि स्वस्त्ययनं जपेत् । प्राग्नये विद्विषन्द्वेष्यं जपेच्च रिपुनाशनम् ॥२५९/९५॥

वास्तोष्पतेन मन्त्रेण यजेत गृहदेवताः । जपस्यैष विधिः प्रोक्तो हुते ज्ञेयो विशेषतः ॥२५९/९६॥

होमान्ते दक्षिणा देया पापशान्तिर्हुतेन तु । हुतं शाम्यति चान्नेन अन्नं हेमप्रदानतः ॥२५९/९७॥

विप्राशिषस्त्वमोघाः स्युर्बहिः स्नानं तु सर्वतः । सिद्धार्थका यवा धान्यं पयो दधि घृतं तथा ॥२५९/९८॥

क्षीरवृक्षास्तथेध्मं तु होमे वै सर्वकामदाः । समिधः कण्टकिन्यश्च राजिका रुधिरं विषम् ॥२५९/९९॥

अभिचारे तथा शैलमशनं सक्तवः पयः । दधि भैक्ष्यं फलं मूलमृग्विधानमुदाहृतम् ॥२५९/१००॥

यजुर्विधानम् ।

यजुर्विधानं वक्ष्यामि भुक्तिमुक्तिप्रदं शृणु ।ओंकारपूर्विका राम महाव्याहृतयो मताः ॥२६०/१॥

सर्वकल्मषनाशिन्यः सर्वकामप्रदास्तथा । आज्याहुतिसहस्रेण देवानाराधयेद्बुधः ॥२६०/२॥

मनसः काङ्क्षितं राम मनसेप्सितकामदम् । शान्तिकामो यवैः कुर्यात्तिलैः पापापनुत्तये ॥२६०/३॥

धान्यैः सिद्धार्थकैश्चैव सर्वकामकरैस्तथा । औदुम्बरीभिरिध्माभिः पशुकामस्य शस्यते ॥२६०/४॥

दध्ना चैवान्नकामस्य पयसा शान्तिमिच्छतः । अपामार्गसमिद्धस्तु कामयन्कनकं बहु ॥२६०/५॥

कन्याकामो घृताक्तानि युग्मशो ग्रथितानि तु । जातीपुष्पाणि जुहुयाद्ग्रामार्थी तिलतण्डुलान् ॥२६०/६॥

वश्यकर्मणि शाखोटवासापामार्गमेव च । विषासृङ्मिश्रसमिधो व्याधिघातस्य भार्गव ॥२६०/७॥

क्रुद्धस्तु जुहुयात्सम्यक् शत्रूणां बधकाम्यया । सर्वव्रीहिमयीं कृत्वा राज्ञः प्रतिकृतिं द्विज ॥२६०/८॥

सहस्रशस्तु जुहुयाद्राजा वशगतो भवेत् । वस्त्रकामस्य पुष्पाणि दूर्वा व्याधिविनाशिनी ॥२६०/९॥

ब्रह्मवर्चसकामस्य वासोऽग्रं च विधीयते । प्रत्यङ्गिरेषु जुहुयात्तुषकण्टकभस्मभिः ॥२६०/१०॥

विद्वेषणे च पक्ष्माणि काककौशिकयोस्तथा । कापिलं च घृतं हुत्वा तथा चन्द्रग्रहे द्विज ॥२६०/११॥

वचाचूर्णेन सम्पातात्समानीय च तां वचाम् । सहस्रमन्त्रितां भुक्त्वा मेधावी जायते नरः ॥२६०/१२॥

एकादशाङ्गुलं शङ्कु लौहं खादिरमेव च । द्विषतो वधोऽसीति जपन्निखनेद्रिपुवेश्मनि ॥२६०/१३॥

उच्चाटनमिदं कर्म शत्रूणां कथितं तव । चक्षुष्या इति जप्त्वा च विनष्टं चक्षुराप्नुयात् ॥२६०/१४॥

उपयुञ्जत इत्येदनुवाकं तथान्नदम् । तनूनपाग्ने सदिति दूर्वां हुत्वार्तिवर्जितः ॥२६०/१५॥

भेषजमसीति दध्याज्यैर्होमः पशूपसर्गनुत् । त्रियम्वकं यजामहे होमः सौभाग्यवर्धनः ॥२६०/१६॥

कन्यानाम गृहीत्वा तु कन्यालाभकरः परः । भयेषु तु जपन्नित्यं भयेभ्यो विप्रमुच्यते ॥२६०/१७॥

धुस्तूरपुष्पं सघृतं हुत्वा स्यात्सर्वकामभाक् । हुत्वा तु गुग्गुलं राम स्वप्ने पश्यति शङ्करम् ॥२६०/१८॥

युञ्जते मनोनुवाकं जप्त्वा दीर्घायुराप्नुयात् । विष्णो ररटमित्येतत्सर्वबाधाविनाशनम् ॥२६०/१९॥

रक्षोघ्नं च यशस्यं च तथैव विजयप्रदम् । अयं नो अग्निरित्येतत्सङ्ग्रामे विजयप्रदम् ॥२६०/२०॥

इदमापः प्रवहत स्नाने पापापनोदनम् । विश्वकर्मन्नु हविषा सूचीं लौहीं दशाङ्गुलाम् ॥२६०/२१॥

कन्याया निखनेद्द्वारि सान्यस्मै न प्रदीयते । देव सवितरेतेन हुतेनैतेन चान्नवान् ॥२६०/२२॥

अग्नौ स्वाहेति जुहुयाद्बलकामो द्विजोत्तमः । तिलैर्यवैश्च धर्मज्ञ तथापामार्गतण्डुलैः ॥२६०/२३॥

सहस्रमन्त्रितां कृत्वा तथा गोरोचनां द्विज । तिलकं च तथा कृत्वा जनस्य प्रियतामियात् ॥२६०/२४॥

रुद्राणां च तथा जप्यं सर्वाघविनिषूदनम् । सर्वकर्मकरो होमस्तथा सर्वत्र शान्तिदः ॥२६०/२५॥

अजाविकानामश्वानां कुञ्जराणां तथा गवाम् । मनुष्याणां नरेन्द्राणां बालानां योषितामपि ॥२६०/२६॥

ग्रामाणां नगरानाणां च देशानामपि भार्गव । उपद्रुतानां धर्मज्ञ व्याधितानां तथैव च ॥२६०/२७॥

मरके समनुप्राप्ते रिपुजे च तथा भये । रुद्रहोमः परा शान्तिः पायसेन घृतेन च ॥२६०/२८॥

कुष्माण्डघृतहोमेन सर्वान् पापान् व्यपोहति । सक्तुयावकभैक्षाशी नक्तं मनुजसत्तम ॥२६०/२९॥

बहिःस्नानरतो मासान्मुच्यते ब्रह्महत्यया । मधु वातेति मन्त्रेण होमादितोऽखिलं लभेत् ॥२६०/३०॥

दधिक्राव्णेति हुत्वा तु पुत्रान्प्राप्नोत्यसंशयम् । तथा घृतवतीत्येतदायुष्यं स्याद्घृतेन तु ॥२६०/३१॥

स्वस्ति न इन्द्र इत्येतत्सर्वबाधाविनाशनम् । इह गावः प्रजायध्वमिति पुष्टिविवर्धनम् ॥२६०/३२॥

घृताहुतिसहस्रेण तथालक्ष्मीविनाशनम् । स्रुवेण देवस्य त्वेति हुत्वापामार्गतण्डुलम् ॥२६०/३३॥

मुच्यते विकृताच्छीघ्रमभिचारान्न संशयः । रुद्र यत्ते पलाशस्य समिद्भिः कनकं लभेत् ॥२६०/३४॥

शिवो भवेत्यग्न्युत्पाते व्रीहिभिर्जुहुयान्नरः । याः सेना इति चैतच्च तस्करेभ्यो भयापहम् ॥२६०/३५॥

यो अस्मभ्यमवातीयाद्धुत्वा कृष्णतिलान्नरः । सहस्रशोऽभिचाराच्च मुच्यते विकृताद्द्विज ॥२६०/३६॥

अन्नेनान्नपतेत्येवं हुत्वा चान्नमवाप्नुयात् । हंसः शुचिः षदित्येतज्जप्तं तोयेऽघनाशनम् ॥२६०/३७॥

चत्वारि शृङ्गेत्येतत्तु सर्वपापहरं जले । देवा यज्ञेति जप्त्वातु ब्रह्मलोके महीयते ॥२६०/३८॥

वसन्तेति च हुत्वाज्यमादित्याद्वरमाप्नुयात् । सुपर्णोऽसीति चेत्यस्य कर्म व्याहृतिवद्भवेत् ॥२६०/३९॥

नमः स्वाहेति त्रिर्जप्त्वा बन्धनान्मोक्षमाप्नुयात् । अन्तर्जले त्रिरावर्त्य द्रुपदां सर्वपापमुक् ॥२६०/४०॥

इह गावः प्रजायध्वं मन्त्रोऽयं बुद्धिवर्धनः । हुतं तु सर्पिषा दध्ना पयसा पायसेन वा ॥२६०/४१॥

शं नो देवीति चैतेन हुत्वा पर्णफलाणि च । आरोग्यं श्रियमाप्नोति जीवितं च चिरं तथा ॥२६०/४२॥

ओषधीः प्रतिमोदध्वं वपने लवनेऽर्थकृत् । अश्वावती पायसेन होमाच्छान्तिमवाप्नुयात् ॥२६०/४३॥

तस्मा इति च मन्त्रेण बन्धनस्थो विमुच्यते । युवा सुवासा इत्येव वासांस्याप्नोति चोत्तमम् ॥२६०/४४॥

मुञ्चन्तु मा शपथ्यादि सर्वकिल्बिषनाशनम् । मा माहिंसीस्तिलाज्येन हुतं रिपुविनाशनम् ॥२६०/४५॥

नमोऽस्तु सर्पेभ्यो हुत्वा घृतेन पायसेन तु । कृणुष्व पाज इत्येतदभिचारविनाशनम् ॥२६०/४६॥

दूर्वाकाण्डायुतं हुत्वा काण्डात्काण्डेति मानवः । ग्रामे जनपदे वापि मरकं तु शमं नयेत् ॥२६०/४७॥

रोगार्त्तो मुच्यते रोगात्तथा दुःखात्तु दुःखितः । औदुम्बरीश्च समिधो मधुमान्नो वनस्पतिः ॥२६०/४८॥

हुत्वा सहस्रशो राम धनमाप्नोति मानवः । सौभाग्यं महदाप्नोति व्यवहारे तथा जयम् ॥२६०/४९॥

अपां गर्भमिति हुत्वा देवं वर्षापयेद्ध्रुवम् । अपः पिवेति च तथा हुत्वा दधि घृतं मधु ॥२६०/५०॥

प्रवर्तयति धर्मज्ञ महावृष्टिमनन्तरम् । नमस्ते रुद्र इत्येतत् सर्वोपद्रवनाशनम् ॥२६०/५१॥

सर्वशान्तिकरं प्रोक्तं महापातकनाशनम् । अध्यवोचदित्यनेन रक्षणं व्याधितस्य तु ॥२६०/५२॥

रक्षोघ्नं च यशस्यं च चिरायुःपुष्टिवर्द्धनम् । सिद्धार्थकानां क्षेपेण पथि चैतज्जपन्सुखी ॥२६०/५३॥

असौ यस्ताम्र इत्येतत्पठन्नित्यं दिवाकरम् । उपतिष्ठेत धर्मज्ञ सायं प्रातरतन्द्रितः ॥२६०/५४॥

अन्नमक्षयमाप्नोति दीर्घमायुश्च विन्दति । प्रमुञ्च धन्वन्नित्येतत्षड्भिरायुधमन्त्रणम् ॥२६०/५५॥

रिपूणां भयदं युद्धे नात्रकार्या विचारणा । मानो महान्त इत्येवं बालानां शान्तिकारकम् ॥२६०/५६॥

नमो हिरण्यवाहवे इत्यनुवाकसप्तकम् । राजिकां कटुतैलाक्तां जुहुयाच्छत्रुनाशनीम् ॥२६०/५७॥

नमो वः किरिकेभ्यश्च पद्मलक्षकृतैर्नरः । राज्यलक्ष्मीमवाप्नोति तथा बिल्वैः सुवर्णकम् ॥२६०/५८॥

इमा रुद्रायेति तिलैर्होमाच्च धनमाप्यते । दूर्वाहोमेन चाज्येन सर्वव्याधिविवर्जितः ॥२६०/५९॥

आशुः शिशान इत्येतदायुधानां च रक्षणे । सङ्ग्रामे कथितं राम सर्वशत्रुनिबर्हणम् ॥२६०/६०॥

वजश्चमेति जुहुयात्सहस्रं पञ्चभिर्द्विज । आज्याहुतीनां धर्मज्ञ चक्षूरोगाद्विमुच्यते ॥२६०/६१॥

शं नो वनस्पते गृहे होमः स्याद्वास्तुदोषनुत् । अग्न आयूंषि हुत्वाज्यं द्वेषं नाप्नोति केनचित् ॥२६०/६२॥

अपां फेनेति लाजाभिर्हुत्वा जयमवाप्नुयात् । भद्रा इतीन्द्रियैर्हीनो जपन्स्यात् सकलेन्द्रियः ॥२६०/६३॥

अग्निश्च पृथिवी चेति वशीकरणमुत्तमम् । अध्वनेति जपन्मन्त्रं व्यवहारे जयी भवेत् ॥२६०/६४॥

ब्रह्म राजन्यमिति च कर्मारम्भे तु सिद्धिकृत् । संवत्सरोऽसीति घृतैर्लक्षहोमादरोगवान् ॥२६०/६५॥

केतुं कृण्वन्नितीत्येतत् सङ्ग्रामे जयवर्धनम् । इन्द्रोऽग्निर्धर्म इत्येतद्रणे धर्मनिबन्धनम् ॥२६०/६६॥

धनुर्नागेति मन्त्रश्च धनुर्ग्राहणिकः परः । यजीतेति तथा मन्त्रो विज्ञेयो ज्याभिमन्त्रणे ॥२६०/६७॥

मन्त्रश्चाहिरिवेत्येतच्छराणां मन्त्रणे भवेत् । वह्नीनां पितरित्येतत्तूणमन्त्रः प्रकीर्तितः ॥२६०/६८॥

युञ्जन्तीति तथाश्वानां योजने मन्त्र उच्यते । आशुः शिशान इत्येतद्यात्रारम्भणमुच्यते ॥२६०/६९॥

विष्णोः क्रमेति मन्त्रश्च रथारोहणिकः परः । आजङ्घतीति चाश्वानां ताडनीयमुदाहृतम् ॥२६०/७०॥

याः सेना अभित्वरीति परसैन्यमुखे जपेत् । दुन्दुभ्य इति चाप्येतद्दुन्दुभीताडनं भवेत् ॥२६०/७१॥

एतैः पूर्वहुतैर्मन्त्रैः कृत्वैवं विजयी भवेत् । यमेन दत्तमित्यस्य कोटिहोमाद्विचक्षणः ॥२६०/७२॥

रथमुत्पादयेच्छीघ्रं सङ्ग्रामे विजयप्रदम् । आ कृष्णेति तथैतस्य कर्म व्याहृतिवद्भवेत् ॥२६०/७३॥

शिवसंकल्पजापेन समाधिं मनसो लभेत् । पञ्चनद्यः पञ्चलक्षं हुत्वा लक्ष्मीमवाप्नुयात् ॥२६०/७४॥

यदा बध्नन्दाक्षायणां मन्त्रेणानेन मन्त्रितम् । सहस्रकृत्वः कनकं धारयेद्रिपुवारणम् ॥२६०/७५॥

इमं जीवेभ्य इति च शिलां लोष्टं चतुर्दिशम् । क्षिपेद्गृहे तदा तस्य न स्याच्चौरभयं निशि ॥२६०/७६॥

परि मे गामनेनेति वशीकरणमुत्तमम् । हन्तुमभ्यागतस्तत्र वशी भवति मानवः ॥२६०/७७॥

भक्ष्यताम्वूलपुष्पाद्यं मन्त्रितं तु प्रयच्छति । यस्य धर्मज्ञ वशगः सोऽस्य शीघ्रं भविष्यति ॥२६०/७८॥

शं नो मित्र इतीत्येतत्सदा सर्वत्र शान्तिदम् । गणानां त्वा गणपतिं कृत्वा होमं चतुष्पथे ॥२६०/७९॥

वशी कुर्याज्जगत्सर्वं सर्वधान्यैरसंशयम् । हिरण्यवर्णाः शुचयो मन्त्रोऽयमभिषेचने ॥२६०/८०॥

शन्नो देवीरभिष्टये तथा शान्तिकरः परः । एकचक्रेति मन्त्रेण हुतेनाज्येन भागशः ॥२६०/८१॥

ग्रहेभ्यः शान्तिमाप्नोति प्रसादं न च संशयः । गावो भग इति द्वाभ्यां हुत्वाज्यं गा अवाप्नुयात् ॥२६०/८२॥

प्रवादांषः सोपदिति गृहयज्ञे विधीयते । देवेभ्यो वनस्पत इति द्रुमयज्ञे विधीयते ॥२६०/८३॥

गायत्री वैष्णवी ज्ञेया तद्विष्णोः परमं पदम् । सर्वपापप्रशमनं सर्वकामकरं तथा ॥२६०/८४॥

सामविधानम्

यजुर्विधानं कथितं वक्ष्ये साम्नां विधानकम् । संहितां वैष्णवीं जप्त्वा हुत्वा स्यात्सर्वकामभाक् ॥२६१/१॥

संहितां छान्दसीं साधु जप्त्वा प्रीणाति शङ्करम् । स्कान्दीं पैत्र्यां संहितां च जप्त्वा स्यात्तु प्रसादवान् ॥२६१/२॥

यत इन्द्र भयामहे हिंसादोषविनाशनम् । अवकीर्णी मुच्यते च अग्निस्तिग्मेति वै जपन् ॥२६१/३॥

सर्वपापहरं ज्ञेयं परितोषं च तासु च । अविक्रेयं च विक्रीय जपेद्घृतवतीति च ॥२६१/४॥

अद्या नो देव सवितर्ज्ञेयं दुःस्वप्ननाशनम् । अबोध्यग्निरिति मन्त्रेण घृतं राम यथाविधि ॥२६१/५॥

अभ्युक्ष्य घृतशेषेण मेखलाबन्ध इष्यते । स्त्रीणां यासां तु गर्भाणि पतन्ति भृगुसत्तम ॥२६१/६॥

मणिं जातस्य बालस्य वध्नीयात्तदनन्तरम् । सोमं राजानमेतेन व्याधिभिर्विप्रमुच्यते ॥२६१/७॥

सर्पसाम प्रयुञ्जानो नाप्नुयात् सर्पजं भयम् । माघ त्वा वाद्यतेत्येतद्धुत्वा विप्रः सहस्रशः ॥२६१/८॥

शतावरिमणिं बद्ध्वा नाप्नुयाच्छस्त्रतो भयम् । दीर्घतमसोऽर्क इति हुत्वान्नं प्राप्नुयाद्बहु ॥२६१/९॥

समध्यायन्तीति जपन्न म्रियेत पिपासया । त्वमिमा ह्योषधीत्येतज्जप्त्वा व्याधिं न चाप्नुयात् ॥२६१/१०॥

पथि देवव्रतं जप्त्वा भयेभ्यो विप्रमुच्यते । यदिन्द्रो मुनये त्वेति हुतं सौभाग्यवर्धनम् ॥२६१/११॥

भगो न चित्र इत्येवं नेत्रयोरञ्जनं हितम् । सौभाग्यवर्द्धनं राम नात्र कार्या विचारणा ॥२६१/१२॥

जपेदिन्द्रेति वर्गं च तथा सौन्भाग्यवर्धनम् । प्रिया हि वः कारिः काम्यां संस्रावयेत्स्त्रियम् ॥२६१/१३॥

सा तं कामयते राम नात्र कार्या विचारणा । रथन्तरं वामदेव्यं ब्रह्मवर्चसवर्धनम् ॥२६१/१४॥

प्राशयेद्बालकं नित्यं वचाचूर्णं घृतप्लुतम् । इन्द्रमिद्गाथिनं जप्त्वा भवेच्छ्रुतिधरस्त्वसौ ॥२६१/१५॥

हुत्वा रथन्तरं जप्त्वा पुत्रमाप्नोत्यसंशयम् । मयि श्रीरिति मन्त्रोयं जप्तव्यः श्रीविवर्धनः ॥२६१/१६॥

वैरूप्यस्याष्टकं नित्यं प्रयुञ्जानः श्रियं लभेत् । सप्ताष्टकं प्रयुञ्जानः सर्वान् कामानवाप्नुयात् ॥२६१/१७॥

गव्येषुणेति यो नित्यं सायं प्रातरतन्द्रितः । उपस्थानं गवां कुर्यात्तस्य स्युस्ताः सदा गृहे ॥२६१/१८॥

घृताक्तं तु यवद्रोणं वात आवातु भेषजम् । अनेन हुत्वा विधिवत्सर्वां मायां व्यपोहति ॥२६१/१९॥

प्रदेवो दासेन तिलान्हुत्वा कार्मणकृन्तनम् । अभि त्वा शूर नोनुमो वषट्कारसमन्वितम् ॥२६१/२०॥

वामदेव्यसहस्रं तु हुतं युद्धे जयप्रदम् । हस्त्यश्वपुरुषान् कुर्याद्बुधः पिष्टमयाञ्शुभान् ॥२६१/२१॥

परकीयानथोद्देश्य प्रधानपुरुषांस्तथा । सुस्विन्नान्पिष्टकवरान्क्षुरेणोत्कृत्य भागशः ॥२६१/२२॥

अभि त्वा शूर नोनुमो मन्त्रेणानेन मन्त्रवित् । कृत्वा सर्षपतैलाक्तान्क्रोधेन जुहुयात्ततः ॥२६१/२३॥

एतत् कृत्वा बुधः कर्म सङ्ग्रामे जयमाप्नुयात् । गारुडं वामदेव्यं च रथन्तरवृहद्रथौ ॥  
सर्वपापप्रशमनाः कथिताः संशयं विना ॥२६१/२४॥

अथर्वविधानम् ।

साम्नां विधानं कथितं वक्ष्ये चाथर्वणामथ । शान्तातीयं गणं हुत्वा शान्तिमाप्नोति मानवः ॥२६२/१॥

भैषज्यं च गणं हुत्वा सर्वान्रोगान्व्यापोहति । त्रिसप्तीयं गणं हुत्वा सर्वपापैः प्रमुच्यते ॥२६२/२॥

क्वचिन्नाप्नोति च भयं हुत्वा चैवाभयं गणम् । न क्वचिज्जायते राम गणं हुत्वा पराजितम् ॥२६२/३॥

आयुष्यं च गणं हुत्वा ह्यपमृत्युं व्यपोहति । स्वस्तिमाप्नोति सर्वत्र हुत्वा स्वस्त्ययनं गणम् ॥२६२/४॥

श्रेयसा योगमाप्नोति शर्मवर्मगणं तथा । वास्तोष्पत्यगणं हुत्वा वास्तुदोषान्व्यपोहति ॥२६२/५॥

तथा रौद्रगणं हुत्वा सर्वान्दोषान्व्यपोहति । एतैर्दशगुणैर्होमो ह्यष्टादशसु शान्तिषु ॥२६२/६॥

वैष्णवी शान्तिरैन्द्री च ब्राह्मी रौद्री तथैव च । वायव्या वारुणी चैव कौवेरी भार्गवी तथा ॥२६२/७॥

प्राजापत्या तथा त्वाष्ट्री कौमारी वह्निदेवता । मारुद्गणा च गान्धारी शान्तिर्नैर्ऋतकी तथा ॥२६२/८॥

शान्तिराङ्गिरसी याम्या पार्थिवी सर्वकामदा । यस्त्वां मृत्युरिति ह्येतज्जप्तं मृत्युविनाशनम् ॥२६२/९॥

सुपर्णस्त्वेति हुत्वा च भुजगैर्नैव बाध्यते । इन्द्रेण दत्तमित्येतत्सर्वकामकरं भवेत् ॥२६२/१०॥

इन्द्रेण दण्डमित्येतत्सर्वबाधाविनाशनम् । इमा देवीति मन्त्रश्च सर्वशान्तिकरः परः ॥२६२/११॥

देवा मरुत इत्येतत्सर्वकामकरं भवेत् । यमस्य लोकादित्येतद्दुःस्वप्नशमनं परम् ॥२६२/१२॥

इन्द्रश्च पञ्च वणिजः पुण्यलाभकरं परम् । कामो मे वाजीति हुतं स्त्रीणां सौभाग्यवर्द्धनम् ॥२६२/१३॥

तुभ्यमेव जपन्नित्यमयुतं तु हुतं भवेत् । अग्ने गोभिर्न इत्येतन्मेधावृद्धिकरं परम् ॥२६२/१४॥

ध्रुवं ध्रुवेणेति हुतं स्थानलाभकरं भवेत् । अलक्तजीवेति शुना कृषिलाभकरं भवेत् ॥२६२/१५॥

अहं ते भग्न इत्येतद्भवेत्सौभाग्यवर्धनम् । ये मे पाशास्तथाप्येतद्बन्धनान्मोक्षकारणम् ॥२६२/१६॥

शपत्वहन्निति रिपून्नाशयेद्धोमजाप्यतः । त्वमुत्तममितीत्येतद्यशोबुद्धिविवर्धनम् ॥२६२/१७॥

यथा मृगमतीत्येतत्स्त्रीणां सौभाग्यवर्धनम् । येन चेह दिशं चैव गर्भलाभकरं भवेत् ॥२६२/१८॥

अयं ते योनिरित्येतत्पुत्रलाभकरं भवेत् । शिवः शिवाभिरित्येतद्भवेत्सौभाग्यवर्धनम् ॥२६२/१९॥

वृहस्पतिर्नः परिपातु पथि स्वस्त्ययनं भवेत् । मुञ्चामि त्वेति कथितमपमृत्युनिवारणम् ॥२६२/२०॥

अथर्वशिरसोऽध्येता सर्वपापैः प्रमुच्यते । प्राधान्येन तु मन्त्राणां किञ्चित्कर्म तवेरितम् ॥२६२/२१॥

वृक्षाणां यज्ञियानां तु समिधः प्रथमं हविः । आज्यं च व्रीहयश्चैव तथा वै गौरसर्षपाः ॥२६२/२२॥

अक्षतानि तिलाश्चैव दधिक्षीरे च भार्गव । दर्भास्तथैव दूर्वाश्च बिल्वानि कमलानि च ॥२६२/२३॥

शान्तिपुष्टिकराण्याहुर्द्रव्याण्येतानि सर्वशः । तैलं कणानि धर्मज्ञ राजिका रुधिरं विषम् ॥२६२/२४॥

समिधः कण्टकोपेता अभिचारेषु योजयेत् । आर्षं वै दैवतं छन्दो विनियोगज्ञ आचरेत् ॥२६२/२५॥