एकाक्षराभिधानम् ।

एकाक्षराभिधानं च मातृकं च वदामि ते । अ विष्णुः प्रतिषेधः स्यादा पितामहवाक्ययोः ॥३४८/१॥

सीमायामव्ययमा च भवेत्संक्रोधपीडयोः । इः कामे रतिलक्ष्म्योरी उः शिवे रक्षकाद्य ऊः ॥३४८/२॥

ऋ शब्दे चादितौ ऋस्यात्ऌ ॡ ते वै दितौ गुहे । ए देवी ऐ योगिनी स्यादो ब्रह्मा औ महेश्वरः ॥३४८/३॥

अं कामः अः प्रशस्तः स्यात्को ब्रह्मादौ कु कुत्सिते । खं शून्येन्द्रियमुखं गो गन्धर्वे च विनायके ॥३४८/४॥

गं गीते गो गायने स्याद्घो घण्टा किङ्किणीमुखे । ताडने ङश्च विषये स्पृहायां चैव भैरवे ॥३४८/५॥

चो दुर्जने निर्मले छश्छेदे जिर्जयने तथा । जं गीते झः प्रशस्ते स्याद्बले ञो गायने च टः ॥३४८/६॥

ठश्चन्द्रमण्डले शून्ये शिवे चोद्बन्धने मतः । डश्च रुद्रे ध्वनौ त्रासे ढक्वायां ढो ध्वनौ मतः ॥३४८/७॥

णो निष्कर्षे निश्चये च तश्चौरे क्रोडपुच्छके । भक्षणे थश्छेदने दो धारणे शोभने मतः ॥३४८/८॥

धो धातरि च धूस्तूरे नो वृन्दे सुगते तथा । प उपवने विख्यातः पूश्च झञ्झानिले मतः ॥३४८/९॥

फुः फुत्कारे निष्फले च विः पक्षी भं च तारके । मा श्रीर्मानं च माता स्याद्यागे यो यातरीरिणे ॥३४८/१०॥

रो वह्नौ च बलशक्रे च लो विधातरि ईरितः । विश्लेषणे वो वरुणे शयने शश्च शं सुखे ॥३४८/११॥

षः श्रेष्ठे सः परोक्षे च सा लक्ष्मीः सं कचे मतः । धारणे हस्तथा रुद्रे क्षः क्षत्रे चाक्षरे मतः ॥३४८/१२॥

क्षो नृसिंहे हरौ तद्वत्क्षेत्रपालकयोरपि । मन्त्र एकाक्षरो देवो भुक्तिमुक्तिप्रदायकः ॥३४८/१३॥

क्षौं हयशिरसे नमः सर्वविद्याप्रदो मनुः । अकाराद्यास्तथा मन्त्रा मातृकामन्त्र उत्तमः ॥३४८/१४॥

एकपद्मेऽर्चयेदेतान्नव दुर्गाश्च पूजयेत् । भगवती कात्यायनी कौशिकी चाथ चण्डिका ॥३४८/१५॥

प्रचण्डा सुरनायिका उग्रा पार्वती दुर्गया ॥३४८/१६॥

ॐ चण्डिकायै विद्महे भगवत्यै धीमहि । तन्नो दुर्गा प्रचोदयात् ॥३४८/१७॥

क्रमादि तु षडङ्गं स्याद्गणो गुरुर्गुरुः क्रमात् । अजितापराजिता चाथ जया च विजया ततः ॥३४८/१८॥

कात्यायनी भद्रकाली मङ्गला सिद्धिरेवती । सिद्धादिवटुकाः पूज्या हेतुकश्च कपालिकः ॥३४८/१९॥

एकपादो भीमरूपो दिक्पालान्मध्यतो नव । ह्रीं दुर्गे दुर्गे रक्षणि स्वाहा मन्त्रार्थसिद्धये ॥३४८/२०॥

गौरी पूज्या च धर्माद्याः स्कन्दाद्याः शक्तयो यजेत् । प्रज्ञा ज्ञानक्रिया वाचा वागीशी ज्वालिनी तथा ॥३४८/२१॥

(वामा ज्येष्ठा च रौद्रा च गौरीं ह्रीं च पुरःसरा । ह्रीः सः महागौरी रुद्रदयिते स्वाहेति वा ॥३४८/२२॥

ज्ञानशक्तिः क्रियाशक्तिः सुभगा ललिता तथा ।)कामिनी काममाला च इन्द्राद्याः शक्तिपूजनम् ॥३४८/२३॥

ॐ गं स्वाहा मूलमन्त्रोऽयं गं वा गणपतये नमः । षडङ्गो रक्तशुक्लश्च दन्ताक्षपरशूत्कटः ॥३४८/२४॥

समोदकोऽथ गन्धादि गन्धोल्कायेति च क्रमात् । गजो महागणपतिर्महोल्कः पूज्य एव च ॥३४८/२५॥

कुष्माण्डाय एकदन्ताय त्रिपुरान्तकाय श्यामदन्तविकटहरहासाय लम्बनासाननाय पद्मदंष्ट्राय मेघोल्काय धूमोल्काय वक्रतुण्दाय विघ्नेश्वराय विकटोत्कटाय गजेन्द्रगमनाय भुजगेन्द्रहाराय शशाङ्कधराय गणाधिपतये स्वाहा ॥३४८/२६॥

एतैर्मनुभिः स्वाहान्तैः पूज्यस्तिलहोमादिनार्थभाक् । काद्यैराबीजसंयुक्तैस्तैराद्यैश्च नमोन्तकैः ॥३४८/२७॥

मन्त्राः पृथक्पृथग्वा स्युर्द्विरेफद्विर्मुखाक्षिणः । कात्यायनं स्कन्द आह यत्तद्व्याकरणं वदे ॥३४८/२८॥

स्वर्गपातालादिवर्गाः ।

स्वर्गादिनामलिङ्गो यो हरिस्तं प्रवदामि ते । स्वः स्वर्गनाकत्रिदिवा द्योदिवौ द्वेत्रिविष्टपम् ॥३६०/१॥

देवा वृन्दारका लेखा रुद्राद्या गणदेवताः । विद्याधरा(रो)ऽप्सरोयक्षरक्षोगन्धर्वकिन्नराः ॥३६०/२॥

पिशाचो गुह्यकः सिद्धो भूतोऽमी देवयोनयः । देवद्विषोऽसुरा दैत्याः सुगतः स्यात्तथागतः ॥३६०/३॥

ब्रह्मात्मभूः सुरज्येष्ठो विष्णुर्नारायणो हरिः । रेवतीशो हली रामः कामः पञ्चशरः स्मरः ॥३६०/४॥

लक्ष्मीः पद्मालया पद्मा सर्व्वः स(श)र्वः सर्वेश्वरः शिवः । कपर्दोऽस्य जटाजूटः पिनाकोऽजगवं धनुः ॥३६०/५॥

प्रमथाः स्युः पारिषदा मृडानी चण्डिकाऽम्बिका । द्वैमातुरो गजास्यश्च सेनानीरग्निभूर्गुहः ॥३६०/६॥

आखण्डलः शुनासीरः सूत्रामा च दिवस्पतिः । पुलोमजा शचीन्द्राणी देवी तस्य तु वल्लभा ॥३६०/७॥

स्यात्प्रासादो वैजयन्तो जयन्तः पाकशासनिः । ऐरावतोऽभ्रमातङ्गैरावणाभ्रमुवल्लभाः ॥३६०/८॥

ह्रादिनी वज्रमस्त्री स्यात्कुलिशं भिदुरं पविः । व्योमयानं विमानोऽस्त्री पीयूषममृतं सुधा ॥३६०/९॥

स्यात्सुधर्मा देवसभा स्वर्गङ्गा सुरदीर्घिका । स्त्रियां बहुष्वप्सरसः स्वर्वेश्या उर्वशीमुखाः ॥३६०/१०॥

हाहा हूहूश्च गन्धर्वा अग्निर्वह्निर्धनञ्जयः । जातवेदाः कृष्णवर्त्मा आश्रयाशश्च पावकः ॥३६०/११॥

हिरण्यरेताः सप्तार्चिः शुक्रश्चैवाशुशुक्षणिः । शुचिरप्पित्तमौर्वस्तु वाडवो वडवानलः ॥३६०/१२॥

वह्नेर्द्वयोर्ज्वालकीलावर्चिर्हेतिः शिखा स्त्रियाम् । त्रिषु स्फुलिङ्गोऽग्निकणो धर्मराजः परेतराट् ॥३६०/१३॥

कालोऽन्तको दण्डधरः श्राद्धेदेवोऽथ राक्षसः । कौणपास्रपक्रव्यादा यातुधानश्च नैर्ऋतिः ॥३६०/१४॥

प्रचेता वरुणः पाशी श्वसनः स्पर्शनोऽनिलः । सदागतिर्मातरिश्वा प्राणो मरुत्समीरणः ॥३६०/१५॥

जवो रंहस्तरसी तु लघु क्षिप्रमरं द्रुतम् । सत्वरं चपलं तूर्णमविलम्बितमाशु च ॥३६०/१६॥

सततेऽनारताश्रान्तसन्तताविरतानिशम् । नित्यानवरताजस्रमप्यथातिशयो भरः ॥३६०/१७॥

अतिवेलभृशात्यर्थातिमात्रोद्गाढनिर्भरम् । तीव्रैकान्तनितान्तानि गाढबाढदृढानि च ॥३६०/१८॥

गुह्यकेशो यक्षराजो राजराजो धनाधिपः । स्यात्किन्नरः किंपुरुषस्तुरङ्गवदनो मयुः ॥३६०/१९॥

निधिर्ना शेवधिर्व्योम त्वभ्रं पुष्करमम्बरम् । द्योदिवौ चान्तरीक्षं खं काष्ठाशाककुभो दिशः ॥३६०/२०॥

अभ्यन्तरं त्वन्तरालं चक्रवालं तु मन्डलम् । तडित्वान्वारिदो मेघस्तनयित्नुर्बलाहकः ॥३६०/२१॥

कादम्बिनी मेघमाला स्तनितं गर्जितं तथा । शम्पाशतह्रदाह्रादिन्यैरावत्यः क्षणप्रभा ॥३६०/२२॥

तडित्सौदामिनी विद्युच्चञ्चला चपलाऽपि च । स्फूर्जथुर्वज्रनिर्घोषो वृष्टिघातस्त्ववग्रहः ॥३६०/२३॥

धारासंपात आसारः शीकरोऽम्बुकणाः स्मृताः । वर्षोपलस्तु करका मेघच्छन्नेऽह्नि दुर्दिनम् ॥३६०/२४॥

अन्तर्धा व्यवधा पुंसि त्वन्तर्धिरपवारणम् । अपिधानतिरोधानपिधानच्छादनानि च ॥३६०/२५॥

अब्जो जैवातृकः सोमो ग्लौर्मृगाङ्कः कलानिधिः । विधुः कुमुदबन्धुश्च बिम्बोऽस्त्री मण्डलं त्रिषु ॥३६०/२६॥

कला तु षोडशो भागो भित्तं शकलखण्डके । चन्द्रिका कौमुदी ज्योत्स्ना प्रसादस्तु प्रसन्नता ॥३६०/२७॥

लक्षणं लक्ष्मकं चिह्नं शोभा कान्तिर्द्युतिश्छविः । सुषमा परमा शोभा तुषारस्तुहिनं हिमम् ॥३६०/२८॥

अवश्यायस्तु नीहारः प्रालेयः शिशिरो हिमः । नक्षत्रमृक्षं भं तारा तारकाप्युडु वा स्त्रियाम् ॥३६०/२९॥

गुरुर्जीव आङ्गिरस उशना भार्गवः कविः । विधुंतुदस्तमो राहुर्लग्नं राश्युदयः स्मृतः ॥३६०/३०॥

सप्तर्षयो मरीच्यत्रिमुखाश्चित्रशिखण्डिनः । हरिदश्वब्रध्नपूषद्युमणिर्मिहिरो रविः ॥३६०/३१॥

परिवेषस्तु परिधिरुपसूर्यकमण्डले । किरणोस्रमयूखांशुगभस्तिघृणिधृष्णयः ॥३६०/३२॥

भानुः करो मरीचिः स्त्रीपुंसयोर्दीधितिः स्त्रियाम् । स्युः प्रभा रुग्रुचिस्त्विड्भा भाश्छविद्युतिदीप्तयः ॥३६०/३३॥

रोचिः शोचिरुभे क्लीबे प्रकाशो द्योत आतपः । कोष्णं कवोष्णं मन्दोष्णं कदुष्णं त्रिषु तद्वति ॥३६०/३४॥

तिग्मं तीक्ष्णं खरं तद्वद्दिष्टोऽनेहा च कालकः । घस्रो दिनाहनी चैव सायंसन्ध्या पितृप्रसूः ॥३६०/३५॥

प्रत्यूषोऽहर्मुखं कल्यमुषःप्रत्यूषसी अपि । प्राह्णापराह्णमध्याह्णास्त्रिसन्ध्यमथ शर्वरी ॥३६०/३६॥

यामी तमी तमिस्रा च ज्योत्स्नी चन्द्रिकयान्विता । आगामिवर्तमानाहर्युक्तायां निशि पक्षिणी ॥३६०/३७॥

अर्धरात्रनिशीथौ प्रदोषो रजनीमुखम् । स पर्वसन्धिः प्रतिपत्पञ्चदश्योर्यदन्तरम् ॥३६०/३८॥

पक्षान्तौ पञ्चदश्यौ द्वे पौर्णमासी तु पूर्णिमा । कलाहीने सानुमतिः पूर्णे राका निशाकरे ॥३६०/३९॥

अमावास्या त्वमावस्या दर्शः सूर्येन्दुसङ्गमः । सा दृष्टेन्दुः सिनीवाली सा नष्टेन्दुकला कुहूः ॥३६०/४०॥

संवर्तः प्रलयः कल्पः क्षयः कल्पान्त इत्यपि । कलुषं वृजिनैनोघमंहोदुरितदुष्कृतम् ॥३६०/४१॥

स्याद्धर्ममस्त्रियां पुण्यश्रेयसी सुकृतं वृषः । मुत्प्रीतिः प्रमदो हर्षः प्रमोदामोदसंमदाः ॥३६०/४२॥

स्यादानन्दथुरानन्दः शर्मशातसुखानि च । श्वः श्रेयसं शिवं भद्रं कल्याणं मङ्गलं शुभम् ॥३६०/४३॥

भावुकं भविकं भव्यं कुशलं क्षेममस्त्रियाम् । दैवं दिष्टं भागधेयं भाग्यं स्त्री नियतिर्विधिः ॥३६०/४४॥

क्षेत्रज्ञ आत्मा पुरुषः प्रधानं प्रकृतिः स्त्रियाम् । हेतुर्ना कारणं वीजं निदानं त्वादिकारणम् ॥३६०/४५॥

चित्तं तु चेतो हृदयं स्वान्तं हृन्मानसं मनः । बुद्धिर्मनीषा धिषणा धीः प्रज्ञा शेमुषी मतिः ॥३६०/४६॥

प्रेक्षोपलिब्धिश्चित्संवित्प्रतिपज्ज्ञप्तिचेतनाः । धीर्धारणावती मेधा सङ्कल्पः कर्म मानसम् ॥३६०/४७॥

सङ्ख्या विचारणा चर्चा विचिकित्सा तु संशयः । अध्याहारस्तर्क ऊहः समौ निर्णयनिश्चयौ ॥३६०/४८॥

मिथ्यादृष्टिर्नास्तिकता भ्रान्तिर्मिथ्यामतिर्भ्रमः । अङ्गीकाराभ्युपगमप्रतिश्रवसमाधयः ॥३६०/४९॥

मोक्षे धीर्ज्ञानमन्यत्र विज्ञानं शिल्पशास्त्रयोः । मुक्तिः कैवल्यनिर्वाणश्रेयोनिःश्रेयसामृतम् ॥३६०/५०॥

मोक्षोऽपवर्गोऽथाज्ञानमविद्याहंमतिः स्त्रियाम् । विमर्दोत्थे परिमलो गन्धे जनमनोहरे ॥३६०/५१॥

आमोदः सोऽतिनिर्हारी सुरभिर्घ्राणतर्पणः । शुक्लशुभ्रशुचिश्वेतविशदश्वेतपाण्डराः ॥३६०/५२॥

अवदातः सितो गौरो वलक्षो धवलोऽर्जुनः । हरिणः पाण्डुरः पाण्डुरीषत्पाण्डुस्तु धूसरः ॥३६०/५३॥

कृष्णे नीलासितश्यामकालश्यामलमेचकाः । पीतो गौरो हरिद्राभः पालाशो हरितो हरित् ॥३६०/५४॥

रोहितो लोहितो रक्तः शोणः कोकनदच्छविः । अव्यक्तरागस्त्वरुणः श्वेतरक्तस्तु पाटलः ॥३६०/५५॥

श्यावः स्यात्कपिशो धूम्रधूमलौ कृष्णलोहिते । कडारः कपिलः पिङ्गपिशङ्गौकद्रुपिङ्गलौ ॥३६०/५६॥

चित्रं किर्मीरकल्माषशबलैताश्च कर्बुरे । व्याहार उक्तिर्लपितमपभ्रंशोऽपशब्दकः ॥३६०/५७॥

तिङ्सुवन्तचयो वाक्यं क्रिया वा कारकान्विता । इतिहासः पुरावृत्तं पुराणं पञ्चलक्षणम् ॥३६०/५८॥

आख्यायिकोपलब्धार्था प्रबन्धकल्पना कथा । समाहारः संग्रहस्तु प्रवह्लिका प्रहेलिका ॥३६०/५९॥

समस्या तु समासार्था स्मृतिस्तु धर्मसंहिता । आख्याह्वे चाभिधानञ्च वार्ता वृत्तान्त ईरितः ॥३६०/६०॥

हूतिराकारणाह्वानमुपन्यासस्तु वाङ्मुखम् । विवादो व्यवहारः स्यात् प्रतिवाक्योत्तरे समे ॥३६०/६१॥

उपोद्घात उदाहारो ह्यथ मिथ्याभिशंसनम् । अभिशापो यशः कीर्तिः प्रश्नः पृच्छानुयोगकः ॥३६०/६२॥

आम्रेडितं द्विस्त्रिरुक्तं कुत्सानिन्दे च गर्हणे । स्यादाभाषणमालापः प्रलापोऽनर्थकं वचः ॥३६०/६३॥

अनुलापो मुहुर्भाषा विलापः परिदेवनम् । विप्रलापो विरोधोक्तिः संलापो भाषणं मिथः ॥३६०/६४॥

सुप्रलापः सुवचनमपलापस्तु निह्नवः । रुशती वागकल्याणी सङ्गतं हृदयङ्गमम् ॥३६०/६५॥

अत्यर्थमधुरं सान्त्वमबद्धं स्यादनर्थकम् । निष्ठुराश्लीलपरुषं ग्राम्यं वै सुनृतं प्रिये ॥३६०/६६॥

सत्यं तथ्यमृतं सम्यङ्नादनिःस्वाननिःस्वनाः । आरवारावसंरावविरावा अथ मर्मरः ॥३६०/६७॥

स्वनिते वस्त्रपर्णानां भूषणानां तु शिञ्जितम् । वीणाया निक्वणः क्वाणस्तिरश्चां वाशितं रुतम् ॥३६०/६८॥

कोलाहलः कलकलो गीतं गानमिमे समे । स्त्री प्रतिश्रुत्प्रतिध्वाने तन्त्रीकण्ठान्निसा(षा)दकः ॥३६०/६९॥

काकली तु कले सूक्ष्मे ध्वनौ तु मधुरास्फुटे । कलो मन्त्रस्तु गम्भीरे तारोऽत्युच्चैस्त्रयस्त्रिषु ॥३६०/७०॥

समन्वितलयस्त्वेकतालो वीणा तु वल्लकी । विपञ्ची सा तु तन्त्रीभिः सप्तभिः परिवादिनी ॥३६०/७१॥

ततं वीणादिकं वाद्यमानद्धं मुरजादिकम् । वंशादिकं तु सुषिरं कांस्यतालादिकं घनम् ॥३६०/७२॥

चतुर्विधमिदं वाद्यं वादित्रातोद्यनामकम् । मृदङ्गा मुरजा भेदास्त्वङ्क्यालिङ्ग्योऽर्ध्वकास्त्रयः ॥३६०/७३॥

स्याद्यशःपटहो ढक्का भेर्यामानकदुन्दुभिः । आनकः पटहो भेदा झर्झरीडिण्डिमादयः ॥३६०/७४॥

मर्द्दलः पणवस्तुल्यौ क्रियामानं तु तालकः । लयः साम्यं ताण्डवं तु नाट्यं लास्यं च नर्तनम् ॥३६०/७५॥

तौर्यत्रिकं नृत्यगीतवाद्यं नाट्यमिदं त्रयम् । राजा भट्टारको देवः साभिषेका च देव्यपि ॥३६०/७६॥

शृङ्गारवीरकरुणाद्भुतहास्यभयानकाः । वीभत्सरौद्रौ च रसाः शृङ्गारः शुचिरुज्ज्वलः ॥३६०/७७॥

उत्साहवर्धनो वीरः कारुण्यं करुणा घृणा । कृपा दया चानुकम्पाऽप्यनुक्रोशोऽप्यथो हसः ॥३६०/७८॥

हासो हास्यञ्च वीभत्सं विकृतं त्रिष्विदं द्वयम् । विस्मयो द्भुतमाश्चर्यं चित्रमप्यथ भैरवम् ॥३६०/७९॥

दारुणं भीषणं भीष्मं घोरं भीमं भयानकम् । भयङ्करं प्रतिभयं रौद्रं तूग्रममी त्रिषु ॥३६०/८०॥

चतुर्दश दरस्त्रासौ भीतिर्भीः साध्वसं भयम् । विकारो मानसो भावोऽनुभावो भावबोधनः ॥३६०/८१॥

गर्वोऽभिमानोऽहङ्कारो मानश्चित्तसमुन्नतिः । अनादरः परिभवः परिभावस्तिरस्क्रिया ॥३६०/८२॥

व्रीडा लज्जा त्रपा ह्रीः स्यादभिध्यानं धने स्पृहा । कौतूहलं कौतुकं च कुतुकं च कुतूहलम् ॥३६०/८३॥

स्त्रीणां विलासविव्वोकविभ्रमा ललितं तथा । हेला लीलेत्यमी हावाः क्रियाः शृङ्गारभावजाः ॥३६०/८४॥

द्रवकेलिपरीहासाः क्रीडा लीला च कूर्दनम् । स्यादाच्छुरितकं हासः सोत्प्रासः समनाक्स्मितम् ॥३६०/८५॥

अधोभुवनपातालं छिद्रं श्वभ्रं वपा सुषिः । गर्तावटौ भुवि श्वभ्रे तमिश्रं(स्रं) तिमिरं तमः ॥३६०/८६॥

सर्पः पृदाकुर्भुजगो दन्दशूको विलेशयः । विषं क्ष्वेडश्च गरलं निरयो दुर्गतिः स्त्रियाम् ॥३६०/८७॥

पयः कीलालममृतमुदकं भुवनं वनम् । भङ्गस्तरङ्ग ऊर्मिर्वा कल्लोलोल्लोलकौ च तौ ॥३६०/८८॥

पृषन्ति विन्दुपृषताः कूलं रोधश्च तीरकम् । तोयोत्थितं तत्पुलिनं जम्बालं पङ्ककर्दमौ ॥३६०/८९॥

जलोच्छ्वासाः परीवाहाः कूपकास्तु विदारकाः । आतरस्तरपण्यं स्याद्द्रोणी काष्ठाम्बुवाहिनी ॥३६०/९०॥

कलुषश्चाविलोऽच्छस्तु प्रसन्नोऽथ गभीरकम् । अगाधं दासकैवर्तौ शम्बूका जलशुक्तयः ॥३६०/९१॥

सौगन्धिकं तु कह्लारं नीलमिन्दीवरं कजम् । स्यादुत्पलं कुवलयं सिते कुमुदकैरवे ॥३६०/९२॥

शालूकमेषां कन्दः स्यात्पद्मं तामरसं कजम् । नीलोत्पलं कुवलयं रक्तं कोकनदं स्मृतम् ॥३६०/९३॥

करहाटः शिफा कन्दः किञ्जल्कः केशरोऽस्त्रियाम् । खनिः स्त्रियामाकरः स्यात्पादाः प्रत्यन्तपर्वताः ॥३६०/९४॥

उपत्यकाद्रेरासन्ना भूमिरूर्द्ध्वमधित्यका । स्वर्गपातालवर्गाद्या उक्ता नानार्थकाञ्शृणु ॥३६०/९५॥

अव्ययवर्गः ।

आङीषदर्थेऽभिव्याप्तौ सीमार्थे धातुयोगजे । आ प्रगृह्यः स्मृतौ वाक्येऽप्यास्तु स्यात्कोपपीडयोः ॥३६१/१॥

पापकुत्सेषदर्थे कु धिङ्निर्भर्त्सननिन्दयोः । चान्वाचयसमाहारेतरेतरसमुच्चये ॥३६१/२॥

स्वस्त्याशीः क्षेमपुण्यादौ प्रकर्षे लङ्घनेऽप्यति । स्वित्प्रश्ने च वितर्के च तु स्याद्भेदेऽवधारणे ॥३६१/३॥

सकृत्सहैकवारे स्यादाराद्दूरसमीपयोः । प्रतीच्यां चरमे पश्चादुताप्यर्थविकल्पयोः ॥३६१/४॥

पुनःसदार्थयोः शश्वत्साक्षात्प्रत्यक्षतुल्ययोः । खेदानुकम्पासंतोषविस्मयामन्त्रणे बत ॥३६१/५॥

हन्त हर्षेऽनुकम्पायां वाक्यारम्भविषादयोः । प्रति प्रतिनिधौ वीप्सालक्षणादौ प्रयोगतः ॥३६१/६॥

इति हेतुप्रकरणप्रकाशादिसमाप्तिषु । प्राच्यां पुरस्तात्प्रथमे पुरार्थेऽग्रत इत्यपि ॥३६१/७॥

यावत्तावच्च साकल्येऽवधौ मानेऽवधारणे । मङ्गलानन्तरारम्भप्रश्नकार्त्स्नेष्वथो अथ ॥३६१/८॥

वृथा निरर्थकाविध्योर्नानाऽनेकोभयार्थयोः । नु पृच्छायां विकल्पे च पश्चात्सादृश्ययोरनु ॥३६१/९॥

प्रश्नावधारणानुज्ञानुनयामन्त्रणे ननु । गर्हासमुच्चयप्रश्नशङ्कासम्भावनास्वपि ॥३६१/१०॥

उपमायां विकल्पे वा सामि त्वर्धे जुगुप्सिते । अमा सह समीपे च कं वारिणि च मूर्धनि ॥३६१/११॥

इवेत्थमर्थयोरेवं नूनं तर्केऽर्थनिश्चये । तूष्णीमर्थे सुखे जोषं किम्पृच्छायां जुगुप्सने ॥३६१/१२॥

नाम प्राकाश्यसंभाव्यक्रोधोपगमकुत्सने । अलं भूषणपर्य्याप्तिशक्तिवारणवाचकम् ॥३६१/१३॥

हूं वितर्के परिप्रश्ने समयान्तिकमध्ययोः । पुनरप्रथमे भेदे निर्निश्चयनिषेधयोः ॥३६१/१४॥

स्यात्प्रबन्धे चिरातीते निकटागामिके पुरा । उरर्यूरी चोररी च विस्तारेऽङ्गीकृतौ त्रयम् ॥३६१/१५॥

स्वर्गे परे च लोके स्वर्वार्तासंभाव्ययोः किल । निषेधवाक्यालङ्कारे जिज्ञासावसरे खलु ॥३६१/१६॥

समीपोभयतःशीघ्रसाकल्याभिमुखेऽभितः । नामप्रकाशयोः प्रादुर्मिथोऽन्योन्यं रहस्यपि ॥३६१/१७॥

तिरोऽन्तर्धौ तिर्यगर्थे हा विषादशुगर्तिषु । अहहेत्यद्भुते खेदे हि हेताववधारणे ॥३६१/१८॥

चिराय चिररात्राय चिरस्यार्था(द्या)श्चिरार्थकाः । मुहुः पुनः पुनः शश्वदभीक्ष्णमसकृत्समाः ॥३६१/१९॥

द्राग्झटित्यञ्जसाह्नाय सपदि द्राङ्मङ्क्षु च द्रुते । बलवत्सुष्ठु किमुत विकल्पे किं किमूत च ॥३६१/२०॥

तु हि च स्म ह वै पादपूरणे पूजनेऽप्यति । दिवाह्नीत्यथ दोषा च नक्तं च रजनाविति ॥३६१/२१॥

तिर्यगर्थे साचि तिरोऽप्यथ सम्बोधनार्थकाः । स्युः प्याट्पाडङ्ग हे है भोः समया निकषा हिरुक् ॥३६१/२२॥

अतर्किते तु सहसा स्यात्पुरः पुरतोऽग्रतः । स्वाहा देवहविर्दाने श्रौषड्वौषड्वषट्स्वधा ॥३६१/२३॥

किञ्चिदीषन्मनागल्पे प्रेत्यामुत्र भवान्तरे । यथा तथा चैव साम्ये अहो हो इति विस्मये ॥३६१/२४॥

मौने तु तूष्णीं तूष्णीकं सद्यः सपदि तत्क्षणे । दिष्ट्या समुपजोषं चेत्यानन्देऽथान्तरेऽन्तरा ॥३६१/२५॥

अन्तरेण च मध्ये स्युः प्रसह्य तु हठार्थकम् । युक्ते द्वे साम्प्रतं स्थानेऽभीक्ष्णं शश्वदनारते ॥३६१/२६॥

अभावे नह्य नो नापि मा स्म मालं च वारणे । पक्षान्तरे चेद्यदि च तत्त्वे त्वद्धाऽञ्जसा द्वयम् ॥३६१/२७॥

प्राकाश्ये प्रादुराविः स्यादोमेवं परमं मते । समन्ततस्तु परितः सर्वतो विश्वगित्यपि ॥३६१/२८॥

अकामानुमतौ काममसूयोपगमेऽस्तु च । ननु च स्याद्विरोधोक्तौ कच्चित्कामप्रवेदने ॥३६१/२९॥

निःषमं दुःषमं गर्ह्ये यथास्वं तु यथायथम् । मृषा मिथ्या च वितथे यथार्थं तु यथातथम् ॥३६१/३०॥

स्युरेवं तु पुनर्वै वेत्यवधारणवाचकाः । प्रागतीतार्थकं नूनमवश्यं निश्चये द्वयम् ॥३६१/३१॥

संवद्वर्षेऽवरे त्वर्वागामेवं स्वयमात्मना । अल्पे नीचैर्महत्युच्चैः प्रायो भूम्न्यद्रुते शनैः ॥३६१/३२॥

सना नित्ये बहिर्बाह्ये स्मातीतेऽस्तमदर्शने । अस्ति सत्त्वे रुषोक्तावूं प्रश्नेऽ(चा)नुनये त्वयि ॥३६१/३३॥

हूं तर्के स्यादुषा रात्रेरवसाने नमो नतौ । पुनरर्थेऽङ्ग निन्दायां दुष्ठु सुष्ठु प्रशंसने ॥३६१/३४॥

सायं साये प्रगे प्रातः प्रभाते निकषाऽन्तिके । परुत्परार्यैषमोऽब्दे पूर्वे पूर्वतरे यति ॥३६१/३५॥

अद्यात्राह्न्यथ पूर्वेऽह्नीत्यादौ पूर्वोत्तरापरात् । तथाधरान्यान्यतरेतरात्पूर्वेद्युरादयः ॥३६१/३६॥

उभयद्युश्चोभयेद्युः परेत्वह्नि परेद्यवि । ह्यो गतेऽनागतेऽह्नि श्वः परश्वः परेऽहनि ॥३६१/३७॥

तदा तदानीं युगपदेकदा सर्वदा सदा । एतर्हि सम्प्रतीदानीमधुना साम्प्रतं तथा ॥३६१/३८॥

नानार्थवर्गः ।

आकाशे त्रिदिवे नाको लोकस्तु भुवने जने । पद्ये यशसि च श्लोकः शरे खड्गे च सायकः ॥३६२/१॥

आनकः पटहो भेरी कलङ्कोऽङ्कापवादयोः । मारुते वेधसि व्रध्ने पुंसि कः कं शिरोऽम्बुनोः ॥३६२/२॥

स्यात्पुलाकस्तुच्छधान्ये संक्षेपे भक्तसिक्थके । महेन्द्रगुग्गुलूलूकव्यालग्राहिषु कौशिकः ॥३६२/३॥

शालावृकौ कपिश्वानौ मानं स्यान्मितिसाधनम् । सर्गः स्वभावनिर्मोक्षनिश्चयाध्यायसृष्टिषु ॥३६२/४॥

योगः संनहनोपायध्यानसङ्गतियुक्तिषु । भोगः सुखे स्त्र्यादिभृतावब्जौ शङ्खनिशाकरौ ॥३६२/५॥

काकेभगण्डौ करटौ दुश्चर्मा शिपिविष्टकः । रिष्टं क्षेमाशुभाभावेष्वरिष्टे तु शुभाशुभे ॥३६२/६॥

व्युष्टिः काले समृद्धौ च दृष्टिर्ज्ञानेऽक्ष्णि दर्शने । निष्ठानिष्पत्तिनाशान्ताः काष्ठोत्कर्षे स्थितौ दिशि ॥३६२/७॥

भूगोवाचस्त्विडा इलाः प्रगाढं भृशकृच्छ्रयोः । भृशप्रतिज्ञयोर्वाढं शक्तस्थूलौ दृढौ त्रिषु ॥३६२/८॥

विन्यस्तसंहतौ व्यूढौ कृष्णो व्यासेऽर्जुने हरौ । पणो द्यूतादिषूत्सृष्टे भृशौ मूल्ये धनेऽपि च ॥३६२/९॥

मौर्व्यां द्रव्याश्रिते सत्वशुक्लसंध्यादिके गुणः । श्रेष्ठेऽधिपे ग्रामणीः स्याज्जुगुप्सा करुणे घृणे ॥३६२/१०॥

तृष्णा स्पृहापिपासे द्वे विपणिः स्याद्वणिक्पथे । विषाभिमरलोहेषु तीक्ष्णं क्लीबे खरे त्रिषु ॥३६२/११॥

प्रमाणं हेतुमर्यादाशास्त्रेयत्ताप्रमातृषु । करणं क्षेत्रगात्रादावीरिणं शून्यमूषरम् ॥३६२/१२॥

यन्ता हस्तिपके सूते वह्निज्वाले च हेतयः । श्रुतं शास्त्रावभृ(धृ)तयोर्युगपर्याप्तयोः कृतम् ॥३६२/१३॥

ख्याते हृष्टे प्रतीतोऽभिजातस्तु कुलजे बुधे । विविक्तौ पूतविजनौ मूर्छितौ मूढसोछ्रयौ ॥३६२/१४॥

अर्थोऽभिधेयरैवस्तुप्रयोजननिवृत्तिषु । निदानागमयोस्तीर्थमृषिजुष्टजले गुरौ ॥३६२/१५॥

प्राधान्ये राजलिङ्गे च वृषाङ्गे ककुदोऽस्त्रियाम् । स्त्री संविज्ज्ञानसम्भाषाक्रियाकाराजिनामसु ॥३६२/१६॥

धर्मे रहस्युपनिषत्स्यादृतौ वत्सरे शरत् । पदं व्यवसितित्राणस्थानलक्ष्माङ्घ्रिवस्तुषु ॥३६२/१७॥

त्रिष्वष्टमधुरौ स्वादू मृदू चातीक्ष्णकोमलौ । सत्ये साधौ विद्यमाने प्रशस्तेऽभ्यर्हिते च सत् ॥३६२/१८॥

विधिर्विधाने दैवेऽपि प्रणिधिः प्रार्थने चरे । वधूर्जाया स्नुषा स्त्री च सुधा लेपोऽमृतं स्नुही ॥३६२/१९॥

स्पृहा सम्प्रत्ययः श्रद्धा पण्डितंमन्यगर्वितौ । ब्रह्मबन्धुरधिक्षेपे भानू रश्मिदिवाकरौ ॥३६२/२०॥

ग्रावाणौ शैलपाषाणौ मूर्खनीचौ पृथग्जनौ । तरुशैलौ शिखरिणौ तनुस्त्वग्देहयोरपि ॥३६२/२१॥

आत्मा यत्नो धृतिर्बुद्धिः स्वभावो ब्रह्म वर्ष्म च । उत्थानं पौरुषे तन्त्रे व्युत्थानं प्रतिरोधने ॥३६२/२२॥

निर्यातनं वैरशुद्धौ दाने न्यासार्पणेऽपि च । व्यसनं विपदि भ्रंशे दोषे कामजकोपजे ॥३६२/२३॥

मृगयाक्षो दिवास्वप्नः परिवादः स्त्रियो मदः । तौर्यत्रिकं वृथाट्या च कामजो दशको गणः ॥३६२/२४॥

पैशून्यं साहसं द्रोह ईर्ष्यासूयार्थदूषणम् । वाग्दण्डश्चैव पारुष्यं क्रोधजोऽपि गणोऽष्टकः ॥३६२/२५॥

अकर्मगुह्ये कौपीनं मैथुनं सङ्गतौ रतौ । प्रधानं परमार्था धीः प्रज्ञानं बुद्धिचिह्नयोः ॥३६२/२६॥

क्रन्दने रोदनाह्वाने वर्ष्म देहप्रमाणयोः । आराधनं साधने स्यादवाप्तौ तोषणेऽपि च ॥३६२/२७॥

रत्नं स्वजातिश्रेष्ठेऽपि लक्ष्म चिह्नप्रधानयोः । कलापो भूषणे बर्हे तूणीरे संहतेऽपि च ॥३६२/२८॥

तल्पं शय्याट्टदारेषु डिम्भौ तु शिशुबालिशौ । स्तम्भौ स्थूणाजडीभावौ सभ्ये संसदि वै सभा ॥३६२/२९॥

किरणप्रग्रहौ रश्मी धर्माः पुण्ययमादयः । ललामं पुच्छपुण्ड्राश्वभूषाप्राधान्यकेतुषु ॥३६२/३०॥

प्रत्ययोऽधीनशपथज्ञानविश्वासहेतुषु । समयाः शपथाचारकालसिद्धान्तसंविदः ॥३६२/३१॥

अत्ययोऽतिक्रमे कृच्छ्रे सत्यं शपथतथ्ययोः । वीर्यं बलप्रभावौ च रूप्यं रूपे प्रशस्तके ॥३६२/३२॥

दुरोदरो द्यूतकारे पणे द्यूते दुरोदरम् । महारण्ये दुर्गपथे कान्तारः पुन्नपुंसकम् ॥३६२/३३॥

यमानिलेन्द्रचन्द्रार्कविष्णुसिंहादिके हरिः । दरोऽस्त्रियां भये श्वभ्रे जठरः कठिनेऽपि च ॥३६२/३४॥

उदारो दातृमहतोरितरस्त्वन्यनीचयोः । चूडा किरीटं केशाश्च संयता मौलयस्त्रयः ॥३६२/३५॥

बलिः करोपहारादौ सैन्यस्थैर्यादिके बलम् । स्त्री कटीवस्त्रबन्धेऽपि नीवी परिपणेऽपि च ॥३६२/३६॥

शुक्रले मूषिके श्रेष्ठे सुकृते वृषभे वृषः । द्यूताक्षे सारिफलकेऽप्याकर्षोऽथाक्षमिन्द्रिये ॥३६२/३७॥

ना द्यूताङ्गे च कर्षे च व्यवहारे कलिद्रुमे । ऊष्णीषः स्यात्किरीटादौ कर्षूः कुल्याभिधायिनी ॥३६२/३८॥

प्रत्यक्षेऽधिकृतेऽध्यक्षः सूर्यवह्नी विभावसू । शृङ्गारादौ विषे वीर्ये गुणे रागे द्रवे रसः ॥३६२/३९॥

तेजःपुरीषयोर्वर्च आगः पापापराधयोः । छन्दः पद्येऽभिलाषे च साधीयान् साधुबाढयोः ॥३६२/४०॥

व्यूहो वृन्देऽप्यहिर्वृत्रेऽप्यग्नीन्द्वर्कास्तमोनुदः ॥३६२/४१॥

भूमिवनौषध्यादिवर्गाः ।

वक्ष्ये भूपुराद्रिवनौषधिसिंहादिवर्गकान् । भूरनन्ता क्षमा धात्री क्ष्मापि कुः स्याद्धरित्र्यपि ॥३६३/१॥

मृन्मृत्तिका प्रशस्ता तु मृत्स्ना मृत्सा च मृत्तिका । जगत्त्रविष्टपं लोकं भुवनं जगती समा ॥३६३/२॥

अयनं वर्त्ममार्गाध्वपन्थानः पदवी सृतिः । सरणिः पद्धतिः पद्या वर्तन्येकपदीति च ॥३६३/३॥

पूः स्त्री पुरीनगर्यौ वा पत्तनं पुटभेदनम् । स्थानीयं निगमोऽन्यत्तु यन्मूलनगरात्पुरम् ॥३६३/४॥

तच्छाखानगरं वेशो वेश्याजनसमाश्रयः । आपणस्तु निषद्यायां विपणिः पण्यवीथिका ॥३६३/५॥

रथ्या प्रतोली विशिखा स्याच्चयो वप्रमस्त्रियाम् । प्राकारो वरणः शालः प्राचीरं प्रान्ततो वृतिः ॥३६३/६॥

भित्तिः स्त्री कुड्यमेडूकं यदन्तर्न्यस्तकीकसम् । वासः कूटो द्वयोः शाला सभा सञ्जवनं त्विदम् ॥३६३/७॥

चतुःशालं मुनीनां तु पर्णशालोटजोऽस्त्रियाम् । चैत्यमायतनं तुल्ये वाजिशाला तु मन्दुरा ॥३६३/८॥

हर्म्यादि धनिनां वासः प्रासादो देवभूभुजाम् । स्त्री द्वार्द्वारं प्रतीहारः स्याद्वितर्दिस्तु वेदिका ॥३६३/९॥

कपोतपालिकायां तु विटङ्कं पुंनपुंसकम् । कपाटमररं तुल्ये निःश्रेणिस्त्वधिरोहिणी ॥३६३/१०॥

सम्मार्जनी शोधनी स्यात्सङ्करोऽवकरस्तथा । अद्रिगोत्रिगिरिग्रावा गहनं काननं वनम् ॥३६३/११॥

आरामः स्यादुपवनं कृत्रिमं वनमेव यत् । स्यादेतदेव प्रमदवनमन्तःपुरोचितम् ॥३६३/१२॥

वीथ्यालिरावलिः पङ्क्तिश्रेणीलेखास्तु राजयः । वानस्पत्यः फलैः पुष्पात्तैरपुष्पाद्वनस्पतिः ॥३६३/१३॥

ओषध्यः फलपाकान्ताः पलाशी द्रुद्रुमागमाः । स्थाणुर्वा ना ध्रुवः शङ्कुः प्रफुल्लोत्फुल्लसंस्फुटाः ॥३६३/१४॥

पलाशं छदनं पर्णमिध्ममेधः समित्स्त्रियाम् । बोधिद्रुमश्चलदलो दधित्थग्राहिमन्मथाः ॥३६३/१५॥

तस्मिन्दधिफलः पुष्पफलदन्तशठावपि । उदुम्बरे हेमदुग्धः कोविदारे द्विपत्रकः ॥३६३/१६॥

सप्तपर्णो विशालत्वक्कृतमालं सुवर्णकः । आरेवतव्याधिघातसम्पातचतुरङ्गुलाः ॥३६३/१७॥

स्याज्जम्बीरे दन्तशठो वरुणे तिक्तशाककः । पुंनागे पुरुषस्तुङ्गः केशरो देववल्लभः ॥३६३/१८॥

पारिभद्रे निम्बतरुर्मन्दारः पारिजातकः । वञ्जुलश्चित्रकृच्चाथ द्वौ पीतनकपीतनौ ॥३६३/१९॥

आम्रातके मधूके तु गुडपुष्पमधुद्रुमौ । पीलौ गुडफलः स्रंसी नादेयी चाम्बुवेतसः ॥३६३/२०॥

शोभाञ्जने शिग्रुतीक्ष्णगन्धकाक्षीरमोचकाः । रक्तोऽसौ मधुशिग्रुः स्यादरिष्टः फेनिलः समौ ॥३६३/२१॥

गालवः शावरो लोध्रस्तिरीटस्तिल्वमार्जनौ । शेलुः श्लेष्मातकः शीत उद्दालो बहुवारकः ॥३६३/२२॥

वैकङ्कतः स्रुवावृक्षो ग्रन्थिलो व्याघ्रपादपि । तिन्दुकः स्फूर्जकः कालो नादेयी भूमिजम्बुकः ॥३६३/२३॥

काकतिन्दौ पीलुकः स्यात्पाटलिर्मोक्षमुष्ककौ । क्रमुकः पट्टिकाख्यः स्यात्कुम्भी कैडर्यकट्फले ॥३६३/२४॥

वीरवृक्षोऽरुष्करोऽग्निमुखी भल्लातकीं त्रिषु । सर्जकासनजीवाश्च पीतसालेऽथ मालके ॥३६३/२५॥

सर्जाश्वकर्णौ वीरेन्द्राविन्द्रद्रुः ककुभोऽर्जुनः । इङ्गुदी तापसतरुर्मोचा शाल्मलिरेव च ॥३६३/२६॥

चिरबिल्वो नक्तमालः करजश्च करञ्जके । प्रकीर्यः पूतिकरजो मर्कट्यङ्गारवल्लरी ॥३६३/२७॥

रोही रोहितकः प्लीहशत्रुर्दाडिमपुष्पकः । गायत्री बालतनयः खदिरो दन्तधावनः ॥३६३/२८॥

अरिमेदो विट्खदिरे कदरः खदिरे सिते । पञ्चाङ्गुलो वर्द्धमानश्चञ्चुर्गन्धर्वहस्तकः ॥३६३/२९॥

पिण्डीतको मरुवकः पीतदारु च दारु च । देवदारुः पूतिकाष्ठं श्यामा तु महिलाह्वया ॥३६३/३०॥

लता गोवन्दनी गुन्द्रा प्रियङ्गुः फलिनी फली । मण्डूकपर्णपत्रोर्णनटकट्वङ्गटुण्टुकाः ॥३६३/३१॥

श्योनाकशुकनासर्क्षदीर्घवृन्तकुटन्नटाः । पीतद्रुः सरलश्चाथ निचुलोऽम्बुज इज्जलः ॥३६३/३२॥

काकोदुम्बरिका फल्गुररिष्टः पिचुमर्दकः । सर्वतोभद्रको निम्बे शिरीषस्तु कपीतनः ॥३६३/३३॥

वकुलो वञ्जुलः प्रोक्तः पिच्छिलागुरुशिंशपाः । जया जयन्ती तर्कारी कणिका गणिकारिका ॥३६३/३४॥

श्रीपर्णमग्नमन्थः स्याद्वत्सको गिरिमल्लिका । कालस्कन्धस्तमालः स्यात् तण्डुलीयो ऽल्पमारिषः ॥३६३/३५॥  
सिन्धुवारस्तु निर्गुण्डी सैवास्फीता वनोद्भवा । गणिका यूथिकाऽम्बष्ठा सप्तला नवमालिका ॥३६३/३६॥

अतिमुक्तः पुण्ड्रकः स्यात्कुमारी तरणिः सहा । तत्र शोणे कुरुबकस्तत्र पीते कुरुण्टकः ॥३६३/३७॥

नीला झिण्टी द्वयोर्वाणा झिण्टी सैरीयकस्तथा । तस्मिन्रक्ते कुरुबकः पीते सहचरी द्वयोः ॥३६३/३८॥

धुस्तूरः कितवो धूर्तो रुचको मातुलुङ्गके । समीरणो मरुबकः प्रस्थपुष्पः फणिज्जकः ॥३६३/३९॥

कुठेरकस्तु पर्णासेऽथास्फोतो वसुकार्कके । शिवमल्ली पाशुपती वृन्दा वृक्षादनी तथा ॥३६३/४०॥

जीवन्तिका वृक्षरुहा गुडूची तन्त्रिकाऽमृता । सोमवल्ली मधुपर्णी मूर्वा तु मोरटी तथा ॥३६३/४१॥

मधूलिका मधुश्रेणी गोकर्णी पीलुपर्ण्यपि । पाठाऽम्बष्ठा विद्धकर्णी प्राचीना वनतिक्तिका ॥३६३/४२॥

कटुः कटम्भरा चाथ चक्राङ्गी शकुलादनी । आत्मगुप्ता प्रावृषायी कपिकच्छुश्च मर्कटी ॥३६३/४३॥

अपामार्गः शैखरिकः प्रत्यक्पर्णी मयूरकः । फञ्जिका ब्राह्मणी भार्गी द्रवन्ती शम्बरी वृषा ॥३६३/४४॥

मण्डूकपर्णी भण्डीरी समङ्गा कालमेषिका । रोदनी कच्छुराऽनन्ता समुद्रान्ता दुरालभा ॥३६३/४५॥

पृश्निपर्णी पृथक्पर्णी कलशिर्धावनिर्गुहा । निदिग्धिका स्पृशी व्याघ्री क्षुद्रा दुस्पर्शया सह ॥३६३/४६॥

अवल्गुजः सोमराजी सुवल्लिः सोमवल्लिका । कालमेषी कृष्णफला वाकुची पूतिफल्यपि ॥३६३/४७॥

कणोषणोपकुल्या स्याच्छ्रेयसी गजपिप्पली । चव्यं तु चविका काकचिञ्ची गुञ्जे तु कृष्णला ॥३६३/४८॥

विश्वा विषा प्रतिविषा वनशृङ्गाटगोक्षुरौ । नारायणी शतमूली कालेयकहरिद्रवः ॥३६३/४९॥

दार्वी पचम्पचा दारु शुक्ला हैमवती वचा । वचोग्रगन्धा षड़्ग्रन्था गोलोमी शतपर्विका ॥३६३/५०॥

आस्फोता गिरिकर्णी स्यात्सिंहास्यो वासको वृषः । मिशी मधुरिकाच्छत्रा कोकिलाक्षेक्षुरक्षुरा ॥३६३/५१॥

विडङ्गोऽस्त्री कृमिघ्नः स्यात् वज्रद्रुः स्नुक्स्नुही सुधा । मृद्वीका गोस्तनी द्राक्षा वला वाट्यालकस्तथा ॥३६३/५२॥

काला मसूरविदला त्रिपुटा त्रिवृता त्रिवृत् । मधुकं क्लीतकं यष्टिमधुका मधुयष्टिका ॥३६३/५३॥

विदारी क्षीरशुक्लेक्षुगन्धा क्रोष्ट्री च या सिता । गोपी श्यामा शारिवा स्यादनन्तोत्पलशारिवा ॥३६३/५४॥

मोचा रम्भा च कदली भण्टाकी दुष्प्रधर्षिणी । स्थिरा ध्रुवा सालपर्णी शृङ्गी तु वृषभो वृषः ॥३६३/५५॥

गाङ्गेरुकी नागबला मुषली तालमूलिका । ज्योत्स्नी पटोलिका जाली अजशृङ्गी विषाणिका ॥३६३/५६॥

स्याल्लाङ्गलिक्यग्निशिखा ताम्बूली नागवल्ल्यपि । हरेणू रेणुका कौन्ती ह्रीवेरो दिव्यनागरम् ॥३६३/५७॥

कालानुसार्यवृद्धाश्मपुष्पशीतशिवानि तु । शैलेयं तालपर्णी तु दैत्या गन्धकुटी मुरा ॥३६३/५८॥

ग्रन्थिपर्णं शुकं वर्हि वला तु त्रिपुटा त्रुटिः । शिवा तामलकी चाथ हनुर्हट्टविलासिनी ॥३६३/५९॥

कुटं नटं दशपुरं वानेयं परिपेलवम् । तपस्वनी जटामांसी पृक्का देवी लता लशूः ॥३६३/६०॥

कर्चुरको द्राविडको गन्धमूली शठी स्मृता । स्याद्दृक्षगन्धा छगलान्त्रा वेगी वृद्धदारकः ॥३६३/६१॥

तुण्डिकेरी रक्तफला विम्बिका पीलुपर्ण्यपि । चाङ्गेरी चुक्रिकाम्बष्ठा स्वर्णक्षीरी हिमावती ॥३६३/६२॥

सहस्रवेधी चुक्रोऽम्लवेतसः शतवेध्यपि । जीवन्ती जीवनी जीवा भूमिनिम्वः किरातकः ॥३६३/६३॥

कूर्चशीर्षो मधुकरश्चन्द्रः कपिवृकस्तथा । दद्रुघ्नः स्यादेडगजो वर्षाभूः शोथहारिणी ॥३६३/६४॥

कुनन्दती निकुम्भस्त्रा यमानी वार्षिका तथा । लशुनं गृञ्जनारिष्टमहाकन्दरसोनकाः ॥३६३/६५॥

वाराही वरदा गृष्टिः काकमाची तु वायसी । शतपुष्पा सितच्छत्राऽतिच्छत्रा मधुरा मिसिः ॥३६३/६६॥

अवाक्पुष्पी कारवी च सरणा तु प्रसारणी । कटम्भरा भद्रवला कर्बूरश्च शटी ह्यथ ॥३६३/६७॥

पटोलः कुलकस्तिक्तः कारवेल्लः कटिल्लकः । कुष्माण्डकस्तु कर्कारुरिर्वारुः कर्कटी स्त्रियौ ॥३६३/६८॥

इक्ष्वाकुः कटुतुम्बी स्याद्विशाला त्विन्द्रवारुणी । अर्शोघ्नः सूरणः कन्दो मुस्तकः कुरुविन्दकः ॥३६३/६९॥

वंशे त्वक्सारकर्मारवेणुमस्करतेजनाः । छत्रातिच्छत्रपालघ्नौ मालातृणकभूस्तृणे ॥३६३/७०॥

तृणराजाह्वयस्तालो घोण्टा क्रमुकपुगकौ । शार्दूलद्वीपिनौ व्याघ्रे हर्यक्षः केशरी हरिः ॥३६३/७१॥

कोलः पौत्री वराहः स्यात्कोक ईहामृगो वृकः । लूतोर्णनाभौ तु समौ तन्तुवायश्च मर्कटे ॥३६३/७२॥

वृश्चिकः शूककीटः स्यात्सारङ्गस्तोककौ समौ । कृकवाकुस्ताम्रचूडः पिकः कोकिल इत्यपि ॥३६३/७३॥

काके तु करटारिष्टौ बकः कह्व उदाहृतः । कोकश्चक्रश्चक्रवाको कादम्बः कलहंसकः ॥३६३/७४॥

पतङ्गिका पुत्तिका स्यात्सरघा मधुमक्षिका । द्विरेफपुष्पलिड्भृङ्गषट्पदभ्रमरालयः ॥३६३/७५॥

केकी शिख्यस्य वाक्केका शकुन्तिशकुनिद्विजाः । स्त्री पक्षतिः पक्षमूलं चञ्चुस्तोटिरुभे स्त्रियौ ॥३६३/७६॥

गतिरुड्डीनसण्डीनौ कुलायो नीडमस्त्रियाम् । पेशी कोषो द्विहीनेऽण्डं पृथुकः शावकः शिशुः ॥३६३/७७॥

पोतः पाकोऽर्भको डिम्भः सन्दोहव्यूहकौ गणः । स्तोमौघनिकरव्राता निकुरम्बं कदम्बकम् ॥३६३/७८॥

सङ्घातसञ्चयौ वृन्दं पुञ्जराशी तु कूटकम् ॥३६३/७९॥

नृब्रह्मक्षत्रविट्शूद्रवर्गाः ।

नृब्रह्मक्षत्रविट्शूद्रवर्गान्वक्ष्येऽथ नामतः । नरः पञ्चजना मर्त्या यद्योषाबला वधूः ॥३६४/१॥

कान्तार्थिनी तु या याति सङ्केतं साभिसारिका । कुलटा पुंश्चल्यसती नग्निका स्त्री च कोटवी ॥३६४/२॥

कात्यायन्यर्धवृद्धा या सैरिन्ध्री परवेश्मगा । असिक्री स्यादवृद्धा या मलिनी तु रजस्वला ॥३६४/३॥

वारस्त्री गणिका वेश्या भ्रातृजायास्तु यातरः । ननान्दा तु स्वसा पत्युः सपिण्डास्तु सनाभयः ॥३६४/४॥

समानोदर्यसोदर्यसगर्भसहजाः समाः । सगोत्रबान्धवज्ञातिबन्धुस्वस्वजनाः समाः ॥३६४/५॥

दम्पती जम्पती भार्यापती जायापती च तौ । गर्भाशयो जरायुः स्यादुल्वं च कललोऽस्त्रियाम् ॥३६४/६॥

गर्भो भ्रूण इमौ तुल्यौ क्लीवं शण्डो(ण्ढो) नपुंसकम् । स्यादुत्तानशया डिम्भा बालो माणवकः स्मृतः ॥३६४/७॥

पिचिण्डिलो वृहत्कुक्षिरभ्रटो नतनासिके । विकलाङ्गस्तु पोगण्ड आरोग्यं स्यादनामयम् ॥३६४/८॥

स्यादेडे वधिरः कुब्जे गडुलः कुकरे कुनिः । क्षयः शोषश्च यक्ष्मा च प्रतिश्यायस्तु पीनसः ॥३६४/९॥

स्त्री क्षुत्क्षुतं क्षवः पुंसि कासस्तु क्षवथुः पुमान् । शोथस्तु श्वयथुः शोफः पादस्फोटो विपादिका ॥३६४/१०॥

किलासं सिध्म कच्छां तु पाम पामा विचर्चिका । कोठो मण्डलकं कुष्ठं श्वित्रे दुर्नामकार्शसी ॥३६४/११॥

अनाहस्तु विबन्धः स्याद्ग्रहणी रुक्प्रवाहिका । वीजवीर्येन्द्रियं शुक्रं पललं क्रव्यमामिषम् ॥३६४/१२॥

वुक्का ऽग्रमांसं हृदयं हन्मेदस्तु वपा वसा । पश्चाद्ग्रीवा शिरा मन्या नाडी तु धमनिः शिरा ॥३६४/१३॥

तिलकं क्लोम मस्तिष्कं द्रूषिका नेत्रयोर्मलम् । अन्त्रं पुरी तद्गुल्मस्तु प्लीहा पुंस्यथ वस्नसा ॥३६४/१४॥

स्नायुः स्त्रियां कालखण्डयकृती तु समे इमे । स्यात्कर्परः कपालोऽस्त्री कीकसं कुल्यमस्थि च ॥३६४/१५॥

स्याच्छरीरास्थ्नि कङ्कालः पृष्ठास्थ्नि तु कशेरुका । शिरोस्थनि करोटिः स्त्री पार्श्वास्थनि तु पर्शुका ॥३६४/१६॥

अङ्गं प्रतीकोऽवयवः शरीरं वर्ष्म विग्रहः । कटो ना श्रोणिफलकं कटिः श्रोणिः ककुद्मती ॥३६४/१७॥

पश्चान्नितम्बः स्त्रीकट्याः क्लीवे तु जघनं पुरः । कूपकौ तु नितम्बस्थौ द्वयहीने कुकुन्दरे ॥३६४/१८॥

स्त्रियां स्फिचौ कटिप्रोथावुपस्थो वक्ष्यमाणयोः । भगं योनिर्द्वयोः शिश्नो मेढ्रो मेहनशेफसी ॥३६४/१९॥

पिचिण्डकुक्षी जठरोदरं तुन्दं कुचौ स्तनौ । चूचुकं तु कुचाग्रं स्यान्न ना क्रोडं भुजान्तरम् ॥३६४/२०॥

स्कन्धो भुजशिरोंऽसो ऽस्त्री सन्धी तस्यैव जत्रुणी । पुनर्भवः कररुहो नखोऽस्त्री नखरोऽस्त्रियाम् ॥३६४/२१॥

प्रादेशतालगोकर्णास्तर्जन्यादियुते तते । अङ्गुष्ठे सकनिष्ठे स्याद्वितस्तिर्द्वादशाङ्गुलः ॥३६४/२२॥

पाणौ च पेटप्रतलप्रहस्ता विस्तृताङ्गुलौ । बद्धमुष्टिकरो रत्निररत्निः स कनिष्ठवान् ॥३६४/२३॥

कम्बुग्रीवा त्रिरेखा सावटुर्घाटा कृकाटिका । अधः स्याच्चिवुकं चोष्ठादथ गण्डौ गलो हनुः ॥३६४/२४॥

अपाङ्गौ नेत्रयोरन्तौ कटाक्षोऽपाङ्गदर्शने । चिकुरः कुन्तलो बालः प्रतिकर्म प्रसाधनम् ॥३६४/२५॥

आकाल्पवेशौ नेपथ्यं प्रत्यक्षं खेलयोगजम् । चूडामणिः शिरोरत्नं तरलो हारमध्यगः ॥३६४/२६॥

कर्णिका तालपत्रं स्याल्लम्बनं स्याल्ललन्तिका । मञ्जीरो नूपुरं पादे किङ्किणी क्षुद्रघण्टिका ॥३६४/२७॥

दैर्घ्यमायाम आरोहः परिणाहो विशालता । पटच्चरं जीर्णवस्त्रं संव्यानं चोत्तरीयकम् ॥३६४/२८॥

रचना स्यात्परिस्पन्द आभोगः परिपूर्णता । समुद्गकः सम्पुटकः प्रतिग्राहः पतद्ग्रहः ॥३६४/२९॥

ब्रह्मवर्गः ।

वंशो ऽन्ववायो गोत्रं स्यात् कुलान्यभिजनान्वयौ । मन्त्रव्याख्याकृदाचार्य आदेष्टा त्वध्वरे व्रती ॥३६५/१॥

यष्टा च यजमानः स्याज्ज्ञात्वारम्भ उपक्रमः । सतीर्थ्याश्चैकगुरवः सभ्याः सामाजिकास्तथा ॥३६५/२॥

सभासदः सभास्तारा ऋत्विजो याजकाश्च ते । अध्वर्यूद्गातृहोतारो यजुःसामर्ग्विदः क्रमात् ॥३६५/३॥

चषालो यूपकटकः समे स्थण्डिलचत्वरे । आमिक्षा सा शृतोष्णे या क्षीरे स्याद्दधियोगतः ॥३६५/४॥

पृषदाज्यं सदध्याज्ये परमान्नं तु पायसम् । उपाकृतः पशुरसौ योऽभिमन्त्र्य क्रतौ हतः ॥३६५/५॥

परं पराकं शमनं प्रोक्षणं च वधार्थकम् । पूजा नमस्यापचितिः सपर्यार्चार्हणाः समाः ॥३६५/६॥

वरिवस्या तु शुश्रूषा परिचर्याप्युपासनम् । नियमो ब्रतमस्त्री तच्चोपवासादि पुण्यकम् ॥३६५/७॥

मुख्यः स्यात्प्रथमः कल्पोऽनुकल्पस्तु ततोऽधमः । कल्पे विधिक्रमौ ज्ञेयौ विवेकः पृथगात्मता ॥३६५/८॥

संस्कारपूर्वं ग्रहणं स्यादुपाकरणं श्रुतेः । भिक्षुः परिव्राट् कर्मन्दी पाराशर्यपि मस्करी ॥३६५/९॥

ऋषयः सत्यवचसः स्नातकश्चाप्लुतव्रती । ये निर्जितेन्द्रियग्रामा यतिनो यतयश्च ते ॥३६५/१०॥

शरीरसाधनापेक्षं नित्यं यत् कर्म तद्यमः । नियमस्तु स यत्कर्मानित्यमागन्तुसाधनम् ॥३६५/११॥

स्याद् ब्रह्मभूयं ब्रह्मत्वं ब्रह्मसायुज्यमित्यपि ॥३६५/१२॥

क्षत्रविट्शूद्रवर्गाः ।

मूर्धाभिषिक्तो राजन्यो बाहुजः क्षत्रियो विराट् । राजा तु प्रणताशेषसामन्तः स्यादधीश्वरः ॥३६६/१॥

चक्रवर्ती सार्वभौमो नृपोऽन्यो मण्डलेश्वरः । मन्त्री धीसचिवोऽमात्यो महामात्राः प्रधानकाः ॥३६६/२॥

द्रष्टरि व्यवहाराणां प्राड्विवाकाक्षदर्शकौ । भौरिकः कनकाध्यक्षोऽथाध्यक्षाधिकृतौ समौ ॥३६६/३॥

अन्तःपुरे त्वधिकृतः स्यादन्तर्वंशिको जनः । सौविदल्लाः कञ्चुकिनः स्थापत्याः सौविदाश्च ते ॥३६६/४॥

षण्डो वर्षवरस्तुल्याः सेवकार्थ्यनुजीविनः । विषयानन्तरो राजा शत्रुर्मित्रमतः परम् ॥३६६/५॥

उदासीनः परतरः पार्ष्णिग्राहस्तु पृष्ठतः । चरः स्पर्शः स्यात्प्रणिधिरुत्तरः काल आयतिः ॥३६६/६॥

तत्कालस्तु तदात्वं स्यादुदर्कः फलमुत्तरम् । अदृष्टं वह्नितोयादि दृष्टं स्वपरचक्रजम् ॥३६६/७॥

भद्रकुम्भः पूर्णकुम्भो भृङ्गारः कनकालुका । प्रभिन्नो गर्जितो मात्तो वमथुः करशीकरः ॥३६६/८॥

स्त्रियां सृणिस्त्वङ्कुशोऽस्त्री परिस्तोमः कुथो द्वयोः । कर्णीरथः प्रवहणं दोला प्रेङ्खादिका स्त्रियाम् ॥३६६/९॥ आधोरणा हस्तिपका हस्त्यारोहा निषादिनः । भटा योधाश्च योद्धारः कञ्चुको वारणोऽस्त्रियाम् ॥३६६/१०॥

शीर्षण्यं च शिरस्त्रेऽथ तनुत्रं वर्म दंशनम् । आमुक्तः प्रतिमुक्तश्च पिनद्धश्चापिनद्धवत् ॥३६६/११॥

व्यूहस्तु बलविन्यासश्चक्रं चानीकमस्त्रियाम् । एकेभैकरथा त्र्यश्वाः पत्तिः पञ्चपदातिकाः ॥३६६/१२॥

पत्त्यङ्गैस्त्रिगुणैः सर्वैः क्रमादाख्या यथोत्तरम् । सेनामुखं गुल्मगणौ वाहिनी पृतना चमूः ॥३६६/१३॥

अनीकिनी दशानीकिन्योऽक्षौहिण्यो गजादिभिः । धनुः कोदण्ड इष्वासौ(सः) कोटिरस्याटनी स्मृता ॥३६६/१४॥

नस्तकस्तु धनुर्मध्यं मौर्वी ज्या शिञ्जिनी गुणः । पृषत्कबाणविशिखा अजिह्मगखगाशुगाः ॥३६६/१५॥

तूणोपासङ्गतूणीरनिषङ्गा इषुधिर्द्वयोः । असिर्ऋष्टिश्च निस्त्रिंशः करवालः कृपाणवत् ॥३६६/१६॥

त्सरुः खड्गस्य मुष्टौ स्यादीली तु करपालिका । द्वयोः कुठारः सुधितिश्छुरिका चासिपुत्रिका ॥३६६/१७॥

प्रासस्तु कुन्तो विज्ञेयः सर्वला तोमरोऽस्त्रियाम् । वैतालिका बोधकरा मागधा बन्दिनस्तुतौ ॥३६६/१८॥

संशप्तकास्तु समयात्सङ्ग्रामादनिवर्तिनः । पताका वैजयन्ती स्यात्केतनं धजमस्त्रियाम् ॥३६६/१९॥

अहं पूर्वमहं पूवमित्यहंपूर्विका स्त्रियाम् । अहमहमिका सा स्याद्योऽहङ्कारः परस्परम् ॥३६६/२०॥

शक्तिः पराक्रमः प्राणः शौर्यं स्थानसहोबलम् । मूर्छा तु कश्मलं मोहोऽप्यवमर्दस्तु पीडनम् ॥३६६/२१॥

अभ्यवस्कन्दनं त्वाभ्यासादनं विजयो जयः । निर्वासनं संज्ञपनं मारणं प्रतिघातनम् ॥३६६/२२॥

स्यात्पञ्चता कालधर्मो दिष्टान्तः प्रलयोऽत्ययः । विशो भूमिस्पृशो वैश्या वृत्तिर्वर्तनजीवने ॥३६६/२३॥

कृष्यादिवृत्तयो ज्ञेयाः कुसीदं वृद्धिजीविका । उद्धारोऽर्थप्रयोगः स्यात्कणिशं सस्यमञ्जरी ॥३६६/२४॥

किंशारुः सस्यशूकं स्यात्स्तम्बो गुच्छस्तृणादिनः । धान्यं व्रीहिः स्तम्बकरिः कडङ्गरो बुपं(सं) स्मृतं ॥३६६/२५॥

माषादयः शमीधान्ये शुकधान्ये यवादयः । तृणधान्यानि नीवाराः शूर्पं प्रस्फोटनं स्मृतम् ॥३६६/२६॥

स्यूतप्रसेवौ कण्डोलपिटौ कटकिनिञ्जकौ । समानौ रसवत्यां तु पाकस्थानमहानसे ॥३६६/२७॥

पौरोगवस्तदध्यक्षः सूपकारास्तु बल्लवाः । आरालिका आन्धसिकाः सूदा औदनिका गुणाः ॥३६६/२८॥

क्लीवेऽम्बरीषं भ्राष्ट्रो ना कर्कर्यालुर्गलन्तिका । आलिञ्जरः स्यान्मणिकं सुषवी कृषजीरके ॥३६६/२९॥

आरनालस्तु कुल्माषं बाह्लीकं हिङ्गु रामठम् । निशा हरिद्रा पीता स्त्री खण्डे मत्स्यण्डिफाणिते ॥३६६/३०॥

कूर्चिका क्षीरविकृतिः स्निग्धं मसृणचिक्कणम् । पृथुकः स्याच्चिपिटको धाना भ्रष्टयवास्त्रियः ॥३६६/३१॥

जेमनं लेह आहारो माहेयी सौरभी च गोः । युगादीनाञ्च वोढारो युग्यप्रासङ्ग्यशाटकाः ॥३६६/३२॥

चिरप्रसूता वष्कयणी धेनुः स्यान्नवसूतिका । सन्धिनी वृषभाक्रान्ता वेहद्गर्भोपघातिनी ॥३६६/३३॥

पण्याजीवो ह्यापणिको न्यासश्चोपनिधिः पुमान् । विपणो विक्रयः सङ्ख्या सङ्ख्येये ह्यादश त्रिषु ॥३६६/३४॥

विंशत्याद्याः सदैकत्वे सर्वाः संख्येयसंख्ययोः । संख्यार्थे द्विबहुत्वे स्तस्तासु चानवतेः स्त्रियः ॥३६६/३५॥

पङ्क्तेः शतसहस्रादि क्रमाद्दशगुणोत्तरम् । मानं तुलाङ्गुलिप्रस्थैर्गुञ्जाः पञ्चाद्यमाषकः ॥३६६/३६॥

ते षोडशाक्षः कर्षोऽस्त्री पलं कर्षचतुष्टयम् । सुवर्णविस्तौ हेम्नोऽक्षे कुरुबिस्तस्तु तत्पले ॥३६६/३७॥

तुला स्त्रियां पलशतं भारः स्याद्विंशतिस्तुलाः । कार्षापणः कार्षिकः स्यात् कार्षिके ताम्रिके पणः ॥३६६/३८॥

द्रव्यं वित्तं स्वापतेयं रिक्थमृक्थं धनं वसु । रीतिः स्त्रियामारकूटो न स्त्रियामथ ताम्रकम् ॥३६६/३९॥

शुल्बमौदुम्बरं लौहे तीक्ष्णं कालायसायसी । क्षारः काचोऽथ चपलो रसः सूतश्च पारदे ॥३६६/४०॥

गरलं माहिषं शृङ्गं त्रपुसीसकपिच्चटम् । हिण्डीरोऽब्धिकफः फेनो मधूच्छिष्टं तु सिक्थकम् ॥३६६/४१॥

रङ्गवङ्गे पिचुस्थूलो कूलटी तु मनःशिला । यवक्षारश्च पाक्यः स्यात्त्वक्क्षीरा वंशलोचना ॥३६६/४२॥

वृषला जघन्यजाः शूद्राश्चाण्डालान्त्याश्च श(सं)ङ्कराः । कारुः शिल्पी संहतैस्तैर्द्वयोः श्रेणिः सजातिभिः ॥३६६/४३॥

रङ्गाजीवश्चित्रकरस्त्वष्टा तक्षा च वर्धकिः । नाडिन्धमः स्वर्णकारो नापितान्तावसायिनः ॥३६६/४४॥

जाबालः स्यादजाजीवो देवाजीवस्तु देवलः । जायाजीवस्तु शैलूषा भृतको भृतिभुक्तथा ॥३६६/४५॥

विवर्णः पामरो नीचः प्राकृतश्च पृथग्जनः । विहीनोपसदो जाल्मो भृत्ये दासेरचेटकाः ॥३६६/४६॥

पटुस्तु पेशलो दक्षो मृगयुर्लुब्धकः स्मृतः । चाण्डालस्तु दिवाकीर्तिः पुस्तं लेप्यादिकर्मणि ॥३६६/४७॥

पञ्चालिका पुत्रिका स्याद्वर्करस्तरुणः पशुः । मञ्जूषा पेटकः पेडा तुल्यसाधारणौ समौ ॥३६६/४८॥

प्रतिमा स्यात् प्रतिकृतिर्वर्गा ब्रह्मादयः स्मृताः ॥३६६/४९॥

सामान्यनामलिङ्गानि ।

सामान्यान्यथ वक्ष्यामि नामलिङ्गानि तच्छृणु । सुकृती पुण्यवान् धन्यो महेच्छस्तु महाशयः ॥३६७/१॥

प्रवीणनिपुणाभिज्ञविज्ञनिष्णातशिक्षिताः । स्युर्वदान्यस्थूललक्षदानशौण्डा बहुप्रदे ॥३६७/२॥

कृती कृतज्ञः कुशल आसक्तोद्युक्त उत्सुकः । इभ्य आढ़्यः परिवृढो ह्यधिभूर्नायकोऽधिपः ॥३६७/३॥

लक्ष्मीवाँल्लक्ष्मणः श्रीलः स्वतन्त्रः स्वैर्यपावृतः । खलपूः स्याद्वहुकरो दीर्घसूत्रश्चिरक्रियः ॥३६७/४॥

जाल्मोऽसमीक्ष्यकारी स्यात्कुण्ठो मन्दः क्रियासु यः । कर्मशूरः कर्मठः स्याद्भक्षको घस्मरोऽद्मरः ॥३६७/५॥

लोलुपो गर्धलो गृध्रुर्विनीतप्रश्रितौ तथा । धृष्टे धृष्णुर्वियातश्च निभृतः प्रतिभान्विते ॥३६७/६॥

प्रगल्भो भीरुको भीरुर्वन्दारुरभिवादके । भूष्णुर्भविष्णुर्भविता ज्ञाता विदुरविन्दुकौ ॥३६७/७॥

मत्तशौण्डोत्कटक्षीवाश्चण्डस्त्वत्यन्तकोपनः । देवानञ्चति देवद्र्यङ्विष्वद्र्यङ्विष्वगञ्चति ॥३६७/८॥

यः सहाञ्चति स सध्र्यङ् स तिर्यङ् यस्तिरोऽञ्चति । वाचोयुक्तिः पटुर्वाग्मी वावदूकश्च वक्तरि ॥३६७/९॥

स्याज्जल्पकस्तु वाचालो वाचाटो बहुगर्ह्यवाक् । अपध्वस्तो धिक्कृतः स्याद्बद्धे कीलितसंयतौ ॥३६७/१०॥

वरणः शब्दनो नान्दीवादी नान्वीकरः समौ । व्यसनार्तोपरक्तौ द्वौ बद्धे कीलितसंयतौ ॥३६७/११॥

विहिस्तव्याकुलौ तुल्यौ नृशंसक्रूरघातकाः । पापो धूर्तो वञ्चकः स्यान्मूर्खे वैदेहबालिशौ ॥३६७/१२॥

कदर्य्ये कृपणक्षुद्रौ मार्गणो याचकार्थिनौ । अहङ्कारवानहंयुः स्याच्छुभंयुस्तु शुभान्वितः ॥३६७/१३॥

कान्तं मनोरमं रुच्यं हृद्याभीष्टे ह्यभीप्सिते । असारं फल्गु शून्यं वै मुख्यवर्यवरेण्यकाः ॥३६७/१४॥

श्रेयाञ्श्रेष्ठः पुष्कलः स्यात्प्राग्र्याग्र्यग्रीयमग्रिमम् । वड्रोरु विपुलं पीनपीव्नी तु स्थूलपीवरे ॥३६७/१५॥

स्तोकाल्पक्षुल्लकाः सूक्ष्मं श्लक्ष्णं दभ्रं कृशं तनु । मात्राकुटीलवकणा भूयिष्ठं पुरुहं पुरु ॥३६७/१६॥

अखण्डं पूर्णसकलमुपकण्ठान्तिकाभितः । समीपे सन्निधाभ्यासौ नेदिष्ठं सुसमीपकम् ॥३६७/१७॥

सुदूरे तु दविष्ठं स्याद्वृत्तं निस्तलवर्तुले । उच्चप्रांशून्नतोदग्रा ध्रुवो नित्यः सनातनः ॥३६७/१८॥

आविद्धं कुटिलं भुग्नं वेल्लितं वक्रमित्यपि । चञ्चलं तरलं चैव कठोरं जठरं दृढम् ॥३६७/१९॥

प्रत्यग्रोऽभिनवो नव्यो नवीनो नूतनो नवः । एकतानोऽनन्यवृत्तिरुच्चण्डमविलम्बितम् ॥३६७/२०॥

उच्चावचं नैकभेदं सम्बाधकलिलं तथा । तिमितं स्तिमितं क्लिन्नमभियोगस्त्वभिग्रहः ॥३६७/२१॥

स्फातिर्वृद्धौ प्रथा ख्यातौ समाहारः समुच्चयः । अपहारस्त्वपचयो विहारस्तु परिक्रमः ॥३६७/२२॥

प्रत्याहार उपादानं निर्हारोऽभ्यवकर्षणम् । विघ्नोऽन्तरायः प्रत्यूहः स्यादास्या त्वासना स्थितिः ॥३६७/२३॥

सन्निधिः सन्निकर्षः स्यात्संक्रमो दुर्गसञ्चरः । उपलम्भस्त्वनुभवः प्रत्यादेशो निराकृतिः ॥३६७/२४॥

परिरम्भःपरिष्वङ्गः संश्लेष उपगूहनम् । अनुमा पक्षहेत्वाद्यैर्डिम्बे भ्रमरविप्लवौ ॥३६७/२५॥

असन्निकृष्टार्थज्ञानं शब्दाद्धि शाब्दमीरितम् । सादृश्यदर्शनात्तुल्ये बुद्धिः स्यादुपमानकम् ॥३६७/२६॥

कार्य्यं दृष्ट्वा विना न स्यादर्थापत्तिः परार्थधीः । प्रतियोगिन्यगृहीते भुवि नास्तीत्यभावकः ॥३६७/२७॥

इत्यादिनामलिङ्गो हि हरिरुक्तो नृबुद्धये ॥३६७/२८॥