चामरादिलक्षणम् ।

चामरो रुक्मादण्डोऽग्र्यश्छत्रं राज्ञः प्रशस्यते । हंसपक्षैर्विरचितं मयूरस्य शुकस्य च ॥२४५/१॥

पक्षैर्वाथ बलाकाया न कार्यं मिश्रपक्षकैः । चतुरस्रं ब्राह्मणस्य वृत्तं राज्ञश्च शुक्लकम् ॥२४५/२॥

त्रिचतुष्पञ्चषट्सप्ताष्टपर्वश्च दण्डकः । भद्रासनं क्षीरवृक्षैः पञ्चाशदङ्गुलोच्छ्रयैः ॥२४५/३॥

विस्तारेण त्रिहस्तं स्यात् सुवर्णाद्यैश्च चित्रितम् । धनुर्द्रव्यत्रयं लोहं शृङ्गं दारु द्विजोत्तम ॥२४५/४॥

ज्याद्रव्यत्रितयञ्चैव वंशभङ्गत्वचस्तथा । दारुचापप्रमाणन्तु श्रेष्ठं हस्तचतुष्टयम् ॥२४५/५॥

तदेव समहीनन्तु प्रोक्तं मध्यकनीयसि । मुष्टिग्राहनिमित्तानि मध्ये द्रव्याणि कारयेत् ॥२४५/६॥

स्वल्पकोटिस्त्वचा शृङ्गं शार्ङ्गलोहमये द्विज । कामिनीभ्रूलताकारा कोटिः कार्या सुसंयुता ॥२४५/७॥

पृथग्वा विप्र मिश्रं वा लौहं शार्ङ्गं तु कारयेत् । शार्ङ्गं समुचितं कार्यं रुक्मविन्दुविभूषितम् ॥२४५/८॥

कुटिलं स्फुटितं चापं सच्छिद्रं च न शस्यते । सुवर्णं रजतं ताम्रं कृष्णायो धनुषि स्मृतम् ॥२४५/९॥

माहिषं शारभं शार्ङ्गं रौहिषं वा धनुः शुभम् । चन्दनं वैतसं सालं धावलं काकुभं तथा ॥२४५/१०॥

सर्वश्रेष्ठं धनुर्वंशैर्गृहीतैः शरदि श्रितैः । पूजयेत्तु धनुः खड्गं मन्त्रैस्त्रैलोक्यमोहनैः ॥२४५/११॥

अयसश्चाथ वंशस्य शरस्याप्यशरस्य च । ऋजवो हेमवार्णाभाः स्नायुश्लिष्टाः सुपत्रकाः ॥२४५/१२॥

रुक्मपुङ्खाः सुपङ्कास्ते तैलधौताः सुवर्णकाः । यात्रायामभिषेकादौ यजेद्वाणधनुर्मुखान् ॥२४५/१३॥

सपताकास्त्रसङ्ग्राहसांवत्सरकरान्नृपः । ब्रह्मा वै मेरुशिखरे स्वर्गगङ्गातटेऽयजत् ॥२४५/१४॥

लोहदैत्यं स ददृशे विघ्नं यज्ञे तु चिन्तयन् । तस्य चिन्तयतो वह्नेः पुरुषोऽभूद्बली महान् ॥२४५/१५॥

ववन्देऽजञ्च तं देवा अभ्यनन्दन्त हर्षिताः । तस्मात्स नन्दकः खड्गो देवोक्तो हरिरग्रहीत् ॥२४५/१६॥

तं जग्राह गले देवो विकोषः सोऽभ्यपद्यत । खड्गो नीलो रत्नमुष्टिस्ततोऽभूच्छतबाहुकः ॥२४५/१७॥

दैत्यः स गदया देवान् द्रावयामास वै रणे । विष्णुना खड्गच्छिन्नानि दैत्यगात्राणि भूतले ॥२४५/१८॥

पतितानि तु संस्पर्शान्नन्दकस्य च तानि हि । लोहभूतानि सर्वाणि हत्वा तस्मै हरिर्वरम् ॥२४५/१९॥

ददौ पवित्रमङ्गन्ते आयुधाय भवेद्भुवि । हरिप्रसादाद् ब्रह्मापि विना विघ्नं हरिं प्रभुम् ॥२४५/२०॥

पूजयामास यज्ञेन वक्ष्येऽथो खड्गलक्षणम् । खटीखट्टरजाता ये दर्शनीयास्तु ते स्मृताः ॥२४५/२१॥

कायच्छिदस्त्वार्षिकाः स्युर्दृढाः सूर्पारकोद्भवाः । तीक्ष्णाश्छेदसहा वङ्गास्तीक्ष्णाः स्युश्चाङ्गदेशजाः ॥२४५/२२॥

शतार्द्धमङ्गुलानाञ्च श्रेष्ठं खड्गं प्रकीर्तितम् । तदर्द्धं मध्यमं ज्ञेयं ततो हीनं न धारयेत् ॥२४५/२३॥

दीर्घः सुमधुरः शब्दो यस्य खड्गस्य सत्तम । किङ्किणीसदृशस्तस्य धारणं श्रेष्ठमुच्यते ॥२४५/२४॥

खड्गः पद्मपलाशाग्रो मण्डलाग्रश्च शस्यते । करवीरदलाग्राभो घृतगन्धो वियत्प्रभः ॥२४५/२५॥

समाङ्गुलस्थाः शस्यन्ते व्रणाः खड्गेषु लिङ्गवत् । काकोलूकसवर्णाभा विषमास्ते न शोभनाः ॥२४५/२६॥

खड्गे न पश्येद्वदनमुच्छिष्टो न स्पृशेदसिम् । मूल्यं जातिं न कथयेन्निशि कुर्यान्न शीर्षके ॥२४५/२७॥