**ज्योतिषम्**

**ज्योतिःशास्त्रम्**  
ज्योतिःशास्त्रं प्रवक्ष्यामि शुभाशुभविवेकदम् । चातुर्लक्षस्य सारं यत्तज्ज्ञात्वा सर्वविद्भवेत् ॥१२१/१॥   
षडष्टके विवाहो न न च द्विर्द्वादशे स्त्रियाः । न त्रिकोणे ह्यथ प्रीतिः शेषे च समसप्तके ॥१२१/२॥

द्विर्द्वादशे त्रिकोणे च मैत्री क्षेत्रपयोर्यदि । भवेदेकाधिपत्यञ्च ताराप्रीतिरथापि वा ॥१२१/३॥  
तथापि कार्यः संयोगो न तु षट्काष्टके पुनः । जीवे भृगौ चास्तमिते म्रियते च पुमान्स्त्रिया ॥१२१/४॥   
गुरुक्षेत्रगते सूर्ये सूर्यक्षेत्रगते गुरौ । विवाहं न प्रशंसन्ति कन्यावैधव्यकृद्भवेत् ॥१२१/५॥   
अतिचारे त्रिपक्षं स्याद्वक्रे मासचतुष्टयम् । व्रतोद्वाहौ न कुर्वीत गुरोर्वक्रातिचारयोः ॥१२१/६॥  
चैत्रे पौषे न रिक्तासु[[1]](#footnote-2) हरौ सुप्ते कुजे रवौ । चन्द्रक्षये चाशुभं स्यात्सन्ध्याकालः शुभावहः ॥१२१/७॥   
रोहिणी चोत्तरा मूलं स्वाती हस्तोऽथ रेवती । तुले च मिथुने शस्तो विवाहः परिकीर्तितः ॥१२१/८॥  
विवाहे कर्णवेधे च व्रते पुंसवने तथा । प्राशने चाऽऽद्यचूडायां विद्धर्क्षञ्च विवर्जयेत् ॥१२१/९॥   
श्रवणे मूलपुष्ये च सूर्यमङ्गलजीवके । कुम्भे सिंहे च मिथुने कर्म पुंसवनं स्मृतम् ॥१२१/१०॥  
हस्ते मूले मृगे पौष्णे बुधे शुक्रे च निष्कृतिः । अर्केन्दुजीवभृगुजे मूले ताम्बूलभक्षणम् ॥१२१/११॥  
अन्नस्य प्राशनं शुक्रे जीवे मृगे च मीनके । हस्तादिपञ्चके पुष्ये कृत्तिकादित्रये तथा ॥१२१/१२॥

अश्विन्यामथ रेवत्यां नवान्नफलभक्षणम् । पुष्यो हस्तस्तथा ज्येष्ठा रोहिणी श्रवणाश्विनी ॥१२१/१३॥   
स्वातिसौम्ये च भैषज्यं कुर्यादन्यत्र वर्जयेत् । पूर्वात्रयं मघा याम्यं पावनं श्रवणत्रयम् ॥१२१/१४॥  
भौमादित्यशनेर्वारे स्नातव्यं रोगमुक्तितः[[2]](#footnote-3) । पार्थिवे चाष्टह्रींकारं मध्ये नाम च दिक्षु च ॥१२१/१५॥   
ह्रीं पुटं पार्थिवे दिक्षु ह्रीं विदिक्षु लिखेद्वसून् । गोरोचनाकुङ्कुमेन भूर्जे वस्त्रे गले[[3]](#footnote-4) धृतम् ॥१२१/१६॥   
शत्रवो वशमायान्ति मन्त्रेणानेन निश्चितम् । श्रीं ह्रीं सम्पुटं नाम श्रीं ह्रीं पत्राष्टके क्रमात् ॥१२१/१७॥  
गोरोचनाकुङ्कुमेन भूर्जेऽथ सुभगावृते । गोमध्यवागमः[[4]](#footnote-5) पत्रे हरिद्राया रसेन च ॥१२१/१८॥   
शिलापट्टेऽरीन्स्तम्भयति भूमावधोमुखीकृतम् । ॐ हूं सः सम्पुटन्नाम ॐ हूं सः पत्राष्टके क्रमात् ॥१२१/१९॥   
गोरोचनाकुङ्कुमेन भूर्जे मृत्युनिवारणम् । एकपञ्चनवप्रीत्यै द्विषट्द्वादश योगकाः[[5]](#footnote-6) ॥१२१/२०॥  
त्रिसप्तैकादशे लाभो वेदाष्टद्वादशे रिपुः । तनुर्धनञ्च सहजः सुहृत्सुतौ रिपुस्तथा ॥१२१/२१॥  
जाया निधनधर्मौ च कर्माऽऽयव्ययकं क्रमात् । स्फुटं मेषादिलग्नेषु नवताराबलं वदेत् ॥१२१/२२॥  
जन्म सम्पद्विपत्क्षेमं प्रत्यरिः साधकः क्रमात् । निधनं मित्रपरममित्रं ताराबलं विदुः ॥१२१/२३॥   
वारे ज्ञगुरुशुक्राणां सूर्याचन्द्रमसोस्तथा । माघादिमासषट्के तु क्षौरमाद्यं प्रशस्यते ॥१२१/२४॥   
कर्णवेधो बुधे जीवे पुष्ये श्रवणचित्रयोः । पञ्चमेऽब्दे चाध्ययनं[[6]](#footnote-7) षष्ठीं प्रतिपदन्त्यजेत् ॥१२१/२५॥   
रिक्तां पञ्चदशीं भौमं प्रार्च्य वाणीं हरिं श्रियम् । माघादिमासषट्के तु मेखलाबन्धनं शुभम् ॥१२१/२६॥   
चूडाकरणकाद्यञ्च श्रवणादौ न शस्यते । अस्तं याते गुरौ शुक्रे क्षीणे च शशलाञ्छने ॥१२१/२७॥   
उपनीतस्य विप्रस्य मृत्युं जाड्यं विनिर्दिशेत् । क्षौरर्क्षे शुभवारे च समावर्तनमिष्यते ॥१२१/२८॥  
शुभक्षेत्रे विलग्नेषु शुभयुक्तेक्षितेषु च । अश्विनीमघाचित्रासु स्वातीयाम्योत्तरासु च ॥१२१/२९॥  
पुनर्वसौ तथा पुष्ये धनुर्वेदः प्रशस्यते । भरण्यार्द्रा मघाऽश्लेषा वह्निभगर्क्षयोस्तथा ॥१२१/३०॥  
जिजीविषुर्न्न कुर्वीत वस्त्रप्रावरणं नरः । गुरौ शुक्रे बुधे वस्त्रं विवाहादौ न भादिकम् ॥१२१/३१॥   
रेवत्यश्विधनिष्ठासु हस्तादिषु च पञ्चसु । शङ्खविद्रुमरत्नानां परिधानं प्रशस्यते ॥१२१/३२॥

याम्यसर्पधनिष्ठासु[[7]](#footnote-8) त्रिषु पूर्वेषु वारुणे[[8]](#footnote-9) । क्रीतं हानिकरं द्रव्यं विक्रीतं लाभकृद्भवेत् ॥१२१/३३॥   
अश्विनीस्वातिचित्रासु रेवत्यां वारुणे हरौ । क्रीतं लाभकरं द्रव्यं विक्रीतं हानिकृद्भवेत् ॥१२१/३४॥   
भरणी त्रीणि पूर्वाणि आर्द्राश्लेषा मघानिलाः । वह्निज्येष्ठाविशाखासु स्वामिनो नोपतिष्ठते ॥१२१/३५॥  
द्रव्यं दत्तं प्रयुक्तं वा यत्र निक्षिप्यते धनम् । उत्तराश्रवणे शाक्रे कुर्याद्राजाभिषेचनम् ॥१२१/३६॥   
चैत्रं ज्येष्ठं तथा भाद्रमाश्विनं पौषमेव च । माघं चैव परित्यज्य शेषमासे गृहं शुभम् ॥१२१/३७॥   
अश्विनी रोहिणी मूलमुत्तरात्रयमैन्दवम् । स्वाती हस्तोऽनुराधा च गृहारम्भे प्रशस्यते ॥१२१/३८॥  
आदित्यभौमवर्जन्तु वापीप्रासादके तथा । सिंहराशिगते जीवे गुर्वादित्ये मलिम्लुचे ॥१२१/३९॥  
बाले वृद्धेऽस्तगे शुक्रे गृहकर्म विवर्जयेत् । अग्निदाहो भयं रोगो राजपीडा धनक्षतिः ॥१२१/४०॥  
सङ्ग्रहे तृणकाष्ठानां कृते श्रवणपञ्चके । गृहप्रवेशनं कुर्याद्धनिष्ठोत्तरवारुणे ॥१२१/४१॥  
नौकाया घटने द्वित्रिपञ्चसप्तत्रयोदशी । नृपदर्शो धनिष्ठासु हस्तापौष्णाश्विनीषु च ॥१२१/४२॥  
पूर्वात्रयन्धनिष्ठाऽऽर्द्रा वह्निः सौम्यविशाखयोः । आश्लेषा चाश्विनी चैव यात्रासिद्धिस्तु सम्पदा[[9]](#footnote-10) ॥१२१/४३॥  
त्रिषूत्तरेषु रोहिण्यां सिनीबाली चतुर्दशी । श्रवणा चैव हस्ता च चित्रा च वैष्णवी तथा ॥१२१/४४॥   
[[10]](#footnote-11)गोष्ठयात्रां न कुर्वीत प्रवेशं नैव कारयेत् । अनिलोत्तररोहिण्यां मृगमूलपुनर्वसौ ॥१२१/४५॥  
पुष्यश्रवणहस्तेषु कृषिकर्म समाचरेत् । पुनर्वसूत्तरास्वातीभगमूलेन्द्रवारुणे ॥१२१/४६॥  
गुरोः शुक्रस्य वारे वा वारे[[11]](#footnote-12) च सोमभास्वतोः । वृषलग्ने च कर्तव्यं कन्यायां मिथुने तथा ॥१२१/४७॥  
द्विपञ्च दशमी सप्त तृतीया च त्रयोदशी । रेवती रोहिणीन्द्राग्निहस्तमैत्रोत्तरेषु च ॥१२१/४८॥   
मन्दारवर्जं बीजानि वापयेत्सम्पदर्थ्यपि । रेवतीहस्तमूलेषु श्रवणे भगमैत्रयोः ॥१२१/४९॥  
पितृदैवे तथा सौम्ये धान्यच्छेदं मृगोदये । हस्तचित्रादितिस्वातीरेवत्यां श्रवणत्रये ॥१२१/५०॥  
स्थिरे लग्ने गुरोर्वारेऽथ वा भार्गवसौम्ययोः । याम्यादितिमघाज्येष्ठासूत्तरेषु प्रवेशयेत् ॥१२१/५१॥

ॐ धनदाय सर्वधनेशाय देहि मे धनं स्वाहा । ॐ नवे वर्षे, इलादेवि लोकसंवर्धिनि कामरूपिणि देहि मे धनं स्वाहा ॥१२१/५२॥  
[[12]](#footnote-13)पत्रस्थं लिखितं धान्यराशिस्थं धान्यवर्धनम् । त्रिपूर्वासु विशाखायां धनिष्ठावारुणेऽपि च ॥१२१/५३॥  
एतेषु षट्सु विज्ञेयं धान्यनिष्क्रमणं बुधैः । देवतारामवाप्यादिप्रतिष्ठोदङ्मुखे रवौ ॥१२१/५४॥  
मिथुनस्थे रवौ दर्शाद्यादि स्याद्द्वादशी तिथिः । सदा तत्रैव कर्तव्यं शयनं चक्रपाणिनः ॥१२१/५५॥  
सिंहतौलिङ्गते चार्के दर्शाद्यद्द्वादशीद्वयम् । आदाविन्द्रसमुत्थानं प्रबोधश्च हरेः क्रमात् ॥१२१/५६॥  
तथा कन्यागते भानौ दुर्गोत्थाने तथाऽष्टमी । त्रिपादेषु च ऋक्षेषु यदा भद्रा तिथिर्भवेत् ॥१२१/५७॥  
भौमादित्यशनैश्चारि विज्ञेयं तत्त्रिपुष्करम् । सर्वकर्मण्युपादेया विशुद्धिश्चन्द्रतारयोः[[13]](#footnote-14) ॥१२१/५८॥   
जन्माश्रितस्त्रिषष्ठश्च सप्तमो दशमस्तथा । एकादशः शशी येषान्तेषामेव शुभं वदेत् ॥१२१/५९॥  
शुक्लपक्षे द्वीतीयश्च पञ्चमो नवमः शुभः । मित्रातिमित्रसाधकसम्पत्क्षेमादितारकाः ॥१२१/६०॥

जन्मना मृत्युमाप्नोति विपदा धनसङ्क्षयम् । प्रत्यरौ मरणं विद्यान्निधने याति पञ्चताम् ॥१२१/६१॥  
कृष्णाष्टमीदिनादूर्ध्वं यावच्छुक्लाष्टमीदिनम् । तावत्कालं शशी क्षीणः पूर्णस्तत्रोपरि स्मृतः ॥१२१/६२॥  
वृषे च मिथुने भानौ जीवे चन्द्रेन्द्रदैवते । पौर्णमासी गुरोर्वारे महाज्यैष्ठी प्रकीर्तिता ॥१२१/६३॥  
ऐन्द्रे गुरुः शशी चैव प्राजापत्ये रविस्तथा । पूर्णिमा ज्येष्ठमासस्य महाज्यैष्ठी प्रकीर्तिता ॥१२१/६४॥  
स्वात्यन्तरे यन्त्रनिष्ठे[[14]](#footnote-15) शक्रस्योत्थापयेद्‌ध्वजम् । हर्यक्षपादे[[15]](#footnote-16) चाश्विन्यां सप्ताहान्ते विसर्जयेत् ॥१२१/६५॥   
सर्वं हेमसमं दानं सर्वे ब्रह्मसमा द्विजाः । सर्वं गङ्गासमं तोयं राहुग्रस्ते दिवाकरे ॥१२१/६६॥  
ध्वाङ्क्षी महोदरी घोरा मन्दा मन्दाकिनी द्विजाः । राक्षसी च क्रमेणार्कात्सङ्क्रान्तिर्नामभिः स्मृता ॥१२१/६७॥  
बालवे कौलवे नागे तैतिले करणे यदि । उत्तिष्ठन्सङ्क्रमत्यर्कस्तदा लोकः सुखी भवेत् ॥१२१/६८॥  
गरे बवे वणिग्विष्टौ किन्तुघ्ने शकुनौ व्रजेत् । राज्ञो दोषेण लोकोऽयम्पीड्यते सम्पदा समम् ॥१२१/६९॥  
चतुष्पाद्विष्टिवाणिज्ये शयितः सङ्क्रमेद्रविः । दुर्भिक्षं राजसङ्ग्रामो दम्पत्योः संशयो भवेत् ॥१२१/७०॥  
आधाने जन्मनक्षत्रे व्याधौ क्लेशादिकं भवेत् । कृत्तिकायां नवदिनं त्रिरात्रं[[16]](#footnote-17) रोहिणीषु च ॥१२१/७१॥  
मृगशिरः पञ्चरात्रमार्द्रासु प्राणनाशनम् । पुनर्वसौ च पुष्ये च सप्तरात्रं विधीयते ॥१२१/७२॥  
नवरात्रं तथाऽश्लेषा श्मशानान्तं मघासु च । द्वौ मासौ पूर्वफाल्गुन्यामुत्तरासु त्रिपञ्चकम् ॥१२१/७३॥  
हस्ते तु दृश्यते चित्रा अर्धमासन्तु पीडनम् । मासद्वयं तथा स्वातिर्विशाखा विंशतिर्दिनम् ॥१२१/७४॥  
मैत्रे चैव दशाहानि ज्येष्ठास्वेवार्धमासकम् । मूलेन जायते मोक्षः पूर्वाषाढा त्रिपञ्चकम् ॥१२१/७५॥  
उत्तरा दिनविंशत्या द्वौ मासौ श्रवणेन च । धनिष्ठा चार्धमासञ्च वारुणे च दशाहकम् ॥१२१/७६॥  
न च भाद्रपदे मोक्ष उत्तरासु त्रिपञ्चकम् । रेवती दशरात्रञ्च अहोरात्रं तथाश्विनी ॥१२१/७७॥  
भरण्यां प्राणहानिः स्याद्गायत्रीहोमतः शुभम् । पञ्चधान्यतिलाज्याद्यैर्धेनुदानं द्विजे[[17]](#footnote-18) शमम् ॥१२१/७८॥  
दशा सूर्यस्य [[18]](#footnote-19)षष्ठाब्दा इन्दोः पञ्चदशैव तु । अष्टौ वर्षाणि भौमस्य दश सप्त दशा बुधे ॥१२१/७९॥

दशाब्दानि दशा पङ्गोरूनविंशद्गुरोर्दशा । राहोर्द्वादशवर्षाणि भार्गवस्यैकविंशतिः ॥१२१/८०॥

**कालगणनम्**  
कालः समागणो वक्ष्ये गणितं कालबुद्धये[[19]](#footnote-20) । कालः समागणोऽर्कघ्नो मासश्चैत्रादिभिर्युतः ॥१२२/१॥  
द्विघ्नो द्विष्ठः सवेदः स्यात्पञ्चाङ्गाष्टयुतो गुणः । त्रिष्ठो मध्यो वसुगणः पुनर्वेदगुणश्च सः ॥१२२/२॥  
अष्टरन्ध्राग्निहीनः स्यादधः सैकरसाष्टकैः । मध्यो हीनः षष्टिहतो[[20]](#footnote-21) लब्धयुक्तस्तथोपरि ॥१२२/३॥  
न्यूनः सप्तकृतो वारस्तदधस्तिथिनाडयः । सगुणो [[21]](#footnote-22)द्विगुणश्चोर्ध्वं[[22]](#footnote-23) त्रिभिरूनो गुणः पुनः ॥१२२/४॥  
अधः खरामसंयुक्तो [[23]](#footnote-24)रसार्काष्टपलैर्युतः । अष्टाविंशच्छेषपिण्डस्तिथिनाड्या अधः स्थितः ॥१२२/५॥

[[24]](#footnote-25)गुणस्तिसृभिरूनोऽर्धं द्वाभ्यां च [[25]](#footnote-26)गुणयेत्पुनः । मध्ये [[26]](#footnote-27)रुद्रगुणः कार्यो ह्यधः सैको नवाग्निभिः ॥१२२/६॥  
लब्धहीनो भवेन्मध्यो द्वाविंशतिविवर्जितः । षष्टिशेषे ऋणं ज्ञेयं लब्धमूर्ध्वं[[27]](#footnote-28) विनिक्षिपेत् ॥१२२/७॥   
सप्तविंशतिशेषस्तु ध्रुवो नक्षत्रयोगयोः । मासि मासि क्षिपेद्वारं द्वात्रिंशद्घटिकास्तिथौ ॥१२२/८॥  
द्वे पिण्डे द्वे च नक्षत्रे नाड्य एकादश ह्यृणे । वारस्थाने तिथिं दद्यात्सप्तभिर्भागमाहरेत् ॥१२२/९॥  
शेषवाराश्च सूर्याद्या घटिकासु च पातयेत् । पिण्डकेषु तिथिं दद्याद्धरेच्चैव[[28]](#footnote-29) चतुर्दश ॥१२२/१०॥   
ऋणं धनं धनमृणं क्रमाज्ज्ञेयं चतुर्दशे । प्रथमे त्रयोदशे पञ्च द्वितीयद्वादशे दश ॥१२२/११॥  
पञ्चदश तृतीये च तथा चैकादशे स्मृतम् । चतुर्थे दशमे चैव भवेदेकोनविंशतिः ॥१२२/१२॥  
पञ्चमे नवमे चैव [[29]](#footnote-30)द्वात्रिंशतिरुदाहृताः । षष्ठाष्टमे त्वखण्डाः स्युश्चतुर्विंशतिरेव च ॥१२२/१३॥  
सप्तमे पञ्चविंशः स्यात्खण्डशः पिण्डिकाद्भवेत् । कर्कटादौ हरेद्राशिमृतुवेदत्रयैः क्रमात् ॥१२२/१४॥  
तुलादौ प्रातिलोम्येन त्रयो वेदरसाः क्रमात् । मकरादौ दीयते च रसवेदत्रयः क्रमात् ॥ १२२/१५॥

मेषादौ प्रातिलोम्येन त्रयो वेदरसाः क्रमात् । [[30]](#footnote-31)खेषवः खयुगा मैत्रं मेषादौ विकला धनम् ॥१२२/१६॥  
कर्कटे प्रातिलोम्यं स्यादृणमेतत्तुलादिके । चतुर्गुणा तिथिर्ज्ञेया विकलाश्चेह सर्वदा ॥१२२/१७॥  
हन्याल्लिप्ता गतागामिपिण्डसङ्ख्याफलान्तरैः । षष्ट्याऽऽप्तं प्रथमोच्चार्ये[[31]](#footnote-32) हानौ देयन्धने धनम् ॥१२२/१८॥  
द्वितीयोच्चरिते वर्गे[[32]](#footnote-33) वैपरीत्यमिति स्थितिः । तिथिर्द्विगुणिता कार्या षड्भागपरिवर्जिता ॥१२२/१९॥  
रविकर्मविपरीता तिथिनाडीसमायुता । ऋणे शुद्धे तु नाड्यः स्युरृणं शुध्येत नो यदा ॥१२२/२०॥   
सषष्टिकं प्रदेयं तत्षष्ट्याधिक्ये च तत्त्यजेत् । नक्षत्रं तिथिमिश्रं स्याच्चतुर्भिर्गुणिता तिथिः ॥१२२/२१॥  
तिथिस्त्रिभागसंयुक्ता ऋणेन च तथाऽन्विता । तिथिरत्र[[33]](#footnote-34) चिता कार्या [[34]](#footnote-35)तद्वेदाद्योगशोधनम् ॥१२२/२२॥  
रविचन्द्रौ समौ कृत्वा योगो भवति निश्चलः । एकोना तिथिर्द्विगुणा सप्तभिन्नाकृतिर्द्विधा[[35]](#footnote-36) ॥१२२/२३॥  
तिथिश्च द्विगुणैकोना कृताङ्गैः करणं निशि । कृष्णचतुर्दश्यन्ते शकुनिः पर्वणीह चतुष्पदम् ॥१२२/२४॥  
प्रथमे तिथ्यर्धतो हि किंन्तुघ्नं प्रतिपन्मुखे ॥१२२/२५॥

**युद्धजयार्णवीयनानायोगाः**   
अग्निरुवाच -  
वक्ष्ये जयशुभाद्यर्थं सारं युद्धजयार्णवे ।अ इ उ ए[[36]](#footnote-37) ओ स्वराः स्युः क्रमान्नन्दादिका तिथिः ॥१२३/१॥  
कादिहान्ता[[37]](#footnote-38) भौमरवी ज्ञसोमौ गुरुभार्गवौ[[38]](#footnote-39) ।शनिर्दक्षिणनाड्यां तु भौमार्कशनयः परे ॥१२३/२॥  
खार्णवः खरसैर्गुण्यो रुद्रैर्भागं समाहरेत् ।रसाहतं तु तत्कृत्वा पूर्वभागेन भाजयेत् ॥१२३/३॥   
वह्निभिश्चाऽऽहतं कृत्वा रूपं तत्रैव निक्षिपेत् ।स्पन्दनं नाड्याः फलानि सप्राणस्पन्दनं पुनः ॥१२३/४॥  
अनेनैव तु मानेन उदयन्ति दिने दिने ।स्फुरणैस्रिभिरुच्छ्वास उच्छ्वासैस्तु पलं स्मृतम् ॥१२३/५॥

षष्टिभिश्च पलैर्लिप्ता लिप्ताषष्टिस्त्वहर्निशम् ।पञ्चमार्धोदये बालकुमारयुववृद्धकाः ॥१२३/६॥   
मृत्युर्येनोदयस्तेन[[39]](#footnote-40) चास्तमेकादशांशकैः ।कुलागमे भवेद्भङ्गः समृत्युः पञ्चमोऽपिवा ॥१२३/७॥  
स्वरोदयञ्चक्रम्  
शनिचक्रे चार्धमासं ग्रहाणामुदयः क्रमात् ।विभागैः पञ्चदशभिः शनिभागस्तु मृत्युदः ॥१२३/८॥  
शनिचक्रम्  
दशकोटिसहस्राणि अर्बुदं न्यर्बुदं हरेत् ।त्रयोदशे च लक्षाणि प्रमाणं कूर्मरूपिणः ॥१२३/९॥   
मघादौ कृत्तिकाद्यन्तस्तद्देशान्तः शनिस्थितौ ।

कूर्मचक्रम्  
राहुचक्रे च सप्तोर्ध्वमधः सप्त च संलिखेत् ॥१२३/१०॥   
वाय्वग्न्योश्चैव नैरृत्ये पूर्णिमाऽऽग्नेयभागतः ।अभावास्यां वायवे च राहुर्वै तिथिरूपकः ॥१२३/११॥  
[[40]](#footnote-41)रकारं दक्षभागे तु हकारं वायवे लिखेत् ।प्रतिपदादौ ककारादीन्सकारं नैरृते पुनः ॥१२३/१२॥  
राहोर्मुखे तु भङ्गः [[41]](#footnote-42)स्यादिति राहुरुदाहृतः ।विष्टिरग्नौ पौर्णमास्यां कराणीन्द्रे[[42]](#footnote-43) तृतीयकम् ॥१२३/१३॥  
घोरा याम्यां तु सप्तम्यां दशम्यां रौद्रसौम्यगा ।चतुर्दश्यां तु वायव्ये चतुर्थ्यां [[43]](#footnote-44)वरुणाश्रये ॥१२३/१४॥

शुक्लाष्टम्यां दक्षिणे च एकादश्यां भृशं त्यजेत् ।रौद्रश्चैव तथा श्वेतो मैत्रः सारभटस्तथा ॥१२३/१५॥  
[[44]](#footnote-45)सावित्री विरोचनश्च जयदेवोऽभिजित्तथा ।[[45]](#footnote-46)रावणो विजयश्चैव नन्दी वरुण एव च ॥१२३/१६॥  
यमसौम्यौ भवश्चान्ते दशपञ्चमुहूर्तकाः ।रौद्रे रौद्राणि कुर्वीत श्वेते स्नानादिकं चरेत् ॥१२३/१७॥  
मैत्रे कन्याविवाहादि शुभं सारभटे चरेत् ।सावित्रे स्थापनाद्यं वा विरोचने नृपक्रिया ॥१२३/१८॥  
जयदेवे जयं [[46]](#footnote-47)कुर्याद्रावणे रणकर्म च ।विजये कृषिवाणिज्यं पटबन्धं च नन्दिनि ॥१२३/१९॥  
वरुणे च तडागादि नाशकर्म यमे चरेत् ।सौम्ये सौम्यादि कुर्वीत भवेल्लग्नमहर्दिवा ॥१२३/२०॥   
योगा नाम्नाऽविरुद्धाः स्युर्योगा नाम्नैव शोभनाः ।राहुरिन्द्रात्समीरञ्च वायोर्दक्षं यमाच्छिवम् ॥१२३/२१॥   
शिवादाप्यं जलादग्निरग्नेः सौम्यं [[47]](#footnote-48)ततस्त्रयम् ।ततश्च सङ्क्रमं हन्ति चतस्रो घटिका भ्रमन् ॥१२३/२२॥  
राहुचक्रम्  
चण्डीन्द्राणी [[48]](#footnote-49)वाराही च मुशली गिरिकर्णिका ।बला चातिबला [[49]](#footnote-50)क्षीरी मल्लिकाजातियूथिकाः ॥१२३/२३॥  
यथालाभं धारयेत्ताः श्वेतार्कश्च शतावरी ।गुडूची वागुरी दिव्या ओषध्यो धारिता जये[[50]](#footnote-51) ॥१२३/२४॥

ॐ नमो भैरवाय खड्गपरशुहस्ताय ॐ ह्रूं विघ्नविनाशाय ॐ ह्रूं फट् ॥१२३/२५॥

अनेनैव तु मन्त्रेण शिखाबन्धादिकृज्जये[[51]](#footnote-52) ।तिलकं चञ्जनञ्चैव धूपलेपनमेव च ॥१२३/२६॥  
स्नानपानानि तैलानि योगधूलिमतः शृणु ।सुभगा मनःशिला तालं लाक्षारससमन्वितम् ॥१२३/२७॥   
तरुणीक्षीरसंयुक्तो ललाटे तिलको वशे ।विष्णुक्रान्ता च सर्पाक्षी सहदेवी[[52]](#footnote-53) च रोचना ॥१२३/२८॥  
[[53]](#footnote-54)अजादुग्धेन संपिष्टं तिलको वश्यकारकः ।प्रियङ्गुकुङ्कुमं कुष्ठं मोहनी तगरं घृतम् ॥१२३/२९॥  
तिलको वश्यकृच्चैव रोचना रक्तचन्दनम् ।निशा मनःशिला तालं प्रियङ्गुः सर्षपास्तथा ॥१२३/३०॥   
मोहनी हरिता क्रान्ता सहदेवी शिखा तथा ।मातुलुङ्गरसैः पिष्टं ललाटे तिलको वशे ॥१२३/३१॥  
सेन्द्राः सुरा वशं यान्ति किं पुनः क्षुद्रमानुषाः ।मञ्जिष्ठा चन्दनं रक्तं कटुकन्दा विलासिनी ॥१२३/३२॥   
पुनर्नवासमायुक्तो लेपोऽयं भास्करो वशे ।चन्दनं नागपुष्पञ्च मञ्जिष्ठा तगरं वचा ।  
लोध्रं प्रियङ्गुरजनी मांसीतैलं वशङ्करम् ॥१२३/३२॥

**युद्धजयार्णवीयज्योतिःशास्त्रसारः**   
ज्योतिःशास्त्रादिसारञ्च वक्ष्ये युद्धजयार्णवे ।विना मन्त्रोषधाद्यञ्च यथोमामीश्वरोऽब्रवीत् ॥१२४/१॥  
देव्युवाच -  
देवैर्जिता दानवाश्च येनोपायेन तद्वद ।शुभाशुभविवेकाद्यं ज्ञानं[[54]](#footnote-55) युद्धजयार्णवम् ॥१२४/२॥  
ईश्वर उवाच -  
मूलदेवेच्छया जाता शक्तिः पञ्चादशाक्षरा ।चराचरं ततो जातं यामाराध्याखिलार्थवित् ॥१२४/३॥  
मन्त्रपीठं प्रवक्ष्यामि पञ्चमन्त्रसमुद्भवम् ।ते मन्त्राः सर्वमन्त्राणां जीविते मरणे स्थिताः ॥१२४/४॥  
ऋग्यजुःसामाथर्वाख्यवेदमन्त्राः क्रमेण ते ।सद्योजातादयो मन्त्रा ब्रह्मा विष्णुश्च रुद्रकः ॥१२४/५॥  
ईशः सप्तशिखा देवाः [[55]](#footnote-56)शक्राद्याः पञ्च च स्वराः ।अ इ उ ए ओं कलाश्च मूलं ब्रह्मेति कीर्तितम् ॥१२४/६॥  
काष्ठमध्ये तथा [[56]](#footnote-57)वह्निरप्रवृद्धो न दृश्यते ।विद्यमाना तथा देहे [[57]](#footnote-58)शिवशक्तिर्न दृश्यते ॥१२४/७॥  
आदौ शक्तिः समुत्पन्ना ओङ्कारस्वरभूषिता ।ततो बिन्दुर्महादेवि एकारेण व्यवस्थितः ॥१२४/८॥

जातो नाद उकारस्तु नदते हृदि संस्थितः ।अर्धचन्द्र इकारस्तु मोक्षमार्गस्य बोधकः ॥१२४/९॥  
अकारोऽव्यक्त उत्पन्नो भोगमोक्षप्रदः परः ।अकार ऐश्वरे भूमिर्निवृत्तिश्च कला स्मृता ॥१२४/१०॥  
गन्धो[[58]](#footnote-59) न बीजः प्राणाख्य इडा शक्तिः स्थिरा स्मृता ।इकारश्च प्रतिष्ठाख्यो [[59]](#footnote-60)रसो पालश्च पिङ्गला ॥१२४/११॥  
[[60]](#footnote-61)क्रूरा [[61]](#footnote-62)शक्तिरीबीजः [[62]](#footnote-63)स्याद्धरबीजोऽग्निरूपवान् ।विद्या समाना गान्धारी [[63]](#footnote-64)शक्तिश्च दहनी स्मृता ॥१२४/१२॥   
ए शान्तिर्वार्युपस्पर्शो यश्चोदानश्चला क्रिया ।ओङ्कारः शान्त्यतीताख्यः [[64]](#footnote-65)खशब्दयूथपाणिनः[[65]](#footnote-66) ॥१२४/१३॥  
पञ्च[[66]](#footnote-67) वर्गाः स्वरा [[67]](#footnote-68)जाताः कुजज्ञगुरुभार्गवाः ।शनिः क्रमादकाराद्याः ककाराद्यास्त्वधः स्थिताः ॥१२४/१४॥  
एतन्मूलमतः सर्वं ज्ञायते सचराचरम् ।विद्यापीठं प्रवक्ष्यामि प्रणवः शिव[[68]](#footnote-69) ईरितः ॥१२४/१५॥  
उमा सोमः स्वयं शक्तिर्वामा ज्येष्ठा च रौद्र्यापि ।ब्रह्मा विष्णुः क्रमाद्रुद्रो गुणाः [[69]](#footnote-70)सर्गादयस्त्रयः ॥१२४/१६॥  
रत्ननाडीत्रयञ्चैव स्थूलः सूक्ष्मः परोऽपरः ।[[70]](#footnote-71)चिन्तयेच्छ्वेतवर्णं तं मुञ्चमानं परामृतम् ॥१२४/१७॥  
[[71]](#footnote-72)प्लाव्यमानं यथाऽऽत्मानं चिन्तयेत्तं दिवानिशम् ।अजरत्वं भवेद्देवि[[72]](#footnote-73) शिवत्वमुपगच्छति[[73]](#footnote-74) ॥१२४/१८॥

अङ्गुष्ठादौ न्यसेदङ्गान्नेत्रमध्येऽथ[[74]](#footnote-75) देहके ।मृत्युञ्जयं ततः प्रार्च्य रणादौ विजयी भवेत् ॥१२४/१९॥  
शून्यो निरालयः शब्दः स्पर्शं तिर्यङ्नतं[[75]](#footnote-76) स्पृशेत् ।रूपस्योर्ध्वगतिः प्रोक्ता जलस्याधः समाश्रिता ॥१२४/२०॥  
सर्वस्थानविनिर्मुक्तो[[76]](#footnote-77) गन्धो मध्ये च मूलकम् ।नाभिमूले स्थितं कन्दं[[77]](#footnote-78) शिवरूपं तु मण्डितम् ॥१२४/२१॥  
शक्तिव्यूहेन सोमोऽर्को हरिस्तत्र व्यवस्थितः ।दशवायुसमोपेतं पञ्चतन्मात्रमण्डितम् ॥१२४/२२॥  
कालानलसमाकारं प्रस्फुरन्तं शिवात्मकम् ।तज्जीवं जीवलोकस्य स्थावरस्य चरस्य च ॥१२४/२३॥  
तस्मिन्नष्टे मृतं मन्ये मन्त्रपीठेऽनिलात्मकम् ॥१२४/२४॥

**नक्षत्रनिर्णयः**  
वक्ष्याम्यृक्षात्मकं पिण्डं शुभाशुभविवृद्धये । यस्मिन्नृक्षे भवेत्सूर्यस्तदादौ त्रीणि मूर्धनि ॥१२६/१॥  
एकं मुखे द्वयं नेत्रे हस्तपादे चतुष्टयम् । हृदि पञ्च[[78]](#footnote-79) सुते जानौ आयुर्वृद्धिं विचिन्तयेत् ॥१२६/२॥  
शिरःस्थे तु भवेद्राज्यं पिण्डतो वक्त्रयोगतः । नेत्रयोः कान्तिसौभाग्यं हृदये द्रव्यसङ्ग्रहः ॥१२६/३॥  
हस्ते धृतं तस्करत्वं गतासुरध्वगः पदे । कुम्भाष्टके भानि लिख्य[[79]](#footnote-80) सूर्यकुम्भस्तु रिक्तकः ॥१२६/४॥  
अशुभः [[80]](#footnote-81)सूर्यकुम्भः स्याच्छुभः पूर्वादिसंस्थितः । फणिराहुं[[81]](#footnote-82) प्रवक्ष्यामि जयाजयविवेकदम् ॥१२६/५॥  
अष्टाविंशांल्लिखेद्बिन्दून् [[82]](#footnote-83)पुनर्भाज्यस्त्रिभिस्त्रिभिः । अथ ऋक्षाणि चत्वारि रेखास्तत्रैव दापयेत् ॥१२६/६॥  
यस्मिन्नृक्षे स्थितो राहुस्तदृक्षं फणिमूर्धनि । तदादि विन्यसेद्भानि सप्तविंशक्रमेण तु ॥१२६/७॥  
वक्त्रे सप्तगत ऋक्षे म्रियते सर्व आहवे । स्कन्धे भङ्गं वियानीयात्सप्तमेषु[[83]](#footnote-84) च मध्यतः ॥१२६/८॥  
उदरस्थेन[[84]](#footnote-85) पूजा च जयश्चैवाऽऽत्मनस्तथा । कटिदेशे स्थिते योधे आहवे हरते परान् ॥१२६/९॥  
पुच्छस्थितेन कीर्तिः स्याद्राहुदृष्टे च भे मृतिः । पुनरन्यं प्रवक्ष्यामि रविराहुबलं तव ॥१२६/१०॥  
रविः शुक्रो बुधश्चैव सोमः सौरिर्गुरुस्तथा । लोहितः सैंहिकश्चैव एते यामार्धभागिनः ॥१२६/११॥  
सौरिं रविञ्च राहुञ्च कृत्वा यत्नेन पृष्ठतः । स जयेत्सैन्यसङ्घातं द्यूतमध्वानमाहवम् ॥१२६/१२॥  
रोहिणी चोत्तरास्तिस्रो मृगः पञ्च स्थिराणि हि । अश्विनी रेवतीस्वाती धनिष्ठा शततारका ॥१२६/१३॥  
क्षिप्राणि पञ्च भान्येव यात्रार्थी चैव योजयेत् । अनुराधा हस्तमूलं मृगः पुष्यं पुनर्वसुः ॥१२६/१४॥  
सर्वकार्येषु चैतानि ज्येष्ठा चित्रा विशाखया । पुर्वास्तिस्रोऽग्निर्भरणी मघार्द्राश्लेषा दारुणाः ॥१२६/१५॥  
स्थावरेषु स्थिरं ह्यृक्षं यात्रायां क्षिप्रमुत्तमम् । सौभाग्यार्थे मृदून्येव उग्रेषूग्रं तु कारयेत् ॥१२६/१६॥  
दारुणे दारुणं कुर्याद्वक्ष्ये चाधोमुखादिकम् । कृत्तिका भरण्याश्लेषा विशाखा[[85]](#footnote-86) पितृनैरृतम् ॥१२६/१७॥

पूर्वात्रयमधोवक्त्रं कर्म चाधोमुखञ्चरेत् । एषु कूपतडागादि विद्याकर्म भिषक्‌क्रिया ॥१२६/१८॥  
स्थापनं न्नौकाकूपादिविधानं खननं तथा । रेवती चाश्विनी चित्रा हस्ता स्वाती पुनर्वसुः ॥१२६/१९॥  
अनुराधा मृगो ज्येष्ठा नव वै पार्श्वतोमुखाः । एषु राज्याभिषेकञ्च पट्टबन्धं गजाश्वयोः ॥१२६/२०॥  
आरामगृहप्रासादं प्राकारं क्षेत्रतोरणम् । ध्वजचिह्नपताकाश्च सर्वानेतांश्च कारयेत् ॥१२६/२१॥  
द्वादशी सूर्यदग्धा तु चन्द्रेणैकदशी तथा । भौमेन दशमी दग्धा तृतीया वै बुधेन च ॥१२६/२२॥  
षष्ठी च गुरुणा [[86]](#footnote-87)दग्धा द्वितीया भृगुणा तथा । सप्तमी सूर्यपुत्रेण त्रिपुष्करमथो वदे ॥१२६/२३॥   
[[87]](#footnote-88)द्वितीया द्वादशी चैव सप्तमी वै तृतीयया । रविर्भौमस्तथा सौरिः षडेतास्तु त्रिपुष्कराः॥१२६/२४॥  
विशाखा कृत्तिका चैव उत्तरे द्वे पुनर्वसुः । पूर्वभाद्रपदा चैव षडेते तु त्रिपुष्कराः ॥१२६/२५॥  
लाभो हानिर्जयो वृद्धिः पुत्रजन्म तथैव च । नष्टं [[88]](#footnote-89)भ्रष्टं विनष्टं वा तत्सर्वं त्रिगुणं भवेत् ॥१२६/२६॥

अश्विनी भरणी चैव अश्लेषा पुष्यमेव च । खातिश्चैव विशाखा च श्रवणं सप्तमं पुनः ॥१२६/२७॥  
एतानि दृढचक्षूंषि पश्यन्ति च दिशो दश । यात्रासु दूरगस्यापि आगमः पुण्यगोचरे ॥१२६/२८॥  
आषाढे रेवती चित्रा केकराणि पुनर्वसुः । एषु पञ्चसु ऋक्षेषु निर्गतस्याऽऽगमो भवेत् ॥१२६/२९॥  
कृत्तिका रोहिणी सौम्यं फल्गुनी च मघा तथा । मूलं ज्येष्ठाऽनुराधा च धनिष्ठा शततारकाः ॥१२६/३०॥  
पूर्वभाद्रपदा चैव चिपिटानि च तानि हि । अध्वानं व्रजमानस्य पुनरेवाऽऽगमो भवेत् ॥१२६/३१॥  
हस्त उत्तरभाद्रश्च आर्द्राऽऽषाढा तथैव च । नष्टार्थाश्चैव दृश्यन्ते सङ्ग्रामो नैव विद्यते ॥१२६/३२॥  
पुनर्वक्ष्यामि गण्डान्तमृक्षमध्ये यथा स्थितम् । रेवत्यन्ते चतुर्नाडी[[89]](#footnote-90) अश्विन्यादिचतुष्टयम् ॥१२६/३३॥  
उभयोर्याममात्रन्तु[[90]](#footnote-91) वर्जयेत्तत्प्रयत्नतः । अश्लेषान्ते मघादौ तु घटिकानां चतुष्टयम् ॥१२६/३४॥  
द्वितीयं गण्डमाख्यातं तृतीयं भैरवि शृणु । ज्येष्ठाभमूलयोर्मध्ये उग्ररूपन्तु यामकम् ॥१२६/३५॥

न कुर्याच्छुभकर्माणि यदीच्छेदात्मजीवितम् । दारके जातकाले च [[91]](#footnote-92)म्रियेते पितृमातरौ ॥१२६/३६॥

**नानाबलानि**  
विष्कम्भे घटिकास्तिस्रः शूले पञ्च विवर्जयेत् । षट्‌षड्गण्डेऽतिगण्डे[[92]](#footnote-93) च नव व्याद्यातवज्रयोः ॥१२७/१॥  
परिघे च व्यतीपाते उभयोरपि तद्दिनम् [[93]](#footnote-94)। वैधृते तद्दिनञ्चैव यात्रायुद्धादिकं त्यजेत् ॥१२७/२॥   
ग्रहैः शुभाशुभं वक्ष्ये देवि मेषादिराशितः । चन्द्रशुक्रौ च जन्मस्थ्यौ वर्जितौ शुभदायकौ ॥१२७/३॥

द्वितीयो मङ्गलोऽथार्कः सौरिश्चैव तु सैंहिकः । द्रव्यनाशमलाभञ्च आहवे भङ्गमादिशेत् ॥१२७/४॥  
सोमो बुधो भृगुर्जीवो[[94]](#footnote-95) द्वितीयस्थाः शुभावहाः । तृतीयस्थो यदा भानुः शनिर्भौमो भृगुस्तथा ॥१२७/५॥  
बुधश्चैवेन्दू राहुश्च सर्वे ते फलदा ग्रहाः । बुधशुक्रौ चतुर्थौ तु शेषाश्चैव भयावहाः ॥१२७/६॥   
पञ्चमस्थो यदा जीवः शुक्रः सौम्यश्च चन्द्रमाः । ददेत चेप्सितं लाभं षष्ठे स्थाने शुभो रविः ॥१२७/७॥  
चन्द्रः सौरिर्मङ्गलश्च ग्रहा देवि स्वराशितः । बुधश्च शुभदः षष्ठे त्यजेत्षष्ठं[[95]](#footnote-96) गुरुं भृगुम् ॥१२७/८॥   
सप्तमोऽर्कः शनिर्भौमो राहुर्हान्यै सुखाय च । जीवो भृगुश्च सौम्यश्च ज्ञशुक्रो चाष्टमौ शुभौ ॥१२७/९॥   
शेषा ग्रहास्तथा हान्यै ज्ञभृगू नवमौ शुभौ । शेषा हान्यै च लाभाय दशमौ भृगुभास्करौ ॥१२७/१०॥   
शनिर्भौमश्च राहुश्च चन्द्रः सौम्यः शुभावहः । शुभाश्चैकादशे सर्व्वे वर्जयेद्दशमे गुरुम् ॥१२७/११॥   
बुधशुक्रौ द्वादशस्थौ[[96]](#footnote-97) शेषान्द्वादशगांस्त्यजेत् । अहोरात्रे द्वादश स्यू राशयस्तान्वदाम्यहम् ॥१२७/१२॥   
मीनो मेषोऽथ मिथुनञ्चतस्रो नाडयो वृषः । षट्कर्कसिंहकन्याश्च तुला पञ्च च वृश्चिकः ॥१२७/१३॥  
धनुर्नक्रो घटश्चैव सूर्यगो [[97]](#footnote-98)राशिराद्यकः । चरस्थिरद्विस्वभावा मेषाद्याः स्युर्यथाक्रमम् ॥१२७/१४॥   
कुलीरो मकरश्चैव तुलामेषादयश्चराः । चरकार्यं जयं काममाचरेच्च शुभशुभम् ॥१२७/१५॥   
स्थिरो वृषो हरिः कुम्भो वृश्चिकः स्थिरकार्यके । [[98]](#footnote-99)शीघ्रः समागमो नास्ति रोगार्तो नैव मुच्यते ॥१२७/१६॥   
मिथुनं कन्यका मीनो धनुश्च द्विस्वभावकः । द्विस्वभावाः शुभाश्चैते सर्वकार्येषु नित्यशः ॥१२७/१७॥  
यात्रावाणिज्यसङ्ग्रामे विवाहे राजदर्शने । वृद्धिं जयं तथा लाभं युद्धे जयमवाप्नुयात् ॥१२७/१८॥  
अश्विनी [[99]](#footnote-100)विंशताराश्च तुरगस्याऽऽकृतिर्यथा । यद्यत्र कुरुते वृष्टिमेकरात्रं प्रवर्षति ॥१२७/१९॥   
यमभे तु यदा वृष्टिः पक्षमेकन्तु वर्षति ॥१२७/२०॥

**कोटचक्रम्**  
कोटचक्रं प्रवक्ष्यामि चतुरस्रं पुरं लिखेत् । चतुरस्रं पुनर्मध्ये तन्मध्ये चतुरस्रकम् ॥१२८/१॥

नाडीत्रितयचिह्नाढ्यं मेषाद्याः पूर्वदिङ्मुखाः । कृत्तिका पूर्वभागे तु अश्लेषाऽऽग्नेयगोचरे ॥१२८/२॥  
भरणी दक्षिणे देया विशाखां नैरृते न्यसेत् । अनुराधां पश्चिमे च श्रवणं वायुगोचरे ॥१२८/३॥  
धनिष्ठां चोत्तरे न्यस्य ऐशान्यां रेवतीं तथा ।बाह्यनाड्यां स्थितान्येव अष्टौ ह्यृक्षाणि [[100]](#footnote-101)यत्नतः ॥१२८/४॥  
रोहिणीपुष्यफल्गुण्यः स्वाती ज्येष्ठा क्रमेण तु । अभिजिच्छततारा तु अश्विनी मध्यनाडिका ॥१२८/५॥  
कोटमध्ये तु या नाड़ी कथयामि प्रयत्नतः ।[[101]](#footnote-102)मृगश्चाभ्यन्तरे पूर्वं तस्याऽऽग्नेये पुनर्वसुः ॥१२८/६॥  
उत्तरा फल्गुनी याम्ये चित्रा नैरृतसंस्थिता । मूलंं तु पश्चिमे [[102]](#footnote-103)न्यस्योत्तराषाढां तु वायवे ॥१२८/७॥  
पूर्वभाद्रपदा सौम्ये रेवती ईशगोचरे । कोटस्याभ्यन्तरे नाडी ह्यृक्षाष्टकसमन्विता ॥१२८/८॥  
आर्द्रा हस्तस्तथाऽऽषाढाचतुष्कं[[103]](#footnote-104) चोत्तरात्रिकम् । मध्ये स्तम्भचतुष्कन्तु दद्यात्कोटस्य कोटरे ॥१२८/९॥  
एवं दुर्गस्य विन्यासं [[104]](#footnote-105)बाह्ये स्थानं दिशाधिपात् । आगन्तुको यदा योद्धा ऋक्षवान्स्यात्फलान्वितः ॥१२८/१०॥  
कोटमध्ये ग्रहाः सौम्या यदा ऋक्षान्विताः पुनः । जयं मध्यस्थितानान्तु भङ्गमागामिनो विदुः ॥१२८/११॥   
प्रवेशभे प्रवेष्टव्यं निर्गमभे च निर्गमेत् । भृगुः सौम्यस्तथा भौम ऋक्षान्तं सकलं यदा ॥१२८/१२॥  
तदा भङ्गं विजानीयाज्जयमागन्तुकस्य च । प्रवेशर्क्षचतुष्के तु सङ्ग्रामं चाऽऽरभेद्यदा[[105]](#footnote-106) ॥१२८/१३॥  
तदा सिध्यति तद्दुर्गं न कुर्यात्तत्र विस्मयम् ॥१२८/१४॥  
**अर्घकाण्डम्**   
अर्घमानं प्रवक्ष्यामि उल्कापातोऽथ [[106]](#footnote-107)भूश्चला । निर्घातो ग्रहणं [[107]](#footnote-108)वेशो दिशां दाहो भवेद्यदा ॥१२९/१॥  
लक्षयेन्मासि मास्येवं यद्येते स्युश्च चैत्रके । अलङ्कारादि सङ्गृह्य षड्भिर्मासैश्चतुर्गुणम् ॥१२९/२॥  
वैशाखे चाष्टमे मासि षड्गुणं सर्वसङ्ग्रहम् । ज्येष्ठे मासि तथाऽऽषाढे यवगोधूमधान्यकैः ॥१२९/३॥  
श्रावणे घृततैलाद्यैराश्विने वस्त्रधान्यकैः । कार्तिके धान्यकैः क्रीतैर्मासे स्यान्मार्गशीर्षके ॥१२९/४॥  
पुष्ये कुङ्कुमगन्धाद्यैर्लाभो धान्यैश्च माघके । गन्धाद्यैः फाल्गुने क्रीतैरर्घकाण्डमुदाहृतम् ॥१२९/५॥

**मणडलादिकथनम्**  
[[108]](#footnote-109)मण्डलानि प्रवक्ष्यामि चतुर्धा विजयाय हि । कृत्तिका च मघा पुष्पं पूर्वा चैव तु फल्गुनी ॥१३०/१॥  
विशाखा भरणी चैव पूर्वभाद्रपदा तथा । आग्नेयं मण्डलं भद्रे तस्य वक्ष्यामि लक्षणम् ॥१३०/२॥   
यद्यत्र चलते वायुर्वेष्टनं शशिसूर्ययोः । भूमिकम्पोऽथ निर्घातो ग्रहणं चन्द्रसूर्ययोः ॥१३०/३॥  
धूमज्वाला दिशां दाहः केतोश्चैव प्रदर्शनम् । रक्तवृष्टिश्चोपतापः पाषाणपतनं तथा ॥१३०/४॥   
नेत्ररोगोऽतिसारश्च अग्निश्च प्रबलो भवेत् । स्वल्पक्षीरास्तथा गावः स्वल्पपुष्पफला द्रुमाः ॥१३०/५॥  
विनाशश्चैव शस्यानां स्वल्पवृष्टिं विनिर्दिशेत् । [[109]](#footnote-110)चतुर्वर्णाः प्रपीड्यन्ते क्षुधार्ता अखिला नराः ॥१३०/६॥  
सैन्धवा यामुनाश्चैव गुर्जरा भोजबाह्लिकाः । जालन्धरं च काश्मीरं सप्तमं चोत्तरापथम् ॥१३०/७॥   
देशाश्चैते विनश्यन्ति तस्मिन्नुत्पातदर्शने । हस्ता चित्रा मघा स्वाती मृगो वाऽथ पुनर्वसुः ॥१३०/८॥  
उत्तरा फल्गुनी चैव अश्विनी च तथैव च । [[110]](#footnote-111)यदाऽत्र भवते किञ्चिद्वायव्यं तं विनिर्दिशेत् ॥१३०/९॥  
नष्टधर्माः[[111]](#footnote-112) प्रजाः सर्वा हाहाभूता विचेतसः । डाहलः कामरूपञ्च कलिङ्गः [[112]](#footnote-113)कोसलस्तथा ॥१३०/१०॥  
अयोध्या च अवन्ती च नश्यन्ते(नश्यन्ति) कोङ्कणान्ध्रकाः । अश्लेषा चैव मूलं तु पूर्वाषाढा तथैव च ॥१३०/११॥   
रेवती वारुणं [[113]](#footnote-114)ह्यृक्षं तथा भाद्रपदोत्तरा । यदाऽत्र चलते किञ्चिद्वारुणं[[114]](#footnote-115) तं विनिर्दिशेत् ॥१३०/१२॥  
बहुक्षीरघृता गावो बहुपुष्पफला द्रुमाः । आरोग्यं तत्र जायेत बहुशस्या च मेदिनी ॥१३०/१३॥  
धान्यानि च समर्घानि सुभिक्षं पार्थिवं भवेत् । परस्परं नरेन्द्राणां सङ्ग्रामो दारुणो भवेत् ॥१३०/१४॥  
ज्येष्ठा च रोहिणी चैव अनुराधा च वैष्णवम् । धनिष्ठा चोत्तराषाढा अभिजित्सप्तमं तथा ॥१३०/१५॥  
यदाऽत्र चलते किञ्चिन्माहेन्द्रं तं विनिर्दिशेत् । प्रजाः समुदितास्तस्मिन्सर्वरोगविवर्जिताः ॥१३०/१६॥  
सन्धिं कुर्वन्ति राजानः सुभिक्षं पार्थिवं शुभम् । ग्रासस्तु [[115]](#footnote-116)द्विविधो ज्ञेयो मुखपुच्छकरो महान् ॥१३०/१७॥  
चन्द्रो राहुस्तथाऽऽदित्य एकराशौ यदि स्थितः । मुखग्रासस्तु[[116]](#footnote-117) विज्ञेयो यामित्रे पुच्छ उच्यते ॥१३०/१८॥

भानोः पञ्चदशे ह्यृक्षे यदा चरति चन्द्रमाः । [[117]](#footnote-118)तिथिच्छेदे तु सम्प्राप्ते सोमग्रासं विनिर्दिशेत् ॥१३०/१९॥

**घातचक्रादि**   
प्रदक्षिणमकारादीन्स्वरान्पूर्वादितो लिखेत् । चैत्राद्यं भ्रमणाच्चक्रं प्रतिपत्पूर्णिमा तिथिः ॥१३१/१॥   
त्रयोदशी चतुर्दशी अष्टम्येका च सप्तमी । प्रतिपत्त्रयोदश्यन्तास्तिथयो द्वादश स्मृताः ॥१३१/२॥  
चैत्रचक्रे तु संस्पर्शाज्जयलाभादिकं विदुः । विषमे तु शुभं ज्ञेयं समे चाशुभमीरितम् ॥१३१/३॥  
[[118]](#footnote-119)युद्धकाले समुत्पन्ने यस्य नम ह्युदाहृतम् । मात्रारूढन्तु यन्नाम आदित्यो गुरुरेव च ॥१३१/४॥

जयस्तस्य सदाकालं सङ्ग्रामे चैव भीषणे[[119]](#footnote-120) । ह्रस्वनाम[[120]](#footnote-121) यदा योधो म्रियते [[121]](#footnote-122)ह्यनिवारितः ॥१३१/५॥  
प्रथमो दीर्घ आदिस्थो द्वितीयो मध्ये अन्तकः । द्वौ मध्ये न प्रथमान्तौ जायेते नात्र संशयः ॥१३१/६॥  
पुनश्चान्ते यदा चाऽऽदौ स्वरारूढं तु दृश्यते । ह्रस्वस्य मरणं विद्याद्दीर्घस्यैव जयो भवेत् ॥१३१/७॥  
नरचक्रं प्रवक्ष्यामि ह्यृक्षपिण्डात्मकं यथा । प्रतिमामालिखेत्पूर्वं पश्चादृक्षाणि विन्यसेत् ॥१३१/८॥  
शीर्षे त्रीणि मुखे चैकं द्वे ऋक्षे नेत्रयोर्न्यसेत् । वेदसङ्ख्यानि हस्ताभ्यां कर्णे ऋक्षद्वयं पुनः ॥१३१/९॥

हृदये भूतसंख्यानि षड्‌ऋक्षाणि तु पादयोः । [[122]](#footnote-123)नामऋक्षं स्फुटं कृत्वा चक्रमध्ये तु विन्यसेत् ॥१॰॥   
नेत्रे शिरोदक्षकर्णे याम्यहस्ते च पादयोः । हृद्ग्रीवावामहस्ते तु पुनर्गुह्ये तु पादयोः ॥१३१/११॥  
यस्मिन्नृक्षे स्थितः सूर्यः सौरिर्भौमस्तु सैंहिकः । तस्मिन्स्थाने [[123]](#footnote-124)स्थिते विद्याद्घातमेव न संशयः ॥१३१/१२॥  
[[124]](#footnote-125)जयचक्रं प्रवक्ष्यामि आदिहान्तांश्च वै लिखेत् । रेखास्त्रयोदशाऽऽलिख्य [[125]](#footnote-126)षड्रेखास्तिर्यगालिखेत् ॥१३१/१३॥  
दिग्ग्रहा मुनयः सूर्या ऋत्विग्रुद्रस्तिथिः क्रमात् । मूर्छनास्मृतिवेदर्क्षजिना [[126]](#footnote-127)अकडमा ह्यधः ॥१३१/१४॥

आदित्याद्याः [[127]](#footnote-128)सप्तकृते नामान्ते बलिनो ग्रहाः । आदित्यसौरिभौमाख्या जये सौम्याश्च सन्धये ॥१३१/१५॥  
रेखा द्वादश चोद्धृत्य षट्‌च याम्यास्तथोत्तराः । [[128]](#footnote-129)मनुश्चैव तु ऋक्षाणि नेत्रे च रविमण्डलम् ॥१३१/१६॥  
तिथयश्च रसा वेदा अग्निः सप्तदशाथ वा । वसुरन्ध्राः समाख्याता [[129]](#footnote-130)अकटपानधो न्यसेत् ॥१३१/१७॥   
एकैकमक्षरं न्यस्त्वा शेषाण्येवं क्रमान्न्यसेत् । नामाक्षरकृतं पिण्डं वसुभिर्भाजयेत्ततः ॥१३१/१८॥  
वायसान्मण्डलोऽत्यग्रो मण्डलाद्रासभो वरः । रासभाद्वृषभः श्रेष्ठा वृषभात्कुञ्जरो वरः ॥१३१/१९॥  
कुञ्जराच्च पुनः सिंहः सिंहाश्चैव खरुर्वरः । खरोश्चैव बली धूम्र एवमादि बलाबलम् ॥१३१/२०॥

**सेवाचक्रम्**  
सेवाचक्रं प्रवक्ष्यामि लाभालाभानुसूचकम् । पिता माता तथा भ्राता दम्पती च विशेषतः ॥१३२/१॥

तस्मिंश्चक्रे तु विज्ञेयं यो यस्माल्लभते फलम् । षडूर्ध्वाः स्थापयेद्रेखा भिन्नाश्चाष्टौ तु तिर्यगाः ॥१३२/२॥  
कोष्ठकाः पञ्चत्रिंशच्च तेषु वर्णान्समालिखेत् । स्वरान्पञ्च समुद्धृत्य स्पर्शान्पश्चात्समालिखेत् ॥१३२/३॥   
ककारादिहकारान्तान्हीनाङ्गांस्त्रीन्विवर्जयेत्[[130]](#footnote-131) । सिद्धः साध्यः सुसिद्धश्च अरिर्मृत्युश्च नामतः ॥१३२/४॥  
अरिर्मृत्युश्च द्वावेतौ वर्जयेत् सर्वकर्मसु । एषां मध्ये यदा नाम लक्षयेत्तु प्रयत्नतः ॥१३२/५॥  
आत्मपक्षे स्थिताः सत्त्वाः सर्वे ते शुभदायकाः । द्वितीयः पोषकाश्चैव तृतीयश्चार्थदायकः ॥१३२/६॥  
आत्मनाशश्चतुर्थस्तु पञ्चमो मृत्युदायकः । स्थानमेवार्थलाभाय मित्रभृत्यादिबान्धवाः ॥१३२/७॥  
सिद्धः साध्यः सुसिद्धश्च सर्वे ते फलदायकाः । अरिर्मृत्युश्च द्वावेतौ वर्जयेत्सर्वकर्मसु ॥१३२/८॥  
अकारान्तं यथा प्रोक्तम् इ उ ए[[131]](#footnote-132) विदुस्तथा । [[132]](#footnote-133)पुनश्चैवांशकान्वक्ष्ये वर्गाष्टकसुसंस्कृतान् ॥१३२/९॥  
देवा अकारवर्गे तु दैत्याः कवर्गमाश्रिताः । नागाश्चैव चवर्गाः स्युर्गन्धर्वाश्च टवर्गजाः ॥१३२/१०॥

तवर्गे ऋषयः प्रोक्ताः पवर्गे राक्षसाः स्मृताः । पिशाचाश्च यवर्गे च शवर्गे मानुषाः स्मृताः ॥१३२/११॥  
देवेभ्यो बलिनो दैत्या दैत्येभ्यः पन्नगास्तथा । पन्नगेभ्यश्च गन्धर्वा गन्धर्वादृषयो वराः ॥१३२/१२॥  
ऋषिभ्यो राक्षसाः शूरा राक्षसेभ्यः पिशाचकाः । पिशाचेभ्यो मानुषाः स्युर्दुर्बलं वर्जयेद्बली ॥१३२/१३॥   
[[133]](#footnote-134)पुनर्मैत्रविभागन्तु ताराचक्रं क्रमाच्छृणु । नामाद्यक्षरमृक्षन्तु स्फुटं कृत्वा तु पूर्वतः ॥१३२/१४॥  
ऋक्षे तु संस्थितास्तारा नवत्रिका यथाक्रमात् । जन्मसम्पद्विपत्क्षेमं नामर्क्षात्तारका इमाः ॥१३२/१५॥  
प्रत्यरा [[134]](#footnote-135)धनदा षष्ठी नैधनामैत्रके परे । परमैत्रान्तिमा तारा जन्मतारा तु शोभना ॥१३२/१६॥   
सम्पत्तारा महाश्रेष्ठा विपत्तारा तु निष्फला । क्षेमतारा सर्वकार्ये प्रत्परा अर्थनाशिनी ॥१३२/१७॥  
धनदा राज्यलाभादि [[135]](#footnote-136)नैधना कार्यनाशिनी । मैत्रतारा च मित्राय परमित्रा हितावहा ॥१३२/१८॥  
ताराचक्रम्  
मात्रा[[136]](#footnote-137) वै [[137]](#footnote-138)स्वरसंज्ञा स्यान्नाममध्ये क्षिपेत्प्रिये । विंशत्या च हरेद्भागं यच्छेषं तत्फलं भवेत्[[138]](#footnote-139) ॥१३२/१९॥  
उभयोर्त्रासमध्ये तु लक्षयेच्च धनं ह्यृणम् । हीनमात्रा ह्यृणं ज्ञेयन्धनं मात्राधिकं पुनः ॥१३२/२०॥

धनेन मित्रता नॄणां ऋणेनैव ह्युदासता । सेवाचक्रमिदं प्रोक्तं लाभालाभादिदर्शकम् ॥१३२/२१॥   
मेषमिथुनयोः प्रीतिर्मैत्री मिथुनसिंहयोः । तुलासिंहौ महामैत्री एवं धनुर्घटे पुनः ॥१३२/२२॥  
[[139]](#footnote-140)मित्रसेवां न कुर्वीत मित्रौ मीनवृषौ मतौ । वृषकर्कटयोर्मैत्री कुलीरघटयोस्तथा ॥१३२/२३॥  
कन्यावृश्चिकयोरेवं तथा मकरकीटयोः । मीनमकरयोर्मैत्री तृतीयैकादशे स्थिता ॥१३२/२४॥  
तुलामेषौ महामैत्री विद्विष्टो वृषवृश्चिकौ । मिथुनधनुषोः प्रीतिः कर्कटमकरयोस्तथा ॥१३२/२५॥   
मृगकुम्भकयोः प्रीतिः कन्यामीनौ तथैव च ॥१३२/२६॥

**नक्षत्रचक्रम्**  
अथ चक्रं प्रवक्ष्यामि यात्रादौ च फलप्रदम् । अश्विन्यादौ लिखेच्चक्रं त्रिनाडीपरिभूषितम् ॥१३६/१॥  
अश्विन्यार्द्रादिभिः पूर्वा ततश्चोत्तरफल्गुनी । हस्ता ज्येष्ठा तथा मूलं वारुणं[[140]](#footnote-141) चाप्यजैकपात् ॥१३६/२॥

नाडीयं प्रथमा चान्या याम्यं मृगशिरस्तथा । पुष्यं भाग्यन्तथा चित्रा मैत्रं चाऽऽप्यं[[141]](#footnote-142) च वासवम् ॥१३६/३॥  
अहिर्बुध्नं[[142]](#footnote-143) तृतीयाऽथ कृत्तिका रोहिणी ह्यहिः । [[143]](#footnote-144)चित्रा स्वाती विशाखा च [[144]](#footnote-145)श्रवणा रेवती च भम् ॥१३६/४॥  
नाडीत्रितयसंजुष्टग्रहाज्ज्ञेयं[[145]](#footnote-146) शुभाशुभम् । चक्रम्फणीश्वरन्तत्तु त्रिनाडीपरिभूषितम् ॥१३६/५॥  
रविभौमार्कराहुस्थमशुभं[[146]](#footnote-147) स्याच्छुभं परम् । देशग्रामयुता[[147]](#footnote-148) भ्रातृभार्याद्या [[148]](#footnote-149)एकशः शुभाः ॥१३६/६॥  
अ भ कृ रो मृ आ पु पु अ म पू उ ह चि स्वा वि अ ज्ये मू पू उ श्र ध श पू उ रे ॥१३६/७॥

अत्र सप्तविंशतिनक्षत्राणि ज्ञेयानि ॥१३६/८॥

**षष्टिः संवत्सराः**   
षष्ट्यब्दानां प्रवक्ष्यामि शुभाशुभमतः शृणु । प्रभवे यज्ञकर्माणि विभवे सुखिनो जनाः ॥१३९/१॥  
शुक्ले च सर्वसस्यानि प्रमोदेन प्रमोदिताः । प्रजापतौ प्रवृद्धिः स्यादङ्गिरा भोगवर्धनः ॥१३९/२॥  
श्रीमुखे वर्धते लोको भावे भावः प्रवर्धते । [[149]](#footnote-150) युना च प्लवते शक्रो धाता सर्वौषधीकरः ॥१३९/३॥  
ईश्वरे क्षेममारोग्यबहुधान्यः सुभिक्षदः । प्रमाथी मध्यवर्षस्तु[[150]](#footnote-151) विक्रमे सस्यसम्पदः ॥१३९/४॥  
वृषो वृष्यति सर्वांश्च चित्रभानुश्च चित्रताम् । सुभानुः क्षेममारोग्यं तारणे जलदाः शुभाः ॥१३९/५॥  
पार्थिवे सस्यसम्पत्तिरतिवृष्टिस्तथा व्यये । सर्वजित्युत्तमा वृष्टिः सर्वधारी सुभिक्षदः ॥१३९/६॥  
विरोधी जलदान्हन्ति विकृतिश्च भयङ्करः । खरे भवेत्पुमान् वीरो नन्दने नन्दते प्रजा ॥१३९/७॥   
[[151]](#footnote-152)विजयः शत्रुहन्ता च शत्रुरोगादि मर्दयेत् । ज्वरार्तो मन्मथे लोको दुष्करे दुष्कराः प्रजाः ॥१३९/८॥  
दुर्मुखे दुर्मुखो लोको हेमलम्बेन सम्पदः । संवत्सरो[[152]](#footnote-153) महादेवि विलम्बस्तु सुभिक्षदः ॥१३९/९॥  
विकारी शत्रुकोपाय विजये सर्वदा क्वचित् । प्लवे प्लवन्ति तोयानि शोभने शुभकृत्प्रजा ॥१३९/१०॥  
राक्षसे निष्ठुरो लोको विविधं धान्यमानने । सुवृष्टिः पिङ्गले क्वापि काले ह्युक्तो धनक्षयः ॥१३९/११॥   
सिद्धार्थे सिध्यते सर्वं रौद्रे रौद्रं प्रवर्तते । दुर्मतौ मध्यमा वृष्टिर्दुन्दुभिः क्षेमधान्यकृत् ॥१३९/१२॥  
स्रवन्ते रुधिरोद्गारी रक्ताक्षः क्रोधनो जयः । क्षये क्षीणधनो लोकः षष्टिसंवत्सराणि तु ॥१३९/१३॥

**यात्रावर्णनम्**

सर्वयात्रां प्रवक्ष्यामि राजधर्मसमाश्रयात् । अस्तं गते नीचगते विकले रिपुराशिगे ॥२३३/१॥

प्रतिलोमे च विध्वस्ते शुक्रे यात्रां विसर्जयेत् । प्रतिलोमे बुधे यात्रां दिक्पतौ च तथा च ग्रहे ॥२३३/२॥

वैधृतौ च व्यतीपाते नागे च शकुनौ तथा । चतुष्पादे च किंस्तुघ्ने तथा यात्रां विवर्जयेत् ॥२३३/३॥

विपत्तारे नैधने च प्रत्यरौ चाथ जन्मनि । गण्डे विवर्जयेद्यात्रां रिक्तायां च तिथावपि ॥२३३/४॥

उदीची च तथा प्राची तयोरैक्यं प्रकीर्तितम् । पश्चिमा दक्षिणा या दिक्तयोरैक्यं तथैव च ॥२३३/५॥

वाय्वग्निदिक्समुद्भूतं परिघं न तु लङ्घयेत् । आदित्यचन्द्रसौरास्तु दिवसाश्च न शोभनाः ॥२३३/६॥

कृत्तिकाद्यानि पूर्वेण मघाद्यानि च याम्यतः । मैत्राद्यान्यपरे चाथ वासवाद्यानि वाप्युदक् ॥२३३/७॥

सर्वद्वाराणि शस्तानि छायामानं वदामि ते । आदित्ये विंशतिर्ज्ञेयाश्चन्द्रे षोडश कीर्त्तिताः ॥२३३/८॥

भौमे पञ्चदशैवोक्ताश्चतुर्दश तथा बुधे । त्रयोदश तथा जीवे शुक्रे द्वादश कीर्तिताः ॥२३३/९॥

एकादश तथा सौरे सर्वकर्मसु कीर्तिताः । जन्मलग्ने शक्रचापे सम्मुखे न व्रजेन्नरः ॥२३३/१०॥

शकुनादौ शुभे यायाज्जयाय हरिमास्मरन् । वक्ष्ये मण्डलचिन्तां ते कर्तव्यं राजरक्षणम् ॥२३३/११॥

स्वाम्यमात्यस्तथा दुर्गः कोषो दण्डस्तथैव च । मित्रं जनपदश्चैव राज्यं सप्ताङ्गमुच्यते ॥२३३/१२॥

सप्ताङ्गस्य तु राज्यस्य विघ्नकर्तॄन्विनाशयेत् । मण्डलेषु च सर्वेषु वृद्धिः कार्या महीक्षिता ॥२३३/१३॥

आत्ममण्डलमेवात्र प्रथमं मण्डलं भवेत् । सामन्तास्तस्य विज्ञेया रिपवो मण्डलस्य तु ॥२३३/१४॥

उपेतस्तु सुहृज्ज्ञेयः शत्रुमित्रमतः परम् । मित्रमित्रं ततो ज्ञेयं मित्रमित्ररिपुस्ततः ॥२३३/१५॥

एतत्पुरस्तात् कथितं पश्चादपि निबोध मे । पार्ष्णिग्राहस्ततः पश्चात्ततस्त्वाक्रन्द उच्यते ॥२३३/१६॥

आसारस्तु ततोऽन्यः स्यादाक्रन्दासार उच्यते । जिगीषोः शत्रुयुक्तस्य विमुक्तस्य तथा द्विज ॥२३३/१७॥

नात्रापि निश्चयः शक्यो वक्तुं मनुजपुङ्गव । निग्रहानुग्रहे शक्तो मध्यस्थः परिकीर्त्तितः ॥२३३/१८॥

निग्रहानुग्रहे शक्तः सर्वेषामपि यो भवेत् । उदासीनः स कथितो बलवान्पृथिवीपतिः ॥२३३/१९॥

न कस्यचिद्रिपुर्मित्रं कारणाच्छत्रुमित्रके । मण्डलं तव सम्प्रोक्तमेतद्द्वादशराजकम् ॥२३३/२०॥

त्रिविधा रिपवो ज्ञेयाः कुल्यानन्तरकृत्रिमाः । पूर्वपूर्वो गुरुस्तेषां दुश्चिकित्स्यतमो मतः ॥२३३/२१॥

अनन्तरोऽपि यः शत्रुः सोऽपि मे कृत्रिमो मतः । पार्ष्णिग्राहो भवेच्छत्रोर्मित्राणि रिपवस्तथा ॥२३३/२२॥

पार्ष्णिग्राहमुपायैश्च शमयेच्च तथा स्वकम् । मित्रेण शत्रोरुच्छेदं प्रशंसन्ति पुरातनाः ॥२३३/२३॥

मित्रञ्च शत्रुतामेति सामन्तत्वादनन्तरम् । शत्रुं जिगोषुरुच्छिन्द्यात्स्वयं शक्नोति चेद्यदि ॥२३३/२४॥

प्रतापवृद्धौ तेनापि नामित्राज्जायते भयम् । यथास्य नोद्विजेल्लोको विश्वासश्च यथा भवेत् ॥२३३/२५॥

जिगीषुर्धर्मविजयी तथा लोकं वशं नयेत् ॥२३३/२६॥

1. रक्तासु [↑](#footnote-ref-2)
2. मुक्तिदः [↑](#footnote-ref-3)
3. गणैर्वृतम् [↑](#footnote-ref-4)
4. गोमध्यरागमः [↑](#footnote-ref-5)
5. योक्यकाः, योस्वकाः, दोषकः [↑](#footnote-ref-6)
6. भावफलं [↑](#footnote-ref-7)
7. सार्पविशाखासु [↑](#footnote-ref-8)
8. वानने [↑](#footnote-ref-9)
9. सिद्धिश्चतुष्पदे [↑](#footnote-ref-10)
10. गोषु यात्रां [↑](#footnote-ref-11)
11. सोमसुतस्य च [↑](#footnote-ref-12)
12. यत्रस्थं [↑](#footnote-ref-13)
13. न्द्रसूर्ययोः [↑](#footnote-ref-14)
14. निधिं पश्चादुत्थापये [↑](#footnote-ref-15)
15. हर्यश्वपादे [↑](#footnote-ref-16)
16. द्विरात्रं [↑](#footnote-ref-17)
17. निजैः समम्, द्विजेशयः [↑](#footnote-ref-18)
18. चाष्ठाब्धा [↑](#footnote-ref-19)
19. कालयुद्धये, कालवृद्धये, कालसिद्धये [↑](#footnote-ref-20)
20. षष्ठिकृतो [↑](#footnote-ref-21)
21. गुणैः सार्धं त्रिभिर्गुणकगणः [↑](#footnote-ref-22)
22. श्चार्धं त्रि [↑](#footnote-ref-23)
23. वसर्कोऽष्ट [↑](#footnote-ref-24)
24. गुणः श्रेष्ठस्त्रिरूर्ध्वेऽथ [↑](#footnote-ref-25)
25. गणयेत्पुनः [↑](#footnote-ref-26)
26. गुद्रगणः [↑](#footnote-ref-27)
27. लब्धः पूर्वं [↑](#footnote-ref-28)
28. द्धरश्चैव [↑](#footnote-ref-29)
29. द्वाविंश [↑](#footnote-ref-30)
30. मेषतः [↑](#footnote-ref-31)
31. प्रथमे द्वार्ये [↑](#footnote-ref-32)
32. वह्नेर्वैप [↑](#footnote-ref-33)
33. थिवद्रजिता, थिवद्रुटिता [↑](#footnote-ref-34)
34. भवेदा [↑](#footnote-ref-35)
35. च्छिन्नाकृ [↑](#footnote-ref-36)
36. ए तु [↑](#footnote-ref-37)
37. दिस्ताता भौ [↑](#footnote-ref-38)
38. गुरुभास्करौ [↑](#footnote-ref-39)
39. दयास्तेन [↑](#footnote-ref-40)
40. पकारं, दकारं [↑](#footnote-ref-41)
41. स्तात्तिथीनां तु उदाहृतः [↑](#footnote-ref-42)
42. करालीन्द्रे [↑](#footnote-ref-43)
43. श्रवणात्रये [↑](#footnote-ref-44)
44. सरितो [↑](#footnote-ref-45)
45. वारुणो [↑](#footnote-ref-46)
46. कुर्याद्वारणे [↑](#footnote-ref-47)
47. ततः श्रियम् [↑](#footnote-ref-48)
48. वराही [↑](#footnote-ref-49)
49. क्षीरा [↑](#footnote-ref-50)
50. जपेत् [↑](#footnote-ref-51)
51. ज्जपेत् [↑](#footnote-ref-52)
52. महादेवी [↑](#footnote-ref-53)
53. अजलिङ्गरसैः [↑](#footnote-ref-54)
54. ज्ञानयुद्धं जयार्णवे [↑](#footnote-ref-55)
55. शब्दाद्याः [↑](#footnote-ref-56)
56. ह्निर्दुग्धमध्ये [↑](#footnote-ref-57)
57. शिवे भक्ति [↑](#footnote-ref-58)
58. न्धो वीचजः प्रा [↑](#footnote-ref-59)
59. रम्ये पालश्च [↑](#footnote-ref-60)
60. कुर्याच्छक्तिर्हि बी [↑](#footnote-ref-61)
61. शक्तोऽथ बिजः [↑](#footnote-ref-62)
62. स्याधर [↑](#footnote-ref-63)
63. शक्तीश्वरमही स्मृ [↑](#footnote-ref-64)
64. सशब्द [↑](#footnote-ref-65)
65. पालिनः [↑](#footnote-ref-66)
66. पञ्चरक्षाः स्वयं [↑](#footnote-ref-67)
67. ज्ञाताः [↑](#footnote-ref-68)
68. सित [↑](#footnote-ref-69)
69. स्वर्गा [↑](#footnote-ref-70)
70. चिन्तये्छुभवर्णं [↑](#footnote-ref-71)
71. पृच्छ्यमानं यदाऽऽ , प्रार्च्यमानं यदाऽऽ [↑](#footnote-ref-72)
72. भवेद्वाऽपि [↑](#footnote-ref-73)
73. शिवत्वमधिगच्छति [↑](#footnote-ref-74)
74. न्यसेदङ्गान्नेत्रं मध्येऽथ [↑](#footnote-ref-75)
75. तिर्यग्गतं [↑](#footnote-ref-76)
76. सर्वकालविनि, सर्वज्ञान [↑](#footnote-ref-77)
77. गन्धं [↑](#footnote-ref-78)
78. ञ्चयुते भनौ ह्यायु [↑](#footnote-ref-79)
79. ख्य पूर्वकुम्भ [↑](#footnote-ref-80)
80. पूर्वकुम्भः [↑](#footnote-ref-81)
81. पाणिनास्तं [↑](#footnote-ref-82)
82. पुनर्भोज्य [↑](#footnote-ref-83)
83. त्सप्ताहेषु [↑](#footnote-ref-84)
84. उदयस्थेन [↑](#footnote-ref-85)
85. विशाखाऽपि च नै [↑](#footnote-ref-86)
86. प्रोक्ता [↑](#footnote-ref-87)
87. तृतीया [↑](#footnote-ref-88)
88. दृष्टं [↑](#footnote-ref-89)
89. चतुष्कं तु [↑](#footnote-ref-90)
90. उभयोर्यानमा [↑](#footnote-ref-91)
91. निपाते पितृमातृके [↑](#footnote-ref-92)
92. षट्‌व गण्डातिगण्डेति [↑](#footnote-ref-93)
93. तत्क्षणम् [↑](#footnote-ref-94)
94. वो भानुश्चैव शनिस्तथा, [↑](#footnote-ref-95)
95. जेयुश्च [↑](#footnote-ref-96)
96. द्वादशोऽग्नौ [↑](#footnote-ref-97)
97. रात्रिराद्यकम् [↑](#footnote-ref-98)
98. शीघ्रागमो यमो [↑](#footnote-ref-99)
99. त्रिंशत्ताराश्च [↑](#footnote-ref-100)
100. पादतः [↑](#footnote-ref-101)
101. मूलाश्चाभ्य [↑](#footnote-ref-102)
102. न्यस्य उत्तराषाढां [↑](#footnote-ref-103)
103. ढा मूलाद्यं चोत्तरान्तिक [↑](#footnote-ref-104)
104. बाह्याटालादि [↑](#footnote-ref-105)
105. मं कारयेद्य [↑](#footnote-ref-106)
106. भूतलम् [↑](#footnote-ref-107)
107. वेगो [↑](#footnote-ref-108)
108. नक्षत्राणि [↑](#footnote-ref-109)
109. चतुर्विधाः [↑](#footnote-ref-110)
110. यद्यत्र [↑](#footnote-ref-111)
111. नष्टभूताः [↑](#footnote-ref-112)
112. कोकणं तथा [↑](#footnote-ref-113)
113. स्कन्ध तथा [↑](#footnote-ref-114)
114. किञ्चिच्चारुशतं [↑](#footnote-ref-115)
115. विविधो [↑](#footnote-ref-116)
116. ग्रामस्तु [↑](#footnote-ref-117)
117. तिथिभेदे [↑](#footnote-ref-118)
118. गन्धर्वाणि [↑](#footnote-ref-119)
119. भाषणे [↑](#footnote-ref-120)
120. क्रुध्यमानो [↑](#footnote-ref-121)
121. ह्यविचारितः [↑](#footnote-ref-122)
122. नाम हृक्षं [↑](#footnote-ref-123)
123. हृतं [↑](#footnote-ref-124)
124. उपचक्रं [↑](#footnote-ref-125)
125. षड्‌लेखा [↑](#footnote-ref-126)
126. कहमाज्यवः [↑](#footnote-ref-127)
127. सप्तहृते [↑](#footnote-ref-128)
128. मन्त्रश्च वसतुर्ग्राणि [↑](#footnote-ref-129)
129. करयानधो [↑](#footnote-ref-130)
130. ङ्गांस्त्रीणि व [↑](#footnote-ref-131)
131. ए ओ विदु, ए ऐ वि [↑](#footnote-ref-132)
132. पुनश्चैवाष्टका [↑](#footnote-ref-133)
133. पुनर्मित्रवि [↑](#footnote-ref-134)
134. बलदा [↑](#footnote-ref-135)
135. निधना [↑](#footnote-ref-136)
136. त्रा चेस्वर [↑](#footnote-ref-137)
137. वै सुरसंज्ञा [↑](#footnote-ref-138)
138. लभेत् [↑](#footnote-ref-139)
139. मित्राशिवां [↑](#footnote-ref-140)
140. वाऽप्य [↑](#footnote-ref-141)
141. चाग्यं सवा [↑](#footnote-ref-142)
142. र्बुध्नतृती [↑](#footnote-ref-143)
143. मित्रः [↑](#footnote-ref-144)
144. श्रवणं रेवती तु च [↑](#footnote-ref-145)
145. संदुष्टग्रहैर्ज्ञेयं [↑](#footnote-ref-146)
146. हुस्था अशुभस्था शुभावहा [↑](#footnote-ref-147)
147. मसुता [↑](#footnote-ref-148)
148. एकगाः [↑](#footnote-ref-149)
149. पूरणो पूरते शक्रो [↑](#footnote-ref-150)
150. वर्षं तु वि [↑](#footnote-ref-151)
151. विषयः [↑](#footnote-ref-152)
152. त्सरे म [↑](#footnote-ref-153)