**तीर्थमाहात्म्यम्**  
अग्निरुवाच -  
माहात्म्यं सर्वतीर्थानां वक्ष्ये यद्भक्तिमुक्तिदम् । यस्य हस्तौ च पादौ च मनश्चैव सुसंयतम् ॥१०९/१॥  
विद्या तपश्च कीर्तिश्च स तीर्थफलमश्नुते । प्रतिग्राहादुपावृत्तो लघ्वाहारो जितेन्द्रियः ॥१०९/२॥   
निष्पापस्तीर्थयात्री तु सर्वयज्ञफलं लभेत् । अनुपोष्य त्रिरात्रीणि तीर्थान्यनभिगम्य च ॥१०९/३॥   
अदत्त्वा काञ्चनं गाश्च दरिद्रो नाम जायते । तीर्थाभिगमने तत्स्याद्यद्यज्ञेनाऽऽप्यते फलम् ॥१०९/४॥   
पुष्करं परमं तीर्थं सान्निध्यं हि त्रिसन्ध्यकम् । दशकोटिसहस्राणि तीर्थानां विप्र पुष्करे ॥१०९/५॥   
ब्रह्मा सह सुरैरास्ते मुनयः सर्वमिच्छवः । देवाः प्राप्ताः सिद्धिमत्र स्नाताः पितृसुरार्चकाः ॥१०९/६॥   
अश्वमेधफलं प्राप्य ब्रह्मलोकं प्रयान्ति ते । कार्तिक्यामन्नदानाच्च निर्मलो ब्रह्मलोकभाक् ॥१०९/७॥   
पुष्करे दुष्करं गन्तुं पुष्करे दुष्करं तपः । दुष्करं पुष्करे दानं वस्तुं चैव सुदुष्करम् ॥१०९/८॥   
तत्र वासाज्जपाच्छ्राद्धात्कुलानां शतमुद्धरेत् । जम्बूमार्गं च तत्रैव तीर्थं [[1]](#footnote-2)तण्डुलिकाश्रमम् ॥१०९/९॥   
[[2]](#footnote-3)कण्वाश्रमं कोटितीर्थं नर्मदा चार्बुदं परम् । तीर्थं चर्मण्वती सिन्धुः सोमनाथः प्रभासकम् ॥१०९/१०॥   
सरस्वत्यब्धिसङ्गश्च सागरं तीर्थमुत्तमम् । पिण्डारकं द्वारका च गोमती सर्वसिद्धिदा ॥१०९/११॥   
[[3]](#footnote-4)भूमितीर्थं ब्रह्मतुङ्गं तीर्थं पञ्चनदं परम् । भीमतीर्थं गिरीन्द्रञ्च देविका पापनाशिनी ॥१०९/१२॥   
तीर्थं [[4]](#footnote-5)विनशनं पुण्यं नागोद्भेदमघार्दनम् । तीर्थं कुमारकोटिश्च सर्वदानीरितानि च ॥१०९/१३॥   
कुरुक्षेत्रं गमिष्यामि कुरुक्षेत्रे वसाम्यहम् । य एवं सततं ब्रूयात्सोऽमलः प्राप्नुयाद्दिवम् ॥१०९/१४॥   
तत्र विष्ण्वादयो देवास्तत्र वासाद्धरिं व्रजेत् । सरस्वत्यां सन्निहित्यां स्नानकृद्ब्रह्मलोकभाक् ॥१०९/१५॥   
पांशवोऽपि कुरुक्षेत्रे[[5]](#footnote-6) नयन्ति परमां गतिम् । धर्मतीर्थं सुवर्णाख्यं गङ्गाद्वारमनुत्तमम् ॥१०९/१६॥   
तीर्थं कनखलं पुण्यं भद्रकर्णह्रदं तथा । गङ्गासरस्वतीसङ्गं ब्रह्मावर्तमघार्दनम् ॥१०९/१७॥   
भृगुतुङ्गञ्च कुब्जाम्रं गङ्गोद्भेदमघान्तकम् । वाराणसी वरं तीर्थमविमुक्तमनुत्तमम् ॥१०९/१८॥   
कपालमोचनं तीर्थं तीर्थराजं प्रयागकम् । गोमतीगङ्गयोः सङ्गं गङ्गा सर्वत्र नाकदा ॥१०९/१९॥   
तीर्थं[[6]](#footnote-7) राजगृहं पुण्यं शालग्राममघान्तकम् । वटेशं वामनं तीर्थं कालिकासङ्गमुत्तमम् ॥१०९/२०॥   
लौहित्यं करतोयाख्यं शोणं चाथर्षभं परम् । श्रीपर्वतं [[7]](#footnote-8)कोल्वगिरिं [[8]](#footnote-9)र्थमयोध्या पापनाशनी ।

नैमिषं परमं तीर्थं भुक्तिमुक्तिप्रदायकम् ॥१०९/२४॥

**गङ्गामाहात्म्यम्**  
अग्निरुवाच -  
गङ्गामाहात्म्यमाख्यास्ये सेव्या सा भुक्तिमुक्तिदा । येषां मध्ये याति गङ्गा ते देशा पावना वराः ॥११०/१॥

गतिर्गङ्गा तु भूतानां [[9]](#footnote-10)गतिमन्वेषतां सदा । गङ्गा [[10]](#footnote-11)तारयते चोभौ वंशौ नित्यं हि सेविता ॥११०/२॥   
चान्द्रायणसहस्राच्च गङ्गाम्भःपानमुत्तमम् । गङ्गां मासन्तु संसेव्य [[11]](#footnote-12)सर्वयज्ञफलं लभेत् ॥११०/३॥   
सकलाघहरी देवी स्वर्गलोकप्रदायिनी । यावदस्थि च गङ्गायां तावत्स्वर्गे स तिष्ठति ॥११०/४॥   
अन्धादयस्तु तां सेव्य देवैर्गच्छन्ति तुल्यताम् । गङ्गातीर्थसमुद्भूतमृद्धारी सोऽघहाऽर्कवत् ॥११०/५॥   
दर्शनात्स्पर्शनात्पानात्तथा गङ्गेतिकीर्तनात् । पुनाति पुण्यपुरुषाञ्शतशीथ सहस्रशः ॥११०/६॥

**प्रयागमाहात्म्यम्**   
अग्निरुवाच -

वक्ष्ये प्रयागमाहात्म्यं भुक्तिमुक्तिप्रदं परम् । प्रयागे ब्रह्मविष्ण्वाद्या देव मुनिवराः स्थिताः ॥१११/१॥

सरितः सागराः सिद्धा गन्धर्वाप्सरसस्तथा । तत्र त्रीण्यग्निकुण्डानि तेषां मध्ये तु जाह्नवी ॥१११/२॥   
वेगेन समतिक्रान्ता सर्वतीर्थपुरस्कृता । तपनस्य सुता तत्र त्रिषु लोकेषु विश्रुता ॥१११/३॥   
गङ्गायमुनयोर्मध्यं पृथिव्या जघनं स्मृतम् । प्रयागं जघनस्यान्तरुपस्थमृषयो विदुः ॥१११/४॥   
प्रयागं सप्रतिष्ठानं कम्बलाश्वतरावुभौ । तीर्थं भोगवती चैव वेदीं प्रोक्ता प्रजापतेः ॥१११/५॥   
तत्र वेदाश्च यज्ञाश्च मूर्तिमन्तः प्रयागके । स्तवनादस्य तीर्थस्य नामसङ्किर्तनादपि ॥१११/६॥   
मृत्तिकालम्भनाद्वाऽपि सर्वपापैः प्रमुच्यते । प्रयागे सङ्गमे दानं श्राद्धं[[12]](#footnote-13) जप्यादि चाक्षयम् ॥१११/७॥   
न देववचनाद्विप्र न लोकवचनादपि । मतिरुत्क्रमणीयान्ते प्रयागे मरणं प्रति ॥१११/८॥   
दश तीर्थसहस्राणि षष्टिकोट्यस्तथाऽपराः । तेषां सान्निध्यमत्रैव प्रयागं परमन्ततः ॥१११/९॥   
वासुकेर्भोगवत्यत्र हंसप्रपतनं परम् । गवां कोटिप्रदानाद्यत्त्र्यहं स्नानस्य तत्फलम् ॥१११/१०॥   
प्रयागे माघमासे तु एवमाहुर्मनीषिणः । सर्वत्र सुलभा गङ्गा त्रिषु स्थानेषु दुर्लभा ॥१११/११॥   
गङ्गाद्वारे प्रयागे च गङ्गासागरसङ्गमे । अत्र दानाद्दिवं याति राजेन्द्रो जायतेऽत्र च ॥१११/१२॥   
वटमूले सङ्गमादौ मृतो विष्णुपुरीं व्रजेत् । उर्वशीपुलिनं रम्यं तीर्थं सन्ध्यावटस्तथा ॥१११/१३॥   
कोटीतीर्थं चाश्वमेधं गङ्गायमुनमुत्तमम् । मानसं रजसा हीनं तीर्थं वासरकं परम् ॥१११/१४॥

**वाराणसीमाहात्म्यम्**   
अग्निरुवाच -  
वाराणसी परं तीर्थं गौर्यै प्राह महेश्वरः । भुक्तिमुक्तिप्रदं पुण्यं वसतां गृणतां हरिम् ॥११२/१॥  
रुद्र उवाच -  
गौरि क्षेत्रं[[13]](#footnote-14) न मुक्तं वै अविमुक्तं ततः स्मृतम् । जप्तं तप्तं हुतं दत्तमविमुक्ते किलाक्षयम् ॥११२/२॥   
अश्मना चरणौ हुत्वा वसेत्काशीं न हि त्यजेत् । हरिश्चन्द्रं परं गुह्यं गुह्यमाम्रातकेश्वरम् ॥११२/३॥   
जप्येश्वरं परं गुह्यं गुह्यं श्रीपर्वतं तथा । महालयं परं गुह्यं भूश्चण्डेश्वरं तथा ॥११२/४॥   
केदारं परमं गुह्यमष्टौ सन्त्यविमुक्तके । गुह्यानां परमं गुह्यमविमुक्तं परं मम ॥११२/५॥   
द्वियोजनं तु पूर्वं स्याद्योजनार्धं तदन्यथा । वरणा च नदी नासी [[14]](#footnote-15)तयोर्मध्ये वाराणसी ॥११२/६॥   
अत्र स्नानं जपो होमो मरणं देवपूजनम् । श्राद्धं दानं निवासश्च यद्यत्स्याद्भुक्तिमुक्तिदम् ॥११२/७॥

**नर्मदादिमाहात्म्यम्**   
अग्निरुवाच -  
नर्मदादिकमाहात्म्यं वक्ष्येऽहं नर्मदां पराम् । सद्यः पुनाति गाङ्गेयं दर्शनाद्वारि नार्मदम् ॥११३/१॥  
विस्तराद्योजनशतं योजनद्वयमायतम् । षष्टिस्तीर्थसहस्राणि षष्टिकोट्यस्तथाऽपराः ॥११३/२॥   
पर्वतस्य समन्तात्तु तिष्ठन्त्यमरकण्टके । कावेरीसङ्गमं पुण्यं श्रीपर्वतमतः शृणु ॥११३/३॥   
गौरी श्रीरूपिणी तेपे तपस्तामब्रवीद्धरिः[[15]](#footnote-16) । अवाप्स्यसि त्वमध्यात्म्यं नाम्ना श्रीपर्वतस्तव ॥११३/४॥   
समन्ताद्योजनशतं महापुण्यं भविष्यति । अत्र दानं तपो जप्यं श्राद्धं सर्वमथाक्षयम् ॥११३/५॥

मरणं शिवलोकाय सर्वदं तीर्थमुत्तमम् । हरोऽत्र क्रीडते देव्या हिरण्यकशिपुस्तथा ।   
तपस्तप्त्वा बली चाभून्मुनयः सिद्धिमाप्नुवन् ॥११३/६॥

**गयामाहात्म्यम्**   
अग्निरुवाच -  
गयामाहात्म्यमाख्यास्ये गया तीर्थोत्तमोत्तमम् । गयासुरस्तपस्तेपे तत्तपस्तापिभिः[[16]](#footnote-17) सुरैः ॥११४/१॥  
उक्तः क्षीराब्धिगो विष्णुः पालयास्मान्गयासुरात् । तथेत्युक्त्वा हरिर्द्दैत्यं वरं ब्रूहीति चाब्रवीत् ॥११४/२॥   
दैत्योऽब्रवीत्पवित्रोऽहं भवेयं सर्वतीर्थतः । तथेत्युक्त्वा गतो विष्णुर्दैत्यं दृष्ट्वा न वा हरिम् ॥११४/३॥   
गताः शून्या मही स्वर्गे देवा ब्रह्मादयः सुराः । गता ऊचुर्हरिं देवाः शून्या भूस्त्रिदिवं हरे ॥११४/४॥   
दैत्यस्य दर्शनादेव ब्रह्माणं चाब्रवीद्धरिः । यागार्थं दैत्यदेहं त्वं प्रार्थय त्रिदशैः सह ॥११४/५॥   
तच्छ्रुत्वा ससुरो ब्रह्मा गयासुरमथाब्रवीत् । अतिथिः प्रार्थयामि त्वां देहं यागाय पावनम् ॥११४/६॥   
गयासुरस्तथेत्युक्त्वाऽपतत्तस्य शिरस्यथ । यागं चकार चलिते देहि पूर्णाहुतिं विभुः ॥११४/७॥   
पुनर्ब्रह्माऽब्रवीद्विष्णुं पूर्णकालेऽसुरोऽचलत् । विष्णुर्धर्ममथाऽऽहूय प्राह देवमयीं शिलाम् ॥११४/८॥   
धारयध्वं[[17]](#footnote-18) सुराः सर्वे यस्यामुपरि सन्तु ते । गदाधरो मदीयाऽथ मूर्तिः स्थास्यति [[18]](#footnote-19)साऽमरैः ॥११४/९॥   
धर्मः शिलां देवमयीं तच्छ्रुत्वाऽधारयत्पराम् । या धर्माद्धर्मवत्याञ्च जाता धर्मव्रता सुता ॥११४/१०॥   
मरीचिर्ब्रह्मणः पुत्रस्तामुवाह तपोन्विताम् । यथा हरिः श्रिया रेमे गौर्या शम्भुस्तथा तया ॥११४/११॥   
कुशपुष्पाद्यरण्याच्च आनीयातिश्रमान्वितः । भुक्त्वा धर्मव्रतां प्राह पादसंवाहनं कुरु ॥११४/१२॥   
विश्रान्तस्य मुनेः पादौ तथेत्युक्त्वा प्रियाऽकरोत् । एतस्मिन्नन्तरे ब्रह्मा मुनौ सुप्ते तथागतः ॥११४/१३॥   
धर्मव्रताऽचिन्तयच्च किं ब्रह्माणं समर्चये । पादसंवाहनं कुर्वे ब्रह्मा पूज्यो गुरोर्गुरुः ॥११४/१४॥

विचिन्त्य पूजयामास ब्रह्माणं चार्हणादिभिः । मरीचिस्तामपश्यत् स [[19]](#footnote-20)शशापोक्तिव्यतिक्रमात् ॥११४/१५॥   
शिला भविष्यसि क्रोधाद्धर्मव्रताऽब्रवीच्च तम् । पादाभ्यङ्गं परित्यज्य त्वद्गुरुः पूजितो मया ॥११४/१६॥   
अदोषाऽहं यतस्त्वं हि शापं प्राप्स्यसि शङ्करात् । धर्मव्रता पृथक्शापं धारयित्वाऽग्निमध्यगात् ॥११४/१७॥   
तपश्चचार वर्षाणां सहस्राण्ययुतानि च । ततो विष्ण्वादयो देवा वरं ब्रूहीति चाब्रुवन् ॥११४/१८॥   
धर्मव्रताऽब्रवीद्देवाञ्शापं निर्वर्तयन्तु मे ।

देवा ऊचुः -  
दत्तो मरीचिना शापो भविष्यति न चान्यथा ॥११४/१९॥   
शिला पवित्रा देवाङ्घ्रिलक्षिता त्वं भविष्यसि । देवव्रता देवशिला सर्वदेवादिरूपिणी ॥११४/२०॥   
सर्वदेवमयी[[20]](#footnote-21) पुण्या निश्चलायारसुस्य हि ।

देवव्रतोवाच -  
यदि तुष्टाः स्थ मे सर्वे मयि तिष्ठन्तु सर्वदा । ब्रह्मा विष्णुश्च रुद्राद्या गौरीलक्ष्मीमुखाः सुराः ॥११४/२१॥   
अग्निरुवाच -  
देवव्रतावचः श्रुत्वा तथेत्युक्त्वा दिवङ्गताः ॥११४/२२॥   
सा धर्मेणासुरस्यास्य धृता देवमयी शिला । सशिलश्चलितो दैत्यः स्थिता रुद्रादयस्ततः ॥११४/२३॥   
सदेवश्चलितो दैत्यस्ततो देवैः प्रसादितः । क्षीराब्धिगो हरिः प्रादात्स्वमूर्तिं श्रीगदाधरम् ॥११४/२४॥   
गच्छन्तु भोः स्वयं यास्ये मूर्त्या वै देवगम्यया । स्थितो गदाधरो देवो व्यक्ताव्यक्तोभयात्मकः ॥११४/२५॥   
निश्चलार्थं स्वयं देवः स्थित आदिगदाधरः । गदो नामासुरो [[21]](#footnote-22)दैत्यः स हतो विष्णुना पुरा ॥११४/२६॥   
[[22]](#footnote-23)तदस्थिनिर्मिता चाऽऽद्या गदा या विश्वकर्मणा । आद्यया गदया हेतिप्रमुखा राक्षसा हताः ॥११४/२७॥   
गदाधरेण विधिवत् तस्मादादिगधाधरः । देवमय्यां शिलायां च स्थिते चाऽऽदिगदाधरे ॥११४/२८॥   
गयासुरे निश्चलेऽथ ब्रह्मा पूर्णाहुतिं ददौ । गयासुरोऽब्रवीद्देवान्किमर्थं वञ्चितो ह्यहम् ॥११४/२९॥   
विष्णोर्वचनमात्रेण किन्नस्यान्निश्चलोह्यहं । आक्रान्तो यद्यहं देवा दातुमर्हत मे वरम् ॥११४/३०॥   
देवा ऊचुः -  
तीर्थस्य करणे यत्त्वमस्माभिर्निश्चलीकृतः । विष्णोः शम्भोर्ब्रह्मणश्च क्षेत्रं तव भविष्यति ॥११४/३१॥   
प्रसिद्धं सर्वतीर्थेभ्यः पित्रादेर्ब्रह्मलोकदम् । इत्युक्त्वा ते स्थिता देवा देव्यस्तीर्थादयः स्थिताः ॥११४/३२॥   
यागं कृत्वा ददौ ब्रह्मा ऋत्विग्भ्यो दक्षिणास्तदा । पञ्चक्रोशं गयाक्षेत्रं पञ्चाशत्पञ्च चार्पयेत् ॥११४/३३॥   
ग्रामान्स्वर्णगिरीन्कृत्वा नदीर्दुग्धमधुस्रवाः । सरोवराणि दध्याज्यैर्बहूनन्नादिपर्वतान् ॥११४/३४॥

कामधेनुं कल्पतरुं स्वर्णरूप्यगृहाणि च । न याचयन्तु विप्रेन्द्रा अल्पानुक्त्वा ददौ प्रभुः ॥११४/३५॥   
धर्मयागे प्रलोभात्तु प्रतिगृह्य धनादिकम् । स्थिता यदा गयायां ते शप्तास्ते ब्रह्मणा तदा ॥११४/३६॥   
विद्याविवर्जिता यूयं तृष्णायुक्ता भविष्यथ । दुग्धादिवर्जिता नद्यः शैलाः पाषाणरूपिणः ॥११४/३७॥   
ब्रह्माणं ब्राह्मणाश्चोचुर्नष्टं शापेन चाखिलम् । जीवनाय प्रसादं नः कुरु विप्रांश्च सोऽब्रवीत् ॥११४/३८॥   
तीर्थोपजीविका यूयं सचन्द्रार्कं भविष्यथ । ये युष्मान्पूजयिष्यन्ति गयायामागता नराः ॥११४/३९॥   
हव्यकव्यैर्धनैः श्राद्धैस्तेषां कुलशतं व्रजेत् । नरकात्स्वर्गलोकाय स्वर्गलोकात्परां गतिम् ॥११४/४०॥   
गयोऽपि चाकरोद्यागं बह्वन्नं बहुदक्षिणम् । गया पुरी तेन नाम्ना पाण्डवा ईजिरे हरिम् ॥११४/४१॥

**गयायात्राविधिः**  
अग्निरुवाच -  
उद्यतश्चेद्गयां [[23]](#footnote-24)यातुं श्राद्धं कृत्वा विधानतः । विधाय कार्पटीवेशं ग्रामस्यापि प्रदक्षिणं ॥११५/१॥  
कृत्वा प्रतिदिनङ्गच्छेत् संयतश्चाप्रतिग्रही । गृहाच्चलितमात्रस्य गयाया गमनं प्रति ॥११५/२॥  
स्वर्गारोहणसोपानं पितॄणान्तु पदे पदे । ब्रह्मज्ञानेन किं कार्य्यं गोगृहे मरणेन किं ॥११५/३॥  
किं कुरुक्षेत्रवासेन यदा पुत्रो गयां व्रजेत् । गयाप्राप्तं सुतं दृष्ट्वा पितॄणामुत्सवो भवेत् ॥११५/४॥  
पद्भ्यामपि जलं स्पृष्ट्वा अस्मभ्यं किन्न दास्यति । ब्रह्मज्ञानं गयाश्राद्धं गोगृहे मरणं तथा ॥११५/५॥  
वासः पुंसां कुरुक्षेत्रे मुक्तिरेषा चतुर्विधा । काङ्क्षन्ति पितरः पुत्रं नरकाद्भयभीरवः ॥११५/६॥  
गयां यास्यति यः पुत्रः स नस्त्राता भविष्यति । मुण्डनञ्चोपवासश्च सर्वतीर्थेष्वयं विधिः ॥११५/७॥  
न कालादि गयातीर्थे दद्यात्पिण्डांश्च नित्यशः । पक्षत्रयनिवासी च पुनात्यासप्तमं कुलम् ॥११५/८॥

[[24]](#footnote-25)अष्टकासु च वृद्धौ च गयायां मृतवासरे । अत्र मातुः पृथक् श्राद्धमन्यत्र पतिना सह ॥११५/९॥  
पित्रादिनवदैत्यं[[25]](#footnote-26) तथा द्वादशदैवतम् । प्रथमे दिवसे स्नायात्तीर्थे ह्युत्तरमानसे ॥११५/१०॥  
उत्तरे मानसे पुण्ये आयुरारोग्यवृद्धये । सर्वाघौघविघाताय स्नानं कुर्याद्विमुक्तये ॥११५/११॥  
सन्तर्प्य देवपित्रादीन् श्राद्धकृत्पिण्डदो भवेत् । दिव्यान्तरीक्षभौमस्थान्देवान् सन्तर्पयाम्यहम् ॥११५/१२॥  
दिव्यान्तरिक्षभौमादि पितृमात्रादि तर्पयेत् । पिता पितामहश्चैव तथैव प्रपितामहः ॥११५/१३॥  
माता पितामही चैव तथैव प्रपितामही । मातामहः प्रमातामहो वृद्धप्रमातामहः ॥११५/१४॥  
तेभ्योऽन्येभ्य इमान्पिण्डानुद्धाराय ददाम्यहम् । ॐ नमः सूर्यदेवाय सोमभौमज्ञरूपिणे ॥११५/१५॥  
जीवशुक्रशनैश्चारिराहुकेतुस्वरूपिणे । उत्तरे मानसे स्नाता उद्धरेत्सकलं कुलम् ॥११५/१६॥   
सूर्यं नत्वा व्रजेन्मौनी नरो दक्षिणमानसम् । दक्षिणे मानसे स्नानं करोमि पितृतृप्तये ॥११५/१७॥   
गयायामागतः स्वर्गं यान्तु मे पितरोऽखिलाः । श्राद्धं पिण्डन्ततः कृत्वा सूर्यं नत्वा वदेदिदम् ॥११५/१८॥   
ॐ नमो भानवे भर्त्रे भवाय भव मे विभो । भुक्तिमुक्तिप्रदः सर्वपितॄणां भवभावितः ॥११५/१९॥  
कव्यवाहोऽनलः[[26]](#footnote-27) सोमो यमश्चैवार्यमा तथा । अग्निष्वात्ता बर्हिषद आज्यपाः पितृदेवताः ॥११५/२०॥  
आगच्छन्तु महाभागा युष्माभी रक्षितास्त्विह । मदीयाः पितरो ये च मातृमातामहादयः ॥११५/२१॥  
तेषां पिण्डप्रदाताहमागतोऽस्मि गयामिमाम् । उदीच्यां मुण्डपृष्ठस्य देवर्षिगणपूजितम्[[27]](#footnote-28)॥११५/२२॥  
नाम्ना कनखलं तीर्थं त्रिषु लोकेषु विश्रुतम् । सिद्धानां प्रीतिजननैः पापानाञ्च भयङ्करैः ॥११५/२३॥  
लेलिहानैर्महानागै रक्ष्यते चैव नित्यशः । तत्र स्नात्वा दिवं यान्ति क्रीडन्ते भुवि मानवाः ॥११५/२४॥  
फल्गुतीर्थं ततो गच्छेन्महानद्यां स्थितं परम् । नागाज्जनार्दनात्कूपाद्वटाच्चोत्तरमानसात् ॥११५/२५॥  
एतद्गयाशिरः प्रोक्तं फल्गुतीर्थं तदुच्यते । मुण्डपृष्ठनागाद्याश्च सारात्सारमथान्तरम् ॥११५/२६॥

यस्मिन्फलति श्रीर्गौर्वा कामधेनुर्जलं मही । दृष्टिरम्यादिकं यस्मात्फल्गुतीर्थं न फल्गुवत् ॥११५/२७॥  
फल्गुतीर्थे नरः स्नात्वा दृष्ट्वा देवं गदाधरम् । एतेन किं न पर्याप्तं नृणां सुकृतकारिणाम् ॥११५/२८॥  
पृथिव्यां यानि तीर्थानि आसमुद्रात्सरांसि च । फल्गुतीर्थं गमिष्यन्ति वारमेकं दिने दिने ॥११५/२९॥  
फल्गुतीर्थे तीर्थराजे करोति स्नानमादृतः । पितॄणां ब्रह्मलोकाप्त्या आत्मनो भुक्तिमुक्तये ॥११५/३०॥  
स्नात्वा श्राद्धी पिण्डदोऽथ नमेद्देवं पितामहम् । कलौ माहेश्वरा लोका अत्र देवी गदाधरः ॥११५/३१॥  
पितामहो लिङ्गरूपी तं नमामि महेश्वरम् । गदाधरं बलं काममनिरुद्धं नरायणम् ॥११५/३२॥  
ब्रह्मविष्णुनृसिंहाख्यं वराहादिं नमाम्यहम् । ततो गदाधरं दृष्ट्वा कुलानां शतमुद्धरेत् ॥११५/३३॥   
धर्मारण्यं द्वितीयेऽह्नि मतङ्गस्याऽऽश्रमे वरे । मतङ्गवाप्यां संस्नाय श्राद्धकृत्पिण्डदो भवेत् ॥११५/३४॥  
मतङ्गेशं सुसिद्धेशं नत्वा चेदमुदीरयेत् । प्रमाणं देवताः सन्तु लोकपालाश्च साक्षिणः ॥११५/३५॥  
मयाऽऽगत्य मतङ्गेऽस्मिन् पितॄणां निष्कृतिः कृता । स्नानतर्पणश्राद्धादिर्ब्रह्मतीर्थेऽथ कूपके ॥११५/३६॥

तत्कूपयूपयोर्मध्ये[[28]](#footnote-29) श्राद्धं कुलशतोद्धृतौ । महाबोधितुरुं नत्वा धर्मवान्स्वर्गलोकभाक् ॥११५/३७॥  
तृतीये ब्रह्मसरसि स्नानं कुर्याद्यतव्रतः[[29]](#footnote-30)। स्नानं ब्रह्मसरस्तीर्थे करोमि ब्रह्मभूतये ॥११५/३८॥  
पितॄणां ब्रह्मलोकाय ब्रह्मर्षिगणसेविते । तर्पणं श्राद्धकृत्पिण्डं प्रदद्यात्तु प्रसेचनम् ।

कुर्याच्च वाजपेयार्थी [[30]](#footnote-31)ब्रह्मयूपप्रदक्षिणम् ॥ ३९॥   
एको मुनिः कुम्भकुशाग्रहस्त आम्रस्य मूले सलिलं ददाति ।

आम्नाश्च सिक्ताः पितरश्च तृप्ता एका क्रिया द्व्यर्थकरी प्रसिद्धा ॥११५/४०॥  
ब्रह्माणञ्च [[31]](#footnote-32)नमस्कृत्य कुलानां शतमुद्धरेत् । फल्गुतीर्थे चतुर्थेऽह्नि स्नात्वा देवादितर्पणम् ॥११५/४१॥  
कृत्वा श्राद्धं सपिण्डञ्च गयाशिरसि कारयेत् । पञ्चक्रोशं गयाक्षेत्रं क्रोशमेकं गयाशिरः ॥११५/४२॥  
तत्र पिण्डप्रदानेन कुलानां शतमुद्धरेत् । मुण्डपृष्ठे पदं न्यस्तं महादेवेन धीमता ॥११५/४३॥  
मुण्डपृष्ठे शिरः साक्षाद्गयाशिर उदाहृतम् । साक्षाद्गयाशिरस्तत्र फल्गुतीर्थाश्रमं कृतम् ॥११५/४४॥  
अमृतं तत्र वहति पितॄणां दत्तमक्षयम् । स्नात्वा दशाश्वमेधे तु दृष्ट्वा देवं पितामहम् ॥११५/४५॥  
रुद्रपादं नरः स्पृष्ट्वा नेह भूयोऽभिजायते । शमीपत्रप्रमाणेन [[32]](#footnote-33)पिण्डं दत्वा गयाशिरे ॥११५/४६॥  
नरकस्था दिवं यान्ति स्वर्गस्था मोक्षमाप्नुयुः । पायसेनाथ पिष्टेन सक्तुना चरुणा तथा ॥११५/४७॥  
पिण्डदानं तण्डुलैश्च गोधूमैस्तिलमिश्रितैः । पिण्डं दत्त्वा रुद्रपदे कुलानां शतमुद्धरेत् ॥११५/४८॥  
तथा विष्णुपदे श्राद्धपिण्डदो ह्यृणमुक्तिकृत् । पित्रादीनां शतकुलं [[33]](#footnote-34)स्वात्मानं तारयेन्नरः ॥११५/४९॥   
तथा ब्रह्मपदे श्राद्धी ब्रह्मलोकं नयेत्पितॄन् । दक्षिणाग्निपदे तद्वद्गार्हपत्यपदे तथा ॥११५/५०॥  
पदे [[34]](#footnote-35)वाहवनीयस्य श्राद्धी यज्ञफलं लभेत् । आवसथ्यस्य चन्द्रस्य सूर्यस्य च गणस्य च ॥११५/५१॥  
अगस्त्यकार्तिकेयस्य श्राद्धी तारयते कुलम् । आदित्यस्य रथं नत्वा कर्णादित्यं नमेन्नरः ॥११५/५२॥

कनकेशपदं[[35]](#footnote-36) नत्वा गयाकेदारकं नमेत् । सर्वपापविनिर्मुक्तः पितॄन्ब्रह्मपुरं नयेत् ॥११५/५३॥  
विशालोऽपि गयाशीर्षे पिण्डदोऽभूच्च पुत्रवान् । विशालायां विशालोऽभूद्राजपुत्रोऽब्रवीद्द्विजान् ॥११५/५४॥  
कथं पुत्रादयः स्युर्मे द्विजा ऊचुर्विशालकम् । गयायां पिण्डदानेन तव सर्वं भविष्यति ॥११५/५५॥  
विशालोऽपि गयाशीर्षे पितृपिण्डान्ददौ ततः । दृष्ट्वाऽऽकाशे सितं रक्तं पुरुषांस्तांश्च पृष्टवान् ॥११५/५६॥  
के यूयं तेषु चैवैकः सितः प्रोचे विशालकम् । अहं सितस्ते जनक इन्द्रलोकं गतः शुभात् ॥११५/५७॥  
मम रक्तः पिता पुत्र [[36]](#footnote-37)कृष्णश्चैव पितामहः । अब्रवीन्नरकं प्राप्तास्त्वया मुक्तीकृता वयम् ॥११५/५८॥  
पिण्डदानाद्ब्रह्मलोकं व्रजाम इति ते गताः । विशालः प्राप्तपुत्रादी राज्यं कृत्वा हरिं ययौ ॥११५/५९॥  
प्रेतराजः स्वमुक्त्यै च वणिजं चेदमब्रवीत् । प्रेतैः सर्वैः सहाऽऽर्तः सन्सुकृतं भुज्यते फलम् ॥११५/६०॥  
श्रवणद्वादशीयोगे कुम्भः सान्नश्च सोदकः । [[37]](#footnote-38)दत्तः पुरा स मध्याह्ने जीवनायोपतिष्ठते ॥११५/६१॥  
धनं गृहीत्वा मे गच्छ गयायां पिण्डदो भव । वणिग्धनं गृहीत्वा तु गयायां पिण्डदोऽभवत् ॥११५/६२॥

प्रेतराजः सह प्रेतैर्मुक्तो नीतो हरेः पुरम् । गयाशीर्षे पिण्डदानादात्मानं स्वपितॄंस्तथा ॥११५/६३॥  
पितृवंशे सुता ये च मातृवंशे तथैव च । गुरुश्वशुरबन्धूनां ये चान्ये बान्धवा मृताः ॥११५/६४॥   
ये मे कुले लुप्तपिण्डाः पुत्रदारविवर्जिताः । क्रियालोपगता ये च जात्यन्धाः पुङ्गवस्तथा ॥११५/६५॥  
विरूपा आमगर्भा ये ज्ञाताज्ञाताः कुले मम । तेषां पिण्डो मया दत्तो ह्यक्षय्यमुपतिष्ठताम् ॥११५/६६॥  
ये केचित्प्रेतरूपेण तिष्ठन्ति पितरो मम । ते सर्वे तृप्तिमायान्तु पिण्डदानेन सर्वदा ॥११५/६७॥   
पिण्डो देयस्तु सर्वेभ्यः सर्वैर्वै कुलतारकैः । आत्मनस्तु तथा देयो ह्यक्षयं लोकमिच्छता ॥११५/६८॥   
पञ्चमेऽह्नि गदालोले स्नायान्मन्त्रेण बुद्धिमान् । गदाप्रक्षालने तीर्थे गदालोलेऽतिपावने ॥११५/६९॥   
स्नानं करोमि संसारगदशान्त्यै जनार्दन । नमोऽक्षयवटायैव [[38]](#footnote-39)अक्षयस्वर्गदायिने ॥११५/७०॥  
पित्रादीनामक्षयाय सर्वपापक्षयाय च । श्राद्धं वटतले कुर्याद्ब्राह्मणानाञ्च भोजनम् ॥११५/७१॥   
एकस्मिन्भोजिते विप्रे कोटिर्भवति भोजिता । किं पुनर्बहुभिर्भुक्तैः पितॄणां दत्तमक्षयम् ॥११५/७२॥

गयायामन्नदाता यः पितरस्तेन पुत्रिणः । वटं वटेश्वरं नत्वा पूजयेत्प्रपितामहम् ॥११५/७३॥   
अक्षयाँल्लभते लोकान्कुलानां शतमुद्धरेत् । क्रमतोऽक्रमतो वाऽपि गयायात्रा महाफला ॥११५/७४॥

**गयायात्राविधिः**  
अग्निरुवाच -  
गायत्र्यैव महानद्यां [[39]](#footnote-40)स्नातः सन्ध्यां समाचरेत् । गायत्र्या[[40]](#footnote-41) अग्रतः प्रातः श्राद्धं पिण्डमथाक्षयम् ॥११६/१॥  
मध्याह्ने चोद्यति[[41]](#footnote-42) स्नात्वा गीतवाद्यैर्ह्युपास्य[[42]](#footnote-43) च । सावित्रीं पुरतः[[43]](#footnote-44) सन्ध्यां पिण्डदानञ्च तत्पदे ॥११६/२॥  
अगस्त्यस्य पदे कुर्याद्योनिद्वारं प्रविश्य च । निर्गतो न पुनर्योनिं प्रविशेन्मुच्यते भवात् ॥११६/३॥

बलिं काकशिलायाञ्च कुमारञ्च नमेत्ततः । स्वर्गद्वार्यां सोमकुण्डे वायुतीर्थेऽथ पिण्डदः ॥११६/४॥  
भवेदाकशगङ्गायां कपिलायाञ्च पिण्डदः । कपिलेशं शिवं नत्वा रुक्मिकुण्डे च पिण्डदः ॥११६/५॥  
कोटीतीर्थे च कोटीशं नत्वाऽमोघपदे नरः । गदालोले वा नरके गोप्रचारे च पिण्डदः ॥११६/६॥  
नत्वा [[44]](#footnote-45)गावं वैतरण्यामेकविंशकुलोद्धृतिः । श्राद्धपिण्डप्रदाता स्यात् क्रौञ्चपादे च पिण्डदः ॥११६/७॥  
तृतीयायां विशालायां [[45]](#footnote-46)निश्चिरायाञ्च पिण्डदः । ऋणमोक्षे पापमोक्षे भस्मकुण्डेऽथ भस्मना ॥११६/८॥   
स्नानकृन्मुच्यते पापान्नमेद्देवं जनार्दनम् । एष पिण्डो मया दत्तस्तव हस्ते जनार्दन ॥११६/९॥  
पुष्करिण्यां कर्दमाले [[46]](#footnote-47)रामतीर्थे च पिण्डदः । प्रभासेशं नमेत्प्रेतशिलायां पिण्डदो भवेत् ॥११६/१३॥  
दिव्यान्तरीक्षभूमिष्ठाः पितरो बान्धवादयः । प्रेतादिरूपा मुक्ताः स्युः पिण्डैर्दत्तैर्मयाऽखिलाः ॥११६/१४॥  
स्थानत्रये प्रेतशिला गयाशिरसि पावनी । प्रभासे प्रेतकुण्डे च पिण्डदस्तारयेत्कुलम् ॥११६/१५॥  
वसिष्ठेशं नमस्कृत्य तदग्रे पिण्डदो भवेत् । गयानाभौ सुषुम्नायां महाकोष्ठ्याञ्च पिण्डदः ॥११६/१६॥  
गदाधराग्रतो मुण्डपृष्ठे देव्याश्च सन्निधौ । मुण्डपृष्ठं नमेदादौ क्षेत्रपालादिसंयुतम् ॥११६/१७॥  
पूजयित्वा भयं न स्याद्विषरोगादिनाशनम् । ब्रह्माणञ्च नमस्कृत्य ब्रह्मलोकं नयेत्कुलम् ॥११६/१८॥  
सुभद्रां बलभद्रञ्च प्रपूज्य पुरुषोत्तमम् । सर्वकामसमायुक्तः कुलमुद्धृत्य [[47]](#footnote-48)नाकभाक् ॥११६/१९॥  
हृषीकेशं नमस्कृत्य तदग्रे पिण्डदो भवेत् । [[48]](#footnote-49)माधवं पूजयित्वा च देवो वैमानिको भवेत् ॥११६/२०॥  
महालक्ष्मीं प्रार्च्य गौरीं[[49]](#footnote-50) मङ्गलाञ्च सरस्वतीम् । पितॄनुद्धृत्य स्वर्गस्थो भुक्तभोगोऽत्र शास्त्रधीः ॥११६/२१॥

द्वादशादित्यमभ्यर्च्य वह्निं रेवन्तमिन्द्रकम्[[50]](#footnote-51) । रोगादिमुक्तः स्वर्गी स्याच्छ्रीकपर्द्दिविनायकम् ॥११६/२२॥   
प्रपूज्य कार्त्तिकेयञ्च निर्विघ्नः सिद्धिमाप्नुयात् । सोमनाथञ्च कालेशङ्केदारं प्रपितामहम् ॥११६/२३॥  
सिद्धेश्वरञ्च रुद्रेशं रामेशं ब्रह्मकेश्वरम् । अष्टलिङ्गानि गुह्यानि पूजयित्वा तु सर्वभाक् ॥११६/२४॥  
नारायणं वराहञ्च नारसिंहं नमेच्छ्रिये । ब्रह्मविष्णुमहेशाख्यं त्रिपुरघ्नमशेषदम् ॥११६/२५॥  
सीतां रामञ्च गरुड़ं वामनं सम्प्रपूज्य च । सर्वकामानवाप्नोति ब्रह्मलोकं नयेत् पितॄन् ॥११६/२६॥  
देवैः सार्द्धं सम्प्रपूज्य देवमादिगदाधरम् । ऋणत्रयविनिर्मुक्तस्तारयेत् सकलं कुलम् ॥११६/२७॥  
देवरूपा शिला पुण्या [[51]](#footnote-52)तस्माद्देवमयी शिला । गयायां न हि तत्स्थानं यत्र तीर्थं न विद्यते ॥११६/२८॥  
यन्नाम्ना पातयेत्पिण्डं तं नयेद्ब्रह्म शाश्वतम् । [[52]](#footnote-53)फल्ग्वीशं फल्गुचण्डीं च प्रणम्याङ्गारकेश्वरम् ॥११६/२९॥  
मतङ्गस्य पदे श्राद्धी भरताश्रमके भवेत् । हंसतीर्थे कोटितीर्थे यत्र पाण्डुशिलान्नदः ॥११६/३०॥  
तत्र स्यादग्निधारायां [[53]](#footnote-54)मधुस्रवसि पिण्डदः । [[54]](#footnote-55)रुद्रेशं किलिकिलेशं नमेद्वृद्धिविनायकम् ॥११६/३१॥  
पिण्डदो धेनुकारण्ये पदे धेनोर्नमेच्च गाम् । सर्वान्पितॄंस्तारयेच्च सरस्वत्याञ्च पिण्डदः ॥११६/३२॥  
सन्ध्यामुपास्य सायाह्ने नमेद्देवीं सरस्वतीम् । त्रिसन्ध्याकृद्भवेद्विप्रो वेदवेदाङ्गपारगः ॥११६/३३॥  
गयां प्रदक्षिणीकृत्य गयाविप्रान्प्रपूज्य च । अन्नदानादिकं सर्वं कृतं तत्राक्षयं भवेत् ॥११६/३४॥  
स्तुत्वा सम्प्रार्थयेद्देवमादिदेवं गदाधरम् । गदाधरं गयावासं पित्रादीनां गतिप्रदम् ॥११६/३५॥   
धर्मार्थकाममोक्षार्थं योगदं प्रणमाम्यहम् । [[55]](#footnote-56)देहेन्द्रियमनोबुद्धिप्राणाहङ्कारवर्जितम् ॥११६/३६॥   
नित्यशुद्धं बुद्धियुक्तं[[56]](#footnote-57) सत्यं ब्रह्म नमाम्यहम् । आनन्दमद्वयं देवं देवदानववन्दितम् ॥११६/३७॥   
देवदेवीवृन्दयुक्तं सर्वदा प्रणमाम्यहम् । कलिकल्मषकालार्तिदमनं वनमालिनम् ॥११६/३८॥  
पालिताखिललोकेशं कुलोद्धरणमानसम् । व्यक्ताव्यक्तविभक्तात्माविभक्तात्मानमात्मनि ॥११६/३९॥  
[[57]](#footnote-58)स्थितं स्थिरतरं सारं वन्दे घोराघमर्दनम् । आगतोऽस्मि गयां देव पितृकार्ये गदाधरः ॥११६/४०॥  
त्वं मे साक्षी भवाद्येह अनृणोऽहमृणत्रयात् । साक्षिणः सन्तु मे देवा ब्रह्मेशानादयस्तथा ॥११६/४१॥   
मया गयां समासाद्य पितॄणां निष्कृतिः कृता । गयामाहात्म्यपठनाच्छ्राद्धादौ ब्रह्मलोकभाक् ॥११६/४२॥   
पितॄणामक्षयं श्राद्धमक्षयं ब्रह्मलोकदम् ॥११६/४३॥

1. मण्डलिकाश्र [↑](#footnote-ref-2)
2. कण्ठाश्रमं [↑](#footnote-ref-3)
3. कृमितीर्थं [↑](#footnote-ref-4)
4. विनाशनं [↑](#footnote-ref-5)
5. ते यान्ति [↑](#footnote-ref-6)
6. तीर्थराज [↑](#footnote-ref-7)
7. कोल्लगिरिः [↑](#footnote-ref-8)
8. 1. सिंहाद्रि

   [↑](#footnote-ref-9)
9. गतिर्गतिमतां [↑](#footnote-ref-10)
10. पावयते [↑](#footnote-ref-11)
11. सर्वज्ञस्य [↑](#footnote-ref-12)
12. श्राद्धव्रज्यादि [↑](#footnote-ref-13)
13. क्षेत्रेण [↑](#footnote-ref-14)
14. मध्ये वारणासी तयोः [↑](#footnote-ref-15)
15. वीद्धरः [↑](#footnote-ref-16)
16. स्तापितैः सु [↑](#footnote-ref-17)
17. धारयस्व [↑](#footnote-ref-18)
18. संवरैः [↑](#footnote-ref-19)
19. सशापो [↑](#footnote-ref-20)
20. सर्वतीर्थमयी [↑](#footnote-ref-21)
21. रौद्रः [↑](#footnote-ref-22)
22. तदङ्गान्निर्मि [↑](#footnote-ref-23)
23. गन्तुं [↑](#footnote-ref-24)
24. अन्वष्टकासु [↑](#footnote-ref-25)
25. पित्रादिमेकदैत्यं [↑](#footnote-ref-26)
26. कव्यवाहानलः [↑](#footnote-ref-27)
27. देवतागणसेवित [↑](#footnote-ref-28)
28. तत्कूपपृष्ठयो [↑](#footnote-ref-29)
29. कुर्याच्च सद्व्रतः [↑](#footnote-ref-30)
30. ब्रह्मपृष्ठ [↑](#footnote-ref-31)
31. पुरस्कृत्य [↑](#footnote-ref-32)
32. शिलां [↑](#footnote-ref-33)
33. स्वात्मनोत्तार [↑](#footnote-ref-34)
34. वाऽऽहवनी [↑](#footnote-ref-35)
35. पदान्यच्च [↑](#footnote-ref-36)
36. हृष्टश्चैव [↑](#footnote-ref-37)
37. मोदः [↑](#footnote-ref-38)
38. सर्वपापक्षयाय [↑](#footnote-ref-39)
39. प्रातः [↑](#footnote-ref-40)
40. गायत्र्यामुग्रतः [↑](#footnote-ref-41)
41. चोद्यति [↑](#footnote-ref-42)
42. वाद्यैर्ह्ययास्य [↑](#footnote-ref-43)
43. सावित्रीप्लवतः [↑](#footnote-ref-44)
44. गावो [↑](#footnote-ref-45)
45. ग्रीवायां च [↑](#footnote-ref-46)
46. नामतीर्थे [↑](#footnote-ref-47)
47. लोकभाक् [↑](#footnote-ref-48)
48. साधनं [↑](#footnote-ref-49)
49. देवी च मुकुलां तथा [↑](#footnote-ref-50)
50. रेवन्तमिन्दुकम् [↑](#footnote-ref-51)
51. तस्यां देव [↑](#footnote-ref-52)
52. कर्णीशं कर्णचण्डीं [↑](#footnote-ref-53)
53. मध्ये स्र [↑](#footnote-ref-54)
54. इन्द्रेशं [↑](#footnote-ref-55)
55. बुद्धिमनोहङ्कार [↑](#footnote-ref-56)
56. बुद्धिमुक्त [↑](#footnote-ref-57)
57. स्थिरं [↑](#footnote-ref-58)