धनुर्वेदः

चतुष्पादं धनुर्वेदं वदे पञ्चविधं द्विज । रथनागाश्वपत्तीनां योधांश्चाश्रित्य कीर्त्तितम् ॥२४९/१॥

यन्त्रमुक्तं पाणिमुक्तं मुक्तसन्धारितं तथा । अमुक्तं बाहुयुद्धञ्च पञ्चधा तत् प्रकीर्तितम् ॥२४९/२॥

तत्र शस्त्रास्त्रसम्पत्त्या द्विविधं परिकीर्तितम् । ऋजुमायाविभेदेन भूयो द्विविधमुच्यते ॥२४९/३॥

क्षेपिणीचापयन्त्राद्यैर्यन्त्रमुक्तं प्रकीर्तितम् । शिलातोमरयन्त्राद्यं पाणिमुक्तं प्रकीर्तितम् ॥२४९/४॥

मुक्तसन्धारितं ज्ञेयं प्रासाद्यमपि यद्भवेत् । खड्गादिकममुक्तं च नियुद्धं विगतायुधम् ॥२४९/५॥

कुर्याद्योग्यानि पात्राणि योद्धुमिच्छुर्जितश्रमः । धनुःश्रेष्ठानि युद्धानि प्रासमध्यानि तानि च ॥२४९/६॥

तानि खड्गजघन्यानि बाहुप्रत्यवराणि च । धनुर्वेदे गुरुर्विप्रः प्रोक्तो वर्णद्वयस्य च ॥२४९/७॥

युद्धाधिकारः शूद्रस्य स्वयं चापदि शिक्षया । देशस्थैः शङ्करै राज्ञः कार्या युद्धे सहायता ॥२४९/८॥

अङ्गुष्ठगुल्फपाण्यङ्घ्­-यः श्लिष्टाः स्युः सहिता यदि । दृष्टं समपदं स्थानमेतल्लक्षणतस्तथा ॥२४९/९॥

बाह्याङ्गुलिस्थितौ पादौ स्तब्धजानुबलावुभौ । त्रिवितस्त्यन्तरास्थानमेतद्वैशाखमुच्यते ॥२४९/१०॥

हंसपङ्क्त्याकृतिसमे दृश्येते यत्र जानुनी । चतुर्वितस्तिविच्छिन्ने तदेतन्मण्डलं स्मृतम् ॥२४९/११॥

हलाकृतिमयं यच्च स्तब्धजानूरुदक्षिणम् । वितस्त्यः पञ्च विस्तारे तदालीढं प्रकीर्तितम् ॥२४९/१२॥

एतदेव विपर्यस्तं प्रत्यालीढमिति स्मृतम् । तिर्यग्भूतो भवेद्वामो दक्षिणोऽपि भवेदृजुः ॥२४९/१३॥

गुल्फौ पार्ष्णिग्रहौ चैव स्थितौ पञ्चाङ्गुलान्तरौ । स्थानं जातं भवेदेतद्द्वादशाङ्गुलमायतम् ॥२४९/१४॥

ऋजुजानुर्भवेद्वामो दक्षिणः सुप्रसारितः । अथवा दक्षिणं जानु कुब्जं भवति निश्चलम् ॥२४९/१५॥

दण्डायतो भवेदेष चरणः सह जानुना । एवं विकटमुद्दिष्टं द्विहस्तान्तरमायतम् ॥२४९/१६॥

जानुनी द्विगुणे स्यातामुत्तानौ चरणावुभौ । अनेन विधियोगेन सम्पुटं परिकीर्तितम् ॥२४९/१७॥

किञ्चिद्विवर्तितौ पादौ समदण्डायतौ स्थिरौ । दृष्टमेव यथान्यायं षोडशाङ्गुलमायतम् ॥२४९/१८॥

स्वस्तिकेनात्र कुर्वीत प्रणामं प्रथमं द्विज । कार्मुकं गृह्य वामेन वाणं दक्षिणकेन तु ॥२४९/१९॥

वैशाखे यदि वा जाते स्थितौ वाप्यथवायतौ । गुणान्तं तु ततः कृत्वा कार्मुके प्रियकार्मुकः ॥२४९/२०॥

अधःकोटिं तु धनुषः फलदेशन्तु पत्रिणः । धरण्यां स्थापयित्वा तु तोलयित्वा तथैव च ॥२४९/२१॥

भुजाभ्यामत्र कुब्जाभ्यां प्रकोष्ठाभ्यां शुभव्रत । तस्य बाणं धनुःश्रेष्ठं पुङ्खदेशे च पत्रिणः ॥२४९/२२॥

विन्यासो धनुषश्चैव द्वादशाङ्गुलमन्तरम् । ज्यया विशिष्टः कर्तव्यो नातिहीनो न चाधिकः ॥२४९/२३॥

निवेश्य कार्मुकं नाभ्यां नितम्बे शरसङ्करम् । उत्क्षिपेदुत्थितं हस्तमन्तरेणाक्षिकर्णयोः ॥२४९/२४॥

पूर्वेण मुष्टिना ग्राह्यः स्तनाग्रे दक्षिणे शरः । हरणं तु ततः कृत्वा शीघ्रं पूर्वं प्रसारयेत् ॥२४९/२५॥

नाभ्यन्तरा नैव बाह्या नोर्द्ध्वका नाधरा तथा । न च कुब्जा न चोत्ताना न चला नातिवेष्टिता ॥२४९/२६॥

समा स्थैर्यगुणोपेता पूर्वदण्डमिव स्थिता । छादयित्वा ततो लक्ष्यं पूर्वेणानेन मुष्टिना ॥२४९/२७॥

उरसा तूत्थितो यन्ता त्रिकोणविनतस्थितः । स्रस्तांसो निश्चलग्रीवो मयूराञ्चितमस्तकः ॥२४९/२८॥

ललाटनासावक्त्रांसकूर्परेषु समो भवेत् । अन्तरं त्र्यङ्गुलं ज्ञेयं चिबुकस्यांसकस्य च ॥२४९/२९॥

प्रथमं त्र्यङ्गुलं ज्ञेयं द्वितीये द्व्यङ्गुलं स्मृतम् । तृतीयेऽङ्गुलमुदिष्टमायतं चिबुकांसयोः ॥२४९/३०॥

गृहीत्वा सायकं पुङ्खात्तर्जन्याङ्गुष्ठकेन तु । अनामया पुनर्गृह्य तथा मध्यमयापि च ॥२४९/३१॥

तावदाकर्षयेद्वेगाद्यावद्वाणः सुपूरितः । एवं विधमुपक्रम्य मोक्तव्यं विधिवत्खगम् ॥२४९/३२॥

दृष्टिमुष्टिहतं लक्ष्यं भिन्द्याद्वाणेन सुव्रतः । मुक्त्वा तु पश्चिमं हस्तं क्षिपेद्वेगेन पृष्ठतः ॥२४९/३३॥

एतदुच्छेदमिच्छन्ति ज्ञातव्यं हि त्वया द्विज । कूर्परं तदधः कार्यमाकृष्य तु धनुष्मता ॥२४९/३४॥

ऊर्द्ध्वं विमुक्तके कार्यमक्षिश्लिष्टं तु मध्यमम् । श्रेष्ठं प्रकृष्टं विज्ञेयं धनुःशास्त्रविशारदैः ॥२४९/३५॥

ज्येष्ठस्तु सायको ज्ञेयो भवेद्द्वादशमुष्टयः । चतुर्हस्तं धनुः श्रेष्ठं त्रयः सार्द्धं तु मध्यमम् ॥२४९/३६॥

कनीयस्तु त्रयः प्रोक्तं नित्यमेव पदातिनः । अश्वे रथे गजे श्रेष्ठे तदेव परिकीर्तितम् ॥२४९/३७॥

पूर्णायतं द्विजः कृत्वा ततो मांसैर्गदायुधान् । सुनिर्धौतं धनुः कृत्वा यज्ञभूमौ विधापयेत् ॥२५०/१॥

ततो वाणं समागृह्य दंशितः सुसमाहितः । तूणमासाद्य बध्नीयादृढां कक्षां व दक्षिणाम् ॥२५०/२॥

विलक्ष्यमपि तद्वाणं तत्र चैव सुसंस्थितम् । ततः समुद्धरेद्वाणं तूणाद्दक्षिणपाणिना ॥२५०/३॥

तेनैव सहितं मध्ये शरं सङ्गृह्य धारयेत् । वामहस्तेन वै कक्षां धनुस्तस्मात्समुद्धरेत् ॥२५०/४॥

अविषण्णमतिर्भूत्वा गुणे पुङ्खं निवेशयेत् । सम्पीड्य सिंहकर्णेन पुङ्खेनापि समे दृढम् ॥२५०/५॥

वामकर्णोपविष्टं च फलं वामस्य धारयेत् । वर्णान् मध्यमया तत्र वामाङ्गुल्या च धारयेत् ॥२५०/६॥

मनो लक्ष्यगतं कृत्वा मुष्टिना च विधानवित् । दक्षिणे गात्रभागे तु कृत्वा वर्णं विमोक्षयेत् ॥२५०/७॥

ललाटपुटसंस्थानं दण्डं लक्ष्ये निवेशयेत् । आकृष्य ताडयेत्तत्र चन्द्रकं षोडशाङ्गुलम् ॥२५०/८॥

मुक्त्वा बाणं ततः पश्चावर्नाशिक्यं[[1]](#footnote-2) तदा तया । निगृह्णीयान् मध्यमया ततोऽङ्गुल्या पुनः पुनः ॥२५०/९॥

अक्षिलक्ष्यं क्षिपेत्तूणाच्चतुरस्रं च दक्षिणम् । चतुरस्रगतं वेध्यमभ्यसेच्चादितः स्थितः ॥२५०/१०॥

तस्मादनन्तरं तीक्ष्णं परावृत्तं गतं च यत् । निम्नमुन्नतवेधं च अभ्यसेत्क्षिप्रकं ततः ॥२५०/११॥

वेध्यस्थानेष्वथैतेषु सत्त्वस्य पुटकाद्धनुः । हस्तावापशतैश्चित्रैस्तर्जयेद्दुस्तरैरपि ॥२५०/१२॥

तस्मिन् वेध्यगते विप्र द्वे वेध्ये दृढसञ्ज्ञके । द्वे वेध्ये दुष्करे वेध्ये द्वे तथा चित्रदुष्करे ॥२५०/१३॥

न तु निम्नं च तीक्ष्णञ्च दृढवेध्ये प्रकीर्तिते । निम्नं दुष्करमुद्दिष्टं वेध्यमूर्द्ध्वगतं च यत् ॥२५०/१४॥

मस्तकायनमध्ये तु चित्रदुष्करसञ्ज्ञके । एवं वेध्यगणं कृत्वा दक्षिणेनेतरेण च ॥२५०/१५॥

आरोहेत् प्रथमं वीरो जितलक्षस्ततो नरः । एष एव विधिः प्रोक्तस्तत्र दृष्टः प्रयोक्तृभिः ॥२५०/१६॥

अधिकं भ्रमणं तस्य तस्माद्वेध्यात् प्रकीर्तितम् । लक्ष्यं स योजयेत्तत्र पत्रिपत्रगतं दृढम् ॥२५०/१७॥

भ्रान्तं प्रचलितञ्चैव स्थिरं यच्च भवेदिति । समन्तात्ताडयेद्भिन्द्याच्छेदयेद्व्यथयेदपि ॥२५०/१८॥

कर्मयोगविधानज्ञो ज्ञात्वैवं विधिमाचरेत् । मनसा चक्षुषा दृष्ट्या योगशिक्षुर्यमं जयेत् ॥२५०/१९॥

जितहस्तो जितमतिर्ज्जितदृग्लक्ष्यसाधकः । नियतां सिद्धिमासाद्य ततो वाहनमारुहेत् ॥२५१/१॥

दशहस्तो भवेत् पाशो वृत्तः करमुखस्तथा । गुणकार्पासमुञ्जानां भङ्गस्नाय्वर्कवर्मिणाम् ॥२५१/२॥

अन्येषां सुदृढानां च सुकृतं परिवेष्टितम् । तथा त्रिंशत्समं पाशं बुधः कुर्यात्सुवर्तितम् ॥२५१/३॥

कर्त्तव्यं शिक्षकैस्तस्य स्थानं कक्षासु वै तदा । वामहस्तेन सङ्गृह्य दक्षिणेनोद्धरेत्ततः ॥२५१/४॥

कुण्डलस्याकृतिं कृत्वा भ्राम्यैकं मस्तकोपरि । क्षिपेत्तूणमये तूर्णं पुरुषे चर्मवेष्टिते ॥२५१/५॥

वल्गिते च प्लुते चैव तथा प्रव्रजितेषु च । समयोगविधिं कृत्वा प्रयुञ्जीत सुशिक्षितम् ॥२५१/६॥

विजित्वा(त्य) तु यथान्यायं ततो बन्धं समाचरेत् । कट्यां बद्ध्वा ततः खड्गं वामपार्श्वावलम्बितम् ॥२५१/७॥

दृढं विगृह्य वामेन निष्कर्षेद्दक्षिणेन तु । षडङ्गुलपरीणाहं सप्तहस्तसमुच्छ्रितम् ॥२५१/८॥

अयोमय्यः शलाकाश्च वर्माणि विविधानि च । अर्द्धहस्ते समे चैव तिर्यगूर्द्ध्वगतं तथा ॥२५१/९॥  
योजयेद्विधिना येन तथा त्वं गदतः शृणु । तूणचर्मावनद्धाङ्गं स्थापयित्वा नवं दृढम् ॥२५१/१०॥

करेणादाय लगुडं दक्षिणाङ्गुलकं नवम् । उद्यम्य घातयेद्यस्य नाशस्तेन शिशोर्दृढम् ॥२५१/११॥

उभाभ्यामथ हस्ताभ्यां कुर्यात्तस्य निपातनम् । अक्लेशेन ततः कुर्वन्बधे सिद्धिः प्रकीर्तिता ॥

वाहानां श्रमकरणं प्रचारार्थं पुरा तव ॥२५१/१२॥

भ्रान्तमुद्भ्रान्तमाविद्धमाप्लुतं विप्लुतं प्लुतम् । सम्पातं समुदीशं च श्येनपातमथाकुलम् ॥२५२/१॥

उद्धूतमवधूतं च सव्यं दक्षिणमेव च । अनालक्षितविस्फोटौ करालेन्द्रमहासखौ ॥२५२/२॥

विकरालनिपातौ च विभीषणभयानकौ । समग्रार्द्धतृतीयांशपादपादार्धवारिजाः ॥२५२/३॥

प्रत्यालीढमथालीढं वराहं लुलितं तथा । इति द्वात्रिंशतो(त्का) ज्ञेयाः खड्गचर्मविधौ(धा) रणे ॥२५२/४॥

परावृत्तमपावृत्तं गृहीतं लघुसञ्ज्ञितम् । ऊर्ध्वक्षिप्तमधः क्षिप्तं सन्धारितविधारितम् ॥२५२/५॥

श्येनपातं गजपातं ग्राहग्राह्यं तथैव च । एवमेकादश विधा ज्ञेयाः पाशविधारणे [[2]](#footnote-3) ॥२५२/६॥

ऋज्वायतं विशालं च तिर्यग्भ्रामितमेव च । पञ्चकर्म विनिर्द्दिष्टं व्यस्ते पाशे महात्मभिः ॥२५२/७॥

छेदनं भेदनं पातो भ्रमणं शयनं तथा । विकर्तनं कर्तनं च चक्रकर्मेदमेव च ॥२५२/८॥

आस्फोटः क्षेडनं भेदस्त्रासान्दोलितकौ तथा । शूलकर्माणि जानीहि षष्ठमाघातसञ्ज्ञितम् ॥२५२/९॥

दृष्टिघातं भुजाघातं पार्श्वघातं द्विजोत्तम । ऋजुपक्षेषुणा पातं तोमरस्य प्रकीर्तितम् ॥२५२/१०॥

आहतं विप्र गोमूत्रप्रभूतं कमलासनम् । ततोर्द्ध्वगात्रं नमितं वामदक्षिणमेव च ॥२५२/११॥

आवृत्तं च परावृत्तं पादोद्धूतमवप्लुतम् । हंसमर्दं विमर्दं च गदाकर्म प्रकीर्तितम् ॥२५२/१२॥

करालमवघातं च दंशोपप्लुतमेव च । क्षिप्तहस्तं स्थितं शून्यं पराशोस्तु विनिर्दिशेत् ॥२५२/१३॥

ताडनं छेदनं विप्र तथा चूर्णनमेव च । मुद्गरस्य तु कर्माणि तथा प्लवनघातनम् ॥२५२/१४॥

संश्रान्तमथ विश्रान्तं गोविसर्गं सुदुर्धरम् । भिन्दिपालस्य कर्माणि लगुडस्य च तान्यपि ॥२५२/१५॥

अन्त्यं मध्यं परावृत्तं निदेशान्तं द्विजोत्तम । वज्रस्येतानि कर्माणि पट्टिशस्य च तान्यपि ॥२५२/१६॥

हरणं छेदनं घातो भेदनं रक्षणं तथा[[3]](#footnote-4) । कृपाणकर्म निर्दिष्टं पातनं स्फोटनं तथा ॥२५२/१७॥

त्रासनं रक्षणं घातो बलोद्धरणमायतम् । क्षेपणीकर्म निर्दिष्टं यन्त्रकर्मैतदेव तु ॥२५२/१८॥

सप्ताङ्गमवदंशश्च वराहोद्धूतकं तथा । हस्तावहस्तमालीनमेकहस्तावहस्तके ॥२५२/१९॥

द्विहस्तवाहुपाशे च कटिरेचितकोद्गते । उरोललाटघाते च भुजाविधमनं तथा ॥२५२/२०॥

करोद्धूतं विमानं च पादाहतिर्विपादिकम् । गात्रसंश्लेषणं शान्तं तथा गात्रविपर्ययः ॥२५२/२१॥

ऊर्ध्वप्रहारं घातञ्च गोमूत्रं सव्यदक्षिणे । पारकं तारकं दण्डं कबरीबन्धमाकुलम् ॥२५२/२२॥

तिर्यग्बन्धमपामार्गं भीमवेगं सुदर्शनम् । सिंहाक्रान्तं गजाक्रान्तं गर्दभाक्रान्तमेव च ॥२५२/२३॥

गदाकर्माणि जानीयान्नियुद्धस्याथ कर्म च । आकर्षणं विकर्षञ्च बाहूनां मूलमेव च ॥२५२/२४॥

ग्रीवाविपरिवर्तं च पृष्ठभङ्गं सुदारुणम् । पर्यासनविपर्यासौ पशुमारमजाविकम् ॥२५२/२५॥

पादप्रहारमास्फोटं कटिरेचितकं तथा । गात्राश्लेषं स्कन्धगतं महीव्याजनमेव च ॥२५२/२६॥

उरोललाटघातं च विस्पष्टकरणं तथा । उद्धूतमवधूतं च तिर्यङ्मार्गगतं तथा ॥२५२/२७॥

गजस्कन्धमवक्षेपमपराङ्मुखमेव च । देवमार्गमधोमार्गममार्गगमनाकुलम् ॥२५२/२८॥

यष्टिघातमवक्षेपो वसुधादारणं तथा । जानुबन्धं भुजाबन्धं गात्रबन्धं सुदारुणम् ॥२५२/२९॥

विपृष्ठं सोदकं शुभ्रं भुजावेष्टितमेव च । सन्नद्धैः संयुगे भाव्यं सशस्त्रैस्तैर्गजादिभिः ॥२५२/३०॥

वराङ्कुशधरौ चोभावेको ग्रीवागतोऽपरः । स्कन्धगौ द्वौ च धानुष्कौ द्वौ च खड्गधरौ गजे ॥२५२/३१॥

रथे रणे[[4]](#footnote-5) गजे चैव तुरङ्गाणां त्रयं भवेत् । धानुष्काणान्त्रयं प्रोक्तं रक्षार्थे तुरगस्य च ॥२५२/३२॥

धन्विनो रक्षणार्थाय चर्मिणं तु नियोजयेत् । स्वमन्त्रैः शस्त्रमभ्यर्च्य शास्त्रं त्रैलोक्यमोहनम् ॥२५२/

यो युद्धे याति स जयेदरीन्सम्पालयेद्भुवम् ॥२५२/३३॥

1. पश्चादुल्काशिक्षस् [↑](#footnote-ref-2)
2. नराः [↑](#footnote-ref-3)
3. बलोद्धारणमायतं [↑](#footnote-ref-4)
4. रथे [↑](#footnote-ref-5)