**धर्मशास्त्रम्**

**संस्कारकथनम्**  
निर्वाणादिषु दीक्षासु चत्त्वारिंशत्तथाऽष्ट च । संस्कारान्कारयेद्धीमाञ्शृणु तान्यैः सुरो भवेत् ॥३२/१॥

गर्भाधानं तु योन्यां वै ततः पुंसवनं चरेत् । सीमन्तोन्नयनं चैव जातकर्म च नाम च ॥३२/२॥   
अन्नाशनं ततश्चूडा ब्रह्मचर्यव्रतानि च । चत्वारि वैष्णवी पार्थी भौतिकी श्रोत्रिकी तथा ॥३२/३॥   
गोदानं स्नातकत्वञ्च पाकयज्ञाश्च सप्त ते । अष्टका पार्वणश्राद्धं श्रावण्यग्रायणीति च ॥३२/४॥   
चैत्री चाऽऽश्वयुजी सप्त हविर्यज्ञांश्च तान् शृणु । आधानञ्चाग्निहोत्रञ्च दर्शो वै पौर्णमासकः ॥३२/५॥   
चातुर्मास्यं पशुबन्धः सौत्रामणिरथापरः । सोमसंस्थाः सप्त शृणु अग्निष्टोमः क्रतूत्तमः ॥३२/६॥   
अत्यग्निष्टोम उक्थ्यश्च षोडशो वाजपेयकः । अतिरात्रोऽप्तोर्यामश्च सहस्रेशाः सवा इमे ॥३२/७॥   
हिरण्याङ्घ्रिर्हिरण्याक्षो हिरण्यमित्र इत्यतः । हिरण्यपाणिर्हेमाक्षो हेमाङ्गो हेमसूत्रकः ॥३२/८॥   
हिरण्यास्यो हिरण्याङ्गो हेमजिह्वो हिरण्यवान् । अश्वमेधो हि सर्वेशो गुणाश्चाष्टाथ तान् शृणु ॥३२/९॥   
दया च सर्वभूतेषु क्षान्तिश्चैव तथाऽऽर्जवम् । शौचं चैवमनायासो मङ्गलं चापरो गुणः ॥३२/१०॥   
अकार्पण्यञ्चास्पृहा च, मूलेन जुहुयाच्छतम् । सौरशाक्तेयविष्ण्वीशदीक्षास्त्वेते समाः स्मृताः ॥३२/११॥   
संस्कारैः संस्कृतश्चैतैर्भुक्तिमुक्तिमवाप्नुयात् । सर्वरोगादिनिर्मुक्तो देववद्वर्तते नरः ।

जप्याद्धोमात्पूजनाच्च ध्यानाद्देवस्य चेष्टभाक् ॥३२/१२॥

**देवालयनिर्माणफलम्**  
अग्निरुवाच -

वासुदेवाद्यालयस्य कृतौ वक्ष्ये फलादिकम् । चिकीर्षोर्द्देवधामादि सहस्रजनिपापनुत् ॥३८/१॥  
मनसा सद्मकर्तॄणां शतजन्माघनाशनम् । येऽनुमोदन्ति कृष्णस्य क्रियमाणं नरा गृहम् ॥३८/२॥   
तेऽपि पापैर्विनिर्मुक्ताः प्रयान्त्यच्युतलोकताम् । समतीतं भविष्यञ्च कुलानामयुतं नरः ॥३८/३॥   
विष्णुलोकं नयत्याशु कारयित्वा हरेर्गृहम् । [[1]](#footnote-2)वसन्ति पितरो हृष्ट्वा विष्णुलोके ह्यलङ्कृताः ॥३८/४॥   
विमुक्ता नारकैर्दुःखैः कर्तुः कृष्णस्य मन्दिरम् । ब्रह्महत्यादिपापौघघातकं देवतालयम् ॥३८/५॥   
फलं यन्नाऽऽप्यते यज्ञैर्धाम कृत्वा तदाप्यते । देवागारे कृते सर्वतीर्थस्नानफलं लभेत् ॥३८/६॥   
[[2]](#footnote-3)देवाद्यर्थे हतानाञ्च रणे यत्तत्फलादिकम् । शाठ्येन [[3]](#footnote-4)पांसुना वाऽपि कृतं धाम च नाकदम् ॥३८/७॥

एकायतनकृत् स्वर्गी त्र्यगारी ब्रह्मलोकभाक् । पञ्चागारी शम्भुलोकमष्टागाराद्धरौ स्थितिः ॥३८/८॥   
षोडशालयकारी तु भुक्तिमुक्तिमवाप्नुयात् । कनिष्ठं मध्यमं श्रेष्ठं कारयित्वा हरेर्गृहम् ॥३८/९॥   
स्वर्गं च वैष्णवं लोकं मोक्षमाप्नोति च क्रमात् । श्रेष्ठमायतनं विष्णोः कृत्वा यद्धनवान् लभेत् ॥३८/१०॥   
कनिष्ठेनैव तत्पुण्यं प्राप्नोत्यधनवान्नरः । समुत्पाद्य धनं कृत्या स्वल्पेनापि सुरालयम् ॥३८/११॥   
कारयित्वा हरेः पुण्यं प्राप्नोत्यधिकं वरम्[[4]](#footnote-5) । लक्षेणाथ सहस्रेण शतेनार्धेन वा हरेः ॥३८/१२॥   
कारयन्भवनं याति यत्राऽऽस्ते गरुडध्वजः । बाल्ये तु क्रीडमाणा ये पांसुभिर्भवनं हरेः ॥३८/१३॥   
वासुदेवस्य कुर्वन्ति तेऽपि तल्लोकगामिनः । तीर्थे चाऽऽयतने पुण्ये सिद्धक्षेत्रे तथाऽऽश्रमे ॥३८/१४॥   
कर्तुरायतनं विष्णोर्यथोक्तात्रिगुणं फलम् । बन्धूकपुष्पविन्यासैः सुधापङ्केन वैष्णवम् ॥३८/१५॥   
ये विलिम्पन्ति भवनं ते यान्ति भगवत्पुरम् । पतितं पतमानन्तु तथाऽर्धपतितं नरः ॥३८/१६॥   
समुद्धृत्य हरेर्धाम प्राप्नोति द्विगुणं फलम् । पतितस्य तु यः कर्ता पतितस्य च रक्षिता ॥३८/१७॥   
विष्णोरायतनस्येह स नरो विष्णुरूपभाक् । इष्टकानिचयस्तिष्ठेद्यावदायतनं हरेः ॥३८/१८॥   
सकुलस्तस्य वै कर्ता विष्णुलोके महीयते । स एव पुण्यवान्पूज्य इहलोके परत्र च ॥३८/१९॥   
कृष्णस्य वासुदेवस्य यः कारयति केतनम् । जातः स एव सुकृती कुलं तेनैव पावितम् ॥३८/२०॥   
विष्णुरुद्रार्कदेव्यादेर्गृहकर्ता स कीर्तिभाक् । किं तस्य वित्तनिचयैर्मूढस्य परिरक्षिणः ॥३८/२१॥   
दुःखार्जितैर्यः कृष्णस्य न कारयति केतनम् । नोपभोग्यं धनं यस्य पितृविप्रदिवौकसाम् ॥३८/२२॥   
नोपभोगाय बन्धूनां व्यर्थस्तस्य धनागमः । यथा ध्रुवो नृणां मृत्युर्वित्तनाशस्तथा ध्रुवः ॥३८/२३॥   
मूढस्तत्राऽनुबध्नाति जीवितेऽथ [[5]](#footnote-6)चले धने । यदा वित्तं न दानाय नोपभोगाय देहिनाम् ॥३८/२४॥   
नापि कीर्त्यै न धर्मार्थं तस्य स्वाम्येऽथ को गुणः । तस्माद्वित्तं समासाद्य दैवाद्वा पौरुषादथ ॥३८/२५॥   
दद्यात्सम्यग्द्विजाग्र्येभ्यः कीर्तनानि च कारयेत् । दानेभ्यश्चाधिकं यस्मात्कीर्तनेभ्यो वरं यतः ॥३८/२६॥   
अतश्च कारयेद्धीमान्विष्ण्वादेर्मन्दिरादिकम् । विनिवेश्य हरेर्धाम भक्तिमद्भिर्नरोत्तमैः ॥३८/२७॥   
निवेशितं भवेत्कृत्स्नं त्रैलोक्यं सचराचरम् । भूतं भवयं भविष्यञ्च स्थूलं सूक्ष्मं तथेतरत् ॥३८/२८॥   
आब्रह्मस्तम्बपर्यन्तं सर्वं विष्णोः समुद्भवम् । तस्य देवाधिदेवस्य सर्वगस्य महात्मनः ॥३८/२९॥   
निवेश्य भवनं विष्णोर्न्न भूयो भुवि जायते । यथा विष्णोर्धामकृतौ फलं तद्वद्दिवौकसाम् ॥३८/३०॥

शिवब्रह्मार्कविघ्नेशचण्डीलक्ष्म्यादिकात्मनाम् । देवालयकृतेः पुण्यं प्रतिमाकरणेऽधिकम् ॥३८/३१॥   
प्रतिमास्थापने यागे फलस्यान्तो न विद्यते । मृण्मयाद्दारुजे पुण्यं दारुजादिष्टकोद्भवे[[6]](#footnote-7) ॥३८/३२॥   
इष्टकोत्थाच्छैलजे स्याद्धेमादेरधिकं फलम् । सप्तजन्मकृतं पापं प्रारम्भादेव नश्यति ॥३८/३३॥   
देवालयस्य स्वर्गी स्यान्नरकं न स गच्छति । कुलानां शतमुद्धृत्य विष्णुलोकं नयेन्नरः ॥३८/३४॥   
यमो यमभटानाह देवमन्दिरकारिणः ॥३८/३५॥  
यम उवाच -  
प्रतिमापूजादिकृतो नाऽऽनेया नरकं नराः । देवालयाद्यकर्तार आनेयास्ते[[7]](#footnote-8) तु गोचरे ॥३८/३६॥  
विचरध्वं यथान्यायं नियोगो मम पाल्यताम् । नाऽऽज्ञाभङ्गं करिष्यन्ति भवतां जन्तवः क्वचित् ॥३८/३७॥   
केवलं ये जगत्तातमनन्तं समुपाश्रिताः । भवद्भिः परिहर्तव्यास्तेषां नात्रास्ति संस्थितिः ॥३८/३८॥  
ये च भागवता लोके तच्चित्तास्तत्परायणाः । पूजयन्ति सदा विष्णुं ते [[8]](#footnote-9)च त्याज्याः सुदूरतः ॥३८/३९॥   
यस्तिष्ठन् प्रस्वपन् गच्छन्नुत्तिष्ठन् स्खलिते स्थिते । सङ्कीर्तयन्ति गोविन्दं ते च त्याज्याः सुदूरतः ॥३८/४०॥   
नित्यनैमित्तिकैर्देवं ये यजन्ति जनार्दनम् । नावलोक्या भवद्भिस्ते तद्गता यान्ति तद्गतिम् ॥३८/४१॥

ये पुष्पधूपवासोभिर्भूषणैश्चातिवल्लभैः । अर्चयन्ति न ते ग्राह्या नराः [[9]](#footnote-10)कृष्णालये गताः ॥३८/४२॥  
उपलेपनकर्तारः सम्मार्जनपराश्च ये । कृष्णालये परित्यज्यास्तेषां पुत्रास्तथा कुलम् ॥३८/४३॥  
येन चाऽऽयतनं विष्णोः कारितं तत्कुलोद्भवम् । पुंसां शतं नावलोक्यं भवद्भिर्दुष्टचेतसा ॥३८/४४॥  
यस्तु देवालयं विष्णोर्दारुशैलमयं तथा । कारयेन्मृन्मयं वाऽपि सर्वपापैः प्रमुच्यते ॥३८/४५॥  
अहन्यहनि यज्ञेन यजतो यन्महाफलम् । प्राप्नोति तत् फलं विष्णोर्यः कारयति केतनम् ॥३८/४६॥  
कुलानां शतमागामि समतीतं तथा शतम् । कारयन्भगवद्धाम नयत्यच्युतलोकताम् ॥३८/४७॥   
सप्तलोकमयो विष्णुस्तस्य यः कुरुते गृहम् । तारयत्यक्षयाँल्लोकानक्षयान् प्रतिपद्यते ॥३८/४८॥   
इष्टकाचयविन्यासो यावन्त्यब्दानि तिष्ठति । तावद्वर्षसहस्राणि तत्कर्तुर्दिवि संस्थितिः ॥३८/४९॥   
प्रतिमाकृद्विष्णुलोकं स्थापको लीयते हरौ । देवसद्मप्रतिकृतिप्रतिष्ठाकृत्तु गोचरे ॥३८/५०॥   
अग्निरुवाच -  
यमोक्ता नानयन्त्येतं प्रतिष्ठादिकृतं हरेः । हयग्रीवः प्रतिष्ठाद्यं देवानां ब्रह्मणेऽब्रवीत् ॥३८/५१॥

**विवाहः**   
विप्रश्चतस्रो विन्देत भार्यास्तिस्रस्तु भूमिपः ।द्वे च वैश्यो यथाकामं भार्यैकामपि चान्त्यजः ॥१५४/१॥  
धर्मकार्याणि सर्वाणि न कार्याण्यसवर्णया ।पाणिर्ग्राह्यः सवर्णासु गृह्णीयात्क्षत्रिया शरम् ॥१५४/२॥  
वैश्या प्रतोदमादद्याद्दशां वै चान्त्यजा तथा ।सकृत्कन्या प्रदातव्या हरंस्तां चौरदण्डभाक् ॥१५४/३॥  
अपत्यविक्रयासक्ते निष्कृतिर्न विधीयते ।कन्यादानं शचीयोगो विवाहोऽथ चतुर्थिका ॥१५४/४॥

विवाहमेतत्कथितं नाम कर्मचतुष्टयम् ।नष्टे मृते प्रव्रजिते क्लीबे[[10]](#footnote-11) च पतिते पतौ ॥१५४/५॥  
पञ्चस्वापत्सु नारीणां पतिरन्यो विधीयते ।मृते तु देवरे देयात् तदभावे यथेच्छया ॥१५४/६॥  
[[11]](#footnote-12)पूर्वात्रितयमाग्नेयं वायव्यं चोत्तरात्रयम् ।रोहिणी चेति चरणे भगणः शस्यते सदा ॥१५४/७॥   
नैकगोत्रान्तु वरयेन्नैकार्षेयाञ्च भार्गव ।पितृतः सप्तमादूर्ध्वं मातृतः पञ्चमात्तथा ॥१५४/८॥  
आहूय दानं ब्राह्मः स्यात्कुलशीलयुताय तु ।पुरुषांस्तारयेत्तज्जो नित्यं कन्याप्रदानतः ॥१५४/९॥  
तथा गोमिथुनादानाद्विवाहस्त्वार्ष उच्यते ।प्रार्थिता दीयते यस्य प्राजापत्यः स धर्मकृत् ॥१५४/१०॥   
शुल्केन चाऽऽसुरो मन्दो गान्धर्वो वरणान्मिथः ।राक्षसो युद्धहरणात्पैशाचः कन्यकाछलात् ॥१५४/११॥  
वैवाहिकेऽह्नि[[12]](#footnote-13) कुर्वीत कुम्भकारमृदा शुचीम् ।जलाशये[[13]](#footnote-14) तु तां पूज्य वाद्याद्यैः स्त्रीं गृहं नयेत् ॥१५४/१२॥  
प्रसुप्ते केशवे नैव विवाहः कार्य एव हि ।पौषे चैत्रे कुजदिने रिक्ताविष्टितिथौ न च ॥१५४/१३॥  
न शुक्रजीवेऽस्तमिते न शशाङ्के ग्रहार्दिते ।अर्कार्किभौमयुक्ते भे व्यतीपातहते न हि ॥१५४/१४॥  
सौम्यं पित्र्यञ्च वायव्यं सावित्रं रोहिणी तथा । उत्तरात्रितयं मूलं मैत्रं पौष्णं विवाहभम् ॥१५४/१५॥  
मानुषाख्यस्तथा लग्नो मानुषाख्यांशकः शुभः ।तृतीये च तथा षष्ठे दशमैकादशेऽष्टमे ॥१५४/१६॥  
अर्कार्किचन्द्रतनयाः प्रशस्ता न कुजोऽष्टमः ।सप्तान्त्याष्टमवर्गेषु शेषाः शस्ता ग्रहोत्तमाः ॥१५४/१७॥  
तेषामपि तथा मध्यात्षष्ठः शुक्रो न शस्यते ।वैवाहिके भे कर्तव्या तथैव च चतुर्थिका ॥१५४/१८॥  
न दातव्या ग्रहास्तत्र चतुराद्यास्तथैकगाः ।पर्ववर्जं[[14]](#footnote-15) स्त्रियं गच्छेत्सत्या दत्ता सदा रतिः ॥१५४/१९॥

**द्रव्यशुद्धिः**   
द्रव्यशुद्धिं प्रवक्ष्यामि पुनःपाकेन मृण्मयम् । शुद्ध्येन्मूत्रपुरीषाद्यैः स्पृष्टं ताम्रं सुवर्णकम् ॥१५६/१॥  
आवर्तितं चान्यथा तु वारिणाऽम्लेन[[15]](#footnote-16) ताम्रकम् । क्षारेण कांस्यलोहानां मुक्तादेः क्षालनेन तु ॥१५६/२॥  
अब्जानां चैव भाण्डानां सर्वस्याश्ममयस्य च । शाकरज्जुमूलफलवैदलानां तथैव च ॥१५६/३॥  
मार्जनाद्यज्ञपात्राणां पाणिना यज्ञकर्मणि । उष्णाम्बुना सस्नेहानां शुद्धिः सम्मार्जनाद्गृहे ॥१५६/४॥

शोधनान्म्रक्षणाद्वस्त्रे[[16]](#footnote-17) मृत्तिकाद्भिर्विशोधनम् । [[17]](#footnote-18)बहुवस्त्रे प्रोक्षणाच्च दारवाणाञ्च तत्क्षणात् ॥१५६/५॥  
प्रोक्षणात्संहतानान्तु द्रवाणाञ्च तथोत्प्लवात् । शयनासनयानानां शूर्पस्य शकटस्य च ॥१५६/६॥  
शुद्धिः सम्प्रोक्षणाज्ज्ञेया पलालेन्धनयोस्तथा । सिद्धान्नकानां कल्केन शृङ्गदन्तमयस्य च ॥१५६/७॥  
गोबालैः पलपात्राणामस्थ्नां स्याच्छृङ्गवत्तथा । निर्यासानां गुडानाञ्च लवणानां च शोषणात् ॥१५६/८॥  
[[18]](#footnote-19)कुसुम्भकुसुमानाञ्च ऊर्णाकार्पासयोस्तथा । शुद्धं नदीगतं तोयं पुण्यं तद्वत् प्रसारितम् ॥१५६/९॥   
मुखवर्जञ्च गौः शुद्धा शुद्धमश्वाजयोर्मुखम् । नारीणाञ्चैव वत्सानां शकुनीनां शुनो मुखम् ॥१५६/१०॥  
[[19]](#footnote-20)मुखैः प्रस्रवणे वृत्ते मृगयायां सदा शुचि । भुक्त्वा क्षुत्वा तथा सुप्त्वा पीत्वा चाम्भो विगाह्य च ॥१५६/११॥  
रथ्यामाक्रम्य चाऽऽचामेद्वासो विपरिधाय च । मार्जारश्चङ्क्रमाच्छुद्धश्चतुर्थेऽह्नि रजस्वला ॥१५६/१२॥  
स्नाता स्त्री पञ्चमे योग्या दैवे पित्र्ये च कर्मणि । पञ्चापाने दशैकस्मिन्नुभयोः सप्त मृत्तिकाः ॥१५६/१३॥  
एकां लिङ्गे मृदं दद्यात्करयोस्त्रिद्विमृत्तिकाः । ब्रह्मचारिवनस्थानां यतीनाञ्च चतुर्गुणम् ॥१५६/१४॥  
श्रीफलैरंशुपट्टानां क्षौमाणां गौरसर्षपैः । शुद्धिः [[20]](#footnote-21)पर्युक्ष्य तोयेन मृगलोम्नां प्रकीर्तिता ॥१५६/१५॥  
पुष्पाणाञ्च फलानाञ्च प्रोक्षणाज्जलतोऽखिलम् ॥१५६/१६॥

**शवाशौचादि**  
प्रेतशुद्धिं प्रवक्ष्यामि [[21]](#footnote-22)सूतिकाशुद्धिमेव च । दशाहं शावमाशौचं सपिण्देषु विधीयते ॥१५७/१॥  
जनने च तथा शुद्धिर्ब्राह्मणानां भृगूत्तम । द्वादशाहेन राजन्यः पक्षाद्वैश्योऽथ मासतः ॥१५७/२॥  
शूद्रोऽनुलोमतो दासे स्वामितुल्यं त्वशौचकम् । षड्भिस्त्रिभिरथैकेन क्षत्रविट्शूद्रयोनिषु ॥१५७/३॥  
ब्राह्मणः शुद्धिमाप्नोति क्षत्रियस्तु तथैव च । विट्शूद्रयोनेः शुद्धिः स्यात्क्रमात्परशुरामकः ॥१५७/४॥  
षड्रात्रेण त्रिरात्रेण षड्भिः शूद्रे तथा विशः । आ दन्तजननात्सद्य आचूडान्नैशिकी श्रुतिः ॥१५७/५॥   
त्रिरात्रमा व्रतादेशाद्दशरात्रमतः परम् । ऊनत्रैवार्षिके[[22]](#footnote-23) शूद्रे पञ्चाहाच्छुद्धिरिष्यते ॥१५७/६॥  
द्वादशाहेन शुद्धिः स्यादतीते वत्सरत्रये । गतैः[[23]](#footnote-24) संवत्सरैः षड्भिः शुद्धिर्मासेन कीर्तिता ॥१५७/७॥  
स्त्रीणामकृतचूड़ानां विशुद्धिर्नैशिकी स्मृता । तथा च कृतचूडानां त्र्यहाच्छुद्ध्यन्ति बान्धवाः ॥१५७/८॥  
विवाहितासु नाऽऽशौचं पितृपक्षे विधीयते । पितुर्गृहे प्रसूतानां विशुद्धिर्नैशिकी स्मृता ॥१५७/९॥  
सूतिका दशरात्रेण शुद्धिमाप्नोति नान्यथा । विवाहिता हि चेत्कन्या म्रियते पितृवेश्मनि ॥१५७/१॰॥  
तस्यास्त्रिरात्राच्छुद्ध्यन्ति बान्धवा नात्र संशयः । समानं लघ्वशौचन्तु प्रथमेन समापयेत् ॥१५७/११॥

असमानं द्वितीयेन धर्मराजवचो यथा । देशान्तरस्थः श्रुत्वा तु कुल्याणां मरणोद्भवौ ॥१५७/१२॥  
यच्छेषं दशरात्रस्य तावदेवाशुचिर्भवेत् । अतीते दशरात्रे तु त्रिरात्रमशुचिर्भवेत् ॥१५७/१३॥  
तथा संवत्सरेऽतीते स्नात एव विशुद्ध्यति । मातामहे तथाऽतीत आचार्ये च तथा मृते ॥१५७/१४॥  
रात्रिभिर्मासतुल्याभिर्गर्भस्रावे विशोधनम् । सपिण्डे ब्राह्मणे वर्णाः सर्व एवाविशेषतः ॥१५७/१५॥

दशरात्रेण शुध्यन्ति द्वादशाहेन भूमिपः । वैश्याः पञ्चदशाहेन शूद्रा मासेन भार्गव ॥१५७/१६॥   
[[24]](#footnote-25)उच्छिष्टसन्निधावेकं तथा पिण्डं निवेदयेत् । कीर्तयेच्च तथा तस्य नामगोत्रे समाहितः ॥१५७/१७॥  
भुक्तवत्सु द्विजेन्द्रेषु पूजितेषु [[25]](#footnote-26)धनेन च । विसृष्टाक्षततोयेषु गोत्रनामानुकीर्तनैः ॥१५७/१८॥  
[[26]](#footnote-27)चतुरङ्गुलविस्तारं तत्खातन्तावदन्तरम् । वितस्तिदीर्घं कर्तव्यं विकर्षूणां तथा त्रयम् ॥१५७/१९॥  
विकर्षूणां समीपे च ज्वालयेज्ज्वलनत्रयम् । सोमाय वह्नये रामयमाय च समासतः ॥१५७/२०॥  
जुहुयादाहुतीः सम्यक्सर्वत्रैव चतुस्त्रयः । पिण्डनिर्वपणं कुर्यात्प्राग्वदेव पृथक्पृथक् ॥१५७/२१॥  
अन्नेन दध्ना मधुना तथा मांसेन पूरयेत् । मध्ये चेदधिमासः स्यात्कुर्यादभ्यधिकन्तु तत् ॥१५७/२२॥  
अथ वा द्वादशाहेन सर्वमेतत्समापयेत् । संवत्सरस्य मध्ये च यदि स्यादधिमासकः ॥१५७/२३॥  
तदा द्वादशके श्राद्धे कार्यं तदधिकं भवेत् । संवत्सरे समाप्ते तु श्राद्धं श्राद्धवदाचरेत् ॥१५७/२४॥  
प्रेताय तत ऊर्ध्वं च तस्यैव पुरुषत्रये । पिण्डान्विनिर्वपेत्तद्वच्चतुरस्तु समाहितः ॥१५७/२५॥   
सम्पूज्य दत्त्वा पृथिवी समाना [[27]](#footnote-28)इति चाप्यथ । योजयेत्प्रेतपिण्डं तु पिण्डेष्वन्येषु भार्गव ॥१५७/२६॥   
प्रेतपात्रं च पात्रेषु तथैव विनियोजयेत् । पृथक्पृथक्प्रकर्तव्यं कर्मैतत्कर्मपात्रके ॥१५७/२७॥  
मन्त्रवर्जमिदं कर्म शूद्रस्य तु विधीयते । सपिण्डीकरणं स्त्रीणां कार्यमेवं तदा भवेत् ॥१५७/२८॥  
श्राद्धं कुर्याच्च प्रत्यब्दं प्रेते कुम्भान्नमब्दकम् । गङ्गायाः सिकता धारा यथा वर्षति वासवे ॥१५७/२९॥   
शक्या गणयितुं लोके न त्वतीताः पितामहाः । काले सततगस्थैर्यं[[28]](#footnote-29) नास्ति तस्मात्क्रियां चरेत् ॥१५७/३०॥  
देवत्वे यातनास्थाने प्रेतः श्राद्धं कृतं [[29]](#footnote-30)लभेत् । नोपकुर्यान्नरः शोचन्प्रेतस्याऽऽत्मन एव वा ॥१५७/३१॥  
भृग्वग्निपाशकाम्भोभिर्मृतानामात्मघातिनाम् । पतितानां च नाऽऽशौचं विद्युच्छस्त्रहताश्च ये ॥१५७/३२॥  
यतिव्रतिब्रह्मचारिनृपकारुकदीक्षिताः । राजाज्ञाकारिणो ये च स्नायाद्वै [[30]](#footnote-31)प्रेतगाम्यपि ॥१५७/३३॥  
मैथुने कटधूमे च सद्यः स्नानं विधीयते । द्विजं न निर्हरेत्प्रेतं शूद्रेण तु कथञ्चन ॥१५७/३४॥  
न च शूद्रं द्विजेनापि तयोर्दोषो हि जायते । अनाथविप्रप्रेतस्य वहनात्स्वर्गलोकभाक् ॥१५७/३५॥

सङ्ग्रामे जयमाप्नोति प्रेतेऽनाथे च काष्ठदः । सङ्कल्प्य बान्धवं प्रेतमपसव्येन तां चितिम् ॥१५७/३६॥  
परिक्रम्य ततः स्नानं कुर्युः सर्वे सवाससः । प्रेताय च तथा दद्युस्त्रींस्त्रींश्चैवोदकाञ्जलीन् ॥१५७/३७॥  
द्वार्यश्मनि पदं दत्त्वा प्रविशेयुस्तथा गृहम् । अक्षतान्निक्षिपेद्वह्नौ निम्बपत्रं विदश्य च ॥१५७/३८॥  
पृथक् शयीरन्भूमौ च क्रीतलध्वाशनो भवेत् । एकः पिण्डो दशाहे तु श्मश्रुकर्मकरः शुचिः ॥१५७/३९॥  
सिद्धार्थकैस्तिलैर्विद्वान् मज्जेद्वासोऽपरं दधत् । अजातदन्ते तनये शिशौ गर्भस्रुते तथा ॥१५७/४०॥  
कार्यो नैवाग्निसंस्कारो नैव चास्योदकक्रिया । चतुर्थे च दिनेकार्यस्तथाऽस्थ्नां चैव सञ्चयः ॥१५७/४१॥  
अस्थिसञ्चयनादूर्ध्वमङ्गस्पर्शो विधीयते ॥१५७/४२॥

**स्रावाद्यशौचम्**  
स्रावाशौचं प्रवक्ष्यामि मन्वादिमुनिसम्मतम् । रात्रिभिर्मासतुल्याभिर्गर्भस्रावे त्र्यहेण वा ॥१५८/१॥  
चातुर्मासिकपातान्ते दशाहं पञ्चमासतः ।राजन्ये च चतूरात्रं वैश्ये पञ्चाहमेव च ॥१५८/२॥  
अष्टाहेन तु शूद्रस्य द्वादशाहादतः परम् ।स्त्रीणां विशुद्धिरुदिता स्नानमात्रेण वै पितुः ॥१५८/३॥  
न स्नानं हि सपिण्डे स्यात्त्रिरात्रं सप्तमाष्टयोः ।सद्यः शौचं सपिण्डानामा दन्तजननात्तथा ॥१५८/४॥  
आ चूडादेकरात्रं स्यादा व्रताच्च त्रिरात्रकम् ।दशरात्रं भवेदस्मान्मातापित्रोस्त्रिरात्रकम् ॥१५८/५॥  
अजातदन्ते तु मृते कृतचूडेऽर्भके तथा ।प्रेते न्यूने त्रिभिर्वर्षैर्मृते शुद्धिस्तु नैशिकी ॥१५८/६॥  
[[31]](#footnote-32)द्व्यहेन क्षत्रिये शुद्धिस्त्रिभिर्वैश्ये मृते तथा ।शुद्धिः शूद्रे पञ्चभिः स्यात्प्राग्विवाहाद्द्विषट्त्वहः ॥१५८/७॥  
यत्र त्रिरात्रं विप्राणामशौचं सम्प्रदृश्यते ।तत्र शूद्रे द्वादशाहः षण्नव क्षत्रवैश्ययोः ॥१५८/८॥  
द्व्यब्दे नैवाग्निसंस्कारो मृते तन्निखनेद्भुवि ।न चोदकक्रिया तस्य नाम्नि चापि कृते सति ॥१५८/९॥  
जातदन्तस्य वा कार्या स्यादुपनयनाद्दश ।एकाहाच्छुद्ध्यते विप्रो योऽग्निवेदसमन्वितः ॥१५८/१०॥  
हीने हीनतरे चैव त्र्यहश्चतुरहस्तथा ।पञ्चाहेनाग्निहीनस्तु दशाहाद्ब्राह्मणब्रुवः ॥१५८/११॥

क्षत्रियो नवसप्ताहाच्छुद्ध्येद्विप्रो गुणैर्युतः ।दशाहात्सगुणो वैश्यो विंशाहाच्छूद्र एव च ॥१५८/१२॥  
दशाहाच्छुद्ध्यते विप्रो द्वादशाहेन भूमिपः ।वैश्यः पञ्चदशाहेन शूद्रो मासेन शुद्ध्यति ॥१५८/१३॥  
गुणोत्कर्षे दशाहाप्तौ त्र्यहमेकाहकं त्र्यहे ।एकाहाप्तौ [[32]](#footnote-33)सद्यःशौचं सर्वत्रैवं समूहयेत् ॥१५८/१४॥  
दासान्तेवासिभृतकाः शिष्याश्चैवात्रवासिनः ।स्वामितुल्यमशौचं स्यान्मृते [[33]](#footnote-34)पृथक् [[34]](#footnote-35)पृथग्भवेत् ॥१५८/१५॥  
मरणादेव कर्तव्यं संयोगो यस्य नाग्निभिः ।दाहादूर्ध्वमशौचं स्याद्यस्य वैतानिको विधिः ॥१५८/१६॥  
सर्वेषामेव वर्णानान्त्रिभागात्स्पर्शनं भवेत् ।त्रिचतुःपञ्चदशभिः स्पृश्यवर्णाः क्रमेण तु ॥१५८/१७॥  
चतुर्थे पञ्चमे चैव सप्तमे नवमे तथा ।अस्थिसञ्चयनं कार्यं वर्णानामनुपूर्वशः ॥१५८/१८॥  
अहस्त्वदत्तकन्यासु प्रदत्तासु त्र्यहं भवेत् ।पक्षिणी संस्कृतास्वेव स्वस्रादिषु विधीयते ॥१५८/१९॥  
पितृगोत्रं कुमारीणां व्यूढानां भर्तृगोत्रता[[35]](#footnote-36) ।जलप्रदानं पित्रे च उद्वाहे चोभयत्र तु ॥१५८/२०॥  
दशाहोपरि पित्रोश्च दुहितुर्मरणे त्र्यहम् ।सद्यः शौचं सपिण्डानां पूर्वं चूडाकृतेर्द्विज ॥१५८/२१॥  
एकाहतो ह्याविवाहादूर्ध्वं हस्तोदकात् त्र्यहम् ।पक्षिणी भ्रातृपुत्रस्य सपिण्डानां च सद्यतः ॥१५८/२२॥  
दशाहाच्छुद्ध्यते विप्रो जन्महानौ स्वयोनिषु ।षड्भिस्त्रिभिरहैकेन क्षत्रविट्शूद्रयोनिषु ॥१५८/२३॥   
एतज्ज्ञेयं सपिण्डानां वक्ष्ये चानौरसादिषु ।अनौरसेषु पुत्रेषु भार्यास्वन्यगतासु च ॥१५८/२४॥  
परपूर्वासु च स्त्रीषु त्रिरात्राच्छुद्धिरिष्यते ।वृथा सङ्करजातानां प्रव्रज्यासु च तिष्ठताम् ॥१५८/२५॥  
आत्मनस्त्यागिनाञ्चैव निवर्तेतोदकक्रिया ।मात्रैकया द्विपितरौ भ्रातरावन्यगामिनौ ॥१५८/२६॥  
एकाहः सूतके तत्र मृतके[[36]](#footnote-37) तु द्व्यहो भवेत् ।सपिण्डानामशौचं हि समानोदकतां[[37]](#footnote-38) वदे ॥१५८/२७॥   
बाले देशान्तरस्थे च पृथक्पिण्डे च संस्थिते ।सवासा जलमाप्लुत्य सद्य एव विशुद्ध्यति ॥१५८/२८॥  
दशाहेन सपिण्डास्तु शुद्ध्यन्ति प्रेतसूतके ।त्रिरात्रेण सकुल्यास्तु स्नानाच्छुद्ध्यन्ति गोत्रिणः ॥१५८/२९॥  
सपिण्डता तु पुरुषे सप्तमे विनिवर्तते ।समानोदकभावस्तु निवर्तेताऽऽचतुर्दशात् ॥१५८/३०॥  
जन्मनामस्मृते वै तत्तत्परं गोत्रमुच्यते ।विगतन्तु विदेशस्थं शृणुयाद्यो [[38]](#footnote-39)ह्यनिर्दशम् ॥१५८/३१॥  
यच्छेषं दशरात्रस्य तावदेवाशुचिर्भवेत् ।अतिक्रान्ते दशाहे तु त्रिरात्रमशुचिर्भवेत् ॥१५८/३२॥   
संवत्सरे व्यतीते तु स्पृष्ट्वैवापो विशुद्ध्यति । मातुले पक्षिणो रात्रिः शिष्यर्त्विग्बान्धवेषु च ॥१५८/३३॥  
[[39]](#footnote-40)मृते जामातरि प्रेते दैहित्रे भगिनीसुते ।श्यालके तत्सुते चैव स्नानमात्रं विधीयते ॥१५८/३४॥  
मातामह्यां तथाऽऽचार्ये मृते मातामहे त्र्यहम् ।दुर्भिक्षे राष्ट्रसम्पाते आगतायां तथाऽऽपदि ॥१५८/३५॥  
उपसर्गमृतानाञ्च दाहे ब्रह्मविदां तथा ।सत्रिव्रतिब्रह्मत्तारिसङ्ग्रामे देशविप्लवे ॥१५८/३६॥  
दाने यज्ञे विवाहे च सद्यःशौचं विधीयते ।विप्रगोनृपहन्तॄणामनुक्तं चाऽऽत्मघातिनाम् ॥१५८/३७॥  
असाध्यव्याधियुक्तस्य स्वाध्याये चाक्षमस्य च ।प्रायश्चित्तमनुज्ञातमग्नितोयप्रवेशनम् ॥१५८/३८॥  
अपमानात्तथा क्रोधात्स्नेहात्परिभवाद्भयात् ।उद्बध्य म्रियते नारी पुरुषो वा कथञ्चन ॥१५८/३९॥  
आत्मघाती चैकलक्षं वसेत्स नरकेऽशुचौ ।वृद्धः[[40]](#footnote-41) श्रौतस्मृतेर्लुप्तः परित्यजति यस्त्वसून् ॥१५८/४०॥  
त्रिरात्रं तत्र शाशौचं द्वितीये चास्थिसञ्चयम् ।तृतीये तूदकं कार्यं चतुर्थे श्राद्धमाचरेत् ॥१५८/४१॥  
विद्युदग्निहतानाञ्च त्र्यहं शुद्धिः सपिण्डके ।पाषण्डाश्रिता भर्तृघ्न्यो नाशौचोदकगाः स्त्रियः ॥१५८/४२॥  
पितृमात्रादिपाते तु आर्द्रवासा ह्युपोषितः । अतीतेऽब्दे प्रकुर्वीत प्रेतकार्यं यथाविधि ॥१५८/४३॥  
यः कश्चित्तु हरेत्प्रेतमसपिण्डं कथञ्चन ।स्नात्वा सचैलः स्पृष्ट्वाग्निं घृतं प्राश्य विशुद्ध्यति ॥१५८/४४॥  
यद्यन्नमत्ति तेषां तु दशाहेनैव शुद्ध्यति ।अनदन्नन्नमह्न्येव न वै तस्मिन्गृहे वसेत् ॥१५८/४५॥  
अनाथं ब्राह्मणं प्रेतं ये वहन्ति द्विजातयः ।पदे पदे यज्ञफलं शुद्धिः स्यात्स्नानमात्रतः ॥१५८/४६॥  
प्रेतीभूतं द्विजः शूद्रमनुगच्छंस्त्र्यहाच्छुचिः ।मृतस्य बान्धवैः सार्धं कृत्वा च परिदेवनम् ॥१५८/४७॥  
वर्जयेत्तदहोरात्रं दानश्राद्धादि कामतः ।शूद्रायाः प्रसवो गेहे शूद्रस्य मरणं तथा ॥१५८/४८॥  
भाण्डानि तु परित्यज्य त्र्यहाद्भूलेपतः शुचिः ।न विप्रं स्वेषु तिष्ठत्सु मृतं शूद्रेण [[41]](#footnote-42)नाययेत् ॥१५८/४९॥  
नयेत्प्रेतं स्नापितञ्च पूजितं कुसुमैर्दहेत् ।नग्नदेहं दहेन्नैव किञ्चिद्देहं परित्यजेत् ॥१५८/५०॥  
गोत्रजस्तु गृहीत्वा तु चितां चाऽऽरोपयेत्तदा ।आहिताग्निर्यथान्यायं दग्धव्यस्त्रिभिरग्निभिः ॥१५८/५१॥  
अनाहिताग्निरेकेन लौकिकेनापरस्तथा ।अस्मात्त्वमभिजातोऽसि त्वदयं जायतां पुनः ॥१५८/५२॥  
असौ स्वर्गाय लोकाय सुखाग्निं प्रददेत्सुतः ।सकृत्प्रसिञ्चत्युदकं नामगोत्रेण बान्धवाः ॥१५८/५३॥

एवं मातामहाचार्यप्रेतानां चोदकक्रिया ।काम्योदकं सखिप्रेतस्वस्रीयश्वशुरर्त्विजाम् ॥१५८/५४॥  
अप नः शोशुचिदघं दशाहञ्च सुतोऽर्पयेत् ।ब्राह्मणे दश पिण्डाः स्युः क्षत्रिये द्वादश स्मृताः ॥१५८/५५॥  
वैश्ये पञ्चदश प्रोक्ताः शूद्रे त्रिंशत्प्रकीर्तिताः ।पुत्रो वा पुत्रिकाऽन्यो वा पिण्डं दद्याच्च पुत्रवत् ॥१५८/५६॥  
विदश्य निम्बपत्राणि नियतो द्वारि वेश्मनः ।आचम्य चाग्निमुदकं गोमयं गौरसर्षपान् ॥१५८/५७॥  
प्रविशेयुः समालभ्य कृत्वाश्मनि पदं शनैः ।अक्षारलवणान्नाः[[42]](#footnote-43) स्युर्न्निर्मांसा भूमिशायिनः ॥१५८/५८॥  
क्रीतलब्धाशनाः स्नाता आदिकर्ता दशाहकृत् ।अभावे ब्रह्मचारी तु कुर्यात्पिण्डोदकादिकम् ॥१५८/५९॥  
यथेदं शावमाशौचं सपिण्डेषु विधीयते ।जननेऽप्येवमेव स्यान्निपुणां शुद्धिमिच्छताम् ॥१५८/६०॥  
सर्वेषां शावमाशौचं मातापित्रोश्च सूतकम् ।सूतकं मातुरेव स्यादुपस्पृश्य पिता शुचिः ॥१५८/६१॥  
पुत्रजन्मदिने श्राद्धं कर्तव्यमिति निश्चितम् ।तदहस्तत्प्रदानार्थं गोहिरण्यादिवाससाम् ॥१५८/६२॥  
मरणं मरणेनैव सूतकं सूतकेन तु ।उभयोरपि यत्पूर्वं तेनाऽऽशौचेन शुद्ध्यति ॥१५८/६३॥  
सूतके मृतकं चेत्स्यान्मृतके त्वथ सूतकम् ।तत्राधिकृत्य मृतकं शौचं कुर्यान्न सूतकम् ॥१५८/६४॥  
समानं लघ्वशौचन्तु प्रथमेन समापयेत् ।असमानं द्वितीयेन धर्मराजवचो यथा ॥१५८/६५॥  
शावान्तः शाव आयाते पूर्वाशौचेन शुद्ध्यति ।गुरुणा लघु बाध्येत लघुना नैव तद्गुरु ॥१५८/६६॥  
मृतके सूतके वाऽपि रात्रिमध्येऽन्यदापतेत् ।तच्छेषेणैव शुद्ध्येरन्रात्रिशेषे द्व्यहाधिकात् ॥१५८/६७॥  
प्रभाते यद्यशौचं स्याच्छुद्धेरंश्च त्रिभिर्दिनैः ।उभयत्र दशाहानि कुलस्यान्नं न भुज्यते ॥१५८/६८॥  
दानादि विनिवर्तेत भोजने कृत्यमाचरेत् ।अज्ञाते पातकं नाऽऽद्ये भोक्तुरेकमहोऽन्यथा ॥१५८/६९॥

**असंस्कृतादिशौचम्**   
संस्कृतस्यासंस्कृतस्य स्वर्गो मोक्षो हरिस्मृतेः । अस्थ्नां गङ्गाम्भसि क्षेपात्प्रेतस्याभ्युदयो भवेत् ॥१५९/१॥

गङ्गातोये नरस्यास्थि [[43]](#footnote-44)यावत्तावद्दिवि स्थितिः । आत्मनस्त्यागिनां नास्ति पतितानां तथा क्रिया ॥१५९/२॥  
तेषामपि तथा[[44]](#footnote-45) गाङ्गे तोयेऽस्थ्नां पतनं हितम् । तेषां दत्तं जलं चान्नं गगने तत्प्रलीयते ॥१५९/३॥   
अनुग्रहेण महता प्रेतस्य पतितस्य च । नारायणबलिः [[45]](#footnote-46)कार्यस्तेनानुग्रहमश्नुते ॥१५९/४॥  
अक्षयः पुण्डरीकाक्षस्तत्र दत्तं न नश्यति । पतनात्त्रायते यस्मात्तस्मात्पात्रं जनार्दनः ॥१५९/५॥  
पततां भुक्तिमुक्त्यादिप्रद एको हरिर्ध्रुवम् । दृष्ट्वा लोकान्म्रियमाणान्सहायं धर्ममाचरेत् ॥१५९/६॥   
मृतोऽपि बान्धवः शक्तो नानुगन्तुं नरं मृतम् । जायावर्जं हि सर्वस्य याम्यः पन्था विभिद्यते ॥१५९/७॥  
धर्म एको व्रजत्येनं यत्रक्वचनगामिनम् । श्वःकार्यमद्य कुर्वीत पूर्वाह्णे चाऽऽपराह्णिकम् ॥१५९/८॥  
न हि प्रतीक्षते मृत्युः कृतं वाऽस्य न वा कृतम् । [[46]](#footnote-47)क्षेत्रापणगृहासक्तमन्यत्रगतमानसम् ॥१५९/९॥  
वृकीवोरणमासाद्य मृत्युरादाय गच्छति । न कालस्य प्रियः कश्चिद्द्वेष्यश्चास्य न विद्यते ॥१५९/१०॥  
आयुष्ये कर्मणि क्षीणे प्रसह्य हरते जनम् । नाप्राप्तकालो म्रियते विद्धः शरशतैरपि ॥१५९/११॥  
कुशाग्रेणापि संस्पृष्टः प्राप्तकालो न जीवति । औषधानि न मन्त्राद्यास्त्रायन्ते मृत्युनान्वितम् ॥१५९/१२॥  
[[47]](#footnote-48)वत्सवत्प्राकृतं कर्म कर्तारं विन्दति ध्रुवम् । अव्यक्तादि व्यक्तमध्यमव्यक्तनिधनं जगत् ॥१५९/१३॥  
कौमारादि यथा देहे तथा देहान्तरागमः । नवमन्यद्यथा वस्त्रं गृह्णात्येवं शरीरिकम्॥१५९/१४॥  
देही नित्यमबध्योऽयं यतः शोकं ततस्त्यजेत् ॥१५९/१५॥

1. नन्दन्ति [↑](#footnote-ref-2)
2. देवतीर्थे [↑](#footnote-ref-3)
3. पांशुना [↑](#footnote-ref-4)
4. वरान् [↑](#footnote-ref-5)
5. बले [↑](#footnote-ref-6)
6. जादिष्टकाभवे [↑](#footnote-ref-7)
7. आनेयास्ते विशेषतः [↑](#footnote-ref-8)
8. ते च त्याज्याः [↑](#footnote-ref-9)
9. कृष्णाश्रये [↑](#footnote-ref-10)
10. क्लीबेऽथ प [↑](#footnote-ref-11)
11. पूर्वादित्रयमा [↑](#footnote-ref-12)
12. केऽब्दे कु [↑](#footnote-ref-13)
13. शयं हतामृज्य [↑](#footnote-ref-14)
14. पर्ववर्जस्त्रियो ग [↑](#footnote-ref-15)
15. वारिणा स्नानता [↑](#footnote-ref-16)
16. शोधनात्प्रोक्षणा [↑](#footnote-ref-17)
17. चतुरस्त्रे [↑](#footnote-ref-18)
18. कुशुम्भ [↑](#footnote-ref-19)
19. रतौ प्रवचने चूर्णे मृ [↑](#footnote-ref-20)
20. पद्माक्षतोये [↑](#footnote-ref-21)
21. मि मृत्तिकाशु [↑](#footnote-ref-22)
22. ऊनत्रिपाक्षिकॆ [↑](#footnote-ref-23)
23. मृतैः [↑](#footnote-ref-24)
24. उच्छिन्नसं [↑](#footnote-ref-25)
25. वनेषु [↑](#footnote-ref-26)
26. चतुरभ्यानविस्तारं तत्ख्यातं वदतां वरम् । [↑](#footnote-ref-27)
27. हुति [↑](#footnote-ref-28)
28. सततगाम्भीर्ये ना [↑](#footnote-ref-29)
29. चरेत् [↑](#footnote-ref-30)
30. प्रेतशाम्यति [↑](#footnote-ref-31)
31. त्र्यहेन [↑](#footnote-ref-32)
32. सदाशौचं [↑](#footnote-ref-33)
33. वाऽपि पृथक्पृथक् [↑](#footnote-ref-34)
34. थकस्वकं भवेत् [↑](#footnote-ref-35)
35. त्रकम् [↑](#footnote-ref-36)
36. के न तथा भवेत् [↑](#footnote-ref-37)
37. कजं वदे [↑](#footnote-ref-38)
38. ह्यहर्निश [↑](#footnote-ref-39)
39. मित्रे [↑](#footnote-ref-40)
40. द्धः शौचस्मृ [↑](#footnote-ref-41)
41. नार्चये [↑](#footnote-ref-42)
42. लवणार्थाः स्यु [↑](#footnote-ref-43)
43. यावानार्वाङ्गिरःस्थि [↑](#footnote-ref-44)
44. तथा गङ्गातोये ह्यापतनं हि [↑](#footnote-ref-45)
45. कार्यः स्नेहानु [↑](#footnote-ref-46)
46. क्षेत्रपरगृ [↑](#footnote-ref-47)
47. वद्यत्कृतं [↑](#footnote-ref-48)