नागलक्षणानि ।

अग्निरुवाच ।  
नागादयोऽथ भावादि दश स्थानानि कर्म च । सूतकं दष्टचेष्टेति सप्तलक्षणसंयुता[[1]](#footnote-2)(?)॥१॥

शेषवासुकितक्षाख्याः कर्कटोऽब्जौ महाम्बुजः । शङ्खपालश्च कुलिक इत्यष्टौनागवर्यकाः ॥२॥

दशाष्टपञ्चत्रिगुणशतमूर्धान्वितौ क्रमात् । विप्रौ नृपौ विशौ शूद्रौ द्वौ द्वौ नागेषु कीर्तितौ ॥३॥

तदन्वयाः पञ्चशतं तेभ्यो जाता असङ्ख्यकाः । फणिमण्डलिराजीलवातपित्तकफात्मकाः ॥४॥

व्यन्तरा दोषमिश्रास्ते सर्पा दर्वीकराः स्मृताः । रथाङ्गलाङ्गलच्छत्रस्वस्तिकाङ्कुशधारिणः ॥५॥

गोनसा मन्दगा दीर्घा मण्डलैर्विविधैश्चिताः[[2]](#footnote-3) । राजिलाश्चित्रिताः स्निग्धास्तिर्यगूर्ध्वविराजिभिः ॥६॥

व्यन्तरा मिश्रचिह्नाश्च भूवर्षाग्नेयवायवः । चतुर्विधास्ते षड्विंशभेदाः षोडश गोनसाः ॥७॥

त्रयोदश च राजीला व्यन्तरा एकविंशतिः । येऽनुक्तकाले जायन्ते सर्पास्ते व्यन्तराः स्मृताः ॥८॥

आषाढादित्रिमासैः स्याद्गर्भो मासचतुष्टये । अण्ड्कानां शते द्वे च चत्वारिंशत्प्रसूयते ॥९॥

सर्पा ग्रसन्ति सूतौघान्विना स्त्रीपुन्नपुंसकान् । उन्मीलतेऽक्ष्णि सप्ताहात्कृष्णो मासाद्भवेद्बहिः ॥१०॥

द्वादशाहात्सुबोधः स्याद्दन्ताः स्युः सूर्यदर्शनात् । द्वात्रिंशद्दिनविंशत्या चतस्रस्तेषु दंष्ट्रिकाः ॥११॥

कराली मकरी कालरात्रिश्च यमदूतिका । एतास्ताः सविषा दंष्ट्रा वामदक्षिणपार्श्वगाः ॥१२॥

षण्मासान्मुच्यते कृत्तिं जीवेत्षष्टिसमाद्वयम् । नागाः सूर्यादिवारेशाः सप्त उक्ता दिवा निशि ॥१३॥

स्वेषां षट्प्रतिवारेषु कुलिकः सर्वसन्धिषु । शङ्खेन वा महाब्जेन सह तस्योदयोऽथ वा ॥१४॥

द्वयोर्वा नाडिकामात्रमन्तरं कुलिकोदयः । दुष्टः स कालः सर्वत्र सर्पदंशे विशेषतः ॥१५॥

कृत्तिका भरणी स्वाती मूलं पूर्वत्रयाश्विनी । विशाखार्द्रा मघाश्लेषा चित्रा श्रवणरोहिणी ॥१६॥

हस्तो मन्दकुजौ वारौ पञ्चमी चाष्टमी तिथिः । षष्ठी रिक्ता शिवा निन्द्या पञ्चमी च चतुर्दशी ॥१७॥

सन्ध्याचतुष्टयं दुष्टं दु(द)ग्धयोगाश्च राशयः । एकद्विबहवो दंशा दष्टं विद्धं च खण्डितम् ॥१८॥

अदंशमवगुप्तं स्याद्दंशमेवं चतुर्विधम् । त्रयो द्व्येकक्षता दंशा वेदना रुधिरोल्वणा ॥१९॥

नक्तं त्वेकाङ्घ्रिकूर्माभा दंशाश्च यमचोदिताः । दाही पिपीलिकास्पर्शी कण्ठशोथरुजान्वितः ॥२०॥

सतोदो ग्रन्थितो दंशः सविषोऽन्यस्तु निर्विषः । देवालये शून्यगृहे[[3]](#footnote-4) वल्मीकोद्यानकोटरे ॥२१॥

रथ्यासन्धौ श्मशाने च नद्यां च सिन्धुसङ्गमे । द्वीपे चतुष्पथे सौधे गृहेऽब्जे पर्वताग्रतः ॥२२॥

बलद्वारे जीर्णकूपे जीर्णवेश्मनि कुड्यके । शिग्रुश्लेष्मातकाक्षेषु जम्बूदुम्बरवेणुषु ॥२३॥

वटे च जीर्णप्राकारे खास्यहृत्कक्षजत्रुणि । तालौ शङ्खे गले मूर्ध्नि चिबुके नाभिपादयोः ॥२४॥

दंशोऽशुभः शुभो दूतः पुष्पहस्तः सुवाक्सुधीः । लिङ्गवर्णसमानश्च शुक्लवस्त्रोऽमलः शुचिः ॥२५॥

अपद्वारगतः शस्त्री प्रमादी भूगतेक्षणः । विवर्णवासाः पाशादिहस्तो गद्गदवर्णभाक् ॥२६॥

शुष्ककाष्ठाश्रितः खिन्नस्तिलालक्तकरांशुकः । आर्द्रवासाः कृष्णरक्तपुष्पयुक्तशिरोरुहः ॥२७॥

कुचमर्दी नखच्छेदी गुदस्पृक्पादलेखकः । केशालुञ्ची तृणच्छेदी दुष्टा दूतास्तथैकशः ॥२८॥

इडान्या वा वहेद्द्वेधा यदि दूतस्य चात्मनः । आभ्यां द्वाभ्यां पुष्टयास्मान्विद्यास्त्रीपुन्नपुंसकान् ॥२९॥

दूतः स्पृशति यद्गात्रं तस्मिन्दंशमुदाहरेत् । दूताङ्घ्रिचलनं दुष्टमुत्थितिर्निश्चला शुभा ॥३०॥

जीवपार्श्वे शुभो दूतो दुष्टोऽन्यत्र समागतः । जीवो गतागतैर्दुष्टः शुभो दूतनिवेदने ॥३१॥

दूतस्य वाक्प्रदुष्टा सा पूर्वामजार्धनिन्दिता । विभक्तैस्तस्य वाक्यान्तैर्विषर्निर्विषकालता ॥३२॥

आद्यैः स्वरैश्च काद्यैश्च वर्णैर्भिन्नलिपिर्द्विधा । स्वरजो वसुमान्वर्गी इति ज्ञेया च मातृका ॥३३॥

वाताग्नीन्द्रजलात्मानो वर्गेषु च चतुष्टयम् । नपुंसकाः पञ्चमाः स्युः स्वराः शक्राम्बुयोनयः ॥३४॥

दुष्टौ दूतस्य वाक्पादौ वाताग्नी मध्यमो हरिः । प्रशस्ता वारुणा वर्णा अतिदुष्टा नपुंसकाः ॥३५॥

प्रस्थाने मङ्गलं वाक्यं गर्जितं मेघहस्तिनोः । प्रदक्षिणं फले वृक्षे वामस्य च रुतं जितम् ॥३६॥

शुभा गीतादिशब्दाः स्युरीदृशं स्याद्धि सिद्धये । अनर्थगी रथाक्रन्दो दक्षिणे विरुतं क्षुतम् ॥३७॥

वेश्या[[4]](#footnote-5) क्षुतो[[5]](#footnote-6) नृपः कन्या गौर्दन्ती मुरजध्वजौ । क्षीराज्यदधिशङ्खाम्बुच्छत्रं भेरी फलं सुराः[[6]](#footnote-7) ॥३८॥

तण्डुला हेम रुप्यं च सिद्धयेऽभिमुखा अमी । सकाष्ठः सानलः कारुर्मलिनाम्बरवासभृत् ॥३९॥

गलस्थटङ्को गोमायुगृध्रोलूककपर्दिकाः । तैलं कपालकार्पासे निषद्धे भस्म नष्टये ॥४०॥

विषरोगाश्च सप्त स्युर्धातोर्धात्वन्तराप्तितः । विषदंशो ललाटं यात्यतो नेत्रं ततो मुखम् ॥

आस्याच्च वचनीनाड्यी(?) धातून्प्राप्नोति हि क्रमात् ॥४१॥

इत्याग्नेये महापुराणे नागलक्षणदिर्नाम चतुर्नवत्यधिकद्विशततमोऽध्यायः ॥२९४॥

1. सप्तलक्षणमुच्यते [↑](#footnote-ref-2)
2. मण्डलैर्विविधैः स्मृताः, मण्डलैर्विविधैः स्थिताः [↑](#footnote-ref-3)
3. शूद्रगृहे [↑](#footnote-ref-4)
4. वैश्यो [↑](#footnote-ref-5)
5. क्षतो [↑](#footnote-ref-6)
6. सुरा [↑](#footnote-ref-7)