**वंशानुकीर्तनम्**

**स्वायंभुवमनुवंशवर्णनम् ।**

अग्निरुवाच-  
प्रियव्रतोत्तानपादौ मनोः स्वायंभुवात् सुतौ । अजीजनत्सुतां कन्यां[[1]](#footnote-2) [[2]](#footnote-3)शतरूपां तपोन्विताम् ॥१८/१॥

काम्या कर्दमभार्याऽतः[[3]](#footnote-4) सम्राट्‌ कुक्षिर्विराट् प्रभुः । सुरुच्यामुत्तमो जज्ञे पुत्र उत्तानपादतः ॥१८/२॥   
सुनीत्यां च ध्रुवः पुत्रस्तपस्तेपे सुकीर्तये । ध्रुवो वर्षसहस्राणि त्रीणि दिव्यानि हे मुने ॥१८/३॥   
तस्मै प्रीतो हरिः प्रादान्मुन्यग्रे स्थानकं स्थिरम् । श्लोकं पपाठ ह्युशना वृद्धिं दृष्ट्वा स तस्य च ॥१८/४॥   
अहोऽस्य तपसो वीर्यमहो श्रुतमहोऽद्भुतम् । यमद्य पुरतः कृत्वा ध्रुवं सप्तर्षयः स्थिताः ॥१८/५॥   
तस्मात् वृद्धिश्च भव्यश्च ध्रुवाच्छम्भुर्व्यजायत । वृद्धेराधत्त सुच्छाया पञ्च पुत्रानकल्मषान् ॥१८/६॥   
रिपुं रिपुञ्जयं पुष्यं वृकलं वृकतेजसम् । रिपोराधत्त बृहतीं चाक्षुषं सर्वतेजसम् ॥१८/७॥   
अजीजनत्पुष्करिण्यां वीरिण्यां चाक्षुषो मनुम् । मनोरजायन्त दश नड्वलायां सुतोत्तमाः ॥१८/८॥

ऊरुः पुरुः शतद्युम्नस्तपस्वी सत्यवाक्कविः । अग्निष्टुरतिरात्रश्च सुद्युम्नश्चाभिमन्युकः ॥१८/९॥   
ऊरोरजनयत् पुत्रान् षडग्नेयी महाप्रभान् । अङ्गं सुमनसं स्वातिं क्रतुमङ्गिरसङ्गयम् ॥१८/१०॥   
अङ्गात्सुनीथापत्यं वै वेणमेकं व्यजायत । अरक्षकः पापरतः स हतो मुनिभिः कुशैः ॥१८/११॥   
प्रजार्थमृषयोऽथास्य ममन्थुर्दक्षिणं करम् । वेणस्य मथिते पाणौ संबभूव पृथुर्नृपः ॥१८/१२॥   
तं दृष्ट्वा मुनयः प्राहुरेष वै मुदिताः प्रजाः । करिष्यति महातेजा यशश्च प्राप्स्यते महत् ॥१८/१३॥   
स धन्वी कवची जातस्तेजसा निर्दहन्निव । पृथुर्वैण्यः प्रजाः सर्वा ररक्ष[[4]](#footnote-5) क्षत्रपूर्वजः ॥१८/१४॥   
राजसूयाभिषिक्तानामाद्यः स पृथिवीपतिः । तस्माच्चैव समुत्पन्नौ निपुणौ सूतमागधौ ॥१८/१५॥   
तत्स्तोत्रं चक्रतुर्वीरौ, राजाऽभूज्जनरञ्जनात् । दुग्धा गौस्तेन सस्यानि प्रजानां जीवनाय च ॥१८/१६॥   
सह देवैर्मुनिगणैर्गन्धर्वैश्चाप्सरोगणैः । पितृभिर्दानवैः सर्पैर्वीरुद्भिः पर्वतैर्जनैः ॥१८/१७॥   
तेषु तेषु च पात्रेषु दुह्यमाना वसुन्धरा । प्रादाद्यथेप्सितं क्षीरं तेन प्राणानधारयन् ॥१८/१८॥   
पृथोः पुत्रौ तु धर्मज्ञौ जज्ञातेऽन्तर्धिपालितौ । शिखण्डिनी हविर्धानमन्तर्धानात् व्यजायत ॥१८/१९॥   
हविर्धानात् षडाग्नेयी धिषणाऽजनयत्सुतान् । प्राचीनवर्हिषं शुक्रं गयं कृष्णं व्रजाजिनौ ॥१८/२०॥   
प्राचीनाग्राः कुशास्तस्य पृथिव्यां यजतो यतः । प्राचीनबर्हिः भगवान् महानासीत्प्रजापतिः ॥१८/२१॥   
सवर्णाऽऽधत्त सामुद्री दशप्राचीनबर्हिषः । सर्वे प्रचेतसो नाम धनुर्वेदस्य पारगाः ॥१८/२२॥   
अपृथग्धर्माचरणास्तेऽतप्यन्त महत्तपः । दशवर्षसहस्राणि समुद्रसलिलेशयाः ॥१८/२३॥   
प्रजापतित्वं सम्प्राप्य तुष्टा विष्णोश्च निर्गताः । भूः खं व्याप्तं हि तरुभिस्तांस्तरूनदहंश्च ते ॥१८/२४॥   
मुखजाग्निमरुद्भ्यां च दृष्ट्वा चाथ द्रुमक्षयम् । उपगम्याब्रवीदेतान् राजा सोमः प्रजापतीन् ॥१८/२५॥   
कोपं यच्छत दास्यन्ति कन्यां वो मारिषां वराम् । तपस्विनो मुनेः कण्डोः प्रम्लोचायां मयैव च ॥१८/२६॥   
भविष्यं जानता सृष्टा भार्या वोऽस्तु कुलङ्करी । अस्यामुत्पत्स्यते दक्षः प्रजाः संवर्धयिष्यति ॥१८/२७॥   
प्रचेतसस्तां जगृहुर्दक्षोऽस्याञ्च ततोऽभवत् । अचरांश्च चरांश्चैव द्विपदोऽथ चतुष्पदः ॥१८/२८॥   
स सृष्ट्वा मनसा दक्षः पश्चादसृजत स्त्रियः । ददौ स दश धर्माय कश्यपाय त्रयोदश ॥१८/२९॥   
सप्तविंशति सोमाय चतस्त्रोऽरिष्टनेमिने । द्वे चैव बहुपुत्राय द्वे चैवाङ्गिरसे अदात् ॥१८/३०॥   
तासु देवाश्च नागाद्या मैथुनान्मानसाः पुरा । धर्मसर्गं प्रवक्ष्यामि दशपत्नीषु धर्मतः ॥१८/३१॥   
विश्वे देवास्तु विश्वायाः साध्या साध्यान्व्यजायत । मरुत्त्वया मरुत्त्वन्तो वसोस्तु वसवोऽभवन् ॥१८/३२॥   
भानोस्तु भानवः पुत्रा मुहूर्तास्तु मुहूर्तजाः । लम्बाया धर्मतो घोषो नागवीथी च यामिजा ॥ ३३ ॥  
पृथिवीविषयं सर्वमरुत्वत्यां व्यजायत । सङ्कल्पायास्तु सङ्कल्पा इन्दोर्नक्षत्रतः सुताः ॥१८/३४॥   
आपो ध्रुवश्च सोमश्च धरश्चैवानिलोनलः । प्रत्यूषश्च प्रभासश्च वसवोऽष्टौ च नामतः ॥१८/३५॥   
आपस्य पुत्रो वैतण्ड्यः श्रमः शान्तो मुनिस्तथा । ध्रुवस्य कालो लोकान्तो वर्चाः सोमस्य वै सुतः ॥१८/३६॥   
धरस्य पुत्रो द्रविणो हुतहव्यवहस्तथा । मनोहरायाः शिशिरः प्राणोऽथ रमणस्तथा ॥१८/३७॥  
पुरोजवोऽनिलस्याऽऽसीदविज्ञातोऽनलस्य च । अग्निपुत्रः कुमारश्च शरस्तम्बे व्यजायत ॥१८/३८॥   
तस्य शाखो विशाखश्च नैगमेयश्च पृष्ठतः । कृत्तिकातः कार्तिकेयो यतिः सनत्कुमारकः ॥१८/३९॥   
प्रत्यूषाद्देवलो जज्ञे विश्वकर्मा प्रभासतः । कर्ता शिल्पसहस्राणां त्रिदशानाञ्च वर्धकः ॥१८/४०॥   
मनुष्याश्चोपजीवन्ति शिल्पं वै भूषणादिकम् । सुरभी कश्यपाद्रुद्रानेकादश विजज्ञुषी ॥१८/४१॥   
महादेवप्रसादेन तपसा भाविता सती । अजैकपादहिर्बुध्न्यस्त्वष्टा रुद्रश्च सत्तम ॥१८/४२॥   
त्वष्टुश्चैवाऽऽत्मजः श्रीमान्विश्वरूपो महायशाः । हरश्च बहुरूपश्च त्र्यम्बकश्चापराजितः ॥१८/४३॥   
वृषाकपिश्च शम्भुश्च कपर्दी रैवतस्तथा । मृगव्याधश्च सर्पश्च कपाली दश चैककः ।

रुद्राणां च शतं लक्षं यैर्व्याप्तं सचराचरम् ॥ ४४॥

**कश्यपवंशवर्णनम् ।**

अग्निरुवाच -

कश्यपस्य वदे सर्गमदित्यादिषु हे मुने । चाक्षुषे तुषिता देवास्तेऽदित्यां कश्यपात्पुनः ॥१९/१॥  
आसन्विष्णुश्च शक्रश्च त्वष्टा धाता तथाऽर्यमा । पूषा विवस्वान् सविता मित्रोऽथ वरुणो भगः ॥१९/२॥   
अंशुश्च द्वादशाऽऽदित्या आसन्वैवस्वतेऽन्तरे । अरिष्टनेमिपत्नीनामपत्यानीह षोडश ॥१९/३॥   
बहुपुत्रस्य विदुषश्चतस्रो विद्युतः सुताः । प्रत्यङ्गिरसजाः श्रेष्ठाः कृशाश्वस्य सुरायुधाः ॥१९/४॥   
उदयास्तमने सूर्ये तद्वदेते युगे युगे । हिरण्यकशिपुर्दित्यां हिरण्याक्षश्च कश्यपात् ॥१९/५॥

सिंहिका चाभवत्कन्या विप्रचित्तेः परिग्रहः । राहुप्रभृतयस्तस्यां सैंहिकेया इति श्रुताः ॥१९/६॥   
हिरण्यकशिपोः पुत्राश्चत्वारः प्रथितौजसः । अनुह्लादश्च ह्लादश्च प्रह्लादश्चातिवैष्णवः ॥१९/७॥   
संह्लादश्च चतुर्थोऽभूत् ह्लादपुत्रो ह्लदस्तथा । ह्रदस्य पुत्र[[5]](#footnote-6) आयुष्मान् शिबिर्वास्कल एव च ॥१९/८॥   
विरोचनस्तु प्राह्लादिर्बलिर्जज्ञे विरोचनात् । बलेः पुत्रशतं त्वासीद्बाणश्रेष्ठं[[6]](#footnote-7) महामुने ॥१९/९॥   
पुराकल्पे हि बाणेन[[7]](#footnote-8) प्रसाद्योमापतिं वरः[[8]](#footnote-9) । पार्श्वतो विहरिष्यामीत्येवं प्राप्तश्च ईश्वरात् ॥१९/१०॥   
हिरण्याक्षसुताः पञ्च शम्बरः शकुनिस्त्विति । द्विमूर्धा शङ्कुरार्यश्च शतमासन्दनोः सुताः ॥१९/११॥   
स्वर्भानोः सुप्रभा कन्या पुलोम्नस्तु शची स्मृता । उपदानवी हयशिरा शर्मिष्ठा वार्षपर्वणी ॥१९/१२॥   
पुलोमा कालका चैव वैश्वानरसुते उभे । कश्यपस्य तु भार्ये द्वे तयोः पुत्राश्च कोटयः ॥१९/१३॥   
प्रह्लादस्य चतुष्कोट्यो निवातकवचाः कुले । ताम्रायाः षट्‌सुताः स्युश्च काकी श्वेनी च भास्यपि ॥१९/१४॥   
गृध्रिका शुचि सुग्रीवा ताभ्यः काकादयोऽभवन् । अश्वाश्चोष्ट्राश्च ताम्राया अरुणो गरुडस्तथा ॥१९/१५॥   
विनतायाः, सहस्रं तु सर्पाश्च सुरसाभवाः । काद्रवेयाः सहस्रं तु शेषवासुकितक्षकाः ॥१९/१६॥   
दंष्ट्रिणः क्रोधवशगा धरोत्थाः[[9]](#footnote-10) पक्षिणो जले । सुरभ्यां गोमहिष्यादि इरोत्पन्नास्तृणादयः ॥१९/१७॥   
खसायां यक्षरक्षांसि मुनेरप्सरसोऽभवन् । अरिष्टायान्तु गन्धर्वाः कश्यपाद्धि स्थिरं वरम् ॥१९/१८॥   
एषां पुत्रादयोऽसङ्ख्या देवैर्वै दानवा जिताः । दितिर्विनष्टपुत्रा वै तोषयामास कश्यपम् ॥१९/१९॥   
पुत्रमिन्द्रप्रहर्तारमिच्छती प्राप कश्यपात् । पादाप्रक्षालनात्सुप्ता तस्या गर्भं जघान ह ॥१९/२०॥   
छिद्रमन्विष्य चेन्द्रस्तु ते देवा मरुतोऽभवन् । शक्रस्यैकोनपञ्चाशत्सहाया दीप्ततेजसः ॥१९/२१॥   
एतत्सर्वं हरिर्ब्रह्मा अभिषिच्य पृथुं नृपम् । ददौ क्रमेण राज्यानि अन्येषामधिपो हरिः ॥१९/२२॥   
द्विजौषधीनां चन्द्रस्तु अपान्तु वरुणो नृपः । राज्ञां वैश्रवणो राजा सूर्याणां विष्णुरीश्वरः ॥१९/२३॥   
वसूनां पावको राजा मरुतां वासवः प्रभुः । प्रजापतीनां दक्षोऽथ प्रह्लादो दानवाधिपः ॥१९/२४॥   
पितॄणां च यमो राजा भूतादीनां[[10]](#footnote-11) हरः प्रभुः । हिमवांश्चैव शैलानां नदीनां सागरः प्रभुः ॥१९/२५॥

गन्धर्वाणां चित्ररथो नागानामथ वासुकिः । सर्पाणां तक्षको राजा गरुडः पक्षिणामथ ॥१९/२६॥   
ऐरावतो गजेन्द्राणां गोवृषोऽथ गवामपि । मृगाणामथ शार्दूलः प्लक्षो वनस्पतीश्वरः ॥१९/२७॥   
उच्चैःश्रवास्तथाऽश्वानां सुधन्वा पूर्वपालकः । दक्षिणस्यां शङ्खपदः केतुमान्पालको जले ॥ २८॥  
हिरण्यरोमकः सौम्ये प्रतिसर्गोऽयमीरितः ॥१९/२९॥  
**सूर्यवंशकीर्तनम् ।**

सूर्यवंशं सोमवंशं राज्ञां वंशं वदामि ते । हरेर्ब्रह्मा पद्मगोऽभून्मरीचिर्ब्रह्मणः सुतः ॥२७३/१॥

मरीचेः कश्यपस्तस्माद्विवस्वांस्तस्य पत्न्यपि । संज्ञा राज्ञी प्रभा तिस्रो राज्ञी रैवतपुत्रिका ॥२७३/२॥

रेवतं सुषुवे पुत्रं प्रभातं च प्रभा रवेः । त्वाष्ट्री संज्ञा मनुं पुत्रं यमलौ यमुनां यमम् ॥२७३/३॥

छाया संज्ञा च सावर्णिं मनुं वैवस्वतं सुतम् । शनिं च तपतीं विष्टिं संज्ञायां चाश्विनौ पुनः ॥२७३/४॥

मनोर्वैवस्वतस्यासन्पुत्रा वै न च तत्समाः । इक्ष्वाकुश्चैव नाभागो धृष्टः शर्यातिरेव च ॥२७३/५॥

नरिष्यन्तस्तथा प्रांशुर्नाभागाद्यष्ट सत्तमाः । करुषश्च पृषध्रश्च अयोध्यायां महाबलाः ॥२७३/६॥

कन्येला च मनोरासीद्बुधात्तस्यां पुरूरवाः । पुरूरवसमुपाद्य सेला सुद्युम्नतां गता ॥२७३/७॥

सुद्युम्नादुत्कलगयौ विनताश्वस्त्रयो नृपाः । उत्कलस्योत्कलं राष्ट्रं विनताश्वस्य पश्चिमा ॥२७३/८॥

दिक्पूर्वा[[11]](#footnote-12) राजवर्य्यस्य गयस्य च गयापुरी । वसिष्ठवाक्यात् सुद्युम्नः प्रतिष्ठानमवाप ह ॥२७३/९॥

तत्पुरूरवसे प्रादात्सुद्युम्नो राज्यमाप्य तु । नरिष्यतः शकाः पुत्रा नाभागस्य च वैष्णवः ॥२७३/१०॥

अम्वरीषः प्रजापालो धार्ष्टकं धृष्टतः कुलम् । सुकन्यानर्तौ शर्यातेर्वैरोह्यानर्ततो नृपः ॥२७३/११॥

आनर्त्तविषयश्चासीत्पुरी चासीत्कुशस्थली । रेवस्य रैवतः पुत्रः ककुद्मी नाम धार्मिकः ॥२७३/१२॥

ज्येष्ठः पुत्रशतस्यासीद्राज्यं प्राप्य कुशस्थलीम् । स कन्यासहितः श्रुत्वा गान्धर्वं ब्रह्मणोऽन्तिके ॥२७३/१३॥

मुहूर्तभूतं देवस्य मर्त्ये बहुयुगं गतम् । आजगाम जवेनाथ स्वां पुरीं यादवैर्वृताम् ॥२७३/१४॥

कृतां द्वारवतीं नाम बहुद्वारां मनोरमाम् । भोजवृष्ण्यन्धकैर्गुप्तां वासुदेवपुरोगमैः ॥२७३/१५॥

रेवतीं बलदेवाय ददौ ज्ञात्वा ह्यनित्यताम्[[12]](#footnote-13) । तपः सुमेरुशिखरे तप्त्वा विष्ण्वालयं गतः ॥२७३/१६॥

नाभागस्य च पुत्रौ द्वौ वैश्यौ ब्राह्मणतां गतौ । करूषस्य तु कारूषाः क्षत्रिया युद्धदुर्मदाः ॥२७३/१७॥

शूद्रत्वं च पृषध्रोऽगाद्धिंसयित्वा गुरोश्च गाम् । मनुपुत्रादथेक्ष्वाकोर्विकुक्षिर्देवराडभूत् ॥२७३/१८॥

विकुक्षेस्तु ककुत्स्थोऽभूत्तस्य पुत्रः सुयोधनः । तस्य पुत्रः पृथुर्नाम विश्वगाश्वः पृथोः सुतः ॥२७३/१९॥

आयुस्तस्य च पुत्रोऽभूद्युवनाश्वस्तथा सुतः । युवनाश्वाच्च श्रावन्तः पूर्वे श्रावन्तिका पुरी ॥२७३/२०॥

श्रावन्ताद्बृहदश्वोऽभूत् कुवलाश्वस्ततो नृपः । धुन्धुमारत्वमगमद्धुन्धोर्न्नाम्ना च वै पुरा ॥२७३/२१॥

धुन्धुमारास्त्रयो भूपा दृढाश्वो दण्ड एव च । कपिलोऽथ दृढाश्वात्तु हर्यश्वश्च प्रमोदकः ॥२७३/२२॥

हर्यश्वाच्च निकुम्भोऽभूत् संहताश्वो निकुम्भतः । अकृशाश्वो रणाश्वश्च संहताश्वसुतावुभौ ॥२७३/२३॥

युवनाश्वो रणाश्वस्य मान्धाता युवनाश्वतः । मान्धातुः पुरुकुत्सोऽभून्मुचुकुन्दो द्वितीयकः ॥२७३/२४॥

पुरुकुत्सात्त्रसद्दस्युः सम्भूतो नर्मदाभवः । सम्भूतस्य सुधन्वाऽभूत्त्रिधन्वाथ सुधन्वनः ॥२७३/२५॥

त्रिधन्वनस्तु तरुणस्तस्य सत्यव्रतः सुतः । सत्यव्रतात्सत्यरथो हरिश्चन्द्रश्च तत्सुतः ॥२७३/२६॥

हरिश्चन्द्राद्रोहिताश्वो रोहिताश्वाद्वृकोऽभवत् । वृकाद्वाहुश्च वाहोश्च सगरस्तस्य च प्रिया ॥२७३/२७॥

प्रभा षष्टिसहस्राणां सुतानां जननी ह्यभूत् । तुष्टादौर्वान्नृपादेकं भानुमत्यसमञ्जसम् ॥२७३/२८॥

खनन्तः पृथिवीं दग्धा कपिलेनाथ सागराः[[13]](#footnote-14) । असमञ्जसोंऽशुमांश्च दिलीपोंऽशुमतोऽभवत् ॥२७३/२९॥

भगीरथो दिलीपात्तु येन गङ्गावतारिता । भगीरथात्तु नाभागो नाभागादम्बरीषकः ॥२७३/३०॥

सिन्धुद्वीपोऽम्बरीषात्तु श्रुतायुस्तत्सुतः स्मृतः । श्रुतायोर्ऋतुपर्णोऽभूत्तस्य कल्माषपादकः ॥२७३/३१॥

कल्माषाङ्घ्रेः सर्वकर्मा ह्यनरण्यस्ततोऽभवत् । अनरण्यात्तु निघ्नोऽथ (दिलीपस्तत्सुतोऽभवत् ॥२७३/३२॥

तस्य राज्ञो रघुर्जज्ञे तत्सुतोऽपि ह्यजो भवत्)[[14]](#footnote-15) । तस्माद्दशरथो जातस्तस्य पुत्रचतुष्टयम् ॥२७३/३३॥

नारायणात्मकाः सर्वे रामस्तस्याग्रजोऽभवत् । रावणान्तकरो राजा ह्ययोध्यायां रघूत्तमः ॥२७३/३४॥

वाल्मीकिर्यस्य चरितं चक्रे तन्नारदश्रवात् । रामपुत्रौ कुशलवौ सीतायां कुलवर्धनौ ॥२७३/३५॥

अतिथिश्च कुशाज्जज्ञे निषधस्तस्य चात्मजः । निषधात्तु नलो जज्ञे नभोऽजायत वै नलात् ॥२७३/३६॥

नभसः पुण्डरीकोऽभूत् सुधन्वा च ततोऽभवत् । सुधन्वनो देवानीको ह्यहीनाश्वश्च तत्सुतः ॥२७३/३७॥

अहीनाश्वात्सहस्राश्वश्चन्द्रालोकस्ततोऽभवत् । चन्द्रावलोकतस्तारापीडोऽस्माच्चन्द्रपर्वतः ॥२७३/३८॥

चन्द्रगिरेर्भानुरथः श्रुतायुस्तस्य चात्मजः । इक्ष्वाकुवंशप्रभवाः सूर्यवंशधराः स्मृताः ॥२७३/३९॥

**सोमवंशवर्णनम् ।**

सोमवंशं प्रवक्ष्यामि पठितं पापनाशनम् । विष्णुनाभ्यब्जजो ब्रह्मा ब्रह्मपुत्रोऽत्रिरत्रितः ॥२७४/१॥

सोमश्चक्रे राजसूयं त्रैलोक्यं दक्षिणां ददौ । समाप्तेऽवभृथे सोमं तद्रूपालोकनेच्छवः ॥२७४/२॥

कामवाणाभितप्ताङ्ग्यो नवदेव्यः[[15]](#footnote-16) सिषेविरे । लक्ष्मीर्नारायणं त्यक्त्वा सिनीवाली च कर्दमम् ॥२७४/३॥

द्युतिर्विभावसुं त्यक्त्वा पुष्टिर्धातारमव्ययम् । प्रभा प्रभाकरं त्यक्त्वा हविष्मन्तं कुहूः स्वयम् ॥२७४/४॥

कीर्तिर्जयन्तं भर्तारं वसुर्मारीचकश्यपम् । धृतिस्त्यक्त्वा पतिं नन्दीं सोममेवाभजत्तदा ॥२७४/५॥

स्वकीया इव सोमोऽपि कामयामास तास्तदा । एवं कृतापचारस्य तासां भर्तृगणस्तदा ॥२७४/६॥

न शशाकापचाराय शापैः शस्त्रादिभिः पुनः । सप्तलोकैकनाथत्वमवाप्तस्तपसा ह्युत ॥२७४/७॥

विबभ्राम मतिस्तस्य विनयादनयाहता । बृहस्पतेः स वै भार्यां तारां नाम यशस्विनीम् ॥२७४/८॥

जहार तरसा सोमो ह्यवमन्याङ्गिरःसुतम् । ततस्तद्युद्धमभवत्प्रख्यातं तारकामयम् ॥२७४/९॥

देवानां दानवानां च लोकक्षयकरं महत् । ब्रह्मा निवार्योशनसं तारामङ्गिरसे ददौ ॥२७४/१०॥

तामन्तःप्रसवां दृष्ट्वा गर्भं त्यजाब्रवीद्गुरुः । गर्भस्त्यक्तः प्रदीप्तोऽथ प्राहाहं सोमसम्भवः ॥२७४/११॥

एवं सोमाद्बुधः पुत्रः पुत्रस्तस्य पुरूरवाः । स्वर्गं त्यक्त्वोर्वशी सा तं वरयामास चाप्सराः ॥२७४/१२॥

तया सहावसद्राजा दशवर्षाणि पञ्च च । पञ्च षट्सप्त चाष्टौ च दश चाष्टौ महामुने ॥२७४/१३॥

एकोऽग्निरभवत्पूर्वं तेन त्रेता प्रवर्तिता । पुरूरवा योगशीलो गान्धर्वलोकमीयिवान् ॥२७४/१४॥

आयुर्दृढायुरश्वायुर्धनायुर्धृतिमान्वसुः । दिविजातः शतायुश्च सुषुवे चोर्वशी नृपात् ॥२७४/१५॥

आयुषो नहुषः पुत्रो वृद्धशर्मा रजिस्तथा । दम्भो विपाप्मा पञ्चाद्यं रजेः पुत्रशतं ह्यभूत् ॥२७४/१६॥

राजेया इति विख्याता विष्णुदत्तवरो रजिः । देवासुरे रणे दैत्यानवधीत्सुरयाचितः ॥२७४/१७॥

शतायेन्द्राय पुत्रत्वं दत्वा राज्यं दिवं गतः । रजेः पुत्रैर्हृतं राज्यं शक्रस्याथ सुदुर्मनाः ॥२७४/१८॥

ग्रहशान्त्यादिविधिना गुरुरिन्द्राय तद्ददौ । मोहयित्वा रजिसुतानासंस्ते निजधर्मतः ॥२७४/१९॥

नहुषस्य सुताः सप्त यतिर्ययातिरुत्तमः । उद्भवः पञ्चकश्चैव शर्यातिमेघपालकौ ॥२७४/२०॥

यतिः कुमारभावेऽपि विष्णुं ध्यात्वा हरिं गतः । देवयानी शुक्रकन्या ययातेः पत्न्यऽभूत्तदा ॥२७४/२१॥

वृषपर्वजा शर्मिष्ठा ययातेः पञ्च तत्सुताः । यदुं च तुर्वसुं चैव देवयानी व्यजायत ॥२७४/२२॥

द्रुह्यं चानुं च पुरुं च शर्मिष्ठा वार्षपर्वणी । यदुः पुरुश्चाभवतां तेषां वंशविवर्धनौ ॥२७४/२३॥

**यदुवंशवर्णनम् ।**

यदोरासन्पञ्च पुत्रा ज्येष्ठस्तेषु सहस्रजित् । नीलाञ्जको रघुः क्रोष्टुः शतजिच्च सहस्रजित् ॥२७५/१॥

शतजिद्धैहयो रेणुहयो हय इति त्रयः । धर्मनेत्रो हैहयस्य धर्मनेत्रस्य संहतः ॥२७५/२॥

महिमा संहतस्यासीन्महिम्नो भद्रसेनकः । भद्रसेनाद्दुर्गमोऽभूद्दुर्गमात्कनकोऽभवत् ॥२७५/३॥

कनकात् कृतवीर्यस्तु कृताग्निः करवीरकः । कृतौजाश्च चतुर्थोऽभूत् कृतवीर्यात्तु सोऽर्जुनः ॥२७५/४॥

दत्तोऽर्जुनाय तपते सप्तद्वीपमहीशताम् । ददौ बाहुसहस्रं च ह्यजेयत्वं रणे तथा ॥२७५/५॥

अधर्मे वर्तमानस्य विष्णुहस्तान्मृतिर्ध्रुवा । दश यज्ञसहस्राणि सोऽर्जुनः कृतवान्नृपाः ॥२७५/६॥

अनष्टद्रव्यता राष्ट्रे तस्य संस्मरणादभूत् । न नूनं कार्तवीर्यस्य गतिं यास्यन्ति वै नृपः ॥२७५/७॥

यज्ञैर्दानैस्तपोभिश्च विक्रमेण श्रुतेन च । कार्तवीर्यस्य च शतं पुत्राणां पञ्च वै परम् ॥२७५/८॥

शूरसेनश्च शूरश्च धृष्टोक्तः कृष्ण एव च । जयध्वजश्च नामासीदावन्त्यो नृपतिर्महान् ॥२७५/९॥

जयध्वजात्तालजङ्घस्तालजङ्घात्ततः सुताः । हैहयानां कुलाः पञ्च भोजाश्चावन्तयस्तथा ॥२७५/१०॥

वीतिहोत्राः स्वयं जाताः शौण्डिकेयास्तथैव च । वीतिहोत्रादनन्तोऽभुदनन्ताद्दुर्जयो नृपः ॥२७५/११॥

क्रोष्टोर्वंशं प्रवक्ष्यामि यत्र जातो हरिः स्वयम् । क्रोष्टोस्तु वृजिनीवांश्च स्वाहाऽभूद्वृजिनीवतः ॥२७५/१२॥

स्वाहापुत्रो रुषद्गुश्च तस्य चित्ररथः सुतः । शशबिन्दुश्चित्ररथाच्चक्रवर्ती हरौ रतः ॥२७५/१३॥

शशबिन्दोश्च पुत्राणां शतानामभवच्छतम् । धीमतां चारुरूपाणां भूरिद्रविणतेजसाम् ॥२७५/१४॥

पृथुश्रवाः प्रधानोऽभूत्तस्य पुत्रः सुयज्ञकः । सुयज्ञस्योशनाः पुत्रस्तितिक्षुरुशनःसुतः ॥२७५/१५॥

तितिक्षोस्तु मरुत्तोऽभूत्तस्मात्कम्बलबर्हिषः । पञ्चाशद्रुक्मकवचाद्रुक्मेषुः पृथुरुक्मकः ॥२७५/१६॥

हविर्ज्यामघः पापघ्नो ज्यामघः स्त्रीजितोऽभवत् । शैब्यायां ज्यामघादासीद्विदर्भस्तस्य कौशिकः ॥२७५/१७॥

लोमपादः क्रथः श्रेष्ठात्कृतिः स्याल्लोमपदतः । कौशिकस्य चिदिः पुत्रस्तस्माच्चैद्या नृपाः स्मृताः ॥२७५/१८॥

क्रथाद्विदर्भपुत्राश्च कुन्तिः कुन्तेस्तु धृष्टकः । धृष्टकस्य धृतिस्तस्य उदर्काख्यो विदूरथः ॥२७५/१९॥

दशार्हपुत्रो व्योमस्तु व्योमाज्जीमूत उच्यते । जीमूतपुत्रो विकलस्तस्य भीमरथः सुतः ॥२७५/२०॥

भीमरथान्नवरथस्ततो दृढरथोऽभवत् । शकुन्तिश्च दृढरथाच्छकुन्तेश्च करम्भकः ॥२७५/२१॥

करम्भाद्देवरातोऽभूद्देवक्षेत्रश्च तत्सुतः । देवक्षेत्रान्मधुर्नाम मधोर्द्रवरसोऽभवत् ॥२७५/२२॥

द्रवरसात्पुरुहूतोऽभूज्जन्तुरासीत्तु तत्सुतः । गुणी तु यादवो राजा जन्तुपुत्रस्तु सात्वतः ॥२७५/२३॥

सात्त्वताद्भजमानस्तु वृष्णिरन्धक एव च । देवावृधश्च चत्वारस्तेषां वंशास्तु विश्रुताः ॥२७५/२४॥

भजमानस्य वाह्योऽभूद्वृष्टिः कृमिर्निमिस्तथा । देवावृधाद्वभ्रुरासीत्तस्य श्लोकोऽत्र गीयते ॥२७५/२५॥

यथैव शृणुमो दूराद्गुणांस्तद्वत्समन्तिकात् । वभ्रुः श्रेष्ठो मनुष्याणां देवैर्देवावृधः समः ॥२७५/२६॥

चत्वारश्च सुता बभ्रोर्वासुदेवपरा नृपाः । कुकुरो[[16]](#footnote-17) भजमानस्तु शिनिः कम्बलबर्हिषः ॥२७५/२७॥

कुकुरस्य सुतो धृष्णुर्धृष्णोस्तु तनयो धृतिः । धृतेः कपोतरोमाभूत्तस्य पुत्रस्तु तित्तिरिः ॥२७५/२८॥

तित्तिरेस्तु नरः पुत्रस्तस्य चानकदुन्दुभिः । पुनर्वसुस्तस्य पुत्र आहुकश्चाहुकीसुतः ॥२७५/२९॥

आहुकाद्देवको जज्ञे उग्रसेनस्ततोऽभवत् । देववानुपदेवश्च देवकस्य सुताः स्मृताः ॥२७५/३०॥

तेषां स्वसारः सप्तासन्वसुदेवाय ता ददौ । देवकी श्रुतदेवी च मित्रदेवी यथोधरा ॥२७५/३१॥

श्रीदेवी सत्यदेवी च सुरापी चेति सप्तमी । नवोग्रसेनस्य सुताः कंसस्तासां[[17]](#footnote-18) च पूर्वजः ॥२७५/३२॥

न्यग्रोधश्च सुनामा च कङ्कः शङ्कुश्च भूमिपः । सुतनू राष्ट्रपालश्च युद्धमुष्टिः सुमुष्टिकः ॥२७५/३३॥

भजमानस्य पुत्रोऽथ रथमुख्यो विदूरथः । राजाधिदेवः शूरश्च विदूरथसुतोऽभवत् ॥२७५/३४॥

राजाधिदेवपुत्रौ द्वौ शोणाश्वः श्वेतवाहनः । शोणाश्वस्य सुताः पञ्च शमीशत्रुजिदादयः ॥२७५/३५॥

शमीपुत्रः प्रतिक्षेत्रः प्रतिक्षेत्रस्य भोजकः । भोजस्य हृदिकः पुत्रो ह्यदिकस्य दशात्मजाः ॥२७५/३६॥

कृतवर्मा शतधन्वा देवार्हो भीषणादयः । देवार्हात्कम्बलबर्हिरसमौजास्ततोऽभवत् ॥२७५/३७॥

सुदंष्ट्रश्च सुवासश्च धृष्टोऽभूदसमौजसः । गान्धारी चैव माद्री च धृष्टभार्ये बभूवतुः ॥२७५/३८॥

सुमित्रोऽभूच्च गान्धार्या माद्री जज्ञे युधाजितम् । अनमित्रः शिनिर्धृष्टात्ततो वै देवमीढुषः ॥२७५/३९॥

अनमित्रसुतो निघ्नो निघ्नस्यापि प्रसेनकः । सत्राजितः प्रसेनोऽथ मणिं सूर्यात्स्यमन्तकम् ॥२७५/४०॥

प्राप्यारण्ये चरन्तं तु सिंहो हत्वाऽग्रहीन्मणिम् । हतो जाम्बवता सिंहो जाम्बवान् हरिणा जितः ॥२७५/४१॥

तस्मान्मणिं जाम्बवतीं प्राप्यागाद्वारकां पुरीम् । सत्राजिताय प्रददौ शतधन्वा जघान तम् ॥२७५/४२॥

हत्वा शतधनुं कृष्णो मणिमादाय कीर्तिभाक् । बलयादवमुख्याग्रेऽक्रूराय मणिमार्पयत् ॥२७५/४३॥

मिथ्याभिशस्तिं कृष्णस्य त्यक्त्वा स्वर्गी च सम्पठन् । सत्राजितो भङ्गकारः सत्यभामा हरेः प्रिया ॥२७५/४४॥

अनमित्राच्छिनिर्जज्ञे सत्यकस्तु शिनेः सुतः । सत्यकात्सात्यकिर्जज्ञे युयुधानाद्धुनिर्ह्यभूत् ॥२७५/४५॥

धुनेर्युगन्धरः पुत्रः स्वाह्योऽभुत् स युधाजितः । ऋषभक्षेत्रकौ तस्य ह्यृषभाच्च श्वफल्ककः ॥२७५/४६॥

श्वफल्कपुत्रो ह्यक्रूरो अक्रूराच्च सुधन्वकः । शूरात्तु वसुदेवाद्याः पृथा पाण्डोः प्रियाऽभवत् ॥२७५/४७॥

धर्माद्युधिष्ठिरः पाण्डोर्वायोः कुन्त्यां वृकोदरः । इन्द्राद्धनञ्जयो माद्र्यां नकुलः सहदेवकः ॥२७५/४८॥

वसुदेवाच्च रोहिण्यां रामः सारणदुर्गमौ । वसुदेवाच्च देवक्यामादौ जातः सुषेणकः ॥२७५/४९॥

कीर्त्तिमान्भद्रसेनश्च जारुख्यो विष्णुदासकः । भद्रदेहः कंश एतान्षड्गर्भान्निजघान ह ॥२७५/५०॥

ततो बलस्ततः कृष्णः सुभद्रा भद्रभाषिणी । चारुदेष्णश्च शा(सा)म्बाद्याः कृष्णाज्जाम्बवतीसुताः ॥२७५/५१॥

**राजवंशवर्णनम् ।**

तुर्वसोश्च सुतो वर्गो गोभानुस्तस्य चात्मजः । गोभानोरासीत्त्रैशानिस्त्रैशानेस्तु करन्धमः ॥२७७/१॥

करन्धमान्मरुत्तोऽभूद्दुष्यन्तस्तस्य चात्मजः । दुष्यन्तस्य वरूथोऽभूद्गाण्डीरस्तु वरूथतः ॥२७७/२॥

गाण्डीराच्चैव गान्धारः पञ्च जानपदास्ततः । गान्धाराः केरलाश्चोलाः पाण्ड्याः कोला महाबलाः ॥२७७/३॥

द्रुह्यस्तु बभ्रुसेतुश्च बभ्रुसेतोः पुरोवसुः । ततो गान्धारा गान्धारैर्घर्मो घर्माद्घृतोऽभवत् ॥२७७/४॥

घृतात्तु विदुषस्तस्मात्प्रचेतास्तस्य वै शतम् । अनडुश्च सुभानुश्च चाक्षुषः परमेषुकः ॥२७७/५॥

सुभानोश्च कालानलः कालानलजः सृञ्जयः । पुरञ्जयः सृञ्जयस्य तत्पुत्रो जनमेजयः ॥२७७/६॥

तत्पुत्रस्तु महाशालस्तत्पुत्रोऽभून्महामनाः । तस्मादुशीनरो ब्रह्मन्नृगायां तु नृगस्ततः ॥२७७/७॥

नरायां तु नरश्चासीत्कृमिस्तु कृमितः सुतः । दशायां सुव्रतो जज्ञे दृशद्वत्यां शिबिस्तथा ॥२७७/८॥

शिवेः पुत्रास्तु चत्वारः पृथुदर्भश्च वीरकः । कैकेयो भद्रकस्तेषां नाम्ना जनपदाः शुभाः ॥२७७/९॥

तितिक्षुरुशीनरजस्तितिक्षोश्च रुषद्रथः । रुषद्रथादभूत्पैलः पैलाच्च सुतपाः सुतः ॥२७७/१०॥

महायोगी बलिस्तस्मादङ्गो वङ्गश्च मुख्यकः । पुण्ड्रः कलिङ्गो बालेयो बलिर्योगी बलान्वितः ॥२७७/११॥

अङ्गाद्दधिवाहनोऽभूत् तस्माद्दिविरथो नृपः । दिविरथाद्धर्मरथस्तस्य चित्ररथः सुतः ॥२७७/१२॥

चित्ररथात्सत्यरथो लोमपादश्च तत्सुतः । लोमपादाच्चतुरङ्गः पृथुलाक्षश्च तत्सुतः ॥२७७/१३॥

पृथुलाक्षाच्च चम्पोऽभूच्चम्पाद्धर्यङ्गकोऽभवत् । हर्यङ्गाच्च भद्ररथो बृहत्कर्मा च तत्सुतः ॥२७७/१४॥

तस्मादभूद्बृहद्भानुर्बृहद्भानोर्बृहात्मवान् । तस्माज्जयद्रथो ह्यासीज्जयद्रथाद्बृहद्रथः ॥२७७/१५॥

बृहद्रथाद्विश्वजिच्च कर्णो विश्वजितोऽभवत् । कर्णस्य वृषसेनस्तु पृथुसेनस्तदात्मजः ॥२७७/१६॥

एतेऽङ्गवंशजा भूपाः पूरोर्वंशं निबोध मे ॥२७७/१७॥

**पुरुवंशवर्णनम् ।**

पुरोर्जनमेजयोऽभूत्प्राचीवान्नाम तत्सुतः । प्राचीवतो मनस्युस्तु तस्माद्वीतमयो नृपः ॥२७८/१॥

शुन्धुर्वीतमयाच्चाऽभूच्छुन्धोर्बहुविधः सुतः । बहुविधाच्च संयाती रहोवादी च तत्सुतः ॥२७८/२॥

तस्य पुत्रोऽथ भद्राश्वो भद्राश्वस्य दशात्मजाः । ऋचेयुश्च कृषेयुश्च सन्नतेयुस्तथात्मजः ॥२७८/३॥

घृतेयुश्च चितेयुश्च स्थण्डिलेयुश्च सत्तमः । धर्मेयुः सन्नतेयुश्च कृतेयुर्मतिनारकः ॥२७८/४॥

तंसुरोघः प्रतिरथः पुरस्तो मतिमारजाः । आसीत्पतिरथात्कण्वः कण्वान्मेधातिथिस्त्वभूत् ॥२७८/५॥

तंसुरोधाच्च चत्वारो दुष्यन्तोऽथ प्रवीरकः । सुमन्तश्चानयो वीरो दुष्यन्ताद्भरतोऽभवत् ॥२७८/६॥

शकुन्तलायां तु बली यस्य नाम्ना तु भारताः । सुतेषु मातृकोपेन नष्टेषु भरतस्य च ॥२७८/७॥

ततो मरुद्भिरानीय पुत्रः स तु बृहस्पतेः । संक्रामितो भरद्वाजः क्रतुभिर्वितथोऽभवत् ॥२७८/८॥

स चापि वितथः पुत्राञ्जनयामास पञ्च वै । सुहोत्रं च सुहोतारं गयं गर्भं तथैव च ॥२७८/९॥

कपिलं च महात्मानं सुकेतुं च सुतद्वयम् । कौशिकं च गृत्सपतिं तथा गृत्सपतेः सुताः ॥२७८/१०॥

ब्राह्माणाः क्षत्रिया वैश्याः काशाः[[18]](#footnote-19) दीर्घतमाः सुताः । ततो धन्वन्तरिश्चासीत्तत्सुतोऽभूच्च केतुमान् ॥२७८/११॥

केतुमतो हेमरथो दिवोदास इति श्रुतः । प्रतर्दनो दिवोदासाद्भर्गवत्सौ प्रतर्दनात् ॥२७८/१२॥

वत्सादनर्क आसीच्च अनर्कात्क्षेमकोऽभवत् । क्षेमकाद्वर्षकेतुश्च वर्षकेतोर्विभुः स्मृतः ॥२७८/१३॥

विभोरानर्तः पुत्रोऽभूद्विभोश्च सुकुमारकः । सुकुमारात्सत्यकेतुर्वत्सभूमिस्तु वत्सकात् ॥२७८/१४॥

सुहोत्रस्य बृहत्पुत्रो बृहतस्तनयास्त्रयः । अजमीढो द्विमीढश्च पुरुमीढश्च वीर्यवान् ॥२७८/१५॥

अजमीढस्य केशिन्यां जज्ञे जह्नुः प्रतापवान् । जह्नोरभूदजकाश्वो बलाकाश्वस्तदात्मजः ॥२७८/१६॥

वलाकाश्वस्य कुशिकः कुशिकाद्गाधिरिन्द्रकः । गाधेः सत्यवती कन्या विश्वामित्रः सुतोत्तमः ॥२७८/१७॥

देवरातः कतिमुखा विश्वामित्रस्य ते सुताः । शुनःशेपोऽष्टकश्चान्यो ह्यजमीढात्सुतोऽभवत् ॥२७८/१८॥

नीलिन्यां शान्तिरपरः पुरुजातिः सुशान्तितः । पुरुजातेस्तु बाह्याश्वो बाह्याश्वात्पञ्च पार्थिवाः ॥२७८/१९॥

मुकुलः सृञ्जयश्चैव राजा बृहदिषुस्तथा । यवीनरश्च कृमिलः पाञ्चाला इति विश्रुताः ॥२७८/२०॥

मुकुलस्य तु मौकुल्याः क्षात्रोपेता[[19]](#footnote-20) द्विजातयः । चञ्चाश्वो मुकुलाज्जज्ञे चञ्चाश्वान्मिथुनं ह्यभुत् ॥२७८/२१॥

दिवोदासो ह्यहल्या च अहल्यायां शरद्वतात् । शतानन्दः शतानन्दात्सत्यधृङ्मिथुनं ततः ॥२७८/२२॥

कृपः कृपी किवोदासान्मैत्रेयः सोमपस्ततः । सृञ्जयात्पञ्चधनुषः सोमदत्तश्च तत्सुतः ॥२७८/२३॥

सहदेवः सोमदत्तात् सहदेवात्तु सोमकः । आसीच्च सोमकाज्जन्तुर्ज्जन्तोश्च पृषतः सुतः ॥२७८/२४॥

पृषताद्द्रुपदस्तस्माद्धृष्टद्युम्नोऽथ तत्सुतः । धृष्टकेतुश्च धूमिन्यामृक्षोऽभूदजमीढतः ॥२७८/२५॥

ऋक्षात्संवरणो जज्ञे कुरुः संवरणात्ततः । यः प्रयागादपाक्रम्य कुरुक्षेत्रं चकार ह ॥२७८/२६॥

कुरोः सुधन्वा सुधनुः परिक्षिच्च रिपुंजयः । सुधन्वनः सुहोत्रोऽभूत्सुहोत्राच्च्यवनो ह्यभूत् ॥२७८/२७॥

वसुश्रेष्ठोपरिचाराः[[20]](#footnote-21) सप्तासन्गिरिकासुताः । बृहद्रथः कुशो वीरो यदुः प्रत्यग्रहो बलः ॥२७८/२८॥

मत्स्यकाली कुशाग्रोऽतो ह्यासीद्राज्ञो बृहद्रथात् । कुशाग्राद्वृषभो जज्ञे तस्य सत्यहितः सुतः ॥२७८/२९॥

सुधन्वा तत्सुतश्चोर्ज ऊर्जादासीच्च सम्भवः । सम्भवाच्च जरासन्धः सहदेवश्च तत्सुतः ॥२७८/३०॥

सहदेवादुदापिश्च उदापेः श्रुतकर्मकः । परिक्षितस्य दायादो धार्मिको जनमेजयः ॥२७८/३१॥

जनमेजयात्त्रसद्दस्युर्जह्नोस्तु सुरथः सुतः । श्रुतसेनोग्रसेनौ च भीमसेनश्च नामतः ॥२७८/३२॥

जनमेजयस्य पुत्रौ तु सुरथो महिमांस्तथा । सुरथाद्विदूरथोऽभूदृक्ष आसीद्विदूरथात् ॥२७८/३३॥

ऋक्षस्य तु द्वितीयस्य भीमसेनोऽभवत्सुतः । प्रतीपो भीमसेनात्तु प्रतीपस्य तु शन्तनुः ॥२७८/३४॥

देवापिर्बाह्लिकश्चैव सोमदत्तस्तु शान्तनोः । बाह्लिकात्सोमदत्तोऽभुद्भूरिर्भूरिश्रवाः शलः ॥२७८/३५॥

गङ्गायां शन्तनोर्भीष्मः काल्यायां विचित्रवीर्यकः । कृष्णद्वैपायनश्चैव क्षेत्रे वैचित्रवीर्यके ॥२७८/३६॥

धृतरष्ट्रं च पाण्डुं च विदुरं चाप्यजीजनत् । पाण्डोर्युधिष्ठिरः कुन्त्यां भीमश्चैवार्जुनस्त्रयः ॥२७८/३७॥

नकुलः सहदेवश्च पाण्डोर्माद्र्यां च दैवतः । अर्जुनस्य च सौभद्रः परिक्षिदभिमन्युतः ॥२७८/३८॥

द्रौपदी पाण्डवानां च प्रिया तस्यां युधिष्ठिरात् । प्रतिविन्ध्यो भीमसेनाच्छ्रुतकीर्तिर्धनञ्जयात् ॥२७८/३९॥

सहदेवाच्छ्रुतसोमः[[21]](#footnote-22) शतानीकस्तु नाकुलिः । भीमसेनाद्धिडिम्बायामन्य आसीद्घटोत्कचः ॥२७८/४०॥

एते भूता भविष्याश्च नृपाः सङ्ख्या न विद्यते । गताः कालेन कालो हि हरिस्तं पूजयेद्द्विज ॥

होममग्नौ समुद्दिश्य कुरु सर्वप्रदो यतः ॥२७८/४१॥

1. रम्यां [↑](#footnote-ref-2)
2. शतरूपां [↑](#footnote-ref-3)
3. कन्याऽतः [↑](#footnote-ref-4)
4. क्ष क्षेत्रपू [↑](#footnote-ref-5)
5. संह्लादपुत्र [↑](#footnote-ref-6)
6. ज्येष्ठं [↑](#footnote-ref-7)
7. हिरण्येन [↑](#footnote-ref-8)
8. प्रभुम् [↑](#footnote-ref-9)
9. धरायाः [↑](#footnote-ref-10)
10. भूतानां च [↑](#footnote-ref-11)
11. दिक्सर्वा [↑](#footnote-ref-12)
12. ह्यनिन्दिताम् [↑](#footnote-ref-13)
13. विष्णुना बहु [↑](#footnote-ref-14)
14. अनरण्यात्तु निघ्नोऽथ अनमित्रस्ततो रघुः ॥   
    रघोरभुद्दिलीपस्तु दिलीपाच्चाप्यजो नृपः । दीर्घवाहुरजात् कालस्त्वजापालस्ततो ऽभवत् ॥ [↑](#footnote-ref-15)
15. नरदेव्यः [↑](#footnote-ref-16)
16. कुहुरो [↑](#footnote-ref-17)
17. कंसस्तेषां [↑](#footnote-ref-18)
18. काशे [↑](#footnote-ref-19)
19. क्षेत्रोपेता [↑](#footnote-ref-20)
20. वशिष्ठपरिचाराभ्यां [↑](#footnote-ref-21)
21. च्छ्रुतकर्मा [↑](#footnote-ref-22)