**वास्तुशास्त्रम्**

**विष्ण्वादिदेवताप्रतिष्ठाने भूपरिग्रहविधानम्**  
[[1]](#footnote-2)हयग्रीव उवाच -

विष्ण्वादीनां प्रतिष्ठादि वक्ष्ये ब्रह्मन् शृणुष्व मे । प्रोक्तानि पञ्चरात्राणि सप्तरात्राणि वै मया ॥३९/१॥  
व्यस्तानि मुनिभिर्लोके पञ्चविंशतिसङ्ख्यया । हयशीर्षं तन्त्रमाद्यं तन्त्रं त्रैलोक्यमोहनम् ॥३९/२॥   
वैभवं पौष्करं तन्त्रं प्रह्रादं गार्ग्यगालवम् । नारदीयञ्च [[2]](#footnote-3)सम्प्रश्नं शाण्डिल्यं वैश्वकं तथा ॥३९/३॥   
सत्योक्तं शौनकं तन्त्रं वासिष्ठं ज्ञानसागरम् । स्वायम्भुवं कापिलञ्च तार्क्ष्यं नारायणीयकम् ॥३९/४॥   
आत्रेयं नारसिंहाख्यमानन्दाख्यं तथाऽऽरुणम् । बौधायनं [[3]](#footnote-4)तथार्षं तु विश्वोक्तं तस्य सारतः ॥३९/५॥   
प्रतिष्ठां हि द्विजः कुर्यान्मध्यदेशादिसम्भवः । न कच्छदेशसम्भूतः कावेरीकौङ्कणोद्गतः ॥३९/६॥   
कामरूपः कलिङ्गोत्थः काञ्चीकाश्मीरकोसलः । आकाशवायुतेजोम्बुभूरेताः पञ्चरात्रयः ॥३९/७॥   
अचैतन्यास्तमोद्रिक्ताः पञ्चरात्रिविवर्जिताः । ब्रह्माऽहं विष्णुरमल इति विद्यात्स देशिकः ॥३९/८॥   
सर्वलक्षणहीनोऽपि स गुरुस्तन्त्रपारगः । नगराभिमुखाः स्थाप्या देवा न च पराङ्मुखाः ॥३९/९॥   
कुरुक्षेत्रे गयादौ च नदीनां तु समीपतः । ब्रह्मा मध्ये तु नगरे पूर्वे शक्रस्य शोभनम् ॥३९/१०॥   
अग्नावग्नेश्च मातॄणां भूतानाञ्च यमस्य च । दक्षिणे चण्डिकायाश्च पितृदैत्यादिकस्य च ॥३९/११॥   
नैरृते मन्दिरं कुर्यात् वरुणादेश्च वारुणे । वायोर्नागस्य वायव्ये सौम्ये यक्षगुहस्य च ॥३९/१२॥   
चण्डीशस्य महेशस्य ऐशे विष्णोश्च सर्वशः । पूर्वदेवकुलं पीड्य प्रासादं स्वल्पकं त्वथ ॥३९/१३॥   
समं वाप्यधिकं वापि न कर्त'व्यं विजानता । उभयोर्द्विगुणां सीमां त्यक्त्वा चोच्छ्रयसम्मिताम् ॥३९/१४॥   
प्रासादं कारयेदन्यं नोभयं पीडयेद्बुधः । भूमौ तु शोधितायां तु कुर्याद्भूमिपरिग्रहम् ॥३९/१५॥   
प्राकारसीमापर्यन्तं ततो भूतबलिं हरेत् । माषं हरिद्राचूर्णं तु सलाजं दधिसक्तुभिः ॥३९/१६॥   
अष्टाक्षरेण सक्तूंश्च पातयित्वाऽष्टदिक्षु च । राक्षसाश्च पिशाचाश्च येऽस्मिंस्तिष्ठन्ति भूतले ॥३९/१७॥   
सर्वे ते व्यपगच्छन्तु स्थानं कुर्यामहं हरेः । हलेन दारयित्वा[[4]](#footnote-5) गां गोभिश्चैवावदारयेत् ॥३९/१८॥   
परमाण्वष्टकेनैव रथरेणुः प्रकीर्तितः । रथरेण्वष्टकेनैव त्रसरेणुः प्रकीर्त्यते ॥३९/१९॥   
तैरष्टभिस्तु वालाग्रं लिख्या[[5]](#footnote-6) तैरष्टभिर्मता । ताभिर्यूकाष्टभिः ख्याता ताश्चाष्टौ यवमध्यमः ॥३९/२०॥

यवाष्टकैरङ्गुलं स्याच्चतुर्विंशाङ्गुलः करः । चतुरङ्गुलसंयुक्तः स हस्तः[[6]](#footnote-7) पद्महस्तकः ॥३९/२१॥

**सभादिस्थापनविधिः**  
सभादिस्थापनं वक्ष्ये तथैतेषां प्रवर्तनम् । भूमौ परीक्षितायाञ्च वास्तुयागं समाचरेत् ॥६५/१॥  
स्वेच्छया तु सभां कृत्वा स्वेच्छया स्थापयेत्सुरान् । चतुष्पथे च ग्रामादौ न शून्ये कारयेत्सभाम् ॥६५/२॥   
निर्मलः कुलमुद्धृत्य कर्ता स्वर्गे विमोदते । अनेन विधिना कुर्यात्सप्तभौमं हरेर्गृहम् ॥६५/३॥   
यथा राज्ञां तथाऽन्येषां पूर्वाद्याश्च ध्वजादयः । कोणभुजान्वर्जयित्वा चतुःशालं तु वर्तयेत् ॥६५/४॥   
त्रिशालं वा द्विशालं वा एकशालमथापि वा । व्ययाधिकं न कुर्वीत व्ययदोषकरं हि तत् ॥६५/५॥   
आयाधिके भवेत्पीडा तस्मात्कुर्यात्समं द्वयम् । करराशिं समस्तन्तु कुर्याद्वसुगुणं गुरुः ॥६५/६॥   
सप्तार्चिषा कृते भागे [[7]](#footnote-8)गर्गविद्याविचक्षणः । अष्टधा भाजिते तस्मिन्यच्छेषं स व्ययो मतः ॥६५/७॥   
अथवा करराशिं तु हन्यात्सप्तार्चिषा बुधः । वसुभिः [[8]](#footnote-9)संहृते भागे पृथ्व्यादि[[9]](#footnote-10) परिकल्पयेत् ॥६५/८॥   
ध्वजो[[10]](#footnote-11) धूम्रस्तथा सिंहः श्वा वृषस्तु खरो गजः । तथा ध्वाङ्क्षश्चेति क्रमेणैवमायाष्टकमुदाहृतम् ॥६५/९॥   
त्रिशालकत्रयं[[11]](#footnote-12) शस्तं सर्वभेदविवर्जितम् । याम्यां परगृहोपेतं द्विशालं लभ्यते सदा ॥६५/१०॥   
याम्ये शालैकशालं तु प्रत्यक्शालमथापि वा । एकशालद्वयं शस्तं शेषास्त्वन्ये भयावहाः ॥६५/११॥   
चतुःशालं सदा शस्तं सर्वदोषविवर्जितम् । एकभौमादि कुर्वीत भवनं सप्तभौमकम् ॥६५/१२॥   
द्वारवेद्यादिरहितं पूरणेन विवर्जितम् । देवगृहं देवतायाः प्रतिष्ठाविधिना सदा ॥६५/१३॥

संस्थाप्य मनुजानाञ्च समुदायोक्तकर्मणा । प्रातः सर्वौषधीस्नानं कृत्वा शुचिरतन्द्रितः ॥६५/१४॥   
मधुरैस्तु द्विजान्भोज्य पूर्णकुम्भादिशोभितम् । सतोरणं स्वस्ति वाच्य द्विजान्गोपृष्ठहस्तकः ॥६५/१५॥   
गृही गृहं प्रविशेच्च दैवज्ञान्प्रार्च्य संविशेत् । गृहे पुष्टिकरं मन्त्रं पठेच्चेमं समाहितः ॥६५/१६॥   
ॐ नन्दे नन्दय वासिष्ठे वसुभिः प्रजया सह । जये भार्गवदायादे प्रजानां विजयावहे ॥६५/१७॥   
पूर्णेऽङ्गिरसदायादे पूर्णकामं कुरुध्व माम् । भद्रे काश्यपदायादे कुरु भद्रां मतिं मम ॥६५/१८॥   
[[12]](#footnote-13)सर्वबीजौषधीयुक्ते सर्वरत्नौषधीवृते । रुचिरे नन्दने नन्दे वासिष्ठे रम्यतामिह ॥६५/१९॥   
प्रजापतिसुते देवि चतुरस्रे महीयसि । सुभगे सुव्रते देवि गृहे काश्यपि रम्यताम् ॥६५/२०॥   
पूजिते परमाचार्यैर्गन्धमाल्यैरलङ्कृते । भवभूतिकरि देवि गृहे भार्गवि रम्यताम् ॥६५/२१॥   
अव्यक्तेऽव्याकृते पूर्णे मुनेरङ्गिरसः सुते । इष्टके त्वं प्रयच्छेष्टं प्रतिष्ठां [[13]](#footnote-14)कारयाम्यहम् ॥६५/२२॥   
देशस्वामिपुरस्वामिगृहस्वामिपरिग्र(गृ)हे । मनुष्यधनहस्त्यश्वपशुवृद्धिकरी भव ॥६५/२३॥

**वास्तुलक्षणम्**

वास्तुलक्ष्म प्रवक्ष्यामि विप्रादीनां च भूरिह । श्वेता रक्ता तथा पीता कृष्णा चैव यथाक्रमम् ॥२४७/१॥

घृतरक्तान्नमद्यानां गन्धाढ्या रसतश्च भूः । मधुरा च कषाया च अम्लाद्युपरसा क्रमात् ॥२४७/२॥

कुशैः शरैस्तथा काशैर्दूर्वाभिर्या च संश्रिता । प्रार्च्य विप्रांश्च निःशल्यां खातपूर्वं तु कल्पयेत् ॥२४७/३॥

चतुःषष्टिपदं कृत्वा मध्ये ब्रह्मा चतुष्पदः । प्राक्तेषां वै गृहस्वामी कथितस्तु तथार्यमा ॥२४७/४॥

दक्षिणेन विवस्वांश्च मित्रः पश्चिमतस्तथा । उदङ्महीधरश्चैव आपवत्सौ च वह्निगे ॥२४७/५॥

सावित्रश्चैव सविता जयेन्द्रौ नैर्ऋतेऽम्बुधौ । रुद्रव्याधी च वायव्ये पूर्वादौ कोणगाद्वहिः ॥२४७/६॥

महेन्द्रश्च रविः सत्यो भृशः पूर्वेऽथ दक्षिणे । गृहक्षतोऽर्यमधृती गन्धर्वाश्चाथ वारुणे ॥२४७/७॥

पुष्पदन्तोऽसुराश्चैव वरुणो यक्ष एव च । सौम्ये भल्लाटसोमौ च अदितिर्धनदस्तथा ॥२४७/८॥

नागः करग्रहश्चैशे अष्टौ दिशि दिशि स्मृताः । आद्यन्तौ तु तयोर्देवौ प्रोक्तावत्र गृहेश्वरौ ॥२४७/९॥

पर्जन्यः प्रथमो देवो द्वितीयश्च करग्रहः । महेन्द्ररविसत्याश्च भृशोऽथ गगनं तथा ॥२४७/१०॥

पवनः पूर्वतश्चैव अन्तरिक्षधनेश्वरौ । आग्नेये चाथ नैर्ऋत्ये मृगसुग्रीवकौ सुरौ ॥२४७/११॥

रोगो मुख्यश्च वायव्ये दक्षिणे पुष्पवित्तदौ । गृहक्षतो यमभृशौ गन्धर्वो नागपैतृकः ॥२४७/१२॥

आप्ये दौवारिकसुग्रीवौ पुष्पदन्तोऽसुरो जलम् । यक्ष्मरोगश्च शेषश्च उत्तरे नागराजकः ॥२४७/१३॥

मुख्यो भल्लाटशशिनौ अदितिश्च कुवेरकः । नागो हुताशः श्रेष्ठो वै शक्रसूर्यौ च पूर्वतः ॥२४७/१४॥

दक्षे गृहक्षतः पुष्प आप्ये सुग्रीव उत्तमः । पुष्पदन्तो ह्युदग्द्वारि भल्लाटः पुष्पदन्तकः ॥२४७/१५॥

शिलेष्टकादिविन्यासं मन्त्रैः प्रार्च्य सुरांश्चरेत् । नन्दे नन्दय वासिष्ठे वसुभिः प्रजया सह ॥२४७/१६॥

जये भार्गवदायादे प्रजानां जयमावह । पूर्णेऽङ्गिरसदायादे पूर्णकामं कुरुष्व माम् ॥२४७/१७॥

भद्रे काश्यपदायादे कुरु भद्रां मतिं मम । सर्ववीजसमायुक्ते सर्वरत्नौषधैर्वृते ॥२४७/१८॥

रुचिरे नन्दने नन्दे वासिष्ठे रम्यतामिह । प्रजापतिसुते देवि चतुरस्रे महीमये ॥२४७/१९॥

सुभगे सुव्रते भद्रे गृहे कश्यपि रम्यताम् । पूजिते परमाचार्यैर्गन्धमाल्यैरलङ्कृते ॥२४७/२०॥

भवभूतिकरि देवि गृहे भार्गवि रम्यताम् । अव्यङ्ग्ये चाक्षते पूर्णे मुनेरङ्गिरसः सुते ॥२४७/२१॥

इष्टके त्वं प्रयच्छेष्टं प्रतिष्ठां कारयम्यहम् । देशस्वामिपुरस्वामिगृहस्वामिपरिग्रहे ॥२४७/२२॥

मनुष्यधनहस्त्यश्वपशुवृद्धिकरी भव । गृहप्रवेशेऽपि तथा शिलान्यासं समाचरेत् ॥२४७/२३॥

उत्तरेण शुभः प्लक्षो वटः प्राक् स्याद्गृहादितः । उदुम्वरश्च याम्येन पश्चिमेऽश्वत्थ उत्तमः ॥२४७/२४॥

वामभागे तथोद्यानं कुर्याद्वासं गृहे शुभम् । सायं प्रातस्तु घर्माप्तौ शीतकाले दिनान्तरे ॥२४७/२५॥

वर्षाकाले भुवः शोषे सेक्तव्या रोपितद्रुमाः । विडङ्गघृतसंयुक्तान्सेचयेच्छीतवारिणा ॥२४७/२६॥

फलनाशे कुलत्थैश्च माषैर्मुद्गैस्तिलैर्यवैः । घृतशीतपयःसेकः फलपुष्पाय सर्वदा ॥२४७/२७॥

मत्स्याम्भसा तु सेकेन वृद्धिर्भवति शाखिनाम् । आविकाजशकृच्चूर्णं यवचूर्णं तिलानि च ॥२४७/२८॥

गोमांसमुदकं चेति सप्तरात्रं निधापयेत् । उत्सेकं सर्ववृक्षाणां फलपुष्पादिवृद्धिदम् ॥२४७/२९॥

मत्स्योदकेन शीतेन आम्राणां सेक इष्यते । प्रशस्तं चाप्यशोकानां कामिनीपादताडनम् ॥२४७/३०॥

खर्जूरनारिकेलादेर्लवणाद्भिर्विवर्द्धनम् । विडङ्गमत्स्यमांसाद्भिः सर्वेषु दोहदं शुभम् ॥२४७/३१॥

1. अग्निरुवाच [↑](#footnote-ref-2)
2. श्रीप्रश्नं [↑](#footnote-ref-3)
3. तथाऽष्टाङ्गं [↑](#footnote-ref-4)
4. वाहयित्वा [↑](#footnote-ref-5)
5. लिक्षा [↑](#footnote-ref-6)
6. स्वहस्तः [↑](#footnote-ref-7)
7. खड्गविद्या [↑](#footnote-ref-8)
8. संस्कृते [↑](#footnote-ref-9)
9. ध्वजादि [↑](#footnote-ref-10)
10. धौम्रोऽथ सिंहश्च सौरभेयः [↑](#footnote-ref-11)
11. शस्तमुदक्पूर्ववि [↑](#footnote-ref-12)
12. सर्वजीवौष [↑](#footnote-ref-13)
13. कामया [↑](#footnote-ref-14)