वृक्षायुर्वेदः ।

वृक्षायुर्वेदमाख्यास्ये प्लक्षश्चोत्तरतः शुभः । प्राग्वटो याम्यतस्त्वाम्र आप्येऽश्वत्थः क्रम्ण तु ॥२८२/१॥

दक्षिणां दिशमुत्पन्नाः समीपे कण्टकद्रुमाः । उद्यानं गृहवासे स्यात्तिलान्वाप्यथ पुष्पितान् ॥२८२/२॥

गृह्णीयाद्रोपयेद्वृक्षान्द्विजं चन्द्रं प्रपूज्य च । ध्रुवाणि पञ्च वायव्यं हस्तं प्राजेशवैष्णवम् ॥२८२/३॥

नक्षत्राणि तथा मूलं शस्यन्ते द्रुमरोपणे । प्रवेशयेन्नदीवाहान्पुष्करिण्यां तु कारयेत् ॥२८२/४॥

हस्ता मघा तथा मैत्रमाद्यं पुष्यं सवासवम् । जलाशयसमारम्भे वारुणं चोत्तरात्रयम् ॥२८२/५॥

संपूज्य वरुणं विष्णुं पर्जन्यं तत्समाचरेत् । अरिष्टाशोकपुन्नागशिरीषाः सप्रियङ्गवः ॥२८२/६॥

अशोकः कदली जम्बुस्तथा वकुलदाडिमाः । सायं प्रातस्तु घर्मान्ते[[1]](#footnote-2) शीतकाले दिनान्तरे ॥२८२/७॥

वर्षारात्रौ भुवः शोषे सेक्तव्या रोपिता द्रुमाः । उत्तमं विंशतिर्हस्ता मध्यमाः षोडशान्तराः ॥२८२/८॥

स्थानात्स्थानान्तरं कार्यं वृक्षाणां द्वादशावरम् । विफलाः स्युर्घना वृक्षाः शस्त्रेणादौ हि शोधनम् ॥२८२/९॥

विडङ्गघृतपङ्काक्तान्सेचयेच्छीतवारिणा । फलनाशे कुलत्थैश्च माषैर्मुद्गैर्यवैस्तिलैः ॥२८२/१०॥

घृतशीतपयःसेकः फलपुष्पाय सर्वदा । आविकाजशकृच्चूर्णं यवचूर्णं तिलानि च ॥२८२/११॥

गोमांसमुदकं चैव सप्तरात्रं निधापयेत् । उत्सेकः सर्ववृक्षाणां फलपुष्पादिवृद्धिदः ॥२८२/१२॥

मत्स्याम्भसा तु सेकेन वृद्धिर्भवति शाखिनः । विडङ्गतण्डुलोपेतं मात्स्यं मांसं हि दोहदम् ॥२८२/१३॥

सर्वेषामविशेषेण वृक्षाणां रोगमर्दनम् ॥२८२/१४॥

1. घर्मार्तौ [↑](#footnote-ref-2)