वेदशाखदिकीर्तनम् ।

सर्वानुग्राहका मन्त्राश्चतुर्वर्गप्रसाधकाः । ऋगथर्व तथा साम यजुः सङ्ख्या तु लक्षकम् ॥२७१/१॥

भेदः साङ्ख्यायनश्चैक आश्वलायनो द्वितीयकः । शतानि दश मन्त्राणां ब्राह्मणा द्विसहस्रकम् ॥२७१/२॥

ऋग्वेदो हि प्रमाणेन स्मृतो द्वैपायनादिभिः । एकोनद्विसहस्रन्तु मन्त्राणां यजुषस्तथा ॥२७१/३॥

शतानि दश विप्राणां षडशीतिश्च शाखिकाः । काण्वमाध्यन्दिनी संज्ञा कठी माध्यकठी तथा ॥२७१/४॥

मैत्रायणी च संज्ञा च तैत्तिरीयाभिधानिका । वैशम्पायनिकेत्याद्याः शाखा यजुषि संस्थिताः ॥२७१/५॥

साम्नः कौथुमसंज्ञैका द्वितीयाथर्वणायनी । गानान्यपि च चत्वारि वेद आरण्यकं तथा ॥२७१/६॥

उक्था ऊहचतुर्थश्च मन्त्रा नवसहस्रकाः । सचतुःशतकाश्चैव ब्रह्मसङ्घटकाः स्मृताः ॥२७१/७॥

पञ्चविंशतिरेवात्र साममानं प्रकीर्तितम् । सुमन्तुर्जाजलिश्चैव श्लोकायनिरथर्वके ॥२७१/८॥

शौनकः पिप्पलादश्च मुञ्जकेशादयोऽपरे । मन्त्राणामयुतं षष्टिशतं चोपनिषच्छतम् ॥२७१/९॥

व्यासरूपी स भगवान् शाखाभेदाद्यकारयत् । शाखाभेदादयो विष्णुरितिहासः पुराणकम् ॥२७१/१०॥

प्राप्य व्यासात्पुराणादि सूतो वै लोमहर्षणः । सुमतिश्चाग्निवर्चाश्च मित्रयुः शिंशपायनः ॥२७१/११॥

कृतव्रतोथ सावर्णिः षट्शिष्यास्तस्य चाभवन् । शांशपायनादयश्चक्रुः पुराणानां तु संहिताः ॥२७१/१२॥

ब्राह्मादीनि पुराणानि हरिर्विद्या दशाष्ट च । महापुराणे ह्याग्नेये विद्यारूपो हरिः स्थितः ॥२७१/१३॥

सप्रपञ्चो निष्प्रपञ्चो मूर्तामूर्तस्वरूपधृक् । तं ज्ञात्वाभ्यर्च्य संस्तूय भुक्तिमुक्तिमवाप्नुयात् ॥२७१/१४॥

विष्णुर्जिष्णुर्भविष्णुश्च अग्निसूर्यादिरूपवान् । अग्निरूपेण देवादेर्मुखं विष्णुः परा गतिः ॥२७१/१५॥

वेदेषु सपुराणेषु यज्ञमूर्तिश्च गीयते । आग्नेयाख्यं पुराणं तु रूपं विष्णोर्महत्तरम् ॥२७१/१६॥

आग्नेयाख्यपुराणस्य कर्ता श्रोता जनार्दनः । तस्मात्पुराणमाग्नेयं सर्ववेदमयं महत् ॥२७१/१७॥

सर्वविद्यामयं पुण्यं सर्वज्ञानमयं वरम् । सर्वात्महरिरूपं हि पठतां शृण्वतां नृणाम् ॥२७१/१८॥

विद्यार्थिनां च विद्यादमर्थिनां श्रीधनप्रदम् । राज्यार्थिनां राज्यदं च धर्मदं धर्मकामिनाम् ॥२७१/१९॥

स्वर्गार्थिनां स्वर्गदं च पुत्रदं पुत्रकामिनाम् । गवादिकामिनाङ्गोदं ग्रामदं ग्रामकामिनाम् ॥२७१/२०॥

कामार्थिनां कामदं च सर्वसौभाग्यसम्प्रदम् । गुणकीर्तिप्रदं नॄणां जयदञ्जयकामिनाम् ॥२७१/२१॥

सर्वेप्सूनां सर्वदं तु मुक्तिदं मुक्तिकामिनाम् । पापघ्नं पापकर्तॄणामाग्नेयं हि पुराणकम् ॥२७१/२२॥