**॥ स्तोत्राणि ॥**

श्रीस्तोत्रं ।

पुष्कर उवाच ।  
राज्यलक्ष्मीस्थिरत्वाय यथेन्द्रेण पुरा श्रियः ।स्तुतिः कृता तथा राजा जयार्थं स्तुतिमाचरेत् ॥२३७/१॥

इन्द्र उवाच ।  
नमस्ये सर्वलोकानां जननीमब्धिसम्भवाम् । श्रियमुन्निन्द्रपद्माक्षीं विष्णुवक्षःस्थलस्थिताम् ॥२३७/२॥

त्वं सिद्धिस्त्वं स्वधा स्वाहा सुधा त्वं लोकपावनि । सन्ध्या रात्रिः प्रभा भूतिर्मेधा श्रद्धा सरस्वती ॥२३७/३॥

यज्ञविद्या महाविद्या गुह्यविद्या च शोभने । आत्मविद्या च देवि त्वं विमुक्तिफलदायिनी ॥२३७/४॥

आन्वीक्षिकी त्रयी वार्त्ता दण्डनीतिस्त्वमेव च । सौम्या सौम्यं जगद्रूपं त्वयैतद्देवि पूरितम् ॥२३७/५॥

का त्वन्या त्वामृते देवि सर्वयज्ञमयं वपुः । अध्यास्ते देवदेवस्य योगिचिन्त्यं गदाभृतः ॥२३७/६॥

त्वया देवि परित्यक्तं सकलं भुवनत्रयम् । विनष्टप्रायमभवत्त्वयेदानीं समेधितम् ॥२३७/७॥

दाराः पुत्रास्तथागारं सुहृद्धान्यधनादिकम् । भवत्येतन्महाभागे नित्यं त्वद्वीक्षणान्नृणाम् ॥२३७/८॥

शरीरारोग्यमैश्वर्यमरिपक्षक्षयः सुखम् । देवि त्वद्दृष्टिदृष्टानां पुरुषाणां न दुर्लभम् ॥२३७/९॥

त्वमम्बा सर्वभूतानां देवदेवो हरिः पिता । त्वयैतद्विष्णुना चाम्ब जगद्व्याप्तं चराचरम् ॥२३७/१०॥

मानं कोषं तथा कोष्ठं मा गृहं मा परिच्छदम् । मा शरीरं कलत्रं च त्यजेथाः सर्वपावनि ॥२३७/११॥

मा पुत्रान्मा सुहृद्वर्गान्मा पशून्मा विभूषणम् । त्यजेथा मम देवस्य विष्णोर्वक्षस्थलालये ॥२३७/१२॥

सत्येन सत्यशौचाभ्यां तथा शीलादिभिर्गुणैः । त्यजन्ते ते नराः सद्यः सन्त्यक्ता ये त्वयामले ॥२३७/१३॥

त्वयावलोकिताः सद्यः शीलाद्यैरखिलैर्गुणैः । कुलैश्वर्यैश्च युज्यन्ते पुरुषा निर्गुणा अपि ॥२३७/१४॥

स श्लाघ्यः स गुणी धन्यः स कुलीनः स बुद्धिमान् । स शूरः स च विक्रान्तो यस्त्वया देवि वीक्षितः ॥२३७/१५॥

सद्यो वैगुण्यमायान्ति शीलाद्याः सकला गुणाः । पराङ्मुखी जगद्धात्री यस्य त्वं विष्णुवल्लभे ॥२३७/१६॥

न ते वर्णयितुं शक्ता गुणान् जिह्वापि वेधसः । प्रसीद देवि पद्माक्षि नास्मांस्त्याक्षीः कदाचन ॥२३७/१७॥

पुष्कर उवाच ।  
एवं स्तुता ददौ श्रीश्च वरमिन्द्राय चेप्सितम् । सुस्थिरत्वं च राज्यस्य सङ्ग्रामविजयादिकम् ॥२३७/१८॥

स्वस्तोत्रपाठश्रवणकर्तॄणां भुक्तिमुक्तिदम् । श्रीस्तोत्रं सततं तस्मात्पठेच्च शृणुयान्नरः ॥२३७/१९॥

विष्णुपञ्जरम् ।

त्रिपुरं जघ्नुषः पूर्वं ब्रह्मणा विष्णुपञ्जरम् । शङ्करस्य द्विजश्रेष्ठ रक्षणाय निरूपितम् ॥२७०/१॥

वागीशेन च शक्रस्य बलं हन्तुं प्रयास्यतः । तस्य स्वरूपं वक्ष्यामि तत्त्वं शृणु जयादिमत् ॥२७०/२॥

विष्णुः प्राच्यां स्थितश्चक्री हरिर्दक्षिनणतो गदी । प्रतीच्यां शार्ङ्गधृग्विष्णुर्जिष्णुः खड्गी ममोत्तरे ॥२७०/३॥

हृषीकेशो विकोणेषु तच्छिद्रेषु जनार्दनः । क्रोडरूपी हरिर्भूमौ नरसिंहोऽम्बरे मम ॥२७०/४॥

क्रूरान्तममलं चक्रं भ्रमत्येतत्सुदर्शनम् । अस्यांशुमाला दुष्प्रेक्ष्या हन्तुं प्रेतनिशाचरान् ॥२७०/५॥

गदा चेयं सहस्रार्चिः प्रदीप्तपावकोज्ज्वला । रक्षोभूतपिशाचानां डाकिनीनां च नाशनी ॥२७०/६॥

शार्ङ्गविस्फूर्ज्जितं चैव वासुदेवस्य मद्रिपून् । तिर्यङ्मनुष्यकुष्माण्डप्रेतादीन्हन्त्वशेषतः ॥२७०/७॥

खड्गधारोज्ज्वलज्योत्स्नानिर्धूता ये समाहिताः । ते यान्तु शाम्यतां सद्यो गरुडेनेव पन्नगाः ॥२७०/८॥

ये कुष्माण्डास्था यक्षा ये दैत्या ये निशाचराः । प्रेता विनायकाः क्रूरा मनुष्या जम्भगाः खगाः ॥२७०/९॥

सिंहादयश्च पशवो दन्दशूकाश्च पन्नगाः । सर्वे भवन्तु ते सौम्याः कृष्णशङ्खरवाहताः ॥२७०/१०॥

चित्तवृत्तिहरा ये मे ये जनाः स्मृतिहारकाः । बलौजसां च हर्तारश्छायाविभ्रंशकाश्च ये ॥२७०/११॥

ये चोपभोगहर्तारो ये च लक्षणनाशकाः । कुष्माण्डास्ते प्रणश्यन्तु विष्णुचक्ररवाहताः ॥२७०/१२॥

बुद्धिस्वास्थ्यं मनःस्वास्थ्यं स्वास्थ्यमैन्द्रियकं तथा । ममास्तु देवदेवस्य वासुदेवस्य कीर्तनात् ॥२७०/१३॥

पृष्ठे पुरस्तान्मम दक्षिणोत्तरे विकोणतश्चास्तु जनार्दनो हरिः ।

तमीड्यमीशानमनन्तमच्युतं जनार्दनं प्रणिपतितो न सीदति ॥२७०/१४॥

यथा परं ब्रह्म हरिस्तथा परो जगत्स्वरूपश्च स एव केशवः ।

सत्येन तेनाच्युतनामकीर्तनात्प्रणाशयेत्तु त्रिविधं ममाशुभम् ॥२७०/१५॥

पञ्चपञ्चाशद्विष्णुनामाणि ।

जपन्वै पञ्चपञ्चाशद्विष्णुनामानि यो नरः । मन्त्रजप्यादिफलभाक्तीर्थेष्वर्चादि[[1]](#footnote-2) चाक्षयम् ॥३०५/१॥

पुष्करे पुण्डरीकाक्षं गयायां च गदाधरम् । राघवं चित्रकूटे तु प्रभासे दैत्यसूदनम् ॥३०५/२॥

जयं जयन्त्यां तद्वच्च जयन्तं हस्तिनापुरे । (वाराहं वर्धमाने[[2]](#footnote-3) च काश्मीरे चक्रपाणिनम् ॥३०५/३॥

जनार्दनं च कुब्जास्त्रे मथुरायां च केशवम् । कुब्जाम्रके[[3]](#footnote-4) हृषीकेशं गङ्गाद्वारे जटाधरम् ॥३०५/४॥

शालग्रामे महायोगं हरिं गोवर्धनाचले[[4]](#footnote-5) । पिण्डारके चतुर्बाहुं शङ्खोद्धारे च शङ्खिनम् ॥३०५/५॥

वामनं च कुरुक्षेत्रे यमुनायां त्रिविक्रमम् । विश्वेश्वरं तथा शोणे कपिलं पूर्वसागरे ॥३०५/६॥

विष्णुं महोदधौ विद्याद्गङ्गासागरसङ्गमे । वनमालं च किष्किन्ध्यां देवं रैवतकं[[5]](#footnote-6) विदुः ॥३०५/७॥

काशीतटे महायोगं विरजायां रिपुञ्जयम् । विशाखयूपे[[6]](#footnote-7) ह्यजितं नेपाले लोकभावनम् ॥३०५/८॥

द्वारकायां विद्धि कृष्णं मन्दरे मधुसूदनम् । लोकाकुले[[7]](#footnote-8) रिपुहरं[[8]](#footnote-9) शालग्रामे हरिं स्मरेत् ॥३०५/९॥

पुरुषं पूरुषवटे विमले च जगत्प्रभुम् । अनन्तं सैन्धवारण्ये दण्डके शार्ङ्गधारिणम् ॥३०५/१०॥

उत्पलावर्तके सौरिं नर्मदायां श्रियः पतिम् । दामोदरं रैवतके नन्दायां जलशायिनम् ॥३०५/११॥

गोपीश्वरं च सिन्ध्वब्धौ[[9]](#footnote-10) माहेन्द्रे चाच्युतं विदुः । सह्याद्रौ देवदेवेशं वैकुण्ठं मागधे वने ॥३०५/१२॥

सर्वपापहरं विन्ध्य औण्ड्रे तु पुरुषोत्तमम् । आत्मानं हृदये विद्धि जपतां भुक्तिमुक्तिदम् ॥३०५/१३॥

वटे वटे वैश्रवणं चत्वरे चत्वरे शिवम् । पर्वते पर्वते रामं सर्वत्र मधुसूदनम् ॥३०५/१४॥

नरं भूमौ तथा व्योम्नि वशिष्ठे गरुडध्वजम् । वासुदेवं च सर्वत्र संस्मरन्भुक्तिमुक्तिभाक् ॥३०५/१५॥

नामान्येतानि विष्णोश्च जप्त्वा सर्वमवाप्नुयात् । क्षेत्रेष्वेतेषु यच्छ्राद्धं दानं जप्यं च तर्पणम् ॥३०५/१६॥   
तत्सर्वं कोटिगुणितं मृतो ब्रह्ममयो भवेत् । यः पठेच्छृणुयाद्वापि निर्मलः स्वर्गमाप्नुयात् ॥३०५/१७॥

1. भाक्तीर्थेपूर्वादि [↑](#footnote-ref-2)
2. कूर्ममाले [↑](#footnote-ref-3)
3. कुब्जाव्रते [↑](#footnote-ref-4)
4. गोवर्धने वने [↑](#footnote-ref-5)
5. विजनुकं [↑](#footnote-ref-6)
6. विशालयूपे [↑](#footnote-ref-7)
7. लोहार्गले [↑](#footnote-ref-8)
8. प्रतरणं [↑](#footnote-ref-9)
9. सिद्धाद्रौ [↑](#footnote-ref-10)