**ब्रह्मज्ञानम् ।**

**ब्रह्मज्ञानं प्रवक्ष्यामि संसाराज्ञानमुक्तये । अयमात्मा परं ब्रह्म अहमस्मीति मुच्यते ॥३७७/१॥**

संसारविषयकस्य अज्ञानस्य मुक्तये ( अज्ञानजन्य संसारस्य मुक्तये ) ब्रह्मज्ञानं वदिष्यामि । 'अयम् आत्मा एव परं ब्रह्म अस्ति, तद् ब्रह्म एव अहम्’ इति यः चिन्तयति स पुरुषः मुक्तिं लभते ।

**देह आत्मा न भवति दृश्यत्वाच्च घटादिवत् । प्रसुप्ते मरणे देहादात्माऽन्यो ज्ञायते ध्रुवम् ॥३७७/२॥**

देहः आत्मा न यतो हि सः दृश्यते, यथा घटादयः । निद्राकाले मरणान्ते वा स आत्मा देहात् अन्यः इति निश्चयेन ज्ञायते । निद्रायाम् ‘अहं सुखेन सुप्तः’ इत्यनुभवात् । मरणान्ते च देहस्य चैतन्याभावात् ।

**देहः स चेद्व्यवहरेद्विकार्यादिसन्निभः । चक्षुरादीनीन्द्रियाणि नात्मा वै करणं त्वतः ॥३७७/३॥**

यदि देहः एव आत्मा स्यात् तर्हि स मरणानन्तरम् अपि व्यवहारं कुर्यात्, तस्मिन् कोऽपि विकारः न स्यात् । किन्तु तस्मिन् विकारः दृश्यते, व्यवहारस्तु न दृश्यते । चक्षुरादीनि इन्द्रियाणि अपि आत्मा न यतो तत् करणं (साधनम्) । यः करणं स एव कर्ता भवितुं नार्हति ।

**मनो धीरपि आत्मा न दीपवत् करणं त्वतः । प्राणोऽप्यात्मा न भवति सुषुप्तेऽचित्प्रभावतः ॥३७७/४॥**

मनः बुद्धिरपि आत्मा न यतो हि ते दीपवत् प्रकाशस्य साधने । प्राणः अपि आत्मा न, सुषुप्ते तस्मिन् जडस्य प्रभावः भवति ।

**जाग्रत्स्वप्ने च चैतन्यं सङ्कीर्णत्वान्न बुध्यते । विज्ञानरहितः प्राणः सुषुप्ते ज्ञायते यतः ॥३७७/५॥**

जाग्रदवस्थायां स्वप्नावस्थायां च चैतन्येन(ज्ञानेन) युक्तत्वात् प्राणस्य पृथक् प्रतीतिः न भवति । ज्ञानराहित्यात् सुषुप्ते तु प्राणस्य प्रतीतिः भवति ।

**अतो नात्मेन्द्रियं तस्मादिन्द्रियादिकमात्मनः । अहङ्कारोऽपि नैवात्मा देहवद्व्यभिचारतः ॥३७७/६॥**

अतः इन्द्रियं न आत्मा अपि तु आत्मनः एव इन्द्रियादयः । अहङ्कारः अपि न आत्मा तस्य देहवत् आत्मनः पृथक् प्रतीतिः भवति ।

**उक्तेभ्यो व्यतिरिक्तोऽयमात्मा सर्वहृदि स्थितः । सर्वद्रष्टा च भोक्ता च नक्तमुज्ज्वलदीपवत् ॥३७७/७॥**

एवम् उक्तेभ्यः इन्द्रियं मनः प्राणः अहङ्कारः इति एतेभ्यः आत्मा भिन्नः । स आत्मा सर्वेषां हृत्प्रदेशे तिष्ठति । रात्रौ ज्वलत् दीपवत् सः सर्वेषां द्रष्टा भोक्ता च अस्ति ।

**समाध्यारम्भकाले च एवं सञ्चिन्तयेन्मुनिः । यतो ब्रह्मण आकाशं खाद्वायुर्वायुतोऽनलः ॥३७७/८॥**

**अग्नेरापो जलात्पृथ्वी ततः सूक्ष्मं शरीरकम् । अपञ्चीकृतभूतेभ्य आसन्पञ्चीकृतान्यतः ॥३७७/९॥**

समाधेः आरम्भकाले मुनिः एवं चिन्तयेत् यत् ब्रह्मणः आकाशम् आकाशात् वायुः वायोः अग्निः अग्नेः जलं जलात् पृथ्वी पृथ्व्याः सूक्ष्मं शरीरं च जायते । अपञ्चीकृतभूतेभ्यः पञ्चीकृतभूतानाम् उत्पत्तिः जायते ।

**स्थूलं शरीरं ध्यात्वास्माल्लयं ब्रह्मणि चिन्तयेत् । पञ्चीकृतानि भूतानि तत्कार्यं च विराट्स्मृतम् ॥३७७/१०॥**

स्थूलं शरीरं ध्यात्वा तस्य ब्रह्मणि लयं चिन्तयेत् । पञ्चीकृतभूतानि तेषां कार्यं च विराट् इति कथ्यते ।

**एतत्स्थूलं शरीरं हि आत्मनोऽज्ञानकल्पितम् । इन्द्रियैरथ विज्ञानं धीरा जागरितं विदुः ॥३७७/११॥**

अात्मनः एतद् दृश्यमानं शरीरम् अज्ञानेन कल्पितम् अस्ति । धीराः इन्द्रियैः प्राप्तं ज्ञानं जागरितम् इति वदन्ति ।

**विश्वस्तदभिमानी स्यात्त्रयमेतदकारकम् । अपञ्चीकृतभूतानि तत्कार्यं लिङ्गमुच्यते ॥३७७/१२॥**

जाग्रदवस्थायाः अभिमानी अयम् अात्मा एव विश्व इत्यभिधीयते । अयं प्रणववर्णेषु ब्रह्म प्रथमवर्णात्मकः अर्थात् अाकारात्मकः । अपञ्चीकृतभूतानि तथा तेषां कार्यं लिङ्ग इत्युच्यते ।

**संयुक्तं सप्तदशभिर्हिरण्यगर्भसंज्ञितम् । शरीरमात्मनः सूक्ष्मं लिङ्गमित्यभिधीयते ॥३७७/१३॥**

सप्तदशावयावैः (दश इन्द्रियाणि, पञ्चतन्मात्राः, मनः, बुद्धिः च) युक्तम् अात्मनः सूक्ष्मशरीरं लि़ङ्गशरीरम् इति कथ्यते । तस्यैव हिरण्यगर्भः इति संज्ञा ।

**जाग्रत्संस्कारजः स्वप्नः प्रत्ययो विषयात्मकः । आत्मा तदुपमानी स्त्यात्तैजसो ह्यप्रपञ्चतः ॥३७७/१४॥**

जाग्रदवस्थायाः संस्कारात् यत् विषयाणां ज्ञानं भवति तदेव स्वप्नः इत्युच्यते । स्वप्नावस्थाभिमानी अात्मा एव तैजसः । सः जाग्रदवस्थायाः बाह्यप्रपञ्चात् अयुक्तः भवति ।

**स्थूलसूक्ष्मशरीराख्यद्वयस्यैकं हि कारणम् । अात्मा ज्ञानं च साभासं तदध्याहृतमुच्यते ॥३७७/१५॥**

स्थूलसूक्ष्मशरीरयोः कारणम् एक एव अात्मा । आभासयुक्तं ज्ञानम् अध्याहृतम् इति उच्यते ।

**न सन्नासन्न सदसदेतत्सावयवं न तत् । निर्गतावयवं नेति नाभिन्नं भिन्नमेव च ॥३७७/१६॥**

**भिन्नाभिन्नं ह्यनिर्वाच्यं बन्धसंसारकारकम् । एकं स ब्रह्म विज्ञानात्प्राप्तं नैव च कर्मभिः ॥३७७/१७॥**

एतासाम् अवस्थानां साक्षीभूतं यत् ब्रह्म तत् न सत् न असत् न सदसत् न सावयवं न निरवयवं न भिन्नं नाभिन्नम् । न भिन्नाभिन्नम् । तत् अनिर्वाच्यं बन्धरूपस्य संसारस्य कारणं च अस्ति । तत् ब्रह्म एक एव ज्ञानात् तत् प्राप्यते न तु कर्मभिः ।

**सर्वात्मना हीन्द्रियाणां संहारः कारणात्मनाम् । बुद्धेः स्थानं सुषुप्तं स्यात्तद्द्वयस्याभिमानवान् ॥३७७/१८॥**

**प्राज्ञ आत्मा त्रयं चैतन्मकारः प्रणवः स्मृतः । अकारश्च उकारोऽसौ मकारो ह्ययमेव च ॥३७७/१९॥**

यदा बाह्यज्ञानस्य साधनभूतानाम् इन्द्रियाणां समग्रतया लयः भवति, बुद्धेः एव स्थितिः अस्ति तदा सा अवस्था सुषुप्तिः इति कथ्यते । द्वयोः (बुद्धिसुषुप्त्योः) अभिमानवान् अात्मा एव प्राज्ञ इति कथ्यते । एषः त्रिविधमकारस्वरूपात्मकः प्रणवस्वरूपात्मकः च । एष एव अकार-उकार-मकारस्वरूपात्मकः ।

**अहं साक्षी च चिन्मात्रो जाग्रत्स्वप्नादिकस्य च । नाज्ञानं चैव तत्कार्यं संसारादिकबन्धनम् ॥३७७/२०॥**

'अहं' पदस्य लक्ष्यार्थरूपः चित्स्वरूपः अात्मा एव जागत्स्वप्नादि-अवस्थानां साक्षी अस्ति । तस्मिन् अज्ञानं नास्ति । तथैव संसारबन्धनादिकं तस्य कार्यं न भवति ।

**नित्यशुद्धबन्धमुक्तसत्यमानन्दमद्वयम् । ब्रह्माहमस्म्यहं ब्रह्म परं ज्योतिर्विमुक्त ओम् ॥३७७/२१॥**

नित्यशुद्धं, बन्धमुक्तं, सत्यम्, आनन्दम्, अद्वितीयं ब्रह्म अहमेवास्मि । अहमेव ज्योतिर्मयं परं ब्रह्म, मुक्तः, ओङ्कारस्वरूपात्मकः च अस्मि ।

**अहं ब्रह्म परं ज्ञानं समाधिर्बन्धघातकः । चिरमानन्दकं ब्रह्म सत्यं ज्ञानमनन्तकम् ॥३७७/२२॥**

अहं ब्रह्म, अहं परं ज्ञानं , अहं समाधिः, अहं च बन्धस्य नाशकः । चिरन्तनम्, आनन्दमयं, सत्यं, ज्ञानस्वरूपम्, अनन्तं ब्रह्म अहम् अस्मि ।

**अयमात्मा परं ब्रह्म तद् ब्रह्म त्वमसीति च । गुरुणा बोधितो जीवो ह्यहं ब्रह्मास्मि बाह्यतः ॥३७७/२३॥**

'यत् अयम् आत्मा परं ब्रह्म तदेव ब्रह्म त्वमसि' एवं प्रकारेण गुरुद्वारा बोधितः जीवः देहातिरिक्तं परं ब्रह्म अहमेव अस्मीति अनुभवति ।

**सोऽसावादित्यपुरुषः सोऽसावहमखण्ड ओम् । मुच्यतेऽसारसंसाराद्ब्रह्मज्ञो ब्रह्म तद्भवेत् ॥३७७/२४॥**

स प्रकाशमयः आदित्यपुरुषः अहम् अस्मि । अखण्डं परं ब्रह्म ओंकाररूपः अहमस्मि । एवं चिन्तयन् ब्रह्मज्ञानी पुरुषः असारसंसारात् विमुच्य ब्रह्मस्वरूपो भवति ।

**ब्रह्मज्ञानम् ।  
अहं ब्रह्म परं ज्योतिः पृथिव्यवनलोज्झितम् । अहं ब्रह्म परं ज्योतिर्वाय्वाकाशविवर्जितम् ॥३७८/१॥**

अहं पृथिवी-जल-अग्निभ्यः अतिरिक्तं ज्योतिस्वरूपं ब्रह्म अस्मि । वाय्वाकाशाभ्यां वर्जितं स्वयं प्रकाशब्रह्म अहमस्मि ।

**अहं ब्रह्म परं ज्योतिरादिकार्यविवर्जितम् । अहं ब्रह्म परं ज्योतिर्विराडात्मविवर्जितम् ॥३७८/२॥**

कार्यकारणभिन्नं ज्योतिस्वरूपं ब्रह्म अहमस्मि । स्थूलब्रह्माण्डात् भिन्नं ज्योतिस्वरूपं ब्रह्म अहमस्मि ।

**अहं ब्रह्म परं ज्योतिर्जाग्रत्स्थानविवर्जितम् । अहं व्रह्म परं ज्योतिर्विश्वभावविवर्जितम् ॥३७८/३॥**

जाग्रदवस्थारहितं ज्योतिस्वरूपं ब्रह्म अहमस्मि । विश्वरूपात् विलक्षणं ज्योतिस्वरूपं ब्रह्म अहमस्मि ।

**अहं ब्रह्म परं ज्योतिराकाराक्षरवर्जितम् । अहं ब्रह्म परं ज्योतिर्वाक्पाण्यङ्घ्रिविवर्जितम् ॥३७८/४॥**

आकराक्षररहितं ज्योतिस्वरूपं ब्रह्म अहमस्मि । वक्पाणिपादरहितं ज्योतिस्वरूपं ब्रह्म अहमस्मि ।

**अहं ब्रह्म परं ज्योतिः पायूपस्थविवर्जितम् । अहं ब्रह्म परं ज्योतिः श्रोत्रत्वक्चक्षुरुज्झितम् ॥३७८/५॥**

पायू-उपस्थादिरहितं ज्योतिस्वरूपं ब्रह्म अहमस्मि । श्रोत्रत्वक्चक्षुरहितं ज्योतिस्वरूपं ब्रह्म अहमस्मि ।

**अहं ब्रह्म परं ज्योती रसरूपविवर्जितम् । अहं ब्रह्म परं ज्योतिः सर्वगन्धविवर्जितम् ॥३७८/६॥**

रसरूपादिभिन्नं ज्योतिस्वरूपं ब्रह्म अहमस्मि । सर्वगन्धेभ्यः रहितं ज्योतिस्वरूपं ब्रह्म अहमस्मि ।

**अहं ब्रह्म परं ज्योतिर्जिह्वाघ्राणविवर्जितम् । अहं ब्रह्म परं ज्योतिः स्पर्शशब्दविवर्जितम् ॥३७८/७॥**

रसनाघ्राणरहितं ज्योतिस्वरूपं ब्रह्म अहमस्मि । स्पर्शशब्दादिगुणरहितं ज्योतिस्वरूपं ब्रह्म अहमस्मि ।

**अहं ब्रह्म परं ज्योतिर्मनोबुद्धिविवर्जितम् । अहं ब्रह्म परं ज्योतिश्चित्ताहंकारवर्जितम् ॥३७८/८॥**

मनबुद्धिरहितं ज्योतिस्वरूपं ब्रह्म अहमस्मि । चित्ताहङ्काररहितं ज्योतिस्वरूपं ब्रह्म अहमस्मि ।

**अहं ब्रह्म परं ज्योतिः प्राणापानविवर्जितम् । अहं ब्रह्म परं ज्योतिर्व्यानोदानविवर्जितम् ॥३७८/९॥**

प्राणापानरहितं ज्योतिस्वरूपं ब्रह्म अहमस्मि । व्यानोदानरहितं ज्योतिस्वरूपं ब्रह्म अहमस्मि ।

**अहं ब्रह्म परं ज्योतिः समानपरिवर्जितम् । अहं ब्रह्म परं ज्योतिर्जरामरणवर्जितम् ॥३७८/१०॥**

समानरहितं ज्योतिस्वरूपं ब्रह्म अहमस्मि । जरामरणावस्थारहितं ज्योतिस्वरूपं ब्रह्म अहमस्मि ।

**अहं ब्रह्म परं ज्योतिः शोकमोहविवर्जितम् । अहं ब्रह्म परं ज्योतिः क्षुत्पिपासाविवर्जितम् ॥३७८/११॥**

शोकमोहरहितं ज्योतिस्वरूपं ब्रह्म अहमस्मि । क्षुत्पिपासारहितं ज्योतिस्वरूपं ब्रह्म अहमस्मि ।

**अहं ब्रह्म परं ज्योतिः शब्दोद्भूतादिवर्जितम् । अहं ब्रह्म परं ज्योतिर्हिरण्यगर्भवर्जितम् ॥३७८/१२॥**

शब्दोत्पत्त्यादिरहितं ज्योतिस्वरूपं ब्रह्म अहमस्मि । हिरण्यगर्भरहितं ज्योतिस्वरूपं ब्रह्म अहमस्मि ।

**अहं ब्रह्म परं ज्योतिः स्वप्नावस्थाविवर्जितम् । अहं ब्रह्म परं ज्योतिस्तैजसादिविवर्जितम् ॥३७८/१३॥**

स्वप्नावस्थारहितं ज्योतिस्वरूपं ब्रह्म अहमस्मि । तैजसादिरहितं ज्योतिस्वरूपं ब्रह्म अहमस्मि ।

**अहं ब्रह्म परं ज्योतिरपकारादिवर्जितम् । अहं ब्रह्म परं ज्योतिः सभाज्ञानविवर्जितम् ॥३७८/१४॥**

अपकारादिरहितं ज्योतिस्वरूपं ब्रह्म अहमस्मि । सभाज्ञानरहितं ज्योतिस्वरूपं ब्रह्म अहमस्मि ।

**अहं ब्रह्म परं ज्योतिरध्याहृतविवर्जितम् । अहं ब्रह्म परं ज्योतिः सत्त्वादिगुणवर्जितम् ॥३७८/१५॥**

अध्याहाररहितं ज्योतिस्वरूपं ब्रह्म अहमस्मि । सत्त्वादिगुणरहितं ज्योतिस्वरूपं ब्रह्म अहमस्मि ।

**अहं ब्रह्म परं ज्योतिः सदसद्भाववर्जितम् । अहं ब्रह्म परं ज्योतिः सर्वावयववर्जितम् ॥३७८/१६॥**

सत्- असद्भावरहितं ज्योतिस्वरूपं ब्रह्म अहमस्मि । अवयवरहितं (निरवयवं) ज्योतिस्वरूपं ब्रह्म अहमस्मि ।

**अहं ब्रह्म परं ज्योतिर्भेदाभेदविवर्जितम् । अहं ब्रह्म परं ज्योतिः सुषुप्तिस्थानवर्जितम् ॥३७८/१७॥**

भेदाभेदरहितं ज्योतिस्वरूपं ब्रह्म अहमस्मि । सुषुप्तिस्थानरहितं ज्योतिस्वरूपं ब्रह्म अहमस्मि ।

**अहं ब्रह्म परं ज्योतिः प्राज्ञभावविवर्जितम् । अहं ब्रह्म परं ज्योतिर्मकारादिविवर्जितम् ॥३७८/१८॥**

प्राज्ञभावरहितं ज्योतिस्वरूपं ब्रह्म अहमस्मि । मकारादिरहितं ज्योतिस्वरूपं ब्रह्म अहमस्मि ।

**अहं ब्रह्म परं ज्योतिर्मानमेयविवर्जितम् । अहं ब्रह्म परं ज्योतिर्मितिमातृविवर्जितम् ॥३७८/१९॥**

मानमेयरहितं ज्योतिस्वरूपं ब्रह्म अहमस्मि । मिति- (ज्ञानं) माता (ज्ञाता) रहितं ज्योतिस्वरूपं ब्रह्म अहमस्मि ।

**अहं ब्रह्म परं ज्योतिः साक्षित्वादिविवर्जितम् । अहं ब्रह्म परं ज्योतिः कार्यकारणवर्जितम् ॥३७८/२०॥**

साक्षित्वादिरहितं ज्योतिस्वरूपं ब्रह्म अहमस्मि । कार्यकारणभावरहितं ज्योतिस्वरूपं ब्रह्म अहमस्मि ।

**देहेन्द्रियमनोबुद्धिप्राणाहंकारवर्जितम् । जाग्रत्स्वप्नसुषुप्त्यादिमुक्तं ब्रह्म तुरीयकम् ॥३७८/२१॥**

देह-इन्द्रिय-मन-बुद्धि-प्राण-अहङ्काररहितं, जाग्रत्-स्वप्न-सुषुप्त्यादिरहितं तुरीयं ब्रह्म अहमस्मि ।

**नित्यशुद्धबुद्धमुक्तं सत्यमानन्दमद्व्यम् । ब्रह्माहमस्म्यहं ब्रह्म सविज्ञानं विमुक्त ओम् ॥३७८/२२॥**

**अहं ब्रह्म परं ज्योतिः समाधिर्मोक्षदः परः ॥३७८/२३॥**

नित्यं, शुद्धं, बुद्धं, मुक्तं सत्यस्वरूपात्मकम्, आनन्दमयम्, अद्वितीयं ब्रह्म अहमस्मि । विज्ञानात्मकं ब्रह्म अहमस्मि विमुक्तं प्रणवस्वरूपं ब्रह्म अहमस्मि । समाधिं मोक्षं च दायकं ज्योतिस्वरूपं ब्रह्म अहमस्मि ।

**ब्रह्मज्ञानम्**

**यज्ञैश्च देवानाप्नोति वैराजं तपसा पदम् । ब्रह्मणः कर्मसंन्यासाद्वैराग्यात्प्राकृतौ लयम् ॥३७९/१॥**

**ज्ञानात्प्राप्नोति कैवल्यं पञ्चैता गतयः स्मृताः । प्रीतितापविषादादेर्विनिवृत्तिर्विरक्तता ॥३७९/२॥**

यज्ञैः मनुष्यः देवपदं (स्वर्गलोकं) प्राप्नोति, तपसा विराट्-पदं, कर्मसंन्यासात् ब्रह्मपदं, वैराग्यात् प्रकृतौ लयं प्राप्नोति, ज्ञानात् कैवल्यं प्राप्नोति । एताः पञ्च गतयः उक्ताः । स्नेह-संताप-विषादादिभ्यः निवृत्तिः एव विरक्तता ।

**संन्यासः कर्माणां त्यागः कृतानामकृतैः सह । अव्यक्तादौ विशेषान्ते विकारोऽस्मिन्निवर्तते ॥३७९/३॥**

कृतकर्मणाम् अकृतकर्मणां च सङ्कल्पफलादिभिः सह त्यागः एव कर्मसंन्यासः । कर्मसंन्यासात् अव्यक्तात् विशेषान्तानां वस्तूनां विषये मनसः विकारः नश्यति ।

**चेतनाचेतनान्यत्वज्ञानेन ज्ञानमुच्यते । परमात्मा च सर्वेषामाधारः परमेश्वरः ॥३७९/४॥**

चेतनेभ्यः अचेतनेभ्यः च आत्मनः पृथक् अवबोधः एव ज्ञानम् इति कथ्यते । सर्वेषाम् अाधारः एव परमात्मा स एव परमेश्वरः ।

**विष्णुनाम्ना च वेदेषु वेदान्तेषु च गीयते । यज्ञेश्वरो यज्ञपुमान्प्रवृत्तैरिज्यते ह्यसौ ॥३७९/५॥**

स परमेश्वरः वेदेषु वेदान्तेषु च विष्णुनाम्ना गीयते । स एव यज्ञेश्वरः कथ्यते । प्रवृत्तिमार्गानुगामिभिः यज्ञैः असौ अाराध्यते ।

**निवृत्तैर्ज्ञानयोगेन ज्ञानमूर्तिः स चेक्ष्यते । ह्रस्वदीर्घप्लुताद्यं तु वचस्तत्पुरुषोत्तमः ॥३७९/६॥**

निवृत्तिमार्गानुगामिभिः ज्ञानयोगेन स ज्ञानमूर्तिः (विष्णुः) प्रत्यक्षीक्रियते । ह्रस्व-दीर्घ-प्लुतात्मकं वचः पुरुषोत्तमस्य स्वरूप एव ।

**तत्प्राप्तिहेतुर्ज्ञानं च कर्म चोक्तं महामुने । आगमोक्तं विवेकाच्च द्विधा ज्ञानं तथोच्यते ॥३७९/७॥**

हे महामुने तस्य (परमेश्वरस्य) हेतुभूतः ज्ञानमार्गः कर्ममार्गः च उक्तः । ज्ञानं द्विविधम् अागमोक्तं विवेकजन्यं च ।

**शब्दब्रह्मागममयं परं ब्रह्म विवेकजम् । द्वे ब्रह्मणी वेदितव्ये ब्रह्मशव्द (शब्दब्रह्म) परं च यत् ॥३७९/८॥**

शब्दब्रह्मणः ज्ञानम् आगमजन्यं, परब्रह्मणः ज्ञानं च विवेकजन्यम् अस्ति । ब्रह्म द्वेधा ज्ञातुं शक्यते शब्दब्रह्म अक्षरब्रह्म च ।

**वेदादिविद्या ह्यपरमक्षरं ब्रह्म सत्परम् । तदेतद्भगवद्वाच्यमुपचारेऽर्चनेऽन्यतः ॥३७९/९॥**

वेदादिविद्या एव शब्दब्रह्म कथ्यते । सत्वस्वरूपात्मकम् अक्षरब्रह्म एव परब्रह्म इति उच्यते । तदेव परब्रह्म भगवत्शब्दस्य मूख्यार्थः अस्ति । पूजादिषु तस्य अौपचारिकः प्रयोगः क्रियते |

**संभर्तेति तथा भर्ता भकारोऽर्थद्वयान्वितः । नेता गमयिता स्रष्टा गकारोऽयं महामुने ॥३७९/१०॥**

भगवत्-शब्दे भकारस्य पोषणकर्ता स्वामी च इति द्वौ अर्थौ स्तः । हे महामुने गकारस्य नेता (कर्मणः फलस्य प्रदाता), गमयिता (प्रेरकः), स्रष्टा ( सृष्टि निर्माता) च इति त्रिविधः अर्थः अस्ति ।

**ऐश्वर्यस्य समग्रस्य वीर्यस्य यशसः श्रियः । ज्ञानवैराग्ययोश्चैव षण्णां भग इतीङ्गना ॥३७९/११॥**

समग्रम् एेश्वर्यं, समग्रं वीर्यं (बलं), समग्रं यशः, समग्रा श्रीः, समग्रं ज्ञानं, समग्रं वैराग्यम् इति एतेषां समुदाय एव भग इति कथ्यते ।

**वसन्ति विष्णौ भूतानि स च धातुस्त्रिधात्मकः । एवं हरौ हि भगवाञ्शब्दोऽन्यत्रा(त्रो)पचारतः ॥३७९/१२॥**

भगवति विष्णौ भूतानि वसन्ति । स (विष्णुः) एव ब्रह्म-विष्णु-शिवात्मकः अस्ति । भगवत् शब्दस्य साक्षात् प्रयोगः हरेः कृते भवति । अन्यत्र तु अस्य गौणरूपेण प्रयोगः दृश्यते ।

**उत्पत्तिं प्रलयं चैव भूतानामगतिं गतिम् । वेत्ति विद्यामविद्यां च स वाच्यो भगवानिति ॥३७९/१३॥**

यः भूतानाम् उत्पत्तिं, प्रलयं, गतिम्, अगतिं, विद्याम्, अविद्यां च जानाति स एव भगवान् इति पदेन वाच्यः भवति ।

**ज्ञानशक्तिः परैश्वर्यं वीर्यं तेजांस्यशेषतः । भगवच्छब्दवाच्यानि विना हेयैर्गुणादिभिः ॥३७९/१४॥**

समग्रं ज्ञानं, शक्तिः, एेश्वर्यं, वीर्यं, तेजः च इति एते त्याज्यगुणवर्जिताः एव भगवत्पदस्य वाच्यार्थाः सन्ति ।

**खाण्डिक्यजनकायाह योऽयं केशिध्वजः पुरा । अनात्मन्यात्मबुद्धिर्या आत्मस्वमिति या मतिः ॥३७९/१५॥**

**अविद्याभवसंभूतिर्बीजमेतद्द्विधा स्थितम् । पञ्चभूतात्मके देहे देही मोहनमाश्रितः ॥३७९/१६॥**

**अहमेतदितीत्युच्चैः कुरुते कुमतिर्मतिम् । इत्थं च पुत्रपौत्रेषु तद्देहोत्पातितेषु च ॥३७९/१७॥**

पुरा केशिध्वजः खाण्डिक्यजनकाय एवम् उपदिष्टवान् यत्, यः आत्मा नास्ति तस्मिन् आत्मबुद्धिः, देहे 'स्वम्' इति भावः इति एते द्वे अविद्यया जातस्य संसारस्य कारणे स्तः । कुमतिः देही (जीवः) मोहवशात् पञ्चभूतात्मके देहे एव 'अहं देहः' इति बुद्धिं कुरुते । एवमेव सः तद्देहोत्पन्नेषु पुत्रपौत्रादिषु 'एते मदीयाः' इति बुद्धिं करोति ।

**करोति पण्डितः साम्यमनात्मनि कलेवरे । सर्वदेहोपकाराय कुरुते कर्म मानवः ॥३७९/१८॥**

पण्डितः अनात्मनि शरीरे समभावम् आवहति । स मानवः सर्वदेहोपकाराय (देहिनां कल्याणाय) कर्म करोति ।

**देहश्चान्यो यदा पुंसस्तदा बन्धाय तत्परम् । निर्वाणमय एवायमात्मा ज्ञानमयोऽमलः ॥३७९/१९॥**

यदा देहः अात्मनः भिन्नः तदा तद्वारा कृतं कर्म बन्धाय भवति । वस्तुतस्तु आत्मा निर्वाणमयः, ज्ञानमयः, अमलः च ।

**दुःखज्ञानमयो धर्मः प्रकृतेः स तु नात्मनः । जलस्य नाग्निना सङ्गः स्थालीसङ्गात्तथापि हि ॥३७९/२०॥**

**शब्दास्ते कादिका धर्मास्तत्कृत्वा वै महामुने । तथात्मा प्रकृतौ सङ्गादहंमानादिभूषितः ॥३७९/२१॥**

दुःखस्य अनुभवरूपः यः धर्मः स तु प्रकृतेः धर्मः न तु आत्मनः । यथा जलस्य अग्निना साक्षात् सम्पर्कः न भवति अपि तु स्थली(पात्र)सम्पर्कात् तत् तस्मिन् तापजन्यशब्दः जायते । स तु पात्रस्य धर्मः । हे महामुने तथैव अात्मा प्रकृतिसम्पर्कात् अहङ्कारादिदोषैः सम्पृक्तः भवति ।

**भजते प्राकृतान्धर्मानन्यस्तेभ्यो हि सोऽव्ययः । बन्धाय विषयासङ्गं मनो निर्विषयं धिये ॥३७९/२२॥**

अव्ययः निर्विकारः अात्मा प्रकृत्याः धर्मान् आश्रयते । विषयस्य सम्पर्कात् मनः बन्धस्य कारणं भवति तदेव निर्विषयं (विषयरहितं) मनः मोक्षस्य कारणं भवति ।

**विषयात्तत्समाकृष्य व्रह्मभूतं हरिं स्मरेत् । आत्मभावं नयत्येनं तद्ब्रह्मध्यायिनं मुने ॥३७९/२३॥**

अतः विषयात् मनः अाकृष्य ब्रह्मस्वरूपात्मकं हरिं स्मरेत् । तद् हरेः स्मरणं ब्रह्मध्यायिनम् आत्मभावं प्रापयति ।

**विचार्य स्वात्मनः शक्त्या लौहमाकर्षको यथा । आत्मप्रयत्नसापेक्षा विशिष्टा या मनोगतिः ॥३७९/२४॥**

**तस्या ब्रह्मणि संयोगो योग इत्यभिधीयते । विनिष्पन्दः समाधिस्थः परं ब्रह्माधिगच्छति ॥३७९/२५॥**

यथा चुम्बकः स्वशक्त्या लोहमाकर्षति तथा परब्रह्म ब्रह्मध्यायिनम् अाकर्षति । प्रयत्नस्य अपेक्षया मनसः या विशिष्टा गतिः तस्याः ब्रह्मणा सह संयोग योग इत्युच्यते । स्थिरभावेन समाधिस्थः परं ब्रह्म प्राप्नोति ।

**यमैः सनियमैः स्थित्या प्रत्याहृत्या मरुज्जयैः । प्राणायामेन पवनैः प्रत्याहारेण चेन्द्रियैः ॥३७९/२६॥**

**वशीकृत्यैस्तस्तः कुर्यात्स्थितं चेतः शुभाश्रये । आश्रयश्चेतसो ब्रह्म मूर्तं चामूर्तकं द्विधा ॥३७९/२७॥**

यमैः नियमैः अासनेन प्रत्याहृत्या मरुज्जयैः प्राणयामेन पवनैः प्रत्याहारेण वशीकृतैः इन्द्रियैः च मनः शुभाश्रये स्थापयेत् । मनसः आश्रयं ब्रह्म द्विविधं मूर्तम् अमूर्तं च ।

**सनन्दनादयो ब्रह्मभावभावनया युताः । कर्मभावनया चान्ये देवाद्याः स्थावरान्तकाः ॥३७९/२८॥**

सनन्दनादयः सिद्धाः ब्रह्मभावनया युक्ताः सन्ति । देवादारभ्य स्थावरपर्यन्तं सर्वे कर्मभावनायुक्ताः सन्ति ।

**हिरण्यगर्भादिषु च ज्ञानकर्मात्मिका द्विधा । त्रिविधा भावना प्रोक्ता विश्वं ब्रह्म उपास्यते ॥३७९/२९॥**

हिरण्यगर्भादिषु ज्ञानभावना कर्मभावना च भवतः । विश्वे ब्रह्मत्मका इत्यपि एका भावना एवं भावना त्रिविधा - ज्ञानभावना, कर्मभावना, विश्वब्रह्मात्मकभावना च ।

**प्रत्यस्तमितभेदं यत्सत्तामात्रमगोचरम् । वचसामात्मसंवेद्यं तज्ज्ञानं ब्रह्मसंज्ञितम् ॥३७९/३०॥**

यस्मिन् समस्तभेदाः प्रलीयन्ते, यत् सत्तामात्रम् अगोचरम् अस्ति, यत् स्वानुभवेन ज्ञेयं तदेव ब्रह्मज्ञानम् ।

**तच्च विष्णोः परं रूपमरूपस्याजमक्षरम् । अशक्यं प्रथमं ध्यातुमतो मूर्तादि चिन्तयेत् ॥३७९/३१॥**

तदेव विष्णोः श्रेष्ठं रूपं, तद् जन्मरहितम् अविनाशि च अस्ति । आरम्भे अमूर्तस्य ध्यानं अशक्यम् अतः मूर्तं चिन्तयेत् ।

**मद्भावभावमापन्नस्ततोऽसौ परमात्मना । भवत्यभेदो भेदश्च तस्याज्ञानकृतो भवेत् ॥३७९/३२॥**

एवं चिन्तयन् मनुष्यः भगवद्भावमाप्नोति । भेदप्रतीतिः तु अज्ञानात् जायते ।

**अद्वैतब्रह्मविज्ञानम् ।**

**अद्वैतब्रह्मविज्ञानं वक्ष्ये यद्भरतोऽगदत् । शालग्रामे तपश्चक्रे वासुदेवार्चनादिकृत् ॥३८०/१॥**

भरतेन उक्तं अद्वैतं ब्रह्मविज्ञानं वदिष्यामि । भरतः शालग्रामे वासुदेवं पूजयन् तपः अाचरत् ।

**मृगसङ्गान्मृगो भूत्वा ह्यन्तकाले स्मरन्मृगम् । जातिस्मरो मृगस्त्यक्त्वा देहं योगात्स्वतोऽभवत् ॥३८०/२॥**

**अद्वैतब्रह्मभूतश्च जडवल्लोकमाचरत् । क्षत्ता सौवीरराजस्य विष्टियोगममन्यत ॥३८०/३॥**

भरतः हरिणसङ्गात् अन्तकाले तमेव स्मरन् मृगः जातः । तस्य पूर्वजन्मनः स्मरणम् आसीत् । योगस्य प्रभावात् स्वतः मृगदेहं त्यक्त्वा ब्रह्मज्ञः जातः । ब्रह्मभूतः सः लोके जडवत् आचरति स्म । सौवीरराजस्य भारवाहकत्वेन सः नियुक्तः ।

**उवाह शिबिकामस्य क्षत्तुर्वचनचोदितः । गृहीतो विष्टिना ज्ञानी उवाहात्मक्षयाय तम् ॥३८०/४॥**

सेवकस्य वचनेन सः राज्ञः शिबिकाम् अवहत् । यद्यपि ज्ञानी सः तथापि कर्मणः क्षयाय वेतनरहितं वहनकर्म स्वीकृतवान् ।

**ययौ जडगतिः पश्चाद्ये त्वन्ये त्वरितं ययुः । शीघ्राञ्शीघ्रगतीन्दृष्ट्वा अशीघ्रं तं नृपोऽब्रवीत् ॥३८०/५॥**

सः मन्दगत्या गच्छति स्म । अन्ये तु त्वरितं गच्छन्ति स्म । अन्यान् शीघ्रगतीन् दृष्ट्वा राजा मन्दगामिनं तम् उक्तवान् ।**राजोवाच ।**

**किं श्रान्तोऽस्यल्पमध्वानं त्वयोढा शिबिका मम । किमायाससहो न त्वं पीवानसि निरीक्ष्यसे ॥३८०/६॥**

राजा उक्तवान् अदूरं शिबिकावहनेन श्रान्तासि किम् ? कष्टं सोढुं न शक्नोसि किम् ? पीनः (स्थूलः) दृश्यसे ।

**ब्राह्मण उवाच ।**

**नाहं पीवा न वै वोढा शिबिका भवतो मया । न श्रान्तोऽस्मि न वायासो वोढव्योऽसि महीपते ॥३८०/७॥**

ब्राह्मणः (जडभरतः) उक्तवान् हे महिपते नाहं स्थूलः, न च भवतः शिबिकां वहामि । नाहं श्रान्तः न मे श्रमः न च भवतः भारः मयि अस्ति ।

**भूमौ पादयुगं तस्थौ जङ्घे पादद्वये स्थिते । ऊरू जङ्घाद्वयावस्थौ तदाधारं तथोदरम् ॥३८०/८॥**

**वक्षःस्थलं तथा बाहू स्कन्धौ चोदरसंस्थितौ । स्कन्धस्थितेयं शिबिका मम भारोऽत्र किंकृतः ॥३८०/९॥**

भूमौ पादौ स्तः, तयोः जङ्घे स्थिते, तयोः ऊरू तदाधारेण उदरं स्थितं, तस्याधारेण वक्षःस्थलं तस्मिन् बाहू स्कन्धौ च । स्कन्धे भवतः शिबिका स्थिता । एवं सति मयि कः भारः ।

**शिबिकायां स्थितं चेदं देहं त्वदुपलक्षितम् । तत्र त्वमहमप्यत्र प्रोच्यते चेदमन्यथा ॥३८०/१०॥**

शिबिकायां स्थितम् इदं शरीरं त्वत्तः उपलक्षितमस्ति । 'अतः त्वं तत्र असि, अहम् अत्रास्मि' इति कथनम् अयुक्तम् ।

**अहं त्वं च तथाऽन्ये च भूतैरुह्याम पार्थिव । गुणप्रवाहपतितो गुणवर्गो हि यात्ययम् ॥३८०/११॥**

हे राजन् मम, तव अथवा अन्येषां जीवानां भारं पञ्चभूतानि वहन्ति । गुणप्रवाहे पतितः अयं गुणवर्गः याति ।

**कर्मवश्या गुणाश्चैते सत्त्वाद्याः पृथिवीपते । अविद्यासंचितं कर्म तच्चाशेषेषु जन्तुषु ॥३८०/१२॥**

हे राजन् एते गुणा कर्माधीनाः भवन्ति । कर्म अविद्यया सञ्चितं भवति । तत् कर्म सर्वेषु जीवेषु विद्यते ।

**आत्मा शुद्धोऽक्षरः शान्तो निर्गुणः प्रकृतेः परः । प्रवृद्ध्यपचयौ नास्य एकस्याखिलजन्तुषु ॥३८०/१३॥**

अात्मा शुद्धः, अक्षरः (अविनाशी) शान्तः, निर्गुणः, प्रकृतेः परः अस्ति । अात्मनः वृद्धिः ह्रासः न भवति । स एक एव सर्वेषु जन्तुषु व्याप्तः अस्ति ।

**यदा नोपचयस्तस्य यदा नापचयो नृप । तदा पीवानसीति त्वं कया युक्त्या त्वयेरितम् ॥३८०/१४॥**

यदि अात्मनः वृद्धिः नास्ति क्षयोऽपि नास्ति तर्हि कया युक्त्या त्वं मां 'पीवनसि' इति उक्तवान् ।

**भूजङ्घापादकट्यूरुजठरादिषु संस्थिता । शिबिकेयं तथा स्कन्धे तदा भारः समस्त्वया ॥३८०/१५॥**

यदि पृथ्वी-पाद-कटि-ऊरु-उदरादिषु स्थापिता इयं शिबिका मत्कृते भारयुता अस्ति तर्हि त्वदर्थेऽपि सा भारयुता स्यात् ।

**तदन्यजन्तुभिर्भूपशिबिकोत्थानकर्मणा । शैलद्रव्यगृहीतोत्थः पृथिवीसंभवोऽपि वा ॥३८०/१६॥**

हे राजन् एवं प्रकारेण अन्ये जन्तवः अपि न केवलं शिबिकाम् ऊढवन्तः, अपि तु पर्वतात् अथवा पृथिव्याः उद्भूतान् पदार्थान् अपि ऊढवन्तः ।

**यथा पुंसः पृथग्भावः प्राकृतैः करणैर्नृप । सोढव्यः स महाभारः कतरो नृपते मया ॥३८०/१७॥**

हे नृप यदि पुरुषः (जीवः) प्राकृतेभ्यः साधनेभ्यः भिन्नः अस्ति तर्हि अहं कं महाभारं वहामि ।

**यद्द्रव्या शिबिका चेयं तद्द्रव्यो भूतसंग्रहः । भवतो मेऽखिलस्यास्य समत्वेनोपबृंहितः ॥३८०/१८॥**

यैः द्रव्यैः इयं शिबिका जाता तैरेव द्रव्यैः भूतादीनां, भवतः मम अन्येषां च निर्मितिः जाता । एते सर्वे समानत्वेन उक्ताः ।

**तच्छ्रुत्वोवाच राजा तं गृहीत्वाङ्घ्रौ क्षमाप्य च । प्रसादं कुरु त्यक्त्वेमां शिबिकां ब्रूहि शृण्वते ॥**

**यो भवान्यन्निमित्तं वा यदागमनकारणम् ॥३८०/१९॥**

तस्य वचनं श्रुत्वा राजा तस्य पादौ गृहीत्वा क्षमां प्रार्थ्य तम् उक्तवान् - इमां शिबिकां त्यक्त्वा मयि कृपां कुरु । भवान् कः ? भवतः अागमनस्य कारणं किम् ? इति श्रोतुमिच्छामि (कृपया) वदतु ।

**ब्राह्मण उवाच ।**

**श्रूयतां योऽहमित्येतद्वक्तुं नैव च शक्यते । उपभोगनिमित्तं च सर्वत्रागमनक्रिया ॥३८०/२०॥**

स ब्राह्मणः उक्तावान् - हे राजन् अहं कः इति वक्तुं नैव शक्यते । कर्मफलस्य उपभोगार्थं सर्वत्र गमनागमनं प्रवर्तते ।

**सुखदुःखोपभोगौ तु तौ देशाद्युपपादकौ । धर्माधर्मोद्भवौ भोक्तुं जन्तुर्देशादिमृच्छति ॥३८०/२१॥**

सुखदुःखयो उपभोगः एव देशादीनां (शरीरादीनां) प्राप्तेः कारणम् । धर्मजन्यम् अथवा अधर्मजन्यं सुखं वा दुःखं वा उप  
भोक्तुं जन्तु (जीवः) देशादिकं गच्छति (प्राप्नोति) ।

**राजोवाच ।**

**योऽस्ति सोऽहमिति ब्रह्मन्कथं वक्तुं न शक्यते । आत्मन्येष न दोषाय शब्दोऽहमिति यो द्विज ॥३८०/२२॥**

यः अात्मा अस्ति स 'अहम्' इति कथं वक्तुं न शक्यते । अात्मार्थे 'अहम्' इति शब्दस्य प्रयोगः तु न दोषाय ।

**ब्राह्मण उवाच ।**

**शब्दोऽहमिति दोषाय नात्मन्येष तथैव तत् । अनात्मन्यात्मविज्ञानं शब्दो वा भ्रान्तिलक्षणः ॥३८०/२३॥**

अात्मार्थे 'अहम्' इति शब्दस्य प्रयोगः न दोषाय इति तु सत्यम् । परम् अनात्मनि (अात्मभिन्ने शरीरे) अात्मनः बोधार्थं प्रयुक्तः अयं शब्दः तु भ्रान्तियुक्तः ।

**यदा समस्तदेहेषु पुमानेको व्यवस्थितः । तदा हि को भवान्कोऽहमित्येतद्विफलं वचः ॥३८०/२४॥**

यदा सर्वेषु शरीरेषु एक एव अात्मा व्याप्तः अस्ति तदा 'भवान् कः अहं कः' इति कथनं व्यर्थम् ।

**त्वं राजा शिबिका चेयं वयं वाहाः पुरःसराः । अयं भवतो लोको न सदेतन्नृपोच्यते ॥३८०/२५॥**

हे राजन् त्वं राजा, इयं शिबिका, वयं वाहकाः, एते पुरःसराः (सैनिकाः), अयं भवतः देशः एतादृशः सर्वोऽपि व्यवहारः मिथ्या अस्ति ।

**वृक्षाद्दारु ततश्चेयं शिबिका त्वदधिष्ठिता । का वृक्षसंज्ञा जातास्य दारुसंज्ञाथ वा नृप ॥३८०/२६॥**

हे नृप वृक्षात् दारु, ततः इयं शिबिका जाता । तस्यां त्वं स्थितः । अस्य का वृक्षसंज्ञा अथवा का दारुसंज्ञा ?

**वृक्षारूढो महाराजो नायं वदति चेतनः । न च दारुणि सर्वस्त्वां ब्रवीति शिबिकागतम् ॥३८०/२७॥**

कोऽपि चेतनः 'महाराजः वृक्षम् अथवा दारुणि अारूढः' इति न वदति । सर्वोऽपि त्वां शिबिकाम् अारूढः इति वदति ।

**शिबिका दारुसंघातो रचनास्थितिसंस्थितः । अन्विष्यतां नृपश्रेष्ठ तद्भेदे शिबिका त्वया ॥३८०/२८॥**

रचनाकौशल्येन निर्मिता इयं शिबिका नाम दारुणां सङ्घातः एव । दारुणि विविच्य तेषु शिबिकाम् अन्विष्यताम् ।

**पुमान्स्त्री गौरयं वाजी कुञ्जरो विहगस्तरुः । देहेषु लोकसंज्ञेयं विज्ञेया कर्महेतुषु ॥३८०/२९॥**

अयं पुमान्, इयं स्त्री इयं गौः, अयं वाजी, अयं गजः, अयं विहगः, अयं तरुः एवं कर्मजन्येषु देहेषु लोकः संज्ञाम् अरोपति ।

**जिह्वा ब्रवीत्यहमिति दन्तोष्ठौ तालुकं नृप । एतेनाहं यतः सर्वे वाङ्निष्पादनहेतवः ॥३८०/३०॥**

जिह्वा अहम् इत्यस्य उच्चारणं करोति । दन्त-ओष्ठ-तालुकादयः अपि तस्य उच्चारणं कुर्वन्ति परम् एते सर्वे अहम् इत्यस्य वाच्यार्थाः न । एते अहम् इति शब्दस्य निष्पत्तये हेतवः (साधनभूताः) सन्ति ।

**किं हेतुभिर्वदत्येषा वागेवाहमिति स्वयम् । तथापि वाङ्नाहमेतदुक्तं मिथ्या न युज्यते ॥३८०/३१॥**

**पिण्डः पृथग्यतः पुंसः शिरः पाय्वादिलक्षणः । ततोऽहमिति कुत्रैतां संज्ञां राजन्करोम्यहम् ॥३८०/३२॥**

**यदन्योऽस्ति परः कोऽपि मत्तः पार्थिवसत्तम । तदेषोऽहमयं चान्यो वक्तुमेवमपीष्यते ॥३८०/३३॥**

**परमार्थभेदो न नगो न पशुर्न च पादपः । शरीराच्च विभेदाश्च य एते कर्मयोनयः ॥३८०/३४॥**

**यस्तु राजेति यल्लोके यच्च राजभटात्मकम् । तच्चान्यच्च नृपेत्थं तु न सत्सम्यगनामयम् ॥३८०/३५॥**

**त्वं राजा सर्वलोकस्य पितुः पुत्रो रिपो रिपुः । पत्न्याः पतिः पिता सूनोः कस्त्वां भूप वदाम्यहम् ॥३८०/३६॥**

**त्वं किमेतच्छिरः किं तु शिरस्तव तथोदरम् । किमुपादादिकं त्वं वै तवैतत्किं महीपते ॥३८०/३७॥**

**समस्तावयवेभ्यस्त्वं पृथगभूतो व्यवस्थितः । कोऽहमित्यत्र निपुणं भूत्वा चिन्तय पार्थिव ॥**

**तच्छ्रुत्वोवाच राजा तमवधूतं द्विजं हरिम् ॥३८०/३८॥**

**राजोवाच ।**

**श्रेयोर्थमुद्यतः प्रष्टुं कपिलर्षिमहं द्विज । तस्यांशः कपिलर्षेस्त्वं मत्कृते दा(ज्ञा)नदो भुवि ॥३८०/३९॥**

**ज्ञानवीच्युदधेर्यस्माद्यच्छ्रेयस्तच्च मे वद ॥३८०/४०॥**

ब्राह्मण उवाच ।

**भूयः पृच्छसि किं श्रेयः परमार्थं न पृच्छसि । श्रेयांसि परमार्थानि अशेषाण्येव भूपते ॥३८०/४१॥**

**देवताराधनं कृत्वा धनसंपत्तिमिच्छति । पुत्रानिच्छति राज्यं च श्रेयस्तस्यैव किं नृप ॥३८०/४२॥**

**विवेकिनस्तु संयोगः श्रेयो यः परमात्मनः । यज्ञादिका क्रिया न स्यान्नास्ति द्रव्योपपत्तिता ॥३८०/४३॥**

**परमार्थात्मनोर्योगः परमार्थ इतीष्यते । एको व्यापी समः शुद्धो निर्गुणः प्रकृतेः परः ॥३८०/४४॥**

**जन्मवृद्ध्यादिरहित आत्मा सर्वगतोऽव्ययः । परं(र) ज्ञानमयोऽसङ्गी गुणजात्यादिभिर्विभुः ॥३८०/४५॥**

**निदाघऋतुसंवादं वदामि द्विज तं शृणु । ऋतुर्ब्रह्मसुतो ज्ञानी तच्छिष्योऽभूत्पुलस्त्यजः ॥३८०/४६॥**

**निदाघः प्राप्तविद्योऽस्मान्नगरे वै पुरे स्थितः । देविकायास्तटे तं च तर्कयामास वै ऋतुः ॥३८०/४७॥**

**दिव्ये वर्षसहस्रेऽगान्निदाघमवलोकितुम् । निदाघो वैश्वदेवान्ते भुक्त्वान्नं शिष्यमब्रवीत् ॥**

**भुक्त्यन्ते तृप्तिरुत्पन्ना तुष्टिदा साक्षया यतः ॥३८०/४८॥**

**ऋतुरुवाच ।**

**क्षुदस्ति यस्य भुक्तेन्ने तुष्टिर्ब्राह्मण जायते । न मे क्षुदभवत्तृप्तिं कस्मात्त्वं परिपृच्छसि ॥३८०/४९॥**

**क्षुत्तृष्णे देहधर्माख्ये न ममैति यतो द्विज । पृष्टोऽहं तत्त्वया ब्रूयां तृप्तिरस्त्येव मे सदा ॥३८०/५०॥**

**पुमान्सर्वगतो व्यापी आकाशवदयं ततः । अतोऽहं प्रत्यगात्मास्मीत्येतदर्थे भवेत्कथम् ॥३८०/५१॥**

**सोऽहं गन्ता न चा गन्ता नैकदेशनिकेतनः । त्वं चान्यो न भवेन्नापि नान्यस्त्वत्तोऽस्मि वाप्यहम् ॥३८०/५२॥**

**मृन्मयं हि गृहं यद्वन्मृदा लिप्तं स्थिरी भवेत् । पार्थिवोऽयं तथा देहः पार्थिवैः परमाणुभिः ॥३८०/५३॥**

**ऋतुरस्मि तवाचार्यः प्रज्ञादानय ते द्विज । इहागतोऽहं यास्यामि परमार्थस्तवोदितः ॥३८०/५४॥**

**एकमेवामिदं विद्धि न भेदः सकलं जगत् । वासुदेवाभिधेयस्य स्वरूपं परमात्मनः ॥३८०/५५॥**

**ऋतुर्वर्षसहस्रान्ते पुनस्तन्नगरं ययौ । निदाघं नगरप्रान्त एकान्ते स्थितमब्रवीत् ॥**

**एकान्ते स्थीयते कस्मान्निदाघ ऋतुमब्रवीत् ॥३८०/५६॥**

**निदाघ उवाच ।**

**भो विप्र जनसंवादो महानेष नरेश्वरः । प्रविवीक्ष्य पुरं रम्यं तेनात्र स्थीयते मया ॥३८०/५७॥**

**ऋतुरुवाच ।**

**नराधिपोऽत्र कतमः कतश्चेतरो जनः । कथ्यतां मे द्विजश्रेष्ठ त्वमभिज्ञो द्विजोत्तम ॥३८०/५८॥**

**निदाघ उवाच ।**

**योऽयं गजेन्द्रमुन्मत्तमद्रिशृङ्गसमुत्थितम् । अधिरूढो नरेन्द्रोऽयं परिवारस्तथेतरः ॥३८०/५९॥**

**गजो योऽयमधो ब्रह्मन्नुपर्येष स भूपतिः । ऋतुराह गहः कोऽत्र राजा चाह निदाघकः ॥३८०/६०॥**

**ऋतुर्निदाघ आरूढो दृष्टान्तं पश्य वाहनम् । उषर्यहं यथा राजा त्वमधः कुञ्जरो यथा ॥३८०/६१॥**

**ऋतुः प्राह निदाघं तं कतमस्त्वामहं वदे । उक्तो निदाघस्तं नत्वा प्राह मे त्वं गुरुर्ध्रुवम् ॥३८०/६२॥**

**नान्यस्माद्वैतसंस्कारसंस्कृतं मानसं तथा । ऋतुः प्राह निदाघं तं ब्रह्मज्ञानाय चागतः ॥३८०/६३॥**

**परमार्थं सारभूतमद्वैतं दर्शितं मया ॥३८०/६४॥**

**ब्राह्मण उवाच ।**

**निदाघोप्युपदेशेन तेनाद्वैतपरोऽभवत् । सर्वभूतान्यभेदेन ददृशे स तदात्मनि ॥३८०/६५॥**

**अवाप मुक्तिं ज्ञानात्स तथा त्वं मुक्तिमाप्स्यसि । एकः समस्तं त्वं चाहं विष्णुः सर्वगतो यतः ॥३८०/६६॥**

**पीतनीलादिभेदेन यथैकं दृश्यते नभः । भ्रान्तिदृष्टिभिरात्मापि तथैकः स पृथक्पृथक् ॥३८०/६७॥**

**अग्निरुवाच ।**

**मुक्तिं ह्यवाप भवतो ज्ञानसारेण भूपतिः । संसाराज्ञानवृक्षारि ज्ञानं ब्रह्मेति चिन्तयः ॥३८०/६८॥**

**गीतासारः**

**गीतासारं प्रवक्ष्यामि सर्वगीतोत्तमोत्तमम् । कृष्णो यमर्जुनायाह पुरा वै भुक्तिमुक्तिदम् ॥३८१/१॥**

**श्रीभगवानुवाच ।**

**गतासुरगतासुर्वा न शोच्यो देहवानजः । आत्माजरोमरोऽभेद्यस्तस्माच्छोकादिकं त्यजेत् ॥३८१/२॥**

**ध्यायतो विषयान्पुंसः सङगस्तेषूपजायते । सङ्गात्कामस्ततः क्रोधः क्रोधात्संमोह एव च ॥३८१/३॥**

**संमोहात्स्मृतिविभ्रंशो बुद्धिनाशात्प्रणश्यति । दुःसङ्ग हानिः सत्सङ्गान्मोक्षकामी च कामनुत् ॥३८१/४॥**

**कामत्यागादात्मनिष्ठः स्थिरप्रज्ञस्तदोच्यते । या निशा सर्वभूतानां तस्यां जगर्ति संयमी ॥३८१/५॥**

**यस्यां जग्रति भूतानि सा निशा पश्यतो मुनेः । आत्मन्येव च संतुष्टस्तस्य कार्यं न विद्यते ॥३८१/६॥**

**नैव तस्य कृतेनार्थो नाकृतेनेह कश्चन । तत्त्ववित्तु महाबाहो गुणकर्मविभागयोः ॥३८१/७॥**

**गुणागुणेषु वर्तन्त इति मत्व न सज्जते । सर्वं ज्ञानप्लवेनैव वृजिनं संतरिष्यति ॥३८१/८॥**

**ज्ञानाग्निः सर्वकर्माणि भस्मसात्कुरुतेऽर्जुन । ब्रह्मण्याधाय कर्माणि सङ्गं त्यक्त्वा करोति यः ॥३८१/९॥**

**लिप्यते न स पापेन पद्मपत्रमिवाम्भसा । सर्वभूतेषु चात्मानं सर्वभूतानि चात्मनि ॥३८१/१०॥**

**ईक्षते योगयुक्तात्मा सर्वत्रसमदर्शनः । शुचीनां श्रीमताम् गेहे योगभ्रष्टोऽभिजायते ॥३८१/११॥**

**न हि कल्याणकृत्कश्चिद्दुर्गतिं तत गच्छति । दैवी ह्येषा गुणमयी मम माया दुरत्यया ॥३८१/१२॥**

**मामेव ये प्रपद्यन्ते मयामेतां तरन्ति ते । आर्तो जिज्ञासुरर्थार्थी ज्ञानी च भरतर्षभ ॥३८१/१३॥**

**चतुर्विधा भजन्ते मां ज्ञानी चैकत्वमास्थितः । अक्षरं ब्रह्म परमं स्वभावोऽध्यात्ममुच्यते ॥३८१/१४॥**

**भूतभावोद्भवकरो विसर्गः कर्मसंज्ञितः । अधिभूतं क्षरो भावः पुरुषश्चाधिदैवतम् ॥३८१/१५॥**

**अधियज्ञोऽहमेवात्र देहे देहभृतां वर । अन्तकाले स्मरन्मां च मद्भावं यात्यसंशयः ॥३८१/१६॥**

**यं यं भावं स्मरन्नन्ते त्यजेद्देहं तमाप्नुयात् । प्राणं न्यस्य भ्रुवोर्मध्ये अन्ते प्राप्नोति मत्परम् ॥३८१/१७॥**

**ओमित्येकाक्षरं ब्रह्म वदन्देहं त्यजंस्तथा । ब्रह्मादिस्तम्बपर्यन्ताः सर्वा मम विभूतयः ॥३८१/१८॥**

**श्रीमन्तश्चोर्जिताः सर्वे ममांशाः प्रानिनः स्मृताः । अहमेको विश्वरूप इति ज्ञात्वा विमुच्यते ॥३८१/१९॥**

**क्षेत्रं शरीरं यो वेत्ति क्षेत्रज्ञः स प्रकीर्तितः । क्षेत्रक्षेत्रज्ञयोर्ज्ञानं यत्तज्ज्ञानं मतं मम ॥३८१/२०॥**

**महाभूतान्यहंकारो बुद्धिरव्यक्तमेव च । इन्द्रियाणि दशैकं च पञ्च चेन्द्रियगोचराः ॥३८१/२१॥**

**इच्छा द्वेषः सुखं दुःखं संघातश्चेतना धृतिः । एतत्क्षेत्रं समासेन सविकारमुदाहृतम् ॥३८१/२२॥**

**अमानित्वमदम्भित्वमहिंसा क्षान्तिरार्जवम् । आचार्योपासनं शौचं स्थैर्यमात्मविनिग्रहः ॥३८१/२३॥**

**इन्द्रियार्थेषु वैराग्यमनहंकार एव च । जन्ममृत्युजराव्याधिदुःखदोषानुदर्शनम् ॥३८१/२४॥**

**आसक्तिरनभिष्वङ्गः पुत्रदारगृहादिषु । नित्यं च समचित्तत्वमिष्टानिष्टोपपत्तिषु ॥३८१/२५॥**

**मयि चानन्ययोगेन भक्तिरव्यभिचारिणी । विविक्तदेशसेवित्वमरतिर्जनसंसदि ॥३८१/२६॥**

**अध्यात्मज्ञाननिष्ठत्वं तत्त्वज्ञानानुदर्शनम् । एतज्ज्ञानमिति प्रोक्तमज्ञानं यदतोऽन्यथा ॥३८१/२७॥**

**ज्ञेयं यत्तत्प्रवक्ष्यामि यं ज्ञात्वामृतमश्नुते । अनादि परमं ब्रह्म सत्त्वं नाम तदुच्यते ॥३८१/२८॥**

**सर्वतःपाणिपादान्तं सर्वतोक्षिशिरोमुखम् । सर्वतःश्रुतिमल्लोके सर्वमावृत्य तिष्ठति ॥३८१/२९॥**

**सर्वेन्द्रियगुणाभासं सर्वेन्द्रियविवर्जितम् । असक्तं सर्वभृच्चैव निर्गुणं गुणभोक्तृ च ॥३८१/३०॥**

**बहिरन्तश्च भूतानामचरं चरमेव च । सूक्ष्मत्वात्तदविज्ञेयं दूरस्थं चान्तिकेऽपि यत् ॥३८१/३१॥**

**अविभक्तं च भूतेषु विभक्तमिव च स्थितम् । भूतभर्तृ च विज्ञेयं ग्रसिष्णु प्रभविष्णु च ॥३८१/३२॥**

**ज्योतिषामपि तज्ज्योतिस्तमसः परमुच्यते । ज्ञानं ज्ञेयं ज्ञानगम्यं हृदि सर्वस्य संस्थितम् ॥३८१/३३॥**

**ध्यानेनात्मनि पश्यन्ति केचिदात्मानमात्मना । अन्ये सांख्येन योगेन कर्मयोगेन(ण) चापरे ॥३८१/३४॥**

**अन्ये त्वेवमजानन्तः श्रुत्वाऽन्येभ्य उपासते । तेऽपि चाशु तरन्त्येव मृत्युं श्रुतिपरायणाः ॥३८१/३५॥**

**सत्त्वात्संजायते ज्ञानं रजसो लोभ एव च । प्रमादमोहौ तमसो भवतोऽज्ञानमेव च ॥३८१/३६॥**

**गुणावर्तन्त इत्येवं योऽवतिष्ठति नेङ्गते । मानावमानमित्रारितुल्यस्त्यागी स निर्गुणः ॥३८१/३७॥**

**ऊर्ध्वमूलमधःशाखमश्वत्थं प्राहुरव्ययम् । छन्दांसि यस्य पर्णानि यस्तं वेद स वेदवित् ॥३८१/३८॥**

**द्वौ भूतसर्गौ लोकेऽस्मिन्दैव आसुर एव च । अहिंसादिः क्षमा चैव दैवी संपत्ततो नृणाम् ॥३८१/३९॥**

**न शौचं नापि वाचारो ह्यासुरी संपदोद्भवः । नरकत्वात्क्रोधलोभकामास्तस्मात्त्रयं त्यजेत् ॥३८१/४०॥**

**यज्ञस्तपस्तथा दानं सत्त्वाद्यैस्त्रिविधं स्मृतम् । आयुः सत्त्वं बलारोग्यसुखायान्नं तु सात्त्विकम् ॥३८१/४१॥**

**दुःखशोकामयायान्नं तीक्ष्णरूक्षं तु राजसम् । अमेध्योच्छिष्टपूत्यन्नं तामसं नीरसादिकम् ॥३८१/४२॥**

**यष्टव्यो विधिना यज्ञो निष्कामाय स सात्त्विकः । यज्ञः फलाय दम्भाय राजस्तामसः क्रतुः ॥३८१/४३॥**

**श्रद्धामन्त्रादिविध्युक्तं तपः शारीरमुच्यते । देवादिपूजाहिंसादि वाङ्मयं तप उच्यते ॥३८१/४४॥**

**अनुद्वेगकरं वाक्यं सत्यं स्वाध्यायसज्जपः । मानसं चित्तसंशुद्धिर्मौनमात्मविनिग्रहः ॥३८१/४५॥**

**सात्त्विकं च तपोऽकामं फलाद्यर्थं तु राजसम् । तामसं परपीडायै सात्त्विकं दानमुच्यते ॥३८१/४६॥**

**देशादौ चैव दातव्यमुपकाराय राजसम् । अदेशादाववज्ञातं तामसं दानमीरितम् ॥३८१/४७॥**

**ॐ तत्सदिति निर्देशो ब्रह्मणस्त्रिविधः स्मृतः । यज्ञदानादिकं कर्म भुक्तिमुक्तिप्रदं नृणाम् ॥३८१/४८॥**

**अनिष्टमिष्टं मिश्रं च त्रिविधं कर्मणः फलम् । भवत्यत्यागिनां प्रेत्य न तु संन्यासिनां क्वचित् ॥३८१/४९॥**

**तामसः कर्मसंयोगान्मोहात्क्लेशभयादिकात् । राजसः सात्त्विकोऽकामात्पञ्चैते कर्महेतवः ॥३८१/५०॥**

**अधिष्ठानं तथा कर्ता करणं च पृथद्विधम् । त्रिविधाश्च पृथग्चेष्टा दैवं चैवात्र पञ्चमम् ॥३८१/५१॥**

**एकं ज्ञानं सात्त्विकं स्यात्पृथग्ज्ञानं तु राजसम् । अतत्त्वार्थं तामसं स्यात्कर्माकामाय सात्त्विकम् ॥३८१/५२॥**

**कामाय राजसं कर्म मोहात्कर्म तु तामसम् । सिद्ध्यसिद्ध्योः समः कर्ता सत्त्विको राजसो ह्यपि ॥३८१/५३॥**

**शठोऽलसस्तामसः स्यात्कार्यादिधीश्च सात्त्विकी । कार्यार्थं सा राजसी स्याद्विपरीता तु तामसी ॥३८१/५४॥**

**मनोधृतिः सात्त्विकी स्यात्प्रीतिकामेति राजसी । तामसी तु प्र(पुत्र)शोकादौ सुखं सत्त्वात्तदन्तगम् ॥३८१/५५॥**

**सुखं तद्राजसं चाग्रे अन्ते दुःखं तु तामसम् । अतः प्रवृत्तिर्भूतानां येन सर्वमिदं ततम् ॥३८१/५६॥**

**स्वकर्मणा तमभ्यर्च्य विष्णुं सिद्धिं च विन्दति । कर्मणा मनसा वाचा सर्वावस्थासु सर्वदा ॥३८१/५७॥**

**ब्रह्मादिस्तम्बपर्यन्तं जगद्विष्णुं च वेत्ति यः । सिद्धिमाप्नोति भगवद्भक्तो भागवतो ध्रुवम् ॥३८१/५८॥**

**इत्याग्नेये महापुराणे गीतासारनिरूपणं नामैकाशीत्यधिकत्रिशततमोऽध्यायः ॥३८१॥**

**यमगीता**

**यमगीतां प्रवक्ष्यामि उक्ता या नाचिकेतसे । पठतां शृण्वतां भुक्त्यै मुक्त्यै मोक्षार्थिनां सताम् ॥३८२/१॥**

**यम उवाच ।**

**आसनं शयनं यानं परिधानगृहादिकम् । वाञ्छत्यहोऽतिमोहेन सुस्थिरं स्वयमस्थिरः ॥३८२/२॥**

**भोगेषु श(ष्वस)क्तिः सततं तथैवात्मावलोकनम् । श्रेयः परं मनुष्याणां कपिलोद्गीतमेव हि ॥३८२/३॥**

**सर्वत्र समदर्शित्वं निर्ममत्वमसङ्गता । श्रेयः परं मनुष्याणां गीतं पञ्चशिखेन हि ॥३८२/४॥**

**आगर्भजन्मबाल्यादिवयोऽवस्थादिवेदनम् । श्रेयः परं मनुष्याणां गङ्गाविष्णुप्रगीतकम् ॥३८२/५॥**

**आध्यात्मिकादिदुःखानामाद्यन्तादिप्रतिक्रिया । श्रेयः परं मनुष्याणां जनकोद्गीतमेव च ॥३८२/६॥**

**अभिन्नयोर्भेदकरः प्रत्ययो यः परात्मनः । तच्छान्तिपरमं श्रेयो ब्रह्मोद्गीतमुदाहृतम् ॥३८२/७॥**

**कर्तव्यमिति यत्कर्म ऋग्यजुःसामसंज्ञितम् । कुरुते श्रेयसेऽसङ्गाज्जैगीषव्येण गीयते ॥३८२/८॥**

**हानिः सर्वविधित्सानामात्मनः सुखहैतुकी । श्रेयः परं मनुष्याणां देवलोद्गीतमीरितम् ॥३८२/९॥**

**कामत्यागात्तु विज्ञानं सुखं ब्रह्म परं पदम् । कामिनां न हि विज्ञानं सनकोद्गीतमेव तत् ॥३८२/१०॥**

**प्रवृत्तं च निवृत्तं च कार्यं कर्म परोऽब्रवीत् । श्रेयसां श्रेय एतद्धि नैष्कर्म्यं ब्रह्म तद्धरिः ॥३८२/११॥**

**पुमांश्चाधिगतज्ञानो भेदं नाप्नोति सत्तमः । ब्रह्मणा विष्णुसंज्ञेन प्रमेणाव्ययेन च ॥३८२/१२॥**

**ज्ञानं विज्ञानमास्तिक्यं सौभाग्यं रूपमुत्तमम् । तपसा लभ्यते सर्वं मनसा यद्यदिच्छति ॥३८२/१३॥**

**नास्ति विष्णुसमं ध्येयं तपो नानशनात्परम् । नास्यारोग्यसमं धन्यं नास्ति गङ्गासमा सरित् ॥३८२/१४॥**

**न सोऽस्ति बान्धवः कश्चिद्विष्णुं मुक्त्वा जगद्गुरुम् । अधश्चोर्ध्वं हरिश्चाग्रे देहेन्द्रियमनोमुखे ॥३८२/१५॥**

**इत्येव संस्मरन्प्राणान्यस्त्यजेत्स हरिर्भवेत् । यत्तद्ब्रह्म यतः सर्वं यत्सर्वं तस्य संस्थितम् ॥३८२/१६॥**

**अग्राह्यकमनिर्देश्यं सुप्रतिष्ठं च यत्परम् । परापरस्वरूपेण विष्णुः सर्वहृदि स्थितः ॥३८२/१७॥**

**यज्ञेशं यज्ञपुरुषं केचिदिच्छन्ति तत्परम् । केचिद्विष्णुं हरं केचित्केचिद्ब्रह्माणमीश्वरम् ॥३८२/१८॥**

**इन्द्रादिनामभिः केचित्सूर्यं सोमं च कालकम् । ब्रह्मादिस्तम्बपर्यन्तं जगद्बिष्णुं वदन्ति च ॥३८२/१९॥**

**स विष्णुः परमं ब्रह्म यतो नावर्तते पुनः । सुवर्णादिमहादानपुण्यतीर्थावगाहनैः ॥३८२/२०॥**

**ध्यानैर्व्रतैः पूजया च धर्मश्रुत्या तदाप्नुयात् । आत्मानं रथिनं विद्धि शरीरं रथमेव तु ॥३८२/२१॥**

**बुद्धिं तु सारथिं विद्धि मनः प्रग्रहमेव च । इन्द्रियाणि हयान्याहुर्विषयांश्चेति गोचरान् ॥३८२/२२॥**

**आत्मेन्द्रियमनोयुक्तं भोक्तेत्याहुर्मनीषिणः । यस्त्वविज्ञानवान्भवत्ययुक्तमनसा सदा ॥३८२/२३॥**

**न तत्पदमवाप्नोति संसारं चाधिगच्छति । यस्तु विज्ञानवान्भवति युक्तेन मनसा सदा ॥३८२/२४॥**

**स तत्पदमवाप्नोति यस्माद्भूयो न जायते । विज्ञानसारथिर्यस्तु मनःप्रग्रहवान्नरः ॥३८२/२५॥**

**सोऽध्वानं परमाप्नोति तद्विष्णोः परमं पदम् । इन्द्रियेभ्यः परा ह्यर्था अर्थेभ्यश्च परं मनः ॥३८२/२६॥**

**मनसस्तु परा बुद्धिर्बुद्धेरात्मा महान्परः । महतः परमव्यक्तमव्यक्तात्पुरुषः परः ॥३८२/२७॥**

**पुरुषान्न परं किञ्चित्सा काष्ठा सा परा गतिः । एषु सर्वेषु भूतेषु गूढात्मा न प्रकाशते ॥३८२/२८॥**

**दृश्यते त्वग्रया बुद्ध्या सूक्ष्मया सूक्ष्मदर्शिभिः । यच्छेद्वाङ्मनसी प्राज्ञस्तद्यच्छेज्ज्ञानमात्मनि ॥३८२/२९॥**

**ज्ञानमात्मनि महति नियच्छेच्छान्त आत्मनि । ज्ञात्वा ब्रह्मात्मयोर्योगं यमाद्यैर्ब्रह्म सद्भवेत् ॥३८२/३०॥**

**अहिंसा सत्यमस्तेयं ब्रह्मचर्यापरिग्रहौ । यमाश्च नियमाः पञ्च शौचं संतोषसत्तपः ॥३८२/३१॥**

**स्वाध्यायेश्वरपूजा च आसनं पद्मकादिकम् । प्राणायामो वायुजयः प्रत्याहारः स्वनिग्रहः ॥३८२/३२॥**

**शुभे ह्येकत्र विषये चेतसो यत्प्रधारणम् । निश्चलात्वात्तु धीमद्भिर्धारणा द्विज कथ्यते ॥३८२/३३॥**

**पौनःपुन्येन तत्रैव विषयेष्वेव धारणा । ध्यानं स्मृतं समाधिस्तु अहंब्रह्मात्मसंस्थितिः ॥३८२/३४॥**

**घटध्वंसाद्यथाकाशमभिन्नं नभसा भवेत् । मुक्तो जीवो ब्रह्मणैवं सद्ब्रह्म ब्रह्म वै भवेत् ॥३८२/३५॥**

**आत्मानं मन्यते ब्रह्म जीवो ज्ञानेन नान्यथा । जीवो ह्यज्ञानतत्कार्यमुक्तः स्यादजरामरः ॥३८२/३६॥**

**अग्निरुवाच ।**

**वशिष्ठ यमगीतोक्ता पठतां भुक्तिमुक्तिदा । आत्यन्तिको लयः प्रोक्तो वेदान्तब्रह्मधीमयः ॥३८२/३७॥**