**अाचारः**

**वर्णेतरधर्माः**

**मन्वादयो भुक्तिमुक्ति(क्ती) [[1]](#footnote-2)धर्मांश्चीर्त्वाऽऽप्नुवन्ति यान् । प्रोचे परशुरामाय वरुणोक्तांस्तु प****ुष्करः ॥१५१/१॥**

मन्वादयः यान् धर्मान् अाचर्य भोगं मोक्षं च प्राप्नुवन्ति तान् वरुणेन उक्तान् धर्मान् पुष्करः परशुरामम् उक्तवान् ।

**पुष्कर उवाच -  
वर्णाश्रमेतराणां ते धर्मान्वक्ष्यामि[[2]](#footnote-3) सर्वदान् । मन्वादिभिर्न्निगदितान्वासुदेवादितुष्टिदान् ॥१५१/२॥**

पुष्करः अवदत् - मन्वादयः यान् धर्मान् उपादिशन् तथा च ये धर्माः वासुदेवादिकान् तोषयन्ति, तान् वर्णधर्मान्, आश्रमधर्मान्, इतरधर्मान् च वदिष्यामि ।

**अहिंसा सत्यवचनं दया भूतेष्वनुग्रहः । तीर्थानुसरणं दानं ब्रह्मचर्यममत्सरः ॥१५१/३॥**

**देवद्विजातिशुश्रूषा गुरूणाञ्च भृगूत्तम । श्रवणं सर्वधर्माणां पितॄणां पूजनं तथा ॥१५१/४॥  
भक्तिश्च नृपतौ नित्यं तथा सच्छास्त्रनेत्रता । आनृशंस्यं तितिक्षा च तथा चाऽऽस्तिक्यमेव च ॥१५१/५॥   
वर्णाश्रमाणां सामान्यं धर्माधर्मं समीरितम् ।**

अहिंसा, सत्यभाषणं, दया, भूतेषु (सर्वेषु जीवेषु) कृपा, तीर्थक्षेत्राणां सेवनं, दानं, ब्रह्मचर्यम्, अमत्सरः, देव-ब्राह्मण-गुरूणां च सेवनं, सर्वेषां धर्माणां श्रवणं, पितॄणां पूजनं, नृपतौ भक्तिः, सत्छास्त्राणाम् अध्ययनम्, क्रूरतायाः त्यागः, क्षमा, आस्तिकता इति एते सर्वेषां वर्णानां सामान्यधर्माः कथिताः । एतेभ्यः विरुद्धाः अधर्माः सन्ति ।

**यजनं याजनं दानं वेदाद्यध्यापनक्रिया ॥१५१/६॥  
प्रतिग्रहं चाध्ययनं विप्रकर्माणि निर्दिशेत् ।**

यजनं, याजनं, दानं, वेदानाम् अध्यापनं, प्रतिग्रहः (दानस्य स्वीकरणम्), अध्ययनम् इति एतानि ब्राह्मणानां कर्माणि निर्दिष्टानि ।

**दानमध्ययनं चैव यजनञ्च यथाविधि ॥१५१/७॥  
क्षत्रियस्य सवैश्यस्य कर्मेदं परिकीर्तितम् । क्षत्रियस्य विशेषेण पालनं दुष्टनिग्रहः ॥१५१/८॥**

दानम्, अध्ययनं, विधिपूर्वकं यजनम्, इति एतानि क्षत्रियवैश्ययोः कर्माणि उक्तानि । तत्रापि विशेषेण क्षत्रियस्य द्वे कर्मणि उक्ते प्रजापालनं दुष्टानां निग्रहः च ।

**कृषिगौरक्ष्यवाणिज्यं वैश्यस्य परिकीर्तितम् । शूद्रस्य द्विजशुश्रूषा सर्वशिल्पानि वाऽप्यथ ॥१५१/९॥**

कृषिकार्यं, गोरक्षणं, वाणिज्यं च इति एतानि वैश्यस्य कर्माणि कथितानि । द्विजानां (ब्राह्मण-क्षत्रिय-वैश्यानां) सेवा तथा शिल्पकर्माणि इति एतानि शूद्रस्य कर्माणि सन्ति ।

**मौञ्जीबन्धनतो जन्म विप्रादेश्च द्वितीयकम् । आनुलोम्येन वर्णानां जातिर्मातृसमा स्मृता ॥१५१/१०॥**

यज्ञोपवीतसंस्कारात् ब्रह्मण-क्षत्रिय-वैश्यानां च द्वितीयं जन्म भवति । अनुलोमविवाहेन जातानां जातिः मातृसमा भवति ।

**चण्डालो ब्राह्मणीपुत्रः शूद्राच्च प्रतिलोमतः । सूतस्तु क्षत्रियाज्जातो वैश्याद्वै देवलस्तथा ॥१५१/११॥**

प्रतिलोमविवाहेन शूद्रात् ब्राह्मण्यां जातः पुत्रः चण्डालः, क्षत्रियात् ब्राह्मण्यां जातः पुत्रः सूतः, वैश्यात् ब्राह्मण्यां जातः पुत्रः देवलः च भवति।

**पुक्कसः क्षत्रियापुत्रः शूद्रात्स्यात्प्रतिलोमजः । मागधः स्यात्तथा वैश्याच्छूद्रादायोगवो भवेत् ॥१५१/१२॥**

प्रतिलोमविवाहेन क्षत्रियायां शूद्रात् जातः पुत्रः पुक्कसः, क्षत्रियायां वैश्यात् जातः पुत्रः मागधः, वैश्यायां शूद्रात् जातः पुत्रः आयोगवः भवति ।

**वैश्यायां [[3]](#footnote-4)प्रतिलोमेभ्यः प्रतिलोमाः सहस्रशः । विवाहः सदृशैस्तेषां नोत्तमैर्नाधमैस्तथा ॥१५१/१३॥**

प्रतिलोमविवाहेन जातानां प्रतिलोमपुत्राणां सङ्ख्या सहस्रशः सन्ति । विवाहः समानैः सह (समानजातीयैः सह) भवेत् न तु उत्तमैः सह न वा अधमैः सह ।

**चण्डालकर्म निर्दिष्टं वध्यानां घातनं तथा । स्त्रीजीवनं तु तद्रक्षा प्रोक्तं वैदेहकस्य च ॥१५१/१४॥**

वधयोग्यानां हननं चण्डालस्य कर्म । स्रीणां रक्षणं तु वैदेहकस्य कर्म उक्तम् ।

**सूतानामश्वसारथ्यं पुक्कसानाञ्च [[4]](#footnote-5)व्याधता । स्तुतिक्रिया मागधानां तथा चाऽऽयोगवस्य च ॥१५१/१५॥**

**रङ्गावतरणं प्रोक्तं तथा शिल्पैश्च जीवनम् ।**

सारथ्यं सूतानां कर्म, मृगया पुक्कसानां कर्म, स्तुतिक्रिया (स्तवनं) मागधानां कर्म, रङ्ग(वर्ण)लेपनं तथा शिल्पकर्म आयोगवस्य कर्म |

**बहिर्ग्रामविवासश्च मृतचेलस्य धारणम् ॥१५१/१६॥  
न संस्पर्शस्तथैवान्यैश्चण्डालस्य विधीयते । ब्राह्मणार्थे गवार्थे वा देहत्यागोऽत्र यः कृतः ॥१५१/१७॥  
स्त्रीबालाद्युपपतौ वा बाह्यानां सिद्धिकारणम् । सङ्करे जातयो ज्ञेयाः पितुर्मातुश्च कर्मतः ॥१५१/१८॥**

चण्डालः ग्रामात् बहिः वसेत् । मृतानां वस्त्रं धरेत् । तस्य अन्यैः सह स्पर्शः न भवेत् । ब्राह्मणानां गवां कृते च देहत्यागः, स्त्री-बालकानां रक्षणार्थं देहत्यागः वर्णबाह्यानां सिद्धेः कारणम् अस्ति । पितुः मातुः च कर्मणा वर्णसङ्करे जातयः भवन्ति ।

**गृहस्थवृत्तिः   
आजीवंं तु यथोक्तेन ब्राह्मणः स्वेन कर्मणा । क्षत्रविट्‌शूद्रधर्मेण जीवेन्नैव तु शूद्रजात् ॥१५२/१॥**

ब्राह्मणः शास्त्रोक्तेन कर्मणा जीवनं यापयेत् । अथवा क्षत्रिय-वैश्य-शूद्रकर्मणा जीवनं यापयेत् । केवलं शू्द्रकर्मणा जीवनं नैव यापयेत् ।

**कृषिवाणिज्यगौरक्ष्यं कुसीदञ्च द्विजश्चरेत् । गोरसं गुडलवणलाक्षामांसानि वर्जयेत् ॥१५२/२॥**

द्विजः (ब्राह्मणः, क्षत्रियः, वैश्यः) कृषिकर्म, वाणिज्यं, गोरक्षणं, ऋणदानकर्म च अाचरेत् । गोरसं, गुडं, लवणं, लाक्षा, मांसम् इत्येतेषां व्यापारं वर्जयेत् ।

**भूमिं भित्त्वौषधीश्छित्त्वा हत्वा कीटपिपीलिकान् । पुनन्ति खलु यज्ञेन कर्षका देवपूजनात् ॥१५२/३॥**

भूमेः खननप्रसङ्गे अथवा ओषधीनां छेदनसमये कीटपिपीलिकानां हननेन यत् पापं जायते तस्मात् पापात् कृषकानां निवृत्तिः यज्ञेन देवपूजनात् वा भवति।

**हलमष्टगवं धर्म्यं षड्गवं जीवितार्थिनाम् । चर्तुर्गवं नृशंसानां द्विगवं धर्मघातिनाम् ॥१५२/४॥**

अष्टवृषभाणां हलेन कर्षणं धर्मविहितम् अस्ति । यः जीवितार्थं हलकर्षणं करोति तस्य षड्वृषभाणां हलेन कर्षणं धर्मविहितम् । क्रूराः चतुरः वृषभान् हलेन योजयन्ति । धर्मघातिनः तु द्वौ वृषभौ हलेन योजयन्ति ।

**ऋतामृताभ्यां जीवेत मृतेन प्रमृतेन वा । सत्यानृताभ्यामपि वा न श्ववृत्त्या कदाचन ॥१५२/५॥**

ऋतम् उञ्छवृत्तिः, (क्षेत्रे पतितेन धान्येन जीवननिर्वाहः) अमृतम् अयाचितं, मृतं याचितं, प्रमृतं कर्षणं, सत्यानृतवाणिज्यं वा इति एताभिः वृत्तिभिः जीवनं यापयेत् परं श्वानवृत्त्या (हीनकर्मणा) जीवनं न यापयेत् ।[[5]](#footnote-6)

**ब्रह्मचर्याद्याश्रमधर्माः  
धर्ममाश्रमिणां वक्ष्ये भुक्तिमुक्तिप्रदं शृणु । षोडशर्तुर्निशाः स्त्रीणामाद्यास्तिस्रस्तु गर्हिताः ॥१५३/१॥**

पुष्करः अवदत् - इदानीम् अहं भोगमोक्षप्रदं सर्वेषाम् आश्रमिणां धर्मं वदिष्यामि । स्त्रीणां ऋतुकालः (गर्भग्रहणसमर्थः कालः) षोडशरात्रयः उक्ताः । तासु अाद्या तिस्रः रात्रयः निन्द्याः ।

**व्रजेद्युग्मासु पुत्रार्थी [[6]](#footnote-7)कर्माऽऽधानिकमिष्यते । गर्भस्य स्पष्टताज्ञाने[[7]](#footnote-8) सवनं स्पन्दनात्पुरा ॥१५३/२॥**

पुत्रार्थी ऋतुकाले युग्मासु रात्रिषु (षष्ठी, अष्टमी, दशमी, द्वादशी, चतुर्दशी, षोडशी) उपगच्छेत् । गर्भाधानस्य स्पष्टज्ञानानन्तरं गर्भस्य स्पन्दनात् प्राक् पुंसवनम् आचरेत् ।

**षष्ठेऽष्टमे वा सीमन्तं[[8]](#footnote-9) पुत्रीयं नामभं शुभम् । अच्छिन्ननाड्यां कर्तव्यं जातकर्म विचक्षणैः ॥१५३/३॥**

गर्भाधानस्य पश्चात् षष्ठे अथवा अष्टमे मासे सीमन्तोन्नयनसंस्कारम् आचरेत् । अस्मिन् दिने पुन्नामकं शुभं नक्षत्रं भवेत् । सूज्ञः नालच्छेदनात् प्राक् जातकर्मसंस्कारं कुर्यात् ।

**अशौचे तु व्यतिक्रान्ते नामकर्म विधीयते । शर्मान्तं ब्राह्मणस्योक्तं वर्मान्तं क्षत्रियस्य तु ॥१५३/४॥**

जननाशौचस्य समाप्त्यनन्तरं नामकरणसंस्कारम् आचरेत् । ब्राह्मणस्य नाम्नः अन्ते 'शर्मा' इति पदं योजयेत् क्षत्रियस्य नाम्नः अन्ते 'वर्मा' इति पदं योजयेत् ।

**गुप्तदासात्मकं नाम प्रशस्तं वैश्यशूद्रयोः । बालं निवेदयेद्भर्त्रे तव पुत्रोऽयमित्युत ॥१५३/५॥**

वैश्यस्य नाम्नः अन्ते 'गुप्त' इति पदं तथा शूद्रस्य नाम्नः अन्ते 'दास' इति पदं योजयेत् । पत्नी पुत्रं पत्यै एवम् उक्त्वा निवेदयेत् यत् 'अयं भवतः पुत्रः' इति ।

**यथाकुलं तु चूडाकृद्ब्राह्मणस्योपनायनम् । गर्भाष्टमेऽष्टमे वाऽब्दे गर्भादेकादशे नृपे ॥१५३/६॥**

कुलाचारानुगुणं पुत्रस्य चूडाकरणसंस्कारं कुर्यात् । ब्राह्मणस्य उपनयनसंस्कारः गर्भाधानात् अष्टमे वर्षे तथा क्षत्रियस्य एकादशे वर्षे भवेत् ।

**गर्भात्तु द्वादशे वैश्ये षोडशाब्दादितो न हि । मुञ्जानां वल्कलानान्तु क्रमान्मौञ्ज्यः प्रकीर्तिताः ॥१५३/७॥**

गर्भाधानात् द्वादशे वर्षे वैश्यस्य उपनयनं कारयेत् । षोडशवर्षानन्तरं उपनयनसंस्कारं न कुर्यात् । मुञ्जस्य (वनस्पतिविशेषस्य) अथवा वल्कलस्य मेखलां कुर्यात् ।

**मार्गवैयाघ्रवास्तानि चर्माणि व्रतचारिणाम् । पर्णपिप्पलबिल्वानां क्रमाद्दण्डाः प्रकीर्तिताः ॥१५३/८॥**

ब्रह्मचारिणः चर्म (आसनं) ब्राह्मणस्य कृते मृगस्य, क्षत्रियस्य कृते व्याघ्रस्य, वैश्यस्य कृते अजस्य भवेत् । ब्राह्मणक्षत्रियवैश्यानां दण्डः क्रमशः पलाशपिप्पलबिल्वानां भवेत् ।

**केशदेशललाटास्यतुल्याः प्रोक्ताः क्रमेण तु । अवक्राः सत्वचः सर्वे [[9]](#footnote-10)नाग्निप्लुष्टास्तु दण्डकाः ॥१५३/९॥**

ब्राह्मणस्य दण्डः केशपर्यन्तम् उन्नतः, क्षत्रियस्य दण्डः ललाटपर्यन्तं तथा वैश्यस्य दण्डः मुखपर्यन्तं उन्नतः स्यात् । सर्वेषां दण्डाः ऋजवः (अवक्राः) त्वक्-रहिताः, अदग्धाः स्युः ।

**वासोपवीते[[10]](#footnote-11) कार्पासक्षौमोर्णानां यथाक्रमम् । आदिमध्यावसानेषु भवच्छब्दोपलक्षितम् ॥१५३/१०॥**

ब्राह्मणक्षत्रियविशां वस्त्राणि क्रमशः कार्पासस्य, क्षौमस्य, उर्णस्य भवेयुः । भिक्षासमये ब्राह्मणः वाक्ये आदौ भवत्-शब्दस्य प्रयोगं कुर्यात् (यथा भवति भिक्षां देहि) । क्षत्रियः मध्ये (भिक्षां भवति देहि) तथा वैश्यः अन्ते (भिक्षां देहि भवति) भवच्छब्दं योजयेत् ।

**प्रथमं तत्र भिक्षेत यत्र भिक्षा ध्रुवं भवेत् । स्त्रीणाममन्त्रतस्तानि[[11]](#footnote-12) विवाहस्तु समन्त्रकः ॥१५३/११॥**

प्रथमं तत्र भिक्षां याचेत यत्र निश्चयेन भिक्षां प्राप्नुयात् । स्रीणां सर्वे संस्काराः मन्त्ररहिताः भवन्ति । केवलं विवाहस्तु समन्त्रकः भवति ।

**उपनीय गुरुः शिष्यं शिक्षयेच्छौचमादितः । आचारमग्निकार्यं च सन्ध्योपासनमेव च ॥१५३/१२॥**

आचार्यः शिष्यस्य उपनयनसंस्कारं कुर्यात् शौचाचारविषये च तम् उपदिशेत् । ततः आचार-अग्निकार्य-सन्ध्यावन्दनानि शिक्षयेत् ।

**आयुष्यं प्राङ्मुखो भुङ्क्ते यशस्यं दक्षिणामुखः । श्रियं प्रत्यङ्मुखो भुङ्क्त ऋतं भुङ्क्त उदङ्मुखः ॥१५३/१३॥**

पूर्वाभिमुखः भूत्वा यः भोजनं करोति सः अायुष्यं भुङ्क्ते, अर्थात् तस्य अायुः वर्धते । दक्षिणाभिमुखस्य भोजनकर्तुः यशः वर्धते । पश्चिमाभिमुखस्य श्रीः वर्धते । उत्तराभिमुखस्य सत्यं वर्धते ।

**सायं प्रातश्च जुहुयान्नामेध्यं व्यस्तहस्तकम । मधु मांस जनैः सार्धं गीतं नृत्यञ्च वै त्यजेत् ॥१५३/१४॥**

ब्रह्मचारी प्रतिदिनं सायं प्रातः च अग्निकार्यं कुर्यात् । अपवित्रं हव्यं, तथा व्यस्तहस्तेन हवनं वर्जयेत् । मधु, मांसं, जनैः सह गीतं नृत्यं च त्यजेत् ।

**हिंसां परापवादं च [[12]](#footnote-13)अश्लीलं च विशेषतः । दण्डादि धारयेन्नष्टमप्सु क्षिप्त्वाऽन्यधारणम् ॥१५३/१५॥**

विशेषरूपेण सः हिंसां, परनिन्दनम्, अश्लीलं वचनं च त्यजेत् । ब्रह्मचारी सदैव दण्डं धरेत् । नष्टं दण्डं जले क्षिप्त्वा नूतनं दण्डं धरेत् ।

**वेदस्वीकरणं कृत्वा स्रायाद्वै दत्तदक्षिणः । नैष्ठिको ब्रह्मचारी वा देहान्तं निवसेद्गुरौ ॥१५३/१६॥**

वेदाध्यनोत्तरं सः गुरवे दक्षिणां दत्त्वा व्रतान्तं स्नानं कुर्यात् । अथवा नैष्ठिकः ब्रह्मचारी भूत्वा अाजीवनं गुरुकुले वसेत् ।

**आचारः   
ब्राह्मे मुहूर्ते चोत्थाय विष्ण्वादीन्दैवतान्स्मरेत्** **। उभे मूत्रपुरीषे तु दिवा कुर्यादुदङ्मुखः ॥१५५/१॥**

**रात्रौ च दक्षिणे कुर्य्यादुभे सन्ध्ये यथा दिवा । न मार्गादौ जले वीथ्यां सतृणायां सदाचरेत् ॥१५५/२॥**

ब्राह्मे मूहूर्ते उत्थाय विष्ण्वादिदेवान् स्मरेत् । दिवा उत्तराभिमुखो भूत्वा मूत्रपुरीषे त्यजेत् । रात्रौ तु दक्षिणाभिमुखो भूत्वा मूत्रपुरीषे त्यजेत् । सन्ध्याकाले यथा दिवा तथा उत्तराभिमुखो भूत्वा मूत्रपुरीषे त्यजेत् । मार्गे, जले, वीथ्यां, तृणयुक्तायां भूमौ मूत्रपुरीषे न त्यजेत् ।

**शौचं कृत्वा मृदाऽऽचम्य भक्षयेद्दन्तधावनम् । नित्यं नैमित्तिकं काम्यं क्रियाङ्गं मलकर्षणम् ॥१५५/३॥**

**क्रियास्नानं तथा षष्ठं षोढा स्नानं प्रकीर्तितम् । अस्नातस्याफलं कर्म प्रातः स्नानं चरेत्ततः ॥१५५/४॥**

मृदा शुचितां विधाय अाचम्य दन्तधावनं कुर्यात् । षड्विधं स्नानं प्रोक्तं नित्यं (प्रातःस्नानं), नैमित्तिकं (चण्डालशवादिकानां स्पर्शनात् कृतं स्नानं), काम्यं (दैवज्ञविधिप्रेरितं स्नानं), क्रियाङ्गं(देवपित्रर्चणार्थं कृतं स्नानं), मलकर्षणं(मलापकर्षणार्थं अभ्यङ्गपूर्वकं कृतं स्नानं) तथा क्रियास्नानम्(तीर्थादिषु कृतं स्नानं) । अस्नातस्य सर्वाः क्रियाः निष्फलाः भवन्ति । अतः प्रातः स्नानम् अवश्यं कुर्यात् ।

**भूमिष्ठमुद्धृतात्पुण्यं ततः प्रस्रवणोदकम् । ततोऽपि सारसं पुण्यं तस्मान्नादेयमुच्यते ॥१५५/५॥**

**तीर्थतोयं ततः पुण्यं गाङ्गं पुण्यन्तु सर्वतः ।**

भूमेः उद्धृतात् जालात् प्रस्रवत् (निर्झरस्य) जलं वरं, ततोऽपि सरसः जलं वरं, तस्मादपि नद्याः जलं वरं, तीर्थस्य जलं ततोऽपि पुण्यं, सर्वेभ्यः गङ्गायाः जलं पुण्यकरम् उक्तम् ।

**संशोधितमलः[[13]](#footnote-14) पूर्वं निमग्नश्च जलाशये ॥१५५/६॥**

[[14]](#footnote-15)**उपस्पृश्य ततः कुर्यादम्भसः परिमार्जनम् । हिरण्यवर्णास्तिसृभिः शं नो देवीति चाप्यथ ॥१५५/७॥  
आपो हि ष्ठेति तिसृभिरिदमापस्तथैव च । ततो जलाशये मग्नः कुर्यादन्तर्जलं जपम् ॥१५५/८॥**

पूर्वं जले निमज्ज्य मलप्रक्षालनं कुर्यात् । ततः आचम्य 'हिरण्यवर्णाः'० इति तिसृभिः, 'शं नो देवी'० इति मन्त्रेण, 'आपो हि ष्ठा'० इति तिसृभिः, 'इदमापः'० इति मन्त्रेण च मार्जनं कुर्यात् । ततः जले निमज्ज्य जपेत् ।

**तत्राऽऽघमर्षणं सूक्तं द्रुपदां वा तथा जपेत् । युञ्जते मन इत्येवं सूक्तं वाऽप्यथ पौरुषम् ॥१५५/९॥  
गायत्रीं तु विशेषेण अघमर्षणसूक्तके । देवता भाववृत्तस्तु ऋषिश्चैवाघमर्षणः ॥१५५/१०॥  
छन्दश्चानुष्टुभं तस्य भाववृत्तो हरिः स्मृतः । आपीडमानः शाटीं तु देवतापितृतर्पणम् ॥१५५/११॥**

जले अघमर्षणसूक्तं, 'द्रुपदादिव'० इति मन्त्रं, 'युञ्जते मनः'० इति सूक्तम् अथवा 'सहस्रशीर्षा'० इति पुरुषसूक्तं जपेत् । विशेषेण गायत्रीं जपेत् । अघमर्षण सूक्तस्य भाववृत्तः देवता, अघमर्षणऋषिः, अनुष्टुभ् छन्दः, च उक्तः । भाववृत्तः हरिः स्मृतः । वस्त्रस्य निष्पीडनात् पूर्वं देवतपितृतर्पणं कुर्यात् ।

**पौरुषेण तु सूक्तेन ददेच्चैवोदकाञ्जलिम् । ततोऽग्निहवनं कुर्याद्दानं दत्त्वा तु शक्तितः ॥१५५/१२॥**

**ततः समभिगच्छेत योगक्षेमार्थमीश्वरम् ।**

पुरुषसूक्तेन जलाञ्जलिं समर्पयेत् । ततः अग्निकार्यं कुर्यात् । दानं दत्वा योगक्षेमार्थं ईश्वरं शरणं व्रजेत् ।

**आसनं शयनं यानं जाया ऽपत्यङ्कमण्डलुः ॥१५५/१३॥  
आत्मनः शुचिरे(चीन्ये)तानि परेषां न शुचिर्भवेत् (चीनि वै)। भाराक्रान्तस्य गुर्विण्याः पन्था देयो गुरुष्वपि ॥१५५/१४॥**

अासनं, शयनं, यानं, पत्नी, अपत्यं, कमण्डलुः इति एतानि स्वकीयानि एव वस्तूनि शुद्धानि भवन्ति, अन्येषां न । गुरोः अपि पूर्वं भारयुक्तस्य गर्भिण्याः वा मार्गं दद्यात् ।

**न पश्येच्चार्कमुद्यन्तं नास्तं यान्तं न चाम्भसि । नेक्षेन्नग्नां स्त्रियं कूपं[[15]](#footnote-16) शूनास्थानमघौघिनम् ॥१५५/१५॥**

उद्यन्तं सूर्यं न पश्येत्, अस्तं गच्छन्तं सूर्यं न पश्येत् तथैव जले सूर्यस्य प्रतिबिम्बं न पश्येत् । नग्नां स्त्रीं न पश्येत्, कूपं न पश्येत्, शूनास्थानं न पश्येत्, पापिनं च न पश्येत् ।

**कार्पासास्थि तथा भस्म नाऽऽक्रामेद्यच्च कुत्सितम् । अन्तःपुरं वित्तगृहं [[16]](#footnote-17)परदौत्यं व्रजेन्न हि ॥१५५/१६॥**

कार्पासम्, अस्थि, भस्म, अपवित्रं वस्तु च न लङ्घयेत् । अन्येषाम् अन्तःपुरं, वित्तगृहं न प्रविशेत् । परस्य दूतकर्म न कुर्यात् ।

**नाऽऽरोहेद्विषमां नावं न वृक्षं न च पर्वतम् । अर्थायतनशास्त्रेषु तथैव स्यात्कुतूहली ॥१५५/१७॥**

भग्नां नावं न आरोहेत । वृक्षं पर्वतं च न आरोहेत । अर्थं, गृहं, शास्त्रम् इति एतेषु कुतूहलं स्यात् ।

**लोष्टमर्दी तृणच्छेदी नखखादी विनश्यति । मुखादिवादनं नेहेद्विना दीपं न रात्रिगः ॥१५५/१८॥**

**नाद्वारेण विशेद्वेश्म न च वक्त्रं विरागयेत् । कथाभङ्गं न कुर्वीत न च वासोविपर्ययम् ॥१५५/१९॥   
भद्रं भद्रमिति ब्रूयान्नानिष्टं कीर्तयेत्क्वचित् । पालाशमासनं वर्ज्यं देवादिच्छायया व्रजेत् ॥१५५/२०॥  
न मध्ये पूजयोर्यायान्नोच्छिष्टस्तारकादिदृक् । नद्यां नान्यां नदीं ब्रूयान्न कण्डूयेद्द्विहस्तकम् ॥१५५/२१॥   
असन्तर्प्य पितॄन्देवान्नदीपारञ्च न व्रजेत् । मलादि प्रक्षिपेन्नाप्सु न नग्नः स्नानमाचरेत् ॥१५५/२२॥**

**ततः समभिगच्छेत योगक्षेमार्थमीश्वरम् । स्रजं नाऽऽत्मनाऽपनयेत्खरादिकरजस्त्यजेत् ॥१५५/२३॥   
हीनान्नावहसेत्कृच्छ्रेन्नादेशे निवसेच्च तैः । वैद्यराजनदीहीने म्लेच्छस्त्रीबहुनायके ॥१५५/२४॥  
रजस्वलादिपतितैर्न भाषेत्केशवं स्मरेत् । नासंवृतमुखः कुर्याद्धासं जृम्भां तथा क्षुतम् ॥१५५/२५॥  
प्रभोरप्यवमानं[[17]](#footnote-18) स्वं गोपयेद्वचनं बुधः । इन्द्रियाणां नानुकूली वेगरोधं न कारयेत् ॥१५५/२६॥  
नोपेक्षितव्यो व्याधिः स्याद्रिपुरल्पोऽपि भार्गव । रथ्यातिगः सदाऽऽचामेद्बिभृयान्नाग्निवारिणी[[18]](#footnote-19) ॥१५५/२७॥  
न हुं कुर्याच्छिवं पूज्यं पादं पादेन नाऽऽक्रमेत् । प्रत्यक्षं वा परोक्षं वा कस्य चिन्नाप्रियं वदेत् ॥१५५/२८॥  
वेदशास्त्रनरेन्द्रर्षिदेवनिन्दां विवर्जयेत् । स्त्रीणामीर्षा[[19]](#footnote-20) न कर्तव्या त्रिश्वासन्तासु वर्जयेत् ॥१५५/२९॥  
धर्मश्रुतिं देवरतिं कुर्य्याद्धर्मादि नित्यशः । सोमस्य पूजां जन्मर्क्षे विप्रदेवादिपूजनम् ॥१५५/३०॥**

**षष्ठीचतुर्दश्यष्टम्यामभ्यङ्गं वर्जयेत्तथा । दूराद्गृहान् मूत्रविष्ठे नोत्तमैर्वैरमाचरेत् ॥१५५/३१॥**

**वानप्रस्थाश्रमः   
वानप्रस्थयतीनाञ्च धर्मं वक्ष्येऽधुना शृणु । जटित्वमग्निहोत्रित्वं[[20]](#footnote-21) भूशय्याऽजिनधारणम् ॥१६०/१॥  
वने वासः पयोमूलनीवारफलवृत्तिता । प्रतिग्रहनिवृत्तिश्च त्रिः स्नानं ब्रह्मचारिता ॥१६०/२॥  
देवातिथीनां पूजा च धर्मोऽयं वनवासिनः । गृही ह्यपत्यापत्यञ्च दृष्ट्वाऽरण्यं समाश्रयेत् ॥१६०/३॥   
तृतीयमायुषो भागमेकाकी वा सभार्यकः । ग्रीष्मे पञ्चतपा नित्यं वर्षास्वभ्रावकाशिकः ॥१६०/४॥  
आर्द्रवासाश्च हेमन्ते तपश्चोग्रं चरेद्बली । अपरावृत्तिमास्थाय व्रजेद्दिशमजिह्मगः ॥१६०/५॥**

1. धर्माश्चान्ताष्ट्रवन्द्विपान् [↑](#footnote-ref-2)
2. न्वक्ष्येऽथ [↑](#footnote-ref-3)
3. प्रातिलो [↑](#footnote-ref-4)
4. बध्यता [↑](#footnote-ref-5)
5. ऋतमुञ्छशिलं ज्ञेयममृतं स्यादयाचितम् । मृतं तु याचितं भैक्षं प्रमृतं कर्षणं स्मृतम् ॥ मनुस्मृतिः -अध्यायः ४ श्लो. ५॥ [↑](#footnote-ref-6)
6. कर्मभावकमि [↑](#footnote-ref-7)
7. तास्थाने वमनस्यन्दना [↑](#footnote-ref-8)
8. मन्तक्षत्रियं [↑](#footnote-ref-9)
9. नाविप्लु [↑](#footnote-ref-10)
10. वीतकार्पासाक्षौ [↑](#footnote-ref-11)
11. नि वारिहस्तस [↑](#footnote-ref-12)
12. जटिलं [↑](#footnote-ref-13)
13. तमनाः पू [↑](#footnote-ref-14)
14. पविश्य [↑](#footnote-ref-15)
15. पं सूतिस्था [↑](#footnote-ref-16)
16. परभूतं व्र [↑](#footnote-ref-17)
17. मानेषु गो [↑](#footnote-ref-18)
18. सदाऽऽचामेद्विलूयान्ना [↑](#footnote-ref-19)
19. णामिच्छा न [↑](#footnote-ref-20)
20. होतृत्वं [↑](#footnote-ref-21)